^

Konda: కొండ బాసదు నెగ్గి కబ్రు

Konda Dora New Testament which was published in 2006

copyright © 2006 Wycliffe Bible Translators, Inc.
Language: Konda-Dora
Contributor: SIL International (in Asia)

All rights reserved.

2025-05-06

ePub generated by Haiola 8 Aug 2026 from source files dated 7 May 2025

840896da-3a66-5e43-9018-4a95a349d60c

మత్తయి

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

మత్తయి రాస్తి సువార్త

నెల్వ కిబిసినిక

దేవుణు మాటెఙ్‌ రాస్తిమన్ని పుస్తకమాతి బయ్‌బిలుదు పడాయ్‌ ఒపుమానం, కొత్త్త ఒపుమానం ఇజి రుండి ముక్కెఙ్‌ మన్నె. పడాయ్‌ ఒపుమానమ్‌దు యేసుప్రబు వందిఙ్‌ వెహ్తిమన్ని సఙతిఙ్‌, ఎలాగ పూర్తి ఆతె ఇజి కొత్త్త ఒపుమానం జాగర్త సద్‌విజి సుడ్ఃతిఙ నెస్తెఙానాద్‌. కొత్త్త ఒపుమానమ్‌దు మన్ని మొదొహి పుస్తకమ్‌నె మత్తయి రాస్తి సువార్త. యేసు ప్రబు సిసుర్‌ లొఇ మన్ని పన్ను పెర్నికానాతి మహి మత్తయి ఇనికాండ్రె ఇక్క రాస్తమనాన్‌. (మత్తయి 9:9-13) యేసు ప్రబుఙ్‌ సిలువ పొక్తి వెనుక, ఇంజుముంజు 25-35 పంటెఙ్‌ వెనుక ఇక రాసె ఆత మనాద్‌. ఇజి యా సఙతిఙ్‌ వందిఙ్‌ నెస్తికార్ వెహ్సినార్‌. దేవుణు వన్ని ప్రవక్తరు వెట వర్గితిమహి క్రీస్తు ఇనికాన్‌ యేసుప్రబునె ఇజి యూదుర్‌ ఆతికార్‌ నెస్తెఙ్‌ ఇజినె ఇక్క రాస్త మనాద్‌. యేసుప్రబు పుట్ని వందిఙ్‌, మరి దని వెనుక జర్గితి సఙతిఙ్‌ వందిఙ్‌ దేవుణు ముఙాల వన్ని ప్రవక్తరు వెట వర్గితిక ఎలాగ అయాలెకెండ్‌నె పూర్తి ఆతె ఇజి పడాయ్‌ ఒపుమానమ్‌దాన్‌ దన్ని వందిఙ్‌ మన్ని మాటెఙ్‌ లాగ్జి రుజుప్‌ కిజి తొరిసినాన్‌. దేవుణు ప్రవక్తరు వెట వర్గితి సఙతిఙ్‌ యేసుప్రబు బత్కుదు అయాలెకెండ్‌ పూర్తి ఆతె (మత్తయి 1:23, 2:6, 14, 18, 23) ఇస్రాఏలు లోకుర్‌ రాజు ఆతిమహి దావీదు తెగాదు పుట్తికాన్‌ ఇజి రుజుప్‌ కిదెఙ్‌, వన్ని తెగాదు పుట్తివరి పేరుకుబా మఙి తోరిసినాన్‌. మరి దేవుణు ఏలుబడిః కిని వందిఙ్‌ యా పుస్తకమ్‌దు నండొ సుట్కు రాస్త మనాద్‌. దేవుణు ఏలుబడిః కిని వందిఙ్‌ యేసుప్రబు లోకురిఙ్‌ నెస్పిస్తి కతెఙ్‌ యా పుస్తకమ్‌దు 13-14 అద్యయమ్‌కాఙ్‌ రాస్త మనాద్‌. యేసు, దేవుణు మరిసి ఆతికాండ్రె ఇజి యా సువార్తదాన్‌ డటం వెహ్సినాన్‌.

1

యాక యేసు తెగ

1 అబ్రహాం తెగాదికాతి దావీదు రాజు* తెగదు పుట్తి యేసు క్రీస్తు తెగ యాక. 2 అబ్రాహము మరిసి ఇస్సాకు, ఇస్సాకు మరిసి యాకోబు, యాకోబు మరిసిర్‌ యూదాని వన్ని దాద్సిర్‌, తంబేర్‌సీర్. 3 యూదా మరిసిర్‌ పెరెసుని జెరహు, వరి యాయ పేరు తామారు. పెరెసు మరిసి ఎస్రోము, ఎస్రోము మరిసి అరాము, 4 అరాము మరిసి అమ్మినాదాబు, అమ్మినాదాబు మరిసి నయస్సోను, నయస్సోను మరిసి సాల్‌మాను. 5 సాల్‌మాను మరిసి బొయజు, బొయజు యాయ పేరు రాహబు, బోయజు మరిసి ఓబేదు, ఒబేదు యాయ పేరు రూతు. ఓబేదు మరిసి యెసయ. 6 యెసయ మరిసి రాజు ఆతి దావీదు. దావీదు రాజు మరిసి సొలొమోను, సొలొమోను అయ్‌సి, ముఙాల ఊరియెఙ్‌✡ ఆల్సి ఆతి మహికాద్. 7 సొలొమోను మరిసి రెహబాము. రెహబాము మరిసి అబీయా, అబీయా మరిసి ఆసా. 8 ఆసా మరిసి యెహొసపాతు. యెహొసపాతు మరిసి యెహోరాము, యెహోరాము మరిసి ఉజ్జియా. 9 ఉజ్జియా మరిసి యోతాము, యోతాము మరిసి ఆహజు, ఆహజు మరిసి హిజ్కియా. 10 హిజ్కియా మరిసి మనసె, మనసె మరిసి ఆమోను, ఆమోను మరిసి యోసీయా. 11 యోసీయా మరిసీర్‌ యెకొనియని వన్ని దాద్సిర్‌, తంబేర్‌సీర్. వరి కాలమ్‌దు బబులోను దేసెమ్‌ది రాజు యూదురిఙ్‌ వెట్టిపణి కినివరిలెకెండ్‌ అసి తొహ్త ఒత్తాన్. 12 బబులోను దేసమ్‌దు సొహి వెనుక అబె యెకొనియెఙ్‌ మరిన్‌ పుట్తాన్. వన్ని పేరు సయల్తీయెలు, సయల్తీయెలు మరిసి జెరుబాబెలు. 13 జెరుబాబెలు మరిసి అబీహూదు, అబీహూదు మరిసి ఎలియాకీము, ఎలియాకీము మరిసి అజోరు. 14 అజోరు మరిసి సాదోకు, సాదోకు మరిసి ఆకీము, ఆకీము మరిసి ఎలీహూదు. 15 ఎలీహూదు మరిసి ఎలియాజరు, ఎలియాజరు మరిసి మత్తాను, మత్తాను మరిసి యాకోబు. 16 యాకోబు మరిసి యోసేపు, వన్ని ఆల్సి ఆతి మరియ పొటాదు క్రీస్తు ఇజి కూకె ఆతి యేసు పుట్తాన్. 17 యా లెకెండ్‌ అబ్రాహము బాణిఙ్‌ అసి దావీదు రాజు దాక మొతం పద్‌నాల్గి తరమ్‌కు, దావీదు రాజు బాణిఙ్‌ అసి యూదురిఙ్‌ బబులోను దేసమ్‌దు వెట్టి పణి కిని వరిలెకెండ్‌ తొహ్సిఒతి కాలమ్‌దాక పద్‌నాల్గి తరమ్‌కు. యూదురు బబులోను దేసమ్‌దు సొహి బాణిఙ్‌ అసి యేసు క్రీస్తు దాక పద్‌నాల్గి తరమ్‌కు.

యా లెకెండ్‌ యేసు క్రీస్తు పుట్తాన్. కసెలిఙాణిఙ్‌

18 యేసు క్రీస్తు యా లెకెండ్‌ పుట్తాన్. వన్ని అయ్‌సి ఆతి మరియెఙ్‌ యోసేపు వందిఙ్‌ వెన్‌బాత మహాద్‌. గాని వారు రిఎర్‌ ఉండ్రె బానె గూర్‌ఏండ ముందాల్నె అది దేవుణు ఆత్మ సత్తుదాన్‌ పాత డిఃస్తాద్. 19 గాని దనిఙ్‌ పేరు కితికాన్‌ ఆతి యోసేపు దేవుణు రూలుఙ్‌ లొఙిజి మనికాన్‌ కక, విజేరిఙ్‌ ఎద్రు సిగు కిబిస్‌ఏండ, ఎయెర్‌బా నెస్‌ఏండ, దన్నిఙ్‌ డిఃసి సీదెఙ్‌ ఇజి ఒడ్ఃబితాన్. 20 యోసేపు యా సఙతిఙ వందిఙ్‌ ఆలోసనం కిజి మహివలె దేవుణు దూత కలాదు వన్నిఙ్‌ తోరె ఆజి ఈహు వెహ్తాన, “దావీదు రాజు తెగ్గాతికాన్‌ ఆతి యోసేపు, నిఙి పేరుకితి మని మరియెఙ్‌ డగ్రుకిదెఙ్‌ అనుమానం ఆమ. ఎందనిఙ్‌ ఇహిఙ దేవుణు ఆత్మ సత్తుదాన్‌నె అది పాత డిఃస్త మనాద్. 21 అది ఒరెన్‌ కొడొః ఇడ్‌నాద్‌లె. వన్ని లోకాఙ్‌ వరి పాపమ్‌కాణిఙ్‌ వాండ్రు రక్సిస్నాన్‌లె. అందెఙె వన్నిఙ్‌ యేసు† ఇజి పేరు ఇడ్‌దెఙ్‌వలె”, 22-23 “ఉండ్రి విడిః బోదెలి పాత డిఃసి ఒరెన్‌ మరిన్‌ ఇడ్నాద్‌లె. వాండ్రు ఇమ్మానుయెలు ఇజి కూకె ఆనాన్‌లె✡”, ఇమ్మానుయెలు ఇహిఙ దేవుణు మా వెట తోడుః మనాన్‌ ఇజి అర్దం. ముందాల దేవుణు ప్రవక్త వెట వర్గితి యా మాటెఙ్‌ నిజం పూర్తి ఆదెఙ్‌ యాకెఙ్‌ విజు యా లెకెండ్‌ జర్గితె. 24 యోసేపు నిద్రదాన్‌ తెలిఆతిఙ్‌ దేవుణు దూత వన్నిఙ్‌ వెహ్తి వజనె మరియెఙ్‌ ఆల్సి లెకెండ్‌ వన్ని ఇండ్రొ కూక్త ఒతాన్. 25 గాని మరియ మరిన్‌ ఇడ్నిదాక వాండ్రు దని డగ్రు సొన్‌ఏతాన్. మరిన్‌ పుట్తిఙ్‌ వాండ్రు వన్నిఙ్‌ యేసు ఇజి పేరు ఇట్తాన్.

2

తూర్‌పుదాన్‌గ్నానురు వాజినార్‌

1 హెరోదు రాజు ఏలుబడిః కిజి మహివలె యూదయ దేసమ్‌దుమని బెత్లెహెము ఇని నాటొ యేసు పుట్తాన్. వాండ్రు పుట్తి వెన్కా తూర్‌పు దరొటాన్‌ గ్నానురు* యెరూసలేం ఇని పట్నమ్‌దు వాతార్‌ 2 పట్నమ్‌దు వాతారె, “యూదురిఙ్‌ రాజు ఆదెఙ్‌ ఇజి పట్తి కొడొః ఎంబె మనాన్‌? వాండ్రు పుట్తిదన్నిఙ్‌ గుర్తు తొరిసిని సుక్క, మాపు తూర్పుదరోటు సుడ్‌తాప్. వన్నిఙ్‌ పొగ్‌డిఃజి మాడిఃస్తెఙ్‌ ఇజి వాత మనాప్‌”, ఇజి వెహ్తార్‌. 3 యా మాటెఙ్‌ విహరె హేరోదు రాజుని వన్నివెట యెరూసలేమ్‌దికార్‌ విజేరె నండో గాబ్ర ఆతార్. 4 హేరోదు రాజు, పెరి పుజెరిఙ్‌ విజెరిఙ్‌ని యూదురి రూలుఙ్‌ నెస్పిస్ని వరిఙ్‌ విజేరిఙ్‌ కూక్‌పిస్తాండ్రె, “క్రీస్తు ఆతికాన్‌ ఎంబె పుట్నాన్‌?”, ఇజి వెన్‌బాతాన్. 5 “యూదయ దేసమ్‌దుమని బేత్లెహేముదు”, ఇజి వారు వెహ్తార్‌, “ఎందనిఙ్‌ ఇహిఙ, యా లెకెండ్‌ దేవుణు ముఙాల ఒరెన్‌ ప్రవక్త వెట వర్గిత మహాన్.”

6 “యూదయ దేసమ్‌దు మని బేత్లెహెమా, నీను యూదయ నాహ్కఙ్‌ లొఇ ఇజిరికి ఆఇ. ఎందనిఙ్‌ ఇహిఙ, నీ లొఇహాన్‌ ఒరెన్‌ రాజు లెకెండ్‌† ఏలుబడిః కినికాన్‌ పుట్నాన్‌లె. వాండ్రు నా లోకుర్‌ ఆతి ఇస్రాయేలు లోకురిఙ్‌ గవుడుఎన్‌ లెకెండ్‌ మంజినాన్‌లె.” 7 నస్తివలె హేరోదు రాజు, మరి ఎయెర్‌బా నెస్‌ఏండ గ్నానురుఙ్‌ కూక్‌పిస్తాండ్రె సుక్క తోరె ఆత్తి సరియాతి టయం వరిఙ్‌ వెన్‌బాజి నెస్తాన్. 8 వరిఙ్‌ బేత్లెహేమ్‌దు పోక్తాండ్రె, “మీరు సొన్సి నెగ్రెండ అయా కొడొఃదిఙ్‌ రెబాజి సుడ్ఃజి వాండ్రు ఎంబె మనాన్‌ ఇజి నఙిబా కబ్రురు తగ్‌అ. అయావలె నానుబా సొన్సి వన్నిఙ్‌ పొగ్‌డిఃజి మాడిఃస్న”, ఇజి వరిఙ్‌ వెహ్తాన్‌. 9 వారు రాజు వెహ్తి మాట విహరె సోతార్. సొన్సి మహివలె, వారు తూర్‌పు దరోటు సుడ్ఃతిమహి సుక్క, వరి ముందాల నడిఃజి మహాద్. కొడొః మహి బాడ్డి ముస్కు అందితిఙ్‌ అయా సుక్క అబ్బె నిహాద్. 10 సుక్క సుడ్ఃతిఙ్‌ వారు గొప్ప సర్ద ఆతార్. 11 ఇండ్రొ సొహారె అయ్‌సి ఆత్తి మరియ వెట మన్ని కొడొఃదిఙ్‌ సుడిఃతారె ముణుకుఙ్‌ ఊర్‌జి వన్నిఙ్‌ పొగ్‌డిఃజి మాడిఃస్తార్. నస్తివలె వారు ఒత్తిమహి పెటెఙ్‌ రేతారె బఙారం, సాంబ్రాణి, బోలాం‡ ఇనికెఙ్‌ వన్నిఙ్‌ నొండిత సితార్. 12 “హేరోదు రాజు డగ్రు మర్‌జి సొన్మాట్‌”, ఇజి దేవుణు దూత కలాదు వరిఙ్‌ వెహ్తి వజ, వారు మరి ఉండ్రి సరిదాన్‌ వరి దేసెం సొహార్‌.

అయ్‌గుప్తు దేసమ్‌దు సొన్సినార్‌

13 గ్నానురు మర్‌జి సొహి వెనుక ఒరెన్‌ దేవుణు దూత యోసేపుఙ్‌ కలాదు తోరె ఆజి, “నీను నిఙ్‌అ, హేరోదు రాజు కొడొఃదిఙ్‌ సప్తెఙ్‌ సుడ్ఃజినాన్. అందెఙె వెటనె కొడొఃదిఙ్‌ని అయ్‌సిఙ్‌ అసి అయ్‌గుప్తు దేసమ్‌దు సొన్‌అ. మరి ఇనిక కిదెఙ్‌ ఇజి నాను నిఙి వెహ్నిదాక అబెనె మన్‌అ”, ఇజి వెహ్తాన్‌. 14 నస్తివలె వాండ్రు నిఙితండ్రె, కొడొఃదిఙ్‌ని అయ్‌సిఙ్‌ అస్తాండ్రె అయా పొదొయ్‌నె అయ్‌గుప్తు దేసమ్‌దు సొండ్రెఙ్‌ సోతాన్. 15 హేరోదు సానిదాక అబెనె మహాన్‌. “అయ్‌గుప్తు దేసెమ్‌దాన్‌ నా మరిసిఙ్‌ నాను కూక్త”, ఇజి దేవుణు ముందాల ప్రవక్త వెట✡ వర్గితి మాట యా లెకెండ్‌ పూర్తి ఆతాద్. 16 గ్నానురు వన్నిఙ్‌మోసం కితార్‌ ఇజి నెస్తాండ్రె హేరోదు రాజు నండొ కోపం ఆతాన్. వారు వెహ్తి టయమ్‌దిఙ్‌లెక కితాండ్రె బేత్లెహేమ్‌దుని, మరి డగ్రు మని ప్రాంతమ్‌కాఙ్‌ మన్నినాహ్‌కాఙ్‌ మన్ని రుండి పంటెఙ్‌ని దన్ని అడిఃగి వయ్‌సు మని కొడొఃరిఙ్‌ విజెరిఙ్‌ సప్తెఙ్‌ ఆడ్ర సితాన్.

17-18 “రామా నారుదాన్‌ ఉండ్రి పెరి జాటు వెహద్. గుండె కొత్తె ఆజి అడఃబాజిని జాటునె. రాహేలు§ దన్ని కొడొఃర్‌ వందిఙ్‌ అడఃబజినాద్. కొడొఃర్‌ సాతిఙ్‌ అది ఓరిస్తెఙ్ అట్‌ఏతాద్.” యిరిమ్య ప్రవక్తవెట దేవుణు ముఙాల వర్గితిమహి యా మాట యాలెకెండ్‌ పూర్తి ఆతాద్.

నజరేతుదు మర్‌జి వాజినార్‌

19 హేరోదు సాతి వెనుక అయ్‌గుప్తు దేసమ్‌దు మహి యోసేపుఙ్‌ ఒరెన్‌ దేవుణు దూత కలాదు తోరె ఆతాండ్రె, 20 “నీను నిఙ్‌అ, కొడొఃదిఙ్‌ని అయ్‌సిఙ్‌ అసి ఇస్రాయేలు దేసమ్‌దు సొన్‌అ. ఎందనిఙ్‌ ఇహిఙ, కొడొఃదిఙ్‌ సప్తెఙ్‌ సుడ్ఃజి మహికార్‌ సాత సొహార్‌”, ఇజి వెహ్తాన్‌. 21 అందెఙె యోసేపు నిఙితాండ్రె కొడొఃదిఙ్‌ని అయ్‌సిఙ్‌ అస్తాండ్రె ఇస్రాయేలు దేసమ్‌దు మర్‌జి సొండ్రెఙ్‌ సోతాన్. 22 గాని హేరోదు సాతి వెనుక వన్ని మరిసి ఆతి అర్‌కెలాయు యూదయ దేసమ్‌దు ఏలుబడిః కిజినాన్‌ ఇజి నెస్తాండ్రె అబ్బె సొండ్రెఙ్‌ తియెలాతాన్. కలాదు వెహ్తి లెకెండ్‌ యూదయ దేసెం సొన్‌ఏండ గలీలయ ముటాదు సొహాన్‌. 23 అబ్బె నజరేతు ఇని పట్నమ్‌దు సొహాండ్రె బత్కితాన్. “నజరేతుదికాన్‌ ఇజి వాండ్రు కూకె ఆనాన్‌లె”, ఇజి దేవుణు ప్రవక్తరు వెట క్రీస్తు వందిఙ్‌ వర్గితిమహి మాటెఙ్‌ యా లెకెండ్‌ పూర్తి ఆతె.

3

బాప్తిసం సీని యోహాను యేసువందిఙ్‌ సరి తయార్‌ కిజినాన్‌.

1-2 అయ దినమ్‌కాఙ్‌ బాప్తిసం సీని యోహాను వాతండ్రె, “దేవుణు ఏలుబడిః కిని కాలం డగ్రు ఆత మనాద్. అందెఙె మీరు పాపమ్‌కు ఒప్పుకొడిఃజి డిఃసి సీదు”, ఇజి యూదయ బిడిఃఙ్‌ బూమి ప్రాంతమ్‌కాఙ్‌ సాటిసి మహాన్‌. 3 “ప్రబు లోకుడగ్రు వాదెఙ్‌ సరి తయార్‌ కిదు, వన్ని వందిఙ్‌ సరి తినాఙ్‌ కిదు”, ఇజి బిడిఃఙ్‌ బూమిదాన్‌ ఒరెన్‌ డేల్సి వెహ్సిని కంటం వాజినాద్✡ ఇజి యెసయ ప్రవక్త వెట దేవుణు ముందాల వర్గితిక విని వందిఙె. 4 యోహను ఒంటె బులుస్కాణిఙ్‌ తయార్‌ కితి సొకెఙ్‌ తొడిఃగితాండ్రె, నడుముదు తోలు బెల్టు తొహె ఆజి మహాన్‌. వాండ్రు మేపిలెక్‌ని అడిఃవి తేనె, తింజి బత్కిజి మహాన్‌. 5 యెరుసలేమ్‌దికార్‌ని, యూదయ దేసెమ్‌దికార్‌ విజెరె, మరి యొర్దాను గడ్డ డగ్రు మని నాహ్కణికార్‌ విజెరె సోతారె యోహను వెహ్నికెఙ్‌ వెండ్రెఙ్‌ వన్నిడగ్రు వాతార్. 6 వారు, కితి పాపమ్‌కు ఒపుకొడ్ఃజి యొర్దాను గడ్డదు వన్ని కియుదాన్‌ బాప్తిసం లాగె ఆజి మహార్‌. 7 పరిసయ్‌రు, మరి సదుకయ్‌రు నండొండార్‌ యోహను బాప్తిసం సీజి మహిబాన్‌ వాతార్. వరిఙ్‌ సుడ్ఃజి వాండ్రు ఈహు వెహ్తాన్‌, “మీరు విసం మన్ని సరాస్‌ లెకెండ్‌ మన్నికిదెర్‌. దేవుణుబాణిఙ్‌ కోపం వాజినాద్‌ ఇజి నమ్మిజి మిరు వాతిదెరా? సిల్లెద్‌. వన్ని కోపమ్‌దాన్‌ తప్రె ఆదెఙ్‌ ఇజి మీరు వాతిదెరా? నిజమె అయలెకెండ్‌ ఇజి నాను ఒడిఃదెఙ్‌ సిల్లెద్‌. 8 మీ పాపమ్‌కు ఒప్పుకొడిఃజి డిఃసి సీజి దనిఙ్‌ తగితి పణిఙ్‌కిజి తోరిస్తు. 9 ‘మాపు అబ్రాహము తెగ్గాతికాప్‌, అందెఙె మాపు సిక్సదాన్‌ తప్రె ఆనాప్లె’ ఇజి మీ మన్సుదు మీరు ఒడిఃబిమాట్. ఎందనిఙ్‌ ఇహిఙ, యా పణకాణిఙ్‌ అబహమ్రుఙ్‌ కొడొఃర్‌ పుటిస్తెఙ్‌ దేవుణు అట్నికాన్‌ ఇజి నాను మిఙి వెహ్సిన. 10 దేవుణు మరెక మొదొల్‌ కత్సి విసీర్‌దెఙ్‌ కియుదు గొడెలి అస్తి వన్నిఙ్‌ పోలిత మనాన్. నెగ్గి పట్కు అస్‌ఇ మరెకాఙ్‌ విజు కత్సి సిసుద్‌ విసీర్నాన్‌లె. 11 మీరు పాపమ్‌కు ఒపుకొడ్ఃజి డిఃస్తి సితి వందిఙ్‌. నాను మిఙి ఏరుదాన్‌ బాప్తిసం సీజిన. నా వెనుక వానికాన్‌ నఙి మిస్తి అతికారం మనికాన్. వన్ని జోడ్కు పిండ్‌దెఙ్‌బా నాను తగ్నిక ఆఎ. వాండ్రు దేవుణు ఆత్మదాన్‌ని, సిసుదాన్‌ మిఙి బాప్తిసం సీనాన్‌లె. 12 వాండ్రు గాలి ఇడ్ని సేహి కీదు అస్తి వన్నిఙ్‌ పోలిత మనాన్. వాండ్రు వన్ని కలమ్‌దిఙ్‌ సుబారం కిజి గాలి ఇట్తి కూలిఙ్‌ కొటు ఇండ్రొ ఒసి వాక్నాన్‌లె. పొటుదిఙ్‌ నంబిఇ సిసుదు సుర్‌నాన్‌లె.”

యేసు బాప్తిసం లాగె ఆజినాన్.

13 నస్తివలె యోహను కీదాన్‌ బాప్తిసం లాగె ఆదెఙ్, గలిలయదాన్‌ యేసు యొర్దాను గడ్డదు వాతాన్. 14 “నీ కియుదాన్‌ బాప్తిసం లాగె ఆదెఙ్, నఙి అవ్‌సరం గాని నీను బాప్తిసం లాగె ఆదెఙ్‌ నా డగ్రు వాతిదా?”, ఇజి యోహను వన్నిఙ్‌ అడ్డు కిదెఙ్‌ సుడ్‌తాన్. 15 “ఏలు యా లెకెండ్‌ జర్‌గిపిద్. విజు యా లెకెండ్‌ దేవుణుదిఙ్‌ ఇస్టమాతివజ పూర్తి కినిక మఙి తగ్నె”, ఇజి యేసు వెహ్తాన్‌. నస్తివలె యోహను ఒప్పుకొటాన్.

16 బాప్తిసం లాగె ఆతి వెటనె యేసు ఏరుదాన్‌ వెల్లి వాతాన్. అయావలెనె ఆగాసం రే ఆతాద్. దేవుణు ఆత్మ పావురపొటి లెకెండ్‌ యేసు ముస్కు డిగ్‌జి వానిక యోహను సుడ్ఃతాన్. 17 “వీండ్రు నా ఇస్టమాతి మరిన్, విని ముస్కు నాను నండొ సర్‌ద ఆజిన”, ఇజి దేవుణు మంజిని బాడిఃదాన్‌ వెహ్సిని ఉండ్రి జాటు వాతాద్.

4

యేసుఙ్‌ సయ్తాన్‌ పరిస కిత్తిక.

1 వెనుక దేవుణు ఆత్మ యేసుఙ్‌ బిడిఃఙ్‌ బూమి ప్రాంతమ్‌దు నడ్ఃపిస్తాన్. అబె సయ్తాన్‌ యేసుఙ్‌ తపు కిబిస్తెఙ్‌ పరిస కిజి సుడ్ఃతాన్. 2 నలపయి రోస్కు రెయు పొకల్‌ఉపాస్‌మహి వెనుక వన్నిఙ్‌బఙ కట్తాద్. 3 సయ్తాన్‌ వన్ని డగ్రు వాతండ్రె, “నీను దేవుణు మరిసి ఇహిఙ, యా పణకుఙ తిండి ఆఅ ఇజి వెహ్‌అ”, ఇజి వెహ్తాన్‌. 4 నస్తివలె యేసు “లోకు బత్కిజినిక తిండిదానె ఆఎద్‌, గాని దేవుణు వెయుదాన్‌వాని విజు మాటెఙాణిఙ్‌బా బత్కిజినాన్‌ ఇజి దేవుణు మాటదు రాస్త మనాద్‌”✡, ఇజి వన్నిఙ్‌ వెహ్తాన్‌.

5 వెనుక సయ్‌తాను యేసుఙ్‌ దేవుణు పట్నం ఆతి యెరూసలేముదు కూక్త ఒతండ్రె, అబె మని దేవుణు గుడిః కొసాదు నిల్‌ప్తాన్. 6 అబె నిల్‌ప్తాండ్ర “నీను దేవుణు మరిసి ఇహిఙ, ఇబ్బెణిఙ్‌ అడిఃగి డాట్‌అ. ‘నీ వందిఙ్‌ వన్ని దూతరిఙ్‌ దేవుణు ఆడ్ర సీనాన్. నీ కాల్కు పణకుఙ తగ్‌లిఏండ వారు నిఙి వరి కికాణిఙ్‌ పెర్న అస్నార్‌’ ✡ ఇజి దేవుణు మాటదు రాస్త మనాద్”, ఇజి వెహ్తాన్‌. 7 యేసు వన్నిఙ్, “ ‘నీ ప్రబు ఆతి దేవుణుదిఙ్‌ పరిస కిదెఙ్‌ ఆఏద్‌’✡ ఇజిబా రాస్త మనాద్‌”, ఇజి వెహ్తాన్‌.

8 మరి ఉండ్రి సుటు, సయ్‌తాను యేసుఙ్‌ నండొ ఎత్తు మని ఉండ్రి గొరోన్‌ ముస్కు ఎకిస్తాండ్రె యా లోకమ్‌దు మని విజు దేసెమ్‌కాఙ్, మరి వన్కాఙ్‌ ముస్కు ఏలుబడిః కినివరి అతికారమ్‌ని వరిఙ్‌ కలిగితి మనికెఙ్‌ విజు తోరిస్తాన్. 9 అక్కెఙ్‌ తోరిస్తాండ్రె, “నీను నా ఎద్రు ముణుకుఙ్‌ ఊర్‌జి నఙి పొగ్‌డిఃజి మాడిఃస్తిఙ యాకెఙ్‌ విజు నాను నిఙి సీన”, ఇజి వెహ్తాన్‌. 10 యేసు వన్ని వెట, సయ్‌తానా, నా బాణిఙ్‌ సొన్‌అ, “నీ ప్రబు ఆతి దేవుణుదిఙ్‌ పొగ్‌డిఃజి మాడిఃసి, వన్నిఙె సేవ కిదెఙ్‌ ఇజి దేవుణు మాటదు రాస్త మనాద్”, ఇజి వెహ్తాన్‌.

11 అయావలె సయ్‌తాను వన్నిఙ్‌ డిఃసి సొహాన్‌. దేవుణు దూతార్‌ వాజి వన్నిఙ్‌ నెగెణ్‌ సుడ్ఃతార్.

యేసు సువార్త సాటిస్తెఙ్‌ మొదొల్సినాన్

12 యోహను కయ్‌ది మహాన్‌ ఇజి విహండ్రె యేసు గలిలయదు మని నజరేతు ఇని పట్నమ్‌దు మర్‌జి వాతాన్. 13 వెనుక యేసు నజరేతు పట్నం డిఃసి జెబులూను, నప్తాలి ప్రాంతమ్‌కాఙ్‌ డగ్రు, గలిలయ సందారం పడఃకాదు మని కపెర్నహమ ఇని పట్నమ్‌దు వాతండ్రె బత్కితాన్. 14-16 “జెబూలూను ప్రాంతమా, నప్తాలి ప్రాంతమా, యోర్దాన్‌ అతాహ పడక సమ్‌దరం డగ్రు మని యూదురు ఆఇకార్‌ బత్కిజిని గలిలయ ప్రాంతమా, సీకటిదు బత్‌కిజి మహికార్‌ గొప్ప జాయ్‌ సుడ్ఃతార్. సావు ఉండ్రి నీడ లెకెండ్‌ మని దేసమ్‌దు బత్‌కిజి మహి లోకుర్‌ ముస్కు జాయ్‌పుట్తాద్”✡. ఇజి దేవుణు ముఙాల యెసయ ప్రవక్త వెట వర్గితి మాట యా లెకెండ్‌ యేసు వాతిఙ్‌ పూర్తి ఆతాద్. 17 అయా వలెహాన్‌ అసి యేసు, “దేవుణు ఏలుబడిః కిని కాలం డగ్రు ఆత మనాద్. అందెఙె మీ పాపమ్‌కు ఒప్పుకొడిఃజి డిఃసి సీదు”, ఇజి సాటిస్తెఙ్‌ మొదోల్‌స్తాన్.

యేసు సిసూరిఙ్‌ కూక్సినాన్‌

18 యేసు గలిలయ సమ్‌దరం ఒడుదాన్‌నడిసి మహివలె, పేతురు ఇజి కూకె ఆతిసీమోనుఙ్‌ని, మరి వన్ని తంబెర్‌సి ఆతి అంద్రెయెఙ్‌ సుడ్ఃతాన్. వారు జాలెరిఙు. వీరు రిఏర్‌ సమ్‌దరమ్‌దు వల పొక్సి మొయెఙ్‌అసి మహార్‌. 19 “నా వెట రదు. నా వెట వాదెఙ్‌ లోకురిఙ్‌ నెస్పిస్నివరి లెకెండ్‌ నాను మిఙి తయార్‌ కినాలె”, ఇజి యేసు వరిఙ్‌ వెహ్తాన్‌. 20 వారు వెటనె వరి వలేఙ్‌డిఃస్తారె వన్ని వెనుక సొహార్‌. 21 అబెణిఙ్‌ సొన్సి మహిఙ్‌యేసు జెబెదాయి మరిసి ఆతి యాకోబుఙ్‌ని, వన్ని తంబెర్‌సి ఆతి యోహనుఙ్‌ సుడ్ఃతాన్. వారు రిఎర్‌వరి బుబ్బ ఆతి జెబెదాయి వెట డోణిదు వలెఙ్‌ నెగెణ్‌కిజి మహివలె యేసు వరిఙ్‌ కూక్తాన్. 22 వెటనె వారు వరి డోణిని వరి బుబ్బెఙ్‌డిఃస్తారె వన్ని వెనుక సొహార్‌.

యేసు జబ్బుది వరిఙ్‌ నెగెండ్‌ కిజినాన్.

23 యేసు గలిలయ దేసెం విజు బూలాజి యూదురు మీటిఙ్‌ కిజిని ఇల్కాఙ్‌ వరిఙ్‌ నేస్పిసి, దేవుణు ఏలుబడిః కిని కాలం వందిఙ్‌ సువార్త సాటిసి మహాన్‌. విజు రకమ్‌ది జబుది వరిఙ్‌ని బాదదాన్‌ఇఙ్‌ మహివరిఙ్‌ నెగెండ్‌ కితాన్. 24 యేసు పేరు సిరియ దేసమ్‌దు విజు సారితాద్. రకరకమ్‌ది జబుదివరిఙ్‌లోకుర్‌వన్ని డగ్రు తతార్. నండో నొపిదాన్‌బాద ఆజి మహి వరిఙ్, దెయం అస్తి వరిఙ్, మూర్‌స జబు మహి వరిఙ్, కిక్కుకాల్కు సాతివరిఙ్‌వన్ని డగ్రు తతిఙ్‌వాండ్రు వరిఙ్‌ నెగెండ్‌ కిత్తాన్. 25 గలీలయ, దెకపొలి*, యెరూసలేము, యూదయ, యొర్దాను అతాహి పడఃకదాన్‌ మంద లోకుర్‌ వాజి వన్ని వెట సొహార్‌.

5

గొరొన్‌ ముస్కు కిత్తి బోద.

1 యేసు మంద లోకురిఙ్‌ సుడ్ఃతాండ్రె ఉండ్రి గొరొత్‌ ఎక్తాన్. అబె బసిమహిఙ్, వన్ని సిసూర్‌ వన్ని డగ్రు వాతార్. 2 అయావలె వాండ్రు వరిఙ్‌ యా లెకెండ్‌ వెహ్సి బోదిస్తెఙ్‌ మొదోల్‌స్తాన్. 3 “దేవుణుదిఙ్‌ సెందితిలెకెండ్‌ బత్కిజి దన్నిలొఇ మాపు తకుదికాప్‌” ఇజి నెసి మఙి మరి మండ్రెఙ్‌ ఎయెర్‌బా ఇజి కోరిజినరొ, దేవుణు సీజిని దీవనమ్‌కు మంజినె. ఎందనిఙ్‌ ఇహిఙ, వారు దేవుణు కిని ఏలుబడిఃదు మంజినార్. 4 ఏలు దుకమ్‌దాన్‌ అడఃబాజి మన్నికార్‌ దేవుణు సీని దీవనమ్‌కు మంజినికార్‌ ఆనార్‌లె, ఎందనిఙ్‌ ఇహిఙ దేవుణు వరిఙ్‌ ఓదరిస్నాన్. 5 నిపాతి గుణం మనికార్‌ దేవుణు సీని దీవనంకు మంజినికార్‌ ఆనార్లె ఎందనిఙ్‌ ఇహిఙ యా లోకం విజు వరి సొంతం ఆనాద్.

6 దేవుణు వెహ్తి వజ నీతినిజాయ్తిదాన్‌ మండ్రెఙ్‌ ఇజి నండో ఆస మనికార్‌ దేవుణు సీని దీవనమ్‌కు మంజినికార్‌ ఆనార్‌లె, ఎందనిఙ్‌ ఇహిఙ వరి మన్సు నిండ్రు ఆనిలెకెండ్‌ వరి ఆసెఙ్‌ దేవుణు తీరిస్నాన్‌లె. 7 కనికారం తోరిస్నికార్‌ దేవుణు సీని దీవనమ్‌కు మంజినికార్‌ ఆనార్‌లె, ఎందనిఙ్‌ ఇహిఙ దేవుణు వరి ముస్కు కనికారం తోరిస్నాన్‌లె. 8 నెగ్గి మన్సు మనికార్‌ దేవుణు సీని దీవనమ్‌కు మంజినికార్‌ ఆనార్‌లె, ఎందనిఙ్‌ ఇహిఙ వారు దేవుణుదిఙ్‌ సూణార్‌లె.

9 లోకుర్‌ సమాదనమ్‌దాన్‌ మండ్రెఙ్‌ ఇజి పణి కినికార్‌ దేవుణు సీని దీవనమ్‌కు మంజినికార్‌ ఆనార్‌లె, ఎందనిఙ్‌ ఇహిఙ వారు దేవుణు కొడొఃర్‌ ఇజి కూకె ఆనార్‌లె. 10 దేవుణు వెహ్తి వజ నాయం వందిఙ్‌ మల్లెఙఙ్‌ ఓరిస్నికార్‌ దేవుణు సీని దీవనమ్‌కు మంజినికార్‌ ఆనార్‌లె, ఎందనిఙ్‌ ఇహిఙ వారు దేవుణు కిని ఏలుబడిఃదు మంజినార్‌లె.

11 నా ముస్కు నమకం ఇట్తి వందిఙ్‌ లోకుర్‌ మీ ముస్కు నిందెఙ్‌ మోప్సి మిఙి మల్లెఙ్‌ కిజి, మరి మీ ముస్కు అబద్దమాతి సెఇ మాటెఙ్‌ విజు వెహ్ని వెలె మీరు దేవుణు సీని దీవనమ్‌కు మంజినికార్‌. 12 అయావలె నండొ సర్‌ద ఆజి మండ్రు. ఎందనిఙ్‌ ఇహిఙ పరలోకామ్‌దు* మిఙి నండొ పలం దొహ్‌క్నాద్‌లె. మీ ముందాల బత్కిజి మహి దేవుణు ప్రవక్తరుఙ వెటబా వారు యాలెకెండ్‌ మల్లెఙ్‌ కితార్.

సోరు - జాయ్‌

13 మీరు యా లోకమ్‌దు సోరు ననికిదెర్. గాని, సోరుదిఙ్‌† రుసి సొహిఙ, ఎలాగ దనిఙ్‌ రుసి మర్‌జి తపిస్తెఙ్‌ ఆనాద్‌? అక వెల్లి విసీర్‌జి లోకుర్‌ మట్తెఙ్‌నె ఆఎండ మరి ఇని పణిదిఙ్‌బా రఇక. 14 మీరు యా లోకమ్‌దు మనివరిఙ్‌ జాయ్‌ననికిదెర్. గొరొన్‌ ముస్కు మని పట్నం డాఙ్‌జి మండ్రెఙ్‌ అట్‌ఏద్. 15 ఎయెర్‌బా ఉండ్రి దీవ కసిసి తూముదాన్‌ ముసి ఇడ్‌ఎర్. గాని ఇండ్రొణివరిఙ్‌ విజేరిఙ్‌ జాయ్‌సినివజ దీవ కంతూదునె ఇడ్నార్.

16 అయాలెకెండ్‌నె, మీ బత్కు విజేరిఙ్‌ జాయి సీనివజ మండ్రెఙ్. నస్తివలె మీరు కిని నెగ్గి పణిఙ సుడ్ఃజి లోకుర్‌ విజెరె దేవుణు మంజిని బాడిఃదు మని మీ బుబాతి దేవుణుదిఙ్‌ పొగి‌డిఃనార్.

దేవుణు సితి రూలుఙ వందిఙ్‌

17 దేవుణు సితి రూలుఙ్‌ గాని, దేవుణు ప్రవక్తరు వెహ్తి మాటెఙ్‌ గాని డెయ్‌జి పొక్తెఙ్‌నాను వాత మన్న ఇజి మీరు ఒడ్‌బిమాట్. వనకాఙ్‌ డెయ్‌జిపొక్తెఙ్‌ ఇజి సిల్లెద్‌, గాని అయాలెకెండ్‌నె పూర్తి కిదెఙ్‌నె నాను వాత మన్న. 18 ఏలుహన్‌ అసి బూమి ఆగాసం సిల్లెండ ఆతిఙ్‌బా దేవుణు మాటదు మని ఉండ్రి ఇజిరి అక్సరం గాని, సున్న గాని, రాస్తి మని లెకెండ్‌ పూర్తి ఆఏండ సొన్‌ఉ ఇజి నాను మిఙి నిజం వెహ్సిన.

19 ఎయెన్‌బా దేవుణు మాటదు మని ఇజిరి ఆగ్నెఙ్‌ లోఇ ఉండ్రి దనిఙ్‌ లొఙిజి మన్‌ఏండ, అయాలెకెండ్‌ లొఙిఏండ మండ్రెఙ్‌ ఇజి లోకురిఙ్‌ నెస్పిస్తిఙ వన్నిఙ్, దేవుణు ఏలుబడిః కినివరి లోఇ లావ్‌ ఇజిరికాన్‌ లెకెండ్‌ వాండ్రు ఇడ్నాన్‌లె. గాని ఎయెర్‌బా దేవుణు మాటదు రాస్తిమని లెకెండ్‌ లోకురిఙ్‌ నెస్పిసి అయాలెకెండ్‌నె కిజి మహిఙ దేవుణు ఏలుబడిః కినివరి లొఇ వారు గొప్ప పెరికార్‌ ఆనాన్‌లె.

20 మీరు కిని పణిఙ్, పరిసయ్‌రుఙుని యూదురి రూలుఙ్‌ నెస్పిస్నికార్‌ కిని పణిఙ ముస్కు, దేవుణు ముందాల ఒదె సరి ఆతికెఙ్‌ ఇహిఙనె, మీరు దేవుణు కిని ఏలుబడిఃదు మంజినిదెర్‌లె ఇజి నాను మిఙి వెహ్సిన.

సప్నిక ఆఏద్‌

21 “లోకాఙ్‌ సప్తెఙ్‌ ఆఏద్‌”✡ ఎయెన్‌బా ఒరెన్‌ వన్నిఙ్‌ సప్తిఙ, వన్నిఙ్‌ తప్‌ఏండ తీర్పు వానాద్‌లె ఇజి ముందాహన్‌ అసి వెహ్తి మని మాట మీరు వెహిమనిదెర్‌ గదె? 22 గాని ఏలు నాను మిఙి వెహ్నిక ఇనిక ఇహిఙ ఎయెన్‌బా, మరి ఒరెన్ వన్ని ముస్కు కోపం ఆతిఙ వన్నిఙ్‌ తీర్పు వానాద్. ఎయెన్‌బా మరి ఒరెన్‌ వన్నిఙ్‌ “పణిదిఙ్‌ రెఇకి”, ఇజి వెహ్తిఙ వాండ్రు సన్‌హద్రి సఙం ఎద్రు దన్ని వందిఙ్‌ సమాదనం వెహ్తెఙ్‌వలె. ఎయెన్‌బా మరి‌ ఒరెన్‌ వన్నిఙ్‌ “బుద్ది సిలికి”, ఇజి వెహ్తిఙ, వాండ్రు ఎలాకాలం సిసు కసి మంజిని బాడిఃదు అర్న మంజినాన్.

23-24 నీను దేవుణుదిఙ్‌ సంద సుర్ని మాలి పీటాదు సంద సిదెఙ్‌ సొనివెలె, మరి‌ ఒరెన్‌ వన్నిఙ్‌ నీ ముస్కు ఇనికాదొ కోపం మనాద్‌ ఇజి అబె నిఙి ఎతు వాతిఙ, సంద సీదెఙ్‌తతి వన్కాఙ్‌ అబె ఇడ్ఃజి వెటనె సంద సుర్ని మాలిపీట డిఃసి సొన్సి, ముందాల నీను వనివెట రాజినం ఆఅ. వెనుక మర్‌జి వాజి దేవుణుదిఙ్‌ సంద సుర్జి సిఅ. 25 నిఙి కోర్టు కిదెఙ్‌అకు మని వన్ని వెట బేగి రాజినం ఆఅ. టయం మనివెలనె ఆక కిఅ. సిలిఙ వాండ్రు నిఙి తీర్పు కిని వరిఙ్‌ ఒపజెప్నాన్. తీర్పు కినికార్‌ నిఙి జెలిదు ఇడ్‌దెఙ్‌ అతికారిఙ్‌ ఒపజెప్నార్. వాండ్రు నిఙి జెలిదు ఇడ్నాన్. 26 ఉండ్రి పయ్సబా సిల్లెండ అపు మనిక విజు సీనిదాక నీను వెల్లి వాదెఙ్‌ అట్‌ఇ, ఇజి నాను నిఙి నిజం వెహ్సిన.

27 “రంకు బూలాదెఙ్‌ ఆఏద్‌” ఇజి వెహ్తి మనిక మీరు వెహి మనిదెర్‌ గదె. 28 గాని నాను మిఙి వెహ్నిక ఇనిక ఇహిఙ ఎయెన్‌బా మన్సుదు సెఇ ఆసదాన్‌ ఉండ్రి అయ్‌లి కొడొఃదిఙ్‌ బేస్తిఙ వాండ్రు అయావలెనె దనివెట వన్ని మన్సుదు పాపం కితికాన్‌ ఆజినాన్. 29 నీ ఉణెర్‌ కణక నిఙి తపు కిబిస్తిఙ దనిఙ్‌ లాగ్జి విసీర్‌అ. నీనె ఎల్ల కాలం సిసు మంజిని బాడిఃదు సొన్సి అర్‌ఎండ, మీ ఒడొఃల్‌దాన్‌ ఉండ్రి ముక సొహిఙ అక్కాదె నెగెద్. 30 మరి నీ ఉణెర్‌ కియు నిఙి తపు కిబిస్తిఙ, దనిఙ్‌ కత్సి విసీర్‌అ. నీనె ఎలాకాలం సిసు మంజిని బాడిఃదు సొన్సి అర్‌ఎండ, నీ ఒడొఃల్‌దాన్‌ ఉండ్రి ముక సొనికదె నెగెద్. 31 ఎయెన్‌బా వన్ని ఆల్సిఙ్‌ డిఃసి సీదెఙ్‌ ఇహిఙ ఇబ్బెణిఙ్‌ అసి నీను నా ఆల్సి ఆఎద్‌‌ ఇజి దనిఙ్‌ ఉండ్రి విడిఃఆకు రాసి సీదెఙ్‌ ఇజి వెహ్తిక మీరు వెహి మనిదెర్‌గదె? 32 గాని నాను మీ వెట వెహ్నిక ఇనిక ఇహిఙ, రంకు బూలాఇదనిఙ్‌ మాసి డిఃస్తి సితిఙ, వాండ్రు దనిఙ్‌రంకు బాలాదెఙ్‌కిబిస్నికాన్‌ ఆజినాన్. మరి ఎయెన్‌బా దనిఙ్‌పెండ్ఃలి కితిఙ వాండ్రు దనివెట రంకు బూలానికాన్‌ ఆజినాన్.

ప్రమాణమ్‌కాఙ్‌ వందిఙ్‌

33 మరి ఇనిక ఇహిఙ, “ ‘నీను కితి ఒట్టు పొక్తిక అయాలెకెండ్‌ కిఏండ తప్తెఙ్‌ ఆఎద్, దేవుణు ముందాల కితి ఒట్టుదిఙ్‌ అయావజనె కిదెఙ్‌’ ఇజి వెహ్తిక ముందాహన్‌ అసి మీరు వెహిమనిదెర్‌ గదె. 34 నాను మీ వెట వెహ్నిక ఇనిక ఇహిఙ ఇనిదనిఙ్‌బా ప్రమాణం కిమాట్. ఆకాసం తోడుః ఇజి వెహ్‌మాట్, అక దేవుణు బసిని సింహాసనం. 35 సిలిఙ బూమి తోడుః ఇజి వెహ్‌మాట్, అక దేవుణు వన్ని కాల్కు ఇడ్ని పీట. మరి యెరూసలేం తోడుః ఇజి వెహ్‌మాట్‌, రాజు ఆతి దేవుణుదిఙ్‌ సెందితి పట్నం. 36 నీ బుర్ర తోడుః ఇజిబా వెహ్‌మ, ఎందనిఙ్‌ ఇహిఙ నీ బుర్రది కొపువెంటి ఉండ్రిబా తెలాఙ్‌ గాని కరిఙ్‌ గాని కిదెఙ్‌ నీను అట్‌ఇ. 37 మీ మాటెఙ్‌ ‘ఒఒ ఇహిఙ ఒఒ’, ఇజి మండ్రెఙ్. ‘ఆఎద్‌ ఇహిఙ ఆఎద్’, ఇజినె మండ్రెఙ్. వనకాఙ్‌ మిస్తికెఙ్‌ సెఇ వన్నిబాణిఙ్‌ వానికెఙ్”.

కణకాదిఙ్‌ బదులు కణక.

38 “ ‘కణకాదిఙ్‌ బదులు కణక, పలుదిఙ్‌ బదులు పలు’ ఇజి దేవుణు మోసేఙ్‌ సిత్తి మన్ని రూలుదు వెహ్తి మహిక మీరు వెహిమనిదెర్‌ గదె? 39 నాను మిఙి వెహ్సిన, సెఇ పణిఙ్‌ కిని వరిఙ్‌ అడ్డు కిమ. మరి నీను వన్ని ముస్కు కోపమాజి వాండ్రు నిఙి కిత్తిదన్నిఙ్‌ మర్‌జి కిదెఙ్‌ ఆఏద్‌. ఎయెన్‌బా ఉణెర్‌ లెపాదు డెఃయ్తిఙ, డేబ్ర లెపబా వన్నిఙ్‌ తోరిస్‌అ. 40 ఎయెన్‌బా నిఙి కోర్‌టు కిజి నీ సొక లాగ్‌దెఙ్‌ సుడ్ఃతిఙ, నీ కండువాబా వన్నిఙ్‌ సీజి మన్‌అ. 41 మరి, ఒరెన్‌ రోమ సయ్‌నమ్‌దికాన్‌ వన్ని ఒస్తుఙ్‌ పిండిజి వన్ని వెట ‘ఉండ్రి మయిలు దూరం రఅ’ ఇజి నిఙి బలవంతం కితిఙ వన్నివెట రుండి మయిలుఙ్‌ దూరం ఇడ్డి సొన్‌అ. 42 నిఙి లొస్నివన్నిఙ్‌ సిఅ, మరి నిఙి అపు లొస్నివరిబాణిఙ్‌ మొకొం మహ్‌మ”.

నీ పగ్గతి వరిఙ్‌ ప్రేమిస్‌అ.

43 “ ‘నీ పడకాతి వన్నిఙ్‌‌ ప్రేమిస్‌అ, పగాతి వరిఙ్‌ ఇస్టం ఆఏండ మన్‌అ.ముస్కు కోపమ్‌దాన్‌ మన్‌అ’, ఇజి వెహ్తిమహిక మీరు వెహిమనిదెర్‌ గదె? 44 గాని నాను మిఙి వెహ్నిక ఇనిక ఇహిఙ, మీ పగ్గతి వరిఙ్‌ ప్రేమిస్తు, మిఙి హిమ్‍స కిజిని వరి వందిఙ్‌ పార్దనం కిదు. 45 అహిఙ మీరు పరలోకామ్‌దు మన్ని మీ బుబ్బాతి దేవుణుది నిజమాతి కొడొఃర్‌ ఇజి తోరె ఆనిదెర్‌లె. దేవుణు సెఇవరి ముస్కుబా నెగ్గివరి ముస్కుబా వన్ని పొదు జాయ్‌ సిబిసినాన్. నాయం మని వరి ముస్కుబా నాయం సిలివరి ముస్కుబా పిరు పోక్సినాన్. 46 మిఙి ప్రేమిస్నివరిఙె మీరు ప్రేమిస్తిఙ దేవుణు మిఙి పలం సీనాన్‌ ఇజి మీరు ఒడిఃబిజినిదెరా? పను పెర్‌నికార్‌బా ఆహె కిజినార్‌ గదె? 47 మీరు మీ కూల వరిఙె మీరు మాడిఃసినిదెర్‌ ఇహిఙ మీరు ఆఇకార్‌ కినిదనిఙ్‌ ఇంక మిస్తిక ఇనిక కిజినిదెర్‌? యూదురు‌ ఆఇకార్‌బా అయాలెకెండ్‌ కిజినార్‌ గదె? 48 పరలోకామ్‌దు మన్ని మీ బుబాతి దేవుణు ఇని కల్తి సిలికాన్. అందెఙె మీరుబా అయాలెకెండ్‌నె మండ్రు.”

6

జాగర్త మండ్రు

1 మీరు కిని నెగ్గి పణిఙ్‌ లోకుర్‌ సుడ్ఃదెఙ్‌ ఇజి వరి ముందాల కిఏండ జాగర్త మండ్రు. ఎందనిఙ్‌ఇహిఙ ఆహె కితిఙ పరలోకామ్‌దు మని బుబ్బాతి దేవుణు బాణిఙ్‌ మిఙి ఇని పలంబా దొహ్క్‌ఏద్. 2 అందెఙె అవ్‌సరం మని వరిఙ్‌ ఇనికబా సితిఙ, వేసం కినికార్‌ కిని లెకెండ్‌ అక విజేరిఙ్‌ తెలిని లెకెండ్‌ జోడుఃబాంక ఊక్‌పిసి డేల్సి వెహ్మాట్. విజెరి ముందాల మఙి గొప్ప పేరు వాదెఙ్‌ ఇని ఆసదాన్‌ వారు యూదురు మీటిఙ్‌ కిని ఇల్కాఙ్, మరి సర్‌దు ఆహె కిబిస్నార్‌. వరిఙ్‌ అయావలెనె పూర్తి పలం దొహ్‌క్త మనాద్‌ ఇజి నాను మిఙి నిజం వెహ్సిన. 3 గాని నీను అవ్‌సరమ్‌దు మనివరిఙ్‌ సాయం కినివెలె, నీ ఉణెర్‌ కియు కినిక నీ డేబ్ర కియు నెస్తెఙ్‌ ఆఎద్. 4 అహిఙ నీను సితిక ఎయెర్‌బా నెస్‌ఏండ మంజినాద్. అయావలె ఎయెర్‌బా నెస్‌ఎండ నీను కితిక సుడ్ఃజిని నీ బుబ్బాతి దేవుణు నిఙి పలం సీనాన్‌లె. 5 మీరు పార్దనం కినివెలె వేసం కిని వరి లెకెండ్‌ మన్‌మాట్. లోకుర్‌ విజేరె సూణి లెకెండ్‌ యూదురు మీటిఙ్‌ కిని ఇల్కాఙ్, మరి సర్దు నిల్సి పార్దనం కిదెఙ్‌ వరిఙ్‌ ఇస్టం. వరిఙ్‌ పూర్తి పలం దొహ్‌క్త మనాద్‌ ఇజి నాను మిఙి నిజం వెహ్సిన. 6 గాని నీను పార్దనం కినివెలె. నీను గదిదు సొన్సి సేహ్ల కెహ్సి, ఎయెర్‌బా తొఇ నీ బుబ్బాతి దేవుణు వెట పార్దనం కిఅ. అహిఙ ఎయెర్‌బా నెస్‌ఎండ నీను కితిక సుడ్ఃజిని ఎయెరిఙ్‌బా తోరె ఆఇ నీ బుబాతి దేవుణు నిఙి పలం సీనాన్. 7 మరి మీరు పార్దనం కినివెలె యూదురు ఆఇ వరి లెకెండ్‌ పణిదిఙ్‌ రెఇ మాటెఙ్‌ వెహ్మాట్. అయాలెకెండ్‌ లావ్‌వర్‌గితిఙానె దేవుణు వినాన్‌ ఇజి వారు ఒడ్ఃబిజినార్. 8 మీరు వరిలెకెండ్‌ మండ్రెఙ్‌ ఆఏద్. ఎందనిఙ్‌ ఇహిఙ మిఙి అవ్‌సరం ఆతిక ఇనిక ఇజి మీరు లొస్ని ముందాల్నె మీ బుబ్బాతి దేవుణు నెసినాన్.

9 “అందెఙె మీరు యా లెకెండ్‌ పార్దనం కిదెఙ్. ‘పరలోకామ్‌దు మని మా బుబ్బాతి దేవుణు, లోకుర్‌ విజెరె నీ పేరు గొప్ప నెగ్గిక ఇజి గవ్‌రం సిపిర్. 10 నీ ఏలుబడిః లోకుర్‌ విజెరి ముస్కు మనీద్‌. పరలోకామ్‌దు నిఙి ఇస్టమాతికెఙ్‌ జర్‌గిని లెకెండ్‌నె బూమి ముస్కుబా జర్గిపిద్. 11 రోజురోజుదిఙ్‌‌ మఙి కావాలిస్తి తిండి అయ రోజు మఙి సీజి మన్‌అ. 12 వేరెదికార్‌ మా వెట కితి తపుఙ్‌ మాపు వరిఙ్‌ సెమిస్తి లెకెండ్‌నె, మాపు కితి తపుఙ్‌ మఙిబా సెమిస్‌అ. 13 పాపం కిబిస్ని సెఇ ఆసెఙ్‌ మా లొఇ రెఏండ, సయ్తాను బాణిఙ్‌ మఙి తప్రిస్‌అ’.

14 లోకుర్‌ మిఙి కిని తపుఙ్‌ మీరు వరిఙ్‌ సెమిస్తిఙ, పరలోకామ్‌దు మన్ని మీ బుబ్బాతి దేవుణుబా మీరు కిని తపుఙ్‌ మిఙి సెమిస్నాన్. 15 గాని, మీరు లోకుర్‌ మీ వెట కిని తపుఙ్‌ మీరు వరిఙ్‌ సెమిస్‌ఎండ మహిఙ, పరలోకామ్‌దు మన్ని మీ బుబ్బాతి దేవుణుబా మీరు కిని తపుఙ్‌ మిఙి సెమిస్‌ఏన్.”

ఉపాస్‌

16 “మీరు ఉపాస్‌కినివలె, వేసం కిని వరిలెకెండ్‌ మండ్రెఙ్‌ ఆఏద్. ‘మాప్‌ ఉపాస్‌ మంజినాప్‌’ ఇజి విజేరె నెస్తెఙ్‌ ఇజి వారు మొకొం నీర్సం కిజి మంజినార్. అయావలెనె వరిఙ్‌ పూర్తి పలం దొహ్‌క్త మనాద్‌ ఇజి నాను మిఙి నిజం వెహ్సిన. 17-18 గాని మీరు ఉపాస్‌కినివెలె బురాదు నూనె రాసె ఆజి మొకొం ఊర్‌పాజి మండ్రు. అహిఙ మీరు ఉపాస్‌కనిక లోకుర్‌ ఎయెర్‌బా నెస్‌ఎర్. గాని ఎయెర్‌బా తొఇ మీ బుబ్బాతి దేవుణు ఒరేండ్రె నెస్నాన్. ఎయెర్‌బా నెస్‌ఎండ మీరు కినిక సుడ్ఃజిని మీ బుబాతి దేవుణు మిఙి పలం సీనాన్.”

సమ్‌సారం

19 డొఙారి డుఃగ్‌జి ఒతెఙ్‌ అక్కు మని, మరి సెదని కరి తిండ్రెఙ్‌ అకుమని యా బూమి ముస్కు మీ వందిఙ్‌ సమ్‌సారం గణస్‌మాట్. 20 గాని డొఙారిఙు డుఃగ్‌జి ఒతెఙ్‌ అట్‌ఇ, మరి సెద గాని కరి గాని పాడ్ః కిదెఙ్‌ అట్‌ఇ దేవుణు మంజిని బాడిఃదు మీ వందిఙ్‌ సమ్‌సారం గణస్తు. 21 ఎందనిఙ్‌ఇహిఙ నీ సమ్‌సారం ఎంబె మనాదొ అబెనె నీ మన్సుబా మంజినాద్. 22 కణక ఒడొఃల్‌దిఙ్‌ దీవ లెకెండ్‌నె మనాద్. నీ కణక నెగ్గిక ఇహిఙ నీ ఒడొఃల్‌దిఙ్‌ విజు నెగ్గికెఙ్‌ తసి మంజినాద్. 23 నీ సెఇ ఉదెసమ్‌దాన్‌ నీ కణుకెఙాణిఙ్‌ సుడిఃజి మహిఙ, నీ మన్సు ‌విజు సీకటి మంజినాద్. నీ ఓడొల్‌ విజుబా‌ సీకటి ఆజి మంజినాద్‌. నిఙి మనాద్‌ ఇజినీను ఒడ్ఃబిజిని జాయ్‌ సీకటి ఆతిఙ, అయ సీకటి ఎసోనో సీకటి. 24 ఎయెన్‌బా రిఎర్‌ ‌ఎజుమానిరు వందిఙ్ ‌ఉండ్రె లెకెండ్‌ పణి కిదెఙ్‌ అట్‌ఎన్. ఒరెన్‌ వన్నిఙ్‌ ప్రేమిసి మరి ఒరెన్‌ ముస్కు ఇస్టం సిల్లెండ మంజినాన్. సిల్లిఙ ఒరెన్‌ వన్నిఙ్‌ లొఙిజి నమ్మకమాతి వనిలెకెండ్‌ మంజినాన్. మహివన్ని ముస్కు సెఇ మాటెఙ్‌ వర్గిజి మంజినాన్‌. అయలెకెండ్‌నె దేవుణుదిఙ్‌ని డబ్బుదిఙ్‌ ఉండ్రె లెకెండ్‌ ప్రేమిస్తెఙ్‌ మీరు అట్‌ఇదెర్.

విసారిస్‌మాట్‌

25 అందెఙె నాను మిఙి వెహ్నిక ఇనిక ఇహిఙ, ఇనిక తినాప్లె, ఇనిక ఉణాప్లె ఇజి మీ బత్కు వందిఙ్‌విసారం ఆమాట్. మరి మా ఒడొఃల్‌వందిఙ్‌ ఇనిక పొర్‌పానాప్లె ఇజి ఒడిఃబిమాట్. మీ పాణం తిండిదిఙ్‌మిస్తిక ఆఎదా? మీ ఒడొఃల్‌ సొక్క పాతెఙ మిస్తిక ఆఎదా? 26 ఆగాసమ్‌దు ఎగ్రిజిని పొటిఙ సుడ్ఃదు. అవి విత్‌ఉ, కొయ్‌ఉ, ఒసి కొటుదు వాక్‌ఉ గాని పరలోకామ్‌దు మని మీ బుబ్బాతి దేవుణు వనకాఙ్‌ పోస కిజినాన్. మీరు వన్కా మిస్తి విలువ మనికిదెర్‌ ఆఇదెరా? 27 మీ లోఇ ఎయెన్‌బా విసారిస వన్ని బత్కుదిఙ్‌ ఉండ్రి గంట కుడుఃప్తెఙ్‌ అట్‌నాండ్రా?

28 మరి ఎందనిఙ్‌ సొకెఙ వందిఙ్‌ మీరు విసారిసినిదెర్‌? మడిఃఙ మని పూఙు సుడ్ఃదు, అవి కస్టబాడ్‌ఉ, సొక కిదెఙ్‌ నూలుఙ్‌ తయార్‌ కిఉ. 29 అహిఙ్‌బా విజు ఆస్తి కలిగితి మన్ని సొలొమోను రాజు యా ఉండ్రి పూఙు లకెండ్‌ సోకు మన్ని ఉండ్రి సొక్క తొడిఃగిఏతాన్‌, ఇజి నాను మిఙి వెహ్సిన. 30 నేడ్రు మంజి విగెహిఙ్‌ సిసుద్‌ సురె ఆని మడిఃఙ మని యా గడిదిఙ్‌ దేవుణు యా లెకెండ్‌ సోకు సిత్తాన్. అహిఙ, ఇజిరి నమకం మనికిదెరా మరి ఒదె నగెండ్‌మిఙి సొకెఙ్‌ తొడిఃగిస్‌ఎతాండ్రా? 31 అందెఙె మీరు, “ఇనిక తినాప్‌లె, మరి ఇనిక ఉణాప్‌లె, సిలిఙ ఇనిక పొర్పానాప్‌లె”, ఇజి ఒడిఃబిజి బాద ఆమాట్. 32 ఎందనిఙ్‌ ఇహిఙ దేవుణుదిఙ్‌ నెస్‌ఇకార్‌నె విన్‌క వందిఙ్‌ రెబాజినార్‌. యాకెఙ్‌ విజు మిఙి అవ్‌సరం ఇజి పరలోకామ్‌దు మని మీ బుబ్బాతి దేవుణు నెసినాన్. 33 గాని విజు దనిఙ్‌ ఇంక దేవుణు ఏలుబడిః కిని వందిఙ్‌ని మరి వన్ని ఎద్రు మీరు నీతినిజయ్తిదాన్‌ మండ్రెఙ్‌ ఇజి ఆస ఆజి మండ్రు. నస్తివలె మిఙి కావాలిస్తికెఙ్‌ విజు మిఙి దొహ్‌క్నె. 34 విగెహిఙ్‌ వందిఙ్‌ విసారిస్మాట్. విగెహిఙ్‌ జర్గిని వన్కా వందిఙ్‌ విగెహిఙ్‌ విసారిస్తు. ఎమేణి రోజుదిఙ్‌ తగితి కస్టం అయ రోజుదు మంజినె.

7

తీర్పు కిమాట్‌

1 “మహి వరి ముస్కు తీర్పు కిమాట్. అహిఙ దేవుణు మిఙిబా తీర్పు కినాన్‌లె. 2 మీరు మహివరిఙ్‌ ఎలాగ తీర్పు కినిదెరొ అయలెకెండ్‌నె దేవుణు మిఙిబా తీర్పు వానాద్‌లె. మీరు ఇని కొల్తదానె దేవుణు మిఙిబా తీర్పు సీనాన్లె. 3 నీ కణకాదు ఉండ్రి తూలం ననిక మహివలె, దనిఙ్‌ సుడ్‌ఏండ, నీను, నీ తంబెరి కణకాదు మని ఇజిరి కసరాదిఙ్‌ ఎందనిఙ్‌ బేసిని? 4 ‘నీ కణకాదు తూలం ననిక మనివెలె అక లాగ్‌ఎండ, నీ తంబెరి కణకాదు మని ఇజిరి కసరాదిఙ్‌ నాను లాగ్జి విసీర్న’ ఇజి నీను ఎలాగ వెహ్సిని? 5 వేసం కినికిదెరా, ముందాల నీ కణకాదు మని తూలం ననిక లాగ్‌అ. అయావలె నీ తంబెరి కణకాదు మని ఇజిరి కసరాదిఙ్‌ నెగెండ్‌ సుడ్ఃజి లాగ్‌దెఙ్‌ అట్ని. 6 దేవుణుదిఙ్‌ సెందితి సఙతిఙ్‌ అక్కెఙ్‌ ఇస్టం కిఇ వరిఙ్‌ నెస్పిస్తెఙ్‌ ఇజి సుడ్ఃమట్. అయలెకెండ్‌ కితిఙ, వారు తిండి సీని వరిఙ్‌ కట్ని సెఇ నుకుడిఙ్‌ లెకెండ్‌ వారు కొపం ఆజి మర్‌జి మీ ముస్కు వాజి అర్నార్. గొప్ప విలువ మనికెఙ్‌ పండ్రిఙ్‌ ముందాల ఇట్తిఙ అక్కెఙ్‌ వన్కాఙ్‌ కాల్కాణిఙ్‌ మట్ని లెకెండ్‌ వారుబా కినార్‌లె. 7 మీరు ఇనిక లొస్నిదెరొ అక మిఙి దేవును సీనాన్‌. ఇనిక మీరు రెబాజినిదెరొ అక దేవుణు మిఙి సీనాన్‌. కొతు మీ వందిఙ్‌ దేవుణు సెహ్లె రే ఆనాన్లె. 8 లొస్నివరిఙ్‌ విజేరిఙ్‌ దొహ్‌క్నె, రెబానివన్నిఙ్‌ తోరె ఆజినాద్. కొత్త్సిని వన్నివందిఙ్‌ సేహ్ల రే ఆనాద్. 9 మీ మరిన్‌ మిఙి తిండి లొస్తిఙ, మీరు ఎయిదెర్‌బా వన్నిఙ్‌ పణుకు సీనిదెరా? 10 మరి వాండ్రు మొయ లొస్తిఙ, సరాస్‌సీనిదెరా? 11 మీరు సెఇకిదెర్‌ ఆతిఙ్‌బా మీ కొడొఃరిఙ్‌ నెగ్గి ఇనామ్‌కునె సీదెఙ్‌ ఇజి నెస్నిదెర్. అహిఙ పరలోకామ్‌దు మని మీ బుబ్బాతి దేవుణు, వన్నిఙ్‌ లొస్నివరిఙ్‌ దినిఙ్‌ ఇంక మరి ఒదె నెగ్గి ఇనామ్‌కు సిఏండ్రా? 12 అందెఙె విజు సఙతిఙ లోఇ, మహికార్‌ మిఙి ఇనిక కిదెఙ్‌ ఇజి మీరు కోరిజినిదెరొ అయలెకెండ్‌నె మీరు వరిఙ్‌ కిదు. దేవుణు మోసెఙ్‌ సితి రూలుఙ్‌ని దేవుణు ప్రవక్తరు వర్గితి మాటెఙ అర్దం యాకాదె.”

ఒసార్‌ సరిని ఇహ్కు సరి

13 ఇహ్కు సరి గవ్‌నిదాన్‌ సొండ్రు. ఎందనిఙ్‌ ఇహిఙ నాసనమ్‌దు సొని సరి ఒసార్‌దిక. అయ గవునిబా ఒసార్‌దిక. అయ సర్దు సొనికార్‌ నండొండార్‌ మనార్. 14 ఎలాకాలం మంజిని బత్కు సీని సరి ఇహ్కుదికాదె, దని గవునిబా ఇహ్కుదిక. అయ సరిదాన్‌ నడిఃనికార్‌ కొకొండారె.

మరాన్‌ని దని పట్కు

15 నెగ్గికాప్‌ ఇజి నాటిసినికార్‌ గాని తపు నెస్పిస్ని ప్రవక్తరు వందిఙ్‌ జాగర్‌త మండ్రు. వారు ప్రమాదమాతి మూర్‌కతం మని కార్‌నుకుడిఃఙ్ లెకెండ్‌ మనికార్. గాని వెల్లిహన్‌ గొర్రె లెకెండ్‌ ప్రమాదం సిలికార్‌ ఇజి తోరె ఆజినార్. 16 వరి పణిఙాణిఙ్‌ మీరు వరిఙ్‌ నెస్నిదెర్‌లె. ఎయెర్‌బా సాప్కుతుపెఙాణిఙ్‌ ద్రాసపట్కు కొయ్‌ఏర్. సాప్కు మరెకాఙ్‌ బొడె పట్కు కొయ్‌ఏర్. 17 అయలెకెండ్‌నె విజు నెగ్గి మరెకాఙ్, నెగ్గి పట్కునె అస్నె, మరి సెఇ మరాతు సెఇ పట్కునె అస్నె. 18 ఉండ్రి నెగ్గి మరాతు సెఇ పట్కు అస్‌ఉ, మరి సెఇ మరాతు నెగ్గి పట్కు అస్‌ఉ. 19 నెగ్గి పట్కు అస్‌ఇ మరెక్‌ విజు కత్సి సిసుద్‌ విసీరె ఆనెలె. 20 అయలెకెండ్‌నె వరి పణిఙాణిఙ్‌ మీరు వరిఙ్‌ నెస్నిదెర్. 21 ప్రబువా, ప్రబువా ఇజి నఙి కూక్నికార్‌ విజెరె దేవుణు ఏలుబడిఃదు మన్‌ఏర్, గాని పరలోకామ్‌దు మని నా బుబెఙ్‌ ఇస్టమాతి వజ కినికాండ్రె దేవుణు ఏలుబడిఃదు మంజినాన్. 22 తీర్పు తీరిసిని దినమ్‌దు నండొండార్‌ నా డగ్రు వాజి, “ప్రబువా, ప్రబువా మాపు నీ పేరుదాన్‌ దేవుణు ప్రవక్తరు వజ వర్‌గిఎతాపా? నీ పేరుదాన్‌ దెయమ్‌కాఙ్‌ పెర్‌ఏతాపా? నీ పేరుదాన్‌ నండొ బమ్మాతి పణిఙ్‌ కిఎతాపా?”, ఇజి వెహ్నర్. 23 అయావలె, “నాను మిఙి ఎసెఙ్‌బా నెస్‌ఎత. సెఇ పణిఙ్‌ కినికిదెరా, నా డగ్రుహన్‌ సొండ్రు ఇజి వరిఙ్‌ తినాఙ్‌ వెహ్న.

బుద్ది మనికాన్‌ని బుద్ది సిలికాన్‌

24 అందెఙె, యా నా మాటెఙ్‌ వెంజి అయా వజ కినికాన్‌ ఎయెన్‌బా, సటు ముస్కు వన్ని ఇలు తొహ్తి బుది మనివన్నిఙ్‌ పోలిత మనాన్. 25 పిరు వాతాద్. గడ్డెఙ్‌ నిండ్రిజి సొహె. గాలి వాజి అయ ఇలు ముస్కు డెఃతూద్‌ గాని అయ ఇలు పునాది సటు ముస్కు మనిఙ్‌ అర్‌ఎతాద్. 26 గాని యా నా మాటెఙ్‌ వెంజి వన్కా లెకెండ్‌ కిఇకార్‌ ఎయెన్‌బా ఇస్క ముస్కు వన్ని ఇలు తొహ్తి బుద్ది సిలి వన్నిఙ్‌ పోలిత మనాన్. 27 పిరు వాతాద్. గడ్డెఙ్‌ నిండ్రిజి సొహె. గాలి వాజి అయ ఇలు ముస్కు డెఃయ్‌తాద్. అయావలె అయ ఇలు నండొ జాటుదాన్‌ అడిఃగి అర్తాద్.” 28 యేసు యా మాటెఙ్‌ వెహ్తి వీజితిఙ్‌ లోకుర్‌ విజెరె వన్ని బోదదిఙ్‌ బమ్మ ఆతార్. 29 ఎందనిఙ్‌ ఇహిఙ వాండ్రు, యూదురి రూలుఙ్‌ నెస్పిస్ని వరి లెకెండ్‌ ఆఎండ, అతికారం మనివన్ని లెకెండ్‌నె వాండ్రు బోదిస్తాన్.

8

1 యేసు అయ గొరొన్‌డిఃగ్‌జి వాతివలె మంద లోకుర్‌ వన్ని వెనుక వాతార్. 2 కుస్టు రోగం* మనికాన్‌ ఒరెన్‌ వాతండ్రె వన్ని ముందాల ముణుకుఙ్‌ ఊర్‌జి, “ప్రబువా, నాను నెగెణ్‌ ఆదెఙ్‌ ఇజి నిఙి మన్సు మహిఙ, నఙి నెగెణ్‌ కిదెఙ్‌ అట్ని”, ఇజి వెహ్తాన్‌. 3 అందెఙె వాండ్రు కియు సాప్సి వన్నిఙ్‌ముట్తాండ్రె, “నఙి మన్సు మనాద్, నీను నెగెణ్‌ ఆఅ”, ఇజి వెహ్తాన్‌. వెటనె వన్నిఙ్‌మహి పెరి జబు డిఃస్త సొహద్. 4 నస్తివలె యేసు వన్నివెట, “యాక ఎయెరిఙ్‌బా ఇనికబా వెహ్‌మ. నీను తీనాఙ్‌ సొన్సి నీ ఒడొఃల్‌ పుజేరిఙ తోరిస్‌అ. నీను నెగెణ్‌ ఆతి దనిఙ్‌ వరిఙ్‌ రుజుప్‌ లెకెండ్‌ మోసె ముఙలె ఆడ్ర సితి వజ దేవుణుదిఙ్‌ సంత సిఅ”, ఇజి వెహ్తాన్‌.

ఒరెన్‌ సదాతిపతి ఆతి వన్ని నమకం

5-6 యేసు కపెర్నహము ఇని పట్నమ్‌దు వాతివెలె సదాతిపతి† ఒరెన్‌ వన్ని డగ్రు వాతండ్రె, “ప్రబువా, నా పణిమన్సి ఒరెన్‌ కికు కాల్కు సాని జబుదాన్‌ నండొ బాద ఆజి నా ఇండ్రొ గూర్త మనాన్”, ఇజి వెహ్సి బతిమాలితాన్.

7 “నాను సొన్సి వన్నిఙ్‌ నెగెణ్‌కిన”, ఇజి యేసు వెహ్తాన్‌. 8 నస్తివలె అయ సయ్‌నమ్‌ది అతికారి ఈహు వెహ్తాన్‌, “ప్రబువా, నీను నా ఇండ్రొ వాదెఙ్‌ నాను తగ్నిక ఆఎ. గాని నీను ఉండ్రి మాట వెహ్తిఙ ఆనాద్, నా పణిమన్సి నెగెణ్‌ ఆనాన్. 9 నీను అయాలెకెండ్‌ కిదెఙ్‌ అట్నిఇజి నాను నెసిన. ఎందనిఙ్‌ ఇహిఙ నా ముస్కు అతికారం మన్నికార్‌ మనార్‌. నా అడిగి సయ్‌నమ్‌దికార్‌ మనార్‌. నాను ఒరెన్‌ వన్నిఙ్‌ ‘సొన్‌అ’ ఇహిఙ సొనాన్. మరి ఒరెన్‌ వన్నిఙ్‌ ‘రఅ’ ఇహిఙ వానాన్. నాను నా పణి మనిసిదిఙ్ ‘అయ పణి కిఅ’ ఇహిఙ వాండ్రు ఆక కినాన్.”

10 యేసు యా మాట వెంజి బమ్మ ఆతాండ్రె వన్ని వెనుక వానివరిఙ్‌ సుడ్ఃజి, “విన్నిఙ్‌ మన్ని లెకెండ్‌ దేవుణు ముస్కు నిసొ పెరి నమకం మని ఎయెరిఙ్‌బా ఇస్రాయేలు లోకుర్‌ నడిఃమి, నాను సుడ్ఃదెఙ్‌ సిల్లె ఇజి నాను మిఙి నిజం వెహ్సిన. 11 నాను మిఙి వెహ్నిక ఇనిక ఇహిఙ, దేవుణు కిని ఏలుబడిః వానివలె, తూర్‌పుదాన్‌ పడఃమరదాన్‌ నండొ లోకుర్‌ వాజి అనిగొగొర్‌ ఆతి అబ్రాహము, ఇస్సాకు, యాకోబు ఇని వరివెట పరలోకామ్‌దు విందుదు బస్నార్. 12 గాని దేవుణు కిని ఏలుబడిఃదు తప్‌ఎండ మంజినాప్‌లె ఇజి ఒడ్ఃబిజిని వరిఙ్‌ వెల్లి సీకటిదు విసీర్‌నాన్. అబె లోకుర్‌ అడఃబాజి పల్కు కొహ్‌క్ని మంజినార్.”

13 యేసు అయా సదాతిపతిఙ్‌, “సొన్‌అ, నీను నమ్మితి వజనె జర్గినాద్”, ఇజి వెహ్తాన్‌. అయ గడిఃయాదునె వన్ని పణిమనిసి నెగెండ్‌ ఆతాన్.

యేసు నండొ లోకురిఙ్‌ నెగెండ్‌ కిజినాన్.

14 వెనుక యేసు పేతురు ఇండ్రొ వాతాన్. వన్ని మీమ్‌సి నోబుదాన్‌ గూర్తిమనిక సుడ్ఃతాన్‍. 15 వాండ్రు దని కియుదు ముట్తిఙ్‌ సరి దనిఙ్‌మహి నోబు డిఃస్త సొహద్. అది నిఙితాదె వన్నిఙ్‌ నెగెండ్‌ సుడ్ఃదెఙ్‌ మొదోల్‌స్తాద్. 16 పొదు ఆతివలె, దెయమ్‌కు అస్తి వరిఙ్‌ నండొండారిఙ్, లోకుర్‌ వన్ని డగ్రు తతార్. వాండ్రు ఉండ్రి మాటదానె దెయమ్‌కాఙ్‌ పెర్తాన్, మరి జబుది వరిఙ్‌ విజేరిఙ్‌ నెగెణ్‌ కితాన్. 17 “వాండ్రు మా నీర్‌సమ్‌కు లాగితాన్‌, మరి మా జబుఙ్‌ వాండ్రు పిండితాన్”✡ ఇజి యెసయ ప్రవక్త వెట దేవుణు ముఙాల వర్గితి మాటెఙ్‌ పూర్తి ఆదెఙ్‌ యాక జర్గితాద్.

యేసు వెట సొండ్రెఙ్‌ ఇహిఙ ఇనిక కిదెఙ్‌

18 యేసు వన్ని డగ్రు మని మంద లోకురిఙ్‌ సుడ్ఃజి సమ్‌దరం అతాహ పడక సొండ్రెఙ్‌ ఇజి వన్ని సిసూరిఙ్‌ వెహ్తాన్‌. 19 నస్తివలె, యూదురి రూలుఙ్‌ నెస్పిస్నికాన్‌ ఒరెన్‌ వన్ని డగ్రు వాతండ్రె, “బోద కనికి, నీను ఎంబె సొహిఙ్‌బా నీ వెట నానుబా వాన”, ఇజి వన్నిఙ్‌ వెహ్తాన్‌. 20 నస్తివలె యేసు, “నకెఙ బొరోఙ్‌ మనె, ఆగాసమ్‌దు ఎగ్రిజిని పొటిఙ గూడుకు మనె, గాని లోకు మరిసి ఆతి నఙి బుర్ర డుట్సి మండ్రెఙ్‌బా బాడిః సిల్లెద్‌”, ఇజి వెహ్తాన్‌. 21 సిసూర్‌ లొఇ ఒరెన్‌ వాతండ్రె, “ప్రబువా నాను ముందాల సొన్సి నా బుబ్బ సాతి పిన్‌గు పెర్‌జి పొక్సి వాన”, ఇజి వెహ్తాన్‌. 22 నస్తివలె యేసు, “సాతికారె‡ వరి సాతి వరిఙ్‌ పెర్‌జి పోక్సిర్‌, నీను నావెట రఅ”, ఇజి వన్నిఙ్‌ వెహ్తాన్‌.

యేసు తుపాన్‌దిఙ్‌ ఆలెప్సిసినాన్‌

23 యేసుని వన్ని సిసూర్‌ డోణి ఎక్తారె అబ్బెణిఙ్‌ సోత సొహార్‌. 24 వారు సొన్సి మహిఙ్‌ యేసు డోణిదు నిద్ర కిజి మహాన్‌. వెటనె అయ సమ్‌దరమ్‌దు గాలితూపాన్‌ రేఙితాద్. ఉల్కెఙ్‌వాజి అయ డోణి ముస్కు అర్తె. 25 సిసూరు సొన్సి వన్నిఙ్‌ నిక్తారె, “ప్రబువా, సాన సొనాప్లె, మఙి రక్సిస్‌అ”, ఇజి వన్నిఙ్‌నిక్తార్. 26 అయావలె యేసు వరిఙ్, “ఎందనిఙ్‌ మీరు నిసొ తకు నమకం మనికిదెర్‌ ఆజినిదెర్‌?”, ఇజి వెహ్తండ్రె నిఙ్‌జి గాలిదిఙ్‌ ఉల్కెఙ అలెజి మన్‌అ ఇహాన్‌. ఆకెఙ్‌ పూర్తి పలక్‌ ఆతె. 27 వారు బమ్మ ఆతారె, “వీండ్రు ఎలాగ మర్తికాండ్రొ? గాలిని ఉల్కెఙ్‌బా వన్నిఙ్‌ లొఙిజిన”, ఇజి వర్గితార్.

దెయం అస్తి రిఎరిఙ్‌ నెగెండ్‌ కిజినాన్‌

28 యేసు సమ్‌దరం అతహి పడక మని గదరెను ఇని నారు అందితిఙ్, దెయం అస్తికార్‌ రిఎర్, యూదురు వరి సాతివరిఙ్‌ సమాది కిని సాలమ్‌కాణిఙ్‌§ సోతారె వన్ని ఎద్రు వాతార్. వారు జంతు నని మూర్‌కతం మనికార్‌కక ఎయెర్‌బా అయ సరి సొన్‌ఏర్. 29 “ఓ దేవుణు మరిసి, మా వెట మిఙి ఇని పణి? కాలం వాని ముఙాల మఙి బాద కిదెఙ్‌ ఇబ్బె వాతిదా?”, ఇజి డేడిఃస్తార్. 30 వరి ఎద్రు కండెక్‌ దూరమ్‌దు పండ్రిఙ్‌ మంద మెయ్‌జి మహె. 31 అయ దెయమ్‌కు వన్నిఙ్‌ “నీను మఙి ఉల్పిని లెకెండ్‌ ఇహిఙ, అయ పండ్రిఙ లొఇ మఙి పోక్‌అ”, ఇజి బతిమాల్‌తె.

32 వాండ్రు వన్కాఙ్‌ “సొండ్రు” ఇజి వెహ్తిఙ్‌అయ దయమ్‌కు వరిఙ్‌ డిఃస్తెనె పండ్రిఙ లొఇ సొహె. అయ మంద పండ్రిఙ్‌ విజు గొరొన్‌ ముస్కుహాన్‌ ఉహ్‌క్సి సొహెనె సమ్‌దరమ్‌దు అర్తె సాతె. 33 పండ్రిఙ్‌ మేప్నికార్‌ ఉహ్‌క్సి సొన్సి పట్నమ్‌దివరిఙ్‌ జర్గితికెఙ్‌ విజు వెహ్తార్‌. దెయం అస్తి మహివరిఙ్‌ జర్గితికబా వెహ్తార్‌. 34 నస్తివలె అయ పట్నమ్‌దికార్‌ విజేరె సోసి యేసుఙ్‌ సుడ్ఃదెఙ్‌ వన్ని ఎద్రు వాతార్. వన్నిఙ్‌ సుడ్ఃతిఙ్, వరి నారు డిఃసి సొన్‌అ ఇజి వన్నిఙ్‌ బతిమాల్‌తార్.

9

యేసు కిక్కుకాల్కు అర్తి వన్నిఙ్‌ నెగెండ్‌ కిజినాన్‌

1 యేసు డోణి ఎక్తాండ్రె సెరు డాట్సి కపెర్నహము ఇని వన్ని సొంత పట్నమ్‌దు వాతాన్. 2 అయావలె సెగొండార్‌ కికు కాల్కు అర్సి మంసమ్‌దు గూర్‌జిమహి ఒరెన్‌ వన్నిఙ్‌ యేసు డగ్రు తతార్. దేవుణు ముస్కు వరి నమకం యేసు సుడ్ఃతాండ్రె, “మరిన్, దయ్‌రమ్‌దాన్‌ మన్‌అ, నీ పాపమ్‌కు సెమిస్త మన”, ఇజి కికు కాల్కు అర్తి వన్నిఙ్‌ వెహ్తాన్‌. 3 యూదురి రూలుఙ్‌ నెస్పిస్నికార్‌ సెగొండార్‌ “వీండ్రు దేవుణుదిఙ్‌ దూసిస్నాన్”, ఇజి వరి లొఇ వారె వర్గితార్. 4 యేసు వరి మన్సుదు మనికెఙ్‌ నెస్తాండ్రె ఈహు వెహ్తాన్‌ “మీరు ఎందనిఙ్‌ మీ మన్సుదు సెఇకెఙ్‌ ఒడ్ఃజినిదెర్‌?”. 5 “నీ పాపమ్‌కు సెమిస్తమన ఇజి వెహ్‌నిక సులునా? నీను నిఙ్‌జి నడిఅ ఇజి వెహ్‌సినిక సులునా?”. 6 “లోకు మరిసి ఆతి నఙి బూమి ముస్కు పాపమ్‌కు సెమిస్తెఙ్‌ అతికారం మనాద్‌ ఇజి మీరు నెస్తెఙ్‌ వెలె.” వెనుక కికు కాల్కు అర్తివన్ని వెట, “నిఙ్‌అ నీ మన్‌సం అసి ఇండ్రొ సొన్‌అ”, ఇజి యేసు వెహ్తాన్‌. 7 వాండ్రు నిఙితండ్రె ఇండ్రొ సొహాన్‌. 8 లోకుర్‌ విజేరె అక సుడ్ఃజి బమ్మ ఆతార్. లోకురిఙ్‌ యా లెకెండ్‌ అతికారం సితి దేవుణుదిఙ్‌ పొగిడిఃతార్‌.

యేసు మత్తాయిఙ్‌ కూక్సినాన్‌

9 యేసు అబెణిఙ్‌ సొన్సి మహిఙ్, పన్ను పెర్‌నికాన్‌మత్తయి ఇనికాన్‌వన్ని బాడిఃదు బస్త మహాన్‌. యేసు వన్నిఙ్‌ సుడ్ఃజి, “నా వెట రఅ”, ఇజి వెహ్తిఙ్, వాండ్రు నిఙితాండ్ర యేసు వెట సొహాన్‌. 10 వెనుక యేసు మత్తాయి ఇండ్రొ బోజనం కిదెఙ్‌ బస్తి మహిఙ్, నండొండార్‌ పన్ను పెర్నికార్‌ని* పాపం కినికార్‌ ఇజి పరిసయెరు వహ్నికార్‌ వాతారె వన్ని వెటని వన్ని సిసూర్‌ వెట బోజనమ్‌దిఙ్‌ బస్తార్. 11 పరిసయ్‌రు అక సుడ్ఃజి, “ఎందనిఙ్‌ మిఙి నేర్‌పిస్నికాన్‌ పన్ను పెర్‌నివరి వెట, పాపం కినివరి వెట బోజనం కిజినాన్”, ఇజి వన్ని సిసూర్‌ఙ వెన్‌బాతార్. 12 యేసు అయ మాట విహండ్రె, “జబు మనివరిఙె డాక్టర్‌ అవ్‌సరం, నెగెణ్‌ మని వరిఙ్‌ డాక్టర్‌ అవ్‌సరం సిల్లెద్‌”, ఇజి వెహ్తాన్‌. 13 “మీరు మహి వరి ముస్కు కనికారం తోరిస్తెఙ్‌ ఇజినె నాను కోరిజిన గాని కత్ని‌ పూజెఙ నాను కోరిఏ✡, ఇజి దేవుణు వెహ్తి మాటది అర్దం ఇనికాదొ ఇజి మీరు సొన్సి నెస్తు. పాపం కిని వరిఙ్‌ కూక్‌క్తెఙె నాను వాత మన, నెగెణ్‌ మనికాప్‌ ఇజి ఒడ్ఃబిని వరిఙ్‌ ఆఎద్”, ఇజి వెహ్తాన్‌.

యెసుఙ్‌ ఉపాస్‌వందిఙ్‌ వెన్‌బాజినార్.

14 నస్తివలె యోహను సిసూరు వన్ని డగ్రు వాజి, “మాపుని పరిసయ్‌రు డిఃస్‌ఏండ ఉపాస్‌ మంజినాప్, గాని నీ సిసూర్‌ ఎందనిఙ్‌ ఉపాస్‌ మన్‌ఏర్‌?”, ఇజి వెన్‌బాతార్. 15 దనిఙ్‌యేసు ఈహు వెహ్తాన్‌, “పెండ్లి దఙడాఃయెన్, పెండ్లి కూలెఙ వెట మని వెలె వారు దుకమ్‌దాన్‌ మంజినారా? పెండ్లి దఙడాఃయెన్‌ వరిబాణిఙ్‌ కూకె ఆతి వెనుక వారు ఉపాస్‌ మంజినార్.” 16 “ఎయెర్‌బా పడాయ్‌పాతదు కొత పాత ముక కుడుఃప్సి గుత్‌ఏర్. ఆహె కితిఙ కొత పాత ముక కేట ఆజి కిజినిక మరి లావ్‌ఆనాద్. 17 ఎయెర్‌బా పడాఃయి తోలు సన్సిదు కొత ద్రాక్స కల్లు వాక్‌ఏర్. ఆహె కితిఙ కొత ద్రాక్స కల్లు పులాఙ్‌ ఆనివెలె తోలు సంసి పెడెల్‌నాద్, ద్రాక్స కల్లు వెల్లి సోనాద్. మరి సంసి పాడానాద్. కొత ద్రాక్స కల్లు కొత తోలు సన్సిదునె వాక్తెఙ్. అయావలె రుండిబా పాడ్ః ఆఉ.”

సాతి అయ్‌లిని జబు మని బోదిలి

18 యేసు యా మాటెఙ్‌ వరి వెట వెహ్సి మహివలె, యూదురి మిటిఙ్‌ కిని ఇండ్రొణి ఒరెన్‌ అతికారి వాతండ్రె వన్ని ఎద్రు ముణుకుఙ్‌ ఊర్‌జి, “నా గాలు యెలె సాతాద్. నీను వాజి నీ కియు దని ముస్కు ఇడ్ఃఅ. అది బత్కినాద్”, ఇజి వెహ్తాన్‌. 19 యేసు నిఙితండ్రె వన్ని వెట సొహాన్‌. వన్ని సిసూర్‌బా సొహార్‌.

20-21 నస్తివలె పనెండు పంటెఙాణిఙ్‌ వెల్లి ఆని జబుదాన్‌ బాద ఆజిమహి ఉండ్రి బోదెలి, “యేసు తొడిఃగితిమని నీరి సొక్కదు ముట్తిఙ సరి నాను నెగెండ్‌ ఆన”, ఇజి దని మన్సుదు ఒడ్ఃబితాదె వన్ని వెనుక వాతాదె వన్ని పాత సెంగుదు ముట్తాద్. 22 యేసు వెనుక మర్‌జి దనిఙ్‌ సుడ్ఃజి, “ఓ బయి దయ్‌రమ్‌దాన్‌ మన్‌అ. నీను నా ముస్కు ఇట్తి మని నమకమ్‌నె నిఙి నెగెణ్‌ కిత మనాద్”, ఇజి వెహ్తాన్‌. అయావలెనె అయ బోదెలి నెగెండ్‌ ఆతాద్. 23-24 నస్తివలె యేసు అతికారి ఇండ్రొ వాతిఙ్, పిరుడిః ఊక్నివరిఙ్‌ గగోల్‌ ఆని వరిఙ్‌ సుడ్ఃజి, “ఇబ్బెణిఙ్‌ సొండ్రు, యా ఇజిరి బయి నిద్ర కిజినాద్‌ గాని సాఏద్”, ఇజి వెహ్తాన్‌. వారు వన్నిఙ్‌ వెక్రిసి సిక్తార్. 25 అబె నిండ్రితి మహి లోకురిఙ్‌ విజేరిఙ్‌ వెల్లి పోక్తి వెనుక, యేసు ఇండ్రొ డుఃగితాండ్రె అయ్‌లి కీదు అస్తిఙ్‌అది నిఙితాద్. 26 యా కబ్రురు అయ ప్రాంతం విజు సారితాద్.

యేసు గుడ్డిదివరిఙ్‌ని గుల్లవన్నిఙ్‌ నెగెండ్‌ కిజినాన్.

27 యేసు అబెణిఙ్‌ సొన్సి మహివలె రిఎర్‌గుడ్డిఃవారు వన్ని వెనుక వాతారె, “ఓ దావీదు మరిసి, మా ముస్కు కనికారం తోరిస్‌ఆ”, ఇజి డేల్సి వెహ్తార్‌. 28 యేసు ఇండ్రొ డుఃగితి వెనుక వారు వన్ని డగ్రు వాతార్. వాండ్రు వరిఙ్‌ ఈహు వెన్‌బాతాన్. “ ‘యాక కిదెఙ్‌ నాను అట్న’, ఇజి మీరు నమిజినిదెరా?”, “ప్రబువా మాప్‌ నమ్మిజినాప్”, ఇజి వారు వెహ్తార్‌.

29-30 నస్తివలె యేసు వరి కణకెఙ ముట్సి ఈహు వెహ్తాన్‌. “మిరు నమ్మితివజనె యాక మిఙి జర్గిపిద్”, ఇజి వెహ్తి వెటనె వరి కణుకు బేస్తార్. “ఎయెర్‌బా యాక నెస్తెఙ్‌ఆఎద్‌”, ఇజి యేసు వరిఙ్‌ గట్టిఙ వెహ్తాన్‌. 31 గాని వారు సొహరె అయ ప్రాంతం విజు వన్ని వందిఙ్‌ సాట్తార్. 32 యేసుని వన్ని సిసూర్‌అబెణిఙ్‌సొన్సి మహిఙ్‌ దెయం అస్తి ఒరెన్‌ గులవన్నిఙ్‌ వన్ని డగ్రుతతార్. 33 యేసు దెయమ్‌దిఙ్‌ఉల్‌ప్తి వెటనె అయ గుల్ల వాండ్రు వర్‌గిదెఙ్‌ మొదోల్‌స్తాన్. అక సుడ్ఃజి లోకుర్‌ విజేరె బమ్మ ఆతారె, “ఎసెఙ్‌బా ఇస్రాయేలు దేసమ్‌దు యా లెకెండ్‌ ఇనికబా జర్‌గిఏతాద్”, ఇజి వర్గితార్. 34 గాని పరిసయ్‌రు ఈహు వెహ్తార్‌, “దెయమ్‌కాఙ్‌ నెయ్కి సాయమ్‌దానె వీండ్రు దెయమ్‌కాఙ్‌ పేర్‌జినాన్”.

పణిమన్సిర్‌ తక్కు

35 యేసు విజు పట్నమ్‌కాఙ్, విజు నాహ్కఙ్‌ బూలాజి యూదురు మీటిఙ్‌ కిని ఇల్కాఙ్‌ వరిఙ్‌ నేర్‌పిసి, దేవుణు ఏలుబడిః కిని వందిఙ్‌ సువార్త వెహ్సి విజు రకమ్‌ది జబుది వరిఙ్, బాదదాన్‌ మని వరిఙ్‌ నెగెండ్‌ కితాన్. 36 యేసు మంద లోకాఙ్‌ సుడ్ఃజి, వన్ని పాణం నొతాద్. ఎందనిఙ్‌ ఇహిఙ వారు గవుడుఎన్‌ సిల్లెండ సద్రితి గొర్రెఙ్‌ లెకెండ్, ఇనిక కిదెఙ్‌ ఇజి నెస్‌ఇ వరి లెకెండ్‌ మహార్‌. 37-38 నస్తివలె యేసు వన్నిసిసురిఙ్‌, “కొయ్‌దెఙ్‌ మన్ని పంటలెకెండ్‌ లోకుర్‌ నండొండార్‌ మన్నె. గాని కొయ్‌నికార్‌ తకునె. అందెఙె వన్ని పంట కొయ్‌ని వందిఙ్‌ పణికిని వరిఙ్‌ పోక్‌అ ఇజి కోత యజుమానిఙ్‌ బతిమాల్‌దు”, ఇజి వెహ్తాన్‌.

10

యేసు పన్నెండు మణిసి సిసురిఙ్‌ కూక్సినాన్‌

1 యేసు వన్ని పనెండు మన్సి సిసూర్‌ఙ డగ్రు కూక్తాండ్రె దెయమ్‌కాఙ్‌ పేర్‌దెఙ్, మరి విజు రకమ్‌ది జబుది వరిఙ్‌ని బాదదాన్‌ మని వరిఙ్‌ నెగెండ్‌ కిదెఙ్‌ వరిఙ్‌ అతికారం సితాన్. 2 అయ పనెండు మన్సి అపొస్తుడురి పేరుకు ఇకెఙ్. మొదోహికాన్‌సీమోను, (పేతురు ఇజి వాండ్రు కూకె ఆతాన్‌) వన్ని తంబెర్‌సి ఆతి అంద్రెయ, జెబదయి పొటాదికార్‌యాకోబుని యోహను, 3 పిలిపుని బర్తొలొమాయి, తోమని పన్ను పెర్జి మహికాన్‌ మతాయి, అలపయి పొటాదికాన్‌ యాకోబు, తదాయి 4 యూదయ దేసం వందిఙ్‌ ఉసారాఆజిని‌ సీమోను*, యెసుఙ్‌ మోసెం కిజి ఒపజెప్నికాన్‌ ఆతి ఇస్కరియోతు యూద.

5 యేసు అయ పనెండు మన్సి సిసూరిఙ్‌పోక్నివలె ఈహు వెహ్తాన్‌. “యూదురు ఆఇవరి నడిఃమి మీరు సొన్మాట్. సమరియదివరి పట్నమ్‌కాఙ్‌బా సొన్మాట్. 6 గాని మీరు ఇస్రాయేలుది మురుతి గొర్రెఙ్లెకెండ్‌ మనివరి నడిఃమి సొండ్రు. 7 మీరు సొన్సి, ‘దేవుణు ఏలుబడిః కినిక డగ్రు ఆత మనాద్‌’ ఇజి సాట్తు. 8 జబుదివరిఙ్‌ నెగెండ్‌కిదు, సాతి వరిఙ్‌ నిక్తు, పెరి కస్టమ్‌ది వరిఙ్‌ నెగెణ్‌కిదు, దెయమ్‌కాఙ్‌ పేర్దు. యా పణిఙ్‌ కిదెఙ్‌ అతికారం సెడ్డిఃనె మిఙి దొహ్‌క్త మనాద్. అందెఙె మీరు ఎయెర్‌బాణిఙ్‌బా ఇనికబా లొస్‌ఎండ ఇకెఙ్‌సెడిఃనె కిదు. 9 మీరు సొనివెలె బఙారం, రుపాయ్‌ గాని వెండి, రుపాయ్‌ గాని రాగి రుపాయ్‌ గాని మీ సన్సిదు ఒమాట్. 10 పయ్‌నం కినివెలె సన్సి ఒమాట్. రుండి సొక్కెఙ్, జోడ్కు, డుడు ఇనికబా ఒమాట్. ఎందనిఙ్‌ ఇహిఙ పణికినికాన్‌ వన్నిఙ్‌ కావాస్తికెఙ్‌ దొహ్‌క్తెఙ్‌ తగ్నికాన్.

11 మీరు ఎమేణి పట్నమ్‌దు సొహిఙ్‌బా అబె ఒరెన్‌ నెగ్గివన్నిఙ్‌ రెబాజి వన్ని ఇండ్రొనె అబెణిఙ్‌ సొని దాక మండ్రు. 12 మీరు అయ ఇండ్రొ డుఃగితిఙ సరి, ‘మిఙి సమాదనం మనిద్‌’ ఇజి వెహ్తు. 13 అయ ఇండ్రొణికార్‌ మిఙి డగ్రు కిఇతిఙ, నస్తివెలె మీరు వెహ్నిలెకెండ్‌ వరిఙ్‌ దీవనమ్‌కు మంజినె. వారు తగిఇకార్‌ ఇహిఙ అయాలెకెండ్‌ వరిఙ్‌ జర్గిఏద్‌. 14 మీరు ఉండ్రి పట్నమ్‌దు గాని, ఉండ్రి ఇండ్రొ గాని అందితిఙ, వారు మిఙి డగ్రు కిఏండ మరి మీ మాటెఙ్‌ డగ్రు కిఏండ మహిఙ, వరి ముస్కు వారె దేవుణు బాణిఙ్‌ సిక్స అప్పె ఆజినార్‌ ఇనిదన్నిఙ్‌ గుర్తు లెకెండ్‌, మీరు అయ పట్నమ్‌నో ఇల్లునో డిఃసి సొనివెలె మీ పాదమ్‌కాణి దుల్లి దూల్‌ప్సి సొండ్రు. 15 దేవుణు తీర్పు తీరిస్ని రోజుదు అయ పట్నమ్‌దు మని వరిఙ్ ఒద్దె లావ్‌ సిక్స సీనాన్లె ఇజి నాను మిఙి నిజం వెహ్సిన. సోదోమ గొమోర పట్నమ్‌కాఙ్‌ మహివరిఙ్‌ సొన్సి సిక్స మన్‌ఏద్‌. 16 కార్‌నుకుడిఃఙ నడిఃమి గొర్రెఙ్లెకెండ్‌ నాను మిఙి లోకుర్‌ నడిఃమి పోక్సిన. అందెఙె మీరు సరాస్కు లెకెండ్‌బుది మనికిదెర్, పావుర పొటిఙ లెకెండ్‌ సెఇకెఙ్‌ ఇనికెఙ్‌ సిలికిదెర్‌ ఆజి మండ్రు.

17 లోకుర్‌ వందిఙ్‌ జాగర్త మండ్రు. వారు మిఙి కోర్టుదు ఒపజెప్సి, మరి యూదురు మీటిఙ్‌ కిని ఇల్కాఙ్‌ మిఙి కొర్డెఙణిఙ్‌ డెఃయ్సినార్‌లె. 18 రాజురిఙ ముందాల, అదికారిఙ ముందాల నా ముస్కు నమకం ఇట్తి వందిఙ్‌ మఙి అసి తొహ్సి ఒనార్లె. వరి ముందాలని యూదురు ఆఇ వరి ముందాల నా వందిఙ్‌ మీరు వరిఙ్‌ సువార్త వెహ్నిదెర్లె. 19 గాని వారు మిఙి తొహ్సి ఒనివెలె ఇనిక వెహ్తెఙ్, అక ఎలాగ వెహ్తెఙ్‌ ఇజి మీరు బెఙ ఆమాట్. అయావలెనె వర్గిదెఙ్‌ సరి ఆతి మాటెఙ్‌ మిఙి దొహ్‌క్నెలె. 20 ఎందనిఙ్‌ ఇహిఙ అయావలె వర్‌గినిక మీరు ఆఇదెర్. మీ బుబ్బ ఆతి దేవుణు ఆత్మ మీ లొఇహాన్‌‌ వర్‌గినాన్‌లె.

21 దాద్సి తంబేరిఙ్, తంబెరి దాద్సిఙ్, అపోసి మరిసిఙ్‌ సప్తెఙ్‌ ఒపజెప్నార్‌లె. కొడొఃర్‌ అయ్‌సి అప్పొసిర్‌ ముస్కు గొడబ ఆజి వరిఙ్‌ సపిస్నార్‌లె. 22 నా ముస్కు నమకం ఇట్తి వందిఙ్‌ విజేరె మీ ముస్కు పగదాన్‌ మంజినార్‌లె. గాని ఆకార్‌ దాక ఓరీస్ని వన్నిఙ్‌ దేవుణు రక్సిస్నాన్‌లె. 23 ఉండ్రి నాటొ మిఙి హిమ్‍స కితిఙ, మరి ఉండ్రి పట్నమ్‌దు ఉహ్‌క్సి సొండ్రు. లోకు మరిసి వాని ముందాల సువార్త సాటసిని పణి పూర్తి వీజ్‌ఎండ ఆనాద్, ఇజి నాను మిఙి నిజం వెహ్సిన.

24 సద్వినికాన్‌ నెస్పిస్నివన్ని ముస్కు పెరికాన్‌ ఆఏన్. పణిమన్సి యెజుమాని ముస్కు పెరికాన్‌ అఏన్. 25 సద్వినికాన్‌ నెస్పిస్నివన్ని లెకెండ్‌ ఆతిఙ ఆనాద్. పణిమన్సి యెజుమాని లెకెండ్‌ ఆతిఙ ఆనాద్. ఇండ్రొణి యెజుమానిఙ్‌ వారు బయిల్‌జెబులు† ఇజి కూక్సి మోసెం వెహ్తార్‌ ఇహిఙ ఇండ్రొణికార్‌ ఆతి మీ వందిఙ్‌ మరి ఎసోనొ సెఇ మాటెఙ్‌ వెహ్నర్‌లె. 26 అందెఙె వరిఙ్‌ మీరు తియెల్‌ ఆమాట్. డాప్తి మనికెఙ్‌ విజు తోరె ఆనెలె. నెస్‌ఏండ మూస్తి మనికెఙ్‌ విజు నెసె ఆనెలె. 27 మీ వెట నాను సీకటిదు వెహ్తి మాటెఙ్‌, మీరు జాయ్‌దు వెహ్తు. మీ గిబిఙ వెహ్తి మాటెఙ్‌ విజేరె వినిలెకెండ్‌ మిద్దెఙ ముస్కుహన్‌ మీరు డటం వెహ్తు. 28 ఆత్మదిఙ్‌ సప్తెఙ్‌ అట్‌ఏండ ఒడొఃల్‌దిఙ్‌నె సప్తెఙ్‌ అట్ని వరిఙ్‌ మీరు తియెల్‌ ఆమాట్. గాని ఆత్మని ఒడొఃల్‌దిఙ్‌ సిసు మంజిని బాడిఃదు పోక్సి నాసనం కిదెఙ్‌ అతికారం మని దేవుణుదిఙ్‌నె తియెల్‌ ఆజి మండ్రు. 29 ఉండ్రి కాసుదిఙ్‌ రుండి ఇజ్రి పంట పొటిఙ్‌పొరె ఆజినెగదె. అహిఙ్‌బా నీ బుబ్బాతి దేవుణు నెస్‌ఏండ దన్ని లొఇ ఉండ్రిబా అడ్గి బూమిదు సాదెఙ్‌ ఇజి డిఃసి సీఏన్‌. 30 నీ బుర్రది కొపు విజుబా లెక కిబె ఆత మనాన్‌. 31 అందెఙె మీరు తియెల్‌ ఆమాట్. మీరు యా ఇజిరి పంట పొటిఙ మిస్తి విలువ మనికిదెర్.

32 లోకుర్‌ ముందాల నఙి ఒపుకొణి, విజెరిఙ్‌ నానుబా వరివందిఙ్‌ పరలోకామ్‌దు మని నా బుబాతి దేవుణు ఎద్రు ఒపు కొణా. 33 గాని ఎయెన్‌బా లోకుర్‌ముందాల నఙి నెస్‌ఎ ఇజి వెహ్తిఙ, పరలోకామ్‌దు మని నా బుబ్బాతి దేవుణు ముందాల నానుబా వన్నిఙ్‌ నెస్‌ఎ ఇజి వెహ్నలె.

34 బూమి ముస్కు సమాదనం తపిస్తెఙ్‌ నాను వాత మన ఇజి మీరు ఒడ్ఃబిమాట్. పగ తపిస్తెఙ్‌నె వాత, సమాదనం ఆఎద్‌. 35 ఎందనిఙ్‌ ఇహిఙ, మరిసిఙ్‌ వన్ని అప్పొసి ముస్కు, గాడ్సిఙ్‌ దని అయ్‌సి ముస్కు, కొడిఃయెసిఙ్‌ దని మీమ్‌సి ముస్కు పగ కిబిస్తెఙ్‌నె నాను వాత మన. 36 నా ముస్కు నమకం ఇట్తి వందిఙ్‌ ఒరెన్‌ వన్ని ముస్కు వన్ని సొంత ఇండ్రొణికారె పగాతికార్‌ ఆనార్‌.✡

37 బుబెఙ్‌బా యాయెఙ్‌బా నఙి మిస్తి ప్రేమిస్నికాన్‌ నఙి తగ్నికాన్‌ ఆఏన్. మరిసిఙ్‌బా గాల్సిఙ్‌బా నఙి మిస్తి ప్రెమిస్నికాన్‌ నఙి తగ్నికాన్‌ ఆఎన్. 38 కస్టమ్‌కు ఓరిస్తెఙ్‌ మన్సు సిల్లికాన్‌, మరి నా వెట సాదెఙ్‌ ఇజిబా మన్సు సిల్లికాన్‌, ఎయెన్‌బా నఙి తగ్నికాన్‌ ఆఏన్. 39 వన్ని పాణమ్‌దిఙ్‌ కాపాడ్ఃదెఙ్‌ ఇజి సుడిఃతిఙ వాండ్రు దన్నిఙ్‌ సొన్‌పిస్నాన్. నా వందిఙ్‌ వన్ని పాణం సొన్పిస్నికాన్‌ దనిఙ్‌ కాపాడ్నాన్.

40 నిఙి డగ్రు కినికాన్‌ నఙినె డగ్రు కిజినాన్. నఙి డగ్రు కినికాన్‌ నఙి పోక్తివన్నిఙ్‌బా డగ్రు కిజినాన్. 41 ఒరెన్‌ దేవుణు ప్రవక్తెఙ్, వాండ్రు దేవుణు ప్రవక్త ఇజి నెసి ఎయెన్‌బా వన్నిఙ్‌డగ్రు కితిఙ, దేవుణు ప్రవక్తెఙ్‌ దొహ్‌క్ని లెకెండ్‌ వన్నిఙ్‌బా పలం దొహ్‌క్నాద్‌లె. ఒరెన్‌ నీతి నిజాయితి మని వన్నిఙ్‌ వాండ్రు నీతి నిజాయితిదికాన్‌ ఇజి నెసి ఎయెన్‌బా వన్నిఙ్‌ డగ్రు కితిఙ, నీతి నిజాయ్తిమని వన్నిఙ్‌ దొహ్‌క్ని లెకెండ్‌ వన్నిఙ్‌బా పలం దొహ్‌క్నాద్‌లె. 42 యా నా సిసూర్‌ లోఇ ఇజిరి ఒరెన్‌ వన్నిఙ్‌ వాండ్రు నా సిసూర్‌ ఇజి నెసి ఎయెర్‌బా ఉండ్రి గలస్‌ ఏరు సితిఙ, దనిఙ్‌ తగితి పలం తప్‌ఏండ వన్నిఙ్‌ దొహ్‌క్నాద్‌ ఇజి నాను మిఙి నిజం వెహ్సిన.”

11

యేసుని బాప్తిసం సీని యోహాను

1 యేసు వన్ని పనెండు మన్సి సిసూర్‌ఙ ‌బోదిసి వీజితి వెనుక, అబెణిఙ్‌ సోసి గలిలయ దేసమ్‌దు మని పట్నమ్‌కాఙ్, నాహ్కఙ్‌ సువార్త సాట్తెఙ్, బోదిస్తెఙ్‌ సొహాన్‌. 2-3 జెలిదు మని యోహను క్రీస్తు కిని పణిఙ వందిఙ్‌ వెంజి, “వానికి నీనెనా? సిలిఙ మరి ఒరెన్‌ వన్నిఙ్‌ మాపు ఎద్రు సుడ్ఃజి మండ్రెఙ్‌నా?”, ఇజి వెన్‌బాదెఙ్‌ వన్ని సిసూర్‌ఙ యేసు డగ్రు పోక్తాన్. 4-5 యేసు వరిఙ్‌ ఈహు వెహ్తాన్, “గుడ్డిదికార్‌ సుడ్ఃజినార్, సొటాదికార్‌ నడిఃజినార్, పెరి జబు మనికార్‌ నెగెణ్‌ ఆజినార్, బొయ్‌రాదికార్‌ వెంజినార్, సాతికర్‌ నిఙె ఆజినార్, బీదాతి వరిఙ్‌ సువార్త వెహె ఆజినాద్, ఇజి యా లెకెండ్, మీరు సుడ్ఃజినికెఙ్, వెంజినికెఙ్‌ మర్‌జి సొన్సి, యోహనుఙ్‌ వెహ్తు. 6 గాని నా ముస్కు మన్ని నమకం డిఃసి సెఇకాన్ దేవుణు సీని దీవెనమ్‌కు మంజినికాన్‌ ఆనాన్‌లె.” 7 యోహను సిసూర్‌ మర్‌జి సొన్సిమహిఙ్‌ యేసు యోహను వందిఙ్‌ ఈహు వర్‌గిదెఙ్‌ మొదోల్‌స్తాన్. “ఇనిక సుడ్ఃదెఙ్‌ మీరు బిడిఃమ్‌ బూమి ప్రాతమ్‌దు సొహిమహిదెర్‌? గాలిదిఙ్‌ దూఙ్‌జిని గడిదిఙ్‌ పోలితి ఒరెన్‌ వన్నిఙ్‌ సుడ్ఃదెఙ్‌నా? 8 సిల్లిఙ మరి ఇనిక సుడ్ఃదెఙ్‌ మీరు సొహి మహిదెర్‌? నెగ్గి సొక్కెఙ్‌ తొడ్ఃగితి మని ఒరెన్‌ వన్నిఙ్‌ సుడ్ఃదెఙ్‌నా? నూనాఙ్‌ మని నెగ్గి సొక్కెఙ్‌ తొడుఃగితి మంజినికార్‌ రాజురి ఇల్కాఙ్‌ మంజినార్‌ గదె? 9 సిల్లిఙ మరి ఇనిక సుడ్ఃదెఙ్‌ మీరు సొహిమహిదెర్‌? ఒరెన్‌ దేవుణు ప్రవక్తెఙ్‌ సుడ్ఃదెఙ్‌నా? నిజమె, దేవుణు ప్రవక్తెఙ్‌ ఇంక పెరివన్నిఙ్‌నె ఇజి నాను మిఙి వెహ్సిన. 10 ‘నాను నా కాబ్రు తనివన్నిఙ్‌ నిఙి ఇంక ముఙాల పోక్న. వాండ్రు నీ ముఙాల నీ సరి నెగెండ్‌ కినాన్’✡ ఇజి వన్ని వందిఙె దేవుణు మాటదు రాస్త మనాద్. 11 బోదెక పొటాదు పుట్తివరి లొఇ యోహను ఇంక మిస్తికాన్‌ ఎయెన్‌బా సిలెన్. గాని దేవుణు ఏలుబడిః కినిదని లొఇ ఇజిరికాన్‌ ఆతికాన్, యోహనుఙ్‌ ఇంక పెరికాన్‌ ఇజి నాను మిఙి నిజం వెహ్సిన. 12 బాప్టిసం సీని యోహను కాలమ్‌దాన్‌ ఏలుదాక దేవుణు ఏలుబడిః కినిక బలవందమ్‌దాన్‌ ముఙాల వాజినాద్. మరి గొప్ప సత్తు మనికార్‌ దనిఙ్‌ అడ్డు కిదెఙ్‌ సుడ్ఃజినార్. 13 మోసె సితి రూలుఙ్‌ని దేవుణు ప్రవక్తరు విజెరెబా దేవుణు ఏలుబడిః కినివందిఙె యోహను కాలమ్‌దాక వర్గిజి మహార్‌. 14 నమిదెఙ్‌ మిఙి ఇస్టం మహిఙ, ఏలియ వానాన్లె ఇజి ముఙాల వెహ్తిక విని వందిఙ్‌నె. 15 మి గిబ్బిఙ్‌ఙాణిఙ్‌ నెగెండ్‌ వెంజి అయా వజ నడిఃజి మండ్రు. 16-17 ‘యా తరమ్‌ది వరిఙ్‌ ఇనిదనిఙ్‌ సమానం వెహ్తెఙ్‌? వారు సతాదు బసి, మహివరిఙ్‌ డేల్సిని కొడొఃర్‌ లెకెండె మనార్.’ ‘మాపు మీ వందిఙ్‌ పిరుడిః ఉహ్‌క్తప్‌ గాని డాట్‌ఇతిదెర్‌, సాతి ఇండ్రొ పాటెఙ్‌ పార్తాప్‌ గాని మీరు గుండె కొతె ఆజి మీరు అడఃబ ఇతిదెర్’. 18 యోహను వాతివెలె వాండ్రు తిండి వందిఙ్‌ లావ్‌ ఒడ్ఃబిఏండ రోజు ఉపాస్‌ కిజి మహన్‌. వాండ్రు అయాలెకెండ్‌ తిన్‌ఎండ, ఉణెఎండ మన్నిఙ్‌ వన్నిఙ్‌ దెయం అస్తాద్‌ ఇజి వారు వెహ్సినార్. 19 లోకు మరిసి ఆతి నాను తింజి, ఉణిజి వాతాన్‌కాక ‘వీండ్రు తిండి కకూర్తికాన్‌’ మరి ఉణిజి సోస్నికాన్, పన్ను పెర్నివరిఙ్‌ని పాపం కిజిని వరిఙ్‌ కూలాయెన్‌ ఇజి వారు వెహ్సినార్. గాని దేవుణు బాణిఙ్‌ వాని గెణం మన్నికార్‌ వారు కిజిని నెగ్గి పణిఙాణిఙ్‌ అయ గెణం సరియాతిక ఇజి రుజుప్‌ కిజినాద్.”

నమకం సిల్లికార్‌ మన్ని పట్నమ్‌కు

20 మరి యేసు ఎమేణి పట్నమ్‌కాఙ్‌ నండో బమ్మ ఆతి పణిఙ్‌ కితిఙ్‌బా వారు వరి మన్సు మారిస్‌ఎతారొ, అయ పట్నమ్‌కాఙ్‌ ముస్కు కోపం అజి వర్గితాన్. 21 అబయా! కోరజీన పట్నమ్‌దు మనికిదెరా మిఙి అస్సొ గొప్ప కస్టమ్‌కు, వానెనొ, అబయా! బెత్‌సెయ్దపట్నమ్‌దు మన్నికిదెరా మిఙిబా ఎస్సొ గొప్ప కస్టమ్‌కు వానెనొ. ఎందనిఙ్‌ ఇహిఙ నాను మీ నడిఃమి కితి మహి బమ్మాతి పణిఙ్‌ తూరుని సీదోను పట్నమ్‌కాఙ్‌ కిని మంజినిక ఇహిఙ వారు ఎస్సొ ముఙాలె బస్త సొక్కెఙ్‌ తొడిఃగిజి ఒడొఃదు నీరు రాసె ఆజి ఉపాస్‌ కిజి వరి పాపమ్‌కు ఒపుకొడ్ఃజి డిఃసి సీజి మన్సు మారిసి అయాలెకెండ్‌ మినికార్‌ ఇజి తొరొస్తార్‌ మరి. 22 అందెఙె నాను నిఙి వెహ్నిక ఇనిక ఇహిఙ తీర్పు తీరిస్ని రోజుదు తూరుని సీదోను పట్నమ్‌దివరిఙ్‌ మిస్తి సిక్స మిఙి వానాద్‌లె. 23 ఓ కపెర్నహమా, “ఆగాసమ్‌దు మనికిదెరా, మిరు ఆగాసమ్‌దాక అందిజిని గొప్ప వారు ఇజి మీరు ఒడ్ఃబిజినిదెరా? గాని దేవుణు అయా లోకమ్‌దు విసీర్‌న్లె. మీ నడిఃమి కితి మహి బమ్మాతి పణిఙ్‌ నాణు సొదోము పట్నమ్‌దు కిని మంజినిక ఇహిఙ అయ సొదొము పట్నమ్‌దికార్‌ వరి అలవాటుఙ్‌ డిఃసి సీజి అయ పట్నమ్‌దిఙ్‌ దేవుణు సిక్స సిఏండ ఏలుదాక మహాద్‌ మరి. 24 అందెఙె నాను నిఙి వెహ్సిన తీర్పు తీరిస్ని రోజుదు సొదోము పట్నమ్‌దు మహివరిఙ్‌ వాని దన్నిఙ్‌ మిస్తి సిక్స మీ లోకురి ముస్కు వానాద్‌లె.”

వందితివరిఙ్‌ కూక్సినిక.

25 వెనుక యేసు ఈహు వెహ్తాన్‌, “పరలోకామ్‌దిఙ్‌ని బూమిదిఙ్‌ ప్రబువాతి నా బుబ్బా, నాను నిఙి పొగ్‌డిఃజిన. ఎందనిఙ్‌ ఇహిఙ గెణం మన్ని వరిఙ్‌ని సదువు మన్ని వరిఙ్‌ యా సఙతిఙ్‌ తెలియ కిఏండ యా సదువు సిల్లి వరిఙ్‌ తెలియ కిత్తి. 26 నిజమె బుబ్బ, ఈహు కినికాదె నిఙి ఇస్టం ఆతాద్.

27 బుబ్బ విజు సఙతిఙ్‌ నా కీదు ఒపజెప్త మనాన్. బుబ్బ ఆఏండ మరి ఎయెర్‌బా మరిసిఙ్‌ నెస్‌ఏర్. మరిసిని, మరిసి వన్నిఙ్‌ తెలివి కిదెఙ్‌ ఎర్లితికారె బుబ్బెఙ్‌ నెస్నార్. మరి ఎయెర్‌బా నెస్‌ఏర్‌.

28 కస్టబాడ్ఃజి బరు పిండ్‌జి వందితి‌ విజిదెరె, మీరు నా డగ్రు రదు. నాను మిఙి రొంబిస్న. 29 నాను సార్లిదికాన్. నాను మెతని మన్సు మనికాన్. నా వెట కూడ్ఃజి ఉండ్రె పూందు మీ మెడః ముస్కు పోకె అజి మాటు కూడ్ఃజి పణికినాట్‌, మీరు నా అడ్రెఙ్‌ లొఙిజి నా బాణిఙ్‌ నెస్తు. నస్తివలె మీ పాణమ్‌కాఙ్‌ నిమాలం కలగినాద్. 30 ఎందనిఙ్‌ ఇహిఙ నా కూడ్ఃజి నా పూందు అడిఃగి పణి కిత్తిఙ పణి సూలు మంజినాద్‌, బరుబా సుల్‌కానిక మంజినాద్.”

12

యేసు విస్రాంతిదినమ్‌దు ప్రబు.

1 అయావలె యూదురి విస్రాంతిదినమ్‌దు యేసు పంట గుడ్డెదాన్‌ సొన్సి మహివలె, వన్ని సిసూరిఙ్‌ బఙ కట్తిఙ్‌, వారు సెరెక్‌ తెప్సి నూల్సి తింజి మహార్‌. 2 అయాక పరిసయ్‌రు సుడ్ఃతారె, “ఇదిలో, మోసె సిత్తి రులువజ విస్రాంతిదినమ్‌దు కిదెఙ్‌ ఆఇ పణి, నీ సిసూర్‌ కిజినార్”, ఇజి యేసుఙ్‌ వెహ్తార్‌. 3 వాండ్రు వరివెట ఈహు వెహ్తాన్, “దావీదు రాజుని వన్నివెట మహివరిఙ్‌ బఙ కట్తిఙ్‌, వాండ్రు ఇనిక కిత్తాండ్రొ ఇజి మీరు దేవుణు మాటదు ఎసెఙ్‌బా సద్‌విఇతిదెరా?* 4 వాండ్రు ఇనిక కిత్తాన్‌ ఇహిఙ, గుడారమ్‌దు† సొన్సి, దేవుణు ముఙాల ఇడ్తిమహి రొట్టెఙ్ లాగితాన్‌. వాండ్రుని వన్నివెట మహికార్‌ విజేరె తిహార్. అయాక పుజేరిఙునె తప్ప మరి ఎయెర్‌బా తిండ్రెఙ్‌ ఆఏద్‌ ఇజి మోసె సిత్తి రూలుదు వెహ్త మనాద్‌. 5 దేవుణు గుడిఃదు మన్ని పుజేరిఙు విస్రాంతిదినమ్‌దు పణి కిజినార్‌ గాని అక తపు ఆఎద్‌ ఇజి దేవుణు మాటదు రాస్తి మన్నిక మీరు ఎసెఙ్‌బా సద్‌విఇతిదెరా? 6 దేవుణు గుడిఃదిఙ్‌ ఇంక మిస్తికాన్‌ ఇబ్బె మనాన్‌ ఇజి నాను మిఙి వెహ్సిన. 7 ‘మీరు మహివరి ముస్కు కనికారం తొరిస్తెఙ్‌ ఇజినె నాను కోరిజిన గాని కత్ని సీజిని పూజెఙ నాను కోర్‌ఏ’✡ ఇని మాటదిఙ్‌ అర్దం మీరు నెసిమంజినిక ఇహిఙ, ఇని తపుబా కిఇవరి ముస్కు తప్పు మాటెఙ్‌ వెహ్‌ఏతార్‌ ‌మరి. 8 ఎందానిఙ్‌ నాను యాలెకెండ్‌ వెహ్సినిక ఇహిఙ, లోకుమరిసి ఆతి నఙి విజు దన్నిఙ్‌ అతికారం మనాద్‌. విస్రాంతి దినమ్‌దు‌ లోకుర్‌ ఇనిక కిదెఙ్‌వలె ఇజి వెహ్తిఙ్‌బా నఙి మనాద్‌. 9 అబ్బెణిఙ్‌ సొన్సి మహివలె, వాండ్రు యూదురు మీటిఙ్‌ కిని ఉండ్రి ఇండ్రొ సొహాన్.”

10 వహ్తి అర్తి ఉండ్రి కియు మన్నికాన్‌ ఒరెన్‌ అబ్బె మహాన్‌. యేసు ముస్కు తప్పు మొప్తెఙ్‌ ఇనికాదొ ఉండ్రి సఙతివందిఙ్ సుడిఃజి వారు వన్నిఙ్‌ ఈహు వెన్‌బాతార్, “విస్రాంతిదినమ్‌దు ఎయెరిఙ్‌బా నెగెండ్‌ కినిక దేవుణు రూలుదిఙ్‌ తగ్నాదా?”. 11 యేసు వరిఙ్‌ ఈహు వెహ్తాన్‌, “మీ లొఇ ఎయెరిఙ్‌బా ఉండ్రి గొర్రె మహిఙ, విస్రాంతిదినమ్‌దు అక్క ఉండ్రి గాందదు అర్తిఙ, మీరు దనిఙ్‌వెల్లి లాగ్‌ఇదెరా? 12 మెండగొర్రెదిఙ్‌ ముస్కు లోకు ఎస్సొనొ విలువ మన్నికాన్. అందెఙె విస్రాంతిదినమ్‌దు మేలు కినిక దేవుణు మోసెఙ్‌ సిత్తి రూలుదిఙ్‌ తగ్నాద్.” 13 అయావలె వాండ్రు వహ్తి కియు అర్తి వన్నిఙ్‌ “నీ కియు సప్‌అ”, ఇజి వెహ్తాన్‌. వాండ్రు కియు సాప్తాన్. అయావలె అక నెగెండ్‌ మన్ని మరి ఉండ్రి కియు లెకెండ్‌ ఆతాద్. 14 గాని పరిసయ్‌రు వెల్లి సొహారె యేసుఙ్‌ ఎలాగ సప్తెఙ్‌ ఇజి వన్నిఙ్‌ పడిఃఎండ ఆలోసనం కిత్తార్.

దేవుణు ఏర్‌పాటు కితికాన్‌

15 యేసు అయా సఙతి నెస్తాండ్రె అబెణిఙ్‌ సొహాన్‌. నండొండార్‌ వన్ని వెనుక సొహార్‌. వాండ్రు వరి జబ్బుది వరిఙ్‌ విజేరిఙ్‌ నెగెండ్‌ కిత్తాన్. 16 నా వందిఙ్‌ ఎయెరిఙ్‌బా వెహ్మాట్‌ ఇజి వరిఙ్‌ వెహ్తాన్‌. 17 యెసయ ప్రవక్త వెట దేవుణు ముఙాల వర్గితి యా మాటెఙ్‌ పూర్తి ఆదెఙ్‌ ఇజి యా లెకెండ్‌ జర్గితాద్.

18 “ఇదిలో, నాను ఏర్‌పాటు కితి నా పణి మన్సి వీండ్రె, నాను వన్నిఙ్‌ ప్రేమిసిన, వన్ని ముస్కు సర్ద ఆజిన. నాను వన్ని ముస్కు నా ఆత్మదిఙ్‌ పోక్న. వీండ్రు విజు జాతిది వరిఙ్‌ నాయం తీరిస్నాన్‌లె. 19 వీండ్రు జటిఙ్‌ ఆఏన్, డేల్‌స్‌ఏన్, విన్ని కంటం వీదిఙ ఎయెరిఙ్‌ విన్‌పిస్‌ఎన్. 20 నలిగితి గడిఃదిఙ్‌ వాండ్రు తెప్సి విసీర్ఏన్‌, నమ్‌ని దీవదిఙ్‌ వాండ్రు నప్‌ఎన్‡. వాండ్రు నాయమ్‌దిఙ్‌ గెల్పిసినాన్‌. 21 లోకుర్‌ విజేరె వన్నిఙె ఆసదాన్‌ ఎద్రు సుడిఃజి మంజినార్‌. వాండ్రు విజు జాతిఙ వరిఙ్‌ నాయం తీరిస్నాన్.”✡

యేసుని బయిల్‌జెబ్బులు

22 అయావలె సెగొండార్, దెయం అస్తిమహిఙ్‌ వర్గిదెఙ్‌ అట్‌ఇ గుల్ల ఆతి ఒరెన్‌ వన్నిఙ్‌ యేసు డగ్రు తతార్. యేసు వన్నిఙ్‌ నెగెండ్‌ కితాన్. వాండ్రు సుడ్ఃదెఙ్, వర్గిదెఙ్‌ అట్తాన్. 23 లోకుర్‌ విజెరె బమ్మ ఆజి, “మాప్‌ ఎద్రుసుడిఃజి కాప్‌కిజి మంజిని దావీదు రాజు తెగ్గదికాన్‌ వీండ్రు ఆఏండ్రా?”, ఇజి వర్గిజి మహార్‌. 24 పరిసయ్‌రు అయ మాట విహరె, “విజు దెయమ్‌కాఙ్‌ నెయ్కి ఆతి బయిల్‌జెబ్బులు సాయమ్‌దాన్‌ వీండ్రు దెయమ్‌కాఙ్‌ పెర్‌జినాన్”, ఇజి వెహ్తార్.

25 యేసు వరి ఆలోసనమ్‌కు నెసి వరిఙ్‌ ఈహు వెహ్తాన్‌. “ఎమేణి దేసెమ్‌దికార్‌బ వ రిఙ్‌ వారె పగ ఆజి ఎర్‌లిజి మహిఙ అయ దేసెం పాడాఃనాద్. అయాలెకెండ్‌ ఎమేణి పట్నమ్‌దికార్‌ గాని ఇండ్రొణికార్‌ గాని, వరిఙ్‌ వారె, పగ ఆజి ఎర్‌లిజి మహిఙ నీ ఎమేణి పట్నం గాని ఇల్లు గాని ఏలుబా లావ్‌ రొస్కు నిల్సి మన్‌ఏద్. 26 సయ్తాను అడిఃగి మన్నికార్‌ ఉండ్రి జటుదికార్‌, మరి ఉండ్రి జటుదివరివెట పగ ఆజి ఎర్లె ఆజి విదెం కిజి మహిఙ, వన్ని ఏలుబడిః ఎలాగ లావ్‌ రొస్కు నిల్సి మంజినాద్.” 27 బయిల్‌జెబ్బులు సాయమ్‌దాన్ నాను దెయమ్‌కాఙ్‌ పేర్తిఙ, మీ లోకుర్‌ ఎలాగ దెయమ్‌కాఙ్‌ పేర్జినార్‌? అందెఙె నా వందిఙ్‌ మీరు వెహ్నికెఙ్‌ తపు ఇజి వారె రుజుప్‌ కిజినార్. 28 గాని దేవుణు ఆత్మ సత్తుదాన్‌ ‌నాను దెయమ్‌కాఙ్‌ ‌పేర్జిన ఇహిఙ, నిజమె దేవుణు ఏలుబడిః కినిక మీ నడిఃమి వాత మనాద్.

29 సుడ్ఃదు, ఒరెన్‌ సత్తుమని వన్నిఙ్‌ ముఙాల తొహ్‌ఏండ, వన్ని ఇండ్రొ డుఃగ్‌జి ఇండ్రొణి సామనమ్‌కు ఎయెరిఙ్‌బా ఒతెఙ్‌ అట్నార్‌? ముఙాల వన్నిఙ్‌ అసి తొహ్తిఙనె డొఙ కిదెఙ్‌ అట్నార్. 30 నా వెట కూడ్జి మన్‌ఇకాన్‌ ఎయెన్‌బా నఙి పగాతికాన్ ఆనాన్‌. లోకురిఙ్‌ దేవుణు డగ్రు తత్తెఙ్‌ నా వెట కూడ్ఃజి మన్‌ఇకాన్‌ లోకాఙ్‌ సెద్రిస్నికాన్‌ ఆజినాన్. 31 మరి నాను మిఙి వెహ్సినిక ఇనిక ఇహిఙ, లోకుర్‌ కిని విజు పాపమ్‌కాఙ్, దూసణదిఙ్‌ దేవుణు సెమిస్నాన్, గాని దేవుణు ఆత్మదిఙ్‌ దూసిసి వెహ్తిఙ ఆకెఙ్‌ ఎసెఙ్‌బా సెమిస్‌ఎన్. 32 లోకు మరిసి ఆతి నఙి పడిఃఏండ ఇనికబా వర్గితిఙ దేవుణు వన్నిఙ్‌ సెమిస్నాన్. గాని దేవుణు ఆత్మదిఙ్‌ పడిఏండ వర్గిని వన్నిఙ్‌ యా లోకమ్‌దుబా, వాని లోకమ్‌దుబా దేవుణు సెమిస్‌ఏన్.

33 మరాన్‌ నెగ్గిక ఇహిఙ దని పండుబా నెగ్గికదె. సిలిఙ, మరాన్‌ నెగ్గిక ఆఎండ మహిఙ దని పండుబా నెగ్గిక ఆఎద్‌. మరాతి పండుదానె మరాన్‌ ఎలాగ మర్తికాదొ ఇజి నెస్తెఙ్‌ ఆనాద్. 34 విసం మన్నిసరాస్‌ నన్నికిదెరా, సెఇకిదెరాతి మీరు నెగ్గి మాటెఙ్‌ ఎలాగ వర్గిదెఙ్‌ అట్నిదెర్‌? మీ మన్సుదు మీరు ఒడిఃబిని దన్నిఙ్‌ తగితి లెకెండ్‌నె మీ వెయు ‌వర్గిజినాద్‌. 35 నెగ్గి మన్సు మన్ని వన్నిఙ్‌ కూలిఙ్‌ కొట్టుకిత్తి మన్నిలెకెండ్‌, వని మన్సుదు నెగ్గికెఙె మంజినె. అందెఙె వన్ని వెయుదాన్ నెగ్గి మాటెఙె వానె సెఇ మన్సు మనివన్నిఙ్‌ సెఇకెఙె మంజినె. అందెఙె వన్ని వెయుదాన్ సెఇ మాటెఙె వానె. 36 గాని నాను మిఙి వెహ్సినిక ఇనిక ఇహిఙ, దేవుణు తీర్పు తీరిస్ని రొజుదు, లోకుర్‌ వర్గితి మహి విజు మాటెఙ వందిఙ్‌ లెక్క సీదెఙ్‌ వలె. 37 అహిఙ మీ మాటెఙాణిఙె మీరు సిక్సదాన్‌ తప్రె ఆనిదెర్, సిల్లిఙ మీ మాటెఙాణిఙె మీరు మీ ముస్కు సిక్స తపె ఆనిదెర్.

ఓన ఉండ్రి గుర్తు

38 నస్తివలె సెగొండార్‌ పరిసయ్‌రుని యూదురి రూలుఙ్‌ నెస్పిస్నికార్‌ యేసు డగ్రు వాజి వన్నిఙ్‌, “బోదకినికి, నీను దెవుణుబాణిఙ్‌ వాతికాన్‌ ఇనిదన్నిఙ్‌ గుర్తు లెకెండ్‌ నీను తోరిసిని ఉండ్రి బమ్మాతి పణి సుడుఃదెఙ్‌ ఇజి కోరిజినాప్”, ఇజి వెహ్తార్‌. 39 వాండ్రు వరిఙ్‌ “యా తరమ్‌దికిదెర్‌ ఆతి మీరు సెఇకిదెర్‌. దేవుణుదిఙ్‌ నెస్‌ఇకిదెర్‌నె, గుర్తు లెకెండ్‌ ఉండ్రి బమ్మాతి పణి కిజి తోరిస్‌అ ఇజి వెహ్నిదెర్‌. గాని దేవుణు ప్రవక్త ఆతి ఓనెఙ్‌§ జర్గితిక తప్ప మరి ఇని గుర్తుబా ఎయెరిఙ్‌బా తోర్‌ఎద్. 40 ఓన మూండ్రి రోస్కు పెరి మొయ పొటాదు ఎలాగ మహండ్రొ, అయలెకెండ్‌నె, లోకుమరిసి ఆతి నానుబా మూండ్రి రోస్కు బూమి లొఇ మంజినలె. 41 ఓన వెహ్తి మాటెఙ్‌ విహారె నినివెదికార్ వరి పాపమ్‌కు ఒప్పు కొడిఃజి డిఃస్త సితార్. అందెఙె తీర్పు తీరిసిని దినమ్‌దు వారు యా తరమ్‌ది వరి వెట నిల్సి విరిముస్కు తీర్పు తీరిస్నార్‌లె. ఇదిలో, ఓనెఙ్‌ మిస్తికాన్‌ ఒరెన్‌ ఇబ్బె మనాన్‌ ఇజి నాను వెహ్సిన. 42 ఆక్కరి దినమ్‌కాఙ్‌ తీర్పు తీరిసినివలె, దసిణ దేసెమ్‌ది రాణి ఉండ్రి సాసిలెకెండ్‌ బాన్‌ మంజినాద్లె. ఎందనిఙ్‌ ఇహిఙ సొలొమోను వర్గిని గెణంమన్ని మాటెఙ్‌ వెండ్రెఙ్‌ నండొ దూరం మన్ని దన్ని దేసెమ్‌దాన్‌‌ వాతాద్. ఇదిలో, సొలొమోనుఙ్‌ మిస్తికాన్‌ ఒరెన్‌ ఇబ్బె మనాన్. గాని యా తరమ్‌దికార్‌ వన్ని మాటెఙ్‌ గిబ్బిఙ్‌ ఒడ్ఃజి వెన్‌ఏర్‌, అందెఙె యా తరమ్‌ది వరిఙ్‌ తీర్పు మంజినాద్‌లె. 43 ఉండ్రి దెయం ఒరెన్‌ వన్నిఙ్‌ డిఃసి వెల్లి వాతి వెనుక, మండ్రెఙ్‌బాడ్డి వందిఙ్‌ రెబాజి బిడిఃమ్‌బూమిదు బూలాజినాద్. గాని ఎంబెబా దనిఙ్‌బాడ్డి దొహ్క్‌ఏతాద్‌. 44 నస్తివలె ‘నాను డిఃస్తి వాతి నా ఇండ్రొ మర్‌జి సొనాలె’, ఇజి దనిఙ్‌ అదినె వెహ్నద్. మర్‌జి వాతిఙ్‌ అది డిఃస్తి సిత్తికాన్‌, నెగెండ్‌ సిపాజి సుబరం కిజి ఎయెర్‌బా మన్‌ఇ ఇల్లు లెకెండ్‌ మన్నక సూణాద్‌. 45 నస్తివలె అది మర్‌జి సొన్సి, దన్నిఙ్‌ ఇంక సెఇకెఙ్‌ అతి మరి ఏడు దెయమ్‌కాఙ్‌ దన్నివెట కూక్న తనాద్. అవిక్‌ వని లొఇ సొన్సి అబెనె బస కినె. అయావలె వన్ని గతి ముందాహి దనిఙ్‌ ముస్కు కస్టం ఆనాద్. అయలెకెండ్‌నె యా తరమ్‌ది వరిఙ్‌ గతిబా మంజినాద్.”

యేసు అయ్‌సిని తంబెరిఙు

46 యేసు మంద లోకుర్‌ వెట వర్గిజి మహివలె, వన్ని అయ్‌సిని తంబెరిఙు వన్నివెట వర్గిదెఙ్‌ ఇజి వెల్లి నిహ మహార్‌. 47 అయావలె ఒరెన్, “ఇదిలో నీ యాయని నీ తంబెరిఙు నీ వెట వర్గిదెఙ్‌ ఇజి వెల్లి నిహ మనార్”, ఇజి వన్నిఙ్‌ వెహ్తాన్‌. 48 అందెఙె వెహ్తివన్నిఙ్‌ సుడ్ఃజి, “ఎయెద్‌ నా యాయ? ఎయెరు నా తంబెరిఙు?”, ఇజి వెన్‌బాతాన్. 49 వన్ని సిసూర్‌ఙ ‌కియు తోరిసి, “ఇదిలో నా యాయని నా తంబెరిఙు. 50 పరలోకామ్‌దు మన్ని నా బుబ్బెఙ్‌ ఇస్టం ఆతివజ కినికాండ్రె నా తంబెరి, నా తఙి, నా యాయ”, ఇజి వెహ్తాన్‌.

13

విత్కు విత్నివన్ని కత.

1 అయ దినమ్‌దునె, యేసు ఇండ్రొణిఙ్‌ వెల్లి సొన్సి సమ్‌దరం పడఃకాదు బస్తాన్. 2 మంద లోకుర్‌ వన్ని డగ్రు వాతిఙ్‌ వాండ్రు ఉండ్రి డోణిదు ఎక్త బస్తాన్. లోకుర్‌ విజెరె సమ్‌దరం పడఃకాదు నిహార్. 3 అయావలె వాండ్రు వరిఙ్‌ సుడ్ఃజి నండొ సఙతిఙ్‌ కత వజ వరిఙ్‌ వెహ్తాన్‌ “ఒరెన్‌ రయ్తు వాండ్రు విత్కు విత్తెఙ్‌ సొహాన్‌. 4 వాండ్రు విత్సి మహిఙ్‌ సెగం విత్కు సరి పడఃకాదు అర్తె. పొటిఙ్‌ వాజి వన్కాఙ్‌ తిహె.

5 సెగం విత్కు సటు ముస్కు మని లావ్‌లోతు సిలి డుల్లిదు అర్తె. డుల్లి లోతు లావ్‌ సిల్లితిఙ్‌ అవి వెటనె నేర్తె. 6 గాని డుల్లి తకు మహిఙ్‌ వెలెఙ్‌ లొఇ సొన్‌ఇతిఙ్, పొదు సోసి ఎండ తాక్తిఙ్‌ అవి సాతె. 7 సెగం విత్కు సాప్కుతుపెఙ అర్తె. సాప్కు తపుఙ్‌ పెరిసి వన్కాఙ్‌ అణసు తిగితె. 8 మరి సెగం విత్కు నెగ్గి బూమిదు అర్తె. అబ్బె విత్తి విత్తుదిఙ్‌ వంద వంతుఙ్, అరువయ్‌వంతుఙ్, ముపయ్‌వంతుఙ్‌ లెక్క పండితె. 9 గిబ్బిఙ్‌ ఒడ్ః‍జి వెంజి అయాలెకెండ్‌ నడిఃజి మండ్రు.

10 వన్ని సిసూర్‌ వాతారె, “ఎందనిఙ్‌ నీను కత వజ వరిఙ్‌ వెహ్సిని”, ఇజి వన్నిఙ్‌ వెన్‌బాతార్. 11 వాండ్రు వరిఙ్‌ ఈహు వెహ్తాన్‌. “దేవుణు ఏలుబడిః కిని వందిఙ్‌ డాఃఙితి మని సఙతిఙ్‌ దేవుణు మిఙి తెలివి కిత మనాన్‌, గాని విరిఙ్‌ తెలివి కిఏన్. 12 దేవుణు ఏలుబడి కిని వందిఙ్‌ నెస్తి మని వన్నిఙె మరి తెలివి కినాన్. వన్నిఙ్‌ మరి నండొ నెస్పిస్నాన్. ఇనికబా అర్దం ఆఇ వన్నిబాణిఙ్‌ వాండ్రు నెస్తిమనికబా లాగె ఆనాద్. 13 ఎందనిఙ్‌ నాను కత వజ వరిఙ్‌ వెహ్సిన ఇహిఙ, వారు సుడ్ఃజినార్‌ గాని సుడ్ఃతిక వరిఙ్‌ తోర్‌ఏద్. వెంజినార్‌ గాని నెగెండ్‌ విన్‌ఏర్, అర్దంబా కిఏర్.

14-15 మీరు ఎస్తివలెబా వెంజినిదెర్‌ గాని అర్దం కిదెఙ్‌ అట్‌ఇదెర్‌. ఎస్తివలెబా సుడ్ఃజినిదెర్‌ గాని ఇనిక ఇజి నెస్‌ఇదెర్. వారు వరి కణకాణిఙ్‌ సుడ్ఃజి, గిబిఙాణిఙ్‌ వెంజి మన్సుదాన్‌ అర్దం కిజి నా దరోట్‌ మహ్తిఙ, నాను వరిఙ్‌ నెగెణ్‌ కిత మరి. గాని అయ లెకెండ్‌ జర్‌గిఏండ వరి మన్సు కొడుఃవుదాన్‌ నిండ్రిత మనాద్. వరి గిబబిఙ్‌ మందఙ్‌ ఆతె. వారు వరి కణ్కు మూక్త మనార్.✡ యా లెకెండ్‌ ఎసయ ప్రవక్తవెట దేవుణు ముఙాల వర్గితి మాట వరి ముస్కు పూర్తి ఆతె.

16 మీ సుడ్ఃజినికెఙ్‌, వెంజినికెఙ్‌, మీరు అర్దం కిజినిదెర్‌. అందెఙె మీరు దేవుణు సీజిని దీవనమ్‌కు మన్నకిదెర్‌. 17 నండొండార్‌ ప్రవక్తరుని నీతి నిజాయ్తి మన్నికార్‌ మీరు సుడ్ఃజిని వన్కాఙ్‌ సుడ్ఃదెఙ్‌ ఆస ఆతార్, గాని సుడ్ఃదెఙ్‌ అట్‌ఎతార్. మీరు వెంజిని వన్కాఙ్‌ విండ్రెఙ్‌ ఆస ఆతార్‌ గాని విండ్రెఙ్‌ అట్‌ఎతార్.

18 విత్కు విత్తివన్ని కతదిఙ్‌ అర్దం మీరు జాగర్త వెండ్రు. 19 ఎయెన్‌బా దేవుణు ఏలుబడిః కిని వందిఙ్‌ వెహ్ని మాటెఙ్‌ వెంజి దనిఙ్‌ అర్దం అట్‌ఏండ మహిఙ, సయ్తాన్‌ వాజి వన్ని మన్సుదు వితి దనిఙ్‌ పెర్న ఒనాన్. యాకాదె మడిఃఙ నడిఃమిహాన్‌ సొని సర్దు అర్తి మన్నివిత్కు. 20 సెగొండార్‌ సట్టు ముస్కు మని లోతు సిల్లి డుల్లి నన్నికార్. సెగం విత్కు అయా డుల్లిదు అర్తె, గాని వారు దేవుణు మాట వెంజి సర్‌దదాన్‌ దనిఙ్‌ వెటనె మన్సుదు ఇడ్నార్. 21 వారు కండెక్‌ కాలం దేవుణుముస్కు నమకమ్‌దాన్‌ నిల్నార్‌. గాని కస్టమ్‌కు, స్రమెఙ్‌ వానివలె వెటనె దేవుణు ముస్కు మన్ని నమకం వారు డిఃసి సీజినార్. 22 మరి ఒరెన్‌ విత్కు అర్తి మన్ని సాప్కుతుపెఙ్‌ నేర్ని బూమి నన్నికాన్. వాండ్రు దేవుణు మాట వెంజినాన్‌ గాని యా లోకమ్‌ది బత్కు వందిఙ్‌ విసారం ఆజి మరి డబ్బు వందిఙ్‌ సెఇ ఆస ఆజి, వనిఙ్‌ అణసు తిగ్‌జి మంజినె. వన్ని బత్కుదు పలం సిలి నన్నికాన్‌ ఆనాన్. 23 మరి ఒరెన్‌ విత్కు అర్తి మన్ని నెగ్గి బూమిలెకెండ్‌ మనాన్‌. వాండ్రు దేవుణు మాట వెంజి దనిఙ్‌ అర్‌దం కిజినాన్. వాండ్రు, విత్తి విత్తుదిఙ్‌ వంద వంతుఙ్, అరువయ్‌ వంతుఙ్, ముపయ్‌ వంతుఙ్‌ పలం సీనాన్.

కారు మొక్కెఙ్‌

24 యేసు మరి ఉండ్రి సఙతి కత వజ వరిఙ్‌ వెహ్తాన్‌. “దేవుణు ఏలుబడిః ఇహిఙ, వన్ని మడిఃఙ నెగ్గి విత్కు విత్తి వన్నిఙ్‌ పోలిత మనాద్. 25 గాని విజేరె నిద్ర కిజి మహివలె, వన్ని పగాతికాన్‌ వాతాండ్రె, కూలిఙ నడిఃమి కారు విత్కు వితాండ్రె సొహాన్‌. 26 కూలిఙ్‌ నేర్‌జి పిరితెనె, సెరెక్‌ పోక్తివలె, నెగ్గి కూలిఙ్‌లెకెండ్‌ మన్ని కారుబా తోరితాద్. 27 వన్ని పణి మసిర్‌ మడిఃఙ యాజుమాని డగ్రు వాతారె, “ఓ బాబు, నీను నీ మడిఃఙ నెగ్గి విత్కునె వితిగదె? మరి ఎమేణి యా కారు మొక్కెఙ్‌ వాతె?”, ఇజి వెన్‌బాతార్.

28 “ఒరెన్‌ పగాతికాన్‌ యాక కితాన్‌”, ఇజి వాండ్రు వెహ్తాన్‌. అయ పణి మనిసిర్ మాపు సొన్సి వనకాఙ్‌ లాగ్‌జి కొటు కిదెఙ్‌ నిఙి ఇస్టమ్‌నా? ఇజి వెన్‌బతార్‌.

29 అయావలె వాండ్రు, “ఏలు పోని, నెగ్గి కూలిఙ్‌లెకెండ్‌ మన్ని కారు మొక్కెఙ్‌ మీరు లాగ్నివలె వనకవెట ఒకవేల కూలిఙ్‌బా తెప్నిదెర్‌సు. 30 కొయ్‌ని కాలం వానిదాక రుండిబా కూడ్ఃజి పిరిపీద్‌. కొయ్‌ని కాలమ్‌దు, నెగ్గి కూలిఙ్‌ లెకెండ్ మన్నికారు మొక్కెఙ ముఙాల కొయ్‌జి కటెఙ్‌ తొహ్సి సుర్‌దు, వెనుక కూలిఙ్‌ కొయ్‌జి తసి నా కొటుదు వాక్తు’, ఇజి కొయ్‌ని వరిఙ్‌ వెహ్న”, ఇజి వెహ్తాన్‌.

సర్సుగిడ కత

31 యేసు మరి ఉండ్రి సఙతి కత వజ వరిఙ్‌ వెహ్తాన్‌. “దేవుణు ఏలుబడిః ఇహిఙ, సర్సు మొక్కెఙ్‌ విత్కుదిఙ్‌ పోలిత మనాద్. ఒరెన్, అక్క వన్ని మడిఃఙ విత్తాన్‌. 32 అయాక విజు విత్కు లొఇ ఇజిరికాదె, గాని పిరితిఙ కుస మొక్కెఙ విజు వనకాఙ్‌లొఇ పెరిక ఆజి మరాన్‌ లెకెండ్‌ ఆనాద్. ఆగసమ్‌దు ఎగ్రిజిని పొటిఙ్‌ వాజి దన్ని కొమెఙ గూడు తొహ్సి బస్నె. 33 యేసు మరి ఉండ్రి సఙతి కత వజ వరిఙ్‌ వెహ్తాన్‌. “దేవుణు ఏలుబడిః ఉండ్రి బోదెలి నండొ నెగ్గి దూరుదు కలప్తిమన్ని పులాఙ్‌ మన్ని కండెక్‌ దూరుదిఙ్‌ పోలిత మనాద్. అయాక కలప్తి మన్ని దూరుదిఙ్‌ విజు పులాఙ్‌ కినిదాక పణి కినాద్.” 34 యేసు కత వజనె విజు మాటెఙ్‌ లోకురిఙ్‌ వెహ్తాన్‌. కత వజ ఆఏండ ఇనికబా వరిఙ్‌ వెహ్‌ఏతాన్. 35 “నాను కత వజనె వెయ్‌దాన్‌ వెహ్న. లోకం పుట్తి బాణిఙ్‌ అసి డాఃఙితిమన్ని సఙతిఙ్‌ నాను తెలివి కిన”✡, ఇజి ప్రవక్త వెట దేవుణు ముఙాల వర్గితి మాటెఙ్‌ పూర్తి ఆతాద్. 36 నస్తివలె వాండ్రు లోకురిఙ్‌ డిఃసి ఇండ్రొ సొహాన్‌. వన్ని సిసూర్‌ వన్ని డగ్రు వాజి, “మడిఃఙ మన్నినెగ్గి కూలిఙ్‌లెకెండ్‌ మన్ని కారు మొక్కెఙ వందిఙ్‌ వెహ్తి కతదిఙ్‌ అర్దం మఙి వెహ్‌అ”, ఇజి వెహ్తార్‌. 37 అందెఙె వాండ్రు ఈహు వెహ్తాన్‌. “నెగ్గి విత్కు విత్తికాన్‌ లోకు మరిసి ఆతి నాను. 38 మడిఃఙ యా లోకం. నెగ్గి విత్కు దేవుణు ముస్కు నమకం ఇడ్తి మన్ని దేవుణు కొడొఃర్‌ నెగ్గి కూలిఙ్‌లెకెండ్‌ మన్ని కారు మొక్కెఙ్‌, సయ్తాను కొడొఃర్. 39 వనకాఙ్‌ విత్తికాన్‌ పగాతికాన్‌ అతి సయ్తాను. కోత్త కొయ్‌నిక యా లోకమ్‌దిఙ్‌ ఆక్కర్‌దినం. కొయ్‌నికార్‌ దేవుణు దూతార్.

40 నెగ్గి కూలిఙ్‌ లెకెండ్‌ మన్ని కారుదిఙ్‌ లాగ్జి కొట్టుకిజి సుర్ని లెకెండ్‌నె యా లోకమ్‌ది ఆకర్‌దినమ్‌బా వానాద్. 41-42 నెగ్గి కూలిఙ్‌ లెకెండ్‌ మన్ని కారుదిఙ్‌ లాగ్జి కొట్టు కిజి ససుద్‌ సుర్ని లెకెండ్, పాపం కిజిని వరిఙ్, మరి పాపం కిబిస్ని విజు దన్నిఙ్‌ నా ఏలుబడిఃదాన్‌ వెల్లి పోక్తెఙ్‌ ఇజి, లోకుమరిసి ఆతి నాను నా దూతారిఙ్‌ పోక్నాలె. వారు వరిఙ్‌ సిసుద్‌ విసీర్‌నాలె. అబ్బె వారు అడఃబాజి, పల్కు కొహ్సి మంజినార్‌.

43 నీతి నిజాయ్తి మనికార్‌ వరి బుబ్బాతి దేవుణు కిని ఏలుబడిఃదు పొద్దు లెకెండ్‌ జాయ్‌ సీజి మంజినార్. మీరు గిబ్బిఙ్‌ ఒడ్ఃజి వెంజి అయావజ నడిఃజి మండ్రు.

దేవుణు ఏలుబడిః

44 “దేవుణు ఏలుబడిః కినిక, మడిఃఙదు డాప్తిమన్ని విలువాతి ఆస్తిదిఙ్‌ పోలిత మనాద్. ఒరెన్‌ ఆ విలువాతి ఆస్తిదిఙ్‌ సుడ్ఃతిఙ్, ఎయెర్‌బా నెస్‌ఏండ మరి డాప్సి, గొప్ప సర్‌దదాన్‌ సొన్సి వన్నిఙ్‌ మనికెఙ్‌ విజు పొర్సి అయ మడిఃఙ కొటాన్. 45 మరి నాను మిఙి వెహ్సిన, దేవుణు ఏలుబడిః కినిక ఇహిఙ, ఒరెన్‌ ముజెలు సవుకారి రెబాజిని గొప్ప విలువ మన్ని ముజెలు లెకెండ్‌నె. 46 వాండ్రు రెబాజినిలెకెండ్‌ మన్ని, ఉండ్రి విలువాతి ముజెలుదిఙ్ సుడ్ఃతాండ్రె, సొన్సి వన్నిఙ్‌ కల్గితి మనికెఙ్‌ విజు పొర్సి అయ ముజెలు కొటాన్.

47 మరి నాణు మిఙి వెహ్సిన, దేవుణు ఏలుబడిః కినిక ఇహిఙ, సమ్‌దరమ్‌దు పొక్సిని రకరకమ్‌ది మొయెఙ్‌ అస్ని వలాదిఙ్‌ పోలిత మనాద్. 48 అయ వల నిండ్రితిఙ్‌ మొయెఙ్‌ అస్నికార్, వల పడకాదు లాగ్జి బసి, నెగ్గి మొయెఙ గంపాదు ఇడ్నార్. సెఇ మొయెఙ విసీర్‌నార్. 49 యా లెకెండ్‌నె యా తరమ్‌ది ఆక్కర్‌ దినంబా వానాద్. దేవుణు దూతార్‌ వాజి నీతి నిజాయ్తి మన్ని వరిబాణిఙ్, సెఇవరిఙ్‌ ఎర్‌లిస్నార్. 50 వారు వరిఙ్‌ గొప్ప పెరి సిసు బాడ్డిదు అర్‌ప్నార్. అబె అడఃబాజి, పల్కు కొహ్‌క్సి మంజినార్.” 51 “యా విజు సఙతిఙ వందిఙ్‌ మిఙి అర్దం ఆతాదా?”, ఇజి యేసు వరిఙ్‌ వెన్‌బాతాన్. “ఒఒ”, ఇజి వారు మర్‌జి వెహ్తార్‌. 52 “దేవుణు ఏలుబడిః కిని వందిఙ్‌ నెస్తి మన్ని యూదురి రూలుఙ్‌ నెస్పిస్నికార్‌ విజేరె, వన్ని ఆస్తి ఇడ్తి మన్ని గదిదాన్‌ పడాయికెఙ్, కొత్తకెఙ్‌ ఉండ్రె లెకెండ్‌ వెల్లి తని ఇండ్రొణి ఎజుమానిఙ్‌ లెకెండ్‌ మనాన్”, ఇజి వాండ్రు వరిఙ్‌ వెహ్తాన్‌.

53 యేసు యా కతెఙ్ వెహ్తి వీజితి వెనుక, అబెణిఙ్‌ సొహాన్‌. 54 వన్ని సొంత పట్నమ్‌దు వాతాండ్రె, వాండ్రు యూదురు మీటిఙ్‌ కిని ఇల్కాఙ్‌ లోకురిఙ్‌ నెస్పిసి మహాన్‌. “విన్నిఙ్‌ యా గెణం, యా బమ్మాతి పణిఙ్‌ కిని సత్తు ఎంబెణిఙ్‌ వాతాద్”, ఇజి వారు బమ్మ ఆజి వర్గితార్. 55 “వీండ్రు కంసెల్‌ వాండ్రు మరిసి ఆఎండ్రా? విన్ని అయ్‌సి పేరు మరియ గదె? యాకోబు, యోసేపు, సీమోను, యూద ఇనికార్‌ విన్ని తంబెరిసిర్‌ గదె? 56 విన్ని తఙిసిక్‌ మా వెట మనెగదె? యాకెఙ్‌ విజు వినిఙ్‌ ఎంబెణిఙ్‌ వాతె? 57 వారు వన్ని ముస్కు కోపం ఆజి మహార్‌. గాని యేసు వరిఙ్‌ “ఒరెన్‌ ప్రవక్త, వన్ని సొంత ఇండ్రొనె గవ్‌రవం సిల్లికాన్‌ ఆజినాన్”, ఇజి వెహ్తాన్‌. 58 వన్ని ముస్కు వరిఙ్‌ నమకం సిల్లితిఙ్‌ వాండ్రు అబ్బె లావ్‌బమ్మాతి పణిఙ్‌ కిఏతాన్.

14

యోహాను బుర కత్సినార్‌

1-2 నస్తివలె హేరొదురాజు యేసు వందిఙ్‌ మాటెఙ్ విహండ్రె, “వీండ్రు సాతి వరిబాణిఙ్‌ మర్‌జి నిఙితి బాప్తిసం సీని యోహను. అందెఙె యా బమ్మాతి పణికిని సత్తు వన్ని లొఇ మనాద్”, ఇజి వన్ని పణి మన్సిరిఙ్‌ వెహ్తాన్‌.

3 వన్ని తంబెరిసి ఆతి పిలిపు ఆల్సి హేరోదియ వందిఙ్‌ హేరొదురాజు ఆడ్ర సిత్తిలెకెండ్‌ యోహనుఙ్‌ అసి గొలుసుదాన్‌ తొహ్సి జెలిదు ఇడ్త మహార్. 4 ఎందనిఙ్‌ ఇహిఙ, “దనిఙ్‌ నీ వందిఙ్‌ అల్సి లెకెండ్‌ ఇడె ఆతిక దేవుణు మోసెఙ్‌ సిత్తి రూలుదిఙ్‌ పడిఏద్”, ఇజి యోహాను వన్నిఙ్‌ వెహ్త మహాన్‌. 5 యోహనుఙ్‌ సప్తెఙ్‌ ఇజి హేరోదు రాజు ఒడిఃబితాన్‌, గాని లోకుర్‌ విజేరె వీండ్రు ఒరెన్‌ దేవుణు ప్రవక్త ఇజి వెహ్సి మహిఙ్‌ విన్నిఙ్‌ సప్తెఙ్‌ తియెలాత మహాన్‌.

6 హేరోదు రాజు పుట్తి రోజు వాతిఙ్, హేరోదియ గాల్సి వాజి వరి వందిఙ్‌ డాట్సి కర్‌జితాద్. హేరోదు రాజఙ్‌ గొప్ప సర్‌ద ఆతాన్‌. 7 అందెఙె అది ఇనిక లొస్తిఙ్‌బా సీన ఇజి వాండ్రు దనివెట ఉండ్రి ఒట్టు పొక్సి దన్నిఙ్‌ ఉండ్రి మాట సిత్తాన్. 8 అయ్‌సి దనిఙ్‌ సుత్రిస్తి లెకెండ్‌నె అది సొహదె, “బాప్టిసం సీని యోహను బుర్ర కత్సి ఉండ్రి పలెందు సిద”, ఇజి లొస్తాద్. 9 రాజు గొప్ప బాద ఆతాన్. గాని వాండ్రు కితి ప్రమాణం వందిఙ్, వన్ని వెట విందుదిఙ్‌ బస్తిమిహి కూలెఙ్‌ వందిఙ్‌ అది లొస్తిక సీదెఙ్‌ ఇజి ఆడ్ర సితాన్. 10 జెలిదు మహి యోహను బుర్ర కత్‌పిస్తన్. 11 వన్ని బుర ఉండ్రి పలెమ్‌దు ఇడ్జి తపిసి దనిఙ్‌ సిబిస్తాన్‌. అది అయాక దని అయ్‌సి డగ్రు ఒత సితాద్. 12 యోహను సిసూర్‌ వాజి వన్ని పినుగు పెర్జి ఒసి సమాది కితార్. నస్తివలె వారు యేసు డగ్రు వాతారె వెహ్తార్‌.

అయ్‌దు వేలుఙ్‌ లోకాఙ్‌ బోజనం సీనిక

13 జర్‌గితి సఙతిఙ్‌ విజు విహాండ్రె యేసు ఉండ్రి డోణి ఎక్సి ఎయెర్‌బా మన్‌ఇ ఉండ్రి బాడ్డిదు ఒరేండ్రె సొహాన్‌. వాండ్రు సొహి సఙతి వెంజి అయ పట్నమ్‌దికార్‌ నండొండార్‌ నడిఃసి వన్ని వెనుక సొహార్‌. 14 వాండ్రు అతాహ పడక జోరె అందితిఙ్, డోణిదాన్‌ డిగితాన్‌ అయా మంద లోకురిఙ్‌ సుడ్ఃతాండ్రె వరి ముస్కు కనికారం ఆతాన్. వరి జబ్బుదివరిఙ్‌ నెగెండ్‌ కిత్తాన్. 15 పొద్దు ఆతివెలె వన్ని సిసూర్‌ వన్ని డగ్రు వాజి, “అక్క ఎయెర్‌ మన్‌ఇ బాడ్డి, ఏలునె పొద్దు ఆతాద్. యా లోకుర్‌ నాహ్కఙ్‌ సొన్సి వారె వరిఙ్‌ బోజనమ్‌కు కొండెఙ్‌ వరిఙ్‌ పోక్‌అ”, ఇజి వెహ్తార్‌. 16 “వారు సొండ్రెఙ్‌ అక్కర్‌ సిల్లెద్‌. మీరె వరిఙ్‌ తిండ్రెఙ్‌ ఇనికబా సీదు”, ఇజి యేసు వరిఙ్‌ వెహ్తాన్‌. 17 “ఇదిలో, మా వెట అయ్‌దు రొటెఙ్‌ని రుండి మొయెఙ్‌నె మనె”, ఇజి వారు వెహ్తార్‌. 18 “అయకెఙ్‌ నా డగ్రు తగాట్”, ఇజి యేసు వెహ్తాన్‌. 19 వెనుక లోకాఙ్‌ పసి గడ్డి ముస్కు బస్తు ఇజి వెహ్తాండ్రె అయ్‌దు రొటెఙ్‌ని రుండి మొయెఙ్‌ కీదు అస్తాండ్రె ఆగాసం దరిఙ్‌ సుడ్ఃజి దేవుణుదిఙ్‌ వందనమ్‌కు వెహ్సి రొటెఙ్‌ రుక్సి సిసూరిఙ్‌ సితాన్. సిసూర్‌ అక లోకాఙ్‌ సీబాత సితార్. 20 వారు విజేరె పొట పంజు తిహార్‌. వెనుక మిగిలిత్తి ముక్కెఙ్‌ పన్నెండు గంపెఙ్‌ సిసూర్‌ పెహ్తార్. 21 బోదెక్‌ని కొడొఃర్‌ అఏండ తిహికార్‌ అయ్‌దువేలు మన్సి మొగకొడొఃర్‌ మహార్‌.

యేసు ఏరు ముస్కు నడిసినాన్.

22 లోకురిఙ్‌ పోక్తి వెటనె యేసు వన్ని సిసూర్‌ఙ ‌వెటనె ఉండ్రి డోణి ఎకిసి, వన్నిఙ్‌ ఇంక ముఙాల అతాహ పడక సొండ్రు ఇజి వరిఙ్‌ పోక్తాన్. 23 వరిఙ్‌ పోక్తి వెనుక, వాండ్రు ఒరేండ్రె పార్దనం కిదెఙ్‌ ఉండ్రి గొరొత్‌ ఎక్తాన్. పొదు ఆతివెలె వాండ్రు ఒరేండ్రె అబ్బె మహాన్‌. 24 గాని డోణి ఒడ్డుదాన్‌ నండొ దూరం సొహాద్ గొప్ప గాలి కిజి మహిఙ్‌ ఉల్కెఙాణిఙ్‌ డోణి ఇతల్‌ అతాల్‌ దూఙ్‌జి మహాద్‌. 25 కోడిఃజామ్‌దు యేసు సందారమ్‌దు ఏరు ముస్కు నడిఃజి వరి డగ్రు సొహాన్‌. 26 వాండ్రు సమ్‌దరమ్‌దు ఏరు ముస్కు నడిసినిక సిసూర్‌ సుడ్ఃతారె తియెల్ ‌అతార్. “అబయా యాక ఉండ్రి దూబ”, ఇజి వారు తియెల్‌ ఆజి డెల్‌స్తార్. 27 వెటనె యేసు, “దయ్‌రమ్‌దాన్‌ మండ్రు, ఇక నానె, తియెల్‌ ఆమాట్”, ఇజి వెహ్తాన్‌. 28 పేతురు, “ప్రబువా, నీనె ఇహిఙ, నాను ఏరు ముస్కు నడిఃజి నీ డగ్రు వాదెఙ్‌ సెలవ సిద్‌అ”, ఇజి వెహ్తాన్‌. 29 “రఅ”, ఇజి యేసు వెహ్తాన్‌. నస్తివలె పేతురు డోణి డిఃగ్‌జి యేసు దరోట్‌ ఏరు ముస్కు నడిఃత వాతాన్. 30 గాని గాలిదిఙ్‌ నిఙిత్తి ఉల్కెఙ సుడ్ఃజి తియెలాజి వాండ్రు ముడుఃగ్‌జి మహాన్‌. “ప్రబువా నఙి రసిస్‌అ”, ఇజి డేల్‌స్తాన్. 31 వెటనె యేసు వన్ని కియు సాప్సి వన్నిఙ్ అస్తాన్. “ఇజిరి నమకం మనికి, ఎందనిఙ్‌ నీను అనుమానం ఆతి?”, ఇజి వెహ్తాన్‌.

32 వారు డోణి ఎక్తిఙ్‌ గాలి అలెతాద్. 33 నస్తివలె డోణిదు మనికార్‌ వాజి, “నిజమె, నీను దేవుణు మరిసినె”, ఇజి వెహ్సి వన్నిఙ్‌ పొగ్‌డిఃజి మాడిఃస్తార్. 34 వారు అతాహ పడక సొన్సి గెనెసెరెతు నాటొ అందితార్. 35 అబ్బెణి లోకుర్‌ వన్నిఙ్‌ గుర్తు అస్తారె డగ్రు మని నాహ్కఙ్‌ కబ్రు పోక్తార్. లోకుర్‌ వరి కస్టమ్‌దు మన్ని వరిఙ్‌ విజేరిఙ్‌ వన్ని డగ్రు తత్తార్. 36 జబ్బు మన్నికార్‌ వన్ని సొక్క సెంగుబా ముట్తెఙ్‌ బతిమాల్‌జి సెలవ లొస్తార్. ముట్తికార్‌ విజేరె నెగెండ్‌ అతార్.

15

నెగ్గిక్కెఙ్‌ సెఇక్కెఙ్‌

1-2 సెగొండార్‌ పరిసయ్‌రుని యూదురిఙ్‌ రూలుఙ్‌ నెస్పిస్నికార్‌ యెరూసలేమ్‌దాన్‌ వాతారె యేసుఙ్‌, “ఎందనిఙ్‌ నీ సిసూర్‌ బోజెనమ్‌దిఙ్‌ ముందాల కికు నొర్‌బాఏర్, పెద్దెల్‌ఙ అలవాటుఙ నెక్సి పోక్సినార్‌?”, ఇజి వెన్‌బాతార్. 3 యేసు వరిఙ్‌ ఈహు మర్‌జి వెహ్తాన్, “మీరు ఎందనిఙ్‌ మీ అలవాటుఙ వందిఙ్‌ దేవుణు ఆడ్రెఙ నెక్సి పోక్సినిదెర్‌? 4 మీ యాయ బుబ్బరిఙ్‌ గవ్‌రం సీదు, మరి ఎయెర్‌బా అయ్‌సి అప్పొసిరిఙ్‌✡ దూసిసి వెహ్తిఙ వన్నిఙ్‌ తప్తెఙ్‌వలె* ఇజి దేవుణు రూలుదు వెహ్త మనాద్. 5-6 గాని మీరు నెస్పిసిని దన్ని లొఇ తేడ మనాద్‌ మిరు నెస్పిసినిక ఇనిక ఇహిఙ ఎయెన్‌బా, “నాను మిఙి ఇనికబా ఉండ్రి సాయం లెకెండ్‌ కిన ఇజి ఇట్తి మనిక, దేవుణుదిఙ్‌ సంత సిత్త మన్న’ ఇజి అయ్‌సి అప్పొసిరిఙ్‌ వెహ్తిఙ, వాండ్రు మరి గవ్‌రమ్‌దాన్‌ నెగెండ్‌ సుడ్ఃదెఙ్‌ అక్కర్‌ సిల్లెద్‌. ఇజి అయాలెకెండ్‌ మీ అలవాటు వందిఙ్‌ మీరు దేవుణు మాటదిఙ్‌ సిలి లెకెండ్‌ కిజినిదెర్.

7-9 వేసం కినికిదెరా, “యా లోకుర్‌ వరి బెద్‌వెఙాణిఙ్‌ నఙి పొగ్డిజినార్‌ గాని వరి మన్సు నా బాణిఙ్‌ దూరం మనాద్. వారు పణిదిఙ్‌రెఏండ నఙి పొగ్‌డిఃజినార్. వారు నెస్పిస్నికెఙ్‌ విజు లోకురి రూలుఙ్‌నె,✡ ఇజి యెసయ ప్రవక్త వెట దేవుణు ముఙాల మీ వందిఙ్‌ వర్గితిక నిజమె”, ఇజి వెహ్తాన్‌. 10 యేసు అయ మంద లోకురిఙ్‌ డగ్రు కూక్తాండ్రె ఈహు వెహ్తాన్, “మీరు జాగర్త వెంజి నెగెండ్‌ అర్దం కిదు. 11 వెయుదాన్‌ లొఇ సొనిక ఇనికబా ఎయెరిఙ్‌బా ఇనిక ఆఏద్. గాని లొఇహాన్‌‌ వెయుదాన్‌ వెల్లివాని మాటెఙ్‌నె ఒరెన్‌ వన్నిఙ్‌ సెఇక కినె.” 12 నస్తివలె వన్ని సిసూర్‌ వాతారె, “యా మాటెఙ్‌వెంజి పరిసయ్‌రు నండొ కోపం ఆతిక నీను నెస్నిదా?”, ఇజి వెహ్తార్‌. 13 వాండ్రు సిసూరిఙ్‌, “పరలోకామ్‌దు మన్ని నా బుబ్బాతి దేవుణు ఉణుస్‌ఇ విజు మొకెఙ్‌ వేలెఙాణిఙ్‌ తెరె ఆనె వారబా అయ మొకెఙ్‌ లెకెండ్‌నె. 14 వరిఙ్‌ డిఃసి సీదు. వారు గుడ్డిదివరిఙ్‌ సరి తోరిస్ని గుడ్డిదికార్. ఒరెన్‌ గుడ్డిదికాన్‌ మరి ఒరెన్‌ గుడ్డి వన్నిఙ్‌ సరి తోరిస్తిఙ వారు రిఎర్‌బా గాంతదు అర్‌నార్”, ఇజి వెహ్తాన్‌. 15 అందెఙె పేతురు, “యా కత వందిఙ్‌ మఙి అర్దం ఆనిలెకెండ్‌ వెహ్‌అ”, ఇజి వెహ్తాన్‌. 16 యేసు వరిఙ్, “ఏలుబా మీరు మహివరిలెకెండ్‌ మనిదెరా? ఏలుబా నిన్ని మాటెఙ్‌ అర్దం కిదెఙ్‌ మిఙి బుద్ది సిల్లెదా? 17 వెయుదాన్‌లోఇ సొనిక, పొటాదు సొన్సి మరి అయాక మీరు బయ్‌లు బస్నివలె బూమిదు సొన్సినాద్, ఇక మీరు నెస్‌ఇదెరా? 18 గాని వెయ్‌దాన్‌ వెల్లి వాని మాటెఙ్‌ మన్సుదాన్‌ వాజినె. ఆకెఙె లోకుదిఙ్‌ సెఇక కిజినె. 19 సెఇ ఆలోసనమ్‌కు, సప్నికెఙ్, రంకు బూలానిక, కేలార్‌బూలానిక, డొఙ కినిక, అబద్దం వెహ్నికెఙ్, దేవుణుదిఙ్‌ దూసిస్నికెఙ్‌ యాకెఙ్‌ విజు మన్సుదానె వాజినె. 20 యాకెఙె ఒరెన్‌ వన్నిఙ్‌ సెఇక కిజినె. కికు నొర్‌బాఏండ ఉటిఙ అక ఒరెన్‌ వన్నిఙ్‌ సెఇక కిఏ.”

కనానియది బోదెలిఙ్‌ మన్ని నమకం

21 యేసు అబ్బెణిఙ్‌ నండొ దూరం సొన్సి ఉండ్రి గొరొన్‌ ఎక్సి డిగితాండ్రె తూరు, సీదోను ఇని పట్నమ్‌కాఙ్‌ సెందితి ప్రాంతమ్‌కాఙ్‌ సొహాన్‌. 22 వాండ్రు అబ్బె అందితిఙ్‌ అబ్బెణిఙ్‌, కానాన దేసెమ్‌ది ఉండ్రి బోదెలి వాతాదె, “ప్రబువా, దావీదు మరిసి నఙి కనికారం తోరిస్‌అ. నా గాల్సిఙ్‌ దెయం అస్తిఙ్‌ గొప్ప బాద ఆజినాద్”, ఇజి డేల్సి వెహ్తాద్‌. 23 యేసు దనిఙ్‌ ఉండ్రి మాటబా వెహ్‌ఏతాన్. అందెఙె వన్ని సిసూర్‌ వాజి, “ఇది మా వెట గగోల్‌ ఆజి వాజినాద్, దనిఙ్‌ పోక్‌అ”, ఇజి బతిమాల్‌తార్. 24 వాండ్రు వరిఙ్, “మురుతి మెండగొర్రెఙ్‌ లెకెండ్‌ దేవుణుబానిఙ్‌ దూరం ఆతి ఇస్రాయేలు లోకుర్‌ డగ్రు నాను పోకె ఆత మన్న”, ఇజి వెహ్తాన్‌. 25 అది వన్ని ముఙాల వాజి ముణుకుఙ్‌ ఊర్‌జి, “ప్రబువా, నఙి సాయం కిఅ”, ఇజి వెహ్తాద్‌. 26 వాండ్రు దనిఙ్, “కొడొఃర్‌ తిండ్రెఙ్‌ మని రొటెఙ్‌ లాగ్జి నుకుడిఙ్‌ సీనిక నాయం ఆఎద్”, ఇజి వెహ్తాన్‌‌. 27 అది, “నిజమె ప్రబువా, గాని ఎజమాని తింజిమహిఙ్‌ బల్లదాన్‌ అర్ని ముక్కెఙ్‌ నుకుడుఃఙ్‌ తింజినె గదె?”, ఇజి వెహ్తాద్‌. 28 నస్తివలె యేసు, “బయి, నా ముస్కు మని నీ నమకం గొప్ప పెరిక. నీను కోరితి లెకెండ్‌నె నిఙి ఆపిద్”, ఇజి దనిఙ్‌ వెహ్తాన్‌. అయ గడియాదునె దని గాల్సి నెగెండ్‌ ఆతాద్.

నాల్గి వెయిఙ్‌ లోకాఙ్‌ బోజనం సీనిక

29 యేసు అబెణిఙ్‌ సొన్సి గలీలయ సమ్‌దారం పడకాదాన్‌ వాజి అబె ఉండ్రి గొరోత్‌ ఎక్తాండ్రె బస్తాన్. 30 సొటావరిఙ్, గుడ్డివరిఙ్, గుల్లవరిఙ్, కికు కాల్కు అర్తివరిఙ్‌ మరి ఆఇ జబ్బుదివరిఙ్‌ నండోడారిఙ్‌ అసి మంద లోకుర్‌ వన్ని డగ్రు వాతారె వరిఙ్‌ వన్ని కాల్క అడ్గి ఇట్తార్. వాండ్రు వరిఙ్‌ నెగెండ్‌ కిత్తాన్. 31 గుల్లవరిఙ్‌ వర్‌గిదెఙ్‌ వాతాద్. కికు కాల్కు అర్తికార్ ‌నెగెమడ్‌ ఆతార్. సొటాదికార్‌ నడిఃతార్, గుడ్డిదికార్‌ సుడ్ఃదెఙ్‌ అట్తార్. యాకెఙ్‌ సుడ్ఃజి లోకుర్‌ విజెరె బమ్మ ఆతారె ఇస్రాయేలురి దేవుణుదిఙ్‌ పొగిడిఃతార్. 32 యేసు వన్ని సిసూర్‌ఙ ‌కూక్తాండ్రె వరిఙ్, “యా లోకుర్‌ నావెట మంజి మూండ్రి దినమ్‌కు ఆతె. విరిఙ్‌ తిండ్రెఙ్‌బా ఇనికబా సిల్లెద్‌. నఙి వరి ముస్కు కనికారం ఆజిన. వరిఙ్‌ బఙదావ్‌ పోక్తెఙ్‌ మఙి మన్సు రెఏ. వారు కణ్కు త్రివిజి సర్దు అర్‌నార్‌సు”, ఇజి వెహ్తాన్‌. 33 సిసూర్‌ వన్నిఙ్, “నిసొ మంద లోకురిఙ్‌ తీపిస్తెఙ్‌ బిడిఃమ్‌బూమి ప్రామతమ్‌దు ఇనిక దొహ్క్‌నె?”, ఇజి వెహ్తార్‌. 34 యేసు వరిఙ్, “మీ బాన్‌ఎసోడు రొటెఙ్‌ మన్నె?”, ఇజి వెన్‌బాతాన్. వారు, “ఏడు రొటెఙ్‌ని సెగం ఇజిరి మొయెఙ్‌ మనె”, ఇజి వన్నిఙ్‌ వెహ్తార్‌. 35 లోకురిఙ్‌ బూమిదు బస్తు ఇజి యేసు వెహ్తాన్‌. 36 వెనుక అయ ఏడు రొటెఙ్‌ని మొయఙ్‌ కీదు అస్తాండ్రె దేవుణుదిఙ్‌ వందనమ్‌కు వెహ్సి అయాకెఙ్‌ రుక్సి వన్ని సిసూర్‌ఙ ‌సితాన్. వారు లోకాఙ్‌ సీబాజి సితార్. 37 లోకుర్‌ విజేరె పొట పంజు తిహి వెనుక మిగిలితి ముక్కెఙ్‌ ఏడు గంపెఙ్‌ నిండ్రు వన్ని సిసూర్‌ పెహ్తర్.

38 బోదెక్‌ని కొడొఃర్‌ ఆఏండ తిహి మొగకొడొఃర్‌ నాల్గివెయిఙ్‌ మహార్‌. 39 అయ మంద లోకురిఙ్‌ పోక్తి వెనుక యేసు డోణి ఎక్తాండ్రె మగదాన్‌ ఇని నాటొ సొహాన్‌.

16

1 నస్తివలె పరిసయ్‌రుని సదుకయ్‌రు యేసుఙ్‌ డగ్రు పరిక్స కిదెఙ్, వన్ని మాటెఙాణిఙ్‌ వన్నిఙ్‌ ఆస్తెఙ్‌ ఇజి డగ్రు వాతార్‌. దేవుణునె వన్నిఙ్‌ పోక్తాన్‌ ఇనిదన్నిఙ్‌ రుజుప్‌ లెకెండ్‌ ఆగాసమ్‌దాన్‌ ఉండ్రి బమ్మాతి పణి కిఙి మఙి తోరిస్‌అ, ఇజి వెహ్తార్‌‌. 2 వాండ్రు వరిఙ్, “పొద్దు ఆనివెలె ఆగసం ఎర్రఙ్‌ మహిఙ నేండ్రు నెగెణ్‌ మంజినాద్‌ ఇజి మీరు వెహ్సినిదెర్. 3 మరి, పెందల ఆగసం ఎర్రఙ్‌ ఆజి మొసొప్‌ మహిఙ, నేండ్రు గాలి పిరు వానాద్, ఇజి మీరు వెహ్సినిదెర్. ఆగసం సుడ్ఃజి అయ రోజు ఎలాగ మంజినాద్‌ ఇజి వెహ్తెఙ్‌ మీరు నెస్నిదెర్‌, గాని జర్గినికెఙ్‌ సుడ్ఃజి కాలమ్‌దిఙ్‌ గుర్తు అస్తెఙ్‌ అట్‌ఇదెర్. 4 యా తరమ్‌దికార్, సెఇకార్‌ ఆతికారె దేవుణు వందిఙ్‌ వరిఙ్‌ మన్సు సిల్లెద్‌ గుర్తు లెకెండ్‌ ఉండ్రి బమ్మాతి పణి వందిఙ్‌ వెన్‌బజినార్, గాని దేవుణు ప్రవక్త ఆతి ఓనెఙ్‌ జర్గితిక తప్ప మరి ఇనికబా ఉండ్రి గుర్తు మరి తోర్‌ఎద్”, ఇజి వెహ్తాన్‌. 5 వెనుక యేసు వరిఙ్‌ డిఃసి అబ్బెణిఙ్‌ సొహాన్‌. 6 వారు డోణి ఎక్తారె సమ్‌దరం అతాహ పడక సొన్సి మహివలె, వన్ని సిసూర్‌ రొట్టెఙ్‌ ఒత్తెఙ్‌ పోస్త మహార్‌. నస్తివలె యేసు, “పరిసయ్‌రుది మరి సదుకయ్‌రుది పులాఙ్‌ కిని దూరువందిఙ్‌ మీరు గొప్ప జాగర్త మండ్రు”, ఇజి వెహ్తాన్‌.

7 “మాప్‌ రొట్టెఙ్‌ తెఇతి వందిఙె యా మాట వెహ్తాన్‌”, ఇజి ఒరెన్‌ వెట ఒరెన్‌వర్గిజి మహార్‌. 8 యేసు అక నెస్తాండ్రె, ఎందానిఙ్‌ మీరు నమకం తక్కు మనికిదెర్‌ ఆజినిదెర్‌! మీ బాన్‌ రొట్టెఙ్‌ సిల్లితిఙ్‌ మీరు ఎందనిఙ్‌ ఒరెన్‌ మరి ఒరెన్‌ వెట వర్‌గిజినిదెర్‌? 9 ఏలుబా మీరు అర్దం కిజి నెస్తెఙ్‌ అట్‌ఇదెరా? అయ్‌దు రొట్టెఙ్‌ మహివలె అయ్‌దు వెయిఙ్‌ లోకాఙ్‌ తీపిస్తిఙ్‌ మిగిలితికెఙ్‌ ఎసోడు గంపెఙ్‌ పెహ్తిదెరొ? 10 మరి ఏడు రొట్టెఙ్‌ మహివలె నాల్గి వెయిఙ్‌ లోకాఙ్‌ తీపిస్తిఙ్‌ మిగిలితికెఙ్‌ ఎసోడు గంపెఙ్‌ పెహ్తిదెరొ? వినుకాఙ్‌బా మీరు ఎతు కిఇదెరా? 11 నాను వర్గితిక రొట్టెఙ్‌ వందిఙ్‌ ఆఏద్‌ ఇజి ఎందనిఙ్‌ మీరు అర్దం కిజి నెస్‌ఇదెర్‌? గాని పరిసయ్‌రుని సదుకయ్‌రుది పులాని దూరు వందిఙ్‌ మీరు జాగర్త మండ్రు ఇజి నాను వెహ్త”, ఇజి వెహ్తాన్‌. 12 నస్తివలె వాండ్రు జాగర్త మండ్రు ఇజి వెహ్తిక రొటె తయార్‌ కిని పులాని దురు వందిఙ్‌ ఆఏద్‌‌ గాని పరిసయెరుని సదుకయ్‌రుది పులాని దూరు నని బోద వందిఙ్‌ జాగర్త ఆజి మండ్రు ఇజి వెహ్తాన్‌, ఇజి వారు అర్దం కిజి నెస్తార్.

13 యేసు పిలిపుది ఆతి కయసెరియ పట్నమ్‌దిఙ్‌ డగ్రు మన్ని నాహ్కఙ్‌ వాతిఙ్ “లోకు మరిసి ఆతి నా వందిఙ్, నాను ఎయెన్‌ ఇజి లోకుర్‌ వెహె ఆజినార్‌?”, ఇజి వన్ని సిసూర్‌ఙ వెన్‌బాతాన్. 14 “సెగొండార్‌ బాప్తిసం సీని యోహాను ఇజినార్‍, సెగొండార్‌ ఏలియ ఇజినార్‍, మరి సెగొండార్‌ యిరిమ్య ఇజినార్‍, సిల్లె ప్రవక్తెఙ లొఇ ఒరెన్‌ ఇజి సెగొండార్‌ వెహె ఆజినార్”, ఇజి వారు వెహ్తార్‌. 15 అందెఙె యేసు, “గాని నాను ఎయెన్‌ ఇజి మీరు వెహ్సినిదెర్‌?”, ఇజి వెన్‌బాతాన్. 16 పేతురు ఆతి సీమోను, “నీను బత్కిజిని దేవుణు మరిసి ఆతి క్రీస్తు*”, ఇజి వెహ్తాన్‌.

17 యేసు, వన్నిఙ్, “యోన మరిసి ఆతి సీమోను, నీను దేవుణు సీజిని దీవనమ్‌కు మంజినికాన్‌. యాక నిఙి తెలియకిత్తిక లోకుర్‌ఎయెర్‌బా ఆఏర్‌ గాని పరలోకామ్‌దు మని నా బుబ్బాతి దేవుణునె. 18 గాని నాను నిఙి వెహ్నిక ఇనిక ఇహిఙ నీను పేతురు, నీ పేరుదిఙ్‌ తర్దం సట్టు ఇజి నాను యా సుటు ముస్కు నా సఙమ్‌దిఙ్‌ తొహ్న. అయా లోకమ్‌ది సత్తుఙ్‌ దనిఙ్‌ గెలిస్తెఙ్‌ అట్‌ఏద్‌. 19 దేవుణు ఏలుబడిః కిజిని పరలోకామ్‌దిఙ్‌ సెందితి ఆతికారం నాను నిఙి సీన†, యా లోకమ్‌దు నీను ఇనిక తొహ్నిదొ, అయాక పరలోకామ్‌దుబా తొహె అనాద్. యా లోకమ్‌దు నీను ఇనిక కుత్నిదొ, అయాక పరలోకామ్‌దుబా కుతె ఆనాద్”, ఇజి వెహ్తాన్‌. 20 వెనుక యేసు, వాండ్రు క్రీస్తు ఆతికాన్‌ ఇజి ఎయెరిఙ్‌బా మీరు వెహ్తెఙ్‌ ‌ఆఎద్‌‌ ఇజి వన్ని సిసూరిఙ్‌ కసితం వెహ్తాన్‌.

21 అయ వెలెహన్‌ అసి యేసు, నాను యెరూసలేమ్‌దు సొండ్రెఙ్‌ వెలె, మరి అబె పెదెలుఙ, పెరి పుజెరిఙుని యూదురి రూలుఙ్‌ నెస్పిస్ని వరి కిదాన్‌ నండొ ఇమ్‌సెఙ్‌ ఓరిస్నాలె, లోకుర్‌ నఙి సప్నార్లె సాతి మూండ్రి రోజుదు దేవుణు నఙి మరి మర్‌జి నిక్నినాలె ఇజి నండొ సఙతిఙ్‌ వన్ని సిసూరు వెట వెహ్సి మహాన్‌. 22 పేతురు యేసుఙ్‌ ఉండ్రి పడఃకాదు కూక్త ఒతండ్రె, “ప్రబువా, నిఙి యా లెకెండ్‌ జర్గిదెఙ్‌ ఆఎద్”, ఇజి గటిఙ వెహ్తెఙ్‌ మొదొల్‌స్తాన్. 23 అహిఙ, వాండ్రు పేతురు దరిఙ్‌ మర్‌జి బేసి, “ఓ సయ్‌తానా! నీను నఙి ఉండ్రి అడ్డు లెకెండ్‌ మని. నీ మన్సుదు మని సఙతిఙ్‌ దేవుణుబాణిఙ్‌ వాతిక ఆఎద్, లోకుర్‌ ఒడ్ఃబినికెఙె”, ఇజి వెహ్తాన్‌.

24 నస్తివలె యేసు వన్ని సిసూరిఙ్‌ సుడ్ఃజి, “ఎయెన్‌బా నా వెనుక వాదెఙ్‌ ఇహిఙ, వాండ్రు వన్ని సొంత ఆసెఙ్‌ విజు డిఃసి సీజి వన్నిఙ్ వాజిని కస్టంకు విజు ఓరిస్తెఙ్‌ తయారాజి పిండ్ఃజి నా వెట సాదెఙ్‌బా తయారాజినె నా వెనుక వాదెఙ్వలె. 25 ఎయెన్‌బా వన్ని పాణమ్‌దిఙ్‌ వాండ్రె కాపాడఃదెఙ్‌ ఇజి సుడ్ఃతిఙ వన్నిఙ్‌ ఎలాకాలం మంజిని బత్కు మన్‌ఏద్‌. నా వందిఙ్‌ ఎయెరిఙ్‌బా వన్ని పాణం నస్టం ఆతిఙ, వాండ్రు ఎలాకాలం మంజిని బత్కుదు సొనాన్లె. 26 ఎయెన్‌బా వాండ్రు కొరిజినిక్కెఙ్‌ దొహ్‌క్సి యా లోకమ్‌ది ఆస్తిని సర్ద విజు దొహ్‌క్సి వెనుక దేవుణువెట ఎలాకాలం మంజిని బత్కుదు సొన్‌ఏండ మహిఙ ఇని లబం మనాద్‌? దేవుణువెట ఎలాకాలం మంజిని బత్కుదిఙ్‌‌ బదులు మరి ఇనిక సీదెఙ్‌ అట్నాన్‌? 27 లోకు మరిసి ఆతి నాను, నా బుబ్బాతి దేవుణు గొప్ప జాయ్‌దాన్, వన్ని విజు దూతరిఙ్‌ తోడుః అసి రాజు లెకెండ్‌ వానాలె. వెనుక ఒరెన్‌ వన్నిఙ్‌ వన్ని పణిదిఙ్‌ తగితి లెకెండ్‌ పలం సీనాలె. 28 లోకుమరిసి ఆతి నాను రాజు లెకెండ్‌ ఏలుబడిః కినిక సూణిదాక, ఏలు నిహిమన్ని వరిలొఇ సెగొండార్‌ సాఏర్‌ ఇజి నాను మిఙి నిజం వెహ్సిన”, ఇజి వెహ్తాన్‌.

17

యేసు, మోసెని ఏలియ

1 ఆరు రోస్కు వెనుక యేసు, పేతురుని యాకోబు, యాకోబు తంబెరిసి ఆతి యోహనుఙ్‌బా కూక్తాండ్రె వన్నివెట ఒతాన్. వారు నండొ ఎత్తుమని ఉండ్రి గొరోన్‌ ముస్కు ఎక్త సొహార్‌. 2 అబ్బె వరి ముందాల వన్ని రూపు మారితాద్. వన్ని మొకొం పొద్దు లెకెండ ఆతాద్. వన్ని సొకెఙ్‌ మెర్సిని జాయ్‌లెకెండ్‌ తెలాఙ్‌ ఆతె. 3 ఇదిలో, నస్తివలె అబ్బె మోసెని ఏలియ యేసు వెట వర్గిజి మంజినిక వరిఙ్‌ తోరె ఆతాద్. 4 నస్తివలె పేతురు, “ప్రబువా, మాటు ఇబ్బె మహిఙ నెగెద్. నిఙి ఇస్టం ఇహిఙ, ఇబ్బె నిఙి ఉండ్రి, మోసెఙ్‌ ఉండ్రి, ఏలియెఙ్‌ ఉండ్రి, ఆహె మూండ్రి గుడుఃసెఙ్‌ తొహ్న”, ఇజి వెహ్తాన్‌. 5 వాండ్రు వర్గిజి మహివలె నండొ జాయ్‌మని ఉండ్రి మొసొప్‌ వరిఙ్‌ ప్‌డ్‌గ్‌తాద్. “ఇదిలోన్ వీండ్రు నఙి ఇస్టమాతి నా మరిన్. విన్ని ముస్కు నాను సర్ద ఆత మన్న. విన్ని మాటెఙ్‌ నెగెండ్‌ వెండ్రు”, ఇజి ఉండ్రి జాటు అయ మొసోపుదాన్‌ వాతాద్.

6 సిసూర్‌ యా మాట విహరె నండొ తియెల్‌ ఆజి పడ్ఃగ్జి అర్తార్. 7 యేసు వరి డగ్రు వాజి వరిఙ్‌ ముట్సి, “నిఙ్‌దు, తియెల్‌ ఆమాట్”, ఇజి వెహ్తాన్‌. 8 వారు కణ్కు పెర్జి బేస్తిఙ్‌ యేసుఙ్‌ తప్ప మరి ఎయెరిఙ్‌బా తొఏతార్. 9 వారు గొరొన్‌ డిగ్‌జి వాజి మహివలె, “లోకు మరిసి ఆతి నాను, సాతి వరిబాణిఙ్‌ మర్‌జి నిఙ్‌నిదాక, మిఙి తోరె ఆతి యా సఙతిఙ్‌ వందిఙ్‌ ఎయెరిఙ్‌బా వెహ్మాట్”, ఇజి యేసు వరిఙ్‌ వెహ్తాన్‌.

10 నస్తివలె వన్ని సిసూర్, “ఏలియ* ముఙాల వాదెఙ్‌ ఇజి ఎందనిఙ్‌ యూదురి రూలుఙ్‌ నెస్పిస్నికార్‌ వెహ్సినార్‌?”, ఇజి వన్నిఙ్‌ వెన్‌బాతార్. 11 అందెఙె వాండ్రు, ఏలియానె ముఙాల వాజి మండ్రెఙ్, యాక నిజమె. వాండ్రు వాజి విజు నెగెణ్‌ తయార్‌ కినాన్. 12 అహిఙ ఏలియ ముఙాల వాత మహాన్‌, గాని వారు వన్నిఙ్‌ గుర్తు అస్తెఙ్‌అట్‌ఎండ వరిఙ్‌ ఇస్టమాతి లెకెండ్‌ వన్నిఙ్‌ పడిఃఎండ కితార్. లోకుమరిసి ఆతి నానుబా అయాలెకెండ్‌ వరి కిదాన్‌ స్రమెఙ్‌ ఓరిస్నాలె”, ఇజి వరిఙ్‌ వెహ్తాన్‌. 13 బాప్తిసం సీని యోహను వందిఙ్‌ వాండ్రు వరివెట వర్గిజినాన్‌ ఇజి వారు అర్దం కితార్.

దెయం అస్తి కొడొఃదిఙ్‌ నెగెణ్‌ కిజినాన్‌

14 వారు మంద లోకుర్‌డగ్రు వాతివలె ఒరెన్‌ వన్ని డగ్రు వాజి వన్ని ముందాల ముణ్కు ఊర్‌జి, 15 “ప్రబువా నా మరిన్‌ ముస్కు నీ కనికారం తోరిస్‌అ వాండ్రు మూర్స పెహ్తిఙ్‌ నండొ బాద ఆజినాన్. వాండ్రు ఎసెఙ్‌ ఎసెఙ్‌ సిసుద్‌ సిలిఙ ఏరుదు అర్సి మంజినాన్. 16 నాను నీ సిసూర్‌ డగ్రు వన్నిఙ్‌ తత్త గాని వారు వన్నిఙ్‌ నెగెండ్‌ కిదెఙ్‌ అట్‌ఎతార్”, ఇజి వెహ్తాన్‌.

17 అందెఙె యేసు, “యా తరమ్‌దికిదెర్‌ ఆతి మీరు మహికార్‌ మిఙి నెస్పిస్ని తప్ప సరిదాన్‌ నడిఃసి మన్నదెర్‌. మీరు నాముస్కు నమకం సిల్లికిదెర్‌. నాను ఎస్సొ కాలమ్‌కు దాక నాను మిఙి ఓరిసి మండ్రెఙ్‌ వలె వన్నిఙ్‌ నా డగ్రు తగాట్”, ఇజి వెహ్తాన్‌. 18 నస్తివలె యేసు అయ దెయమ్‌దిఙ్‌ ఉండ్రి ఆడ్ర సితిఙ్‌ అక్క వన్నిఙ్‌ డిఃస్తతాద్. అయ గడిఃయాదునె ఆ ఇజిరికాన్‌ నెగెండ్‌ ఆతాన్.

19 దని వెనుక వన్ని సిసూర్‌వాండ్రు ఒరేండ్రె మహివలె యేసు డగ్రు వాతారె, “మాపు ఎందనిఙ్‌అయ దెయమ్‌దిఙ్‌ సొన్‌పిస్తెఙ్‌ అట్‌ఏతాప్‌?”, ఇజి వెన్‌బాతార్. 20-21 ఉండ్రి సర్సుగిడ నస్తు నమకం మహిఙ యా గొరొన్‌దిఙ్‌ సుడ్ఃజి, “ఇబ్బెణిఙ్‌ అబ్బె సొన్‌అ’ ఇజి వెహ్తిఙ అది అబ్బె సొనాద్. మీరు కిదెఙ్‌ అట్‌ఇక ఇనికబా మన్‌ఏద్, ఇజి నాను మిఙి నిజం వెహ్సిన”, ఇజి వెహ్తాన్‌. మిఙి నస్సొ నమకం సిల్లెద్‌, అందెఙె మీరు కిదెఙ్‌ అట్‌ఇదెర్‌.

22 వారు గలీలయ దేసమ్‌దు వాతివెలె యేసు, “లోకు మరిసి ఆతి నాను లోకుర్‌ కియుదు ఒపజెపె ఆనాలె. 23 వారు నఙి సప్నార్, మరి మూండ్రి దినమ్‌దు నాను మర్‌జి నిఙెఆనాలె”, ఇజి వరిఙ్‌ వెహ్తిఙ్‌ వారు నండొ దుకం ఆతార్.

24 యేసుని వన్ని సిసూర్‌ కపెర్నహముదు వాతివెలె, సెగం సెకల్‌† లెక్క పన్ను పెర్‌నికార్‌ పేతురు, డగ్రు వాతారె, “మిఙి బోద కినికాన్‌ దేవుణు గుడిఃది పన్ను సిఏండ్రా?”, ఇజి వెన్‌బాతార్. 25 “ఒఒ వాండ్రు సీనాన్”, ఇజి వాండ్రు వెహ్తాన్‌. పేతురు ఇండ్రొ వాతిఙ్, వాండ్రు వర్గిఏండ ముఙాల యేసు వర్గితాన్. “సీమోను, యా లోకమ్‌ది రాజుర్‌ ఎయెర్‌బాణిఙ్‌ సిస్తుని పన్నుఙ్‌ ఒసూలు కిజినార్‌ వరి సొంత దేసెమ్‌ది వరిబాణిఙ్‌నా, సిల్లిఙ అయదేసెమ్‌దు మన్ని ఆఇ దేసెమ్‌దివరి బాణిఙ్‌నా? నీను ఇనిక ఒడ్ఃబిజిని?”, ఇజి వన్నిఙ్‌ వెన్‌బాతాన్. 26 “వారు విద్దెం కిజి గెలిస్తి దేసెమ్‌దివరిబాణిఙ్ఙె”, ఇజి పేతురు వెహ్తాన్‌. యేసు వన్నిఙ్, “అహిఙ సొంత దేసెమ్‌దికార్‌ సిఏండ తప్రె ఆజినార్. 27 మాటు వరిఙ్‌ అడ్డు మంజిని వరిఙ్‌లెకెండ్‌ మండ్రెఙ్‌ ఆఎద్‌. నీను సేరుదు సొన్సి గాలం పొక్సి ముందాల దొహ్క్‌ని మొయదిఙ్‌ అసి దని వేయు రెక్సి సుడ్ఃతిఙ, ఉండ్రి సెకెల్‌ కాసు దని వెయ్‌దు మంజినాద్. అయాక లాగ్జి నీ వందిఙ్‌ని నా వందిఙ్‌ పన్ను సిఅ”, ఇజి వెహ్తాన్‌.

18

దేవును కిని ఏలుబడిఃదు పెరికాన్‌

1 నస్తివలె సిసూర్‌ యేసు డగ్రు వాజి, “దేవుణు కిని ఏలుబడిః కినివలె మాలొఇ ఎయెన్‌ అబ్బె పెరికాన్‌ మంజినాన్‌?”, ఇజి వన్నిఙ్‌ వెన్‌బాతార్. 2 వాండ్రు ఒరెన్‌ ఇజిరి కొడొఃదిఙ్‌ కూక్సి వరి నడిమి నిల్‌ప్తాన్. 3 మరి వాండ్రు ఈహు వెహ్తాన్, “మీరు ఇజిరి కొడొఃర్‌ లెకెండ మన్సు మరిసి, వరి లెకెండ్‌ ఆఎండ మహిఙ, మీరు ఎసెఙ్‌బా దేవుణు కిని ఏలుబడిఃదు సొండ్రెఙ్‌ అట్‌ఇదెర్, ఇజి నాను మిఙి నిజం వెహ్సిన. 4 అందెఙె యా ఇజిరి కొడొః లెకెండ్‌ తగె ఆనికాన్‌ ఎయెండ్రొ, వాండ్రె దేవుణు కిని ఏలుబడిఃదు పెరికాన్‌ ఆనాన్.

5 మరి ఎయెర్‌బా నా ముస్కు మన్ని నమ్మకమ్‌దు యా ఇజిరి కొడొఃర్‌ లెకెండ్‌ ఆతికాన్‌ ఇజి ఒడ్ఃబినాండ్రొ ననివన్నిఙ్‌ డగ్రు కినికాన్‌, నఙి డగ్రు కిజినాన్. 6 గాని, నా ముస్కు నమకం ఇట్తి మని యా కొడొః నన్ని ఒరెన్‌ వన్నిఙ్, ఎయెర్‌బా పాపం కిబిస్తిఙ, వాండ్రు వన్ని మెడదు ఉండ్రి పెరి జత్తపణుకు తొహె ఆజి సమ్‌దరం అడ్గి ముడుఃగిజి సొనిక వన్నిఙ్‌ ఒద్దె నెగెద్.

7 ఎందానిఙ్‌ ఇహిఙ, లోకురిఙ్‌ పాపం కిబిస్ని సఙతిఙ వందిఙ్‌ యా లోకమ్‌ది వరిఙ్‌ స్రమెఙ్‌ తప్‌ఉ. యాకెఙ్‌ తప్‌ఎండ వాదెఙ్‌వెలె. గాని యాకెఙ్‌ ఎయెన్‌వెట వానెనొ వన్నిఙ్‌ వెహ్తెఙ్‌ అట్‌ఇ నని కస్టమ్‌కు మంజినె. 8 నీ కియుబా, నీ కాల్కుబా నిఙి పాపం కిబిస్తిఙ, దనిఙ్‌కత్సి విసీర్‌అ. రుండి కికు కాల్కు మంజి ఎలాకాలం మంజిని సిసుబాడిఃదు అర్ని దనిఙ్‌ ఇంక, కికు కాల్కు సిల్లెండ ఆజి ఎలాకాలం దేవుణు వెట మంజిని బత్కుదు సొనిక నెగెద్. 9 మరి నీ కణక నిఙి పాపం కిబిస్తిఙ దనిఙ్‌లాగ్‌జి విసీర్‌అ. రుండి కణ్కు మంజి ఎలాకాలం మంజిని సిసుబాడిఃదు అర్ని దనిఙ్‌ ఇంక, ఉండ్రె కణక మంజి ఎలాకాలం దేవుణు వెట మంజిని బత్కుదు సొనిక నెగెద్.

10 యా ఇజిరి వరి లొఇ ఎయెరిఙ్‌బా మిరు ఇజిరి కణుక సుడ్ఃమాట్. ఎందానిఙ్‌ ఇహిఙ పరలోకామ్‌దు నా బుబ్బ డగ్రు మంజిని దూతార్‌ ఎస్తివలెబా వరిఙ్‌ సుడ్ఃజి మంజినార్.

మరుతి గొర్రె కత.

11 గొర్రెఙ్‌ లెకెండ్‌ మురుతి సొహి లోకురిఙ్‌ రెబాజి రక్సిస్తెఙ్‌ ఇజినె లోకుమరిసి* ఆతి నాను ఇబ్బె వాత మన్న†. 12 ఒరెన్‌ వన్నిఙ్‌ వంద గొర్రెఙ్‌ మంజి వన్కాఙ్‌ లొఇ ఉండ్రి మురుతిఙ, మహి తొంబయ్‌ తొమ్మిది గొర్రెఙ డిఃసి, మురుతి గొరెదిఙ్‌ రెబాజి సొన్‌ఎండ్రా? మీరు ఇనిక ఒడ్ఃబిజినిదెర్‌? 13 దనిఙ్‌ దొహ్క్‌తిఙ, వన్ని మురుఎండ మని తొంబయ్‌ తొమ్మిది గొర్రెఙ ముస్కు యా మురుతి ఉండ్రి గొర్రె వందిఙ్‌ వాండ్రు గొప్ప సర్ద ఆనాన్, ఇజి నాను మిఙి నిజం వెహ్సిన. 14 అయలెకెండ్‌నె యా ఇజిరి వరిలొఇ ఒరెన్‌బా పాడాఃజి సొండ్రెఙ్‌ దేవుణు మంజిని బాడిఃదు మని మీ బుబాతి దేవుణుదిఙ్‌ ఇస్టం సిల్లెద్‌.

15 మరి నీ తంబెరిఙ లొఇ ఒరెన్‌ నిఙి తపు పణిఙ్‌ కతిఙ, మరి ఎయెర్‌బా నెస్‌ఏండ వాండ్రుని నీను మనివెలె వాండ్రు కితి తపు పణిఙ్‌ తోరిస్‌అ. వాండ్రు నీ మాట వెహిఙ నీను వన్నిఙ్‌ మర్‌జి నీ వెట కూడ్ఃజి మంజిని వన్నిలెకెండ్‌ కిత్తి. 16 గాని వాండ్రు నీ మాట విన్‌ఏండ మహిఙ, ఒరెన్‌ వన్నిఙ్‌నొ, రిఏరిఙ్‌నొ నీ వెట తోడుః అసి వన్ని డగ్రు సొన్‌అ. అహిఙ దేవుణు మాటదు మని లెకెండ్ రిఎర్‌ ముఏర్‌ది సాసిరి మాటెఙవెట విజు సఙతిఙ్‌ నిజమాతికెఙ్‌ ఇజి రుజుప్‌ కిదెఙ్‌ వలె‡. 17 వాండ్రు వరి మాటబా విన్‌ఏండ మహిఙ, అయ సఙతి దేవుణు సఙమ్‌దిఙ్‌ తెలియ కిఅ. సఙమ్‌ది వరి మాటబా వాండ్రు విన్‌ఏండ మహిఙ వన్నిఙ్‌ ఆఇ వన్ని ననికాన్, సిల్లిఙ పన్ను పెర్నికాన్‌§ ఇజి సుడ్ఃఅ. 18 యా బూమి ముస్కు మీరు ఇనిక తొహ్నిదెరో, అయాకెఙ్‌ దేవుణు మంజిని బాడ్డిదుబా తొహె ఆనెలె. మరి యా బూమి ముస్కు మీరు ఇనిక కుత్నిదెరో, ఆయాకెఙ్‌ పరలోకామ్దు దేవుణుబా అడ్డు కినాలె. మరి యా బూమి ముస్కు ఇనిదన్నిఙ్‌ సెలవ సీనిదెరో పరలోకామ్‌దాన్‌ దేవుణుబా దన్నిఙ్‌ సెలవ సీనాలె ఇజి నాను మిఙి నిజం వెహ్సిన. 19 మరి ఎయెర్‌బా రిఎర్‌కూడ్ఃజి, ఉండ్రె మన్సు కల్గిజి ఇనికబా లొస్తిఙ్‌బా, పరలోకామ్‌దు మన్ని నా బుబ్బాతి దేవుణు, మీరు కోరిజిని లెకెండ్‌ మీ వందిఙ్‌ కినాన్‌లె. 20 అహిఙ ఎంబె రిఏర్‌నొ, ముఏర్‌నొ నా పేరుదాన్‌ కూడ్ఃజి వాజి మహిఙ, అబ్బె వరివెట నాను మంజినలె.”

కనికారం తోరిస్‌ఇ పణిమనిసి

21 నస్తివలె పేతురు యేసు డగ్రు వాతండ్రె, “నా తబేరి ఒరెన్‌ నా వెట తపు కితిఙ నాను ఎసోడు సుట్కు వన్నిఙ్‌ సెమిస్తెఙ్‌? ఎడుః సుట్కు సెమిస్తెఙ్‌ ఆనాదా?”, ఇజి వెన్‌బాతాన్. 22 యేసు వన్నిఙ్, “ఏడు సుట్కు ఆఎద్‌. డబయ్, సుట్కు ఏడు* ఇజి నాను నిఙి వెహ్సిన”, ఇజి వెహ్తాన్‌. 23 ఎందానిఙ్‌ ఇహిఙ దేవుణు ఏలుబడిః కినిక ఇహిఙ, వన్ని పణిమన్సిర్‌వెట వారు వన్ని బాణిఙ్‌ లొస్తిమన్ని అపుదిఙ్‌ లెక్క సూణి ఒరెన్‌రాజుఙ్‌ పోలిత మనాద్. 24 లెక్క సుడ్ఃదెఙ్‌ మొదోల్‌స్తి వలె, పది వెయుఙ్‌ తాలందుఙ్‌† అప్ప లొస్తిక మర్‌జి సీదెఙ్‌ మన్ని ఒరెన్‌ వన్నిఙ్, వన్ని డగ్రు తత్తార్. 25 వన్నిఙ్‌ అప్ప తీరిస్తెఙ్‌ అట్‌ఇతిఙ్, వన్నిఙ్‌ని వన్ని ఆల్సిఙ్, కొడొఃరిఙ్, మరి వన్నిఙ్‌ కల్గితి మనికెఙ్‌ విజు పొర్సి అప్ప తీరిస్‌అ ఇజి యాజుమాని ఆడ్ర సిత్తాన్. 26 అయ పణిమణిసి వన్ని ఎద్రు ముణుకుఙ్‌ ఊర్‌జి మాడిఃస్తాండ్రె, “నఙి సెమిస్‌అ నఙి మరి కండెక్‌ సమయం సిదా నాను అప్ప విజు మర్‌జి సీన’ ఇజి బతిమాల్‌తాన్. 27 అయ ఎజుమాని పణిమనిసి ముస్కు కనికారం ఆజి, నీ అప్ప విజు తెవితాద్‌ ఇజి వన్నిఙ్‌ సొండ్రెఙ్‌ సెలవ సిత్తాన్. 28 గాని అయ పణిమనిసి వెల్లి వాజి సొన్సి మహివలె, వన్నిఙ్‌ వంద దినారమ్‌కు‡ అప్ప మని, వన్నివెట కూడ్ఃజి పణికిజిని ఒరెన్‌ వన్నిఙ్‌ సుడ్ఃతాన్. వన్నిఙ్‌అస్తాండ్రె గొతిక పడిఃసి, “నీను నఙి అప్ప మన్ని డబ్బు మర్‌జి సిదా’, ఇజి బలవంతం కిత్తాన్. 29 వన్నివెట కూడ్ఃజి పణికినికాన్‌ఆతి అయ పణిమనిసి వన్ని ఎద్రు ముణుకుఙ్‌ ఊర్‌జి, “నఙి సెమిస్‌అ, నిఙి మరి కండెక్‌ సమయం సిదా? నిఙి సీదెఙ్‌ మన్ని అప్ప విజు నాను మర్‌జి సీన’, ఇజి బతిమాల్‌తాన్. 30 గాని వాండ్రు అక ఒపుకొడ్‌ఏండ, అప్పు విజు మర్‌జి సీనిదాక వన్నిఙ్‌జేలుదు ఇడిఃస్తాన్. 31 వరివెట కూడ్ఃజి పణికినికార్‌ సెగొండార్, యా జర్‌గితిక విజు సుడ్ఃతారె నండో బాద ఆతార్. వారు సొన్సి జర్గితిక విజు ఎజుమానిఙ్‌ వెహ్తార్‌. 32-33 నస్తివలె అయ ఎజుమాని వన్నిఙ్‌ కూక్‌పిస్తాండ్రె, “మూర్‌కం మని పణిమనిసి, నీను నఙి బతిమాల్‌తిఙ్‌ నాను కనికారం ఆజి నిఙి సెమిసి, నీ అప్ప విజు తెవితాద్‌ ఇజి నిఙి వెహ్తిలెకెండ్‌ నీ వెట కూడ్ఃజి పణి కిని వన్నిఙ్‌ నీనుబా సెమిసి వన్ని ముస్కు కనికారం తోరిస్తెఙ్‌ గదె?”, ఇజి వెన్‌బాతాన్. 34 నస్తివలె అయ ఎజుమాని వన్ని ముస్కు కోపం ఆతాండ్రె వాండ్రు అప్ప విజు మర్‌జి సీనిదాక వన్నిఙ్‌ హిమ్‌స కినివరిఙ్‌ ఒపజెప్తాండ్రె జెలిదు ఇడిస్తాన్.

35 మీరు మీ మన్సుదాన్‌ మీ తంబెరిఙవెట సెమిస్‌ఏండ మహిఙ పరలోకామ్‌దు మన్ని నా బుబ్బాతి దేవుణుబా యా లెకెండ్‌నె మీ లొఇ ఒరెన్‌ వెట కినాన్.

19

అల్‌సిఙ్‌ డిఃస్ని సీని వందిఙ్‌

1 యా మాటెఙ్‌వెహ్తి వీజితి వెనుక యేసు గలిలయ డిఃసి, యోర్‌దాన్‌గడ్డ అతాహ పడక మని యూదయ నాహ్కఙ్‌ సొహాన్‌. 2 మంద లోకుర్‌ వన్ని వెనుక సొహార్‌. వాండ్రు అబ్బె వరి జబ్బుది వరిఙ్‌ నెగెండ్‌ కిత్తాన్. 3 సెగొండార్‌ పరిసయ్‌రు, వన్ని మాటెఙాణిఙ్‌ వన్నిఙ్‌ తప్ప అస్తెఙ్‌ ఇజి వన్ని డగ్రు వాతారె, “ఇని తపుబా తొఏండ ఒరెన్‌ వన్ని ఆల్సిఙ్‌ డిఃసి సీనిక దేవుణు మోసెఙ్‌ సిత్తి రూలుఙ్‌ వజ నాయమ్‌నా?”, ఇజి వెన్‌బాతార్. 4 వాండ్రు వరిఙ్, “ముఙాహాన్‌ దేవుణు లోకురిఙ్‌ తయార్‌ కితివలె వరిఙ్‌ మొగ్గ కొడొఃని బోదెలి లెకెండ్‌ తయార్‌ కితాన్✡. 5 అందెఙె మొగ్గ కొడొః వన్ని అయ్‌సి అప్పొసిరిఙ్‌ డిఃసి వన్ని ఆల్సి వెట కూడ్ఃజినాన్‌. వారు రిఏర్‌ ఉండ్రె ఒడొఃల్‌ ఆనార్‌.✡ 6 అందెఙె అబ్బెణిఙ్‌ అసి వారు రిఏర్‌ ఆఏండ ఉండ్రె ఒడొఃల్‌ ఆన మంజినార్. అందెఙె దేవుణు జత కుడుఃప్తి వరిఙ్‌ లోకుర్‌ కేట కిదెఙ్‌ ఆఏద్‌ ఇజి దేవుణు మాటదు రాస్తి మన్నిక మీరు ఎసెఙ్‌బా సద్విఇతిదెరా?”, ఇజి వరిఙ్‌ వెన్‌బాతాన్. 7 వారు వన్నిఙ్, అక్క అయాలెకెండ్‌ మహిఙ, ఒరెన్‌ వన్ని ఆల్సిఙ్‌ డిఃస్తెఙ్‌ ఇహిఙ, ఉండ్రి విడ్డిః ఆకు రాసి సీజి దనిఙ్‌ డిఃస్తెఙ్‌ ఆనాద్‌ ఇజి మోసె ఎందనిఙ్‌ ఆడ్ర సిత్తాన్‌?”, ఇజి వెన్‌బాతార్. 8 యేసు వరిఙ్, “మిఙి నస్సొ కటినమతి మన్సు మహిఙ్, మోసె అయ లెకెండ్‌ సెలవ సిత్తాన్‌ గాని ముఙాహన్‌ అసి అయ లెకెండ్‌ జర్గిఏతాద్. 9 రంకు బూలాతిఙానె తప్ప మరి ఇనిదని వందిఙ్‌బా ఒరెన్‌ వన్ని ఆల్సిఙ్‌ డిఃసి మరి ఉండ్రి దనిఙ్‌ ఇడె ఆతిఙ వాండ్రు దనివెట రంకు బూలానికాన్‌ ఆజినాన్‌ ఇజి నాను మిఙి వెహ్సిన”, ఇజి వెహ్తాన్‌. 10 వన్ని సిసూర్‌ వన్నిఙ్, “ఆల్సి మాసిర్‌ నడిఃమి సఙతిఙ్‌ యాలెకెండ్‌ మనాద్‌ ఇహిఙ, పెండ్లి ఆఏండ మంజినికాదె నెగెద్”, ఇజి వన్నిఙ్‌ వెహ్తార్‌. 11 యేసు వరిఙ్, “మీరు వెహ్తి మాట విజేరె అస్తెఙ్‌ అట్‌ఏర్, గాని దేవుణు ఎయెరిఙ్‌ అయ లెకెండ్‌ సితాండ్రొ వారె కిదెఙ్‌ అట్‌నార్. 12 సెగొండార్‌ ఆండేరెఙ్‌* లెకండ్‌నె అయ్‌సి పొటాదాన్‌ పుట్‌నార్. సెగొండారిఙ్‌ లోకుర్‌ ఆండేరెఙ్‌ లెకెండ్‌ కిజినార్. మరి సెగొండార్‌ దేవుణు ఏలుబడిః వందిఙ్‌ పెండ్లి ఆఎండ వరిఙ్‌ వారె ఆండేరెఙ్‌ ఆజి మంజినార్. 13 నస్తివలె యేసు కికు ఇడ్జి పార్దనం కదెఙ్‌ ఇజి సెగొండార్‌ ఇజిరి కొడొఃరిఙ్‌ వన్ని డగ్రు తత్తార్. వన్ని సిసూర్‌ కొడొఃరిఙ్‌ తత్తి వరిఙ్‌ జటిఙ్‌ ఆజి గోల కిత్తార్. 14 గాని యేసు, “యా ఇజిరి కొడొఃరిఙ్‌ నా డగ్రు రపీర్‌, వరిఙ్‌ అడ్డు కిమాట్. దేవుణు ఏలుబడిః కినిక నినివరిదినె”, ఇజి వరిఙ్‌ వెహ్తాన్‌. 15 వరి ముస్కు కికు ఇడ్జి పార్దనం కితి వెనుక వాండ్రు అబ్బెణిఙ్‌ సొహాన్‌.

ఆస్తి మని దఙడాఃయెన్.

16 ఇదిలో, ఒరెన్‌యేసు డగ్రు వాతండ్రె, “ఓ బోదకినికి, దేవుణు వెట ఎలాకాలం మంజిని బత్కుదు నాను మండ్రెఙ్‌ ఇహిఙ నాను ఇని నెగ్గి పణిఙ్‌కిదెఙ్”, ఇజి వన్నిఙ్‌ వెన్‌బాతాన్. 17 యేసు వన్నిఙ్, “నెగ్గి పణిఙ వందిఙ్‌ ఎందనిఙ్‌ నీను నఙి వెన్‌బాజిని? నెగ్గికాన్‌ దేవుణు ఒరెండ్రె మనాన్. దేవుణు ఎలాకాలం మంజిని బత్కుదు నీను మండ్రెఙ్‌ ఇహిఙ, దేవుణు సితి ఆడ్రెఙ్‌ లొఙిజి మన్‌అ”, ఇజి వెహ్తాన్‌. 18 వాండ్రు, “ఇని ఆడ్రెఙ్‌?”, ఇజి వన్నిఙ్‌ వెన్‌బాతిఙ్‌ యేసు వన్నిఙ్, “సప్తెఙ్‌ ఆఎద్, రంకు బూలాదెఙ్‌ ఆఎద్, డొఙ కిమా, అబద్దమ్‌దిఙ్‌ సాస్యం వెహ్మ. 19 అయ్‌సి అప్పొసిరిఙ్‌ గవ్‌రమ్‌దాన్‌ నెగెణ్‌ సుడ్ఃఅ.✡ మరి నీను నిఙి ప్రేమిసినిలెకెండ్‌ మహివరిఙ్‌ ప్రేమిస్‌అ”✡, ఇజి వెహ్తాన్‌. 20 అందెఙె అయ దఙడాయెన్, “యాకెఙ్‌ విజు నాను కిజినె మంజిన. మరి ఇనిక నఙి తకు మనాద్‌?”, ఇజి వెహ్తాన్‌. 21 యేసు వన్నిఙ్, “నీను పూర్తి నెగ్గికి ఆదెఙ్‌ కోరితిఙ, నీను సొన్సి నిఙి కల్గితి మనికెఙ్‌ విజు పొర్సి, బీదాతివరిఙ్‌ సీబాజి సిఅ. ఆహె కితిఙ పరలోకామ్‌దు నిఙి ఆస్తి కల్గిజి మంజినాద్. వెనుక నావెట రఅ”, ఇజి వెహ్తాన్‌. 22 అయ దఙడాఃయెన్‌ నండొ ఆస్తి కల్గిజి మనికాన్‌ కాక అయ మాట విహండ్రె ఇజిరి మొకొం అతాండ్రె సొహాన్‌. 23 నస్తివలె వన్ని సిసూర్‌ఙ ‌సుడ్ఃజి, యేసు”, ఆస్తి మన్నికాన్‌ దేవుణు కిని ఏలు బడిఃదు సొండ్రెఙ్‌ గొప్ప కస్టం ఇజి నాను మిఙి నిజం వెహ్సిన. 24 మరి నాను మిఙి వెహ్నిక ఇనిక ఇహిఙ, ఆస్తి మనికాన్‌ దేవుణు ఏలుబడిఃదు సొని దనిఙ్‌ ఇంక, ఒంటె దొపానం బొరొదాన్‌ డుఃగ్‌నిక సులు ఆనాద్”, ఇజి వెహ్తాన్‌. 25 సిసూర్‌ యా మాట విహరె నండొ బమ్మ ఆతారె, “దేవుణు రక్సిస్తి లెకెండ్‌ ఎయెన్‌ మండ్రెఙ్‌ అట్‌నార్‌?”, ఇజి వెహ్తార్‌. 26 యేసు వరిఙ్‌ సుడ్ఃజి, “యాక లోకాఙ్‌ అట్‌ఇకాదె, గాని దేవుణు విజు కిదెఙ్‌ అట్నాన్”, ఇజి వెహ్తాన్‌. 27 పేతురు వన్నిఙ్‌ సుడ్ఃజి, “ఇదిలో మాపు విజు డిఃస్తాపె నీ వెట వాజినాప్, మఙి ఇనిక దొహ్‌క్నాద్‌లు?”, ఇజి వెన్‌బాతాన్. 28 యేసు వరిఙ్, “యా లోకం మరి కొత్తాక ఆనివెలె లోకు మరిసి ఆతి నాను గొప్ప జాయ్‌మని గొప్ప సింహాసనమ్‌దు బసి ఇస్రాయేలుది పన్నెండు తెగ్గాతివరిఙ్‌ తీర్‌పు తీరిస్నివెలె, నా వెనుక వాతి మీరుబా, నావెట పన్నెండు గొప్ప సింహానమ్‌కాఙ్‌ బసి వరిఙ్‌ తీర్‌పు కినిదెర్‌లె. 29 మరి ఎయెర్‌బా నా వందిఙ్‌ వరి ఇల్లుజొల్లు, అన్నతంబెరిఙబ, బీబి తఙిసికఙ్‌బా, అయ్‌సి అప్పొసిరిఙ్‌బా, బూమిపుట, కొడొఃకొక్రరిఙ్‌బా డిఃస్తి సితిఙ నినివరిఙ్‌ యాకెఙ్‌ వంద వందుఙ్‌ దొహ్‌క్నె. దన్నివెట ఎలాకాలం మంజినిబత్కుబా దొహ్‌క్నాద్‌. 30 గాని మొదొహికార్‌ ఇజి ఒడ్ఃబిని నండొండార్‌ కడెఃవెర్‌దికార్‌ ఆనార్. కడెఃవెర్‌దికార్ ఇజి ఒడ్ఃబిని నండొండార్‌ మొదొహికార్‌ ఆనార్‌లె.

20

ద్రాసటోటాదు పణికినికార్‌

1 “దేవుణు ఏలుబడిః కినిక ఇహిఙ, వన్ని ద్రాసటోటాదు పణికిదెఙ్‌ పణికిని వరిఙ్‌ కూక్తెఙ్‌ పెందాల నిఙ్‌జి వెల్లి సొన్సి మహి ఉండ్రి టోట యెజమానిఙ్‌ పోలిత మనాద్. 2 ఉండ్రి రోజు పణిదిఙ్‌ ఉండ్రి దినారం* కూలి సీన ఇజి ఒపుకొటాండ్రె, వన్ని ద్రాక్స టోటాదు పణి కిదెఙ్‌వరిఙ్‌ పోక్తాన్. 3 వెనుక అంబెలి వేలాదు వాండ్రు వెల్లి సొహివలె సత్తాదు ఇని పణి సిల్లెండ నిహిమని సెగొండారిఙ్‌ సుడ్ఃతాన్. 4 వాండ్రు వరిఙ్, “మీరుబా నా ద్రాక్సటొటాదు పణిదిఙ్‌ సొండ్రు, మిఙి సరియాని కూలి సీన”, ఇజి వెహ్తాన్‌. 5 వారు సొహార్‌. మరి వాండ్రు పన్నెండు గంటెఙ, మూండ్రి గంటెఙబా ఆహె కితాన్. 6 మరి అయ్‌దు గంటెఙ సొహిఙ్‌ మరి సెగొండార్‌కాలి నిహిమనివరిఙ్‌సుడ్ఃతాన్. వాండ్రు వరిఙ్, “యా దినం విజు ఎందనిఙ్‌ మీరు ఇబ్బె సెడ్డిఃనె నిహిమహిదెర్‌?”, ఇజి వెన్‌బాతాన్. 7 వారు వన్నిఙ్, “ఎయెర్‌బా ఇని పణిదిఙ్‌బా మఙి కూక్‌ఏతార్, అందెఙె”, ఇజి వెహ్తార్‌. వాండ్రు వరిఙ్‌ “మీరుబా నా ద్రాస టోటాదు పణిదిఙ్‌ సొండ్రు”, ఇజి వెహ్తాన్‌. 8 పొదు ఆతివెలె అయ ద్రాస టోట ఎజుమాని పణి సూణి వన్నిఙ్‌ కూక్తాండ్రె, “పణికినివరిఙ్‌కూక్సి, కడఃవేరి వాతివరిబాణిఙ్‌ మొదొల్సి ముందాల వాతికార్‌ దాక వరిఙ్‌ కూలి సిఅ”, ఇజి వెహ్తాన్‌. 9 పొద్దు డిగ్నివలె పణిదిఙ్‌ వాతివరిఙ్‌ ఒరెన్‌ ఒరెన్‌ వన్నిఙ్‌ ఉండ్రి దినారం కూలి దొహ్‌క్తాద్. 10 ముందాల వాతికార్‌ మఙి లావ్‌ దొహ్‌క్నె, ఇజి ఒడ్ఃబితార్‌ గాని వరిఙ్‌బా ప్రతి ఒరెన్‌ వన్నిఙ్‌ ఉండ్రి దినారమ్‌నె కూలి దొహ్‌క్తాద్. 11 అయాక దొహ్‌క్తివెలె వారు టోట ఎజుమానిఙ్‌ ఎద్రు మొరొ ఆతార్. 12 వారు, “కడెఃవెరిదు వాతికార్‌ ఉండ్రి గంటనె పణి కిత్తార్‌ గాని వెలార్‌ కస్టబడ్ఃజి విజు పణి కితిమని మఙి ఎందనిఙ్‌ నీను వరిఙ్‌ సమానం కితి?”, ఇజి వెన్‌బాతార్. 13 వాండ్రు వరి లొఇ ఒరెన్‌ వన్నిఙ్, “బయి, నాను మిఙి ఇని అనెయం కిఏత. ఉండ్రి దినారమ్‌దిఙ్‌ పణి కిన ఇజి మీరు ఒపుకొటిదెర్‌ గదె?. 14 మీ కూలి అసి మీరు సొండ్రు. మిఙి సితి లెకెండ్‌ కడెఃవెరిదు వాతివన్నిఙ్‌బా సీదెఙ్‌ నఙి ఇస్టం ఆతాద్. 15 నా డబుదాన్‌ నఙి ఇస్టమాతి లెకెండ్‌ కిదెఙ్‌ నఙి అక్కు సిలెదా? నాను వరిఙ్‌ ఓదరిసి సితి వందిఙ్‌ నీను గోస ఆజినిదెర్‌?”, ఇజి వెన్‌బతాన్‌. 16 అయా లెకెండ్‌నె కడఃవెరిదికార్‌ ఇజి ఒడ్ఃబిజినికార్‌ మొదొహికార్‌ ఆనార్, ముందాహికార్‌ ఇజి ఒడ్ఃబినికార్‌ కడెఃవెరిదికార్‌ ఆనార్.”

యేసు వన్ని సావు వందిఙ్‌ మరి వెహ్సినాన్.

17 యేసు యెరూసలేమ్‌దు సొన్సి మహివలె, వాండ్రు వన్ని పన్నెండు మణిసిర్‌ సిసురిఙ్‌ ఉండ్రి పడఃకాదు కూక్త ఒతాండ్రె వరిఙ్‌ ఈహు వెహ్తాన్‌. 18 ఇదిలో మాటు యెరూసలేమ్‌దు సొన్సినాట్. అబ్బె లోకుమరిసి ఆతి నాను పెరి పుజెరిఙ, యూదురి రూలుఙ్‌ నెస్పిస్ని వరిఙ్‌ ఒపజెపె ఆనాలె. వారు నఙి సావుదిఙ్‌ సిక్స సీనార్‌లె. 19 మరి వారు నఙి వెకస్రి, కొర్‌డేఙాణిఙ్‌ డెఃయ్‌జి, సిలువ పోక్తెఙ్‌ యూదురు ఆఇ వరిఙ్‌ ఒపజెప్నార్‌లె. మూండ్రి రోస్కాఙ్‌ నాను మర్‌జి నిక్నాన్‌లె.”

20 నస్తివలె జెబెదెయి మరిసిర్‌ అయ్‌సి వరి వెట యేసు డగ్రు వాతాదె ముణుకుఙ్‌ ఊర్‌జి మాడిఃసి, “సాయం కిఅ”, ఇజి వెహ్తాద్‌. 21 “నీను ఇనిక కోరిజిని?”, ఇజి వాండ్రు వెహ్తాన్‌. అందెఙె అది, “నీను రాజు వజ ఏలుబడిః కినివెలె, యా నా రిఎర్‌మరిసీర్‌ ఒరెన్‌ నీ ఉణెర్‌ పడఃకాదుని ఒరెన్‌ నీ డేబ్ర పడఃకాదు బసి మండ్రెఙ్‌ ఇజి నాను కోరిజిన”, ఇజి వెహ్తాద్‌. 22 యేసు, “నీను ఇనిక వెన్‌బాజినాదొ ఇజి నిఙి తెలిఏద్”, ఇజి వెహ్తండ్రె వరిఙ్, “నాను ఉండెఙ్‌మని గినాదిక ఉండెఙ్‌మీరు అట్‌నిదెరా?”, ఇజి వెహ్తాన్‌. వారు, “మాప్‌ ఉండెఙ్‌ అట్నాప్”, ఇజి వెహ్తార్‌. 23 యేసు వరిఙ్, “తప్‌ఏండ నాను ఉణి గినాదిక మీరు ఉణిదెర్, గాని నా ఉణెర్‌ పడఃకాదుని డేబ్ర పడఃకాదు బసె కిబిస్నిక నా కీదు సిల్లెద్‌, నా బుబ్బ కియుదాన్‌ ఎయేరిఙ్‌ తయార్‌ కిత మనాండ్రొ వరిఙ్‌ అక్కెఙ్‌ దొహ్‌క్న”, ఇజి వెహ్తాన్‌. 24 మహి పది మన్సిర్‌ సిసూర్‌ వరి అయ్‌సి యేసుఙ్‌ లొస్తి అయ మాట విహరె రిఎర్‌ ముస్కు కోపం ఆతార్. 25 యేసు వరిఙ్‌ విజేరిఙ్‌ కూక్తాండ్రె వరిఙ్, “యూదురు ఆఇవరి రాజుర్‌ వరి లోకుర్‌ ముస్కు అతికారమ్‌దాన్‌ మంజినార్. వరి పెరి అదికారిఙు వరిఙ్‌ మని అతికారమ్‌దాన్‌ లోకురిఙ్‌ అణసు తిగిజినార్‌ ఇజి మీరు నెస్నిదెర్‌ గదె? 26 గాని మీరు వారు లెకెండ్‌ మండ్రెఙ్‌ ఆఎద్‌. గాని మీ లొఇ ఎయెర్‌బా పెరికాన్‌ ఆదెఙ్‌ ఇహిఙ, వాండ్రు మిఙి పణిమన్సి ఆదెఙ్‌వెలె. 27 మరి ఎయెన్‌బా విజేరె ముస్కు పెరికాన్‌ఆదెఙ్‌ ఇజి కోరిజినికాన్, వాండ్రు మిఙి విజేరిఙ్‌ వెటి పణికి వనిలెకెండ్‌ ఆజి మండ్రెఙ్. 28 ఎలాగ ఇహిఙ లోకు మరిసి ఆతి నాను, విజేరె నఙి పణి కిపీర్‌ఇజి నాను రెఏతా, గాని పణి కిదెఙె వాత మన్న. మరి నండొండారిఙ్‌ బత్‌కిస్తెఙ్, వరిఙ్‌ విడుఃదల కిదెఙ్‌ వరి వందిఙ్‌ నా పాణం సీదెఙె నాను వాత మన”, ఇజి వెహ్తాన్‌.

గుడిఃదికార్‌ సుడ్ఃజినార్‌

29 యేసుని వన్ని సిసూర్‌యెరికో పట్నమ్‌దాన్‌సొన్సి మహిఙ్, నండొ లోకుర్‌ వన్ని వెనుక సొహార్‌. 30 ఇదిలో సరిపడకాదు బస్తిమని రిఎర్‌ గుడ్డిదికార్, యేసు అయా సరిదాన్‌ సొన్సినాన్‌ ఇజి వెహరె, “ప్రబువా, దావీదు మరిసి, మా ముస్కు కనికారం తోరిస్‌అ”, ఇజి డేల్‌సి వెహ్తార్‌. 31 లోకుర్‌ వరిఙ్” పలక్‌ మండ్రు’ ఇజి గోల కిత్తార్. గాని వారు, “ప్రబువా, దావీదు మరిసి మా ముస్కు కనికారం ఆఅ”, ఇజి మరి ఒదె డేల్సి వెహ్తార్‌. 32 యేసు నిహండ్రె వరిఙ్‌ కూక్తాన్. “నాను మిఙి ఇనిక కిదెఙ్‌ ఇజి మీరు కోరిజినిదెర్‌?”, ఇజి వరిఙ్‌ వెన్‌బాతాన్. 33 “ప్రబువా మా కణ్కు సూణి లెకెండ్‌కిఅ”, ఇజి వారు వెహ్తార్‌. 34 యేసు వరి ముస్కు కనికారం ఆతాండ్రె వరి కణకాఙ్‌ ముట్తాన్. వెటనె వారు సుడ్ఃదెఙ్‌ అట్తారె వన్ని వెట సొహార్‌.

21

ఓసన్న

1-2 వారు యెరూసలేము అందిని ముంఙాల, ఒలివ మరెక్‌ మని గొరొన్‌ ముస్కు మని బెత్‌పాగె ఇని నాటొ వాతార్. వాతిఙ్‌ యేసు వన్ని సిసూర్‌ రిఏరిఙ్‌ కూక్తాండ్రె ఈహు వెహ్తాన్‌. “మీ ఎద్రు మని నాటొ సొండ్రు. అందితిఙ సరి, తొహ్తి మన్ని ఉండ్రి గాడ్ఃదెఙ్‌ని దనివెట మని గాడ్ఃదె పిలాదిఙ్‌బా మీరు సూణిదెర్. వనకాఙ్‌ కుత్సి నా డగ్రు పేర్‌జి తగాట్. 3 ఎయెన్‌బా మిఙి ఇనికబా వెన్‌బాతిఙ వన్కాఙ్‌ ప్రబుఙ్‌ కావాలి ఇజి వన్నిఙ్‌ వెహ్తు. వెటనె వాండ్రు వనకాఙ్‌ మీ వెట పోక్నార్.”

4-5 “ఇదిలోన్‌ గాడ్ఃదె ముస్కు ఎక్సి, సార్‌లిదాన్‌ నీ రాజు వాజినాన్. గాడ్ఃదె పిల్ల ఆతి ఇజిరి గాడ్ఃదె ముస్కు ఎక్తాండ్రె, నీ డగ్రు వాజినాన్‌ ఇజి సీయోను గాల్సి* ఆతి దనిఙ్‌ వెహ్తు”, ఇజి దేవుణు ప్రవక్తవెట✡ దేవుణు ముఙాల వర్గితి మాటెఙ్‌ పూర్తి ఆదెఙ్‌ యాకెఙ్‌ జర్‌గితె. 6 యేసు వరిఙ్‌ వెహ్తి వజనె సిసూర్‌ సొహరె కిత్తార్. 7 వారు గాడ్ఃదెని దని పిలదిఙ్‌ తత్తార్. వన్కాఙ్‌ ముస్కు వరి సాల్‌వెఙ్‌ పహ్తిఙ్, యేసు దని ముస్కు బస్తాన్. 8 నండొండార్‌ వరి సాల్వెఙ్‌ సరి అందు పహ్తర్. మరి నండొండార్‌ మరెకాణి కొమెఙ్‌ కత్సి సరి అందు పహ్తర్. 9 మంద లోకుర్‌ వన్ని ముందాల సొన్సి మహికార్, వన్ని వెనుక వాజి మహికార్, “దావీదు మరిసిఙ్‌ ఓసన్న†! ప్రబు సిత్తి ఆతికారమ్‌దాన్‌ వాజినికాన్‌ పొగ్‌డెః ఆనికాన్‌ పరలోకామ్‌దు దేవుణుదిఙ్‌ ఓసన”, ఇజి వారు డేల్సి మహార్‌. 10 యేసు యెరూసలేం పట్నమ్‌దు వాతిఙ్, లోకుర్‌ విజెరె “వాండ్రు ఎయెన్‌?”, ఇజి బమ్మ ఆతారె ఒరెన్‌ మరి ఒరెన్ వెట వర్గిజి మహార్. 11 “వీండ్రు గలీలయదు మన్ని నజరేతు ఇని నాటోణి ప్రవక్త ఆతి యేసు”, ఇజి వన్ని వెట మహి అయ మంద లోకుర్‌ వెహ్తార్‌.

యేసు దేవుణు గుడిఃదు సొన్సినాన్.

12 యేసు దేవుణు గుడిః లొఇ సొహాండ్రె, అబ్బె గుడిః అర్‌ఙుదు మహి కొణి వరిఙ్‌ పొర్ని వరిఙ్‌ విజేరిఙ్‌ వెల్లి పోక్తాన్. డబ్బు మారిసిని వరి బల్లెఙ్‌ని పావుర పొటిఙ పొర్నివరి పీటెఙ్‌ మహ్త విసీర్‌తాన్. 13 వాండ్రు వరిఙ్, “నా ఇలు పార్దనం కిని ఇలు ఇజి కూకె ఆనాద్‌లె,✡ ఇజి దేవుణు మాటదు రాస్త మనాద్‌ గాని మీరు దనిఙ్‌ డొఙారిఙ సాలం✡ లెకెండ్‌ కితి మనిదెర్”, ఇజి వెహ్తాన్‌. 14 గుడ్డిదికార్, సొటాదికార్‌ దేవుణు గుడిఃదు వన్ని డగ్రు వాతిఙ్‌ వాండ్రు వరిఙ్‌ నెగెండ్‌ కితాన్. 15 గాని వాండ్రు కితి బమ్మాతి పణిఙ సుడ్ఃజి, దేవుణు గుడిః అరఙుదు మని కొడొఃర్, “దావీదు మరిసిఙ్‌ ఓసన్న”, ఇజి డేల్సినిక విహరె, పెరి పుజెరిఙుని, యూదురి రూలుఙ్‌ నెస్పిస్నికార్‌ నండొ కోపం ఆతార్. 16 వారు వన్నిఙ్, “యా కొడొఃర్‌వెహ్సినిక ఇనిక ఇజి నీను వెంజినిదా?”, ఇజి వెన్‌బాతార్. యేసు వరిఙ్, “ఓ వెంజిన, కొడొఃర్‌ని ఇజిరి కొడొఃరి వెయుదాన్‌ నీను పొగ్‌డిఃజిని మాటెఙ్‌ తయార్‌ కితి మన్ని’✡ ఇజి దేవుణు మాటదు రాస్తి మనిక మీరు ఎసెఙ్‌బా సద్‌విఇతిదెరా?”, ఇజి వెహ్తాన్‌. 17 వాండ్రు వరిఙ్‌డిఃసి పట్నమ్‌దాన్‌ వెల్లి సొహాండ్రె బెతానియ ఇని నాటొ సొన్సి అయ రయ్తు అబ్బె మహాన్‌.

బొడెమరాన్‌ వహ్సినాద్‌

18 పెందల వాండ్రు మర్‌జి పట్నమ్‌దు సొన్సి మహిఙ్‌ వన్నిఙ్‌ బఙ కట్తాద్. 19 సరి పడఃకాదు మని ఉండ్రి బొడెమరాన్‌ సుడ్ఃజి, మరాన్‌ డగ్రు వాతండ్రె సుడ్ఃతిఙ్‌ ఆకుఙ్‌ తప్ప మరి ఇనికెఙ్‌ తోర్‌ఉతె. వాండ్రు దనిఙ్‌ సుడ్ఃజి, “మరి ఎసెఙ్‌బా నీను కాయెఙ్‌ అస్‌ఇలె”, ఇజి వెహ్తాన్‌. వెటనె బొడెమరాన్‌ వహ్త సొహాద్. 20 సిసూర్‌ అక్క సుడ్ఃతారె బమ్మ ఆతార్, “నిస్సొ బేగి బొడెమరాన్‌ ఎలాగ వహ్త సొహాద్‌?”, ఇజి వారు వర్గితార్. 21 యేసు వరిఙ్, “నాను మిఙి నిజం వెహ్సిన, మిఙి నమకం మంజి, మీ లొఇ అనుమానం సిల్లెండ మహిఙ, యా బొడెమరాన్‌దిఙ్‌ కితికదె ఆఎండ, యా గొరొతిఙ్‌ సుడ్ఃజి”, నీను ఇబ్బెణిఙ్‌ పెరె ఆజి సమ్‌దారమ్‌దు సొన్సి అర్‌అ’ ఇజి వెహ్తిఙ అయవజనె జర్గినాద్‌లె. 22 మిఙి నమకం మహిఙ మీరు పార్దనం కిజి ఇనిక లొస్నిదెరొ, అయాక మిఙి దొహ్‌క్నాద్‌లె”, ఇజి వెహ్తాన్‌. 23 యేసు దేవుణు గుడిఃదు సొహాండ్రె గుడిః అర్‌ఙుదు బోదకిజి మహివలె, పెరి పుజెరిఙుని లోకుర్‌ పెద్దెల్‌ఙ వన్ని డగ్రు వాతారె, “ఇని అతికారమ్‌దాన్‌ నీను యా పణిఙ్‌ కిజిని? ఎయెర్‌ నిఙి యా అతికారం సిత మనార్‌?”, ఇజి వన్నిఙ్‌ వన్‌బాతార్.

24 యేసు వరిఙ్, “నానుబా మిఙి ఉండ్రి మాట వెన్‌బాన. అయాక మీరు నఙి వెహ్తిఙ ఇని అతికారమ్‌దాన్‌ నాను యా పణిఙ్‌ కిజిన ఇజి నానుబా మిఙి వెహ్న. 25 బాప్తిసం సీని యోహనుఙ్, బాప్తిసం సీదెఙ్‌ మని అతికారం ఎంబెణిఙ్‌ వాతాద్‌ దేవుణుబాణిఙ్‌నా, సిల్లిఙ లోకుర్‌ బాణిఙ్‌నా?”, ఇజి యేసు వరిఙ్‌ వెన్‌బాతాన్. “దేవుణుబాణిఙ్‌ వాతాద్‌’ ఇజి మాటు వెహ్తిఙ, మరి ఎందానిఙ్‌ మీరు వన్నిఙ్‌ నమ్మిఇతిదెర్‌? ఇజి మఙి వెన్‌బానాన్. 26 గాని, యోహను ఒరెన్‌ దేవుణు ప్రవక్త ఇజి లోకుర్‌ విజేరె నమిజినార్. అందెఙె లోకుర్‌ బాణిఙ్‌ వాతాద్‌’ ఇజి వెహ్తెఙ్‌ మఙి తియెల్‌నె, ఇజి వరి లొఇ వారె వర్గితార్. 27 అందెఙె వారు, “మఙి తెలిఏద్”, ఇజి యేసుఙ్‌ మర్‌జి వెహ్తార్‌. నస్తివలె వాండ్రు, “ఇని అతికారమ్‌దాన్‌ యా పణిఙ్‌ కిజిన ఇజి నానుబా మిఙి వెహ్‌ఎ”, ఇజి వరిఙ్‌ వెహ్తాన్‌.

రిఎర్‌ మరిసిర్‌ కత

28 “దిన్నివందిఙ్‌ మీరు ఇనిక ఒడ్ఃబిజినిదెర్‌? ఒరెన్‌వన్నిఙ్‌ రిఎర్‌ మరిసీర్‌ మహార్‌. వాండ్రు పెరివన్ని డగ్రు సొహాండ్రె, “మరిన్, నేండ్రు నీను ద్రాక్స టోటాదు సొన్సి పణి కిఅ”, ఇజి వెహ్తాన్‌. 29 వాండ్రు, “నాను సొన్‌ఎ, ఇజి మర్‌జి వెహ్తాన్‌. గాని వెనుక మన్సు మారిస్తాండ్రె సొహాన్‌. 30 నస్తివలె అప్పొసి, కొగ్రిమరిసి డగ్రు సొహాండ్రె అయా వజనె వెహ్తాన్‌. వాండ్రు, ఒబా, నాను సొన”, ఇజి వెహ్తాన్‌‌ గాని సొన్‌ఏతాన్. 31 “యా రిఎర్‌ మరిసీర్‌ లొఇ అప్పొసి వెహ్తి వజ కితికాన్‌ ఎయెన్‌?”, ఇజి యేసు వరిఙ్‌ వెన్‌బాతాన్. వారు, “పెరికాండ్రె”, ఇజి వెహ్తార్‌. యేసు వరిఙ్‌ “పన్ను పెర్‌నికార్‌ని సానిదికెఙ్‌ మిఙి ఇంక ముఙాల దేవుణు కిని ఏలుబడిఃదు సొనార్‌లె ఇజి నాను మిఙి నిజం వెహ్సిన. 32 ఎందనిఙ్‌ ఇహిఙ యోహను వాతాండ్రె, నీతి నిజాయ్తిదాన్‌ బత్కిదెఙ్‌ ఇజి మిఙి సరి తోరిస్తాన్‌ గాని మీరు వన్నిఙ్‌ నమిఇతిదెర్. పన్ను పెర్నికార్‌ని సానిదికెఙ్‌ వన్నిఙ్‌ నమ్మితార్. అయాకెఙ్‌ సుడ్ఃతిఙ్‌బా మీరు మన్సు మరిసి మీరు కితి తపుఙ్‌ ఒప్పకొడిఃజి డిఃసి సీజి వన్నిఙ్‌ నమిఇతిదెర్”, ఇజి వెహ్తాన్‌.

పాలి సితి టోట కత

33 “మరి ఉండ్రి కత విండ్రు. బూమి మనికాన్‌ ఒరెన్‌ ఉండ్రి ద్రాసటోట ఉణుస్తాన్. దని సుటులం కోట తొహ్తన్. ద్రాక్స పట్కు రసం లాగ్‌దెఙ్‌ ఉండ్రి గానుగు తయార్‌ కిబిస్తాన్. కాప్‌కిదెఙ్‌ ఉండ్రి ఎత్తుమని ఇలుబా తయార్‌ కితాన్. వెనుక అయ ద్రాక్స టోట సెగొండార్‌ రయ్‌తురిఙ్‌ పాలిదిఙ్‌ సితాండ్రె పయనం కిజి మరి ఉండ్రి దేసెం సొహాన్‌. 34 పట్కు పండ్ని కాలమ్‌దు వన్ని వంతుఙ్‌ లొస్తెఙ్‌ ఇజి వన్ని పణి మన్సిరిఙ్‌ పాలి అస్తి మని వరి డగ్రు పోక్తాన్. 35 పాలి అస్తిమనికార్‌ వన్ని పణి మన్సిరిఙ్‌ అస్తారె ఒరెన్‌ వన్నిఙ్‌ డెయ్‌తార్, ఒరెన్‌ వన్నిఙ్‌ సప్తార్, మరి ఒరెన్‌ వన్నిఙ్‌ పణకాణిఙ్‌ డెఃయ్‌తార్. 36 మరి, వాండ్రు ముఙాల పోక్తివరిఙ్‌ ఇంక నండొండార్‌ పణిమన్సిరిఙ్‌ పోక్తాన్. వరిఙ్‌బా పాలి అస్తిమనికార్‌ అయావజనె కితార్. 37 “నా మరినిఙ్‌ పోక్తిఙ వన్నిఙ్ ‌వారు గవ్‌రం సీనార్‌లె”, ఇజి వెహ్తండ్రె కడెఃవెరిదు వన్ని మరిసిఙ్‌ వరి డగ్రు పోక్తాన్. 38-39 గాని పాలి అస్తిమనికార్‌ మరిసిఙ్‌ సుడ్ఃతారె, “వీండ్రు యా తోటాదిఙ్‌ అకు మనికాన్, రదు, మాటు వినిఙ్‌సప్సి యా టోట మా సొంతదిక కినాట్‌”, ఇజి వన్నిఙ్‌ అసి ద్రాక్స తోటదిఙ్‌ వెల్లి విసీర్‌తారె వన్నిఙ్‌ సప్తార్. 40 అందెఙె అయా ద్రాస టోట ఎజుమాని వానివలె అయ పాలి అస్తిమనివరిఙ్‌ ఇనిక కినాన్‌? ఇజి వెన్‌బతాన్‌. 41 “అయా సెఇవరిఙ్‌ నండొ కటినమతి సావుదాన్‌ సప్నాన్. మరి పట్కు పండ్ని కాలమ్‌దు వన్నిఙ్‌ సరియాతి వందుఙ్‌ సీని రెయ్తురిఙ్‌ ద్రాస టోట పాలిదిఙ్‌ సీనాన్”, ఇజి వారు వెహ్తార్‌.

42 యేసు వరిఙ్, “ ‘ఇలు తొహ్నికార్‌ నెక్తి పోక్తి పణుకునె, మూలాదిఙ్‌ బుర్ర పణకు ఆత మనాద్. యాక దేవుణు కీదాన్‌ జర్గితిక. యాక మా కణకెఙ బమ్మాతిక’, ఇజి దేవుణు మాటదు రాస్తి మనిక మీరు ఎసెఙ్‌బా సద్‌విఇతిదెరా?”.

43 అందెఙె దేవుణు ఏలుబడిః కినిక మీ నడిఃమిహన్‌ లాగ్జి దనిఙ్‌ తగితి పట్కు సీని వరిఙ్‌ సీనాన్”, ఇజి నాను మిఙి వెహ్సన. 44 ఎయెన్‌బా యా పణుకు ముస్కు అర్తిఙ వాండ్రు ముకెఙ్‌ ఆనాన్. యా పణుకు ఎయెన్‌ ముస్కు అర్‌నాదొ వాండ్రు గుండ ఆనాన్‌”, ఇజి యేసు కత వెహ్సి వీజితాన్. 45 యేసు వెహ్తి కతెఙ్‌ విహరె పెరి పుజెరిఙుని పరిసయ్‌రు, వరి వందిఙె వాండ్రు వెహ్సి మనాన్‌ ఇజి అర్దం కితార్. 46 వారు వన్నిఙ్‌ కయ్‌దు కిదెఙ్‌ ఉండ్రి ఉపాయ్‌ సుడ్ఃతార్‌ గాని లోకుర్‌ విజేరె వన్నిఙ్‌ ఒరెన్‌ ప్రవక్త ఇజి నమ్మితి వందిఙ్‌ లోకురిఙ్‌ తియెలాతార్.

22

పెండ్లివిందు

1 యేసు మరి కతవజ వరిఙ్‌ వెహ్తాన్‌ 2 “దేవుణు కిని ఏలుబడిః ఇహిఙ వన్ని మరిసి పెండ్లిదిఙ్‌ విందు తయార్‌ కితిమని ఒరెన్‌ రాజుఙ్‌ పోలిత మనాద్. 3 పెండ్లి విందుదిఙ్‌ రదు ఇజి ముఙాల వెహ్తి మహివరిఙ్‌ కూక్సి తగాట్‌ ఇజి వాండ్రు వన్ని పణిమన్సిరిఙ్‌ వరి డగ్రు పోక్తాన్. గాని వాదెఙ్‌ ఒప్‌ఏతార్.

4 నస్తివలె వాండ్రు మరి సెగొండార్‌ పణిమన్సిరిఙ్‌బా పోక్తాండ్రె, “పెండ్లి విందుదిఙ్‌ రదు”, ఇజి ముఙాల వెహ్తిమహివరిఙ్, “నాను కోడ్డిఙ్, బలస్తి పడెఙ్‌ ఒహ్‌పిసి విజు తయార్‌ కిత మన. పెండ్లి విందుదిఙ్‌ మీరు రదు ఇజి వరిఙ్‌ వెహ్తు”, ఇజి వరిఙ్‌ వెహ్తాన్‌. 5 వారు పణిమన్సిర్‌ వెహ్తి మాటదిఙ్‌ కండెక్‌బా లస్యం కిఏండ, ఒరెన్‌ వన్ని మడిఃఙ సొహాన్‌ మరి ఒరెన్‌ వన్ని బేరమ్‌దిఙ్‌ సొహాన్‌. 6 మహికార్‌ వన్ని పణిమన్సిరిఙ్‌ అస్తారె మర్యాద లాగ్జి సప్తార్. 7 అయ రాజు నండొ కోపం ఆతాండ్రె వన్ని సయ్‌నమ్‌దిఙ్‌ పోక్సి వన్ని పణిమన్సిరిఙ్‌ సప్తివరిఙ్‌ కతిస్తాండ్రె, వరి పట్నమ్‌దిఙ్‌ సిసుదాన్‌ ముటిస్తాన్. 8 వెనుక వాండ్రు పెండ్లి విందు తయార్‌ అత మనాద్‌, వన్ని పణి మన్సిరిఙ్, “గాని ముఙాల పెండ్లి విందుదిఙ్‌ కూకెఆతి మహికార్‌ విందుదిఙ్‌ వాదెఙ్‌ తగ్నికార్‌ ఆఏర్. 9 మీరు రస్త సహ్‌కాఙ్‌ సొన్సి మిఙి తోరినివరిఙ్‌ విజేరిఙ్” విందుదిఙ్‌ రదు’ ఇజి కూక్తు”, ఇజి వెహ్తాన్‌. 10 అయ పణిమన్సిర్‌ రస్త సహ్‌కాఙ్‌ సొహరె వరిఙ్‌ తోరితి నెగ్గివరిఙ్, సెఇవరిఙ్‌ కుడుఃప్సి, వరిఙ్‌ తత్తెఙ్‌ అట్నివరిఙ్‌ విజేరిఙ్‌ తత్తార్. పెండ్లి విందు సమ్‌డ నిండ్రితాద్. 11 నస్తివలె పెండ్లి విందుదిఙ్‌ వాతివరిఙ్‌ సుడ్ఃదెఙ్‌ రాజు వాతాన్. పెండ్లిసొక్క తొడుగిఏండ పెండ్లి విందుదిఙ్‌ అబ్బె బస్తిమని ఒరెన్‌ వన్నిఙ్‌ సుడ్ఃతాన్. 12 రాజు వన్నిఙ్, “ఓ, కూలాయెన్, పెండ్లిసొక్క తొడుగిఏండ నీను ఎలాగ లొఇ వాతి?”, ఇజివెన్‌బాతాన్. వాండ్రు వర్గిఏండ అలేత మహాన్‌.

13 నస్తివలె రాజు, “వినిఙ్‌ కిక్కుకాల్కు తొహ్సి వెల్లి దూరమ మన్ని సీకటి బాడిఃదు విసీర్‌దు. అబ్బె వాండ్రు ఎలాకాలం అడఃబాజి, పల్కు కొహ్‌క్నిక మంజినాన్‌”, ఇజి వన్ని పణి మన్సిరిఙ్‌ వెహ్తాన్‌. 14 “కూకె ఆతికార్‌ నండొండార్‌ గాని, ఎర్లె ఆతికార్‌ కొకొండారె.”

కయిసరిఙ్‌ పను సీని వందిఙ్‌

15 నస్తివలె పరిసయ్‌రు వెల్లి సొన్సి వాండ్రువర్గిని‌ మాటదాన్‌ యేసుఙ్‌ తప్ప అస్తెఙ్‌ ఇజి కుట్ర ఆజి మహార్. 16 వారు వరి సిసూరిఙ్‌, హేరోదియరు* జటుదివరివెట యేసు డగ్రు పోక్తార్. వారు సొన్సి, “బోద కినికి, నీను, మన్సు కద్లిఏండ దేవుణు సరివందిఙ్‌ నిజమ్‌దాన్‌ బోదిసిని నెగ్గికి ఇజి మాపు నెస్నాప్. నీను లోకురి ఎలాగ మర్తికార్‌ ఇజి మొకొం సుడ్ఃజి వరిఙ్‌ సర్ద కిబిస్తెఙ్‌ ఇజి వర్గినికి ఆఇ. 17 అహిఙ కయ్‌సరుఙ్‌ పను సీనిక నాయమా? నీను ఇనిక ఒడ్ఃబిజిని? మఙి వెహ్‌అ”, ఇజి వన్నిఙ్‌ వెహ్తార్‌. 18 యేసు వరి సెఇ బుద్దిదిఙ్‌ నెస్తాండ్రె, “వేసం కినికిదేరా! ఎందనిఙ్‌ నాను వహ్ని మాటదాన్‌ నఙి అస్తెఙ్‌ సుడ్ఃజినిదెర్‌? 19 పన్ను సీని ఉండ్రి కాసు నఙి తోరిస్తు”, వారు ఉండ్రి దినారం వన్ని డగ్రు తతార్. 20 “దిని ముస్కు మని బొమ్మ ఎయెర్‌ది? రాస్తిమని రాంత ఎయెర్‌ది?”, ఇజి వాండ్రు వరిఙ్, వెన్‌బాతాన్. 21 వారు, “కయిసురుది”, ఇజి వెహ్తార్‌. నస్తివలె వాండ్రు, “కయిసరుది కయ్‌సరుఙ్‌ సీదు, దేవుణుది దేవుణుదిఙ్‌సీదు”, ఇజి వరిఙ్‌ వెహ్తాన్‌. 22 యా మాట వెంజి బమ్మ ఆతారె వారు వన్నిఙ్‌ డిఃస్త సొహార్‌.

23 సాతికార్‌ మర్‌జి నిఙ్‌నిక సిల్లెద్‌ ఇజి సదుకయ్‌రు వెహ్సినార్‌. వారు అయా రోజుదునె వన్నిడగ్రు వాజి ఈహు వెన్‌బాతార్. 24 “బోదకినికి, ఒరెన్‌ కొడొఃర్‌ సిల్లెండ సాతిఙ వన్ని తంబెరి సాతివన్ని ఆల్సిఙ్‌ పెండ్లి ఆజి సాతివన్ని వందిఙ్‌ కొడొఃర్‌ పుటిస్తెఙ్‌ వలె ఇజి మోసె రాస్తి సితి రూలుదు మనాద్. 25 మా నడిఃమి ఏడు గురు తంబేర్‌ఙు మహార్‌. పెరికాన్‌పెండ్లి ఆతాండ్రె సాతాన్. వన్నిఙ్‌ కొడొఃర్‌ సిల్లెర్‌ కక వన్ని తంబెరి సాతివన్ని ఆల్సిఙ్‌ఇడెః ఆతాన్. 26 నడిఃపి వాండ్రుని కొగ్రి నడిఃపి, అయా లెకెండ్‌నె వీస్‌కొడొఃదాక విజేరె దనిఙ్‌పెండ్లి ఆజి సాతార్. 27 కడెఃవేరిదు అయా బోదెల్‌బా సాతాద్. 28 అహిఙ సాతి వరిబాణిఙ్‌ మర్‌జి నిఙ్‌ని వెలె యా ఏడుగురు లొఇ ఎయెరిఙ్‌ అది ఆల్సి ఆనాద్‌లె? ఇనిక ఇహిఙ బత్కిజిమహివలె అది ఏడుగురుదిఙ్‌బా ఆల్సి ఆత మహాద్‌ గదె?”, ఇజి వెన్‌బాతార్.

29 యేసు వరిఙ్, “దేవుణు మాట ఇజి, మీరు నెస్‌ఇదెర్‌ దేవుణు సత్తు ఎస్సొ ఇజి మీరు నెస్‌ఇదెర్‌ అందెఙె అర్దం కిఏండ మీరు నండొ తప్పమాటెఙ్‌ వెహ్సినిదెర్. 30 ఎందనిఙ్‌ ఇహిఙ, సాతి విరబాణిఙ్‌ మర్‌జి నిఙ్‌ని వెలె ఎయెర్‌బా పెండ్లి ఆఏర్, పెండ్లిదిఙ్‌ సిఏర్. వారు పరలోకామ్‌ది దేవుణుదూతెఙ్‌ లెకెండ్‌ మంజినార్. 31-32 సాతికార్‌ మర్‌జి నిఙ్‌ని వందిఙ్‌ దేవుణు మిఙి వెహ్తి మనిక మీరు ఎసెఙ్‌బా సద్విఇతిదెరా? నాను అబ్రాహము దేవుణు, ఇస్సాకు దేవుణు, యాకోబురి దేవుణు ఇజి వాండ్రు సాతి వరి దేవుణు ఆఏన్, బత్కిజిని వరి దేవుణునె”✡, ఇజి వెహ్తాన్‌. 33 అయ మాట విహరె వన్ని బోద వందిఙ్‌ లోకుర్‌ బమ్మ ఆతార్.

పెరి ఆడ్ర

34 యేసు సదుకయ్‌రు వెయ్‌కు మూక్తాన్‌ ఇజి విహరె పరిసయ్‌రు కూడ్ఃజి వాతార్. 35-36 వరి లొఇ ఒరెన్‌ దేవుణు రూలుఙ్‌ నెగెండ్‌ నెస్తికాన్, “ఓ బోదకినికి దేవుణు సితి ఆడ్రెఙ లొఇ పెరి ఆడ్ర ఇనిక?”, ఇజి వన్నిఙ్‌ పరీక్స కిదెఙ్‌ వెన్‌బాతాన్. 37 యేసు వన్నిఙ్, “నీ పూర్తి మన్సుదాన్, నీ పూర్తి ఆత్మదాన్, నీ పూర్తి పాణమ్‌దాన్‌ నీ ప్రబు ఆతి దేవుణుదిఙ్‌ ప్రేమిస్తెఙ్.✡ 38 యాకాదె గొప్ప ముక్కెలమతికని, మరి మొదోహి ఆడ్ర. 39 రుండి ఆడ్ర ఇనిక ఇహిఙ, “నీను నిఙి ప్రేమిస్ని లెకెండ్‌ మహి వరిఙ్‌బా ప్రేమిస్‌అ.✡ 40 దేవుణు సితి రూలుఙ్‌ని ప్రవక్తరు వర్గితి మాటెఙ పునాది ఆతిక యా రుండి ఆడ్రెఙ్”, ఇజి వరిఙ్‌ వెహ్తాన్‌. 41-42 పరిసయెరు కూడిఃతి మనివెలె యేసు వరిఙ్‌ సుడ్ఃజి, క్రీస్తు వందిఙ్‌ మీరు ఇనిక ఒడ్ఃబిజినిదెర్‌? వాండ్రు ఎయెర్‌ది కుటుమ్‌దికాన్‌ ఆనాన్‌? ఇజి వెన్‌బాతాన్. “వాండ్రు దావీదు రాజు తెగ్గదికాండ్రె”, ఇజి వారు వెహ్తార్‌.

43-44 అయాలెకెండ్‌ మహిఙ మీరు నిజం వెహ్సినిదెర్‌. “నాను నీ పగాతి వరిఙ్‌ నీ పాదమ్‌క అడిఃగి ఇడ్నిదాక నీను నా ఉణెర్‌ పడఃకాదు బసి మన్‌అ. ఇజి ప్రబు నా ప్రబు వెట వెహ్తాన్‌.✡ యా లెకెండ్‌ దేవుణు ఆత్మదాన్‌ దావీదు వర్గితివలె వన్నిఙ్‌ ఎలాగ ప్రబు ఇజి కూక్సినాన్‌? 45 దావీదు వన్నిఙ్‌ ప్రబు ఇజి కూక్తిఙ్, వాండ్రు ఎలాగ వన్ని మరిసి ఆనాన్‌?”, ఇజి వాండ్రు వరిఙ్‌ వెన్‌బాతాన్. 46 ఎయెర్‌బా మర్‌జి ఉండ్రి మాటబా వెహ్తెఙ్‌ అట్‌ఏతార్. అయా రోజుదాన్‌ వన్నిఙ్‌ ఇనికబా వెన్‌బాదెఙ్‌ ఎయెరిఙ్‌బా దయ్‌రం సాల్‌ఏతాద్.

23

ఏడు కస్టమ్‌కు

1 నస్తివలె యేసు లోకురిఙ్‌ని వన్ని సిసూర్‌ఙ ‌ఈహు వెహ్తాన్‌. 2 యూదురి రూలుఙ్‌ నెస్పిస్నికార్‌ని పరిసెయ్‌రుఙ్, ముందాల మోసెఙ్‌ మహి లెకెండ్‌ అతికారమ్‌దాన్‌ దేవుణు సితి రూలుఙ్‌ నెస్పిస్తెఙ్‌ అక్కు మనికార్. 3 అందెఙె వారు మిఙి వెహ్ని విజు వనకాఙ్‌ లొఙిజి అయాలెకెండ్‌ కిదెఙ్‌వెలె. గాని వరి పణిఙ సుడ్ఃజి, వరి లెకెండ్‌ కిమాట్. ఎందనిఙ్‌ ఇహిఙ వారు వెహ్నర్‌ గాని అయ లెకెండ్‌ కిఏర్. 4 లోకుర్‌ గుజమ్‌దు పిండ్‌దెఙ్‌ అట్‌ఇ నని బరుఙ్‌ తొహ్సి ఇడ్ని లెకెండ్‌ మని పెరి పణిఙ్‌ కిదెఙ్‌ ఇజి బలవంతం కినార్‌ గాని ఉండ్రి డెఃస్కదాన్‌ కద్లిస్తెఙ్‌ అట్ని సుల్‌కాని బరు లెకండ్‌మన్ని ఇజిరి సాయమ్‌బా వారు కిఏర్. 5 లోకుర్‌సూణి వందిఙె వారు విజు పణిఙ్‌ కిజినార్. దేవుణు మాటెఙ్‌రాస్తి ఇట్తి ఇజిరి పెట్టెదిఙ్‌* పెరిక‌ కిజినార్. మరి వరి సొకెఙాణి† అన్సుఙ్‌ పెరికెఙ్‌ కిజినార్. 6 విందుదు వారు ముకెలమాతి బాడిఃఙ్‌ కోరిజినార్. యూదురు మీటిఙ్‌ కిని ఇల్కాఙ్‌ బస్తెఙ్‌ ఇజి వారు ముకెలమాతి బాడిఃఙ్‌ కోరిజినార్. 7 సతెఙ నడిఃమి వారు లోకుర్‌ వెట మాడిఃసె ఆదెఙ్, బోదకినికార్‌ ఇజి కూకె ఆదెఙ్‌ కోరిజినార్.

8 గాని మీరు ఇహిఙ, ‘బోదకినికి’ ఇజి కూకె ఆమాట్. ఎందనిఙ్‌ ఇహిఙ దేవుణు ఒరేండ్రె మి బోదకినికాన్‌ మీరు విజిదెరె అన్నతంబేర్‌ఙు. 9 బూమి ముస్కు ఎయెరిఙ్‌బా బుబ్బ ఇజి పేరు ఇడ్ఃమాట్. దేవుణు ఒరేండ్రె మీ బుబ్బ. వాండ్రు పరలొకామ్‌దు మనాన్. 10 మీరు ఎయిదెర్‌బా నెస్పిస్నికి ఇజి కూకె ఆమాట్. ఎందనిఙ్‌ ఇహిఙ క్రీస్తు ఒరేండ్రె మిఙినెస్పిస్నికాన్. 11 మీ లొఇ విజేరిఙ్‌ ఇంక పెరికాన్, విజేరిఙ్‌ పణిమన్సి ఆదెఙ్‌వెలె. 12 ఎయెర్‌బా వన్నిఙ్‌ వాండ్రె పెరికాన్‌ కితిఙ వాండ్రు ఇజిరికాన్‌ ఆనాన్. ఎయెన్‌బా వన్నిఙ్‌ వాండ్రె తగె ఆతి మహిఙ వాండ్రు పెరికాన్‌ ఆనాన్. 13 వేసం కినికిదెరాతి పరిసయ్‌రుఙ్‌ని ఊదురు రూలుఙ్‌ నెస్పిసినికిదెరా! అబయా, మిఙి ఎసోనొ కస్టమ్‌కు వానె. ఎందనిఙ్‌ఇహిఙ లోకుర్‌ దేవుణు ఏలుబడిఃదు సొన్‌ఎండ వరి ఎద్రు సేహ్లెఙ్‌ కెహ్సి పొక్సినిదెర్. మీరె సొన్‌ఇతిదెర్. సొండ్రెఙ్‌ సుడ్ఃజి మహి వరిఙ్‌ సరి సిఇతిదెర్. 14 వేసం కినికిదెరాతి పరిసయ్‌రుఙ్‌ని యూదురు రూలుఙ్‌ నెస్పిసినికిదెరా, అబయా, మిఙి ఎసోనొ కస్టమ్‌కు వానె. మీరు సిగు సిల్లెండ రాండి బోదెకాఙ్‌ మొసెం కిజి మిఙి లాబం తప్పిసినిదెర్‌ మీరు ఎలాగమర్తికార్‌ ఇజి నస్తెఙ్‌ ఆఏద్‌ ఇజి మీరు లోకుర్‌ ఎద్రు లావ్‌ నీరిండ్ మన్ని పార్దనం కిజినిదెర్‌. దన్నివందిఙ్‌ మిఙి పెరి సిక్స వానాద్లె.

15 వేసం కినికిదెరాతి పరిసయ్‌రుఙ్‌ని యూదురి రూలుఙ్‌ నెస్పిసినికిదెరా, అబయా! మిఙి ఎస్సొనొ కస్టమ్‌కు వానె. ఒరెన్‌ వన్నిఙ్‌ మీవెట కుడుఃప్తెఙ్‌ మీరు సమ్‌దరం డాట్సి బూమి విజు బూలాజినిదెర్. ఒరెన్‌ మీ వెట కూడిఃతిఙ, వన్నిఙ్‌ ఎల్లకాలం సిసు మంజిని బాడిఃదు సొండ్రెఙ్, మిఙి ఇంక రుండి వంతుఙ్‌ తగ్ని ననికాన్‌ తయార్‌ కిజినిదెర్.

16 యూదురు రూలుఙ్‌ నెస్పినికెదెర్‌ ఆతి మీరు లోకురిఙ్‌ నెగ్గిసరి తోరిస్తెఙ్ మన్నికిదెర్‌, గాని మీరు మహివరిఙ్‌ సరి తోరిసిని గుడ్డిదికార్‌ లెకెండ్‌ మన్నిదెర్‌ అబయా! మిఙి ఎసొనొ కస్టమ్‌కు వానె. ఒరెన్‌ దేవుణు గుడిః తోడుః ఇజి పర్‌వణం కితిఙ, అయ పర్‌వణమ్‌దాన్‌ వాండ్రు తప్రె ఆదెఙ్‌ ఆనాద్. గాని దేవుణు గుడిః లొఇ మని బఙారం తోడుః ఇజి ప్రమాణం కితిఙ వాండ్రు అయ ఒపుమానమ్‌దాన్‌ తప్రె ఆదెఙ్‌ అట్‌ఏన్‌ ఇజి మీరు నెస్పిసినిదెర్. 17 గుడ్డియాతి బుద్ది సిలికిదెరా! ఎమేణిక పెరిక? దేవుణు గుడిఃదు మని బఙారమ్‌నా, సిలిఙ బఙారమ్‌దిఙ్‌ దేవుణు వందిఙ్‌ కేట కిత్తక ఇజి కిజిని దేవుణుగుడిఃనా? 18 మరి ఎయెన్‌బా సంద సుర్ని మాలి పీట తోడుః ఇజి ప్రమాణం కితిఙ, వాండ్రు అయ ప్రమాణమ్‌దాన్‌ తప్రె ఆదెఙ్‌అట్నాన్. గాని దని ముస్కు మని పూజ సితి వనకాఙ్‌తొడు అసి ప్రమాణం కితిఙ వాండ్రు అయ ప్రమాణమ్‌దాన్‌ తప్రె ఆదెఙ్‌ అట్‌ఏన్‌ ఇజి మీరు నెస్పిసినిదెర్. 19 యూదురు రూలుఙ్‌ నెస్పిసిని గుడ్డిదికార్‌ లెకెండ్‌ మన్నికిదెరా! ఎమేణిక పెరిక? పూజ సితికాదా? సిల్లిఙ పూజ సితిదన్నిఙ్‌ దేవుణు వందిఙ్‌ కేట కిత్తిలెకెండ్‌ కిజిని సంత సుర్ని మాలి పీటనా? 20 అందెఙె సంత సుర్ని మాలి పీట తోడుః అసి ప్రమాణం కినికాన్‌ సంద సుర్ని మాలి పీటదిఙ్‌ మరి దని ముస్కు మన్ని విజు వనకాఙ్‌ తోడు అసి ప్రమాణం కిజినాన్. 21 మరి దేవుణు గుడిః తోడు అసి ప్రమాణం కినికాన్, దేవుణు గుడిఃదిఙ్‌ని దని లొఇ మంజిని విజు వనకాఙ్‌ని బాన్‌మంజిని దేవుణుదిఙ్‌ తోడు అసి ప్రమాణం కిజినాన్. 22 పరలోకం తోడు ఇజి ప్రమాణం కినికాన్, దేవుణు బస్ని సింహాసనమ్‌దిఙ్‌ని దని ముస్కు బసి మంజిని దేవుణుదిఙ్‌బా తోడు అసి ప్రమాణం కిజినాన్.

23 వేసం కినికిదెరాతి పరిసయ్‌రుఙ్‌ని యూదురి రూలుఙ్‌ నెస్పిస్నికిదెరా, అబయా మిఙి ఎసోనొ కస్టమ్‌కు వానె. మీరు పొదిన కుసాదాన్, సోపుదాన్, జిలకారదాన్‌‡ దేవుణుదిఙ్‌ దసమ్‌బాగం§ సీజినిదెర్. గాని నాయం, కనికారం, దేవుణు ముస్కు మని నమకం నన్ని దేవుణు సిత్తి రూలుదుమన్ని ముకెలమతి మాటెఙ్‌ మీరు నెక్సి పొక్సినిదెర్. రుండిబా ఉండ్రె లెకెండ్‌ కిజి మంజినిక ఇహిఙ ఒదె నెగెండ్ మహాద్‌ మరి. 24 సరి తోరిస్ని గుడ్డిదికిదెరా! ఉణిదని లొఇ డోమెఙ్‌ అర్తి మహిఙ మీరు జాలిస్నిదేర్. గాని ఒంటె ననికెఙ్‌ అర్తిఙ అక్క నెస్తెఙ్‌ సిల్లెద్‌ ఇజి అయాలెకండ్‌నె డిఃఙ్‌నికిదెర్‌ మీరె.

25 వేసం కిజినిదెర్‌ ఆతి, యూదురి రూలుఙ్‌ నెస్పిస్నికిదెరా, పరిసయెరుఙాండె, లోకుర్‌ ముస్కుహాన్‌ మిడిఃస్తి ఇడ్నిగిన్నెఙ్‌ని కుడుకెఙ్‌ లెకెండ్‌ మన్నికిదెర్. మీరు మీరుబా వెల్లిహాన్‌ సుడిఃతిఙ నెగ్గివరిలెకెండ్‌ తోరె ఆజినిదెర్‌. గాని మీ మన్సు నిండ్రు సెఇ బుద్దిఙ్‌ని సెఇఉదెసమ్‌కు, మరి నాను గణస్తికెఙ్‌ విజు నఙినె ఇజి ఒడ్ఃబిని వరిలెకెండ్‌నె. 26 గుడ్డి ఆతి పరిసయ వాండ్రు ముఙాల మీరు మన్సు నెగ్గెండ్‌ కిదు, అయావెలె మీరు లొఇని వెల్లి మిడిస్తి మని కుడుకెఙ్‌ని గినెఙ్‌లెకండ్‌ ఆనిదెర్.

27 వేసం కినికిదెరాతి, యూదురి రూలుఙ్‌ నెస్పిస్నికిదెరా, పరిసయురుఙాండె, వెల్లిదాన్‌ సుడ్ఃతిఙ మీరు గొప్ప సోకుమని సున్నం డెయ్‌తి మని దూకి ననికిదెరె! దూకి లొఇ సాతి వరి డుమ్కు మరి విజు సెఇకెఙ్‌ మన్నిలెకెండ్‌ మీరుబా మన్నిదెర్. 28 అయా లెకెండ్‌నె మీరు వెల్లి సుడ్ఃతిఙ నాయం మనికిదెర్‌ ఇజి తోరె ఆజి నిదెర్. గాని లొఇ మీరు బక్తి మనికాప్‌ ఇజి పొఙిజి నికిదెర్, సెఇ బుద్దిదాన్‌ నిండ్రితి మన్నికిదెర్.

29 వేసం కినికిదెరాతి యూదురి రూలుఙ్‌ నెస్పిస్నికిదెరా, పరిసయురుఙాండె, మిఙి ఎసోనొ కస్టమ్‌కు వానె. మీరు దేవుణు ప్రవక్తరు దూకిఙ ముస్కు సమాది తొహ్సి, నీతినిజాయ్తి మన్ని వరి సమాది ముస్కు సోకు కిజినిదెర్. 30 అనిగొగొర్‌ కాలమ్‌దు మాపు మంజినిక ఇహిఙ, వారు దేవుణు ప్రవక్తరిఙ్‌ సప్తి మహివలె వరివెట మాపు కూడ్ఃఎతాప్‌ మరి ఇజి మీరు వెహ్సి మంజినిదెర్. 31 అందెఙె దేవుణు ప్రవక్తరిఙ్‌ సప్తి మహి వరి మరిసీర్‌ ఇజి మీ మాటదానె మిఙి మీరె సాసెం వెహె ఆజినిదెర్. 32 అందెఙె మీ అనిగొగొర్‌ కితి పాపమ్‌దు తకు మనిక మీరు పూర్తి కిదు.

33 సరాస్‌ ననికిదెరా! సరాస్కు కొడొఃర్‌నని మీరు ఎలాగ ఎలాకాలం సిసు మంజిని బాడ్డిదాన్‌ తప్రె ఆనిదెర్. 34 అందెఙె నాను, ప్రవక్తరుఙ్‌ని బుద్దిమని వరిఙ్, బోద కిని వరిఙ్‌ మీ నడిఃమి పోక్సిన. సెగొండారిఙ్‌ మీరు సప్నిదెర్, మరి సెగొండారిఙ్‌ మీరు సిలువ పొక్నిదెర్, మరి సెగొండారిఙ్‌ యూదురు మీటిఙ్‌ కిని ఇల్కాణిఙ్‌ కొర్‌డెఙణిఙ్‌ డెఃయ్‌జి ఉండ్రి పట్నమ్‌దాన్‌ మరి ఉండ్రి పట్నమ్‌దు ఉల్‌ప్నిదెర్. 35 నీతి నిజాయ్తి మనికాన్‌ ఆతి ఏబెలు నలదాన్‌ మొదోల్‌సి, దేవుణు గుడిఃదిఙ్‌ని సంత సుర్ని మాలి పీటదిఙ్‌ నడిఃమి మీరు సప్తి మహి బెరాకియ మరిసి ఆతి జెకరియదాక, నీతి నిజాయ్తి మన్నికారాతి విజేరిఙ్‌ సప్సివరి నల బూమి కారిస్తి మన్ని వందిఙ్‌ సిక్స మీ ముస్కునె వానెలె. 36 యా సిక్సెఙ్‌ విజు యా తరమ్‌ది వరి ముస్కునె వానె ఇజి నాను మిఙి నిజం వెహ్సిన.

37 ఓ యెరూసలేమా, యెరూసలేమా నీను ప్రవక్తరుఙ్‌ సప్నికి, నీ డగ్రు పోక్తివరిఙ్‌ పణకాణిఙ్‌ డెఃయ్‌నికి, ఉండ్రి కొరు దని పిలెకాఙ్‌ కుడుఃప్సి దని రెకెఙ అడ్గి ఇడ్ని లెకెండ్, నీ కొడొఃరిఙ్‌ కుడుఃప్తెఙ్‌ ఇజి నాను ఎసొడు సుట్కునో ఆస్స ఆత మన్న, గాని నిఙి ఇస్టం సిల్లెండ మహాద్‌. 38 ఇదిలో దేవుణు వన్నిగుడిః డిఃసి సినాన్లె, అందెఙె అక్క కాలి మంజినాద్‌. 39 ప్రబు సిత్తి అతికారమ్‌దాన్‌ ఆనికాన్‌”✡ ఇజి నీను వెహ్నిదాక నఙి నీను మరి సుడ్ఃఇ, ఇజి నాను నిఙి నిజం వెహ్సిన.”

24

తరమ్‌దిఙ్‌ ఆక్కర్‌దిఙ్‌ గుర్తు.

1-2 యేసు దేవుణు గుడిఃదాన్‌ సోతాండ్రె దూరం సొన్సి మహిఙ్, సిసూర్‌ వన్ని డగ్రు వాతారె, దేవుణు గుడిః వందిఙ్‌ కూక్కుసాప్సి గొప్పఙ వర్గిజి మహార్‌. వాండ్రు వరిఙ్, “మీరు యాకెఙ్‌ విజు సుడ్ఃతిదెర్‌. గాని ఇక్క ఉండ్రి పణకు ముస్కు మరి ఉండ్రి పణకు నిల్సి మన్‌ఏండ ఆహె ఆనాద్‌లె, ఇజి నాను మిఙి నిజం వెహ్సిన”, ఇజి వెహ్తాన్‌.

3 యేసు ఒలివ మరెక్‌ మని గొరొన్‌ముస్కు బస్తి మహివలె, మరి ఎయెర్‌ డగ్రుసిల్లెండ మహివలె, సిసూర్‌ వన్ని డగ్రు వాతారె, “యాకెఙ్‌ ఎసెఙ్‌ జర్గినె? నీను మర్‌జి వానిదనిఙ్, మరి యా తరమ్‌దిఙ్‌ ఆకర్‌దిఙ్‌ గుర్తుఙ్‌ ఇనికెఙ్‌? మఙి వెహ్‌అ”, ఇజి వెన్‌బాతార్. 4 యేసు వరిఙ్‌ ఈహు వెహ్తాన్‌. “ఎయెన్‌బా నిఙి మోసెం కిఏండ జాగర్త సుడ్ఃజి మండ్రు. 5 ఎందానిఙ్‌ ఇహిఙ నండొండార్‌ వాజి, నా పేరు ఇడెః ఆజి, “నానె క్రీస్తు’ ఇజి వెహ్సి నండొండారిఙ్‌ మొసెం కినార్. 6 మీరు విదెమ్‌కు వందిఙ్‌ వెనిదెర్‌లె. మరి విదెమ్‌కు వానెలె ఇజి సాటిస్నికబా వినిదెర్‌లె. అయావలె తియెల్‌ ఆఏండ మండ్రు. యాకెఙ్‌ విజు జర్గిదెఙ్‌వెలె. గాని యాక ఆక్కర్‌ ఆఏద్‌. 7 లోకుర్‌ ముస్కు లోకుర్‌ని దేసెమ్‌కాఙ్‌ ముస్కు దేసెమ్‌కు పగ ఆజి మంజినె. అబ్బె ఇబ్బె నండొ నాహ్కఙ్‌ కరు, బూమి కద్లినికెఙ్‌ వానెలె. 8 యాకెఙ్‌ విజు ఉండ్రి బోదెలి కీదు అస్తెఙ్‌ ముఙాల వాని నొప్పి మొదోల్‌స్తి లెకెండె. 9 నస్తివలె‌ లోకుర్‌ మిఙి అసి తొహ్సి హిమ్సెఙ్‌ కిజి సప్తెఙ్‌ ఒపజెప్నార్‌లె. నా ముస్కు నమకం ఇట్తి వందిఙ్‌ లోకామ్‌దు మన్ని విజు జాతిదికార్‌ మిఙి ఇస్టం కిఏండ ఆనార్‌. 10 నండొండార్‌ వరి నమకం డిస్న సీనార్‌లె. ఒరెన్‌ మరి ఒరెన్‌ వన్నిఙ్‌ మొసం కినాన్. ఒరెన్‌ మరి ఒరెన్‌ వన్నివెట పడిఃఏండ ఆనాన్. 11 నండొండార్‌ డొఙ ప్రవక్తరు వాజి తప్ప బోదెఙ్‌ నెస్పిసి లోకురిఙ్‌ తప్ప సర్దు నడిఃపిసి, నండొండారిఙ్‌ మొసెం కినార్. 12 దేసమ్‌ది రూలుఙ్‌ లొఙిఏండ బత్కిజినికార్‌. ఆజినిఙ్ లోకుర్‌ ప్రేమ సిల్లికార్‌ ఆనార్‌. ‌మహివరిఙ్‌ ప్రేమిస్ని ప్రేమ సిల్లెండాజి మంజినార్‌. 13 గాని ఆక్కర్‌దాక కస్టమ్‌కు ఓరిసిని వన్నిఙ్‌ దేవుణు రక్సిస్నాన్‌లె. 14 దేవుణు ఏలుబడిః కిని వందిఙ్‌ సువార్త బూమి ముస్కు మని లోకాఙ్‌ విజు ఉండ్రి సాక్‌సెం లెకెండ్‌ వెహె అనాద్‌లె. నస్తివలె యా తరమ్‌దిఙ్‌ ఆక్కర్‌ వానాద్.

15 ప్రవక్త ఆతి దానియేలువెట దేవుణు ముఙాల వర్గితి మహి లెకెండ్, “నాసనం కిని సెఇక ఆతిక’✡ దేవుణు గుడిఃదు నెగ్గి బాడిఃదు నిల్సి మంజినిక సూణివెలె (యాక సద్వినికాన్‌ నెసి అర్దం కిదెఙ్‌) అయ గడిఃయ వానాద్‌లె. 16 నస్తివలె యూదయ దేసమ్‌దు మంజినికార్‌ గొరొకాఙ్‌ ఉహ్‌క్తెఙ్‌ వలె. 17 మిదె ముస్కు మంజినికాన్‌ ఇండ్రొణిఙ్‌ ఇనికబా వెల్లి ఒతెఙ్‌ ఇజి డిగ్దెఙ్‌ ఆఏద్‌. 18 మడిఃఙ మంజినికాన్‌ వన్ని సాల్వెఙ్‌ ఒత్తెఙ్‌ ఇజి ఇండ్రొ వాదెఙ్‌ ఆఏద్‌. 19 అయ దినమ్‌కు కొడొఃరిఙ్‌ పాలు ఉట్పిస్ని అయ్‌సికాఙ్‌, పొటాదు మన్ని బోదెకాఙ్ ఎస్సొనొ కస్టమ్‌కు మన్నికెఙె. 20-21 అయాకెఙ్‌ ఉండ్రి పినికాలమ్‌దునో, రోమ్‌ని దినమ్‌దునో రెఏండ ఆపిద్‌ ఇజి పార్దనం కిజి మండ్రు. ఎందానిఙ్‌ ఇహిఙ, లోకం మొదోల్‌స్తి బాణిఙ్‌అసి ఏలుదాక రెఇ నని కస్టమ్‌కు వానె. అందెఙె అయా కస్టమ్‌కాణిఙ్‌ తప్రె ఆదెఙ్‌ ఇజి మీరు ఉహ్‌క్సి సొనిక ఉండ్రి పిన్నికాలమ్‌దునొ, విస్రాంతిదినమ్‌దునొ* ఆఏండ మండ్రెఙ్‌ ఇజి పార్దనం కిజి మండ్రు. 22 అయా కస్టమ్‌కు మన్ని దినమ్‌కు తక్కు కిదెఙ్‌ ఇజి దేవుణు ఒడ్ఃబిఎండ మహిఙ బూమి ముస్కు మన్నకాన్‌ ఎయెన్‌బా తప్రె ఆదెఙ్‌ అట్‌ఎన్. గాని దేవుణు ఎర్‌లిస్తి మన్ని వరి వందిఙ్‌ అయా దినమ్‌కు తక్కు కినాన్‌లె. 23 అయా కాలమ్‌దు ఎయెన్‌బా మిఙి, “ఇదిలో క్రీస్తు ఇబ్బె మనాన్‌”, సిల్లిఙ, “వాండ్రు అబ్బె మనాన్‌’ ఇజి వెహ్తిఙ వరి మాటెఙ్‌ అస్మాట్. 24 నస్తివలె డొఙక్రీస్తుర్, డొఙ ప్రవక్తరు వాజి నండొ బమ్మాతి పణిఙ్, ముఙాల ఎసెఙ్‌బా తోఇ నని బమ్మాతి పణిఙ్‌ కిజి, అట్తిఙ దేవుణు ఎర్‌లిస్తి మన్నివరిఙ్‌బా మోసెం కిదెఙ్‌ సూణార్. 25 జాగర్త మండ్రు! ఏలె అక్కెఙ్‌ ఇనిక్కెఙ్‌బా జర్గినె ముఙాలె నాను మిఙి వెహ్త మన.

26 అందెఙె ఎయెన్‌బా, “ఇవిలోన్‌ వాండ్రు అబ్బె బిడిఃమ్‌బూమిదు ప్రాంతమ్‌దు మనాన్‌’ ఇజి వెహ్తిఙ్‌బా మీరు సొన్మాట్. సిల్లిఙ, “ఇవిలోన్‌ వాండ్రు ఇబ్బె గొనె మనాన్‌’ ఇజి వెహ్తిఙ్‌బా నమ్మిమాట్. 27 ఎందానిఙ్‌ ఇహిఙ, మిర్సినిక ఎలాగ తూర్‌పుదాన్‌ పడమార దాక తోరె ఆజినాదొ, అయలెకెండ్‌నె లోకు మరిసి ఆతి నాను వానివలెబా మంజినాద్, 28 డేగెఙ్‌ వానివలె పినుగుఙ్‌ మంజినె ఇజి గుర్తు కిదెఙ్‌ అట్నిలెకెండ్‌ యేసు వానిదన్నిఙ్‌బా టెటాఙ్‌ తోర్ని గుర్తుఙ్‌ మంజినె.

29 అయా కస్టమ్‌కు మని దినమ్‌కు వీజితివెటనె, “పొద్దు సీకటి ఆనాద్, నెల జాయ్‌ సిఏద్, ఆగాసమ్‌దు మని సుక్కెఙ్‌ రాల్నె. ఆగాసమ్‌దు మన్నిలావ్‌రకమ్‌ది సత్తు మన్నికెఙ్‌ కద్లినె.✡ 30 నస్తివలె లోకుమరిసి ఆతి నాను వానిదనిఙ్‌ గుర్తు ఆగాసమ్‌దు తొర్నాద్. బూమి ముస్కు మని నండొ తెగ్గెఙాణికార్‌ గుండె కొత్తె ఆజి అడఃబనార్. నస్తివలె లోకుమరిసి ఆతి నాను గొప్ప సత్తుదాన్‌ దేవుణు జాయ్‌దాన్‌ ఆగాసమ్‌దు మని మొసొపు ముస్కు వానిక వారు సూణార్‌లె. 31 జోడుబంకెఙ జాటుదాన్‌ నాను నా దూతెఙ్‌ పోక్న. వారు ఆగాసమ్‌దు యా కొసాదాన్‌ అయా కొసాదాక నాల్‌గి దిక్కుఙాణిఙ్‌ దేవుణు ఎర్‌లిస్తి మన్ని వరిఙ్‌ ఉండ్రెబాన్‌ కినార్.

32 ఇదిలో బొడె మరాన్‌దిఙ్‌ సుడ్ఃజి యాక మీరు నెస్తు. బొడె మరాన్‌ ఆకు రాల్జి సిగ్రిస్నివెలె, ఎండ కాలం డగ్రు ఆతాద్‌ ఇజి మీరు నెసినిదెర్. 33 అయలెకెండ్‌నె మీరు యాకెఙ్‌ విజు జర్గినిక సూణివెలె, నాను దారబంద్రమ్‌దునె మన్న ఇజి మీరు నెస్తు. 34 యాకెఙ్‌ జర్గినిదాక యా తరమ్‌దికార్‌ తప్‌ఏండ బత్కిజినె మంజినార్‌ ఇజి నాను మిఙి నిజం వెహ్సిన. 35 ఆగాసమ్‌ని బూమిబా సిల్లెండ ఆనె, గాని నా మాటెఙ్‌ఎసెఙ్‌బా అయాలెకెండ్‌ సొన్‌ఉ. 36 అయ దినం వందిఙ్‌అయ గడియ వందిఙ్‌ ఎయెర్‌బా నెస్‌ఏర్. పరలోకామ్‌దు మన్ని బుబ్బాతి దేవుణు ఆఏండ దేవుణు దూతార్‌ గాని మరిసిబా నెస్‌ఏన్‌. 37 నోవాహు కాలమ్‌దు ఎలాగ మనెనొ, అయలెకెండ్‌నె లోకుమరిసి ఆతి నాను వానికబా మంజినాద్. 38 గడ్డ నిండ్రిని ముఙాల నోవాహు ఓడః లొఇ డుఃగితిమహి దినమ్‌ దాక లోకుర్‌ ఉణిజి, తింజి, పెండ్లి ఆజి, పెండ్లిదిఙ్‌ సీజి మహార్‌†. 39 బూమి విజు ముడిఃగ్జిని లెకెండ్‌ గడ్డ నిండ్రిజి విజేరిఙ్‌ పేర్జి ఒతిదాక, ఇనిక జర్గినాద్‌లె ఇజి వారు నెస్‌ఏండ మహార్‌. అయా లెకెండ్‌నె లోకుమరిసి ఆతి నాను వానివలెబా మంజినాద్. 40 రిఎర్‌మడిఃఙ మంజినార్. ఒరెన్‌ వన్నిఙ్‌ డిఃసి ఒరెన్‌వన్నిఙ్‌ కూక్న ఒనాన్‌. 41 రుండి బోదెక్‌ ఉండ్రి జెత్త పణకుదు నూర్జి మంజినె. ఉండ్రి దనిఙ్‌డిఃసి ఉండ్రి దనిఙ్‌ కూక్న ఒనాన్‌.

42 ఎమేణి దినమ్‌దు మీ ప్రబు వానాండ్రొ ఇజి మిఙి తెలిఏద్. అందెఙె మీరు జాగర్‌తదాన్‌ ఎద్రు సుడ్ఃజి మండ్రు. 43 యాక మీరు అర్దం కిజి నెస్తు. ఎమేణి గడియాదు డొఃఙారి వానాన్‌ఇజి ఇండ్రొణి ఎజుమాని నెస్తిఙ, డొఙారి ఇండ్రొ డుఃగ్‌దెఙ్‌సరి సిఏండ తెలి మంజి సుణాన్. 44 మీరు నా వందిఙ్‌ ఒడ్ఃబిఇ గడియాదు, లోకు మరిసి ఆతి నాను వాన. అందెఙె మీరు ఎస్తివలెబా తయార్‌ ఆజి మండ్రెఙ్‌ వెలె.

45 బుద్దిమని నమిదెఙ్‌ అట్తిమని పణిమన్సి ఎయెన్‌? ఇండ్రొణి వరిఙ్‌ విజేరిఙ్‌ నెగెణ్‌ సుడ్ఃజి సరి ఆతి వేలాదు, వరిఙ్‌ సరి ఆతి బోజనం సీదెఙ్‌ ఇజి ఇండ్రొణి ఎజుమాని ఒపజెప్తి లెకెండ్‌ మన్నికాండ్రె బుద్ది మన్ని పణిమనిసి. 46 అయ ఎజుమాని మర్‌జి వానివలె, వన్నిఙ్‌ ఒపజెప్తి లెకెండ్‌ఆయా పణిమన్సి కిజి మంజినిక ఇహిఙ అయ ఎజుమాని సుడ్ఃతిఙ అయ పణిమన్సిఙ్‌ నెగెద్. 47 అయ ఎజుమాని వన్నిఙ్‌ కల్గితిమని విజు దనిఙ్‌ సూణికాన్‌ లెకెండ్‌ అయ పణిమనిసి కినాన్‌ ఇజి నాను మిఙి నిజం వెహ్సిన. 48-49 “గాని అయ పణిమనిసి సెఇకాన్ ఆజి నా ఎజుమాని వాదెఙ్‌ నండొ ఆలస్యం ఆనాద్”, ఇజి అయ సెఇ పణిమన్సి వన్ని మన్సుదు ఆలొసనం కిజి వన్నివెట పణికిని వరిఙ్‌ డెఃయ్‌జి, మరి ఉణివరివెట కూడ్ఃజి ఉణిజి తింజి మంజినాన్‌. 50 వాండ్రు తొఇ దినమ్‌దు ఒడ్ఃబిఇ గడియాదు వన్ని ఎజుమాని వానాన్. 51 అయ ఎజుమాని వన్నిఙ్‌కత్సి, బక్తి మనికాప్‌ ఇజి పొఙిజిని వరివెట వరివందిఙ్‌ తయార్‌ కిత్తిమన్ని బాడిఃదు పోక్నాన్. అబ్బె పల్కు కొహ్‌క్ని, అడఃబాజి మంజినార్‌.

25

పదిమణిసి విడిః బోదెక్‌

1 మరి దేవుణు ఏలుబడిః కినిక ఇహిఙ వరి నూనెఙాణి దీవెఙ్‌ అసి పెండ్లి దఙడః వన్నిఙ్‌ ఎద్రు సుడ్ఃదెఙ్‌ సొహిమహి పదిమన్సి విడ్డిః బోదెకాఙ్‌ పోలిత మనాద్. 2 వినకాఙ్‌ లొఇ అయ్‌దుగురు బోదెక్‌ బుద్ది సిలికెఙ్, అయ్‌దుగురు బోదెక్‌ బుద్ది మనికెఙ్. 3 అయ బుద్ది సిలికెఙ్‌ వనక దీవెఙ్‌అస్తె గాని నూనెఙ్‌ ఒఊతె. 4 బుద్ది మనికెఙ్‌ వనక దీవెఙవెట సీసెఙ నూనెబా ఒతె. 5 పెండ్లి దఙడఃయెన్‌ వాదెఙ్‌ ఆలస్యం ఆతిఙ్‌ అవిక్‌ విజు కొహొజి నిద్ర కిజి మహె.

6 మదరెయ్తు, “ఇవిలొన్ పెండ్లి దఙడాఃయెన్, వన్నిఙ్‌ ఎద్రు సుడ్ఃదెఙ్‌ వాతి బోదెకాండె వెల్లి రదు”, ఇజి ఉండ్రి గగోలిదాన్‌జాటు వాతాద్. 7 నస్తివలె బోదెక్‌ విజుండెక్‌ నిఙ్‌జి వన్కా నూనెఙాణి దీవెఙ్‌ సొడిఃతిఙ్‌ ఎకిసి నెగెండ్‌ కిత్తె. 8 గాని అయ బుద్ది సిలికెఙ్, “మా దీవెఙ్‌ నమ్‌జి సొన్సినె. అందెఙె మీ నూనె లొఇ కండెక్‌ మఙిబా సిదాట్‌”, ఇజి బుద్ది మని వనకాఙ్‌ లొస్తె. 9 అయావలె బుద్దిమని బోదెఙ్, “సిల్లె, సిత్తిఙ మఙిని మిఙి సాల్‌ఏండ ఆనాద్. అందెఙె మీరు పొర్నివరిబాన్‌ సొన్సి కొండు”, ఇజి వెహ్తె. 10 అవి నూనె కొండెఙ్‌ సొన్సి మహిఙ్‌ పెండ్లి దఙడః వాతాన్. నస్తివలె తయార్‌ ఆతి మనికెఙ్‌ వన్నివెట పెండ్లి విందుదిఙ్‌ లొఇ సొహె. దని వెనుక సేహ్‌లెఙ్‌ కెహ్‌పె ఆతె. 11 దన్ని వెనుక, మహి బుద్దిసిల్లి బోదెక్‌ వాజి, “బాబు, బాబు మఙి సెహ్ల రెఅ”, ఇజి కూక్తె. 12 వాండ్రు వరిఙ్, “నాను మిఙి నిజం వెహ్సిన, నాను మిఙి నెస్‌ఎ”, ఇజి వెహ్తాన్‌. 13 నాను వాజిని రోజు గాని అయ గడిఃయబా మీరు నెస్‌ఇతిదెర్, అందెఙె మీరు తెలి ఆజి మండ్రు.

మూఎర్‌ పణిమణిసిర్‌

14 మరి దేవుణు ఏలుబడిః కినిక ఇహిఙ ఒరెన్‌ దేసం సొండ్రెఙ్‌ ఇజి వన్ని పణిమన్సిరిఙ్‌ కూక్సి, వన్ని ఆస్తి వరిఙ్‌ ఒపజెప్తి వన్ని లెకెండ్‌ మనాద్. 15 వండ్రు ఒరెన్‌ పణిమన్సిఙ్‌ అయ్‌దు తాలంతుఙ్*. మరి ఒరెన్‌ వన్నిఙ్‌ రుండి, తాలంతుఙ్‌ మరి ఒరెన్‌ వన్నిఙ్‌ ఉండ్రి తాలంతుఙ్‌ యాలెకెండ్‌ ఒరెన్ ఒరెన్‌ దన్ని వెట పణికిదెఙ్‌ అట్ని లెకెండ్‌ వరిఙ్‌ సితాన్. వెనుక వాండ్రు పయ్‌నం కిజి దేసెం సొహాన్‌. 16 అయ్‌దు తాలంతుఙ్‌ లొస్తికాన్‌ వెటనె సొన్సి వనకవెట బేరం కిజి మరి అయ్‌దు తాలంతుఙ్‌ గణస్తాన్. 17 రుండి తాలంతుఙ్‌ లొస్తికాన్‌బా అయా లెకెండ్‌నె కిజి మరి రుండి గణస్తాన్. 18 గాని ఉండ్రి తాలంతు లొస్తికాన్‌ సొహాండ్రె బూమిదు గాంద కారిసి వన్ని ఎజుమాని డబ్బు మూస్తాన్. 19 లావ్‌కాలం సొహి వెనుక వరి ఎజుమాని మర్‌జి వాతండ్రె వరి సిత్తి డబ్బుఙాణిఙ్‌ వారు ఇనిక కిత్త మనార్‌ ఇజి సుడ్ఃతాన్. 20 నస్తివలె అయ్‌దు తాలంతు లొస్తికాన్, మరి అయ్‌దు తాలందుఙ్‌ తతాండ్రె, “బాబు నీను నఙి అయ్‌దు తాలంతుఙ్‌ ఒపజెప్తి గదె, ఇదిలో అకెఙె ఆఏండ మరి అయ్‌దుబా నాను కుడుప్త”, ఇజి వెహ్తాన్‌.

21 వన్ని ఎజుమాని వన్నిఙ్, “నమకం ఇడ్‌దెఙ్‌ అట్ని నెగ్గి పణిమన్సి, నీను నెగెండె కిత్తి. యా కండెక్‌బాన్‌ నిఙి నమిదెఙ్‌ అట్ని నని పణి నీను కిత్తి. అందెఙె నండొ వనకాఙ్‌ నాను నిఙి ఒపజెప్నాలె. నీను వాజి నీ ఎజుమానివెట సర్ద ఆజి మన్‌అ”, ఇజి వెహ్తాన్‌.

22 రుండి తాలంతుఙ్‌ లొస్తికాన్‌ వాతాండ్రె, “ఎజుమాని నీను నఙి రుండి తాలంతుఙ్‌ ఒపజెప్తి గదె, ఇదిలో అకెఙె ఆఏండ మరి రుండి తాలందుఙ్‌గణస్త”, ఇజి వన్నిఙ్‌ వెహ్తాన్‌. 23 ఎజుమాని వన్నిఙ్, “నమకం ఇడ్‌దెఙ్‌ అట్ని నెగ్గి పణిమనిసి, నీను నెగెండె కిత్తి. యా కండెక్‌బాన్‌ నీను నమిదెఙ్‌ అట్ని నని పణి నీను కిత్తి. అందెఙె నిఙి నండో వన్కాఙ్‌ ఒపజెప్న. నీను వాజి నీ ఎజమాని వెట సర్ద ఆజి మన్‌అ”, ఇజి వెహ్తాన్‌.

24 నస్తివలె ఉండ్రి తాలంతు లొస్తికాన్‌ వాతాండ్రె, “బాబు నీను విత్‌ఇ బాడిదాన్‌ కొయ్‌నికి, మరి ఉణుస్‌ఇ బాడిఃదాన్‌ పంట కొయ్‌ని మూర్‌కతం మనికి ఇజి నాను నెస్త. 25 అందెఙె నాను తియెల్‌ ఆజి బూమిదు గాంద కార్జి నీ డబ్బు డాప్త. ఇదిలో నీది, నీను లొస్‌అ”, ఇజి వెహ్తాన్‌.

26 అందెఙె వన్నిఙ్‌ సుడ్ఃజి అయ ఎజుమాని, “బదకమాతి సెఇ పణిమన్సి, నాను విత్‌ఇ బాడిదాన్‌ కొయ్‌నికాన్, ఉణుస్‌ఇ బాడిదాన్‌ పంట కొయ్‌నికాన్‌ ఇజి నీను నెస్తి? 27 అహిఙ నా డబ్బు వడ్డి సీని సవ్‌కారిఙబాన్‌ నీను సీని మంజినిక ఇహిఙ నాను వాతివెలె వడ్డి కుడుఃప్సి నా డబ్బు నఙి దొహ్‌క్తాద్‌ మరి.

28 అయ ఉండ్రి తాలంతు వన్నిబాణిఙ్‌ లాగ్‌జి పది తాలందుఙ్‌ మనివన్నిఙ్‌ సిఅ. 29 నమిదెఙ్‌ అట్నికాన్‌ ఎయెండ్రొ, వన్నిఙ్‌ మరి లావ్‌ దొహ్‌క్నె. వరిఙ్‌ మరి నండొ కల్గిజి మంజినె. నమ్మిదెఙ్‌ అట్‌ఇ వన్ని బాణిఙ్‌, వన్నిఙ్‌ కల్గితిమన్ని ఇజిరికబా లాగె ఆనాద్. 30 పణిదిఙ్‌ రెఇ యా పణిమన్సిఙ్‌ వెల్లి సీకటుదు విసీర్‌దు. అబ్బె పల్కు కొహ్‌క్నిఅడఃబాజి మంజినాద్.

మెండ గొర్రెఙ్‌ని ఎలెటి గొర్రెఙ్‌

31 నస్తివలె యేసు ఈహు వెహ్తాన్‌. “లోకుమరిసి ఆతి నాను నా గొప్ప గవ్‌రమ్‌దాన్, నా విజు దూతెఙ తోడుః అసి వన్నివెలె, రాజు వజ ఏలుబడిః కిదెఙ్‌ దేవుణు మంజిని బాడిఃదు మంజిని గొప జాయ్‌దాన్‌, విజు దూతారిఙ్‌ నావెట తోడు అసి వానివలె, రాజువజ ఏలుబడిః కిదెఙ్‌ పరలోకమ్‌దు మంజిని గొప్ప జాయ్‌ మన్ని నా సింహాసనమ్‌దు బసి మంజిన. 32 నస్తివలె బూమి ముస్కు మని లోకుర్‌ విజెరె నా ఎద్రు కూడ్ఃజి వానార్. గొర్రెఙ్‌ మేప్ని గవుడుఃయెన్‌ ఎలిటి గొరెఙాణిఙ్‌ మెండ గొర్రెఙ ఎర్‌లిసినిలెకెండ్‌ నాను లోకాఙ్‌ ఒరెన్‌ ఒరెన్‌ వన్నిఙ్‌ ఎర్లిస్నాలె. 33 నాను ఉణెర్‌పడఃక మెండ గొర్రెఙ, డేబపడఃక ఎలిటి గొర్రెఙ నిల్‌ప్నాలె.

34 రాజు ఆతి నాను నా ఉణెర్‌ పడఃక మని వరిఙ్‌ సుడ్ఃజి, “నా బుబ్బాతి దేవుణు సిజిని దీవనమ్‌కు మంజి వన్నిఙ్‌ సెందితికిదెరా, లోకం పుట్తి బాణిఙ్‌ అసి దేవుణు మీ వందిఙ్‌ తయార్‌ కితిమన్ని దేసం మీ సొంత కిజి మండ్రు. 35 ఎందానిఙ్‌ ఇహిఙ, నఙి బఙ కట్తిఙ్‌ మీరు బోజనం సితిదెర్, ఏహ్కి కట్తిఙ్‌ ఏరు సితిదెర్, నాను ఆఇకాన్‌ ఆతిమహిఙ్‌ నఙి డగ్రు కితిదెర్. 36 నాను డుమ్‌డ ఆతిమహిఙ్‌ నఙి సొక్కెఙ్‌ సితిదెర్. జబుదాన్‌ మహిఙ్‌ నఙి నెగెండ్‌ సుడ్ఃతిదెర్, నాను జెలిదు మహివలె సుడ్ఃదెఙ్‌ వాతిదెర్, ఇజి వెహ్నన్.

37 నస్తివలె దేవుణుదిఙ్‌ లొఙితిమహి నీతినిజాయ్తిమన్నికార్ ఆతి వారు, “ప్రబువా, ఎస్తివలె నిఙి బఙదాన్‌ సుడ్ఃతిఙ్‌ నిఙి బోజనం సితాప్‌? ఎస్తివలె ఎహ్కి కట్తిఙ్‌ మాపు నిఙి ఏరు సితాప్‌? 38 ఎస్తివలె ఆఇకి ఆతిమహిఙ్‌ సుడ్ఃజి నిఙి డగ్రు కితాప్‌? ఎస్తివలె డుమ్‌డ ఆతి మహిక సుడ్ఃజి నిఙి సొక్కెఙ్‌ సితాప్‌? 39 ఎస్తివలె నీను జబుదాన్‌ మహిక, జెలిదు మహిక సుడ్ఃజి నీ డగ్రు వాతాప్‌?”, ఇజి వన్నిఙ్‌ వెన్‌బానార్‌లె. 40 నస్తివలె రాజుఆతి నాను, “నా తంబెరిఙ ఆతివరి లొఇ ఇజిరికాన్‌ ఆతి ఒరెన్‌వన్నిఙ్‌ మీరు ఇనిక కితిదెరొ, అయాక మీరు నఙి కిత్తిదెర్, ఇజి నాను నిఙి నిజం వెహ్సిన”, ఇజి వరిఙ్‌ వెహ్న. 41 నస్తివలె వాండ్రు డేబ్ర పడఃకాదు మని వరిఙ్‌ సుడ్ఃజి, “సయెప్‌ పొందితికిదెరా, నా డగ్రహాన్ సొండ్రు, సయితానుఙ్‌ని వన్ని దూతర్‌ వందిఙ్‌ తయార్‌ కితి మని ఎలాకాలం సిసు మంజిని బాడిఃదు సొండ్రు. 42 ఎందనిఙ్‌ ఇహిఙ, నాను బఙ సాత, గాని మీరు నఙి బోజనం సిఇతిదెర్. ఎహ్కి కట్తిఙ్‌ ఉండెఙ్‌ ఇనిక సిఇతిదెర్. 43 ఆఇకానాతి మహిఙ్‌ మీరు నఙి డగ్రు కిఇతిదెర్. డుమ్‌డ ఆతిమహిఙ్‌ మీరు నఙి సొక్కెఙ్‌ సిఇతిదెర్. జబ్బుదాన్‌ మహివలె జెలిదు మహివలె మీరు నఙి సుడ్ఃదెఙ్‌ రెఇతిదెర్”, ఇజి వెహ్న. 44 వారుబా వన్నిఙ్, “ప్రబువా ఎస్తివలె నీను బఙదాన్‌మహిక, ఎహ్కిదాన్‌మహిక, ఆఇకి ఆతి మహిక, డుమ్‌డ మహిక, జబుదాన్‌మహిక, కయ్‌దు మహిక సుడ్ఃజి నిఙి సాయం కిఏతాప్‌?”, ఇజి వెన్‌బానార్. 45 నస్తివలె నాను, “యా ఇజిరి వరి లొఇ ఒరెన్‌ వన్నిఙ్‌ ఇనిక మీరు కిఇతిదెరొ, అయాక నఙిబా మీరు కిఇతిదెర్”, ఇజి వరిఙ్‌ వెహ్న. 46 నస్తివలె వారు ఎలాకాలం మంజిని సిక్సాదు సొనార్‌లె, గాని దేవుణుదిఙ్‌ లొఙితికార్‌ ఎల్లకాలం మంజిని బత్కుదు సొనార్.”

26

యేసుఙ్‌ పడిఃఎండ కుట్ర ఆజినార్‌

1-2 యేసు యాకెఙ్‌ విజు వెహ్తి వీజితి వెనుక వన్ని సిసూర్‌ఙ ‌సుడ్ఃజి, “రుండి రోస్కు వెనుక పస్క పండోయ్‌* వాజినాద్‌ ఇజి మీరు నెస్నిదెర్. నస్తివలె లోకు మరిసి ఆతి నాను సిలువ పోకె ఆదెఙ్‌ ఇజి ఒపజెపె ఆనాలె”, ఇజి వరిఙ్‌ వెహ్తాన్‌.

3 నస్తివలె పెరి పుజెరిఙుని లోకురి పెద్దెల్‌ఙ విజేరె, విజేరె విజు పుజెరిఙ ముస్కు పెరి పుజెరి ఆతి కయప ఇండ్రొ కూడ్ఃజి వాతార్. 4 యేసుఙ్‌ ఎలాగబా ఉపాయ్‌ కిజి అసి సప్తెఙ్‌ ఇజి అబ్బె వారు ఉండ్రి ఆలోసనం కితార్. 5 “మాపు ఏలు వన్నిఙ్‌ అస్తిఙ లోకుర్‌ వెట గొడఃబ కినార్లె, అందెఙె యా పండొయ్‌దు పోని”, ఇజి వారు వర్గితార్.

ఉండ్రి బోదెలె యేసు బురాదు వాసనం మన్ని నూనె వక్సినాద్.

6-7 యేసు బెతానియ ఇని నాటొ ముఙాల కుస్టురోగమ్‌దాన్‌ మహి సీమోను ఇండ్రొ వాతిఙ్, అబ్బె వాండ్రు బోజనమ్‌దిఙ్‌ బస్తాన్. నస్తివలె ఉండ్రి బోదెలి నూన్నాఙ్‌ పణుకుదాన్‌ తయార్‌ కిత్తి ఉండ్రి సీసాదు†, నండొ విలువమని, నండొ వాసనం మని నూనె ఉండ్రి పెరి సీస తత్తాదె వన్ని బుర్ర ముస్కు వాక్తాద్. 8-9 సిసూర్‌ అక్క సుడ్ఃజి కోపం ఆతారె, “ఎందనిఙ్‌ యా ణిదిఙ్‌రెఇ ణి? యాక నండొ డబ్బుదిఙ్‌ పొర్‌సి, అయ డబ్బు బీదవరిఙ్‌ సీదెఙ్‌ ఆనాద్‌ గదె?”, ఇజి వెహ్తార్‌.

10 యేసు అక్క నెస్తాండ్రె, “యా బోదెలి నా వందిఙ్‌ ఉండ్రి నెగ్గి పణి కితాద్‌ మీరు ఎందనిఙ్‌ దన్నిఙ్‌ అర్ల కిజినిదెర్‌? 11 బీదాదికార్‌ మీవెట ఎస్తివలెబా మంజినార్. గాని నాను ఎలాకాలం మీ వెట మన్‌ఎ. 12 నఙి మూస్ని వందిఙ్‌ తయార్‌ కిత్తి లెకెండె యా బోదెలి యా నూనె నా ఒడొఃల్‌ ముస్కు వాక్తాద్. 13 యా బూమి ముస్కు ఎంబెబా యా దేవుణు ఏలుబడిః కిని వందిఙ్‌ సువార్త సాటిస్నివెలె అది కితి యా పణి దన్నిఙ్‌ ఎత్తుకిత్తి లెకెండ్‌ సాటిసి మంజినాద్‌లె”, ఇజి వెహ్తాన్‌. 14-15 నస్తివలె పన్నెండు మణిసిర్‌ సిసూర్‌ లొఇ ఒరెన్‌ ఇస్కరియోతు యూద ఇనికాన్‌ పెరి పుజెరిఙ డగ్రు సొహాండ్రె, “నాను యేసుఙ్‌ మిఙి ఒపజెప్తిఙ నఙి ఇనిక సీనిదెర్‌?”, ఇజి వెన్‌బాతాన్. అందెఙె వారు ముప్పయ్‌ వెండి రూపయ్‌ఙు తూస్తారె వన్నిఙ్‌ సిత్తార్. 16 అబ్బెణిఙ్‌ అసి యూద యేసుఙ్‌ వరిఙ్‌ ఒపజెప్తెఙ్‌ ఉండ్రి అవ్‌కాసం సుడ్ఃజి మహాన్‌.

ప్రబు ఏర్పాటు కిత్తి బోజనం

17 పులాఙ్‌ సిల్లి రొట్టెఙ్‌ తయార్‌ కిని పస్క పండొయ్‌ది మొదొహి దినమ్‌దు వన్ని సిసూర్‌ యేసు డగ్రు వాతారె, “పస్క ఉండెఙ్‌ నీ వందిఙ్‌ మాపు ఎంబె తయార్‌ కిదెఙ్, ఇజి నీను కోరిజిని?”, ఇజి వన్నిఙ్‌ వెన్‌బాతార్. 18 వాండ్రు వరిఙ్, “మీరు పట్నమ్‌దు పలానివన్నిబాన్‌ సొన్సి, నా సమయం డగ్రు ఆతాద్. నా సిసూర్‌ వెట కూడ్ఃజి నీ ఇండ్రొ పస్క పండొయ్‌ కిదెఙ్‌ ఇజి బోదకినికాన్‌ వెహ్సినాన్, ఇజి వన్నిఙ్‌ వెహ్తు”, ఇజి వరిఙ్‌ వెహ్తాన్‌. 19 వన్ని సిసూర్‌ సొన్సి యేసు వరిఙ్‌ వెహ్తి లెకెండ్‌నె పస్క పండొయ్‌దిఙ్‌ తయార్‌ కిత్తార్. 20 పొద్దు ఆతివెలె వన్ని పన్నెండు మన్సి సిసూర్‌ వెట బోజనమ్‌దిఙ్‌ బస్తాన్. 21 వారు బోజనం కిజి మహివలె వాండ్రు, “మీ లొఇ ఒరెన్‌ నఙి ఆఇవరి కీదు ఒపజెప్నాన్‌లె, ఇజి నాను మిఙి నిజం వెహ్సిన”, ఇజి వెహ్తాన్‌.

22 వారు విజేరె నండొ దుకం ఆజి ప్రతి ఒరెన్ ఒరెన్‌, “ప్రబువా, నిజమె నాను ఆఏ గదె?”, ఇజి వన్నిఙ్‌ వెన్‌బాతార్.

23 యేసు, “నావెట గినెదు కియు ముడుఃక్నికాన్‌ ఎయెండ్రొ వాండ్రె నఙి ఒపజెప్నికాన్. 24 లోకుమరిసి ఆతి నా వందిఙ్‌ దేవుణు మాటదు రాస్తిమహి లెకెండ్‌ నాను సొనాలె, గాని లోకు మరిసి ఆతి నఙి ఎయెన్‌ ఒపజెప్నాండ్రొ వన్నిఙ్‌ కస్టమ్‌నె. వాండ్రు పుట్‌ఏండ మంజినిక ఇహిఙ వన్నిఙ్‌ ఎస్సొనొ బాగ మహాద్‌ మరి”, ఇజి వెహ్తాన్‌.

25 వన్నిఙ్‌ ఒపజెప్ని యూద, “బోదకినికి నాను ఆఏ గదె?”, ఇజి వెన్‌బాతాన్. యేసు, “ఒఒ నీనె”, ఇజి మర్‌జి వెహ్తాన్‌.

యేసుఙ్‌ ఒపజెప్తెఙ్‌ యూద ఒపు కొడ్జినాన్.

26 వారు బోజనం కిజి మహిఙ్‌ యేసు ఉండ్రి రొట్టె అస్తాండ్రె దేవుణుదిఙ్‌ వందనమ్‌కు వెహ్సి, అయాక రుక్సి, వన్ని సిసూర్‌ఙ సితాండ్రె, “మీరు యాక లొసి తిండ్రు, యాక నా ఒడొఃల్”, ఇజి వరిఙ్‌ వెహ్తాన్‌.

27 మరి వాండ్రు గిన్న అసి దేవుణుదిఙ్‌ వందనమ్‌కు వెహ్సి, అయాక వరిఙ్‌ సీజి, “దిన్ని లొఇ మనిక విజేరె ఉండు. 28 యా గిన్నాదు మన్నిక నా నల, నండొండారిఙ్‌ వరి పాపమ్‌కు సెమిస్తెఙ్‌ ఇజి కారిసిని నా నల. ఇక్కదె దేవుణు నా నలదాన్‌ కిజిని ఒపుమానం. 29 నా బుబ్బాతి దేవుణు కిని ఏలుబడిఃదు మరి మీ వెట కొత్తాఙ్‌ ఉణిదాక ద్రాక్స పట్కు రసం మరి ఎసెఙ్‌బా నాను ఉణ్‌ఎలె, ఇజి నాను మిఙి వెహ్సిన”, ఇజి వెహ్తాన్‌‌ 30 మరి, ఉండ్రి పాట‡ పార్తారె వారు ఒలివ మరెక్‌ మని గొరొన్‌ ముస్కు సొహార్‌.

పేతురు వన్నిఙ్‌ నెస్‌ఏ ఇజి వెహ్నన్‌లె ఇజి యేసు మూఙాల వెహ్సినాన్.

31 నస్తివలె యేసు వరిఙ్‌ సుడ్ఃజి, “గొర్రెఙ్ అడినివన్నిఙ్‌ నాను కత్నాలె, గొర్రెఙ్‌ మంద సెదరినె సొనెలె✡, ఇజి దేవుణు మాటదు రాస్తి లెకెండ్, యా పొదొయ్‌నె నా వందిఙ్‌ నిల్‌దెఙ్‌ అట్‌ఏండ మీరు విజిదెరె నఙి డిఃసి సొనిదెర్‌లె. 32 గాని దేవుణు నఙి మర్‌జి బత్కుదు నిక్తి వెనుక, మిఙి ఇంక ముఙాల గలీలయదు సొనాలె”, ఇజి వెహ్తాన్‌. 33 అందెఙె పేతురు, “విజేరె మీ వందిఙ్‌ నిల్‌దెఙ్‌ అట్‌ఏండ డిఃస్తి సొహిఙ్‌బా, నాను ఎసెఙ్‌బా నిఙి డిఃసి సొన్‌ఎ”, ఇజి వన్నిఙ్‌ వెహ్తాన్‌. 34 యేసు వన్నిఙ్, “యా పొదొయ్‌నె కొర్రు కెరెని ముఙాల నీను, నఙి నెస్‌ఎ ఇజి మూండ్రి సుట్కు నీను వెహ్నిలె, ఇజి నాను నిఙి నిజం వెహ్సిన”, ఇజి మర్‌జి వెహ్తాన్‌. 35 పేతురు వన్నిఙ్, “నాను నీ వెట సాదెఙ్‌ ఇహిఙ్‌బా గాని నిఙి నెస్‌ఎ ఇజి ఎసెఙ్‌బా వెహ్‌ఎ”, ఇజి వెహ్తాన్‌. మహి సిసూర్‌బా అయాలెకెండె వెహ్తార్‌.

గెత్‌సెమని టోట

36 నస్తివలె యేసు వన్ని సిసూర్‌వెట గెత్‌సెమిని ఇని టోటాదు సొహాన్‌. వాండ్రు వరిఙ్, “నాను అబె సొన్సి పార్దనం కిజి మర్‌జి వానిదాక ఇబ్బె బసి మండ్రు”, ఇజి వెహ్తాన్‌. 37 పేతురుని జెబెదయి మరిసిరిఙ్‌వన్నివెట ఒతాన్. వాండ్రు నండో దుకం ఆజి బాద ఆదెఙ్‌ మొదొల్‌స్తాన్. 38 వాండ్రు వరిఙ్, “నాను సాదెఙ్‌ డగ్రు ఆతిలెకెండ్‌ మన్సు ఓరిస్తెఙ్‌ అట్‌ఇ నసొ బాద నఙి కల్గిజినాద్. మీరు ఇబ్బెనె బసి నావెట తెలి మండ్రు”, ఇజి వెహ్తాన్‌. 39 యేసు అబ్బెణిఙ్‌ కండెక్‌ దూరం సొహాండ్రె ముణుకుఙ్‌ ఊర్‌జి, “నా బుబ్బ, నీను అట్తిఙ యా కస్టమ్‌కు నా బాణిఙ్‌ లాగ్‌అ. గాని నా ఇస్టం వజ ఆఎద్‌, నీ ఇస్టం వజనె జర్గిపిద్‌”, ఇజి పార్దనం కితాన్. 40 వెనుక వాండ్రు సిసూర్‌ డగ్రు మర్‌జి వాతివెలె వారు నిద్ర కినిక సుడ్ఃజి, “ఉండ్రి గంటబా నా వెట తెలి ఆజి మండ్రెఙ్‌ మీరు అట్‌ఇతిదెరా? ఇజి పేత్రుఙ్‌ వెన్‌బాతాన్. 41 “సయ్తాను మిఙి పరిస కిజి తప్పదు సొన్‌ఏండ పార్దనం కిజి తెలి మండ్రు. ఆత్మ తయార్‌నె గాని ఒడొఃల్‌ సత్తు సిల్లెండ ఆజినాద్.” 42 మరి రుండి సుట్కు సొన్సి, “నా బుబ్బ, యా కస్టమ్‌కు నాబాణిఙ్‌ లాగ్దెఙ్‌ ఆఏద్‌, నాను ఓరిస్తెఙ్‌వలె ఇహిఙ నీను ఇస్టం ఆతి లెకెండ్‌, అయావజనె జర్గిపిద్”, ఇజి పార్దనం కితాన్. 43 మరి వాండ్రు మర్‌జి వాతివెలె, వరి కణక రెపెఙ్‌ బరుదాన్‌ మూగ్జి మహిఙ్‌ వారు మరి నిద్ర కిజినిక సుడ్ఃతాన్‍. 44 వాండ్రు మర్‌జి సొహాండ్రె మూండ్రి సుట్కుబ అయా మాటెఙ్‌నె వెహ్సి పార్దనం కితాన్. 45 వెనుక వాండ్రు వన్ని సిసూర్‌ డగ్రు వాత్తాండ్రె వరిఙ్‌ సుడ్ఃజి, “ఏలుబా మీరు నిద్ర కిజి రోమ్‌జినిదెరా? ఇదిలో లోకుమరిసి ఆతి నఙి సెఇవరి కియుదు ఒపజెప్ని గడిఃయ డగ్రు ఆతాద్. 46 ఇదిలో నఙి ఒపజెప్నికాన్‌ వాజినాన్, లెదు మాటు వరి వెట దసూల్‌ ఆదెఙ్‌ సొనాట్”, ఇజి వెహ్తాన్‌.

యేసుఙ్‌ అసి తొనాహ్సినార్‌

47 వాండ్రు వర్గిజి మహివలె, పన్నెండు మణిసి సిసూర్‌ లొఇ ఒరెన్‌ యూద వాతాన్. పెరి పుజెరిఙు, లోకురి పెద్దెల్‌ఙ పోక్తిమని మంద లోకుర్‌ కూడమ్‌కు, డుడ్కు అస్తారె వన్ని వెట వాతార్.

48 యేసుఙ్‌ ఒపజెప్నికాన్, “నాను ఎయెరిఙ్‌ముదు కిజిననొ, వన్నిఙ్‌అస్తు”, ఇజి ఉండ్రి గుర్తు లెకెండ్‌ముఙాల వరిఙ్‌ వెహ్త మహాన్‌. 49 యూద వెటనె యేసు డగ్రు వాతండ్రె, “బోదకినికి”, ఇజి వెహ్తండ్రె పొమ్‌జి వన్నిఙ్‌ ముదు కితాన్. 50 యేసు వన్నిఙ్, “కూలాయెన్, నీను ఇనిక కిదెఙ్‌ వాతిదొ అక్క కిఅ”, ఇజి వెహ్తాన్‌. నస్తివలె లోకుర్‌ ముఙాల్‌ వాజి వన్ని ముస్కు అర్‌సి వన్నిఙ్‌ అస్తారె తొహ్తార్‌. 51 అయావలెనె యేసు వెట మహికాన్‌ ఒరెన్‌ వన్ని కియు సాప్సి కుర్ద లాగిత్తాండ్రె పెరి పుజెరిఙ్‌ పణిమన్సి గిబ్బి తెవు కత్తాన్. 52 యేసు వన్నిఙ్, “నీ కూడం మర్‌జి ఒరాదు ఇడ్ఃఅ, కుర్ద అస్నికార్‌ విజేరె కుర్దదానె సానార్. 53 నాను ఏలు నా బుబ్బెఙ్‌ సాయం లొస్తిఙ, నా బుబ్బ పన్నెండు గుంపుఙ్‌ సయ్‌నమ్‌ది వరిఙ్‌ ఇంక లావ్‌దూతెఙ నా వందిఙ్‌ పోక్‌ఏండ్రా? మీరు ఇనిక ఒడ్ఃబిజినిదెర్‌? 54 గాని నాను అయలెకెండ్‌ లొస్తిఙ, యాలెకెండ్‌నె ఇకెఙ్‌ జర్‌గిదెఙ్‌ ఇజి దేవుణు మాటదు రాస్తి మహిక ఎలాగ పూర్తి ఆనాద్‌? 55 అయావలె యేసు మంద లోకురిఙ్‌ సుడ్ఃజి, “నాను ఒరెన్‌ డొఙ కినికాండ్రా? మీరు కుర్దఙాణిఙ్‌, కొణెఙాణిఙ్‌ నఙి అస్తెఙ్‌ వాతిదెరా? విజు రోస్కు నాను దేవుణు గుడిఃదు బసి బోదిసి మహగదె. అయావలె మీరు నఙి అస్‌ఇతిదెర్. 56 ఎందనిఙ్‌ ఇహిఙ ముఙాల దేవుణు వర్గితి మాటెఙ్‌ ప్రవక్తరు రాస్తి మహికెఙ్‌ అయాలెకెండ్‌ పూర్తి ఆదెఙ్‌ యాకెఙ్‌ విజు జర్గితె”, ఇజి వెహ్తాన్‌. నస్తివలె వన్ని సిసూర్‌ విజేరె వన్నిఙ్‌ డిఃస్తారె ఉహ్‌క్త సొహార్‌.

యేసు యూదురి కొర్టుదు

57 యేసుఙ్‌ అస్తికార్‌ వన్నిఙ్‌ విజు పుజేరిఙ ముస్కు పెరి పుజెరి ఆతి కయప ఇండ్రొ తత్తార్. అబ్బె పెరి పుజేరిఙు లోకురి పెదలుఙు కూడిఃత వాత మహార్‌. 58 దినిఙ్‌ ఆక్కర్‌ ఇనిక ఆనాదొ ఇజి నెస్తెఙ్, పేతురు కండెక్‌ దూరమ్‌దాన్‌ వన్ని వెనుక సొన్సి విజు పుజెరిఙ ముస్కు పెరి పుజెరి ఇలు అర్‌ఙుదు కాప్‌కిని వరి వెట బస్తాన్. 59 పెరి పుజెరిఙు, సన్‌హెద్రి సఙం§ ఇజి యూదురి కోర్‌టుదికార్‌ విజేరె యేసుఙ్‌ సప్తెఙ్‌ తగితి రుజుప్‌ వందిఙ్‌ వన్ని ఎద్రు అబద్దం సాక్యం వెహ్నివరిఙ్‌ రెబాజి మహార్‌. 60 వన్ని ఎద్రు అబద్దం సాక్యం వెహ్నికార్‌ నండొండార్‌ వాతార్‌ గాని వన్నిఙ్‌ సప్తెఙ్‌ తగ్ని ఇనికబా దొహ్క్‌ఏతాద్. 61 కడెఃవేరిదు రిఎర్‌ ముఙాల వాజి, “నాను దేవుణు గుడిఃదిఙ్‌ అర్‌ప్సి మరి మూండ్రి రోస్కాఙ్‌ లొఇ దనిఙ్‌మర్‌జి తొహ్తెఙ్‌ అట్న ఇజి వాండ్రు వెహ్తాన్‌”, ఇజి వారు వెహ్తార్‌. 62 నస్తివలె విజు పుజెరిఙ ముస్కు పెరి పుజెరి ఆతికాన్‌ నిఙిత్తాండ్రె యేసుఙ్, “నీను ఇనికబా మర్‌జి వెహ్‌ఇదా? వీరు మీ ముస్కు వెహ్సిని యా మాటెఙ్‌ ఇనికెఙ్‌?”, ఇజి వెహ్తాన్‌. 63 గాని యేసు ఇనికబా వర్గిఏండ జమ్‌న మహాన్‌. అందెఙె విజు పుజెరిఙ ముస్కు పెరి పుజెరి ఆతికాన్‌ వన్నిఙ్‌ సుడ్ఃజి, “బత్కిజిని దేవుణుదిఙ్‌ తోడు అసి నీ వెట ప్రమాణం కిజి నాను నిఙి వెన్‌బాజిన, “నీను క్రీస్తు నా, దేవుణు మరిసినా? అహిఙ నఙి వెహ్‌అ”, ఇజి వెహ్తాన్‌.

64 యేసు వన్నిఙ్, “నీను వెహ్తిక నిజమె. గాని లోకుమరిసి ఆతి నాను, వాని గొప్ప అతికారం మన్ని కాలమ్‌దు దేవుణు ఉణెర్‌ పడఃకాదు బసిమంజి ఆగాసమ్‌దాన్‌ మొసోపు ముస్కు వానిక మీరు సూణిదెర్‌ ఇజి నాను మిఙి విజేరిఙ్‌ నిజం వెహ్సిన”, ఇజి వెహ్తాన్‌.

65 నస్తివలె విజు పుజెరిఙ ముస్కు పెరి పుజెరి ఆతికాన్‌ నండొ కోపం ఆతండ్రె, వన్ని సొక్కెఙ్‌ కిసె ఆజి, “వాండ్రు దేవుణుదిఙ్‌ దూసిసి వర్‌గితాన్‌! మరి ఇంక సాక్సిరిఙు అవ్‌సరం సిల్లెద్‌. ఇదిలో వాండ్రు దేవుణుదిఙ్‌ దూసిసి వర్గితిక మీరె వెహిదెర్. 66 మీరు ఇనిక ఒడ్ఃబిజినిదెర్‌?”, ఇజి వరిఙ్‌ వెహ్తాన్‌. అందెఙె వారు”, వీండ్రు సావుదిఙ్‌ తగ్నికాన్”, ఇజి వెహ్తార్‌.

67-68 నస్తివలె వారు వన్ని మొకొమ్‌దు పూసి, ముటి అసి గుదితార్. సెగొండార్ కియుదాన్‌ డెయ్‌జి, “క్రీస్తు నిఙి డెఃయ్‌తికాన్‌ ఎయెండ్రొ ఇజి మఙి వెహ్‌అ, నీను దేవుణు ప్రవక్తగదె?”, ఇజి వెహ్తార్‌.

పేతురు యేసుఙ్‌నెస్‌ఏ ఇజి మూండ్రి సుటు వెహ్సినాన్.

69 అయావలె వెల్లి అరఙుదు పేతురు బస్తి మహిఙ్‌ పణిమన్సి ఆతి ఉండ్రి బోదెలి వాతాదె, “నీనుబా గలీలయాదికాన్‌ యేసు వెట మహికి”, ఇజి వెహ్తాద్‌. 70 పేతురు, “నీను ఇనిక వర్గిజినిదొ నఙి తెలిఏద్”, ఇజి బాన్‌మహి విజేరె ఎద్రు వెహ్తాన్‌. 71 వాండ్రు అబ్బెణిఙ్‌ వెల్లిహి గవుని డగ్రు సొహిఙ్, మరి ఉండ్రి పణిమన్సి ఆతి బోదెలి వన్నిఙ్‌ సుడ్ఃజి, “వీండ్రు నజరేతుదికాన్‌ ఆతి యేసు వెట మహాన్‌”, ఇజి అబె మహివరిఙ్‌ వెహ్తాద్‌. 72 వాండ్రు నాను వన్నివెట మండ్రెఙ్‌ సిల్లెద్‌ ఇజి ప్రమాణం కిజి, “నాను వన్నిఙ్‌ నెస్‌ఎ”, ఇజి వెహ్తాన్‌. 73 కండెక్‌టయం ఆతి వెనుక అబ్బె నిహిమహికార్‌ పేతురు డగ్రు వాజి, “నిజమె, నీనుబా వన్నివెట మహికి. నీను వర్గిని మాట విహిఙానె తెలిజినాద్”, ఇజి వెహ్తార్‌. 74 నస్తివలె వన్నిఙ్‌ వాండ్రె సయిప్‌సిబె ఆజి ప్రమాణం కిజి, “నాను వన్నిఙ్‌ నెస్‌ఎ”, ఇజి వరిఙ్‌ వెహ్తాన్‌. వెటనె కొరు కెరెతాద్. 75 నస్తివలె, “కొరు కెరెని ముఙాల నఙి నెస్‌ఎ ఇజి మూండ్రి సుట్కు నీను వెహ్నిలె”, ఇజి యేసు వన్నిఙ్‌ వెహ్తి మాట ఎతు కితాండ్రె పేతురు వెల్లి సొహాండ్రె గుండె కొతె ఆజి డటం అడఃబతాన్.

27

యూద, వన్నిఙ్‌ వాండ్రె ఉరి ఆజినాన్‌

1 పెందాల, పెరి పుజెరిఙుని లోకురి పెద్దెల్‌ఙ విజేరె యేసుఙ్‌ సపిస్తెఙ్‌ ఇజి ఉండ్రి నిర్ణెం కిబిస్తెఙ్‌ ఇజి ఉండ్రె కుట్ర ఆతార్. 2 వారు వన్నిఙ్‌ తొహ్తరె, రోమఅతికారి ఆతి పీలాతు డగ్రు తత్తారె వన్నిఙ్‌ ఒపజెప్తార్. 3 నస్తివలె వన్నిఙ్‌ ఒపజెప్తి యూద, వారు యేసుఙ్‌ సప్తెఙ్‌ ఇజి తీర్పు కితార్‌ ఇజి నెస్తాండ్రె, మన్సుదు నండొ దుకం ఆజి అయ ముపయ్‌వెండి రుపయెఙు పెరి పుజెరిఙుని పెద్దెల్‌ఙ ఎద్రు మహ్త తత్తాన్. 4 “ఇని తప్ప సిలివన్నిఙ్‌ ఒపజెప్తానె నాను పాపం కిత”, ఇజి వాండ్రు వెహ్తాన్‌. “దనిఙ్‌ నఙి ఇని పొతు సిల్లెద్‌. అయాక నీ బాజిత”, ఇజి వారు వెహ్తార్‌.

5 అందెఙె యూద అయ వెండి రుపయెఙ్‌ దేవుణుగుడిః లొఇ విసీర్‌తాండ్రె సొహాన్‌. వెనుక సొన్సి వన్నిఙ్‌ వాండ్రె ఉరి లాగె ఆతాన్.

6 పెరి పుజెరిఙు అయ వెండి రూపయ్‌ఙు పెహ్తరె, “ఇకెఙ్‌ ఒరెన్‌ వన్నిఙ్‌ సప్ని వందిఙ్‌ సిత్తి డబ్బుఙ్, అందెఙె సంద పెటెదు అర్‌ప్నిక దేవుణు రూలుదిఙ్‌ పడిఃఏద్‌”, ఇజి వర్గితార్. 7 వారు అయ డబుదాన్‌ ఆఇ దేసెమ్‌ది వరిఙ్‌ మూస్తెఙ్, కుమెరివన్ని మడిఃఙ్‌ కొణాట్‌ ఇజి ఉండ్రి నిర్ణెం కితార్. 8 అందెఙె ఏలుదాక అయ మడిఃఙ, “నల మడిఃఙ’ ఇజి కూకె ఆజినాద్‌. 9-10 “దేవుణు నఙి ఆడ్ర సిత్తిలెకెండ్, ఇస్రాయేలు లోకుర్‌ వన్ని వందిఙ్‌ విలువ లెకెండ్‌ సిత్తి ముప్పయ్‌ వెండి రూపయెఙ్‌ వారు లాగితారె కుమెరి వన్ని బూమి కొండెఙ్‌ సితార్”✡. ఇజి దేవుణు ముఙాల ప్రవక్త ఆతి యిరిమ్య వెట వర్గితిక యా లెకెండ్‌ పూర్తి ఆతాద్.

యేసు పీలాతు ఎద్రు నిల్సినాన్‌

11 యాకెఙ్‌ జరిగిజి మహివలె యేసు పెరి అతికారి ఆతి పిలాతు ఎద్రు నిల్సి మహాన్‌. నస్తివలె అతికారి ఆతి పిలాతు, “యూదురిఙ్‌ రాజు ఆతికి నీనెనా?”, ఇజి వన్నిఙ్‌ వెన్‌బాతాన్. “నిజమె, నీను వెహ్తి లెకెండ్‌నె”, ఇజి యేసు మర్‌జి వెహ్తాన్‌. 12 పెరి పుజెరిఙు, పెద్దెల్‌ఙ వన్ని ముస్కు తపుఙ్‌ మోప్తివెలె వాండ్రు ఇనికబా మర్‌జి వెహ్‌ఏతాన్. 13 నస్తివలె పిలాతు, “వీరు నీ ముస్కు ఎసొ తపుఙ్‌ మోప్సినార్, యాకెఙ్‌ విన్‌ఇతిదా?”, ఇజి వన్నిఙ్‌ వెన్‌బాతాన్. 14 వాండ్రు వారు వెహ్తి మాటెఙ్‌ఉండ్రి దనిఙ్‌బా మర్‌జి ఇనికబా వెహ్‌ఎతాన్. అందెఙె అతికారి నండొ బమ్మ ఆతాన్.

15 పస్కపండొయ్‌దిఙ్‌ జెలిదు మన్నివరి లొఇ, లోకుర్‌ కోరజిని ఒరెన్‌ వన్నిఙ్‌ విడుదల కిని అలవాటు అతికారిఙ్‌ మనాద్. 16 అయావలె బరాబ ఇని ఒరెన్‌ మూర్‌కతం మన్ని అన్నయ వాండ్రుననికాన్‌ ఒరెన్ జెలిదు మహాన్‌. 17 అందెఙె లోకుర్‌ విజెరె కూడ్ఃజి వాతివెలె పిలాతు, “నాను ఎయెరిఙ్‌ విడుదల కిదెఙ్‌ ఇజి మీరు కోరిజినిదెర్‌? బరబ్బెనా, సిల్లిఙ క్రీస్తు ఇజి కూకె ఆజిని యేసుఙా?”, ఇజి వరిఙ్‌ వెన్‌బాతార్. 18 వారు యేసు ముస్కు గోస ఆతారె వన్నిఙ్‌ ఒపజెప్త మనార్‌ ఇజి వాండ్రు నెస్త మనాన్.

19 పిలాతు నాయం తీరిస్ని బాడిఃదు బస్తి మహివలె వన్ని ఆల్సి, “ఇని తప్పబా సిల్లి అయా నెగ్గివన్నిఙ్‌ ఇనికబా కిదెఙ్‌ నీను కూడ్ఃదెఙ్‌ ఆఏద్‌. వన్ని వందిఙ్‌ నేండ్రు ఉండ్రి కలాదు నాను నండొ బాద కల్గిత మన”, ఇజి వన్నిఙ్‌ కబ్రురు పోక్తాద్.

20 పెరి పుజెరిఙుని పెద్దెల్‌ఙ, బరబ్బెఙ్‌ డిఃసి సీజి యేసుఙ్‌ సప్తెఙ్‌ ఇజి అతికారి ఒప్నిలెకెండ్‌ వెహ్తెఙ్‌ ఇజి లోకురిఙ్‌ రేప్సి మహార్‌. 21 “యా రిఎర్‌ లొఇ ఎయెరిఙ్‌ నాను డిఃస్తెఙ్‌ ఇజి మీరు కోరిజినిదెర్‌?”, ఇజి అతికారి వరిఙ్‌ వెన్‌బాతిఙ్, “బరబ్బెఙ్‌నె”, ఇజి వారు మర్‌జి వెహ్తార్‌. 22 “అహిఙ క్రీస్తు ఇజి కూకె ఆజిని యేసుఙ్‌ నాను ఇనిక కిదెఙ్‌?”, ఇజి వరిఙ్‌ వెన్‌బాతిఙ్‌ “వన్నిఙ్‌ సిలువ పొక్అ”, ఇజి విజేరె వెహ్తార్‌. 23 “ఎందానిఙ్‌ వన్నిఙ్‌ సిలువ పొక్తెఙ్, వాండ్రు ఇని తపు పణి కిత్తాన్‌?”, ఇజి పిలాతు వరిఙ్‌ వెహ్తిఙ్, “వన్నిఙ్‌ సిలువ పొక్అ”, ఇజి మరి ఒదె వారు డేల్సి వెహ్తార్‌. 24 గగోలినె లావ్‌ఆజినిక ఆఏండ మరి ఇనికబా కిదెఙ్‌ అట్‌ఏన్‌ ఇజి నెస్తాండ్రె పిలాతు, లోకుర్‌ విజెరె ఎద్రు ఏరు లొసి వన్ని కికు నొర్‌బజి, “ఇని తప్పసిల్లి వన్ని నలదిఙ్‌ నఙి ఇని సమందం సిల్లె, మిఙినె సమందం మనాద్”, ఇజి వెహ్తాన్‌. 25 అందెఙె లోకుర్‌ విజెరె, “వన్ని నల మా ముస్కుని మా కొడొఃర్‌ ముస్కు మనీద్*”, ఇజి మర్‌జి వెహ్తార్‌. 26 నస్తివలె వారు కోరితి లెకెండ్‌నె వాండ్రు బరాబెఙ్‌వరి వందిఙ్‌డిఃస్త సితాన్. గాని యేసుఙ్‌ కొర్‌డెఃఙాణిఙ్‌ డెఃయ్‌జి సిలువ పొక్తెఙ్‌ ఒపజెప్తాన్.

సయ్‌నమ్‌దికార్‌ యేసుఙ్‌ వెక్రిసినార్.

27 నస్తివలె అతికారి సయ్‌నమ్‌దికార్‌ యేసుఙ్‌ వారు బత్కిజిని ప్రిటోరియం ఇని ఇండ్రొ ఒతారె, సయ్‌నమ్‌దికార్‌ విజేరె వన్ని సుటులం కూడిఃతార్. 28 వారు వన్ని నీరి సొకెఙ్‌ లాగితారె మరి ఉండ్రి ఎరాని నీరి సొక వన్నిఙ్‌ తొడుఃగిస్తాతార్. 29 వారు సాప్కాణిఙ్‌ అటారె ఉండ్రి టోపి తయార్‌ కిజి వన్ని బురాదు ఇట్తార్‌. ఉండ్రి డుడు వన్ని ఉణిర్‌కియుదు అస్పిస్తారె వన్ని ఎద్రు మూణుకుఙ్‌ ఊర్‌జి, “యూదురిఙ్‌ రాజు ఆతికి గెలిస్‌అ”, ఇజి వెహ్సి వన్నిఙ్‌ వెక్రిస్తార్. 30 వన్ని ముస్కు పూసి, అయ డుడు లాగ్జి వన్ని బురాదు మరి మరి డెయ్‌తార్. 31 వన్నిఙ్‌ వెక్రిసి వీజితి వెనుక వన్నిఙ్‌ తొడుఃగిస్తి మహి నీరి సొక్క లాగితారె, వన్ని నీరి సొక్కెఙ్‌ తొడిఃగిస్తారె సిలువ పొక్తెఙ్‌ వారు వన్నిఙ్‌ ఒత్తార్.

యేసు సిలువ పోకె ఆజినాన్‌

32 వారు సొన్సి మహివలె కురెనియ ఇని పట్నమ్‌దికాన్‌ సీమోను ఇని ఒరెన్‌ వన్నిఙ్‌ సుడ్ఃతారె, సిలువ పిండ్ఃదెఙ్‌ వన్నిఙ్‌ బలవంతం కితార్. 33 బుర్ర పెణకి ఇని అర్దం ఆని పేరుమని గొల్‌గోత్త ఇని బాడిఃదు వాతార్. 34 అబె సేందు కలప్తి ద్రాస కడు వన్నిఙ్‌ ఉండెఙ్‌ సిత్తార్‌ గాని వాండ్రు కెఏతాన్, 35 వన్నిఙ్‌ సిలువ పొక్తి వెనుక వన్ని సొక్కెఙ్‌ ఎయెరిఙ్‌ దొహ్‌క్నె ఇజి నెస్తెఙ్‌ సీటిఙ్‌ పొక్తారె వన్ని సొక్కెఙ్‌ సీబె ఆతార్. 36 దన్ని వెనుక వారు అబ్బె బసి వన్నిఙ్‌ కాప్‌కిజి మహార్‌. 37 “వీండ్రు యూదురిఙ్‌ రాజు ఆతి యేసు”, ఇజి వాండ్రు కితి తపు రాసి వన్ని బురాదిఙ్‌ ముస్కు ఇట్తార్. 38 వన్ని ఉణెర్‌ పడకాదు ఒరెన్‌ వన్నిఙ్, వన్ని డేబ్ర పడఃకాదు ఒరెన్‌ వన్నిఙ్‌ రిఎర్‌ డొఙారిఙ వన్ని వెట సిలువ పొక్తార్.

39-40 అయ సర్దు సొనికార్‌ విజేరె బుర్ర దుక్సి, “దేవుణు గుడిఃదిఙ్‌ అర్‌ప్సి మూండ్రి దినమ్‌కాఙ్‌ మర్‌జి తొహ్నికి, నీను దేవుణు మరిసి ఇహిఙ నిఙి నీనె రక్సిస్‌అ, సిలువదాన్‌ డిఃగ్‌జి రఅ”, ఇజి వన్నిఙ్‌ పడిఃఎండ సెఇ మటెఙ్‌ వెహ్సి మహార్‌.

41 అయ లెకెండ్‌నెస, పెరి పుజెరిఙు, లోకురి పెద్దెల్‌ఙ, దేవుణు మోసెఙ్‌ సితి రూలుఙ్‌ నెస్పిస్నికార్‌ విజేరె వన్నిఙ్‌ వెక్రిస్తార్. 42 “వీండ్రు మహి వరిఙ్‌ తప్రిస్తాన్, గాని వన్నిఙ్ ‌వాండ్రె తప్రె ఆదెఙ్‌ అట్‌ఏతాన్. వాండ్రు ఇస్రాయేలుది రాజు ఇహాన్‌. ఏలు వాండ్రు సిలువ ముస్కుహాన్‌ డిఃగితిఙ వన్నిఙ్‌ మాపు నమినాప్. 43 వాండ్రు దేవుణు ముస్కు నమకం ఇట్తాన్. “నాను దేవుణు మరిసి’ ఇజి వెహ్తాన్‌. అందెఙె దేవుణుదిఙ్‌ వన్నిఙ్‌ సిలువదాన్‌ రక్సిస్నాండ్రా, ఇజి మాటు సూణాట్‌ దేవుణు వన్నిఙ్‌ తప్రిసీన్‌ ఇజి వారు వెహ్తార్‌. 44 అయా లెకెండ్‌నె వన్నివెట సిలువ పోకె ఆతి మని డొఙారిఙ్‌బా వన్నిఙ్‌ వెక్రిస్తార్.

యేసు సిలువాదు సాజినాన్‌

45 మదెనమ్‌దాన్‌ మూండ్రి గంటెఙ్‌దాక దేసెం విజు సీకటి ఆతాద్. 46 డగ్రు మూండ్రి గంటెఙ్‌ఆతివెలె యేసు, “ఏలి, ఏలి లమ సబక్తాని”, ఇజి నండొ డేల్సివెహ్తాన్. “నా దేవుణు, నా దేవుణు నఙి ఎందనిఙ్‌కియు డిఃస్తి?”,✡ ఇజి యా మాటదిఙ్‌ అర్దం. 47 అబ్బె నిహి మహికార్‌ సెగొండార్‌ యా మాట విహరె, “వాండ్రు ఏలియెఙ్‌ కూక్సినాన్”, ఇజి వెహ్తార్‌.

48 వెటనె వరి లొఇ ఒరెన్‌ ఉహ్‌క్సి సొన్సి దూది తత్తాండ్రె పులాని రసమ్‌దు ముడుక్సి యేసుఙ్‌ ఉండెఙ్‌ ఉండ్రి డుడుదాన్‌ వన్ని వెయ్‌దు అందిస్తాన్. 49 మహికార్”, ఇనిక కిమ, ఏలియ వాజి వన్నిఙ్‌ తప్రిస్నాన్‌సు, సూణాట్”, ఇజి వెహ్తార్‌. 50 యేసు మరి డటం డేల్‌స్తాండ్రె పాణం డిఃస్తాన్. 51 అయ గడిఃయాదునె దేవుణు గుడిఃదు మని తెర ముస్కుహాన్‌ అడ్గి దాక కింజితాదె రుండి ముకెఙ్‌ ఆతె. బూమి కద్లితాద్. సటుఙ్‌బదెఙ్‌ ఆతె. 52 దూకిఙ్‌ రే ఆతెనె ముఙాల సాతి మహి నీతి నిజాయితి మనికార్‌ నండొండార్‌ ఒడొఃల్‌దాన్‌ మర్‌జి నీఙితార్. 53 వారు దూకిఙాణిఙ్‌ వెల్లి వాజి, యేసు సాతి వరిబాణిఙ్‌ మర్‌జి నిఙితి వెనుక దేవుణు వన్నివందిఙ్‌ కేట కిత్తి పట్నమ్‌దు† సొన్సి నండొండారిఙ్‌ తోరె ఆతార్. 54 సదాతిపతి‡ వెటయేసుఙ్‌ కాప్‌కిజి మహికార్ బూమి కద్లినిక, మరి జర్గితికెఙ్‌ విజు సుడ్ఃజి నండొ తియెల్‌ ఆతార్. “వీండ్రు, నిజమె దేవుణు మరిసినె”, ఇజి వెహ్తార్‌. 55 నండొండెక్‌ బోదెక్‌ కండెక్‌ దూరమ్‌దాన్‌ సుడ్ఃజి మహె. వారు యేసుఙ్‌ అవ్‌సరం ఆతికెఙ్‌ కిజి గలీలయదాన్‌ వన్నివెట వాతికెఙ్. 56 వన్కా లొఇ మగ్దలెనె మరియాని, యాకోబు, యోసె ఇని వరి అయ్‌సి ఆతి మరియని జెబెదాయి మరిసిరిఙ్‌ అయ్‌సి బానె మహార్‌.

యేసుఙ్‌ మూస్నిక

57-58 యేసుఙ్‌ లొఙిజి మనికానాతి అరిమతా ఇని పట్నమ్‌దికాన్‌ యోసేపు ఇని ఒరెన్‌ ఆస్తి మన్నికాన్‌. పొద్దు ఆతివెలె, వాండ్రు పిలాతు డగ్రు సొహాండ్రె యేసు ఒడొఃల్‌ లొస్తాన్. యేసు ఒడొఃల్‌ వన్నిఙ్‌ సీదెఙ్‌ ఇజి పిలాతు ఆడ్ర సితాన్. 59 యోసేపు అయ ఒడొఃల్‌ లొస్తాండ్రె నెగ్గి తెలాని పాతెఙాణిఙ్‌§ సుటిసి, సటుదిఙ్‌ దొల్‌పిస్తి, వన్ని వందిఙ్‌ తయార్‌ కితి మహి కొత్త దూకిదు ఇడ్ఃతాన్. 60 ఉండ్రి గుండ్రాని సెప్ట పణకు సడిపిసి దూకిదిఙ్‌ అడు కితాండ్రె సొహాన్‌. 61 మగ్దలెనె మరియాని మరి ఉండ్రి మరియ అబ్బె దూకిదిఙ్‌ ఎద్రు బస్తెమహె.

దూకిదిఙ్‌ కాప్‌ కిజినార్.

62-63 మర్సనాండిఙ్, ఇహిఙ విస్రాంతిదినం వందిఙ్‌ తయార్‌ ఆని దినం వెనుక, పెరి పుజెరిఙుని, పరిసయ్‌రు పిలాతు డగ్రు కూడ్ఃజి వాతారె, “బాబు, అయ అబద్దం వెహ్సి మొసెం కితికాన్‌ బత్కితి మహివలె, “మూండ్రి దినమ్‌కు ఆతి వెనుక నాను మర్‌జి నీఙ్‌నాలె’ ఇజి వెహ్తి మహిక మఙి ఎతు మనాద్. 64 అందెఙె మూండ్రి దినమ్‌కుదాక దూకిదిఙ్‌ నెగెండ సుడ్ఃదెఙ్‌ ఆడ్ర సిఅ. సిల్లిఙ వన్ని సిసూర్‌ వాజి వన్నిఙ్‌ పెర్‌జి ఒసి, వాండ్రు సాతి వరి బాణిఙ్‌ మర్‌జి నిఙితాన్, ఇజి లోకురిఙ్‌ వెహ్నర్. ఆహె కితిఙ కడెఃవెరిదిక మొదొహిదనిఙ్‌ ఇంక మరి ఒదె మోసెం ఆనాద్”, ఇజి వెహ్తార్‌.

65 అందెఙె పిలాతు, “కాప్‌ కినివరిఙ్‌ ఒసి మీరు కియుదాన్‌ కిదెఙ్‌అట్ని లెకెండ్‌ దూకిదిఙ్‌ జాగర్త కాప్‌కిదు”, ఇజి వరిఙ్‌ వెహ్తాన్‌. 66 వారు సొన్సి అయ దూకిదిఙ్‌సీలు పొకిస్తారె, జాగర్త సుడ్ఃదెఙ్‌ కాప్‌ కిని వరిఙ్‌బ ఇడ్ఃతార్.

28

యేసు మర్‌జి నిఙిజినాన్‌

1 విస్రాంతిదినం గడస్తి సొహి వెనుక, వారమ్‌దిఙ్‌ మొదొహి దినమ్‌దు జాయ్‌అజి మహివలె, మగ్దలెనె మరియాని మరి ఉండ్రి మరియ దూకిదు సుడ్ఃదెఙ్‌ సొహార్‌. 2 వెటనె బూమి కద్లితాద్. ఎందనిఙ్‌ ఇహిఙ పరలోకమ్‌దాన్‌ ఒరెన్‌ దేవుణు దూత డిగిత వాత్తాండ్రె అడు మహి పణుకు ఎర్లిసి దని ముస్కు బస్త మహాన్‌. 3 అయ దూత ఒడొఃల్‌ మిర్సిని జాయ్‌లెకెండ్‌ మహాద్‌. వన్ని సొక్కెఙ్‌ గాందులెకెండ్‌ తెలాఙ్‌ మహె. 4 వన్నిఙ్‌ సుడ్ఃజి కాప్‌ కినికార్‌ తియెల్‌ ఆతారె వణక్సి వరి పాణం సొహి లెకెండ్‌ఆత మహార్‌. 5 దేవుణు దూత అయ బోదెకాఙ్‌ సుడ్ఃజి, “మీరు తియెల్‌ ఆమాట్. సిలువ పొకె ఆతిమన్ని యేసుఙ్‌ మీరు రెబాజినిదెర్‌ ఇజి నాను నెసిన. 6 వాండ్రు ఇబ్బె సిల్లెన్. వాండ్రు వెహ్తి లెకెండ్‌నె మర్‌జి నిఙితాన్. రదు, వాండ్రు గూర్తిమహి బాడిః సుడ్ఃదు. 7 మీరు బేగి సొన్సి వాండ్రు సాతి వరిబాణిఙ్‌ మర్‌జి నిక్తాన్. వాండ్రు మిఙి ఇంక ముఙాల గలీలయ సొన్సినాన్. మీరు అబ్బె వన్నిఙ్‌ దసూల్‌ ఆనిదెర్, ఇజి వన్ని సిసూరిఙ్‌ ‌వెహ్తు. ఇదిలో యాక ఏలు నాను మిఙి వెహ్సిన ఇజి వరిఙ్‌ వెహ్తాన్‌. 8 అందెఙె అవిక్‌ తియెల్‌ ఆజి గొప్ప సర్దదాన్‌ వన్ని సిసూర్‌ఙ ‌యా మాటెఙ్‌ వెహ్తెఙ్‌ ఉహ్‌క్సి సొహె. 9 వెటనె యేసు వన్కా ఎద్రు తొరె ఆతాండ్రె, “మిఙి నెగెండ్‌ మనిద్”, ఇజి వెహ్తాన్‌. అవిక్‌ వన్ని డగ్రు వాజి పాదమ్‌కు అసి వన్నిఙ్‌ పడ్‌గ్జి మాడిఃస్తె. 10 నస్తివలె యేసు, “మీరు తియెల్‌ ఆమాట్. మీరు సొన్సి నా కూలెఙ వెట గలీలయదు సొండ్రు ఇజి వెహ్తు. వారు అబె నఙి దసూల్‌ ఆనార్‌లె”, ఇజి వనకాఙ్‌ వెహ్తాన్‌‌.

11 అవిక్‌ సొన్సిమహిఙ్, దూకిదిఙ్‌ కాప్‌కిజి మహికార్‌ సెగొండార్‌ పట్నమ్‌దు సొహారె, జర్గితి సఙతిఙ్‌ విజు పెరి పుజెరిఙ వెట వెహ్తార్‌. 12-13 అందెఙె వారు లోకురి పెద్దెల్‌ఙ వెట కూడ్ఃజి వాతారె ఉండ్రి ఆలోసనం కితార్. వారు అయ సయ్‌నమ్‌ది వరిఙ్‌ నండొ డబ్బుఙ్‌ సితారె, “మాపు నిద్ర కిజి మహివలె వన్ని సిసూర్‌ మదరెతు వాతారె వన్నిఙ్‌ పెహ్త ఒతార్‌ ఇజి మీరు వెహ్తు. 14 యా మాట అతికారి గిబ్బిదు సొహిఙ మాపు వన్నివెట వర్గిజి మిఙి ఇనికబా రెఏండ సూణాప్‌లె”, ఇజి వరిఙ్‌ వెహ్తార్‌. 15 అందెఙె అయ సయ్‌నమ్‌దికార్‌ డబ్బు అస్తారె వరిఙ్‌ వెహ్తివజనె కితార్. యా డొఙకత ఏలుబా యూదురి లొఇ సాటె ఆజినె మంజినాద్. 16 పదకొండు మన్సి సిసూర్‌ యేసు వరిఙ్‌ వెహ్తి మన్ని గలీలయాది గొరొత్‌ సొహార్‌. 17 వారు వన్నిఙ్‌ సుడ్ఃతిఙ్‌ వన్నిఙ్‌ పొగ్‌డిజి మాడిఃస్తార్. గాని సెగొండార్‌ అనుమానం ఆతార్. 18 నస్తివలె యేసు వరి డగ్రు వాతండ్రె, “పరలోకమ్‌దుని బూమి ముస్కు విజు అతికారమ్‌కు దేవుణు నఙి సిత మనాన్. 19 అందెఙె మీరు సొన్సి విజు జాతిఙాణి వరిఙ్‌ నా సిసూర్‌ కిదు. బుబ్బ పేరుదాన్, మరిన్‌ పేరుదాన్, దేవుణు ఆత్మ పేరుదాన్‌ వరిఙ్‌ బాప్తిసం సీదు. 20 మరి నాను మిఙి ఆగ్న సితిలెకెండ్, నాను మిఙి నెస్‌పిస్తి విజు వనకాఙ్‌లొఙిజి మండ్రెఙ్‌ ఇజి వరిఙ్‌ నెస్పిస్తు. ఇదిలో నాను యా లోకమ్‌ది ఆక్కర్‌ దాక ఎలాకాలం తప్‌ఏండ మీవెట మంజిన”, ఇజి వరిఙ్‌ వెహ్తాన్‌.

* 1:1 1:1 దావీదు ఇస్రాయేలు లోకుర్‌ వందిఙ్‌ దేవుణు ఏర్పాటు కితి రాజు. వాండ్రు ఇస్రాయేలుది రుండి రాజు వన్ని ముఙాల సవులు ఇనికాన్‌ ఏలుబడిః కిజి మహాన్‌.

✡ 1:6 1:6 2సము 11:1-27.

† 1:21 1:21 యేసు ఇని మాటదిఙ్‌ అర్దం, యెహోవ దేవుణు రక్సిస్నాన్‌ సిల్లిఙ సాయం కిజినాన్‌.

✡ 1:22-23 1:22-23 యెసయ 7:14.

* 2:1 2:1 సుక్కెఙ వందిఙ్‌ సదువు నెస్తికార్‌.

† 2:6 2:6 మికా 5:2.

‡ 2:11 2:11 సాంబ్రాణిసాంబ్రాణి ఇని మరాన్‌దాన్‌ దొహ్‌క్ని నెగ్గి వాసనం మన్ని గొప్ప విలువాతి ఒస్తు బోలంబోలం ఇని మరాన్‌దాన్‌ నెగ్గి వాసనం మన్ని ఒస్తు మాయమ్‌కు లెకెండ్‌బా పణి కినాద్‌.

✡ 2:15 2:15 హోసెయ 11:1.

§ 2:17-18 2:17-18 ఇస్రాయేలు (యూదురి) లోకురిఙ్‌ అనిగొగొ ఆతి ఇస్సాకు మరిసియాతి యాకోబు ఆల్సినె రాహేలు. నెబుక్కద్‌నెసర్‌ బబులోనుదు ఏలుబడిః కిజి మహివలె ఎప్రయెన్‌ది యూదురిఙ్‌ అస్త ఒత్తాన్‌. వరి లొఇ నండొండార్‌ బానె సప్పె ఆతార్‌.

✡ 3:3 3:3 యెసయ 40:3.

✡ 4:4 4:4 ద్వితీ 8:3.

✡ 4:6 4:6 కీర్తన 91:11,12.

✡ 4:7 4:7 ద్వితీ 6:16.

✡ 4:14-16 4:14-16 యెసయ 9:1-2.

* 4:25 4:25 దెక్కపొలి ఇహిఙ పది పట్నమ్‌కు ఇక్కెఙ్‌ గలీలయ సమ్‌దరం అతాహ పడక మహె.

* 5:12 5:12 దేవుణు మంజినిమబాడ్డి

† 5:13 5:13 యేసుప్రబు కాలమ్‌దు ఏలు దొహ్‌క్ని లెకెండ్‌ మన్ని సోరు సిల్లెతాద్‌. అయావెలె సోరువెట తెల్లని ఇస్కబా కూడిత మహె తడి కిత్తిఙ సోరు విజు కరిగిజి సొనాద్‌, ఇస్క మిగిలినాద్‌. అయావెలె లోకుర్‌ సోరు రుసి సిల్లిక ఇజి వెహ్సి మహార్‌.

✡ 5:21 5:21 నిర్గమ 20:13.

* 8:2 8:2 కుస్టు రోగం ఇహిఙ పెరిజబ్బు అయ జబ్బు వాతిఙ కిక్కు కాల్కు మన్ని డెఃస్కెఙ్‌ తెవ్‌జి సొనాదెలె జబ్బు మన్నిబాన్‌ ముట్తిఙ నెస్‌ఏద్‌

† 8:5-6 8:5-6 సదాతిపతి ఇహిఙ రోమసయ్నమ్‌దు మన్ని వందమణిసిర్‌ సయ్నమ్‌ది వరిఙ్‌ ఆతికారి.

✡ 8:17 8:17 యెసయ 53:4.

‡ 8:22 8:22 అయాలెకెండ్‌ వెహ్నివలె దేవుణువెట ఇని పొత్తు సిల్లి ఆత్మదిఙ్‌ సెందితి సఙతిఙ వందిఙ్‌ యేసు వెహ్సినాన్‌. నిజం సాతివరి వందిఙ్‌ ఆఏద్‌. యా మాటెఙ్‌ దేవుణు ఏలుబడిః అడిగి మన్‌ఇ వరి వందిఙ్‌ వెహ్సినాన్‌. యా మాటెఙ్‌ యాలెకెండ్‌నె లూక 15:24,32, మరి ఎపెసు 2:1 బాన్‌బా రాస్త మనాద్‌.

§ 8:28 8:28 యేసుప్రబు కాలమ్‌దు సుట్టు బొరొకిజి సాలమ్‌లెకెండ్‌ తయార్‌ కిజి సాతి వరిఙ్‌ సమాది కిజి మహార్‌. పీనుగు సాలమ్‌లొఇ ఇడ్జి పణుకుదాన్‌ సాలమ్‌దిఙ్‌ మూసి మహార్‌.

* 9:10 9:10 పన్ను పెర్నివరిఙ్‌ యూదురు ఇస్టం కిఏతార్‌. యూదురు పన్ను పెర్నివరిఙ్‌ తక్కుదికార్‌ మరి గొప్ప పాపం కినికార్‌ ఇజి ఒడ్ఃబిజి మహార్‌. వారు రోమ ప్రబుత్వం వందిఙ్ పన్ను పెర్జి మహార్‌. అక్క యూదురి రులుదిఙ్‌ పడిఃఎండ మహాద్‌. వారు కిని పణిదాన్‌ వారు ఆఇవరివెట కూడ్ఃజి మహిఙ్‌ వారు సుబ్బరం సిల్లికార్‌ ఇజి వ‌రివందిఙ్‌ ఒడ్ఃబిజి మహార్‌.

✡ 9:13 9:13 హోసెయ 6:6.

* 10:4 10:4 కనానియదికాన్‌ సీమోను - తెలుగు రోమది ఏలుబడిఃదాన్‌ యూదురు దేసెమ్‌దిఙ్‌ విడుదల కిదెఙ్‌ ఉసార్‌దాన్‌ సుడిఃజిని యూదురు సఙం మనాద్‌ అయా సఙమ్‌దికాన్ ఒరెన్‌ సీమోను.

† 10:25 10:25 దేవుణుదిఙ్‌ పొగ్‌డిఃజి మాడిఃస్‌ఇ యూదురు ఆఇకార్‌ మాడిఃసి మహి, ఉండ్రి బొమ్మనె బెయల్‌జెబ్బులు. యూదురు అయ బొమ్మదిఙ్‌ “పొర్లిఙ్‌ మాడిఃస్ని బొమ్మ”, ఇజి వెక్రిసి వహ్సి మహార్‌. అందెఙె వారు యేసుప్రబుఙ్‌ బెయల్‌జెబ్బులు ఇజి కూక్తివెలె వన్నిఙ్‌ నండొ మోసెం వెహ్త మహార్‌.

✡ 10:36 10:36 మికా 7:6.

✡ 11:10 11:10 మలా 3:1.

* 12:3 12:3 దావీదు రాజు కిత్తిక సముయేలు ప్రవక్త పుస్తకమ్‌దు రాస్త మనాద్. 21:1-6.

† 12:4 12:4 గుడారమ్‌దు విజు విస్రాంతి దినమ్‌దు దేవుణుదిఙ్‌ పూజ సిత్తిలెకెండ్‌ 12 కొత్త రొట్టెఙ్‌, సమాజ గుడారమ్‌దు మన్ని బల్లాదు ఇడ్జి మంజినె కొత్త రొట్టెఙ్‌ ఇడ్ని బాణిఙ్‌ లాగితి పడాయ్‌ రొట్టెఙ్‌ పుజెరిఙు తినార్. లేవి 24:5-9 అయకాలమ్‌దు యెరుసల్లేమ్‌దు మన్ని దేవుణు గుడిః సిల్లెతాద్‌. దావీదు రాజు మరియాతి సొలొమొను కాలమ్‌దునె యెరుసల్లేమ్‌దు మన్ని దేవుణు గుడిః వాండ్రు తొహిస్తాన్‌.

✡ 12:7 12:7 హోసెయ 6:6.

‡ 12:20 12:20 అయ మాటదిఙ్‌ అర్దం ఇనిక ఇహిఙ, లోకుర్‌ దేవుణు ముస్కు మన్ని నమకమ్‌దిఙ్‌ కండెక్‌ వెనుక ఆతిఙ్‌నొ దయ్‌రం సిల్లెండ ఆతఙ్‌నొ యేసు వన్నిఙ్ డిఃసి సిఏన్‌ మొకొం మహ్‌ఏన్‌.

✡ 12:21 12:21 యెసయ 42:1-4.

§ 12:39 12:39 పడాయ్‌ ఒపుమానమ్‌దు ఓన వందిఙ్‌ రాస్త మనాద్‌ వాండ్రు పయ్‌నం కిజి మహి ఓడదాన్‌ సమ్‌దరమ్‌దు విసిరె ఆతిఙ్‌ ఉండ్రి పెరి మొయ, దేవుణు వెహ్తి వజ వన్నిఙ్‌ డిఃఙితాద్‌ మూండ్రి రొస్కు వెనుక వన్నిఙ్‌ సమ్‌దరం ఒడ్డుదు పాణమ్‌దాన్‌ కక్తాద్‌ ఓన గుర్తు వందిఙ్‌ మూసె ఆని వందిఙ్‌ మరి మూండ్రి వాండ్రు సాతి వరి బాణిఙ్‌ మరి మర్‌జి నిఙిజి వెహ్తాన్‌.

✡ 13:14-15 13:14-15 యెసయ 6:9,10.

✡ 13:35 13:35 కీర్తన 78:2.

✡ 15:4 15:4 నిర్గమ 21:17; లేవి 20:9.

* 15:4 15:4 నిర్గమ 20:12 ద్వితీ 5:16.

✡ 15:7-9 15:7-9 యెసయ 29:13.

* 16:16 16:16 క్రీస్తు ఇని మాటదిఙ్‌ అర్దం దేవుణు ఏర్పాటు కిత్తి పోక్తికాన్‌

† 16:19 16:19 పరలోకమ్‌ది తాలం కిక్కు ఇజి తెలుగుదు రాస్త మనాద్.

* 17:10 17:10 పాడయి ఒపుమానమ్‌దు మన్ని మలాకి ప్రవక్త పుస్తకమ్‌దు రస్తిమన్నిలెకెండ్‌ ఇహిఙ, ఏలియ ముఙాల వాదెఙ్‌ ఇజి యూదురు నమ్మిజినార్‌. మలాకి 3:1, 4:5-6.

† 17:24 17:24 యెరుసల్లెమ్‌దు మన్ని దేవుణు గుడిఃదిఙ్‌ అవసరమ్‌మాతికెఙ్‌ కిజి నెగెండ్‌ సుడిఃదెఙ్‌ ఒరెనొరెన్‌వన్నిబాణిఙ్‌, సెగం సెకెల్‌ పన్నులెకెండ్‌ పెర్‌జి మహార్‌. యూదురు ఆతి మొగవారు 20 వయ్సుడాట్తిమహికార్‌ విజేరె గుడిః పన్ను సీదెఙ్‌ ఇజి దేవుణుమాటదు రాస్త మనాద్‌. అక్క రుండి రోస్కు కూలిదిఙ్‌ సమానం మహాద్‌. నిర్గమ 30:13-16. 2దినరు 24:9-14, నెహెమ్య 10:32.

* 18:11 18:11 లోకుమరిసి ఇని మాట అరామియ బాసదాన్‌, “నాను” సిల్లిఙ “నఙి,నాది”, ఇజి అర్దమానిలెకెండ్‌ యూదురు వెహ్సి మహార్‌. యేసుప్రబుబా వన్ని వందిఙ్‌ వెహ్తెఙ్‌ యాలెకెండ్‌ వెహ్సి మహాన్. యాలెకెండ్‌ వెహ్సిమహివలె నానె క్రీస్తు ఇజి వాండ్రు తినాఙ్‌ వెహ్‌ఏండ వన్ని వందిఙ్‌ వెహ్సి మహాన్. దానియేలు ప్రవక్త పుస్తకమ్‌దు రాస్తి మన్ని దన్నిఙ్‌ తగితిలెకెండ్‌, వాండ్రు యా పేరు వన్ని వందిఙ్‌ వెహ్సి మహాన్‌. దానియేలు 7:13-14. యేసుఙ్‌ పగాతికార్‌ వాండ్రు మాముల్‌గ వన్ని వందిఙ్‌ ఆహె వెహ్సినాన్‍ ఇజి ఒడ్ఃబితార్‌. గాని వన్నిఙ్‌ నమ్మిత్తికార్‌ వాండ్రె క్రీస్తు ఇజి వెహ్సి మహాన్‌ ఇజి అర్దం కిత్తార్‌.

† 18:11 18:11 గ్రీక్కు బాసాదు రాస్తిమన్ని ముకెలమాతి పుస్తకమ్‌కాఙ్‌ యా మాట మన్నె గాని సెగం పుస్తకమ్‌కాఙ్‌ సిల్లెద్‌

‡ 18:16 18:16 ద్వితీ కాండం 19:15

§ 18:17 18:17 యూదురు ఆతికార్‌ ఇనిదన్ని వందిఙ్‌బా పన్ను పెర్నివరివెట కూడిఃజి మన్‌ఏర్‌

* 18:22 18:22 నాల్గి వంద తొంబయ్‌ సుట్కు ఇహిఙ ఎస్తివలెబా సెమిసి మండ్రెఙ్‌ ఇజి అర్దం.

† 18:24 18:24 ఉండ్రి వెయి తాలందు ఇహిఙ వెయి లక్క రూపాయ్‌దిఙ్‌ లావ్‌ మన్నె

‡ 18:28 18:28 వంద దినారమ్‌కు ఇహిఙ అయ కాలమ్‌దు పది రొస్కా పణికిని కూలిదిఙ్‌ సమానం మహాద్.

✡ 19:4 19:4 ఆది 1:27.

✡ 19:5 19:5 ఆది 2:24.

* 19:12 19:12 అండెర ఇహిఙ వాండ్రు కొడొః ఇడ్దెఙ్‌ అట్‌ఇకాన్‌.

✡ 19:19 19:19 నిర్గమ 20:12-16; ద్వితీ 5:16-20.

✡ 19:19 19:19 లేవి 19:18.

* 20:2 20:2 అయ కాలమ్‌దు ఉండ్రి రోజు పణిదిఙ్‌ కూలి ఉండ్రి దినారం మహాద్‌.

* 21:4-5 21:4-5 యెరుసల్లేం పట్నమ్‌దిఙ్‌ సియోను పట్నం ఇజిబా పేరు మహాద్‌ ఎందానిఙ్‌ ఇహిఙ అయ పట్నం సీయోను గొరొన్‌ ముస్కు తొహ్తి మహ్‌ద్‌. అమదెఙె సియోను గాల్సి ఇజి వెహ్నివలె యెరుసల్లేం పట్నమ్‌ది వరిఙ్‌ గుర్తు కిజి వెహ్సిమహార్‌ వారు ఇహిఙ ఇస్రాయేలు లోకుర్‌ గుర్తు.

✡ 21:4-5 21:4-5 జేకరి 9:9.

† 21:9 21:9 అరామియ బాసాదు ఓసన్న ఇని మాటదిఙ్‌ మఙి ఏలు రక్సిస్‌అ ఇజి అర్దం మనాద్. గాని లోకుర్‌ పొగ్‌డిఃదెఙ్‌ మరి ఎయెన్‌బా పెరికాన్‌ వానివలె వరిఙ్‌ కూక్సి ఒనిలెకెండ్‌బా వెహ్సిమహార్‌.

✡ 21:13 21:13 యెసయ 56:7.

✡ 21:13 21:13 యిర్మీయా 7:11.

✡ 21:16 21:16 కీర్తన 8:2.

* 22:16 22:16 హేరోదియరు జటుదికార్‌ రోమదికార్‌ యూదురు ముస్కు కిని ఏలుబడిఃదిఙ్‌ ఇస్టం కిత్తి యూదురు ఆతికార్‌. పరిసయురిఙ్‌ని హేరోదియరిఙ్‌ ఇని పొత్తు సిల్లెద్‌. గాని లోకుర్‌ యెసుప్రబుఙ్‌ ఇస్టమానిదన్నిఙ్‌ తియెలాజి మహార్.

✡ 22:31-32 22:31-32 నిర్గమ 3:6.

✡ 22:37 22:37 ద్వితీ 6:5.

✡ 22:39 22:39 లేవి 19:18.

✡ 22:43-44 22:43-44 కీర్తన 110:1.

* 23:5 23:5 యా ఇజిరి పెట్టెఙ్‌ తొలుదాన్‌ తయార్‌ కితిక్కెఙ్‌ దన్ని లొఇ పడాఃయ్‌ ఒపుమానమ్‌దు మన్ని సగం మాటెఙ్‌ రాసి ఇడ్జి మంజినార్‌. నిర్గమ 13:1-10, 13:11-16. ద్వితీ 6:4-9, 11:13-21. దేవుణు మాటదు రాస్తి మన్నికెఙ్‌ ద్వితీ 6:8, 11:18. యా లెకెండ్‌ లొఙిజి మంజినాప్‌ ఇజి తోరిస్తెఙ్‌ 12 వయుస్సు డాట్సి మొగ్గకొడొఃర్‌ యాపెటె ఉండ్రి వరి నొద్రుదుని మరి ఉండ్రి పెటె డేబ్ర కియుదుబా తొహె ఆజి మహార్‌. ముకెలం పార్దనం కినివలె ఆహె కిజి మహార్‌.

† 23:5 23:5 యూదురు ఆతికార్‌ దేవుణు పణికినికార్‌ ఇజి తోరెఆదెఙ్‌, మరి దేవుణు సిత్తి ఆడ్రెఙ్‌ ఎత్తు కిబిస్తిలెకెండ్‌ ఉండ్రి నీలి రంగు సాల్వ నన్నిక పొర్పాజి మహార్‌. యాక పొర్పాదెఙ్‌ ఇజి వరిఙ్‌ ఆడ్ర సిత్త మహాన్‌ సంక్య 15:37-41, ద్వితీ 22:12. గాని యూదురిఙ్‌ రూలుఙ్‌ నెస్పిసినికార్‌ని పరిసయురిఙ్‌ వారు గొప్ప నెగెండ్‌ దేవుణుదిఙ్‌ లోఙిజినికార్‌ ఇజి తోరిస్తెఙ్‌ అక్కెఙ్‌ గొప్ప పెరిక పొర్పాజి మహార్‌.

‡ 23:23 23:23 పొదిన, సొపు, జిలకార ఇక్కెఙ్‌ విజు కరీదికెఙ్‌ ఆఉ ఇక్క తిండిదిఙ్‌ రుసి కూడుఃఙ్ ఇజి వంట కినివలె కలప్నికెఙ్‌.

§ 23:23 23:23 అబ్రహామునె తొలిత దసమ్‌బాగం సిత్తిలెకెండ్‌ పడాఃయ్‌ ఒపుమానమ్‌దు రాస్త మనాద్‌. ఆది 14:20. వెనుక ఇస్రాయేలు లోకుర్‌ వరిఙ్‌ దొహ్‌క్ని వనక లొఇ దసంబాగం సీదెఙ్‌ ఇజి దేవుణు ఆడ్ర సిత్తాన్‌. దసంబాగం ఇహిఙ పది లొఇ ఉండ్రి.

✡ 23:39 23:39 కీర్తన 118:26.

✡ 24:15 24:15 దాని 9:27; 11:31; 12:11.

* 24:20-21 24:20-21 పిన్నికాలమ్‌దు గొప్ప పెరి పిరు వాజి మహాద్‌. అందెఙె విజుబాన్‌ గడ్డెఙ్‌ నిండ్రిజి మన్నిఙ్‌ పిన్నిదిఙ్‌ పయ్‌నం కిదెఙ్‌ గొప్ప కస్టమాజి మంజినాద్‌ మండ్రెఙ్‌ బాడ్డి దొహ్‌క్తెఙ్‌నొ, తిండి దొహ్‌క్తెఙ్‌నొ గొప్ప కస్టమాజినాద్‌ యూదురి రూలుఙ్‌ వజ విస్రాంతిదినమ్‌దు మూడు నాల్‌గి మయిలుదిఙ్‌ లావ్‌ దూరం పయ్‌నం కిదెఙ్‌ ఆఏద్‌ ఇజి మహాద్‌.

✡ 24:29 24:29 యెసయ 13:10; 34:4.

† 24:38 24:38 దేవుణు బూమి విజు ముడుఃగ్జి సిని లెకెండ్‌ పేరు రపిసి గడ్డ నిండ్రిని ముఙాల ఉండ్రి ఓడ తాయార్‌ కిదెఙ్‌ ఇజి నోవాహుఙ్‌ వెహ్తాన్‌. అయా ఓడ 300 మూరెఙ్‌ సాంపు 50 మూరెఙ్‌ వెడల్పు 30 మూరెఙ్‌ ఎత్తు మన్నిక. నోవాహుని వన్ని ఇండ్రొణికార్‌ విజేరె, మరి విజు జంతుఙ్‌ పొట్టిఙ్‌ పొర్లిఙ్‌ ఆండు పోత్తు జత్త లెక్క ఓడాదు డుఃగ్జి ఏడు రోస్కు వెనుక పిరు వాదెఙ్‌ మొదొల్సిదాక లోకుర్‌ వరిఙ్‌ అలవాటుఙ్‌ లెకెండ్‌ బత్కిజి మహార్‌.

* 25:15 25:15 ఉండ్రి తాలంతు ఇహిఙ దినారమ్‌కు అయాలెకెండ్‌ ఇహిఙ ఆరు వెయిఙ్‌ రోస్కు పణికితిఙ దొహ్‌క్ని కూలిదిఙ్‌ సరియాతి డబ్బుఙ్‌ నేహి లెక్కదిఙ్‌ సుడ్ఃజి ఇంసు మింసు ఆరు లెక్కెఙ్‌ రూపాయ్‌ మంజినె.

* 26:1-2 26:1-2 యూదురు వరి అని గొగొరిఙ్‌ దేవుణు అయుగుప్తు దేసమ్‌దు వెటిపణి కిజి మహిబాణిఙ్‌ నండొ పంటెఙ్‌ ముఙాల డిఃప్సిసి తత్తి దన్నిఙ్‌ ఎత్తు కిజినికాదె పస్క పండొయ్‌ పస్క ఇహిఙ డాట్సి సొహిక ఇహిఙ సప్నికానాతి దేవుణు దూత, మెండగొర్రెది నల దారబంద్రమ్‌కాఙ్‌ రాసె ఆతి మన్ని ఇల్కాఙ్‌ డట్సి సొహి సమయమ్‌దిఙ్‌ గుర్దిసినాద్. అయ ఇల్కా పుట్తి పెరి వన్నిఙ్‌ దేవుణు దూత సప్‌ఏతాన్‌ గాని మెండ గొర్రెది నల దారబంద్రమ్‌కాఙ్‌ రాస్‌ఇ అయ్‌గుప్తు దేసెమ్‌ది వరి విజు ఇల్కాఙ్‌ పుట్తి పెరి వరిఙ్‌ విజేరిఙ్‌ దేవుణు దూత సప్తాన్‌. యా పండొయ్‌ విజు సమయమ్‌దిఙ్‌ కినార్‌ యూదురు విజు దేసెమ్‌కాఙ్‌ పండొయ్‌ కిదెఙ్‌ ఇజి యెరుసల్లేమ్‌దు కూడ్ఃజి వానార్‌ నిర్గమ 12.

† 26:6-7 26:6-7 యా నూన్నాఙ్‌ పణుకు పేరు అలబాస్టరు ఇజి,యా పణుకు నండొకరీదిక తెల్లాఙ్‌ మంజినాద్‌ యాక గీసి లోకుర్‌ పుసెఙ్‌ తయార్‌కిజినార్‌

‡ 26:30 26:30 మాములుగ కీర్తన 113-114. పస్క పండొయ్‌దిఙ్‌ బోజెనం కిదెఙ్‌ మొదొల్సిని వెలె పార్నార్‌. 115-118 బోజనం కిత్తి వీజితిఙ పార్‌జి మహార్‌.

✡ 26:31 26:31 జేకరి 13:7.

§ 26:59 26:59 సిన్‌హద్రిం సఙం ఇహిఙ 71 లోకుర్‌ మంజిని యూదురి పెరి కోర్టులెకెండ్‌ మహాద్‌ విజేరె పుజేరిఙ ముస్కు పెరిపుజెరిఆతికాన్‌ మరి పెరి పుజెరి ఇనికాన్ ఇజిరి సఙతిఙ వందిఙ్‌ తీర్పు తీరిసి మహార్‌. సన్‌హద్రిం సఙమ్‌దు అయ సమయమ్‌ది పెరి పుజేరి వన్ని ఇండ్రొణి మొగవారు, మహి ముకెలమాతి పుజెరి ఇండ్రొణికార్‌ దేవుణు గుడిః కాప్‌ కినివరి నెయ్కి ముఙాల పెరి పుజెరిలెకెండ్‌ మహికార్‌ మంజినార్‌. యెరూసల్లెమ్‌దు మన్ని సన్‌హద్రిం సఙమ్‌దిఙ్‌నె పెరి సఙతిఙ వందిఙ్‌ తీర్పు తీరిస్తెఙ్‌ అతికారం మనాద్‌.

✡ 27:9-10 27:9-10 జేకరి 11:12,13; యిర్మీయా 19:1-13; 32:6-9.

* 27:25 27:25 వన్ని నల మా ముస్కుని మా కొడొఃర్‌ ముస్కు రపిద్‌ - తెలుగు

✡ 27:46 27:46 కీర్తన 22:1.

† 27:53 27:53 యెరూసలేం.

‡ 27:54 27:54 సయ్‌నమ్‌ది వంద మణిసిరిఙ్‌ నడిఃపిసినికాన్‌.

§ 27:59 27:59 ఉండ్రి రకం గొప్ప విలువాతి నునాఙ్‌ మన్ని పాతెఙ్‌.

మార్కు

1

2

3

4

5

6

7

8

9

10

11

12

13

14

15

16

మార్కు రాస్తి సువార్త

నెల్వ కిబిసినిక

యా పుస్తకం రాస్తికాన్‌ మార్కు. వీండ్రు బర్నబెఙ్‌ దడ్రుదికాన్‌. విన్నిఙ్‌ మరి ఉండ్రి పేరు యోహాను ఇజిబా కూక్నార్‌. బర్నబని పవులు నెల్వదాన్‌ పేతురువెట కూడ్ఃజి క్రీస్తు సేవపణి కిదెఙ్‌ మార్కుఙ్‌ అవ్‌కాసం దొహ్‌క్తాద్‌. యా సువార్త రాస్తెఙ్‌ పేతురుబాణిఙ్‌ నెస్తాండ్రె రాస్తాన్‌ ఇజి అర్దమాజినాద్‌. రాస్తి కాలం క్రీస్తు యా లోకమ్‌దు వాజి సాజి మర్జి నిఙితివెనుక సెగం పంటెఙ్‌ గడఃస్తివెనుక రాస్తాన్‌. ముకెలమతిక, క్రీస్తు గొప్ప పెరి బమ్మాతి పణిఙ్‌ కిత్తి దేవుణు మరిసి ఇజి, దేవుణుదిఙ్‌ సేవ కితికాన్‌ ఇజి, మార్కు రాసి తోరిస్తాన్‌. క్రీస్తు వెహ్తి బోదదిఙ్‌ ఇంక క్రీస్తు కిత్తి బమ్మాతి గొప్ప పెరి పణిఙ వందిఙ్‌ లావు వెహ్సి రాస్త మనాన్‌. క్రీస్తు కిత్తి గొప్ప పెరి బమ్మాతి పణిఙ్‌ పద్దెనిమితి రాస్త మనాన్‌. నాలిగినె కతెఙ్‌వజ రాస్తాన్‌.

1

యోహను దేవుణు మాటసాటిసినాన్‌

1 దేవుణు మరిసి ఆతి యేసు క్రీస్తు* వందిఙ్‌ సువార్త ఇబ్బె మొదొల్‌సినాద్. 2 పూర్‌బ దినమ్‌కాఙ్‌ ముఙాల్‌ దేవుణు వన్ని మరిసిఙ్‌ వెహ్తి మాటెఙ్‌ యెసయ ప్రవక్త ఈహు రాస్త మహాన్‌. “ఇదిలొ, నాను నా కబ్రు తన్నివన్నిఙ్‌ నీ ముఙాల పోక్సిన. లోకు నిఙి డ్గరు కిదెఙ్‌ ఇజి వాండ్రు నీ ముందల నీ సరి నెగెండ్‌ కినాన్‌†. 3 బిడిఃమ్‌బూమిదాన్‌ వాండ్రు ఈహు డేల్సి వెహ్సినాన్‌ ప్రబుఙ్‌ లోకుడగ్రు వాదెఙ్‌ సరి తయర్‌కిదు. ప్రబుఙ్‌ లోకుడగ్రు వాదెఙ్‌సరి తినాఙ్‌ కిదు‡”. 4 యెసయ ప్రవక్త వెహ్తివజ యోహను బిడిఃఙ్‌ బూమిదు వాతాన్. “లోకుర్‌ పాపమ్‌కు డిఃసిసీజి బాప్తిసం లాగె ఆదు. దేవుణు పాపమ్‌కు సెమిస్నాన్‌ ఇజి వెహ్సి యోహాను బానె లోకాఙ్‌ బాప్తిసం సీజి మహాన్‌.

యేసు బాప్తిసం లాగె ఆజినాన్‌

5 యూదయ దేసెమ్‌దికార్‌ విజెరె, యెరూసలేం పట్నమ్‌దికార్‌ విజెరె సోత్తారె యోహాను డగ్రు వాతార్‌. వారు పాపమ్‌కు ఒపు కొటార్. యోహను వరిఙ్‌ యొర్దాన్‌ గడ్డాదు బాప్తిసం సితాన్. 6 యోహను ఒంటె బులుస్కాణిఙ్‌ తయార్‌ కిత్తి సొక్క పొర్పాజి, నడఃముదు తోలు బెల్టు తొహ్త మహాన్‌. వాండ్రు మెపిలెక్ని అడిఃవి తేనె తింజి మహాన్‌. 7 యోహాను లోకాఙ్‌ ఈహు వెహ్సి వెహ్తాన్‌, “నా వెనుక ఒరెన్‌ వానాన్లె. వాండ్రు నఙి మిస్తి నండొ పెరికాన్‌. వన్ని జోడు బెల్‌టు కూతెఙ్‌బా నాను ఏపటితికాన్‌ ఆఏ. 8 నాను మిఙి ఏరుదు బాప్తిసం సీజిన. నా వెనుక వానికాన్‌ దేవుణు ఆత్మదాన్‌ బాప్తిసం సీనాన్లె”.

9 ఆ దినమ్‌కాఙ్‌ ఒర్నెండు యేసు గలీలయదు మన్ని నజరేతుదాన్‌ యోర్దాన్‌ గడ్డాదు వాతాన్. అబ్బె యోహను యేసుఙ్‌ యోర్దాను గడ్డాదు బాప్తిసం సిత్తాన్. 10 గడ్డదాన్‌ వెల్లి వాజిమహిఙ్‌ ఆగాసం రే ఆతాదె దేవుణు ఆత్మ పావరపొటి లెకెండ్‌ వన్ని ముస్కు వానిక యేసు సుడ్ఃతాన్. 11 “నీను నాను ప్రేమిసిని నా మరిన్. నీ వందిఙ్‌ నాను నండొ సర్ద ఆజిన”, ఇజి పరలోకమ్‌దాన్‌ ఉండ్రి కంటం వాతాద్.

12 వెటనె దేవుణు ఆత్మ యేసుఙ్‌ బిడిఃమ్‌ బూమిదు పోక్తాన్. 13 వాండ్రు అబ్బె నలపయ్ రోస్కు రెయుపొగల్ మహాన్‌. సయ్తాన్‌ యేసుఙ్ తప్ప కిబిస్తెఙ్‌ పరిస కిజి సుడ్ఃతాన్‌‌. అబ్బె అడిఃవి జంతుఙ్‌వెట మహాన్‌. దేవుణుదూతార్‌‌ వన్నిఙ్‌ నెగెండ్‌ సుడ్ఃతార్‌.

యేసు సిసూరిఙ్‌ కూక్సినాన్‌.

14 హేరోదు రాజు యోహానుఙ్‌ జెలిదు ఇడిఃతివెనుక యేసు గలీలయదు సొహాండ్రె దేవుణుసువార్త బోదిస్తాన్. 15 “దేవుణు ముఙాల్నె ఏర్పాటు కిత్తి టయం ఏలు వాతాద్‌. దేవుణు ఏలుబడిః కిని గడిఃయ డగ్రు ఆత మనాద్‌. మీ పాపమ్‌కు ఒప్పకొడ్ఃజి డిఃసిసీదు, నాను వెహ్ని సువార్త నమ్మిదు”, ఇజి యేసు వరిఙ్‌ బోదిస్తాన్.

16 యేసు గలీలయ సమ్‌దరం ఒడ్డుదాన్‌ సొన్సిమహిఙ్‌ సీమోనుఙ్‌ని వన్నితంబెర్‌సియాతి అంద్రెయెఙ్‌ సుడ్ఃతాన్ వారు సమ్‌దరమ్‌దు వల పొక్సి మొయేఙ్‌ అసి మహార్‌. ఎందానిఙ్‌ ఇహిఙ వారు జాలెరిఙు. 17 “నా వెట రదు. లోకాఙ్‌ ఎలాగ నా సిసూర్‌ కిదెఙ్ ఇజి నెస్పిస్నాలె”, ఇజి యేసు వరిఙ్‌ వెహ్తాన్‌. 18 వారు వెటనె వలేఙ్‌డిఃసి వన్నివెట సొహార్‌. 19 యేసు కండెక్‌ దూరం నడిఃజి సొహిఙ్‌ జెబెదెయ మరిసి యాకోబుని, యాకోబు తంబెర్సి యోహాను, వరిడోణిదు బసి వలేఙ్‌ నెగెండ్‌ కిజి మహిక సుడ్ఃతాన్. 20 యేసు వరిఙ్‌ సుడ్ఃతివెటనె కూక్తాన్. వారు అప్పొసిఙ్, వన్నివెట కూడ్ఃజి పణికినివరిఙ్‌ డోణిదు డిఃసి యేసువెట సొహార్‌.

యేసు దెయమ్‌దిఙ్‌ ఉల్‌ప్సినాన్‌

21 యేసుని వన్నిసిసూర్, కపెర్నహము ఇని పట్నమ్‌దు సొహార్‌. విస్రాంతిదినమ్‌దు యేసు యూదురి మీటిఙ్‌ ఇండ్రొ సొహాండ్రె నేర్‌పిస్తెఙ్‌ మొదొల్‌స్తాన్. 22 యేసు నెస్పిస్తిక విహారె లోకుర్‌ నండొ బమ్మ ఆతార్. ఎందానిఙ్‌ ఇహిఙ యూదురి రూలు నెస్పిస్నివరి లెకెండ్‌ ఆఎండ నండొ అతికారమ్‌దాన్‌ మన్ని వన్నలెకెండ్‌ నెస్‌పిస్తాన్. 23 నస్తివలె వరి మీటిఙ్‌ ఇండ్రొ దెయం అస్తి మహికాన్‌ ఒరెన్‌ మహాన్‌. 24 వాండ్రు “నజరేతుదికి యేసు, మా వెట నిఙి ఇని పణి? మా పణి విజు అడు కిదెఙ్‌ వాతిదా? నీను ఎయెండ్రొ ఇజి నాను నెసిన. నీను దేవుణు బాణిఙ్‌ వాతి నెగ్గి వాండ్రు”, ఇజి డటం గగోలాజి వెహ్తాన్‌. 25 అందెఙె యేసు, “అల్లెజి మన్‌అ. విన్నిఙ్‌ డిఃసి వెల్లి రఅ”, ఇజి ఆ దెయమ్‌దిఙ్‌ కోపం దాన్‌ వెహ్తాన్‌. 26 అయవలె అయ దెయం అది అస్తిమహివన్నిఙ్‌ దూక్సి డట్టం డేల్‌స్తాదె డిఃస్త సొహద్. 27 అబ్బె మనికార్‌ విజేరె ఇక సుడ్ఃతారె నండొ బమ్మ ఆతార్. “ఇక ఇనిక? వీండ్రు కొత్త సఙతిఙ్‌ నెర్పిసినాన్. దేవుణు సత్తు దాన్‌ అతికారమ్‌దాన్‌ వీండ్రు సొన్‌అ ఇజి దెయమ్‌కాఙ్‌ వెహ్సినాన్‌. అవి డిఃసి సొన్సినె”, ఇజి ఒరెన్‌ వెట ఒరెన్‌ వర్గితార్. 28 వన్ని వందిఙ్‌ మాటెఙ్‌ అయా గలీలయ ప్రాంతం సుటుల విజు వెటనె సెద్రితె.

యేసు నండొండారిఙ్‌ నెగెండ్‌ కిజినాన్‌.

29 వారు మీటిఙ్‌ కిని ఇండ్రొణాఙ్‌ సొన్సి యాకోబు, యోహానువెట, కూడిఃతారె సీమోను, అంద్రెయ ఇని వరి ఇండ్రొ సొహార్‌. 30 సీమోను మీమ్సి నోబు అస్త మహాద్‌. వారు వెటనె దని వందిఙ్‌ యేసు వెట వెహ్తార్‌. 31 యేసు దని డగ్రు వాజి కీదిఙ్‌అసి దనిఙ్‌నిక్తాన్. నస్తివలె నోబు డిఃస్తాద్. నోబు డిఃస్తిఙ్‌ అది వరిఙ్‌ ఉండెఙ్‌ సితాద్. 32 పొద్దు సొహి ఆతివలె లోకుర్‌ నండొ నండొ రకమ్‌కాణిఙ్‌ బాద ఆజి మహివరిఙ్‌ దెయమ్‌కు అస్తివరిఙ్‌ విజెరిఙ్‌ యేసు డగ్రు తత్తార్. 33 పటనమ్‌దికార్‌ విజేరె ఆ ఇల్లు ముఙాల్‌ కూడిఃత మహార్‌. 34 యేసు నండొ రకమ్‌కాణి జబ్బుమహి నండొండారిఙ్‌ నెగెండ్‌ కిత్తాన్. దెయం అస్తివరిబాణిఙ్‌ వన్కాఙ్‌ ఉల్‌ప్తాన్. వీండ్రు దేవుణు మరిసి ఇజి దెయమ్‌కు నెస్తె మహె అందెఙె వాండ్రు వన్కాఙ్‌ వర్గిఏండ కిత్తాన్.

యేసు గలీలయదు సాటిసినాన్‌

35 మర్స నాండిఙ్‌ యేసు సీకటి మంబునె నిఙ్‌జి పెందల ఎయెర్‌ సిల్లి ఉండ్రిబాడ్డిదు సొహాండ్రె పార్దనం కితాన్. 36 సీమోను, వన్ని వెట మహికార్, యేసుఙ్‌రెబాజి మహార్‌. 37-38 యేసుఙ్‌ సుడ్ఃతారె, “విజేరె నిఙి రెబాజినార్”, ఇజి వెహ్తిఙ్‌ యేసు, “డగ్రు మని మరి పట్నమ్‌కాఙ్‌బా సొనాట్. నాను అబెబా దేవుణు మాటెఙ్‌ సాటిస్తెఙ్వలె. దన్ని వందిఙె నాను వాత మన్న”, ఇజి వెహ్తాన్‌. 39 యేసు గలీలయ విజు బూలాజి యూదురు మీటిఙ్‌ కిని ఇల్కాఙ్‌ బోదిస్తాన్. దెయం అస్తి వరిబాణిఙ్‌ వన్కాఙ్‌ ఉల్‌ప్తాన్.

యేసుప కుస్టు రోగం ఆతివన్నిఙ్‌నెగెండ్‌ కిజినాన్‌.

40 ఒరెన్‌ కుస్టు రోగం మనికాన్‌ యేసు డగ్రు వాజి ముణుకుఙ్‌ ఊర్‌జి, “నిఙి ఇస్టం మహిఙ నఙి నెగెండ్‌ కిదెఙ్‌ అట్‌ని”, ఇజి బతిమాలితాన్‌. 41 యేసు వన్ని ముస్కు కనికారం ఆజి కియు సాప్సి వన్నిఙ్‌ ముట్సి, “నఙి ఇస్టమ్‌నె, నీను నగెండ్‌ ఆఅ”, ఇజి వెహ్తాన్‌. 42 వెటనె వన్నిఙ్‌ మహి జబ్బు డిఃస్తాద్. వాండ్రు నెగెండ్‌ ఆతాన్.

43-44 అయవలె యేసు, “ఎయెవెటబా ఇనికబా వెహ్మ. నీను తినాఙ్‌ సొన్సి నీ ఒడొఃల్‌యూద పుజేరిఙ్‌ తోరిస్‌అ. నీను నెగెండ్‌ఆతి వందిఙ్‌ మోసె ముఙాల్‌ ఆడ్ర సితివజ దేవుణుదిఙ్‌సంత సిఅ” అహె నీను నెగెండ్‌ ఆతి ఇజి లోకురిఙ్‌ తొరిస్‌అ”, ఇజి కసితం వెహ్సి పోక్తాన్. 45 గాని ఆ నెగెండ్‌ఆతికాన్‌ సొన్సి వాండ్రు నెగెండ్‌ఆతిక విజేరిఙ్‌ మరి ఒద్దె వెహ్తాన్‌‌. అహిఙ్‌బా విజుబాణిఙ్‌ నండొ లోకుర్‌ యేసుబాన్‌ వాతార్‌.

2

యేసు కిక్కు కాల్కు అర్తివన్నిఙ్‌ నగెండ్‌ కిజినాన్‌

1 సెగం రోస్కు ఆతి వెనుక యేసు మరి కపెర్నహముదు వాతాన్. వాండ్రు ఇండ్రొ వాతాన్ ఇని విజెరె వెహార్‌. 2 నండొ లోకుర్‌బాన్‌ కూడిఃజి వాతార్. అస్తెఙ్‌ అట్‌ఇ లోకుర్‌వాతార్. అందెఙె ఇల్లు లొఇబా అర్‌ఙుదుబా బాడ్డిః సిల్లెండ ఆతాద్‌, యేసు వరిఙ్‌ దేవుణు మాటెఙ్‌ బోదిస్తాన్. 3 కికు కాల్కు అర్తి వన్నిఙ్‌* నాల్‌ఏర్‌ పిండిత తతారె సెగొండార్‌ యేసుబాన్‌ వాతార్. 4 అబ్బె నండొ లోకుర్‌ మహిఙ్‌ వన్నిఙ్‌ యేసు డగ్రు ఒతెఙ్‌ అట్‌ఏండ ఆతార్. అందెఙె యేసు నిహిమహి జాగముస్కు మెడదిఙ్‌ బొరొకితారె ఆ జబ్బు ఆతివన్నిఙ్‌ సాపదాన్‌ యేసు నిల్సిమహిబాన్‌ డిప్తార్†. 5 వన్నిముస్కు మని వరి నమకం సుడ్ఃతాండ్రె, యేసు జబ్బు ఆతివన్నివెట కూలయెఙ్‌ నీ పాపమ్‌కు సెమి ఆతె మన్నె”, ఇజి వెహ్తాన్‌. 6 అబ్బె సెగొండార్‌ యూదురి రూలు నేర్పిస్నికార్‌ బస్త మహార్‌. వారు మనుస్సుదు. 7 వీండ్రు ఎందానిఙ్‌ ఈహు వెహ్సినాన్‌. వీండ్రు దేవుణువెట సమానం ఆతికాన్‌ ఇజి దేవుణుదిఙ్‌ దూసిసినాన్‌. దేవుణు ఒరేండ్రె పాపమ్‌కు సెమిస్నికాన్‌ గదె”, ఇజి వారు ఒడిఃబితార్.

8 వారు ఈహు ఒడ్ఃబిజినిక యేసుఙ్‌ వెటనె తెలితాద్‌. యేసు వరిఙ్ వెహ్తాన్‌, “ఎందానిఙ్‌ మీరు మీ మనుస్సుదు అహె ఒడ్ఃబిజినిదెర్‌? 9 యా జబ్బుది వన్నిఙ్‌ నీ పాపమ్‌కు సెమ ఆత మన్న ఇజి వెహ్నిక సులునా? నీను నిఙ్‌జి సాప పెర్జి నడిఃఅ ఇజి వెహ్నిక సులునా? 10-11 లోకు మరిసి ఆతి నఙి లోకురి పాపమ్‌కు సెమిస్తెఙ్‌ బూమి ముస్కు అతికారం మనాద్. ఇజి మీరు నెస్తెఙ్‌వలె ఇజి వెహ్తండ్రె కిక్కు కాల్కు అర్తి వన్నిఙ్‌ “నాను నిఙి వెహ్సిన, నిఙ్‌అ, నీ సాప అసి ఇండ్రొ సొన్‌అ”, ఇజి వెహ్తాన్‌. 12 వెటనె ఆ కిక్కు కాల్కు అర్తికాన్‌ నిఙ్‌జి వన్ని సాప అసి వారు విజేరె సుడ్ఃజి మహిఙ్‌ నడిఃజి సొహాన్‌. అక్క సుడిఃతారె వారు విజేరె బమ్మ ఆతార్. “నిన్ని పణి మాట్‌ ఎసెఙ్‌బా తొఏట్” ఇహరె దేవుణుదిఙ్‌ స్తుతి కితార్.

పను పెర్నికాన్‌ లేవిఙ్‌ యేసు కూక్సినాన్‌

13 యేసు మరి గలీలయ సమ్‌దరం గట్తుదు సొహాన్‌. లోకుర్‌ వన్ని డగ్రు వాతిఙ్‌ వరిఙ్‌ దేవుణు మాటెఙ్‌ నెస్పిస్తాన్. 14 యేసు నడిఃజి సొన్సి మహిఙ్‌ అల్‌పయ్‌ఇని వన్ని మరిసి లేవి‡ ఇని పను పెర్నికాన్‌ ఒరెన్‌ వన్ని ఆపిసుదు బస్తమహిక సుడ్ఃతాన్‌. యేసు వన్నిఙ్‌ “నీను నా సిసుడు ఆఅ. నా వెట రఅ”, ఇజి వెహ్తాన్‌. లేవి నిఙిత్తాండ్రె యేసువెట సొహాన్‌. 15 వెనుక యేసు లేవి ఇండ్రొ బోజెనమ్‌దిఙ్‌ బస్తాన్. సెఇ పణి కినికార్‌ అబ్బె మహార్‌. పను పెర్నికార్‌ వారు యూదురు వెహ్తి రూలు వజ నడిఃఇకార్. ఎసొండారొ లోకుర్‌ యేసువెట మహార్‌. వారుబా యేసు, వన్ని సిసూర్‌వెట బోజెనమ్‌దిఙ్‌ బస్తార్.

16 పరిసయ్‌రు లొఇ మన్ని యూదురి రూలుఙ్‌ నెస్‌పిస్‌నికార్‌ వనిఙ్‌ సుడ్ఃజి “ఎందనిఙ్‌ వీండ్రు పన్నుపెర్నివరివెటని పాపం కినివరివెట ఉణిజినాన్”, ఇజి సిసూరిఙ్‌ వెన్‌బాతార్. 17 యేసు ఆ మాట వెంజి‌ “నెగెండ్‌ సిల్లివరిఙ్‌ డాక్టరు కావాలి. నెగెండ్‌ మన్నివరిఙ్‌ ఎందానిఙ్‌లు మరి డాక్టరు. నీతి నిజమాతి మన్నివరిఙ్‌ అఏద్‌. పాపం కితివరిఙ్‌ కూక్‌క్తెఙె నాను వాత మన్న, ఇహాన్‌.

ఉపాస్‌ వందిఙ్‌ యేసుఙ్‌ వెన్‌బాతార్‌

18 అయవలె బాప్తిసం సీని యోహాను సిసూర్‌ని, పరిసయ్‌రు, యూదురి రూలువజ ఉపాస్‌కిజి మహార్‌. సెగొండార్‌ లోకుర్‌ వాజి యేసుఙ్‌ వెన్‌బాతార్, “యోహాను సిసూర్‌ ఉపాస్‌కిజినార్, పరిసయ్‌రి సిసూర్‌ ఉపాస్‌కిజినార్, ఎందానిఙ్‌ నీ సిసూర్‌ ఉపాస్‌కిఎర్‌?”. 19 యేసు ఈహు వెహ్తాన్‌, “పెండ్లి కూలెఙ్‌ పెండ్లిదఙ్‌డఃవెట మన్నివెలె ఉపాస్‌ మండ్రెఙ్‌ అట్నారా? పెండ్లిదఙ్‌డవరివెట మన్నివలె వారు ఉపాస్‌ మండ్రెఙ్‌ అట్‌ఏర్. 20 పెండ్లిదఙ్‌డెఙ్‌ వరి నడిఃమిహాన్‌ ‌ఒని దినం వానాద్‌లె. అయ రోజు వారు ఉపాస్‌మంజినార్. 21 యేసు మరి వెహ్తాన్‌‌: “ఎయెర్‌బా పాడాయ్‌ పాతదు కొత్త ముక్క కూడ్ఃప్సి గుత్‌ఏర్. ఆహె కితిఙ అయకొత్త పాత ముక్క పడాయి పాతదిఙ్‌ లాగ్నాదె బొరొ ఒద్దె లావు ఆనాద్. 22 “ఎయెన్‌బా పడాఃయ్‌ తోలుసన్సిదు కొత్త ద్రాక్సకలు వాక్‌ఏన్‌. అహె కిత్తిఙ కొత్త ద్రాక్సకలు పొఙు వాజి అయ సన్సి పెడెల్‌నాద్. ద్రాక్సకలు విజు వాఙ్‌న సొనాద్. సన్సి పాడునాద్‌. అందెఙె కొత్త ద్రాక్సకల్లు కొత్త తోలు సన్సిదునె వాక్తెఙ్”.

యేసు విజు వన్కాఙ్‌ ముస్కు ప్రబు‌

23 ఉండ్రి విస్రాంతి దినమ్‌దు యేసుని సిసూర్‌ పంట గుడ్డెదాన్‌ నడిఃసి సొన్సి మహార్‌. అయవలె సిసూర్‌ సెరేక్‌ తెప్సి మహార్‌. 24 పరిసయ్‌రు అయక సుడ్ఃతారె‌, “ఇదిలో ఎందానిఙ్ వారు విస్రాంతి దినమ్‌దు రూలుదిఙ్‌ తప్సినార్‌. ఇజి వన్నిఙ్‌ వెహ్తార్‌.

25 అయవలె యేసు వెహ్తాన్‌, “దావీదురాజు, వన్నివెట మహి లోకుర్‌ బఙ కట్తిఙ్‌ వాండ్రు ఇనిక కిత్తాండ్రొ ఇజి మీరు ఎసెఙ్‌బా సద్‌విఇదెరా? 26 అబ్యాతారు ఇనికాన్. విజెరె పుజెరిఙ ముస్కు పెరి పుజెరి మహివలె దావీదురాజు సమాజ గుడారమ్‌దు డుఃగితాండ్రె, దేవుణు ఎద్రు ఇడ్తి రొట్టెఙ్‌ లాగితాండ్రె తిహాన్. అక్క పుజేరి తప మరి ఎయరర్‌బా తిండ్రెఙ్‌ ఆఏద్‌ గాని తిహాండ్రె వన్నివెట మహివరిఙ్‌బా సిత్తాన్‌.

27 వెనుక యేసు వరిఙ్‌ వెహ్తాన్‌, “ముఙాల్‌ దేవుణు లోకుదిఙ్‌ విస్రాంతిదినం ఏర్పాటు కిత్తాన్. గాని విస్రాంతి దినమ్‌వందిఙ్‌ లోకుదిఙ్‌ ఏర్పాటు కిఏన్‌. 28 లోకుమరిసి ఆతి పిట్తి నఙి విజు వన్కాఙ్‌ ముస్కు అతికారం మనాద్. మరి, విస్రాంతి దినమ్‌దు ఇనిక కిదెఙ్‌ ఇజి లోకాఙ్‌ వెహ్తిఙ్‌బా అతికారం మనాద్.

3

యేసు కియు అర్తివన్నిఙ్‌ నెగెండ్‌ కిజినాన్‌

1 మరి యేసు యూదురి మీటిఙ్‌ ఇండ్రొ సొహాన్‌. అబె ఉండ్రి కియు అర్తికాన్‌ ఒరెన్‌ మహాన్‌. 2 అబ్బె మహికార్‌ సెగొండార్‌ యేసు యా జబ్బుదివన్నిఙ్‌ విస్రాంతిదినమ్‌దు నెగెండ్‌ కినాండ్రొ ఇజి బాగ సుడిఃజి మహార్‌. ఎందనిఙ్‌ ఇహిఙ విస్రాంతిదినమ్‌దు ఇని పణిబా కిదెఙ్‌ ఆఏద్‌ కాక యేసుఙ్‌ ఇని దన్నిఙ్‌బా తప్ప మొప్తెఙ్‌ ఇజి సుడిఃజి మహార్‌. 3 యేసు కియు అర్తివన్నిఙ్, “విజేరి ముఙాల వాజి నిల్‌అ”, ఇజి వెహ్తాన్‌.

4 నస్తివలె యేసు, “దేవుణు మోసెఙ్‌ సితి రూలువజ విస్రాంతి దినమ్‌దు నెగ్గి పణి కిదెఙా, సెఇ పణి కిదెఙా? పాణం అర్‌ప్తెఙ్‌నా? ఇజి వరిఙ్‌ వెన్‌బాతాన్. గాని వారు అలెతార్. 5 వరి మన్సు గర్రాజిమహిఙ్‌ యేసు నండొ దుకం ఆతాన్. కోపం దాన్‌వరిఙ్‌ సుడ్ఃతాన్. అయ కియు అర్తివన్నివెట, “నీ కియు సప్‌అ”, ఇజి వెహ్తాన్‌. వాండ్రు కియు సాప్తిఙ్‌ ఆ కియు నెగెణ్‌ ఆతాద్. 6 నస్తివలె పరిసయ్‌రు వెల్లి సొహి వెటనె హెరోది ఇని వరివెట కూడ్ఃజి యేసుఙ్‌ ఎలాగ్‌సప్తెఙ్‌ ఇజి ఆలోసనం కితార్.

యేసువెట మంద లోకుర్‌ సొన్సినార్‌

7 అందెఙె యేసు వన్ని సిసూర్‌వెట గలీలయ సమ్‌దరంబాన్‌ సొహాన్‌. మందలోకుర్‌ గలీలయదాన్‌ వరివెనుక సొహార్. 8 యేసు కిత్తి గొప్ప పణిఙ వెంజి యూదయ దేసెమ్‌దు మన్ని విజు నాహ్క్‌ణికార్‌, యెరూసలేందాన్, సమ్‌దరం పడకాద్‌ తూరు సీదోను ఇని పట్నమి ప్రాంతమ్‌కాఙ్‌ వాతి నండొ లోకుర్‌ వన్నిబాన్‌ వాతార్. 9 నండొ లోకుర్‌ వాజి మహిఙ్‌ నిల్సిమండ్రెఙ్‌ ఇహ్‌కు ఆజి దన్ని ముస్కు ఆఎండ మండ్రెఙ్‌ ఉండ్రి ఇజ్రి డోణి తసి బానె ఇడ్‌దు ఇజి సిసూర్‌ వెట యేసు వెహ్తాన్‌. 10 ఎందానిఙ్‌ ఇహిఙ నండొండారిఙ్‌ యేసు నెగెణ్‌కితాన్. అందెఙె జబ్బు ఆతిమహికార్‌ విజేరె యేసుఙ్‌ ముట్తెఙ్‌ ఇజి నెక్కె ఆజి సొహార్‌. 11 దెయం అస్తికార్‌ యేసుఙ్‌ సుడ్ఃతివెటనె వన్ని ముఙాల్‌ ముణుకుఙ్‌ ఊర్‌జి, పడగ్‌జి మాడిఃస్తారె “నీను దేవుణు మరిసి”, ఇజి గగోలాతార్. 12 “నాను ఎయెన్‌ ఇజి ఎయేర్‌వెట వెహ్మట్”, ఇజి యేసు వరివెట కసితం ఆడ్ర సిత్తాన్‌.

యేసు పన్నెండు మణిసిరిఙ్‌ అపొస్తురువజ ఏర్‌పాటు కిజినాన్‌.

13 వెనుక యేసు ఉండ్రి గొరోత్‌ ఎక్సి సొహాండ్రె వన్నివెట ఒతెఙ్‌ వాండ్రు కోరితివరిఙ్‌ వన్ని డగ్రు కూక్తాన్‌. వారు వన్నిబాన్‌ సొహార్‌. 14 యేసు పన్నెండు మనిసిరిఙ్‌ వన్నిబాన్‌ మండ్రెఙ్‌ ఇజి, దేవుణు మాట విజేరిఙ్‌ వెహ్నివందిఙ్‌ పోక్తెఙ్‌ ఇజి ఏర్‌పాటు కిత్తాన్‌. (విరిఙె అపొస్తురు ఇజి కూక్తాన్) 15 దెయమ్‌కాఙ్‌ ఉల్‌ప్తెఙ్‌ అతికారం వరిఙ్‌ సితాన్. 16-19 యా పన్నెండు మణిసిర్‌ ఎయెర్‌ ఎయెర్‌ ఇహిఙ సీమోను (యేసు వన్నిఙ్‌ పేతురు ఇని పేరు సితాన్‌) జెబెదయ మరిసిర్‌ యాకోబు, వన్ని తంబెర్‌సి యోహాను ఇనికార్ (యేసు వరిఙ్‌ బొయనర్గసున్‌ ఇని పేరు సిత్తాన్. దన్ని అర్దం ఇనిక ఇహిఙ దీడ్ఃజినికార్‌ ఇజి) అంద్రెయ, పిలిప్ప, బర్తొలొమయ, మత్తయి, తోమా, అల్పయ మరిసి యాకోబు, తద్దయి, యుదయ దేసెంవందిఙ్‌ ఉసారాజిని సీమోను*, యేసుఙ్‌ యూదురు అతికారిఙ కీదు ఒపజెప్నికానాతి ఇస్కరియోతు యూద.

యేసు బయల్‌జెబ్బులు ఇని దెయం సాయందాన్‌ దెయమ్‌కాఙ్‌ ఉల్‌ప్సినాన్‌ ఇహార్‌.

20 యేసు ఉండ్రి ఇండ్రొ వాతిఙ్‌ మరి నండొ లోకుర్‌ అబ్బె కూడిఃతార్. అందెఙె యేసుఙ్‌ని సిసూరిఙ్‌, బోజనం కిదెఙ్‌బా కాలి సిల్లెతాద్. 21 యేసు ఇండ్రొణికార్‌ యా సఙతి విహరె వన్నిఙ్‌ మత్తి సెద్రితాద్‌ ఇజి వెహ్సి వన్నిఙ్‌ అస్తెఙ్‌ సొహార్‌.

22 యెరూసలేమ్‌దాన్‌ వాతి యూదురి రూలుఙ్‌ నెస్పిస్నికార్‌ వెహ్తార్‌, “దెయమ్‌కాఙ్‌ నెయ్‌కి ఆతి బయల్‌జెబ్బులు† విన్నిఙ్‌ అస్తాన్. వన్ని సత్తుదాన్‌ వీండ్రు దెయమ్‌కాఙ్‌ పేర్‌జినాన్”, ఇజి వెహ్తార్‌.

23 నస్తివలె యేసు వరిఙ్‌ కూక్సి వరిఙ్‌ అర్దమాదెఙ్‌ కత వజ ఈహు వెహ్తాన్‌, “సయ్తాన్‌ సయ్‌తాను‌ఙ్‌ ఎలాగ ఉల్‌ప్నాన్‌. 24 ఉండ్రి దేసమ్‌దికార్‌ వరిఙ్‌ వారె జటిఙాజి ఎర్‌లిజి మహిఙ అయ దేసెం పాడాఃనాద్‌. 25 ఉండ్రి ఇండ్రొణికార్‌ వరిఙ్‌ వారె జటిఙాజి ఎర్‌లిజి మహిఙ ఆ కుటం పాడాఃనాద్‌. 26 సయ్తాన్‌ వన్ని గుంపుదు మన్నివరివెట జటిఙాజి కేట ఆతిఙ నండొ కాలం వరిముస్కు ఏలుబడిః కిదెఙ్‌ అట్‌ఏన్. 27 ఒరెన్‌ సత్తుమన్ని వన్నిఙ్‌ ముఙాల తొహ్‌ఏండ, ఎయెర్‌బా వన్ని ఇండ్రొ డుఃగ్‌జి సామనమ్‌కు ఒత్తెఙ్‌ అట్‌ఏర్‌. ముఙాల వన్నిఙ్‌ తొహ్తిఙానె డొఙ కిదెఙ్‌ అట్నార్‌‡. 28 నాను నిజం వెహ్సిన, లోకుర్‌ కినివిజు పాపమ్‌కాఙ్‌ని, దూసిసిని మాటెఙ్‌ దేవుణు సెమిస్నాన్. 29 గాని దేవుణు ఆత్మదిఙ్‌ దూసిస్తిఙ వన్ని పాపం ఎసెఙ్‌బా సెమిస్‌ఏన్. వన్ని పాపం ఎలా కాలం మంజినాద్”. 30 యేసు ఈహు ఎందానిఙ్‌ వెహ్తాన్‌‌ ఇహిఙ సయ్తాన్‌ సాయమ్‌దాన్‌ యేసు దెయమ్‌కాఙ్‌ ఉల్‌ప్సినాన్‌ ఇజి యూదురి రూలుఙ్‌ నేస్పిసినికార్‌ వెహ్తార్‌.

యేసు అయ్‌సి తంబెర్‌సిర్‌

31 యేసు అయ్‌సిని తంబెర్‌సిర్‌ వాండ్రు మన్ని ఇల్లుముఙాల్‌ వాతారె యేసుఙ్‌ కూక్సి తగ్‌అ ఇజి ఒరెన్‌వన్నిఙ్‌ ఇండ్రొ పోక్తార్. 32 అయ ఇండ్రొ యేసు సురుల నండొ లోకుర్‌ బస్త మహార్‌. వారు వెహ్తార్‌, “నీ యాయ తంబెర్‌సిర్‌ వెల్లి నిహారె నిఙి కూక్సినార్”. 33-34 దనిఙ్‌ యేసు, “నా యాయ? నా తంబెర్‌సిర్‌ ఎయెర్‌ ఇజి నాను వెహ్న”. అబ్బె సురుల బస్తిమనివరిఙ్‌ సుడ్ఃజి యేసు వెహ్తాన్‌, “ఇదిలో నా యాయని, నా తంబెర్‌సిర్”. 35 “ఎందనిఙ్‌ ఇహిఙ దేవుణుదిఙ్‌ ఇస్టమాతివజ కినికాండ్రె నా తంబెరి, నా తఙి, నా యాయ ఇజి వెహ్తాన్‌.

4

విత్కు విత్నివన్ని కత

1 యేసు మరి ఒర్సు గలీలయ సమ్‌దరం పడఃకాదు నెస్‌పిస్తెఙ్‌ మొదోల్‌స్తాన్. మందలోకుర్‌ వన్ని డగ్రు వాతిఙ్‌ సమ్‌దరమ్‌దు ఉండ్రి డోణిదు ఎక్సి బస్తాన్. లోకుర్‌ విజెరె సమ్‌దరం పడఃకాదు నిహార్‌. 2 అయవలె వాండ్రు నండొ సఙతిఙ కతవజ వరిఙ్‌ నెస్పిస్తాన్. వాండ్రు ఉండ్రి సఙతి కత వజ ఈహు వెహ్తాన్‌. 3 సుడ్ఃదు, ఒరెన్‌ రయ్తు వాండ్రు విత్కు విత్తెఙ్‌ సొహాన్.

4 వాండ్రు విత్సి మహిఙ్‌ సెగం విత్కు సరి పడఃకాదు అర్తె. ఆ పొటిఙ్‌ వనకాఙ్‌ పెహ్తె తిహె. 5-6 మరి సెగం విత్కు సటు ముస్కు లావ్‌ డుల్లి సిల్లిబాన్‌ అర్తె. డుల్లి లావు సిల్లితిఙ్‌ అవి వెటనె నేర్తెగాని వెల లొఇ సొన్‌ఇఙ్‌ పొద్దు సొసి ఎండ తాక్తివలె అవి సాతె సొహె. 7 మరి సెగం విత్కు సాప్కు తుపెఙ్‌ లొఇ అర్తె. సాప్కు తుప్పెఙ్‌ పిరిజి వనకాఙ్‌ తిగితె. అందెఙె పంట పండ్‌ఏతాద్. 8 మరి సెగం నెగ్గి బూమిదు అర్తె. అక్కెఙ్‌ నేర్‌జి పిరితెనె విత్తి విత్కుదిఙ్‌ ముప్పయ్‌ వంతుఙ్‌ లెక్క పండితె. 9 యేసు మరి వెహ్తాన్‌, “గిబ్బిఙ్‌ ఒడ్ఃజి వెంజి అయవజ నడిఃజి మండ్రు”.

10 యేసు ఒరెండ్రె మహిఙ్‌ పన్నెండు మణిసిర్‌ సిసూర్‌ని మరి సెగొండార్, “నీను కత వజ నెస్‌పిస్తి మాటెఙ అర్దం ఇనిక?”, ఇజి వన్నిఙ్‌ వెన్‌బాతార్.

11-12 అందెఙె యేసు, “దేవుణు కిని ఏలుబడిః వందిఙ్‌ డాఙితిమహి గొప్ప సఙతిఙ్‌ దేవుణు మిఙి తెలివి కిత్త మనాన్. గాని మహివరిఙ్‌ విజుబా కతవజ నెస్‌పిస్తెఙ్‌ ఎందానిఙ్‌ కతవజ వెహ్త ఇహిఙ “వారు సుడిఃనార్‌ గాని తొ‌ఏర్. వెండ్రెఙ్‌ ఇహిఙ వెంజినార్‌ గాని అర్దం కిదెఙ్‌ అట్‌ఏర్. ఎందానిఙ్‌ ఇహిఙ వారు అర్దం కిజి వరి పాపమ్‌కు సెమిస్నాన్*” ఇహాన్‌. 13 యేసు వరివెట వెహ్తాన్‌, “రయ్తువన్ని వందిఙ్‌ నాను కతవజ వెహ్తిక మిఙి అర్దం ఆఏదా? అహిఙ నాను కతవజ వెహ్తికెఙ్‌ విజు మిఙి ఎలాగ తెలినాద్‌? 14 విత్నికాన్‌ దేవుణు మాట వెహ్నికాన్. 15 సెగొండార్‌ విత్కు అర్తి సరి పడఃకనన్నికార్. వారు వెహివెటనె సయ్తాన్‌ వాజి ఆ మాటెఙ్‌ లాగ్జి ఒసినాన్. 16 మరి సెగొండార్‌ విత్కు అర్తి సటుపణుకు ముస్కు మన్ని ఇస్కా నన్నికార్. వారు దేవుణుమాట వెహివెటనె సర్‌దదాన్‌ మన్సుదు ఇడ్నార్. 17 గానివెల లొఇ సొన్‌ఇలెకెండ్‌ దేవుణుమాట వరి మన్సు లొఇ సొన్‌ఏద్‌. వారు కండెక్‌ కాలం నమ్మిజి మంజినార్‌. దేవుణుమాట నమ్మితి వందిఙ్‌ కస్టమ్‌కు మాల్లెఙ్‌, వానెవెలె దేవుణు ముస్కు మన్ని వరి నమకం వెటనె డిస్న సీనార్.

18-19 మరి సెగొండార్‌ విత్కు అర్తి సాప్కు తుపెఙ్‌ నేర్ని బూమివజ మనార్. గాని ఎలాగ బత్కిదెఙ్‌ ఇని వందిఙ్‌ మన్ని విసారం, డబ్బు గణిసిని వందిఙ్‌ మన్ని ఆస విజు కూడిఃజి వారు దేవుణుదిఙ్‌ నమ్మిఏండ కిదెఙ్‌ వారు వెహి మాటదిఙ్‌ అణసు తిగ్‌జినె. పంట పండ్‌ఏండ ఆతిలెకెండ్‌ వారుబా ఆజినార్‌. 20 సెగొండార్‌ అర్తి విత్కునెగ్గి బూమిదువజ మనార్. వారు దేవుణుమాట వెంజి అర్‌దం కిజి దేవుణు ముస్కు నమకం ఇడ్నార్. నెగ్గి బూమిదు అర్తి విత్కు బస్తెణిదిఙ్‌ ముప్పయ్‌ బస్తెఙ్‌ అర్‌వయ్‌ బస్తెఙ్‌ వంద బస్తెఙ్‌ పండ్నివజ వారు మంజినార్.”

దీవ జాయ్‌ సీనివజ కంతుద్‌ ఇడ్దెఙ్‌

21 యేసు వరివెట ఈహు వెహ్తాన్‌, “దీవ కసిసి అబల మూక్సినొ మన్సం అడిఃగినొ ఎయెరుబా ఇడ్‌ఏర్. జాయ్‌ సీనివజ దీవ కంతూదు ఇడ్నార్. 22 ఎందానిఙ్‌ ఇహిఙ ఏలు డాఃఙితి మన్నికెఙ్‌ విజు ఒర్నెండ్‌ తోరె ఆనె. 23 మీరు గిబ్బిఙ్‌ ఒడ్ఃజి వెంజి అయావజ నడిఃజి మండ్రు”. 24 యేసు మరి వెహ్తాన్‌, “మీరు వెహిక జాగర్త అర్‌దం కిదెఙ్‌వలె. మీరు నెగ్రెండ అర్‌దం కిజిమహిఙ, దేవుణు వన్ని మాటెఙ్‌ అర్‌దం కిబిస్నాన్‌లె. ఒఒ మరి ఒద్దె అర్‌దం కిబిస్నాన్‌లె. 25 నాబాణిఙ్‌ వెంజి అర్‌దం కిజినివన్నిఙ్‌ దేవుణు మరి తెలివి కినాన్‌. గాని వెంజి అర్‌దం కిఇవన్నిబాణిఙ్‌ వాండ్రు అర్‌దం కిత్తి మన్నికెఙ్‌బా లాగ్నాన్”.

నెర్‌జి పిరిసిని విత్కువందిఙ్‌ కత

26 యేసు మరి వెహ్తాన్‌, “దేవుణు ఏలుబడిః ఈహు మనాద్. ఒరెన్‌ రయ్తు వాండ్రు విత్కు బూమిదు విత్సినాన్. 27 వాండ్రు రెయ్కాఙ్‌నిద్ర కిజి పెందల నిఙ్‌జి మంజినాన్. వన్నిఙ్‌ తెలిఏండ ఆ విత్కు నేర్‌జి పిరిసినె. 28 ముఙాల ఆకు, దన్ని వెనుక సెరెన్, దన్ని వెనుక సెరెన్‌దు గింజ ఇక విజు బూమినె పుటిసినాద్. 29 పంట పండ్నాద్. కొయ్‌నికాలం వాతిఙ్‌ వాండ్రు కొడుఃవేలి అసి కొయ్‌జినాన్”.

సర్సుగింజ వందిఙ్‌ కత

30 మరి యేసు ఈహు వెహ్తాన్‌, “దేవుణు వన్నిలోకురిఙ్‌ కినిఏలుబడిః ఇని దనివెట పోలిస్తెఙ్‌ ఆనాద్‌? మాటు ఎమేణి కతవజ అయాక నెస్‌పిస్తెఙ్‌ అట్నాట్‌? 31 అయాక సర్సు గింజదిఙ్‌ పొలిత మనాద్‌. అక్క బూమిదు విత్తివలె లోకమ్‌దు మన్ని విజు విత్కాఙ్‌ లొఇ ఇజిరికాద్‌. 32 ఆహిఙ్‌బా అక్క వితివలె నేర్‌జి పిరిసి విజు కుస మొక్కెఙలొఇ ‌పెరిక ఆనాద్. దన్ని కొమెఙ్‌ పెరికెఙ్‌ ఆనె. ఆగసమ్‌దు ఎగ్రిజిని పొటిఙ్‌ వాజి దన్ని నీడఃదు గూడుక్‌ తొహ్నినె”. 33 వారు అర్‌దం కిదెఙ్‌ అట్ని నసొ దేవుణు మాటెఙ్‌ ముఙాల్‌ వెహ్తి లెకెండ్‌ కత వజ యేసు నండొ వెహ్తాన్‌. 34 కత వజ ఆఎండ యేసు వరిఙ్‌ ఇనికబా నెస్‌పిస్‌ఏతాన్. అహిఙ యేసు వన్ని సిసూర్‌ వెట ఒరెండ్రె మహివలె విజు వన్కాఙ్‌ అర్‌దం కిజి వెహ్తాన్‌.

యేసు తుపాన్‌దిఙ్‌ నిల్‌ప్సినాన్‌

35 ఆ పొదొయ్‌సమ్‌దరం అతాహ పడక సొనాట్‌ ఇజి యేసు సిసూర్‌ వెట వెహ్తాన్‌. 36 లోకాఙ్‌ డిఃసి యేసు మహి డోణిదు ఎక్సి సిసూరు వన్నిఙ్‌ ఒతార్. మరి సెగం డోణిఙ్‌బా వరి వెట మహె. 37 వారు సొన్సి మహిఙ్‌ పెరి తుపాన్‌ వాతాద్‌. ‌ఉల్కెణ్‌ విజు డోణిదు డెఃయ్‌తె ఏరుడోణిదు నిండ్రితె. 38 యేసు డోణి వెనుకపడక బుర్రగడిః ముస్కు నిద్ర కిజి మహాన్‌. సిసూరు వన్నిఙ్‌ నిక్సి, “బోదకినికి, మాటు విజు ముడఃగిజినాట్. నిఙి విసారం సిలెదా?”, ఇజి వన్నిఙ్‌ వెహ్తార్‌. 39 యేసు నిఙ్‌జి గాలిదిఙ్‌ ఉల్కెఙ, పల్లక్‌ ఆదు ఇజి వెహ్తన్‌ పెరి గాలి అణస్తాద్‌ విజు అలెతాద్‌. 40 నస్తివలె వాండ్రు, “మీరు ఎందనిఙ్‌ తియెల్‌ఆజినిదెర్‌? మిఙి నా ముస్కు నమకం సిలెదా?”, ఇజి సిసూర్‌ వెట వెహ్తాన్‌. 41 వారు గొప్ప తియెలాతారె, “వీండ్రు ఎలాగ మహ్తికాండ్రొ గాని, గాలి సమ్‌దరమ్‌బా విన్ని మాటదిఙ్‌ లొఙిత్తె”, ఇజి ఒరెన్‌వెట మరి ఒరెన్‌ వర్గితార్.

5

యేసు దెయం అస్తిమహివన్నిఙ్‌నెగెణ్‌కిజినాన్‌

1 యేసుని సిసూర్‌ సమ్‌దరం అతాహ పడక గెరసేను ఇని లోకురి ప్రాంతమ్‌దు వాతార్. 2 యేసు డోణి డిఃగితి వెటనె దెయం అస్తికాన్‌ ఒరెన్‌ దూకిఙాణ్‌ ఎద్రు వాతాన్. 3 వాండ్రు దూకిఙాణిఙ్‌ బత్కిజి మహాన్‌* వన్నిఙ్‌ గొల్కుదాన్‌బా తొహ్తెఙ్‌ ఎయెర్‌బా అట్‌ఏర్. 4 నండొ సుట్కు వన్ని కాల్కాఙ్‌ కిక్కాఙ్‌ గొల్‌స్కాణిఙ్ తొహ్తెఙ్‌బా వాండ్రు గొల్‌స్కు తెప్సి ముక్కెఙ్‌ కిత్తాన్. ఎయెరుబా వన్నిఙ్‌ సాదిస్తెఙ్‌ అట్‌ఏతార్. 5 వాండ్రు ‌రెయుబా వెడెఃకబా దూకిఙాణ్‌ గొరొకాణ్‌ గగోలాజి వన్నిఙ్‌ వాండ్రె పణుకుఙాణ్‌ డెఃయె ఆజి మహాన్‌.

6 వాండ్రు దూరమ్‌దాన్‌ యేసుఙ్‌ సుడ్ఃతాండ్రె ఉహ్‌క్సివాజి ముణుకుఙ్‌ ఊర్‌జి మాడిఃస్తాన్. 7 విజు దన్నిఙ్‌ అతికారం ఆతి దేవుణు మరిసియాతి, యేసువా, నా వెట నిఙి ఇని పణి? నఙి బాద కిఏ ఇజి దేవుణు పేరు అసి నీను ఒట్టు కిఅ”, ఇజి డేల్సి వెహ్తాన్. 8 ఎందానిఙ్‌ ఇహిఙ యేసు, ఓ దెయం, విన్నిఙ్‌ డిఃసి వెల్లి సొన్‌అ”, ఇజి వెహ్సి మహాన్‌.

9 యేసు, “నీ పేరు ఇనిక? ఇజి వెన్‌బాతాన్. వెన్‌బాతిఙ్, నా పేరు సేన, ఇహిఙ మాపు నండొండార్‌ ఇజి వెహ్తాన్‌. 10 మఙి యా దేసెమ్‌దాన్‌ ఉల్‌ప్మ ఇజి దెయం అస్తికాన్‌ యేసుఙ్‌ మరి మరి బతిమాలితాన్. 11 అయావలె పండ్రిఙ్‌ మంద గొరొన్‌ సెల్కుదు మెయ్‌జి మహె. 12 ఆ దెయమ్‌కు, మఙి పండ్రిఙ లొఇబా పోక్‌అ. వనకలొఇ సొండ్రెఙ్‌ మఙి సెలువ సిదా”, ఇజి యేసుఙ్‌ బతిమాలితె. 13 అందెఙె వాండ్రు వన్కాఙ్‌ సెలవ సిత్తాన్‌ అయావలె దెయమ్‌కు వన్నిఙ్‌ డిఃసినె పండ్రిఙలొఇ సొహె. అయపండ్రిఙ్‌ మంద విజు గొరొతాణ్‌ ఉహ్‌క్సి వాజి ఒడ్డుదాన్‌ సమ్‌దరమ్‌దు అర్తినె సాతె. అక్కెఙ్‌ డగ్రు రుండి వెయిఙ్‌ పండ్రిఙ్‌ మహె.

14 పండ్రిఙ్ మేప్నికార్‌ ఉహ్‌క్సి సొన్సి పట్నమ్‌ది వరిఙ్‌ పట్నమ్‌ది వల్‌సెఙ మన్నివరిఙ్‌ జర్గితిక్కెఙ్‌ వెహ్తార్‌. లోకుర్‌ జర్‌తిక సుడ్ఃదెఙ్‌ సొహార్‌. 15 వారు యేసు డగ్రు వాతిఙ్‌ నండొ దెయమ్‌కు అస్తిమహికాన్‌ సొక్కెఙ్‌ తొడిఃగిజి నెగ్గి బుదిదాన్‌ అబ్బెబస్తిమహిక సుడ్ఃతార్. సుడ్ఃతారె తియెలాతార్. 16 యాక సుడ్ఃతికార్‌ దెయమ్‌కు అస్తివన్నిఙ్‌ ఇనిక జర్గితాద్, పండ్రిఙ ఇనిక జర్గితాద్‌ ఇజి విజు లోకాఙ్‌ వెహ్తార్‌. 17 అయవలె లోకుర్‌ యేసుఙ్, “మా ప్రాంతం డిఃసి సొన్‌అ”, ఇజి బతిమాలితార్. 18 యేసు డోణి ఎక్తిఙ్‌ దెయమ్‌కు అస్తిమహికాన్‌ వన్ని డగ్రు వాతాండ్రె, నీ వెట నానుబా వాన ఇజి బతిమాలితాన్. 19 గానియేసు సరి సిఏతాన్‌, నీను ఇండ్రొ సొన్సి ప్రబు నీ వందిఙ్‌ కిత్తి గొప్ప పణివందిఙ్‌ వాండ్రు నీ ముస్కు ఎలాగ కనికారం తోరిస్తాన్‌ ఇనివందిఙ్‌ వరిఙ్‌ వెహ్‌అ ఇజి వెహ్తాన్‌. 20 వాండ్రు సొహాండ్రె యేసు వన్ని వందిఙ్‌కిత్తి గొప్ప పణిదెకపొలీదు వెహ్తెఙ్ ‌మొదొల్‌స్తాన్. అక్క వెంజి విజేరె బమ్మ ఆతార్.

యేసు సాతి అయ్‌లిఙ్‌ నిక్సినాన్, జబ్బు ఆతిమహి అయ్‌లికొడొఃదిఙ్‌ నెగెండ్‌ కిజినాన్‌

21 యేసు డోణిదు ఎక్సి సమ్‌దరం అతాహ పడక మరి సొహాన్‌. నస్తివలె నండొ లోకుర్‌ వన్ని డగ్రు వాతార్. యేసు సమ్‌దరం ఒడ్డుదు నిహ మహాన్‌. 22-23 నస్తివెలె ఉండ్రి యూదురి మీటిఙ్‌ ఇండ్రొణి అతికారి యాయీరు ఇని ఒరెన్‌బానె వాతాన్. వాండ్రు యేసు డగ్రు వాజి వన్ని పాదమ్‌కాఙ్‌ మాడిఃస్తాండ్రె, నా ఇజ్రి గాలు సాజినాద్, దయకిజి నీను వాజి అది బత్కిని వజ దని ముస్కు కిక్కు ఇడ్ఃజి నెగెణ్‌ కిఅ, ఇజి బతిమాలితాన్. 24 యేసు వన్నివెట సొహాన్‌. సేన లోకుర్‌ నెక్కె ఆజి యేసువెట సొహార్‌. 25 వరిలొఇ ఉండ్రి అయ్‌లి కొడొః మహాద్‌. అది పన్నెండు పండెఙాణ్‌ వెల్లి ఆని జబ్బుదాన్‌ బాద ఆజి మహాద్‌. 26 అది సేన డాక్టరుఙాబాన్‌ నెగెణ్‌ఆదెఙ్‌ సొహద్‌ గాని ఆ జబ్బు సొన్‌ ఏతాద్. అకాదె అఏండ దనిఙ్‌మని డబ్బు విజు కర్సు ఆతిఙ్‌బా ఆ జబు సొన్‌ఏండ మరి నండొ ఆతాద్. 27-28 అది యేసువందిఙ్‌ వెహా మహాద్‌. యేసు అయ సరిదాన్‌ వాజినాన్‌ ఇజి వెంజి యేసు తొడిఃగితి మన్ని నిర్రి సొక్క† సెంగుదు ముట్తిఙసరి నెగెణ్‌ ఆన ఇజి ఒడ్ఃబితాద్. అది లోకుర్‌ వెట సొన్సి యేసు వెనుక వాతాదె వన్ని నీరిసొక్కది సెంగుదిఙ్‌ ముట్తాద్. 29 వెటనె వెల్లి సోనిక నిహద్. దనిఙ్‌ మహి జబు డిఃస్తాద్‌ ఇజి అది నెస్తాద్.

30 వన్నిలొఇహన్‌ దేవుణు సత్తు వెల్లి సొహాద్‌ ఇజి యేసుఙ్‌‌ తెలితాద్. వెటనె వాండ్రు లోకురిఙ్‌ మర్‌జి సు‌డ్ఃజి, ఎయెర్‌ నా సొక్కదు ముట్తాన్‌? ఇజి వెన్‌బాతాన్. 31 దన్ని సిసూర్, సేన లోకుర్‌నెకె ఆజి నిఙి ముట్సినార్‌ గదె. ఆహె ఆతిఙ్‌బా నఙి ఎయెరొ ముట్తార్‌ ఇజి ఎందనిఙ్‌ వెహ్సిని? ఇజి యేసుఙ్‌ వెహ్తార్‌. 32 నఙి ముట్తికాన్ ఎయెండ్రొ ఇజి వరివందిఙ్‌ యేసు సురుల సుడ్ఃజి మహాన్‌. 33 అయవలె అయ బోదెలి అది నెగెణ్‌ ఆతిక నెసి నండొ ‌తియెల్‌ ఆజి వన్నిపాదమ్‌కుఙ్‌ మూడికుఙ్‌ ఊర్‌జి వఙితాద్‌. దన్నిఙ్‌ జర్గితిక విజు వెహ్తాద్‌. 34 యేసు దనిఙ్, బయి నీను నా ముస్కు నమకం ఇడ్తి అందెఙె నీను నెగెణ్‌ ఆతి. సమదనమ్‌దాన్‌ సొన్‌అ. నీను నెగెండ్‌ ఆతి ఇహాన్‌. 35 యేసు వర్జిజిమహిఙ్‌ యాయీరు ఇండ్రొణిఙ్‌ సెగొండార్‌ వాజి, నీ గాలు సాతాద్. బోదకిని వన్నిఙ్‌ యేలు బాద కిదెఙ్‌ అక్కర్‌ సిల్లెద్‌ ఇజి యాయీరుఙ్‌ వెహ్తార్‌. 36 వారు వెహ్తిక వెన్‌ఇవజ యేసు అయ అతికారిఙ్, తియెల్‌ఆమ, నా ముస్కు నమకం ఉండ్రె ఇడ్ఃఅ ఇజి వెహ్తాన్‌. 37 యేసు పేతురు, యాకోబు, యాకోబు తంబెర్సి యోహాను మరి ఎయెఙ్‌బా వన్నివెట ఒఏతాన్. 38 వారు యూదురి మీటిఙ్‌ ఇల్లు ఆతికారి ఇండ్రొ సొహార్‌. అయావలె అబ్బె లోకుర్‌ గగోలాజి అడఃబాజి మహిక సుడ్ఃతార్. 39 యేసు ఇలు లొఇ సొన్సి వరిఙ్‌ వెహ్తాన్‌, మీరు ఎందనిఙ్‌ గగోలాజి అడఃబాజినిదెర్‌? యా ఇజ్రికాద్‌ సాఏద్‌ ఇది నిద్ర కిజినాద్. 40 వారు యేసుఙ్‌ వెక్రసి సికితార్. యేసు అడఃబాజి మహి లోకాఙ్‌ విజేరిఙ్‌ వెల్లి పోక్తాన్. వెల్లి పోక్సి, అయ్‌సి అపొసిరిఙ్, వన్నివెట మహి సిసూరిఙ్‌ అసి యేసు ఆ ఇజ్రికాద్‌ మహి గదిదు సొహాన్‌. 41 ఆ ఇజ్రిదన్నిఙ్‌ కీదు అస్తాండ్రె, తలీత కుమి ఇజి వెహ్తాన్‌. అయ మాటదిఙ్‌ అర్దం ఇనిక ఇహిఙ ఇజ్రి అయ్‌లి నిఙ్‌అ ఇజి నాను నీ వెట వెహ్సిన ఇజి, 42 అయ్‌లి వెటనె నిఙ్‌జి నడిఃతాద్. దనిఙ్‌పన్నెండు పండెఙ్‌వయసు. అబ్బె జర్గితిక సుడ్ఃతారె అయ్‌సి అపోసీరు, సిసూరు బమ్మ ఆతార్. 43 జర్గితిక ఎయెఙ్‌బా వెహ్మట్‌ ఇజి యేసు వరిఙ్‌ కసితం ఆడ్ర సితాన్‌. దన్నిఙ్‌ బోజనం సీదు ఇజి అయ్‌సి అప్పొసిరిఙ్‌ వెహ్తాన్‌.

6

యేసుఙ్‌ సొంతనాటొ గవ్‌రం సిఎతార్‌

1 యేసు అబ్బెణాన్‌ వన్ని సొంత పట్నమాతి నజరేతు సొహాన్‌. సిసూర్‌బా వన్ని వెట సొహార్‌. 2-3 విస్రాంతి దినమ్‌దు వాండ్రు యూదురి మీటిఙ్‌ ఇండ్రొ నేర్‌పిస్తెఙ్‌ మొదొల్‌స్తాన్. అక్క వెహికార్‌ నండొండార్‌ బమ్మ ఆజి, వీండ్రు ఎమేణిఙ్‌ నెస్తాన్‌? విన్నిఙ్‌ నిన్ని గెణం ఎమేణిఙ్‌ దొహ్‌క్తాద్‌? వీండ్రు బమ్మాని పణిఙ్‌ కిజినాన్. వీండ్రు మాపు నెసిని కంసెల్‌ వాండ్రు‌ గదె. వీండ్రు మరియమ్మ మరిసిగదె. యాకోబు, యోసె, యూద, సీమోను, విని తంబెర్సిర్‌ గదె. విన్ని తఙిసిక్‌ మా వెట మన్నెగదె. ఇజి వెహ్తర్‌. వారు వన్నిముస్కు కోపమాజి మహార్‌. 4 దన్నిఙ్‌ యేసు ఇనిక ఇజి వెహ్తాన్‌‌ ఇహిఙ, ఒరెన్‌ ప్రవక్తెఙ్‌ సొంత పట్నమ్‌దు, సొంత ఇండ్రొ, సొంత కుటుమ్‌దివరిబాన్‌ గవ్‌రం సిల్లెద్‌. మరి ఎంబె సొహిఙ్‌బా వన్నిఙ్‌ గవ్‌రం మనాద్.

5 సెగొండార్‌ జబ్బు ఆతివరిఙ్‌ కియుదాన్‌ ముట్సి నెగెణ్‌ కిత్తాన్‌ గాని అబ్బె నండొ బమ్మాతి పణికిదెఙ్‌ యేసు అట్‌ఏతాన్. 6 వన్ని ముస్కు వరిఙ్‌ నమకం సిల్లిదిఙ్‌ వాండ్రు బమ్మ ఆతాన్. యేసు సురుల మన్ని నాహ్కఙ్‌ బూలాజి నేర్‌పిస్తాన్.

యేసు పన్నెండు మణిసిర్‌ సిసూరిఙ్‌ పోక్సినాన్‌

7 యేసు పన్నెండు మణిసిర్‌ సిసూరిఙ్‌ వన్ని డగ్రు కూక్తాండ్రె రిఎరిఙ్‌ రిఎరిఙ్‌ పోక్తాన్. వరిఙ్‌ దెయమ్‌కాఙ్‌ పేర్‌దెఙ్‌ అతికారం సిత్తాన్. 8-9 మీరు ప్రయ్‌నం కినివెలె కియుదు ఉండ్రి డుడ్డునె ఒత్తెఙ్. బోజనం గాని సన్సి గాని డబ్బు గాని ఒత్తెఙ్‌ ఆఏద్‌. సొండ్రెఙ్‌ కాల్కాఙ్‌ జోడ్కు ఒత్తగాని, పొర్‌పాదెఙ్‌ రుండి సొక్కెఙ్‌ ఒమాట్”, ఇజి యేసు వెహ్తాన్‌. 10 మీరు ఎయె ఇండ్రొ సొనిదెరొ, అయ పట్నం డిఃస్నిదాక బానె మండ్రు. 11 ఎంబెబా మిఙి లోకుర్‌ డగ్రు కిఏండ మహిఙ మీ మాట వెండ్రెఙ్‌ కెఇతిఙ, అబ్బెణిఙ్‌ మీరు డిఃసి సొనివెలె మీ పాదమ్‌క డుల్లి దులుప్తు. వరిముస్కు వారె దేవుణుబాణిఙ్‌ సిక్సి తప్పె ఆజినార్‌ ఇన్నిదన్నిఙ్‌ గుర్తులెకెండ్‌ ఆహె డుల్లి దులుప్తు”. 12 సిసూర్‌సొన్సి లోకాఙ్, పాపమ్‌కు డిఃస్తు ఇజి బోదిస్తార్. 13 లోకురిఙ్‌ అస్తి నండొ దెయమ్‌కాఙ్‌ పేర్‌జి, జబ్బు ఆతి నండొండారిఙ్‌ నూనె రాసి నెగెండ్‌ కిత్తార్.

బాప్తిసం సీని యోహనుఙ్‌ రాజు సప్తాన్‌

14 యేసు పేరు విజుబాన్‌ సార్‌త సొహాద్. అందెఙె యేసు కిత్తి గొప్ప పణిఙవందిఙ్‌ హేరోదురాజు వెహాన్‌. సెగొండార్‌ ఇనిక వెహ్తార్‌ ఇహిఙ “వీండ్రు సాతివరిబాణిఙ్‌ మర్‌జి నిఙితి బాప్తిసం సీని యెహాను అందెఙె యా బమ్మాతి పణిఙ్‌ కిదెఙ్‌ సత్తు వన్నిలొఇ మంజినాద్” ఇహార్‌. 15 సెగొండార్‌ వీండ్రు ఏలియ ప్రవక్త ఇహార్‌. మరి సెగొండార్‌ వీండ్రు ముఙల్‌ మహి దేవుణు ప్రవక్తలొఇ ఒరెన్‌ ప్రవక్త వజ మనాన్‌ ఇజి వెహ్తార్‌. 16 హేరోదురాజు యాక విజు వెంజి నాను బుర డెఃయిస్తి యోహను నిఙ్‌జి బత్కితికాండ్రె యేసు ఇజి వెహ్తాన్‌.

17-18 హేరోదురాజు ఎందానిఙ్‌ ఈహు వెహ్తాన్‌‌ ఇహిఙ, వాండ్రు వన్ని తంబెర్‌సియాతి పిలిపు ఆల్‌సి హేరోదియెఙ్‌ తతాన్. యోహాను హేరోదుఙ్‌, నీ తంబెర్సి ఆల్‌సిఙ్‌ నీవందిఙ్‌ ఇడె ఆతిక దేవుణు మోసెఙ్‌ సిత్తి రూలుదిఙ్‌ పడిఃఏద్‌ ఇజి వెహ్తాన్‌. అందెఙె దన్ని వందిఙ్‌ వాండ్రు యోహనుఙ్‌ అసి తొహ్తండ్రె జెలిదు ఇడిస్తాన్‌. 19 అందెఙె హేరోదియ యోహను ముస్కు పగదాన్‌ మహాద్‌. వన్నిఙ్‌ సపిస్తెఙ్‌ సుడ్ఃతాద్‌ గాని అట్‌ఏతాద్. 20 ఎందానిఙ్‌ ఇహిఙ హేరోదు యోహనుఙ్‌ తియెలాతాన్‌. వాండ్రు ఒరెన్‌ నీతి నిజాయితి మన్నికాన్ ఇజి దేవుణు కేటాకాన్‌ ఇజి, హెరోదు రాజు నెస్తాన్. అందెఙె జెలిదు ఇడ్జి కాపాడజి మహాన్‌. యోహను వెహ్తి మాటెఙ్‌ వెహివలె హేరోదురాజు అర్‌దం కిదెఙ్‌ అట్‌ఏతాన్‌ గాని సర్దదాన్ వెంజి మహాన్‌.

21 అహిఙ యోహానుఙ్‌ సపిస్తెఙ్‌ హెరోదియెఙ్‌ ఉండ్రి అవ్‌కాసం వాతాద్. అక్క ఎలాగ ఇహిఙ హేరోదురాజు వాండ్రు పుట్తిరోజు గుర్తు కిదెఙ్‌ అయానాండిఙ్‌ ఉండ్రి పెరి విందు కితాన్. వాండ్రు గవ్‌రుమెంటు అదికారిఙ, సయ్నమ్‌ది వరిలొఇ పెరి అతికారి గలీలయ దేసెమ్‌ది పెద్దెల్‌ఙ విజేరిఙ్‌ విందుదిఙ్‌ కూక్తాన్. 22-23 నస్తివలె హెరోదియ గాల్‌సి విందుదిఙ్‌ వాతి వరిఙ్‌ సర్ద కిబిస్తెఙ్‌ వరి ముఙాల డాట్సి కర్‌జితాద్. అక్క సుడిఃతారె విజేరె సర్ద ఆతార్. సర్ద ఆతిఙ్‌ హేరోదురాజు, నిఙి ఇస్టమాతిక ఇనికబా నఙి లొస్‌అ, అక్క నాను నిఙి సీన, ఇజి దనివెట ఒట్టు కితాన్. 24 అది సొన్సి అయ్‌సివెట, నాను రాజుఙ్‌ ఇనిక లొస్తెఙ్‌ ఇజి వెన్‌బాతాన్. అయ్‌సి, బాప్తిసం సీని యోహాను బుర లొస్‌అ ఇజి వెహ్తాద్‌. 25 వెటనె అది రాజు డగ్రు సొన్సి బాప్తిసం సీని యోహాను బుర కత్సి ఉండ్రి పల్లెమ్‌దు ఇడ్ఃజి ఏలె నఙి తసిసిదా ఇజి వెహ్తాద్‌.

26 అక్క వెహాండ్రె హేరోదురాజు గొప్ప బాద ఆతాన్‌ గాని, వాండ్రు కిత్తి ఒట్టువందిఙ్‌ వన్నివెట బోజనమ్‌దిఙ్‌ బస్తిమహి కూలెఙ వందిఙ్‌ దన్నివెట కిత్తి మాట తప్తెఙ్‌ కెఏతాన్‌, ఇజి వెహ్తెఙ్‌ అట్‌ఏతాన్. 27-28 వెటనె రాజు యోహాను బుర కత్సి తగ్‌అ ఇజి జమానుఙ్‌ ఆడ్ర సీజి పోక్తాన్. జమాను జెలిదు సొన్సి యోహాను బుర కతాండ్రె ఉండ్రి పల్లెమ్‌దు ఇడ్ఃజి తత్తాండ్రె అయ్‌లిదిఙ్‌ సిత్తాన్. అది ఆ బుర అయ్‌సిఙ్‌ సిత్తాద్. 29 జర్గితిక వెంజి యోహాను సిసూర్‌ వాజి ఆ పీనుగుదిఙ్‌ పెర్‌జి ఒసి సమాది కిత్తార్.

యేసు అయ్‌దు వెయిఙ్‌మణిసిరిఙ్‌ బోజనం సీజినాన్‌

30 అపొస్తురు మర్‌జివాతాజి వారు కిత్తి పణిఙ్‌ విజు, బోదిస్తి వన్కాఙ్‌వందిఙ్‌ విజు యేసుఙ్‌ వెహ్తార్‌. 31 నస్తివలె యేసు “ఎయెరు సిల్లిబాన్‌ మాటె సొన్సి సణెం రోమ్నాట్, ఇజి సిసూర్‌వెట వెహ్తాన్‌. ఎందానిఙ్‌ ఇహిఙ నండొ లోకుర్‌ వాదెఙ్‌ సొండ్రెఙ్‌ ఆతార్. బోజనం కిదెఙ్‌బా కాలి సిల్లెండ ఆతాద్. 32 అందెఙె వారు ఉండ్రి డోణి ఎక్సి ఎయెర్‌బా మన్‌ఇ బాడ్డిదు వారె సొహార్‌. 33 యేసుని, సిసూర్‌ సొన్సిమహిఙ్‌ నండొ లోకుర్‌వరిఙ్‌ సుడ్ఃతారె వరిఙ్‌గుర్తు అసి విజు పట్నమ్‌కాణ్‌ ఉహ్‌క్సి వరిఙ్‌ ఇంక ముఙాల బాన్‌ సొహారె అందితార్. 34 యేసు డోణిదాన్‌ డిగితివలె మహి నండొ లోకాఙ్‌సుడ్ఃజి వన్ని పాణం నొత్తాద్‌. ఎందానిఙ్‌ ఇహిఙ వారు గవ్‌డుయెన్‌ సిల్లి సెద్రితి గొర్రెఙ్‌లెకెండ్‌ మహార్‌. అందెఙె యేసు వరిఙ్‌ నండొ సఙతిఙ్‌ నెస్‌పిస్తాన్. 35-36 యేసు నెర్‌పిసి మహిఙ్‌ పొద్దుఆజి మహాద్‌. సిసూర్‌ వన్నిడగ్రు వాజి యాక ఎయెరు మన్‌ఇ బాడ్డి. ఏలె పొద్దు ఆజినాద్. పడకాద్‌ మన్ని నాహ్కఙ్‌ వల్‌సెఙ సొన్సి బోజనం కొండెఙ్‌ విరిఙ్‌ పోకఅ. ఇహార్‌. 37 గాని యేసు సిసూరిఙ్‌ మీరె వరిఙ్‌ తిండ్రెఙ్‌ ఇనికబా సీదు”, ఇజి వెహ్తాన్‌. దన్నిఙ్‌ వారు మాపు సొన్సి రుండి వంద దెనారిదిఙ్‌* రొట్టెఙ్‌ కొడ్ఃజి తత్తెఙ్‌బా నిస్సొ లోకురిఙ్‌ సాల్‌ఏద్‌ ఇజి వెహ్తార్‌. 38 మీబాన్‌ ఎస్సొడు రొట్టెఙ్‌ మన్నె? సొన్సి సుడ్ఃదు”, ఇజి యేసు సిసూరిఙ్‌ వెహ్తాన్‌. వారు సొన్సి సుడ్ఃతారె అయ్‌దు రొట్టెఙ్‌ రుండి మొయెఙ్‌ మన్నె ఇజి వెహ్తార్‌.

39 విజేరిఙ్‌ పసిగడ్డి మన్నిబాన్‌ గుంపుఙ్‌లెకెండ్‌ బసెకిదు ఇజి యేసు సిసూరిఙ్‌ వెహ్తాన్‌. 40 లోకుర్‌ యాపయ్‌ మనిసిర్, గుంపుఙ్‌ వంద మనిసిర్‌ గుంపుఙ్‌ బస్తార్. 41 అయవలె యేసు అయ్‌దు రొట్టెఙ్, రుండి మొయెఙ్‌ అసి, ఆగసం దరోట్‌ సుడ్ఃజి వనకవందిఙ్‌ దేవుణుదిఙ్‌ వందనమ్‌కు వెహ్తాన్. వెహ్తాండ్రె రొట్టెఙ్‌ రుక్సి‌ లోకురిఙ్‌ సీబాజి సీదు ఇజి వెహ్సి సిసూర్‌ఙ్‌ సిత్తాన్. అయ మొయెఙ్‌బా విజేరిఙ్‌ సీబాజి సీదు ఇజి సిత్తాన్. 42 వారు విజేరె పొట పంజు తిహార్. 43 మిగిలిత్తి రొట్టె ముక్కెఙ్, మరి మొయెఙ్‌ ముక్కెఙ్‌ పన్నెండు గంపెఙ్‌ సిసూర్‌ కెహ్తర్. 44 రొట్టెఙ్‌ తిహికార్‌ మొగవారె అయ్‌దువెయిఙ్‌ లోకుర్ మహార్‌.

యేసు సమ్‌దరం ముస్కు నడిజినాన్‌

45 యేసు లోకాఙ్‌ పోక్సి వెనుక వెటనె సిసూరిఙ్‌ ‌డోణిదు ఎకిసి అతాహపడఃక బేత్సయిద ఇని నాటొ వన్నిఙ్‌ ఇంక ముఙాల్‌ సొండ్రు ఇజి వెహ్సి పోక్తాన్. 46 వరిఙ్‌ పోక్సి యేసు పార్దనం కిదెఙ్‌ గొరొత్‌ ఒరెండ్రె మహాన్‌. 47 పొద్దు ఆతివలె డోణి సమ్‌దరం నడిఃమి మహాద్‌, యేసు గొరొత్‌ ఒరెండ్రె మహాన్‌. 48 గాలి ఎద్రు డెఃయ్తిఙ్‌ డోణి నడ్ఃపిస్తెఙ్‌ సిసూరిఙ్‌ గొప్ప కస్టం ఆత్తాద్. అక్క యేసు సుడ్ఃతాన్. కోడిజం ఆజిమహిఙ్‌ యేసు సమ్‌దరం ముస్కు నడిఃజి వాతాండ్రె సిసూర్‌మన్ని డోణి డాట్సిసొండ్రెఙ్‌ నడిఃసి వాతాన్‌. 49 యేసు సమ్‌దరం ముస్కు నడిఃజినిక సిసూర్‌సుడ్ఃతారె అక ఉండ్రి దూబ ఇజి ఒడిఃబితార్. వారు డటం గగోల్‌ ఆతార్. 50 అక్క దూబసు ఇజి వారు నండొ తియెలాతార్. వెటనె యేసు వరివెట, “సమ్‌దరమ్‌దాన్ మండ్రు ఇక్క నానె తియెలామ”, ఇజి వరిఙ్‌ వెహ్తాన్‌. 51 నస్తివలె యేసు వరివెట డోణిదు ఎక్తాన్. గాలి విజు అణస్తాద్. వారు నండొ బమ్మ ఆతార్.

52 యేసు అయ్‌దు రొట్టెఙ్‌ రుండి మొయెఙాణ్‌ అయ్‌దువెయిఙ్‌ లోకాఙ్‌ బోజనం సిత్తిక సుడ్ఃతిఙ్‌బ యేసు కిత్తి అయా బమ్మాతి పణివందిఙ్ అర్దం కి‌ఏతార్. ఎందానిఙ్‌ ఇహిఙ వరి మన్సు గట్టిఙ్‌ మహాద్‌.

యేసు గెనేసెరెతు ఇనిబాన్‌ లోకాఙ్‌ నెగెండ్‌ కిజినాన్‌

53 వారు సమ్‌దరం డాట్సి గెనేసెరెతు ఇనిబాన్‌వాతారె డోణి అబ్బె తొహ్తార్. 54 వారు డోణి డిఃగితిఙ్‌ సరి లోకుర్‌ యేసుఙ్‌ గుర్తు అస్తార్. 55 వెటనె ఆ దేసెమ్‌ది నాహ్కణికార్‌ విజేరె సొన్సి జబ్బు ఆతివరిఙ్‌ యేసు మనాన్‌ ఇజి వెహి బాడిఃదు సాపాదు పిండ్జి తత్తెఙ్‌ మొదొ ల్‌స్తార్. 56 యేసు నాహ్కఙ్‌ పట్నమ్‌కాఙ్‌ ఎంబె సొహిఙ్‌బా లోకుర్‌ జబ్బు ఆతివరిఙ్‌ యేసు వాని సర్దు తత్త ఇడ్ఃతార్. యా జబ్బుఆతికార్‌ నీ సొక్క సెంగుదుబా ముట్తెఙ్‌ సెల్వ సిదా ఇజి బతిమాల్‌జి యేసుఙ్‌ మరి మరి వెహ్తార్‌. ఎస్సొండార్‌ వన్ని సొక్కదిఙ్‌ ముట్తితారొ వారు విజేరె నెగెండ్‌ ఆతార్.

7

యూదపెదెలుఙా రూలుఙ్‌ దేవుణు రూలుదిఙ్‌తేడః వాతాద్‌

1-2 యెరూసలేమ్‌దాన్‌ వాతి పరిసయ్‌రుని, యూదురి రూలు నెస్పిసినికార్‌ సెంగొండార్ యేసుబాన్‌ కూడ్ఃజి వాతార్. యేసు సిసూర్‌ యూదురుఙ రూలుదు వెహ్తిలెకెండ్‌ కిక్కు నొర్‌బఏండ బోజనం ఉణిజి మహిక వారు అబ్బె సుడ్ఃతార్. అక్క పరిసయ్‌రు సుడిఃతిఙ తప్ప. 3 పరిసయ్‌రు, యూదురు, విజేరె, పూర్‌బమ్‌దికార్‌ వెహ్తిరూలు వజ కిక్కు నొర్‌బాతి వెన్‌కనె ఊణార్. 4 వారు సత్తదాన్‌ వాతిఙ, రూలువజ ఏరు లొంజె ఆఏండ ఇనికబా ఉణ్‌ఏర్. ఇక్కాదె ఆఏండ గిన్నెఙ్‌ కుండెఙ్‌ మరి కంసు బిందెఙ్‌ ఎలాగ‌ మిడిఃస్తెఙ్‌ ఇజి నండొ రూలుఙ్‌ వరిఙ్‌ మన్నె. ఆ రూలుఙ్‌వజ వారు కిజినార్. 5 అందెఙె పరిసయ్‌రుని, యూదుర్‌ రూలుఙ్‌ నెస్‌పిసినికార్‌, “ఎందానిఙ్‌ నీ సిసూర్‌ పూర్‌బమ్‌దికార్‌ వెహ్తి రూలువజ నడిఃఏండాజినార్ ఎందానిఙ్‌ వారు కిక్కు నొర్‌బఏండ బోజనం కిజినార్‌”, ఇజి యేసుఙ్‌ వెన్‌బాతార్. 6-7 యేసు వరిఙ్, “వేసం కినికారాతి మీ వందిఙ్‌ యెసయ ప్రవక్త ఎహ్తిక నిజమె. యా లోకుర్‌ నఙి వెయుదాన్‌ గవ్‌రం సీజినార్‌ గాని వరి మన్సు నాబాణిఙ్‌ దూరం మనాద్. వారు నఙి పొగ్‌డిఃజి మాడిఃసినార్‌ గాని అక్క పణిదిఙ్‌ రెఏద్‌. ఎందానిఙ్‌ ఇహిఙ వారు లోకుర్‌ వెహ్తి రూలు దేవుణు మాట ఇజి లోకాఙ్‌ నెస్పిసినార్*. 8 దేవుణు వెహ్తి రూలు డిఃసిసీజి, మీరు పూర్‌బమ్‌దికార్‌ వెహ్తి రూలువజ నడిఃజినిదెర్”, ఇజి వెహ్తాన్‌.

9 యేసు వరిఙ్‌ మరి వెహ్తాన్‌, “పూర్‌బమ్‌దికార్‌ వెహ్తివజ నడిఃదెఙ్, ఇజి దేవుణు ఆడ్రెఙ్‌ పడఃకాదు నెక్తెఙ్‌ మిఙి బాగ తెలినాద్. 10 ఎలాగ ఇహిఙ మీ యాయ బుబ్బరిఙ్‌ గవ్‌రం సీజి బాగ సుడ్‌దెఙ్ ఇజి యాయెఙ్‌ గాని బుబ్బెఙ్‌ గాని దూసిస్తిఙ వన్నిఙ్‌ సప్తెఙ్ ఇజి దేవుణు మోసెఙ్‌ సిత్తి రూలు మనాద్‌. 11-12 గాని ఒరెన్‌ వన్ని అయ్‌సి అపొసిరిఙ్, నాను మిఙి ఇనికబా ఉండ్రి సాయమ్‌లెకెండ్‌ కిన ఇజి ఇడ్తిమన్నిక కొర్‌బాన్‌ ఇజి వెహ్తిఙ నాండిఙ్‌ అసి వాండ్రు అయ్‌సి అప్పొసిరిఙ్‌ ఇనికబా సాయం కిదెఙ్‌ అవ్‌సరం సిల్లెద్‌ ఇజి మీరు నెస్‌పిసినిదెర్. (కొర్‌బాన్‌ ఇహిఙ దేవుణుదిఙ్‌ సీన ఇజి ఒట్టు కినిక ఇజి అర్దం) 13 ఈహు మీ పూర్‌బమ్‌దికార్‌ వెహ్తివజ నడిఃజి మీరు దేవుణు వెహ్తి రూలుదిఙ విలువ సిల్లెండ కిజినిదెర్. నిన్ని సఙతిఙ్‌ నండొ మిరు కిజినిదెర్”.

14 యేసు లోకాఙ్‌ మరి వన్నిడగ్రు కూక్తాండ్రె “నాను వెహ్సినిక మీరు విజిదెరె జాగర్తవెంజి నెగెండ్‌ అర్‌దం కిదు. 15-16 వెయుదాన్‌ లొఇ సొనికెఙ్‌ ఇనికబా లోకాఙ్‌ మయ్ల కిదెఙ్‌ అట్‌ఏద్. గాని మన్సు లొఇహాన్‌‌ వెల్లి వానికదె లోకాఙ్‌ సెఏణ్‌ కిజినాద్”.

17 యేసు లోకాఙ్‌ డిఃసి ఇండ్రొ వాతివెనుక వన్ని సిసూర్, కతవజ వెహ్తి దన్నిఙ్‌ అర్దం వెన్‌బాతార్. 18-19 యేసు వరిఙ్‌ ఈహు వెహ్తాన్‌ “మీరుబా ఆఇవరిలెకెండ్‌ అర్దం కిదెఙ్‌ ఆట్‌ఇదెరా? వెల్లిహన్‌ పొటలొఇ సొని ఇని బోజనమ్‌బా లోకాఙ్‌ మయ్ల కిఏద్. ఎందనిఙ్‌ ఇహిఙ అక్క మన్సుదు సొన్‌ఏండ వన్ని పొటాదునె సొన్సినాద్. అక్క పొటదాన్‌ బయ్‌లు బస్నివలె వెల్లి సొన్సినాద్. ఇజి మీరు నెస్‌నిదెర్”. (ఇబ్బె సుడ్ఃతి ఇని బోజెనమ్‌బా ఉండెఙ్‌ ఆనాద్‌ ఇజి యేసు సెలవ సిత్తాన్) 20 మరి యేసు వెహ్తాన్‌, ఒరెన్‌ వన్ని మన్సులొఇహాన్‌‌ వెల్లి వానికదె వన్నిఙ్‌ మయ్ల కిజినాద్. 21-22 మన్సులొఇహాన్‌ ‌వానిక ఇనికెఙ్‌ ఇహిఙ, సెఇ ఆలోసనమ్‌కు, కెలార్‌బూలానిక, లోకాఙ్‌ సప్నికెఙ్, రంకు బూలానిక, ఆఇవరిఙ్‌ మన్నికెఙ్‌ దొహ్‌క్తెఙ్‌ ఇజి ఆస, సెఇ పణి కినిక, మొసెం కినిక, మన్సుదు అనసె ఆజి మండ్రెఙ్‌ అట్‌ఇక, గోస దూసిసినిక, నానె పెరికాన్‌ ఇజి గర్ర ఆనిక, అర్దం కిఇ మన్సు మన్నిక. 23 యాక్కెఙ్‌ విజు లోకుర్‌ మన్సులొఇహాన్‌‌ వెల్లి వాజి ఒరెన్‌ వన్నిఙ్‌ మయ్ల కినె.

ఉండ్రి కనానియది అయ్‌లి కొడొః యేసు ముస్కు ఇడ్తి నమకం

24 యేసు అబెణిఙ్‌ నండొ దూరం సొన్సి ఉండ్రి గొరొన్‌ ఎక్సి డిఃగితాండ్రె తూరు సీదోను ఇని పట్నమ్‌కాఙ్‌ డగ్రు మన్ని ముటెఙ సొహాన్‌. బానెఉండ్రి ఇండ్రొ సొన్సి ఎయెఙ్‌బా తెలిఏండ మంజిన ఇజి మన్సుదు ఒడ్ఃబితాన్. గాని వాండ్రు అట్‌ఏతాన్.

25-26 యూదురు ఆఇ జాతిదు పుట్తి సురోపెకొనియదికాద్‌ ఉండ్రి అయ్‌లి కొడొః యేసు అబ్బె మనాన్‌ ఇజి వెంజి వెటనె అబ్బె వాతాదె యేసు పాదమ్‌కాఙ్‌ అర్తాదె మాడిఃస్తాద్. దన్ని గాల్సిఙ్‌ దెయం అస్త మహాద్‌. “నా గాలుఙ్‌ అస్తిమన్ని దెయమ్‌దిఙ్‌ ఉల్‌ప్‌అ”, ఇజి యేసుఙ్‌ బతిమాలితాద్. 27 దన్నిఙ్‌ యేసు, “ముఙాల్‌ కొడొఃరిఙ్‌ పొట పంజు బోజనం తీపిస్తెఙ్‌. కొడొఃర్‌ తిండ్రెఙ్‌ మన్ని రొట్టెఙ్‌ లాగ్‌జి నుకుడిఃఙ్ సీనిక తగ్ఏద్‌”, ఇజి వెహ్తాన్‌†. 28 అది, “ప్రబు, నీను వెహ్తిక నిజమె. గాని నుకుడిఃఙ్‌బా కొడొఃర్‌ ఉణిజి బల్ల అడిఃగి అర్‌ప్తిక ఉణిజినె గదె ఇజి వెహ్తాద్‌. 29 యేసు, నీను బాగ వెహ్తి. నీను ఇండ్రొ సొన్‌అ. ఆ దెయం నీ గాలుఙ్‌ డిఃస్త సొహద్‌ ఇహాన్‌. 30 అది ఇండ్రొ సొన్సి సుడ్ఃతిఙ్‌ గాల్సి మన్సం ముస్కు గూర్త మహాద్‌. దెయెం దనిఙ్‌ డిఃస్త సొహద్.

యేసు బొయ్‌ర నతి ఆతివన్నిఙ్‌ నెగెండ్ కిజినాన్‌

31 యేసు తూరు ప్రాంతం డిఃసి, సీదోను, దెకపొలి ప్రాంతమ్‌దాన్‌ గలీలయ సమ్‌దరం డగ్రు వాతాన్. 32 నస్తివలె బొయ్‌ర నతియాతి ఒరెన్‌వన్నిఙ్‌ సెగొండార్‌ యేసుబాన్‌ తత్తార్. “విన్ని ముస్కు కియు ఇడ్ఃజి నెగెండ్‌ కిఅ”, ఇజి బతిమాల్‌జి వెహ్తార్‌. 33 యేసు లోకుర్‌బాణిఙ్‌ వన్నిఙ్‌ అఙ ఒసి, డెఃస్కెఙ్‌ వన్ని గిబ్బిదు ఇడ్తాన్. వన్ని సొంత డెఃస్కాదు పూస్తాండ్రె గుల్ల వన్నిఙ్‌ నాలికాదు ముట్తాన్. 34 ముట్తాండ్రె ఆగసం దరోట్‌ దేవుణుదిఙ్‌ సుడ్ఃజి ఉసుర్‌ గొటాండ్రె బాదఆజి ఎపాత ఇజి వెహ్తాన్‌. దని అర్దం ఇనిక ఇహిఙ రే ఆదెఙ్ ఇజి. 35 వెటనె వన్నిగిబ్బిఙ్‌ వెండ్రెఙ్, వన్ని నాలిక వర్గిదెఙ్‌ వాతాద్. వాండ్రు బాగ వర్గిదెఙ్‌ మొదొల్‌స్తాన్. 36 “ఎయెవెట వెహ్మట్‌”, ఇజి యేసువరిఙ్‌ కసితం వెహ్తాన్‌. నా వందిఙ్‌ వెహ్మట్‌ ఇజి నండొ వెహ్తిఙ్‌బా అలెఏండ వారు యేసువందిఙ్‌ మరి నండొ వెహ్తార్‌. 37 యేసు విజు బాగ కిత్తాన్. బొయ్‌రవన్నిఙ్‌బా వెనివజ, గుల్లవన్నిఙ్‌బా వర్గినివజ కిజినాన్‌ ఇజి వారు వెహ్తరె బమ్మ ఆతార్.

8

యేసునాల్గివెయిఙ్‌ మణిసిరిఙ్‌ బోజనం సీజినాన్.

1-2 ఆ దినమ్‌కాఙ్‌ మరి ఒర్సు నండొ లోకుర్‌ కూడ్జి వాతార్. వరిఙ్‌ ఉండెఙ్‌ బోజనం ఇనికబా సిలిఙ్‌ యేసు వన్ని సిసూర్‌ఙ కూక్తాండ్రె వెహ్తాన్‌, నఙి యా లోకుర్‌ నావెట వాజి మూండ్రి రోస్కు ఆతె. వరిఙ్‌ తిండ్రెఙ్‌ ఇనికబా సిల్లెద్‌. అందెఙె విరి వందిఙ్‌ నా పాణం నోజిన. 3 విరిఙ్‌ నాను బోజనం సిఏండ ఇల్కాఙ్‌ పోక్తిఙ కణుకు తర్‌వ్‌జి సర్దు అర్నార్. ఎందనిఙ్‌ ఇహిఙ వరిలొఇ సెగొండార్‌ నండొ దూరమ్‌దాన్‌ వాత మనార్‌”, ఇజి వెహ్తాన్‌. 4 అయవలె వన్ని సిసూర్‌ వెహ్తార్‌, బిడిఃమ్‌బూమిదు విరిఙ్‌విజేరిఙ్‌ బోజనం సీదెఙ్‌ ఎమేణిఙ్‌ తతెఙ్‌? 5 మీ బాన్‌ఎసోడు రొటెఙ్‌ మన్నె? ఇజి యేసు సిసూరిఙ్‌ వెన్‌బాతాన్. మా బాన్‌ఏడు మన్నె ఇజి సిసూర్‌ వెహ్తార్‌. 6 అయవలె యేసు లోకాఙ్‌ బూమిదు బస్తు ఇజి వెహ్తాన్‌. ఆ ఏడు రొట్టెఙ్‌అసి దేవుణుదిఙ్‌ వందనమ్‌కు కితాండ్రె. వన్కాఙ్‌ రుక్సి‌ లోకాఙ్‌ సీబాజి సీదెఙ్‌ సిసూరిఙ్‌ సిత్తాన్. వారు లోకాఙ్‌ సీబాజి సిత్తార్‌. 7 వరిబాన్‌ సెగం ఇజ్రి మొయెఙ్‌బా మహె. యేసు వన్కాఙ్‌బా వందనమ్‌కు వెహ్సి సీబాజి సీదు ఇజి సిసూరిఙ్‌ సిత్తాన్. 8 లోకుర్‌ విజెరె పొట పంజు తిహర్. వెనుక సిసూర్‌ మిగ్లితి రొట్టె ముక్కెఙ్‌ ఏడుః గపెఙ్‌ కెహ్తర్. 9-10 డగ్రు నాల్గి వెయిఙ్‌లోకుర్‌ అబ్బె మహార్‌. లోకాఙ్‌ విజేరిఙ్‌ పోక్సి యేసు సిసూర్‌వెట ఉండ్రి డోణి ఎక్తాండ్రె దల్మనుత ఇని ప్రాంతం సొహాన్‌.

11 సెగొండార్‌ పరిసయ్‌రు వాతారె యేసువెట తర్కిస్తెఙ్‌ మొదొల్‌స్తార్. దేవుణునె వన్నిఙ్‌ పోక్తాన్‌ ఇనిదన్నిఙ్‌ రుజుప్‌లెకెండ్‌ ఆగసమ్‌దాన్‌ ఉండ్రి బమ్మాతి పణికిజి మఙి తోరిస్‌అ ఇజి వెహ్తార్‌. 12 యేసు మన్సుదు గొప్ప బాదఆజి ఉసుర్‌కొటాండ్రె యా లోకుర్‌ ఎందనిఙ్‌ బమ్మ ఆని పణి తోరిస్‌అ ఇజి వెహ్సినార్. యా లోకాఙ్‌ గుర్తులెకెండ్‌ ఇని బమ్మమాని పణిబా దేవుణు తోరిస్‌ఏన్‌ నిజమెఇజి వెహ్తాన్‌. 13 నస్తివలె యేసు వరిఙ్‌ డిఃస్తాండ్రె డోణి ఎక్సి సమ్‌దరం డాట్సి అతాహ పడఃక సొహాన్‌.

యేసు పరిసయ్‌రువందిఙ్‌ హేరోదువందిఙ్‌ వెహ్సినాన్‌

14 అహిఙ సిసూర్‌ రొట్టెఙ్‌ తత్తెఙ్‌ పోస్తార్. వరిబాన్‌ డోణిదు ఉండ్రె రొటె మహాద్‌. 15 యేసు సిసూరిఙ్‌ వెహ్తాన్‌. పరిసయురుది పులాఙ్‌ కిని దూరు* వందిఙ్, మరి హేరోదురాజుది పులాఙ్‌ దూరు వందిఙ్‌ మీరు జాగర్త మండ్రు.

16 మాటు రొట్టెఙ్‌తెఇతిఙ్‌ యేసు ఈహు వెహ్సినాన్, ఇజి వారు ఒరెన్‌వెట ఒరెన్‌ వర్గితార్. 17 వారు వెహ్‌సినిక యేసు నెసి ఎందానిఙ్‌ మీరు రొట్టెఙ్‌ సిల్లితివందిఙ్‌ వర్గిజినిదెర్‌? ఏలుబా అర్దం కిజి నెస్తెఙ్‌ అట్‌ఇదెరా? మీ మన్సు గట్టి ఆత మనాదా? 18 మిఙి కణుకు మంజిబ తొఇదెరా? గిబిఙ్‌మంజిబా వెన్‌ఇదెరా? ఇనికబా ఒడ్ఃబిఇదెరా? 19 అయ్‌దు రొట్టెఙ్‌ ముక్కెఙ్‌ కిజి అయ్‌దు వెయిఙ్‌ లోకాఙ్‌ సీబాతి సిత్తిఙ్‌ మిగ్లితిక్కెఙ్‌ ఎసొడుః గంపెఙ్‌ మీరు కెహ్తిదెర్‌? ఇజి యేసు సిసూరిఙ్‌ వెన్‌బాతాన్. అందెఙె సిసూర్‌ పన్నెండ్‌ గంపెఙ్‌ కెహ్తప్‌ ఇహార్‌. 20 యేసు మరి వెన్‌బాతాన్, ఏడు రొట్టె ముక్కెఙ్‌ కిజి నాల్గి వెయిఙ్‌ లోకాఙ్‌ సితి వెనుక మిగ్లితికెఙ్‌ ఎసోడు గంపెఙ్‌ కెహ్తిదెర్‌? ఏడు గంపెఙ్‌ ఇజి వారు వెహ్తార్‌. 21 యేసు సిసూరిఙ్‌ వెహ్తాన్‌, మీరు ఏలుబా నాను కితి బమ్మాతి పణిఙ వందిఙ్‌ అర్దం కిదెఙ్‌ నెస్‌ఇదెరా?

యేసు బేత్‌సెయ్ద పట్నమ్‌దు ఒరెన్‌ గుడ్డివన్నిఙ్‌ నెగెండ్‌ కిజినాన్‌

22 యేసుని, వన్ని సిసూర్‌ బేత్‌సెయ్ద ఇని నాటొ వాతార్. అయవలె సెగొండార్‌ ఒరెన్‌ గుడిఃవన్నిఙ్‌ యేసుబాన్‌ తత్తార్. యేసు, నీను విన్నిఙ్‌ ముట్‌అ”, ఇజి వాండ్రు నెగెండ్‌ ఆనివందిఙ్‌ బతిమాలితార్.

23 యేసు అయ గుడిఃవన్నిఙ్‌ కీదు అస్తాండ్రె నారు డాటిసి ఒత్తాన్. అయ గుడివన్ని కణుకాఙ్‌ పూసి డెఃస్కెఙాణ్‌ ముట్సి “నిఙి ఇనికబా తోర్‌జినాదా”, ఇజి వెన్‌బాతాన్. 24 వాండ్రు కణుకు పెర్‌జి, సెడిఃబా తోర్జినాద్, గాని లోకు మరెక్‌ నడిఃజిని వజ తోర్‌జినాద్‌ ఇజి వెహ్తాన్‌. 25 మరి ఒర్సు యేసు వన్ని కణుకెఙ ముట్తాన్. నస్తివలె వన్ని కణుకు నెగెండ్‌ ఆతిఙ్‌ విజు నెగెండ్‌ సుడ్ఃతాన్. 26 యేసు వన్నిఙ్‌ బేత్‌సెయ్ద మర్‌జి సొన్మా ఇజి వెహ్సి వన్ని ఇండ్రొ పోక్తాన్.

యేసు ఎయెన్‌ ఇజి పేతురు వెహ్సినాన్‌

27 యేసుని, వన్ని సిసూర్‌ పిలిపుది ఆతి కయ్‌సరయ పట్నమ్‌దిఙ్‌ డగ్రు మన్ని నాహ్కఙ్‌ పయ్‌నం కిజి మహార్‌. సొన్సి మహిఙ్‌ సర్దు యేసు వరిఙ్‌ వెన్‌బాతాన్, నాను ఎయెన్‌? ఇజి లోకుర్‌ వర్గిజినార్‌?

28 దన్నిఙ్‌ సిసూర్, సెగొండార్‌ నీను బాప్తిసం సీని యోహను ఇజినార్‍. మరి సెగొండార్‌ నీను పూర్‌బమ్‌దాన్‌మహి ఏలియ ప్రవక్త ఇజినార్‍. మరి సెగొండార్‌ నీను పూర్‌బమ్‌దుమహి ప్రవక్తలొఇ ఒరెన్‌ ఇజి వెహ్‌సినార్, ఇహార్‌.

29 ఆహిఙ మీరు నఙి ఎయెన్‌ ఇజి వెహ్‌సినిదెర్‌? ఇజి యేసు సిసూరిఙ్‌ వెన్‌బాతాన్. నస్తివలె పేతురు, నీను క్రీస్తు ఇహిఙ దేవుణు ఏర్పాటు కితిపోక్తాన్‌”, ఇజి వెహ్తాన్‌. 30 యాక ఎయెర్‌వెటబా వెహ్మట్‌ ఇజి కసితంవరిఙ్‌ ఆడ్ర సిత్తాన్‌.

యేసు వన్ని సావువందిఙ్‌ వెహ్సినాన్‌

31 యేసు వరిఙ్‌ నెస్‌పిస్తెఙ్‌ మొదొల్‌స్తాన్‌, లోకుమరిసి ఆతి నాను నండొ మాలెఙ్‌ ఓరిస్తెఙ్‌వలె. యూద పెద్దెల్‌ఙ, పెరి పుజెరిఙు, యూదురి రూలుఙ్‌ నెస్‌పిస్నికార్‌ నఙి నెక్నపొక్నార్‌ లోకుర్‌ నఙి సప్నార్‌లె. సాజి మూండ్రి దినమ్‌కాఙ్‌ దేవుణు నఙి మర్‌జి నిక్నాన్‌లె. 32 యేసు యాకెఙ్‌ విజు డాఃప్‌ఎండ వెహ్తిఙ్‌ పేతురు యేసుఙ్‌ ఉండ్రిపడఃకాదు ఒసి, ప్రబువ నిఙి యలెకెండ్‌ జర్గిదెఙ్‌ ఆఏద్‌ ఇజి గటిఙ వెహ్తెఙ్‌ మొదిల్‌స్తాన్‌.

33 యేసు సిసూర్‌దరోట్‌ మర్‌జి సుడ్ఃజి కోపమ్‌దాన్‌ పేతురుఙ్‌ వెహ్తాన్‌. “ఓ సయ్తనా నాబాణిఙ్‌ డిఃసి సొన్‌అ. నీ మన్సుదు మన్ని ఆలోసనమ్‌కు దేవుణుబాణిఙ్‌ వాతికెఙ్‌ ఆఉ. లోకుబాణిఙ్‌ వాతికదె నీను ఆలోసనం కిజిని”.

34 నస్తివలె యేసు లోకాఙ్‌ విజేరిఙ్, సిసూర్‌ఙ వన్నిబాన్‌ కూక్సి ఈహు వెహ్తాన్‌.‌ ఎయెన్‌బా నావెట వాదెఙ్‌ ఇహిఙ వాండ్రు వన్ని సొంత ఇస్టమ్‌కు నఙి నమ్మితివందిఙ్‌ వన్నిఙ్‌ వాని ఇని మాలెఙ్‌బా ఓరిస్తెఙ్‌ తయారాజి నావెట వాదెఙ్†. 35 ఎయెరుబా వన్ని పాణదిఙ్‌ కాపాడ్‌దెఙ్‌ సుడ్‌తిఙ వన్నిఙ్‌ ఎలాకాలం దేవుణువెట బత్కిని బత్కు దొహ్క్‌ఏద్‌. గాని ఎయెన్‌బా నా వందిఙ్, సువార్త వందిఙ్‌ వన్ని పాణం సితిఙ వన్నిఙ్‌ ఎలాకాలం దేవుణువెట బత్కిని బత్కు దొహ్క్‌నాద్‌. 36 ఒరెన్‌ వాండ్రు కొరితివజ యా లోకమ్‌ది ఆస్తిసుకం విజు దొహ్కెఆజి వన్నిఙ్‌ ఎలాకాలం దేవుణువెట బత్కిని బత్కు దొహ్‌క్‌ఏండా మహిఙ, ఇని లాబం ఇని లాబంబా సిల్లెద్‌. 37 ఎందానిఙ్‌ ఇహిఙ ఎలాకాలం బత్కిని పాణమ్‌దిఙ్‌ బదులు ఇనికబా సీదెఙ్‌ లోకఅట్‌ఏన్‌. 38 యా తరమ్‌దికార్‌ నండొ సెఇకార్ దేవుణువందిఙ్‌ మన్సు సిల్లెండ మన్నికార్‌. నా బుబ్బ ఆతి దేవుణుజాయ్‌దాన్‌ దేవుణు దూతెఙ వెట వానివలె, నా వందిఙ్‌ నామాటెఙవందిఙ్‌ సిగు ఆనివరివందిఙ్‌ లోకుమారిసియాతి నానుబా సిగు ఆన”.

9

1 యేసు వరిఙ్‌ ఈహు వెహ్తాన్‌, “నాను నిజం వెహ్సిన. ఇబ్బె నిహిమహి వరిలొఇ సెగొండార్‌ దేవుణు గొప్పసత్తుదాన్ వన్ని లోకురిఙ్‌ ఏలుబడిః కిజినిక సూణిదాక సాఏర్”.

యేసుప్రబుఙ్‌ మూర్తి మారిసినాద్‌.

2 ఆరు రోస్కుసొహివెనుక యేసు పేతురు, యాకోబు, యోహనుఙ్‌ వన్నివెట ఉండ్రి పెరి గొరొత్‌ కూక్త ఒత్తాన్. ఆ నాల్‌ఎర్‌తప్ప అబ్బె మరి ఎయెర్‌బా సిల్లెర్‌. అబ్బె వరిఎద్రు వన్నిమూర్తి మారితాద్‌. 3 యేసు పొర్‌పాతి మహి సొక్క జిగిజిగి మెరిసిని తెల్లానిజాయ్‌ వజ ఆతాద్. యా లోకమ్‌దు నసొ తెల్లాఙ్‌ నొర్‌బానికార్‌ ఎయెర్‌ సిల్లెర్‌. 4 మోసెని, ఏలియ వరిఙ్‌‌ తోరె ఆతార్‌. వారు యేసువెట వర్గిజి మహార్‌. 5-6 అక్క సుడ్ఃజి సిసూర్‌ తియెలాతార్. అందెఙె పేతురు ఇనిక వెహ్తెఙొ నెస్‌ఏండ, “ప్రబు, మాటు ఇబ్బె మహిఙనెగెద్. అందెఙె మూండ్రి గుడుఃసెఙ్‌ తొహ్నిట్. నిఙి ఉండ్రి, మోసెఙ్‌ ఉండ్రి, ఎలియెఙ్‌ ఉండ్రి” ఇహాన్‌. 7 అయవలె ఉండ్రి మొసొప్‌ వరిఙ్‌ పిడ్ఃగితాద్‌. అయవలె అయ మొసొప్‌ లొఇహాన్, “వీండ్రు నా ఇస్టమాతి నా మరిన్. విన్నిమాట వెండ్రు”, ఇజి ఉండ్రి కంటం వాతాద్‌. 8 వెటనె వారు సురుల సుడ్ఃతిఙ్‌ వరివెట యేసు తప్ప ఎయెర్‌బా తొర్‌ఏతార్‌.

9 వారు గొరొన్‌ డిఃగ్‌జివాజి మహివలె, “లోకుమరిసియాతి నాను సాతివరిబాణిఙ్‌ మర్‌జి నిఙినిదాక మీరు సుడ్ఃతిక మహిక ఎయెఙ్‌బా వెహ్మట్”, ఇజి యేసు వరిఙ్‌ కసితం వెహ్తాన్‌. 10 యేసు వెహ్తివజ వారు ఎయెఙ్‌ వెహ్‌ఏండ వరిమన్సుదు ఇడ్ఃజి వరిలొఇ వారె వర్గితార్, “సాజి నిఙ్‌నిక ఇహిఙ అర్దం ఇనిక?”. 11 నస్తివలె వారు యేసుఙ్‌ వెన్‌బాతార్, “ఏలియ ముఙాల్‌ వాదెఙ్‌వెలె ఇజి యూదురి రూలు నెస్‌పిస్నికార్‌ ఎందానిఙ్‌ ‌వెహ్సినార్‌? 12 యేసు ఎలియ ముఙాల్‌ వానాన్‌ ఇజి వెహ్తిక నిజమె. వాండ్రు వాజి విజు కొత్తఙ్‌ కినాన్లె*. గాని లోకుమరిసియాతికాన్‌ నండొ కస్టమ్‌కు ఓరిసి మాలెఙ్‌ ఆజి లోకువన్నిఙ్‌ నెక్సిపొక్నార్లె ఇజి రాస్తి దనిఙ్‌ అర్దం మిఙి తెలినాదా? 13 గాని నాను మిఙి వెహ్సిన, ఏలియ వాతాన్. వన్ని వందిఙ్‌ రాస్తి లెకెండ్‌ వరిఙ్‌ ఇస్టం ఆతి వజ వారు వన్నిఙ్‌ కితార్. ఇజి వెహ్తాన్‌.

దెయం అస్తికొడొఃదిఙ్‌ యేసు నెగెండ్‌ కిజినాన్‌

14 యేసుని, సిసూర్, మహి సిసూర్‌ మహిబాన్‌ వాతిఙ్‌ సిసూర్‌ సురుల నండొ లోకుర్‌ కూడ్‌తి మహిక సుడుఃతార్. యూదురి రూలు నెస్‌పిస్‌నికార్‌ సిసూర్‌వెట వాదిసి మహార్‌. 15 అబ్బె మహి లోకుర్‌ విజెరె యేసుఙ్‌ సుడ్ఃతారె నండొ బమ్మ ఆజి వెటనె వన్నిబాన్‌ ఉహ్‌క్సివాజి వన్నిఙ్‌ మాడిఃస్తార్.

16 నస్తివలె యేసు, “మీరు ఇనిదన్నిఙ్‌ సిసూర్‌వెట వాదిసి మహిదెర్‌? ఇజి వెన్‌బాతాన్.

17 ఆ జనమ్‌లొఇ ఒరెన్‌ ఈహు వెహ్తాన్‌, “మేస్టర్‌, నా మరిసిఙ్‌ నీ డగ్రు తత్త. వన్నిఙ్‌ ఉండ్రి దెయం అస్తాదె వన్నిఙ్‌ వర్గిఏండ కితాద్. 18 ఆ దెయం నా మరిన్‌అస్ని వేడఃదు అబ్బెనె వన్నిఙ్‌ అర్‌ప్సినాద్. నస్తివలె వాండ్రు వెయుదాన్‌ పెంపులు కక్సి పల్కు కొహ్‌సినాన్. వాండ్రు డుడ్డువజ డఙ్‌న ఆజినాన్. ఆ దెయమ్‌దిఙ్‌ ఉల్‌ప్తు ఇజి నీ సిసూర్‌ వెట నాను వెహ్త గాని సిసూర్‌ అట్‌ఎతార్. 19 యేసు వెహ్తాన్‌, “నమకం సిల్లి యా తరమ్‌దికిదెరా, నాను ఎస్సొకాలం మీవెట మంజిన? మీరు కిజినికెఙ్‌ ఎస్తొ ఓరిస్తెఙ్‌? వన్నిఙ్‌ నా డగ్రు తగ్‌అ”. 20 నస్తివలె వారు ఆ కొడొఃదిఙ్‌ యేసుడగ్రు తత్తార్. ఆ దెయం యేసుఙ్‌ సుడ్ఃతిఙ్‌సరి వన్నిఒడొఃల్‌ విజు వణకిసి బూమిద్‌ అర్‌ప్తాద్. అర్‌ప్తాదె వాండ్రు నుడ్ఃబాజి పొఙు కక్తాన్.

21 నస్తివలె యేసు, “విన్నిఙ్‌ దెయం అసి ఎస్సొ కాలం ఆతాద్‌?”, ఇజి అపొసిఙ్‌ వెన్‌బాతాన్. “ఇజ్రి వెలెహనె”, ఇజి అప్పొసి వెహ్తాన్‌. 22 “ఆ దెయం కొడొఃదిఙ్‌ సప్తెఙ్‌ ఇజి నండొసుట్కు సిసూద్, సిల్లిఙ ఏరుదు అర్‌ప్సి మహాద్‌. నీను ఇనికబా కిదెఙ్‌ అట్ని ఇహిఙ మా ముస్కు కనికారం ఆజి మఙి సాయం కిఅ”, ఇజి అప్పొసి యేసుఙ్‌ వెహ్తాన్‌‌. 23 యేసు వెహ్తాన్‌, “నీను ఇనికబా కిదెఙ్‌ అట్తిఙ ఇజి మీరు నఙి వెహ్నిదెరా? ఎయెన్‌బా దేవుణు ముస్కు నమకం ఇడ్తిఙ వన్నిఙ్‌ దేవుణు ఇనికబా కిదెఙ్‌ అట్నాన్”. 24 వెటనె ఆ ఇజ్రి వన్ని అప్పొసి, “నాను నమిజిన. అనుమానం సిల్లెండ నమినివజ నాను నిఙి నమ్మిదెఙ్‌ సాయం కిఅ”, ఇజి డటం వెహ్తాన్‌. 25 అబ్బె లోకుకూడ్ఃజి ఉహ్‌క్సి వానిక యేసు సుడ్ఃజి ఆ దెయమ్‌దిఙ్‌ “ఓ గుల్లబొయ్‌ర దెయం, యా కొడొఃదిఙ్‌ డిఃసి వెల్లి సొన్‌అ ఇజి నాను ఆడ్ర సీజిన. ఎసెఙ్‌బా మర్‌జి వన్ని లొఇ రమ”, ఇజి డటిసి వెహ్తాన్‌. 26 నస్తివలె ఆ దెయం గగొలాజి వన్నిఙ్‌ గొప్ప వణకిసి డిఃస్త సొహాద్. ఆ కొడొఃదిఙ్‌ సుడ్ఃతిఙ సాతివన్నివజ మహాన్‌. అక్క సుడ్ఃజి నండొండార్‌ “యా కొడొః సాత సొహాన్‌” ఇహార్‌. 27 గాని యేసు వన్ని కీదు అసి నిక్తిఙ్‌ వాండ్రు నిహాన్.

28 యేసు ఉండ్రి ఇండ్రొ సొహివెనుక, యేసు అఙ మహిఙ్‌ వన్నిసిసూర్, “మాపు ఎందానిఙ్‌ఆ దెయమ్‌దిఙ్‌ ఉల్‌ప్తెఙ్‌ అట్‌ఏతాప్‌? ఇజి వెన్‌బాతార్. 29 అందెఙె యేసు, “యా రకం దెయమ్‌కు పార్దనం వెలెనె గాని మరి ఇనిదనివెలెబా సొన్‌ఉ”, ఇజి వెహ్తాన్‌.

యేసు వన్ని సావువందిఙ్‌ మరి వెహ్సినాన్‌

30 వారు అబెణిఙ్‌ సొన్సి గలీలయదాన్‌ సొన్సి మహార్‌. వారు ఎంబె మంజినారొ ఇజి ఎయెఙ్‌బా తెలిదెఙ్‌ యేసుఙ్‌ఇస్టం సిల్లెతాద్. 31 ఎందానిఙ్‌ ఇహిఙ, యేసు వన్ని సిసూర్‌ఙ నెస్‌పిసి మహాన్‌. ఇనిక ఇహిఙ, “లోకుమరిసియాతి నఙి లోకాఙ్‌ ఒపజెప్నార్‌లె. వారు నఙి సప్నార్‌. మూండ్రి రోస్కాఙ్‌ నాను బత్కిజి నిఙ్‌నాలె. 32 గాని యేసు వెహ్తిమాట సిసూర్‌ అర్దం కిఏతార్. ఆ మాటెఙ వందిఙ్‌ వన్నిఙ్‌ వెన్‌బాదెఙ్‌ వారు తియెలాతార్.

విజేరిఙ్‌ ముస్కు పెరికాన్‌ ఎయెన్‌?

33 వారు కపెర్నహము ఇని పట్నమ్‌దు వాతార్. వారు ఇండ్రొ వాతిఙ్‌ యేసు మీరు సర్దు ఒరెన్‌వెట ఒరెన్‌ ఇనిదని వందిఙ్‌ వాదిసి మహిదెర్‌. ఇజి వెన్‌బాతాన్. 34 గాని వారు ఇనిక వర్గిఏండ అలెతార్. ఎందానిఙ్‌ ఇహిఙ వానివలె సర్దు ‘మా లొఇఎయెన్‌ పెరికాన్‌’ ఇజి ఒరెన్‌వన్నివెట మరిఒరెన్‌ వాదిసి మహార్‌. 35 నస్తివలె యేసు బస్తాండ్రె పన్నెండు మణిసిర్‌ సిసూరిఙ్‌ కూక్సి ఈహు వెహ్తాన్‌, ఎయెన్‌ మహి వరిముస్కు పెరికాన్‌ ఆనాండ్రొ, వాండ్రు విజెరి ఇంక అగిజి మండ్రెఙ్. వాండ్రు విజేరిఙ్‌ సేవ కిదెఙ్. 36-37 వెనుక యేసు ఒరెన్‌ ఇజ్రి కొడొఃదిఙ్‌ తసి వరినడిఃమి నిల్‌ప్తాన్. మరి ఆ కొడొఃదిఙ్‌ఎతాండ్రె ఈహు వెహ్తాన్‌, “ఒరెన్‌ ఇజ్రి కొడొఃదిఙ్‌ ఎయేర్‌ నా పేరు అసి వరిఇండ్రొ డగ్రు కినారొ వారు నఙి డగ్రు కినార్. ఎయెర్‌ నఙి డగ్రుకినారొ నఙి ఆఎండ నఙి పోక్తివన్నిఙ్‌ డగ్రు కినార్.

మా ముస్కు పగసిల్లికాన్‌ మా పడఃకాదు మన్నికాండ్రె

38 యోహాను వెహ్తాన్‌, “మేస్టర్‌, ఒరెన్ నీ పేరు అసి దెయమ్‌కాఙ్‌ ఉల్‌ప్తిక మాప్‌సుడ్ఃతాప్. వాండ్రు మాలొఇ మనికాన్‌ ఆఏన్. అందెఙె మాపు వన్నిఙ్‌ అడ్డు కిత్తాప్. 39 యేసు వెహ్తాన్‌, “వన్నిఙ్‌ మీరు అడ్డు కిమాట్. నా పేరు అసి యేలు బమ్మాతి పణికినికాన్‌ వెటనె‌ నా వందిఙ్‌ సెఇక వెహ్‌ఏన్. 40 మా ముస్కు పగ సిల్లికాన్‌ మా పడఃకాదు మనికాండ్రె. 41 నాను నిజం వెహ్సిన, ఎయెర్‌బా మీరు క్రీస్తు వారుఇజి వెహ్సి, నా పేరు అసి గినాడు ఏరుఉండెఙ్‌ మిఙి సితిఙ దేవుణు వరిఙ్‌నిజం ఇనాయం సీనాన్.

తప్పకిబిసినివన్నిఙ్‌ నండొ సిక్సి వానాద్‌

42 నాముస్కు నమ్మకం ఇడ్తి యా ఇజిరి కొడొఃనన్ని వరిలొఇ ఒరెన్‌వన్నిఙ్‌ ఎయెర్‌బా తప్పకిదెఙ్‌, సరి తోరిస్తిఙ వాండ్రు మెడఃదు పెరి జతపణుకు తొహె ఆజి సమ్‌దరమ్‌దు అడ్ఃగి ముడిఃగి సొనొక వన్నిఙ్‌ నెగెద్. ఎందానిఙ్‌ ఇహిఙ తప్పకిబిస్నివన్నిఙ్‌ ఒద్దె సిక్సి వాన్‌ద్‌. 43 నీ కియు నిఙి తప్ప కిబిస్తిఙ దనిఙ్‌ కత్సి విసీర్‌అ. 44 రుండి కికు మంజి ఎలాకాలం సిసు మంజినిబాన్‌ సొన్‌ఏండ ఉండ్రె కియు మంజి ఎలాకాలం బత్కిదెఙ్‌ దేవుణుబాన్‌ సొనిక నెగెద్. 45-46 నీ కాలు తప్పకిబిస్తిఙ దన్నిఙ్‌ కత్సి విసీర్‌అ. రుండి కాల్కు మంజి ఎలాకాలం సిసు మంజినిబాన్ దేవుణు నిఙి అర్‌ప్‌ఏండ, సొట వాండ్రు ఆజి ఎల్ల కాలం బత్కిదెఙ్‌ దేవుణు బాన్‌ సొనిక నెగెద్. 47 నీ కణుక తప్పకిబిస్తిఙ దన్నిఙ్‌ లాగ్జి విసీర్‌అ. రుండి కణుకు మంజి దేవుణు నిఙి నరకమ్‌దు అర్‌పెఎండ ఉండ్రె కణక మంజి దేవుణు ఏలుబడిఃదు మంజినిక నెగెద్. 48 బానె వరి పిడుఃకు† సాఉ. సిసు నమ్‌ఏద్”. 49 సోరుదాన్‌ ఇడ్నివజ దేవుణుదిఙ్‌ నమ్మిని వన్నిఙ్‌ సిసు నని కస్టందాన్‌ ఇడ్నాన్. 50 సోరు, నెగ్గికాదె గాని దన్నిఙ్‌మని రుసి సొహిఙ ఎలాగ మరి దన్నిఙ్‌ రుసి తపిస్తెఙ్‌ ఆనాద్‌? మీరుబా సొరు రుసి సీనివజ ఒరెన్‌వెట ఒరెన్‌ సమనం కల్గిజి మండ్రెఙ్”.

10

ఆల్సిఙ్‌డిఃస్తెఙ్‌నాయమ్‌నా ఇజి యేసు నెస్‌పిసినాన్‌

1 యేసు, వాండ్రు మహిబాణిఙ్‌ డిఃసి యూదయ ప్రాంతమ్‌దు వాజి యొర్దాన్‌ గడ్డ డాట్తాన్. మరి వన్నిబాన్‌ నండొ లోకుర్‌ వాతార్. ఎసెఙ్‌బా నెస్‌పిసినిలెకెండ్‌ యేసు వరిఙ్‌ నెస్‌పిస్తాన్. 2 సెగొండార్‌ పరిసయ్‌రు యేసుడగ్రు వాజి వన్నిమాటెఙ తపు అస్తెఙ్‌ సుడ్ఃతార్. వారు యేసుఙ్‌ వెన్‌బాతార్, మోసె సితి రూలువజ ఒరెన్‌ వన్నిఆల్సిఙ్‌ డిఃస్తెఙ్‌ తగితి రూలుమనాదా? 3 అందెఙె యేసు, మోసె ఇని రూలు మిఙి సితాన్‌? ఇజి వరిఙ్‌ వెన్‌బాతాన్. 4 ఒరెన్‌ వన్ని ఆల్సిఙ్‌ డిఃస్తెఙ్‌ ఇహిఙ ఉండ్రి ఆక్కు రాసిసీజి దన్నిఙ్‌ డిఃస్తెఙ్‌ ఆనాద్‌.‌ ఇజి మోసె సితి రూలుదు మనాద్, వారు వెహ్తార్‌.

5 యేసు వెహ్తాన్‌, మీ మన్సుఙ్‌ నస్సొ గర్ర ఆతిఙ్‌నె యా ఆడ్ర రాసి సితాన్. 6 గాని దేవుణు లోకాఙ్‌ పుటిస్తివలె మొగకొడొః అయ్‌లి కొడొఃలెకెండ్‌ వరిఙ్‌ పుటిస్తాన్. 7 అందెఙె మొగవాండ్రు వన్ని అయ్‌సి అపొసిఙ్‌ డిఃసి వన్ని ఆల్సివెట కూడ్ఃజి మంజినాన్. 8 రిఎర్‌ ఉండ్రి ఒడొఃల్‌వజ ఆజిమంజినార్. అందెఙె మరి ఎసెఙ్‌బా వారు రిఎర్‌ ఆఎండ ఉండ్రె లోకునె. 9 అందెఙె దేవుణు జత్తకూడిఃప్తివరిఙ్‌ లోకు అఙ కినిక ఆఏద్‌. 10 వారు ఇండ్రొ మహివలె సిసూర్‌ యా సఙతి వందిఙ్‌ యేసుఙ్‌ మరి వెన్‌బాతార్. 11 యేసు వెహ్తాన్‌, “ఒరెన్‌ ఆల్సిఙ్‌ డిఃసి మరిఉండ్రి దనిఙ్‌ ఇడ్డెఆతిఙ వాండ్రు రంకు బూలాజినాన్‌. 12 అయ లెకెండ్‌ అయ్‌లికొడొః మాసిఙ్‌డిఃసి మరి ఒరెన్‌వన్నిఙ్‌ ఇడ్డెఆతిఙ అది రంకుబూలాజినాద్”.

యేసు ఇజిరి కొడొఃరిఙ్‌ దీవిసినాన్‌

13 లోకుర్, వరిఇజిరి కొడొఃరిఙ్” వరిముస్కు వన్ని కిక్కు ఇడ్తెదెఙ్‌ ఇజి యేసుబాన్‌ తత్తార్. అక్క సుడ్ఃతారె సిసూర్‌ వరిఙ్‌ జట్టిఙ్‌ ఆతార్. 14 గాని యేసు అక్క సుడ్ఃతాండ్రె సిసూర్‌ముస్కు కోపం ఆతాన్. “యా ఇజిరి కొడొఃరిఙ్‌ నా డగ్రు రపిర్. వరిఙ్ అడ్డు కిమాట్. ఎందానిఙ్‌ ఇహిఙ యాలెకెండ్‌ మన్నికారె దేవుణు ఏలుబడిఃదు మంజినార్‌. 15 నాను వెహ్తిక నిజమె. ఇజిరి కొడొఃర్‌ నమకం ఇడ్నివజ దేవుణుముస్కు నమకం ఇడ్తికారె దేవుణు ఏలుబడిఃదు మంజినార్. సిల్లికార్‌ సొన్‌ఏర్”, ఇజి యేసు వెహ్తాన్‌. 16 నస్తివలె యేసు అయ ఇజిరి కొడొఃరిఙ్‌ ఎత్సి, వరి ముస్కు కిక్కు ఇడ్జిఙ్‌పొమ్‌జి దీవిస్తాన్.

ఆస్తి మనికాన్‌ యేసుడగ్రు వాజినాన్‌

17 యేసు అబ్బెణాన్‌ సొండ్రెఙ్‌ సొత్తిఙ్‌ ఒరెన్‌‌ ఉహ్‌క్సి వాజి వన్ని ముఙాల్‌ ముణుకుఙ్‌ ఊర్‌జి మాడిఃస్తాన్, “ఓ నెగ్గి బోదకినికి, దేవుణువెట ఎలాకాలం మంజిని బత్కుదు మండ్రెఙ్‌ ఇహిఙ నాను ఇనిక కిదెఙ్”, ఇజి యేసుఙ్‌ వెన్‌బాతాన్. 18 “నీను ఎందానిఙ్‌ నఙి నెగ్గికి ఇజి వెహ్‌సిని? దేవుణు ఒరెండ్రె నెగ్గికాన్‌. మరి ఎయెన్‌బా నెగ్గికాన్‌ ఆఏన్. 19 దేవుణు వెహ్తి రూలువిజు నిఙి తెలినాద్. లోకాఙ్‌ సప్తెఙ్‌ ఆఏద్‌, రంకు బూలాదెఙ్‌ ఆఏద్‌, డొఙ కిమా,అబద్దమ్‌దిఙ్‌ సాస్య వెహ్మ, ఎయెఙ్‌బా మోసెం కినిక ఆఎద్‌, యాయ బుబ్బరిఙ్‌ గవ్‌రమ్‌దాన్‌ నెగ్గెండ్‌ సుడిఃదెఙ్‌”, ఇజి యేసు వన్నిఙ్‌ వెహ్తాన్‌. 20 వెహ్తెఙ్‌ “బోదకినికి, ఇజిరి వెలెహన్‌ అసి యా విజువనకాఙ్‌ లొఙిజినె నాను మంజిన”, ఇజి వాండ్రు వెహ్తాన్‌. 21 యేసు వన్నిఙ్‌ సుడ్ఃజి వన్నిఙ్‌ ప్రేమిస్తాన్. “నీను ఉండ్రి కిదెఙ్‌ మనాద్. అక్క ఇనిక ఇహిఙ నీను సొన్సి నిఙి కల్గితిమనిక విజు పొర్సి అయ డబ్బుఙ్‌ బీదాతివరిఙ్‌ సిఅ. అయవలె పరలోకమ్‌దు నిఙి ఆస్తి దొహ్‌క్నాద్. వెనుక వాజి నా సిసూ ఆఅ”, ఇజి యేసు వెహ్తాన్‌. 22 యామాట వెహాండ్రె వాండ్రు మొకొం ఊతాండ్రె మన్సుదు దుకమాజి సొహాన్‌. ఎందానిఙ్‌ ఇహిఙ వాండ్రు నండొ ఆస్తి మన్నికాన్‌‌. 23 నస్తివలె యేసు సురుల సుడ్ఃజి సిసూర్‌ఙ ‌వెహ్తాన్. “ఆస్తి మన్నికాన్‌ దేవుణు ఏలుబడిః అడిగి మండ్రెఙ్‌ ఎస్సొనొ కస్టం.

24 యేసు వెహ్తి మాటెఙ్‌ సిసూర్‌ వెహరె బమ్మ ఆతార్. యేసు మరి వెహ్తాన్‌, “కొడొఃరాండె దేవుణు ఏలుబడిః అడిగి మండ్రెఙ్‌ ఎస్సొనొ కస్టం. 25 ఆస్తిమన్నికాన్‌ దేవుణుకిని ఏలుబడిఃదిఙ్‌ లోఙిజి మండ్రెఙ్‌ఇహిఙ కస్టం. ఉండ్రి ఒంటె బొబానం బొరొదాన్‌ డుఃగ్‌నిక దన్నిఙ్‌ ఇంక సులునె”.

26 యాక వెంజి సిసూర్‌ మరి ఒద్దె బమ్మ ఆతార్. అహిఙ దేవుణు రక్సిస్తిలెకెండ్‌ ఎయెన్‌ మండ్రెఙ్‌ అట్నాన్‌? ఇజి వారు ఒరెన్‌వెట మరి ఒరెన్‌ వెహ్తాన్‌. 27 నస్తివలె యేసు వరిఙ్‌ సుడ్ఃజి, అయా లోకాఙ్‌ అట్‌ఇకాదె గాని దేవుణు విజు కిదెఙ్‌ ట్నాన్‌”, ఇజి వెహ్తాన్‌. 28 నస్తివలె పేతురు, మాపు విజు డిఃస్తాపె నీవెట వాతాప్‌ ఇజి యేసుఙ్‌ వెహ్తాన్‌.

29-30 యేసు మరి వెహ్తాన్‌, నాను వెహ్నిక ఇనిక ఇహిఙ, నా వందిఙ్, సువార్త వెహ్ని వందిఙ్, ఇలుజొల్లు నా దాదతంబేరిఙు, తఙిబీబికాఙ్, కొడొఃరిఙ్, అయ్‌సిఅపొసిరిఙ్, బూమిఙ్‌ డిఃస్తివన్నిఙ్‌ యా లోకమ్‌దునె వంద వందుఙ్‌ ఇల్కు, దాదతంబేరిఙ్, బీబితఙికు, కొడొఃరిఙ్, అయ్‌సిఅపొసిర్, బూమి, కల్గినాద్. అక్కాదె ఆఏండ దేవుణుదిఙ్‌ నమ్మితివరిఙ్‌ యా లోకమ్‌దు కస్టమ్‌కుబా వానె. గాని దేవుణు రాజువజ వానివలె వాండ్రు ఎలాకాలం దేవుణువెట బత్కినాన్. 31 అయలెకెండ్‌నె కడెఃవెర్‌దికార్‌ ఇజి ఒడిఃబినికార్‌ మొదొహికార్‌ ఆనార్‌. ముందహికార్‌ ఇజి ఒడ్ఃబినికార్‌ కడెఃవెరిదికార్‌ ఆనార్‌.

యేసు మరిఉండ్రి సుటు వన్నిసావు వందిఙ్‌ వెహ్సినాన్‌

32 యేసుని, సిసూర్‌ యెరూసలేమ్‌దు సొన్సి మహార్‌. లోకుర్‌బా వరివెట సొన్సి మహార్‌. యేసు వరి ముఙాల్‌నడిఃతాన్. యేసు యెరూసలేమ్‌దు సొన్సిని వందిఙ్‌ సిసూర్‌ బమ్మఆతార్. లోకుర్‌ తియెలాతార్. యేసు పన్నెండు మణిసిర్‌ సిసూర్‌ వన్నిడగ్రు కూక్సి, వన్నిఙ్‌ జర్గినిక వరిఙ్‌ వెహ్తాన్‌. 33 “ఇదిలో మాటు యెరూసలేమ్‌దు సొన్సినాట్. లోకుమరిసియాతి నాను పెరి పుజెరిఙ, యూదురి రూలువెహ్ని వరిఙ్‌ ఒపజెప్నార్‌లె. వారు నఙి సావుదిఙ్‌ సిక్స సీజి యూదురు ఆఇవరిఙ్‌ నఙి ఒపజెప్నార్‌లె. 34 వారు నఙి వెక్రిసి, నా ముస్కు పూసి, కొర్డదాన్ ‌డెఃయ్‌జి సప్నార్‌లె. మూండ్రి రోస్కాణిఙ్‌ మర్‌జి నిఙ్‌నాలె”, ఇజి వెహ్తాన్‌.

యాకోబుని యోహాను యేసువెట ఉండ్రిమాట వెహ్‌సినార్‌

35 నస్తివలె జెబెదయ మరిసిరాతి యాకోబు యోహాను ఇనికార్‌ యేసుడగ్రు వాతారె, “ఓ బోదకినికి, మాపు ఇనికబా లొస్తిఙ అక్క మఙి సీదెఙ్‌వెలె” ఇహార్‌. 36 యేసు వరిఙ్‌ “నాను మీ వందిఙ్‌ ఇనిక కిదెఙ్‌?”, ఇజి వెన్‌బాతాన్. 37 వారు, “నీను రాజువజ ఏలుబడిః కినివలె మఙి ఒరెన్‌వన్నిఙ్‌ నీ ఉణెర్‌ పడఃకాదు ఒరెన్‌వన్నిఙ్‌ నీ డేబ్ర పడఃకాదు బసె కిఅ ఇజి కోరిజినాప్”, ఇజి వెహ్తార్‌. 38-39 యేసు వరిఙ్‌ “మీరు ఇనిక లొసినిదెరొ మీరు నెస్‌ఇదెర్. నాను ఓరిస్తెఙ్‌ మన్ని నండొ బాదెఙ్‌ మీరు ఓరిస్తెఙ్‌ అట్నిదెరా? నాను పొందిని బాప్తిసం పొందిదెఙ్‌ అట్నిదెరా?”, ఇజి వరిఙ్‌ వెన్‌బాతిఙ్‌ వారు, “మాప్‌ అట్నాప్‌ ఇహార్‌. దనిఙ్‌ యేసు నాను ఓరిస్ని నండొబాదెఙ్‌ మీరు ఓరిస్నిదెర్‌. నాను పొందిని బాప్తిసం మీరు పొందిదెఙ్‌. 40 గాని నా ఉణెర్‌ పడఃకాద్‌ డేబ్ర పడఃకాద్‌ ఎయెర్‌ బస్తెఙ్‌ ఇజి తీర్మనం కితిక నాను ఆఏ. దన్ని వందిఙ్‌ దేవుణు తీర్మనం కిత్త మనాన్‌. వాండ్రు తీర్మనం కితివరిఙ్‌ అక్క సీనాన్‌.

41 మహి పది మన్సి సిసూర్‌ యా మాట వెహారె యాకోబుని యోహాను ముస్కు కోపమాతార్. 42 యేసు సిసూరిఙ్‌ విజేరిఙ్‌ కూక్సి ఈహు వెహ్తాన్‌, “యూదురు ఆఇవరిలొఇ ఏలుబడిః కిదెఙ్‌ అతికారం మన్నికార్‌ వరిముస్కు అతికారం తోరిస్నార్‌ వరిలొఇ పెరికార్‌ వరిఙ్‌ మన్ని అతికారమ్‌దాన్‌ లోకురిఙ్‌ అణసు తిగ్‌జినార్ ఇజి మిరు నెస్‌నిదెర్‌. 43 మీరు వరిలెకెండ్‌ మండ్రెఙ్‌ ఆఏద్‌. గాని మీ లొఇ ఎయెన్‌బా పెరికానాదెఙ్‌ ఇహిఙ వాండ్రు మిఙి పణిమణిసిర్‌ లెకెండ్‌ ఆదెఙ్‌ వలె. 44 మరి ఎయెన్‌బా మిఙి విజేరె ముస్కు నెయ్‌కి ఆదెఙ్‌ ఇహిఙ వాండ్రు మిఙి విజేరిఙ్‌ వెటిపణిమణిసిలెకెండ్‌ ఆదెఙ్‌ వలె. 45 ఎందానిఙ్‌ ఇహిఙ లోకు మరిసిఆతి నానుబా లోకాఙ్‌ సేవ కిదెఙ్‌ వాత గాని సేవ కిబె ఆదెఙ్‌ రెఏత. మరి నండొండారిఙ్‌ వరి పాపమ్‌కాణ్‌ విడుఃదల కిదెఙ్‌ నా పాణం సీదెఙ్‌ వాత మన్న”.

యేసు గుడ్డిఆతి బర్తిమయిఙ్‌ నెగెండ్‌ కిజినాన్‌

46 యేసుని సిసూర్‌ యెరికొపట్నమ్‌దు వాతార్. వారు నండొ లోకుర్‌వెట పట్నమ్‌దాన్‌ సొన్సి మహిఙ్‌ తిమాయి మరిసి ఆతి బర్తిమయి ఇని గుడ్డివాండ్రు సరి పడఃకాదు లొస్‌పాదెఙ్‌ బస్త మహాన్‌. 47 సరి దాన్‌ వాజినికాన్‌ నజరేతువాండ్రు యేసు ఇజి వెంజి, “ఓ యేసు, దావీదుమరిసి నా ముస్కు కనికరం తోరిస్‌అ”, ఇజి డటం గగోల్‌ఆతాన్.

48 సేన లోకువన్నిఙ్‌ “పలాక్‌ మండ్రు ఇజి గోల కిత్తార్‌. గాని వాండ్రు “ఓ “దావీదుమరిసి, నా ముస్కు కనికారం తోరిస్‌అ”. మరి ఒద్దె డట్టం డేల్‌స్తాన్‌. 49 యేసు నిహండ్రె, “వన్నిఙ్‌ కూక్‌అ”, ఇజి వెహ్తాన్‌. వెహ్తిఙ్‌ వారు ఆ గుడ్డివన్నిఙ్‌ కూక్సి, “దయరం మన్‌అ, యేసు నిఙి కూక్సినాన్, నిఙ్‌అ”, ఇజి వెహ్తార్‌. 50 వెటనె వాండ్రు వన్ని నీరి సొక్క విసీర్తాండ్రె నిఙ్‌జి యేసు బాన్‌వాతాన్.

51 యేసు వన్నివెట, “నాను నిఙి ఇనిక కిదెఙ్‌ఇజి నీను కోరిజిని?”, ఇజి వెన్‌బాతాన్. నస్తివలె వాండ్రు, “యేసు, నాను బేస్తెఙ్‌ ఆపిద్‌”, ఇజి వెహ్తాన్‌. 52 యేసు, “నీను నా ముస్కు నమకం ఇడ్తి అందెఙె నీను నెగెండ్‌ ఆతి నీను ఇండ్రొ సొన్‌అ” ఇహాన్‌. వెటనె సుడుఃదెఙ్‌ అట్తాన్‌. వాండ్రు యేసువెట సొహాన్‌.

11

యేసుఙ్‌ రాజువజ మర్యాద సీజినార్‌

1-2 యేసుని, వన్నిసిసూర్‌ యెరూసలేం డగ్రుమన్ని బెత్‌పాగె బేతానియ ఇని నాహ్కఙ్‌ వాతార్. యా నాహ్కు ఒలివ గొరొన్‌డగ్రు మన్నె. అబ్బె వాతిఙ్‌ యేసు సిసూర్‌ రిఏరిఙ్‌ కూక్సి, “మీరు ఎద్రు మని నాటో సొండ్రు. అబ్బె సొహిఙసరి తొహ్తి మని ఉండ్రి పెరి గాడఃదె పిల్ల మీరు సూణిదెర్‌ దని ముస్కు ఎయెర్‌బా ఎసెఙ్‌బా బస్‌ఏతారె. దనిఙ్‌ కుత్సి నాబాన్‌ పేర్‌జి తగాట్”. 3 “మీరు ఎందా‌ కుత్సినిదెర్‌ ఇజి ఎయెర్‌బా వెహ్తిఙ, యాక ప్రబుఙ్‌ కావాలి. మరి వెటనె దన్నిఙ్‌ మర్‌జి పోక్నాన్‌ ఇజి వెహ్తు” ఇహాన్‌. 4-5 వారు సొన్సి ఇల్లుముఙాల్‌ వీదిదు తొహ్తి మని ఉండ్రి గాడఃదె పిల్లదిఙ్‌ సుడ్‌తార్. వారు దనిఙ్‌కుత్సి మహిఙ్, అబ్బె మనికార్, “ఎందానిఙ్‌ మీరు యా గాడ్‌దె పిల్లదిఙ్‌ కుత్సినిదెర్”, ఇజి వెన్‌బాతార్. 6 యేసు వరిఙ్‌ వెహ్తి వజనె సిసూర్‌ వెహ్తార్‌. అబ్బె మహికార్‌ వరిఙ్‌ సరిసిత్తార్. 7 వారు గాడ్‌దె పిల్లదిఙ్‌ యేసుబాన్‌ తత్తార్. దన్నిముస్కు బస్తెఙ్‌ వరి పాతెఙ్‌ పహ్తిఙ్‌ యేసు దన్నిముస్కు ఎక్సి యెరూసలేమ్‌దు సొండ్రెఙ్‌ సోతాన్. 8 సొహిఙ్‌ సేన లోకు వరి నీరి సొక్కెఙ్‌ సర్దు పహ్తర్. మరి సెగొండార్‌గుడ్డెదు మని మరెకాణి కొమ్మెఙ్‌ తతారె సర్దు పహ్తర్. ఆహె కిజి వారు యేసుఙ్‌ మర్యాద కిత్తార్. 9-10 ముఙాల్‌ సొన్సి మహికార్, వెనుక వాజి మహికార్, “ఓసన్న! ప్రబు సిత్తి అతికారమ్‌దాన్‌ వాజినికాన్‌ పొగ్‌డెః ఆనికాన్‌*. మా అని గొగొఆతి దావీదు రాజువజ ఏలుబడిః కిదెఙ్‌ వాని ప్రబు గొప్ప వాండ్రు పరలోకమ్‌దు మన్ని దేవుణుదిఙ్‌ ఓసన్న!”, ఇజి డేల్‌స్తార్. 11 యేసు యెరూసలేమ్‌దు వాజి దేవుణు గుడిఃదు సొహాన్‌. అబ్బె మహి విజుదనిఙ్‌ యేసు సుడ్‌తాన్. గాని పొద్దు ఆతిఙ్‌ పన్నెండు మణిసిర్‌ సిసూర్‌వెట బేతానియ నాటొ సొహాన్‌.

పట్కు సిల్లి బొడెమరాన్‌

12 మర్స నాండిఙ్‌ యేసు, వన్ని సిసూరు బేతానియదాన్‌ సొన్సిమహిఙ్‌ యేసుఙ్‌ బఙ కట్తాద్. 13 యేసు దూరమ్‌దాన్‌ ఉండ్రి బొడెమరాన్‌ సుడ్ఃతాన్. పట్కు కాలం ఆఇఙ్‌బా మరాతు ఆకుఙ్‌ మహె. మరాత్‌పట్కు మంజినె ఇజి డగ్రు సొహాండ్రె సుడ్ఃతాన్. గాని ఆకు తప పట్కు సిల్లు. 14 యేసు ఆ మరాతిఙ్” నీ పట్కు మరి ఎసెఙ్‌బా లోకుర్‌తిన్‌ఏండ ఆపిర్‌’ ఇజి వెహ్తాన్‌. వాండ్రు వెహ్తిక సిసూర్‌ విహర్.

యేసు యెరూసలేమ్‌దు మన్ని పెరిదేవుణుగుడిఃదు సొహాన్‌

15 యేసుని వన్ని సిసూర్‌ యెరుసలేమ్‌దు వాతిఙ్, యేసు అబ్బెమహి యూదురి దేవుణు గుడిఃదు సొహాన్‌. అబ్బెగుడిః అర్‌ఙుదు మహి కొణి వరిఙ్‌ పోర్నివరిఙ్‌ విజేరిఙ్‌ వెల్లి పోక్తాన్. డబ్బు మారిస్ని వరి బల్లెఙ్‌ని పావురపొటిఙ పొర్సిని వరి పిటెఙ్‌ మహ్త విసీర్తాన్. 16 ఇని సామానమ్‌బా ఎయెర్‌బా దేవుణు గుడిః బాడిఃదాన్‌ బరు మోస్తెఙ్‌ యేసు సరి సిఏతాన్. 17 యేసు వరిఙ్‌ నెస్‌పిసినివెలె ఈహు వెహ్తాన్‌, “నా గుడిః విజెరి లోకాఙ్‌ పార్దనం కిని గుడిః ఇజి కూకె ఆనాద్‌లె†, ఇజి దేవుణు మాటదు రాస్త మనాద్. గాని మీరు దన్నిఙ్‌ డొఙారిఙ సాలం‡ లెకెండ్‌ కిత్తి మన్నిదెర్”.

18 యేసు వెహ్తిక లోకుర్‌ విజేరె వెంజి బమ్మ ఆతార్. అబ్బె మహి పెరిపుజెరిఙు, యూదురి రూలుఙ్‌ నెస్‌పిసినికార్‌ అక్క సుడ్ఃజి తియెలాతార్. యేసుఙ్‌ ఎలాగ సప్తెఙ్‌ ఇజి ఆలొసనం కితార్. 19 పొద్దు ఆతివలె యేసుని, వన్ని సిసూర్‌ ఆ పట్నమ్‌దాన్‌ సొహార్‌.

పట్కు సిల్లి బొడెమరాన్‌ వందిఙ్‌ యేసు వెహ్సినాన్‌

20 పెందాల్నె వారు సొన్సిమహిఙ్‌ యేసు పట్కు రెబాతి బొడెమరాన్‌ వెలెఙాణిఙ్‌ మరాన్‌ విజు సాతిక వారు సుడుఃతార్. 21 పేతురు యేసు వెహ్తిక గుర్తు కిత్తాన్‌. “ప్రబు నీను సయప్‌ సిత్తి బొడెమరాన్‌ సాత మనాద్”, ఇజి వెహ్తాన్‌.

22-23 యేసు వరివెట ఈహు వెహ్తాన్‌, “మీరు దేవుణు ముస్కు నమకం ఇడుఃదు. నాను నిజం వెహ్సిన. ఎయెర్‌బా యా గొరొణ్‌దిఙ్” పెర ఆజి సమ్‌దరమ్‌దు అర్‌అ’ ఇజి వన్ని మన్సుదు అనుమానం సిల్లెండ నమిజి వెహ్తిఙ ఆ వజనె జర్గినాద్”. 24 అందెఙె నాను వెహ్సిన, మీరు పార్దనం కినివెలె మీరు ఇనికెఙ్‌ లొసినిదెరొ అక్కెఙ్‌ దొహ్‌క్‌ఎండ ముఙాలె అక్కెఙ్‌ దొహ్‌క్తాద్‌ ఇజి నమ్మిదు. నస్తివలె అక్కెఙ్‌ విజు మిఙి కల్గినె. 25 మీరు ఎసెఙ్‌బా పార్దనం కినివెలె ఎయెన్‌బా‌ మీ ముస్కు తప్పకిత్త మనాన్‌ ఇహిఙ వన్నిఙ్‌ సెమిస్తెఙ్. 26 నస్తివలె పరలోకమ్‌దు మన్ని నీ బుబ్బాతి దేవుణు మీ తప్పఙ్‌బా సెమిస్నాన్.

యేసుఙ్‌ ఎయెన్‌ అతికారం సితాన్‌ఇజి వెన్‌బాజినార్‌

27 యేసుని, వన్నిసిసూర్‌, మరి యెరూసలేమ్‌దు వాతార్. యేసు అబ్బె దేవుణుగుడిః నడిఃజి మహిఙ్‌ పెరిపుజెరిఙు యూదురి రూలుఙ్‌ నెస్‌పిసినికార్‌ యూదపెద్దెల్‌ఙ వన్నిబాన్‌ వాతార్. 28 వారు యేసుఙ్‌ వెన్‌బాతార్, “నీను ఇని అతికారమ్‌దాన్‌ యా పణిఙ్‌కిజిని? యాపణిఙ్‌ విజుకిదెఙ్‌ ఎయెన్‌ నిఙి అతికారం సితాన్‌?”. 29 యేసు వెహ్తాన్‌, “నాను మిఙి ఉండ్రిమాట వెన్‌బాన. నఙి జబాబ్‌ వెహ్తు. అయవలె యా పణిఙ్‌ ఎమేణి అతికారమ్‌దాన్‌ కిజిన ఇజి నాను మిఙి వెహ్న. 30 యోహానుఙ్‌ బాప్తిసం సీదెఙ్‌ అతికారం ఎంబెణిఙ్‌ వాతాద్‌? దేవుణు బాణిఙ్‌నా, లోకుర్‌బాణిఙ్‌నా? నఙి వెహ్తు.

31-32 యేసు వెహ్తిమాట వెంజి వరిలొఇ వారె ఒడిఃబితార్. దేవుణుబాణిఙ్‌ వాతాద్‌ ఇజి వెహ్తిఙ అయవలె ఎందనిఙ్‌ మీరు వన్నిఙ్‌ నమ్మిఇతిదెర్‌ ఇజి వెన్‌బానాన్‌. లోకుర్‌ బాణిఙ్‌ వాతాద్‌ ఇజి వెహ్తిఙ వారు లోకాఙ్‌ తియెల్‌ ఆతార్. ఎందానిఙ్‌ ఇహిఙ యోహాను దేవుణు మాట వెహ్ని ప్రవక్త ఇజి లోకుర్‌ నమ్మితార్. 33 అందెఙె వారు, “మఙి తెలిఎద్”, ఇజి మర్‌జి వెహ్తర్‌. అయవలె యేసు, “అహిఙ, యా ఎంమేణి అతికారమ్‌దాన్‌ యా పణిఙ్ కిజిన ఇజి మిఙి నానుబా వెహ్‌ఎ”, ఇజి వెహ్తాన్‌.

12

పాలిసిత్తి టోటకత

1 యేసు వరిఙ్‌ కతవజ ఈహు వెహ్తాన్‌. “ఒరెన్‌వన్నిఙ్‌ కండెక్‌ బూమి మహాద్‌. వాండ్రు ఆ బూమిదు ద్రాసమొకెఙ్‌ ఉణుస్తాన్. దన్ని సురుల కోటి తొహిస్తాన్. దన్నిలొఇ ద్రాక్సపట్కురసం పీర్దెఙ్‌ పణుకుదు ఉండ్రి గనుగు తయార్‌ కిబిస్తాన్‌. టోట కాప్‌కిదెఙ్‌ ఉండ్రి ఎత్తుమన్ని ఇల్లుబా తయార్‌ కిత్తాన్‌. వెనుక ద్రాసటోట సెగొండార్‌ రెయ్తుతురిఙ్‌ పాలిదిఙ్‌ సిత్తాండ్రె పయ్‌నం కిజి మరి ఉండ్రి దేసెం సొహాన్‌. 2 పట్కు పంట్‌ని కాలమ్‌దు ఆ టోట ఎజమాని వన్నిఙ్‌ వానివంతు లొసి తగ్‌అ ఇజి ఒరెన్‌ పణిమన్సిఙ్‌ పాలి అస్తిమన్నివరిడగ్రు పోక్తాన్. 3 గాని పాలి అస్తిమన్నికార్‌ వన్నిఙ్‌ డెఃయ్తారె వహి కీదాన్‌ మర్జి పోక్తార్. 4 అయవలె ఆ టోట ఎజుమాని మరి ఒరెన్‌ పణిమణిసిఙ్‌ వరిడగ్రు పోక్తాన్. వారు వన్నిఙ్‌బురాదు గాయం ఆనివజ డెఃయ్‌జి సిగు కిజి పోక్తార్. 5 యజుమాని, వెనుక, మరి ఒరెన్‌వన్నిఙ్‌ వరిబాన్‌ పోక్తాన్. వన్నిఙ్‌ వారు డెఃయ్త సప్తార్. అయవజనె ఎజుమాని వన్ని పణిమణిసిర్‌ సేన లోకురిఙ్‌ పోక్తాన్. సెగొండారిఙ్‌ వారు డెఃయ్‌తార్. మహివరిఙ్‌ సప్తార్. 6 ఆక్కర్‌దిఙ్‌ అయ ఎజుమానిఙ్‌ వాండ్రు ప్రేమ కిత్తి ఒరెండ్రెమహి మరిసి మిగిలిత్తాన్. అందెఙె వన్నిఙ్‌ పోక్తాన్‌. ఆ పాలి అస్తిమన్నికార్‌ నా మరిసిఙ్‌ గవ్‌రం సీనార్‌లె ఇజి వరిబాన్‌ పోక్తాన్.

7 ఆ పాలి అస్తిమన్నికార్‌ ఎజుమాని మరిసిఙ్‌ సుడ్ఃతారె వీండ్రు యా టోటదిఙ్‌ అక్కుమన్నకాన్‌ రద్దు మాటు విన్నిఙ్‌ సప్సి యా టోట మాది కినాట్‌”, ఇజి వారు కూడిఃజి వర్గితార్‌. 8 అందెఙె వారు ముస్కు అర్తాండ్రె వన్నిఙ్‌ సప్తార్‌. సప్తారె టోట వెల్లి విసీర్తార్. 9 ఆ టోట ఎజుమాని వరిఙ్‌ ఇనిక కినాన్? వాండ్రు వాజి ఆ అస్తిమహివరిఙ్‌ సప్నాండ్రె ఆ టోట ఆఇ రెయ్తురిఙ్‌ పాలిదిఙ్‌ సీనాన్.

10-11 యేసు మరి వెహ్తాన్‌. “ఇల్లు తొహ్నికార్‌ నెక్సిపొక్తి పణుకునె మూలదిఙ్‌ ములపణుకు ఆతాద్‌. యాక దేవుణు కియుదాన్‌ జర్గితిక. యక మా కణుకెఙ బమ్మాతిక* ఇజి దేవుణు మాట రాస్తి మన్నిక మీరు సద్‌విఇదెరా?

12 యేసు యా కతవజ నెస్‌పిస్తిక వెహారె ‘మా వందిఙ్‌ వెహ్తాన్‌’ ఇజి పెద్దెలుఙు నెస్తారె యేసుఙ్‌ అస్తెఙ్‌ ఇజి సుడ్ఃతార్. గాని మందలోకురిఙ్‌ తియెలాతారె వన్నిఙ్‌ డిఃస్తారె సొహార్‌.

పన్ను సీదెఙా పోనినా ఇజి వెన్‌బాజినార్‌

13 వెనుక వారు పరిసయ్‌రుఙ్‌ని హెరోదురాజు పార్టిలొఇ సెగొండారిఙ్‌ యేసుమాటదు తపు అస్తెఙ్‌ వన్నిబాన్‌ పోక్తార్. 14 వారు వన్ని డగ్రు వాజి, ఓ బోదకినికి, నీను నిజం వెహ్నికి ఇజి మాప్‌నెస్నాప్. నీను ఇజిరికార్‌ ఇజి పెరికార్‌ ఇజి తేడ తొఇకి వరిఙ్‌ ఇస్టమాతిలెకెండ్‌ వర్గినికి ఆఇ దేవుణు సరి వందిఙ్‌ నిజమ్‌దాన్‌ నెస్‌పిసినికి. కయ్‌సరుఙ్‌ పన్ను సీనిక నాయమ్‌నా ఆఏదా? 15 యూదురు ఆతి మాపు అక్కసీదెఙా పోనినా? ఇజి యేసుఙ్‌ వెన్‌బాతార్. వారు వేసం కినికార్‌ ఇజి నెసి “వీరు నా మాటదు ఎందానిఙ్‌ తపు అస్తెఙ్‌ సుడ్ఃజినిదెర్‌? ఇజి యేసు వెన్‌బాతాన్. యేసు మరి వెహ్తాన్‌, ఉండ్రి దినారి కాసు తసి నఙి తోరిస్తు”. 16 వారు తసి వన్నిఙ్‌ తోరిస్తార్. నస్తివలె వాండ్రు, దిన్నిముస్కు మన్ని బొమ్మ ఎయెది, దని ముస్కు రాస్తి రాంత ఎయెది? ఇజి వెన్‌బాతాన్. “కయ్‌సరుది”, ఇజి వారు వెహ్తార్‌. 17 అయవలె యేసు కయ్‌సురుఙ్‌ సెందితికెఙ్‌ కయ్‌సురుఙ్‌ సీదు. దేవుణుదిఙ్‌ సెందితికెఙ్‌ దేవుణుదిఙ్‌ సీదు ఇజి వెహ్తాన్‌. యేసు వెహ్తిక వారు వెంజి బమ్మ ఆతార్.

సాతి వెనుక బత్కిఎర్‌ఇజి సెగొండార్‌ వెహ్‌సినార్‌

18 నస్తివలె సాతివెనుక మర్‌జి నిఙినిక సిల్లెద్‌ ఇజి నెస్‌పిసిని సదుకయ్‌రు ఇనివరి లొఇ సెగొండార్‌ యేసుడగ్రు వాతార్. వారు యేసుఙ్‌ ఉండ్రి ప్రస్న వెన్‌బాతార్. 19 “ఓ బోదకినికి, ఒరెన్‌ పెండ్లి ఆతి వెనుక కొడొఃర్‌ సిల్లెండ సాతిఙ వన్ని తంబెర్‌సి ఒన్నిసిఙ్‌ ఇడె ఆజి కొడొఃర్‌ ఇడిదెఙ్. అహె సాతివరి వందిఙ్‌ కొడొఃర్‌ పుటిస్తెఙ్‌వలె ఇజి మోసె సిత్తి రూలుదు మనాద్‌. 20 ఏలు సుడ్ఃఅ ఉండ్రి కాలమ్‌దు ఏడుగురు తంబెరిఙు మహార్‌. తొల్‌సుర్‌దికాన్‌ ఉండ్రి బోదెలిదిఙ్‌ పెండ్లి ఆతాన్. కొడొఃర్‌ సిల్లెండ సాతాన్‌. 21 సాతిఙ్‌ నడిఃపి వాండ్రు ఒనిసిఙ్‌ పెండ్లి ఆతాన్. వాండ్రుబా కొడొఃర్‌ సిల్లెండ సాతాన్. వెనుక కొగ్రి నడిఃపి దన్నిఙ్‌ ఇడె ఆతాన్. 22 ఆహె ఏడుగురుబా దన్నిఙ్‌ పెండ్లి ఆజి కొడొఃర్‌ సిల్లెండ సాత సొహార్‌. కడెవెరిదు అయ బోదెలిబా సాతాద్. 23 అహిఙ సాతివరిబాణిఙ్‌ మర్‌జి నిఙినివెలె అ బోదెలి అయా ఏడు గురు లొఇ ఎయెఙ్‌ ఆల్సి ఆనాద్‌? ఏడుగురుదిఙ్‌బా ఆది ఆల్సి ఆత మహాద్‌గదె? 24 యేసు వరిఙ్‌ ఈహు వెహ్తాన్‌. “దేవుణు మాటెఙ్‌ మిరు నెస్‌ఇదెర్‌. దేవుణుసత్తు ఎస్సొ ఇజి మిఙి నెస్‌ఇదెర్‌. అందెఙె మీరు తపు వెహ్సినిదెర్. 25 సాతి వరిబాణిఙ్‌ మర్‌జి నిఙినివలె ఎయెర్‌బా పెండ్లి ఆఏర్. పెండ్లిదిఙ్‌ సిఏర్‌ వారు పరలోకమ్‌దు మన్ని దేవుణు దూతెఙలెకెండ్‌ మంజినార్. 26 సతి వరిఙ్‌ దేవుణు మర్‌జి నిక్నివందిఙ్‌ మోసె రాస్తి పుస్తకమ్‌దు, వెయ్‌జి మహి తుపెఙా ‌డగ్రుహాన్‌ దేవుణు మోసెఙ్‌ వర్గితి మాట మీరు సద్‌విఇదెరా? నాను, అబ్రాహం దేవుణు, ఇస్సాకు దేవుణు, యాకోబురిదేవుణు, ఇజి దేవుణు అయవలె వెహ్తన్‌ 27 అందెఙె వాండ్రు సాతిసొహికార్‌ మాడిఃసిని దేవుణు ఆఏన్‌ బత్కిజి మన్నికార్‌ మాడిఃసిని దేవుణునె ఇజిమాటు సుడిఃజినాట్‌. సాతికార్‌బత్కిఏర్‌ ఇజి మీరు వెహ్తిక గొప్ప తప్ప†.

విజు రూలుదు లొఇ ముకెలమాతి రూలు ఎమేణిక?

28 యూదురిఙ్‌ రూలు నెస్‌పిస్నివరి లొఇ ఒరెన్‌బానె వాజి యేసు సదుకయ్‌రుఙవెట వాదిసినిక వెహాన్‌. వారు మర్‌జి వెహ్తెఙ్‌ అట్‌ఇవజ యేసువరిఙ్‌ జబాబ్‌ సిత్తాన్‌ ఇజి సుడ్ఃజి వాండ్రు వెన్‌బాతాన్‌ దేవుణు సిత్తి విజు రూలుఙలొఇ ముకెలమాతిక ఎమేణిక?”. 29 దన్నిఙ్‌ యేసు వెహ్తాన్‌, “విజు వన్కాఙ్‌ లొఇ ముకెలమాతిక యాకదె, “ఓ ఇస్రాయేలుదికిదెరా, మీరు వెండ్రు. ప్రబువాతి మా దేవుణు ఒరెండ్రె. 30 నీను నీ పూర్తి మన్సుదాన్, పూర్తి పాణమ్‌దాన్, పూర్తి బుద్దిదాన్, పూర్తి సత్తుదాన్‌ ప్రబువాతి దేవుణుదిఙ్‌ ప్రేమిస్తెఙ్”.‡ 31 దిన్నీ వెనుక ముకెలమాతి రూలు ఇనిక ఇహిఙ, “నీను నిఙినె ప్రేమిస్నిలెకెండ్‌ మహివరిఙ్‌ విజేరిఙ్‌ ప్రేమిస్అ”,§ యా రుండి రూలుఙ మిస్తిక రూలుఙ్‌ మరి ఎమేణికబా సిల్లెద్‌. 32 నస్తివలె అయ మణిసి వెహ్తాన్‌. ఓ బోదకినికి నీను బాగ వెహ్తి. “దేవుణు ఒరెండ్రె. వాండ్రు తప్ప మరి ఎయెన్‌ దేవుణు సిలెన్”, ఇజి నీను వెహ్తిక నిజమె. 33 నీ పూర్తి పాణమ్‌దాన్, పూర్తి బుద్దదాన్‌ పూర్తి సత్తుదాన్‌ నీ దేవుణుఆతి ప్రబుఙ్‌ ప్రేమిస్తెఙ్‌, నిఙి నీనె ప్రేమిస్నివజ మహివరిఙ్‌ ప్రేమిస్నిక, దేవుణుదిఙ్‌ సీజిని విజు పూజెఙ ముస్కు, దేవుణుదిఙ్‌ కిజిని దూపమ్‌కాఙ్‌ ముస్కు నండొ ముకెలమాతిక”. 34 యేసు వెహ్తిక వాండ్రు నెగ్రెండ అర్దం కిజి జబాబ్‌ వెహ్తాన్‌‌ ఇజి సుడ్ఃజి యేసు ఈహు వెహ్తాన్‌. “నీను దేవుణుదిఙ్‌ ఏలుబడిః అడిగి మండ్రెఙ్‌ డగ్రు ఆతి. అబ్బెణాన్‌ ఎయెన్‌బా యేసుఙ్‌ ఇనికబా వెన్‌బాదెఙ్‌ దయ్‌రం సిల్లెద్‌.

35 ఒర్సు యేసు దేవుణుగుడిఃదు నెస్‌పిసి మహిఙ్‌ ఈహు వెన్‌బాతాన్. రాజువజ వాని క్రీస్తు పూర్‌వమ్‌దు మహి దావీదురాజు కుటుమ్‌దు పుట్నాన్‌ ఇజి యూదురిఙ్‌ రూలుఙ్‌ నెస్‌పినికార్‌ ఎందనిఙ్‌ వెహ్సినార్‌? 36 దావీదురాజు దేవుణుఆత్మదాన్‌ ఈహు వెహ్తాన్‌‌: “నాను నీ పగ వరిఙ్‌ నీ పాదం అడ్గి ఇడ్నిదాక నీను నా ఉణెర్‌ పడక బసి మన్‌అ ఇజి ప్రబు నా ప్రబువెట వెహ్తాన్‌*. 37 దావీదురాజు క్రీస్తుఙ్‌ ప్రబుఇజి కూక్సినాన్. అహిఙ ఎలాగ క్రీస్తు వన్ని మరిసి ఆనాన్‌?”. యేసు వెహ్తిక వెంజి లోకుర్‌విజేరె నండొ సర్ద ఆతార్.

38 యేసు లోకాఙ్‌ నెస్‌పిసినివెలె ఈహు వెహ్తాన్‌. “యూదురి రూలుఙ్‌ నెస్‌పిసినివరి వందిఙ్‌ జాగర్త మండ్రు. వారు నండొ దరది నీరి సొక్క† తొడ్‌గిజి బూలాదెఙ్‌ కొరిజినార్. సత్తెఙ నడిఃమి పెరికార్‌ ఇజి ‌మాడిఃసి ఆదెఙ్‌ కొరిజినార్‌. 39 యూదురి మీటిఙ్‌ ఇండ్రొ సొహిఙ ముకెలమాతి బాడ్డిదు బస్తెఙ్‌, విందుదు సొహిఙ బస్తెఙ్‌ ముకెలమతి బాడ్డిదు వారు కోర్‌జినార్. 40 ఇనిక సిల్లి ముండమణిసిఙ్‌ మొసెం కిజి వన్కాఙ్‌ కల్గితిక వారు ఒనార్. లోకుర్‌ విజేరె విరిఙ్‌సుడ్ఃజి గొప్ప నెగ్గికార్‌ ఇజి వెహ్నివజ వారు నండొ పార్దనం కిజినార్. నిని లోకాఙ్‌ గొప్ప సిక్స వానాద్”.

ముండ మన్సి అర్‌ప్తి నంద

41 యేసు దేవుణుగుడిఃదు సంత సీనిపెటె ఎద్రుబస్తాన్. దేవుణుగుడిఃదు వాతికార్‌ సంత పెటెదు డబ్బు అర్‌ప్సిమహిక వాండ్రు సుడ్ఃజి మహాన్‌. ఆస్తిమన్నకార్‌ నండొండార్‌ నండొ డబ్బుఙ్‌ ఆ పెటెదు అర్‌ప్తార్. 42 నస్తివలె ఉండ్రి బీద ముండ మన్సి వాజి రుండి కాణిఙ్‌ అర్‌ప్తాద్. 43 యేసు సిసూరిఙ్‌ ‌వన్నిడగ్రు కూక్సి, “నాను నిజం వెహ్సిన, దేవుణు సుడ్‌తిఙ్‌ యా ఇనిక సిల్లి రాండి బోదెలి మహివిజేరిఙ్‌ ముస్కు లావు అర్‌ప్తాద్. 44 ఆస్తిమన్నికార్‌ వరిఙ్‌ కల్గితి ఆస్తిబాణిఙ్‌ అర్‌ప్తాద్‌. గాని అది దన్నిఙ్ సిల్లిబాణిఙ్‌ దన్నిఙ్‌ బత్కిదెఙ్‌ మన్నికెఙ్‌ విజు సంత పెట్టెదు అర్‌ప్తాద్‌”, ఇజి వెహ్తాన్‌.

13

యేసు గుడిఃవందిఙ్‌ వెహ్సినాన్‌

1 యేసు దేవుణుగుడిఃదాన్ సొన్సి మహిఙ్‌ వన్ని సిసూర్‌ లొఇ ఒరెన్, “ప్రబు యా పణుకుఙ్‌ ఎస్సొ గొప్పవి యా మేడెఃఙ్‌ ఎస్సొ గొప్పవి”, ఇజి వెహ్తాన్‌. 2 పన్నిఙ్‌ యేసు వెహ్తాన్‌, “మీరు ఏలు సుడ్ఃజిని యా గొప్ప నెగెండ్‌ తోర్‌జిని మేడెఃఙ్‌ ఉండ్రి పణుకు ముస్కు మరి ఉండ్రి పణుకు నిల్సిమన్‌ఏండ లోకుర్‌ వనకాఙ్‌ లాగ్న అర్‌ప్నారె పూర్తి నాసనం కినార్‌లె”. 3 యేసు దేవుణుగుడిః ఎద్రు ఒలివ గొరొత్, బస్తి మహిఙ్‌ పేతురు, యాకోబు, యోహాను, అంద్రెయ ఇనికార్‌ మరి ఎయెర్‌బా వెన్‌ఎండ యేసుఙ్‌ వెన్‌బాతార్. 4 “యాకెఙ్‌ ఎసెఙ్‌ జర్గినెలె? ఇక్కెఙ్‌ విజు జర్గిదెఙ్‌ డగ్రు ఆతాద్‌. ఇజి తొరిసిని గుర్తు ఇనిక? మఙి వెహ్‌అ.

5 యేసు వరిఙ్‌ వెహ్తాన్‌, “ఎయెర్‌బా మిఙి మోసెం కిఎండ జాగర్త సుడ్ఃదు మండ్రు. 6 నండొ లోకుర్‌ నా పేరు ఇడెఃఆజి వానారెలె. “దేవుణు ఏర్‌పాటు కిత్తి పొక్తి క్రీస్తు నానె”, ఇజి వెహ్సి నండొండారిఙ్‌ మోసెం కినార్‌లె. 7 మీరు విద్దెమ్‌కు వందిఙ్ వినిదెర్లె. మరి విద్దెమ్‌కు వానెలె ఇజి సాటిసినిక వెనిదెర్లె. అయవలె తియెలామ. అక్కెఙ్‌ విజు జర్గిదెఙ్‌వెలె. గాని యాక ఆక్కర్‌ ఆఏద్. 8 లోకుర్‌ముస్కు లోకుర్‌ని దేసమ్‌కాఙ్‌ ముస్కు దేసమ్‌కు విద్దెం ఆనాలె. అబ్బె ఇబ్బె నండొబాన్‌ బూమి కద్లినాద్లె. కరు వానాద్లె. యాక్కెఙ్‌ విజు ఉండ్రి బోదెలి కియుదు అస్తెఙ్‌ ముఙల వానినొపిఙ్‌ మొదొల్‌స్తిలెకెమడ్‌ ఇక్కెఙ్‌ విజు జర్గిజి మహిఙ ఆక్కర్‌ దినమ్‌కు వాజినాద్‌ ఇజి నెస్తెఙానాద్.

9 మీరు జాగర్త మండ్రెఙ్. లోకుర్‌ మిఙి కొర్‌టుదు‌ ఒపజెప్నార్లె. యూదురి మీటిఙ్‌ ఇల్కాఙ్‌ మిఙి కొరెడెఃఙాణిఙ్‌ డెఃయ్‌నార్లె. రాజుర్‌ఙ ముందాల అదికారిఙ ముందాల, నా ముస్కు నమకం ఇట్తివందిఙ్‌ మిఙి నిల్‌ప్నార్‌లె. అయావెలె నా వందిఙ్‌ సువార్త వెహ్నిదెర్లె. 10 దేవుణు సువార్త బూమిముస్కు మని విజేరిఙ్‌ ఆక్కర్‌ దినమ్‌కాఙ్‌ ముఙల వెహ్తెఙ్‌వలె. 11 వారు మిఙి తొహ్సి ఒసి కోర్టుదు ఒప్పజెప్నివెలె మీరు అబ్బె ఇనిక వెహ్తెఙ్‌ ఇజి బెఙ ఆమాట్. అయవలె దొహ్‌క్నెలె. వెహ్నికిదెర్‌ మీరు ఆఇదెర్‌ దేవుణు ఆత్మ మిఙి వెహ్నికాదె మీరు వెహ్నిదెర్”.

12 యేసు మరి వెహ్తాన్‌. “దాద్సి తంబేర్సిఙ్‌ తంబెర్‌సి దాద్సిఙ్‌ అప్పొసి మరిసిఙ్‌ సప్తెఙ్‌ ఒపజెప్నాన్‌లె. కొడొర్‌ అయ్‌సి అపొసిర్‌ ముస్కు గొడఃబఆజి వరిఙ్‌ సప్నార్‌లె. 13 మీరు నా ముస్కు నమకం ఇడ్తివందిఙ్‌ విజేరె మీ ముస్కు పగదాన్‌ మంజినార్‌లె. ఆక్కర్‌దాక ఓరిస్ని వన్నిఙ్‌ దేవుణు రక్సినార్లె.

దేవుణుగుడిః లొఇ నండొతియెల్‌ఆనిక ఉండ్రి వానాద్లె

14 దేవుణుగుడిః లొఇ మండ్రెఙ్‌ ఆఇ నాసనం కిని సెఇక ఆతిక ఉండ్రి* దేవుణు గుడిఃదు నెగ్గి బాడ్డిదు నిల్సి మంజినిక సూణివలె (యాక సద్‌వినికాన్ అర్దం కిదెఙ్‌వలె) యూదయ దేసెమ్‌దు మంజినికార్‌ గొరొకాఙ్‌ ఉహ్తెఙ్‌ వెలె. 15 ఇల్లు ముస్కు మన్నికార్‌ ఇనికబా సామానం తత్తెఙ్‌ ఇజి మర్‌జి ఇండ్రొ సొన్మాట్. 16 గుడెదు పణి కిజి మహికార్‌ వరి పాత తత్తెఙ్‌ ఇజి మర్‌జి ఇండ్రొ సొనిక ఆఏద్‌. 17 ఆ దినమ్‌కాఙ్‌ పోటద్‌ మన్ని వన్కాఙ్‌ పాలు ఊట్‌పిసిని వనకాఙ్‌ గొప్ప కస్టం. 18 ఇక పినికాలమ్‌దు రెఏండ పార్దనం కిదు. 19 ఎందానిఙ్‌ ఇహిఙ దేవుణు యా లోకం పుటిస్తిబాణిఙ్‌ అసి ఏలుదాక రెఇనిన్ని గొప్ప కస్టమ్‌కు వానె. నిన్నికెఙ్‌ మరి ఎసెఙ్‌బా రెఉ. 20 దేవుణు ఆ కస్టం ఆతి రోస్కుతకు కిఏండ మహిఙ ఎయెన్‌బా తప్రె ఆదెఙ్‌ అఅట్‌ఏన్. గాని దేవుణు ఎర్లిస్తివరి వందిఙ్‌ ఆ రోస్కుకు దేవుణు తక్కు కిత్తాన్. 21 ఆ రొస్కాఙ్‌ ఎయెర్‌బా ఇదిలో క్రీస్తు అబ్బె మనాన్, సిల్లిఙ క్రీస్తు ఇబ్బె మనాన్, ఇజి వెహ్తిఙ వరి మాట నమ్మిమాట్. 22 ఆ కాలమ్‌దు నానె క్రీస్తు ఇజి అబద్దం వెహ్నికార్, నానె దేవుణు పోక్తి ప్రవక్త ఇజి అబద్దం వెహ్నికార్‌ వానార్. వారు నండొ బమ్మాతి పణిఙ్‌ ముఙాల ఎసెఙ్‌బా తొఇ నన్ని బమ్మాతి పణిఙ్‌కిజి మోసెం కిదెఙ్‌ సూణార్. అట్తిఙ దేవుణు ఎర్‌లిస్తి మన్ని వరిఙ్‌బా మొసెం కిదెఙ్‌ సూణార్‌. 23 అందెఙె మీరు జాగర్త మండ్రెఙ్. నాను ముఙాలె విజు మిఙి వెహ్త మన్న.

లోకుమరిసి దేవుణుజాయ్‌దాన్‌ ‌వానిరోజు

24-25 ఆ కస్టమాతి రోస్కుసొహి వెనుక పొదు సీకటి ఆనాద్. నెల జాయ్‌ సిఏద్. సుక్కెఙ్‌ ఆగసమ్‌దాన్‌ రాల్నె. ఆగాసమ్‌దు మన్నికెఙ్‌ కద్లినె. 26 నస్తివలె లోకు మరిసియాతి నండొ సత్తుదాన్‌ గొప్ప జాయ్‌దాన్‌ కూడిఃతి సొకుదాన్ మొసొప్‌ ముస్కువానిక లోకుర్‌ సూణార్‌లె. 27 నాను నా దూతరిఙ్‌ పోక్నానె యా లోకమ్‌ది కొసెఙదాన్‌ ఆగసమ్‌ది కొసెఙదాక నాల్గి మూలెఙాణిఙ్‌ దేవుణు ఎర్‌లిస్తి వరిఙ్‌ ఉండ్రెబాన్‌ తపిస్న.

బొడెమరాన్‌ది సఙతి

28 బొడెమరాన్‌దిఙ్‌ సుడ్ఃజి యాక మీరు నెస్తు. దన్ని ఆక్కుఙ్‌ రాల్‌జి సిగ్రిసినివలె ఎండకాలం డగ్రు ఆతాద్‌ ఇజి మీరు నెస్నిదెర్. 29 ఆయలెకెండ్‌నె మీరు యాక్కెఙ్‌ విజు జర్గిజినిక సుణివలె నాను మర్‌జి వాదెఙ్‌ డగ్రు ఆతాద్‌ ఇజి నెస్‌సినిదెర్‌లె. 30 యా సఙతిఙ్‌ విజు జార్గిని ముందాల య తరమ్‌దికార్‌ సాఏర్‌ ఇజి నాను మిఙి నిజం వెహ్సిన. 31 ఆగసం బూమి సిల్లెండ ఆనె. గాని నా మాటెఙ్‌ ఎలాకాలం మంజినె.

ఎయెన్‌ నెస్‌ఇ రోజు, ఎయెన్‌నెస్‌ఇ గడిఃయ

32 నాను మర్‌జి వాని రోజువమదిఙ్, గడిఃయవందిఙ్‌ ఎయెఙ్‌ నెస్‌ఏర్‌. బుబ్బనె ఆఏండ పరలోకమ్‌దు మన్ని దూతార్‌బా మరిసిబా నెస్‌ఏర్‌. 33 యేసు మరి వెహ్తాన్‌, “మీరు పార్దనం కిజి జాగర్త మండ్రు. ఆ రోజు ఎసెఙ్‌వానాదొ మిఙి తెలిఏద్. 34 ఎలాగ ఇహిఙ ఒరెన్, ఎజుమాని వన్ని ఇల్లు వన్ని పణిమన్సిరిఙ్‌ ఒపజెప్సి, వరివరిపణిఙ్‌ వరి వరిఙ్‌ తోరిసి, ఇల్లు కాపుదిఙ్‌ ఒరెన్‌ వన్నిఙ్‌ ఇడ్జి దేసం సొండ్రెఙ్‌ సొహి వజనె.

35 అందెఙె మీరు జాగర్త ఎద్రుసుడిఃజి మండ్రు. ఎందనిఙ్‌ ఇహిఙ ఇల్లు ఎజుమాని పొద్దు ఆతివెలె వానానొ, మదరెయ్తు వానానొ, కొరు కెరెని వెలె వానానొ, సిల్లిఙ జాయ్‌ఆతిఙ వానానొ మిఙి తెలిఏద్. 36 ఎజుమాని వందిఙ్‌ ఎద్రు సుడిఃఇ గడిఃయదు వెటనె వాతిఙ మీరు నిద్ర కిజి మనికవాండ్రు సుడుఃదెఙ్‌ ఆఏద్‌. 37 నాను మిఙి వెహ్తికదె విజేరిఙ్‌బా వెహ్సిన. జాగర్త కాప్‌కిదు”.

14

1 పస్క పండొయ్‌ని, పులాఙ్‌ ఆఇ రొట్టెఙ్‌* పండొయ్‌వాదెఙ్‌ రుండి రోస్కు మనాద్. పెరిపుజెరిఙుని, యూదుర్‌ రూలు నెస్‌పిసినికార్‌‌ యేసుఙ్‌ ఎలాగబా ఉపాయ్‌కిజి అసి సప్తెఙ్‌ సుడిఃజినార్‌. 2 “పండొయ్‌లొఇ వన్నిఙ్‌ తొహ్తిఙ లోకు గొడఃబ కినార్‌ అందెఙె పండొయచ లొఇ పోని ఇజి వారు వెహ్తార్‌.

ఉండ్రి అయ్‌లికొడొః యేసు బురాదు వాసనం నూనె వాక్తాద్‌

3 యేసు బేతనియ ఇనినాటో సీమోను ఇన్ని వన్ని ఇండ్రొ బోజనమ్‌దిఙ్‌ బస్తాన్. విండ్రు కుస్టురోగం ఆస్తిమహిఙ్‌ యేసు నెగెండ్ కిత్త మహాన్ నస్తివలె ఉండ్రి బోదెలి నూనఙ్‌ పణుకుదాన్‌ తయార్‌ కిత్తి ఉండ్రి సీసాదు† నండొ విలువమన్ని జటమామ్సి ఇని నెగ్గి వాసనం మన్ని నూనె తత్తాదె మూతడగ్రు రెక్సి యేసు బురాదు వాక్తాద్‌. 4-5 అబ్బె మహికార్‌ సెగొండార్‌ యాక సుడ్ఃజి కోపమాజి వరిలొఇ వారె వెహ్తార్‌, “ఎందానిఙ్‌ యా నూనె పాడు కిజినాద్‌? యా నూనె మూండ్రి వందెఙ్‌ దినారమ్‌ఙ్‌ ముస్కు డబ్బుదిఙ్‌ పొర్సి అయ డబ్బు బీదది వరిఙ్‌ ‌సీదెఙ్‌ ఆనాద్‌గదె”, ఇజి దన్నిఙ్‌ గోల‡ కిత్తార్‌. 6 నస్తివలె యేసు, “దన్నిఙ్‌ ఉండ్రి డిఃస్తు ఎందనిఙ్‌ దన్నిఙ్‌ అర్ల కిబిసినిదెర్? అది నఙి నెగ్గి పణి కిత్తాద్. 7 బీదదికార్‌ ఎస్తివలెబా మీవెట మంజినార్. వరిఙ్‌ ఎసెఙ్‌బా మీరు సాయం కిదెఙానాద్. గాని నాను ఎలాకాలం మీవెట మన్‌ఏ. 8 అది కిదెఙ్‌ అట్నిపణి విజు కిత్తాద్. నఙి సమాది కిని ముఙాల పీనుగు తయార్‌కిని అలవాటువజ నా ఒడొఃల్‌దిఙ్‌ వాసనం నూనె వాక్సి అది నఙి తయార్‌ కిత్తాద్. 9 నాను మీవెట నిజం వెహ్సిన, యా బూమి ముస్కు ఎంబెబా దేవుణు సువార్త అది ఏలుబడిః వందిఙ్‌ సువార్త సాటిసినివలె అది కిత్తి యా నెగ్గిపణి దన్నిఙ్‌ ఎత్తు కినిలెకెండ్‌ సాటిసి మంజినాదెలె”.

10 నస్తివలె పన్నెండు మణిసిర్‌ సిసూర్‌లొఇ ఒరెన్‌ ఇస్కరియోతు యూద ఇనికాన్‌ యూదురి పెరిపుజెరిఙబాన్‌ సొన్సి యేసుఙ్‌ ఒపజెప్తెఙ్‌ తోడుః కిన ఇజి వెహ్తాన్‌. 11 యూదవెహ్తిక వెంజి పెరిపుజెరిఙు సర్ద ఆతార్. వన్నిఙ్‌ డబుఙ్‌ సీనాప్‌ఇజి వారు ఒట్టు కితార్. అందెఙె యేసుఙ్‌ ఒపజెప్తెఙ్‌ యూద ఉండ్రి అవ్‌కాసం సుడ్ఃజి మహాన్‌.

యేసు సిసూర్‌వెట పస్క బోజనం ఉణిజినాన్‌

12 పులాఙ్‌ సిల్లి రొట్టెఙ్‌ తయార్‌ కిని పస్కపండొయ్‌ది మొదోహి దినం వాతాద్. అయ దినం దేవుణుదిఙ్‌ మెండ గొర్రె పిల్లాదిఙ్‌ పూజ కినిక యూదురి అలవాట్. యేసు సిసూర్‌ వన్ని డగ్రు వాజి, పస్క బోజనం ఉండెఙ్‌ నీవందిఙ్‌ మాపుఎంబె సొన్సి తయార్‌ కిదెఙ్‌ నీను కొరిజిని? ఇజి వెన్‌బ్‌తార్‌. 13 యేసు రిఎర్‌ సిసూరిఙ్‌ ‌కూక్సి, “మీరు పట్నమ్‌దు సొండ్రు. అబ్బె ఒరెన్, కుండాదు ఏరు పిండ్‌జి మీ ఎద్రు వానాన్. మీరు వన్నివెట సొండ్రు. 14 వాండ్రు సొహి ఇండ్రొణి ఎజుమానిఙ్‌, “నా సిసూర్‌ వెట పస్క బోజనం కిదెఙ్‌ఎంబె గది మనాద్‌ ఇజి బోదకినికాన్‌ నిఙి వెన్‌బాజినాన్’, ఇజి వెహ్తు. 15 నస్తివలె ఆ ఇల్లు ఎజుమాని విజు తయార్‌ఆతి మేడముస్కు మని పెరి గది ఉండ్రి తోరిస్నాన్. అబ్బె మఙి పస్క బోజనం తయార్‌కిదు”, ఇజి వెహ్తండ్రె పొక్తాన్‌. 16 సిసూర్‌పట్నమ్‌దు సొహరె యేసు వెహ్తిలెకెండ్‌నె విజు సుడ్ఃతార్. వారు పస్క బోజనం తయార్‌ కితార్. 17 పొద్దు ఆతిఙ్‌యేసు పన్నెండు మంది సిసూర్‌వెట అబ్బె వాతాన్. 18 వారు బోజనం కినివెలె యేసు వెహ్తాన్‌, “మీ లొఇ ఒరెన్‌ నఙి పగాతివరి కియుదు ‌ఒపజెప్నాన్లె ఇజి నాను నిజం వెహ్సిన”. 19 అక్క వెంజి వారు నండొదుకం ఆజి ఒరెన్‌ వెనుక ఒరెన్‌ “నాను ఆఏగదె? ఇజి వన్నిఙ్‌ వెన్‌బాతార్‌. 20 యేసు వెహ్తాన్‌, “మీరు పనెండు మనిసిర్‌లొఇ ఒరెన్, నావెట గినెదు రొట్టె ముడ్ఃక్నికాండ్రె§. 21 లోకుమరిసి నా వందిఙ్‌ దేవుణు మాటదు రాస్తి మహిలెకెండ్‌ నాను సానాన్లె. గాని లోకు మరిసియాతి నఙి ఒపజెప్ని వన్నిఙ్‌ గొప్ప కస్టం. వాండ్రు పుట్‌ఏండ మంజినిక ఇహిఙ వన్నిఙ్‌ ఎస్సొనొ బాగ మహాద్‌ మరి”.

యేసుఙ్‌ గుర్తుకిని బోజనం

22 వారు బోజనం కిజిమహిఙ్‌యేసు ఉండ్రిరొట్టె అస్తాండ్రె దేవుణుదిఙ్‌ వందనమ్‌కు వెహ్సి ముకెఙ్‌ కిజి సిసూరిఙ్‌ సితాన్. “మీరు యక లొసితిండ్రు, ఇక నా ఒడొఃల్”, ఇజి వరిఙ్‌ వెహ్తాన్‌. 23 వెనుక యేసు ద్రాక్స కల్లు మన్న గిన అసి దేవుణుదిఙ్‌వందనమ్‌కు కిజి వరిఙ్‌ సితాన్. వారు విజేరె ఆ గినదిక ఉటార్. 24 యేసు మరి వెహ్తాన్‌. “ఇక్క నా నల, నండొండారిఙ్‌ వరి పాపమ్‌కు సెమిస్తెఙ్‌ ఇజి కారిసిని. నా నల ఇక్కాదె దేవుణు నా నలదాన్‌ కిజిని ఒపుమానం. 25 నాను నిజం వెహ్సిన, దేవుణు కినిఎలుబడిఃదు నాను కొతాఙ్‌ ఉణి దినం దాక మరి ఎసెఙ్‌బా ద్రాక్స కల్లు ఉణెఏ”. 26 మరి ఉండ్రి పాట* పార్తారె ఒలివ మరెక్‌ మన్ని గొరొన్‌ ముస్కు సొతార్‌.

పేతురు యేసుఙ్‌ నెస్‌ఎ ఇజి వెహ్నన్‌లె ఇజి ముఙాల వెహ్సినాన్‌

27 వారు సొనివెలె యేసు వరిఙ్‌ వెహ్తాన్‌. మీరు విజిదెరె నఙి డిఃసి సొనిదెర్లె. ఎందనిఙ్‌ఇహిఙ దేవుణు మాటదు యాలెకెండ్‌ రాస్త మనాద్. “గొర్రెఙ్ అడినివన్నిఙ్‌ నాను కత్నాలె. గొర్రెఙ్సె మంద సెద్రీనె సొనెలె”.† 28 గాని దేవుణు నఙి మర్‌జి బత్కుదు నిక్తివెనుక మిఙి ఇంక ముఙల గలీలయదు సొనాలె. ఇహాన్‌. 29 నస్తివలె పేతురు, “విజేరె మీ వందిఙ్ నిల్దెఙ్‌ అట్‌ఏండ డిఃసి సొహిఙ్‌బా నాను నిఙి డిఃస్‌ సొన్‌ఏ”. 30 యేసు వెహ్తాన్‌, “ఓ పేతురు, నాను నిఙి నిజం వెహ్సిన, యా పొదొయ్‌ కొరు రిజకెరెని ముఙల నీను నఙి నెస్‌ఎ ఇజి ముసార్‌ వెహ్నిలె”. 31 గాని పేతురు ఒపుకొడ్ఃఏండ ఒద్దె డట్టం వెహ్తాన్‌, “నాను నీ వెట సాతిఙ సాన. నాను నిఙి నెస్‌ఎ ఇజి వెహ్‌ఏ”. అయ వజనె వారు విజేరె వెహ్తార్‌.

యేసు గెత్సేమనె టోటదు పార్దనం కిజినాన్‌

32 నస్తివలె యేసు, వన్నిసిసూర్‌వెట గెత్సేమనె ఇని టోటదు సొహర్‌. యేసు సిసూరిఙ్‌, “నాను సొన్సి పార్దనం కిజి మర్‌జివాని దాక మీరు ఇబ్బె మండ్రు”, ఇజి వెహ్తాన్‌. 33 యేసు పేత్రుఙ్, యాకోబుఙ్, యోహనుఙ్‌ వన్ని వెట ఒతాన్. వాండ్రు నండొ దుకం ఆజి బాద ఆదెఙ్‌ మొదోల్‌స్తాన్. 34 వాండ్రు వరిఙ్‌ వెహ్తాన్‌, “సాదెఙ్‌ డగ్రు ఆతిలెకెండ్‌ మన్సు బరిస్తెఙ్‌ అట్‌ఇ నస్సొ బాదనఙి కల్గిజినాద్‌. మీరు ఇబ్బెనె బసి నా వెటె తెల్లి మండ్రు.

35 యేసు అబ్బెణిఙ్‌ సెగం దూరం సొహాండ్రె పడిగ్‌జి అర్తాండ్రె “ఓబా, నిఙి ఇస్టమాతివజ యా కస్టమ్‌కాణ్‌ నఙి తప్రిస్‌అ”, ఇజి పార్దనం కితాన్. 36 యేసు దేవుణుదిఙ్‌ ఈహు వెహ్తాన్‌, “ఓ బా నీను విజు కిదెఙ్‌అట్ని. యా కస్టమ్‌కు నా బాణిఙ్‌లాగ్‌అ. గాని నా ఇస్టమ్‌వజ ఆఎద్‌, నీ ఇస్టంవజనె ఆపిద్”. 37 పార్దనం కితివెనుక యేసు సిసూర్‌డగ్రు సొహిఙ్‌ వారు నిద్ర కిజి మహార్‌, “ఓ సీమోను, నీను నిద్ర కిజినిదా? ఉండ్రి గంటబా తెలి ఆజి మండ్రెఙ్‌ మీరు అట్‌ఇదెరా?”, ఇజి పేతురుఙ్‌ వెన్‌బాతాన్‌. 38 సయ్తును మిఙి పరిస కిజి తప్పదు అస్‌ఏండ ఇహిఙ పార్దనం కిజి తెలి ఆజి మండ్రు ఆత్మ తయార్‌నె, గాని ఒడొఃల్‌దిఙ్‌‌ సత్తు సిల్లెండ ఆజినాద్‌.

39 యేసు మరి ఒర్సు సొన్సి ముఙాల్‌ వెహ్తి మాటెఙ్‌నె వెహ్సి పార్దనం కితాన్. 40 యేసు మర్‌జివాజి సుడ్ఃతిఙ్‌ సిసూర్‌ మరి నిద్ర కిజి మహార్‌. ఎందానిఙ్‌ ఇహిఙ వరి కణుకు రెప్పెఙ్‌ బరుదాన్‌ ముగ్‌జి మహె. నస్తివలె వారు యేసుఙ్‌ ఇనిక వెహ్తెఙొ తెలిఏతాద్. 41 యేసు ముసారి వాజి సిసూర్‌ నిద్ర కిజి మహిక సుడ్ఃజి వరిఙ్‌ వెహ్తాన్‌, “ఏలుబ మీరు నిద్ర కిజి రోమ్‌జినిదెరా? ఏలు ఆనాద్. ఇదిలో, లోకుమరిసియాతి నఙి సెఇవరికియుదు ఒపజెప్ని గడిఃయ డగ్రు వాతాద్. 42 లెదు, ఏలు మాట్‌ వరివెట. దసూలాదెఙ్‌ సొనాట్‌ ఇదిలో నఙి ఒపజెప్నికాన్‌ వాజినాన్”.

యేసుఙ్‌ అరెస్టి కిజినార్‌

43 యేసు యా మాటెఙ్‌ వెహ్సిమహిఙ్‌ పన్నెండు మనిసిర్‌ సిసూర్‌లొఇ ఒరెనాతి ఇస్కరి యోతు యూద ఇనికాన్‌ అబ్బె వాతాన్. పెరిపుజేరిఙు లోకురి పెద్దలుఙు పోక్తిమన్ని మందలోకుర్‌ కూర్దెఙ్‌, కోణెఙ్‌ అస్తారె వన్నివెట వాతర్‌. 44 యేసుఙ్‌ ఒపజెప్నికాన్‌, “నాను ఎయెరిఙ్‌ ముద్దు కినానొ వన్నిఙ్‌ మీరు తొహ్‌సి జాగర్త ఒతు”, ఇజి ముఙల వరిఙ్‌ ఉండ్రి గుర్తులెకెండ్‌ వెహ్త మహాన్‌. 45 యూద వెటనె యేసుడగ్రు వాతాండ్రె, “ఓ బోదకినికి’ ఇజి వెహ్సి వన్నిఙ్‌ పొంబితాండ్రె ముదు కిత్తాన్. 46 నస్తివలె వన్నివెట వతిమహిలోకుర్‌ యేసుఙ్‌ అస్తారె తొహ్తర్. 47 వెటనె యేసుడగ్రు మహిసిసూర్‌ లొఇ ఒరెన్, వన్ని కూర్ద లాగ్జి విజెరి ముస్కు పెరిపుజెరిఙ ముస్కు మన్ని పణిమనిసి ఆతి వని గిబ్బి తెవు కత్తాన్. 48 యేసు వెహ్తాన్‌, “నాను డొఙవాండ్రునా? నఙి అస్తెఙ్ కూర్దెఙ్ కోణెఙ్‌ అసి ఎందనిఙ్‌ మీరు వాతిదెర్‌? 49 రోజు నాను మీ వెటనె మంజి దేవుణుగుడిఃదు నెస్‌పిస్త గదె. అయవలె మీరు నఙి ఎందనిఙ్‌ అస్‌ఇతిదెర్‌? గాని దేవుణు మాటదు రాస్తివజ ఇక విజు ఈహు జర్గిదెఙ్‌ వెలె”. 50 నస్తివలె వన్ని సిసూర్‌ విజేరె వన్నిఙ్‌ డిఃస్తారె ఉహ్‌క్త సొహార్‌. 51-52 ఒరెన్‌ దఙడాఃయెన్, యేసు వెనుక, లోకుర్‌ వెట సొన్సి మహాన్‌. వాండ్రు సొక్క తొడ్‌గిఏండ ఉండ్రి పాతనె పి‌డ్‌గిత మహాన్‌. వారు వన్నిఙ్‌ అస్తిఙ్‌ వాండ్రు పిడిగితిమన్ని పాతడిఃసి డుమ్‌డ ఆతాండ్రె ఉహ్‌క్తాన్.

యేసుఙ్‌ సన్‌హద్రి సఙంఇని యూదురి కొర్‌టునడిఃమి నిల్‌ప్తార్.

53 యేసుఙ్‌ తొహ్సి ఒతికార్‌ వన్నిఙ్‌ విజెరిపుజేరిఙ ముస్కు పెరిపుజెరిబాన్‌ తత్తార్. పెరిపుజెరిఙ్‌ విజేరె, పెద్దెల్‌ఙు, యూదురి రూలుఙ్‌ నెస్‌పిసినికార్‌ అబ్బె కూడ్జి వాత మహార్. 54 యేసుఙ్‌ విజేరి ముస్కు పెరిపుజెరిఙ ఇండ్రొ ఒసిమహిఙ్, పేతురు వెనుక దూరమ్‌దాన్‌ సొన్సి డేవ దాక వాతాన్. వాండ్రు అబ్బె కాప్‌కినివరివెట బస్తాండ్రె సిసు కాయ్‌జి మహాన్‌. 55 పెరిపుజెరిఙు విజేరె, అబ్బె కూడ్జి వాతి సన్‌హద్రిం సఙం విజు యేసుఙ్‌ సప్తెఙ్‌ తగితి రుజుప్‌ వందిఙ్‌ వన్ని ఎద్రు అబద్దం వెహ్నివరిఙ్‌ రెబాజి మహార్‌. గాని వన్నిఙ్‌ సప్తెఙ్‌ అగితి రుజుప్‌ వెహ్ని ఎయెర్‌బా దొహ్‌క్‌ఏతార్. 56 నండొండార్‌ వన్నిముస్కు అబద్దం సాసెమ్‌కు వెహ్తార్‌. గాని ఒరెన్‌ వెహ్తిక మరి ఒరెన్‌ వెహ్తి దనిఙ్‌ తేడః మహాద్‌.

57 నస్తివలె సెగొండార్‌ వన్నిముస్కు ఈహు అబద్దం సాసెమ్‌కు వెహ్తార్‌. 58 “లోకు తొహ్తి యా దేవుణుగుడిఃదిఙ్‌ నాను అర్‌ప్సి విసీర్‌జి, మూండ్రి రోస్కాఙ్‌ ‌లోకు కీదు పణి ఆఎండ మరి ఉండ్రి దేవుణుగుడిః తొహ్న ఇజి వాండ్రు వెహ్తిక మాప్‌వెహప్”, ఇజి వారు వెహ్తార్‌. 59 గాని వారు వెహ్తి సాస్యమ్‌బా ఒరెన్‌ వెహ్తిక మరి ఒరెన్‌ వెహ్తి దనిఙ్‌ తేడః ఆతాద్. 60 నస్తివలె విజెరి ముస్కు పెరిపుజెరి నిఙితాండ్రె యేసుఙ్‌ వెన్‌బాతాన్, “నీను ఇనికబా మర్‌జి వెహ్‌ఇదా? వీరు నీ ముస్కు వెహ్సిని యా మాటెఙ్‌ ఇనికెఙ్‌?”. 61 గాని యేసు ఇనికబా మర్‌జి వెహ్‌ఏండ అలెతాన్. విజేరె పుజెరిఙ ముస్కు పెరిపుజేరి యేసుఙ్‌ మరి వెన్‌బాతాన్, “నీను దేవుణు మరిసిఆతి క్రీస్తునా?”.

62 యేసు వెహ్తాన్‌, “నానె, లోకుమరిసియాతి నాను గొప్ప అతికారం మన్ని దేవుణు ఉణెర్ పడఃకాదు బసిమంజినిక, సయణిదెర్‌ మరి ఆగసమ్‌దు దాన్‌ మొసొప్‌ ముస్కు నాను వానిక మీరు సూణిదెర్లె”. 63-64 విజెరి పెరిపుజెరి ముస్కు పెరి పుజేరి యేసు వెహ్తిక వెంజి వన్ని సొక వాండ్రె కిసె ఆతాండ్రె‡. వెహ్తాన్‌, “మరి ఇంక సాసిరిఙ్‌ అవ్‌సరం‌ సిల్లెద్‌. వాండ్రు వెహ్తిక మీరు వెహిదెర్. వాండ్రు దేవుణు దూసిసి వర్‌గితిక మీరు వెహిదెర్‌ దన్నివందిఙ్‌ మీరు ఇనిక వెహ్సినిదెర్‌? యేసు దేవుణుదిఙ్‌ దూసిస్తి వందిఙ్ ‌సిక్స కిజి సప్తెఙె ఇజి విజేరె ఒప్పుకొటార్. 65 నస్తివలె సెగొండార్‌ యేసు ముస్కు పూస్తార్. వారు గరండదాన్‌ వన్ని కణుకేఙ తొహ్సి కణుకేఙ్‌ మూక్తారె వన్నిఙ్‌ గుతార్‌. నిఙి ఎయెర్‌ గుతార్‌ ఇజి తొఏండ వెహ్‌అ”, ఇజి వన్నివెట వెహ్తార్‌. జమానుఙుబా యేసుఙ్‌ కికాణిఙ్‌ డెఃయ్‌తారె ఒత్తార్.

యేసుఙ్‌ నానునెస్‌ఎ ఇజి పేతురు వెహ్సినాన్‌

66 పేతురు విజెరి ముస్కు పెరి పుజెరి అర్‌ఙుదు మహివలె అయ ఇండ్రొణి పణి మన్సి ఉండ్రి అబ్బె వాతాద్. 67 పేతురు సిసు కాయ్‌జిమహిక సుడ్ఃజి వాండ్రు ఎయెన్‌ ఇజి నెస్తెఙ్‌ అది నెగ్రెండ సుడిఃతాద్. “నీనుబా నజరేతు వాండ్రు ఆతి యేసువెట మహికి”, ఇజి అది వెహ్తాద్‌.

68 అందెఙె పేతురు, “నీను ఇనిక వర్గిజినిదొ నఙి తెలిఏద్‌”, ఇజి వెహ్సి వెల్లి గవునిడగ్రు సొహాన్‌. నస్తివలె కొరు కెరెతాద్. 69 అయ పణికినికాద్‌ పేత్రుఙ్‌ గవునిడగ్రు సుడ్ఃజి అబ్బె నిహిమహి వరివెట మరి వెహ్తాద్‌, “వీండ్రు వరిలొఇమహ్‌కాన్‌ ఒరేన్”. 70 గాని పేతురు మరి, “నాను ఆఏ ఇజి వెహ్తాన్‌. సణెం సొహివెనుక పేతురు డగ్రు నిహిమహికార్, “నీను గలీలయదికి, నిజం నీనుబా వరిలొఇ ఒరెన్”, ఇజి వెహ్తార్‌. 71 నస్తివలె పేతురు, “మీరు వెహ్‌సిని వన్నిఙ్‌ నఙి నెస్‌ఏ ఇజి వెహ్సి వన్నిఙ్‌ వాండ్రె సయిప్‌ సీబెఆజి ఒట్టు కితాన్.

72 వెటనె రిజ ఒర్సు కొరు కెరెతాద్. నస్తివలె పేతురు, యేసు వన్నివెట, “కొరు రిజ కెరెని ముఙల నీను నఙి నెస్‌ఏ ఇజి ముసార్‌ వెహ్నిలె”, ఇజి వెహ్తిమాట ఎత్తు కితాండ్రె నండొ దుకమాజి అడఃబ‍తాన్.

15

యేసుఙ్‌ తొహ్సిపిలాతుఙ్‌ ఒపజెప్సినార్‌

1 పెందాల సీకటి మన్‌బునె, పెరిపుజెరిఙు, యూదపెదెలుఙు, యూదురి రూలుఙ్‌ నెస్‌పిసినికార్, సన్‌హద్రిం సఙమ్‌దికార్‌ విజేరె కూడ్జి యేసుఙ్‌ ఎలాగ సప్తెఙ్‌ ఇజి ఆలోసనం కితార్. వారు వన్నిఙ్‌ తొహ్సి ఒత్తారె రోమ దేసెమ్‌ది అతికారిఆతి పిలాతుఙ్‌ ఒపజెప్తార్. 2 “నీను యూదురి రాజునా?”, ఇజి పిలాతు యేసుఙ్‌ వెన్‌బాతాన్. నస్తివలె యేసు, “ఒఒ నీను వెహ్తిలెకెండ్‌నె”, ఇజి వెహ్తాన్‌. 3 పెరిపుజేరిఙు యేసుముస్కు నండొ తపుఙ్‌ మొప్తార్‌. 4 నస్తివలె పిలాతు యేసుఙ్‌ మరి వెన్‌బాతాన్, “నీను మర్‌జి ఇనికబా వెహ్నిదా? వీరు నీ ముస్కు ఎస్సొ తప్పఙ్‌ మొప్సినార్‌ గదె”. 5 అహె వెహ్తితిఙ్‌బా యేసు ఇని మాటబా మర్‌జి వెహ్‌ఎతాన్. అక్క సుడ్ఃజి పిలాతు బమ్మ ఆతాన్.

6 ఏంటు ఏంటు కిని పస్క పండొయ్దిఙ్‌ లోకుర్‌ కోరిజిని ఒరెన్‌ కయ్‌దువన్నిఙ్‌ విడుదల సీదేఙ్‌ పిలాతుఙ్‌ అలవాటు. 7 అయవలె బరబ్బఇనికాన్‌ ఒరెన్‌ అన్నయవాండ్రు నన్నికాన్‌ జెలిదు మహాన్‌. వాండ్రు, వన్నివెట మహికార్, ఏలుబడిః కినివరిఙ్‌ ఎద్రిస్తారె సెడొండారిఙ్‌ సప్త మహార్‌. అందెఙె వరిఙ్‌జలిదు ఇట్‌త మహార్‌. 8 లోకుర్‌ పిలాతుబాన్‌ వాజి, “నీను కిని ఆలవాటువజ ఒరెన్‌వన్నిఙ్‌ డిఃసి సిఅ”, ఇజి వెహ్తార్‌. 9-10 పెరిపుజెరిఙు గోస ఆతారె యేసుఙ్‌ నఙి ఒపజెప్తార్‌ ఇజి పిలాతు నెస్తాన్. అందెఙె వాండ్రు “యూదురిరాజుఙ్‌ నాను మిఙి డిఃసి సీదెఙ్‌ కొరిజినిదెరా? ఇజి వెన్‌బాతాన్‌. 11 గాని పెరిపుజెరిఙు బరబ్బేఙ్‌ డిఃసి సీజి యేసుఙ్‌ సప్తెఙ్‌ ఇజి ఆతికారి ఒప్నిలెకెండ్‌ వెహ్తాన్‌ ఇజి లోకురిఙ్‌ రేప్సి మహార్‌.

12 నస్తివలె పిలాతు, “యూదురిరాజు ఇని మీరు వెహ్‌సినివన్నిఙ్ ‌నాను ఇనిక కిదెఙ్‌?”, ఇజి వెన్‌బాతాన్. 13 వారు, “వన్నిఙ్‌ సిలువ పొక్‌అ”, ఇజి నండొ డేల్‌స్తార్. 14 అందెఙె పిలాతు, “ఎందనిఙ్‌ వన్నిఙ్‌ సిలువ పొక్తెఙ్‌? వాండ్రు ఇని తపుపణి కిఏన్”, ఇజి వెహ్తాన్‌. గాని వారు, “వన్నిఙ్‌ సిలువ డెఃయ్‌జి సప్‌అ”, ఇజి నండొ డేల్‌స్తార్. 15 పిలాతు లొకాఙ్‌సర్ద కిబిస్తేఙ్‌ బరబ్బెఙ్‌ విడుఃదల కితాన్, యేసుఙ్‌ కొర్డఙాణిఙ్‌ డెఃయ్‌బిసి. సిలువ పొక్తెఙ్‌ ఒపజెప్తాన్.

సయ్‌నమ్‌దికార్‌యేసుఙ్‌ వెక్రిస్తార్‌

16 నస్తివలె సయ్‌నమ్‌దికార్‌ యేసుఙ్‌ ప్రెటోరియం ఇని పిలాతుని పెరిఇండ్రొ ఒతారె అబ్బె మహి సయ్‌నమ్‌ది వరిఙ్‌ విజేరిఙ్‌ కూడుప్తార్. 17 వారు యేసుఙ్‌ ఎరాని రంగుది నీరి సొక్క పొర్పీసి సాప్కాణిఙ్‌ అటారె ఉండ్రి టోపి తయార్‌ కిజి బురాదు ఇడ్ఃతార్. 18 “యూదురి రాజు గెల్సిఅ? ఇజి వెహ్సి వారు యేసుఙ్‌ వెక్రిస్తార్. 19 వారు మరి మరి డుడుదాన్‌ వన్ని బురాదు డెఃయ్తారె వన్నిముస్కు పూస్తార్. వెనుక ముణుకుఙ్‌ ఊర్‌జి వన్నిఙ్‌ మాడిసి వెక్రిస్తార్. 20 వారు వెక్రిసి విజితి వెనుక వన్నిఙ్‌ తొడిఃగిసి మహి ఎరాని సొక్క లాగ్జి వన్ని నీరి సొక్క తొడిగిస్తారె సిలువ పొక్తెఙ్‌ వన్నిఙ్‌ ఒత్తార్.

యేసుఙ్‌ సిలువదు డెఃయ్‌జినార్‌

21 కురేనియాదికాన్‌ సీమోను ఇని ఒరెన్‌ ఉండ్రి నాటోహన్‌ అయసరి వాజి మహాన్‌. నస్తివలె యేసువందిఙ్ సిలువ పిండ్‌దెఙ్‌ సయ్‌నమ్‌దికార్‌ సీమోనుఙ్‌ బలవంతం కిత్తార్. సీమోను, అలెక్సందరుని, రూపుఇని వరి అప్పొసి. 22 వారు గొల్గొతఇని బాడ్డిదు యేసుఙ్‌ తత్తర్. గొల్గొత ఇహిఙ బుర్ర పిణికి బాడ్డిఇజి అర్దం. 23 అబె యేసుఙ్‌ ఉండెఙ్‌ ద్రాక్సకలుదు బోలం* ఇని సేందుమాయం కల్‌ప్సి సిత్తర్. గాని వాండ్రు కెఏతాన్. 24 సయ్‌నమ్‌దికార్‌ యేసుఙ్‌ సిలువదు డెఃయ్తార్. వెనుక వన్ని సొక్కెఙ్‌ ఎయెఙ్‌ దొహ్‌క్నె ఇజి నెస్తెఙ్‌ సీటిఙ్‌ పొక్తారె వని సొక్కెఙ్‌ సీబె ఆతార్. 25 పెందాల తొమ్మిది గంటెఙ్‌ యేసుఙ్‌ సిలువ డెయ్‌తార్. 26 “యూదురిఙ్‌రాజు”, ఇజి యేసుముస్కు మోప్తి నేరం బోర్డుదు రాసి సిలువాదు ఇడ్తార్‍. 27-28 యేసువెట రిఎర్‌ డొఙారిఙ్‌ సిలువాదు పొక్తార్. ఒరెన్‌వన్నిఙ్‌ ఉణెర్‌ పడఃకాదు ఉండ్రి సిలువాదు, మరి ఒరెన్‌ వన్నిఙ్‌ డేబ్ర పడఃకాదు ఉండ్రి సిలువాదు. 29-30 నస్తివలె అయ సరిదాన్‌ సొన్సిమహికార్‌ వరి బురదూక్సి యేసుఙ్‌ దూసిస్తార్, “ఒహొ దేవుణుగుడిఃదిఙ్‌ అర్‌ప్సి విసీర్‌జి మూండ్రి రోస్కాఙ్‌ నాను తొహ్నకి నిఙి నీనె రక్సిసి. సిలువదాన్‌ డిగ్‌జి రఅ” ఇహార్‌.

31-32 అయవజనె పెరిపుజెరిఙుని యూదురి రూలునెస్‌పిసినికార్, “వీండ్రు మహివరిఙ్‌ రక్సిస్తాన్. గాని వీండ్రు వినిఙె రక్సిస్తెఙ్‌ అట్‌ఎన్. ఇస్రాయేలురాజు ఆతి క్రీస్తు ఏలు సిలువదాన్‌ డిగ్‌జి వాతిఙ అక్క సూణాపె మాపు నమినాప్”, ఇజి ఒరెన్‌ వెట ఒరెన్‌ వెహ్సి వన్నిఙ్‌ వెక్రిస్తార్. యేసువెట సిలువ డెఃయెఆతి డొఙారుఙుబా వన్నిఙ్‌ వెక్రిస్తార్.

యేసు సిలువముస్కు పాణం డిఃస్తాన్‌

33 వేడెః పన్నెండు గంటెఙాణిఙ్‌ మూండ్రి గంటేఙ్‌దాక దేసం విజు సీకటి ఆతాద్. 34 మూండ్రి గంటేఙ్‌ యేసు, “ఎలోయ, ఎలోయ లమ సబక్తాని”, ఇజి డటం డేల్సి వెహ్తాన్‌. దని అర్దం ఇనిక ఇహిఙ, “నా దేవుణు, నా దేవుణు నఙి ఎందనిఙ్‌ నీను డిఃస్తి’ ఇజి. 35 బానె నిహికార్‌ సెగొండార్‌ యామాట వెహారె, “ఇదిలో వీండ్రు ఎలియేఙ్‌ కూక్సినాన్” ఇహార్‌. 36 ఒరెన్‌ ఉహ్‌క్సి సొన్సి దూతి తత్తాండ్రె సెందు ద్రాక్స కలుదు ముడఃక్సి ఉండ్రి డుడ్డుదాన్‌ యేసుఙ్‌ ఉండెఙ్‌ వెయ్దు అందిస్తాన్. “సణెం మండ్రు. ఏలియ వాజి వినిఙ్‌ డిప్నాండ్రొ సిలేనొ సూణాట్”, ఇజి వాండ్రు వెహ్తాన్‌. 37 నస్తివలె యేసు డటం డేల్‌స్తాండ్రె పాణం డిఃస్తాన్. 38 అయవలె యెరూసలేమ్‌దు మహి దేవుణు గుడిఃదు మహి తెర ముస్కుహన్‌ అడిగిదాక కింజితాదె రుండి ముక్కెఙ్‌ ఆతె. 39 సిలువ డెఃయ్తిబాన్‌ నిహిమహి సయ్‌నమ్‌ది మంద మణిసిరిఙ్‌, యేసు ఈహు డేల్‌స్తాండ్రె పాణం డిఃస్తిక సుడ్ఃజి, “వీండ్రు నిజం దేవుణు మరిసినె”, ఇజి వెహ్తాన్‌. 40 సెగొండెక్‌ అయ్‌లికొడొఃక్‌ దూరం నిల్సి సుడ్ఃజిమహె. వన్కాఙ్‌ లొఇ మగ్దలేనె మరియ, ఇజిరి యాకోబు, యోసె ఇనివరి అయ్‌సిఆతి మరియ, సలోమి ఇనికెఙ్‌మహె. 41 యేసు గలీలయదు మహివలె ఇవిక్‌వన్నివెట సొన్సి వన్నిఙ్‌ అవ్‌సరమాతికెఙ్‌ కిజిమహె. ఇవిక్‌ఆఎండ యెరూసలేమ్‌దు యేసువెట వాతి నండొ అయ్‌లికొడొఃక్‌బా అబ్బె మహె.

యేసు పినుగు సమాదిదు ఇడ్తార్‌

42-43 అరిమతయి ఇని పట్నమ్‌దికాన్‌ యోసేపుఇని ఒరెన్‌ అబ్బె మహాన్‌. వాండ్రు సన్‌హద్రిం సఙమ్‌దు మన్నివరిలొఇ పెరికాన్‌ ఒరెన్. దేవుణు ఏలుబడిః వందిఙ్‌ వాండ్రు ఎద్రు సుడ్ఃజి మహాన్‌. వీండ్రు సొన్సి, దయ్‌రమ్‌దాన్, యేసు పినుగు సిలువ ముస్కుహాన్‌ జాయ్‌ మనుబునె డిప్తెఙ్‌ పిలాతుబాన్‌ సెలవలొస్తాన్. అయ దినం విస్రాంతిదినం ముఙాల మహి తయార్‌ కినిదినం. అందెఙె అయ తయార్‌ కినిదినం పొదొయ్‌నె యోసేపు పిలాతుబాన్‌ సెలవ లొస్తెఙ్‌ సొహాన్‌. 44 యేసు ఎస్కాండె సాతాన్‌ ఇజి వెంజి పిలాతు బమ్మ ఆతాన్. సయ్‌నమ్‌ది వరిఅతికారిఙ్‌ కూక్సి వెన్‌బాతిఙ్‌ యేసు ఎస్కాండె సాతాన్‌ ఇజి నెస్తాన్. 45 యేసు సాతాన్‌ ఇజి సయ్‌నమ్‌ది వరిఅతికారి వెహి మాట పిలాతు వెంజి యోసేపుఙ్‌ యేసుఙ్‌ పినుగు ఒపజెప్తాన్. 46 యోసేపు నెగ్గి తెల్లాని పాత కొడ్ఃజితసి, పినుగు సిలువదాన్‌ డిఃప్సి అయ పాతెఙాణ్‌ పినుగుదిఙ్‌ సుటిసి సటుదిఙ్‌ దొల్‌స్తి దూకిదు ఇడ్తాన్. ఉండ్రి గుండ్రని సెప్ట పణుకు సడిపిసి దూకిదిఙ్‌ అడ్డు కిత్తాండ్రె మూక్తాన్. 47 మగ్దలేనె మరియ, యోసె అయ్‌సిఆతి మరియ యేసు పినుగుదిఙ్‌ ఇడ్తిబాడ్డి సుడ్ఃతె.

16

యేసు మర్జి నిఙితాన్‌

1 విస్రాంతిదినం గడిఃస్తిసొహివెనుక, మగ్దలేని మరియ, యాకోబు అయ్‌సి మరియ, సలోమి, ఇనికెఙ్‌ యేసు పినుగుదిఙ్‌ రాస్తెఙ్‌ వాసనం నూనె కొడిఃజి తత్తె. 2 వారమ్‌దిఙ్‌ మొదొహి దినమ్‌దు పెందాల్నె నిఙ్‌జి పొద్దు సోసి మహివలె అవిక్‌సమాది డగ్రు సొహె. 3 సమాది డగ్రు సొన్సి మహిఙ్‌ అవిక్‌ “సమాది మూక్తి పణుకు మా వందిఙ్‌ ఎయెర్‌ గూర్‌ప్నార్‌?”, ఇహె.

4 నస్తివలె అవిక్‌ సుడ్ఃతిఙ్‌ ఎయెరొ అయ పెరిపణుకు సమాదిదాన్‌ గూర్‌ప్తిలెకెండ్‌ తోరితాద్. అది ఒద్దె పెరిక 5 నస్తివలె అవిక్‌అయ సమాది లొఇ వఙ్‌జి సొహిఙ్‌ నీరి తెల్లాని సొక్క పొర్‌పాజి ఉణెర్‌ పడఃకాద్‌ బస్తి మహి ఒరెన్‌ దఙ్‌డాఃయెనుఙ్‌ సుడ్ఃతె. వన్నిఙ్‌ సుడ్ఃజి అవిక్‌నండొ తియెల్‌ఆతె. 6 అయ దఙ్‌డాఃయెన్‌ వరివెట, “తియెల్‌ ఆమాట్, సిలువ పొకె ఆతి మన్ని నజరేతు వాండ్రు ఆతి యేసుఙ్‌ మీరు రెబాజినిదెరా? వాండ్రు ఇబ్బె సిల్లెన్. వాండ్రు బత్కిజి నిఙిత మనాన్. వన్నిఙ్‌ ఇడ్తి బాడ్డి సుడ్ఃదు.

7 వాండ్రు మిఙి ఇంక ముఙాల గలీలయ మీరు సొన్సినాన్ వాండ్రు మిఙి వెహ్తివజ మీరు అబ్బెవన్నిఙ్‌ సూణిదెర్లె ఇజి సిసురిఙ్‌ మరి పేతురుఙ్‌ వెహ్తు”, ఇజి వెహ్తాన్‌. 8 అక్క వెహెనె అవిక్‌ వణక్సి బమ్మ ఆజి సమాదిదాన్‌ వెల్లి వాజి బాణిఙ్‌ ఉహ్‌క్సి సొహె. అవిక్‌ ‌తియెల్‌ ఆతెనె ఎయెర్‌వెటబా ఇనికబా వెహ్‌ఉతె.

యేసు మగ్దలేని మరియెఙ్‌ తోరె ఆతాన్‌

9 యేసు ఆదివారం పెందాల్నె సమాదిదాన్‌ బత్కిజినిఙ్‌జి మగ్దలెనె మరియెఙ్‌ తోరె ఆతాన్. యా మరియ ఎయెర్‌ ఇహిఙ యేసు ఏడు దెయమ్‌కాఙ్‌ ఉల్‌ప్తి నెగెండ్‌ కిత్తి అయ్‌లి కొడొః. 10 యేసువెట మహికార్‌ యేసు సాతిఙ్‌ దుకమ్‌దాన్‌ ఒడ్ఃబిజి అడఃబాజి మహిఙ్, అది సొహదె విజు సఙతిఙ్‌ వరిఙ్‌ వెహ్తాద్‌. 11 యేసు బత్కిజి నిఙితాండ్రె నఙి తోరె ఆతాన్‌ ఇజి అది వెహ్తి మాట వారు నమ్మిఏతార్.

యేసు రిఎర్‌ సినూరిఙ్‌ తోరెఆతాన్‌

12 వెనుక రిఏర్‌ సిసుర్‌ ఉండ్రి నాటొ నడిఃసి సొన్సిమహిఙ్‌ యేసు వరిఙ్‌ తొరె ఆతాన్‌. గాని ఆఇ మూర్తి వజ తోరెఆతాన్‌. 13 వారు సొన్సి, మహి సిసూరిఙ్‌ యా సఙతి వెహ్తార్‌. గాని వారు యా రిఏరి మాటేఙబా నమిఏతార్.

యేసు పదకొండు మణిసి సిసూరిఙ్‌ తోరెఆతాన్‌

14 మరి ఒర్సుపదకొండు మణిసి సిసూర్‌ బోజనం కిజిమహివలె యేసువరిఙ్‌ తోరె ఆతాన్. యేసు నిఙితి వెనుక వన్నిఙ్‌ సుడ్ఃతివరి మాట నమిఏండాతివందిఙ్, వరి అనుమానమ్‌దిఙ్‌ యేసు వరిఙ్‌గటిఙ వెహ్తాన్‌‌. 15 యేసు వరివెట, “మీరు లోకం ముస్కు మని విజు దేసమ్‌కాఙ్‌ సొన్సి దేవుణు సువార్త విజేరిఙ్‌ వెహ్తు. 16 ఎయెర్‌బా‌ నా ముస్కు నమకం ఇడ్‌జి బాప్తిసం లాగెఆతిఙ వరిఙ్‌ దేవుణు రక్సిస్నాన్‌. గాని నా ముస్కు నమకం ఇడ్‌ఇతి వరిఙ్‌ సిక్స వానాద్.

17 ఎయెర్‌ నఙి నమ్మినారొ వారు యా బమ్మాతి పణిఙ్‌కిదెఙ్‌ అట్నార్. అక్కెఙ్‌ ఇనికెఙ్‌ ఇహిఙ నా పేరుదాన్‌ వారు దెయమ్‌కాఙ్‌ ఉల్‌ప్నార్. వారు కొత్తబాసెఙ్‌ వర్గినార్. 18 సారాస్కాఙ్‌ అస్తిఙ్‌బా అవిక్‌ కట్తిఙ్‌బా సాఏర్. ఇనికబా గొప్ప విసమాతిక ఉటిఙ్‌బా సాఏర్. జబ్బు ఆతివరి ముస్కు కికు ఇట్తిఙ వారు నెగెండ్‌ ఆనార్”, ఇజి వెహ్తాన్‌.

దేవుణు యేసుఙ్ పరలోకమ్‌దు ఒత్తాన్‌

19 యేసు యాకెఙ్‌ విజు వెహ్తివెనుక దేవుణు యేసుఙ్‌ పరలోకమ్‌దు ఒత్తాన్. యేసు అబ్బె దేవుణు ఉణెర్‌ పడఃకాద్‌ బస్తాన్. 20 యేసు సిసూర్‌ విజుబాన్‌ సొన్సి దేవుణు సువార్త వెహ్తార్‌. వారు కిత్తి విజు పణిదిఙ్‌ దేవుణు సాయం కితాన్. వారు కిత్తి బమ్మాతి పణిఙాణ్‌ వారువెహ్తి మాట నిజం ఇజి దేవుణు తోరిస్తాన్.

* 1:1 1:1 లోకాఙ్‌ రక్సిస్తెఙ్‌ దేవుణు ఏర్‌పాటు పోక్తికాన్‌.

† 1:2 1:2 మలాకి 3:1.

‡ 1:3 1:3 యెసయ 40:3.

* 2:3 2:3 పక్సవయువు ఇనిజబ్బుదాన్‌ నడిఃదెఙ్‌ అట్‌నాన్‌

† 2:4 2:4 అయ దేసంతు మేడడెఙ్‌ ఎలాగ తయార్‌ కినార్‌ ఇహిఙ పటెఙ్‌ పహ్సి దన్నిముస్కు డుల్లిదాన్‌ పణుకుఙ్‌దాన్ మేడ పొక్నార్‌. మేడ ముస్కు ఎక్తెఙ్‌ ఇహిఙ పావన్సుఙ్‌ మన్నె

‡ 2:14 2:14 విన్నిఙ్‌ మరి ఉండ్రి పేరు మత్తయి విన్ని పణి పన్నుపెర్నికాదె.

* 3:16-19 3:16-19 రోమాది ఏలుబడిఃదాన్‌ యూదుయ దేసమ్‌దిఙ్ విడుదల కిదెఙ్‌ ఉసార్‌దాన్‌ సుడ్ఃజిని యూదురు సఙం మనాద్. అయా సఙమ్‌దికాన్‌ ఒరెన్‌ సీమోను

† 3:22 3:22 యాక సయ్తానుఙ్‌ మరి ఉండ్రి పేరు

‡ 3:27 3:27 సత్తుమన్నికాన్‌ ఇజి యేసు సయ్తాన్‌ వందిఙ్‌ వెహ్సినాన్‌. సయ్తాన్‌ ముస్కు యేసుఙ్‌ సత్తు మనాద్‌ ఇజి వెహ్సినాన్‌.

* 4:11-12 4:11-12 యెసయ 6:9,10.

* 5:3 5:3 అయ దేసమ్‌దికార్‌, సట్టుబొరొకిజి సాలమ్‌లెకెండ్‌ తయార్‌ కిజి సాతివరిఙ్‌ సమాది కిజి మహార్‌. పీనుగు సాలమ్‌లొఇ ఇడ్జి పణకుదాన్‌ సాలమ్‌దిఙ్‌ మూసి మహార్‌. యా దెయం అస్తిమహికాన్‌ బానె మహాన్‌.

† 5:27-28 5:27-28 అయ కాలమ్‌దు అయ దేసమ్‌ది మొగవారు నీరి సొక్క తొడిఃగిజి మహార్‌. దన్ని అడిగి మాముల్‌ సొక్కని బెల్టు తొడిఃగిజి మహార్‌

* 6:37 6:37 రోమది వరి కాలమ్‌దు మన్ని డబ్బు ఇక్క అయకాలమ్‌దు ఉండ్రి దినారి ఉండ్రి రోజుది కూలి.

* 7:6-7 7:6-7 యెసయ 29:13

† 7:27 7:27 యేసు వెహ్తి దన్ని అర్‌దం ఇనిక ఇహిఙ ముఙాల వన్నిసొంత లోకురాతి యూదురిఙ్‌ వాండ్రు నెగెండ్‌ కిదెఙ్‌వలె వరిఙ్‌ వానికెఙ్‌ ఆఇవరిఙ్‌ సీదెఙ్‌ ఆఏద్‌ ఇజి

* 8:15 8:15 హేరోదురాజు కితి తప్ప పణిఙ్‌ని పరిసయ్‌రు నెస్పిస్తి తప్ప బోదెఙ్‌ పులాఙ్‌ దూరు పులాఙ్‌ కినిలెకెండ్‌ లోకాఙ్‌ సెఇక కిజినాద్‌ ఇజి యేసు వెహ్సనాన్.

† 8:34 8:34

* 9:12 9:12 పడాయ్‌ ప్రమాణమ్‌దు మన్ని మలాకి ప్రవక్త రాసి పుస్తకమ్‌దు రాస్తిమన్నిలెకెండ్‌ ఇహఙ ఏలియ ముఙాల వాదెఙ్ ఇజి యూదురి నమ్మిజినార్‌. మలాకి 3:1; 4:5-6.

† 9:48 9:48 సబ్జిసొనిదన్నిఙ్‌ లొఇమన్ని పిడుఃకుఙ్‌

* 11:9-10 11:9-10 కీర్తన 118:26.

† 11:17 11:17 యెసయ 56:7.

‡ 11:17 11:17 యిర్మీయ 7:11

* 12:10-11 12:10-11 కీర్తన 118:22,23.

† 12:27 12:27 అబ్రహాము, ఇస్సాకు, యాకోబు ఇనికార్‌ యూదురు పెరి అనిగొగొరు వారు నండొ పంటెఙ ముందాల సాతసొహార్‌. గాని వారు ఏలు దేవుణుబాణిఙ్‌ బత్కజి వన్నిఙ్‌ మాడిఃసి మంజినార్‌.

‡ 12:30 12:30 ద్వితీ 6:4,5.

§ 12:31 12:31 లేవి 19:18.

* 12:36 12:36 కీర్తన 110:1.

† 12:38 12:38 యా నండొ దరది నీరి సిక్క పెరి లోకు తొడిఃగిజి మహార్‌.

* 13:14 13:14 యా సెఇక ఇనికిజి వెహ్తెఙ్‌ సిల్లెద్‌ ఆఇ దేయమ్‌క మాలిపిట వందిఙ్‌ నొ క్రీస్తుఙ్‌ ఎద్రిసిని వన్ని వందినొ వెహ్సినాన్‌. దిన్ని వందిఙ్‌ దానియెల్‌ ప్రవక్త రాస్త మహాన్‌ 9:27; 11:31; 12:11.

* 14:1 14:1 వినకవందిఙ్‌ ముకెలమాతి మాటెఙ అర్దం వెహ్సిని బుకుదు పండొయ్‌ మాట రాస్తిబాన్‌ సుడుఃదు

† 14:3 14:3 యా నునాఙ్‌ పణుకు పేరు అలబాస్టరు ఇజి యా పణకు నండొ కరీదితిక తెల్లాఙ్‌ మంజినాద్‌. యక గీసి లోకుర్‌ పుసెఙ్‌ తయార్‌ కిజినార్‌

‡ 14:4-5 14:4-5 అయాకాలమ్‌దు ఉండ్రి దినారి ఉండ్రి రోజుది కూలి

§ 14:20 14:20 యేసుని వన్ని సిసుర్‌ బోజెనం కితివెలె ఉండ్రె గినాది పట్కురసమ్దు రొట్టె ముడుఃక్తార్‌ డగ్రుమన్ని కూలెఙ్‌నె ఈహు గిన్నదాన్‌ తినార్‌

* 14:26 14:26 కీర్తన 115-118 బోజనం కిత్తి వీజిత్తిఙ పార్‌జి మహార్‌

† 14:27 14:27 జెకరియ 13:7.

‡ 14:63-64 14:63-64 నండొ కోపం ఆతాద్‌ ఇజి తోరిస్తెఙ్‌ సొక్క కిస్నార్‌. గాని విజేరె పుజేరి ముస్కు మన్ని పెరి పుజెరి వన్ని సొక్కకిస్తెఙ్‌ ఆఏద్‌ ఇజి లేవి. 21:10 దు రాస్త మనాద్‌.

* 15:23 15:23 బోలం కల్పతిఙ నొప్పి నెస్‌ఏండ ఆనాద్‌

లూకా

1

2

3

4

5

6

7

8

9

10

11

12

13

14

15

16

17

18

19

20

21

22

23

24

లూక రాస్తి సువార్త

నెల్వ కిబిసినిక

యా సువార్త లూక ఇని ఒరెన్‌ డాక్టరు, దెయొపిలెఙ్‌ రాస్తికాదె. యేసు యా లోకమ్‌దు బత్కిత్తివలె జర్గితి దన్నివందిఙ్‌ కత వజ రాస్త మనాన్. యేసు పుడుఃగు వందిఙ్‌ మహి సువార్త ఇంక లావు వెహ్త మనాన్. మరి యేసు కిత్తి నండొ బమ్మాని పణిఙ వందిఙ్, నండొండార్‌ జబ్బుదాన్‌ మహి వరిఙ్‌ నెగెణ్‌ కిత్తిదన్ని వందిఙ్‌ వెహ్సినాన్. యేసు దేవుణు మరిసి ఇహిఙ్‌బా లోకు వజ పుట్సి, లోకురి పాపమ్‌కాఙ్‌ వందిఙ్‌ సాజి, మరి దేవుణువెట ఎలాకాలం బత్కిని బత్కుదు నడిఃపిసినాన్‌ ఇజి యా సువార్తదు వెహ్సినాన్.

1

1-4 లూక తియెపిలెఙ్‌ రాసినాన్. మా నడిఃమి జర్గితి సఙతిఙ వందిఙ్‌ కతవజ రాస్తెఙ్‌ నండొండార్‌ సుడ్ఃతార్. మొదోహనె, యా సఙతిఙ సుడ్ఃతి సాసిర్‌, మరి, సువార్త బోదిస్తికార్‌ మఙి వెహ్తార్‌. వారు మఙి వెహ్తి వజనె, వీరు రాస్తార్. నాను యా సఙతిఙ్‌ విజు మొదోహనె బాగ నెస్త మహ. అందెఙె అయాకెఙ్‌ నీ వందిఙ్‌ వరస రాస్తిఙ బాగ మంజినాద్‌ ఇజి నాను ఒడ్ఃబిత. ఎందానిఙ్‌ ఇహిఙ, అయావలె నిఙి నెస్‌పిస్తి విజు వన్కాఙ్‌ పూర్తి అర్దం నిఙి నెస్తెఙానాద్.

బాప్తిసం సీని యోహాను పుడ్‌గు వందిఙ్‌ వెహ్సినాన్.

5 హెరోదురాజు యూదయ దేసెం ఏలుబడిః కిజి మహివలె, జెకరియ ఇని ఒరెన్‌ పుజెరి మహాన్‌. వీండ్రు అబియ పుజెరి జట్టుదు మహికాన్. విన్ని ఆల్సి ఎలిసబెతు. అది అహరోను పుజెరి కుటుమ్‌దికాద్‌నె. 6 వీరు రిఎర్‌బా, నింద సిల్లెండ ప్రబు సితి ఆడ్రెఙ, రూలుఙ విజు లొఙిజి, దేవుణు ముందాల నీతినిజాయితిదాన్‌ మహార్‌. 7 ఎలిసబెతు గొడ్డు బోదెలి. అందెఙె వరిఙ్‌ కొడొఃర్‌ సిల్లెర్‌. వారు రిఎర్‌బా నండొ డొక్ర ఆతార్. 8 ఉండ్రి సట్టు జెకరియ జట్టుఙ్‌ పుజేరి పణికిదెఙ్‌ వంతు వాతాద్. అయావలె జెకరియ దేవుణు ముందాల పుజేరి పణి కిజినాన్. 9 పుజేరిఙ మన్ని అలవాటు లెకెండ్, సీటి పోక్తారె, జెక్రయెఙ్‌ ఏర్‌పాటు కితార్. దేవుణు గుడిఃదు సొన్సి దూపం సురుదెఙ్‌ వన్నిఙ్‌ ఏర్‌పాటు కితార్. 10 దూపం సురుదెఙ్‌ వేల ఆతాద్. నస్తివలె అబ్బె కూడిఃతిమహి మందలోకుర్‌ విజేరె వెల్లి మంజి పార్దనం కిజి మహార్‌. 11 నస్తివలె, దేవుణుదిఙ్‌ దూపం సుర్ని మాలి పిటె ఉణెర్‌పడఃకాద్‌ దేవుణు దూత నిహన్. నిహండ్రె వన్నిఙ్‌ తోరె ఆతాన్. 12 జెకరియ, దేవుణు దూతెఙ్‌ సుడ్ఃతాండ్రె, గజిబిజి ఆజి నండొ తియెల్‌ ఆతాన్. 13 అయావలె దేవుణు దూత వన్నిఙ్, “జెకరియ, నీను తియెల్‌ ఆమ. నీ పార్దనం దేవుణు వెహాన్‌. నీ ఆలు ఎలిసబెతు ఒరెన్‌ కొడొః ఇడ్నాద్లె. వన్నిఙ్‌ యోహాను ఇజి పేరు ఇడ్‌దెఙ్. 14-17 వాండ్రు ప్రబు ఎద్రు పెరికాన్‌ ఆనాన్. ద్రాక్స కలుని మరి సోస్నిక ఇనికబా వాండ్రు ఉణ్‌ఎన్. అయిసి పొటలొఇ పిండం ఆతి బాణిఙ్‌ మొదోల్సి దేవుణు ఆత్మ వన్నిఙ్‌ నడిఃపిస్నాన్. ఇస్రాయేలు దేసెమ్‌ది లోకురిఙ్‌ నండొండారిఙ్‌ వరి దేవుణు ఆతి ప్రబు దరోట్‌ మహ్సి తనాన్. ఏలియ ప్రవక్త లెకెండ్‌ నండొ గొప్ప సత్తుదాన్‌ వాండ్రు ప్రబు ముఙాల సొనాన్. ఎందానిఙ్‌ ఇహిఙ, అప్పొసి మరిసిరిఙ్‌ కూడుఃప్తెఙ్. నాయం మన్నికార్‌ బుద్దిదాన్‌ నడిఃనివజ, విరి సరిదు దేవుణుమాట వెన్‌ఇవరిఙ్, నడిఃపిస్తెఙ్ ప్రబు వానివలె, వన్నిఙ్‌ ఎద్రు సుడ్ఃదెఙ్‌ లోకాఙ్‌ తయార్‌ కినివందిఙ్‌ యా లెకెండ్‌ కినాన్‌లె. అందెఙె వాండ్రు పుట్నివెలె మిఙి గొప్ప సర్‌ద కినాన్‌లె. మరి, నండొండారిఙ్‌ సర్‌ద కిబిస్నాన్‌లె”, ఇజి వెహ్తాన్‌. 18 నస్తివలె జెకరియ దేవుణు దూతెఙ్‌ వెన్‌బాతాన్, “యాక ఎలాగ నాను నెస్తెఙ్‌? నాను డొక్ర. నా బోదెల్‌బా డొఃక్రి ఆతాద్”, ఇజి. 19 అందెఙె దేవుణు దూత, “నాను గబ్రియెలు. దేవుణు పడఃకాద్‌ నిల్సి మంజినికాన్. నీ వెట వర్గిజి, నిఙి యా నెగ్గి కబ్రు వెహ్తెఙ్‌ దేవుణు నఙి పోక్త మనాన్. 20 గాని నాను వెహ్తి మాటెఙ్‌ నీను నమిఇతి. అందెఙె యాకెఙ్‌ జర్గినిదాక, నీను గుల్ల ఆజి మంజినిలె. నాను వెహ్తికెఙ్‌ జర్గిదెఙ్‌ దేవుణు ఏర్‌పాటు కితి కాలమ్‌దు, పూర్తి ఆనెలె”, ఇజి వెహ్తాన్‌.

21 నస్తివలె లోకుర్‌ జెక్రయెఙ్‌ కాప్‌ కిజి మహార్‌. వీండ్రు ఎందనిఙ్‌ దేవుణు గుడిఃదు నిసొ ఆల్‌సెం ఆతాన్‌ ఇజి బమ్మ ఆజి మహార్‌. 22 వాండ్రు వెల్లి వాతివెలె, వరి వెట వర్‌గిదెఙ్‌ అట్‌ఎతాన్. అయావలె దేవుణు గుడిఃదు వినిఙ్‌ దేవుణు ఇనికదో ఉండ్రి దర్‌సనం* తోరిస్తాన్‌ ఇజి నెస్తార్. వెయు రఇతిఙ్, వాండ్రు వరిఙ్‌ కియు సయ్‌న కితాన్. వాండ్రు గుల్ల ఆజి మహాన్‌. 23 వన్ని పణి కాలం వీజితిఙ్‌ వాండ్రు వన్ని ఇండ్రొ సొహాన్‌. 24 సెగం రోస్కు సొహి వెన్కా, వన్ని ఆల్సి ఎలిసబెతు పాత డిఃస్తాద్. అయ్‌దు నెలదాక అది ఇండ్రొనె మహాద్‌. 25 “ప్రబునె నా వందిఙ్‌ యాక కితాన్. ఏలు నా ముస్కు కణక పెహ్త బస్తాండ్రె లోకుర్‌ ఎద్రు నఙి మహి సిగుసేట్టు లాగితాన్”, ఇజి వెహ్తాన్‌.

యేసు పుడుఃగు వందిఙ్‌ వెహ్సినాన్‌

26 ఎలిసబెతు పాత డిఃసి ఆరునెలాదు, దేవుణు గబ్రియెలు దూతెఙ్, గలిలయ ప్రాంతమ్‌దు మన్ని నజరేతు ఇని పట్నమ్‌దు పోక్తాన్. 27 యోసేపు ఇన్ని ఒరెన్‌ వన్నిఙ్‌ వెన్‌బాతి ఉండ్రి విడ్డి బోదెలిబాన్‌ దేవుణు దూత సొహాన్. అయ విడ్డి బోదెలి పేరు మరియ. యోసేపు దావీదు కుటుమ్‌దికాన్. 28 దేవుణు దూత లొఇసొహాండ్రె, మరియామ్మెఙ్‌ సుడ్ఃజి, “వందనం, ప్రబు నీ వెట మనాన్. నిఙి నెగెండ దీవిస్త మనాన్”, ఇజి వెహ్తాన్‌. 29 అయ మాటెఙ్‌ వెహదె, మరియ నండొ బాద ఆతాద్. వన్ని మాటెఙదిఙ్‌ అర్దం ఇనికదో ఇజి దన్ని గర్బమ్‌దు బమ్మ ఆతాద్. 30 అయావలె దేవుణు దూత దన్నిఙ్, “మరియ నీను తియెల్‌ ఆమ. దేవుణు నీ ముస్కు కనికారం తోరిస్త మనాన్. 31 నీను పాత డిఃస్తిదె, ఒరెన్‌ కొడొఃదిఙ్‌ ఇడ్నిలె. వన్నిఙ్‌ యేసు ఇజి పేరు ఇడ్ఃఅ. 32 వాండ్రు పెరికాన్‌ ఆనాన్. విజుదనిఙ్‌ అతికారం మని దేవుణు మరిసి ఇజి కూకె ఆనాన్‌లె. వన్ని అనిగొగొర్‌ ఆతి దావీదు రాజు ఆతివజ, దేవుణుఆతి ప్రబు వన్నిఙ్‌ రాజు కినాన్‌లె. 33 వాండ్రు, యాకోబుఙ్‌ తెగ్గతివరిఙ్‌ ఎలాకాలం ఏలుబడిః కినాన్‌లె. ఏలుబడిః కిదెఙ్‌ అతికారం వన్నిఙ్‌ ఎలాకాలం మంజినాద్‌లె”, ఇజి వెహ్తాన్‌. 34 అయావలె అది, “నాను ఎసెఙ్‌బా మొగకొడొః వెట కూడ్ఃఎనె. యాక ఎలాగ జర్గినాద్‌?”, ఇజి దేవుణు దూతెఙ్‌ వెన్‌బాతాన్. 35 అందెఙె దేవుణు దూత, “దేవుణు ఆత్మ నీ ముస్కు వానాన్‌లె. మొసొప్‌ కితిఙ నీడ పిడ్ఃక్నాద్. అయలెకెండ్, విజు దన్నిఙ్‌ అతికారం మన్ని దేవుణు సత్తు నిఙి పిడ్ఃక్నాద్లె. అందెఙె పుట్నికాన్‌ దేవుణు బాణిఙ్‌ వానికాన్. వాండ్రు దేవుణు మరిసి ఇజి కూకె ఆనాన్‌లె. 36 నీ డగ్రుహి లోకుఆతి ఎలిసబెతు డొఃక్రి కాలమ్‌దు ఒరెన్‌ బయిఙ్‌ పాత డిఃస్త మనాద్. గొడ్డు బోదెలి ఇజి కూకె ఆతిదనిఙ్‌ ఏలు ఆరు నెలెఙ్. 37 విజు కిదెఙ్‌ దేవుణు అట్నికాన్”, ఇజి వెహ్తాన్‌.

38 అయావలె మరియ, “ఇదిలో, నాను దేవుణు పణిమణిసి. నీను వెహ్తి లెకెండ్‌నె నఙి జర్గిపిద్”, ఇజి వెహ్తాద్‌. అకవెహాండ్రె దేవుణు దూత దని బాణిఙ్‌ సొహాన్‌.

మరియ ఎలిసబెతుబాన్‌ ససొన్‌సినాద్‌

39 అయావలెనె, మరియ తయార్‌ ఆతాద్. ఆతాదె, యూదయ దేసెమ్‌ది గొరొణ్‌ ప్రాంతమ్‌దు మని ఉండ్రి పట్నమ్‌దు బేగి సొహద్. 40 అబ్బె మని జెకరియ ఇండ్రొ సొహదె, ఎలిసబెతుఙ్‌ దసూల్‌ఆతాదె, నమొస్తె వెహ్తాద్‌. 41-42 మరియ వెహ్తి వందనం ఎలిసబెతు వెహివెలె, దన్ని పొటాద్‌ మన్ని పిండం సర్దదాన్‌ కద్లితాద్. ఎలిసబెతు దేవుణు ఆత్మ దాన్‌ నిండ్రిజి సర్‌ద ఆజి ఈహు డటం వెహ్తాద్‌. “అబ! బోదెకా లొఇ, దేవుణు నిఙినె నెగెండ దీవిస్తాన్. నీ పొటాద్‌ మన్ని కొడొఃదిఙ్‌బా దీవిస్తాన్. 43 నా ప్రబుఙ్‌ అయ్‌సి నా డగ్రు వాదెఙ్‌ నాను ఏపటిదిక ఆఏ. 44 ఇదిలో నీ వందనం నా గిబ్బిదు అర్తిఙ్, నా పొటాద్‌ మన్ని పిండం సర్‌దదాన్‌ కద్లితాద్. 45 ప్రబు దనిఙ్‌ వెహ్తి మాటెఙ్‌ జర్గినాద్‌ ఇజి నమకం ఇట్తికాద్‌ గొప్పది.

మరియ దేవుణుదిఙ్‌ పొగిడిఃజి పార్‌జినాద్.

46 అయావలె మరియ ఈహు వెహ్తాద్‌. “నా పాణం ప్రబు గొప్ప పెరికాన్‌ ఇజి వెహ్సినాద్. 47-49 వాండ్రు వన్ని పణిమణిసిఆతి నా ఇజ్రి బత్కుదిఙ్‌ సుడ్ఃతాన్‍. అందెఙె నా పాణం నఙి రక్సిస్ని దేవుణు బానె సర్‌ద ఆజినాద్. గొప్ప సత్తు మన్ని దేవుణు నా వందిఙ్‌ గొప్ప పణిఙ్‌ కితాన్. అందెఙె ఏలుదాన్‌ లోకుర్‌ విజేరె నా వందిఙ్, దేవుణు దీవిస్తికాద్‌ ఇజి వెహ్నర్‌లె. వాండ్రె నెగ్గి దేవుణు. 50 వన్నిఙ్‌ తియెల్‌ ఆనివరి ముస్కు వన్ని కనికారం తర తరం మంజినాద్. 51 వాండ్రు వన్ని సత్తుదాన్‌ గొప్ప పణిఙ్‌ కితాండ్రె తోరిస్తాన్. నానె పెరికాన్‌ ఇజి వరి లోఇ ఒడ్ఃబిజి గర్ర ఆతి వరిఙ్‌ వాండ్రు సెద్రిస్తాన్. 52 గర్ర మని అతికారిఙ, అతికారం దాన్‌ డిఃప్తాండ్రె ఇజిరి వరిఙ్‌ పెరికార్‌ కితాన్. 53 బఙాతివరిఙ్‌ నెగ్గి టిండి సీజి సర్‌ద కిబిస్తాన్. మని వరిఙ్‌ వహి కీదానె పోక్తాన్. 54-55 మా అనిరిఙ్‌ ‘కనికారం తోరిస్న’ ఇజి ఒట్టు కితి వజ వాండ్రు కితాన్. వన్నిఙ్‌ సేవ కిని ఇస్రాయేలు లోకాఙ్‌ కనికారం ఆజి సాయం కితాన్. అబహమ్రుఙ్‌ వన్ని కుటుమ్‌ది వరిఙ్‌ విజేరిఙ్‌ ఎలాకాలం కనికారం తోరిస్న ఇజి ఒట్టు కితాన్. అయాక వాండ్రు ఒడిఃబితాన్”, ఇజి మరియ వెహ్తాద్‌. 56 అది డగ్రు మూండ్రి నెలెఙ్‌ దాక ఎలిసబెతు బాన్‌ మహదె దని ఇండ్రొ మర్‌జి సొహద్.

బాప్తిసం సీని యోహాను పుట్సినాన్.

57 నెలెఙ్‌ నిండ్రితివలె, ఎలిసబెతుఙ్‌ ఒరెన్‌ కొడొః పుట్తాన్. 58 ప్రబు దన్నిముస్కు కణక పెహ్త బేస్తాన్‌ ఇజి పడఃకాదికార్‌ని కూలెఙ్‌ వెహరె, దన్నివెట నండొ సర్‌ద ఆతార్. 59 కొడొః పుట్సి ఎనిమిది దినమ్‌దు వన్నిఙ్‌ సునతి కిదెఙ్‌ కూడిఃతార్. కొడొఃదిఙ్‌ అప్పొసి పేరు నన్నిక ఇడ్‌దెఙ్‌ వారు ఒడ్ఃబితార్. 60 నస్తివలె అయ్‌సి, “అహు పోని! వన్నిఙ్‌ యోహను ఇజి పేరు ఇడ్ఃదెఙ్”, ఇజి వెహ్తాద్‌. 61 అందెఙె వారు, “మీ కూలెఙ లొఇ ఎయెరిఙ్‌బా నిన్ని పేరు సిల్లెద్‌”, ఇజి దనిఙ్‌ వెహ్తార్‌. 62 వినిఙ్‌ ఇన్ని పేరు ఇడ్‌దెఙ్‌ అప్పొసి కోరిజినాన్‌ ఇజి నెస్తెఙ్‌ వారు కియు సయ్‌న కిజి జెక్రయెఙ్‌ వెన్‌బాతాన్. 63 నస్తివలె వాండ్రు ఉండ్రి రాసిని బల్ల లొస్తాండ్రె, “విన్ని పేరు యోహాను”, ఇజి రాస్తాన్. వారు విజెరె నండొ బమ్మ ఆతార్. 64 వెటనె, వన్నిఙ్‌ వర్‌గిదెఙ్‌ వెయు వాతాద్. దేవుణుదిఙ్‌ పొగిడిఃజి వర్గిదెఙ్‌ మొదోల్‌స్తాన్. 65 పడఃకాదికార్‌ విజేరె గొప్ప తియెల్‌ ఆతార్. యూదయ దేసెమ్‌ది గొరొణ్‌ ప్రాంతం విజు లోకుర్‌ విజేరె యా జర్గితి సఙతిఙ వందిఙ్‌ వర్గిజి మహార్‌. 66 యాక వెహికార్‌ విజెరెబా దని వందిఙ్‌ ఒడిఃబిజి, “యా కొడొః ఎలాగ మహ్తికాన్‌ ఆనాన్‌లెనొ”, ఇజి వెహ్తాన్‌. ప్రబు సత్తు వన్నివెట మహాద్‌ ఇజి వారు నెస్తార్.

జెకరియ పొగిడిఃజి పార్‌జినాన్‌

67 నస్తివలె వన్ని అప్పొసి జెకరియ, దేవుణు ఆత్మదాన్‌ నిండ్రిజి, దేవుణు వెహ్తెఙ్‌ మని సఙతిఙ వందిఙ్‌ ఈహు వెహ్తాన్‌. 68 “ఇస్రాయేలు లోకురి దేవుణుదిఙ్‌ పొగిడిఃజినాట్. ఎందనిఙ్‌ ఇహిఙ, వాండ్రు వన్ని లోకురిఙ్‌ డిఃబిస్ని వందిఙ్‌ వాత మనాన్. 69 ఒరెన్‌ సత్తు మని మఙి గొప్పఙ రక్సిస్నివన్నిఙ్‌ మా వందిఙ్‌ సిత మనాన్. అయ వాండ్రు వన్ని పణి మణిసి ఆతి దావీదు కుటుమ్‌దు మనికాండ్రె. 70-71 సేన దినమ్‌కాఙ్‌ ముఙాలె, దేవుణు వన్ని బాణిఙ్‌ వాతి ప్రవక్తెఙవెట ఒట్టు కిత మనాన్. ఒట్టు ఇనిక ఇహిఙ, “మా పగాతివరి బాణిఙ్‌ మఙి రక్సిస్నఇజి. “మఙి దూసిస్ని వరిబాణిఙ్‌ రక్సిస్న’, ఇజి. అయా ఒట్టువజనె, మఙి రక్సిస్ని వన్నిఙ్‌ సితాన్. 72 మరి వాండ్రు వెహ్తాన్‌, “మా అనిరిఙ్‌ ఒట్టు కితి వజ కనికారం తోరిస్న ఇజి. వన్ని వందిఙ్‌ కేట ఆతి ఒపుమానం ఒడ్ఃబిన ఇజి. 73-74 మా బుబ్బ ఆతి అబ్రాహము వెట ఒట్టు కితాన్, మా పగ ఆతివరి బాణిఙ్‌ మఙి తప్రిస్న ఇజి, తియెల్‌ సిల్లెండ వన్నిఙ్‌సేవ కిదెఙ్‌ మఙి సాయం కిన ఇజి. 75 మరి, మాటు దేవుణుదిఙ్‌ కేట ఆతి లోకుర్‌ వజ నీతి నిజాయితిదాన్‌ మా బత్కు విజు వన్ని ఎద్రు మండ్రెఙ్‌ మఙి తయార్‌ కిన ఇజి”, వెహ్తాన్‌. 76 మరి, నా కొడొః నీను విజు దన్నిఙ్‌ అతికారం మన్ని దేవుణు ప్రవక్త ఇజి కూకెఆనిలె. ఎందానిఙ్‌ ఇహిఙ, నీను ముఙాలె సొన్‌సి ప్రబుఙ్‌ లోకుడగ్రు వాదెఙ్‌ సరి నెగెణ్‌ కినిలె. 77 నీ వన్ని లోకాఙ్‌ వెహ్నిలె, “దేవుణు వరి పాపమ్‌కు సెమిసి వరిఙ్‌ రక్సిస్నాన్‌లె’, ఇజి. 78 మా దేవుణు నండొ కనికారం మనికాన్. వాండ్రు దేవుణు మంజిని బాడ్డిదాన్‌ పొద్దు సోని లెకెండ్‌ రక్సిస్ని వన్నిఙ్‌ తపిస్నాన్‌లె. 79 ఎందానిఙ్‌ ఇహిఙ, సీకటిదు మని వరిఙ్‌ సావు బత్కుదు మని వరిఙ్‌ జాయ్‌ సీదెఙ్. మఙి సమాదనం దాన్‌ నడిఃపిస్తెఙ్. దిని వందిఙె వాండ్రు రక్సిస్ని వన్నిఙ్‌ తపిస్నాన్‌లె”, ఇజి జెకరియ వెహ్తాన్‌. 80 కొడొః పిరితాన్. దేవుణు ఆత్మ సత్తు దాన్‌ పిరితాన్. వాండ్రు ఇస్రాయేలు లోకురిఙ్‌ తోర్ని దాక యెరూసలేమ్‌దిఙ్‌ వెల్లి బీడిఃమ్‍ బూమిదు ఒరేండ్రె బత్కితాన్.

2

1 అయ కాలమ్‌దు రోమ గవర్‌మెంటు అడిఃగి మన్నివిజు లోకురిఙ్‌ జమబంది లెకెఙ్‌ రాస్తెఙ్‌ ఇజి కయిసరు అయుగుస్తు ఉండ్రి ఆడ్ర సితాన్. 2 కురెనియ ఇని ఒరెన్‌ సిరియ రాస్ర్టందిఙ్‌ సుడ్ఃజి మహివలె యా మొదోహి జమబంది లెకెఙ్‌ రాస్తార్. 3 విజేరె వరి వరి పట్నమ్‌కాఙ్‌ పేర్కు రాసె ఆదెఙ్‌ సొహార్‌. 4 అయలెకెండ్‌ యోసేపు ఇనికాన్‌ ఒరెన్‌బా సొహాన్‌. వీండ్రు దావీదు కుటుమ్‌దికాన్. దావీదు పట్నం బేత్లెహెము. అందెఙె వాండ్రు గలిలయ ఇని ప్రాంతమ్‌ది నజరేతు ఇని పట్నం దాన్, యూదయ ప్రాంతమ్‌దు మని బేత్లెహేము ఇని పట్నమ్‌దు సొహాన్‌. 5 వన్నిఙ్‌ వెన్‌బాతి మహి మరియ వెట జమబంది రాసె ఆదెఙ్‌ సొహాన్‌. అయావలె దన్నిఙ్‌ నెలెఙ్‌ నిండ్రితె మహె. 6 వారు అబె మహివలె దనిఙ్‌ నొపిఙ్‌ వాతె. 7 అది దని తొల్‌సుర్‌ కొడొఃదిఙ్‌ ఏరుఈబాతాద్. వరిఙ్‌ మండ్రెఙ్‌ లార్‌జి ఇలు దొహ్‌కెతాద్‌. దొహ్కిఇతిఙ్‌ పుట్తి కొడొఃదిఙ్‌ కసెలిఙాణిఙ్‌ సుటిస్తారె, కొడ్డిఃఙ సాలాది డోణిద్‌ త్రెప్తార్.

గొర్రెఙ్ గవుడుఃఙ దేవుణు దూత నెగ్గికబ్రు వెహ్సినాన్‌

8 నస్తివలె, అయ ప్రాంతమ్‌దు సెగొండార్‌ గొర్రెఙ్ గవ్‌డుఃఙ్‌ వరి గొర్రెఙ, మడిఃఙ మంద కితారె రెయ్‌తు కాపుకిజి మహార్‌. 9 అయావలె ఒరెన్‌ దేవుణు దూత వరిఙ్‌ తోరె ఆతాన్. ప్రబు జాయ్‌ వరి సుటులం వాతాద్. వారు నండొతియెల్‌ ఆతార్. 10 అయావలె దూత వరిఙ్, “మీరు తియెల్‌ ఆమాట్. లోకురిఙ్‌ విజేరిఙ్‌ నండొ సర్‌ద కిబిస్ని నెగ్గి కబ్రు నాను వెహ్న. 11 నేండ్రు దావీదు పట్నమ్‌దు మిఙి రక్సిస్నికాన్‌ ఒరెన్‌ పుట్త మనాన్. వాండ్రు ప్రబు ఆతి క్రీస్తు. 12 యాకదె నాను మీఙి వెహ్తిదనిఙ్‌ గుర్తు “ఒరెన్‌ బయిదిఙ్‌ కసెలిఙాణిఙ్‌ సుటిస్తారె, సాలాది డోణిద్‌ త్రెప్తి మనిక సూణిదెర్”, ఇజి వెహ్తాన్‌. 13-14 వెటనె, దేవుణు మంజిని బాడిది నండొ దూతెఙ్‌ అయ దూతవెట కూడిఃతె. కూడిఃతారె, “విజు దన్నిఙ్‌ అతికారం మన్ని దేవుణుదిఙ్‌ పొగిడిఃజినాట్. యా లోకమ్‌దు వాండ్రు ఇస్టం కిని లోకురిఙ్‌ సమాదనం మనీద్‌’ ఇజి దేవుణుదిఙ్‌ పొగిడిఃజి మహార్‌. 15 దూతెఙ్‌ వరిఙ్‌ డిఃస్తారె, దేవుణు మంజిని బాడిఃదు సొహార్‌. సొహి వెనుక గొర్రెఙ్ గవ్‌డుఃఙ్, “మాటు బేత్లెహేముదు సొన్సి, ప్రబు మఙి వెహ్‌పిస్తి యా జర్గితి సఙతిఙ సూణాట్”, ఇజి ఒరెన్‌దిఙ్‌ ఒరెన్‌ వర్గితార్.

16 వారు బేగి సొహరె, మరియామ్మెఙ్, యోసేపుఙ్, డోణిదు త్రెప్తి మని కొడొఃదిఙ్‌ సుడ్ఃతార్. 17 వారు వన్నిఙ్‌ సుడ్ఃతారె, యా కొడొః వందిఙ్‌ వరిఙ్‌ వెహ్తి మాటెఙ్‌ విజేరిఙ్‌ వెహ్తార్‌. 18 గొర్రెఙ్ గవుడుఃఙ్‌ వెహ్తికెఙ్‌ వెహికార్‌ విజేరె నండొ బమ్మ ఆతార్. 19 గాని మరియ జర్గితి సఙతిఙ విజు గర్బమ్‌దు ఇడ్జి దన్నివందిఙ్‌ ఎత్తుకిజి మహాద్‌. 20 గవుడుఃఙ్‌ వరిఙ్‌ వెహ్తికెఙ్, వారు సుడ్ఃతికెఙ్‌ విజు వన్కా వందిఙ్‌ దేవుణుదిఙ్‌ గవ్‌రం సీజి వన్నిఙ్‌ నండొ పొగ్‌డిఃజి మహ్త సొహార్‌. దేవుణు దూత వరిఙ్‌ వెహ్తి వజనె విజు జర్గితె.

21 పుట్సి ఎనిమిది రోస్కు ఆతిఙ్, బయిఙ్‌ సునతి కితార్. అయావలె వారు వన్నిఙ్‌ యేసు ఇజి పేరు ఇట్తార్. పాత డిఃస్‌ఎండ ముఙాలె దేవుణు దూత వెహ్తి పేరునె ఇట్తార్. 22 దేవుణు మోసెఙ్‌ సితి రూలుఙ్‌దు మన్నివజ సుబ్రరమ్‌వందిఙ్‌ పూజెఙ్‌ కిదెఙ్‌ దినం ఆతాద్. అయావలె యోసేపుని మరియ బయిఙ్‌ దేవుణుదిఙ్‌ ఒపజెప్తెఙ్, యెరూసలేమ్‌దు ఒత్తార్. 23 ఎందానిఙ్‌ ఇహిఙ, మోసె రాస్తెఙ్‌ ప్రబు వెహ్తి రూలుదు మనాద్, “విజు తొలిత పుట్తి కొడొఃదిఙ్‌ దేవుణు వందిఙ్‌ కెట ఇడ్ఃదెఙ్*. 24 మరి, మోసె రాస్తెఙ్‌ ప్రబు వెహ్తి రూలుదు మని వజ, “జత గువండెఙ్‌నొ రుండి పార పొటి పిలెకుఙ్‌నొ పూజ సీదెఙ్†”, ఇజి. అయావజ ఒత్తార్. 25 అయావలె, సుమెయోను ఇనికాన్‌ ఒరెన్‌ యెరూసలేమ్‌దు మహాన్‌. వీండ్రు నీతి నిజయ్‌తి మనికాన్. దేవుణుదిఙ్‌ తియెల్‌ ఆతికాన్. ఇస్రాయేలు లోకాఙ్‌ రక్సిస్ని వన్ని వందిఙ్‌ ఎద్రు సుడ్ఃజి మహాన్‌. దేవుణు ఆత్మ వన్ని వెట మహాన్‌. 26 ప్రబు ఏర్‌పాటు కితి పోక్తి క్రీస్తుఙ్‌ తొఏండ, నీను సాఇలె’, ఇజి దేవుణు ఆత్మ వన్నిఙ్‌ వెహ్త మహాన్‌. 27 దేవుణు వన్నిఙ్‌ నడిఃపిస్తివజ వీండ్రు దేవుణు గుడిఃదు సొహాన్‌. నస్తివలె, దేవుణు మోసెఙ్‌ సిత్తి రూలుదు మని లెకెండ్‌ కిదెఙ్‌ అయ్‌సి అపొసిర్‌ కొడొః ఆతి యేసుఙ్‌ తత్తార్. 28 అయావలె సుమెయోను కొడొఃదిఙ్‌ కికాణిఙ్‌ పెహ్తండ్రె దేవుణుదిఙ్‌ పొగిడిఃజి ఈహు వెహ్తాన్‌. 29 “ప్రబువా, నీను వెహ్తి మాటెఙ్‌ వజ నాను వన్నిఙ్‌ సుడ్ఃత. అందెఙె నీ పణి మణిసి ఆతి నఙి ఏలు సమాదనం దాన్‌ కూక్సి ఒఅ. 30-31 ఎందానిఙ్‌ ఇహిఙ, లోకుర్‌ విజేరె సుడ్ఃదెఙ్‌ నీను తయార్‌ కితి రక్సిస్నివన్నిఙ్‌నా కణకాణిఙ్‌ నాను సుడ్ఃత మన్న. 32 వాండ్రు ఇస్రాయేలు ఆఇ వరిఙ్‌ దేవుణు సరిదు నడ్‌పిస్తెఙ్‌ జాయ్‌లెకెండ్‌ ఆనాన్‌లె. నీ ఇస్రాయేలు లోకాఙ్‌ గొప్ప గవ్‌రం వాండ్రు కల్గిస్నాన్‌లె.

33 అయావలె వాండ్రు కొడొః వందిఙ్‌ వెహ్తి మాటెఙ్‌ వెహారె అయ్‌సి అపొసిర్‌ నండొ బమ్మ ఆతార్. 34-35 సుమెయోను వరిఙ్‌ దీవిస్తాండ్రె, వన్ని అయ్‌సి ఆతి మరియెఙ్, “ఇస్రాయేలు లోకుర్‌ నండొండార్‌ నాసనం ఆనివందిఙ్, నండొండార్‌ బత్కిని వందిఙ్‌ దేవుణు వినిఙె ఏర్‌పాటు కితాన్. వీండ్రు దేవుణు ఏర్‌పాటు కితి ఉండ్రి గుర్తు. లోకుర్‌ అయాక నెక్న పొక్నార్. ఆహె, వారు మన్సుదు విని వందిఙ్‌ ఒడ్ఃబితికెఙ్‌ వెల్లి ఆనె. అయాక నీను సూణివెలె కూడం గుత్సి సొహి లెకెండ్‌ నీ మన్సుదు దుకం వానాద్‌లె”, ఇజి వెహ్తాన్‌. 36-37 నస్తివలె పనుయెలు గాడ్సి ఆతి అన్న ఇని ఉండ్రి ప్రవక్త మహాద్‌. అది ఆసిరు ఇని జాతిదు మనికాద్. అది పెండ్లి ఆజి ఏడు పంటెఙ్‌ మాసి వెట బత్కితాద్. ఎనబయ్‌నాల్గి పంటెఙ్‌ దాక ముండ మొప్త మహాద్‌. అది నండొ డొక్ర ఆతాద్. దేవుణు గుడిః దాన్‌ ఎసెఙ్‌బా డిఃస్‌ఎండ, రెయు పొగాల్‌ ఉపాస్‌దాన్‌ పార్దనమ్‌దాన్‌ దేవుణుదిఙ్‌ పొగిడిఃజి మాడిఃసి మహాద్‌. 38 ఆ గడిఃయదునె, అది దేవుణు గుడిఃదు యోసేపు, మరియ, యేసుబాన్‌ సొహదె దేవుణుదిఙ్‌ పొగిడిఃతాద్. యెరూసలేమ్‌ది లోకుర్‌ రోమ అతికారిఙ అడిఃగి మహార్‌. వారు వరిఙ్‌ డిఃబిస్ని ఒరెన్‌ వన్నిఙ్‌ ఎద్రు సుడ్ఃజి మహార్‌. ఆహె ఎద్రు సుడ్ఃజి మహి వరివెట కొడొఃవందిఙ్‌ వెహ్తాద్‌.

39 యోసేపుని మరియ మోసె రాస్తెఙ్‌ ప్రబు వెహ్తి రూలుఙ్‌దు కిదెఙ్‌ వెహ్తి మనికెఙ్‌ విజు కితార్. కితి వెనుక, మహ్తరె గలీలయదు మని నజరేతు ఇని వరి పట్నమ్‌దు సొహార్‌. 40 కొడొః సత్తు దాన్‌ పిరితాన్. వన్నిఙ్‌ నండొ బుద్ది మనాద్. దేవుణు వన్నిఙ్‌ దీవిసినె మహాన్‌.

యేసు పెద్దలిఙవెట వర్‌గిజినాన్.

41 ఏంటు ఏంటు యేసు అయ్‌సి అపొసిర్‌ యెరూసలేమ్‌దు పస్క‡ పండొయ్‌దిఙ్‌ సొన్సి మహార్‌. 42 వారు ఏంటు సొన్సి మహి అలవాటువజ, యేసుఙ్‌ పన్నెండు పంటెఙ్‌ మహివలె పండొయ్‌దిఙ్‌ సొహార్‌.

43 పండొయ్‌ వీజితిఙ్, వారు మర్‌జి వాజి మహార్‌. గాని కొడొః ఆతి యేసు యెరూసలేమ్‌దు నిహన్. వన్ని అయ్‌సి అప్పొసిర్‌ అయాక నెస్‌ఎతార్. 44 వీండ్రు మంద లోఇ మనాన్‌ ఇజి ఒడ్ఃబిజి, ఉండ్రి రోజు వారు నడిఃజి వాతార్. వెనుక వారు వరి కూలెఙబాన్‌ నెల్వ ఆతి వరిబాన్‌ వన్నిఙ్‌ రెబాజినార్. 45 వాండ్రు తోర్‌ఇతిఙ్, వన్నిఙ్‌ రెబాజి యెరూసలేమ్‌దు మర్‌జి వాతార్. 46 మూండ్రి దినమ్‌కు వెనుక, వాండ్రు, దేవుణు గుడిఃదు బోద కినివరి నడిఃమి బస్తిక సుడ్ఃతార్. వాండ్రు వరి మాటెఙ్‌ వెంజి, వరిఙ్‌ మరి వెన్‌బాజి మహాన్‌. 47 వన్ని మాటెఙ్‌ వెహికార్‌ విజేరె, వాండ్రు మహ్సి వెహ్తి మాటెఙ వందిఙ్, వన్ని బుద్ది వందిఙ్‌ నండొ బమ్మ ఆతార్. 48 వన్ని అయ్‌సి అపొసిర్‌ వన్నిఙ్‌ సుడ్ఃతిఙ్‌ నండొ బమ్మ ఆతార్. వన్ని అయ్‌సి ఈహు వెహ్తాద్‌ “నా మరిన్, నీను ఎందనిఙ్‌ మఙి ఈహు కితి? ఇదిలో నీ బుబ్బని నాను నండొ బాద ఆజి నిఙి రెబాజి వాతాప్”, ఇజి వెహ్తాద్.

49 దనిఙ్‌ వాండ్రు, “మీరు నఙి ఎందనిఙ్‌ రెబాతిదెర్. నాను నా బుబ్బ పణిదు మండ్రెఙ్‌వలె ఇజి మీరు నెస్‌ఇదెరా?”, ఇజి వెహ్తాన్‌. 50 గాని వాండ్రు వరిఙ్‌ వెహ్సి మాటెఙ్‌ వారు అర్దం కిఎతార్. 51 వెనుక వాండ్రు వరివెట సోతాండ్రె నజరేతు వాతాన్. అబ్బె వరిఙ్‌ లొఙిజి మహాన్‌. వన్ని అయ్‌సి యా జర్గిజిని విజు సఙతిఙ్‌ దని మన్సుదు ఇడ్జి మహాద్‌. 52 యేసు బుద్దిదు, వయుసుదు పిరితాన్. దేవుణు, లోకుర్‌ మరి మరి వన్నిఙ్‌ ప్రేమిసి మహార్‌. వన్ని ముస్కు సర్‌ద ఆజి మహార్‌.

3

1 పొంతి పిలాతు ఇనికాన్‌యూదయ రాస్ర్టం ఏలుబడిః కిజి మహాన్‌. హేరోదు గలిలయ రాస్ర్టమ్‌దిఙ్‌ అతికారి. హేరోదుఙ్‌ తంబెర్‌సిఆతి పిలుప్పు ఇతూరియని త్రకోనీతి రాస్ర్టమ్‌కాఙ్‌ అతికారి. అబిలేనే రాస్ర్టమ్‌కాఙ్‌ లుసానియ అతికారి. అయావలె తిబెరియ కయిసరు ఇనికానె విరిఙ్‌ విజేరె ముస్కు రాజు. వాండ్రు పదిహేను పంటెఙాణిఙ్‌ విరిఙ్‌ ఏలుబడిః కిజినె వాజినాన్. 2 అయావలె, అన్నని కయప పుజెరిఙ ముస్కు పెరి పుజెరి. అయావలె బీడిమ్‌ బూమిదు, జెకరియ మరిసి ఆతి యోహాను వెట దేవుణు వర్‌గితాన్. 3 అందెఙె వాండ్రు, “మీరు పాపమ్‌కు డిఃసి బాప్తిసం లాగె ఆదు. దేవుణు మీ పాపమ్‌కు సెమిస్నాన్”, ఇజి యొర్దాను గడ్డ పడఃకాదు మన్ని ప్రాంతం విజు సొన్సిబోదిసి మహాన్‌. 4 యెసయ ప్రవక్త రాస్తివెలె విన్నివందిఙ్‌ ఈహు వెహ్సినాన్. “బీడిమ్‌ బూమిదు ఒరెన్‌ ఈహు డేల్సి వెహ్సినాన్. “ప్రబుఙ్‌ లోకుడగ్రు వాదెఙ్‌ సరినెగెణ్‌ కిఅ. వన్నిఙ్‌ నడిఃదెఙ్‌ సరితినాఙ్‌ కిదు. 5 విజు గాతెఙ్‌ నిండ్రిస్‌అ. విజు గొరొక్‌ని మెటెఙ్‌ బయ్‌లు కిఅ. వెకొ సరిఙ్‌ తినానికెఙ్‌ కిఅ. కరుకు సరిఙ్‌ నున్నఙ్‌తికెఙ్‌ కిఅ. 6 అయావలె విజేరె, దేవుణు వరిఙ్‌రక్సిస్ని దన్నివందిఙ్‌ సూణార్‌లె*”, ఇజి. ఆహె రాస్తిమహి లెకెండ్‌ యోహాను బోదిస్తాన్. 7 యోహను వన్నిడగ్రు బాప్తిసం లాగెఆదెఙ్‌ వాజిని మంద లోకురిఙ్‌ ఈహు వెహ్తాన్‌ “మీరు విసం మన్నిసరాస్‌ లెకెండ్‌ మన్నికిదెర్‌, దేవుణుబాణిఙ్‌ కోపం వాజినాద్‌ ఇజి నమ్మిజి మీరు వాతిదెరా? సిల్లెద్‌. వన్ని కొపమ్‌దాన్‌ తప్రెఆదెఙ్‌ ఇజి మీరువాతిదెరా? నిజమే అయలెకెండ్‌ ఇజి నాను ఒడిఃబిదెఙ్‌ సిల్లెద్‌. 8 మీ పాపమ్‌కు ఒపుకొడొఃజి డిఃసి సీజి దన్నిఙ్‌ తగితి పణిఙ్‌ కిజి తోరిస్తు. “మాపు అబ్రాహము తెగ్గాతికాప్”, ఇజి మీరు మీ మన్సుదు వర్గిమాట్. ఎందానిఙ్‌ ఇహిఙ, యా పణుకుఙాణిఙ్‌ అబహమ్రుఙ్‌ కొడొఃరిఙ్‌ తయార్‌ కిదెఙ్‌ దేవుణు అట్నాన్”, ఇజి నాను మిఙి వెహ్సిన. 9 దేవుణు మరెక మొదొల్‌కత్సి విసీర్‌దెఙ్‌ కియుదు గొడెలి అస్తి వన్నిఙ్‌ పోలిత మనాన్‌. నెగ్గి పట్కు అస్‌ఇ మరెకాఙ్‌ విజు కత్సి సిసుద్‌ విసీర్‌నాన్లె”, ఇజి వెహ్తాన్‌.

10 అయావలె లోకుర్‌ విజేరె, “అహిఙ మాపు ఇనిక కిదెఙ్‌?”, ఇజి వెన్‌బాతార్. 11 యోహాను వెహ్తాన్‌, “రుండి సొకెఙ్‌ మన్నికాన్‌ ఉండ్రి సిలివన్నిఙ్‌ సీదెఙ్. అయలెకెండ్‌ టిండి మన్నికాన్‌ సిల్లివన్నిఙ్‌ సీదెఙ్”, ఇజి. 12 పన్ను పెర్‌నికార్‌బా బాప్తిసం లాగె ఆదెఙ్‌ వాతార్. వారు, “ఓ బోదకినికి, మాపు ఇనిక కిదెఙ్‌?”, ఇజి వెన్‌బాతార్. 13 దనిఙ్‌ వాండ్రు, “మిఙి ఎసొ లొస్తెఙ్‌ ఆడ్ర సిత మనాదొ, నసొ లొస్తు. నండొ లొస్మాట్”, ఇజి వెహ్తాన్‌. 14 నస్తివలె సెగొండార్‌ ఉద్దం కినికార్, “మాపు ఇనిక కిదెఙ్‌?”, ఇజి వెన్‌బాతార్. అందెఙె వాండ్రు, “బెద్రిసి ఎయెబాన్‌ డబ్బు డిబిస్మాట్. అనయం వెహ్సి డబ్బు లొస్నాట్. మీ జీతం దానె సర్దు ఆదు”, ఇజి వెహ్తాన్‌.

15 వీండ్రు క్రీస్తుసు ఇజి యోహాను వందిఙ్‌ లోకుర్‌ విజెరె వరి మన్సుదు ఒడ్ఃబితార్. వారు ఆస దాన్‌ క్రీస్తుఙ్‌ ఎద్రు సుడ్ఃజి మహార్‌. 16 అయావలె యోహాను వరిఙ్‌ విజెరిఙ్‌ వెహ్తాన్‌, “నాను మిఙి ఏరుదాన్‌ బాప్తిసం సీజిన. నఙి మిస్తి నండొ పెరికాన్‌ మరి ఒరెన్‌ వాజినాన్. వన్ని జోడ్కు బేల్‌టు కుతెఙ్‌ నాను ఏపటితికాన్‌ ఆఎ. వాండ్రు మిఙి దేవుణు ఆత్మదాన్‌ సిసుదాన్‌ బాప్తిసం సీనాన్‌లె. 17 వాండ్రు గాలి ఇడ్‌ని సేహి కీదు అస్త మనాద్. వాండ్రు వన్నికలమ్‌దిఙ్‌ సుబ్బరం కిజి, గింజెఙ్‌ కొటు కిజి గాలి ఇడ్ఃజినాన్. గింజెఙ్‌ గాదిద్‌ ఇడ్నాన్. పొటుదిఙ్‌ నమ్బ్‌ఇ సిసుదు సుర్‌నాన్. 18 యా మాటెఙ్‌ అఏండ, మరి నండొ సఙతిఙ్‌ వెహ్సి లోకురిఙ్‌ పణిసి వెహ్తాన్‌. సువార్త బోదిసి వెహ్తాన్‌. 19 వాండ్రు హేరోదు ఇని అతికారిఙ్‌ వెహ్తాన్‌, వన్ని కొడెఃసి హేరోదియవెట హేరోదు పాపం కిత్తాన్‌ ఇజి. మరి, హేరోదు కితి విజు తప్పుఙబా వెహ్తాన్‌. 20 అందెఙె వాండ్రు యోహానుఙ్‌ జెలిదు ఇట్తాన్. ఆహె హేరోదు కిత్తి విజు తప్పుఙవెట యోహానుఙ్‌ జెలిదు ఇడిస్తి తపుబా కూడిఃతాద్.

యేసు బాప్తిసం లాగెఆజినాన్‌

21 యోహనుఙ్‌ జెలిదు ఇడ్ని ముఙాల, ఉండ్రి రోజు లోకుర్‌ విజెరె బాప్తిసం లాగె ఆతార్. అయావలె యేసు బా బాప్తిసం లాగె ఆతాన్. 22 వాండ్రు పార్దనం కిజి మహివలె, ఆగాసం రెయ్‌ ఆతాదె దేవుణు ఆత్మ ఉండ్రి పార పొటిఙ్‌ మూర్తి లెకెండ్‌ డిఃగ్‌జి వన్ని ముస్కు వాతాద్. అయావలె, “నీనె నాను ప్రేమిస్ని నా మరిన్. నీ వందిఙ్‌ నాను నండొ సర్‌ద ఆజిన”, ఇజి పరలోమ్‌దాన్‌ ఉండ్రి జాటు వాతాద్.

23 యేసు వన్ని సేవపణి మొదొల్సివెలె వన్నిఙ్‌ డగ్రుదిఙ్‌ ముప్పయ్‌ పంటెఙ్‌ వయ్‌సు మహాన్‌. వీండ్రు యోసేపు మరీన్‌నె ఇజి ఒడిఃబిజి మహార్‌. యోసేపు హెలి మరిసి 24 హెలి మత్తతు మరిసి మత్తతు లేవి మరిసి లేవి మెల్కి మరిసి మెల్కి యన్న మరిసి యన్న యోసేపు మరిసి 25 యోసేపు మత్తతియ మరిసి మత్తతియ ఆమోసు మరిసి ఆమోసు నాహోము మరిసి నాహోము ఎస్లికి మరిసి ఎస్లికి నగ్గయ మరిసి 26 నగ్గయ మయతు మరిసి మయతు మత్తతియ మరిసి మత్తతియ సిమియ మరిసి సిమియ యేసెక మరిసి యేసెక యోదా మరిసి 27 యోదా యోహన మరిసి యోహన రేపా మరిసి రేపా జెరుబాబెలు మరిసి జెరుబాబెలు సయిల్తీయెలు మరిసి సయిల్తీయెలు నేరి మరిసి 28 నేరి మెల్కి మరిసి మెల్కి అది మరిసి అది కోసాము మరిసి కోసాము ఎల్కదాము మరిసి ఎల్కదాము ఏరు మరిసి 29 ఏరు యొహసవ మరిసి యొహసవ ఎలియెజెరు మరిసి ఎలియెజరు యోరియ మరిసి యోరియ మత్తతు మరిసి మత్తతు లేవి మరిసి 30 లేవి సిమొను మరిసి సిమొను యూద మరిసి యూద యోసేపు మరిసి యోసేపు యోనాము మరిసి యోనాము ఎల్యాకిము మరిసి 31 ఎల్యాకిము మెలెయా మరిసి మెలెయా మేన్నా మరిసి మేన్నా మత్తత మరిసి మత్తత నాతాను మరిసి నాతాను దావీదు మరిసి 32 దావీదు, యెసయ మరిసి. యెసయ ఓబెదు మరిసి ఓబెదు బోయసు మరిసి బోయసు సల్కను మరిసి సల్కను నయస్సోసు మరిసి 33 నయస్సోసు అమ్మినాదబు మరిసి అమ్మినదాబు అరాము మరిసి అరాము ఎస్రోము మరిసి ఎస్రోము పెరెసు మరిసి పెరెసు యూదా మరిసి 34 యూదా యాకోబు మరిసి యాకోబు ఇసాకు మరిసి ఇసాకు అబ్రాహము మరిసి అబ్రాహము తేరహు మరిసి తేరహు నాహోరు మరిసి 35 నాహోరు సేరుగు మరిసి సేరుగు రయూకు మరిసి రయూకు పెలెగు మరిసి పెలెగు హెబెరు మరిసి హెబెరు సేలహు మరిసి 36 సేలహు కెయినాను మరిసి కెయినాను అర్పక్సదు మరిసి అర్పక్సదు సేము మరిసి సేము నోవహు మరిసి నోవవు లెమెకు మరిసి 37 లెమెకు మెతుసెలె మరిసి మెతుసెలె హనోకు మరిసి హనోకు యెరుదు మరిసి యెరుదు మహలెలు మరిసి మహలెలు కేయినాను మరిసి 38 కేయినాను ఎసోసు మరిసి ఎసోసు సేతు మరిసి సేతు ఆదాము మరిసి ఆదాము దేవుణు మరిసి.

4

యేసుఙ్‌ పరిస కిజినాన్‌

1 యేసు దేవుణు ఆత్మదాన్‌ పూర్తి నిండ్రితాండ్రె, యోర్దాన్‌ గడ్డదాన్‌ మర్‌జి వాతాన్. 2 నలపయ్ రోస్కు దేవుణు ఆత్మ వన్నిఙ్‌ బీడిఃమ్‌ బూమిదు నడిఃపిస్తాన్. అబె, సయ్‌తాను వన్నిఙ్‌ పరీస కిదెఙ్‌ సుడ్ఃతాన్. వాండ్రు అయా రోస్కాఙ్‌ ఇనికబా ఉణెఎండ మహాన్‌, కడఃవెరిదు వన్నిఙ్‌ బఙ కట్తాద్. 3 అయావలె సయ్తాన్, “నీను దేవుణు మరిసి ఇహిఙ, యా పణుకు టిండి ఆని లెకెండ వెహ్‌అ”, ఇజి వెహ్తాన్‌. 4 అందెఙె యేసు, “లోకు బత్కిజినిక టిండిదానె ఆఏద్*”, ఇజి దేవుణు మాటదు రాస్త మనాద్”, ఇహాన్. 5-6 అయావలె సయ్‌తాన్‌ వన్నిఙ్‌ ఎత్తు మని బాన్‌ ఒతండ్రె, లోకమ్‌దు మని విజు దేసెమ్‌కు జామె తోరిస్తాన్. “యా లోకమ్‌ది అతికారం సంసారం, విజు నాను నిఙి సీన. ఎందనిఙ్‌ ఇహిఙ అయాకెఙ్‌ విజు నఙినె దేవుణు ఒపజెప్త మనాన్. నఙి ఇస్టం ఆతి ఎయెరిఙ్‌బా సీదెఙ్‌ నఙి అక్కు మనాద్. 7 అందెఙె నీను నఙి పొగ్‌డిఃజి మాడిఃస్తిఙ, యాకెఙ్‌ విజు నీవి ఆనె”, ఇహాన్‌. 8 నస్తివలె యేసు, “నీను నీ దేవుణు ఆతి ప్రబుఙ్‌నె పొగిడిఃజి మాడిఃసి, వన్నిఙె సేవకిదెఙ్‌† ఇజి దేవుణు మాటదు రాస్త మనాద్”, ఇజి మర్‌జి వెహ్తాన్‌.

9 వెన్కా వన్నిఙ్‌ యెరూసలెమ్‌దు కూక్త ఒత్తాండ్రె, దేవుణుగుడిః కోసాదు నిల్‌ప్తాండ్రె, “నీను దేవుణు మరిసి ఇహిఙ ఇబ్బెణిఙ్‌ అడిఃగి డాట్‌అ. 10-11 ఎందానిఙ్‌ ఇహిఙ, “'నిఙి నెగ్రెండ కాపాడఃదెఙ్‌ నీ వందిఙ్‌ వన్ని దూతారిఙ్‌ దేవుణు ఆడ్ర సీనాన్. నీ పాదం పణుకుదు తగ్లిఎండ వారు నిఙి వరి కికాణిఙ్‌ పెర్న అస్నార్‌‡’, ఇజి దేవుణు మాటదు రాస్త మనాద్‌”, ఇజి వన్నిఙ్‌ వెహ్తాన్ 12 అందెఙె యేసు, “ ‘నీ దేవుణుఆతి ప్రబుఙ్, పరిస కిదెఙ్‌ ఆఏద్‌§’, ఇజి దేవుణు మాటదు రాస్త మనాద్”, ఇజి మర్‌జి వెహ్తాన్‌. 13 సయ్‌తాన్‌ విజు పరీసెఙ్‌ వీస్తాండ్రె సెగం కాలం వన్నిఙ్‌ డిఃస్తసొహ మహాన్‌.

యేసు గలీలయదు వన్ని సేవపణి మొదొల్సినాన్‌

14 యేసు దేవుణు ఆత్మ సత్తుదాన్‌ గలీలయ ప్రాంతమ్‌దు మర్‌జి సొహాన్‌. అయా ప్రాంతం విజు వన్ని వందిఙ్‌ మాటెఙ్‌ సెద్రితె. 15 వాండ్రు యూదురి మీటిఙ్‌ ఇల్కాఙ్‌ నేర్‌పిస్తాన్. విజెరె వన్నిఙ్‌ పొగిడిఃతార్.

యేసుఙ్‌ నజరేతుదాన్‌ పేర్‌జినార్‌

16 వెనుక, వాండ్రు పిరీతి వన్ని పట్నమ్‌దు సొహాన్‌. అయాక నజరెతు. వన్ని అలవాటు వజ విస్రాంతి దినమ్‌దు యూదురి మీటిఙ్‌ ఇండ్రొ సొహాండ్రె దేవుణు మాట సద్‌విదెఙ్‌ ఇజి నిహన్. 17 మీటిఙ్‌ ఇండ్రొణి పణిమణిసి వన్నిఙ్‌ యెసయ ప్రవక్త రాస్తి పుస్తకం సితాన్. వాండ్రు అయాక రెక్తిఙ్‌ ఈహు రాస్తి మనికెఙ్‌ వన్నిఙ్‌ దొహ్‌క్తాద్‌.

18-19 “ప్రబు పోక్తి దేవుణు ఆత్మ నావెట మనాన్. అందెఙె వాండ్రు బీద ఆతి వరిఙ్‌ సువార్త వెహ్తెఙ్‌ నఙి ఏర్‌పాటు కితాన్. తొహె ఆతి వరిఙ్, “మిఙి విడుఃదల వాతాద్”, ఇజి వెహ్తెఙ్, గుడ్డి వరిఙ్, ‌“మీ కణుకుఙ్‌ తోర్‌నె”, ఇజి వెహ్తెఙ్, నల్గితి వరిఙ్‌ డిఃస్‌పిస్తెఙ్, దేవుణు వన్ని లోకురిఙ్‌ రక్సిస్నికాలం వాతాద్‌ ఇజి వెహ్తెఙ్‌ వాండ్రు నఙి పోక్త మనాన్*”, ఇజి రాస్తి మనికెఙ్‌ వన్నిఙ్‌ దొహ్‌క్తాద్‌. 20 యాకెఙ్‌ సద్‌విజి, పుస్తకం మూక్తాండ్రె పణిమణిసిఙ్‌ మహ్త సితండ్రె బస్తాన్. మీటిఙ్‌ ఇండ్రొ మహికార్‌ విజెరె వన్నిఙ్‌ డిట బేస్తార్. 21 వాండ్రు వరిఙ్, “ఏలు నాను సద్‌వితి దేవుణు మాటెఙ్‌ మీరు వెహివెలెనె అయాక పూర్తి ఆతె”, ఇజి వెహ్తాన్‌. 22 వారు విజెరె వన్ని వందిఙ్‌ నెగ్గికెఙ్‌ వెహ్తార్‌. వన్ని వెయ్‌దాన్‌ వాతి నెగ్గి మాటెఙ బమ్మ ఆజి, “వీండ్రు యోసేపు మరిసి గదె?”, ఇజి వెహ్తార్‌.

23 యేసు వరిఙ్‌ వెహ్తాన్‌, “'ఓ గురు, నిఙి నీనె నెగెణ్‌ కిబ్బె ఆఅ’, ఇని బుద్ది మాట మీరు తప్‌ఎండ నఙి వెహ్నదెర్. మరి, మీరు నఙి, ‘నీను కపర్నహొము ఇని పట్నమ్‌దు కిత్తి పణిఙ్‌ మాపు వెహప్. అయా పణిఙ్‌ ఇబ్బె నీ సొంత పట్నమ్‌దుబా కిఅ’, ఇజి వెహ్నిదెర్. 24 ఎమేణి ప్రవక్తెఙ్‌ బా సొంత పట్నమ్‌దు లోకుర్‌ గవ్‌రం సిఎర్, ఇజి నిజం నాను మీ వెట వెహ్సిన. 25 వెండ్రు, ఏలియ దినమ్‌కాఙ్, ఇస్రాయేలు దేసమ్‌దు మూండ్రి పంటెఙ్‌ ఆరు నెలెఙ్‌ దాక పిరు రఎండ మహాద్‌. గొప్ప కరు వాతివలె, అబె నండొ రాండి బోదెక్‌ మహె ఇనిక నిజమ్‌నె. 26 గాని, దేవుణు ఏలియెఙ్‌ వరి ఎయెర్‌బాన్‌బా పోక్‌ఎతాన్. సీదొను ప్రాంతమ్‌ది సారెపాతు ఇని నాటొణి రాండి బోదెలిబానె పోక్తాన్. 27 అయాలెకెండ్, ఏలీసా ప్రవక్త కాలమ్‌దు, ఇస్రాయేలు దేసమ్‌దు నండొండార్‌ పెరికస్టం దాన్‌ మహార్‌. గాని వారు ఎయెర్‌బా నెగెణ్‌ ఆఎతార్. సిరియ దేసమ్‌దు మని నయమాన్‌ ఒరెండ్రె నెగెణ్‌ ఆతాన్”, ఇజి నాను మిఙి వెహ్సిన. ఇజి యేసు వెహ్తాన్‌.

28 యా మాటెఙ్‌ వెహివలె, యూదురి మీటిఙ్‌ ఇండ్రొ మహికార్‌ విజెరె వెరి కోపం ఆతార్‌ 29 వారు నిహరె, పట్నమ్‌దాన్‌ వన్నిఙ్‌ పేర్తార్. వారు వన్నిఙ్‌ మెటుదు ఒతార్. వరి పట్నం అయా మెటుద్‌నె తయార్‌ కిత మనాద్. గడియ బుర్ర కిజి వన్నిఙ్‌ అర్‌ప్తెఙ్‌ ఇజి ఒతార్. 30 గాని మంది నడిఃమిఙానె, వన్నిసరి వాండ్రు సొహాన్‌.

యేసు దెయమ్‌దిఙ్‌ పేర్‌జినాన్‌

31 వెన్కా వాండ్రు గలిలియతి కపెర్నహుము ఇని పట్నమ్‌దు వాతాన్. విస్రాంతి దినమ్‌దు యూదురి మీటిఙ్‌ ఇండ్రొ బస్తాండ్రె లోకురిఙ్‌ నేర్‌పిసి మహాన్‌. 32 వాండ్రు నెస్‌పిస్తి మాటెఙ్‌ వెహరె, లోకుర్‌ నండొ బమ్మ ఆతార్. ఎందనిఙ్‌ ఇహిఙ, నండొ అతికారం దాన్‌ వాండ్రు వెహ్తాన్‌. 33-34 యూదురి మీటిఙ్‌ ఇండ్రొ, ఒరెన్‌ దెయం అస్తికాన్‌ మహాన్‌. వాండ్రు, “నజరెతు వాండ్రు ఆతి యేసువా, మా వెట నిఙి ఇని పణి? మఙి నాసనం కిదెఙ్‌ వాతిదా? నీను ఎయిదొ ఇజి నాను నెస్న. నీను దేవుణు బాణిఙ్‌ వాతి నెగ్గి వాండ్రు”, ఇజి డటం గగొల్‌ ఆజి వెహ్తాన్‌. 35 అందెఙె యేసు, “అలెజి మన్‌అ. వినిఙ్‌ డిఃసి వెల్లి రఅ”, ఇజి డటం అయా దెయమ్‌దిఙ్‌ వెహ్తాన్‌. నస్తివలె అయా దెయం, అది అస్తి వన్నిఙ్, వరి విజెరె నడిఃమి అర్‌ప్తాదె వన్నిఙ్‌ ఇని నస్టం కిఎండ డిఃస్త సొహద్. 36 అయావలె లోకుర్‌ విజెరె నండొ బమ్మ ఆతార్. “అబ్బ, యాక ఎసొహి మాట. వీండ్రు దేవుణు సత్తుదాన్, అతికారమ్‌దాన్‌ సొన్‌అ ఇజి దెయమ్‌కాఙ్‌ వెహ్సినాన్. అవి డిఃసి సొన్సినె”, ఇజి ఒరెన్‌దిఙ్‌ ఒరెన్‌ వర్గితార్. 37 వన్ని వందిఙ్‌ మాటెఙ్‌ అయా ప్రాంతమ్‌దు విజు సెద్రితె.

యేసు నండొండారిఙ్‌ నెగెండ్‌ కిజినాన్‌

38 యేసు యూదురి మీటిఙ్‌ ఇండ్రొణాఙ్‌ నిఙితండ్రె, సిమొను వన్ని ఇండ్రొ సొహాన్‌. అయావలె వన్ని మీమ్‌సి నండొ నోబు దాన్‌ మహాద్‌. దనిఙ్‌ నెగెణ్‌ కిఅ ఇజి వారు బతిమాల్‌తార్. 39 అందెఙె వాండ్రు దని డగ్రు సొహాండ్రె, “నోబు సొన్‌అ”, ఇజి డటం వెహ్తాన్‌. డటం వెహ్తిఙ్‌ నోబు దనిఙ్‌ డిఃస్త సొహద్. వెటనె అది నిఙితాదె, వరిఙ్‌ మర్యాద కితాద్.

40 పొదు అర్సి మహాద్‌. అయావలె లోకుర్‌ నండొ రకమ్‌కాణిఙ్‌ బాద ఆజి మహి వరిఙ్‌ విజెరిఙ్‌ వన్ని డగ్రు తతార్. కస్టమ్‌దాన్‌ మహి వరి విజెరె ముస్కు కికు ఇడ్జి వరిఙ్‌ నెగెణ్‌ కిత్తాన్. 41 యాకదె ఆఏండ, నండొ దెయమ్‌కు, నీనె దేవుణు మరిసి, ఇజి గగొల్‌ ఆజి నండొండారిఙ్‌ డిఃస్త సొహె. వాండ్రు అలెజి మండ్రు ఇజి వన్కాఙ్‌ డటం వెహ్తాన్‌. వాండ్రు క్రీస్తు ఇజి దెయమ్‌కు నెస్త మహె. అందెఙె వాండ్రు వన్కాఙ్‌ వర్గిఏండ కిత్తాన్.

42 పెందాల్నె వాండ్రు సోతాండ్రె బీడిఃమ్‌ బూమిదు సొహాన్‌. లోకుర్‌ వన్నిఙ్‌ రెబాజి వాతార్. వన్నిఙ్‌ సుడ్ఃతిఙ్‌ వాండ్రు వరిఙ్‌ డిఃసి సొన్‌ఎండ, వన్నిఙ్‌ ఆప్‌ కిదెఙ్‌ సుడ్ఃతార్. 43 గాని వాండ్రు, “నాను మహి పట్నమ్‌కాఙ్‌ బా దేవుణు ఏలుబడిః కిని కాలం వందిఙ్‌ సువార్త వెహ్తెఙ్‌వలె. దిని వందిఙ్‌ దేవుణు నఙి పోక్తాన్”, ఇజి వరిఙ్‌ వెహ్తాన్‌. 44 వెన్కా వాండ్రు యూదయ దేసమ్‌దు మని యూదురి మీటిఙ్‌ ఇల్కాఙ్‌ బోదిసి మహాన్‌.

5

యేసు సిసూరిఙ్‌ కూక్సినాన్‌

1 ఉండ్రి రోజు, యేసు గనెసరెతు సెరుడగ్రు నిహమహాన్‌. నండొ లోకుర్‌ దేవుణు మాటెఙ్‌ వెండ్రెఙ్‌ నెకెఆజి వన్ని ముస్కు అర్సి మహార్‌. 2 నస్తివలె జాలెరిఙు సెరు దరీద్‌ డిఃస్తి మహి రుండి డోణిఙ్‌ వాండ్రు సుడ్ఃతాన్‍. అయా జాలెరిఙు వరి వల్లెఙ్‌ నొర్‌జి మహార్‌. 3 వాండ్రు దని లొఇ ఉండ్రి డోణిద్‌ ఎక్తాన్. ఆక సిమొనుతి. ఎక్తాండ్రె దరిదాన్‌ కండెక్‌ నెక్తు ఇజి వన్నిఙ్‌ వెహ్తాన్‌. వాండ్రు డోణిద్‌ బస్తాండ్రె నండొ లోకాఙ్‌ నెస్పిసి మహాన్‌. 4 వాండ్రు వెహ్సి వీజితివలె, సిమోనుఙ్, “ఏరు నిరీ మని బాన్‌ డోణి నడిఃపిస్‌అ. మొయెఙ్‌ అస్తెఙ్‌ మీ వల్లెఙ్‌ విసీర్తు”, ఇహాన్‌. 5 అందెఙె సిమొను, “ఓ బోదకినికి, రెయు విజు మాపు అరల ఆతాప్. గాని మఙి ఇనికబా దొహ్కుతె. అహిఙ్‌బా నీను వెహ్సిని మాట వజ వల్లెఙ్‌ పొక్నా”, ఇజి వన్నిఙ్‌ వెహ్తాన్‌. 6 వారు అయాలెకెండ్‌ కిత్తార్. నండొ మొయెఙ్‌ అస్తార్. వరివల్లెఙ్‌ కింజిని వజ ఆతె. 7 అయావలె వారు వేరె డోణిద్‌ మని, వరి జత్త కూడ్ఃజి పణికిని వరిఙ్, “వాజి మఙి తోడుః కిదు”, ఇజి కియు సయ్‌న కితార్. వారు వాతారె, రుండి డోణిఙ్‌ మొయెఙ్‌ నిహ్తర్. డోణిఙ్‌ ముడుగ్నిలెకెండ్‌ ఆతె. 8 సీమోను ఇని పేతురు యాక సుడ్ఃతాండ్రె, యేసు కాల్కు ఎద్రు ముణుకుఙ్‌ ఊరితండ్రె, “ప్రబువా, నఙి డిఃసి సొన్‌అ, నాను పాపం కితికాన్”, ఇజి వెహ్తాన్‌. 9 ఎందానిఙ్‌ ఇహిఙ, వాండ్రుని వన్నివెట మనికార్‌ విజెరె వారు అస్తి యా మొయెఙ్‌ కొట్టు సుడ్ఃతారె నండొ బమ్మ ఆతార్. 10 అయలెకెండ్‌నె, సీమోనువెట కూడ్ఃజి పణి కిని యాకోబు ని యోహానుబా బమ్మ ఆతార్. వారు జెబదయి మరిసిర్. అందెఙె యేసు, “తియెల్‌ఆమా. నిసొ కాలం నీను మొయెఙ్‌ అస్ని పణికితి. ఏలు లోకాఙ్‌ నా సిసూర్‌కిదెఙ్‌ నెస్‌పిస్నాలె”, ఇజి సిమోనుఙ్‌ వెహ్తాన్‌. 11 వారు వరి డోణిఙ్‌ సెరు ఒడ్డుదు తత్తారె, విజు డిఃస్తార్. వన్నివెట సొహార్‌.

కుస్టురోగం ఆతివన్నిఙ్‌ నెగెండ్‌ కిజినాన్‌

12 యేసు ఉండ్రి పట్నమ్‌దు మహివలె కస్టురోగం* ఇనిపెరి జబ్బు లావుఆతి ఒరెన్‌ అబ్బె మహాన్‌. వాండ్రు యేసుఙ్‌ సుడ్ఃతివెలె ముణుకుఙ్‌ ఊర్‌జి మాడిఃస్తాండ్రె, “ప్రబువా, నాను నెగెండ్‌ ఆదెఙ్ ఇజి నిఙి మన్సు మహిఙ నఙి నెగెణ్‌ కిదెఙ్‌ అట్ని”, ఇజి బతిమాల్‌తాన్. 13 అందెఙె యేసు వన్నికియు సాప్సి వన్నిఙ్‌ ముట్సి, “నఙి మన్సు మనాద్‌, నీను నెగెణ్‌ ఆఅ”, ఇజి వెహ్తాన్‌. వెటనె వన్నిఙ్‌ మహి అయా కస్టురోగం వన్నిఙ్‌ డిఃస్తాద్. 14 యేసు వన్నిఙ్, “ఎయె వెటబా ఇనికబా వెహ్మ. గాని నీను తినాఙ్‌ సొన్సి నీ ఒడొఃల్‌ పుజెరిఙ్‌ తోరిస్‌అ. నీను నెగెణ్‌ ఆతి వందిఙ్‌ మోసె ముఙాలె ఆడ్రసితి వజ దేవుణుదిఙ్‌ సంత సిఅ. ఆహె నీను నెగెణ్‌ ఆతి ఇజి లోకురిఙ్‌తోరిస్‌అ”, ఇజి కసితం వెహ్త పోక్తాన్. 15 గాని వన్ని వందిఙ్‌ మాటెఙ్‌ మరి ఒదె, నాహ్కఙ్‌ విజు సెద్రితె. అందెఙె నండొ లోకుర్‌ వన్నిమాటెఙ్‌ వెండ్రెఙ్, వరి కస్టమ్‌కాణిఙ్‌ నెగెణ్‌ ఆదెఙ్‌ ఇజి వన్నిడగ్రు కూడ్ఃజి వాజి మహార్‌. 16 గాని వాండ్రు, నడిఃమి నడిఃమి పార్దనం కిదెఙ్‌ ఇజి ఎయెర్‌ సిల్లి బాడిఃదు సొన్సి మనాన్.

కిక్కు కాల్కుఅర్తివన్నిఙ్‌ నెగెండ్‌ కిజినాన్.

17 ఉండ్రి నాండిఙ్, యేసు ఉండ్రి ఇండ్రొబసి బోదిసి మహాన్‌. గలీలయ, యూద దేసమ్‌దు మన్ని విజు నాహ్కణిఙ్, యెరూసలెమ్‌దాన్‌ వాతి పరిసయ్‌రుని యూదురి రూలు నెస్పిస్నికార్‌ అబ్బె బసి వెంజి మహార్‌. కస్టమ్‌దు మన్నివరిఙ్‌ నెగెణ్‌ కిదెఙ్‌ దేవుణుసిత్తి సత్తు వన్నివెట మనాద్. 18 నస్తివలె, కిక్కు కాల్కు అర్తి పక్సవాయు ఇని జబ్బుది వన్నిఙ్, సెగొండార్‌ ఉండ్రి సాపాద్‌ పిండిత తత్తార్. లొఇఒసి యేసు ఎద్రు ఇడ్‌దెఙ్‌ నండొ అర్‌ల ఆజి మహార్‌. 19 అబ్బె మందలోకుర్‌ మహిఙ్, వన్నిఙ్‌ యేసు డగ్రు ఒతెఙ్‌ అట్‌ఎతార్. అందెఙె వారు వన్నిఙ్‌ ఇల్లు ముస్కు ఒతార్. ఒతారె, రేకం బొరొ కితారె సాపదాన్‌ మంద నడిఃమి యేసు ఎద్రు డిప్తార్. 20 యేసు వన్నిముస్కు మన్ని వరి నమకం సుడ్ఃతాండ్రె, “కూలాయెన్, నీ పాపమ్‌కు నాను సెమిస్త మన్న”, ఇజి వన్నిఙ్‌ వెహ్తాన్‌. 21 అయావలె పరిసయ్‌రు ని యూదురి రూలుఙ్‌ నెస్పిస్నికార్‌ వరి లొఇ ఈహు వర్గితార్. “వీండ్రు ఎయెన్‌? నాను నీ పాపమ్‌కు సెమిస్త మన్న ఇజి వెహ్సి దేవుణు వెట సమానం ఆజి దేవుణుదిఙ్‌ దూసిస్నాన్. దేవుణు ఒరెండ్రె పాపమ్‌కు సెమిస్నికాన్‌ గదె”, ఇజి.

22 వారు ఒడ్ఃబితిక యేసుఙ్‌ తెలితాద్. వాండ్రు వరిఙ్, “ఎందనిఙ్‌ మీరు అహు మీ మన్సుదు ఒడ్ఃబిజినిదెర్‌? 23 యా జబ్బుది వన్నిఙ్‌ నీ పాపమ్‌కు నాను సెమిస్త మన్న ఇజి వెహ్నిక సులునా? నీను నిఙ్‌జి నడిఃయ ఇజి వెహ్నిక సులునా? 24 లోకు మరిసి ఆతి నఙి లోకు పాపమ్‌కు సెమిస్తెఙ్‌ బూమి ముస్కు అతికారం మనాద్‌ ఇజి మీరు నెస్తెఙ్‌వలె ఇజి వెహ్తండ్రె, అయా కికు కాల్కు అర్తి పక్సవాయు వన్నిఙ్, “నాను నిఙి వెహ్సిన, నిఙ్‌జి సాప అసి ఇండ్రొ సొన్‌అ”, ఇజి వెహ్తాన్‌. 25 వెటనె వాండ్రు విజెరె ముఙాలె నిఙితండ్రె, వాండ్రు గూర్తి మని సాప నిక్తాండ్రె దేవుణుదిఙ్‌ పొగ్‌డిఃజి ఇండ్రొ సొహాన్‌. 26 వారు విజెరె నండొ బమ్మ ఆతారె, దేవుణుదిఙ్‌ పొగిడిఃతార్. వారు దేవుణుదిఙ్‌ నండొ తియెల్‌ ఆజి, “అబ్బ! మాటు నేండ్రు నండొ బమ్మఆతి పణిఙ్‌ సుడ్ఃతాట్”, ఇజి వెహ్తర్.

లేవి ఇన్ని ఒరెన్‌వన్నిఙ్‌ కూక్సినాన్‌

27 యాక కిత్తి వెన్కా, యేసు సోతాండ్రె, లేవి ఇని ఒరెన్‌ పన్ను పెర్నివన్నిఙ్‌ సుడ్ఃతాన్‍. వాండ్రు పన్ను పెర్ని వరి ఆపిసుదు బస్త మహాన్‌. యేసు వన్నిఙ్, “నీను నా సిసూడు ఆఅ. నా వెట రఅ”, ఇజి వెహ్తన్. 28 లేవి విజు డిస్తాండ్రె, నిఙ్‌జి వన్ని వెట సొహాన్‌. 29 వెనుక లేవి యేసు వందిఙ్‌ వన్ని ఇండ్రొ ఉండ్రి పెరి విందు కితాన్. పన్ను పెర్నికార్‌ని మరి నండొండార్‌ వరి వెట ఉండెఙ్‌బస్తార్. 30 అయావలె పరిసయ్‌రు ని వరి జటుద్‌ మని యూదురి రూలుఙ్‌ నెస్పిస్నికార్‌ యేసు సిసూరిఙ్, “ఎందనిఙ్‌ మీరు పన్నుపెర్నివరివెట, మరి సెఇ వరివెట ఉణిజి తింజినిదెర్”, ఇజి మొరొ ఆతార్.

31 అందెఙె యేసు వరిఙ్, “నెగెండ సిల్లి వరిఙె డాక్టరు కావాలి. నెగెండ మన్నివరిఙ్‌ ఎందనిఙ్‌లు మరి డాక్టరు. 32 నాను పాపం కిజిని వరిఙ్‌ కూక్సి, వరి పాపమ్‌కు వారు ఒప్పుకొడిఃజి డిస్‌పిసిని వందిఙ్‌ వాత మన్న. మాపు నీతినిజాయితి మనికాప్‌ ఇజి ఒడ్ఃబిని వరిఙ్‌ కూక్తెఙ్‌ రఏ”, ఇజి వెహ్తాన్‌.

ఉపాస్‌వందిఙ్‌ యేసుఙ్‌ వెన్‌బాజినార్‌

33 అయావలె, పరిసయ్‌రుని వరి జటుద్‌మని యూదురి రూలు నెస్‌పిస్నికార్‌ వన్నిఙ్, “యోహాను సిసూర్‌ డిఃసిడిఃస్‌ఎండ ఉపాస్‌ కిజి పార్దనం కిజినార్. అయలెకెండ్‌నె పరిసయురు సిసూర్‌బా. గాని నీ సిసూర్‌ ఉణిజి తింజి మంజినార్”, ఇజి వెహ్తార్‌. 34 అందెఙె యేసు, “పెండ్లి దఙడః పెండ్లి కూలెఙవెట మన్నివెలె వారు ఉపాస్‌ కిజినారా? 35 పెండ్లి దఙడెఃఙ్‌ వరి నడిఃమిహన్‌ ఒని రోస్కు వానెలె. అయావలె వారు ఉపాస్‌ అయా రోస్కాఙ్‌ మంజినార్”, ఇజి వెహ్తాన్‌‌.

36 వాండ్రు వరిఙ్‌ కతవజ ఉండ్రి నెస్‌పిస్తాన్. “ఎయెన్‌బా కొత్త సొక్కదాన్‌ ఉండ్రి ముక్క కిసి పడాఃయి దనిఙ్‌ పొక్‌ఎన్. అయాలెకెండ్‌ కితిఙ, వాండ్రు కొత్త సొక్క కిస్‌పిస్నాన్. కింజితి కొత్త ముక్క పడాఃయి దనిఙ్‌ తగ్‌ఏద్. 37 మరి, ఎయెన్‌బా కొత్త ద్రాక్సకల్లు పడాఃయి తోలు సన్సిదు వాక్‌ఏన్. అయాలెకెండ్‌ వాండ్రు వాక్తిఙ కొత్త ద్రాక్సకల్లు పొఙువాజి అయా తోలుసన్సి పెడెల్‌నాద్. ద్రాక్సకల్లు విజు వాఙ్‌న సొనాద్. సన్సిపాడానాద్. 38 అందెఙె కొత్త ద్రాక్సకల్లు కొత్త తోలు సన్సిదు వాక్తెఙ్‌వెలె. 39 ఎయెన్‌బా పడాఃయి ద్రాక్సకల్లు ఉటివెనుక కొత్తక కోరిఎన్. ఎందానిఙ్‌ ఇహిఙ, ‘పడాయిక నెగ్గిక’, ఇజి వెహ్నన్”.

6

1 ఉండ్రి విస్రాంతి దినమ్‌దు యేసుని వన్ని సిసూర్‌పంట గుడ్డెదాన్‌ సొన్సి మహార్‌. అయావలె వన్ని సిసూర్‌ సెరెక్‌ తెప్తారె, వరికీదాన్‌ నులుసి, తింజి మహార్‌. 2 నస్తివలె సెగొండార్‌ పరిసయ్‌రు, “ఎందనిఙ్‌ మీరు దేవుణు మోసెఙ్‌ సితి రూలుఙ్‌ తప్సినిపణి విస్రాంతి దినమ్‌దు కిజినిదెర్‌?”, ఇజి వెన్‌బాతార్. 3 అయావలె యేసు, “దావీదురాజుని వన్నివెట మహికార్, బఙ కట్తివెలె, ఇనిక కితాండ్రొ ఇజి మీరు దేవుణుమాటదు ఎసెఙ్‌బా సద్‌విఇతిదెరా? 4 వాండ్రు ఇనిక కితాన్‌ ఇహిఙ, దేవుణుగుడిఃదు డుగితాండ్రె దేవుణు ఎద్రు ఇడ్తి రొట్టెఙ్‌ లాగితండ్రె తిహన్. పుజెరిఙ్‌ తప్ప మరి ఎయెర్‌బా అయాకెఙ్‌ తిండ్రెఙ్‌ ఆఏద్. గాని వాండ్రు తిహండ్రె వన్నివెట మన్నివరిఙ్‌బా సిత్తాన్. 5 అందెఙె లోకుమరిసి ఆతి నఙి విజు వన్కాఙ్‌ ముస్కు అతికారం మనాద్. మరి, విస్రాంతి దినమ్‌దు ఇనిక కిదెఙ్‌ ఇజి లోకాఙ్‌ వెహ్తెఙ్‌బా అతికారం మనాద్”, ఇజి వరిఙ్‌ వెహ్తాన్‌. 6 ఉండ్రి నాండిఙ్‌ విస్రాంతి దినమ్‌దు, యూదురి మీటిఙ్‌ కిని ఇండ్రొ సొహాండ్రె, నెస్పిసి మహాన్‌. అబ్బె ఉణెర్‌ కియు అర్తికాన్‌ ఒరెన్‌ మహాన్‌. 7 పరిసయ్‌రు ని యూదురి రూలుఙ్‌ నెస్పిస్నికార్, యేసుఙ్‌ ఇన్ని దనిఙ్‌బా నేరం మొప్తెఙ్ ఇజి సుడ్ఃజి మహార్‌. అందెఙె, యేసు యా జబుది వన్నిఙ్‌ విస్రాంతి దినమ్‌దు నెగెణ్‌ కినాండ్రొ ఇజి బాగ సుడ్ఃజి మహార్. 8 అహిఙ, యేసు వారు ఒడ్ఃబిజినిక నెస్తాండ్రె, కియు అర్తి వన్నిఙ్, “నీను వాజి విజెరె నడిఃమి నిల్‌అ”, ఇజి వెహ్తాన్‌. అయావలె వాండ్రు నిఙితండ్రె అబ్బెనిహాన్. 9 అయావలె యేసు వరిఙ్”, నాను మిఙి వెన్‌బాజిన, దేవుణు మోసెఙ్‌ సితి రూలుఙ్‌ వజ, విస్రాంతి దినమ్‌దు నెగ్గి పణిఙ్‌ కిదెఙా, సెఇ పణిఙ్‌పణి కిదెఙా? పాణమ్‌దిఙ్‌ నిల్‌ప్తెఙా, పాణమ్‌దిఙ్‌ అర్‌ప్తెఙా?”, ఇజి వెన్‌బాతాన్. 10 వెన్‌బాతాండ్రె వరిఙ్‌ విజెరిఙ్‌ బస్తాండ్రె, అయా కియు అర్తి వన్నిఙ్, “నీ కియు సప్‌అ”, ఇజి వెహ్తాన్‌. వాండ్రు ఆహె కితాన్. వన్ని కియు నెగెణ్‌ ఆతాద్. 11 అయావలె వారు వెర్రి కోపమ్‌దాన్‌ నిండ్రితారె, యేసుఙ్‌ ఇనిక కిదెఙ్‌ ఆనాద్‌ ఇజి ఒరెన్‌దిఙ్‌ ఒరెన్‌ వర్గితార్.

పన్నెండు మణిసిర్‌ సిసూర్‌

12 ఆ దినమ్‌కాఙ్‌ ఉండ్రి నాండిఙ్‌ యేసు పార్దనం కిదెఙ్‌ ఇజి గొరొత్‌ సొహాన్‌. సొహాండ్రె ఆ రెయ్తా విజు దేవుణుదిఙ్‌ పార్దనం కిత్తాన్. 13 పెందాల్‌ ఆతివెలె వాండ్రు వన్ని సిసూర్‌ఙ కూక్తాండ్రె, వరిలొఇ పన్నెండు మణిరిఙ్‌ ఏర్‌పాటు కిత్తాన్. వరిఙ్‌ అపొస్తుడు ఇజి కూక్తాన్‌. 14-16 వీరు ఎయెర్‌ ఇహిఙ, పేతురు ఇజి వాండ్రు పేరు ఇడ్తి సిమొను, వన్ని తంబెర్సి ఆతి ఆంద్రెయ, యాకోబు, యోహాను, పిలిపు, బర్తలొమాయి, మత్తాయి, తోమా, అల్‌పాయి మరిసి ఆతి యాకోబు, యూదయ దేసెం వందిఙ్‌ ఉసార్‌ ఆజిని సిమోను*, యాకోబుఙ్‌ మరిసి ఆతి యూద, ఇస్కరియొతు యూద. యా ఇస్కరియొతు యుదనె, వెన్కా యేసుఙ్‌ యూదురు అతికారిఙ కీదు ఒపజెప్తికాన్.

17 వాండ్రు యా పన్నెండు మణిసిర్‌ సిసూర్‌వెట డిఃగిజి వాతండ్రె, ఉండ్రి బయిలుదు నిహన్. వన్ని సిసూరు నండొండార్, యూదయ దేసమ్‌దు మని విజు నాహ్కణికార్, యెరూసలెమ్‌దాన్, సమ్‌దరం పడఃకాద్‌మని తూరు, సీదొను పట్నమ ప్రాంతమ్‌కాఙ్‌వాతి నండొ లోకుర్‌ అబె మహార్‌. వారు వన్ని మాటఙ్‌ వెండ్రెఙ్, వరిఙ్‌ మన్ని కస్టమ్‌కు సొన్‌పె ఆదెఙ్‌ ఇజి వాతార్. 18 దెయమ్‌కు అస్తి నండొ బాద ఆజి మహికార్‌ నెగెణ్‌ ఆతార్. 19 దేవుణు సత్తు వన్నిబాణిఙ్‌ వాజి విజెరె నెగెణ్‌ ఆజి మహార్‌. అందెఙె లోకు విజెరె వన్నిఙ్‌ ముట్తెఙ్‌ ఇజి ఆస ఆతార్. 20 అయావలె వాండ్రు వన్ని సిసూర్‌ఙ సుడ్ఃతాండ్రె, ఈహు వెహ్సినాన్. “బీదదికార్‌ ఆతి మీరు గొప్ప వారు. ఎందనిఙ్‌ ఇహిఙ, దేవుణు మిఙి ఏలుబడిః కిజినాన్. 21 ఏలు బఙ సాజిని మీరు గొప్ప వారు. ఎందానిఙ్‌ ఇహిఙ, దేవుణు మిఙి కావాలస్తికెఙ్‌ మీ మన్సు నిండ్రు సీనాన్. యేలు అడఃబాజిని మీరు గొప్ప వారు. ఎందనిఙ్‌ ఇహిఙ, మీరు సిక్నిదెర్లె. 22 లోకు మరిసి ఆతి నఙి నమ్మితి వందిఙ్‌ లోకుర్‌ మిఙి దూసిసి కేట కినార్. నిందెఙ్‌మొప్సి నీను సెఇక ఇజి వెహ్సి నెక్న పొక్నార్. అయావలె మీరు గొప్ప వారు. 23 నిన్ని కస్టమ్‌కు వానివలె సర్‌ద ఆజి డాట్‌తు. ఎందనిఙ్‌ ఇహిఙ, దేవుణు మంజిని బాడిఃదు మిఙి మన్ని పలితమ్‌కు గొప్ప నండొ మనె. యా లెకెండ్‌నె, మిఙి బాద కిజిని విరి అనిసిర్, వరి కాలమ్‌దు మహి ప్రవక్తెఙ బాద్ద కిత్తార్. 24 గాని, ఓ ఆస్తిమనికిదెరా, అబాయా మిఙి ఎసొ గొప్ప బాదెఙ్‌ వానెలె. ఎందానిఙ్‌ ఇహిఙ, మిఙి విజు సుకం దొహ్‌క్త మనాద్.

25 ఏలు పొట పంజు ఉణిజినికిదెరె, అబాయా మిఙి ఎసొ గొప్ప బాదెఙ్‌ వానెలె. మీరు బఙ సానిదెర్‌లె. యేలు సిక్సినికిదెరె. అబాయా మిఙి ఎసొ గొప్ప బాదెఙ్‌ వానెలె. మీరు దుకం కిజి అడఃబానిదెర్‌లె.

26 లోకు విజెరె మీ వందిఙ్‌ నెగ్గికెఙ్‌ వెహ్ని వెలె, అబాయా మిఙి ఎస్సొ గొప్ప బాదెఙ్‌ వానెలె. ఎందానిఙ్‌ అయలెకెండ్‌నె వరి అనిసిర్‌ అబద్దం వర్గిని ప్రవక్తెఙబా కిత్తార్.

ప్రేమ వందిఙ్‌ వెహ్సినాన్‌

27 నా మాటెఙ్‌ వెంజిని మిఙి నాను వెహ్సిన, మీ పగాతివరిఙ్‌ ప్రేమిస్తు. మిఙి దూసిస్నివరిఙ్‌ నెగ్గికెఙ్‌ కిదు. 28 మిఙి సాయెప్‌ సీని వరిఙ్, “దేవుణు మిఙి నెగ్గికెఙ్‌ సిపిన్”, ఇజి దీవిస్తు. మిఙి బాదెఙ్‌ కిని వరి వందిఙ్‌ పార్దనం కిదు. 29 ఎయెన్‌బా మిఙి ఉండ్రి లెపాద్‌ డెఃయితిఙ, మరి ఉండ్రి లెప బా తోరిస్తు. ఎయెన్‌బా మీరు ప్‌డ్ఃగితి మని సాల్వ ఒతిఙ, వన్నిఙ్‌ మీ సొక్కబా సిఅ. 30 మిఙి లొస్నివరిఙ్‌ విజెరిఙ్‌ సీదు. మీ సొంతతిక పెర్జి ఒసిని వరిఙ్‌ ఆక మరి లొస్మాట్. 31 లోకుర్‌ మిఙి ఎలాగ కిదెఙ్‌ ఇజి మీరు కోరిజినిదెరొ అయాలెకెండ్‌ మీరు వరిఙ్‌ కిదు.

32 మిఙి ప్రేమిస్నివరిఙె మీరు ప్రేమిస్తిఙ, దేవుణు మిఙి ఇనాయం సీనాన్‌ ఇజి ఒడిఃబిజినిదెరా?. పాపం కినికార్‌బా వరిఙ్‌ ప్రేమిస్ని వరిఙ్‌ ప్రేమిస్నార్. 33 మిఙి నెగ్గికెఙ్‌ కినివరిఙె మీరు నెగ్గికెఙ్‌ కితిఙ, దేవుణు మిఙి ఇనాయం సీనాన్‌ ఇజి ఒడిఃబిజినిదెరా? పాపం కినికార్‌బా ఆహె కిజినార్. 34 అప్పు మర్‌జి సీనార్‌ ఇజి నెస్నివరిఙె మీరు సితిఙ, దేవుణు మిఙి ఇనాయం సీనాన్‌ ఇజి ఒడిఃబిజినిదెరా? పాపం కినికార్‌బా ఆహె కిజినార్. వారు సితికెఙ్‌ విజు మర్‌జి సీనార్‌ ఇజి ఒడిఃబిజి పాపం కిజిని వరిఙ్‌ సీజినార్. 35 గాని మీరు మీ పగ్‌ ఆతి వరిఙ్‌ ప్రేమిస్తు. వరిఙ్‌ నెగ్గికెఙ్‌ కిదు. మర్‌జి సీనార్‌ ఇజి ఆస సిల్లెండ, అప్పు సీదు. అయావలె మిఙి నండొ ఇనాయమ్‌కు ఆనెలె. మీరు విజు దనిఙ్‌ అతికారం మని దేవుణు మరిసిర్‌ ఆనిదెర్. ఇహిఙ, మీరు వాండ్రు కినిలెకెండ్‌ కినిదెర్. ఎందనిఙ్‌ ఇహిఙ, దేవుణు మేలుదిఙ్‌ నెస్‌ఇవరిఙ్‌బా సెఇ పణిఙ్‌ కిని వరిఙ్‌బా దయ తోరిస్నాన్. 36 మీ బుబ్బ ఆతి దేవుణు ఎలాగ కనికారం ఆతికాండ్రొ అయావజ మీరుబా మండ్రు.

తీర్పు కిదెఙ్‌ ఆఏద్‌

37 ఒరెన్‌ వన్ని ముస్కు వెహ్మట్. అయ లెకెండ్‌ దేవుణు మీ ముస్కు వెహ్‌ఎన్. లోకు కిని వన్కాఙ్‌ మీరు తీర్పు కిమాట్. అయాలెకెండ్‌ మీ ముస్కు దేవుణు తీర్పు కిఎన్. లోకుర్‌ మిఙి బాదెఙ్‌ కితిఙ, మీరు మర్‌జి కిఏండ వరిఙ్‌ డిఃస్తు. అయాలెకెండ్‌ దేవుణు మిఙి డిఃస్నాన్‌లె. 38 మహి వరిఙ్‌ సీదు. దేవుణు మిఙి సీనాన్‌లె. మిఙి నండొ సీనాన్‌లె. తిగ్‌జి, కుదిలిసి, వఙ్‌జి సొని లెకెండ్‌ మీ ఒడిఃద్‌ సీనాన్‌లె. మీరు కొలిజి సితివజనె మిఙి దొహ్‌క్నాద్‌లె.

39 నస్తివలె వాండ్రు కత వజ యాక నెస్‌పిస్తాన్. అయాక ఇనిక ఇహిఙ, “ఒరెన్‌ గుడ్డి వన్నిఙ్‌ మరి ఒరెన్‌ గుడ్డి వాండ్రు సరి తోరిస్తెఙ్‌ అట్‌నాండ్రా? తోరిస్తిఙ, వారు రిఎర్‌బా గాతదు అర్నార్‌గదె? 40 సద్వినికాన్‌ నెస్‌పిస్‌ని వన్నిముస్కు పెరికాన్‌ ఆఏన్. గాని సదు పూర్తి నెస్తికాన్‌ ఎయెన్‌బా వన్నిఙ్‌ నెస్‌పిస్తి వన్నివజ మంజినాన్. 41 మీ కణకాదు మన్ని తూలం నన్నిక సుడ్ఃఏండ మీ తంబెరిఙ కణకాద్‌ మన్ని కాసరాదిఙ్‌ ఎందానిఙ్‌ బేసిని? 42 నీ కణకాదు మన్ని తూలం నన్నిక లాగ్‌ఎండ, మీ తంబెరిఙ్, ‘ఓ తంబెరి నీ కణకాదు‌ మన్ని కసరాదిఙ్ ‌లాగ్‌న’, ఇజి ఎలాగ వెహ్తెఙ్‌ ఆనాద్. వేసం కినికిదెరె, మీ సొంత కణకాదు మన్ని తూలం ననిక ముఙాలె లాగ్‌దు. అయావలె మీ తంబెరిఙ కణకాద్‌ మన్ని ఇజిరి కసరాదిఙ్‌ నెగెండ్‌ సుడిఃజి లాగ్‌దెఙ్‌ అట్ని. 43 నెగ్గి మరాత్‌ సెఇ పట్కు అస్‌ఉ. అయాలెకెండ్‌ సెఇ మరాత్‌ నెగ్గి పట్కు అస్‌ఉ. 44 విజు మరెకాఙ్‌బా పట్కు సుడ్ఃజి నెస్తెఙ్‌ ఆనాద్. ఎయెర్‌బా బొడెః పట్కు సాప్కు తుపెఙాణిఙ్‌కొయిఎర్. అయాలెకెండ్‌ ద్రాక్స పట్కు బా సాప్కు లటదాన్‌ కొయిఎర్. 45 నెగ్గి మన్సు మన్నివన్నిఙ్‌ కూలిఙ్‌ కొట్టు కిత్తి మన్నిలెకెండ్‌ వన్ని మన్సుదు నెగ్గికెఙె మంజినె. అందెఙె వన్ని వెయుదాన్‌ నెగ్గి మాటెఙ్‌ వానె. సెఇ మన్సు మన్నివన్నిఙ్‌ సెఇకెఙె మంజినె. అందెఙె వన్ని వెయుదాన్‌ సెఇ మాటెఙ్‌ వానె.

46 నాను వెహ్తి మాటెఙ్‌వజ మీరు కిఏండ మరి మీరు ఎందనిఙ్‌ ప్రబువా, ప్రబువా ఇజి నఙి కూక్సినిదెర్‌? 47 నా డగ్రువాజి నా మాటెఙ్‌ వెంజి అయావజ కినికాన్‌ ఎయెరిఙ్‌ పోలిత మనాండ్రొ ఇజి నాను నెస్‌పిసిన.

48 వాండ్రు పునాది నిరీడ్‌ కార్‌సి సట్టుముస్కు పునాది కితాండ్రె ఇల్లు తొహ్ని వన్ని లెకెండ్‌ మనాన్. పెరి గడ్డ వాతాద్. ఇల్లుదిఙ్‌ పెరి గడ్డ డెఃయితిఙ్‌బా అది అర్‌ఎతాద్. ఎందనిఙ్‌ ఇహిఙ, అది నెగ్రెండ తొహె ఆత మనాద్. 49 గాని నా మాటెఙ్‌ వెంజిబా అయావజ కిఇకాన్, బూమి ముస్కు పునాది పొక్‌ఎండ ఇల్లు తొహ్తి వన్ని లెకెండ్‌ మనాన్. పెరిగడ్డ డెఃయితిఙ్‌ సణమె అయా ఇల్లు అర్తాద్. ఇల్లు పూర్తి పాడాఃతాద్.

7

1 వాండ్రు వెహ్తెఙ్‌ మన్నిమాటెఙ్‌ విజు లోకురిఙ్‌ వెన్‌పిసి వీస్తాండ్రె, కపెర్నహుము ఇన్ని పట్నమ్‌దు వాతాన్. 2 అబ్బె రోమ సయినమ్‌దిఙ్‌ సదాతిపతి* ఒరెన్‌ మహాన్‌. అతికారిఙ్‌ నండొ ఇస్టం ఆతి ఒరెన్‌ వెట్టిపణి కినికాన్‌ వన్నిఙ్‌ మహాన్‌. వాండ్రు జబు లావు ఆతాదె సాదెఙ్‌ డగ్రు ఆత మహాన్‌. 3 అయా అతికారి యేసు వందిఙ్‌ వెహాండ్రె, సెగొండార్‌ యూదుర్‌ పెద్దెల్‌ఙ వన్ని డగ్రు పోక్తార్. ఎందనిఙ్‌ ఇహిఙ, వాండ్రు వాజి వన్ని వెటి పణి కిని వన్నిఙ్‌ నెగెణ్‌ కిదెఙ్‌ ఇజి. 4-5 వారు వన్ని డగ్రు వాతారె, “యా అతికారి మా లోకాఙ్‌ నండొ ప్రేమిస్తాండ్రె మఙి మీటిఙ్‌ కిదెఙ్‌ ఇజి ఇల్లు తొహిస్త సితాన్. అందెఙె నీను వాజి వన్ని వెటి పణిమణిసిఙ్‌ నెగెణ్‌ కిదెఙ్‌ వాండ్రు తగ్నికాన్”, ఇజి మరి మరి బతిమాల్‌తార్. 6 అందెఙె యేసు వరివెట సొహాన్. వాండ్రు ఇల్లు డగ్రు వాతాన్. అయావలె సతాదిప కూలెఙ, “మీరు యేసు బాన్‌ సొన్సి ఈహు వెహ్తు, “ప్రబువా, నీను వందమా. నా ఇండ్రొ నీను వాదెఙ్‌ నాను ఏపటితికాన్‌ ఆఏ. 7 గాని నెగెణ్‌ ఆఅ ఇన్ని నీ మాటదాన్‌ నా వెట్టిపణి మణిసి నెగెండ్‌ ఆనాన్‌లె, ఇజి నాను నెసిన. 8 ఎందానిఙ్‌ ఇహిఙ, నా ముస్కు అతికారం మనికార్‌ మనార్. నా అడిఃగి ఉద్దం కినికార్‌ మనార్. నాను ఒరెన్‌ వన్నిఙ్‌ సొన్‌అ ఇహిఙ సొనాన్. మరి ఒరెన్‌ వన్నిఙ్‌ రఅ ఇహిఙ, వానాన్. నా పణిమణిసిఙ్‌ యాక కిఅ ఇహిఙ కినాన్”, ఇజి వెహ్తండ్రె పోక్తాన్. 9 యేసు యా మాటెఙ్‌ వెహాండ్రె, వన్ని వందిఙ్‌ బమ్మ ఆతాన్. వాండ్రు వన్ని వెట వాతిమన్ని లోకుదరిఙ్‌ మహ్తండ్రె, “అబ్బ, ఇస్రాయేలు లోకుర్‌ లొఇబా విన్నిఙ్‌ మన్ని నమకం లెకెండ్, నమకం మని ఒరెన్‌ వన్నిఙ్‌బా నాను సుడ్ఃఎత ఇజి మీ వెట నాను వెహ్సిన”, ఇజి వెహ్తాన్‌. 10 వన్నిబాన్‌ వాతివరిఙ్‌ యేసు మహ్త పోక్తాన్. వారు ఇండ్రొ సొహరె, నెగెణ్‌ ఆతి వెటిపణి మణిసిఙ్‌ సుడ్ఃతార్.

సాతి వన్నిఙ్‌ బత్కిస్నాన్‌

11 యాక కితి వెన్కా, యేసు నాయి ఇని పట్నమ్‌దు సొన్సి మహాన్‌. వన్ని సిసూర్‌ని మంద లోకు వన్నివెట కూడ్ఃజి సొన్సి మహార్‌. 12 వాండ్రు పట్నం వెల్‌గు డగ్రు వాతివెలె సాతికాన్‌ ఒరెన్‌ వన్నిఙ్‌ సోప్‌తారె, సెగొండార్‌ పిండిజి ఒసి మహార్‌. సాతికాన్‌ అయ్‌సిఙ్‌ ఒరెండ్రె మరిసి. అది ముండ బోదెలి. పట్నమ్‌ది మంద లోకుర్‌ దన్నివెట మహార్‌. 13 ప్రబు ముండ బోదెల్‌దిఙ్‌ సుడ్ఃతివెలె, వన్ని పాణం నొతాద్. అడఃబామా’, ఇజి దన్నిఙ్‌ వెహ్తాన్‌.

14 వాండ్రు డగ్రు వాతండ్రె, జజుద్‌ ముట్తిఙ్, పిండిజి ఒసి మహికార్‌ నిహర్. యేసు సాతి వన్నిఙ్, “ఓ దఙడః, నాను నిఙి వెహ్సిన, నిఙ్‌అ ఇజి”, ఇజి వెహ్తాన్. 15 అయావలె సాతికాన్‌ నిఙ్‌జి బస్తాండ్రె, వర్గిదెఙ్‌ మొదొల్‌స్తాన్. యేసు, వన్నిఙ్‌ అయ్‌సిఙ్‌ ఒపజెప్తాన్. 16 వారు విజెరె బమ్మ ఆజి తియెల్‌ ఆతార్. “ఒరెన్‌ పెరి ప్రవక్త మా నడిఃమి వాతాన్. వన్ని లోకురిఙ్‌ సాయం కిదెఙ్‌ దేవుణు వాతాన్”, ఇజి వెహ్తరె దేవుణుదిఙ్‌ పొగిడిఃతార్. 17 యేసు వందిఙ్‌ యా మాటెఙ్‌ యూదయ దేసెం ని డగ్రు మని ప్రాంతమ్‌కాఙ్‌ విజు సెద్రితె.

యేసుని యోహాను సిసూరు వర్గిజినార్.

18-19 బాప్తిసం సీని యోహనుఙ్‌ సిసూర్‌ యా జర్గితి పణిఙ వందిఙ్‌ యోహనుఙ్‌ వెహ్తార్‌. నస్తివలె వాండ్రు వరి లొఇహాన్‌‌ రిఎర్‌ సిసూర్‌ఙ కూక్తాండ్రె, “వానికి నీనెనా? సిలిఙ, మాపు మరి ఒరెన్‌ వందిఙ్‌ ఎద్రు సుడ్ఃదెఙా?”, ఇజి ప్రబుఙ్‌ వెన్‌బాదెఙ్‌ యేసుడగ్రు పోక్తాన్.

20 వారు యేసుడగ్రు వాతారె, “నీనెనా వాజినికి? సిలిఙ మాపు మరి ఒరెన్‌ వన్నిఙ్‌ ఎద్రు సుడ్ఃదెఙా? ఇజి వెన్‌బాదెఙ్‌ బాప్తిసం సీని యోహాను మఙి నీ డగ్రు పోక్తాన్”, ఇహార్. 21 అయావలెనె, యేసు జబ్బుదివరిఙ్‌ బాదదాన్‌ మన్ని వరిఙ్, దెయమ్‌కు అస్తి వరిఙ్‌ నండొండారిఙ్‌ నెగెణ్‌ కితాన్. నండొ గుడ్డిది వరిఙ్‌ సూణిలెకెండ్‌ కిత్తాన్. 22 అందెఙె వాండ్రు వన్నిడగ్రు వాతివరిఙ్, “గుడ్డిదికార్‌ సుడెః ఆజినార్. సొటదికార్‌ నడిఃజినార్. కస్టమ్‌దికార్‌ ఇని పెరిజబ్బు మన్నికార్‌ నెగెణ్‌ ఆజినార్‌. బొయిరదికార్‌ వెంజినార్. సాతికార్‌ నికెఆజినార్. బీదాతివరిఙ్‌ సువార్త వెహెఅజినాద్. ఇజి యాలెకెండ్‌ మీరు సుడ్ఃతికెఙ్, వెంజినికెఙ్‌ మర్జి సొన్సి యోహానుఙ్‌ వెహ్తు. 23 నా ముస్కు నమకం డిఃస్‌ఎండ మంజినికాన్‌ దేవుణు సీని దీవనమ్‌కు మంజినికాన్‌ఆనాలె”, ఇజి వరిఙ్‌ వెహ్తాన్‌.

24 యోహను సిసూర్‌ సొహి వెనుక, యేసు యోహాను వందిఙ్‌ మంద లోకు వెట ఈహు వెహ్తెఙ్‌ మొదొల్‌స్తాన్. “ఇనిక సుడ్ఃదెఙ్‌ మీరు బీడిమ్‌బూమి ప్రాంతమ్‌దు సొహిదెర్‌? గాలిదిఙ్‌ కద్లిజిని గడ్డిదిఙ్‌ సుడ్ఃదెఙా? 25 సిల్లిఙ, మరి ఇనిక సుడ్ఃదెఙ్‌ సొహిదెర్‌? మెతాని సొక్కెఙ్‌ తొడిఃగితి మని ఒరెన్‌ వన్నిఙ్‌ సుడ్ఃదెఙా? సిల్లె, నండొ దర మన్ని సొక్కెఙ్‌ తొడిఃగిజి, సుకం బత్కినికార్‌ రాజురి ఇల్కాఙ్‌ మంజినార్. 26 అహిఙ, మీరు ఇనిక సుడ్ఃదెఙ్‌ సొహిదెర్‌? ఒరెన్‌ ప్రవక్తెఙ్‌నా? ఒఒ, ఒరెన్‌ ప్రవక్త ముస్కు పెరివన్నిఙ్‌ సుడ్ఃదెఙ్‌ సొహిదెర్‌ ఇజి నాను మిఙి వెహ్సిన 27 విన్నివందిఙ్‌ దేవుణు మాటదు ఈహు రాస్త మనాద్, “ఇదిలో, నాను నా కబ్రుతనివన్నిఙ్‌ నీ ముఙాల పోక్సిన వాండ్రు నీ ముఙాల నీ సరి నెగెణ్‌ కినాన్†”.

28 బోదెకాఙ్‌ పుట్తి వరిలొఇ యోహాను ఇంక పెరికాన్‌మరి ఎయెన్‌బా సిలెన్. గాని దేవుణు ఏలుబడిః కిని లోకుర్‌ లొఇ తగిసి కొటికాన్‌ యోహాను ముస్కు పెరికాన్‌ ఇజి నాను మిఙి వెహ్సిన”. 29 యేసు వెహ్తికెఙ్‌ వెహరె లోకుర్‌ విజెరె పన్ను పెర్నికార్‌బా దేవుణు కిజినిక విజు నాయమ్‌దానె కిజినాన్‌ ఇజి లోకుర్‌ ఎద్రు ఒప్పుకొటార్. ఎందనిఙ్‌ ఇహిఙ, వారు యోహాను బాణిఙ్‌ బాప్తిసం లాగె ఆత మహార్‌. 30 గాని పరిసయ్‌రుని యూదురి రూలు నెస్పిస్నికార్‌ యోహాను సీని బాప్తిసం లాగె ఆఏతార్. వారు వరి వందిఙ్‌ దేవుణు ఎతు కితి సఙతి నెక్త పొక్తార్.

31 యా తరమ్‌ది లోకాఙ్‌ నాను ఇన్ని దని దనటాన్‌ పోల్‌సి వెహ్తెఙ్‌? వారు ఇని దనిఙ్‌ పోలిత మనార్‌? 32 వారు, సతాదు బసి మంజి పెండ్లి ఇండ్రొ ని సాతి ఇండ్రొ జర్గిజిని దని వందిఙ్‌ఎత్తు కిజి కర్‌జిజిని కొడొఃరిఙ్‌పోలిత మనాద్. అయా కొడొఃర్‌ ఒరెన్‌దిఙ్‌ ఒరెన్‌ కూకె ఆజి ఈహు కర్‌జిజినార్. “మాపు పిరుడిః ఊహ్‌క్తాప్‌ గాని మీరు కర్‌జిఇతిదెర్. మాపు సాతి ఇండ్రొణి పాటెఙ్‌పార్తాప్‌ గాని మీరు అడఃబాఇతిదెర్”.

33 ఎందానిఙ్‌ ఇహిఙ, బాప్తిసం సీని యోహాను మాముల్‌ బోజనం ఉణిజి, ద్రాక్స కడు ఉణెఎండ వాతాన్. అందెఙె మీరు, “వినిఙ్‌ దెయం అస్తాద్”, ఇజి వెహ్సినిదెర్. 34 లోకు మరిసిఆతి నాను ఉణిజి తింజి వాజినాన్. అందెఙె మీరు ఇదిలో వీండ్రు టిండి కకుర్‌తికాన్, సోస్నికాన్, పన్ను పెర్నివరిఙ్‌ పాపం కినివరిఙ్‌ కూలాయెన్‌ ఇజి వెహ్సినిదెర్. 35 గాని దేవుణుబాణిఙ్‌ వాతి గెణం మనికార్‌ అయా గెణం నిజమాతిక ఇజి వరి విజు నెగ్గి పణిఙాణిఙ్‌ రుజుప్‌ కిజినార్.

పాపం కిత్తి బోదెల్‌దిఙ్‌ సెమిసినాన్‌

36 పరిసయ్‌రు లొఇ ఒరెన్‌ వన్నివెట బోజనం కిదెఙ్‌ యేసుఙ్‌ కూక్తాన్. అందెఙె యేసు పరిసయ్‌రు ఇండ్రొ సొహాండ్రె, వన్ని వెట బోజెనమ్‌దిఙ్‌ బస్త మహాన్. 37 ఆ నాటొ పాపం కిజి మహి ఉండ్రి బోదెలి మహాద్. యేసు పరిసయ్‌రు ఇండ్రొ బోజెనమ్‌దిఙ్‌ బస్త మహాన్‌ ఇజి నెస్తాదె, నూనాఙ్‌ పణుకుదాన్‌‡ తయార్‌ కితి ఉండ్రి సీసాదు నెగ్గి వాసనం సీని నూనె తత్తాద్. 38 యేసు, కాల్కు వెన్కా మహ్తండ్రె బస్త మహాన్‌కాక అది వెనక వన్ని పాదమ్‌క డగ్రు నిహాద్. నిహదె అడఃబాజి మహాద్‌. అది దన్ని కణెర్‌దాన్‌ వన్ని పాదమ్‌కాఙ్‌ ఊత్‌తాదె దని కొపుదాన్‌ తెల్‌తాద్. వన్ని పాదమ్‌కాఙ్‌ ముదు కితాదె వాసనం సీని జటమామ్‌సి నూనె రాస్తాద్.

39 వన్నిఙ్‌ కూక్తి పరీసయి వాండ్రు యాక సుడ్ఃతాండ్రె, వీండ్రు నిజం ఇక ఒరెన్‌ ప్రవక్త ఇహిఙ, వినిఙ్‌ ముట్తి బోదెలి ఎయిదొ ఎలాగ మర్తికాదొ ఇజి నెస్తాన్‌ మరి. ఎందనిఙ్‌ ఇహిఙ, ఇది పాపం కినికాద్, ఇజి మన్సుదు ఒడిఃబితాన్. 40 అందెఙె యేసు, “ఓ సిమోను నీవెట ఉండ్రి మాట వెహ్తెఙ్‌ మనాద్”, ఇజి వన్ని వెట వెహ్తిఙ్, “బోదకినికి వెహ్‌అ”, ఇహాన్‌.

41 అయావలె యేసు”, ఒరెన్‌ అప్పు సితి వన్నిఙ్‌ రిఎర్‌ అప్పు లొస్తికార్‌ మహార్. వరి లొఇ ఒరెన్‌ అయ్‌దు వందెఙ్‌ వెండి రుపాయిఙు మరి ఒరెన్‌ యాబయి వెండి రుపాయిఙు సీదెఙ్‌ మనాద్. 42 అప్పు తిర్‌స్తెఙ్‌ వరిఙ్‌ డబ్బు సిల్లెద్‌. అందెఙె వరిఙ్‌ రిఎరిఙ్‌బా డబ్బు లొస్‌ఎండ డిఃస్తాన్. ఏలు, విరి లొఇ ఎయెన్‌ వన్నిఙ్‌ నండొ ప్రేమిస్నాన్‌? ఇజి వెన్‌బాతాన్‌. 43 అందెఙె సిమోను, “వాండ్రు ఎయెరిఙ్‌ నండొ సితండ్రె, లొస్‌ఎండ డిఃస్త సితాండ్రొ వాండ్రె నండొ ప్రేమిస్నాన్, ఇజి నాను ఒడ్ఃబిజిన”, ఇహాన్. అందెఙె యేసు, “నీను నెగెండ ఎత్తు కితిదె వెహ్తి”, ఇహాన్‌.

44 ఇహండ్రె, ఆ బోదెల్‌ దరొట్‌ సుడ్ఃజి సిమోనుఙ్‌ ఈహు వెహ్తన్. “యా బోదెల్‌దిఙ్‌ నీను సుడ్ఃజిని గదె. నాను నీ ఇండ్రొ వాత. నీను నా పాదమ్‌కు ఊర్‌పాదెఙ్‌ ఏరు సిఇతి. గాని ఇది దని కణెర్‌దాన్‌ నా పాదమ్‌కు ఊత్‌తాదె, దని కొపుదాన్‌ తేలితాద్. 45 నీను నఙి ముదు కిజి డగ్రు కిఇతి. గాని ఇది నాను వాతి బాణిఙ్‌ అసి నా పాదమ్‌కు ముదు కిజినె మనాద్. 46 నీను నా బురాదు నూనె రాస్‌ఇతి. గాని ఇది నా పాదమ్‌కాఙ్‌వాసనం సీని నూనె రాస్తాద్. 47 అది నండొ ప్రేమిస్తాద్. అందెఙె దని నండొ పాపమ్‌కు దేవుణు సెమిస్తాన్, ఇజి నాను నీ వెట వెహ్సిన. ఎయెరిఙ్‌ దేవుణు తక్కు సెమిస్త మనాండ్రొ, వాండ్రు తక్కునె ప్రేమిస్నాన్”.

48 మరి యేసుదనిఙ్, “దేవుణు నీ పాపమ్‌కు సెమిస్త మనాన్”, ఇజి వెహ్తన్. 49 వన్ని వెట ఉండెఙ్‌ బస్తి మహికార్, “పాపమ్‌కు సెమిస్త మన్న ఇజి వెహ్తెఙ్‌ వీండ్రు ఎయెన్‌?”, ఇజి ఒరెన్‌దిఙ్‌ ఒరెన్‌ వర్గిజి మహార్. 50 అందెఙె యేసు, “నీను నా ముస్కు నమకం ఇడ్తి. అందెఙె నీ పాపమ్‌కాణిఙ్‌ దేవుణు రక్సిస్తాన్‌ ఇజి ఆ బోదెల్‌దిఙ్‌ వెహ్తాన్‌.

8

యేసు విత్తు వందిఙ్‌ వెహ్సిని కత

1 సెగం రోస్కు సొహి వెనుక, యేసు, దేవుణు కిని ఏలుబడిః వందిఙ్‌ సువార్త పట్నమ్‌కాఙ్‌ నాహ్కఙ్‌ బోదిసి వెహ్సి వాజి మహాన్‌. 2-3 పన్నెండు మణిసి సిసూరు వన్ని వెట మహార్‌. దెయం ‌బాణిఙ్, కస్టమ్‌కాణిఙ్‌ నెగెణ్‌ ఆతి సెగొండెక్‌ బోదెక్‌బా వన్ని వెట మహె. వన్కా లొఇ ఏడు దెయమ్‌కాణిఙ్‌‌ యేసు డిఃస్‌పిస్తి మగ్‌దలెనె ఇని మరియ, హెరొద్‌ ఇండ్రొ ఎజమాని పణి కిజి మహి కూజ ఇని వన్ని ఆల్సి యొహన, సుసనయ, మరి నండొ బోదెక్‌బా మహె. వన్కాఙ్‌ కల్గితి మన్ని లొఇ అవికు, యేసువన్ని సిసూర్‌ వందిఙ్‌ కర్సు కిజి మహార్‌.

4 విజు పట్నమ్‌కాణిఙ్‌ లోకుర్‌ యేసుడగ్రు వాజి మంద ఆతివెలె, వాండ్రు ఉండ్రి కత వజ ఈహు నెస్‌పిస్తాన్. 5 “ఒరెన్‌ రయ్‌తు వాండ్రు విత్కు వితెఙ్‌ సొహాన్. వాండ్రు విత్కు విత్సి మహిఙ్‌ సెగం సరి పడఃకాద్‌ అర్తె. అర్తి విత్కాఙ్‌ మట్సి సొన్సి మహార్‌. ఆగాసమ్‌ది పొటిఙ్‌బా వాతెనె పెహ్త తిహె. 6 మరి సెగం సటు ముస్కు మన్ని డులిదు అర్తె. నేరితె గాని తడిః సిల్లెండ ఆతిఙ్‌ సాతె. 7 మరి సెగం సాప్కు తపుఙ్‌ నడిఃమి అర్తె. సాప్కు తుపెఙ్‌వెట పిరితె గాని వన్కాఙ్‌ తిగితె. 8 మరి సెగం నెగ్గి బూమిదు అర్తె. ఆకెఙ్‌ పిరితెనె పంట నెగెండ పండితాద్. నండొ జణి ఆతాద్. విత్తి విత్తుదిఙ్‌వంత వంతుఙ్‌లెకెండ్‌ ఆతె. యేసు యా మాటెఙ్‌ వెహ్సి, ‘రుండి గిబిఙాణిఙ్‌ వెంజి అయావజ నడిఃదు’ ”, ఇజి వెహ్తాన్‌.

9 వెనుక వన్నిసిసూర్‌ యా కతవజ నెస్‌పిస్తి దనిఙ్‌ అర్దం ఇనిక ఇజి వెన్‌బాతార్. 10 వెన్‌బాతిఙ్‌ వాండ్రు, “దేవుణు కిని ఏలుబడిః వందిఙ్‌ డాఃఙితి మహి సఙతిఙ్‌ దేవుణు మిఙి తెలివి కిత మనాన్. గాని మహికార్‌ దేవుణు మాటదు వెహ్తి లెకెండ్, ‘సుడ్ఃజినార్‌ గాని తొఎర్, వెంజినార్‌ గాని అర్దం కిఏర్‌*’. అందెఙె వరిఙ్‌ కతవజ నాను నెస్‌పిసిన. 11 యా కతవజ నెస్‌పిస్తి దనిఙ్‌ అర్దం ఇనిక ఇహిఙ, విత్తు ఇహిఙ దేవుణు మాట. 12 విత్తు అర్తిసరి పడఃకాద్‌ పోలితికార్‌ ఎయెర్‌ ఇహిఙ, దేవుణు మాట వెనికార్. గాని వారు దేవుణుదిఙ్‌ నమిజి, వాండ్రు వరిఙ్‌ రక్సిస్‌ఎండ మంజిని వందిఙ్‌ సయ్‌తాను వాజి వరి మన్సుదు మన్ని దేవుణు మాట పెర్జి ఒనాన్. 13 విత్తు అర్తి సట్టుముస్కు మని డుల్లిదిఙ్‌ పోలితికార్‌ ఎయెర్‌ ఇహిఙ, దేవుణు మాట వెనివెలె సర్దదాన్‌ మన్సుదు ఇడ్నికార్. గాని వెల్ల లొఇ సొని లెకెండ్‌ దేవుణు మాట వరి మన్సు లొఇ సొన్‌ఎద్. వారు సెగం కాలం నమినార్‌ గాని కస్టం వానివలె డిఃస్నార్. 14 విత్తు అర్తి సాప్కు తపుఙ్‌ నడిఃమి పోలితికార్‌ ఎయెర్‌ ఇహిఙ, దేవుణు మాట వెంజి నమకం బా ఇడ్నార్. గాని వారు ఆహె బత్కిజి సొనివలె బత్కువందిఙ్‌ మన్ని విసారం, సంసారం, సుకం వందిఙ్‌ ఒడ్ఃబినార్. యాకెఙ్‌ వరి నమకం తిగ్‌జి పొక్సినె. వరి బత్కుదాన్‌ ఇన్ని లాబంబా సిల్లెద్‌. 15 విత్తు అర్తి నెగ్గి బూమిదిఙ్‌ పోలితికార్‌ ఎయెర్‌ ఇహిఙ, దేవుణు మాట వెనికార్. వారు వరిఙ్‌ తగ్ని నెగ్గి మన్సుదు దేవుణు మాట ఇడ్నార్. కస్టమ్‌కు వాతిఙ, వారు అయాకెఙ్‌ ఓరిసి నమకమ్‌దాన్‌ పిరినార్.

దీవ వందిఙ్‌ వెహ్సినాన్.

16 ఎయెన్‌బా దీవ కసిసి వెన్కా తబల మూక్సినొ, మంసం అడ్గినొ ఇడ్‍ఎన్. గాని లొఇ వానివరిఙ్‌ జాయి తోర్‌దెఙ్‌ ఇజి దీవ కంతూదు‌నె ఇడ్నార్. 17 డాఃఙితిక ఇనికబా వెల్లి ఆనాద్. ముస్తిక ఇనికబా తోరెఆజి వెల్లితనె. 18 అందెఙె మీరు వెంజినికెఙ్‌ అర్దం కిజి మండ్రు. ఎందనిఙ్‌ ఇహిఙ, నా బాణిఙ్‌వెంజి అర్దం కిజిని వన్నిఙ్‌ దేవుణు మరి తెలివి కినాన్. గాని వెంజి అర్దం కిఇవన్నిఙ్‌వాండ్రు అర్దం కిత మన ఇజి ఒడ్ఃబితికెఙ్‌బా లాగ్నాన్.

19 నస్తివలె యేసు అయ్‌సిని తంబెర్‌సిర్‌ వన్నిఙ్‌ సుడ్ఃదెఙ్‌ వాతార్. గాని లోకుర్‌ నండొ మహిఙ్‌ వన్ని డగ్రు సొండ్రెఙ్‌ అట్‌ఏతార్. 20 అయావలె ఒరెన్, “నీ యాయ ని తంబెరిఙు నిఙి సుడ్ఃదెఙ్‌ కోరిజి వెల్లి నిహ మనార్”, ఇజి వన్నిఙ్‌ వెహ్తాన్‌. 21 వెహ్తిఙ్‌ యేసు, “దేవుణు మాటెఙ్‌ వెంజి అయావజ నడిఃనికారె నా యాయ నా తంబెరిఙు”, ఇజి వెహ్తాన్‌.

యేసు పెరిగాలి తుపాన్‌దిఙ్‌ ఆప్‌కిజినాన్‌

22 నస్తివలె ఉండ్రి నాండిఙ్‌ యేసు వన్నిసిసూర్‌ఙ, “గనెసరెతు ఇన్ని సెరు అతాహ పడఃక సొనాట్”, ఇజి వెహ్తాన్‌. అందెఙె వారు ఉండ్రి డోణిదు ఎక్తారె సొహార్‌. 23 వారు సొన్సి మహిఙ్, యేసు నిద్ర కితాన్. అయావలె పెరి గాలి తుపాన్‌సెర్రు ముస్కు వాతాదె, డోణిదు ఏరు నిండ్రిజినాద్. వారు పెరి ప్రమాదమ్‌దు మనార్.

24 అయావలె సిసూరు వన్ని డగ్రు సొహరె, “ప్రబువా, ప్రబువా మాపు సానా సొనాప్‌లె”, ఇజి వన్నిఙ్‌ నిక్తార్. వాండ్రు నిఙితండ్రె పెరిగాలి ఉల్లాలుఙుదిఙ్, “పలక్‌ ఆదు”, ఇజి డటం వెహ్తాన్‌. పెరిగాలి అణస్తాద్. విజు అలెతె. 25 అయావలె వాండ్రు, “ఎందనిఙ్‌ మిఙి నా ముస్కు నమకం సిల్లెద్‌?”, ఇజి వరిఙ్‌ వెన్‌బాతాన్. వారు బమ్మఆజి తియెల్‌దాన్, “వీండ్రు గాలిదిఙ్‌ ఏరుదిఙ్‌ అణస్తు ఇజి ఆడ్ర వెహ్తిఙ్‌ అవి లొఙిజినె. వీండ్రు ఎయెండ్రొ”, ఇజి ఒరెన్‌వెట ఒరెన్‌ వర్గితార్.

దెయమ్‌కు అస్తివన్నిఙ్‌ నెగెండ్‌ కిజినాన్.

26 వారు గరసినియ ఇని లోకురి ప్రాంతమ్‌దు వాతార్. అయా ప్రాంతం గలిలయ ప్రాంతమ్‌దిఙ్‌ ఎద్రు మనాద్. 27 వాండ్రు సెరుగటుద్‌ డిగితివెలె, ఆ పట్నమ్‌దికాన్‌ ఒరెన్‌ యేసుడగ్రు వాతాన్. వాండ్రు దెయమ్‌కు అస్తికాన్. నండొ కాలమ్‌కాణిఙ్‌ సొక్కెఙ్‌ తొడిఃగిఎండ, ఇండ్రొ మన్‌ఎండ, దూకిఙాఙ్‌† మహాన్‌. 28 వాండ్రు యేసుఙ్‌ సుడ్ఃతాండ్రె డటం డేల్సి వన్ని పాదమ్‌క ఎద్రు ముణుకుఙ్‌ ఊరితాన్. ఊరితండ్రె, “విజు దనిఙ్‌ అతికారం మన్ని దేవుణు మరిసి ఆతి యేసు, నా వెట నిఙి ఇన్ని పణి, నఙి బాద కిమ ఇజి నిఙి బతిమాల్జిన”, ఇజి డేల్సి వెహ్తాన్‌. 29 ఎందానిఙ్‌ ఇహిఙ, యేసు, వినిఙ్‌ డిఃసి వెల్లి సొన్‌అ ఇజి ఆ దెయమ్‌దిఙ్‌ ఆడ్ర సిత మహాన్‌. అది వన్నిఙ్‌ నండొ సుట్కు అసి మహాద్‌. అందెఙె వన్నిఙ్‌ గొలుస్కాణిఙ్ కాల్కాఙ్‌ కికాఙ్‌ తొహ్సి కాప్‌ కిని వరిఙ్‌ ఇట్తాద్. గాని వాండ్రు గొలుస్కాఙ్‌ తెప్సి, దెయమ్‌కు వన్నిఙ్‌ బీడిమ్‌బూమిదు ఉలుప్సి మహె. 30 యేసు వన్నిఙ్, “నీ పేరు ఇనిక?”, ఇజి వెన్‌బాతాన్. నండొ దెయమ్‌కు వన్ని లొఇ మహిఙ్‌ వాండ్రు, “సేన”, ఇజి వెహ్తాన్‌. 31 మఙి దర్ణిదు పోక్‌మా ఇజి మరి మరి బతిమాల్‌తె.

32 నస్తివలె నండొ పండ్రిఙ్‌ మంద గొరొణ్‌ సెల్కాదు మెయిజి మహె. అందెఙె వన్కా లొఇ సొండ్రెఙ్‌ మఙి సెల్వ సిదా”, ఇజి వన్నిఙ్‌ బతిమాల్‌తె. అందెఙె వాండ్రు సెల్వ సితాన్. 33 అయావలె దెయమ్‌కు వన్నిఙ్‌ డిఃస్తెనె పండ్రిఙ లొఇ సొహె. ఆ పండ్రిఙ్‌ మంద గొరొత్‌దాన్‌ ఉహ్‌క్సి వాజి సెర్రుదు అర్తెనె సాతె. 34 పండ్రిఙ్‌మేప్సి మహికార్‌ జర్గితి దనిఙ్‌ సుడ్ఃతారె ఉహ్‌క్సి సొన్సి ఆ పట్నమ్‌ది వరిఙ్, పట్నమ్‌ది వల్‌సెఙ మని వరిఙ్‌ జర్గితికెఙ్‌ వెహ్తార్‌. 35 లోకుర్‌ యా జర్గితికెఙ్‌ సుడ్ఃదెఙ్‌ సొహార్‌. వారు యేసు డగ్రు వాతిఙ్‌ దెయమ్‌కు డిఃస్తి సొహికాన్‌ సొక్కెఙ్‌ తొడిఃగిజి నెగ్గి బుద్దిదాన్‌ యేసు పాదమ్‌క అడిఃగి బస్తి మహి సుడ్ఃతార్. సుడ్ఃతారె తియెల్‌ ఆతార్. 36 యాక సుడ్ఃతికార్‌ దెయం అస్తికాన్‌ ఎలాగ నెగెణ్‌ ఆతాన్‌ ఇజి మరి లోకురిఙ్‌ వెహ్తార్‌. 37-38 అయావలె గరసినియ లోకురి ప్రాంతమ్‌దు మన్ని లోకుర్‌ విజెరె, నండొ తియెల్‌ ఆతార్. అందెఙె, “మఙి డిఃసి సొన్‌అ”, ఇజి యేసుఙ్‌ వెహ్తార్‌. అందెఙె యేసు డోణి ఎక్తాండ్రె మర్‌జి సొన్సి మహిఙ్, దెయమ్‌కు డిఃస్తి సొహికాన్, “నాను బా నీ వెట వానా”, ఇజి బతిమాలితాన్. 39 గాని యేసు, “నీను మర్‌జి ఇండ్రొ సొన్‌అ. దేవుణు నీ వందిఙ్‌ కిత్తి గొప్ప పణి విజు వెహ్‌అ”, ఇజి వెహ్తండ్రె పోక్తాన్. వాండ్రు సొహాండ్రె యేసు వన్నివందిఙ్‌ కిత్తి గొప్ప పణి పట్నం విజు వెహ్తాన్‌.

యేసు సాతి అయిలిఙ్‌ నిక్సినాన్, జబ్బుఆతి మహిబోదెల్‌దిఙ్‌ నెగెణ్‌ కిజినాన్‌

40 యేసు మర్‌జి వాతివెలె, నండొ లోకుర్‌ వన్నిఙ్‌ ఎద్రు సుడ్ఃజి మహార్‌. అందెఙె వారు వన్నిఙ్‌ డగ్రు కిత్తార్. 41-42 నస్తివలె, యూదురి మీటిఙ్‌ ఇండ్రొణి అతికారి యాయిరు ఇనికాన్‌ యేసు పాదం ముస్కు అర్తాండ్రె, “నఙి ఒరెదె గాలు. అది సాదెఙ్‌ డగ్రు ఆత మనాద్. దనిఙ్‌ డగ్రు పనెండు పంటెఙ్. అందెఙె నీను నా ఇండ్రొ రఅ”, ఇజి బతిమాల్‌తాన్. వాండ్రు సొన్సి మహిఙ్‌ నండొ లోకుర్‌ వన్ని ముస్కు నెకె ఆజి అర్సి మహార్‌. 43 అయావలె ఉండ్రి బోదెలి పనెండు పంటెఙాణిఙ్‌ వెల్లి ఆని జబుదాన్‌ బాద ఆజి మహాద్‌. ఎయెర్‌బా దనిఙ్‌ నెగెణ్‌ కిదెఙ్‌ అట్‌ఎతార్. 44 యేసు వెన్కాఙ్‌ వాతాదె, వాండ్రు తొడిఃగితిమన్ని వన్నినిరీ సొక్కది సెంగుదిఙ్‌ ముట్తాద్. ముట్తి వెటనె దనిఙ్‌ వాజి మహి నల అణస్తాద్. 45 యేసు, “నఙి ముట్తికాన్‌ ఎయెన?”, ఇజి వెన్‌బాతాన్. విజెరె, “మాపు నెస్‌ఎప్”, ఇజి వెహ్తార్‌. అయావలె పేతురు, “బోదకినికిదా, నండొ లోకుర్‌ కూడిఃతారె నీ ముస్కు అర్సినార్‌ గదె”, ఇజి వెహ్తాన్‌. 46 గాని యేసు, “నఙి ఎయెండ్రొ ముట్తాన్. నా లొఇదాన్‌ దేవుణు సత్తు వెల్లి సోసి సొని లెకెండ్‌ నఙి తెలిజినాద్”, ఇజి వెహ్తాన్‌. 47 అయావలె అది యేసుఙ్‌ డాఙ్‌జి సొండ్రెఙ్‌ అట్‌ఎ ఇజి నెస్తాదె వణక్సి వాతాదె వన్ని పాదం ఎద్రు ముణుకుఙ్‌ ఊర్‌జి వఙితాద్. నాను ఎందనిఙ్‌ వన్నిఙ్‌ ముట్త ఎలాగ వెటనె నెగెణ్‌ ఆత ఇనిక విజెరె ఎద్రు అది వెహ్తాద్‌. 48 అందెఙె యేసు”, గాలు, నీను నా ముస్కు నమకం ఇడ్తి. అందెఙె నీను నెగెన్‌ఆతి. సమాదనమ్‌దాన్‌ సొన్‌అ”, ఇజి దనిఙ్‌ వెహ్తాన్‌. 49 యేసువర్గిజి మహివలెనె, యాయెరు ఇండ్రొణికాన్‌ ఒరెన్‌ వాతండ్రె, “నీ గాలు సాతాద్. బోదకినివన్నిఙ్‌ మరి వందిస్మ”, ఇజి వన్నిఙ్‌ వెహ్తాన్‌. 50 యేసు అయా మాట వెహాండ్రె, “తియెల్‌ ఆమ. నా ముస్కు నమకం ఉండ్రె ఇడ్ఃఅ. అది నెగెణ్‌ ఆనాద్”, ఇజి యాయిరుఙ్‌ వెహ్తాన్‌. 51 యాయిరు ఇండ్రొ వాతివెలె, పేతురు, యాకోబు, యోహాను ఇని వరిఙ్‌ ని ఇజ్రి దని అయిసి అప్పొసిరిఙ్‌బా లొఇ ఒతాన్. గాని మహివరిఙ్‌ లొఇ సొండ్రెఙ్‌ సరి సిఏతాన్. 52 విజెరె దన్ని వందిఙ్‌ గుండెఙ డెయ్‌ఎ ఆజి, అడఃబాజి మహార్‌. యేసు వరిఙ్, “అడఃబామాట్, అది నిద్ర కిజినాద్‌ గాని సాఎద్”, ఇజి వెహ్తాన్‌. 53 అది సాతాద్‌ ఇజి వారు నెస్త మహార్‌. అందెఙె యేసుఙ్‌ సెకాల్ కిత్తార్. 54 అహిఙ, యేసు దన్నికిదు అస్తాండ్రె, “ఇజ్రి బయి నిఙ్‌అ”, ఇజి వెహ్తాన్‌. 55 దనిఙ్‌ పాణం మర్‌జి వాతిఙ్‌ అది నిఙితాద్. అయావలె వాండ్రు దనిఙ్‌ బోజనం సీదు ఇజి ఆడ్ర సితాన్. 56 దని అయ్‌సి అపొసిర్‌ నండొ బమ్మ ఆతార్. గాని వాండ్రు యాక ఎయెరిఙ్‌బా వెహ్మట్‌ ఇజి వరిఙ్‌ ఆడ్ర సితాన్.

9

సిసూరిఙ్‌ పణి ఒపజెప్సినాన్‌

1 యేసు పన్నెండు మణిసి సిసూరిఙ్‌ కూక్సి కుడుఃప్తాండ్రె విజు దెయమ్‌కాఙ్‌ పేర్‌దెఙ్, కస్టమ్‌కాఙ్‌ నెగెణ్‌ కిదెఙ్‌ వరిఙ్‌ సత్తుని అతికారం సిత్తాన్. 2 వాండ్రు, “దేవుణు ఏలుబడిః కినాన్‌ ఇజి సువార్త బోదిస్తెఙ్, కస్టమ్‌కాణిఙ్‌ మహి వరిఙ్‌ నెగెణ్‌ కిదెఙ్”, ఇజి వరిఙ్‌ పోక్తాన్. 3 మరి వాండ్రు వెహ్తాన్‌, “మీరు పయాణం వందిఙ్‌ కీదు డుడ్డు గాని, సన్సి గాని రొట్టె గాని, డబ్బు గాని రుండి సొక్కెఙ్‌ గాని ఇనికబా ఒత్తెఙ్‌ ఆఏద్. 4 మీరు ఎయె ఇండ్రొ సొనిదెరొ, అయా పట్నం డిఃస్నిదాక బానె మండ్రు. 5 మిఙి ఎయెర్‌ డగ్రు కిఏండ మహిఙ ఆ పట్నమ్‌దాన్‌ డిఃసి సొనివలె మీ పాదమ్‌కాణి డుల్లిబాన్‌ దుల్‌ప్తు. దేవుణు మాట వారు నెక్త పొక్తిఙ్‌ దేవుణు వరిఙ్‌ కోపం ఆతాన్‌ ఇజి తోరిస్తెఙ్‌ ఆహె డుల్లి దులుప్తు”, ఇజి వరిఙ్‌ వెహ్తాన్‌. 6 అందెఙె వారు సోతారె, నాహ్కఙ్‌ విజు బూలాజి, సువార్త బోదిసి, ఎంబెబా కస్టమ్‌దాన్‌ మహి వరిఙ్‌ నెగెణ్‌ కిజి మహార్‌.

7-8 గలీలయ ముటదిఙ్‌ రాజు ఆతి హేరోదు యేసుని వన్నిసిసూరు కిత్తి పణిఙ్‌ వందిఙ్‌ వెహివెలె అసల అర్దం ఆఎండ మహాన్‌. ఎందనిఙ్‌ ఇహిఙ, సెగొండార్‌ యోహాను సాతండ్రె మర్‌జి నిఙితాన్‌ ఇజి, సెగొండార్‌ ఏలియ ప్రవక్త తోరె ఆతాన్‌ ఇజి మరి సెగొండార్‌ పూర్‌బా కాలమ్‌దు మహి ఒరెన్‌ ప్రవక్త నిఙిత వాతాన్‌ ఇజి యేసు వందిఙ్‌ వర్గిజి మహార్‌. 9 అయావలె హేరోదు, “నాను యోహాను బుర్ర డెఃయిస్త గదె. మరి ఎయి వందిఙ్‌ యా సఙతిఙ్‌ నాను వెంజిన? వాండ్రు ఎయెన్‌?”, ఇజి వన్నిఙ్‌ సుడ్ఃదెఙ్‌ ఆస ఆతాన్.

అయ్‌దు వేలు లోకాఙ్‌ బఙ తిర్సినాన్.

10 అపొస్తుడు మర్‌జి వాతారె, వారు కితి పణిఙ్‌ విజు యేసుఙ్‌ వెహ్తార్‌. వాండ్రు వరిఙ్‌ వెట కూక్తాండ్రె, బత్‌సయుద ఇని పట్నమ్‌దు కేట సొహార్‌. 11 గాని మంద లోకుర్‌ ఆక నెస్తారె, వన్ని వెన్కా వాజి మహార్‌. వాండ్రు వరిఙ్‌ డగ్రు కితాండ్రె దేవుణు ఏలుబడిః వందిఙ్‌ వరిఙ్‌ వెహ్తార్‌. కస్టమ్‌దు మహి వరిఙ్‌ నెగెణ్‌ కిత్తాన్.

12 పొద్దు డిఃగ్‌జి మహివలె, పన్నెండు మణిసి సిసూర్‌ వాతారె, “మాటు ఎయెర్‌ మన్‌ఇ బాడిఃద్‌ మనాట్. అందెఙె యా లోకురిఙ్‌ మండ్రెఙ్‌ బాడిః, ఉండెఙ్‌ టిండి, దొహ్‌క్సిని వజ పడఃకాద్‌ మన్ని నాహ్కఙ్‌ వల్‌సెఙ పోక్అ”, ఇహార్‌.

13 యాక వెహాండ్రె, యేసు, “మీరె వరిఙ్‌ తిండ్రెఙ్‌ఇనికబా సీదు”, ఇజి వెహ్తాన్‌. వెహ్తిఙ్‌ వారు, “మాబాన్‌ అయ్‌దు రొట్టెఙ్, రుండి మొయెఙ్‌ మనె. నిసొ మంద లోకుదిఙ్‌ బోజనం కొండెఙ్‌ మాపు అట్నాపా?”, ఇజి వెహ్తార్‌. 14 (వాతి మని లోకుర్‌ లొఇ మొగకొడొఃర్‌నె డగ్రు అయ్‌దు వేలుఙ్‌ మనార్‌) వాండ్రు, “యాబయి మణిసిర్‌ యాబయి మణిసిర్‌ వర్‌స బసె కిదు”, ఇజి వన్ని సిసూర్‌ఙ వెహ్తాన్‌. 15 వారు ఆహె కిజి విజెరిఙ్‌ బసె కిత్తార్. 16 నస్తివలె వాండ్రు అయ్‌దు రొట్టెఙ్‌ని రుండి మొయెఙ్‌ అస్తాండ్రె, ఆగసం దరోట్‌ బేసి, వన్కాఙ్‌వందిఙ్‌ దేవుణుదిఙ్‌ వందనం వెహ్తాన్‌. అయాకెఙ్‌ ముకెఙ్‌ కితాండ్రె లోకురిఙ్‌ సీబాజి సీదు ఇజి వన్ని సిసూర్‌ఙ సిత్తాన్. 17 వారు విజెరె పొట పంజు తిహార్. తిహి వెనుక మిగిలితి ముకెఙ్‌ పనెండు గంపెఙ్‌ సిసూరు కెహ్తర్. 18 ఉండ్రి నాండిఙ్‌ యేసు ఒరెండ్రె పార్దనం కిజి మహాన్‌. వన్ని సిసూర్‌ వన్ని డగ్రు మహార్‌. అయావలె వాండ్రు, “నాను ఎయెన్‌ ఇజి లోకుర్‌ వర్గిజినార్‌?”, ఇజి వరిఙ్‌ వెన్‌బాతాన్. 19 వారు, “బాప్తిసం సీని యోహాను ఇజి సెగొండార్‌ వెహ్సినార్. సెగొండార్‌ ఏలియ ప్రవక్త ఇజినార్‍. మరి సెగొండార్‌ పూర్‌బా కాలమ్‌దు సాతి ప్రవక్తెఙ లొఇ ఒరెన్‌ మర్‌జి నిఙితాన్‌ ఇజి వర్గిజినార్”, ఇజి వన్నిఙ్‌ వెహ్తార్‌. 20 “అహిఙ, మీరు నాను ఎయెన్‌ ఇజి వెహ్సినిదెర్‌?”, ఇజి వరిఙ్‌ వెన్‌బాతిఙ్, పేతురు, “దేవుణు ఏర్‌పాటు కితి పోక్తి క్రీస్తు”, ఇజి వెహ్తాన్‌. 21 యాక ఎయెవెట వెహ్మట్‌ ఇజి కసితం వరిఙ్‌ ఆడ్ర సితాన్. 22 మరి, “లోకు మరిసి ఆతి నాను నండొ కస్టమ్‌కు ఓరిస్తెఙ్‌వలె. యూద పెద్దెల్‌ఙ, పెరి పుజెరిఙు, యూదురి రూలు నెస్పిస్నికార్‌ నఙి వెల్లి కినార్. లోకుర్‌ నఙి సప్నార్‌లె. సాజి మూండ్రి దినమ్‌కాఙ్‌ దేవుణు నఙి నిక్‌నాన్‌లె”, ఇజి వెహ్తాన్‌. 23 మరి వాండ్రు వరిఙ్‌ విజెరిఙ్‌ ఈహు వెహ్తాన్‌. “ఎయెన్‌బా నా వెట వాదెఙ్‌ ఇహిఙ, వాండ్రు వన్ని సొంత ఇస్టమ్‌కు డిఃసి, వన్నిఙ్‌ వాని కస్టమ్‌కు రోజు ఓరిసి సాదెఙ్‌బా తయార్‌ ఆజి నా వెట వాదెఙ్. 24 ఎయెన్‌బా వన్ని సొంత పాణమ్‌దిఙ్‌ కాపాడఃదెఙ్‌ సుడ్ఃతిఙ, వన్నిఙ్‌ ఎల్లకాలం దేవుణు వెట బత్కిని బత్కు దొహ్‌క్‌ఎద్. గాని ఎయెన్‌బా నా వందిఙ్‌ వన్ని పాణం సితిఙ, వన్నిఙ్‌ ఎల్లకాలం దేవుణు వెట బత్కిని బత్కు దొహ్‌క్నాద్. 25 ఒరెన్‌ వాండ్రు, వాండ్రు కోరితి విజు, యా లోకమ్‌ది సంసారం సుకం విజు దొహ్‌కె ఆజి, వన్నిఙ్‌ ఎలాకాలం దేవుణు వెట బత్కిని బత్కు దొహ్‌క్‌ఎండ మహిఙ, ఇన్ని లాబం? 26 నా వందిఙ్‌ నా మాట వందిఙ్‌ సిగు ఆని ఎంబె వన్నిఙ్‌బా నాను నెస్న ఇజి వెహ్తెఙ్ ‍లోకు మరిసి ఆతి నానుబా సిగు ఆన. నాను దేవుణు జాయ్‌దు ఒడ్ఃబిదెఙ్‌ అట్‌ఇ నని సోకుదాన్‌ వానా. అయావలె నా బుబ్బదిని, దూతెఙది జాయ్‌ ఒడ్ఃబిదెఙ్‌ అట్‌ఇ సోకుబా నా వెట మంజినాద్. అయావలె నా వందిఙ్‌ నా మాట వందిఙ్‌ సిగు ఆతి వన్ని వందిఙ్‌ నానుబా సిగు ఆన. 27 నాను మిఙి నిజం వెహ్సిన, “ఇబ్బె నిహి మన్ని వరి లొఇ సెగొండార్, దేవుణు వన్ని లోకురిఙ్‌ ఏలుబడిః కిజినిక సూణిదాక సాఎర్”.

యేసుఙ్‌ మూర్తి మారిసినాద్.

28 యా మాటెఙ్‌ వెహ్తి డగ్రు ఉండ్రి వారం వెన్కా వాండ్రు, పేతురు, యాకోబు, యోహాను ఇన్ని వరిఙ్‌ వెట్ట కూక్తాండ్రె, పార్దనం కిదెఙ్‌ ఉండ్రి గొరొత్‌ ఎక్తార్. 29 వాండ్రు పార్దనం కిజి మహివలె వన్ని మొకమ్‌ది మూర్తి మారితాద్. వన్ని సొకెఙ్‌ తెలాఙ్‌ ఆతె, జిగి జిగి మెరిసి మహె. 30-31 అయావలె, దేవుణు మంజిని బాడ్డిదాన్‌ రిఎర్‌ వన్ని వెట వర్గిజి మహార్‌. దేవుణు బాణిఙ్‌ వాతి జాయ్‌ వరి సుటులం మహాద్‌. వారు మోసె, ఏలియ ఇనికార్. యేసు యెరూసలెమ్‌దు సాజి, ఆహె దేవుణు ఎతు కితిక బేగి పూర్తి కిని వందిఙ్‌ వర్గితార్.

32 పేతురు ని వన్ని వెట మహికార్‌ బాగ నిద్ర కితార్. తెలి ఆతి మహిఙ్‌ వారు యేసుఙ్‌ మని దేవుణు జాయ్‌దిఙ్‌ వన్ని వెట నిహి మని రిఎరిఙ్‌బా సుడ్ఃతార్. 33 ఆ రిఎర్‌ వన్ని బణిఙ్‌ సొన్సి మహిఙ్, పేతురు యేసుఙ్, “బాబు, మాటు ఇబ్బె మనిక గొప్ప నెగెద్. అందెఙె నిఙి ఉండ్రి మోసెఙ్‌ ఉండ్రి ఏలియెఙ్‌ ఉండ్రి మండ్రెఙ్‌ మూండ్రి గుడుఃసెఙ్‌ తొహ్‌నాప్.*

34 వాండ్రు ఆహె వర్గిజి మహిఙ్‌ మొసొప్‌ వాతాదె వరిఙ్‌ పిడ్ఃగ్‌తాద్. వారు మొసొప్‌ లొఇ సొహివలె సిసూరు తియెల్‌ ఆతార్. 35 అయావలె, “వీండ్రు నాను ఏర్‌పాటు కితి నా మరిను. విని మాటెఙ్‌ వెండ్రు”, ఇజి ఉండ్రి జాటు మొసొప్‌దాన్‌ వాతాద్. 36 అయా జాటు వాతి వెనుక యేసుఙ్‌నె తోరితాద్. సిసూరు సుడ్ఃతి వన్కాఙ్‌ ఉండ్రి దనిఙ్‌బా అయా దినమ్‌కాఙ్‌ మహి ఎయెరిఙ్‌బా వెహ్‌ఎండ అల్లెత మహార్‌.

దెయం అస్తి ఒరెన్‌ కొడొఃదిఙ్‌ నెగెణ్‌ కిజినాన్‌

37 మహ్స నాండిఙ్, వారు ఆ గొరొణ్‌ డిఃగ్‌జి వాతివలె నండొ లోకుర్‌ వన్నిఙ్‌ ఎద్రు వాతార్. 38 అయావలె ఆ మంద లోకు లొఇ ఒరెన్, “ఓ బోదకినికి, నా మరిసిఙ్‌ కనికారం తోరిస్‌అ ఇజి నాను నిఙి బతిమాల్జిన. వాండ్రు నఙి ఒరెండ్రె మరిసి. 39 ఉండ్రి దెయం వన్నిఙ్‌ అస్నాద్. వెటనె వాండ్రు డెడిః‌స్నాన్. వెయ్‌దాన్‌ పంపుల్‌ వాజి అది వన్నిఙ్‌ గజగజ వణికిసి అర్‌ప్నాద్. వన్నిఙ్‌ నండొ బాద కిజి వందిసినె డిఃస్నాద్. 40 దనిఙ్‌ సొన్‌పిస్తెఙ్‌ నీ సిసూర్‌ఙ బతిమాల్‍త గాని వారు కిదెఙ్‌ అట్‌ఎతార్”, ఇజి మొరొ కిత్తాన్.

41 అందెఙె యేసు, “యా తరమ్‌దు మనికిదెరా, మీరు తప్పు సరిదు నడఃపె ఆజినికిదెర్. నమకం సిలికిదెర్. ఎసోడ్‌ రోస్కు మీవెట మంజిన? మీరు కినికెఙ్‌ ఎసొ ఓరిస్తెఙ్‌?”, ఇజి వెహ్తండ్రె, “నీ మరినిఙ్‌ ఇబ్బె తగ్‌అ”, ఇజి వన్నిఙ్‌ వెహ్తాన్‌.

42 ఆ కొడొః వాజిమహివలె వన్నిఙ్‌ అసి మహి దెయం వన్నిఙ్‌ అర్‌ప్తాదె గజ గజ వణకిస్తాద్. అయావలె యేసు ఆ దెయమ్‌దిఙ్‌ సొన్‌అ ఇజి డటిసి వెహ్తాన్‌. కొడొఃదిఙ్‌ నెగెణ్‌ కితాండ్రె అపొసిఙ్‌ ఒపజెప్తాన్. 43 లోకుర్‌ యా జర్గితిక సుడ్ఃతారె, దేవుణు గొప్ప సత్తు మనికాన్‌ ఇజి నండొ బమ్మ ఆతార్. 44 యేసు కితి పణి వందిఙ్‌ లోకుర్‌ విజెరె బమ్మ ఆజి మహివలె, వాండ్రు ఈహు వన్ని సిసూరిఙ్‌ వెహ్తాన్‌. “నాను యేలు వెహ్సిని మాటెఙ్‌ బాగ వెంజి పోస్‌ఎండ మండ్రు. లోకు మరిసి ఆతి నాను లోకు కీదు ఒపజెపె ఆనాలె”, ఇజి. 45 గాని వాండ్రు వెహ్తి మాటెఙ్‌ వరిఙ్‌ అర్దం ఆఎతాద్. దేవుణు ఆక డాప్తాన్. ఎందనిఙ్‌ ఇహిఙ వారు అర్దం కిఎండ మండ్రెఙ్. ఆ మాట వందిఙ్‌ వన్నిఙ్‌ వెన్‌బాదెఙ్‌ వారు తియెల్‌ ఆతార్.

పెరికాన్‌ ఎయెన్‌ఇజి గొడఃబ రేప్సినార్‌

46 సిసూరు లొఇ ఎయెన్‌ పెరికాండ్రొ ఇజి ఉండ్రి ఇజ్రి గొడబ వాతాద్. 47 యేసు వరి మన్సుదు మన్ని ఆలోసన నెస్తాండ్రె ఒరెన్‌ ఇజ్రి కొడొఃదిఙ్‌ అస్తాండ్రె వన్ని పడఃకాద్‌ నిల్‌ప్తాన్. 48 నిల్‌ప్తి వెన్కా వాండ్రు వరిఙ్, “ఎయెన్‌బా యా ఇజ్రి కొడొఃదిఙ్‌ నా ముస్కు నమకం ఇడ్తికాన్‌ఇజి ఒడిఃబిజి డగ్రు కితిఙ, నఙి డగ్రు కితి వజ. నఙి డగ్రు కితికాన్‌ నఙి పోక్తి దేవుణు డగ్రు కితి వజ. మీ లొఇ ఎయెన్‌ తగిజి మంజి నాండ్రొ వాండ్రె పెరికాన్”, ఇజి వెహ్తాన్‌. 49 అయావలె యోహాను, “బోదకినికి, నీ సత్తుదాన్‌ దెయమ్‌కాఙ్‌ పోక్సి మహి ఒరెన్‌ వన్నిఙ్‌ మాపు సుడ్ఃతాప్. వాండ్రు మా వెట మనికాన్‌ ఆఎన్. అందెఙె మాపు వన్నిఙ్‌ అడ్డు కితాప్”, ఇజి వెహ్తాన్‌. 50 అందెఙె యేసు, “వన్నిఙ్‌ అడ్డు కిమాట్. ఎందనిఙ్‌ ఇహిఙ, మీ ముస్కు పగ సిలికాన్‌ మీ దరిఙ్‌ మనికానె”, ఇజి వన్నిఙ్‌ వెహ్తాన్‌.

యెరూసలెమ్‌దు పయాణం కిజినాన్‌

51 యేసు పరలోకమ్‌దు సొండ్రెఙ్‌ దినమ్‌కుడగ్రు ఆతివెలె వాండ్రు మన్సు పూర్తి నమకం కిజి యెరూసలెమ్‌దు సొండ్రెఙ్‌ సోతాన్. 52 వాండ్రు వన్నిఙ్‌ మండ్రెఙ్‌ బాడ్డిః తయార్‌ కిదెఙ్‌ ఇజి సెగొండారిఙ్‌ ముఙాల్‌ పోక్తాన్. వారు దని వందిఙ్‌ సమరియ ఇనన్ని దేసెమ్‌ది ఉండ్రి నాటొ వాతార్. 53 గాని నాటొణికార్‌ వన్నిఙ్‌ డగ్రు కిఎతార్. ఎందనిఙ్‌ ఇహిఙ వాండ్రు యెరూసలెమ్‌దు మన్ని దేవుణు గుడిఃదు సొని ఒరెన్‌ యూద వాండ్రు. 54 సిసూర్‌ఙ లొఇ యాకోబు, యోహాను ఇనికార్‌ యాక సుడ్ఃతారె, “ప్రబువా, యా లోకురిఙ్‌ నాసనం కిదెఙ్‌ ఆగాసం దాన్‌ మాపు సిసు తపిస్తెఙ్‌ నిఙి ఇస్టమ్‌నెనా?”, ఇజి వెన్‌బాతార్. 55 యేసు వరి దరొట్‌ మహ్తండ్రె వరిఙ్‌ గటిఙ వెహ్తాన్. 56 నస్తివలె వారు మరి ఉండ్రి నాటొ సొహార్. 57 వారు సరిదాన్‌ సొన్సి మహివలె, ఒరెన్, “నీను ఎంబె సొహిఙ్‌బా నాను నీ వెట వానా”, ఇజి వన్ని వెట వెహ్తాన్‌. 58 అందెఙె యేసు, “నక్కెఙ మండ్రెఙ్‌ బొరొఙ్‌మన్నె. ఆగాసమ్‌ది పొటిఙ మండ్రెఙ్‌ గూడుఃకు మనె. గాని లోకు మరిసి ఆతి నఙి బుర్ర అడ్డు కిదెఙ్‌బాడి సిల్లెద్‌”, ఇజి మర్‌జి వెహ్తాన్‌. 59 వాండ్రు మరి ఒరెన్‌ వన్నిఙ్, “నా వెట రఅ”, ఇజి వెహ్తాన్‌. అయావలె అయా వాండ్రు, “ప్రబువా, ముఙాల నాను సొన్సి నా బుబ్బెఙ్‌ ముసి వానా”, ఇజి వెహ్తాన్‌. 60 అందెఙె యేసు, “సాతికారె వరి సాతివరిఙ్‌ముస్తెఙ్. గాని నీను సొన్సి దేవుణు ఏలుబడిః వందిఙ్‌ బోదిస్‌అ”, ఇజి వెహ్తాన్‌. 61 మరి ఒరెన్, “ప్రబువా, నీ వెట నాను వానా. గాని నాను ముఙాల మర్‌జి సొన్సి నా ఇండ్రొణి వరిఙ్‌ వెహ్సి వాన”, ఇజి వెహ్తాన్‌. 62 అందెఙె యేసు, “మేడిః ముస్కు కియు ఇడ్జి వెన్కా మర్‌జి బేస్నికాన్‌ ఎయెన్‌బా దేవుణు ఏలుబడిః కినివరి లొఇ ఎందనిఙ్‌ పణిదిఙ్ ‌రఇకాన్”, ఇజి వెహ్తాన్‌.

10

డబయ్‌ మణిసి సిసూరిఙ్‌ సువార్త వందిఙ్‌ పోక్సినాన్.

1 యాక జర్గితి వెనుక, ప్రబు మరి డబయ్‌ మణిసి సిసూరిఙ్‌ ఏర్‌పాటు కితాన్. వాండ్రు సొని విజు పట్నమ్‌కాఙ్‌ విజు బాడిఃదు వన్ని ముఙల రిఎరిఙ్‌ రిఎరిఙ్‌ పోక్తాన్. 2 పోక్సి, వాండ్రు వరిఙ్‌ ఈహు వెహ్తాన్‌, “కొయ్‌దెఙ్‌ మన్నిపంట లెకెండ్‌ లోకుర్‌ నండొండార్‌ మన్నె. గాని తక్కునె కొయ్‌నికార్‌ తక్కునె అందెఙె వన్ని పంట కొయ్‌నివందిఙ్‌ పణికిని వరిఙ్‌ పోక్‌అ, ఇజి కోత్త ఏజుమానిఙ్‌ బతిమాల్‌దు ఇజి వెహ్తాన్‌. 3 మీరు సొండ్రు! ఇదిలో, కార్‌నుకుడిఃఙ నడిఃమి గొర్రె పిల్లెకాఙ్‌ పోక్తిలెకెండ్‌ నాను మిఙి పోక్సిన. 4 మీరు సన్సి గాని, డబ్బుఙ్‌ ఇడ్ని సన్సి గాని, సన్సిదు మరి ఉండ్రి జత జోడ్ఃకు గాని ఒతెఙ్‌ ఆఎద్. మీరు సర్దు ఎయెరిఙ్‌ నెగెణ్‌ మనిదా ఇజి నిల్సి వర్గిజి, సమయం పాడు కిమ. 5 మీరు ఎయె ఇండ్రొ బా సొనివలె, “యా ఇండ్రొ మంజిని వరిఙ్‌ సమాదనం కల్గిపిద్‌ ఇజి ముఙాల వెహ్తు. 6 సమాదనం కోరిజినికాన్‌ ఒరెన్‌ బాన్‌ మహిఙ, మీ సమదనం వన్ని ముస్కు మంజినాద్. సిలిఙ, మర్‌జి మీ బానె వానాద్. 7 వారు ఇనిక సితిఙ్‌బా ఉణిజి తింజి బానె మండ్రు. ఎందనిఙ్‌ ఇహిఙ, పణి కిని వన్నిఙ్‌వన్నిఙ్‌కావాలస్తికెఙ్‌దొహ్‌క్తెఙ్‌తగ్నికాన్. ఇల్కు ఇల్కు బూలమాట్.

8 మరి మీరు ఎమేణి పట్నమ్‌దు సొనివలె వారు మిఙి డగ్రు కిజి ఇనిక సితిఙ ఆకదె ఉండు. 9 బాన్‌ మని కస్టమ్‌ది వరిఙ్‌ నెగెణ్‌ కిదు. దేవుణు ఏలుబడిః కిని కాలం మీ డగ్రు వాత మనాద్‌ ఇజి వరిఙ్‌ వెహ్తు. 10-11 గాని మీరు ఎమేణి పట్నమ్‌దుబా సొనివెలె వారు మిఙి డగ్రు కిఏండ మహిఙ, అయా పట్నమ్‌ది వీదిఙ సొన్సి, “మా పాదమ్‌కాఙ్‌ కస్తి మన్ని మీ పట్నమ్‌ది డుల్లిబా ఇబ్బె దుల్‌ప్సి సొన్‌సినాప్. ఎందనిఙ్‌ ఇహిఙ, దేవుణు మీ ముస్కు కోపం ఆత మనాన్‌ ఇజి తోరిస్తెఙ్. గాని ఒడ్ఃబిదు ఏలుబడిః కిని కాలం డగ్రు ఆత మనాద్‌ ఇజి తప్‌ఏండ నెస్తు”, ఇజి వెహ్తు. 12 నాను మిఙి వెహ్సిన, దేవుణు తీర్పు కిని దినమ్‌దు యా పట్నమ్‌ది వరిఙ్‌ సిక్స మరి నండొ మంజినాద్. సొదొమ పట్నమ్‌దు మహి లోకురిఙ్‌ నసొ మన్‍ఎద్‍. 13 ఓ కొరాజి పట్నమ్‌దు మనికిదెరా, అబాయా మిఙి ఎసొ పెరి కస్టమ్‌కు వానెలె. ఓ బెత్‌సెయుద పట్నమ్‌దు మనికిదెరా, అబయా మిఙి ఎసొ గొప్ప పెరి కస్టమ్‌కు వానెలె. ఎందనిఙ్‌ ఇహిఙ, మీ నడిఃమి కితి బమ్మాతి గొప్ప పణిఙ్‌ తూరు సీదొను ఇని పట్నమ్‌కాఙ్‌ కినిక ఇహిఙ, వారు పూర్‌బమ్మ్‌దునె బస్త గరండెఙ్‌ తొహె ఆజి, నీరు వాకె అజి, పాపమ్‌కు డిఃస్తాప్‌ ఇజి తోరిస్తార్‌ మరి. 14 దేవుణు తీర్పు కినివలె మీ పట్నమ్‌కాఙ్‌ సిక్స, తూరు సిదొను పట్నమ్‌కాఙ్‌ నండొ మంజినాద్‌లె. 15 కపర్నహొము పట్నమ్‌దు మనికిదెరా, ఆగాసం దాక గొప్ప పెరికాప్‌ ఇజి ఒడిఃబిజినిదెరా? సిల్లె, దేవుణు మిఙి వాండ్రు మంజిని బాడిఃదాన్‌ అర్‌ప్నాన్‌లె. ఇహిఙ, దేవుణు మిఙి నాసనం కినాన్‌లె. 16 మరి యేసు వన్ని సిసూరిఙ్, “మీ మాట వెనికాన్‌ నా మాట వెనాన్. మీ మాటదిఙ్‌ నెక్న పొక్నికాన్, నా మాటదిఙ్‌ నెక్న పొక్నాన్. నా మాటదిఙ్‌ నెక్ని పొక్నికాన్, నఙి పోక్తి వన్నిఙ్‌ నెక్న పొక్నాన్”, ఇజి వెహ్తాన్‌. 17 డబయ్‌ మణిసి సిసూరు సర్‌దాన్‌ మర్‌జి వాతారె, “ప్రబువా, దెయమ్‌కుబా, నీ అతికారం దాన్‌ సొండ్రు ఇజి మాపు ఆడ్ర సీజినివలె మఙి లోబడిఃజినె”, ఇజి వెహ్తాన్‌. 18 నస్తివలె యేసు, “ఒఒ, సయ్‌తాను మిరిస్తి లెకెండ్‌ వన్ని అతికారం సిల్లెండ ఆగాసమ్‌దాన్‌ అర్తిక నాను సుడ్ఃత 19 సారస్‍కాఙ్‌ సోర్‌కుపిఙ మట్తెఙ్‌ మిఙి అతికారం సిత మన్న. సయ్‌తాను సత్తుదిఙ్‌ గెలిస్తెఙ్‌ మిఙి అతికారం సిత్త మన్న. సయ్‌తాను మిఙి ఇనికబా కిదెఙ్‌ అట్‌ఎన్. 20 దెయమ్‌కు మిఙి లోబడిఃజినె ఇజి సర్‌ద లావు ఆమ. గాని దేవుణు మీ పేరు వాండ్రు మంజిని బాడిఃదు రాస్త మనాన్‌ ఇజి నండొ సర్‌ద ఆదు”, ఇజి వెహ్తాన్‌‌ 21 అయావలె యేసు, దేవుణు ఆత్మదాన్‌ నండొ సర్‌ద ఆజి, “ఓ బా, నీనె ఆగాసమ్‌దిఙ్‌ బూమిదిఙ్‌ ప్రబు. నాను నిఙి పొగిడిఃజిన. ఎందనిఙ్‌ ఇహిఙ, గెణం మని వరిఙ్, సదు మని వరిఙ్, యా నిజమాతి సఙతి డాఃప్తిదె, ఇజ్రి కొడొః లెకెండ్‌ మని వరిఙ్‌ తోరిస్తి. ఒఒ బా, అయ లెకెండ్‌ కిదెఙె నిఙి ఇస్టం ఆతాద్. 22 నా బుబ్బ నఙి విజు సఙతిఙ్‌ నా కీదు ఒపజెప్త మనాన్. మరిసి ఎయెండ్రొ ఇజి అప్పొసినె నెస్నాన్.మరి ఎయెన్‌బా నెస్‌ఎన్. అప్పొసి ఎయెండ్రొ ఇజి మరిసి ని అప్పొసిఙ్‌ తెలివి కిదెఙ్‌మరిసి ఎర్లితికార్‌నె నెస్నార్. మరి ఎయెన్‌బా నెస్‌ఎన్”, ఇజి వెహ్తాన్‌.

23-24 వాండ్రు సిసూర్‌ దరోట్‌ మహ్తండ్రె, “దేవుణు వందిఙ్‌ వాండ్రు కిని ఏలుబడిః వందిఙ్‌ మీరు సుడ్ఃతి గొప్ప సఙతిఙ్‌ సుడ్ఃదెఙ్‌ అట్తి మీరు అంతు సిల్లి సర్‌ద మంజినికార్. ఎందనిఙ్‌ఇహిఙ, నండొ ప్రవక్తరు, రాజురుఙు మీరు సుడ్ఃజినికెఙ్, సుడ్ఃదెఙ్‌ ఇజి ఆస ఆతార్‌ గాని సుడ్ఃదెఙ్‌ అట్‌ఎతార్. మీరు వెహికెఙ్‌ వెండ్రెఙ్‌ ఇజి ఆస ఆతార్‌ గాని అట్‌ఎతార్”, ఇజి వన్ని సిసూరిఙ్‌నె వెహ్తాన్‌.

పడఃకాదికాన్‌ ఎయెన్‌ ఇనివందిఙ్‌ యేసు వెహ్సినాన్‌

25 ఉండ్రి నాండిఙ్, యూదురు రూలు నెస్‌పిస్నాన్‌ ఒరెన్‌ నిఙ్‌జి, “ఓ బోదకినికి, ఎలాకాలం దేవుణు వెట బత్కిని బత్కు దొహ్‌క నాను ఇనిక కిదెఙ్‌?”, ఇజి యేసుఙ్‌ పరీక్స కిజి వెన్‌బాతాన్. 26 అందెఙె వాండ్రు, యూదురి రూలుదు ఇనిక రాస్త మనాద్. బాన్‌ ఇనిక సద్‌విజిని?”, ఇజి వెహ్తాన్‌. 27 వాండ్రు, “నీ ప్రబుఆతి దేవుణుదిఙ్‌ నీ పూర్తి మన్సుదాన్, నీ పూర్తి పాణమ్‌దాన్, నీ పూర్తి సత్తుదాన్, నీ పూర్తి బుద్దిదాన్‌ ప్రేమిస్తెఙ్”. మరి, “నిఙి నీను ప్రేమిసిని లెకెండ్‌ మహివరిఙ్‌ ప్రేమిస్‌అ ఇజి రాస్త మనాద్”, ఇజి వెహ్తాన్‌. 28 అందెఙె యేసు, “నీను నెగెణ్‌ వెహ్తి. ఆహె కిఅ. అయావలె నీను ఎలాకాలం దేవుణు వెట బత్కినిలె”, ఇజి వన్ని వెట వెహ్తాన్‌. 29 అయావలె అయా యూదురి రూలు నెస్‌పిస్నాన్‌ నీతి నిజాయితి మనికాన్‌ నాను ఇజి తోరె ఆదెఙ్‌ ఈహు వెన్‌బాతాన్, “నా పడఃకాదికాన్‌ ఎయెన్‌?”, ఇజి. 30 అందెఙె యేసు ఈహు మహ్సి వెహ్తాన్‌. “ఒరెన్‌ యెరూసలెమ్‌దాన్‌ డిఃగ్‌జి యెరికొ పట్నమ్‌దు సొనివెలె సెగొండార్‌ డొఙారి వన్నిఙ్‌ అస్తార్. అస్తారె, వాండ్రు తొడిఃగితి మహికెఙ్‌ లాగితార్. వన్నిఙ్‌ ఇజ్రి పాణం ఇట్తారె డెఃయితారె డిఃస్త సొహార్‌. 31 యావలె ఒరెన్‌ యూదురి పుజెరి ఆ సరిదాన్‌ సొండ్రెఙ్‌ పణి తాక్తాద్. వాండ్రు వన్నిఙ్‌ సుడ్ఃతాండ్రె పడఃకదాన్‌ సొహాన్‌. 32 అయా లెకెండ్‌నె, లేవి* ఒరెన్‌ ఆ సరిదాన్‌నె సొహాన్‌. గాని వాండ్రుబా సుడ్ఃతాండ్రె పడఃకదాన్‌ ఎర్‌లిజి సొహాన్‌. 33-34 అయా సరిదాన్‌నె ఒరెన్ సమరియ వాండ్రు పయాణం కిజి మహాన్‌. వాండ్రు అర్తి మని వన్నిఙ్‌ సుడ్ఃతాండ్రె వన్ని పాణం నొతాద్. వన్ని డగ్రు సొహాండ్రె ఒలివ ఇని నూనె, ద్రాక్సకల్లు వాక్తాండ్రె వన్ని గాయమ్‌కాఙ్‌ తొహ్‌క్తాన్. వాండ్రు వన్ని సొంత గాడఃదె ముస్కు ఎకిస్తాండ్రె ఉండ్రి లార్‌జి ఇండ్రొ సొహాన్‌. వన్నిఙ్‌ నెగెణ్‌ సుడ్ఃతాన్‍. 35 మహ్స నాండిఙ్‌ వాండ్రు రుండి వెండి రుపాయుఙ్‌ లాగితండ్రె లార్‌జి సవ్‌కారిఙ్‌ సితాన్. సితండ్రె, “వినిఙ్‌ నెగ్రెండ సుడ్ఃఅ. వినివందిఙ్‌ మరి కర్సు ఆతి మహిఙ నాను మర్‌జి వానివలె అయా డబ్బు నిఙి సీన”, ఇజి వన్ని వెట వెహ్తండ్రె సొహాన్‌. 36 యా కత వెహ్తి వీస్తి వెనుక, యేసు వన్నిఙ్, “డొఙారి అస్తి వన్నిఙ్‌ యా ముఎర్‌ లొఇ ఎయెన్‌ పడఃకాదికాన్‌ ఆనాన్, ఇజి నీను వెహ్‌అ”, ఇజి వెన్‌బాతాన్. 37 యూదురి రూలు నెస్‌పిస్నాన్, “వన్ని ముస్కు పాణం నొత్తికాండ్రె, వన్ని పడఃకాదికాన్”, ఇహాన్‌. అందెఙె యేసు, “నీను సొన్సి యా లెకెండ్‌నె కిఅ”, ఇజి వెహ్తాన్‌.

మార్త మరియ

38 యేసు ని వన్ని సిసురు పయ్‌నం కిజి సొన్సి మహార్‌. ఉండ్రి నాటొ సొహార్‌. అబ్బె మార్త ఇన్ని ఉండ్రి బోదెలి దన్ని ఇండ్రొ వన్నిఙ్‌ డగ్రు కిత్తాద్. 39 దనిఙ్‌ మరియ ఇన్ని ఉండ్రి తఙిసి మనాద్. అది ప్రబు పాదమ్‌క డగ్రు బస్తాదె వన్ని బోద వెంజి మహాద్‌.

40 మార్త విజు పణి వందిఙ్‌ నండొ బాద ఆజి వన్ని డగ్రు వాతాద్. వాతాదె, “ప్రబువా, నాను ఒరెనె పణి కిదెఙ్‌ నా తఙి డిఃస్త మనాద్. నిఙి బాద సిల్లెదా? నఙి తోడుః కిఅ ఇజి దనిఙ్‌ వెహ్‌అ”, ఇజి వెహ్తాద్‌. 41-42 అందెఙె యేసు, “మార్త, నీను నండొ పణిఙ వందిఙ్‌ విసారిసి బాద ఆజిని. గాని ముకెలమతిక ఉండ్రె. మరియ అయా నెగ్గి దనిఙ్‌ కోరితాద్. దన్నిబాణిఙ్‌ ఎయెన్‌బా అయాక లాగ్జి ఒతెఙ్‌ అట్‌ఎన్”, ఇజి వెహ్తాన్‌.

11

యేసు పార్దనం నెస్‌పిస్నాన్‌

1 ఉండ్రి నాండిఙ్‌ యేసు ఉండ్రి బాడిఃదు పార్దనం కిజి మహాన్‌. వాండ్రు పార్దనం వీస్తి వెన్కా వన్ని సిసూర్‌ లొఇ ఒరెన్, “ప్రబువా, యోహాను వన్ని సిసూరిఙ్‌ పార్దనం నెస్‌పిస్తాన్. అయాలెకెండ్‌ మఙిబా పార్దనం నెస్పిస్‌అ”, ఇజి వన్నిఙ్‌ వెహ్తాన్‌. 2 అందెఙె యేసు వరిఙ్, మీరు పార్దనం కినివెలె ఈహు వెహ్తు. “ముస్కు మన్ని మా బుబ్బ, లోకుర్‌ విజెరె నీ పేరు గొప్ప నెగ్గిక ఇజి గవ్‌రం సిపిర్. నీను లోకుర్‌ విజెరిఙ్‌ ఏలుబడిః కిపిన్. 3 రోజు రోజు కావాలిస్తి టిండి మఙి సిదా. 4 మఙి పాపమ్‌కు కితి వరిఙ్‌ మాపు సెమిస్తి వజ నీను మా పాపం సెమిస్‌అ. తప్ప కిబిస్నిసెఇ అసెఙ్‌ మాలొఇ రెఏండ మఙి ఇడ్ఃఅ”, ఇజి వెహ్తాన్‌. 5-6 మరి యేసు వరివెట ఈహు వెహ్తాన్‌. “మీ లొఇ ఒరెన్‌ వన్నిఙ్‌ ఒరెన్‌ కూలాయెన్‌ మనాన్. నీను మదరెయితు వన్నిబాన్‌ సొన్సి, ‘ఓ కూలవాండ్రు, నఙి మూండ్రి రొట్టెఙ్‌ బదలు సిదా. ఎందనిఙ్‌ ఇహిఙ, మరి ఒరెన్‌ కూలాయెన్‌ పయాణం కిజిని సరిదాన్‌ నా బాన్‌ వాత మనాన్. వన్నిఙ్‌ సీదెఙ్‌ నాబాన్‌ ఇనికబా సిల్లెద్‌”, ఇజి వెహ్సిని.

7 అయావలె వాండ్రు లొఇహాన్‌, “నఙి బాద కిమ. సెహ్‌ల కెహ్త మనాద్. నా ఇజ్రి కొడొఃర్‌ నా వెట నిద్ర కిజినార్. నిఙ్‌జి సీదెఙ్‌ నాను అట్‌ఎ”, ఇజి వెహనండ్రా? 8 నాను మిఙి వెహ్సిన, వన్నిఙ్‌ నిఙ్‌జి సీదెఙ్‌ ఇస్టం సిలిఙ్‌బా వాండ్రు నిఙ్‌జి సీనాన్. ఎందనిఙ్‌ ఇహిఙ, వాండ్రు కూలాయెన్‌ ఇజి ఒడిఃబిజి అహు కిఏన్. గాని సిగు డిస్తాండ్రె ఏక ఏక లొసినాన్‌ ఇజి ఒడిఃబిజి నిఙి కావలస్తిక విజు సీనాన్. 9 అందెఙె నాను మిఙి వెహ్సిన, మీరు ఇనిక లొస్నిదెరొ, అక్క దేవుణు మిఙి సీనాన్. ఇనిక మీరు రెబాజినిదెరొ అక దేవుణు మిఙి సీనాన్‌. కొత్తు, మీ వందిఙ్‌ దేవుణు సేహ్ల రెనాన్లె. 10 ఎందానిఙ్‌ ఇహిఙ, లొస్ని విజెరిఙ్‌ దొహ్‌క్నె. రెబాని వన్నిఙ్‌ తోరె ఆజినాద్, కొత్సిని వన్నివందిఙ్‌ సేహ్ల రే ఆనాద్.

11 మీ లొఇ అప్పొసి ఆతికాన్‌ ఎయెన్‌బా, వన్ని మరిసి మొయ లొస్తిఙ, సరాస్‌ సీనాండ్రా? 12 కొరు గుడ్డు లొస్తిఙ, సొర్‌కుప్పి సీనాండ్రా? 13 అహిఙ, మీరు సెఇకిదెర్‌ ఆతిఙ్‌బా, మీ కొడొఃరిఙ్‌ నెగ్గి ఇనాయమ్‌కు సీదెఙ్‌ నెస్నిదెర్. అహిఙ, ముస్కు మన్ని మీ బుబ్బ వన్నిఙ్‌ లొస్ని వరిఙ్‌ ఎసొనొ దేవుణు ఆత్మ సీనాన్”.

యేసు బయిల్‌జెబెలు

14 యేసు ఒరెన్‌ వన్ని బాణిఙ్‌ గుల్ల దెయమ్‌దిఙ్‌ పేర్‌జి మహాన్‌. ఆ దెయం డిఃస్తి సొహి వెన్కా గుల్ల ఆతి మహికాన్‌ వర్గితాన్. ఆక సుడ్ఃతారె లోకుర్‌ విజెరె బమ్మ ఆతార్. 15 గాని వరి లొఇ సెగొండార్, “దెయమ్‌కాఙ్‌ నెయ్‌కి ఆతి బయిల్‌జెబెలు సత్తుదాన్‌ వీండ్రు దెయమ్‌కాఙ్‌ పేర్‌జినాన్‌ ఇజి వర్గితార్. 16 మరి సెగొండార్‌ వన్నిఙ్‌ పరిస కిదెఙ్‌ సుడ్ఃతార్. దేవుణునె వినిఙ్‌పోక్త మనాన్‌ ఇజి రుజుప్‌ కిదెఙ్‌ ఉండ్రి గుర్తు లెకెండ్‌ ఉండ్రి బమ్మ ఆని పణికిజి తోరిస్‌అ ఇజి వెహ్తార్‌. 17 వాండ్రు వరి ఆలోసన నెస్తాండ్రె వరి వెట ఈహు వెహ్తాన్‌, “ఎమేణి దేసెమ్‌దికార్‌బా వరిఙ్‌ వారె జటిఙ్‌ ఆజి కేట ఆతిఙ పాడాఃనాద్. ఆహె, ఉండ్రి కుటుమ్‌దికార్‌బా వరిఙ్‌ వారె జటిఙ్‌ ఆజి కేటఆతిఙ, ఆ కుటుం నిల్‌ఏద్. 18 అయాలెకెండ్‌ సయ్తాను దెయమ్‌కుబా వరిఙ్‌ వారె జటిఙ్‌ఆజి కేట ఆతిఙ, సయ్‌తాను వరి ముస్కు కిని ఏలుబడిః ఎలాగ నిల్‌నాద్‌? సయ్తాను సత్తుదాన్‌ నాను దెయమ్‌కాఙ్‌ పేర్‌జిన ఇజి మీరు వెహ్సినిదెర్‌ గదె. 19 అహిఙ, మీ సొంత లోకుర్‌ ఇన్ని దని దనటాన్‌ దెయమ్‌కాఙ్‌ పేర్‌జినార్. అందెఙె మీ సొంత లోకుర్‌నె మీరు తప్తిదెర్‌ ఇజి రుజుప్‌కిజినార్. 20 నాను దేవుణు సత్తుదాన్‌ దెయమ్‌కాఙ్‌ పేర్త మన్నఇహిఙ దేవుణు ఏలుబడిః కినిక మీడగ్రు వాతమనాన్‌ ఇజి రుజుప్‌ ఆజినాద్.

21 విజు అయుదమ్‌కు తొడిఃగిజి ఒరెన్‌ సత్తుమనికాన్‌ వన్నిఇల్లు అస్తి విజు కాప్‌ కితిఙ, ఇనికబా సోరిసొన్‌ఎద్. 22 గాని వినిఙ్‌ మిస్తి నండొ సత్తు మనికాన్‌ ఒరెన్‌ వినిఙ్‌ అస్తాండ్రె విని ముస్కు గెలిస్తిఙ, వీండ్రు నమ్మితి అయుదమ్‌కు విజు వాండ్రు లాగ్జి, విని ఆస్తి సీబాన సీనాన్. 23 నా దరిఙ్‌ మన్‌ఇకాన్‌ నఙి పగాతికాన్. నా వెట మంద కిఇకాన్, సెద్రిస్నాన్. 24 ఉండ్రి దెయం ఒరెన్‌ వన్నిఙ్‌ డిఃస్తి సొహి వెనుక, దనిఙ్‌ మండ్రెఙ్‌ బాడ్డి రెబాజి బయిలుదు బూలాజినాద్. గాని ఎంబెబా దనిఙ్‌ బాడ్డి దొహ్‌క్‌ఇతిఙ్, “నాను డిఃస్తి వాతి నా ఇండ్రొ మర్‌జి సొనాలె”, ఇజి వెహ్నాద్. 25 మర్‌జి వాతిఙ్‌ అది డిఃస్తివాతికాన్‌ నెగెండ్‌ సిపాజి సుబ్బరం కిజి ఇల్లు లెకెండ్, నెగెణ్‌ మనాన్‌ ఇజి నెస్తాద్.

26 నస్తివలె అది మర్జి సొన్సి దనిఙ్‌ ఇంక సెఇకెఙ్‌ ఆతి మరి ఏడు దెయమ్‌కాఙ్‌ కూక్న తనాద్‌, అవిక్‌ వన్ని లొఇ సొన్సి అబ్బ కినె. అయవలె వన్ని గతి ముందాహి దన్నిఙ్‌ ముస్కు కస్ట్టమానాద్‌. 27 యేసు యా మాటెఙ్‌ వెహ్సి మహివలె, ఆ మంద లొఇ మన్ని ఉండ్రి బోదెలి, “నిఙి కాస్తి పోసకితి నీ యాయ అంతు సిల్లి సర్‌ద మంజినికాద్”, ఇజి డటం వెహ్తాద్‌. 28 అయావలె వాండ్రు, “నిజమ్‌నె, గాని దేవుణు మాట వెంజి అయావజ నడిఃని విజెరెబా అంతు సిల్లి సర్‌ద మంజినికార్”, ఇజి వెహ్తాన్‌.

29 లోకుర్‌ మరి నండొ కూడిఃతి మహివలె, వాండ్రు ఈహు వెహ్తాన్‌. “యా తరమ్‌దికార్‌ నండొ సెఇకార్. వారు ఉండ్రి గుర్తు లెకెండ్‌ ఉండ్రి బమ్మ ఆని పణి కిఅ ఇజి వెన్‌బాజినార్. గాని దేవుణు ప్రవక్త ఆతి ఓనెఙ్‌ జర్గిదిక ఆఎండ, మరి ఇన్ని గుర్తుబా వరిఙ్‌ తోర్‌ఎద్. 30 నినవె పట్నమ్‌దివరిఙ్‌ ఓన ఎలాగ ఉండ్రి గుర్తు మహండ్రొ అయాలెకెండ్‌ లోకు మరిసిఆతి నాను యా తరమ్‌దివరిఙ్‌ ఉండ్రి గుర్తు మనాన్. 31 ఆక్కరి దినమ్‌ది తీర్పుదు, దసిణ్‌ దేసెమ్‌ది రాణి యా తరమ్‌ది లోకుర్‌ వెట నిఙ్‌నాదె వరి ముస్కు నేరం మొప్నాద్. ఎందనిఙ్‌ ఇహిఙ, సొలొమోను వెహ్సిని గెణం మన్ని మాటెఙ్‌ వెండ్రెఙ్‌ బూమి కొసాదు మన్ని దని దేసెమ్‌దాన్‌ అది వాతాద్. ఏలు సొలోమొనుఙ్‌ మిస్తి పెరికాన్‌ ఇబ్బె మనాన్. 32 కడెఃవేరి దినమ్‌ది తీర్పు, నినివె పట్నమ్‌ది లోకుర్‌ యా తరమ్‌ది లోకుర్‌ వెట నిల్‌నారె, వరి ముస్కు నేరం మొప్నార్. ఎందనిఙ్‌ ఇహిఙ, ఓన వెహ్తి బోద వెహరె, వారు పాపమ్‌కు డిఃసి ఒప్పుకొటార్. ఏలు ఓనెఙ్‌ మిస్తి పెరికాన్‌ ఇబ్బె మనాన్.

ఒడొఃల్‌ది దీవవందిఙ్‌ వెహ్సినాన్‌

33 ఎయెర్‌బా దీవ కసిసి వెనుక డాఃప్సినొ, తూము ముసినొ ఇడ్‌ఎర్. గాని లొఇ వానివరిఙ్‌ జాయి తోర్‌దెఙ్‌ ఇజి దీవ కంతూదుద్‌నె ముస్కునె ఇడ్నార్. 34 నీ ఒడొఃల్‌ది దీవ లెకెండె నీ కణుకు. నీ కణుకు నెగ్రెండ మనివలె, నిఙి విజు సుడ్ఃదెఙ్‌ ఆనాద్. అయాకెఙ్‌ సెఇకెఙ్‌ ఆతిఙ, నిఙి సుడ్ఃదెఙ్‌ అట్‌ఇ. 35 అందెఙె సీకటు మన్‌ఎండ, నాను నెస్పిస్ని నిజమాతి సఙతిఙ్‌ ఆతి జాయి మీ మన్సుదు మండ్రెఙ్‌ సుడ్ఃదు. 36 అందెఙె మన్సు పూర్తి అయా జాయిదాన్‌ నిడ్రింతి మహిఙ, అయాక నాను నెస్‌పిస్తి వజ, నెగ్రెండ మీరు బత్కిజినిదెర్‌ ఇజి తోర్నాద్. ఉండ్రి పెరి జాయి నీ ముస్కు డెఃయితిఙ ఎలాగ మంజినాదొ, అయాలెకెండ్‌ అయా జాయి నాను నెస్‌పిస్తి వజ మీరు బత్కిజినిదెర్‌ ఇజి తోర్నాద్. 37 యేసు వర్గిజి వీస్తి వెనుక ఒరెన్‌ పరిసయు వాండ్రు, వన్ని వెట ఉండెఙ్‌ రఅ, ఇజి కూక్తాన్. అందెఙె వాండ్రు లొఇ సొహాండ్రె ఉండెఙ్‌ బస్తాన్. 38 ఉణి ముఙాల వాండ్రు యూదురిఙ్‌ మన్ని అలవాటు వజ కియు నొర్‌బాఏతాన్‌ ఇజి నెస్తాండ్రె, ఆ పరిసయు వాండ్రు బమ్మఆతాన్. 39 అందెఙె ప్రబు ఈహు వెహ్తాన్‌, “పరిసయురుఙాండె, లోకుర్‌ ముస్కుహాన్‌ మిడిఃస్తి ఇడ్ని గిన్నెఙ్‌ని సొడువెఙ్‌ లెకెండ్‌ మన్నికిదెర్‌? మీరు మిఙిబా వెల్లిహాన్ సుడిఃఙ నెగ్గివరి లెకెండ్‌ తోరె ఆజినిదెర్. గాని మీ మన్సు సెఇ బుద్దిఙాణిఙ్, కకుర్‌తిదాన్‌ కూడిఃతి ఆసదాన్‌ నిండ్రితె మన్నె. 40 బుద్ది సిలికిదెరా, ఒడొఃల్‌ తయార్‌ కిత్తి దేవుణునె మీ మన్సుదు మన్ని ఆలోసనమ్‌కు నెసినికాన్‌ 41 మీరు కనికారం ఆజి, మిఙి కల్గితి మన్ని లొఇహాన్‌‌ సిల్లి వరిఙ్‌ దాన సీదు. అయావలె దేవుణు ఎద్రు నెగ్గికిదెర్‌ ఆనిదెర్. 42 పరిసయురుఙాండె, అబాయా, మిఙి ఎసొనొ కస్టమ్‌కు వానెలె. ఎందానిఙ్‌ ఇహిఙ, పుదిన, సదాప, విజు కుసెఙ్, విజు దనిఙ్‌బా దసం బాగం సీజినిదెర్. గాని మీరు లోకురిఙ్‌ నాయం కిఇదెర్. దేవుణుదిఙ్‌ ప్రేమిస్‌ఇదెర్. రుండిబా ఉండ్రెలెకెండ్‌ కిజి మంజినిక ఇహిఙ ఒద్దె నెగ్గెండ్‌ మహాద్‌ మరి. 43 పరిసయురుఙాండె, అబాయా మిఙి ఎసొనొ కస్టమ్‌కు వానెలె. ఎందానిఙ్‌ ఇహిఙ, యూదురి మీటిఙ్‌ ఇల్కాఙ్‌ ముకెలమాతి బాడిఃదు బస్తెఙ్‌ మీరు ఆస ఆనిదెర్. సతెఙ నడిఃమి పెరికార్‌ ఇజి మాడెఃసె ఆదెఙ్‌ కోరిజినిదెర్. 44 పరిసయురుఙాండె, అబాయా, మిఙి ఎసొనొ కస్టమ్‌కు వానెలె. ఎందానిఙ్‌ ఇహిఙ, మీరు తోర్‌ఇ దూకిలెకెండ్‌ మంజినిదెర్. లోకుర్‌ దూకి ఇజి నెస్‌ఎండ వన్కా ముస్కు నడిఃజినార్. 45 అయావలె యూదురి రూలు నెస్‌పిస్నాన్‌ ఒరెన్, “బోదకినికి, నీను యా లెకెండ్‌ వెహ్సి మఙిబా దుసలాడిఃజిని”, ఇజి వెహ్తాన్‌. 46 అందెఙె యేసు, యూదురు రూలు నెస్పిస్నికిదెరా, అబాయా మిఙి ఎసొనొ కస్టమ్‌కు వానెలె. ఎందానిఙ్‌ ఇహిఙ, లోకుర్‌ కిదెఙ్‌ నసొ కస్టం మన్ని యూదురి రూలుఙ్, అలవాటుఙ్‌ వారు కిదెఙ్‌ ఇజి వెహ్సినిదెర్. గాని మీరు వరిఙ్‌ ఉండ్రి డఃడఃస్క దాన్‌బా తోడుః కిఇదెర్. 47 యూదురి రూలు నెస్పిస్నికిదెరా, అబాయా మిఙి ఎసొనొ కస్టమ్‌కు వానెలె. ఎందానిఙ్‌ ఇహిఙ, మీ అనిరిఙ్‌ సప్తి ప్రవక్తరి, దూకిఙ్‌ ముస్కు మీరు గుండమ్‌కు పెర్‌జిన్‌దెర్. 48 అయావలె వారు కితిపణివెట మీరు కూడిఃతి మనిదెర్‌ ఇజి రుజుప్‌ కిజినిదెర్. సాక్సిర్‌లెకెండ్‌ మనిదెర్‌ వారు ప్రవక్తరిఙ్‌ సప్తార్. మీరు వరి గుండమ్‌కు పెర్‌జినిదెర్. 49 అందెఙె, దేవుణు వన్ని గెణమ్‌దాన్, ‘నాను వరి నడిఃమి ప్రవక్తెఙ, అపొస్తుడుఙ పోక్న. వరి లొఇ సెగొండారిఙ్‌ వారు సప్నార్‌లె. మరి సెగొండారిఙ్‌ మాలెఙ్ కినార్‌లె. 50-51 యా లోకం పుట్తి బాణిఙ్‌ మొదొల్సి లోకుర్‌ సప్తి విజు ప్రవక్తరి నల్ల వందిఙ్‌ యా తరమ్‌ది లోకురిఙ్‌ సిక్స వానాద్. ఇహిఙ, ఏబేలు నల దాన్‌ మొదొల్సి జెకరియ నల దాక. జెక్రయెఙ్‌ సంద సుర్ని మాలి పీటని దేవుణు వందిఙ్‌ కేటఆతి గది, దినిఙ్‌ నడిఃమినె సప్తార్. వరిఙ్‌ విజేరిఙ్‌ సప్తికెఙ్‌ విజు యా తరమ్‌దివరి పణినె ఇజి నాను నిజం మీవెట వెహ్సిన.

52 యూదురి రూలు నెస్పిస్నికిదెరా, అబాయా, మిఙి ఎసొనొ కస్టమ్‌కు వానెలె. ఎందానిఙ్‌ ఇహిఙ, దేవుణు వందిఙ్‌ మన్ని గెణమ్‌దు నడిఃపిసిని సేహ్‌లది తాలం మీరు అసినిదెర్. మీరు దేవుణుదిఙ్‌ టెటాఙ్‌ నెస్‌ఇదెర్. దేవుణుదిఙ్‌ నెస్తెఙ్‌ ఆస మన్ని వరిఙ్‌ మీరు అడ్డు కిజినిదెర్. 53-54 వాండ్రు అబెదాన్‌ సొహి వెనుక, పరీసయిరు యూదురి రూలు నెస్పిస్నికార్‌ నండొ కోపమ్‌దాన్‌ వన్నిముస్కు నేరం మొప్తార్. వన్ని వెయ్‌దాన్‌ వాని మాటెఙ లొఇ తపుఙ్‌ అస్తెఙ్‌ ఇజి నండొ సఙతిఙ వందిఙ్‌ ప్రస్నెఙ్‌ వెనబాజి మహార్‌.

12

1 నస్తివలె వెయుఙ్‌వెయుఙ్‌ లోకుర్‌ కూడ్ఃజి వాతార్. ఒరెన్‌దిఙ్‌ ఒరెన్‌ మట్టె ఆజి మహార్‌. అయావలె యేసు ముఙాలె వన్ని సిసూర్‌ వెట ఈహు వర్గిదెఙ్‌ మొదొల్‌స్తాన్. “మాపు నెగ్గికాప్‌ ఇజి పరిసయ్‌రు తోరె ఆని వేసం, పులాని దూరు లెకెండ్‌ మనాద్. అందెఙె జాగర్త మండ్రు. 2 డాఃప్తిక మన్నికెఙ్‌ విజు తోరెఆనెలె. నెస్‌ఏండ ముస్కు మన్నికెఙ్‌ విజు నెసె ఆనెలె. 3 అందెఙె మీరు సీకటుదు వర్గితికెఙ్‌ జాయిదు వెనార్. ఇహిఙ, డాఙ్‌జి వర్గితికెఙ్‌ విజెరె వెనార్‌లె. మీరు గదిఙ, గిబ్బిదు వర్గితిక మెడెఃఙ ముస్కు సాట్నార్‌లె.

4 నా కూలెఙాతి మీ వెట వెహ్సిన, ఒడొఃల్‌దిఙ్‌ సప్తి వెనుక మరి ఇనికబా కిదెఙ్‌ అట్‌ఇ వరిఙ్‌ తియెల్‌ ఆమాట్. 5 గాని మీరు ఎయెరిఙ్‌ తియెల్‌ ఆదెఙ్‌ ఇజి నాను నెస్‌పిస్న. ఒడొఃల్‌దిఙ్‌ సప్తి వెనుక, ఎలాకాలం మంజిని బాడిఃదు పొక్తెఙ్‌ అతికారం మన్ని వన్నిఙ్‌ తియెల్‌ ఆదు. నిజమె నాను వెహ్సిన, వన్నిఙ్‌ తియెలాదు. 6 అయ్‌దు పంట పొటిఙ రుండి కాసుదిఙ్‌ పొర్‌నార్‌ గదె? గాని వన్కాలొఇ ఉండ్రె దనిఙ్‌బా దేవుణు పోస్‌ఎన్. 7 మీ బురాది కొప్ప విజుబా దేవుణు లెకిస్త మనాన్. తియెలామాట్. మీరు నండొ పంట పొటిఙ మిస్తి విలువ మన్నికిదెర్.

8 నాను మిఙి వెహ్సిన, లోకుర్‌ ముఙాలెనఙి ఒపుకొణి ఎయెవన్నిఙ్‌బా లోకుమరిసి ఆతి నాను దేవుణు దూతెఙ ఎద్రు ఒప్పకొణా. 9 గాని లోకుర్‌ ఎద్రు నఙి నెస్‌ఎ ఇన్ని వన్నిఙ్‌ దేవుణు దూతెఙ్‌ ఎద్రు నాను బా నెస్‌ఎ ఇజి వెహ్న. 10 లోకుమరిసిఆతి నా ముస్కు ఎయెన్‌బా పడ్ఃఇ మాట వర్గితిఙ, దేవుణు వన్నిఙ్‌ సెమిస్నాన్. గాని దేవుణు ఆత్మదిఙ్‌ దూసిస్ని ఎయెరిఙ్‌బా దేవుణు సెమిస్‌ఎన్.

11 వారు మిఙి యూదురి మీటిఙ్‌ ఇల్కాణిఙ్‌ యూదురి అతికారిఙ ఎద్రునొ, పెద్దల్‌ఙ ఎద్రునొ ఒనార్. అయావలె ఎలాగ మర్‌జి వెహ్తెఙ్, ఇనిక వెహ్తెఙ్, ఇనిక వర్గిదెఙ్‌ ఇజి బెఙఆమాట్. 12 ఎందానిఙ్‌ ఇహిఙ, మీరు వర్గిదెఙ్‌ మనిక అయా గడిఃయద్‌నె దేవుణు ఆత్మ మిఙి నెస్‌పిస్నాన్.

ఆస్తివన్ని బుద్దిసిల్లి వన్నివందిఙ్‌నెస్‌పిసిని కత

13 అయావలె ఆ మందలొఇ ఒరెన్, “బోదకినికిదా, నా బుబ్బ గణస్తి దనిఙ్‌ నఙి వానివంతు సీబాజి సిఅ ఇజి నా అన్నెఙ్‌ వెహ్‌అ”, ఇజి వెహ్తాన్‌. 14 అయావలె యేసు, “ఒరె, మీ ముస్కు తీర్పు కిని వన్ని వజనొ, సీబాజి సీని వన్ని వజనొ నఙి ఎయెన్‌ నిల్‌ప్తాన్‌?”, ఇజి వెహ్తాన్‌. 15 మరి వరిఙ్‌ వెహ్తాన్‌, “జాగర్త మండ్రు. ఇని దనిఙ్‌బా లావుఆసెఙ్‌ ఆమాట్. ఎందనిఙ్‌ ఇహిఙ, ఎసొ ఆస్తిమన్నికాన్‌ ఆతిఙ్‌బా, వన్ని ఆస్తిలొఇ వన్ని బత్కు ఆఏద్. ఇహిఙ ఆస్తివన్నిఙ్‌ నిజమాతి బత్కు సిఏద్. 16 మరి వాండ్రు వరిఙ్‌ కతవజ ఈహు నెస్‌పిస్తాన్. “ఒరెన్‌ ఆస్తి మనివన్నిఙ్‌ బూమిదు నండొ పంట పండితాద్. 17 అయావలె వాండ్రు, ‘నా గింజ ఇడ్‌దెఙ్‌ నఙి బాడ్డి సాల్‌ఎద్. అందెఙె ఇనిక కిదెఙ్?’, ఇజి వన్నిమన్సుదు వాండ్రు ఒడిఃబితాన్.

18 ఒడ్ఃబితాండ్రె, ‘నాను ఈహుకిన. నా గాదిఙ్‌ లాగ్జి పెరికెఙ్‌ కిన. అబె నా గింజెఙ్, మహి సామానమ్‌కుఙ్‌ విజు ఇడ్న’, ఇజి వెహ్తాన్‌. 19 మరి నాను, నా వెట ఈహు వెహ్న, ‘నఙి నండొ పంటెఙ్‌ వందిఙ్‌ నండొ ఆస్తి కుడుఃప్త మన్న. సుకం ఆఅ. ఉణఅ, తిన్‌అ, సర్‌ద ఆజి మన్‌అ’, ఇజి.

20 గాని దేవుణు వన్నిఙ్, ఓ బుద్ది సిలికి, యా రెయునె నీ పాణం లొసిన. అయావలె నీ వందిఙ్‌ ఇడ్తి మనికెఙ్‌ ఎయెరిఙ్‌ ఆనెలె? ఇజి 21 సొంత బత్కు వందిఙ్‌ ఆస్తి కుడుఃప్ని ఎయెరిఙ్‌బా యా లెకెండ్‌ వానాద్. గాని, దేవుణు ఎద్రు, దేవుణుదిఙ్‌ ఇస్టం ఆనివజ వాండ్రు ఆస్తిమనికాన్‌ ఆఏన్”.

ఇని దనిఙ్‌బా విసారిస్మాట్.

22 మరి, యేసు వన్ని సిసూర్‌వెట ఈహు వెహ్సినాన్, “అందెఙె, నాను మిఙి వెహ్సిన, మీరు ఇనిక ఉండెఙ్‌ ఇజి పాణం వందిఙ్‌ విసారిస్మాట్. ఇనిక తొడ్ఃగిదెఙ్‌ ఇజి ఒడొఃల్‌వందిఙ్‌ విసారిస్మాట్. 23 ఎందానిఙ్‌ ఇహిఙ, టిండి ముస్కు పాణం ముకెలమతిక. సొక్కెఙ్‌ ముస్కు ఒడొఃల్‌ ముకెలమతిక. 24 కాకిఙవందిఙ్‌ సుడ్ఃదు. అవి విత్‌ఉ, కొయిఉ, వన్కాఙ్‌ గాదినొ గప్పెఙ్‌నొ సిల్లు. గాని దేవుణు వన్కాఙ్‌ తిండి సీజినాన్. అహిఙ పొటిఙ ముస్కు మీరు ఎసొ విలువ మనికిదెర్. 25-26 మీ లొఇ ఎయెన్‌బా విసారిసి వన్ని బత్కుదిఙ్‌ ఉండ్రి గంటబా కుడుఃప్సి మీ వయ్‌సు పిరీప్తెఙ్‌ అట్‌నిదెరా? అట్‌ఇదెర్. యా ఇజ్రి పణికిదెఙ్‌ మీరు అట్‌ఇదెర్‌ ఇహిఙ మరి ఎందనిఙ్‌ మహి పెరి సఙతిఙ వందిఙ్‌విసారిస్నిదెర్. 27 పూఙదిఙ్‌ సుడ్ఃదు. అవి ‌కస్టబడిఃఉ. సొక కిదెఙ్‌ నూలుఙ్‌ తయార్‌ కిఉ. ఆఙ్‌బ విజు ఆస్తి కలిగితి మన్ని సొలోమొన్‌రాజు యా ఉండ్రి పూఙలెకెండ్‌ సోకు మన్ని ఉండ్రి సొక్కె తొడిఃగిఏతాన్‌ ఇజి నాను మిఙి వెహ్సిన. 28 నేండ్రు మంజి విగెహిఙ్‌ సిసూదు విసిర్ని మడిఃఙ మంజిని గడ్డిదిఙ్‌ యా లెకెండ్‌ దేవుణు సోకు సితాన్, ఇహిఙ ఇజిరి నమకం మన్నికిదెరా మరి ఒద్దె నెగెండ సొకెఙ్‌ మిఙిసొక్కెఙ్‌ తొడిఃగిస్‌పిఏండ్రా? 29 ఇనిక ఉండెఙ్, ఇనిక తిండ్రెఙ్‌ ఇన్ని దనిఙ్‌ ఎత్తు కిజి విసారిస్మాట్. 30 ఎందనిఙ్‌ ఇహిఙ, దేవుణుదిఙ్‌ నెస్‌ఇకార్‌నె విన్క వందిఙ్‌ రెబాజినార్. మిఙి యాకెఙ్‌ కావాలె ఇజి మీ బుబ్బాతి దేవుణు నెస్నాన్. 31 గాని దేవుణు మిఙి ఏలుబడిః కినాన్‌ ఇజి ఆసఆదు. అయావలె దేవుణు మిఙి కావాలిస్తికెఙ్‌ విజు సీనాన్. 32 ఇజిరిమంద తియెల్‌ ఆమాట్. దేవుణు, వన్నిబత్కుదు రాజులెకెండ్‌ ఇట్తి వరిఙ్‌ నెగ్గికెఙ్‌ సీదెఙ్‌ మీ బుబ్బ ఇస్టంఆత మనాన్. 33 మిఙి కల్గితి మనికెఙ్‌ పొర్సి బీదవరిఙ్‌ సీదు. అయావలె మీరు దేవుణు మంజిని బాడిఃదు మీ వందిఙ్‌ ఆస్తిగణస్నిదెర్. అబ్బె డొఙారి రఏన్. కరి తిన్‌ఏద్. అందెఙె మీ ఆస్తితకు ఆఏద్. 34 ఎందనిఙ్‌ ఇహిఙ, మీ ఆస్తిఎంబె మనాదొ, అబెనె మీ మన్సుబా మంజినాద్. 35-36 ఎస్తివలెబా పణికిదెఙ్‌ నడుఃము తొహె ఆజి, తయార్‌ఆజి మండ్రు. మీ దీవెఙ్‌ ఎస్తివలెబా కసిసి మండ్రు. పెండ్లి విందుదాన్‌ ఇండ్రొ వాజిని ఎజుమానిఙ్‌ ఎద్రు సుడ్ఃజి మంజిని పణిమణిసిర్‌ పోలిసి మండ్రు. ఎజుమాని విందుదాన్‌ వాజి సేహ్ల కొత్నివెలె వెటనె సేహ్ల వాండ్రు రేనాన్. నన్నివరిఙ్‌ పోలిసి మండ్రు. 37 ఎజుమాని వాతివెలె, వన్ని వందిఙ్‌ తెలి మంజి ఎద్రు సుడ్ఃజి మంజిని పణిమణిసిరిఙ్‌ నెగెద్. నిజమె నాను వెహ్సిన, ఎజుమాని, నడుఃము తొహె ఆజి, బోజెనమ్‌దిఙ్‌ వాతి వరిఙ్‌ బసె కిజి వరిఙ్‌ తిండి సీనాన్. 38 మదరెయితునొ కోడిఃజామ్‌నొ ఎజుమాని వాతివెలె, వన్నివందిఙ్‌ ఎద్రు సుడ్ఃజి తెలి మంజిని వన్నిఙ్‌ నెగెద్. 39 ఎమేణి గడిఃయదు డొఙారి వానాన్‌ ఇజి ఇండ్రొణి ఏజుమాని నెస్తిఙ వాండ్రు తెలిమంజి వన్నిఇల్లు బొరొ కిఏండ సుణాన్‌ ఇజి మీరు నెస్తు. 40 మీరు నా వందిఙ్‌ ఎద్రు సుడ్ఃఇ గడ్డిఃయాదు, లోకు మరిసి ఆతి నాను వాన. అందెఙె మీరు బా తయార్‌ ఆజి మండ్రెఙ్‌ వెలె.

41 అయావలె పేతురు, “ప్రబువా, యా కతవజ మఙినె నెస్‌పిస్నిదా, విజెరిఙ్‌ నెస్‌పిస్నిదా?”, ఇజి యేసుఙ్‌ వెన్‌బాతాన్.

42 అందెఙె యేసు, “నమకం మని, బుద్దిమని గొత్తి మణిసి ఎయెన్‌? ఎయెన్‌ ఇహిఙ, ఇండ్రొణి మహి గొత్తియారిఙ్‌ సరిఆతి గడ్డిఃయా సుడ్ఃజి వరి కార్‌డువజ వరిఙ్‌ దొహ్‌క మన్ని తిండి సామనమ్‌కు సీదెఙ్‌ ఇజి ఎజుమాని వరిముస్కు ఏర్‌పాటు కిత్తికాండ్రె. 43 ఎజుమాని మర్‌జి వానివలె వెహ్తివజ పణికితి వన్నిఙ్‌ నెగెద్. 44 అయ ఎజుమాని వన్నిఙ్‌ కల్గితి మన్ని విజు దనిముస్కు అతికారం మని వన్నిలెకెండ్‌ వన్నిఙ్‌కినాన్, ఇజి నాను నిజం వెహ్సిన. 45-46 గాని, ఉండ్రి వేల యా గొతియయెన్, ‘నా ఎజుమాని వాదెఙ్‌ ఆల్‌సెం ఆజినాన్‌’ ఇజి వన్నిమన్సుదు ఒడిఃబిజి, మహి గొతియారిఙ్‌ గొతియాణికాఙ్‌ డెఃయిజినాన్. వాండ్రు ఉణిజి, తింజి సోస్త మహాన్‌. ఆహె మహిఙ్, వాండ్రు ఎద్రు సుడ్ఃఇ దినమ్‌దు నెస్‌ఇ గడియాదు వన్ని ఎజుమాని వానాన్. అయావలె వాండ్రు వన్నిఙ్‌ కత్సి దేవుణుదిఙ్‌ నమ్‌ఇ వరివెట వరి వందిఙ్‌ తయార్‌ కిత్తిమన్ని బాడ్డిదు పొక్నాన్.

47 ఎజుమాని ఇస్టమ్‌కు నెసిబా అయావజ కిఎండ తయారాజి మన్‌ఎండ మన్ని గొతియ వన్నిఙ్‌ నండొ సిక్ససీనాన్. 48 ఎజుమాని ఇస్టమ్‌కు నెస్‌ఎండ, సిక్సదిఙ్‌ తగితి పణిఙ్‌ కితి వరిఙ్‌ కండెక్‌ సిక్సనె సీనాన్. ఎయెరిఙ్‌ దేవుణు నండొ సిత్త మనాండ్రొ వన్నిబాణిఙ్‌ నండొ లొస్నాన్. ఎయెన్‌బాన్‌ దేవుణు మరి నండొ ఒపజెప్త మనాండ్రొ, వన్నిబాణిఙ్‌ నండొనె లొస్నాన్. 49 సిసు లెకెండ్‌ మన్ని దేవుణు సీని సిక్స యా లోకమ్‌దు తత్తెఙ్‌ నాను వాతమన. ఆక విజెరిఙ్‌ సుర్‌నాద్. ఏలునె సురుదెఙ్‌ మొదొల్‌స్తిఙ బాగ మంజినాద్, ఇజి ఆస ఆజిన. 50 కస్టం ఇని ఉండ్రి బాప్తిసంబా లాగెఆదెఙ్‌ మనాద్. ఆక్క పూర్తి కినిదాక నఙి నండొ విసారం మంజినాద్‌లె. 51 యా లోకమ్‌దు సమాదనం తతెఙ్‌ నాను వాతమన్న ఇజి మీరు ఒడిఃబిజినిదెరా? సిల్లె, కేటకిదెఙ్‌నె వాత మన్న. 52 ఏలుదాన్‌ అయ్‌దుగురు మంజిని ఉండ్రి కుటుం వరిఙ్‌ వారె కేట ఆనార్‌లె. ముఏర్‌ ఉండ్రి పడఃకాద్‌ రిఏర్‌ మరి ఉండ్రి పడఃకాద్. 53 వారు కేట ఆనార్‌లె. అప్పొసి మరిసిఙ్‌ని, మరిసి అప్పొసి ఙ్‌ని, అయిసి గాల్సిఙ్‌ని, గాడ్సి దని అయ్‌సిఙ్‌ని, మీమ్‌సి దన్ని కొడెఃసిఙ్‌ని, కొడెఃసి దన్ని మీమ్‌సిఙ్‌ని పడిఃఏండ మంజినాద్‌లె.

54 అయావలె వాండ్రు మందలోకుదిఙ్‌ ఈహు వెహ్తాన్‌, “పడఃమటదాన్‌ మొసొప్‌ వాతిక సుడ్ఃతిఙ పిర్రు వానాద్‌లె, ఇజి మీరు వెహ్నిదెర్. ఆహె జర్గినాద్. 55 దసిణదాన్‌ గాలి వాతిఙ గొప్పఎండ కినాద్‌ ఇజి వెహ్నిదెర్. ఆహె జర్గినాద్. 56 వేసం కినికిదెరా, మీరు బూమిదు ఆగాసమ్‌దు జర్గినికెఙ్‌ సుడ్ఃజి గుర్తు అస్తెఙ్‌ నెస్నిదెర్. మరి ఎందానిఙ్‌ యా కాలమ్‌దు జర్గినికెఙ్‌ గుర్తు అస్తెఙ్‌ మీరు అట్‌ఏండ మంజినిదెర్‌? 57 ఎమేణిక నాయం ఇజి మిఙి మీరె తర్పు కిదెఙ్‌ అట్‌ఇదెరా? 58 మీ ముస్కు నేరం మొప్తివన్నివెట లాయిరి కోర్‌టుదు సొన్సి మహివలె సర్దు వన్ని వెట రాజినం ఆదెఙ్‌ సుడ్ఃదు. సిలిఙ, వాండ్రు మిఙి తీర్పు కిని వన్ని డగ్రు ఈడిఃసి ఒనాన్. తీర్పు కినికాన్‌ జమాన్‌ఙ ఒపజెప్నాన్. వాండ్రు మిఙి జెలిదు ఇడ్నాన్. 59 తీర్పు కినికాన్‌ లొస్ని డబ్బు విజు సీనిదాక జెలిదాన్‌ వెల్లి వాదెఙ్‌ అట్‌ఇదెర్‌ ఇజి నాను మిఙి వెహ్సిన.

13

పాపం డిఃసిసీదు, సిల్లిఙ నాసనం వానాద్‌

1 అయావలె బాన్‌ మహికార్‌ సెగొండార్‌ యేసుఙ్, గలీలియాతి సెగొండార్‌ వరిఙ్‌ వెహ్తార్‌. ఇనిక వెహ్తార్‌‌ ఇహిఙ, గలీలియాతికార్‌ పూజ కిజి మహివలె, పిలాతు వరిఙ్‌ సపిస్తాన్. అయావలె పూజసిత్తి నలని లోకుర్‌నల కూడిఃతాద్. 2 అందెఙె యేసు వరిఙ్, “వరిఙ్‌ సప్తారె యా లెకెండ్‌ నండొ బాదెఙ్‌కితార్. అందెఙె వారు మహి గలీలియాతి వరి విజెరె ఇంక నండొ పాపం కితికార్‌ ఇజి మీరు ఒడ్ఃబిజినిదెరా? 3 సిల్లెద్‌ ఇజి మీవెట వెహ్సిన. గాని మీరు పాపమ్‌కు డిఃసిసీదు. సిల్లిఙ, మీరు విజిదెరెబా అయాలెకెండ్‌ నాసనం ఆనిదెర్. 4 మరి సుడ్ఃదు, సిలొయొము ఇని పట్నమ్‌దు నిరిండ్‌ తొహ్తిమన్ని గుడిః అర్తిఙ్, యెరూసలెమ్‌దు బత్కిజి మహికార్‌ పద్‌ఎనిమితి మణిసి సాతార్. వారు బత్కిజిని వరి ఇంక నండొ సెఇకార్‌ ఇజి మీరు ఒడిఃబిజినిదెరా? 5 సిల్లె ఇజి నాను మీ వెట వెహ్సిన. గాని మీరు పాపం డిఃసి సీదు. సిలిఙ, మీరుబా అయాలెకెండ్‌ నాసనం ఆనిదెర్. 6 మరి వాండ్రు కతవజ ఈహు నెస్‌పిస్తాన్. ఒరెన్‌ వన్నిఙ్‌ ద్రాక్స టోట మనాద్. అబ్బె వాండ్రు బొడెమరాన్‌ ఉండ్రి ఉణుస్తాన్. వాండ్రు దన్నిపట్కు రెబాతివెలె ఇనికబా దొహ్‌క్‌ఎతాద్. 7 అందెఙె వాండ్రు, ‘ఇదిలో నాను మూండ్రి పంటెఙాణిఙ్‌ యా మరాతి పట్కుఙ్‌ రెబాజి వాజిన. గాని ఇనిక బా దొహ్‌క్‌ఎతాద్. దినిఙ్‌ కత్సి విసీర్‌అ. దిన్నిదనాట్‌ యా బూమి ఎందనిఙ్‌ పాడాఃదెఙ్‌?”, ఇజి టోట కాప్‌కిని వన్నివెట వెహ్తాన్‌. 8 అందెఙె వాండ్రు, “బాబు యా ఉండ్రి ఏంటు మనిద్. నాను సుటులం కార్‌సి గతం పొక్సి సూణాట్. 9 అక్కపట్కు అస్తిఙ నెగెద్, అస్‌ఇఙ కత్సి విసీర్‌అ”, ఇజి వెహ్తాన్‌.

విస్రాంతిదినమ్‌దు నడుఃము వఙితి ఉండ్రి బోదెలిదిఙ్‌నెగెణ్‌కిజినాన్‌

10 ఉండ్రి విస్రాంతిదినమ్‌దు, యేసు ఉండ్రి యూదురి మీటిఙ్‌ ఇండ్రొ బోద కిజి మహాన్‌. 11 అబె పద్‌ఎనిమితి పంటెఙాణిఙ్‌ నడుఃము వక్ని దెయం అస్తి ఉండ్రి బోదెలి మహాద్‌. దన్ని నడుఃము వఙితిఙ్, అసల నెగెణ్‌ నిల్‌దెఙ్‌ అట్‌ఎద్. 12 యేసు దనిఙ్‌ సుడ్ఃతాండ్రె, “రఅ”, ఇజి డగ్రు కూక్తాన్. మరి, “బీబి, నిఙి మన్ని కస్టమ్‌కాణిఙ్‌ నాను డిఃస్‌పిస్న”, ఇజి దనిఙ్‌ వెహ్తాన్‌. 13 మరి దనిముస్కు వన్ని కికు ఇట్తాన్. వెటనె అది నెగెణ్‌ నిహదె, దేవుణుదిఙ్‌ పొగిడిఃతాద్.

14 విస్రాంతి దినమ్‌దు యేసు నెగెణ్‌ కితిఙ్, యూదురి మీటిఙ్‌ఇండ్రొణి అతికారి నండొ కోపం ఆతాన్. ఆతాండ్రె, లోకురిఙ్‌పణి కిదెఙ్‌ ఆరు దినమ్‌కు మనె. అందెఙె మీరు ఆ దినమ్‌క లొఇ వాజి నెగెణ్‌ ఆదు. విస్రాంతి దినమ్‌దు రమాట్”, ఇజి వెహ్తాన్‌. 15 అందెఙె యేసు, “ఓ వేసం కినికిదెరా, మీ లొఇ విజిదెరెబా మీ డాఃనుదిఙ్, మీ గాడ్ఃదెదిఙ్‌ విస్రాంతి దినమ్‌దు సాలాదాన్, డిఃసి ఒసి ఏరు సీజినిదెర్‌ గదె? 16 అహిఙ, అబ్రాహముఙ్‌ తెగ్గతి యా బోదెల్‌దిఙ్‌ పద్‌ఎనిమితి పంటెఙ్‌ సయ్‌తాను తొహ్త ఇట్తా మనాన్. విస్రాంతి దినమ్‌దు దనిఙ్‌ తొహ్‌క్తి బాణిఙ్‌ డిఃస్‌పిస్తెఙ్‌ కూడ్ఃఎదా?”, ఇజి వరిఙ్‌ వెహ్తాన్‌. 17 వాండ్రు యా మాటెఙ్‌ వెహ్తివలె వన్ని పగాతికార్‌ విజెరె సిగు ఆతారె, మొకొం డిప్తార్. గాని లోకుర్‌ విజెరె వాండ్రు కితి గొప్ప పెరిపణిఙ వందిఙ్‌ సర్ద ఆతార్.

18 మరి యేసు వన్ని లోకురిఙ్, “దేవుణు వన్ని లోకురిఙ్‌ కిని ఏలుబడిః ఇన్ని దనిఙ్ పోలిత మనాద్. ఇనిదనివెట నాను పోలిస్న? 19 అక్కసర్‌సు గింజదిఙ్‌ పోలిత మనాద్. ఒరెన్‌ ఆక ఒతండ్రె వన్ని టోటాదు ఉణుస్తాన్. ఆక పిరిసి మరాన్‌ ఆతాద్. ఆగాసం ముస్కు ఎగ్రిజిని పొటిఙ్‌ దనికొమెఙ ముస్కు గూడుక్‌ తొహ్‌క్తె”, ఇజి వెహ్తాన్‌. 20 మరి వెహ్సినాన్, “దేవుణు వన్ని లోకురిఙ్‌ కిని ఏలుబడిః ఇని దని వెట పోలిత మనాద్‌? 21 అక్క పులాని దూరుదిఙ్‌ పోలిత మనాద్. ఉండ్రి బోదెలి అక్కఒతాదె మరి నండొ దూరు వెట కలప్తాద్. వాక్తి దూరుదిఙ్‌బా పులాఙ్‌ కితాద్.

ఇహ్కు సరి

22 యేసు యెరూసలెమ్‌దు సొండ్రెఙ్‌ ఇజి పయాణం కిజి మహివలె సరి పడఃకాద్‌ మన్ని నాహ్కఙ్‌ పట్నమ్‌కాఙ్‌ బోదిసి మహాన్‌. 23 అయావలె ఒరెన్, “ప్రబువా, సెగొండారె దేవుణు సిక్సదాన్‌ తప్రె ఆనారా?”, ఇజి వెన్‌బాతాన్. 24 అందెఙె వాండ్రు వరిఙ్, “ఇహ్కు దార్‌బందరం దాన్‌ డుగ్‌దెఙ్‌ నండొ కస్టబడిఃదు. ఎందనిఙ్‌ ఇహిఙ, నండొండార్‌ సొండ్రెఙ్‌ సుడ్ఃజినార్. గాని వారు సొండ్రెఙ్‌ అట్‌ఎర్‌ ఇజి మీ వెట వెహ్సిన. 25 ఇండ్రొణి ఎజుమాని నిఙ్‌జి సేహ్ల కెహ్‌తి వెన్కా మీరు వెల్లినిల్సి, సేహ్ల కొత్సి “బాబు, మఙి సేహ్ల రేఅ”, ఇజి వెహ్సినిదెర్. అయావలె వాండ్రు, “మీరు ఎమేణికిదెరొ నాను మిఙి నెస్‌ఏ”, ఇజి వెహ్నన్.

26 అందెఙె మీరు, “ని వెట మాపు ఉణిజి, తింజి మహప్. నీను మా వీదిఙ బోదిస్తిగదె”, ఇజి వెహ్నిదెర్. 27 గాని వాండ్రు, “మీరు ఎమేణికిదెరొ, మిఙి నాను నెస్‌ఎ. సెఇపణి కిని మీరు విజిదెరె, నా బాణిఙ్‌డిఃసి సొండ్రు”, ఇజి వెహ్నన్”, ఇజి వెహ్తాన్‌.

28 మరి వాండ్రు, “అబ్రాహము, ఇస్సాకు, యాకొబురిఙ్‌ విజెరె ప్రవక్తరు దేవుణు మంజిని బాడిఃదు వాండ్రు ఏలుబడిః కినివెలె మంజినిక సుడ్ఃజినిదెర్. గాని వాండ్రు మిఙి వెల్లి కినాన్. అయావలె, మీరు అడఃబాజి, పల్కు కొహ్‌క్సి ఎలాకాలం సిసు మంజిని బాడ్డిదు మంజినిదెర్. 29 మరి, దేవుణు మంజిని బాడిఃదు వాండ్రు ఏలుబడిః కినివలె, తూర్‌పుదాన్‌ పడఃమటదాన్, ఉస్సన్‌దాన్, దసిణదాన్‌ నండొ యూదురు ఆఇకార్‌ వాజి వింతుదు బస్నార్. 30 ఇదిలో, పెరికాప్‌ ఇజి ఒడ్ఃబితికార్‌ ఇజ్రికార్‌ ఆనార్. తగిజి మహికార్‌ ముఙాల్‌ ఆనార్”, ఇజి వెహ్తాన్‌.

యేసుయెరుసలేంవందిఙ్‌ దూకమాజినాన్‌

31 అయావలెనె, సెగొండార్‌ పరిసయ్‌రు వాతారె, “నీను ఇబ్బెణిఙ్‌ సోసి సొన్‌అ. హెరొదు నిఙి సప్తెఙ్‌ సుడ్ఃజినాన్”, ఇజి యేసుఙ్‌ వెహ్తార్‌. 32 అందెఙె వాండ్రు, “మీరు సొన్సి ఆ పాడు కిని నక్కవెట ఈహు వెహ్తు. “నాను నేండ్రు, విగెహిఙ్, దెయమ్‌కాఙ్‌ పేర్‌జి, కస్టమ్‌దివరిఙ్‌ నెగెణ్‌ కిజి, ముఎహి, దినమ్‌దు పూర్తి కిన. 33 గాని నాను నేండ్రు, విగెహిఙ్, ముఎహిఙ్‌ నా సరిదు నాను సొండ్రెఙ్‌వెలె. ఎందానిఙ్‌ ఇహిఙ, ప్రవక్త యెరుసలెమ్‌దిఙ్‌ వెల్లి సాదెఙ్‌ ఆఎన్. 34 ఓ యెరూసలెమ్‌దు మనికిదెరా, మీరు ప్రవక్తరిఙ్‌ సప్తిదెర్. మీ డగ్రు దేవుణు పోక్తి వరిఙ్‌ పణకాణిఙ్‌ డెఃయితిదెర్. కొరు దన్నిపిల్లెకాఙ్‌ దన్నిరెక్కెఙ్‌ అడిఃగి ఎలాగ ఇడ్నాదొ, అయావజ మిఙి డగ్రు కిదెఙ్‌ ఎసోడ్‌ సుట్కు నాను ఆస ఆత, గాని నిఙి ఇస్టం సిల్లెండ మహాద్‌. 35 ఇదిలో, దేవుణు వన్ని గుడిఃడిఃసి సొనాన్‌లె. ప్రబు సిత్తి అతికారమ్‌దాన్‌ వాతికాన్‌ పొగ్‌డెఃఆనికాన్‌* ఇజి మీరు వెహ్నిదాక మీరు నఙి తొఇదెర్‌ ఇజి మీ వెట వెహ్సిన.

14

యేసు పరిసయ్‌ ఇండ్రొ బోజెనమ్‌దిఙ్‌ సొన్‌సినాన్‌

1 ఉండ్రి విస్రాంతి దినమ్‌దు, యేసు పరిసయ్‌రు అతికారిఙ ఒరెన్‌ వన్ని ఇండ్రొ బోజెనమ్‌దిఙ్‌ సొహాన్‌. అయావలె యేసు ఇనిక కినాండ్రొ ఇజి వారు బాగసుడ్ఃజి మహార్‌. 2 నస్తివలె కిక్కుకాల్కు వాస్తికాన్‌ ఒరెన్‌ వన్ని ఎద్రు మహాన్‌. 3 యేసు”, విస్రాంతి దినమ్‌దు నెగెణ్‌ కినిక మీ యూదురిఙ్‌ రూలుఙ్‌ తప్నికాదా సిలికాదా?”, ఇజి పరిసయ్‌రుఙని యూదురి రూలు నెస్‌పిస్నివరిఙ్‌ వెన్‌బాతాన్. 4 గాని వారు అలెత మహార్‌. అందెఙె యేసు అయా జబుది వన్నిఙ్‌ డగ్రు కూక్తాండ్రె, నెగెణ్‌ కితాండ్రె పోక్తాన్. 5 వెనుక వాండ్రు వరిఙ్, “మీ లొఇ ఎయెది బా గాడఃదె గాని కోడిః గాని విస్రాంతి దినమ్‌దు గుటాద్‌అర్తిఙ, దన్నిఙ్‌ వెటనె వెల్లి లాగ్‌ఇదెరా?”, ఇజి వెన్‌బాతాన్. 6 యా మాటెఙ్‌ వారు మర్‌జి వెహ్తెఙ్‌ అట్‌ఏతార్.

7 వాతి కూలెఙ్, విందుదు ముకెలమాతి బాడిఃఙ్‌ సుడ్ఃజి బాన్‌ బస్తిక సుడ్ఃతాన్‍. సుడ్ఃతాండ్రె కతవజ ఈహు నెస్‌పిస్తాన్. 8-9 ఎయెన్‌బా పెండ్లి విందుదిఙ్‌ మిఙి కూక్నివెలె, పెరికార్‌బస్నిబాడిదు బస్మాట్. ఉండ్రి వేలా మిఙి ఇంక పెరివన్నిఙ్‌ వాండ్రు కూక్తాన్‌సు. వాండ్రు వాతిఙ, మీ రిఎరిఙ్‌ కూక్తికాన్‌ వాజి నిఙి, “ఇదిలో, నీ బాడ్డిః వినిఙ్‌ సిఅ”, ఇజి వెహ్నన్. నస్తివలె మీరు సిగు ఆజి వెన్కాహి బాడిఃదు బస్తెఙ్‌ సొనిదెర్. 10 అందెఙె మిఙి ఎయెన్‌బా కూక్తిఙ, మీరు సొన్సి వెన్కాహి బాడిఃదు బస్తు. అయావలె మిఙి కూక్తికాన్‌ వాజి, “కూలాయెన్‌ నీను పెరికార్‌బస్ని బాడిఃదు సొన్సి బస్‌అ”, ఇజి వెహ్నన్. అయావలె నీ వెట బస్తివరి ఎద్రు నిఙి గొప్ప గవ్‌రం వానాద్. 11 వన్నిఙ్‌ వాండ్రె పెరికాన్‌ ఇజి ఒడ్ఃబిని ఎయె వన్నిఙ్‌బా దేవుణు ఇజ్రికాన్‌ కినాన్. వన్నిఙ్‌ వాండ్రె ఇజ్రికాన్‌ ఇజి తగిజి ఒడ్ఃబిని ఎయె వన్నిఙ్‌బా దేవుణు పెరికాన్‌ కినాన్. 12 మరి, యేసు వన్నిఙ్‌ విందుదిఙ్‌ కూక్తి వన్నివెట, “నీను విందు కిదెఙ్‌ ఇహిఙ, నీ కూలెఙనొ, నీ అన్నారిఙ్‌నొ, నీ నేస్తమ్‌కాఙ్‌నొ, నీ పడఃకాద్‌ మన్ని సంసారిఙనొ కూక్మ. ఎందనిఙ్‌ ఇహిఙ, ఉండ్రి వేలా వారు నిఙి మర్‌జి కూక్నార్. అయావలె నీను కిత్తిదన్నిఙ్‌ వారు మర్‌జి కిజినార్. 13 అందెఙె నీను విందు కినివెలె, బీదాతి వరిఙ్, నీర్‌సమ్‌దివరిఙ్, సొటవరిఙ్, గుడ్డివరిఙ్‌ కూక్‌అ. 14 ఎందనిఙ్‌ ఇహిఙ, మిఙి మర్‌జి సీదెఙ్‌ వారు అట్‌ఎర్. అందెఙె దేవుణు మిఙి దీవిస్నాన్‌లె. దేవుణు తీర్పు కిని దినమ్‌దు నీతి మన్ని విజు లోకురివెట నీను సాజి మర్‌జి నిఙ్‌ని వెలె, నీను కితి నెగ్గి పణి వందిఙ్‌ దేవుణు మిఙి మర్‌జి సీనాన్.

పెరివిందు వందిఙ్‌ వెహ్సినాన్‌

15 వన్ని వెట ఉండెఙ్‌ బస్తిమహి వరిలొఇ ఒరెన్‌ యాక విహండ్రె, యేసుఙ్, “దేవుణు ఏలుబడిః కినిక టెటాఙ్‌ సూణివెలె, విందుద్‌ ఉణికాన్‌ అంతు సిల్లి సర్‌ద మంజినికాన్‌ ఆనాన్‌లె”, ఇజి వెహ్తాన్‌. 16-17 అందెఙె యేసు ఈహు వెహ్తాన్‌. “ఒరెన్‌ విందు కిదెఙ్‌ ఇజి వన్ని నండొ కూలెఙ కబ్రుఙ్‌ పోక్తార్. విందు తయార్‌ ఆతిఙ్, వన్ని పణిమణిసిఙ్‌ కూక్తాండ్రె, “ఉండెఙ్‌ రదు. విజు తయార్‌ ఆతె ఇజి కబ్రు కిత్తివరిఙ్‌ సొన్సి వెహ్‌అ”, ఇజి పోక్తాన్. 18 గాని కూలెఙ్‌ ఉండ్రె లెకెండ్‌ పణిఙ్‌ వెహ్సి తప్రె ఆతార్. మొదొహికాన్, “నాను ఉండ్రి మడిఃఙ్‌ కొట మన్న. నాను అయక సొన్సి సుడ్ఃదెఙ్‌వెలె, నఙి సెమిస్‌అ ఇజి బతిమాల్‌జిన”, ఇజి వెహ్తాన్‌. 19 మరి ఒరెన్, “నాను అయ్‌దు సెర్కు డాను కొట మన్న. ఆకెఙ్‌ నెగెణ్‌ మనెనొ సిలెనొ ఇజి సుడ్ఃదెఙ్‌ సొన్సిన. నఙి సెమిస్‌అ, ఇజి బతిమాల్‌జిన”, ఇజి వెహ్తాన్‌. 20 మరి ఒరెన్, “నాను ఏలు పెండ్లి ఆత మన్న. అందెఙె వాదెఙ్‌ అట్‌ఏ”, ఇజి వెహ్తాన్‌. 21-22 పణిమణిసి మర్‌జి వాతండ్రె, యా మాటెఙ్‌ వన్ని ఎజుమానిఙ్‌ వెహ్తాన్‌. అయావలె అయా ఇండ్రొ ఎజుమాని కొపం ఆతండ్రె, “నీను పట్నమ్‌క వీదిఙ, సందిఙ బేగి సొన్సి బీదాతి వరిఙ్‌, నీర్‌సమ్‌ది వరిఙ్, సొటాది వరిఙ్, గుడ్డి వరిఙ్‌ కూక్సి తగ్‌అ”, ఇజి పణి మణిసిఙ్‌ వెహ్తాన్‌. వాండ్రు, “బాబు నీను వెహ్తి లెకెండ్‌ కిత. గాని మరి నండొ బాడ్డి మనాద్”, ఇజి వెహ్తాన్‌. 23 అయావలె ఎజుమాని, “నా ఇల్లు నిండ్రిదెఙ్, నీను నాహ్క వీదిఙ సందిఙ సొన్సి లోకురిఙ్‌ ఈడిఃసి తగ్‌అ”, ఇజి వన్ని పణిమణిసిఙ్‌ వెహ్తాన్‌. 24 ఎందానిఙ్‌ ఇహిఙ, కూక్తి అయా కూలెఙ లొఇ ఒరెన్‌బా ఆ టిండి రుసి నెస్‌ఎన్”, ఇజి మీ వెట వెహ్సిన.

సిసుడుఆనికాన్‌ ఎలాగమండ్రెఙ్‌ ఇజి వెహ్సినాన్‌

25 మంద లోకు వన్ని వెట సొన్సి మహివలె వరిదరిఙ్‌ సుడ్ఃజి వాండ్రు ఈహు వెహ్తాన్‌. 26 “ఎయెన్‌బా నా సిసూడుః ఆదెఙ్‌ ఇహిఙ, నఙి ఇంక, వన్ని అయిసి అపొసిఙ్‌ వన్ని ఆలు ని కొడొరిఙ్, వన్ని అన్న తంబెరిఙ్, వన్ని తఙి బీబిఙ్‌ మరి వన్ని సొంత పాణమ్‌దిఙ్‌బా నండొ ప్రేమిస్తెఙ్‌ ఆఏద్. వాండ్రు నండొ ప్రేమిస్తిఙ, నా సిసూడుః ఆదెఙ్‌ అట్‌ఏన్. 27 ఎయెన్‌బా కస్టమ్‌కు ఓరిసి సాదెఙ్‌బా ఇస్టం ఆజి నా వెట వాతిఙనె నా సిసూడుః ఆనాన్.

28 మీ లొఇ ఎయెన్‌బా ఉండ్రి నిరీ గుడిః తొహ్‌తెఙ్‌ఆస వాతిఙ, వాండ్రు ముఙాల బసి, దనిఙ్‌ కర్సు ఎసొ ఆనాద్‌ ఇజి లెక్కసుణాన్. పణి పూర్తి కిదెఙ్‌ వన్ని కీదు మనిక ఆనాదొ, సాల్‌ఎదొ ఇజి సూణాన్‌ గదె? 29-30 అయక తొఏండ వాండ్రు పునాది పొక్సి, పూర్తి తొహ్‌తెఙ్‌ అట్‌ఇతిఙ, అక్కసూణికార్‌ విజెరె, “వీండ్రు తొహ్‌తెఙ్‌ మొదొల్‌స్తాన్‌ గాని పూర్తి కిదెఙ్‌ అట్‌ఎతాన్”, ఇజి వన్నిఙ్‌ కరాయి ఇనార్. 31 ఒరెన్‌ రాజు మరి ఒరెన్‌ రాజువెట ఉద్దం కిదెఙ్‌ సొండ్రెఙ్‌ ఇహిఙ, వాండ్రు ముఙాలె బస్తాండ్రె సుణాన్, ఇరువయ్‌ వేలుఙ్‌ లోకుర్‌వెట అయా రాజు వాజినాన్. వన్ని ముస్కు ఉద్దం కిదెఙ్‌ నా పది వెయుఙ్‌లోకుర్‌ వెట నాను అట్నానా, సిలెనా ఇజి. 32 అట్‌ఇఙ, అయా రాజు దూరం మనివెలెనె సల్‌వాణిఙ్‌ పోక్సి సమాదనం కిదెఙ్‌ వాండ్రు సుణాన్. 33 అయలెకెండ్‌నె, మీ లొఇ ఎయెన్‌బా వన్నిఙ్‌ కల్గితికెఙ్‌ డిఃస్‌ఎండ మహిఙ, నా సిసూడుః ఆఏన్. 34 సోరు నెగ్గికదె, గాని దనిఙ్‌ మన్ని రుసి సొహిఙ, ఎలాగ మరి రుసి తపిస్తెఙ్‌ ఆనాద్‌? 35 అయాక బూమిదిఙ్‌బా గాని గత్తమ్‌దిఙ్‌బా గాని పణిదిఙ్‌ రఎద్. అందెఙె అయాక వెల్లి విసీర్నార్. గిబ్బిఙ్ ఒడ్ఃజి‌ వెండ్రు. అయావజ నడిఃజి మండ్రు”, ఇజి వెహ్తాన్.

15

మురుతి గొర్రె దొహ్‌క్సినాద్‌

1 ఉండ్రి నాండిఙ్‌ పన్ను పెర్నికార్‌ని పాపం కిజినికార్‌ ఇజి యూదురు సుడ్ఃతికార్‌ విజెరె వన్ని బోద వెండ్రెఙ్‌ వన్ని డగ్రు కూడిఃత మహార్‌. 2 పరిసయ్‌రు ని యూదురి రూలుఙ్‌ నెస్పిస్నికార్, “వీండ్రు పాపం కిజిని వరిఙ్‌ డగ్రు కిజి వరివెట కూడ్ఃజి బోజనం కిజినాన్”, ఇజి సణిఙితార్. 3 అందెఙె వాండ్రు వరిఙ్‌ కతవజ నెస్‌పిస్తాన్. 4 “ఉండ్రి వేల మీ లొఇ ఒరెన్‌వన్నిఙ్‌ వంద గొర్రెఙ్ మనె. వన్కాలొఇ ఉండ్రి గొర్రె మురుతిఙ, వాండ్రు అయా తొమ్‌బయి తొమెది గొర్రెఙ, అడిఃవిదు డిఃసి మురుతి మని గొర్రెదొహ్నిదాక రెబానాన్‌గదె? 5-6 అది దొహ్‌క్తివలె సర్‌ద ఆజి వన్ని గుంజమ్‌దు పిండిజి ఇండ్రొ తనాన్. మరి వన్ని కూలెఙ పడఃకాతి వరిఙ్‌ కూక్సి, “మురుతి మహి నా గొర్రె దొహ్‌క్తె. అందెఙె నా వెట సర్‌ద ఆదు”, ఇజి వెహ్నన్. 7 అయా వజనె, తొమ్‌బయి తొమెది మణిసిర్‌ పాపం ఒప్పుకొండెఙ్‌ అవుసరం సిలి నీతి నిజాయితిదికార్‌ మనార్. వరి వందిఙ్‌ కల్గిని సర్‌ద ముస్కు పాపమ్‌కు డిఃసి సితి వన్ని వందిఙ్‌ దేవుణు మంజిని బాడిఃదు నండొ సర్‌ద కల్గినాద్, ఇజి నాను మీ వెట వెహ్సిన”.

మురుతి రుపయి దొహ్‌క్సినాద్.

8 “మరి, ఉండ్రి బోదెల్‌దిఙ్‌ పది వెండి రుపాయి మహె. వన్కాలొఇ ఉండ్రి రుపాయి మురుతిఙ, అది దీవ కసిసి, ఇల్లు సిపాజి, అది దొహ్‌క్నిదాక నెగెండ రెబాఏదా? 9 అక్కదొహ్‌క్తివెలె దన్ని కూలెఙాణిఙ్, పడఃకాతి వన్కాఙ్‌ కూక్సి, “నా మురుతి మహి రుపాయి దొహ్‌క్తాద్. అందెఙె నా వెట సర్ద ఆదు”, ఇజి వెహ్నద్. 10 అయావజనె పాపమ్‌కు డిఃసి సితి వన్ని వందిఙ్‌ దేవుణు వన్ని దూతెఙ ఎద్రు సర్ద ఆజినాన్‌ఇజి నాను మీ వెట వెహ్సిన”.

తప్సి సొహి మరిసి మర్‌జి వాజినాన్‌

11 మరి వాండ్రు ఉండ్రి వెహ్తాన్‌, “ఒరెన్‌ వన్నిఙ్‌ రిఎర్‌ మరిసిర్‌ మహార్‌. 12 కొగ్రి మరిసి, “ఓ బా, నీను గణస్తి దన్నిలొఇ నఙి వానివంతు సిదా”, ఇజి అపొసిఙ్‌ లొస్తాన్. అందెఙె అపొసి వన్ని ఆస్తి వరిఙ్‌ సీబాత సిత్తాన్.

13 సెగం రోస్కు సొహి వెనుక, కొగ్రి మరిసి వన్నిఙ్‌ కల్గితికెఙ్‌ విజు కుడుఃప్సి, నండొ దూరం మన్ని దేసమ్‌దు సొహాన్‌. అబ్బె వాండ్రు సెఇ అలవాటుఙ ఆతాండ్రె వన్ని ఆస్తివిజు పాడు కిత్తాన్. 14 విజు కర్సు కిత్తివెనుక, ఆ దేసమ్‌దు గొప్ప కరు వాతాద్. వన్నిఙ్‌ ఇనిక బా దొహ్‌క్‌ఎతాద్. 15 అందెఙె వాండ్రు ఆ దేసెమ్‌ది ఒరెన్‌ వన్ని డగ్రు పణికిదెఙ్‌ సొహాన్‌. వాండ్రు పండ్రిఙ్‌ మెప్తెఙ్‌ వన్ని మడిఃఙ వన్నిఙ్‌ పోక్తాన్. 16 పండ్రిఙ్‌ తిని పొడుః తింజి బఙ సొన్‌పిస్తెఙ్‌ ఇజి ఆస ఆతాన్. గాని ఎయెర్‌బా వన్నిఙ్‌ ఇనికబా సిఏతార్. 17 వన్నిఙ్‌ బుద్ది వాతివెలె వాండ్రు ఈహు ఒడిఃబితాన్, “నా బుబ్బ డగ్రు ఎసొండారొ పణిమణిసిర్‌ మనార్. వరిఙ్‌ ఉండెఙ్‌ అట్‌ఇ నస్సొ జావ దొహ్‌క్సినాద్. ఇబ్బె నాను బఙ సాజిన.

18 నాను ఇబ్బె డిఃసి నా బుబ్బ డగ్రు సొన్సి, ‘ఓ బా, నాను దేవుణుదిఙ్‌ పడ్ఃఇ పణి కిత. నీ ఎద్రు పాపం కిత. 19 నీ మరిన్‌ ఇజి కూకె ఆదెఙ్‌ నాను ఏపటితికాన్‌ ఆఏ. నీ పణిమణిసి ఒరెన్‌ వన్నిలెకెండ్‌ నఙి సుడ్ఃఅ’, ఇజి నాను వెహ్న”, ఇజి ఒడ్ఃబితాండ్రె అబెణిఙ్‌ డిస్తాండ్రె వాజినాన్.

20 వాండ్రు దూరం మహివలెనె అప్పొసి వన్నిఙ్‌ సుడ్ఃతాన్‍. వన్ని పాణం నొతాండ్రె ఉహ్‌క్సి సొన్సి పొంబితాండ్రె ముదు కిత్తాన్. 21 నస్తివలె వాండ్రు అప్పొసిఙ్, “ఓ బా, నాను దేవుణుదిఙ్‌ పడ్ఃఇ పణి కిత్త. నీ ఎద్రు పాపం కిత్త. నీ మరిన్‌ ఇజి కూకె ఆదెఙ్‌ నాను ఏపటితికాన్‌ ఆఏ”, ఇజి వెహ్తాన్‌. 22 గాని అప్పొసి వన్ని పణిమణిసిర్‌ కూక్తాండ్రె, “సొక్క బేగి తగ్‌అ. వినిఙ్‌ తొడిఃగిస్తు. బొందు ఇడ్ఃకిస్తు. పాదమ్‌కాఙ్‌జోడ్ఃకు తొడిఃగిస్తు. 23 బలిస్తి దూడః తసి ఓహ్‌క్తు. మాటు తింజి సర్ద ఆనాట్. 24 ఎందానిఙ్‌ ఇహిఙ, యా నా మరిన్‌ సాతి లెకెండ్‌ మహాన్‌. మరి ఏలు బత్కితాన్. మురుతి లెకెండ్‌ మహాన్‌. మరి యేలు దొహ్‌క్తాన్”, ఇజి వెహ్తాన్‌. వారు సర్ద ఆజి మహార్‌. 25 అయావలె పెరిమరిసి మడిఃఙ సొహ మహాన్‌. వాండ్రు మడిఃఙాణిఙ్‌ వాజి ఇల్లు డగ్రు వాతివెలె, బాజెఙ్‌ డెఃయిజినిక, కర్‌జిజినిక వెహాన్‌. 26 అందెఙె వాండ్రు పణిమణిసిర్‌ లొఇ ఒరెన్‌ వన్నిఙ్‌ కూక్తాండ్రె, ఇనిక జర్‌గిజినాద్, ఇజి వెన్‌బాతాన్.

27 అయా పణిమణిసి, “నీ తంబెరి వాతాన్. వాండ్రు నెగ్రెండ మర్‌జి వాతివందిఙ్‌ నీ బుబ్బ బలస్తి దూడః ఓహ్‌క్తాన్”, ఇజి వెహ్తాన్‌.

28 పెరి మరిసి కోపం ఆతండ్రె, లొఇ సొండ్రెఙ్‌ కెఎతాన్. అందెఙె అప్పొసి వెల్లి వాతండ్రె, లొఇ రఅ, ఇజి వన్నిఙ్‌ బతిమాల్‌తాన్. 29 అయావలె వాండ్రు వన్ని అప్పొసి వెట, “ఇదిలో నిసొడు పంటెఙాణిఙ్‌ ఒరెన్‌ గొతియయెన్‌ లెకెండ్‌ పణి కిత్త. ఎసెఙ్‌బా, నీ మాటెఙ్‌ నాను లొఙిఏండ మన్‌ఏత. నా కూలెఙ్‌వెట సర్ద ఆదెఙ్‌ నీను నఙి ఉండ్రి గొర్రె పిల్లబా సిఇతి. 30 గాని సాని బూలాని వరిఙ్‌ సీజి నీ ఆస్తి విజు పాడు కిత్తి యా మరిసి వాతిఙ్‌ బలస్తి దూడః ఓహ్‌క్తి”, ఇజి వెహ్తాన్‌. 31 అందెఙె అప్పొసి, “నా మర్రిన్, నీను ఎస్తివలెబా నా వెటనె మన్ని. నఙి మనికెఙ్‌ విజు నీవి. 32 మాటు విందు కిజి సర్‌ద ఆనిక నెగెద్. ఎందానిఙ్‌ ఇహిఙ, నీ యా తంబెరి సాతి లెకెండ్‌ మహండ్రె, మర్‌జి నిఙితాన్. మురుతి లెకెండ్‌ మహండ్రె దొహ్‌క్తాన్”, ఇజి వన్ని వెట వెహ్తాన్‌.

16

తెలివి మన్ని పెరిగొత్తియవన్ని కత

1 మరి, యేసు వన్ని సిసూర్‌ఙ ఈహు వెహ్తాన్‌. ఒరెన్‌ సంసారం మన్ని వన్ని ఇండ్రొణి సఙతిఙ సూణి పెరి గొతియయెన్‌ ఒరెన్‌ మహాన్‌. యా గొతియయెన్‌ సామనమ్‌కు పాడు కిజినాన్‌ ఇజి నేరం మొప్తిక వెహాన్. 2 అందెఙె వన్నిఙ్‌ కూక్‌పిస్తాండ్రె, “నీ వందిఙ్‌ నాను వెంజిని యా మాట ఇనిక? ఇండ్రొణి పణిఙ లెక్క తోరిస్‌అ. ఎందానిఙ్‌ ఇహిఙ, నీను ఏలుదాన్‌ నా గొతియయెన్‌ ఆఇ”, ఇజి వన్నిఙ్‌ వెహ్తాన్‌. 3 యాక వెహాండ్రె వాండ్రు ఈహు ఒడ్ఃబితాన్. “నా ఎజుమాని యా పణిదాన్‌ నఙి లాగ్‌జినాన్. అందెఙె నాను ఇనిక కిదెఙ్‌? కార్తెఙ్‌ అట్‌ఎ. లొసి ఉండెఙ్‌ సిగు వాజినాద్. 4 యా పణిదాన్‌ లాగ్నివెలె, లోకుర్‌ నఙి డగ్రు కినిలెకెండ్‌ ఇనిక కిదెఙ్‌ ఇజి నాను నెసిన. 5 అందెఙె వాండ్రు వన్ని ఎజుమాని బాన్‌ అప్పు ఒతివరిఙ్‌ ఒరెన్‌ ఒరెన్‌ వన్నిఙ్‌ కూక్‌పిస్తాన్. “నీను నా ఎజుమాని బాణిఙ్‌ ఎసొ ఒతిమన్ని?”, ఇజి మొదొహి వన్నిఙ్‌ వెన్‌బాతాన్. 6 వాండ్రు, “వంద కాయెఙ్‌ నూనె”, ఇజి వెహ్తాన్‌. అందెఙె వాండ్రు, “ఇదిలో నీ సీటి. బేగి బసి యాబయి కాయెఙ్‌ ఇజి రాస్‌అ”, ఇజి వెహ్తాన్‌. 7 వెన్కాహివన్నిఙ్, “నీను ఎసొ ఒతిమన్ని?”, ఇజి వెన్‌బాతాన్. వాండ్రు, “వంద తూముఙ్‌ గోదము”, ఇజి వెహ్తాన్‌. అయావలె వాండ్రు, “ఇదిలో నీ సీటి. ఎనబయి తూముఙ్‌ ఇజి రాస్‌అ”, ఇజి వెహ్తాన్‌. 8 అనెయం కిత్తి యా పెరి గొత్తియయెన్‌ తెలివందిఙ్‌ ఎజుమాని పొగిడిఃతాన్. ఎందానిఙ్‌ ఇహిఙ, వానికాలమ్‌ది వన్ని బత్కు వందిఙ్‌ వాండ్రు యా లెకెండ్‌ కితాన్. అందెఙె యేసు, వెహ్సినాన్, “దేవుణుదిఙ్‌ నమిజి వాండ్రు వెహ్తి వజ నడిఃనివరి ముస్కు, అయా పెరి గొతియయెన్‌ లెకెండ్, యా లోకమ్‌ది సఙతిఙ వందిఙె ఒడ్ఃబినికారె తెలిమనికార్. వారు వరిలెకెండ్‌ మన్ని వరివెట కూడ్ఃజి పాడిఃజి మండ్రెఙ్‌ తెలిమనికార్. 9 మీరు యా లోకమ్‌దు బత్కిజిని మనివలె ఇబ్బె మిఙి మనికెఙ్‌ విజు దని వెట మీరు నెగ్రెండ తెలిదాన్‌ మండ్రెఙ్‌ సుడ్ఃదు. ఎందనిఙ్‌ ఇహిఙ, మీరు మీ బత్కు ఇబ్బె డిఃస్నివలె దేవుణు మిఙి వాండ్రు మంజిని బాడిఃదు ఎలాకాలం మండ్రెఙ్‌ డగ్రు కినాన్‌లె. 10 తక్కు దన్నిముస్కు నమకం మంజినికాన్‌ లావు దన్నిముస్కుబా నమకమ్‌దాన్‌ మంజినాన్. తక్కు దన్నిముస్కు నమకం సిలికాన్, లావు దన్నిముస్కుబా నమకం మన్‌ఎన్.

11 అందెఙె, మిఙి మన్ని ఆస్తి నమకమ్‌దాన్‌ తొఎండ మహిఙ, నిజమాతి ఆస్తి ఎయెర్‌ మిఙి ఒపజెప్నార్. 12 పడఃకాతి వరి దన్నిముస్కు నమకమ్‌దాన్‌ తొఏండ మహిఙ, నీ సొంతదిక ఆతి నిజమాతి ఆస్తి ఎయెన్‌ మిఙి సీనాన్. 13 ఎమేణి గొతియయెన్‌బా రిఎర్‌ యజమానరిఙ వందిఙ్‌ఉండ్రె లెకెండ్‌పణి కిదెఙ్‌ అట్‌ఎన్. వాండ్రు ఒరెన్‌ వన్నిఙ్‌ ఇస్టం కిఎండ మరి ఒరెన్‌ వన్నిఙ్‌ ప్రేమిస్నాన్. సిలిఙ, ఒరెన్‌ వన్ని మాట వెంజి నమకమ్‌దాన్‌ మంజినాన్. మరి ఒరెన్‌ వన్నిఙ్‌ దుసలాడ్ఃనాన్. అయలెకెండ్‌నె దేవుణుదిఙ్‌ ని డబ్బుదిఙ్‌ ఉండ్రె లెకెండ్‌నె సేవకిదెఙ్‌ మీరు అట్‌ఇదెర్”, ఇజి వెహ్తాన్‌.

14 డబ్బు ఆస మన్ని పరిసయ్‌రు యా మాటెఙ్‌ విజు వెహరె, వన్నిఙ్‌ వెక్రిస్తార్. 15 వాండ్రు వరిఙ్‌ ఈహు వెహ్తాన్‌, “లోకుర్‌ ముఙాల మీరు నీతి నిజాయితి మనికిదెర్‌ ఇజి తోరిస్నిదెర్. గాని దేవుణు మీ మన్సుదికెఙ్‌ నెస్నాన్. లోకుర్‌ ఎద్రు గొప్ప విలువ మనిక దేవుణుదిఙ్‌ ఇస్టం సిల్లికాదె. 16 దేవుణు మోసెఙ్‌ సిత్తి రూలుఙ్‌ని ప్రవక్తరు రాస్తికెఙ్‌ బాప్తిసం సీని యోహాను కాలం దాక బోదిసి మహార్‌. అబెణిఙ్‌ అసి దేవుణు, వన్నిలోకురిఙ్‌ కిని ఏలుబడిః వందిఙ్‌ సువార్త వెహె ఆజి మహాద్‌. దేవుణు కిని ఏలుబడిఃదు మండ్రెఙ్‌లోకుర్‌నండొ కస్టబడిఃజినార్. 17 ఆగసం బూమి సిల్లెండ ఆదెఙ్‌సులునె, గాని దేవుణు సితి రూలుఙది ఉండ్రి గీతబా తప్సి సొన్‌ఏద్. 18 ఎయెన్‌బా వన్ని ఆల్సిఙ్‌ డిఃసి మరి ఉండ్రి బోదెల్‌దిఙ్‌ ఇడ్డెః ఆతిఙ, దని వెట వాండ్రు రంకు బూలాజినాన్. మాసిఙ్‌ డిఃస్తి దనిఙ్‌ ఒరెన్‌ఇడెః ఆతిఙ, వాండ్రు రంకు బూలాజినాన్.

ఆస్తిమన్నికాన్‌ని లొసిఉణి లాజరు

19 ఒరెన్‌ ఆస్తిమన్నికాన్‌ మహాన్‌. వాండ్రు నండొ కరీది సొక్కెఙ్‌ తొడ్ఃగిజి విజు దినమ్‌కు సుకం ముస్కు మహాన్‌. 20 లాజరు ఇని లొసిఉణికాన్‌ ఒరెన్‌ మహాన్‌. వన్ని ఒడొఃల్‌కండి విజు పుట్కు మహె. ఆస్తిమన్ని వన్ని ఇండ్రొణి డేవాద్‌ వన్నిఙ్‌ ఇట్తా మహార్‌. 21 వన్ని బల్లదాన్‌ అర్తి జావ పరెఙ్‌ ఉణిజి బఙ సొన్‌పిస్తెఙ్‌ ఆసఆజి మహాన్‌. నుకుడిఃఙ్‌బా వాజి వన్ని పుట్కు నాక్సి మహె.

22 లొస్ని ఉణికాన్‌ సాతాన్. దేవుణు దూతెఙ్‌ వన్నిఙ్‌ దేవుణు మంజిని బాడిఃదు అబ్రాహం పడఃకాదు ఒతాన్. ఆస్తిమన్నికాన్‌బా సాతాన్. వన్నిఙ్‌ ముస్తార్. 23 వాండ్రు అయా లోకమ్‌దు బాదఆజినె, బుర్ర పెర్జి ముస్కు బేస్తాన్. దూరం మన్ని అబ్రాహముఙ్‌ని వన్నిపడఃకాద్‌ మన్ని లాజరుఙ్‌ సుడ్ఃతాన్. 24 అందెఙె వాండ్రు, “బుబ్బ ఆతి అబ్రాహము, నా ముస్కు కనికారం తోరిస్‌అ. నాను యా సిసుదు నండొ బాద ఆజిన. అందెఙె లాజరు వాజి వన్ని డెఃస్క ఏరుదు ముడుక్సి నా నాలిక సలెఙ్‌ కిదెఙ్‌ వన్నిఙ్‌ పోక్‌అ”, ఇజి డేల్సి వెహ్తాన్‌. 25 అందెఙె అబ్రాహము, “మరిన్‌ నీను బత్కితి కాలమ్‌దు సుకం ముస్కు మహి. గాని లాజరు కస్టమ్‌దు మహాన్‌. ఏలు వాండ్రు ఇబ్బె సుకం దాన్‌ మనాన్. నీను కస్టమ్‌దు మన్ని. 26 యాకదె ఆఏండ, ఇబ్బెణికార్‌ అబ్బె వాదెఙ్‌ అట్‌ఏండ, అబెణికార్‌ ఇబ్బె వాదెఙ్‌ అట్‌ఏండ మఙి నిఙి నడిఃమి పెరిజోరె ఇట్తా మనాద్”, ఇజి వెహ్తాన్‌.

27-28 అయావలె వాండ్రు, “అహిఙ, ఓ బా, నఙి అయ్‌దుగురు దాదార్‌ మనార్. వారు బా యా కస్టమ్‌కు మన్నిబాడిఃదు రఏండ మండ్రెఙ్‌ నా బుబ్బ ఇండ్రొ లాజరుఙ్‌ పోక్‌అ. వాండ్రు సొన్సి వరిఙ్‌ వెహ్నన్, ఇజి నాను నిఙి బతిమాల్‌జిన”, ఇహాన్‌. 29 అందెఙె అబ్రాహము, “వరి డగ్రు మోసె రాస్తికెఙ్, ప్రవక్తరు రాస్తికెఙ్‌ మనె. వారు అయాకెఙ్‌ వెంజి మండ్రెఙ్”, ఇజి వన్నిఙ్‌ వెహ్తాన్‌. 30 వాండ్రు, “బుబ్బాతి అబ్రాహము, ఆహె వారు కిఎర్. సాతికాన్‌ ఒరెన్‌ వరి డగ్రు సొన్సి వెహ్తిఙనె, వారు పాపమ్‌కు డిఃసి సీనార్”, ఇజి వెహ్తాన్‌. 31 అందెఙె వాండ్రు, “మోసె రాస్తి మనికెఙ్‌ ప్రవక్తరు రాస్తికెఙ్‌ వారు వెన్‌ఎండ మహిఙ, సాతికాన్‌ మర్‌జి నిఙ్‌జి సొన్సి వెహ్తిఙ్‌బా వారు నమ్మిఏర్”, ఇజి వెహ్తాన్‌.

17

1 యేసు వన్ని సిసూర్‌ఙ ఈహు వెహ్తాన్‌. “తప్పఙ్‌ కిబిస్ని సఙతిఙ్‌ తప్‌ఎండ వానెలె. గాని యా సఙతిఙ్‌ ఎయెవెట వానెనొ వన్నిఙ్‌ అబాయా, నండొ బాద. 2 ఎయెన్‌బా నా ముస్కు నమకం ఇడ్తి మన్ని యా కొడొః నన్ని ఒరెన్‌వన్నిఙ్‌ తప్పకిబిస్తెఙ్‌ సుడ్ఃతిఙ పెరిసిక్స వానాద్. దిన్నిముస్కు ఇజిరిసిక్సనె వన్ని మెడఃదు జత్త పణుకు తొహ్సి సందారమ్‌దు విసీర్‌నిక. ఆకదె వన్నిఙ్‌ నెగెద్. 3 అందెఙె మీ వందిఙ్‌ మీరె జాగర్త మండ్రు. నీ తంబెరినొ, ఎయెన్‌బా నిఙి తప్పు కితిఙ, వన్నిఙ్‌ డటం బుద్ది వెహ్‌అ. వాండ్రు తప్పడిఃసి ఒప్పకొటిఙ వన్నిఙ్‌ సెమిస్‌అ. 4 ఉండ్రి దినమ్‌దు ఏడు సుట్కు వాండ్రు నిఙి తపుఙ్‌ కిజి, ఏడు సుట్కు నీ డగ్రు వాజి ‘నాను తప్పడిఃసి ఒపుకొడిఃజిన’, ఇజి వెహ్తిఙ నీను వన్నిఙ్‌ సెమిస్‌అ”. 5 నస్తివలె పన్నెండు మణిసి అపొస్తుడుఙ, మఙి నండొ నమకం సిదా”, ఇజి ప్రబుఙ్‌ లొస్తార్. 6 అందెఙె వాండ్రు, “మిఙి సర్సుగింజ నస్తు నమకం మహిఙ, యా మలబరి మరాతిఙ్‌ సుడ్ఃజి, “వెలెఙాణిఙ్‌ పెర్రె ఆజి సందారమ్‌దు ఉణుసె ఆఅ”, ఇజి వెహ్ని వెలె అది మిఙి లొఙినాద్. 7-8 ఉండ్రి వేల, మీలొఇ ఒరెన్‌వన్నిఙ్‌ డూదెఙ్‌నొ గొర్రెఙ మేప్తెఙ్‌నొ వెట్టిపణి కినికాన్‌ ఒరెన్‌ మనాన్. వాండ్రు మడిఃఙదాన్‌ వాతిఙ, “బేగి రఅ, వాజి ఉణఅ”, ఇజి వెహ్నిదెరా? సిల్లె, గాని, ‘సుబ్బరం ఆజి వర్‌అ, నఙి బాట సీజి ఉణితిని దాక మన్‌అ. వెనుక నీను ఉణఅ’, ఇజి వెహ్నిదెర్. 9 వన్నిఙ్‌ ఒపజెప్తి పణి కితిఙ్‌ ఎజుమాని వన్నిఙ్‌ వందనమ్‌కు వెహ్నండ్రా? 10 అందెఙె మీరు బా మిఙి ఒపజెప్తి పణిఙ్‌ విజు కితి వెనుక, “మాటు పణిమణిసీర్. వందనమ్‌కు వెహె ఆదెఙ్‌ అవ్‌సరం సిల్లెద్‌. మాటు కిదెఙ్‌ మన్ని పణినె కితాట్”, ఇజి వెహ్తెఙ్.

పది మణిసిర్‌ కుస్టురోగం మన్నికార్‌ నెగెణ్‌ ఆజినార్‌

11 యేసు యెరూసలెమ్‌దు సొన్సి మహివలె, సమరియ గలిలయ ముట్ట సరిఅద్దుదాన్‌ సొన్సి మహాన్‌. 12-13 వాండ్రు ఉండ్రి నాటొ సొన్సి మహివలె పది మణిసి కుస్టురోగం మనికార్‌ వన్నిఙ్‌ ఎద్రు వాతార్. వారు దూరం నిహరె, “యేసు ఎజుమాని, మా ముస్కు కనికారం తోరిస్‌అ”, ఇజి డెడిఃస్తార్. 14 వాండ్రు వరిఙ్‌ సుడ్ఃతాండ్రె, “సొన్సి, మీరు నెగెణ్‌ ఆతిదెర్‌ ఇజి పుజెరిఙ తోరె ఆదు”, ఇజి వెహ్తాన్‌. వారు సొన్సి మహిఙ్‌ నెగెణ్‌ ఆతార్. 15 వరిలొఇ ఒరెన్, నెగెణ్‌ ఆత ఇజి నెస్తాన్. వాండ్రు డటం దేవుణుదిఙ్‌ పొగిడిఃజి మర్‌జి వాతాన్. 16 వాతాండ్రె యేసుఙ్‌ పాదమ్‌క ముస్కు ముణుకుఙ్‌ ఊర్‌జి మాడిఃస్తాండ్రె, వందనమ్‌కు వెహ్తాన్‌. వాండ్రు సమరియదికాన్. 17 అందెఙె యేసు, “పది మణిసిర్‌ నెగెణ్‌ ఆతార్‌ గదె. ఆ తొమెది మణిసిర్‌ ఎంబె మనార్‌? 18-19 ఎందానిఙ్‌ వీండ్రు ఒరెండ్రె దేవుణుదిఙ్‌ పొగిడిఃదెఙ్‌ మర్‌జి వాతాన్. వీండ్రు యూదురిఙ్‌ సెంద్‌ఇకాన్. ఇస్రాయేలుదికార్‌ ఎందనిఙ్‌ తోరె ఆఎతార్‌?”, ఇజి వెహ్తాన్‌. వెహ్తండ్రె, “నీను నిఙ్‌జి సొన్‌అ. నీను నా ముస్కు నమకం ఇడ్తి అందెఙె నెగెణ్‌ ఆతి”, ఇజి వన్నిఙ్‌ వెహ్తాన్‌.

దేవుణు రాజువజ వానివందిఙ్‌ వెహ్సినాన్‌

20 ఒర్నెండు, దేవుణు ఏలుబడిః కినిక లోకుర్‌ ఎసెఙ్‌ సూణార్‌ ఇజి పరిసయిరు వన్నిఙ్‌ వెన్‌బాతార్. అందెఙె వాండ్రు, “దేవుణు రాజువజ వాని ముఙాల్‌ తోర్ని గుర్తు ఇనిక సిల్లెద్‌. 21 దేవుణు మిఙి ఏలుబడిః కిజినిక ఇయేలె మొదొల్‌స్త మనాన్. అందెఙె, ఇదిలో ఇబ్బె మనాద్, అదిలో అబ్బె మనాద్‌ ఇజి లోకుర్‌ వెహ్ని గుర్తు ఇనిక సిల్లెద్‌”, ఇజి వరిఙ్‌ వెహ్తాన్‌. 22 మరి వాండ్రు వన్ని సిసూర్‌ఙ వెహ్తాన్‌, “లోకు మరిసి ఆతి నాను గొప్ప అతికారం దాన్‌ సోకుదాన్‌ మంజినిక కండెక్‌ టయం బా సుడ్ఃదెఙ్‌ ఇజి మీరు కోరిజిన రోస్కు వానెలె. గాని ఆ రోస్కు లొఇ ఉండ్రి రోజుబా మీరు తొఇదెర్. 23 లోకుర్‌ మిఙి, “ఇదిలో ఇబ్బె మనాన్, అదిలో అబ్బె మనాన్”, ఇజి వెహ్నర్. గాని వరి వెట సొన్మాట్. వరి మాట అస్మాట్. 24 ఎందానిఙ్‌ఇహిఙ, ఆగసమ్‌దు మెరిస్నివెలె ఉండ్రి పడఃకదాన్‌ మరి ఉండ్రి పడఃకాద్‌ జాయి తోర్నివజనె లోకు మరిసి ఆతి నాను వానివలె మంజినాద్. 25 గాని ముఙాల యా తరమ్‌దికార్‌ నఙి నెక్సిపొక్సినార్. వాండ్రు నండొ ఇమ్‌సెఙ్‌ ఓరిస్తెఙ్‌వెలె.

26 నోవాహు కాలమ్‌దు మహిలెకెండ్‌నె లోకు మరిసిఆతి నాను వాని ముఙాల మంజినాద్. 27 నోవాహు ఓడఃదు సొనిదాక లోకుర్‌ ఉణిజి తింజి మహార్‌. పెండ్లి ఆజి పెండ్లిదిఙ్‌ సీజి మహార్‌. నస్తివలె గడ్డ నిండ్రిజి, వరిఙ్‌ విజెరిఙ్‌ నాసనం కిత్తాద్. 28 లోతు కాలమ్‌దు మహిలెకెండ్‌నె, నాను వాని ముఙాల మంజినాద్. లోకుర్‌ ఉణిజి, తింజి, కొడుఃజి పొర్సి మహార్‌. పల వాక్సి, ఉణుసి, ఇల్కు తొహ్సి మహార్‌. 29 లోతు సొదొమ డిఃస్తి సొహి నాండిఙ్, ఆగసమ్‌దాన్‌ సిసు రంజికం పిరు లెకెండ్‌ వాజి వరిఙ్‌ విజెరిఙ్‌ నాసనం కిత్తాద్‌.

30 యా లెకెండ్‌నె, లోకు మరిసి ఆతి నాను వాని దినమ్‌దు జర్గిజి మంజినాద్. 31 నాను వాని దినమ్‌దు, మీద్దె ముస్కు మంజినికాన్‌ ఇండ్రొ మన్ని వన్ని సామనమ్‌కు ఒతెఙ్‌ డిగ్‌దెఙ్‌ ఆఎద్. అయలెకెండ్‌నె మడిఃఙ మంజినికాన్‌ ఇనికబా ఒతెఙ్‌ మర్‌జి వాదెఙ్‌ ఆఏద్. 32 లోతు ఆల్‌సిఙ్‌ ఒడ్ఃబిదు. అది దేవుణు వెహ్తి మాట వెన్‌ఇతిఙ్‌ సాతాద్. 33 ఎయెన్‌బా వన్ని సొంత పాణమ్‌దిఙె కాపాడఃదెఙ్‌సుడ్ఃతిఙ వన్నిఙ్‌ ఎలాకాలం దేవుణు వెట బత్కిని బత్కు దొహ్‌క్‌ఎద్. ఎయెన్‌బా నా వందిఙ్‌ వన్ని పాణం సితిఙ, వాండ్రు ఎలాకాలం దేవుణు వెట బత్కిని బత్కు దొహ్‌క్నాద్‌. 34 నాను మీ వెట వెహ్సిన, అయా పొదొయి రిఎర్‌ ఉండ్రి మన్సమ్‌దు గూర్నార్. ఒరెన్‌ వన్నిఙ్‌ దేవుణు ఒనాన్. ఒరెన్‌ వన్నిఙ్‌ డిఃస్న సొనాన్. 35 రుండి బోదెక్‌ కూడ్ఃజి నూర్‌జి మంజినె. ఉండ్రి దనిఙ్‌ దేవుణు ఒనాన్. ఉండ్రి దనిఙ్‌ డిస్న సొనాన్. 36 రిఎర్‌ మడిఃఙ మంజినార్. ఒరెన్‌ వన్నిఙ్‌ దేవుణు ఒనాన్. ఒరెన్‌ వన్నిఙ్‌ డిఃస్న సొనాన్. 37 అయావలె సిసూరు, “ప్రబువా, ఎంబె యాక జర్గినాద్‌?”, ఇజి వెనబాతార్. వెనబాతిఙ్‌ వాండ్రు, “పీనుగు ఎంబె మంజినాద్‌ ఇజి నెస్తెఙ్‌ డేగెఙ్‌ ఉండ్రి గుర్తు ఆనిలెకెండ్, యేసు వానిక నెస్తెఙ్‌ టెటాఙ్‌ గుర్తుఙ్‌ మన్నె.

18

డిఃస్‌ఏండ వాతి రాండిబోదెలి కత

1 వన్నిసిసూర్‌ డిఃస్‌ఏండ ఎస్తివలెబా పార్దన కిజి మండ్రెఙ్‌ ఇజి నేర్‌పిస్తెఙ్‌ యేసు వరిఙ్‌ కతవజ ఈహు నెస్‌పిస్తాన్. 2 అక్కఇనిక ఇహిఙ, ఉండ్రి పట్నమ్‌దు ఒరెన్‌ నాయం కినికాన్‌ మహాన్‌. వాండ్రు దేవుణుదిఙ్‌ తియెల్‌ ఆఇకాన్. లోకాఙ్‌ లసెం కిఇకాన్. 3 ఆ పట్నమ్‌దు ఉండ్రి రాండి బోదెల్‌ మహాద్‌. అది వన్ని డగ్రు డిఃస్‌ఎండ వాజి, “నా ముస్కు పగ ఆతికాన్‌ ఒరెన్‌ మనాన్. వాండ్రు నఙి సీదెఙ్‌ మనిక సీనిలెకెండ్‌ నీను నాయం తీరిస్‌అ”, ఇజి బతిమాల్‌జి మహాద్‌. 4-5 వాండ్రు సెగం కాలం కెఏతాన్. వెనుక వాండ్రు, “నాను దేవుణుదిఙ్‌ తియెల్‌ ఆఇకాన్. లోకాఙ్‌ లసెం కిఇకాన్. గాని యా ముండ బోదెలి డిఃస్‌ఎండ వాజి నఙి ఏక ఏక లొసినాద్. అందెఙె అది మరి మరి వాజి బాద కల్గిస్‌ఏండ దన్నిఙ్‌ నాయం తీర్‌స్న”, ఇజి వన్నిఙ్‌ వాండ్రె వెహ్తాన్‌. 6 మరి యేసు వెహ్తాన్‌, “విండ్రు, యా నీతి నిజాయితి సిలి నాయం కినికాన్‌ ఇనిక వెహ్తాన్‌‌ ఇజి. 7 అహిఙ, నీతి నిజాయితి మన్ని దేవుణు, వాండ్రు ఏర్‌పాటు కితి వన్ని లోకుర్‌ రెయు పొకాల్‌ వన్నిఙ్‌ పార్దనం కితిఙ, వాండ్రు వరిఙ్‌ నాయం తీర్‌స్‌ఎండ మంజినాండ్రా? వాండ్రు ఆల్‌సెం కినాండ్రా? 8 నాను మీ వెట వెహ్సిన, వాండ్రు బేగి నాయం తీర్‌స్నాన్. గాని లోకు మరిసి ఆతి నాను మర్‌జి వానివలె, నా ముస్కు నమకం దాన్‌ మన్ని వరిఙ్‌ సుణానా?

పరిసయుని పన్నుపెర్ని వన్ని కత

9 సెగొండార్‌ మాపు నీతి మనికాప్‌ ఇజి వరిఙ్‌ వారె గర్ర ఆజి మహివరిఙ్‌ దుసలాడ్ఃతికార్‌ మహార్‌. నన్నివరిఙ్‌ వాండ్రు కతవజ నెస్‌పిస్తాన్. 10 “రిఎర్‌ లోకుర్‌ పార్దనం కిదెఙ్‌ ఇజి దేవుణు గుడిఃదు సొహార్‌. ఒరెన్‌ పరిసయి వాండ్రు ఒరెన్‌ పన్ను పెర్నికాన్. 11 పరిసయు వాండ్రు సొహాండ్రె, వన్నిలొఇ వాండ్రు ఈహు పార్దనం కితాన్, “ఓ దేవుణు, నాను మహి లోకుర్‌ లెకెండ్‌ ఆఎ. ఆసగొటుఙు లెకెండొ, అనయం కిని వరిలెకెండొ, రంకు బూలాని వరి లెకెండొ ఆఎ. యా పన్ను పెర్ని వన్ని లెకెండ్‌బా ఆఎ. అందెఙె నిఙి వందనమ్‌కు.

12 నాను వారమ్‌దిఙ్‌ రుండి సుట్కు ఉపాస్‌ మంజిన. నఙి వాజిని విజు దన్నిలొఇబా నిఙి దెసం బాగం సీజిన”, ఇజి పార్దనం కిత్తాన్. 13 గాని పన్ను పెర్నికాన్‌ దూరం నిహన్. వాండ్రు ఆగాసం దరొట్‌బా బేస్‌ఎండ, వన్ని గుండె కొత్తె ఆజి, “ఓ దేవుణు, నాను పాపం కితిక. నఙి కనికారం తోరిస్‌అ”, ఇజి వెహ్తాన్‌.

14 నాను మీ వెట వెహ్సిన, పరీసయు వన్ని ముస్కు విని పాపమ్‌కునె దేవుణు సెమిస్తాన్. వీండ్రు దేవుణు ముఙాల నీతి నిజాయితి మనికాన్‌ ఇజి తీర్‌సె ఆతండ్రె ఇండ్రొ సొహాన్‌. వన్నిఙ్‌ వాండ్రె పెరికాన్‌ ఇజి ఒడ్ఃబినికాన్‌ ఎయెన్‌బా ఇజ్రికాన్‌ ఆనాన్. వన్నిఙ్‌ వాండ్రె తగిజి ఇజ్రికాన్‌ ఇజి ఒడ్ఃబినికాన్‌ ఎయెన్‌బా పెరికాన్‌ ఆనాన్.

ఇజిరికొడొఃరిఙ్‌ యేసుడగ్రు కిజినాన్‌

15 సెగొండార్, యేసుడగ్రు ఇజిరి బయిరిఙ్‌బా తసి మహార్‌. వరిముస్కు వన్నికికు ఇడ్‌దెఙ్‌ ఇజి తత్తార్. అక్క సుడ్ఃతారె సిసూర్‌ వరిఙ్‌ జటిఙ్‌ ఆతార్. 16 గాని యేసు, కొడొఃరిఙ్‌ వన్ని డగ్రు కూక్తాన్. కూక్తాండ్రె, “యా ఇజ్రి కొడొఃరిఙ్‌ నా డగ్రు రపీర్. వరిఙ్‌అడు కిమాట్. ఎందానిఙ్‌ ఇహిఙ, యా కొడొఃర్‌ లెకెండ్‌ మనికారె దేవుణు ఏలుబడిః కినివెలె మంజినార్. 17 నిజమె, మీ వెట వెహ్సిన, ఇజ్రి కొడొఃర్‌ నమ్మిని వజ, దేవుణుదిఙ్‌ నమినికార్‌ దేవుణు ఏలుబడిఃదు మజినార్. నమ్మిఇకార్‌ మండ్రెఙ్‌ అట్‌ఎర్”.

ఒరెన్‌ అస్తిమన్నికాన్‌ యేసువెట వర్గిజినాన్‌

18 ఒరెన్‌ అతికారి యేసుఙ్‌ సుడ్ఃజి, “ఓ నెగ్గి బోదకినికి, ఎలాకాలం దేవుణువెట బత్కిని బత్కు దొహ్‌కిద్‌ఇహిఙ, నాను ఇనిక కిదెఙ్‌?”, ఇజి వెన్‌బాతాన్.

19 అందెఙె యేసు, “నాను నెగ్గికాన్‌ ఇజి ఎందనిఙ్‌ నీను వెహ్సిని దేవుణు ఒరెండ్రె నెగ్గికాన్. మరి ఎయెన్‌బా నెగ్గికాన్‌ ఆఎన్”, ఇజి వెహ్తాన్‌. 20 మరి వన్నిఙ్, “రంకు బూలామా. లోకుదిఙ్‌ సప్‌మా. డొఙ కిమ. అబద సాక్సి వెహ్‌మా. నీ యాయ బుబ్బెఙ్‌ గవ్‌రమ్‌దాన్‌ నెగెండ సుడ్ఃఅ* ఇని మోసె సిత్తి ఆడ్రెఙ్‌ నెసినిగదె”, ఇజి వెహ్తాన్‌. 21 వెహ్తిఙ్‌ వాండ్రు, “ఇజ్రివెలెహన్‌ అసి యా విజు వన్కాఙ్‌ లొఙిజిన వాజిన”, ఇజి వెహ్తాన్‌.

22 యేసు యాక వెహాండ్రె వన్నిఙ్, “మరి ఉండ్రి బా నీన్‌ కిదెఙ్‌ మనాద్. నిఙి కల్గితిమనికెఙ్‌ విజు పొర్సి అయా డబ్బుఙ్‌ బీద వరిఙ్‌సిఅ. అయావలె దేవుణు మంజిని బాడిఃదు నిఙి సంసారం మంజినాద్. మరి, నీను వాజి నా సిసూడుః ఆఅ”, ఇజి వెహ్తాన్‌. 23 యా మాటెఙ్‌ వెహిఙ్, వన్ని మొకొం ఇజ్రిక ఆతాద్. ఎందనిఙ్‌ ఇహిఙ, వాండ్రు నండొ ఆస్తిమనికాన్. 24 యేసు వన్నిఙ్‌ సుడ్ఃజి, “ఆస్తిమనికార్‌ దేవుణు కిని ఏలుబడిఃదిఙ్‌ అడిఃగి మండ్రెఙ్‌ ఎసొనొ కస్టం. 25 ఒరెన్‌ సంసారం మనికాన్‌ దేవుణు కిని ఏలుబడిఃదిఙ్‌ అడిఃగి మన్ని దని ముస్కు ఉండ్రి ఒంటె దొబానం బొరొదాన్‌డుఃగ్‌దెఙ్‌ సూలు ఆనాద్”, ఇజి వెహ్తాన్‌. 26 అయావలె యా మాటెఙ్‌ వెహికార్, “అహిఙ, దేవుణు రక్సిస్తి లెకెండ్‌ ఎయెర్‌ మండ్రెఙ్‌ అట్నార్‌?”, ఇజి వెన్‌బాతార్. 27 అందెఙె యేసు, “లోకు కిదెఙ్‌ అట్‌ఇక దేవుణు కిదెఙ్‌ అట్నాన్”, ఇజి వెహ్తాన్‌. 28 నస్తివలె పేతురు, “ఇదిలో, మాపు మఙి కల్గితి మనికెఙ్‌ విజు డిఃస్తాపె నీ వెట వాతాప్”, ఇజి వెహ్తాన్‌. 29-30 అందెఙె యేసు, “ఒరెన్‌ వన్ని ముస్కు దేవుణు ఏలుబడిః కిదెఙ్‌ ఇజి ఇల్లుదిఙ్‌బా ఆల్సిఙ్‌బా, దాద తంబెరిఙ్‌బా అయిసి అప్పొసిరిఙ్‌బా కొడొఃకొక్రాదిఙ్‌బా, డిఃస్తికాన్‌ ఎయెండ్రొ వన్నిఙ్‌ యేలు మరి నండొ కల్గినాద్. వాని కాలమ్‌దు వన్నిఙ్‌ ఎలాకాలం దేవుణు వెట బత్కిని బత్కుదు బా మంజినాద్, ఇజి కసితం నాను మీ వెట వెహ్సిన”, ఇజి వెహ్తాన్‌.

యేసు వన్ని సావువందిఙ్‌ సిసూరిఙ్‌ వెహ్సినాన్‌

31 యేసు వన్ని పన్నెండు మణిసిర్‌ సిసూరిఙ్‌ కూక్సి వరిఙ్‌ ఈహు వెహ్తాన్‌. “ఇదిలో మాటు యెరూసలెమ్‌దు సొన్సినాట్. లోకు మరిసి ఆతి నా వందిఙ్‌ ప్రవక్తరు రాస్తి విజు మాటెఙ్‌ అబ్బె పూర్తి ఆనాద్. 32-33 యూదురు ఆఇ వరి కీదు నాను ఒపజెపె ఆన. వారు నఙి వెక్రిసి సిగు లాగ్జి, నా ముస్కు పూసి కొరెడెఃఙాణిఙ్‌ డెఃయిజి సప్నార్. మూండ్రి దినమ్‌కాఙ్‌ నాను మర్‌జి నిక్‌పె ఆనాలె. 34 గాని సిసూరిఙ్‌ యా మాటెఙ లొఇ ఉండ్రిబా అర్దం ఆఏతార్. దిన్ని అర్దం వరిఙ్‌ డాఃఙితాద్. వాండ్రు వెహ్తి సఙతిఙ్‌ వారు నెస్‌ఏతార్.

గుడ్డి వాండ్రు బేస్తెఙ్‌ అట్‌సినాన్‌

35 యేసు యెరికొ పట్నమ్‌దిఙ్‌ డగ్రు వాతివెలె, ఒరెన్‌ గుడ్డి వాండ్రు సరి పడఃకాద్‌ బసి లొసి మహాన్‌. 36 సేన లోకుర్‌ అయా సరిదాన్‌ సొన్సి మహిక, వెహాండ్రె, ఇనిక జర్‌గిజినాద్‌ ఇజి వెనబాతాన్. 37 వారు వన్నిఙ్, “నజరెతు వాండ్రు ఆతి యేసు, సొన్‌సినాన్”, ఇజి వెహ్తార్‌. 38 వాండ్రు, “ఓ దావీదు మరిసి ఆతి యేసువా, నా ముస్కు కనికారం తోరిస్‌అ”, ఇజి డటం డేల్‌స్తాన్.

39 ముఙాలె సొన్సి మహికార్, “అలెఅ”, ఇజి వన్నిఙ్‌ కసితం వెహ్తార్‌. గాని వాండ్రు మరి నండొ దావీదు మరిసి, నా ముస్కు కనికారం ఆఅ”, ఇజి మరి ఒదె డటం డేల్‌స్తాన్. 40-41 యాక వెహాండ్రె యేసు అబ్బె నిహన్. “అయా గుడ్డి వన్నిఙ్‌ నా డగ్రు తగ్‌అ”, ఇజి వరిఙ్‌ డటం వెహ్తాన్‌. వాండ్రు వాతిఙ్, నాను నిఙి ఇనిక కిదెఙ్‌ ఇజి కోరిజిని?”, ఇజి వన్నిఙ్‌ వెన్‌బాతాన్. దనిఙ్‌ వాండ్రు, “ప్రబువా, నాను బేస్తెఙ్‌ ఇజి ఆస ఆజిన”, ఇజి వెహ్తాన్‌. 42 అందెఙె యేసు, “ఇదిలో నీను సూణిలె. నీను నా ముస్కు నమకం ఇడ్తి. అందెఙె నెగెణ్‌ ఆతి”, ఇజి వెహ్తాన్‌. 43 వెటనె వాండ్రు బేస్తెఙ్‌ అట్తాన్. వాండ్రు దేవుణుదిఙ్‌ పొగిడిఃజి యేసువెట సొహాన్‌. యాక సుడ్ఃతిఙ్‌ లోకుర్‌ విజెరెబా దేవుణుదిఙ్‌ పొగిడిఃతార్.

19

జకయ ఇని పన్ను పెర్ని వన్నిఙ్‌కూక్సినాన్‌

1 యేసు నడిఃజి యెరికొ పట్నమ్‌దు వాతండ్రె అయా సరిదాన్‌ సొన్సి మహాన్‌. 2 జెకయ ఇన్ని ఒరెన్‌ అబ్బె మహాన్‌. వాండ్రు పన్ను పెర్ని వరిఙ్‌ నెయ్‌కి. వాండ్రు గొప్ప ఆస్తిమన్నికాన్‌. 3 యేసుఙ్‌ సుడ్ఃదెఙ్‌ ఇజి వాండ్రు కోరితాన్. గాని నండొ లోకుర్‌ మహిఙ్‌ వన్నిఙ్‌ సుడ్ఃదెఙ్‌ అట్‌ఎతాన్. ఎందనిఙ్‌ ఇహిఙ, వాండ్రు కురికాన్. 4 యేసు అయా సరిదాన్‌నె వాజి మహిఙ్, వాండ్రు ముఙాల్‌ ఉహ్‌క్సి సొన్సి ఉండ్రి బొడ్డె మరాత్‌ ఎక్తాన్. 5 యేసు మరాన్‌ అడిఃగి వాతివెలె, ముస్కు బేసి, “జెకయ, బేగి డిఃగ్‌జి రఅ. నేండ్రు నాను నీ ఇండ్రొ మండ్రెఙ్‌ వెలె”, ఇజి వన్నిఙ్‌ వెహ్తాన్‌.

6 అందెఙె వాండ్రు గజిబిజి డిగితాండ్రె వన్ని ఇండ్రొ కూక్త ఒతండ్రె సర్దదాన్‌ డగ్రు కిత్తాన్. 7 యాక సుడ్ఃతారె, లోకుర్‌ విజెరె సణిఙితార్. “వీండ్రు, పాపం కిని వన్ని ఇండ్రొ కూల సొహాన్‌”, ఇజి. 8 అయావలె జెకయ నిఙితండ్రె, యేసుఙ్‌ ఈహు వెహ్తాన్‌. “ఇదిలో ప్రబువా, యేలు నా ఆస్తి లొఇ సగం బీదవరిఙ్‌ సీజిన. అనయమ్‌దాన్‌ ఎయె బాన్‌బా ఇనిక లొస్తిఙ, నాను దని నాల్గి వంతు మర్‌జి సీన”, ఇజి వెహ్తాన్‌.

9 యేసు వన్నిఙ్, “నేండ్రు యా ఇండ్రొణి వరి పాపమ్‌కు దేవుణు సెమిస్త మనాన్. ఎందానిఙ్‌ ఇహిఙ, విన్ని అనిసిఆతి అబ్రాహము దేవుణు ముస్కు నమకం ఇడ్తి వజ, వీండ్రుబా నమకం ఇట్తాన్. 10 లోకు మరిసి ఆతి నాను పాడాఃజి సొని వరిఙ్‌ రెబాజి రక్సిస్తెఙ్‌ వాత”, ఇజి వెహ్తాన్‌.

పణిమణిసిర్‌ కత

11 లోకుర్‌ యాకెఙ్‌ వెంజి మహార్‌. వాండ్రు యెరూసలెం డగ్రు ఆతాన్. దేవుణు రాజు వజ వెటనె వానాన్‌లె ఇజి లోకుర్‌బా ఒడ్ఃబితార్. అందెఙె వాండ్రు కత వజ వరిఙ్‌ ఈహు నెస్‌పిస్తాన్. 12 ఒరెన్‌ రాజు వజ కుటుమ్‌దికాన్‌ వన్ని దేసమ్‌దు రాజు ఆదెఙ్‌ ఇజి ఉండ్రి దూరం మని దేసెం సొహాన్‌. మరి, మర్‌జి వాదెఙ్‌ ఇజి సొహాన్‌. 13 సొని ముఙాల, వన్ని పణిమణిసిర్‌ లొఇ పది మణిసిర్‌ కూక్సి ఒరెన్‌ ఒరెన్‌ వన్నిఙ్‌ ఉండ్రి మీనా* సిత్తాన్. సితాండ్రె, “నాను మర్‌జి వాని దాక బేరం కిజి మండ్రు”, ఇజి వరిఙ్‌ వెహ్తాన్‌.

14 గాని వన్ని పట్నమ్‌దికార్‌ వన్నిఙ్‌ ఇస్టం సిలెతాద్. అందెఙె వారు, “వీండ్రు మఙి ఏలుబడిః కిదెఙ్‌ మఙి ఇస్టం సిల్లెద్‌”, ఇజి వన్ని వెనుక పెరి రాజుఙ్‌ కబ్రు పోక్తార్. 15 అహిఙ్‌బా, వాండ్రు రాజు ఆతాన్. మర్‌జి వాతివెలె, వాండ్రు డబ్బు సిత్తి మణిసిర్, అయా డబుదాన్‌ బేరం కిజి ఇనిక గణస్తార్‌ ఇజి నెస్తెఙ్‌ వరిఙ్‌ కూక్‌పిస్తాన్. 16 వరిలొఇ మొదొహికాన్‌ వన్ని డగ్రు వాజి, “బాబు, నీను సితి యాబయి రుపాయుఙాణిఙ్, అయ్‌దు వందెఙ్‌ రుపయిఙు వాతె”, ఇజి వెహ్తాన్‌. 17 వాండ్రు, “నెగ్గి పణిమణిసి నీను నెగెండ కితి. నీను ఇజ్రి పణిదు నమకం దాన్‌మహి. అందెఙె పది పట్నమ్‌క ముస్కు అతికారి ఆఅ”, ఇజి వెహ్తాన్‌. 18 అయావలె మరి ఒరెన్‌ వాజి, “బాబు, నీను సితి యాబయి రుపాయుఙాణిఙ్‌ రుండి వందెఙ్‌ యాబయి రుపాయ్‌ఙు వాతె”, ఇజి వెహ్తాన్‌. 19 నీను బా అయ్‌దు పట్నమ్‌క ముస్కు అతికారి ఆఅ”, ఇజి వెహ్తాన్‌.

20-21 అయావలె మరి ఒరెన్‌ వాజి, “బాబు, ఇదిలో నీ డబ్బు. నీను నీది ఆఇక ఒనికి. నీను విత్‌ఇకెఙ్‌ కొయ్‌జి ఒనికి. నీను గటి పాణం మనికి. అందెఙె నిఙి తియెల్‌ ఆజి యా డబ్బు రుమాల్‌దు మూట తొహ్‌క్త ఇట్తా మహ”, ఇజి వెహ్తాన్‌. 22-23 అందెఙె వాండ్రు వన్నిఙ్‌ వెహ్తాన్‌, “పణిదిఙ్‌ రఇ పణిమణిసి, నీ వెయిది సొంత మాటదిఙ్‌నె, నాను నిఙి తీర్పు తిర్‌సిన. నాను నాది ఆఇదనిఙ్‌ పెర్ని ఒనికాన్‌ ఇజి, నాను విత్‌ఇకెఙ్‌ కొయ్‌జి ఒనికాన్‌ ఇజి నీను నెస్ని గదె. నాను గటి పణం మనికాన్‌ ఇజి నీను నెస్ని. మరి ఎందనిఙ్‌ నా డబ్బు బెంకుదు ఇడ్ఇతి? అహు ఇడ్నిక ఇహిఙ, నాను మర్‌జి వాతివెలె వడ్డిదాన్‌ దొహ్‌క్తాద్‌ మరి. 24 విన్నిబాన్‌ మన్నిడబ్బు లాగ్జి పది పట్నమ్‌కాఙ్‌ అతికారి ఆతి మొదొహివన్నిఙ్‌ సీదు”, ఇజి పడఃకాద్‌ నిహి మహి వరిఙ్‌ వెహ్తాన్‌. 25 వారు, “బాబు, వన్నిఙ్‌ అయ్‌దు వందెఙ్‌ రుపాయ్‌ఙు మనె గదె”, ఇజి వెహ్తార్‌. 26 వెహ్తిఙ్‌ వాండ్రు, “నమిదెఙ్‌ తగ్ని వన్నిఙ్‌ మరి నండొ కల్గినాద్‌లె. గాని నమిదెఙ్ ‌తగ్‌ఇ వన్నిఙ్‌ కల్గితి మన్ని కండెక్‌బా లగ్నాన్, ఇజి నాను మీ వెట వెహ్సిన. 27 మరి, నాను వరి ముస్కు ఏలుబడిః కిదెఙ్‌ ఇస్టం సిల్లి నా పగ ఆతి వరిఙ్‌ ఇబ్బె తగ్‌అ. వరిఙ్‌ నా ఎద్రు కత్తు”, ఇజి వెహ్తాన్‌.

28 యేసు యా మాటెఙ్‌ వెహ్తి వెనుక, యెరుసలం సొండ్రెఙ్‌ వరి ముఙాల సొన్సినాన్. 29-30 ఒలివ గొరొణ్‌ డగ్రు మన్ని బెత్‌సెగె, బెతానియ ఇని నాహ్కఙ్‌ డగ్రు వాతాన్. వాతివెలె వన్ని సిసూర్‌ లొఇ రిఎరిఙ్‌ కూక్సి, “మీ ఎద్రు మన్ని నాటొ సొండ్రు. అబె సొహిఙ సరి, తొహ్‌క్తి మని గాడఃదె పిల్ల తోర్నాద్. దన్నిముస్కు ఎసెఙ్‌బా ఎయెర్‌బా బస్‌ఎరె. దనిఙ్‌ కుత్సి పేర్‌జి తగాట్. 31 ఎయెన్‌బా, “మీరు ఎందనిఙ్‌ దనిఙ్‌ కుత్‌సినిదెర్, ఇజి వెన్‌బాతిఙ, యాకెఙ్‌ ప్రబుఙ్‌ కావాలి, ఇజి వరిఙ్‌ వెహ్తు”, ఇజి వెహ్తండ్రె పోక్తాన్. 32 పోక్తి మనికార్‌ సొన్సి వాండ్రు వరిఙ్‌ వెహ్తి లెకెండ్‌నె సుడ్ఃతార్. 33 వారు ఆ గాడఃదె పిల్లదిఙ్‌ కుత్సి మహిఙ్, దన్ని ఎజుమానుర్, “మీరు ఎందానిఙ్‌ గాడఃదె పిల్లదిఙ్‌ కుత్సిన్‌దెర్”, ఇజి వెన్‌బాతార్. 34 అందెఙె వారు, “యాక ప్రబుఙ్‌ కావాలి”, ఇజి వెహ్తార్‌. 35 వారు యేసుడగ్రు తత్తార్. తతారె, దన్నిముస్కు వరి పాతెఙ్‌ పహ్తర్. యేసుఙ్‌ దని ముస్కు ఎకిస్తార్. 36 వాండ్రు సొన్సి మహిఙ్, వరి పాతెఙ్‌ సొన్‌సిని సర్దు పహ్తర్. 37 ఒలివ గొరొణ్‌ డిఃగ్ని వాని సర్దు వాతివెలె, వన్ని సిసూర్‌ ని వన్ని వెట మన్ని మంద లోకుర్‌ విజెరె దేవుణుదిఙ్‌ పొగిడిఃతార్. వారు సుడ్ఃతి విజు గొప్ప పణిఙ వందిఙ్‌ సర్దదాన్‌ దేవుణుదిఙ్‌ డటం పొగిడిఃతార్. వారు ఈహు పొగిడిఃతార్.

38 “దేవుణు సితి అతికారమ్‌దాన్‌ వాజిని రాజుఙ్‌ పొగ్‌డెః ఆనికాన్‌†. పరలోమ్‌దు సమాదనం మనాద్. ముస్కు మన్ని దేవుణు గొప్ప పెరికాన్”, 39 నస్తివలె ఆ మంద లొఇ మన్ని సెగొండార్‌ పరిసయ్‌రుఙు, “ఓ బోదకినికి, నీ మంద సిసూర్‌ విజెరిఙ్‌ అలెజి మండ్రు ఇజి డటం వెహ్‌అ”, ఇజి వెహ్తార్‌. 40 అందెఙె వాండ్రు, “వీరు అల్లెత మహిఙ, యా పణుకుఙ్‌ డటం డేల్సి పొగిడిఃజినె ఇజి నాను మీ వెట వెహ్సిన”, ఇజి వెహ్తాన్‌. 41-42 వాండ్రు యెరూసలెం పట్నం డగ్రు వాతండ్రె, పట్నమ్‌దిఙ్‌ సుడ్ఃజి అబ్బె మన్ని లోకుర్‌ వందిఙ్‌ అడఃబ‍తాన్. అడఃబతాండ్రె ఈహు వెహ్తాన్‌, “మీరు యా దినమ్‌దు బా సమాదనం ఆని సఙతిఙ నెస్తిఙ మిఙి ఎసొనొ మేలు మంజినాద్. గాని యేలు యాకెఙ్‌ మీ కణకాఙ్‌ తోర్‌ఎండ డాఃఙిత మనె. 43-44 దేవుణు మిఙి రక్సిస్తెఙ్‌ మీ డగ్రు వాతి కాలం మీరు నెస్‌ఇదెర్. అందెఙె మీ పగ్‌ఆతికార్‌ మీ సుటులం కోట తొహ్‌క్సి వెల్లి సొన్‌ఎండ, లావు అడ్డుఙ్‌ కినార్. వారు మిఙి, మీ పట్నమ్‌దిఙ్‌ పూర్తి నాసనం కినార్. వారు పణుకు ముస్కు పణుకు మన్‌ఏండ పట్నం పూర్తి నాసనం కిని కాలం వానాద్‌లె.

యేసు గుడిఃదాన్‌ సవ్‌కారిఙ పేర్‌జినాన్‌

45-46 యాకెఙ్‌ వెహ్తండ్రె, వాండ్రు దేవుణు గుడిఃదు సొహాన్‌. అయావలె అబ్బె సవ్‌కారిఙు పొర్సి మహార్‌. వరిఙ్, “నా గుడిః పార్దనం కిదెఙ్‌ ఇడ్తి గుడిః‡ ఇజి దేవుణు మటదు రాస్త మనాద్. గాని మీరు డొఙారి మంజిని సాలం§ లెకెండ్‌ దనిఙ్‌ కితిదెర్”, ఇజి వెహ్తండ్రె వరిఙ్‌ పేర్తాన్. 47 యేసు రోజు, గుడిఃదు బోదకిజి మహాన్‌. పెరిపుజెరిఙు, యూదురి రూలుఙ్‌ నెస్పిస్నికార్, లోకుర్‌ లొఇ మన్ని పెద్దెల్‌ఙు వన్నిఙ్‌ సప్తెఙ్‌ సుడ్ఃజి మహార్‌. 48 గాని లోకుర్‌ విజెరె వన్ని మాటెఙ్‌ బాగ వెంజి వన్ని సుటులం మహిఙ్, వన్నిఙ్‌ సప్తెఙ్‌ అట్‌ఏతార్.

20

యేసు అతికారం వందిఙ్‌ వెన్‌బాజినార్‌

1 అయా దినమ్‌కలొఇ ఉండ్రి నాండిఙ్, వాండ్రు దేవుణు గుడిఃదు లోకాఙ్‌ నేర్‌పిసి, సువార్త బోదిసి మహాన్‌. అయావలె పెరి పుజెరిఙు ని యూదురి రూలుఙ్‌ నెస్పిస్నికార్, పెద్దెల్‌ఙ వెట కూడ్ఃజి వన్ని ముస్కు వాతాద్. 2 నీను ఇనిఅతికారమ్‌దాన్‌ యా పణిఙ్‌ కిజిని? ఎయెన్‌ నిఙి యా అతికారం సితాన్‌? మఙి వెహ్‌అ”, ఇజి వన్నిఙ్‌ వెన్‌బాతార్. 3 అందెఙె వాండ్రు, “నాను బా మిఙి ఉండ్రి మాట వెన్‌బానా. 4 బాప్తిసం సీదెఙ్‌ అతికారం యోహనుఙ్‌ ఎయె బాణిఙ్‌ వాతాద్‌ దేవుణు బాణిఙ్‌నా లోకు బాణిఙ్‌నా నఙి యేలు వెహ్తు? ఇజి వెహ్తాన్‌. 5 వరిలొఇ వారు ఈహు వర్గితార్. దేవుణు బాణిఙ్‌ వాతాద్‌ ఇజి మాటు వెహ్తిఙ, ఎందనిఙ్‌ మీరు వన్నిఙ్‌ నమ్‌ఇతిదెర్‌ ఇజి వాండ్రు వెన్‌బానాన్. 6 లోకురి బాణిఙ్‌ ఇజి మాటు వెహ్తిఙ, లోకుర్‌ విజెరె మఙి పణకాణిఙ్‌ డెఃయినార్. ఎందనిఙ్‌ఇహిఙ, యోహాను, ఒరెన్‌ దేవుణు ప్రవక్త ఇజి విజెరె పూర్తి నమ్మిజినార్. 7 అందెఙె వారు, “అయాక ఎంబెణిఙ్‌ వాతాదొ మఙి తెలిఎద్”, ఇజి వారు మర్‌జి వెహ్తార్‌. 8 అహిఙ, ఎంబెణి అతికారమ్‌దాన్‌ నాను యా పణిఙ్‌ కిజిన ఇజి నాను బా వెహ్‌ఎ”, ఇజి యేసు వరిఙ్‌ వెహ్తాన్‌.

రయ్తుఙ కత

9 మరి, వాండ్రు ఉండ్రి కత వజ లోకురిఙ్‌ నెస్‌పిస్తాన్. “ఒరెన్‌ లోకు ద్రాక్స టోట ఉణుస్తాన్. ఆ టోట సెగొండార్‌ రయ్‌తూఙ తనక సితాన్. సితండ్రె నండొ కాలం మండ్రెఙ్‌ ఉండ్రి దూరం దేసెం సొహాన్‌. 10 పంట కొయ్‌ని కాలమ్‌దు వన్నిఙ్‌ వాని పట్కుఙ వంతు లొసి తగ్‌అ ఇజి ఒరెన్‌ గొతియ వన్నిఙ్‌ రయ్‌తూఙ డగ్రు పోక్తాన్. అయా రయ్‌తూఙ వన్నిఙ్‌ డెఃయితారె వహి కీదాన్‌ మర్‌జి పోక్తార్. 11 వాండ్రు మరి ఒరెన్‌ గొతియవన్నిఙ్‌ పోక్తాన్. వారు వన్నిఙ్‌బా డెఃయిజి, సిగు కితారె వహి కీదాన్‌ పోక్తార్. 12 మరి బా, ఒరెన్‌ వన్నిఙ్‌ పోక్తాన్. వారు వన్నిఙ్‌ గాయమ్‌కు ఆని లెకెండ్‌ డెఃయితారె వెల్లి విసీర్తార్. 13 అయావలె ద్రాక్స టోట ఎజుమాని, “నాను ఇనిక కిదెఙ్‌? నాను లావు ప్రేమిస్ని నా సొంత మరిసిఙ్‌ పోక్న. వారు వన్నిఙ్‌ గవ్‌రం సీనార్‌లెసు”, ఇజి ఒడ్ఃబితాండ్రె పోక్తాన్. 14 గాని పాలి ఆస్తి మన్నికార్‌ వన్నిఙ్‌ సుడ్ఃతారె, “వీండ్రు యా టోటాదిఙ్‌ అక్కు మనికాన్. యా టోట మాది ఆదెఙ్‌ వన్నిఙ్‌ సప్నాట్. రదు”, ఇజి వరి లొఇ వారు వర్గితార్. 15 అందెఙె వారు వన్నిఙ్‌ ద్రాక్స టోటదాన్‌ వెల్లి పొక్తారె సప్తార్. అహిఙ, ద్రాక్స టోట ఎజుమాని వరిఙ్‌ ఇనిక కినాన్‌? 16 వాండ్రు వాజి, అయా రయ్‌తూఙ సప్సి మహి వరిఙ్‌ టోట ఒపజెప్నాన్. లోకుర్‌ యాక వెహరె, “ఆ లెకెండ్‌ కిదెఙ్‌ ఆఎద్”, ఇజి వెహ్తార్‌.

17 యేసు వరిఙ్‌ డిటం బేసి ఈహు వెన్‌బాతాన్, “అహిఙ, ఇల్లు తొహ్నికార్‌ నెక్తి పొక్తి పణుకు మూలదిఙ్‌ మూల పణుకు ఆతాద్‌* ఇజి దేవుణు మాటదు రాస్తి మన్ని దన్ని అర్‌దం ఇనిక?

18 అయా పణుకు ముస్కు అర్ని విజెరె ముకెఙ్‌ ఆనార్. అయా పణుకు ఎయెన్‌ ముస్కు అర్తిఙ, వాండ్రు సింద్‌సింద ఆనాన్”. 19 యూదురి రూలుఙ్‌ నెస్పిస్నికార్, పెరి పుజెరిఙు, మా వందిఙ్‌నె వీండ్రు కత వజ వెహ్తాన్‌‌ ఇజి నెస్తారె, వెటనె వన్నిఙ్‌ అస్తెఙ్‌ సుడ్ఃతార్. గాని లోకురిఙ్‌ తియెల్‌ ఆతారె, అస్‌ఎతార్.

20 అందెఙె వారు వన్నిఙ్‌ బాగ గురి కిజి మహార్‌. ఎందానిఙ్‌ఇహిఙ, వాండ్రు వెహ్సిని మాట లొఇ ఇని దనిఙ్‌బా తపు అసి వన్నిఙ్‌ తొహ్సి అతికారిఙ బాన్‌ఒపజెప్తెఙ్. దిని వందిఙ్‌ వారు నండొండారిఙ్‌ పోక్సినార్. యా సెగొండార్‌ మాపు నీతి నిజాయితి మనికాప్‌ ఇజి వేసం కినికార్. నని వరిఙ్‌ వన్ని డగ్రు పోక్తార్. వీరు సొన్సి వన్ని మాటెఙలొఇ తప్ప అస్తెఙ్‌ ఇజి. 21 వారు వాతారె వన్నిఙ్, “ఓ బోదకినికి, నీను నిజమతిక వెహ్సి బోదిసిని ఇజి మాపు నెస్నాప్. నీను ఇజ్రికార్‌ పెరికార్‌ ఇజి తేడ తొఇకి. దేవుణుదిఙ్‌ ఇస్టం ఆతి నిజమాతి బత్కు వందిఙ్‌ నీను నిజం నెస్పిస్ని ఇజి మాపు నెస్నాప్. 22 మాపు కయ్‌సరుఙ్‌ పన్ను సీనికెఙ్‌ నాయమ్‌నా? అనయమ్‌నా?”, ఇజి వన్నిఙ్‌ వెన్‌బాతార్. 23-24 వాండ్రు వరి సెఇ బుద్దిదిఙ్‌ నెస్తాండ్రె వరిఙ్, “ఉండ్రి దినారి కాసు తోరిస్తు. దిని ముస్కు మన్ని బొమ్మ ఎయెది? రాస్తి మన్ని రాంత ఎయెది?”, ఇజి వెన్‌బాతాన్. “కయిసర్‌వి”, ఇహార్‌ వారు. 25 అందెఙె వాండ్రు, “కయిసరుది, కయ్‌సరుఙ్‌ సీదు. దేవుణుది దేవుణుదిఙ్‌ సీదు”, ఇజి వెహ్తాన్‌. 26 వారు అబ్బె మంద ఎద్రు వాండ్రు వెహ్తి మాటదు తపు అస్తెఙ్‌ అట్‌ఎతార్. వాండ్రు మర్‌జి వెహ్తి మాటదిఙ్‌ నండొ బమ్మ ఆతారె అలెతార్.

27 నస్తివలె సెగొండార్‌ సదుకయ్‌రు యేసు డగ్రు వాతార్. సాతి వెనుక మర్‌జి నిఙ్‌నిక సిల్లెద్‌ ఇజి వారు వెహ్సినార్. వారు వాతారె ఈహు వెన్‌బాతార్. 28 ఓ బోదకినికి, ఒరెన్‌ కొడొఃర్‌ సిల్లెండ సాతిఙ. వన్ని తంబెర్సి ఒన్నిఙ్‌ ఇడ్డెః ఆజి కొడొఃర్‌ ఇడ్ఃదెఙ్. ఆహె సాతి వన్ని వందిఙ్‌ కుటుం నిల్‌ప్తెఙ్, ఇజి మోసె మఙి రాస్త సిత్తమనాన్. 29-31 యేలు సుడ్ఃఅ, ఉండ్రి కాలమ్‌దు, దాదతంబెర్‌సిర్, ఏడు గురు మహార్‌. తొల్‌సుర్‌దికాన్‌ ఉండ్రి బోదెల్‌దిఙ్‌ పెండ్లి ఆతాన్. కొడొఃర్‌ సిల్లెండ సాతాన్. సాతిఙ్, నడిఃపి వాండ్రు దనిఙ్‌ ఇడ్డెః ఆతాన్. కొడొఃర్‌ సిల్లెండ సాతాన్. వెనుక కొగ్రి నడిఃపి దనిఙ్‌ ఇడ్డెః ఆతాన్. కొడొఃర్‌ సిల్లెండ వాండ్రుబ సాతాన్. ఆహె ఏడు గురు బా కొడొఃర్‌ సిల్లెండ సాతార్. 32 కడిఃవేరిదు ఆ బోదెల్‌బా సాతాద్. 33 అందెఙె సాతి వరిబాణిఙ్‌ మర్‌జి నిఙ్‌ని వెలె, ఆ బోదెల్‌ ఎయెరిఙ్‌ ఆల్సి ఆనాద్‌? ఆ ఏడు గురుదిఙ్‌బా అది ఆల్సి ఆత మహాద్‌ గదె?”, ఇజి వెన్‌బాతార్.

34 అందెఙె యేసు వరిఙ్‌ ఈహు వెహ్తాన్‌, “యా లోకమ్‌ది లోకుర్‌ పెండ్లి ఆజినార్. పెండ్లిదిఙ్‌ సీజినార్. 35 గాని సాతి వరిబాణిఙ్‌ మర్‌జి నిఙ్‌జి పరలోకమ్‌దు మండ్రెఙ్‌ తగ్నికార్‌ పెండ్లి ఆఏర్. పెండ్లిదిఙ్‌ సిఏర్. 36 ఎంఆనిఙ్‌ ఇహిఙ, వారు మరి సాఏర్. వారు దేవుణు దూతెఙ పోలితికార్. వారు సావుదాన్‌ మర్‌జి నిఙ్‌నార్. అందెఙె వారు దేవుణు కొడొఃర్. 37-38 సాతికార్‌ నిఙ్‌నార్‌ ఇజి మోసె నెగ్రెండ రుజుప్‌ కిజినాన్. లట కస్ని బాన్‌ మోసె సొహాన్‌. అబ్బె, ‘అబ్రాహము దేవుణు, ఇస్సాకు దేవుణు, యాకోబు దేవుణు ఇజి వాండ్రు దేవుణు ఆతి ప్రబు వందిఙ్‌ వెహ్సినాన్. అయావలె అబ్రాహము, ఇస్సాకు, యాకోబు బత్కిజినార్‌ ఇజి తోర్నాద్. వాండ్రు బత్కితి మన్ని వరిఙ్‌నె దేవుణు. సాతి వరిఙ్‌ దేవుణు ఆఎన్. ఎందనిఙ్‌ ఇహిఙ, వన్ని వెట కూడిఃతి మనికార్‌ విజెరె బత్కిజినార్.

39 సెగొండార్, యూదురి రూలుఙ్‌ నెస్పిస్నికార్, “బోదకినికి, నీను నెగెండ వెహ్తి”, ఇజి వన్నిఙ్‌ వెహ్తార్‌. 40 వెనుక వారు వన్నిఙ్‌ ఇనికబా వెన్‌బాదెఙ్‌ ఎయెరిఙ్‌బా దయ్‌రం సాల్‌ఏతార్.

41 యేసు వరివెట ఈహు వెహ్తాన్‌. “క్రీస్తు దావీదు తెగ్గాతికాన్‌ ఇజి ఎలాగ వారు వెహ్సినార్‌? 42-43 ‘నాను నీ పగాతి వరిఙ్‌ నీ పాదమ్‌క అడిఃగి ఇడ్నిదాక, నీను నా ఉణెర్‌ పడఃకాదు బస్‌అ”, ఇజి ప్రబు నా ప్రబు వెట వెహ్తాన్‌†”, ఇజి కీర్తన పుస్తకమ్‌దు దావిదునె వెహ్సినాన్. 44 దావిదునె వన్నిఙ్, “ప్రబు“ ఇజి కూక్సినాన్. అయావలె వాండ్రు ఎలాగ దావీదు మరిసి ఆనాన్.

45-46 లోకుర్‌ విజెరె వెంజి మహివలె, యేసు వన్ని సిసూరిఙ్‌ వెహ్తాన్‌, “మీరు యూదురి రూలుఙ్‌ నెస్పిస్నివరి వందిఙ్‌ జాగర్త మండ్రు వారు నిరీ సొక తొడ్ఃగిజి బూలాదెఙ్‌ ఇస్టం ఆతికార్. సత నడిఃమి పెరికార్‌ ఇజి మాడెః ఆదెఙ్‌ కోరిజినార్. యూదురి మీటిఙ్‌ ఇండ్రొ పెరికార్‌ బస్ని బాడిఃదు బస్తెఙ్, విందుద్‌ నెగ్గి బాడిఃదు బస్తెఙ్‌ కోరిజినార్. 47 వారు రాండి బోదెక్‌ ఇల్కాణికెఙ్‌ అనయమ్‌దాన్‌ లాగ్‌జినార్. మహి వరి ఇంక నెగ్గికాప్‌ ఇజి తోరె ఆదెఙ్‌ నిరీ పార్దనం కిజినార్. దేవుణు వరిఙ్‌ నండొ సిక్స సీనాన్”.

21

1 యేసు దేవుణు గుడిఃదు బస్తాండ్రె, సుటులం బేస్తాన్. అయావలె ఆస్తిమన్నికార్‌ సంత పెట్టెదు పెరి సంత అర్ప్‌సినిక సుడ్ఃతాన్. 2 ఇనిక సిల్లి ఉండ్రి రాండి బోదెలి సంత అర్పస్నిక బా సుడ్ఃతాన్. అది రుండి పయిసెఙ్‌ అర్‌ప్తాద్. 3 వాండ్రు వరిఙ్, “నాను నిజం మీ వెట వెహ్సిన, యా ఇనిక సిలి రాండి బోదెలి మహి విజెరె ముస్కు లావు అర్‌ప్తాద్. 4 వారు విజెరె వరిఙ్‌ కల్గితి మన్ని సంసారం బాణిఙ్‌ అర్‌ప్తాద్. గాని అది దనిఙ్‌ సిల్లి బాణిఙ్‌ దనిఙ్‌ బత్కిదెఙ్‌ మనికెఙ్‌ అర్‌ప్తాద్”, ఇజి వెహ్తాన్‌.

5 అయావలె వన్ని సిసూర్‌లొఇ సెగొండార్, అయా దేవుణు గుడిః వందిఙ్‌ వర్గిజి మహార్‌. నెగ్గి పణుకుదాన్‌ తొహ్‌క్తిక యా గుడిః ఇజి వర్గితార్. సంద సిత్తి నెగ్గి ఇనాయమ్‌కు ఇబ్బె ఇడ్తె మనె. గొప్ప సోకు మనాద్”, ఇజి వర్గితార్. 6 అయావలె యేసు, “మీరు సుడ్ఃతికెఙ్‌ పణుకు ముస్కు పణుకు మన్‌ఏండ అరె ఆని దినమ్‌కు వానెలె”, ఇజి వెహ్తాన్‌. 7 అయావలె వారు, “ఓ బోదకినికి, యాకెఙ్‌ ఎసెఙ్‌ జర్గిజినె? యాక జర్గిని కాలం డగ్రు ఆతాద్‌ ఇజి తోరిస్ని గుర్తు ఇనిక?”, ఇజి వెన్‌బాతార్.

8 అందెఙె వాండ్రు వెహ్తాన్‌, “మీరు మొసెం కిబె ఆఎండ జాగర్త మండ్రు. ఎందనిఙ్‌ ఇహిఙ నండొండార్‌ నా పేరు అసి వానార్‌లె. వారు, “నానె దేవుణు పోక్తి క్రీస్తు ఇజి, కాలం డగ్రు ఆతాద్‌ ఇజి వెహ్సి వానార్. వరి వెట సొన్మాట్. 9 మీరు విదెమ్‌కు వందిఙ్, జటిఙ్‌ వందిఙ్‌ వెనివెలె తియెల్‌ ఆమాట్. యాక ముఙాలె జర్గిదెఙ్‌వెలె. గాని ఆక్కర్‌ రోజు వెటనె రెఉ.

10 మరి వాండ్రు వరిఙ్‌ వెహ్తాన్‌, “లోకుర్‌ ముస్కు లోకుర్, రాజెం ముస్కు రాజెం జటిఙ్‌దిఙ్‌ నిఙ్‌నార్లె. 11 అబ్బె ఇబ్బె బూమి గొప్ప కద్లినికెఙ్‌ వానెలె. నండొ దేసమ్‌దు కర్రుఙ్, నండొ లోకురిఙ్‌ సెద్రిజి అస్ని కస్టమ్‌కు వానెలె. గొప్ప తియెల్‌ కల్గిస్ని గుర్తుఙ్‌ ఆగాసమ్‌దు పుట్నెలె.

12 గాని యాకెఙ్‌ జర్గిని ముఙాల, వారు మిఙి అస్నారె, ఇమ్‌సెఙ్‌ కినార్. వారు మిఙి యూదురి మీటిఙ్‌ ఇండ్రొని, జెలిదు ఒపజెప్నార్. రాజుఙ ముఙాల, మహి అతికారిఙ ముఙాల మిఙి తనార్. యాకెఙ్‌ విజు నా ముస్కు నమకం ఇడ్తి వందిఙె జర్గినె. 13 అయావలె, యాకదె మీరు నా వందిఙ్‌ సువార్త వెహ్తెఙ్‌ నెగ్గి సమయం. 14 వారు వెన్‌బానివెలె, వరిఙ్‌ ఎలాగ మర్‌జి వెహ్తెఙ్‌ ఇజి ఒడ్ఃబిజి ముఙాల బాద ఆఏ ఇజి తిరుమానం కిజి మన్‌అ.

15 ఎందానిఙ్‌ ఇహిఙ, మీ పగాతికార్‌ ఎయెర్‌బా మిఙి ఎద్రిస్‌ఎండ మంజిని వజ మీరు వెహ్తెఙ్‌మాటెఙ్, గెణం నాను మిఙి సీన. 16 మిఙి మీ అయిసి అపొసీర్‌బా దాదతంబెర్‌సిర్‌బా కూలెఙ్‌బా అతికారిఙబాన్‌ సిక్స సిబిస్తెఙ్‌ ఒపజెప్నార్. మీ లొఇ సెగొండారిఙ్‌ వారు సప్నార్. 17 నా ముస్కు నమకం ఇడ్తి వందిఙ్‌ విజెరె మీ ముస్కు పగదాన్‌మంజినార్. 18 గాని మీరు ఎలాకాలం బత్కినార్. 19 కస్టమ్‌కు ఓరిసి మండ్రు. అయావలె మీఙి ఎలాకాలం దేవుణు వెట బత్కిని బత్కు దొహ్‌క్నిదెర్. 20 యెరూసలెం పట్నం సుటులం ఉద్దం కినికార్‌ కూడ్ఃజి మహిక, మీరు సుడ్ఃతిఙ, దన్ని నాసనం డగ్రు ఆతాద్‌ ఇజి మీరు నెస్తెఙ్‌వెలె. 21 అయావలె నాసనం ఆఏండ మండ్రెఙ్‌ యూదయ దేసమ్‌దు మన్నికార్‌ గొరొకాఙ్‌ ఉహ్‌క్తెఙ్‌వెలె. యెరూసలెం పట్నం నడిఃమి మనికార్‌ వెల్లి ఉహ్‌క్తెఙ్‌వెలె. యెరూసలెం పట్నం వెల్లి మనికార్‌ లొఇ సొండ్రెఙ్‌ ఆఏద్. 22 ముఙాలె రాస్తి మనికెఙ్‌ పూర్తి అదెఙె యా సిక్స దినమ్‌కు. 23 ఆ దినమ్‌కాఙ్‌ పొటాద్‌ మన్ని వన్కాఙ్, పాలు ఉట్‌పిస్ని వన్కాఙ్‌ గొప్ప కస్టం. ఎందనిఙ్‌ ఇహిఙ, యూదయ దేసెం ముస్కు నండొ కస్టమ్‌కు వానెలె. దేవుణు కోపం యా లోకుర్‌ ముస్కు వానాద్‌లె. 24 వారు కూర్దెఙాణిఙ్‌ సానార్‌లె. సెగొండారిఙ్‌ తొహ్‌క్సి పయ్‌ దేసెమ్‌కాఙ్‌ విజు ఒనార్‌లె. దేవుణుదిఙ్‌ నెస్‌ఇకార్‌ యెరుసలెమ్‌దిఙ్‌ ఏలుబడిః కినార్‌లె. వరి ఏలుబడిః అబ్బె పూర్తి ఆని కాలమ్‌దాక యెరూసలెం వరి అడిఃగి ఆనాద్.

25 పొద్దుదు, నెలదు, సుక్కెఙదు బమ్మకిని గుర్తుఙ్‌ తోర్‌నెలె. సమ్‌దరమ్‌ది ఉల్కెఙ్‌ గొప్ప గగొల్‌ కిజి వరిఙ్‌ తియెల్‌ కల్గిస్నె. ఆహె బూమిద్‌ మన్ని లోకుర్‌ విజెరె ఇనిక కిదెఙ్‌ ఇజి అర్దం కిఏండ మంజినార్. 26 ఆగసమ్‌దు మన్ని నండొ రకమ్‌కాణికెఙ్‌ కద్‌లినె. అందెఙె లోకమ్‌దు జర్గిని వన్కాఙ్‌ వందిఙ్‌ ఎత్తు కిజి తియెల్‌ ఆజి లోకుర్‌ సానార్. 27 అయావలె లోకు మరిసి ఆతి నాను మొసొపుదు వానిక వారు సూణార్. గొప్ప అతికారం దాన్‌ గొప్ప జాయ్‌దాన్‌ కూడిఃతి సోకుదాన్‌ మొసొప్‌దు వానిక వారు సూణార్. 28 యాకెఙ్‌ జర్గిదెఙ్‌ మొదొల్‌స్నివెలె నిల్సి బుర్ర పెర్‌దు. ఎందానిఙ్‌ ఇహిఙ, మీ కస్టమ్‌కాణిఙ్‌ విడుఃదల డగ్రు ఆజినాద్.

29 వాండ్రు వరిఙ్‌ కతవజ నెస్‌పిస్తాన్. బొడెమరాతిఙ్‌ని విజు మరెకాఙ్‌ సుడ్ఃదు. 30 ఆకెఙ్‌ సెగ్రిసినివెలె, జేట కాలం డగ్రు ఆతాద్‌ ఇజి మీరె సుడ్ఃజి నెసినిదెర్. 31 అయా లెకెండ్‌నె, మీరు యా సఙతిఙ్‌ జర్గినిక సూణివెలె, దేవుణు యా లోకమ్‌దిఙ్‌ ఏలుబడిః కిజినిక డగ్రు ఆతాద్‌ ఇజి నెసినిదెర్. 32 యా సఙతిఙ్‌ జర్గినిదాక, యా తరమ్‌దికార్‌ సాఏర్, ఇజి నాను మీ వెట కసితం వెహ్సిన. 33 ఆగాసం బూమి సిల్లెండ ఆనాద్. గాని నా మాటెఙ్‌ ఎసెఙ్‌బా అయాలెకెండ్‌ సొన్‌ఉ. 34 మీరు ఉణిజి తింజి మత్తుదాన్‌ మన్‌ఏండ యా లోకమ్‌ది బత్కు వందిఙ్‌ విసారిస్‌ఎండ జాగర్త మండ్రు. సిల్లిఙ, లోకుమరిసిఆతి నాను వాని దినం ఉరి వాతి లెకెండ్‌ వెటనె వానాద్. అందెఙె జాగర్త మండ్రు. 35 యా లోకమ్‌దు బత్కిజిని లోకుర్‌ విజెరె ముస్కు అయా దినం నెస్‌ఎండ వానాద్. 36 యా జర్గిదెఙ్‌ మన్ని విజు వన్కాఙ్‌ ఓరిసి మంజిని సత్తు వందిఙ్, లోకు మరిసి ఆతి నా ముఙాలె నిల్‌ని సత్తు వందిఙ్‌ ఎస్తివలె బా పార్దనం కిజి జగర్‌త మండ్రు. 37 యేసు రోజు దేవుణు గుడిఃదు వేడెఃక నెస్పిసి మహాన్‌. రెయ్‌క ఒలివ గొరొత్‌ మండ్రెఙ్‌ సొన్సి మహాన్‌. 38 లోకుర్‌ విజెరె పెందాల్‌నె, వన్ని మాటెఙ్‌ వెండ్రెఙ్‌ దేవుణు గుడిఃదు వాజి మహార్‌.

22

యేసుఙ్‌ ఒపజెప్తెఙ్‌ యూద ఒప్పుకొటాన్‌

1 పస్క ఇని పులాఙ్‌ సిల్లి రొట్టెఙ్‌ తయార్‌కిని పండొయి డగ్రు ఆతాద్. 2 నస్తివలె పెరిపుజెరిఙు, యూదురి రూలుఙ్‌ నెస్పిస్నికార్‌ యేసుఙ్‌ ఎలాగ సప్తెఙ్‌ ఇజి ఉపాయి సుడ్ఃజి మహార్‌. ఎందానిఙ్‌ ఇహిఙ, వారు లోకురిఙ్‌ తియెల్‌ ఆజి మహార్‌. 3 అయావలె, పన్నెండు మణిసి సిసూర్‌ లొఇ మన్ని ఇస్కరియొతు ఇని యూదెఙ్‌ సయ్తాను అస్తాన్.

4 వాండ్రు పెరి పుజెరిఙ, అతికారిఙ బాన్‌ సొహాండ్రె ఎలాగ వన్నిఙ్‌ వరికీదు ఒపజెప్తెఙ్, ఇజి వరివెట వర్గితార్. 5 అందెఙె వారు సర్‌ద ఆతారె, వన్నిఙ్‌ డబ్బు సీనాప్‌ ఇజి ఒప్పకొటార్. 6 వాండ్రు దనిఙ్‌ ఒప్పుకొటాన్. మంద లోకుర్‌ సిల్లివెలె వన్నిఙ్‌ వరిఙ్‌ ఒపజెప్తెఙ్‌ తవ్‌కాసం సుడ్ఃజి మహాన్‌. 7 పులాఙ్‌ సిల్లి రొట్టెఙ్‌ తయార్‌కిని పండొయి కిని దినం వాతాద్. ఆ దినమ్‌దు మెండ గొర్రె పిల్లెఙ్‌ పూజ సీజి పస్క బోజనం కిదెఙ్. 8 అందెఙె యేసు పేతురుఙ్, యోహనుఙ్, “మీరు సొన్సి, మాటు పస్క బోజనం ఉండెఙ్‌ తయార్‌ కిదు”, ఇజి వెహ్తండ్రె వరిఙ్‌ పోక్సినాన్.

9 వారు, “మాపు ఎంబె తయార్‌ కిదెఙ్‌ఇజి నీను కోరిజిని?”, ఇజి వన్నిఙ్‌ వెన్‌బాతార్. 10-11 అందెఙె యేసు వరిఙ్‌ ఈహు వెహ్తాన్‌. “మీరు పట్నమ్‌దు సొనివెలె, కుండాదు ఏరు పిణ్‌జి ఒరెన్‌ మీ ఎద్రు వానాన్. వాండ్రు సొని ఇండ్రొ వన్ని వెట సొండ్రు. సొన్సి ఆ ఇండ్రొణి యజమానిఙ్, ఈహు వెహ్తు, ‘నాను నా సిసూర్‌ వెట పస్కబోజనం కిదెఙ్‌ గది ఎంబె మనాద్‌ ఇజి బోదిస్నికాన్‌ నిఙి వెన్‌బాజినాన్‌’, ఇజి. 12 అయావలె ఆ ఎజుమాని విజు తయార్‌ కితి మేడః ముస్కు మన్ని పెరి గది ఉండ్రి తోరిస్నాన్. అబ్బె మీరు తయార్‌ కిదు”, ఇజి వెహ్తాన్‌. 13 వారు పట్నమ్‌దు సొహరె, యేసు వరిఙ్‌ వెహ్తివజ విజు సుడ్ఃతార్. వారు పస్కబోజనం తయార్‌ కితార్.

14 పస్కబోజనం కిదెఙ్‌ టయం ఆతివెలె, వాండ్రు వన్ని పన్నెండు మణిసిర్‌ అపొస్తులు వెట బోజెనమ్‌దిఙ్‌ బస్తార్. 15 అయావలె వాండ్రు వరిఙ్, “నఙి సప్ని ముఙాల మీ వెట కూడ్ఃజి యా పస్క బోజనం ఉండెఙ్‌ నండొ ఆస ఆత. 16 ఎందానిఙ్‌ ఇహిఙ, యా పస్క బోజెనమ్‌దిఙ్‌ గుర్తు దేవుణు రాజెమ్‌దు పూర్తి ఆనిదాక నాను మరి ఎసెఙ్‌బా ఉణెఏ. 17 యేసు ద్రాక్సకల్లు మన్ని గిన్న అసి దేవుణుదిఙ్‌ వందనం కితాన్. కితాండ్రె, “లొసి, మీరు సీబాజి ఉండు. 18 ఎందానిఙ్‌ ఇహిఙ, ఏలుదాన్‌ దేవుణు లోకురిఙ్‌ ఏలుబడిః కినిక సూణిదాక నాను మరి ద్రాక్స పట్కు రసం ఉణెఎ ఇజి నాను మీ వెట వెహ్సిన”, ఇజి వెహ్తాన్‌. 19 మరి వాండ్రు రొట్టెఅసి దేవుణుదిఙ్‌ వందనం వెహ్సి దనిఙ్‌ ముకెఙ్‌ కిజి వరిఙ్‌ సితాన్. “ఇక మీ వందిఙ్‌ సీజిని నా ఒడొఃల్‌దిఙ్‌ గుర్తు. నఙి ఎత్తు కిదెఙ్‌ యాక కిజి మండ్రు”, ఇజి వెహ్తాన్‌.

20 అయలెకెండ్‌నె, బోజనం ఆతి వెన్కా వాండ్రు వరిఙ్‌ ద్రాక్సకల్లు మన్ని గిన్న సితాన్. ‘యా గినెదు మనికెఙ్‌ మీ పాపమ్‌క వందిఙ్‌ వాక్సిని నా నలదిఙ్‌ గుర్తు. యాకదె నా నలదాన్‌ దేవుణు ఇడ్తి కొత్త ఒపుమానం. 21 గాని నఙి ఒపజెప్నికాన్‌ నావెట బోజెనమ్‌దిఙ్‌ బస్త మనాన్. 22 దేవుణు ఏర్‌పాటు కితి వజ, లోకు మరిసి ఆతి నాను సానాలె. గాని నఙి ఒపజెప్ని వన్నిఙ్‌ అబాయా గొప్ప కస్టం”, ఇజి వెహ్తాన్. 23 వారు యా పణిఙ్‌ వరి లొఇ ఎయెన్‌ కినాన్‌ ఇజి వరి లొఇ వారె వర్గితార్. 24 మరి, వరిలొఇ ఎయెన్‌ పెరికాన్‌ ఇజి ఉండ్రి ఇజ్రి గొడఃబ వాతాద్. 25 అందెఙె యేసు వరిఙ్, “దేవుణుదిఙ్‌ నెస్‌ఇ వరి రాజుర్‌ వరి ముస్కు నండొ అతికారం కిజినార్. వరి ముస్కు అతికారమ్‌దు మనికార్, ‘మాపు లోకురిఙ్‌ కూలెఙ్‌’, ఇజి అనుపె ఆజినార్. 26 గాని మీరు అయ లెకెండ్‌ మన్‌మాట్. మీలొఇ పెరికాన్‌ ఆతికాన్‌తగిసి ఇజ్రి వన్నిలెకెండ్‌ ఆదెఙ్. నెయ్‌కి సేవ కిని వన్ని లెకెండ్‌ ఆదెఙ్. 27 సుడ్ఃదు, ఎయెన్‌ పెరికాన్. విందుదు బస్నికాండ్రా, బాట కిజి సీనికాండ్రా? విందుదు బస్నికాండ్రె గదె? గాని నాను మీ నడిఃమి, సేవ కిని వన్ని లెకెండ్‌ మన్న. 28 నా కస్టమ్‌దు మీరె నా వెట నమ్మకమ్‌దాన్‌ నిహి మహికిదెర్. 29 నా బుబ్బ వన్ని లోకురిఙ్‌ ఏలుబడిః కిదెఙ్‌ అతికారం నఙి ఒపజెప్తి వజ, నాను మిఙి అయా అతికారం ఒపజెప్సిన. 30 అందెఙె నాను ఏలుబడిః కినివెలె నా విందుదు నా వెట ఉణిజి తినిదెర్. మీరు రాజుర్‌ బసి మంజిని సింహసనమ్‌కాఙ్‌ బసి ఇస్రాయేలురి పన్నెండు తెగ్గాతి వరిఙ్‌ ఏలుబడిః కినిదెర్.

పేతురు యేసుఙ్‌ నెస్‌ఎఇజి వెహ్నన్‌ ఇజి యేసు వెహ్సినాన్.

31 “ఓ సిమోన్, సిమోన్, ఇదిలో రయ్తు వాండ్రు గింజెఙ జలిస్ని వజ, నీ లొఇ మన్ని నెగ్గికెఙ్‌ నెస్తెఙ్‌ సయ్తాను నిఙి పరిస కినాన్. దిన్నివందిఙ్‌ సెల్‌వ దొహ్‌క్త మనాద్. 32 గాని సిమోన్, నీను నమకం డిఃస్‌ఎండ మండ్రెఙ్‌ నాను నీ వందిఙ్‌ పార్దనం కిత మన్న. నీను మర్‌జి నా దరిఙ్‌ వానివలె, మహి సిసూరిఙ్‌ వరి నమకం పిరిప్‌అ”, ఇజి వెహ్తాన్‌. 33 అయావలె సిమోను, “ప్రబువా, నీ వెట జెలిదు వాదెఙ్, నీ వెట సాదెఙ్‌బా నాను తయార్‌నె”, ఇజి వెహ్తాన్‌. 34 దన్నిఙ్‌ యేసు, “పేతురు నాను వెహ్సిన, నేండ్రు కొరు కెరెయెండ ముఙాల నీను నఙి నెస్‌ఎ ఇజి ముసార్‌ వెహ్నిలె”, ఇజి వెహ్తాన్‌. 35 మరి, వాండ్రు వరిఙ్‌ వెన్‌బాతాన్, “డబ్బు ఇడ్ని ససి, మరి ఉండ్రి ససి, జోడ్కు సిల్లెండ నాను మిఙి పోక్తివెలె, మిఙి ఇనికబా తక్కు ఆతాదా?”, “సిల్లె”, ఇజి వారు వెహ్తార్‌.

36 “అహిఙ, ఏలు, మిఙి డబ్బు ఇడ్ని ససి మహిఙ, ఆక ఒతెఙ్. అయలెకెండ్‌నె, మరి ఉండ్రి ససి బా ఒతెఙ్. మిఙి ఉండ్రి కూడం సిలిఙ, మీ సొక పొర్సి ఉండ్రి కూడం కొండెఙ్. 37 ఎందానిఙ్‌ ఇహిఙ, ‘జెలిదు మన్ని వరి వెట వన్నిఙ్‌ కుడుఃప్తార్‌*’, ఇజి దేవుణు మాటదు రాస్త మనాద్. నాను వెహ్సిన, అయా మాట నావెట పూర్తి ఆదెఙ్‌వెలె. నిజమె నా వందిఙ్‌ రాస్తి మనికెఙ్‌ పూర్తి ఆజినాద్”, ఇజి వరిఙ్‌ వెహ్తాన్‌.

38 అయావలె సిసూర్, “ప్రబువా, ఇదిలో ఇబ్బె రుండి కూణమ్‌కు మనె”, ఇజి వెహ్తాన్‌. దనిఙ్‌ వాండ్రు, “ఆకెఙ్‌ ఆనె”, ఇజి వెహ్తాన్‌.

యేసు ఒలివ గొరొత్‌ పార్దనం కిజినాన్‌

39 యేసు పట్నం డిఃస్తాండ్రె వన్నిఙ్‌ మన్ని అలవాటు లెకెండ్‌ ఒలివ గొరొత్‌ సొహాన్‌. వన్ని సిసూర్‌ వన్ని వెట సొహార్‌. 40 అబ్బె సొహిఙ్, వాండ్రు వరిఙ్, “సయ్‌తాన్‌ సికుదు అర్‌పెఎండ పార్దనం కిదు”, ఇజి వెహ్తాన్‌. 41 వాండ్రు వరి బాణిఙ్‌ పణుకు విసీర్ని నసొ దూరం సొహాండ్రె, ముణుకుఙ్‌ ఊర్‌జి పార్దనం కిజినాన్. 42 “ఓ బా, నిఙి ఇస్టం ఆతిఙ యా కస్టమ్‌కు నా బణిఙ్‌ లాగ్‌అ. అహిఙ్‌బా నా ఇస్టం ఆఎద్, నీ ఇస్టమ్‌నె ఆపిద్”, ఇజి. 43 అయావలె దేవుణు మంజిని బాడ్డిః దాన్‌ ఉండ్రి దేవుణు దూత వన్నిఙ్‌ తోరె ఆతండ్రె, వన్నిఙ్‌ ఓదరిస్తాన్. 44 వాండ్రు ఓరిస్తెఙ్‌ అట్‌ఇ గొప్ప దుకమ్‌దు మహిఙ్, మరి నండొ పార్దనం కితాన్. వన్ని రూణు నల బొటుఙ్‌ లెకెండ్‌ బూమిదు అర్తె.

45 వాండ్రు పార్దనం కితి నిఙితండ్రె, వెనుక సిసూర్‌ డగ్రు సొహాన్‌. సొహిఙ్‌ వారు దుకం దాన్‌ నిద్ర కిజినిక సుడ్ఃతాన్. 46 అందెఙె వాండ్రు వరిఙ్, “ఎందనిఙ్‌ మీరు నిద్ర కిజినిదెర్‌? నిఙ్‌జి, సయ్తాను మిఙి పరిస కిజి తప్పదు అర్‌ప్‌ఏండ పార్దనం కిదు”, ఇజి వెహ్తాన్‌.

యేసుఙ్‌ అరెస్టు కిజినార్‌

47 యేసు యా మాటెఙ్‌ వెహ్సి మహిఙ్, నండొ జెనం వాతాద్. పనెండు సిసూర్‌ లొఇ మన్ని యూద ఇనికానె వరి ముఙాల సొహాన్‌. వాండ్రు యేసుఙ్‌ ముదు కిదెఙ్‌ వన్ని డగ్రు వాతాన్. 48 అయావలె యేసు, “ఓ యూద, ముదు కిజినె, నీను లోకు మరిసి ఆతి నఙి ఒపజెప్నిదా?”, ఇజి వన్నిఙ్‌ వెన్‌బాతాన్. 49 యేసు వెట మహి సిసూర్‌ జర్గినికెఙ్‌ సుడ్ఃతిఙ్, వారు, “ప్రబువా, మాపు కూర్దదాన్‌ వరిఙ్‌ కత్తెఙ?”, ఇజి వెన్‌బాతార్. 50 వరి లొఇ ఒరెన్‌ విజు పుజెరిఙ ముస్కు పెరి పుజెరి పణిమణిసిఙ్‌ ఉణెర్‌ గిబ్బి తెవు కత్తాన్.

51 గాని యేసు, “అలె కిదు”, ఇజి వెహ్తండ్రె, అయా పణిమణిసిఙ్‌ గిబ్బిదిఙ్‌ ముట్తాండ్రె వన్నిఙ్‌ నెగెండ్‌ కిత్తాన్. 52 యేసు వన్నిఙ్‌ అస్తెఙ్‌ వాతి పెరి పుజెరిఙు, దేవుణు గుడిః అతికారిఙు పెద్దెల్‌ఙ వెట, “నాను డొఙ వాండ్రునా? నఙి అస్తెఙ్‌ పెరి కూడఃమ్‌కు కొణెఙ్‌ అసి మీరు వాతిదెర్‌? 53 రోజు నాను మీ వెటనె మంజి గుడిఃదు నేర్‌పిస్త గదె. అయావలె మీరు నఙి తొహ్‌ఇతిదెర్. యాకదె నఙి తొహ్‌క్తెఙ్‌ దేవుణు మిఙి సిత్తి సమయం. ఏలు సయ్తాన్‌ అతికారమ్‌దు మనాన్”, ఇజి వరిఙ్‌ వెహ్తాన్‌.

యేసుఙ్‌ నెస్‌ఏ ఇజి పేతురు వెహ్సినాన్‌

54 వారు వన్నిఙ్‌ తొహ్‌క్తారె, విజు పుజెరిఙ ముస్కు మన్ని పెరి పుజెరి ఆతి వన్ని ఇండ్రొ ఒతాన్. పేతురు దూరం దాన్‌ వెన్కా సొన్సి మహాన్‌. 55 వారు డేవ నడిఃమి, సిసు ఎర్‌సి కూడ్ఃజి బసి మహివలె, పేతురు వరి వెట బస్తాన్.

56 అయా ఇండ్రొణి పణిమణిసి ఉండ్రి, పేతురు సిసు డగ్ర బస్తిక సుడ్ఃతాద్. వాండ్రు ఎయెన్‌ ఇజి నెస్తెఙ్‌ వన్నిఙ్‌ డిటాఙ్‌ బేస్తాద్. బేస్తాదె, “వీండ్రు బా వన్ని వెట మహాన్‌”, ఇజి అది వెహ్తాద్‌. 57 అందెఙె పేతురు, “ఓ బీ, నాను వన్నిఙ్‌ నెస్‌ఎ”, ఇజి వెహ్తాన్‌. 58 సణెం వెనుక మరి ఒరెన్‌ వన్నిఙ్‌ సుడ్ఃతాన్. “నీను బా వరి వెట మహికిదె”, ఇజి వెహ్తిఙ్, “బాబు, నాను వన్నిఙ్‌ నెస్‌ఎ”, ఇహాన్‌. 59 డగ్రు ఉండ్రి గంట వెన్కా మరి ఒరెన్‌ కసితం వెహ్తాన్‌, “నిజమె, వీండ్రు బా వన్ని వెట మహాన్‌. ఎందనిఙ్‌ ఇహిఙ, వీండ్రు గలిలియదికానె”, ఇజి. 60 దన్నిఙ్‌ పేతురు, “ఓ బాబు, నీను వెహ్నిక నఙి తెలిఎద్”, ఇజి వెహ్తాన్‌. వాండ్రు వెహ్సిమహివలె వెటనె కొరు కెరెతాద్. 61 యేసు వెనుక మహ్తండ్రె పేతురుఙ్‌ డిఃటాఙ్‌ బేస్తాన్. అయావలె ప్రబు వన్నిఙ్, నేండ్రు కొరు కెరెని ముఙాల నీను నఙి నెస్‌ఎ ఇజి ముసార్‌ వెహ్నిలె ఇజి”, వెహ్తి మాట పేతురు ఒడ్ఃబితాన్. 62 వీండ్రు వెల్లి సొహాండ్రె నండొ దుకం ఆజి అడఃబ‍తాన్.

కాప్‌ కినికార్‌ యేసుఙ్‌ వెక్రిసినార్‌

63 యేసుఙ్‌ కాప్‌ కిజి మహికార్‌ వన్నిఙ్‌ వెక్రిసి డెఃయిదెఙ్‌ మొదొల్‌స్తార్. 64 వారు ని కణకెఙ కసెల్‌దాన్‌ తొహ్‌క్తారె, “ఓ ప్రవక్త, వెహ్‌అ, ఎయెన్‌ నిఙి డెఃయితాన్‌ ఇజి”, ఇజి వెన్‌బాతార్. 65 వారు వన్నిఙ్‌ దూసిస్ని మరి నండొ మాటెఙ్‌ వన్నిఙ్‌ వెహ్తార్‌.

యేసుఙ్‌ పిలాతుని హెరోదుఙ్‌ ముఙాల నిల్‌ప్తార్.

66 పెందాల్‌ ఆతివెలె, యూదురి పెద్దలుఙ్, పెరి పుజెరిఙు, యూదురి రూలుఙ్‌ నెస్పిస్నికార్‌ విజెరె కూడిఃతార్. యేసుఙ్‌ వరి ముఙాల నిల్‌ప్తార్. 67-68 వారు వన్నిఙ్, “నీను క్రీస్తు నా, మఙి వెహ్‌అ”, ఇజి వెన్‌బాతార్. అందెఙె యేసు వరిఙ్, “క్రీస్తు ఇజి నాను వెహ్తిఙ, మీరు నమిఇదెర్. నాను మిఙి వెన్‌బాతిఙ మీరు మర్‌జి వెహ్‌ఇదెర్. 69 గాని ఏలుదాన్, లోకుమరిసిఆతి నాను గొప్ప అతికారం మని దేవుణు ఉణెర్‌ పడఃకాదు బస్నలె”, ఇజి వెహ్తాన్‌. 70 అయావలె వారు విజెరె, “అహిఙ, నీను దేవుణు మరిసినా?”, ఇజి వన్నిఙ్‌ వెన్‌బాతార్. వెన్‌బాతిఙ్‌ వాండ్రు, “మీరు వెహ్తి లెకెండ్‌నె, నానె దేవుణు మరిసి”, ఇజి వెహ్తాన్‌. 71 అందెఙె వారు, “ఎందానిఙ్‌ మఙి మరి రుజుప్‌ వెహ్నికార్. వన్ని వెయ్‌దానె మాట వెహట్”, ఇజి వెహ్తార్‌.

23

1 అయావలె, యూదురు అతికారిఙు విజెరె నిహరె, యూదయ దేసెం సుడ్ఃజిని రోమ అతికారి ఆతి పిలాతు బాన్‌ వన్నిఙ్‌ ఒత్తార్. 2 వారు, “వీండ్రు మా లోకుర్‌ నడిఃమి గొడఃబ రేప్సినాన్. రోమ రాజు ఆతి కయ్‌సరుఙ్‌ పన్ను సీమాట్‌ ఇజి వెహ్సినాన్. నానె క్రీస్తు అహిఙ రాజు ఇజి వెహ్సినాన్”, ఇజి వన్ని ముస్కు నేరం మొప్తార్. 3 అందెఙె పిలాతు యేసుఙ్, “నీను యూదురిఙ్‌ రాజునా?”, ఇజి వెన్‌బాతాన్. వెన్‌బాతిఙ్, “ఒఒ, నీను వెహ్తి వజనె”, ఇజి మర్‌జి వెహ్తాన్‌. 4 పిలాతు పెరి పుజెరిఙ వెట మంద లోకుర్‌ వెట, “విని ముస్కు నఙి, ఇని తప్పు బా తోర్‌ఎద్”, ఇజి వెహ్తాన్‌. 5 గాని వారు, “ఏక ఏక వెహ్తార్‌, “వీండ్రు యూదయ దేసెమ్‌ది లోకుర్‌ విజెరిఙ్‌ వన్ని మాట నెస్పిసి గొడబ రేప్సినాన్. యా పణి గలిలయదు మొదొల్సి ఇబ్బె దాక వాతాన్”, ఇజి. 6 యాక వెంజి, “వీండ్రు గలిలయదికాండ్రా”, ఇజి పిలాతు వెన్‌బాతాన్. 7 యేసు హేరోదు ఏలుబడిః కిని గలీలయ ముటదికాన్‌ ఇజి పిలాతు నెస్తాన్. అందెఙె వాండ్రు వన్నిఙ్‌ హెరొద్‌బాన్‌ పోక్తాన్. అయావలె హెరొదు బా యెరూసలెమ్‌దు మహాన్‌.

8 హేరోదు యేసుఙ్‌ సుడ్ఃతివెలె నండొ సర్‌ద ఆతాన్. ఎందనిఙ్‌ ఇహిఙ, యేసు వందిఙ్‌ నండొ వెహ మహాన్‌. నండొ కాలమ్‌దాన్‌ వన్నిఙ్‌ సుడ్ఃదెఙ్‌ ఆస ఆజి మహాన్‌. యేసు కిని బమ్మ ఆని పణిఙ సుడ్ఃదెఙ్‌ కోరితాన్. 9 అందెఙె వాండ్రు నండొ మాటెఙ్‌ వెన్‌బాతాన్. గాని యేసు ఇనికబా మర్‌జి వెహ్‌ఏతాన్. 10 పెరి పుజెరిఙు, యూదురి రూలుఙ్‌ నెస్పిస్నికార్‌ బాన్‌ నిల్సి, వన్ని ముస్కు డటిసి నేరం మొప్సి మహార్‌. 11 హేరోదుని వన్ని సయ్‌నమ్‌దికార్‌ వన్నిఙ్‌ వెక్రిసి సెకాల్‌ కితార్. నండొ దర మన్ని గొప్ప ఉండ్రి సొక తొడ్ఃగిస్‌పిస్తాండ్రె పిలాతు డగ్రు మర్‌జి పోక్తాన్. 12 అయా రోజునె పిలాతుని హేరోదు కూలెఙ్‌ ఆతార్. దిని ముఙాలె వారు పగ్‌దాన్‌ మహార్‌.

13-14 అయావలె పిలాతు, పెరి పుజెరిఙ, అతికారిఙ, లోకాఙ్‌ కూక్‌పిస్తాండ్రె వరిఙ్, “లోకుర్‌ నడిఃమి గొడబ రేప్సినాన్‌ ఇజి వెహ్సి వినిఙ్‌ మీరు నా బాన్‌ తతిదెర్. మీ ఎద్రు నాను వినిఙ్‌ వెన్‌బాత. గాని మీరు వెహ్తి నేరం ఇనికబా విని లొఇ నఙి తోర్‌ఏత. 15 అయలెకెండ్‌నె, హెరొదుఙ్‌బా తోర్‌ఎతాన్. వాండ్రు వినిఙ్‌ మా డగ్రు మర్‌జి పోక్తాన్. ఇదిలో వీండ్రు సావుదిఙ్‌ తగితి ఇన్ని పణి బా కిఎన్. 16 అందెఙె నాను వినిఙ్‌ సిక్స సీజి డిస్న సీన”, ఇజి వెహ్తాన్‌. 17 (ఏంటు ఏంటు కిని పస్క పండొయిదిఙ్‌ లోకు కోరిపాతి ఒరెన్‌ జెలిదు మన్ని వన్నిఙ్‌ డిఃసి సీదెఙ్‌ పిలాతుఙ్‌ అలవాటు).

18 గాని లోకుర్‌ విజెరె, “సప్‌అ వన్నిఙ్‌ బరబెఙ్‌ మఙి డిఃసి సిదా”, ఇజి ఉండ్రె లెకెండ్‌ డటం డేడిఃస్తార్. 19 బరబ్బ పట్నమ్‌దు గొడఃబ రేపిస్తాండ్రె, సెగొండారిఙ్‌ సప్తాన్. అందెఙె వన్నిఙ్‌ జెలిదు ఇట్తా మహార్‌. 20 యేసుఙ్‌ డిఃస్తెఙ్‌ కోరిజి పిలాతు మరి లోకురిఙ్‌ నాను వన్నిఙ్‌ డిఃస్తెఙా? ఇజి వెన్‌బాజినాన్. 21 గాని వారు, “వినిఙ్‌ సిలువాదు కుటిఙాణిఙ్‌ డెఃయిజి సప్‌అ, సిలువాదు కుటిఙాణిఙ్‌ డెఃయిజి సప్‌అ”, ఇజి నండొ గగొల్‌ ఆతార్.

22 ముసార్‌దిఙ్‌ వాండ్రు వరిఙ్, “ఎందానిఙ్‌? ఇన్ని తప్పు వీండ్రు కితాన్‌? సావుదిఙ్‌ తగితి ఇన్ని తప్పు బా నాను విని లొఇ తొఏత. అందెఙె నాను వినిఙ్‌ సిక్స సీజి డిస్న సీన”, ఇజి వెహ్తాన్‌‌ 23 గాని వారు, “వినిఙ్‌ సప్తెఙ్‌వెలె”, ఇజి మరి మరి డటం డేడిఃస్తార్”. ఆహె వరి గగొల్‌ గెలిస్తాద్. 24 అందెఙె పిలాతు వారు వెహ్తి వజ జర్గిపిద్‌ ఇజి తీర్పు సిత్తాన్. 25 పిలాతు వారు లొస్తి వన్నిఙ్‌ డిఃస్త సితాన్. అయా వాండ్రు పట్నమ్‌దు గొడఃబ రేప్‌తి వందిఙ్‌ సెగొండారిఙ్‌ సప్తి వందిఙ్‌ జెలిదు మహాన్‌. యేసుఙ్‌ వారు కోరితివజ కిదెఙ్‌ వరి కీదు ఒపజెప్తాన్.

యేసుఙ్‌ సిలువాదు కుటిఙాణిఙ్‌ డెఃయిజినార్‌

26 వారు వన్నిఙ్‌ ఒసి మహార్‌. అయావలె, మరి ఉండ్రి దేసెమ్‌ది కురెనియ పట్నమ్‌దికాన్‌ ఆతి సిమోన్‌ ఇనికాన్‌ ఒరెన్‌ యెరూసలెం పట్నం వెల్లిదాన్‌ అయా సరి యెరూసలెం పట్నమ్‌దు వాజి మహాన్‌. వారు వన్నిఙ్‌ అస్తారె, యేసువెట, వన్ని వందిఙ్‌ సిలువ పిండిదెఙ్‌ వన్నిఙ్‌ సితార్. 27 మంద లోకుర్‌ వన్ని వెన్కా వాజి మహార్‌. వరిలొఇ బోదెక్‌ వన్ని వందిఙ్‌ గుండె కొత్తె ఆజి అడఃబాజి వాజి మహె. 28 యేసు వరిదరిఙ్‌ మర్‌జి, “యెరుసలెమ్‌ది బీబికండె, మీరు నా వందిఙ్‌ అడఃబామాట్. మీ వందిఙ్‌ని మీ కొడొఃర్‌ వందిఙ్‌ అడఃబాదు. 29 ఎందానిఙ్‌ ఇహిఙ వారు, “గొడ్డు బోదెకాఙ్‌ బా పాలు ఉట్‌పిస్‌ఇ వన్కాఙ్‌ గొప్ప నెగెద్”, ఇజి వెహ్ని దినమ్‌కు వానెలె. 30 అయావలె వారు, “మా ముస్కు అర్‌అ”, ఇజి గొరొకాఙ్‌ వెట, మఙి పడ్ఃగ్‌అ”, ఇజి మెటెఙ వెట వెహ్నర్‌లె.

31 ఎందానిఙ్‌ ఇహిఙ, “మరాన్‌* పసీఙ్‌ మనివెలె నిసొ బాదెఙ్‌ కితిఙ మరాన్‌ వహ్తిఙ మరి ఎసొ బాద కినారొ”, ఇజి వెహ్తాన్‌. 32 మరి రిఎర్‌ డొఙారిఙబా వన్నివెట సప్తెఙ్‌ ఒసి మహార్‌. 33 వారు బుర్ర పిణికి ఇజి కూక్ని బాడిఃదు వాతార్. అబ్బె యేసుఙ్‌ సిలువాదు కుటిఙాణిఙ్‌ డెయ్‌తార్. ఒరెన్‌ వన్నిఙ్‌ ఉణెర్‌ పడఃకాద్‌, మహి వన్నిఙ్‌ డేబర పడఃకాద్‌. సిలువ పొక్తార్‌. 34 అయావలె యేసు, “ఓ బా, వీరు కిజినిక ఇనిక ఇజి విరిఙ్‌ తెలిఏద్. అందెఙె విరిఙ్‌ సెమిస్‌అ”, ఇజి పార్దనం కితాన్. వారు వన్ని సొక్కెఙ్‌ సీబె ఆదెఙ్‌ సీటిఙ్‌ పోక్తార్.

35 లోకుర్‌ నిహరె సుడ్ఃజి మహివలె, అతికారమ్‌దు మనికార్, “వీండ్రు మహి వరిఙ్‌ రక్సిస్తాన్. వీండ్రు క్రీస్తు ఇహిఙ, వినిఙ్‌ వీండ్రె రక్సిసె ఆపిన్”, ఇజి వెహ్సి వెక్రిస్తార్. 36-37 సయ్‌నమ్‌దికార్‌బా వాతారె, వన్నిఙ్‌ సెకాల్‌ కితార్. వారు వన్నిఙ్‌ సేందుదిక ఉండ్రి ఉండెఙ్‌ సితారె, “నీను యూదురి రాజు ఇహిఙ, నిఙి నీనె రక్సిసె ఆఅ”, ఇజి వెహ్సి సెకాల్‌ కిత్తార్. 38 “వీండ్రు యూదురిఙ్‌ రాజు’ ఇజి వన్ని ముస్కు మొప్తి నేరం బోర్‌డుదు రాసి సిలువాదు ఇట్తార్. 39 సిలువాదు డెఃయితి డొఙారిఙ లొఇ ఒరెన్, “నీను క్రీస్తుగదె. నిఙి నీనె రక్సిసె ఆపిన్. మఙి బా రక్సిస్‌అ”, ఇజి వన్నిఙ్‌ దూసిస్తాన్. 40-41 గాని మహికాన్, “నీను దేవుణుదిఙ్‌ తియెల్‌ ఆఇదా? వన్నిఙ్‌ దొహ్‌క్తి సిక్సనె నిఙి బా దొహ్‌క్త మనాద్. నాయం దానె మఙి సిక్సిస్తార్. ఎందనిఙ్‌ఇహిఙ, మాటు కితి మని పణిదిఙ్‌ తగితి సిక్స సితార్. గాని వీండ్రు ఇని తప్పు బా కిఎన్”, ఇజి వన్నిఙ్‌ గోల కిత్తాన్. 42 మరి, “యేసు, నీను రాజు ఆజి మర్‌జి వానివలె, నఙి ఒడ్ఃబిఅ”, ఇజి వెహ్తాన్‌. 43 అందెఙె యేసు, “నిజమె నాను నీ వెట వెహ్సిన, నేండ్రు నీను నా వెట పరలోకమ్‌దు మంజినిలె”, ఇజి వెహ్తాన్‌.

యేసుసిలువ ముస్కు పాణం డిఃస్తాన్.

44-45 అయావలె సమయం వేడెః పన్నెండు గంటెఙ ఆతాద్. మూండ్రు గంటెఙదాక లోకం విజు సీకటి వాతాద్. పొదు జాయి సిఎతాద్. యెరూసలెం గుడిః తెర మహి పాత ముస్కుహాన్‌ అడ్గి దాక నడిఃమిహాన్‌ రుండి ముకెఙ్‌ కింజితాద్. 46 యేసు, “ఓ బా, నా పాణం నీ కీదు ఒపజెప్సిన”, ఇజి వెహ్తాన్‌. యా లెకెండ్‌ వెహ్తండ్రె వాండ్రు పాణం డిఃస్తాన్. 47 అయావలె సయినమ్‌దివరి అతికారి, జర్గితిక సుడ్ఃతండ్రె, “నిజమె వీండ్రు నీతినిజయిదికాండ్రె”, ఇజి వెహ్సి దేవుణుదిఙ్‌ పొగిడిఃతాన్. 48 సుడ్ఃదెఙ్‌ కూడిఃతి వాతి లోకుర్‌ విజెరె జర్గితికెఙ్‌ సుడ్ఃజి, గుండె కొత్త్తె ఆజి మర్‌జి ఇండ్రొ సొహాన్‌. 49 గాని వన్నిఙ్‌ నెల్వ ఆతికార్‌ విజెరె, నెలవాతివరి లొఇ గలిలయదాన్‌ వన్ని వెట వాతి బోదెకు, దూరం నిల్సి యాకెఙ్‌ సుడ్ఃజి మహార్‌.

యేసుఙ్‌ సమాది కిజినార్‌

50-51 అయావలె యోసేపు ఇనికాన్‌ ఒరెన్‌ మహాన్‌. వాండ్రు యూదయ దేసెమ్‌ది అరిమతియ ఇన్ని పట్నమ్‌దికాన్‌ వాండ్రు సన్‌హద్రి సఙమ్‌దు మన్ని వరిలొఇ పెరికాన్‌ ఒరెన్. వాండ్రు నీతి నిజాయితి మనికాన్. యేసుఙ్‌ సిలువాదు డెఃయిజి సప్తెఙ్‌ యూద పెద్దల్‌ఙ కితి తిరుమానం ఒప్పకొడ్ఃఏతాన్. దేవుణు ఏలుబడిః తోరె ఆనివందిఙ్‌ వాండ్రు ఎద్రు సుడ్ఃజి మహాన్‌. 52 వాండ్రు పిలాతు డగ్రు సొహాండ్రె యేసు పీనుగు లొస్తాన్. 53 వాండ్రు, అయా పీన్‌గు సిలువ ముస్కుహాన్‌ డిఃప్తాండ్రె తెల్లాని పాతదాన్‌ సుటిసి సటు పణుకుదిఙ్‌ దొల్‌స్తి దూకిదు ఇట్తాన్. అయా దూకిదు, ముఙాలె ఎయెరిఙ్‌బా ఇడ్ఏరె. 54 అయా రోజు, విస్రాంతి దినం ముఙాల మన్ని తయార్‌ కిని రోజు. విస్రాంతిదినం మొదొల్‌స్తెఙ్‌ టయం డగ్రు ఆజినాద్.

55 యేసు వెట గలీలయదాన్‌ వాతి బోదెకు యోసేపు వెట సొహెనె, దూకి ని వన్నిఙ్‌ ఇట్తిక సుడ్ఃతె. 56 వాండ్రు ఇండ్రొ మహరె, పీన్‌గుదిఙ్‌ రాస్తెఙ్‌ వాసనం నూనె తయార్‌ కితార్. విస్రాంతి దినం మొదొల్‌స్తెఙ్‌ యూదురి రూలుఙ్‌ నమ్మిజి అవిక్‌ రొంబితార్.

24

యేసు మర్‌జి నిఙ్‌జినాన్‌

1 వారమ్‌దిఙ్‌ మొదొహి రోజు కోడిఃజామ్‌నె, బోదెకు అవి తయార్‌ కితి వాసనం నూనెఙ్‌ అస్తెనె దూకిదు సొహె. 2-3 అవిక్‌ అబ్బె వాతిఙ్, దూకి మూక్తి పెరిపణుకు గూర్‌బాతి మహిక సుడ్ఃతె. అవిక్‌ లొఇ డుగితిఙ్‌ యేసు పీనుగు తోర్‌ఏతాద్. 4 దిన్ని వందిఙ్‌ బమ్మ ఆజి నిహి మహివలె, మిరిస్నివజ తెలాని సొక్కెఙ్‌ తొడ్ఃగితి రిఎర్‌ మొగవారు వన్కా డగ్రు నిహర్. 5 అవిక్‌ నండొ తియెల్‌ ఆజి ముణుకుఙ్‌ ఊర్‌జి మాడిఃస్తె. 6 అయావలె అయా మొగవారు వన్కాఙ్, “ఎందనిఙ్‌ మీరు బత్కితి మన్నివన్నిఙ్‌ సాతివరిబాన్‌ రెబాజిన్‌దెర్‌? వాండ్రు ఇబ్బె సిలెన్. నిఙిత మనాన్. మీ వెట గలిలయదు మహివలె వాండ్రు ఇనిక వెహ్తాన్‌‌ ఇజి ఎత్తు కిదు. 7 ఇనిక వెహ్తాన్‌‌ ఇహిఙ, ‘లోకుమరిసి సెఇవరి కీదు ఒపజెపె ఆదెఙ్‌వెలె. సిలువాదు పొకె ఆజి, వాండ్రు సాజి మూండ్రి రోస్కాఙ్‌ నిఙ్‌నాన్‌లె’, ఇజి”, ఇజి వెహ్తార్‌. 8 అయావలె అవిక్‌ యేసువెహ్తి మాట ఒడ్ఃబితె.

9 దూకిదాన్‌ మహ్తెనె, అబె సుడ్ఃతికెఙ్‌ విజు పదకొండు మణిసి సిసూరిఙ్‌ని మహి వరిఙ్‌ విజెరిఙ్‌ వెహ్తె*. 10 అవిక్‌ ఎయెక్‌ ఇహిఙ, మగ్దలెనె మరి, యోసన, యాకోబుఙ్‌ అయిసి ఆతి మరియ, వన్కావరివెట మహి మరి సెగొండెక్‌ బోదెక్‌ ఇవిక్‌నె జర్గితికెఙ్‌ అపొస్తుడురిఙ్‌ వెహ్తికెఙ్†. 11 గాని వారు బోదెక్‌ వెహ్తి మాటెఙ్‌ నమిఎతార్. ఎందానిఙ్‌ ఇహిఙ, ఆకెఙ్‌ పంబర మాటెఙ్‌ లెకెండ్‌ వారు ఒడ్ఃబితార్. 12 అహిఙ్‌బా, పేతురు నిఙితండ్రె, దూకిదు ఊహ్‌క్సి సొహాన్‌. వఙితి సుడ్ఃతిఙ్‌ పీన్‌గు సుటిస్తి తెల్లాని పాతెఙ్‌ అర్తి మహికదె సుడ్ఃతాన్. వాండ్రు జర్గితికెఙ్‌ వందిఙ్‌ బమ్మ అజి ఇండ్రొ మర్‌జి సొహాన్‌.

యేసు రిఎర్‌ సిసూరిఙ్‌ తోరె ఆజినాన్‌

13 అయా రోజునె, సిసూర్‌లొఇ రిఎర్‌ ఎమాయుఇని ఉండ్రి నాటొ సొన్సి మహార్‌. ఎమాయు యెరూసలెమ్‌దాన్‌ పదకొండు కిలో మీటర్‌ దూరం మనాద్. 14 వారు రిఎర్‌ జర్గితి విజు వందిఙ్‌ వర్గిజి మహార్‌. 15-16 వారు ఆహె వర్గిజి మహిఙ్‌ యేసు వాండ్రె వాజి వరి వెట నడిఃతాన్. వారు వన్నిఙ్‌ సుడ్ఃతార్, గాని వన్నిఙ్‌ గుర్తు అస్తెఙ్‌ అట్‌ఏతార్. 17 నస్తివలె యేసు, “మీరు నడిఃజి వర్గిజిని యా మాటెఙ్‌ ఇనికెఙ్”, ఇజి వరిఙ్‌ వెన్‌బాతాన్. వారు దుకందాన్‌ మొకొం డిఃప్తారె, కద్లిఎండ నిహర్. 18 వెనుక వరిలొఇ క్లెయొపా ఇనికాన్‌ ఒరెన్‌ యేసుఙ్, “యెరూసలెమ్‌దు కూల వాతి వరి లొఇ మంజి, సొహి రోస్కాఙ్‌ జర్గితికెఙ్‌ నెస్‌ఇతికి నీను ఒరిదె”, ఇజి వెహ్తాన్‌. 19 “ఇనికెఙ్‌ జర్గితె?”, ఇజి వాండ్రు వెన్‌బాతాన్. దనిఙ్‌ వారు ఈహు వెహ్తార్‌. “నజరెతుదికాన్‌ యేసుఙ్‌ జర్గితి సఙతిఙ వందిఙ్‌ వర్గిజినాప్. వాండ్రు ఒరెన్‌ ప్రవక్త. వాండ్రు కితి గొప్ప పణిఙాణిఙ్‌ వెహ్తి గొప్ప సఙతిఙాణిఙ్‌ దేవుణు వన్నిఙ్‌ ఇస్టం ఆతాన్. లోకుర్‌ విజెరె బా వన్నిఙ్‌ ఇస్టం ఆతారె నమ్మితార్. 20 మా పెరి పుజెరిఙు, అతికారిఙు, రోమ అతికారి కీదు సావుదిఙ్‌ సిక్స సీదెఙ్‌ వన్నిఙ్‌ ఒపజెప్తార్. వారు వన్నిఙ్‌ సిలువాదు కుటిఙాణిఙ్‌ డెఃయిజి సప్తార్. 21 వీండ్రునె ఇస్రాయేలు లోకాఙ్‌ డిస్‌పిస్నికాన్‌ ఇజి మాపు ఎద్రు సుడ్ఃజి మహప్. యాకదె ఆఎండ, యా సఙతి జర్గిజి నేహన్‌ మూండ్రి దినమ్‌కు ఆతె.

22-23 మరి. మా లొఇ మన్ని సెగొండెక్‌ బోదెక్‌ మఙి నండొ బమ్మ కిబిస్తె. ఎలాగ ఇహిఙ, కోడిఃజామ్‌నె దూకిదు సొహి గాని వన్కాఙ్‌ వన్ని పీన్‌గు తోర్‌ఎతాద్. అవీకు మర్‌జి వాతెనె మఙి ఈహు వెహ్తె. దూతార్‌ వన్కాఙ్‌ తోరె ఆతారె, యేసు బత్కిత మనాన్‌ ఇజి వెహ్తార్‌‌ ఇజి. 24 మా వెట మనికార్‌ సెగొండార్‌ దూకిదు సొహరె, బోదెక్‌ వెహ్తి వజనె సుడ్ఃతార్. వన్నిఙ్‌ వారు సుడ్ఃఏతార్.

25-26 అయావలె వాండ్రు వరిఙ్, “బుద్ది సిలికిదెర్, ప్రవక్తరు వెహ్తి మాటెఙ్‌ విజు నమిదెఙ్‌ మిఙి నండొ కస్టం ఆజినాద్. క్రీస్తు యా లెకెండ మాలెఙ్‌ఓరిసి, దేవుణు మంజిని బాడిఃదు వన్నివెట అతికారమ్‌దు మండ్రెఙ్‌గదె?”, ఇజి వెహ్తాన్‌. 27 వాండ్రు దేవుణు మాటదు వన్ని వందిఙ్‌ రాస్తి మన్ని దని అర్దం వరిఙ్‌ వెహ్తాన్‌. మోసె రాస్తి పుస్తకమ్‌దాన్‌ మొదొల్సి ప్రవక్తరు విజెరె రాస్తి పుస్తకమ్‌ దాక మన్ని మటెఙ వెహ్సి వాతాన్.

28 వారు సొన్సిని నారు డగ్రు ఆతిఙ్, వాండ్రు వరిఙ్‌ డిఃసి మరి దూరం సొన్సిని లెకెండ్‌ నడిఃతాన్. 29 గాని వారు, “మా వెట మన్‌అ. పొద్దుఆజినాద్. సీకాట్‌ ఆతాద్”, ఇజి వెహ్సి వన్నిఙ్‌ మరి మరి వెహ్తాన్‌. అందెఙె వాండ్రు వరి వెట మండ్రెఙ్‌ సొహాన్‌. 30 వాండ్రు వరి వెట ఉండెఙ్‌ బస్తివెలె, రొటె అస్తాండ్రె దేవుణుదిఙ్‌ వందనమ్‌కు వెహ్సి దనిఙ్‌ రుక్సి వరిఙ్‌ సితాన్‌ 31 వెటనె వారు వీండ్రు యేసు ఇజి గుర్తు అస్తార్. గాని వాండ్రు వరిఙ్‌ తోర్‌ఏండ ఆతాన్. 32 అయావలె వారు రిఎర్, “వాండ్రు సర్దు, మా వెట వర్గిజి, దేవుణు మాటెఙ్‌ మఙి నెస్‌పిస్తివెలె, మా మన్సుదు నండొ సర్‌ద వాతి లెకెండ్‌ ఆతాద్‌ గదె”, ఇజి ఒరెన్‌ వెట ఒరెన్‌ వర్గితాన్. 33-34 వెటనె వారు నిఙితారె, యెరూసలెమ్‌దు సొహార్‌. అబె, వారు పదకొండు మణిసిర్‌ సిసూర్‌ని వరి వెట మహికార్‌ కూడ్ఃజి, “నిజమె, యేసు మర్‌జి నిఙితాన్. సిమొనుఙ్‌తోరె ఆతాన్‌ ఇజి వర్గిజి మహిక సుడ్ఃతాన్. 35 అయావలె వారు రిఎర్, సర్దు జర్గితికెఙ్‌ యేసు రొటె రుక్సివెలె వారు ఎలాగ గుర్తు అస్తారొ దన్నివందిఙ్‌ వెహ్తార్‌.

సిసూర్‌ కూడిఃతివెలె వరిఙ్‌ తోరె ఆజినాన్‌

36 వారు వర్గిజి మహివలెనె యేసు వాండ్రె వరి నడిఃమి నిహండ్రె, “సమాదనం కల్గిపిద్”, ఇజి వెహ్తాన్‌. 37 దూబ తోరితాద్‌ ఇజి ఒడిఃబిజి వారు నండొ తియెల్‌ ఆతార్. 38 నస్తివలె వాండ్రు, “ఎందానిఙ్‌ మీరు తియెల్‌ ఆజిన్‌దెర్‌? ఎందనిఙ్‌ అనుమానమ్‌కు మీ మన్సుద్‌ వాజినె? 39 నానె వాండ్రు ఇజి నమిదెఙ్‌ నా కిక్కాఙ్‌ కాల్కాఙ్‌ సుడ్ఃదు. ఎందానిఙ్‌ ఇహిఙ, నఙి మన్ని లెకెండ్‌ దూబదిఙ్‌ ఒడొఃల్‌ మన్‌ఉ. 40 యా మటెఙ్‌ వెహ్సి వాండ్రు వరిఙ్‌ వన్ని కిక్కు కాల్కు తోరిస్తాన్.

41-43 అహిఙ్‌బా వారు సర్దదాన్‌ బమ్మదాన్‌ ఇంక నమ్మిఎండ మహార్‌. అందెఙె వాండ్రు వరిఙ్, “తిండ్రెఙ్‌ ఇనికబా మనాదా?”, ఇజి వెన్‌బాతిఙ్, వారు ఉండ్రి సుహ్తి మొయ ముకెఙ్‌ సితార్. వాండ్రు లొస్తాండ్రె వరి ఎద్రు తిహన్. 44 మరి వాండ్రు వరిఙ్, “నాను మీ వెట మహివలె యాకెఙ్‌నె మీ వెట వెహ్త. ఇనిక ఇహిఙ, మోసె రాస్తి పుస్తకమ్‌దు, ప్రవక్తరు రాస్తి పుస్తకమ్‌దు, కీర్తన పుస్తకమ్‌దు నా వందిఙ్‌ రాస్తి మనికెఙ్‌ విజు పూర్తి ఆదెఙ్‌వెలె”, ఇజి. 45 వాండ్రు దేవుణు మాటెఙ్‌ అర్దం కిదెఙ్‌ వరిఙ్‌ సాయం కిత్తాన్. 46-47 వాండ్రు వరిఙ్‌ ఈహు వెహ్తాన్‌. “యా మాటెఙ్‌ రాస్త మనాద్. అయాక ఇనిక ఇహిఙ, క్రీస్తు మాలెఙ్ ఓరిసి, సాజి మూండ్రి రోస్కాణిఙ్‌ సావుదాన్‌ నిఙ్‌నాన్‌లె. యెరూసలెమ్‌దు మొదొల్సి లోకాఙ్‌ విజెరిఙ్‌ వన్ని అతికారమ్‌దాన్‌ ‘పాపమ్‌కు ఒప్పుకొడ్ఃఅ’, దేవుణు సెమిస్నాన్”, ఇని మాట వెహె ఆనాద్‌లె. 48 మీరు సుడ్ఃతికెఙ్‌ లోకాఙ్‌ వెహ్తెఙ్. 49 నా బుబ్బ ఒట్టు కితి దేవుణు ఆత్మదిఙ్‌ నాను మిఙి పోక్న. గాని ముస్కుహాన్‌ సత్తు మీ ముస్కు వానిదాక మీరు యెరూసలెం పట్నమ్‌దునె మండ్రు.

దేవుణు యేసుఙ్‌ పలోకమ్‌దు ఒసినాన్‌

50 పట్నం వెల్లి బెతానియ నారు డగ్రు దాక వాండ్రు వరిఙ్‌ ఒతాన్. వాండ్రు కికు పెహ్తండె, వరిఙ్‌ దీవిస్తాన్. 51 దీవిసి మహివలె వాండ్రు వరిఙ్‌ డిఃస్తాన్. దేవుణు వన్నిఙ్‌ వాండ్రు మంజిని బాడిఃదు ఒత్తాన్. 52-53 వారు వన్నిఙ్‌ మాడిఃస్తారె, నండొ సర్దదాన్‌ యెరూసలెమ్‌దు మర్‌జి వాతార్. వారు డిఃస్‌ఏండ గుడిఃదు మంజి, దేవుణుదిఙ్‌ పొగిడిఃజి మహార్‌.

* 1:22 1:22 దర్‌సనం ఇహిఙ ఇనికాదొ ఉండ్రి సఙతి కల లెకెండ్‌ టెటాఙ్‌ తోరె ఆనికాదె అయాక దేవుణు సత్ఉదాన్‌ తోరె ఆజినాద్‌

* 2:23 2:23 నిర్గమ 13:2,12.

† 2:24 2:24 లేవి 12:8.

‡ 2:41 2:41 పులాఙ్‌ సిల్లి రొట్టెతయార్‌ కిజి తిని పండొయ్‌నె పస్క పండొయ్‌

* 3:6 3:6 యెసయ 40:3-5.

* 4:4 4:4 ద్వితీ 8:3.

† 4:8 4:8 ద్వితీ 6:13.

‡ 4:10-11 4:10-11 కీర్తన 91:11-12.

§ 4:12 4:12 ద్వితీ 6:16.

* 4:18-19 4:18-19 యెసయ 61:1-2.

* 5:12 5:12 కిక్కాఙ్‌ పాదమ్‌కాఙ్‌ డెఃస్కెఙ్‌ తెవ్‌జి సొని పెరిజబ్బునె ముఙాల కుస్టురోగం జబ్బు వాతిబాన్‌ ముట్తిఙ వారు నెస్‌ఏర్‌ ముఙాల కుస్టురోగం మన్నికార్‌ నాటొ మండ్రెఙ్‌ అక్కుసిల్లెద్‌ వారు పట్నం వెల్లి మండ్రెఙ్‌ వారు సుబ్బరం ఆఇకార్‌ మటిల ఆతికార్‌ఇజినె ఒడిఃబినార్‌ అందెఙె, వారుపుజేరిఙ డగ్రు సొన్సినెగెండ్‌ ఆతార్‌ ఇజి పుజేరిఙు వెహ్తిఙానె నాటొ వాదెఙ్‌ ఆనాద్‌. అయవలె వారు సుబ్బరం ఆతమనార్‌ ఇజినె నమకం

* 6:14-16 6:14-16 రోమది ఏలుబడిఃదాన్‌ యూదయ దేసమ్‌దిఙ్‌ విడుదల కిదెఙ్‌ ఉసార్‌దాన్ సుడిఃజిని యూదయ సఙం మనాద్. అయాసఙమ్‌దికాన్‌ ఒరెనె సీమోను

* 7:2 7:2 వంద విద్దెం కినివరిఙ్‌ నడిఃపిసినికాన్.

† 7:27 7:27 మలాకి 3:1.

‡ 7:37 7:37 యా నూనాఙ్‌ పణుకు పేరు అలబాస్టరు ఇజి యా పణుకు నండొ కరీదితిక తెల్లాఙ్‌ మంజినాద్‌ యాక గీసి లోకుర్‌ పుసెఙ్‌ తయార్‌ కిజినార్.

* 8:10 8:10 యెసయ 6:9.

† 8:27 8:27 అయ కాలమ్‌దు మొడః సట్టు పణుకుదు దొలుస్తి సాలమ్‌దు ఇడ్‌జి పెరి పణుకయదాన్‌ మూక్సి మహార్‌.

* 9:33 9:33 వాండ్రు వెహ్తిక ఇనికదొ వన్నిఙె తెలిఏద్

* 10:32 10:32 దేవుణుగుడిఃదు రోజు సేవ కిని లేవి జాతిదు మన్నికాండ్రె లేవి ఇనికాన్.

* 13:35 13:35 కీర్తన 118:26.

* 18:20 18:20 నిర్గమ 20:12-16, ద్వితీ 5:16-20.

* 19:13 19:13 ఉండ్రి మీనా మూండ్రి నెలెఙ పణిదిఙ్‌ కూలి

† 19:38 19:38 కీర్తన 118:26.

‡ 19:45-46 19:45-46 యెసయ 56:7.

§ 19:45-46 19:45-46 యిర్మీయ 7:11.

* 20:17 20:17 కీర్తన 118:22.

† 20:42-43 20:42-43 కీర్తన 110:1.

* 22:37 22:37 యెసయ 53:12.

* 23:31 23:31 యాక యూదురి ఉండ్రి మాట. దిని అర్‌దం ఇనిక ఇహిఙ తప్పకిఇతి నఙి వారు సిక్స సితిఙ నండొ సెఇవరిఙ్‌ దేవుణు ఎస్సొ సిక్స సీనాన్‌.

* 24:9 24:9 యా పన్నుపెర్నికార్‌ యూదురి దేసమ్‌దిఙ్‌ బాదకిజిని రోమ ప్రబుత్వం వందిఙ్‌ పణికినికార్‌ విరు యూదురిఙ్‌ పడ్ఃఇకార్‌ అకాదె ఆఏండ వీరు నండొ పన్ను లొసి యూదురిఙ్‌ బాద కినార్‌. ఆహె అనయమ్‌దాన్‌బా వారు ఆస్తి గణిస్నానార్‌. వారు యూదురి రూలుఙ్‌ లొఙిఏర్‌ అందెఙె యూదురు వరిఙ్‌ పాపం కినికార్‌ ఇజి వెహ్నార్.

† 24:10 24:10 యాక యూదురి ఉండ్రి మాట దిన్ని అర్‌దం ఇనిక ఇహిఙ తప్పకిఇతి నఙి వారు సిక్ససితిఙ నండొ సెఇవరిఙ్‌ దేవుణు ఎస్సొ సిక్స సీనాన్‌ ఇజి.

యోహాను

1

2

3

4

5

6

7

8

9

10

11

12

13

14

15

16

17

18

19

20

21

యోహను రాస్తి సువార్త

నెల్వ కిబిసినిక

పన్నెండు మణిసిర్‌ సిసూర్‌ లొఇ ఒరెనాతి యోహాను రాస్తి పుస్తకమ్‌నె యాక. యేసు యా లోకమ్‌దు బత్కిజి మహివలె జర్గితి దన్నివందిఙ్‌ కతవజ వాండ్రు వహ్సినాన్. యేసు ఎయెన్‌? వాండ్రు దేవుణు మరిసి, దేవుణు వెట మహికాన్, గాని వాండ్రు దేవుణునె. తయార్‌ కితిక ఇనికబా వాండ్రు సిల్లెండ కల్గిఏతాద్. వాండ్రె దేవుణు మాట, లోకురి విజేరి పాపమ్‌కు సొన్‌పిస్తెఙ్‌ పూజ ఆతి మెండ గొర్రె పిల్ల లెకెండె వాండ్రు. ఎలాకాలం బత్కిని బత్కు సీని టిండి లెకెండె వాండ్రు. లోకమ్‌దిఙ్‌ జాయి లెకెండె మనాన్. నెగ్గి గవుడుఎన్‌ లెకెండె మనాన్, సావుదాన్‌ మర్‌జి నిఙిత్తి బత్కు సీనికానె వాండ్రు ఇజి యేసు వందిఙ్‌ యా పుస్తకమ్‌దు వెహ్సినాన్. యా సువార్త రాసి మహివలె, రోమ గవర్‌మెంటుదు మన్నికార్‌ దేవుణుదిఙ్‌ నమ్మితి వరిఙ్‌ నండొ మాలెఙ్ కిజి మహర్. అందెఙె నమ్మితి వరిఙ్‌ దయిరం సీదెఙ్‌ యోహాను రాస్తికాదె యా పుస్తకం.

1

యేసు క్రీస్తు దేవుణు వాక్యం

1 లోకం పుటిస్ఏం‍డ ముఙాలె, దేవుణు వందిఙ్‌ వెహ్సిని వాక్యం ఇనికాన్‌ ఒరెన్‌ మహాన్‌. వాండ్రు దేవుణు వెట మహాన్‌. వాండ్రె దేవుణు. 2 వాండ్రు లోకం పుటిస్‍ఏండ ముఙాలె, దేవుణువెట మహాన్‌. 3 విజు వన్నివెట దేవుణు తయార్‌ కితాన్. కల్గితిమన్నిక ఇనికబా వాండ్రు సిల్లెండ కల్గిఏతాద్. 4 జీవు వన్నిబాన్‌ మనాద్. అయా జీవు లోకురిఙ్‌ జాయి ఆత మనాద్. 5 జాయ్‌ సీకటిదు జాయ్‌ సీజినాద్. గాని సీకటిదుమన్నికార్‌ జాయ్‌దిఙ్‌ నెస్‌ఏతార్. 6 దేవుణు బాణిఙ్‌ పోక్తి ఒరెన్‌ మణిసి వాతాన్. వన్ని పేరు యోహాను. 7 వాండ్రు అయా జాయ్‌వందిఙ్‌ సాస్యం వెహ్తెఙ్‌ ఒరెన్‌ సాసిలెకెండ్‌ వాతాన్. ఎందానిఙ్‌ ఇహిఙ, విన్నిబోద వెంజి లోకుర్‌ విజెరె అయా జాయ్‌దిఙ్‌ నమ్మిదెఙ్‌ వాతాన్. 8 యొహాను అయా జాయ్‌ ఆఏన్. గాని అయా జాయ్‌వందిఙ్‌ సాక్సం వెహ్తెఙ్‌ వాతాన్. 9 అయా జాయ్‌నె నిజమాతి జాయ్‌. నిజమాతి జాయ్‌ లోకమ్‌దు వాజి లోకురిఙ్‌ విజెరిఙ్‌ జాయ్‌ సీజినాన్. వాక్యంనె నిజమాతి జాయ్‌. 10 వాండ్రు లోకమ్‌దు మహాన్‌. లోకమ్‌దు మనికెఙ్‌ విజు వన్నివెటనె దేవుణు తయార్‌ కితాన్. గాని లోకుర్‌ వన్నిఙ్‌ పోలిస్తెఙ్‌ అట్‌ఏతార్. 11 వాండ్రు వన్ని సొంత దేసమ్‌దు సొహాన్‌. గాని వన్ని సొంత యూదురి లోకుర్‌ వన్నిఙ్‌ డగ్రు కిఏతార్. 12 వన్నిఙ్‌ ఎసొండార్‌ డగ్రు కిత్తారొ, వారె వన్నిముస్కు నమకం ఇట్తికార్. నన్నివరిఙ్‌ వన్నికొడొఃర్‌ ఆదెఙ్‌ వాండ్రు అతికారం సిత్తాన్. 13 వారు అప్పొసి వెట పుట్తికార్‌ ఆఏర్. ఒడొఃల్‌ ఆసదాన్‌ పుట్తికార్‌ ఆఏర్. వారు ఎత్తు కితివజ పుట్తికార్‌ ఆఏర్. దేవుణునె వరిఙ్‌ వన్ని కొడొఃర్‌ ఇజి ఇట్తాన్. 14 వాక్యం ఇనికాన్‌ లోకు ఆతాండ్రె మా నడిఃమి బత్కితాన్. వాండ్రు మా ముస్కు వన్నిదయాదర్మం పూర్తి తోరిస్తాన్. వాండ్రు దేవుణు వందిఙ్‌ నిజమాతికెఙ్‌ పూర్తి తోరిస్తాన్. వాండ్రు ఎసొ గొప్పపెరికాన్‌ ఇజి మాపు సుడ్ఃతాప్. బుబ్బ బాణిఙ్‌ వాతి ఒరెండ్రె మరిసి ఆతి గొప్ప పెరివన్నిఙ్‌ సుడ్ఃతాప్. 15 యోహాను వన్నివందిఙ్‌ సాక్సం వెహ్సినాన్. వాండ్రు లోకురిఙ్, “నా వెన్కా వానికాన్‌ నఙి మిస్తికాన్. ఎందానిఙ్‌ ఇహిఙ, వాండ్రు నాను పుట్‌ఏండ ముఙాల్‌ మన్నికాన్‌ ఇజి నాను వెహ్తికాన్‌ వీండ్రె”, ఇజి డటం డేల్సి వెహ్తాన్‌. 16 వన్ని పూర్తి దయాదర్‌మందాన్‌ వాండ్రు మఙి విజెరిఙ్‌ దీవిస్తాన్. కాలమ్‌కు గడఃప్సి మహిఙ్‌బా వాండ్రు మఙి దీవిసినె మంజినాన్. 17 యూదురిఙ్, రూలుఙ్‌ మోసెవెట దేవుణు సితాన్. వన్ని దయా దర్మం ని వన్ని వందిఙ్‌ నిజమాతి సఙతిఙ్‌ యేసు క్రీస్తు వెట వాతె. 18 ఎయెన్‌బా ఎసెఙ్‌బా దేవుణుదిఙ్‌తొఎన్. గాని అప్పొసి పడఃకాద్‌ మన్ని, దేవుణు వెట సమానం ఆతి, ఒరెండ్రె మరిసినె దేవుణు ఎయెన్‌ ఇజి మఙి తెలివి కిబిస్తాన్.

యోహాను యేసు వందిఙ్‌ వెహ్సిని సాస్యం

19-20 యెరూసలెమ్‌దాన్‌ యూదురి పెద్దలిఙు, యోహాను డగ్రు పుజెరిఙు ని లేవి జాతిదు మన్ని వరిఙ్‌ పోక్తార్. “నీను ఎయెన్‌ ఇజి వెహె ఆజిని?”, ఇజి వెన్‌బాదెఙ్‌ వరిఙ్‌ పోక్తార్. నస్తివలె యోహను ఈహు వరిఙ్‌ సాక్సి వెహ్తాన్‌. “నాను క్రీస్తు ఆఏ”, ఇజి నెగ్రెండ వెహ్తాన్‌. 21 అయావలె వారు, మరి నీను ఎయి? నీను ఏలియ ప్రవక్తనా? ఇజి వెన్‌బాతార్. “ఆఏ”, ఇహాన్‌. “నీను మాపు ఎద్రు సూణి ప్రవక్తనా?”, ఇజి వెన్‌బాతిఙ్, “ఆఏ”, ఇహాన్‌. 22 అందెఙె వారు, “నీను ఎయెన్‌? మఙి పోక్తివరిఙ్‌ మర్‌జి వెహ్తెఙ్‌ నీను ఉండ్రి జబాబు సిదా. నీ వందిఙ్‌ నీను ఇన్నిక ఇజి వెహె ఆజిని?”, ఇజి వెన్‌బాతార్. 23 దన్నిఙ్‌ యోహాను యెసయ ప్రవక్త వెహ్తివజ వెహ్తాన్‌. “ ‘ప్రబు వందిఙ్‌ సరితినాఙ్‌ కిదు, ఇజి బిడిఃమ్‌ బూమిదు డేల్‌సినివన్ని లెకెండ్‌* మన్న నాను”. 24-25 వన్ని డగ్రు వాతికార్‌ పరిసయ్‌రు పోక్తికార్. అయావలె, అయా పరిసయురుఙ లొఇ సెగొండార్‌ వన్నిఙ్, “నీను క్రీస్తు ఆఇఙ, ఏలియ ప్రవక్త ఆఇఙ, మాపు ఎద్రు సూణి ప్రవక్త ఆఇఙ, మరి ఎందనిఙ్‌ నీను బాప్తిసం సీజిని?”, ఇజి వెన్‌బాతార్.

26 దన్నిఙ్‌ వాండ్రు, “నాను ఏరుదాన్‌ బాప్తిసం సీజిన. గాని మరి ఒరెన్‌ మనాన్. వాండ్రు మీ నడిఃమి మనాన్. వన్నిఙ్‌ మీరు పోలిస్‌ఇదెర్. 27 వాండ్రె నా వెన్కా వాజినికాన్. వన్ని జోడ్ఃకు బేల్టు కూతెఙ్‌బా నాను ఏపటితికాన్‌ ఆఎ”, ఇజి వెహ్తాన్‌. 28 యొర్దాను ఇన్ని గడ్డ అతాహ పడఃకాద్‌ మన్ని బెతానియ ఇన్ని పట్నమ్‌దు యాకెఙ్‌ విజు జర్గితె. బానె యోహాను బాప్తిసం సీజి మహాన్‌.

29 మర్‌సనాండిఙ్, యేసు వన్నిడగ్రు వాజినిక యోహాను సుడ్ఃతాన్. సుడ్ఃతండ్రె వాండ్రు, “ఇదిలో లోకురి పాపమ్‌క వందిఙ్‌ పూజ ఆదెఙ్‌దేవుణు పోక్తి వన్ని మెండ గొర్రె పిల్ల. వాండ్రు లోకురి పాపమ్‌కు సొన్పిస్నాన్”, ఇజి వెహ్తాన్‌. 30 “నా వెన్కా ఒరెన్‌ వాజినాన్, వాండ్రు నఙి ఇంక మిస్తికాన్. ఎందనిఙ్‌ ఇహిఙ, వాండ్రు నాను పుట్‌ఎండ ముఙాల మన్నికాన్‌ ఇజి నాను ఎయె వందిఙ్‌ వెహ్తనొ వాండ్రె వీండ్రు'. 31 వీండ్రు ఎయెన్‌ ఇజి నానె నెస్‌ఎత. గాని ఇస్రాయేలు లోకురిఙ్‌ వీండ్రు ఎయెన్‌ ఇజి తెలివి కిని వందిఙె నాను ఏరుదాన్‌ బాప్తిసం సీజి వాత”, ఇజి వెహ్తాన్‌.

32 మరి వాండ్రు నెస్తిక ఈహు సాక్సి వెహ్తాన్‌‌: “దేవుణు ఆత్మ ఉండ్రి పారపొటి లెకెండ్‌ ఆగాసమ్‌దాన్‌ డిఃగ్‌జి వాజి వన్నిముస్కు మంజినిక నాను సుడ్ఃత. 33 నానుబా వన్నిఙ్‌ నెస్‌ఎండ మహ. గాని ఏరుదాన్‌ బాప్తిసం సిఅ ఇజి నఙి వెహ్తి పోక్తి దేవుణునె నఙి వెహ్తాన్‌, ‘దేవుణు ఆత్మ డిఃగ్‌జి ఎయెర్‌ ముస్కు మంజినిక నీను సూణిదొ వాండ్రె దేవుణు ఆత్మదాన్‌ బాప్తిసం సీనాన్‌’, ఇజి. 34 వెహ్తి లెకెండ్‌ వినిఙ్‌ జర్గితిక నాను సుడ్ఃత. అందెఙె నాను వెహ్సిన, ‘వీండ్రె దేవుణు మరిసి ఇజి’.

యేసు మొదొహి సిసూర్‌

35 మర్‌సనాండిఙ్, మరి, యోహాను వన్ని రిఎర్‌ సిసూర్‌ వెట నిహ మహాన్‌. 36 అయావలె యేసు అయా సరి సొన్సి మహిఙ్, వన్నిఙ్‌ డిటం సుడ్ఃజి, ‘ఇదిలో, పూజ ఆదెఙ్‌ దేవుణు పోక్తి వన్ని మెండ గొర్రె పిల్ల’, ఇజి వెహ్తాన్‌. 37 అయా రిఎర్‌ సిసూర్‌ వాండ్రు వెహ్తిక వెహరె, యేసు వెన్కా సొహార్‌. 38 యేసు మహ్తండ్రె, వారు వెన్కా వాజినిక సుడుఃతాన్. సుడ్ఃతాండ్రె వరిఙ్, “మీరు ఇనిక రెబాజినిదెర్‌?”, ఇజి వెన్‌బాతాన్. వారు వన్నిఙ్, “రబ్బి, ఇహిఙ బోదిస్నికాన్, నీను ఎంబె మంజిని?”, ఇజి వెన్‌బాతార్. 39 వాండ్రు, “రదు, వాజి సుడ్ఃదు”, ఇహాన్‌. అందెఙె వారు సొహరె, వాండ్రు మంజినిబాన్‌ సుడ్ఃతార్. అయా రోజు వారు వన్నివెట మహార్‌. అయావలె రమారమి పొగల్‌నాల్గి గంటెఙ్‌ ఆత మహాద్‌. 40 సిమోన్‌ పేతురు తంబెర్సి ఆతి ఆంద్రెయ ఇన్నికానె యోహాను వెహ్తిక వెంజి యేసువెట సొహి రిఏర్‌ లొఇ ఒరెన్. 41 వాండ్రు వెటనె, వన్నిఅన్నసి సిమోనుఙ్‌ రెబాతాండ్రె, “మాపు మెసయెఙ్‌† సుడ్‌తాప్”, ఇజి వెహ్తాన్‌. 42 వెహ్తండ్రె వన్నిఙ్‌ యేసు డగ్రు తతాన్. యేసు సిమోనుఙ్‌ సుడ్ఃజి, “నీను యోహాను మరిసి ఆతి సిమొను. నీను కేప ఇజి కూకె ఆనిలె”, ఇజి వెహ్తాన్‌. (గ్రీకు బాసదు అయా మాట పేతురు ఇజి రాస్త మనాద్. దని అర్దం ఇన్నిక ఇహిఙ సటు ఇజి).

యేసుపిలిపుఙ్‌ నతనయేలుఙ్‌ కూక్సినాన్‌

43 మహ్స నాండిఙ్, గలీలయ ముటదు సొండ్రెఙ్‌ ఇజి యేసు ఒడ్ఃబితాన్. అయావలె, వాండ్రు పిలిపుఙ్‌ దసూల్‌ ఆతాతాండ్రె వన్నిఙ్, “నా వెట వాజి నా సిసూడుః ఆఅ”, ఇజి వెహ్తాన్‌. 44 పిలిపు బెత్‌సెయ్ద ఇని పట్నమ్‌దికాన్. పిలిపు, ఆంద్రెయ, పేతురు వీరు ఉండ్రె పట్నమ్‌దికార్. 45 పిలిపు నతనయయేలు ఇని వన్నిఙ్‌ రెబాతాండ్రె వన్నిఙ్, “మోసె రాస్తి సితి రూలుదు వాండ్రు రాస్తి మన్ని వన్నిఙ్, ప్రవక్తరు బా రాస్తి మన్ని వన్నిఙ్‌ మాపు దసూల్‌ ఆతాప్. వాండ్రు నజరెతుదికాన్‌ ఆతి యేసు. యోసేపు మరిసి”, ఇజి వెహ్తాన్‌. 46 అందెఙె నతనియేలు వన్నిఙ్, “నెగ్గికెఙ్‌ ఇనికబా నజరేతుదాన్‌ వానాదా?”, ఇజి వెన్‌బాతాన్. వన్నిఙ్‌ పిలిపు, “వాజి సుడ్ఃఅ”, ఇహాన్‌. 47 యేసు నతనియేలు వన్ని డగ్రు వాజినిక సుడ్ఃతండ్రె, “ఇవిలొన్‌ నిజమాతి ఇస్రాయేలుదికాన్‌ వాజినాన్. విని లొఇ ఇన్ని సెఇకెఙ్‌బా సిల్లు”, ఇజి వన్ని వందిఙ్‌ వెహ్తాన్‌. 48 అయావలె నతనియేలు వన్నిఙ్, “నీను ఎలాగ నఙి నెస్ని?”, ఇజి వెన్‌బాతిఙ్‌ యేసు, “పిలిపు నిఙి కూక్‌ఏండ ముఙాలె, నీను బొడెమరాన్‌ అడిఃగి మనిక నాను సుడ్ఃత”, ఇహాన్‌. 49 నతనియెలు, “బోదిస్నికి, నీను దేవుణు మరిసి. నీను ఇస్రాయేలు లోకురి రాజు”, ఇహాన్‌. 50 అందెఙె యేసు వన్నిఙ్, “నీను బొడెమరాన్‌ అడిఃగి మంజినిక నాను సుడ్ఃత ఇజి నాను వెహ్తిఙ్‌నె నీను నమిజిని. దినిఙ్‌ ఇంక మిస్తి నండొ పెరి పణిఙ్‌ నీను సూణిలె”, ఇజి వెహ్తాన్‌. 51 వాండ్రు వన్నిఙ్, “నాను నిజం వెహ్సిన, ఆగాసం రెయ్‌ ఆజి దేవుణు దూతెఙ్‌ లోకుమరిసిఆతి నా డగ్రు ఎక్సి సొనిక డిగ్‌జి వానిక నీను సూణిలె”, ఇజి వెహ్తాన్‌.

2

యేసు కితి మొదొహి బమ్మ ఆతి పణి

1 రుండి దినమ్‌కు సొహి వెన్కా, గలీలయ ముటది కానా ఇని పట్నమ్‌దు ఉండ్రి పెండ్లి జర్గితాద్. 2 యేసు అయ్‌సిబాన్‌ మహాద్‌. యేసుఙ్‌ని వన్ని సిసూర్‌ఙ‌బా ఆ పెండ్లిదు కూక్తార్. 3 ద్రాక్సకల్లు వీజితివెలె, యేసు అయ్‌సి వన్నిఙ్, “ద్రాక్సకల్లు వీజితాద్”, ఇజి వెహ్తాద్‌. 4 అయావలె యేసు, “ఓ యా, దిని వందిఙ్‌ నీను నఙి ఎందనిఙ్‌ పణసిని? నాను ఎయెన్‌ ఇజి తోరె ఆదెఙ్‌ దేవుణు నా వందిఙ్‌ ఏర్‌పాటు కితి వేలా ఇంక రఎదె”, ఇజి వెహ్తాన్‌. 5 యేసు అయ్‌సి పణికినివరిఙ్, “వాండ్రు మిఙి ఇన్నిక వెహ్తిఙ్‌బా మీరు కిదు”, ఇజి వెహ్తాద్‌. 6 దేవుణుదిఙ్‌ ఇస్టం ఆత్తివజ మండ్రెఙ్‌ యూదురు సుబ్బరం ఆనార్. సుబ్బరం ఆనివందిఙ్‌ వారు నొర్‌బానార్. అయాక వరి ఉండ్రి ఆసారం. ఆహె నొర్‌బాని దన్నివందిఙ్‌ పణుకుదాన్‌ తయార్‌ కితి గోలమ్‌కు మహె. డగ్రు తొంబయ్‌దాన్‌ నూటి ముపయ్‌ లీటర్‌ ఏరు అస్నె. నన్ని గోలమ్‌కు ఆరుబాన్‌ మహె. 7 యేసు, “అయా గోలెమ్‌కాఙ్‌ ఏరు నిహ్‌తు”, ఇజి పణికిని వరిఙ్‌ వెహ్తాన్‌. వారు నిండ్రు నిహ్తర్. 8 అయావలె వాండ్రు వరిఙ్, “ముడుక్సి సవ్‌దెరి బాన్‌ ఒతు”, ఇజి వెహ్తాన్‌. వారు అయా లెకెండ్‌ కితార్. 9 సవ్‌దెరి యెలు ద్రాక్స కడు ఆతి ఏరు రుసి సుడ్ఃతాన్. అయా ద్రాక్సకల్లు ఎమేణిఙ్‌ వాతాదొ ఇజి ఆ ఏరు ముడుక్తి ఒతి పణికిని వరిఙె తెలినా ద్‌గాని సవ్‌దెరిఙ్‌ తెలిఎద్. వాండ్రు పెండ్లి మరిసిఙ్‌ కూక్తాన్. 10 కూక్తాండ్రె వన్నిఙ్, “విజెరె కూలెఙ నెగ్గి ద్రాక్సకల్లు ముందాలె సీనార్. లావు ఉటి వెన్కా అడ్డెబెడ్డెదిక సీనార్. గాని నీను ఏలుదాక నెగ్గి ద్రాక్సకల్లునె ఇడ్తి మన్ని”, ఇజి వెహ్తాన్. 11 యాకాదె యేసు కితి మొదొహి బమ్మ ఆతి పణి. యాక గలీలయ ముటది కానా ఇన్ని పట్నమ్‌దు జర్గితాద్. అయా లెకెండ్‌ కిజి, యేసు వాండ్రు గొప్పపెరికాన్‌ ఇజి తోరిస్తాన్. వన్ని సిసూర్‌ వన్ని ముస్కు నమకం ఇట్తార్. 12 దిని వెన్కా వాండ్రు వన్ని అయిసి, తంబెర్‌సిర్, సిసూర్‌ వెట కపర్‌నహొముదు సొహాన్‌. అబ్బె సెగం దినమ్‌కు మహార్‌.

యేసు దేవుణుగుడిఃదాన్‌ బేరం కినివరిఙ్‌ వెల్లి పొక్సినాన్‌

13 యూదురి పస్క పండొయి కిదెఙ్‌ కాలం డగ్రు ఆతాద్. అందెఙె యేసు యెరూసలెమ్‌దు సొహాన్‌. 14 బాన్‌ దేవుణుగుడిఃది అరుఙుదు బేరం కిజిని వరిఙ్‌ వాండ్రు సుడ్ఃతాన్. కోడ్డిఙ్, గొర్రెఙ్, పూజ కిని వందిఙ్‌ పారపొటిఙ్‌ పొర్ని వరిఙ్‌ సుడ్ఃతాన్. పయు దేసెమ్‌ది డబ్బుఙ్‌ మరిసి యూదురి కాసుఙ్‌ సీజిని బేరం కిని వరిఙ్‌బా సుడ్ఃతాన్. 15 అయావలె వాండ్రు నాసుదాన్‌ కొర్‌డ కితాండ్రె, కొడ్డిఃఙ, గొర్రెఙ వెట వరిఙ్‌ విజెరిఙ్‌ అరుఙుదాన్‌ పేర్తాన్. డబ్బుమరిసి బేరం కినివరి డబ్బు విజు సెద్రిస్తాండ్రె, వరిబల్లెఙ్‌ మహ్తాన్. 16 పార పొటిఙ్‌ పొర్ని వరివెట, “విన్కాఙ్‌ ఇబ్బెణిఙ్‌ ఒతు. నా బుబ్బ ఇల్లు సత్తలెకెండ్‌ కిమాట్”, ఇజి వెహ్తాన్‌. 17 నస్తివలె వన్నిసిసూర్, “ఓ దేవుణు, నీ ఇల్లువందిఙ్‌ నఙిమన్ని గొప్ప ఆస, ఉండ్రి సిసులెకెండ్‌ నా లొఇ కస్నాద్*”, ఇజి దేవుణు మాటదు రాస్తి మనిక వారు ఒడ్ఃబితార్. 18 అయావలె యూదురు, యా పణిఙ్‌కిదెఙ్‌ నిఙి ఇని అతికారం మనాద్‌? ఉండ్రి బమ్మ ఆని పణికిజి మఙి తోరిసి అయాక రుజుప్‌ కిఅ’, ఇజి వన్నిఙ్‌ వెహ్తార్‌. 19 “యా గుడిః డెఃయిజి అర్‌ప్తు. మూండ్రి రోస్కాఙ్‌ నాను మరి తొహ్న”, ఇజి యేసు వరిఙ్‌ వెహ్తాన్‌. 20 దన్నిఙ్‌ యూదురు, “యా గుడిః తొహ్తెఙ్‌ నలపయ్ ఆరు పంటెఙ్‌ ఆతాద్. నీను మూండ్రి రోస్కాణిఙ్‌ తొహ్నిదా?”, ఇహార్‌. 21 గాని దేవుణుగుడిః వందిఙ్‌ వెహ్తివలె వన్ని ఒడొఃల్‌ వందిఙె వెహ్తాన్‌. 22 వాండ్రు సాతాండ్రె మర్‌జి నిఙితివెనుక, యా లెకెండ్‌ మాట వాండ్రు వెహ్తాన్‌‌ ఇజి సిసూరు ఒడిఃబితార్. అందెఙె దేవుణు మాట వారు నమ్మితార్. యేసు వెహ్తి మాటబా నమ్మితార్. 23 యేసు పస్కపండొయ్‌దిఙ్‌ యెరూసలెమ్‌దు మహివలె, వాండ్రు కితి బమ్మ ఆతి పణిఙ్‌ సుడ్ఃతారె, నండొండార్‌ వన్నిఙ్‌ నమ్మితార్. 24 గాని వాండ్రు వరిఙ్‌ వన్నిఙె ఒపజెప్‌ఎతాన్. ఎందనిఙ్‌ ఇహిఙ, వాండ్రు విజెరిఙ్‌ నెస్నాన్. 25 ఎయెర్‌బా వన్నిఙ్‌ లోకుర్‌ వందిఙ్‌ వెహ్తెఙ్‌ అవ్‌సరం సిల్లెద్‌. ఎందానిఙ్‌ ఇహిఙ, వరి మన్సుదు మన్ని ఆలోసనమ్‌కు వాండ్రు నెసినాన్.

3

యేసు నికొదిముఙ్‌ నెస్‌పిస్నాన్‌

1 యుదురిఙ్‌ అతికారి ఆతి నికొదెము ఇనికాన్‌ ఒరెన్‌ మహాన్‌. వాండ్రు పరిసయిరుఙు లొఇ ఒరెన్. 2 వాండ్రు ఉండ్రి పొదొయ్‌, యేసుడగ్రు వాతాన్. వాతాండ్రె, “ఓ బోదకినికి, నీను దేవుణు పోక్తి ఒరెన్‌ నెస్‌పిస్నాన్‌ ఇజి మాపు నెసినాప్. దేవుణు ఒరెన్‌ వన్నివెట సిల్లెండ మహిఙ, నీను కిజిని బమ్మఆతి పణిఙ్‌ కిదెఙ్‌ ఎయెన్‌బా అట్‌ఎన్”, ఇజి వెహ్తాన్‌. 3 అందెఙె యేసు వన్నివెట ఈహు వెహ్తాన్‌‌: “నాను నిజమ్‌నె వెహ్సిన, ఒరెన్‌ మరి కొతాఙ్‌ పుట్తిఙనె, దేవుణు ఏలుబడిఃదు మంజినాన్”. 4 అయావలె నికొదెము, “పిరీతిలోకు ఒరెన్‌ ఎలాగ మరి కొత్తాఙ్‌ పుట్నాన్. వాండ్రు అయిసి పొటాద్‌ సొన్సి మరి ఉండ్రి సుట్కు పుట్తెఙ్‌ అట్‌ఎన్”, ఇజి వెహ్తాన్. 5 యేసు వెహ్తాన్‌, “నాను నిజ్‌నె వెహ్సిన, ఒరెన్‌ బాప్తిసం లాగె ఆఎండ మహిఙ, దేవుణు ఆత్మ బాణిఙ్‌ కొత్త బత్కు దొహ్‌క్‌ఎండ మహిఙ, వాండ్రు దేవుణు ఏలుబడిఃదు మన్‌ఎన్. 6 యాయ బుబ్బర్‌వెటనె కొడొఃర్‌ కాసినార్. గాని దేవుణు ఆత్మ వెటనె దేవుణు కొడొఃర్‌ ఆనార్. 7 “నీను మరి కొత్తాఙ్‌ పుట్తెఙ్‌వెలె”, ఇజి నాను వెహ్తి మాటదిఙ్‌ నీను బమ్మ ఆమా. 8 “గాలి దన్నిఙ్‌ ఇస్టమాతి బాడిద్‌ డెయ్నాద్. నీను దన్నిజాటు వెని గాని అది ఎంబెణిఙ్‌ వాజినాద్, ఎంబె సొన్సినాద్, ఇజి నిఙి తెలిఎద్. అయలెకెండ్‌నె, దేవుణు ఆత్మ ఒరెన్‌ వన్నిఙ్‌ కొత్త బత్కు సీదెఙ్‌ వన్నిఙ్‌ ఇస్టమాతివజ విజు కినాన్. వాండ్రు అయాక ఎలాగ కినాన్‌ ఇజి తెలిఏద్”. 9 “యాక ఎలాగ జర్గినాద్‌?”, ఇజి నికోదెము యేసుఙ్‌ వెన్‌బాతాన్.

10 దనిఙ్‌ యేసు, “ఇస్రాయేలుదు మన్ని బోదిసిని వరిలొఇ తగమాతికి ఒరెన్‌నీను గదె? యాకెఙ్‌ నీను నెస్‌ఇదా? 11 నాను నిజం వెహ్సిన, మాపు నెస్తికెఙె వెహ్సినాప్, సుడ్ఃతికెఙె వెహ్సినాప్. గాని మీరు అయాకెఙ్‌ నమ్మిఇదెర్. 12 యా బూమిదు జర్గిని దన్నివందిఙ్‌ నాను మిఙి వెహ్త మన్న. గాని మీరు నమిఇ. అహిఙ, నాను దేవుణు మంజిని బాడిఃదు మన్ని సఙతిఙ వందిఙ్‌ వెహ్తిఙ, మరి మీరు ఎలాగ నమ్మినిదెర్‌? 13 ఎయెన్‌బా ఎసెఙ్‌బా దేవుణు మంజిని బాడిఃదు సొన్‌ఎతార్. దేవుణు మంజిని బాడ్డిః దాన్‌ డిఃగితి వాతి లోకుమరిసి ఆతి నాను ఆఏండ మరి ఎయెన్‌బా దేవుణు మంజిని బాడిఃదు సొన్‌ఏతాన్. 14-15 బీడిమ్‌బూమిదు మోసె కంసుదాన్‌ తయార్‌ కితి సరాస్‌దిఙ్‌ పెహ్తి లెకెండ్, లోకు మరిసి ఆతి నాను పెరె ఆనాలె. నా ముస్కు నమకం ఇడ్ని వరిఙ్‌ విజెరిఙ్‌ ఎలాకాలం బత్కిని బత్కు దొహ్‌క్నివందిఙె నాను పెరె ఆదెఙ్‌వెలె.

16 దేవుణు లోకుర్‌ విజెరిఙ్‌ ఎసొనొ ప్రేమిస్తాన్. అందెఙె వాండ్రు వన్ని ఒరెండ్రె ఒరెన్‌ మరిసిఙ్‌ సాదెఙ్‌ సితాన్. వన్నిఙ్‌ నమినికార్‌ ఎలాకాలం సిసుదు మన్‌ఎండ, ఎలాకాలం దేవుణు వెట మంజిని వందిఙ్‌ వాండ్రు మరిసిఙ్‌ సిత్తాన్. 17 దేవుణు లోకురిఙ్‌ తీర్పు సీజి సిక్స సీని వందిఙ్‌ ఆఎద్, వాండ్రు వన్ని మరిసిఙ్‌ లోకమ్‌దు పోక్తిక. గాని వాండ్రు వరిఙ్‌ ఎల్లకాలం మన్ని సిక్సదాన్‌ గెల్‌పిస్నివందిఙె పోక్తాన్. 18 మరిసిఙ్‌ నమ్మిని ఎయెరిఙ్‌బా తీర్పు సీజి సిక్స సీనిక సిల్లెద్‌. గాని వన్నిఙ్‌ నమిఇ వరిఙ్‌ ఏలునె దేవుణు తీర్పు సీజి సిక్స సిత మనాద్. ఎందనిఙ్‌ ఇహిఙ, దేవుణు ఒరెండ్రె మరిసిఙ్‌ వారు నమ్మిఏతార్. 19 జాయ్‌ లోకమ్‌దు వాతమనాద్. గాని లోకుర్‌ జాయ్‌దిఙ్‌ ప్రెమిస్‌ఎండ సీకట్‌దిఙ్‌ ప్రేమిస్నార్. ఎందనిఙ్‌ ఇహిఙ, వారు సెఇ పణిఙ్‌ కిజినార్. యాక సుడ్ఃజినె, లోకురిఙ్‌ దేవుణు తీర్పు సీజి సిక్స సీనాన్. 20 సెఇ పణిఙ్‌ కిజినికార్‌ విజెరె జాయ్‌దిఙ్‌ ఇస్టం కిఎర్. వారు జాయ్‌దు రెఏర్. ఎందనిఙ్‌ ఇహిఙ, వరి సెఇ పణిఙ్‌ విజు జాయ్‌దు తోర్నె ఇజి తియెల్‌ ఆజినార్. 21 గాని నిజమాతి పణిఙ్‌ కినికాన్‌ ఎయెన్‌బా జాయ్‌దు వాజినాన్. ఎందానిఙ్‌ ఇహిఙ, వారు కిజిని పణిఙ్‌ విజు దేవుణుదిఙ్‌ లొఙిజి కిజినార్‌ ఇజి జాయ్‌వెల్లి తోర్నాద్”, ఇజి వెహ్తాన్‌.

బాప్తిసం సీని యోహాను యేసువందిఙ్‌ సాసి వెహ్సినాన్.

22 వెనుక, యేసుని, వన్నిసిసూర్‌ యూదయప్రాతమ్‌దు సొహార్‌. బాన్‌ వాండ్రు వరివెట సగం కాలం గడప్సి, లోకురిఙ్‌ బాప్తిసం సీబిసి మహాన్‌. 23 సలిముడగ్రు అయినొ ఇన్ని బాడిఃదు యోహాను బాప్తిసం సీజి మహాన్‌. ఎందనిఙ్‌ ఇహిఙ, బాన్‌ నండొ ఏరు మహె. లోకుర్‌ వన్ని డగ్రు సొన్సి బాప్తిసం లాగెఆజి మహార్‌. 24 యాక యోహనుఙ్‌ జెలిదు ఒఇ ముఙాల జర్గితాద్. 25 యోహాను సిసూర్‌ని ఒరెన్‌ యూద వాండ్రు సుబ్రం అని యూదురు రూలు వందిఙ్‌ వెహ్సి గొడఃబ ఆతార్. 26 వారు యోహానుడగ్రు వాతారె, “బోదకినికి, యొర్దాను గడ్డ అతాల్‌ని వెట ఒరెన్‌ మహాన్‌ గదె. నీను వన్ని వందిఙ్‌ వెహ్తి మన్ని. ఇవిలొన్‌ వాండ్రు ఏలు బాప్తిసం సీజినాన్. లోకుర్‌ విజెరె వన్నిడగ్రు సొన్‌సినార్”, ఇజి వెహ్తార్‌. 27 అందెఙె యోహాను వెహ్తాన్‌, “దేవుణు ఇస్టం కితివజనె ఒరెన్‌ వన్నిబత్కుదు విజు జర్గిజినాద్. 28 “నాను క్రీస్తు ఆఏ. గాని వన్నిఙ్‌ ఇంక ముఙాల దేవుణు నఙి పోక్తాన్”, ఇజి నాను వెహ్తిక మీరు వెహిదెర్. 29 పెండ్లి ఆని వన్నిదినె పెండ్లి బోదలి. పెండ్లి దఙడః కూలయెన్‌ వన్నిడగ్రు మంజి వాండ్రు వెహ్తికెఙ్‌ వెంజినాన్. వెహ్సినికెఙ్‌ వెంజినికాదె కూలాయెన్‌ వన్ని సర్‌ద. పెండ్లి దఙడః కూలాయెన్‌ పెండ్లి దఙడఃవెట సర్‌ద ఆని లెకెండ్‌ నా సర్‌ద క్రీస్తువెట పూర్తి ఆజినాద్. 30 వాండ్రు పెరికాన్‌ ఆదెఙ్‌వలె. నాను ఇజ్రికాన్‌ ఆదెఙ్. 31 పరలోకమ్‌దాన్‌ వాజినికాన్‌ విజెరి ముస్కు పెరికాన్. యా లోకమ్‌దాన్‌ వాజినికాన్‌ యా లోకమ్‌దికానె. వాండ్రు లోకమ్‌ది సఙతిఙ వందిఙ్‌ వెహ్సినాన్.పరలోకమ్‌దాన్‌ వాజినికాన్‌ విజెరె ముస్కు పెరికాన్. 32 వాండ్రు సుడ్ఃతి వనకవందిఙ్‌ వెహి వన్కా వందిఙ్‌ వెహ్సినాన్. గాని సెగొండారె వాండ్రు వెహ్సినికెఙ్‌ డగ్రు కినార్. 33 వన్నిమాట వెంజినికాన్‌ దేవుణు వెహ్సినికెఙ్‌ నిజం ఇజి ముద్ర పొకె ఆజినాన్. 34 దేవుణు పోక్తాన్‌ దేవుణు మాటనె వర్గిజినాన్. ఎందనిఙ్‌ ఇహిఙ, దేవుణు వన్ని ఆత్మ అంతు సిల్లెండ వన్నిఙ్‌ సీజినాన్. 35 అప్పొసి మరిసిఙ్‌ ప్రేమిస్నాన్. అందెఙె వాండ్రు వన్నిఙ్‌ విజుదనిఙ్‌ అతికారం సిత్త మనాన్. 36 మరిసి ముస్కు నమకం ఇడ్తి మన్నివన్నిఙ్‌ ఎలాకాలం దేవుణువెట బత్కిని బత్కు మనాద్. గాని వన్నిఙ్‌ లొఙ్‌ఇ వన్నిఙ్‌ ఎలాకాలం బత్కిని బత్కు సిల్లెద్‌. గాని దేవుణు సిక్స వన్ని ముస్కు ఎలాకాలం మనాద్.

4

యేసు సమరియ దేసెమ్‌ది బోదెలివెట వర్గిజినాన్‌

1-2 యోహాను ఇంక యేసు నండొండారిఙ్‌ వన్ని వెట కుడుఃప్సినాన్, వరిఙ్‌ బాప్తిసం సీజినాన్‌ ఇజి పరిసయ్‌రు వెహర్. (నిజం ఇన్నిక ఇహిఙ, యేసు ఎయెరిఙ్‌బా బాప్తిసం సిఏతాన్. వన్ని సిసూర్‌నె సితార్‌) 3 ఆహె పరిసయ్‌రు వర్గిజినార్‌ ఇజి యేసునెస్తాండ్రె, వాండ్రు యూదయ ప్రాంతం డిస్తాండ్రె గలీలయ ముటదు మరి మహ్త సొహాన్‌. 4 వాండ్రు సమరియ దేసమ్‌దాఙె సొండ్రెఙ్‌ సరి మనాద్‌. 5 అందెఙె వాండ్రు సమరియ దేసమ్‌దు మన్ని సుకారు ఇన్ని పట్నమ్‌దు వాతాన్. అయా పట్నం, పూర్‌బమ్‌దు బత్కిజి మహి యాకోబు వన్ని మరిసి యొసెపుఙ్‌ సిత్తి మన్ని బూమిడగ్రు మన్నికాద్. 6 యాకోబు కారిస్తి నూతి బాన్‌ మహాద్‌. యేసు పయిణం కిజి వందితాండ్రె అయా నూతి డగ్రు బస్తాన్. నస్తివలె, మదెనం.

7 అయావలె సమరియాతి బోదెలి ఉండ్రి ఏరు ఒతెఙ్‌ బాన్‌ వాతాద్. యేసు దని వెట, “ఏహ్‌ కట్సినాద్. ఏరు బుకెండ్‌ సిదా”, ఇహాన్‌. 8 (వన్ని సిసూర్‌ టిండి కొండెఙ్‌ పట్నమ్‌దు సొహ మహార్‌) 9 అయా బోదెలి వన్నిఙ్, “నీను యూద వాండ్రు. నాను సమరియ బోదెలి. అబాయా, నీను నఙి ఏరు లొస్నిదా”, ఇహాద్‌. (ఎందనిఙ్‌ఇహిఙ, యూదురు సమరియతి వరి వెట కూడ్ఃజి మన్‌ఏర్‌) 10 అందెఙె యేసు, “నీను దేవుణు సీనిక నెస్ని మంజినిక ఇహిఙ, నిఙి ఏరు లొస్నికాన్‌ ఎయెన్‌ ఇజి నెస్నిమంజినికిహిఙ, నీను వన్నిఙ్‌ దేవుణు సీనిక వెన్‌బాతి మరి. వాండ్రు నిఙి ఎలాకాలం బత్కిస్‌పిస్ని ఏరు సితాన్‌ మరి”, ఇజి వెహ్తాన్‌. 11 అయా బోదెలి వన్నిఙ్, “బాబు నూతి నిరీక మనాద్. ఏరు లాగ్‌దెఙ్‌ నిఙి డొక్కు ఇన్నిక సిల్లెద్‌. మరి ఎలాగ నీను బత్కిస్‌పిస్ని ఏరు లాగ్ని? 12 మా అనిగొగొ యాకోబు యా నూతి మఙి సితాన్. వాండ్రు, వన్ని మరిసిర్, వన్ని కోడ్డిఙ్, గొర్రెఙ్ విజు యా నూతిది ఏరు ఉణిజి మహార్‌. నీను వన్నిఙ్‌ మిస్తికిదా?”, ఇజి వెహ్తాద్‌.

13-14 అందెఙె యేసు, “యా ఏరు ఉణి విజెరిఙ్‌బా మరి ఏహ్కి కట్నాద్. గాని నాను సీని ఏరు ఉణివరిఙ్‌ఎసెఙ్‌బా ఏహ్‌ కట్‌ఎద్. నాను సీని ఏరు బూమిదాన్ సోసిని ఊట ఏరు లెకెండ్‌ వన్ని లొఇ మంజినె. అయాక వన్నిఙ్‌ ఎలాకాలం దేవుణు వెట బత్కిని బత్కు సీజినాద్‌”, ఇజి వెహ్తాన్‌. 15 నస్తివలె అది, “బాబు యా ఏరు నఙి సిదా. అయావలె ఎసెఙ్‌బా ఏహ్‌ కట్‌ఎద్. ఇబ్బె వాజి ఏరు లాగ్జి ఒతెఙ్‌ నఙి అవ్‌సరం సిల్లెద్‌”, ఇజి వెహ్తాద్‌. 16 యేసు దనిఙ్, “సొన్సి నీ మాసిఙ్‌ ఇబ్బె కూక్సి తగ్‌అ”, ఇజి వెహ్తాన్‌. 17 దన్నిఙ్‌ అది, “నఙి మాసి సిలెన్”, ఇహాద్‌. అందెఙె యేసు, “నఙి మాసి సిలెన్‌ ఇజి నీను వెహ్తిమాట నిజమ్‌నె. 18 నిఙి అయ్‌దుగురు మాసీర్‌ మహార్‌. ఏలు నీ వెట మంజినికాన్‌ నీ మాసి ఆఏన్. నీను నిజమ్‌నె వెహ్తి”, ఇహాన్‌. 19 అయావలె అది వెహ్తాద్‌, “బాబు నీను ఒరెన్‌ ప్రవక్త ఇజి నాను నెస్నా. 20 మా సమరియది అనిగొగొర్‌ యా గొరొత్‌నె దేవుణుదిఙ్‌ పొగ్‌డిఃజి మాడిఃస్తార్. గాని యూదురు ఆతి మీరు, దేవుణుదిఙ్‌ పొగిడిఃజి మాడిఃస్తెఙ్‌ మన్ని బాడ్డి యెరూసలెం ఇజి వెహ్సినిదెర్”.

21 అందెఙె యేసు, “బీబి, యెరుసలెమ్‌దుబా, యా గొరొత్‌బా బుబ్బ ఆతి దేవుణుదిఙ్‌ మీరు పొగిడిఃజి మాడిఃస్‌ఇ ఉండ్రి కాలం వాజినాద్. నీను నా మాట నమ్మిఅ. 22 ఎలాగ మర్తి వన్నిఙ్‌ పొగిడిఃజి మాడిఃసిన్‌దెర్‌ ఇజి మిఙి తెలిఏద్. గాని యూదురు ఆతి మఙి తెలినాద్, ఎలాగ మర్తి వన్నిఙ్‌ మాపు పొగిడిఃజి మాడిఃస్నాప్‌ ఇజి. ఎందానిఙ్‌ ఇహిఙ, యూదురు బాణిఙె, లోకురిఙ్‌ రక్సిస్నికాన్‌ వాజినాన్. 23 దేవుణు ఆత్మసత్తుదాన్‌ లోకుర్‌ బుబ్బెఙ్, వరి మన్సు పూర్తి నిజం పొగిడిఃజి మాడిఃసిని ఉండ్రి కాలం వాజినాద్. అయాక ఏలునె మనాద్. ఆహె పొగిడిఃజి మాడిఃసిని వరిఙె దేవుణుదిఙ్‌ ఇస్టం. 24 దేవుణు, ఆత్మనె. అందెఙె వన్నిఙ్‌ పొగిడిఃజి మాడిఃస్నికార్‌ వన్ని ఆత్మ సత్తుదాన్, నిజం ఇక వన్నిఙ్‌ పొగిడిఃజి మాడిఃస్తెఙ్‌వెలె”, ఇజి వెహ్తాన్‌.

25 అయా బోదెల్‌ వన్నిఙ్, “క్రీస్తు ఇజి కూకె ఆని మిసియ వానాన్‌ ఇజి నాను నెస్న. వాండ్రు వానివలె మఙి విజు వన్కా వందిఙ్‌ టెటాఙ్‌ వెహ్నన్”, ఇజి వెహ్తాద్‌. 26 అయావలె యేసు, “నీవెట వర్గిజిని నాను వాండ్రె”, ఇజి వెహ్తాన్‌.

27 అయావలెనె వన్ని సిసూర్‌ మర్‌జి వాతార్. వాండ్రు అయా బోదెల్‌ వెట వర్గిజినిక సుడ్ఃతారె నండొ బమ్మ ఆతార్. గాని నిఙి ఇన్నిక కావాలి ఇజి బా, నీను ఎందనిఙ్‌ దన్నివెట వర్గిజిని ఇజిబా ఎయెర్‌బా వెన్‌బాఏతార్. 28-29 అయా బోదెల్‌ దని కుండ డిఃస్తాదె పట్నం సొహాద్. సొహాదె, బాన్‌ మహి లోకురిఙ్, “నాను కితి విజు వన్కా వందిఙ్‌ నఙి వెహ్తి ఒరెన్‌ వన్నిఙ్‌ మీరు వాజి సుడ్ఃదు. వీండ్రు క్రీస్తు ఆఏండ్రా?”, ఇజి వెహ్తాద్‌. 30 వారు పట్నమ్‌దాన్‌ సోతారె వన్నిడగ్రు వాజి మహార్‌. 31-32 అయావలె వన్ని సిసూరు, “మెస్టరు ఇనికబా ఉణామె’, ఇజి వన్నిఙ్‌ బతిమాలితార్. ‘మిఙి తెలిఇ బోజనం నఙి ఉండెఙ్‌ మనాద్”, ఇజి వాండ్రు వరిఙ్‌ వెహ్తాన్‌. 33 “వన్నిఙ్‌ బోజనం ఎయెన్‌బా తతాండ్రా?”, ఇజి ఒరెన్‌దిఙ్‌ ఒరెన్‌ సిసూర్‌ వర్గితార్.

34 యేసు వరిఙ్, “నఙి పోక్తాన్‌ నఙి వెహ్తి పణి పూర్తి కినికాదె నా బోజనం లెకెండ్‌ మనాద్. 35 ‘నాల్గి నెల్లెఙ్‌ మనాద్‌ పంట కొయ్‌ని కాలం’, ఇజి మీరు వెహ్నిదెర్‌గదె. నాను మిఙి వెహ్సిన, మీ కణుకు పెర్జి మడిఃఙ సుడ్ఃదు. ఆకెఙ్‌ సోపాతెనె పండితె మన్నె. 36 నా మాటెఙ్‌ వెండ్రెఙ్‌ తయార్‌ ఆతి మన్ని యా లోకురిఙ్‌ సుడ్ఃఅ. కొయిదెఙ్‌ సోపాతి మన్ని మడిఃఙ లెకెండ్‌ మనార్. వరిఙ్‌ ఎలాకాలం దేవుణు వెట బత్కిని బత్కు దొహ్‌క్నాద్‌ ఇజి నా డగ్రు తని వన్నిఙ్‌ లాబం మనాద్. విత్నికాన్‌ని కొయినికాన్‌ రిఎర్‌ కూడ్ఃజి సర్‌ద ఆని లెకెండ్‌ వీండ్రు ని విని ముఙాల లోకురిఙ్‌ సువార్త వెహ్తికార్‌ రిఎర్‌ కూడ్ఃజి సర్‌ద ఆనార్. 37 ‘విత్నికాన్‌ ఒరెన్. కొయినికాన్‌ మరి ఒరెన్‌’, ఇజి వెహ్నిక నిజమ్‌నె. 38 మహికార్‌ కస్టబడిఃజి పణి కితార్. మీరు కిఇతిదెర్. వారు కస్టపడిఃజి కితి పణిది లాబం లాగ్‌దెఙ్‌ నాను మిఙి పోక్సిన.

నండొ సమరియదికార్‌ యేసుఙ్‌ నమిజినార్.

39 “నాను కితి విజు వన్కా వందిఙ్‌ వాండ్రు నఙి వెహ్తాన్‌”, ఇజి అయా బోదెలి మాట వెహరె, అయా పట్నమ్‌ది నండొ సమరియదికార్‌ యేసుఙ్‌ నమ్మితార్. 40 అందెఙె సమరియదికార్‌ వన్ని డగ్రు వాతారె, “మా డగ్రు మన్‌అ ఇజి వన్నిఙ్‌ బతిమాలితార్. అందెఙె వాండ్రు అబె రుండి రోస్కు మహాన్‌. 41 వన్ని మాట వెహరె, మరి నండొండార్‌ వన్నిఙ్‌ నమ్మితార్.

42 వారు అయా బోదెల్‌దిఙ్, “నీను వెహ్తి దనిదాన్‌ ఆఎద్‌ మాపు యేలు నమిజినిక. గాని విని మాటెఙ్‌ మాపు వెహప్. నిజమె, వీండ్రె లోకురిఙ్‌ పాపమ్‌కాఙ్‌ రక్సిస్నికాన్‌ ఇజి మాపు నెసినాప్. అందెఙె మాపు వినిఙ్‌ నమ్మిజినాప్”, ఇహార్‌.

యేసు అతికారి మరిసిఙ్‌ నెగెణ్‌ కిజినాన్‌

43 రుండి రోస్కు బాన్‌ మహి వెన్కా, యేసు సమరియదాన్‌ గలీలయ ప్రాంతమ్‌దు సొహాన్‌. 44 (యేసునె వెహ్త మహాన్‌, “ఒరెన్‌ ప్రవక్తెఙ్‌ వన్నిసొంత ప్రాంతమ్‌దు ఎయెర్‌బా గవ్‌రం సిఎర్‌”, ఇజి) 45 వాండ్రు గలీలయదు వాతివలె, గలీలియదికార్‌ వన్నిఙ్‌ డగ్రు కితార్. ఎందనిఙ్‌ఇహిఙ, వారుబా పస్క పండొయిదిఙ్‌ యెరూసలెమ్‌దు సొహ మహరె, వాండ్రు అబ్బె కితి విజు పణిఙ్‌ సుడ్ఃత‌ మహార్‌.

46 వాండ్రు గలీలియది కానా ఇన్ని పట్నమ్‌దు మరి వాతాన్. బానె వాండ్రు ఏరుదిఙ్‌ ద్రాక్స కడు కితాన్. అబ్బె ఒరెన్‌ గవర్‌మెంటు అతికారి మహాన్‌. వన్ని మరిసి కపర్‌నహొముదు కస్టం అర్త మహాన్‌. 47 యేసు యుదయదాన్‌ గలీలయదు వాతాన్‌ ఇజి వెహివెలె వాండ్రు యేసు డగ్రు వాతాన్. వాతండ్రె, “నా మరిన్‌ సాదెఙ్‌ డగ్రు ఆత మనాన్. అందెఙె నీను వాజి వన్నిఙ్‌ నెగెణ్‌ కిఅ”, ఇజి వన్నిఙ్‌ బతిమాల్‌తాన్. 48 యేసువన్నిఙ్, “నండొ బమ్మాని గుర్తుఙ్‌ సుడ్ఃతిఙనె మీరు నమినిదెర్”, ఇజి వెహ్తాన్‌. 49 అయా అతికారి, “బాబు, నా మరిన్‌ సాని ముఙాల రఅ”, ఇజి వెహ్తాన్‌. 50 దన్నిఙ్‌ యేసు వన్నిఙ్, “సొన్‌అ. నీ మరిన్‌ బత్కినాన్”, ఇజి వెహ్తాన్‌. వాండ్రు యేసు వెహ్తిమాట నమితాండ్రె సొహాన్‌. 51 వాండ్రు సొన్సి మహివలె వన్ని ఇండ్రొణి పణి మణిసీర్‌ వన్ని ఎద్రు వాతారె, “నీ మరిన్‌ బత్కిత మనాన్”, ఇహార్‌. 52 ఎసొడు గంటెఙ్‌ వన్నిమరిసి నెగెణ్‌ ఆతాన్‌ ఇజి వరిఙ్‌ వెన్‌బాతిఙ్‌ వారు, “ఇఏన్‌ ఒంటి గంటదిఙ్‌ నోబు డిఃస్తాద్”, ఇజి వెహ్తార్‌. 53 నీ మరిన్‌ బత్కినాన్‌ ఇజి యేసు వెహ్తి ఆ టయిమ్‌దునె, వన్నిమరిన్‌ నెగెణ్‌ ఆతాన్‌ ఇజి బుబ్బ నెస్తాన్. అందెఙె వాండ్రు వన్ని కుటుమ్‌దికార్‌ యేసుఙ్‌ నమ్మితార్. 54 యాకదె యేసు యుదయదాన్‌ గలీలయదు వాతి వెనుక కిత్తి మరి ఉండ్రి బమ్మాతి పణి.

5

1 వెన్కా యూదుర్‌ఙ పండొయ్‌ ఉండ్రి వాతాద్. అందెఙె యేసు యెరూసలెమ్‌దు సొహాన్‌. 2 యెరూసలెం సుటులం తొహ్‌క్తి కోటదు గొర్రెఙ్ సొని గోర్‌జె ఉండ్రి మనాద్. దన్నిడగ్రు ఉండ్రి సెరు మనాద్. దన్ని పేరు ఎబ్రి బాసదు బెదెస్త ఇజి. దన్నిఙ్‌ అయ్‌దు అరుఙుఙ్‌ సురులం మన్నె. 3-4 అయా అరుఙుఙ మందెఙ్‌ మందెఙ్‌ కస్టమ్‌కాణికార్‌ గూర్త మహార్‌. గుడ్డిదికార్, సొటాదికార్, కిక్కుకాల్కు అర్తికార్‌ బాన్‌ మహార్‌. ఎస్తివలెనొ ఉండ్రి సుటు దేవుణు దూత ఒరెన్‌ అయా సెర్రుదు డిఃగ్‌జి ఏరుదిఙ్‌ కద్లిసినాన్. అయావలె ఎయెన్‌ ముఙాల ఏరుదు డిఃగ్‌నాండ్రొ, వాండ్రు ఎలాగ మర్తి జబ్బు ఆతికాన్‌ ఆతిఙ్‌బా నెగెణ్‌ ఆనాన్. యా కస్టమ్‌కాణికార్‌ ఏరు కద్లిని దన్నిఙ్‌ ఎద్రుసుడ్ఃజి మహార్‌.

5 వరి లొఇ ఒరెన్‌ మహాన్‌. వాండ్రు ముప్పయెనిమిది పంటెఙాణిఙ్‌ కస్టమ్‌దాన్‌ మహాన్‌. 6 యేసు వన్నిఙ్‌ సుడ్ఃతాన్. వాండ్రు నండొ పంటెఙాణిఙ్‌ కస్టమ్‌దాన్‌ మనాన్‌ ఇజి నెస్తాండ్రె, వన్నిఙ్, “నీను నెగెణ్‌ ఆదెఙ్‌ కోరిజినిదా?”, ఇజి వెన్‌బాతాన్.

7 వెన్‌బాతిఙ్‌ అయా కస్టమ్‌దికాన్, “బాబు, ఏరు కద్లిసినివలె నఙి సెరుదు డిఃప్తెఙ్, ఎయెన్‌బా నఙి సిల్లెన్. నాను డిఃగ్‌న ఇనిఙ్, నఙి ఇంక ముఙాలా మరి ఒరెన్‌ డిఃగ్‌జినాన్”, ఇజి వెహ్తాన్‌.

8 యేసు వన్నిఙ్, “నీను నిఙ్‌జి నీ సాప అసి నడిఃఅ”, ఇజి వెహ్తాన్‌. 9 వెటనె వాండ్రు నెగెణ్‌ ఆతండ్రె వన్ని సాప నిక్తాండ్రె నడిఃతాన్. యాక విస్రాంతి దినమ్‌దు జర్గితాద్. 10 అందెఙె యూదురు నెగెణ్‌ఆతి వన్నిఙ్, “నేండ్రు విస్రాంతి దినం గదె. నీను సాపెఙ్‌ నిక్సి ఒతెఙ్‌ ఆఎద్. ఎందనిఙ్‌ ఇహిఙ, మోసె సితి రూలుఙ్‌దు వెహ్సినాద్, ఇన్ని పణిబా విస్రాంతి దినమ్‌దు కిదెఙ్‌ ఆఎద్‌ ఇజి”, ఇజి వెహ్తార్‌. 11 దన్నిఙ్‌ వాండ్రు, “నఙి నెగెణ్‌ కితికాన్, ‘నీ సాప నిక్సి నిడిఃఅ’, ఇజి నఙి వెహ్తాన్‌”, ఇహాన్‌. 12 అందెఙె వారు, “నీ సాపెఙ్‌ నిక్సి నడిఃఅ ఇజి నిఙి వెహ్తికాన్‌ ఎయెన్‌?”, ఇజి వెన్‌బాతార్. 13 నెగెణ్‌ కిత్తికాన్‌ ఎయెన్‌ ఇజి వన్నిఙ్‌ తెలిఎతాద్. ఎందనిఙ్‌ ఇహిఙ, అబ్బె మందలోకుర్‌ కూడిఃత మహార్‌. యేసు వరి లొఇహాన్‌‌ తప్రె ఆతండ్రె సొహాన్‌. 14 వెనుక యేసు వన్నిఙ్‌ దేవుణు గుడిఃదు సుడ్ఃతాన్. సుడ్ఃతండ్రె వన్నిఙ్, “సుడ్ఃఅ, నీను ఏలు నెగెణ్‌ ఆతి. ఏలుదాన్‌ పాపమ్‌కు కిమ. సిలిఙ నిఙి మరి బాదెఙ్‌ లావు వానె”, ఇహాన్‌. 15 వాండ్రు సొహాండ్రె వన్నిఙ్‌ నెగెణ్‌ కితికాన్‌ యేసు ఇజి యూదురిఙ్‌ వెహ్తాన్‌.

16 అందెఙె యా పణిఙ్‌ యేసు విస్రాంతిదినమ్‌దు కితిఙ్‌ యూదురు వన్నిఙ్‌ నండొ మాలెఙ్ కిత్తార్. 17 గాని యేసు వరిఙ్, “నా బుబ్బ ఎస్తివలెబా నెగ్గి పణిఙ్‌ మహి వరి వందిఙ్‌ కిజినె మంజినాన్. నానుబా కిజిన”, ఇజి వెహ్తాన్‌. 18 యా లెకెండ్‌ యేసు వెహ్తిఙ్, యూదురు వన్నిఙ్‌ సప్తెఙ్‌ మరి నండొ సుడ్ఃతార్. ఎందానిఙ్‌ ఇహిఙ, వాండ్రు విస్రాంతిదినమ్‌ది రూలుఙ్‌ తప్తికాదె ఆఎండ, దేవుణు వన్ని సొంత బుబ్బ ఇజిబా వెహ్సినాన్. అయాలెకెండ్, వాండ్రు దేవుణు వెట సమానం ఆతికాన్‌ ఇజి వెహె ఆజినాన్. అందెఙె యేసుఙ్‌ సప్తెఙ్‌ మరి నండొ సుడ్ఃతార్.

19 యేసు వరిఙ్‌ ఈహు మర్‌జి వెహ్తాన్‌. “నాను మిఙి నిజం వెహ్సిన, మరిసి ఆతి నాను ఇనికబా నా సొంత సత్తుదాన్‌ కిదెఙ్‌ అట్‌ఎన్. నా బుబ్బ ఇన్ని ఇనికెఙ్‌ కిజినిక సుడ్ఃజినానొ, అయాకెఙ్‌ నాను బా కిజిన. బుబ్బ కిజినికెఙ్‌ మరిసి బా కిజినాన్. 20 ఎందానిఙ్‌ ఇహిఙ, అపొసి మరిసిఙ్‌ ప్రేమిస్నాన్. వాండ్రు కిజినికెఙ్‌ విజు మరిసిఙ్‌ తోరిస్నాన్. వాండ్రు వన్నిఙ్‌ దినిఙ్‌ మిస్తి మరి నండొ పెరి పణిఙ్‌ తోరిస్నాన్. అయాకెఙ్‌ సుడ్ఃజి మీరు విజెరె నండొ బమ్మ ఆనిదెర్. 21 అప్పొసి ఎలాగ సాతివరిఙ్‌ నిక్సి, వరిఙ్‌ బత్కిసినాండ్రొ అయ లెకెండ్, మరిసిబా బత్కిసినాన్. వన్నిఙ్‌ ఇస్టం మన్ని వరిఙ్‌ బత్కిస్నాన్. 22-23 అప్పొసి ఎయెరిఙ్‌బా, వారు తీర్పు కిఎన్. గాని విజెరిఙ్‌ తీర్పు కిదెఙ్‌ మరిసిఙ్‌ అతికారం విజు ఒపజెప్త మనాన్. అపొసిఙ్‌ గవ్‌రం సీనిలెకెండ్‌ విజెరె మరిసిఙ్‌ గవ్‌రం సీదెఙ్‌నె యా అతికారం ఒపజెప్త మనాన్. మరిసిఙ్‌ గవ్‌రం సిఇకాన్‌ ఎయెన్‌బా, వన్నిఙ్‌ పోక్తి అపొసిఙ్‌ గవ్‌రం సిఏన్.

24 నాను మిఙి నిజం వెహ్సిన, నా మాట వెంజి, నఙి పోక్తి వన్నిఙ్‌ నమ్మిజినివన్నిఙ్‌ ఎలాకాలం దేవుణు వెట బత్కిని బత్కు మనాద్. వన్నిఙ్‌ నాను తీర్పుసిఏ. వన్నిఙ్‌ ఎలాకాలం మన్ని సిక్స సిల్లెద్‌. గాని వాండ్రు ఎలాకాలం దేవుణు వెట బత్కినాన్. 25 సాతి లెకెండ్‌ మనికార్‌ దేవుణు మరిసి ఆతి నాను వెహ్ని మాటెఙ్‌ వెని కాలం వాజినాద్. అయాక ఏలునె వాత మనాద్. నా మాటెఙ్‌ వెంజి, అయ లెకెండ్‌ కినికార్‌ బత్కినార్, ఇజి నాను మిఙి నిజమ్‌నె వెహ్సిన. 26 ఎందానిఙ్‌ ఇహిఙ, నా బుబ్బ బాణిఙె బత్కు వానాద్. వాండ్రు విజెరె బత్కిసిని లెకెండ్, నాను లోకురిఙ్‌ బత్కిస్తెఙ్‌ నఙి అతికారం సిత మనాన్. 27 మరి లోకురిఙ్‌ తీర్పు సీదెఙ్‌ వాండ్రు నఙి అతికారం సిత మనాన్. ఎందనిఙ్‌ ఇహిఙ, నాను లోకు మరిసి.

28 దిన్నివందిఙ్‌ బమ్మ ఆమాట్. ఎందానిఙ్‌ ఇహిఙ, దూకిదు మనికార్‌ విజెరె నా మాటెఙ్‌ వెని కాలం ఉండ్రి వాజినాద్. 29 వారు దూకిదాన్‌ వెల్లి వానార్. నెగ్గి పణిఙ్‌ కితికార్‌ నిఙ్‌జి మరి ఎల్లకాలం దేవుణు వెట బత్కినార్. సెఇ పణిఙ్‌ కితికార్‌ నిఙ్‌జి సిక్స పొందినార్. 30 నా సొంత సత్తుదాన్‌ ఇనికబా కిదెఙ్‌ నాను అట్‌ఏ. దేవుణు వెహ్తి వజనె నాను తీర్పు సీజిన. అందెఙె నాను తీర్పు సీజి సిక్స సీనిక నాయం ఆత్తిక. ఎందానిఙ్‌ ఇహిఙ, నాను నఙి ఇస్టం ఆతి వజ కిఎ, నఙి పోక్తి వన్నిఙ్‌ ఇస్టం ఆతివజనె కిజిన.

31 నా వందిఙ్‌ నానె వెహ్తిఙ, నాను వెహ్సిని వన్కాఙ్‌ పేరు సిల్లెద్‌. 32 గాని నా వందిఙ్‌ మరి ఒరెన్‌ సాక్సి వెహ్సినాన్. వాండ్రు నా బుబ్బ. వాండ్రు నా వందిఙ్‌ వెహ్సిని సాక్సి నిజం ఇజి నాను నెసిన.

33 మీరు యోహాను డగ్రు సెగొండారిఙ్‌ పోక్తిదెర్. వాండ్రు నా వందిఙ్‌ నిజమాతి సాక్సి వెహ్తాన్‌‌ 34 లోకుర్‌ నా వందిఙ్‌ వెహ్సిని సాక్సి నఙి అవుసరం సిల్లెద్‌. గాని మీరు యోహాను వెహ్తి మాటెఙ్‌ నమిజి దేవుణు మిఙి రక్సిస్తెఙ్, నాను వాండ్రు వెహ్తి దని వందిఙ్‌ వెహ్సిన. 35 ఉండ్రి దీవ కసి జాయ్‌ సీజినిలెకెండ్‌ యోహాను నిజమాతికెఙ్‌ నెస్‌పిస్తాన్. సెగం కాలం వన్ని మాటెఙ్‌ వెంజి మీరు సర్‌ద ఆతిదెర్. 36 నాను కిజిని పణిఙ్‌ యోహాను వెహ్తి సాక్సి ఇంక గొప్ప పెరి సాక్సినె. ఎందనిఙ్‌ ఇహిఙ, నాను పూర్తి కిదెఙ్‌ బుబ్బ నఙి ఒపజెప్తికెఙె నాను కిజిని పణిఙ్. అయా పణిఙ్‌ బుబ్బ నఙి పోక్త మనాన్‌ ఇజి రుజుప్‌కిజినె. 37-38 మరి, నఙి పోక్తి బుబ్బనె నా వందిఙ్‌ నిజమాతికెఙ్‌ వెహ్సినాన్. మీరు వన్నిఙ్‌ ఎసెఙ్‌బా వెన్‌ఇతిదెర్. వన్ని రూపు ఎసెఙ్‌బా తొఇతిదెర్. వన్ని మాటెఙ్‌ మీ మన్సుదు ఇడ్ఇతిదెర్. ఎందనిఙ్‌ ఇహిఙ, వాండ్రు పోక్తి నఙి మీరు నమిఇదెర్. 39-40 మీరు దేవుణు మాట బాగ సద్‌విజినిదెర్. ఎందనిఙ్‌ ఇహిఙ, అయాక మిఙి ఎలాకాలం దేవుణు వెట బత్కిని బత్కు సీనాద్‌ ఇజి ఒడ్ఃబిజినిదెర్. అయా మాటెఙ్‌ నా వందిఙె వెహ్సినె. గాని దేవుణు వెట ఎలాకాలం బత్కిని బత్కు వందిఙ్‌ నా డగ్రు రెఇదెర్. 41 లోకుర్‌ పొగ్‌డిఃజినికెఙ్‌ నాను కోరిఏ. 42 గాని మీరు ఎలాగ మర్తికిదెర్‌ ఇజి నాను నెస్న. మీరు దేవుణుదిఙ్‌ నిజం ప్రేమిస్‌ఇకిదెర్‌ ఇజి నాను నెస్న. 43 నా బుబ్బ సిత్తి అతికారమ్‌దాన్‌ నాను వాత మన్న. గాని మీరు నఙి డగ్రు కిఇదెర్. మరి ఒరెన్, వన్ని సొంత అతికారమ్‌దాన్‌ వాతిఙ, మీరు వన్నిఙ్‌ డగ్రు కినిదెర్. 44 లోకుర్‌ పొగ్‌డిఃదెఙ్‌ ఇజి మీరు కోరిజినిదెర్. ఒరెండ్రె దేవుణు ఆతికాన్‌ మిఙి పొగ్‌డిఃదెఙ్‌ మీరు కోర్‌ఇదెర్. మరి మీరు ఎలాగ నఙి నమ్మినిదెర్‌? 45 నాను బుబ్బ డగ్రు నేరం మోప్నాన్‌ ఇజి మీరు ఒడ్ఃబిమాట్. మీరు ఆస దాన్‌ ఎద్రు సుడ్ఃతి మోసెనె మీ ముస్కు నేరం మొప్నాన్. 46 మీరు మోసెఙ్‌ నమ్మినికిదెర్‌, నఙిబా నమ్మితార్‌ మరి. ఎందానిఙ్‌ ఇహిఙ, మోసె నా వందిఙ్‌ రాస్త మనాన్. 47 మీరు వాండ్రు రాస్తి మనికెఙ్‌ నమ్మిఇదెర్. మరి ఎలాగ నాను వెహ్సినిక నమ్మినిదెర్?”.

6

యేసు అయ్‌దు వేయు మొగ్గకొడొఃరిఙ్‌ బోజనం సీజినాన్‌

1 దన్నివెనుక యేసు గలీలయ సమ్‌దరం డాట్సి అతాహ ఒడ్డుద్‌ సొహాన్‌. తిబెరియ సమ్‌దరం ఇజిబా ఇనార్. 2 కస్టమ్‌దాన్‌ మహి వరిఙ్‌ వాండ్రు నెగెణ్‌ కితి బమ్మ ఆతి పణిఙ లోకుర్‌ సుడ్ఃతార్. అందెఙె మంద లోకుర్‌ వన్ని వెట వాతార్. 3 యేసు అబెణి గొరొణ్‌ సెల్కాదు ఎక్తాండ్రె వన్ని సిసూర్‌ వెట బస్త మహాన్‌. 4 నస్తివలె యూదురు కిని పస్క ఇని పండొయ్‌ డగ్రు ఆత మహాద్‌. 5 యేసు కణక పెహ్తి బేస్తిఙ్, మంద లోకుర్‌ వన్ని డగ్రు వాజినిక సుడ్ఃతాన్. “వీరు ఉండెఙ్‌ బోజనం ఎలాగ కొండెఙ్‌ ఆనాప్‌?”, ఇజి పిలిపుఙ్‌ వెన్‌బాతాన్. 6 ఇనిక కిదెఙ్‌ ఇజి యేసు నెస్నాన్‌ గాని పిలిపుఙ్‌ వన్నిముస్కు నమకం మనాదా ఇజి సుడ్ఃదెఙె వాండ్రు అయా లెకెండ్‌ వెన్‌బాతాన్. 7 అందెఙె పిలిపు, “వరి లొఇ ఒరెన్‌ ఒరెన్‌ కండెక్‌ కండెక్‌ ఉండెఙ్‌బా రుండి వందెఙ్‌ వెండి రుపాయుఙాణి బోజనం కొటిఙ్‌బా సాల్‌ఎద్”, ఇజి వన్నిఙ్‌ వెహ్తాన్‌. 8 అయావలె వన్ని సిసూర్‌ లొఇ ఒరెన్‌ ఆతి ఆంద్రెయ ఇనికాన్‌ యేసుఙ్‌ వెహ్తాన్‌. వీండ్రు సిమోన్‌ పేతురుఙ్‌ తంబెర్సి. 9 వాండ్రు ఇన్నిక వెహ్తాన్‌‌ ఇహిఙ, ‘ఇబ్బె ఒరెన్‌ ఇజ్రి కొడొః మనాన్. వన్నిబాన్‌ అయ్‌దు యావల రొట్టెఙ్, రుండి మొయెఙ్‌ మనె. గాని నిసొ మందదిఙ్‌ యాకెఙ్‌ సాల్‌ఉ”, ఇజి వెహ్తాన్‌. 10 అయావలె యేసు, “యా లోకాఙ్‌ బసె కిదు”, ఇజి వెహ్తాన్‌. అయా బాడిఃదు నండొ గడ్డి మనాద్. అందెఙె మొగ్గకొడొఃర్‌ బస్తార్. వారె డగ్రు అయ్‌దు వెయుఙ్‌ మహార్‌. 11 యేసు అయా రొట్టెఙ్‌ అస్తాండ్రె, దేవుణుదిఙ్‌ వందనమ్‌కు వెహ్తండ్రె, బస్తి వరిఙ్‌ సీబాజి సితాన్. అయాలెకెండె మొయెఙ్‌బా. వరిఙ్‌ కావాలస్తి నసొ సీబాత సిత్తాన్. 12 వారు పొటపంజు తిహి వెనుక, “ఇన్నిక పాడు ఆఏండ, మిగిలితికెఙ్‌ కొటు కిదు”, ఇజి సిసూర్‌ఙ వెహ్తాన్‌. 13 అందెఙె మిగిలితికెఙ్‌ సిసూర్‌ కెహ్తర్. లోకుర్‌ తిహి వెన్కా మన్ని అయ్‌దు యావల రొట్టెఙాణి ముకెఙ్‌ కొటు కితారె, పన్నెండు గప్పెఙ్‌ నిహ్తర్. 14 యేసు కిత్తి యా బమ్మాతి పణి సుడ్ఃతారె, “నిజమె, లోకమ్‌దు వాని ప్రవక్త వీండ్రె”, ఇజి వెహ్తార్‌. 15 యా లోకుర్‌ వాజి, కెఇ కెఇ నఙి రాజు కినార్‌ ఇజి యేసు నెస్తాన్. అందెఙె వాండ్రు బాణిఙ్‌ డిస్తాండ్రె ఒరెండ్రె మరి గొరొత్‌ సొహాన్‌.

యేసు సమ్‌దరం ముస్కు నడిఃజినాన్‌

16-17 పొద్దు ఆతివెలె, వన్నిసిసూర్‌ డిఃగితారె, సమ్‌దరం ఒడ్డుదు వాతార్. అబ్బె వారు ఉండ్రి డోణిదు ఎక్తారె, సమ్‌దరం డాట్సి, కపర్‌నహొముదు సొండ్రెఙ్‌ ఇజి సోతార్. అయావలె సీకాట్‌ ఆతాద్. యేసు వరి డగ్రు ఇంక రఎండ మహాన్‌. 18 నస్తివలె పెరి గాలి ఉండ్రి వాతాద్. సందారమ్‌దు లావు ఉల్కెఙ్‌ నిఙితె. 19 వారు రమారమి మూండ్రి నాల్గి మయ్‌లు నడిఃపిస్తార్. అయావలె యేసు సందారం ఏరు ముస్కు నడిఃజి డోణి డగ్రు వాజినిక సుడ్ఃతార్. అయాక సుడ్ఃతారె, వారు నండొ తియెల్‌ ఆతార్.

20 గాని వాండ్రు, “నానె, తియెల్‌ ఆమాట్”, ఇజి వరిఙ్‌ వెహ్తాన్‌. 21 అందెఙె వారు వన్నిఙ్‌ డోణిదు ఎకిస్తెఙ్‌ ఇస్టం ఆతార్‌ గాని వెటనె వారు సొండ్రెఙ్‌ సరి సోతి మన్ని గటుదు అందితార్. 22 సిసూరు డోణి ఎక్సి సొని ముఙాల నిహి మహి సమ్‌దరం ఒడ్డుదు మంద లోకుర్‌ మహార్‌. మహ్స నాండిఙ్‌ వారు నెస్తార్, అబ్బె ఉండ్రి డోణినె మహాద్‌. యేసు వన్ని సిసూర్‌ వెట అయా డోణి ఎక్సి సొన్‌ఎతాన్. సిసూర్‌నె ఎక్త సొహార్‌ ఇజి. 23 నస్తివలె, తిబెరియదాన్‌ మరి డోణిఙ్‌ వాతె. యేసు రొట్టెఙ వందిఙ్‌ దేవుణుదిఙ్‌ వందనమ్‌కు వెహ్తాన్‌. వెహ్తి వెన్కా లోకుర్‌ అయాక తిహర్. వారు రొటెఙ్‌ తిహి బాడ్డిః డగ్రు అయా డోణిఙ్‌ వాతె. 24 యేసుని వన్ని సిసూర్‌ బాన్‌ సిల్లెర్‌‌ ఇజి మంద నెస్తార్. ఆహె నెస్తివెలె, వారు డోణిఙ్‌ ఎక్తారె, వన్నిఙ్‌ రెబాజి కపర్‌నహొముదు సొహార్‌. 25 వారు యేసుఙ్‌ అతాహ ఒడ్డుదు సుడ్ఃతారె, “బోదకినికిదా, నీను ఎస్‌కాండె ఇబ్బె వాతి?”, ఇజి వన్నిఙ్‌ వెన్‌బాతార్. 26 దన్నిఙ్‌ యేసు వెహ్తాన్‌, “నాను మీ వెట నిజం వెహ్సిన, మీరు పొట పంజు రొటెఙ్‌ తిహిదెర్. అందెఙె మీరు నఙి రెబానిదెర్. గాని నాను కితి బమ్మ ఆతి పణి అర్దం నెస్ని వందిఙ్‌ ఆఎద్‌ రెబాజినిక. 27 పాడాఃజి సొని టిండి వందిఙ్‌ కస్టబడఃమాట్. గాని ఎలాకాలం దేవుణు వెట బత్కిని బత్కు సీని నిజమాతి టిండి వందిఙ్‌ కస్టబడఃదు. లోకు మరిసి అయా టిండి మిఙి సీనాన్. ఎందనిఙ్‌ ఇహిఙ అయా టిండి సీదెఙ్‌ వన్నిఙ్‌ బుబ్బ ఆతి దేవుణు అతికారం సిత మనాన్. 28 వారు వన్నిఙ్, “మాపు దేవుణు పణికిదెఙ్‌ ఇహిఙ, ఇన్నిక కిదెఙ్‌వెలె?”, ఇజి వెన్‌బాతార్. 29 యేసు వరిఙ్, “దేవుణు పోక్తి వన్నిముస్కు నమకం ఇడ్ఃజి మంజినికాదె దేవుణు సేవ పణి”, ఇజి వెహ్తాన్‌. 30 అందెఙె వారు, “అహిఙ, నీను ఇని బమ్మాని పణికినిలె? అయాక సుడ్ఃజి నీ ముస్కు నమకం ఇడ్‌దెఙ్‌ నీను ఇనిక కినిలె? 31 మోసె వెట మహి మా అనిగొగొర్‌ బీడిమ్‌బూమిద్‌ మన్న ఇని బోజనం ఉటార్. దేవుణు మాటదు రాస్త మనాద్, ‘వారు ఉండెఙ్‌ దేవుణు మంజిని బాడ్డిదాన్‌ వాండ్రు బోజనం సితాన్‌ ఇజి’ ”, ఇజి వెహ్తాన్‌. 32 అందెఙె యేసు వరిఙ్‌ వెహ్తాన్‌, “నాను మిఙి నిజం వెహ్సిన, దేవుణు మంజిని బాడ్డిదాన్‌ బోజనం మిఙి సితికాన్‌ మోసె ఆఎన్, గాని నా బుబ్బనె సితాన్. వాండ్రె మిఙి దేవుణు మంజిని బాడ్డిదాన్‌ నిజమాతి బోజనం సీజినికాన్. 33 దేవుణు సీజిని బోజనం ఇన్నిక ఇహిఙ, వాండ్రు మంజిని బాడిదాన్‌డిఃగితి వాతి, యా లోకమ్‌ది లోకురిఙ్‌ ఎలాకాలం దేవుణు వెట బత్కిజిని బత్కు సీజినికానె”. 34 అహిఙ, ప్రబువా, యా బోజనం ఎలాకాలం మఙి సీజి మన్‌అ”, ఇజి వారు వన్నిఙ్‌ వెహ్తార్‌.

35 అందెఙె యేసు వరిఙ్‌ ఈహు వెహ్తాన్‌, “ఎలాకాలం దేవుణు వెట బత్కిదెఙ్‌ లోకురిఙ్‌ బత్కిస్‌పిస్ని టిండి నానె. నా డగ్రు వాజినికాన్‌ ఎసెఙ్‌బా బఙ సాఎన్, నఙి నమ్మినికాన్‌ ఎసెఙ్‌బా ఏహ్కి సాఎన్. 36 నాను మిఙి వెహ్తి లెకెండ్, మీరు నఙి సుడ్ఃతి మనిదెర్, గాని నఙి నమిఇదెర్. 37 బుబ్బ నఙి ఒపజెప్తి లోకుర్‌ విజెరె నా డగ్రు వానార్. నా డగ్రు వాని ఎయెరిఙ్‌బా నాను వెల్లి నెక్సి పొక్‌ఏ. 38 ఎందానిఙ్‌ఇహిఙ, నాను నఙి ఇస్టం వాతి లెకెండ్‌ కిదెఙ్‌ ఆఏద్, దేవుణు మంజిని బాడ్డిదాన్‌ డిఃగితి వాతిక. గాని నఙి పోక్తి వన్నిఙ్‌ ఇస్టం వాతి లెకెండ్‌ కిదెఙె డిగిత వాత. 39 నఙి పోక్తి దేవుణు, నా బాణిఙ్‌ ఇన్నిక కోరిజినాన్‌ ఇహిఙ, వాండ్రు నఙి ఒపజెప్తి వరి లొఇ ఎయెరిఙ్‌బా నాను డిఃస్తెఙ్‌ ఆఏద్. గాని వరిఙ్‌ నాను మరి వాని కడెఃవెరి దినమ్‌దు ఎలాకాలం బత్కిస్తెఙె. యాకదె వాండ్రు నా బాణిఙ్‌ కోరిజినాన్. 40 నా బుబ్బ కోరిజినిక ఇన్నిక ఇహిఙ, నాను దేవుణు మరిసి ఇజి నెసి నఙి నమ్మిని ఎయెరిఙ్‌బా ఎలాకాలం దేవుణు వెట బత్కిని బత్కు మండ్రెఙ్‌ ఇజి. మరి నాను మర్‌జి వానివలె నాను వరిఙ్‌ సావుదాన్‌ బత్కిస్తెఙె ఇజి. యాకదె నా బుబ్బ నా బాణిఙ్‌ కోరిజినాన్. 41 యూదురు యేసువందిఙ్‌ మొరొ ఆతార్. దేవుణు మంజిని బాడ్డిదాన్‌ డిఃగితి వాతి టిండి నానె, ఇజి వాండ్రు వెహ్తాన్‌. దిని వందిఙ్‌ వారు మొరొ ఆతార్. 42 వారు, “వీండ్రు యోసేపు మరిన్‌ ఆతి యేసు గదె? విని అయిసి అప్పొసిరిఙ్‌ మాటు నెస్నాట్‌గదె? మరి ‘నాను దేవుణు మంజిని బాడ్డిదాన్‌ డిఃగిత వాత’, ఇజి వీండ్రు ఎలాగ వెహ్సినాన్”, ఇజి వర్గిజినార్.

43 అందెఙె యేసు, “మీ లొఇ మీరు మొరొ ఆమాట్. 44 నఙి పోక్తి బుబ్బ ఎయెరిఙ్‌బా నా డగ్రు నడిఃపిస్‌ఎండ మహిఙ, వారు నా డగ్రు వాదెఙ్‌ అట్‌ఎర్. నాను వన్నిఙ్‌ కడెఃవెరి దినమ్‌దు నాను వానివలె సావుదాన్‌ బత్కిస్నాలె. 45 ప్రవక్తరు దేవుణు మాటదు ముఙాలె రాస్త మనాద్, ‘దేవుణునె లోకురిఙ్‌ విజెరిఙ్‌ నెస్‌పిస్నాన్‌’, ఇజి. బుబ్బ వెహ్తి మాట వెంజి, అయాకెఙ్‌ వన్ని బాణిఙ్‌ నెస్తికార్‌ నాడగ్రు వానార్. 46 దేవుణు బాణిఙ్‌ వాతికానె ఆఎండ మరి ఎయెన్‌బా బుబ్బెఙ్‌ తొఏన్. వాండ్రు ఒరెండ్రె బుబ్బెఙ్‌ సుడ్ఃత‌ మనాన్. 47 నాను మీ వెట నిజమ్‌నె వెహ్సిన, నా ముస్కు నమకం ఇడ్నివన్నిఙ్‌ ఎలాకాలం దేవుణు వెట బత్కిని బత్కు మనాద్. 48 ఎలాకాలం దేవుణు వెట బత్కిదెఙ్‌ లోకురిఙ్‌ బత్కిస్‌పిస్ని టిండి నానె. 49 మీ అనిరు బీడిమ్‌బూమిదు మన్న ఇన్ని బోజనం ఉటార్. గాని వారు సాతార్. 50 గాని యా టిండి ఎయెర్‌ ఉటిఙ్‌బా వారు సాఎర్. సాఇ నని టిండినె దేవుణు మంజిని బాడ్డిదాన్‌ డిఃగితి వాతిక. 51 నానె దేవుణు మంజిని బాడ్డిదాన్‌ డిఃగితి వాతి ఎలాకాలం దేవుణు వెట బత్కిని బత్కు సీని టిండి. ఎయెన్‌బా యా టిండి తిహిఙ, వాండ్రు ఎలాకాలం బత్కినాన్. నా సొంత ఒడొఃల్‌నె నాను సీని టిండి. యా లోకమ్‌దికార్‌ ఎలాకాలం బత్కిదెఙె నాను అయక సీజిన”. 52 యేసు వెహ్తిక వెహరె, అయావలె యూదురు వారె వరి లొఇ ఉండ్రి గొడఃబ రేఙితాద్. “విని ఒడొఃల్‌ ఎలాగ మాటు తిండ్రెఙ్‌ మఙి సీనాన్”, ఇజి వర్గితార్. 53 అందెఙె యేసు వరిఙ్‌ వెహ్తాన్‌, “నిజమె నాను మీ వెట వెహ్సిన, లోకుమరిసి ఆతి నా ఒడొఃల్‌ మీరు తిన్‌ఎండ మహిఙ, నా నల మీరు ఉణెఎండ మహిఙ, మీరు ఎలాకాలం బత్కిఇదెర్. 54 నా ఒడొఃల్‌ తిని ఎయెరిఙ్‌బా, నా నల ఉణి ఎయెరిఙ్‌బా ఎలాకాలం దేవుణు వెట బత్కిని బత్కు మనాద్. నాను వన్నిఙ్‌ కడెఃవెరి దినమ్‌దు నాను వానివలె సావుదాన్‌ ఎలాకాలం బత్కిస్నాలె. 55 ఎందానిఙ్‌ ఇహిఙ, నా ఒడొఃల్, నా నల యాకెఙె తిండ్రెఙ్‌ ఉండెఙ్‌ మనికెఙ్. యాకెఙె నిజమాతి టిండి. 56 నా ఒడొఃల్‌ తినికాన్, నా నల ఉణికాన్, నా వెట కూడ్ఃజి మంజినాన్. నాను వన్ని వెట కూడ్ఃజి మంజిన. 57 లోకుర్‌ విజెరిఙ్‌ బత్కిదెఙ్‌ పాణం సీజిని బుబ్బ నఙి పోక్త మనాన్. వాండ్రు నఙి బత్కు సీజినాన్. అయాలెకెండ్‌ ఎయెన్‌బా నా ఒడొఃల్‌ తిహిఙ, నాను వన్నిఙ్‌ ఎలాకాలం దేవుణు వెట బత్కిని బత్కు సీన. 58 నానె దేవుణు మంజిని బాడ్డిదాన్‌ డిఃగితి వాతి టిండి. మీ అనిరిఙ్‌ ఉటి మన్న ఇన్ని బోజనంలెకెండ్‌ ఆఎద్‌ యాక. వారు ఉటారె సాతార్. గాని యా టిండి తినికాన్‌ ఎయెన్‌బా ఎలాకాలం బత్కినాన్. 59 కపెర్నహుముదు మన్ని యూదురి మీటిఙ్‌ ఇండ్రొ నేర్‌పిసి మహివలె వాండ్రు యా మాటెఙ్‌ వెహ్తాన్‌.

60 వన్ని సిసూర్‌ నండొండార్‌ యా మాటెఙ్‌ వెహరె, “యా మాటెఙ్‌ గొప్ప కస్టం ఆతికెఙ్. ఎయెన్‌దనిఙ్‌ అర్దం కినాన్?’, ఇజి వర్గితార్. 61 వన్ని మాటెఙ వందిఙ్‌ వన్ని సిసూర్‌ మొరొ ఆజినార్‌ ఇజి యేసు నెస్తాండ్రె వరిఙ్, “యా మాటెఙ్‌ మిఙి బాద కిజినెనా?”, ఇజి వెన్‌బాతాన్. 62 “అహిఙ, లోకు మరిసి ఆతి నాను, ముఙాల నాను మహి బాడిఃదు ఎక్సి సొనిక మీరు సూణివలె, మీరు ఇన్నిక ఒడ్ఃబినిదెరొ? 63 దేవుణు ఆత్మనె, ఎలాకాలం దేవుణు వెట బత్కిని బత్కు సీజినాన్. లోకుర్‌ అయాక సీదెఙ్‌ అట్‌ఎర్. నాను మిఙి వెహ్సిని మాటెఙ్‌వెట, దేవుణు ఆత్మ మీ ముస్కు వాజినాన్. దేవుణు ఆత్మ మిఙి బత్కు సీజినాన్”, ఇజి వెహ్తాన్‌. 64 “గాని మీ లొఇ సెగొండార్‌ నాను వెహ్తి మాటెఙ్‌ నమ్మిఇకార్‌ మనార్”. సిసూర్‌ లొఇ ఎయెన్‌ వాండ్రు వెహ్తి మాటెఙ్‌ నమ్మిఏర్, ఎయెన్‌ వన్నిఙ్‌ ఒపజెప్నాన్‌ ఇజి యేసు మొదొహనె నెస్త మహాన్‌. అందెఙె వాండ్రు ఆహె వెహ్తాన్‌. 65 యేసు మరి వెహ్సినాన్, “మీ లొఇ సెగొండార్‌ నమ్మిఇదెర్. అందెఙె నాను మీ వెట వెహ్త మన్న, బుబ్బ సరి సిఎండ మహిఙ, ఎయెన్‌బా నా డగ్రు వాదెఙ్‌ అట్‌ఏన్”, ఇజి. 66 దిన్ని వెనుక, వన్ని సిసూర్‌ లొఇ నండొండార్‌ వన్నిఙ్‌ డిఃస్తారె వన్నివెట మరి సొన్‌ఎతార్. 67 నస్తివలె యేసు పన్నెండు మణిసి సిసూరిఙ్, “మీరు బా నఙి డిఃసి సొండ్రెఙ్‌ కోరిజినిదెరా?”, ఇజి వెన్‌బాతాన్. 68 అందెఙె సిమోన్‌ పేతురు, “ప్రబువా, ఎయెర్‌బాన్‌ మాపు సొండ్రెఙ్‌? నీ మాటెఙ్‌నె ఎలాకాలం దేవుణు వెట బత్కిని బత్కు వందిఙ్‌ వెహ్సినె. 69 మాపు ఏలు నమ్మిజినాప్, మాపు నెస్తాప్, నీనె దేవుణు బాణిఙ్‌ వాతికాన్‌ ఇజి”, ఇజి వెహ్తాన్‌.

70 అందెఙె యేసు, మిఙి పన్నెండు మణిసీర్‌ సిసూరిఙ్‌ ఏర్‌పాటు కితిక నానె గదె. గాని మీ లొఇ ఒరెన్, సయ్తానుఙ్‌ మన్ని బుద్ది ననికాన్‌ మనాన్”, ఇజి వెహ్తాన్‌. 71 వాండ్రు ఇస్కరియొతు సిమోన్‌ మరిసి యూద వందిఙ్‌ వెహ్తాన్‌. యూద సిసూర్‌ లొఇ ఒరెన్‌ ఆతిఙ్‌బా వాండ్రు యేసుఙ్‌ వెన్కా ఒపజెప్నాన్‌లె.

7

యేసు తంబెర్‌సీర్‌ వన్నిఙ్‌ నమ్మిఏర్‌

1 వెనుక, యేసు గలీలయ దేసమ్‌దునె మంజి నాహ్కఙ్‌ బూలాజి మహాన్‌. వాండ్రు యూదయ దేసమ్‌దు మండ్రెఙ్‌ కెఏతాన్. ఎందానిఙ్‌ ఇహిఙ, యూదురు వన్నిఙ్‌ సప్తెఙ్‌ సుడ్ఃజి మహార్‌. 2 నస్తివలె, యూదురి ఉండ్రి పండొయ్‌ డగ్రు ఆతాద్. అయా పండొయ్‌ పేరునె గుడుస పండొయ్‌* ఇజి. 3 పండొయ్‌ డగ్రు ఆతిఙ్, యేసు తంబెర్‌సిర్‌ వన్నిఙ్, “ఇబ్బెణిఙ్‌ నీను యూదయ దేసమ్‌దు సొన్‌అ. ఎందానిఙ్‌ ఇహిఙ, నీ సిసూర్‌ ఆతికార్‌ నీను కిజిని బమ్మ ఆతి పణిఙ్‌ సుడ్ఃదెఙ్”, ఇజి వెహ్తార్‌. 4 “పెరికాన్‌ ఆదెఙ్‌ కోరిజినికాన్‌ ఎయెన్‌బా డాప్సి వన్ని పణి కిఎన్. విజెరె ఎద్రునె కినాన్. నీను యా బమ్మాని పణిఙ్‌ కిజిని ఇహిఙ, నిఙి నీనె లోకమ్‌ది లోకుర్‌ ఎద్రు తోరె ఆదెఙ్‌ మరి. యా గలీలియదికార్‌ ఉండ్రె ఆఏండ”, ఇజి వెహ్తార్‌. 5 వన్ని తంబెర్‌సీర్‌బా వన్నిఙ్‌ నమిఎతార్. 6 అందెఙె యేసు వరిఙ్, “నాను పండొయిదిఙ్‌ సొండ్రెఙ్‌ సమయం ఇంక రఏదె. గాని మిఙి ఎస్తివలెబా సొండ్రెఙ్‌ ఆనాద్. 7 యా లోకమ్‌దు మన్ని దేవుణుదిఙ్‌ దూసిస్నికార్‌ మిఙి దూసిస్‌ఎర్. ఎందానిఙ్‌ ఇహిఙ, మీరు బా వరి వెట మనిదెర్. గాని వారు నఙి దూసిస్నార్. ఎందానిఙ్‌ ఇహిఙ, వారు సెఇకెఙ్‌ కిజినార్‌ ఇజి నాను వెహ్సిన. 8 మీరు పండొయిదిఙ్‌ సొండ్రు. నాను ఏలు సొన్‌ఏ. ఎందానిఙ్‌ ఇహిఙ, నాను సొండ్రెఙ్‌ సమయం పూర్తి రఏదె”, ఇజి వెహ్తాన్‌. 9 యాక వెహ్తండ్రె వాండ్రు గలీలయదు మహాన్‌.

యేసు గుడుఃస పండొయ్‌దిఙ్‌ సొన్‌సినాన్‌

10 వన్ని తంబెర్‌సిర్‌ పండొయ్‌దిఙ్‌ సొహి వెన్కా, వాండ్రు బా సొహాన్‌. లోకుర్‌ విజెరె వన్నిఙ్‌ నెస్‌ఇ లెకెండ్‌ వాండ్రు డాఙ్‌జి సొహాన్‌. 11 గాని పండొయ్‌దు, యూదురు వన్నిఙ్‌ రెబాజి, “అయా వాండ్రు ఒంబొవీన్”, ఇజి వెన్‌బాజి మహార్‌. 12 లోకుర్‌ లొఇ వన్ని వందిఙ్‌ నండొ మొరొ ఆతార్. సెగొండార్‌ వాండ్రు నెగ్గికాన్‌ ఇజి, మరి సెగొండార్, సిల్లె వాండ్రు లోకురిఙ్‌ మోసెం కిజినికాన్‌ ఇజి మొరొ ఆతార్. 13 గాని యూదురిఙ్‌ తియెలాజి, ఎయెర్‌బా వన్ని వందిఙ్‌ డటం వెహ్‌ఏతార్.

యేసు పండొయ్‌దు నెస్‌పిస్నాన్‌

14 పండొయి దినమ్‌కు సెగం ఆతాద్. అయావలె వాండ్రు దేవుణు గుడిఃది అరుఙుదు సొహాండ్రె అబె మన్ని లోకురిఙ్‌ నెర్పిసినాన్. 15 అందెఙె యూదురు నండొ బమ్మ ఆతారె, “వీండ్రు బడిఃదు సొన్సి సద్‌విఇతికాన్‌ గదె? మరి ఎలాగ వీండ్రు నిసొ నెస్త మనాన్‌?”, ఇజి వర్గితార్.

16 నస్తివలె యేసు వెహ్తాన్‌, “నాను నేర్‌పిస్ని మాట నా సొంత మాట ఆఎద్. గాని అయాక నఙి పోక్తి వన్ని బాణిఙ్‌ వాజినాద్. 17 దేవుణు ఇస్టం కిదెఙ్‌ కోరిజినికాన్‌ ఎయెన్‌బా, నాను నేర్‌పిస్ని మాట దేవుణు బాణిఙ్‌ వాజినాదొ, నా సొంత అతికారం దాన్‌ నాను నేర్‌పిసినికాదొ ఇజి నెస్నాన్. 18 సొంత అతికారమ్‌దాన్‌ నెస్‌పిసినికాన్‌ ఎయెన్‌బా వన్నిఙ్‌ గవ్‌రం వాదెఙె నెస్‌పిస్నాన్. గాని వన్నిఙ్‌ పోక్తి వన్నిఙ్‌ గవ్‌రం వాదెఙ్‌ ఇజి కోరిజినికాన్‌ నిజామాతికాన్. వన్ని లొఇ ఇనితప్పబా సిల్లెద్‌. 19 దేవుణు మోసెఙ్‌ సిత్తి రూలుఙ్‌ వాండ్రు మిఙి సితాన్‌ గదె? గాని మీ లొఇ ఒరెన్‌బా ఆ రూలుఙ వజ నడ్ఃఇదెర్. మీరు ఎందానిఙ్‌ నఙి సప్తెఙ్‌ సుడ్ఃజినిదెర్‌?”, ఇజి వెహ్తాన్‌. 20 అయావలె మందలోకుర్, “నిఙి దెయం అస్తాద్. ఎయెర్‌ నిఙి సప్తెఙ్‌ సుడ్ఃజినార్‌?”, ఇజి మర్‌జి వెహ్తార్‌. 21 యేసు వరిఙ్‌ వెహ్తాన్‌, “నాను బమ్మాతి ఉండ్రి పణి కిత. మిరు విజిదెరె నండొ బమ్మ ఆతిదెర్. 22 మీరు సునతి కిదెఙ్‌ ఇజి మోసె మిఙి రూలు సిత మనాన్. అందెఙె మీరు కొడొఃదిఙ్‌ విస్రాంతి దినమ్‌దు సునతి కిజినిదెర్. సుడ్ఃదు, మోసె ఆఏన్‌ సునతి మొదొల్‌స్తికాన్, మీ అనిర్‌నె అయాక మొదొల్‌స్తార్. 23 విస్రాంతిదినమ్‌దు ఒరెన్‌ కొడొఃదిఙ్‌ సునతి కిజినిదెర్. ఎందానిఙ్‌ ఇహిఙ, మోసెఙ్‌ దేవుణు సిత్తి రూలుఙ్‌ తప్తెఙ్‌ ఆఎద్‌ఇజి. అహిఙ, నాను ఒరెన్‌ లోకుదిఙ్‌ విస్రాంతి దినమ్‌దు పూర్తి నెగెణ్‌ కితి వందిఙ్‌ మీరు ఎందానిఙ్‌నా ముస్కు కోపం ఆజినిదెర్‌? 24 మీరు ముస్కు తోర్‌జిని దన్నివందిఙ్‌ సుడ్ఃజి తీర్పు కిమాట్. గాని నిజమాతికెఙ్‌ సుడ్ఃజి తీర్‌పు కిదు.

యేసు నిజం క్రీస్తునా ఇజి వెన్‌బాజినార్‌

25 నస్తివలె సెగొండార్‌ యెరుసలెమ్‌దికార్, “వినిఙె గదె అతికారిఙు సప్తెఙ్‌ సుడ్ఃజినార్. 26 ఇవిలొన్‌ వీండ్రు దయ్‌రమ్‌దాన్‌ విజెరె ఎద్రు వర్గిజినాన్. గాని వారు వన్నిఙ్‌ ఇనికబా ఇన్‌ఎర్. వీండ్రు క్రీస్తు ఇజి అతికారిఙు నిజమె ఒపుకొటారా? 27 క్రీస్తు వానివలె, వాండ్రు ఎమేణికాన్‌ ఇజి ఎయెర్‌బా నెస్‌ఏర్. గాని వీండ్రు ఎంబెణికాన్‌ ఇజి మాపు నెస్నాప్”, ఇజి వర్గితార్. 28-29 అందెఙె యేసు గుడిః అరుఙుదు నేర్‌పిసి మహివలె, ఈహు డటం వెహ్తాన్‌. “నాను ఎయెన్, ఎమేణికాన్‌ ఇజి మీరు నిజం నెస్నిదెరా? నాను నా సొంత ఇస్టందాన్‌ వాతికాన్‌ ఆఎ. గాని నఙి పోక్తాన్‌ ఒరెన్‌ మనాన్. వాండ్రు నిజమాతి దేవుణు. మీరు వన్నిఙ్‌ నెస్‌ఇదెర్. గాని నాను వన్నిఙ్‌ నెస్న. ఎందనిఙ్‌ ఇహిఙ, నాను వన్ని బాణిఙ్‌ వాత మన్న. వాండ్రె నఙి పోక్తాన్”, ఇజి. 30 యాకెఙ్‌ వెహారె, వారు వన్నిఙ్‌ అస్తెఙ్‌ సుడ్ఃతార్. గాని ఎయెన్‌బా వన్నిఙ్‌ అస్‌ఎతార్. ఎందానిఙ్‌ ఇహిఙ, వాండ్రు అస్పె ఆదెఙ్‌ దేవుణు ఏర్‌పాటు కితి సమయం రెఏదె. 31 అహిఙ్‌బా లోకుర్‌ లొఇ నండొండార్‌ వన్ని ముస్కు నమకం ఇట్తార్. వారు, “వీండ్రు నండొ బమ్మాని పణిఙ్‌ కిత్తాన్. లోకురిఙ్‌ రక్సిస్తెఙ్‌ దేవుణు ఏర్‌పాటు కితి పోక్తి క్రీస్తు వానివలె, విని ముస్కు మరి నండొ బమ్మాని పణిఙ్‌ వాండ్రు కినాండ్రా?”, ఇజి వెహ్తార్‌. 32 లోకుర్‌ యేసు వందిఙ్‌ అయాకెఙ్‌ మొరొ ఆజినికెఙ్‌ పరీసయిరు వెహర్. నస్తివలె పెరి పుజెరిఙు ని పరిసయ్‌రు వన్నిఙ్‌ తొహ్సి ఒతెఙ్‌ దేవుణు గుడిఃది జమాన్‌ఙ పోక్తార్. 33 అందెఙె యేసు, “నాను మీ వెట సెగం కాలమ్‌నె మంజినె. వెన్కా నాను నఙి పోక్తి వన్ని డగ్రు సొన్‌సిన. 34 మీరు నఙి రెబానిదెర్. గాని తొఇదెర్. నాను మన్ని బాన్‌ మీరు వాదెఙ్‌ అట్‌ఇదెర్”, ఇజి వెహ్తాన్‌.

35-36 నస్తివలె యూదురు అతికారుఙు, ఒరెన్‌వెట ఒరెన్, “వీండ్రు మఙి తోర్‌ఎండ ఎంబె సొండ్రెఙ్‌ సుడ్ఃజినాన్‌? వాండ్రు, సెగొండార్‌ యూదురు మా బాణిఙ్‌ సెద్రిజి బత్కిజిని గ్రీకు పట్నమ్‌కాఙ్‌ సొనాండ్రా? వాండ్రు యూదురు ఆఇ వరిఙ్‌ నేర్‌పిస్నాండ్రా? వాండ్రు వెహ్సినాన్, “మీరు నఙి రెబానిదెర్. గాని తొఇదెర్. నాను మన్ని బాన్‌ మీరు వాదెఙ్‌ అట్‌ఇదెర్‌’ ఇజి. ఎందానిఙ్‌ వాండ్రు ఆహె వెహ్సినాన్‌?”, ఇజి వర్గితార్.

37 పండొయ్‌ కడెఃవెరి రోజు వాతాద్. కడెఃవెరి రోజునె ముకెలమాతి దినం. అయా నాండిఙ్‌ యేసు నిహండ్రె ఈహు డటం వెహ్తాన్‌. “ఏహ్కి కట్నికాన్‌ ఎయెన్‌బా నా డగ్రు రఅ. నాను వన్నిఙ్‌ ఉండెఙ్‌ సీన. 38 దేవుణు మాటదు వెహ్తివజ, “నా ముస్కు నమకం ఇడ్తి ఎయెర్‌ గర్బం దాన్‌బా, నిజమాతి బత్కు సీని ఏరు సోసి సొనెలె. అయాక ఉండ్రి ఊట సోసి సొని లెకెండ్‌ సొనెలె. 39 ఇబ్బె యేసు నిజమాతి బత్కు సీని ఏరు ఇజి వెహ్తిక దేవుణు ఆత్మ వందిఙె. యా దేవుణు ఆత్మ, యేసు ముస్కు నమకం ఇడ్తి వరిఙ్, యేసుఙ్‌ దేవుణు మంజిని బాడిఃదు ఒతి వెన్కా దొహ్‌క్నాన్‌లె. గాని యేసు యాక వెహ్తివలె, దేవుణు వన్ని ఆత్మ వన్నిఙ్‌ నమ్మితి వరిఙ్‌ సిఏండ్రె. ఎందానిఙ్‌ ఇహిఙ, దేవుణు యేసుఙ్‌ వన్ని వెట వన్ని గొప్ప జాయ్‌దు మండ్రెఙ్‌ దేవుణు మంజిని బాడిఃదు ఒఏండ్రె.

40 వన్ని మాటెఙ్‌ వెహరె, లోకుర్‌ లొఇ సెగొండార్, “నిజమె, వీండ్రె మాపు ఎద్రు సుడ్ఃజి మహి ప్రవక్త”, ఇజి వెహ్తార్‌. 41 మరి సెగొండార్, “సిల్లె వీండ్రె క్రీస్తు”, ఇహార్‌. గాని సెగొండార్, “క్రీస్తు ఎలాగ గలీలయదాన్‌ వానాన్‌? 42 క్రీస్తు దావీదు రాజు కుటుమ్‌దాన్, దావీదు బత్కిజి మహి పట్నమాతి బెత్లెహెమ్‌దాన్‌ వానాన్, ఇజి దేవుణు మాటదు మనాద్‌ గదె”, ఇహార్‌. 43 ఆహె వన్ని వందిఙ్‌ లోకుర్‌ ఎర్‌లితార్. 44 సెగొండార్‌ వన్నిఙ్‌ అస్తెఙ్‌ కోరితార్. గాని ఎయెర్‌బా వన్నిఙ్‌ అస్‌ఏతార్.

45 అందెఙె యేసుఙ్‌ అస్తెఙ్‌ వాతి దేవుణు గుడిఃది జమానుఙు మర్‌జి పెరి పుజెరిఙ ని పరిసయురుఙ బాన్‌ సొహార్‌. వారు జమాన్‌ఙ, “మీరు ఎందానిఙ్‌ వన్నిఙ్‌ అసి తెఇదెర్‌?”, ఇజి వెన్‌బాతార్. 46 దన్నిఙ్‌ వారు, “వీండ్రు వెహ్తి మాటెఙ్‌ లెకెండ్‌ ఎయెర్‌బా ఎసెఙ్‌బా వెహ్‌ఏర్”, ఇహార్‌. 47 పరిసయ్‌రుఙు, “మీరు బా మొసం ఆత్తిదెరా? 48 అతికారిఙ లొఇనొ పరిసయురుఙ లొఇనొ ఎయెన్‌బా వన్నిఙ్‌ నమితాండ్రా? 49 గాని యా మంద లోకుర్‌ దేవుణు మోసెఙ్‌ సిత్తి రూలుఙ్‌ నెస్‌ఎర్. అందెఙె వరిఙ్‌ దేవుణు సాయెప్‌ సీనాన్”, ఇజి వెహ్తార్‌. 50 నికొదిమొస్‌ ఇనికాన్‌ ఒరెన్‌ ముఙాలె యేసు డగ్రు సొహ మహాన్‌. వాండ్రు పరిసయిరుఙ లొఇ మన్నికాన్. 51 నస్తివలె నికొదెము, “మా యూదురి రూలుఙ వజ, ఒరెన్‌ వాండ్రు వెహ్సినికెఙ్‌ మాపు ముఙాల వెంజి, వాండ్రు కితికెఙ్‌ నెస్తి వెన్‌కనె వన్ని ముస్కు తీర్పు కిదెఙ్‌ ఆనాద్”, ఇజి వెహ్తాన్‌. 52 అందెఙె వారు, “నీను బా గలీలయదాన్‌ వాతికాండ్రా? నీను దేవుణు మాట బాగ సద్‌విఅ. ఒరెన్‌ ప్రవక్తబా గలీలయదాన్‌ సోఏన్, ఇజి నీను నస్తివలె నెస్నిలె”, ఇజి వెహ్తార్‌. 53 వెనుక వారు విజెరె వరివరి ఇల్కాఙ్‌ సొహార్‌.

8

రంకు బూలాజి మహి బోదెల్‌దిఙ్‌ యేసుడగ్రు తసినార్‌

1 గాని యేసు ఒలివ గొరొత్‌*సొహాన్‌. 2 జాయ్‌ ఆతివెలె మరి వాండ్రు దేవుణు గుడిఃది అరుఙుదు వాతాన్. లోకుర్‌ విజెరె వాజి వన్నిడగ్రు కూడిఃతార్. వాండ్రు బస్తాండ్రె వరిఙ్‌ నెస్‌పిసినాన్. 3-4 నస్తివలె పరిసయ్‌రుని యూదురి రూలుఙ్‌ నెస్పిస్నికార్‌ ఉండ్రి బోదెల్‌దిఙ్‌ తతార్. అది, రంకు బూలాజి మహివలె వారు దన్నిఙ్‌ అస్తార్. వారు దన్నిఙ్‌ మంద ఎద్రు నిల్‌ప్తారె యేసుఙ్, “బోదకినికిదా, యా బోదెల్‌ రంకు బూలాజి మహివలె, మాపు అస్తాప్. 5 మోసె మఙి రూలు సితివెలె మఙి ఆడ్ర వెహ్తాన్‌, “ఆహె బూలాని వన్కాఙ్‌ పణకాణిఙ్‌ డెఃయిజి సప్తెఙ్‌’ ఇజి. గాని నీను ఇనిక వెహ్సిని”, ఇజి వెన్‌బాతార్. 6 వన్ని ముస్కు నేరం మోప్తెఙ్‌ ఇజి వన్నిఙ్‌సికుదు అర్‌ప్తెఙ్‌ అహు వెన్‌బాతార్. గాని యేసువఙితాండ్రె బూమిదు వన్ని డెఃస్కదాన్‌రాసి మహాన్‌. 7 వారు మరిమరి వెన్‌బాజి మహిఙ్, వాండ్రు బుర్ర పెహ్తండ్రె వరిఙ్, “మీ లొఇ పాపం కిఇకాన్‌ ముఙాల దన్నిఙ్‌ పణుకుదాన్ డెఃయ్‌దు”, ఇజి వెహ్తాన్‌. 8 వెహ్తండ్రె వాండ్రు మరి వఙ్‌జి, బూమిదు రాసి మహాన్‌. 9 గాని వారు యా మాటెఙ్‌ వెహారె, ఒరెన్‌ వెన్కా ఒరెన్‌ డిఃస్త సొహార్‌. ముఙాలె పెరికార్‌ సొహార్‌. వెన్కా ఇజ్రికార్. ఆహె విజెరె సొహార్‌. యేసుని అయా బోదెల్‌ని బాన్‌ మహార్‌. అది నిహిమహిబానె మహాద్‌. 10 యేసు బుర్ర పెహ్తండ్రె, దనిఙ్, “వారు ఎంబె మనార్‌? ఎయెర్‌బా, నిఙి తీర్పు సీజి సిక్స సిఎరా?”, ఇజి వెన్‌బాతాన్. 11 “సిల్లె బాబు”, ఇహాద్‌‌ అది.అందెఙె యేసు, “అహిఙ, నానుబా, నిఙి తీర్పు సీజి సిక్స సిఏ. సొన్‌అ. ఏలుదాన్‌ మరి పాపం కిమా”, ఇహాన్‌.

యేసు లోకమ్‌ది లోకురిఙ్‌ జాయ్‌

12 మరి, యేసు లోకురిఙ్‌ వెహ్సినాన్, “నానె లోకమ్‌ది లోకురిఙ్‌ జాయ్‌. నా సిసూ ఆనికాన్‌ ఎయెన్‌బా సీకటుదు మన్‌ఎన్. గాని వన్నిఙ్‌ బత్కు సీని జాయ్‌ మంజినాద్‌'. 13 నస్తివలె పరిసయ్‌రు వన్నిఙ్, “నీనె నీ వందిఙ్‌ సాక్సి వెహ్సిని, మరి ఎయెర్‌బా అయాక నిజం ఇజి వెహ్‌ఎండ. అందెఙె నీ సాక్సమ్‌దిఙ్‌ నిజం సిల్లెద్‌”, ఇజి వెహ్తార్‌. 14 అందెఙె యేసు వెహ్తాన్‌, “నానె నా వందిఙ్‌ సాక్సి వెహ్సిన. అహిఙ్‌బా నాను వెహ్తి సాక్సి నిజమ్‌నె. ఎందానిఙ్‌ ఇహిఙ, నాను ఎమెణాఙ్‌ వాత, ఎంబె సొన్‌సిన ఇజి నాను నెస్న. గాని మీరు నెస్‌ఇదెర్‌ నాను ఎమెణాఙ్‌ వాత ఎంబె సొన్‌సిన ఇజి. 15 మీరు లోకుర్‌ సుడ్ఃజినికెఙ్‌ సుడ్ఃజి తీర్‌పు సీజినిదెర్. గాని నాను అయాలెకెండ్‌ ఎయెరిఙ్‌బా తీర్‌పు సిఏ. 16 నాను తీర్‌పు సితిఙ్‌బా నాను సిత్తి తీర్పు నిజమ్‌నె. ఎందానిఙ్‌ ఇహిఙ, నాను ఒరెనె ఆఏ తీర్పు సీజిన. నఙి పోక్తి బుబ్బ నా వెట మనాన్. 17 దేవుణు మోసెఙ్‌ సిత్తి మీ రూలుఙ్‌దు రాస్త మనాద్, ‘రిఏర్‌ వెహ్సిని సాసి ఉండ్రె లెకెండ్‌ మహిఙ, అయాక నిజం ఇజి'. 18 నానె నా వందిఙ్‌ సాక్సి వెహ్సిన. మరి నఙి పోక్తి నా బుబ్బ బా నా వందిఙ్‌ సాసి వెహ్సినాన్”. 19 నస్తివలె వారు వన్నిఙ్, “ఎంబె నీ బుబ్బ మనాన్‌?”, ఇజి వెన్‌బాతార్. దన్నిఙ్‌ యేసు”, మీరు నఙి నెస్‌ఇదెర్. నా బుబ్బెఙ్‌ నెస్‌ఇదెర్. మీరు నఙి నెస్నికిహిఙ, నా బుబ్బెఙ్‌బా నెస్తిదెర్‌ మరి”, ఇజి వెహ్తాన్‌. 20 వాండ్రు యా మాటెఙ్‌ దేవుణు గుడిఃదు సంత అర్‌ప్ని పెటెఙ్‌ ఇడ్నిబాన్‌ మంజి నెస్‌పిసి మహివలె వెహ్తాన్‌. గాని ఎయెన్‌బా వన్నిఙ్‌ అస్‌ఏతార్. ఎందానిఙ్‌ ఇహిఙ, వన్నిఙ్‌ అస్తెఙ్‌ దేవుణు ఎత్తు కిత్తి సమయం రెఏదె. 21 మరి యేసు వరిఙ్, “నాను సొనాలె. మీరు నఙి రెబానిదెర్. మీరు పాపమ్‌కు కిజి మంజినె సానిదెర్. నాను సొని బాడిఃదు మీరు వాదెఙ్‌ అట్‌ఇదెర్”, ఇజి వెహ్తాన్‌. 22 అందెఙె యూదురు ఒరెన్‌ వెట ఒరెన్, “వన్నిఙ్‌ వాండ్రె సపె ఆనాండ్రా? వాండ్రు వెహ్సినాన్‌ గదె నాను సొని బాడిఃదు మీరు వాదెఙ్‌ అట్‌ఇదెర్‌ ఇజి’, ఇజి వర్గితార్. 23 యేసు వరిఙ్‌ ఈహు వెహ్తాన్‌‌: “మీరు ఇబ్బె యా లోకమ్‌దికిదెర్. గాని నాను ముస్కు దేవుణు మంజిని బాడిదికాన్. మీరు యా లోకమ్‌దికిదెర్. నాను ఇబ్బెణికాన్‌ ఆఎ. 24 నాను మిఙి వెహ్త మన్న మీరు పాపం కిజి మంజినె సానిదెర్‌ ఇజి. నాను ఎయెన్‌ ఇజి వెహ్సినానొ, నానె వాండ్రు ఇజి మీరు నమ్మిఎండ మహిఙ, మీరు నిజమ్‌నె పాపమ్‌దు మంజినె సానిదెర్”. 25 వారు వన్నిఙ్, “నీను ఎయెన్?”, ఇజి వెన్‌బాతార్. ‘నాను ఎయెన్‌ ఇజి మొదొహనె వెహ్త మనానో, నానె వాండ్రు’, ఇహాన్‌. 26 యేసు మరి వెహ్తాన్‌ “మీ వందిఙ్‌ నండొ వెహ్తెఙ్‌ నఙి మనాద్. మీ ముస్కు నండొ తీర్‌పుఙ్‌బా మనాద్. గాని నఙి పోక్తాన్‌ నిజామాతికాన్. వాండ్రు నఙి వెహ్తి సఙతిఙ్‌నె నాను లోకమ్‌ది లోకురిఙ్‌ వెహ్తిన. 27 వాండ్రు దేవుణు మంజిని బాడిఃదు మన్ని వన్ని బుబ్బ వందిఙె వరిఙ్‌ వెహ్సినాన్‌ ఇజి వారు అర్దం కిఎతార్. 28 అందెఙె యేసు వరిఙ్, “మీరు లోకు మరిసి ఆతి నఙి సిలువాదు సప్నివెలె, మీరు నస్నిదెర్, నాను ఎయెన్‌ ఇజి. మరి, నాను నా సొంత అతికారం దాన్‌ ఇనికబా కిఎ. గాని నా బుబ్బ నఙి నెస్‌పిస్తివజనె నాను వెహ్సిన, ఇజి మిరు నెస్నిదెర్. 29 నఙి పోక్తాన్‌ నఙి తోడుః మంజినాన్. వాండ్రు నఙి ఒరెన్‌ వన్నిఙె డిఃస్‌ఎతాన్. ఎందానిఙ్‌ ఇహిఙ వన్నిఙ్‌ ఇస్టం వాతికెఙె నాను ఎస్తివలెబా కిజిన”, ఇజి వెహ్తాన్‌. 30 వాండ్రు యా మాటెఙ్‌ వెహ్తివలె నండొండార్‌ వన్ని ముస్కు నమకం ఇడ్తార్.

అబ్రాహము కొడొఃర్‌

31 వన్ని ముస్కు నమకం ఇడ్తి యూదురిఙ్‌ వాండ్రు వెహ్తాన్‌, “నాను వెహ్తి మాటెఙ్‌ లొఙిజి మహిఙ, మీరు నిజమ్‌నె నా సిసూర్‌ ఆనిదెర్. 32 నస్తివలె మీరు దేవుణు వందిఙ్‌ నిజమాతికెఙ్‌ నెస్నిదెర్. అయాక మిఙి పాపమ్‌కాణిఙ్‌ డిఃస్‌పిస్నాద్”. 33 వారు వన్నిఙ్, “మాపు అబ్రాహము తెగ్గదు పుట్తికాప్. మాపు ఎసెఙ్‌బా ఎయె అడిఃగి వెట్టిపణి మణిసిర్‌ లెకెండ్‌ మన్‌ఎపె. నస్తివలె ‘మీరు డిఃబె ఆనిదెర్‌’, ఇజి ఎలాగ వెహ్సిని”, ఇజి వెహ్తార్‌. 34 అందెఙె యేసు, “ఒరెన్‌ వెట్టిపణి కినికాన్, ఎలాగ తొహె ఆతి మన్ని వజ ఎజమాని అడిఃగి మంజి నాండ్రొ, అయాలెకెండ్‌ పాపం కిని విజెరె పాపమ్‌దిఙ్‌ అడిఃగి తొహె ఆతి లెకెండ్‌ మంజినాన్. 35 ఒరెన్‌ వెట్టిపణి కినికాన్‌ అక్కు మన్ని వన్ని లెకెండ్‌ ఎలాకాలం అయా ఇండ్రొ మండ్రెఙ్‌ అట్‌ఎన్. గాని అయా ఇండ్రొణి మరిసిఙ్‌ ఎలాకాలం అయా ఇండ్రొ అక్కు మంజినాద్. 36 అందెఙె దేవుణు మరిసి మిఙి తొహె ఆతి బాణిఙ్‌ డిఃస్‌పిస్తిఙ, మీరు నిజమ్‌నె డిఃబెఆనిదెర్. 37 నాను నెస్న మీరు అబ్రాహము తెగ్గాతికిదెర్‌ ఇజి. గాని మీరు నఙి సప్తెఙ్‌ సుడ్ఃజినిదెర్. ఎందానిఙ్‌ ఇహిఙ నాను వెహ్సిని మాటెఙ్‌ మిఙి పడిఃఉ. 38 నా బుబ్బ నఙి తోరిస్తికెఙ్‌ నాను వెహ్సిన. గాని మీరు మీ బుబ్బ వెహ్సినికెఙ్‌ కిజినిదెర్”, ఇజి వెహ్తాన్‌. 39 నస్తివలె వారు, “అబ్రహమునె మా బుబ్బ”, ఇజి వెహ్తార్‌. 40 “మీరు అబ్రాహము కొడొఃర్‌ ఇహిఙ, మీరు అబ్రాహము కితి పణిఙ్‌నె కితిదెర్‌ మరి. దేవుణు బాణిఙ్‌ నాను వెహికెఙె మిఙి వెహ్తెఙ్‌ నాను ఎసెఙ్‌బా సుడ్ఃత. గాని మీరు నఙి సప్తెఙ్‌ సుడ్ఃజినిదెర్. అబ్రాహము యా లెకెండ్‌ ఇనికబా కిఎన్. 41 మీ బుబ్బ కిజినికెఙె మీరు బా కిజినిదెర్”, ఇజి వెహ్తాన్‌. అయావలె వారు, “మాపు అప్పొసి వెట పుట్తికాపె. దేవుణు ఒరెండ్రె మా బుబ్బ”, ఇహార్‌. 42 అందెఙె యేసు వరిఙ్‌ ఈహు వెహ్తాన్‌‌: “దేవుణునె మీ బుబ్బ ఇహిఙ, మీరు నఙి ప్రేమిస్తిదెర్‌ మరి. ఎందానిఙ్‌ ఇహిఙ, నాను దేవుణు బాణిఙ్‌ వాత. నాను యేలు ఇబ్బె మన్న. నాను నా సొంత ఇస్టమ్‌దాన్‌ రెఏత. గాని వాండ్రు నఙి పోక్తాన్. 43 ఎందానిఙ్‌ నాను వెహ్సిని మాటెఙ్‌ మీరు అర్దం కిఇదెర్‌? ఎందానిఙ్‌ ఇహిఙ, నాను వెహ్సిని మాటెఙ్‌ వెండ్రెఙ్‌ మీరు కెఇదెర్. 44 మీ బుబ్బ సయ్‌తానె. మీరు వన్ని కొడొఃర్. మీరు వన్నిఙ్‌ ఇస్టం ఆతికెఙ్‌ కిదెఙ్‌ కోరిజినిదెర్. మొదొహన్‌ అసి వాండ్రు సప్నికాన్. వాండ్రు నిజమాతి బాడిఃదు నిల్‌ఏన్. ఎందానిఙ్‌ ఇహిఙ, వన్ని లొఇ నిజమాతికెఙ్‌ సిల్లు. వాండ్రు అబద్దం వర్గినివలె, వన్ని సొంత బుద్దిదాఙె వర్గిజినాన్. ఎందానిఙ్‌ ఇహిఙ, వాండ్రు అబద్దం వర్గినికాన్. అబద్దం వర్గిని వరి అపొసి. 45 గాని నాను దేవుణు వందిఙ్‌ నిజమాతికెఙ్‌ వెహ్సిన. అందెఙె మీరు నఙి నెస్‌ఇదెర్. 46 మీ లొఇ ఎయెన్‌బా నాను తపు కితికాన్‌ ఇజి రుజుప్‌ కిదెఙ్‌ అట్‌నాండ్రా? నాను నిజమాతికెఙ్‌ వెహ్తిఙ, ఎందానిఙ్‌ మీరు నఙి నమిఇదెర్. 47 దేవుణు కొడొఃర్‌ ఆతికార్‌ వన్ని మాటెఙ్‌ వెనార్. మీరు దేవుణు కొడొఃర్‌ ఆఇదెర్. అందెఙె నా మాటెఙ్‌ వెన్‌ఇదెర్”.

48 నస్తివలె యూదురు వన్నిఙ్, “నీను సమరియదికి, నిఙి దెయం అస్తాద్‌ ఇజి మాపు వెహ్సిని మాటదు తపు ఇనికబా మనాదా?”, ఇహార్‌. 49 నఙి దెయం అస్‌ఏద్. నాను నా బుబ్బెఙ్‌ గవ్‌రం సీజిన. గాని మీరు నఙి కరాయి ఇజినిదెర్. 50 నాను నా వందిఙ్‌ గవ్‌రం అన్‌పె ఆదెఙ్‌ సుడ్ఃఎ. గాని అయాకెఙ్‌ సుడ్ఃజినాన్‌ ఒరెన్‌ మనాన్. వాండ్రె నా వందిఙ్‌ నాయమ్‌దాన్‌ తీర్పు సీజినికాన్. 51 నా మాటెఙవజ బత్కినికాన్‌ ఎయెన్‌బా సాఎన్, ఇజి నాను నిజం మీ వెట వెహ్సిన”, ఇజి మర్‌జి వెహ్తాన్‌. 52 అయావలె యూదురు, “ఏలు మాపు నెస్నాప్‌ నీను దెయం అస్తికి ఇజి. అబ్రాహము సాతాన్. అయా లెకెండ్‌ ప్రవక్తరుబా సాతార్. గాని నీను వెహ్సిని, ‘నా మాటెఙ వజ బత్కిజినికాన్‌ ఎయెన్‌బా సాఏన్‌’, ఇజి.

53 నీను మా బుబ్బ ఆతి అబ్రాహము ఇంక పెరికిదా? వాండ్రు సాతాన్. అయా లెకెండ్‌ ప్రవక్తరు బా సాతార్. నీను ఎయెన్‌ ఇజి నీను ఒడ్ఃబిజిని?”, ఇజి వెహ్తార్‌.

54 అందెఙె యేసు, “నానె నఙి పొగ్‌డిఃతిఙ దనిఙ్‌ విలువ సిల్లెద్‌. గాని నఙి పొగ్‌డిఃనికాన్‌నా బుబ్బనె. వన్నిఙె మీరు, మా దేవుణు ఇజి వెహ్సినిదెర్. 55 మీరు వన్నిఙ్‌ నెస్‌ఇదెర్. గాని నాను వన్నిఙ్‌ నెస్న. నాను వన్నిఙ్‌ నెస్‌ఏ ఇజి వెహ్తిఙ, మీ లెకెండ్‌ ఒరెన్‌ అబద్దం వర్గినికాన్‌ ఆత మరి. గాని నాను వన్నిఙ్‌ నెస్న. వన్నిమాటెఙ వజ బత్కిజిన. 56 మీ బుబ్బాతి అబ్రాహము, నాను వాని దినం సుడ్ఃదెఙ్‌ అట్న ఇజి సర్‌ద ఆతాన్. వాండ్రు అయా దినం సుడ్ఃతాండ్రె సర్‌ద ఆతాన్”, ఇజి వెహ్తాన్‌. 57 నిఙి ఏలు యాబయ్‌ పంటెఙ్‌బా సిల్లు. నీను అబహమ్రుఙ్‌ సుడ్ఃతిదా?”, ఇజి యూదురు వన్నిఙ్‌ వెహ్తార్‌. 58 అందెఙె యేసు, “అబ్రాహము పుట్‌ఏండ ముఙాలె నాను మన్న ఇజి నిజం మీ వెట వెహ్సిన”, ఇజి వెహ్తాన్‌. 59 యాక వెహిఙ్, వారు వన్నిఙ్‌ డెఃయ్‌దెఙ్‌ పణుకు పెహ్తర్. గాని వాండ్రు డాఃఙితాండ్రె గుడిఃదాన్‌ సొహాన్‌.

9

పుట్తివలెహన్‌ అసి గుడ్డి ఆతివన్నిఙ్‌ నెగెండ్‌ కిజినాన్‌

1 యేసు సొన్సి మహివలె, పుట్తిబాణిఙ్‌ అసి గుడ్డి ఆతి ఒరెన్‌వన్నిఙ్‌ సుడ్ఃతాన్. 2 నస్తివలె వన్నిసిసూర్‌ వన్నిఙ్, “బోదకినికి, ఎయెర్‌ పాపం కితిఙ్‌ వీండ్రు గుడ్డిదాన్‌ పుట్తాన్‌? వీండ్రునా విన్ని అయ్‌సి అప్పొసిర్‌నా?”, ఇజి వెన్‌బాతార్. 3 అందెఙె యేసు, “వీండ్రు పాపం కితిఙ్‌ ఆఏద్, విన్ని అయ్‌సి అప్పొసిర్‌ పాపం కితిఙ్‌ ఆఏద్. గాని దేవుణు ఒరెండ్రె కిదెఙ్‌ అట్ని పణి వినిలొఇ సుడ్ఃదెఙె వీండ్రు గుడ్డి ఆతాండ్రె పుట్తాన్. 4 వేడె మనివలె, మాటు నఙి పోక్తివన్ని పణి కిదెఙ్‌వలె. సీకట్‌ బేగి ఆనాద్. అయావలె ఎయెర్‌బా ఇనికబా కిదెఙ్‌ అట్‌ఏర్. 5 నాను యా లోకమ్‌దు మనివలె, యా లోకమ్‌దివరిఙ్‌ జాయ్‌లెకెండ్‌ మన”, ఇజి వెహ్తాన్‌. 6 వెహ్తాండ్రె, వాండ్రు బూమిదు పూస్తాన్. వన్ని పూసవలిదాన్‌ కండెక్‌ బుర్‌ద కితాండ్రె, అయా బుర్ద గుడిః వన్ని కణకెఙ ముస్కు రాస్తాన్. 7 రాస్తాండ్రె, “నీను సొన్సి సిలొయొము ఇన్ని గుమ్మిదు కణుకు నొరె ఆఅ”, ఇజి వెహ్తాన్‌. (సిలొయొము ఇన్ని మాటదిఙ్‌ పోక్తికాన్‌ ఇజినె అర్దం) వాండ్రు సొహాండ్రె నొరె ఆతాన్. వన్ని కణుకు నెగెణ్‌ఆతె. వాండ్రు మర్‌జి వాతాన్. 8 అయావలె వన్ని పడఃకాదికార్‌ని వాండ్రు ముఙాలె లొస్‌పానిక సుడిఃతి మహికార్‌ వెన్‌బాతార్, “వీండ్రు అబ్బె బసి లొసి మహికాన్‌గదె”, ఇజి. 9 సెగొండార్, “వీండ్రె”, ఇజి. మరి సెగొండార్, “సిలె, వినిలెకెండ్‌ మన్ని మరి ఒరెనె”, ఇహార్‌. గాని వాండ్రు, “నానె లొస్‌పాజి మహికాన్”, ఇజి వెహ్తాన్‌. 10 అయావలె వారు, “నీ కణుకు ఎలాగ రెకె ఆతె?”, ఇజి వెన్‌బాతార్. 11 అందెఙె వాండ్రు, “యేసు ఇజి కూక్ని ఒరెన్‌బుర్‌ద కితాండ్రె నా కణకెఙ ముస్కు రాస్తాన్. సిలొయము ఇన్ని గుమ్మిదు సొన్సి నొరె ఆఅ, ఇహాన్‌. అందెఙె నాను సొన్సి నొరె ఆత్తిఙ్‌నాను సుడ్ఃదెఙ్‌ అట్త”, ఇహాన్‌. 12 “ఎంబె మనాన్‌ అయా వాండ్రు”, ఇజి వారు వెన్‌బాతార్. “ఏమొ నాను నెస్‌ఏ”, ఇహాన్‌ వాండ్రు. 13 ముఙాల గుడ్డిదాన్‌ మహివన్నిఙ్‌ వారు పరిసయ్‌రుఙు డగ్రు తత్తార్. 14 ఉండ్రి విస్రాంతి నాండిఙె, యేసు బుర్ద కితాండ్రె అయా వన్ని కణుకు నెగెణ్‌ కిత్తాన్. 15 పరిసయ్‌రు బా నీను ఎలాగ బేస్తెఙ్‌ అట్తి ఇజి వెన్‌బాతార్. వాండ్రు, “అయా వాండ్రు నా కణుకు ముస్కు బుర్ద రాస్తాన్. నాను నొర్‌బాత. ఏలు నాను బేసిన”, ఇహాన్‌. 16 అందెఙె సెగొండార్‌ పరిసయ్‌రు, “యా వాండ్రు దేవుణు బాణిఙ్‌వాతికాన్‌ఆఎన్. ఎందానిఙ్‌ ఇహిఙ, విస్రాంతిదినమ్‌దు అహు కిజి వాండ్రు రూలుఙ్‌ తప్సినాన్”, ఇహార్‌. గాని మరి సెగొండార్, “ఒరెన్‌పాపం కిజినికాన్‌ ఎలాగ నిసొ బమ్మాని పణిఙ్‌ కిదెఙ్‌ అట్నాన్”, ఇహార్‌. ఆహె వారు కేటెఙ్‌ ఆతార్. 17 అందెఙె పరిసయ్‌రు మరి అయా గుడిఃదాన్‌ మహి వన్నిఙ్, “వాండ్రు నీ కణుకునె రేక్తాన్. అందెఙె నీను వన్ని వందిఙ్‌ ఇన్నిక వెహ్సిని”, ఇజి వెన్‌బాతార్. దనిఙ్‌ వాండ్రు, “వాండ్రు ఒరెన్‌ ప్రవక్త”, ఇహాన్‌. 18 యా యూదురు అదికారిఙు, వీండ్రు గుడిఃదాన్‌ మహాన్‌. వీండ్రు ఏలు రెకె ఆతండ్రె బేసినాన్‌ ఇజి నమ్మిఏతార్. అందెఙె వారు వన్ని అయిసి అపొసిఙ్‌ రపిస్తార్. 19 రపిస్తారె వరిఙ్, “వీండ్రు మీ మరీన్‌నా? వీండ్రునా గుడిదాన్‌పుట్తాన్‌ఇజి మీరు వెహ్సినిదెర్. అహిఙ, ఏలు వాండ్రు ఎలాగ బేసినాన్‌?”, ఇజి వరిఙ్‌ వెన్‌బాతార్. అహు వెన్‌బాని దాక, వాండ్రు గుడిదాన్‌ మహాన్‌. వాండ్రు నెగెణ్‌ఆతాండ్రె బేసినాన్‌ ఇజి నమ్మిఏతార్.

20 వన్ని అయిసి అప్పొసిర్‌ వెహ్తార్‌, “వీండ్రు మా మర్రిన్, ఇజి మాపు నెస్నాప్. వీండ్రు గుడిః దాన్‌పుట్తాన్‌ఇజి బా నెస్నాప్. 21 గాని ఏలు వాండ్రు ఎలాగ బేసినాన్‌ ఎయెన్‌వన్ని కణుకు రెక్తాన్‌ఇన్నిక మాపు నెస్‌ఎప్. వాండ్రు బుద్ది వాతికాన్‌గదె. వన్నిఙ్‌వెన్‌బాదు. వాండ్రు వన్నిఙ్‌జర్గితిక వెహ్నన్”, ఇజి వెహ్తార్‌. 22 వన్ని అయిసి అపొసిర్‌ ఆహె వెహ్తార్‌. ఎందానిఙ్‌ ఇహిఙ వారు యూదురి అదికారిఙ తియెల్‌ ఆతార్. యా యూదురు ఉండ్రి తిరుమానం కిత మహార్‌. ఎయెన్‌బా యేసు క్రీస్తు ఇజి ఒప్పుకొటిఙ వన్నిఙ్‌యుదురి మీటిఙ్‌ ఇండ్రొదాన్‌ వెల్లి కిదెఙ్‌ ఇజి. 23 అందెఙె వన్ని అయ్‌సి అప్పొసిర్, వాండ్రు బుద్ది వాతికాన్‌గదె, వన్నిఙ్‌వెన్‌బాదు”, ఇజి వెహ్తార్‌. 24 అందెఙె యూదురు అతికారిఙు మరిబా గుడిదాన్‌మహి వన్నిఙ్‌ కూక్‌పిస్తార్. కూక్‌పిస్తారె, “నీను దేవుణుదిఙ్‌ పొగిడిఃజి వెహ్‌అ. నిఙి నెగెణ్‌ కితాన్‌ ఇజి నీను వెహ్సిని యా వాండ్రు పాపం కిజినికాన్‌ ఇజి మాపు నెసినాప్”, ఇహార్‌. 25 నస్తివలె వాండ్రు, “వాండ్రు పాపం కిజినికానొ సిలెనొ ఇజి నాను నెస్‌ఏ. ఉండ్రి నాను నెస్న. నాను గుడిఃదాన్‌ మహ. ఏలు నాను బేసిన”, ఇజి వెహ్తాన్‌. 26 వారు వన్నిఙ్, “వాండ్రు నిఙి ఇనిక కిత్తాన్‌? వాండ్రు ఎలాగ నీ కణుకు రెక్తాన్‌?”, ఇజి వెన్‌బాతార్. 27 అందెఙె వాండ్రు, నాను ముఙాలె మిఙి వెహ్త మన. గాని మీరు విన్‌ఇదెర్. ఎందానిఙ్‌ మీరు మరిబా విండ్రెఙ్‌? మీరుబా వన్ని సిసూర్‌ఆదెఙ్‌ కోరిజినిదెరా?”, ఇజి వెహ్తాన్‌. 28 “నీను బా వన్ని సిసూనె. మాపు మోసె సిసూర్‌ఙ. 29 దేవుణు మోసెవెట వర్గితాన్‌ ఇజి మాపు నెసినాప్. గాని అయా వాండ్రు ఎమేణికాన్‌ ఇజి మాపు నెస్‌ఏప్”, ఇజి వారు వన్నిఙ్‌నండొ దూసిస్తార్. 30 అందెఙె వాండ్రు ఈహు వెహ్తాన్‌, “అబ్బ గొప్ప పణి యాక! వాండ్రు ఎమేణికాన్‌ ఇజి మీరు నెస్‌ఇదెర్‌ గాని వాండ్రు నా కణుకు రెక్తాన్. 31 దేవుణు పాపం కినివరి మొరొ విన్‌ఏన్‌ ఇజి మాటు నెస్నాట్. వన్నిఙ్‌ గవ్‌రం సీజి వన్నిఙ్‌ ఇస్టం ఆతి పణిఙ్‌కిని వరి మొరొ వాండ్రు వినాన్. 32 యాయ పొటలొఇహనె గుడిదాన్‌ మహివన్ని కణుకు ఎయెన్‌బా ఎసెఙ్‌బా రెక్తిక విన్‌ఏర్. 33 నా కణుకు రేక్తి యా వాండ్రు దేవుణు బాణిఙ్‌వాతికాన్‌ ఆఏన్‌ఇహిఙ నఙి నెగెణ్‌కిదెఙ్‌అట్‌ఏతాన్‌మరి”. 34 దన్నిఙ్‌ వారు, “నీను పాపమ్‌దానె పుట్తికి. ఏలు మఙి నెస్‌పిస్తెఙ్‌ వాజినిదా?”, ఇజి వెహ్తరె వన్నిఙ్‌వెల్లి కితార్.

35 అయా గుడ్డిదాన్‌ మహివన్నిఙ్‌ పరిసయ్‌రు వెల్లి కిత్తార్‌ ఇజి యేసు విహన్. వాండ్రు వన్నిఙ్‌ సుడ్ఃతివెలె, “నీను లోకు మరిసిఙ్‌ నమిజినిదా?”, ఇజి వెన్‌బాతాన్. 36 వెన్‌బాతిఙ్‌ వాండ్రు, “బాబు నాను వన్నిఙ్‌ నమిదెఙ్‌ వాండ్రు ఎయెన్‌ ఇజి నఙి వెహ్‌అ”, ఇహాన్‌. 37 అయావలె ఏలు, “నీను యేలు వన్నిఙ్‌సుడ్ఃతి మన్ని. వాండ్రె నీ వెట వర్గిజినికాన్”, ఇజి వెహ్తాన్‌. 38 నస్తివలె వాండ్రు, “ప్రబువా, నాను నిఙి నమిజిన”, ఇహండ్రె యేసు పాదమ్‌కాఙ్‌ ముణుకుఙ్‌ ఊర్‌జి మాడిఃస్తాన్. 39 అందెఙె యేసు, “నాను లోకురిఙ్‌కేట కిదెఙె వాత మన. గుడివారు బేస్తెఙ్‌ బేస్నికార్‌ గుడిః ఆదెఙ్‌ నాను వాత మన”, ఇహాన్‌. 40 నస్తివలె వన్నిడగ్రు నిహి మహి సెగొండార్‌ పరిసయ్‌రు వాండ్రు వెహ్సినిక విహర్. విహరె, “ఇనిక? మాపు బా గుడిదికాపా?”, ఇజి వెన్‌బాతార్. 41 అందెఙె యేసు, “మీరు గుడిఃదికిదెర్‌ ఇహిఙ, దేవుణు మీ పాపమ్‌కు లెక్క కిఏతాన్‌ మరి. గాని ‘మాపు సుడ్ఃజినాప్‌’ ఇజి మీరు వెహ్సినిదెర్. అందెఙె మీ లొఇ పాపమ్‌కు నిహె మనె”, ఇజి వెహ్తాన్‌.

10

1 “గొర్రెఙ సాలదు, సరిదాన్‌ డుగ్‌ఏండ, ఆఇ సరిదాన్‌ డుగ్నికాన్‌ డొఙారి కఙరి ఆత మనాన్. 2 గాని సరిదాన్‌ డుగ్నికాన్‌ గొర్రెఙ్‌ గవుడుఃయెన్. 3 సాలదిఙ్‌ రెయ్‌క కాప్‌కినికాన్, వన్నివందిఙ్‌ సేహ్లె రేనాన్. గొర్రెఙ్‌ వన్నికంటం వెన్నె. వాండ్రు వన్నిసొంత గొర్రెఙ పేరు అసి కూక్సి వన్కాఙ్‌ వెల్లి సోప్నాన్. 4 వన్ని సొంతవనకాఙ్‌ విజు వెల్లి సోప్తి వెనుక, గొర్రెఙ ముఙాల వాండ్రు నడిఃనాన్. గొర్రెఙ్‌ వన్ని కంటం నెస్నె. అందెఙె అవి వన్నివెట సొనె. 5 గాని నెస్‌ఇవన్ని కంటం అవి నెస్‌ఉ. అందెఙె వన్నివెట సొన్‌ఏండ, అవి వన్నిబాణిఙ్‌ ఉహ్‌క్నె, ఇజి నాను నిజం మీవెట వెహ్సిన. 6 యేసు అబ్బె నిహిమహివరిఙ్‌ కతవజ యాక నెస్‌పిస్తాన్. గాని వారు వాండ్రు వెహ్సినిదనిఙ్‌ అర్‌దం కిఏతార్.

7 అందెఙె వాండ్రు మరి వరివెట ఈహు వెహ్తాన్‌‌: “నాను నిజం మీవెట వెహ్సిన, నానె గొర్రెఙ్‌ సరిలెకెండ్‌ మన్న. 8 నా ముఙాల వాతికార్‌ విజెరెబా డొఙారి కఙరి ఆత మనార్. గాని గొర్రెఙ్‌ వరిఙ్‌ విన్‌ఉతె. 9 నాను దేవుణుడగ్రు సొండ్రెఙ్‌ సరిలెకెండ్‌ మన్న. నా వెట డుఃగ్నికాన్‌ ఎయెన్‌బా నెగ్రెండ మంజినాన్. వాండ్రు లొఇ సొన్సి వెల్లి వాజి మేత మేజి మంజినాన్. 10 డొఙారి డొఙ కిదెఙ్‌నొ, సప్తెఙ్‌నొ పాడు కిదెఙ్‌నొ వానాన్. మరి ఇన్నిదనిఙ్‌బా రెఏన్. నాను నఙి వెనివరిఙ్‌ దేవుణువెట ఎలాకాలం బత్కిని బత్కు సీని వందిఙె వాత మన్న. అయాక పూర్తి సీని వందిఙె వాత మన్. 11 నాను గొర్రెఙ నెగ్గి గవుడుయెన్. నెగ్గి గవుడుయెన్‌ గొర్రెఙ వందిఙ్‌ వన్ని పాణం సీనాన్. 12 జీతం వందిఙ్‌ గొర్రెఙ్ అడిజినికాన్‌ గవుడుయెన్‌ ఆఏన్. అక్కెఙ్‌ వన్ని సొంతగొర్రెఙ్‌ ఆఉ.అందెఙె దుమాల్‌గొండి వాజినిక సుడ్ఃజి గొర్రెఙడిఃసి ఉహ్‌క్నాన్. అయావలె దుమాల్‌గొండి వన్కాఙ్‌ అసి సెద్రిస్నాద్. 13 వాండ్రు జీతం వందిఙ్‌ అడిజినాన్. గొర్రెఙ ముస్కు వన్నిఙ్‌ బాజిత సిల్లెద్‌. అందెఙె వాండ్రు డిఃస్న ఉహ్‌క్నాన్.

14-15 నాను గొర్రెఙ నెగ్గి గవుడుఃయెన్. బుబ్బ నఙి ఎలాగ నెసినాండ్రొ, నాను బుబ్బెఙ్‌ ఎలాగ నెసినానొ, అయావజ నాను గొర్రెఙ నెసిన. నా గొర్రెఙ్‌ నఙి నెసినె. నాను గొర్రెఙవందిఙ్‌ నా పాణం సీజిన. 16 యా మందదు మనికెఙ్‌ ఆఏండ, మరి సెగం గొర్రెఙ నఙి మన్నె. వన్కాఙ్‌బా నాను పేర్‌జి తత్తెఙ్‌వెలె. అవి నా కంటం వినె. అయావలె మంద ఉండ్రె ఆనాద్. గవుడుఃయెన్‌ ఒరెన్‌ ఆనాన్. 17 నాను మర్‌జి బత్కినివందిఙె, నా పాణం సీజిన. అందెఙె నా బుబ్బ నఙి ప్రేమిస్నాన్. 18 ఎయెన్‌బా నా పాణం నా బాణిఙ్‌ లాగ్‌ఏన్. నా సొంత ఇస్టమ్‌దానె నా పాణం సీజిన. నా పాణం సీదెఙ్‌ నఙి అతికారం మనాద్. మర్‌జి లాగె ఆదెఙ్‌బా నఙి అతికారం మనాద్. యా లెకెండ్‌ కిదెఙ్‌ ఇజినె నా బుబ్బ నఙి ఆడ్ర సిత్తమనాన్”.

19 వాండ్రు వెహ్తి యా మాటెఙవందిఙె, యూదురు లొఇ ఉండ్రి ఇజ్రి గొడఃబ పుట్తాద్‌ 20 వరి లొఇ నండొండార్, “వీండ్రు దెయం అస్తికాన్, వెరి వాండ్రు, విన్నిమాట ఎందానిఙ్‌ వెంజినిదెర్”, ఇజి వెహ్తార్‌. 21 మరి సెగొండార్, “దెయం అస్తికాన్‌ ఒరెన్‌ యాలెకెండ్‌ వర్గిఏన్. దెయం గుడిఃదివరిఙ్‌ నెగెండ్‌ కిదెఙ్‌ అట్నాదా?”, ఇజి వెహ్తార్‌.

యూదురు యేసుఙ్‌ నమ్మిఏర్.

22 అయావలె పిన్నికాలం. యెరూసలెమ్‌దు యూదురు దేవుణుగుడిఃదు బసె ఆతి దినంవందిఙ్‌ ఎత్తుకిని పండొయ్ కిజినార్*.

23 నస్తివలె యేసు, దేవుణుగుడిఃదు మన్ని సొలొమోను అరుఙు ఇజి కూకె ఆని అరుఙుదు బూలాజి మహాన్‌. 24 అయావలె యూదురు వన్ని సుటులం ఆతారె, “ఎసోడ్‌ రోస్కు నీను మఙి టెటాఙ్‌ వెహ్‌ఏండ, అనుమానమ్‌కు ఇడ్‌జిని? నీను క్రీస్తు ఇహిఙ, మఙి తినాఙ్‌ వెహ్‌అ”, ఇహార్‌. 25 అందెఙె యేసు, నాను మీవెట వెహ్త. గాని మీరు నమ్మిఇదెర్. నా బుబ్బ సత్తుదాన్‌ నాను బమ్మాని పణిఙ్‌ కిజిన. అయా పణిఙ్‌ నావందిఙ్‌ సాసి వెహ్సినె. 26 గాని మీరు నమ్మిఇదెర్. ఎందానిఙ్‌ ఇహిఙ, మీరు నా గొర్రెఙ్ ఆఇదెర్. 27 నా గొర్రెఙ్ నా కంటం వెంజినె. నాను వన్కాఙ్‌ నెసిన. అవి నావెట వాజినె. 28 నాను వన్కాఙ్‌ ఎలాకాలం దేవుణువెట బత్కిజిని బత్కు సీజిన. అవి ఎసెఙ్‌బా నాసనం ఆఉ. వన్కాఙ్‌ ఎయెన్‌బా నా కీదాన్‌ ఒత్తెఙ్‌ అట్‌ఏన్. 29 వనకాఙ్‌ నఙి సిత్తి నా బుబ్బ విజెరిఙ్‌ ఇంక పెరికాన్. అందెఙె ఎయెన్‌బా వనకాఙ్‌ బుబ్బకీదాన్‌ డొఙ కిజి ఒత్తెఙ్‌ అట్‌ఏన్. 30 నానుని నా బుబ్బ, ఉండ్రె ఆత మనాప్”, ఇజి వెహ్తాన్‌. 31 నస్తివలె, యూదురు వన్నిఙ్‌ మరి డెఃయిదెఙ్‌ ఇజి పణుకు పెహ్తర్. 32 గాని యేసు వరిఙ్, “నా బుబ్బ సత్తుదాన్‌ నండొ బమ్మ ఆని పణిఙ్‌కిజి మిఙి తోరిస్త మన్న. వనకలొఇ ఎమేణి పణి వందిఙ్‌ నఙి మీరు పణుకుఙాణిఙ్‌ డెఃయినిదెర్‌?”, ఇజి వెహ్తాన్‌. 33 అందెఙె యూదురు, “మాపు పణుకుఙాణిఙ్‌ డెఃయిజినిక నీను కిత్తి ఇని నెగ్గి పణిఙవందిఙ్‌ ఆఏద్‌. గాని నీను ఒరెన్‌ లోకుఆజి మంజి, నాను దేవుణు ఇజి వెహె ఆజి దేవుణుదిఙ్‌ దూసిస్నివందిఙె మాపు పణుకుఙాణిఙ్‌ డెఃయినాప్”, ఇజి వెహ్తార్‌.

34 అందెఙె వాండ్రు వరిఙ్‌ ఈహు వెహ్తాన్‌, “మీరు దేవుణుఙు’ ఇజి దేవుణునె వెహ్తాన్‌†, ఇజి దేవుణు మాటదు రాస్త మనాద్‌ గదె? 35 దేవుణు మాటదు వెహ్సినికెఙ్‌ ఎసెఙ్‌బా తప్‌ఉ. దేవుణు మాట సిత్తి లోకురిఙ్, ‌‘దేవుణుఙు’, ఇజి దేవుణు కూక్సినాన్. 36 బుబ్బాతి దేవుణునె నఙి వన్ని వందిఙ్‌ కేట కితాండ్రె యా లోకమ్‌దు పోక్తాన్. అహిఙ, ‘నానె దేవుణుమరిసి’ ఇజి నాను వెహ్నివలె దేవుణుదిఙ్‌ దూసిస్నాన్‌ ఇజి మీరు ఎలాగ వెహ్సినిదెర్. 37 నాను నా బుబ్బ వెహ్తి పణికిఏండ మహిఙ, నఙి నమ్మిమాట్. 38 గాని నాను కిత్తి అయా పణిఙ నమ్మిదు. నఙి నమ్‌ఇఙ్‌బా అయా పణిఙ నమ్మిదు. ఎందానిఙ్‌ ఇహిఙ, బుబ్బ నావెట కూడ్ఃజి మంజినాన్. నాను బుబ్బవెట కూడ్ఃజి మంజిన, ఇజి మీరు నెసి అర్దం కిజి మండ్రెఙ్”. 39 యాకెఙ్‌ విహరె, మరి వారు వన్నిఙ్‌ అస్తెఙ్‌ సుడ్ఃతార్. గాని వాండ్రు వరి కీదాన్‌ తప్రె ఆతాండ్రె సొహాన్‌.

40 వాండ్రు యొర్దాను గడ్డ అతాహ పడఃకాద్‌ మన్ని ఉండ్రి బాడిఃదు మరిబా సొహాన్‌. బానె యోహాను బాప్తిసం సీజి మహాన్‌. వాండ్రు బాన్‌ మహాన్‌. 41 నండొడార్‌ వన్నిడగ్రు వాతార్. వారు, “యోహాను ఇని బమ్మాని పణిబాన్‌ కిఏతాన్. గాని విని వందిఙ్‌ యొహాను వెహ్తి సఙతిఙ్‌ విజు నిజమ్‌నె”, ఇజి వెహ్తార్‌. 42 అబ్బె నండొడార్‌ యేసుముస్కు నమకం ఇడ్తార్.

11

సాతి లాజరుఙ్‌నిక్సినాన్‌

1-3 బెతానియ ఇన్ని నాటొ లాజరు ఇన్నికాన్‌ ఒరెన్‌మనాన్. వన్ని బీబిక్‌నె మార్త మరియ ఇనికెఙ్. యా మరియనె యేసు పాదమ్‌కాఙ్‌ అతరు ఇన్ని వాసన నూనె వాక్తాదె, దన్నికొప్పదాన్‌ తెల్‌తాద్. ఉండ్రి నాండిఙ్‌ లాజరుఙ్‌ జబ్బు వాతాద్. నీర్‌సం లావు ఆతిఙ్, వన్ని బీబ్‌సిక్‌ యేసుడగ్రు కబ్రు పోక్తె, ‘ప్రబువా, నీను లావు ప్రేమ కిజిని నీకూలాయెన్‌ నీరసం ఆత మనాన్‌’, ఇజి. 4 యేసు యా కబ్రు విహండ్రె, “వాండ్రు సాఏన్. సానివందిఙ్‌ వాతిక ఆఏద్‌ యా నీర్‌సం. గాని దేవుణు గొప్ప పెరికాన్‌ ఇజి లోకురిఙ్‌ తోరిస్తెఙ్. ఎందానిఙ్‌ ఇహిఙ, దిన్నిదటాన్‌ దేవుణు మరిసి గొప్పపెరికాన్‌ ఇజి తోరె ఆదెఙ్”, ఇజి వెహ్తాన్‌. 5 యేసు మార్తెఙ్, దన్నితఙిసి మరియెఙ్, లాజరుఙ్‌ లావు ప్రేమిస్తాన్. 6 గాని లాజరు నీర్‌సం లావు ఆతాన్‌ ఇజి కబ్రు విహిఙ్‌బా వాండ్రు బేగి సొన్‌ఏతాన్. వాండ్రు మహి బాన్‌మరి రుండి రోస్కుబా మహాన్‌. 7 వెనుక వాండ్రు వన్ని సిసూర్‌ఙ, “రదు, మాటు యూదయ దేసమ్‌దు మర్‌జి సొనాట్”, ఇజి వెహ్తాన్‌. 8 అయావలె వారు, “బోదకినికి, యూదురు నిఙి పణకాణిఙ్‌ డెఃయ్‌దెఙ్‌ సెగం రోస్కు ముఙాలె సుడ్ఃతార్ ‌గదె. మరిబా నీను అబ్బె సొండ్రెఙ్‌ సుడ్ఃజినిదా?”, ఇహార్‌. 9 అందెఙె యేసు, “వేడకాఙ్‌ పన్నెండు గంటెఙ్‌ మనె. సిలె? అందెఙె ఒరెన్‌ వేడె బూలాతిఙ, వాండ్రు తొరొ ఇడ్ఃజి అర్‌న్. ఎందానిఙ్‌ ఇహిఙ, వాండ్రు యా లోకమ్‌ది జాయి సుడ్ఃజినాన్. 10 గాని వాండ్రు రెయితు బూలాతిఙ, వాండ్రు తొరొ ఇడ్ఃజి అర్నాన్. ఎందనిఙ్‌ ఇహిఙ, వన్ని లొఇ జాయి సిల్లెద్‌”, ఇజి వెహ్తాన్‌. 11 యాక వెహ్తండ్రె, మరి సిసూరిఙ్‌ వెహ్సినాన్, “మా కూలాయెన్‌ ఆతి లాజరు నిద్రకిజినాన్. వన్నిఙ్‌ నిక్తెఙ్‌ నాను బాన్‌ సొన్సిన. 12 వన్ని సిసూరు, “ప్రబువా, వాండ్రు నిద్రకిజినాన్‌ ఇహిఙ, వాండ్రు నెగెణ్‌ ఆనాన్‌లె”, ఇహార్‌. 13 లాజరు సాత మనాన్‌ ఇజి యేసు వెహ్తాన్‌. గాని వన్నిసిసూర్‌ మాముల్‌ నిద్రవందిఙె వాండ్రు వెహ్సినాన్‌ ఇజి ఒడిఃబితార్. 14-15 అందెఙె వాండ్రు వరిఙ్‌ తినాఙ్‌ వెహ్తాన్‌, “లాజరు సాతాన్. అయావలె నాను వన్నివెట మన్‌ఏత. అందెఙె నాను మీ వందిఙ్‌ సర్ద ఆజిన. ఎందానిఙ్‌ ఇహిఙ, మీరు నఙి నమ్మినిదెర్లె. అందెఙె రదు, వన్ని బాన్‌సొనాట్”, ఇజి వెహ్తాన్‌. 16 నస్తివలె దిదుము ఇజి కూకె ఆని తోమా మహి సిసూరిఙ్, “రదు మాటు బా సొనాట్. వన్నివెట సాదెఙ్‌సొనాట్”, ఇహాన్‌.

17 యేసు వాతివలె, లాజరుఙ్‌ సమాది కిజి నాల్గి దినమ్‌కు ఆతె ఇజి నెస్తాన్. 18-19 బెతానియ యెరూసలెమ్‌దాన్‌ ఎంజు ఇంసుమింసు రుండి మయ్‌లుఙ్‌ దూరం మన్నె. నండొండార్‌ మార్తెఙ్‌ మరియెఙ్‌ ఓదిస్తెఙ్‌ వాత మహార్‌. వరి తంబెర్సి సాతి వందిఙ్, వారు ఓదిస్తెఙ్‌ వాతార్. 20 యేసువాజినాన్‌ ఇజి వెహ్తి మాట విహదె, మార్త ఎద్రు సొహద్. వన్నిఙ్‌ సుడ్ఃదెఙ్‌ అది సొహద్. గాని మరియ ఇండ్రొ బస్త మహాద్‌. 21 నస్తివలె మార్త యేసుఙ్, “ప్రబువా, నీను ఇబ్బె మంజినిక ఇహిఙ, నా తంబెరి సాఎతాన్‌మరి. 22 గాని ఏలుబా నీను దేవుణుదిఙ్‌ ఇనిక లొస్తిఙ్‌బా వాండ్రు నిఙి సీనాన్‌ ఇజి నాను నెస్న”, ఇజి వెహ్తాద్‌. 23 అందెఙె యేసు, “నీ తంబెర్సి మర్‌జి నిఙ్‌నాన్‌లె”, ఇజి వెహ్తాన్‌. 24 అయావలె అది, “యా లోకమ్‌దిఙ్‌ కడఃవెరి దినమ్‌దు, వాండ్రు మరి బత్కినాన్‌లె ఇజి నాను నెస్న”, ఇహాద్‌. 25-26 అందెఙె యేసు దనిఙ్‌ ఈహు వెహ్తాన్‌, “నానె సాతి వరిఙ్‌ నిక్నికాన్. వరిఙ్‌ మరి బత్కు సీనికాన్‌ నానె. నఙి నమ్మినికాన్‌ ఎయెన్‌బా వాండ్రు సాతిఙ్‌బా మరి బత్కినాన్. నఙి నమ్మిజి బత్కిజిని ఎయెన్‌బా ఎసెఙ్‌బా సాఏన్. నీను యాకెఙ్‌ నమిజినిదా?”. 27 అయావలె అది, “ఒఒ, నాను నమిజిన, నీనె దేవుణు మరిసి ఆతి క్రీస్తు ఇజి. నీనె యా లోకమ్‌దు వాదెఙ్‌మన్నికాన్‌ఇజి దేవుణు వెహ్తికి”, ఇజి వెహ్తాద్‌.

28 యాకెఙ్‌ వెహ్తదె, అది మర్‌జి సొహదె, దన్నితఙి మరియెఙ్‌కూక్తాదె, “బోదిస్నికాన్‌ఇబ్బె మనాన్. నిఙి కూక్సినాన్”, ఇజి గిబ్బి డగ్రు వెహ్తాద్‌. 29 మరియ యాక విహిఙ్, అది గజిబిజి నిఙితాదె, వన్ని డగ్రు సొహద్. 30 అయావలె యేసు ఇంక ఆ నాటొ రెఎండ్రె. మార్త వన్నిఙ్‌ దసూల్‌ఆత్తి బాడిఃద్‌నె మహాన్‌. 31 మార్తెఙ్‌ ఓదరిసి దనివెట ఇండ్రొ మహి యూదురు అది గజిబిజి నిఙ్‌జి సొన్సినిక సుడ్ఃతివలె, అది అడఃబదెఙ్‌ దూకిదు సొన్సినాన్‌సు ఇజి దన్నివెనుక సొహార్‌.

32 యేసు మన్ని బాడిఃదు మరియ వాతాదె, వన్నిఙ్‌సుడ్ఃతాదె, వన్ని పాదమ్‌కాఙ్‌ అర్తాద్. అర్తాదె, “ప్రబువా, నీను ఇబ్బె మంజినిక ఇహిఙ, నా తంబెరి సాఎతాన్‌మరి”, ఇహాద్‌. 33 అది అడఃబాజినిక యేసు సుడ్ఃతాన్. దని వెట వాతి యూదురు బా అడఃబాజినిక సుడ్ఃతాన్. అయావలె వాండ్రు మన్సుదు బాద ఆతాండ్రె మొకొం డిఃప్తాన్. 34 “వన్నిఙ్‌ఎంబె ఇడ్తి మన్నిదెర్‌?”, ఇజి వరిఙ్‌ వెన్‌బాతాన్. “వాజి సుడ్ఃఅ ప్రబువా”, ఇహార్‌ వారు. 35 యేసు కనీర్‌డిఃప్తాన్‌ 36 అయావలె యూదురు, “సుడ్ఃదు వాండ్రు ఎసొ వన్నిఙ్‌ప్రేమిస్తాన్”, ఇజి వెహ్తార్‌. 37 గాని వరి లొఇ సెగొండార్, “వీండ్రు గుడిః వరిఙ్‌ నెగెణ్‌కితాన్. మరి ఎందనిఙ్‌లాజరు సాఏండ కిదెఙ్‌అట్‌ఎతాన్”, ఇజి వర్గితార్. 38 అయావలె యేసు నండొ బాద ఆతాండ్రె దూకిదు వాతాన్. అయాక ఉండ్రి సాలం. దన్నిముఙాల ఉండ్రి పెరి పణుకు ఇడ్త మహార్‌. 39 యేసు, “అయా పణుకు లాగ్‌దు”, ఇజి వెహ్తాన్‌. నస్తివలె సాతివన్ని బీబ్‌సి మార్త వన్నిఙ్, “ప్రబువా, వినిఙ్‌ముసి నాల్గి రోస్కు ఆజినాద్. అందెఙె గొప్ప కంపు ఏలు మంజినాద్‌లె”, ఇజి వెహ్తాద్‌‌ 40 అందెఙె యేసు దనిఙ్, “నీను నమ్మితిఙ, దేవుణు గొప్ప పెరికాన్‌ ఇజి నీను సూణిలె ఇజి నాను నిఙి వెహ్త గదె?”, ఇజి వెహ్తాన్‌. 41 అందెఙె వారు పణుకు లాగితార్. యేసు కణుకు ముస్కు బస్తాండ్రె, “ఓ బా నీను నా పార్దనం వెంజినిఙ్‌నిఙి వందనమ్‌కు. 42 నీను ఎస్తివలె బా నఙి వెంజినిలె ఇజి నాను నెస్న. గాని ఇబ్బె నిల్సి మంజిని యా లోకుర్‌వందిఙ్‌ నాను నిఙి వందనమ్‌కు వెహ్త మన. ఎందానిఙ్‌ ఇహిఙ, నీనె నఙి పోక్తి మన్నికాన్‌ఇజి వారు నమిదెఙ్”, ఇజి పార్దనం కితాన్. 43 పార్దనం కితాండ్రె, వాండ్రు, “లాజరు వెల్లి రఅ”, ఇజి డేల్సి డటం వెహ్తాన్‌. 44 అయావలె లాజరు వెల్లి వాతాన్. వన్ని కికు కాల్కు పాతెఙాణిఙ్‌సుటిస్త మహార్‌. వన్ని మొకొం రూమాల్‌దాన్‌ తొహ్క్‌త మహాద్‌. యేసు వరిఙ్, “వన్నిఙ్‌సుటిస్తి మన్నికెఙ్‌లాగ్‌దు. వన్నిఙ్‌ నడిఃనిలెకెండ్‌ కిదు”, ఇహాన్‌.

యేసుఙ్‌సప్తెఙ్‌ సుడ్ఃజినార్‌

45 అందెఙె మరియెఙ్‌ సుడ్ఃదెఙ్‌ వాతి యూదురు లొఇ నండొండార్, యేసు కితిక సుడ్ఃతారె, వన్ని ముస్కు నమకం ఇట్తార్. 46 గాని వరి లొఇ సెగొండార్‌ పరిసయురుఙ డగ్రు సొన్సి, యేసు కితిక వరిఙ్‌ వెహ్తార్‌. 47 నస్తివలె పెరి పుజెరిఙు నీ పరిసయురు, పెద్దల్‌ఙ కూక్‌పిస్తారె, “వాండ్రు గొప్ప బమ్మ ఆని పణిఙ్‌ కిజినాన్‌? అందెఙె మాటు ఇన్నిక కిదెఙ్‌? 48 మాటు వన్నిఙ్‌ యా లెకెండ్‌ పణి కిదెఙ్‌ సరి సితిఙ, లోకుర్‌ విజెరె వన్నిఙ్‌ నమినార్. రోమాదికార్‌ వానారె, మా గుడిః, యూదురు ఆతి మఙి విజు నాసనం కినార్”, ఇజి వర్గితార్.

49-50 నస్తివలె వరి లొఇ కయపా ఇన్నికాన్‌ ఒరెన్‌ మహాన్‌. వాండ్రు అయా ఏంటు విజు పుజెరిఙ ముస్కు పెరి పుజెరి. వాండ్రు వరిఙ్, “మీరు ఇనికబా నెస్‌ఇతిదెర్. రోమాదికార్‌ మా గుడిః, యూదురు ఆతి మఙి పూర్తి నాసనం కినిదని ముస్కు లోకుర్‌ వందిఙ్‌ ఒరెన్‌ వాండ్రు సానికాదె మిఙి నెగెద్‌ ఇజి మీరు నెస్‌ఇదెరా?”, ఇహాన్‌.

51-52 వాండ్రు వెహ్సిని దని అర్దం వాండ్రె నెస్‌ఎతాన్. గాని వాండ్రు ఆ ఏంటు విజు పుజెరిఙ ముస్కు పెరి పుజెరి. అందెఙె యేసు యూదురు వందిఙ్‌ సానాన్‌లె ఇజి, యూదురు వందిఙె ఆఏండ, సెద్రితి మన్ని దేవుణు కొడొఃరిఙ్‌ కుడుఃప్సి తసి వరిఙ్‌ ఉండ్రె లోకుర్‌కిదెఙ్. దినివందిఙ్‌ యేసు సానాన్‌లె ఇజి వాండ్రు ఎతు కిజి జర్‌గ్‌ఇ ముఙాలె వెహ్తాన్‌. 53 అందెఙె అయా నాండిఙ్‌అసి వన్నిఙ్‌సప్తెఙ్‌ వారు సుడ్ఃజి మహార్‌. 54 అందెఙె యేసు విజెరె వన్నిఙ్‌ నెస్నిలెకెండ్‌ బూలాఎతాన్. గాని వాండ్రు ఎయెర్‌ మన్‌ఇ బాడిః డగ్రు మన్ని ఉండ్రి ప్రాంతమ్‌దు సొహాన్‌. అయా ప్రాంతమ్‌దు మన్ని ఎప్రయెం ఇన్ని ఉండ్రి పట్నమ్‌దు వన్ని సిసూర్‌ వెట వాండ్రు మహాన్‌.

55 యూదురి పస్కపండొయ్ డగ్రు వాతివలె, నండొ ప్రాంతమ్‌కాణిఙ్‌ నండొండార్‌ యెరూసలెమ్‌దు సొహార్‌. పండొయ్‌ ముఙాల విజెరె సుబ్బరం మనిక ఉండ్రి ఆసారం. అందెఙె, వారు సుబ్బరం మన్నివందిఙ్‌ వారు యెరూసలెమ్‌దు వాతార్. 56 వారు యేసుఙ్‌ రెబాజినె మహార్‌. వారు దేవుణు గుడిః అరుఙుదు నిహి మహివలె, ఒరెన్‌ వెట ఒరెన్, “ఇన్నిక ఒడ్ఃబిజిని? వాండ్రు పండొయ్‌దిఙ్‌ వానాండ్రా, సిలెనా?”, ఇజి వర్గితార్. 57 గాని పెరి పుజెరిఙు ని పరిసయురు ఉండ్రి ఆడ్ర సిత మనార్. ఎయెన్‌బా యేసు ఎంబె మనాన్‌ ఇజి నెస్తిఙ, వాండ్రు వరిఙ్‌వెహ్తెఙ్. ఎందానిఙ్‌ ఇహిఙ, వన్నిఙ్‌ అరెస్టు కిదెఙ్.

12

1 పస్కపండొయ్‌ మొదొల్‌స్తెఙ్‌ ఆరు దినమ్‌కు మనె. అయావలె, యేసు లాజరు మన్ని బెతానియ ఇని పట్నమ్‌దు సొహాన్‌. యా లాజరుఙ్‌నె యేసుసావుదాన్‌ బత్కిస్తాన్. 2 అబ్బె వారు యేసువందిఙ్‌ ఉండ్రి వింతు తయార్‌ కిత్తార్. మార్తనె వింతుదు సవ్‌దర్‌ణి. బోజనమ్‌దిఙ్‌ బస్తి మహివరివెట లాజరుబా యేసువెట బస్తాన్. 3 నస్తివలె, మరియ ఉండ్రి సీసాదు మన్ని వాసన నూనె లాగితాదె, యేసు పాదమ్‌కాఙ్‌ వాక్తాదె దనికొపుదాన్‌ వన్ని పాదమ్‌కు తెలితాద్. యా వాసన నూనె, నండొ కరీద్‌తిక. యాక జటమాంసి ఇని ఉండ్రి మొకదానె, తయార్‌ కితిక. అది వాసన నూనె వాక్తివెలె, అయా ఇల్లు విజు నెగ్గి వాసనందాన్‌ నిండ్రితాద్.

4-5 అయావలె వన్ని సిసూర్‌ లొఇ ఒరెన్‌ఆతి ఇస్కరియొతు యూద, “ఎందానిఙ్‌ యా వాసనం నూనె మూండ్రి వందెఙ్‌ వెండి రుపాయ్‌ఙు పొర్సి అయా డబ్బు బీదాతి వరిఙ్‌ సిఇతి?”, ఇజి వెహ్తాన్‌. యా ఇస్కరియొతు యుదనె, వెన్కా యేసుఙ్‌ యుదురి అదికారిఙ కీదు ఒపజెప్నికాన్. 6 ఏలు వాండ్రు యా లెకెండ్‌ వెహ్తిక, బీదాతివరిఙ్‌ నెగెండ సుడ్ఃజిన ఇజి ఆఏద్‌ గాని వాండ్రు డొఙ వాండ్రు. వరి సేవపణి వందిఙ్‌ లోకుర్‌ సీజిని డబ్బు ఇడ్ని సన్సి వీండ్రె అస్త మనాన్. వాండ్రు వన్కాలొఇహాన్‌ ‌వన్ని సొంత కర్సు వందిఙ్‌ డొఙ కిజి మహాన్‌. అందెఙె వాండ్రు ఆహె వెహ్తాన్‌. 7 అందెఙె యేసు, “దనిఙ్‌బాద కిమాట్. నఙి సమాది కిని దినమ్‌దాక అయాక దని బాన్‌మన్నిద్. 8 బీదదికార్‌ ఎస్తివలెబా మీ వెట మంజినార్. గాని నాను ఎలాకాలం మీ వెట మన్‌ఎ”, ఇజి వెహ్తాన్‌. 9 అహిఙ, యూదుర్‌ఙ లొఇ మంద లోకుర్, యేసు బెతానియదు మనాన్‌ ఇజి నెస్తారె అబె వాతార్. వారు యేసుఙ్‌ సుడ్ఃదెఙ్‌ఇజినె ఆఏండ, వాండ్రు సావుదాన్‌బత్కిస్తి లాజరుఙ్‌ సుడ్ఃదెఙ్‌బా వాతార్. 10-11 అందెఙె పెరి పుజెరిఙు, లాజరుఙ్‌బా సప్తెఙ్‌ ఇజి ఆలోసనం కితార్. ఎందానిఙ్‌ ఇహిఙ, వన్నిఙ్‌ జర్గితి దనివందిఙ్‌ సుడ్ఃజి యూదురు నండొండార్, వరి పెద్దల్‌ఙ డిఃసి యేసుముస్కు నమకం ఇడ్ఃజి మహార్‌. 12 మర్‌సనాండిఙ్, పస్క పండొయ్‌దిఙ్‌ యెరుసలెం పట్నమ్‌దు వాతి మందలొకుర్‌ యేసు యెరూసలెమ్‌దు వాజినాన్‌ ఇజి వెహార్. 13 అందెఙె వారు ఈత మటెఙ్‌ అస్తారె, పట్నమ్‌దాన్‌ వెల్లి సొహార్‌. వన్నిఙ్‌ ఎద్రు సొన్సి, “ఓసన్న ప్రబు సిత్తి అతికారమ్‌దాన్‌ వాజిని వన్నిఙ్‌ పొగిడిఃపిద్. ఇస్రాయేలు లోకురిఙ్‌ ఏలుబడిః కినిరాజుఙ్‌ పొగిడిఃపిద్”, ఇజి డటం డేల్సి వెహ్తార్‌.

14-15 “ఓ సియోను గాల్‌సి*, తియెలామాట్. ఇవిలొన్‌ మీ రాజు గాడఃదె పిల్ల ముస్కు ఎక్త బస్తాండ్రె వాజినాన్†”, ఇజి దేవుణు మాటదు రాస్తి మన్నిలెకెండె, యేసు ఉండ్రి గాడఃదె పిల్లదిఙ్‌ సుడ్ఃతాండ్రె దనిముస్కు బస్తాండ్రె వాజినాన్. 16 అయావలె వన్నిసిసూర్‌ యా జర్గితి వన్కాఙ్‌ అర్‌దం కిఏతార్. గాని వెనుకయేసు సాజి, మరి బత్కిజి, దేవుణు మంజిని బాడిఃదు వన్ని వెట గొప్ప జాయ్‌దు మండ్రెఙ్‌ దేవుణు వన్నిఙ్‌ ఒతివెలెనె, యా జర్గితి సఙతిఙ్‌ వన్నివందిఙ్‌ దేవుణు మాటదు ముఙాలె రాస్త మనాద్‌ ఇజి అయాక వన్నిఙ్‌ జర్గితాద్‌ ఇజి వారు అర్దం కితార్. 17 అహిఙ, యేసు లాజరుఙ్‌ దూకిదాన్‌ కూక్సి సావుదాన్‌ మరి బత్కిస్తివలె వన్ని వెట మహి లోకుర్‌నె, లాజరుఙ్‌ జర్గితిక సాటిసినార్. 18 యా లోకుర్‌ వెహ్తి మాట విహరె, మంద లోకుర్‌వన్నిఙ్‌ ఎద్రు సొన్‌సినార్. ఎందానిఙ్‌ఇహిఙ, వాండ్రు బమ్మాతి గొప్ప పణిఙ్‌ కిత్తాన్‌ ఇజి వెహార్. 19 అయావలె పరిసయ్‌రుఙు వరిఙ్‌ వారె, “ఇదిలో, నండొ లోకుర్‌ వన్ని వెన్కా సొన్‌సినార్. మాటు కిజినికెఙ్‌ ఇనికబా, వన్ని వెట సొన్‌ఎండ వరిఙ్‌ ఆప్‌కిఉ”, ఇజి వర్గితార్.

యేసు వన్నిసావు వందిఙ్‌ వర్గిజినాన్‌

20 నస్తివలె, పస్క పండొయ్‌ కినివలె దేవుణుదిఙ్‌ పొగిడిఃజి మాడిఃస్తెఙ్‌ యెరూసలెమ్‌దు వాతి వరి లొఇ సెగొండార్‌ యూదురు ఆఇకార్‌ మహార్‌. 21 వారు గలీలయ ప్రాంతమ్‌ది బెత్‌సయిద పట్నమ్‌ది పిలిపు డగ్రు వాతారె, “బాబు మాపు యేసుఙ్‌ సుడ్ఃదెఙ్‌ ఆస ఆజినాప్”, ఇజి వెహ్తార్‌. 22 పిలిపుఙ్‌వెహ్తిఙ్, వాండ్రు ఆంద్రెయెఙ్‌ వెహ్తాన్‌‌. వీరు రిఏర్‌ కూడ్జి యేసుఙ్‌ వరి ఆస వెహ్తార్‌.

23-24 అందెఙె యేసు వరివెట ఈహు వెహ్సినాన్. “లోకు మరిసి ఆతి నఙి దేవుణు వన్ని వెట వన్ని జాయిదు మండ్రెఙ్‌ వాండ్రు మంజిని బాడిఃదు ఒని దినమ్‌కు డగ్రు ఆతె మనె. నాను నిజం వెహ్సిన ‘ఉండ్రి గోదము గిడ బూమిదు అర్సి సాఎండ మహిఙ, అది అయ లెకెండ్‌ మంజినాద్. గాని ఆ గిడ సాతిఙ నండొ గిడెఙ్‌ఆనె. 25 ఎయెన్‌బా వన్ని సొంత పాణమ్‌దిఙ్‌ లావు ప్రేమిస్తిఙ, వాండ్రు వన్ని పాణం ఎలాకాలం దేవుణు వెట బత్కిని బత్కుదు మన్‌ఎండ అయాక పాడు కిజినాన్. గాని ఎయెన్‌బా యా లోకమ్‌దు బత్కినివలె, వన్ని సొంత పాణమ్‌దిఙ్‌ లావు ప్రేమిస్‌ఏండ మహిఙ, వాండ్రు ఎలాకాలం బత్కిని బత్కు వందిఙ్‌ వన్ని పాణం కాపాడిఃజినాన్. 26 ఎయెన్‌బా నఙి సేవ కితిఙ, వాండ్రు నా సిసూ ఆదెఙ్‌వలె. నాను ఎంబె మంజినానొ, అబె నఙి సేవ కినికాన్‌బా మంజినాన్. నఙి సేవ కిని వన్నిఙ్‌ నా బుబ్బ గవ్‌రం సీనాన్”. 27 మరిబా వాండ్రు వెహ్సినాన్, “ఏలు నా పాణం బాద ఆజిన. నాను ఇన్నిక ఇండ్రెఙ్‌? ఓ బా, నఙి వాని కస్టమ్‌దాన్‌ నఙి తప్రిస్‌అ, ఇజి వెహ్తెఙా? సిలె. ఎందానిఙ్‌ ఇహిఙ, యా కస్టమ్‌కు ఓరిస్ని వందిఙె నాను వాత మన. 28 ఓ బా, నీను గొప్ప పెరికి ఇజి లోకురిఙ్‌తోరె ఆఅ”, ఇజి వెహ్తాన్‌. అయావలె ఆగాసమ్‌దాన్‌ ఉండ్రి జాటు వాతాద్. “నాను గొప్ప పెరికాన్‌ ఇజి నీను కితి పణిఙాణిఙ్‌ తోరె ఆత మన. నీను సాజి మరి బత్కినివలె నాను మరి అయాక తోరె ఆన”, ఇజి జాటుదు దేవుణు వర్గితాన్. 29 నస్తివలె అబె నిహి మహి లోకుర్‌ అయాక విహరె, అయా జాటు ఆగాసమ్‌దు దీడిఃతిక ఇజి వెహ్తార్‌. గాని మరి సెగొండార్, “దేవుణు మంజిని బాడిదాన్‌దేవుణు దూత ఒరెన్‌ వన్ని వెట వర్గితాన్”, ఇహార్‌.

30 అందెఙె యేసు, “ఏలు మీరు జాటుదాన్‌విహి మాటెఙ్‌నఙి దేవుణు పోక్తాన్‌ఇజి మీరు నెస్తెఙ్‌మీ వందిఙె వాతె. నా వందిఙ్‌ ఆఎద్. 31 ఇయేలె, దేవుణు యా లోకమ్‌ది లోకురిఙ్‌ తీర్పు సీని సమయం. ఇయేలె లోకమ్‌ది అతికారి ఆతి సయ్తానుఙ్‌ వన్ని అతికారమ్‌దాన్‌ దేవుణు వెల్లి నెక్ని సమయం. 32 నఙి బూమి ముస్కుహాన్‌ సిలువాదు ఎకిస్నివలె, విజు దేసెమ్‌కాణి లోకురిఙ్, నాను నా డగ్రు తపిస్నాలె”, ఇజి వెహ్తాన్‌. 33 వన్నిఙ్‌ఎలాగ సప్నార్‌లె ఇజి లొకురిఙ్‌ తోరిస్తెఙ్‌ వాండ్రు యా మాటెఙ్‌జర్గిని ముఙాలె వెహ్తాన్‌.

34 అయావలె మంద లోకుర్‌వన్నిఙ్, “దేవుణు మాటదు మాపు సద్‌విజినాప్‌గదె క్రీస్తు ఎలాకాలం బత్కినాన్‌లె ఇజి. మరి నీను ఎలాగ వెహ్సిని, లోకు మరిసి ఆతి నిఙి సిలువాదు ఎకిస్తెఙ్‌వలె ఇజి. అహిఙ, నీను వెహ్సిని లోకు మరిసి ఎలాగ మర్తికాన్.

35 అందెఙె యేసు, “వాండ్రె జాయి ఇజి వన్ని వందిఙె వరిఙ్‌ ఈహు వెహ్సినాన్‌: “జాయి ఆతి నాను మీ వెట సెగం కాలమ్‌నె మంజినలె. అందెఙె సీకట్‌వాని ముఙాల, జాయ్‌ఆతి నాను మనివలె మీరు నఙి ఇస్టం ఆని వజ నడిఃదు. సీకటుదు నడిఃనికాన్‌ వాండ్రు ఎంబె సొన్‌సినాండ్రొ ఇజి వాండ్రు నెస్‌ఎన్. 36 అందెఙె మీరు జాయ్‌దు బత్కిజిని నా కొడొఃర్‌ఆదెఙ్, జాయి ఆతి నాను మీ వెట మనివలె నఙి నమ్మిదు. వాండ్రు యా మాటెఙ్‌వెహ్తండ్రె వరిబాణిఙ్‌ సొహాండ్రె వరిఙ్‌ తోర్‌ఏండ డాఙ్‌జి మహాన్‌. 37 వాండ్రు నిసొ గొప్ప బమ్మాతి పణిఙ్‌ వరిఎద్రు కితిఙ్‌బా యూదురు లొఇ నండొ లోకుర్‌ వన్నిఙ్‌ నమిఎతార్. 38 ‘ప్రబువా మాపు వెహ్తి మాటెఙ్‌ ఎయెర్‌ నమ్మితార్‌? ఎయెరిఙ్‌ దేవుణు వన్నిసత్తు తోరిస్తాన్‡?’, ఇజి యెసయ ప్రవక్త వెహ్తి మాట పూర్తిఆని వందిఙె వారు నమ్మిఏతార్.

39-40 యెసయ ప్రవక్త మరి ఈహు వెహ్త మనాన్, ‘వారు వరి కణకాణిఙ్‌ తొఏండ మండ్రెఙ్‌ దేవుణు వరి కణుకు గుడిః కితాన్. వారు వరిదాన్‌ అర్దం కిఎండ మండ్రెఙ్‌ దేవుణు వరి మన్సుసు గటి కితాన్. వరిఙ్‌ నెగెణ్‌ కిదెఙ్‌ వారు నా డగ్రు రెఎండ మండ్రెఙ్‌ నాను అయా లెకెండ్‌ కిత”, ఇజి. అందెఙె వారు యేసుఙ్‌§ నమ్మిదెఙ్‌ అట్‌ఏండఆతార్. 41 యెసయ ఎందానిఙ్‌ యా లెకెండ్‌ వెహ్తాన్‌‌ ఇహిఙ, యేసు గొప్ప పెరికాన్‌ ఇజి వాండ్రు సుడ్‌త మహాన్‌. వాండ్రు వెహ్తి మాటెఙ్‌ యేసు వందిఙె వెహ్సినె.

42 గాని యూదురు అదికారిఙలొఇ నండొండార్‌ యేసు ముస్కు నమకం ఇట్తార్. గాని పరిసయ్‌రు వరిఙ్‌ ఇన్నిక కినార్‌ ఇజి తియెల్‌ ఆజి వారు యేసుఙ్‌ నమ్మిజినాప్‌ ఇజి లోకుర్‌ ఎద్రు వెహ్ఎతార్. వరిఙ్‌ యూదురి మీటిఙ్‌ ఇండ్రొణిఙ్‌ వెల్లి కినార్‌ ఇజి తియెల్‌ ఆతార్. 43 ఎందానిఙ్‌ ఇహిఙ, వారు దేవుణు వరిఙ్‌ పొగిడిః దని ముస్కు లోకుర్‌ వరిఙ్‌ పొగిడిఃదెఙ్‌ ఇజి నండొ కోరితార్.

44 మరి యేసు ఈహు డటం వెహ్సినాన్, “నా ముస్కు నమకం ఇడ్తికాన్‌ ఎయెన్‌బా నఙినె ఆఎండ, నఙి పోక్తివన్నిఙ్‌బా నమిజినాన్. 45 నఙి సుడ్ఃజినికాన్‌ ఎయెన్‌బ నఙి పోక్తి వన్నిఙ్‌బా సుడ్ఃజినాన్. 46 నఙి నమ్మినికాన్‌ ఎయెన్‌బా సీకట్‌దు బత్కిఎండ మంజిని వందిఙ్‌ నాను జాయి లెకెండ్‌ లోకమ్‌దు వాత మన్న.

47 నా మాటెఙ్‌ వెంజి అయావజ కిఇవన్నిఙ్, తీర్పు సీజినాను సిక్స సిఏ. ఎందానిఙ్‌ ఇహిఙ, ఆహె తీర్పు సీజి సిక్స సీదెఙ్‌ ఆఏద్‌ నాను అయా లోకమ్‌దాన్‌ వాతిక. గాని లోకురిఙ్‌ రక్సిస్ని వందిఙె వాత. 48 నఙి నెక్సి పొక్సి నా మాటెఙ వజ కిఇవన్నిఙ్, వాండ్రు కిఇకాదె వన్నిఙ్‌ ఎలాకాలం మన్ని సిక్స సీనాద్. నాను వెహ్తి మాటెఙ్‌నె ఆకార్‌ దినమ్‌దు నాను మర్‌జి వానివలె వన్నిఙ్‌ తీర్పు సీనాద్. 49 ఎందనిఙ్‌ ఇహిఙ, నాను నా సొంత అతికారమ్‌దాన్‌ వెహ్తిక ఆఎద్. గాని నఙి పోక్తి నా బుబ్బనె, నాను ఇన్నిక వెహ్తెఙ్, ఎలాగ వెహ్తెఙ్‌ ఇజి ఆడ్ర సిత మనాన్. 50 వాండ్రు వెహ్తి ఆడ్రెఙ్‌ లొఙిజినికాన్‌ ఎలాకాలం బత్కినాన్. అందెఙె నా బుబ్బ నఙి వెహ్‌అ ఇజి వెహ్తికెఙ్‌నె నాను వెహ్సిన.

13

యేసు వన్నిసిసూరిఙ్‌ పాదమ్‌కు నొర్‌జినాన్‌

1 నస్తివలె, పస్క పండొయ్‌ కిని ముఙాహి దినం. యా లోకం డిఃసి బుబ్బ డగ్రు సొండ్రెఙ్‌ టయం ఆతాద్‌ ఇజి యేసు నెస్తాన్. వాండ్రు ఎస్తివలెబా వన్ని ముస్కు నమకం ఇడ్తివరిఙ్‌ ప్రేమిసి మహాన్‌. వాండ్రు సానిదాక ప్రేమిసినె మహాన్‌. 2 యేసుని వన్ని సిసూరు పొదొయ్‌ బోజనమ్‌దిఙ్‌ బస్త మహార్‌. సిమొను మరిసి ఆతి ఇస్కరియొతు యూద మన్సుదు సయ్తాను ముఙాలె ఉండ్రి ఆలోసన పుటిస్త మహాన్‌, యేసుఙ్‌ సెఇవరి కీదు ఒపజెప్తెఙ్‌ ఇజి. 3 బుబ్బ వన్నిఙ్‌ విజు దనిముస్కు అతికారం ఒపజెప్త మహాన్‌, ఇజి యేసు నెస్తాన్. వాండ్రు దేవుణుబాణిఙ్‌ వాత మహాన్‌, దేవుణుడగ్రు సొన్సినాన్‌ ఇజిబా నెస్తాన్. 4 అందెఙె వాండ్రు బీజనమ్‌దిఙ్‌ బస్తి మహిబాణిఙ్‌ నిఙితాండ్రె, వాండ్రు పిడ్ఃగితి మన్ని సాల్వ లాగితాండ్రె ఉండ్రి తువాలు నడుముదు తొహె ఆతాన్. 5 తొహ్తాండ్రె, ఉండ్రి పల్లెమ్‌దు ఏరు వాక్తాండ్రె వన్ని సిసూర్‌ పాదమ్‌కు నొర్‌జి వన్ని నడుముదు తొహ్‌తి మహి తువాల్‌దాన్‌ వరి పాదమ్‌కు తేల్‌జినాన్.

6 ఆహె, వాండ్రు సిమొను పెతురుడగ్రు వాతివలె, వాండ్రు, “ప్రబువా, నీను నా పాదమ్‌కు నొర్‌దెఙ్‌ సుడ్ఃజినిదా?”, ఇజి వెన్‌బాతాన్. 7 అందెఙె యేసు, “నాను ఇనిక కిజిన ఇజి ఏలు నీను నెస్‌ఇ గాని వెనుక నీను అర్దం నెస్నిలె”, ఇజి వన్నిఙ్‌ వెహ్తాన్‌. 8 అయావలె పేతురు, “సిల్లె, నీను నా పాదమ్‌కు ఎసెఙ్‌బా నొర్‌దెఙ్‌ ఆఏద్”, ఇజి వెహ్తాన్‌. దనిఙ్‌యేసు, “నాను నీ పాదమ్‌కు నొర్‌ఏండమహిఙ, నీను నా సిసూడు ఆఇ”, ఇజి వెహ్తాన్‌. 9 అయావలె సిమోన్‌ పేతురు, “అహిఙ ప్రబువా, నా పాదమ్‌కునె ఆఏండ నా కికు, నా బుర్రబా నొర్‌అ”, ఇజి వెహ్తాన్‌. 10 అందెఙె యేసు, “ఏరుఈబతి వన్నిఙ్‌ వన్నిఒడొఃల్‌ విజు నొర్‌దెఙ్‌ అవ్‌సరం సిల్లెద్‌. వన్ని పాదమ్‌కునె నొర్‌దెఙ్. ఎందానిఙ్‌ ఇహిఙ, పాదమ్‌కునె వెటనె డుల్లిఆనె. నా సిసూర్‌ ఆత్తి మీరు విజిదెరె సుబ్రరం ఆతిదెర్. గాని ఒరెన్‌ ఆఏన్”, ఇజి వెహ్తాన్‌. 11 వన్నిఙ్‌సెఇవరి కీదు ఒపజెప్నికాన్‌ ఎయెన్‌ ఇజి వాండ్రు నెసి మహాన్‌. అందెఙె ‘మీరు విజెరె సుబ్రరం ఆత్తికిదెర్‌ ఆఇదెర్‌’, ఇజి వాండ్రు వెహ్తాన్‌.

12 వరి పాదమ్‌కు నొర్‌జి వీస్తి వెన్కా, వాండ్రు లాగితి ఇడ్తి వన్ని సాల్వ ప్‌డ్ఃగితాండ్రె, బోజనమ్‌దిఙ్‌ బస్తిమహి బాడిఃదు సొహాన్‌. సొహాండ్రె వాండ్రు వరిఙ్‌ వెన్‌బాజినాన్, “నాను ఏలు మిఙి కితిపణిది అర్దం మిఙి తెలినాదా? 13 మీరు నఙి కూక్నివలె, ‘ఓ బోదకినికి’ ఇజినొ, ‘ఓ ప్రబువా’ ఇజినొ కూక్‌సినిదెర్. నాను బోదకినికానె. ప్రబునె. అందెఙె మీరు కూక్సినిక తప్ప సిల్లెద్‌. 14 ఏలు మీ ప్రబు ఆతి, బోదకినికి ఆతి నాను నీ పాదమ్‌కు నొర్‌త మన్న. అందెఙె మీరుబా ఒరెన్‌ మరి ఒరెన్‌ వన్ని పాదమ్‌కు నొర్‌దెఙ్. 15 నాను మిఙి కితిలెకెండ్‌ మీరు బా కిని వందిఙ్, అయా పణి ఎలాగ కిదెఙ్‌ఇజి నాను మిఙి తోరిస్త మన్న. 16 నాను నిజం వెహ్సిన, ఎమేణి పణి మన్నిసి బా వన్ని ఎజుమాని ముస్కు పెరికాన్‌ ఆఎన్. అయ లెకెండ్‌ ఎమేణి కబ్రు తనికాన్‌బా వన్నిఙ్‌పోక్తి వన్ని ముస్కు పెరికాన్‌ ఆఏన్. 17 మీరు ఏలు యా నిజమాతి సఙతిఙ్‌ నెస్తిదెర్. అందెఙె మీరు అయా లెకెండ్‌కితిఙ మీరు గొప్ప వారు”.

యేసు వన్నిఙ్‌ సెఇవరికీదు ఒపజెప్ని దనివందిఙ్‌ జర్గినిముఙాలె వెహ్సినాన్‌

18 “మీరు పాపమ్‌కాణిఙ్‌నొరె ఆత్తిదెర్‌ ఇజి నాను వెహ్సినిక మీ విజెరె వందిఙ్‌ ఆఏద్. నాను ఏర్‌పాటు కితికార్‌ ఎలాగ మర్తికార్‌ఇజి నాను నెస్న. గాని, ‘నా వెట బోజనం ఉణిజి మహికాన్‌నఙి పడ్ఃఇకాన్‌ ఆతాన్‌’, ఇజి దేవుణు మాటదు రాస్తి మన్ని మాట పూర్తి ఆదెఙ్‌ నాను యా లెకెండ్‌ కిత్త. 19 అయాక జర్గినివలె, నానె మెసయ ఇజి మీరు నమినివందిఙె, అయాక జర్గిని ముఙాల, యెలె నాను వెహ్సిన. 20 నాను నిజం వెహ్సిన, ఎయెన్‌బా నాను పోక్నివన్నిఙ్‌డగ్రు కితిఙ, వాండ్రు నఙి డగ్రు కితి లెకెండ్. ఎయెన్‌బా నఙి డగ్రు కితిఙ, నఙి పోక్తి వన్నిఙ్‌డగ్రు కితి లెకెండ్”, ఇహాన్‌. 21 యేసు యాక వెహ్తివలె వన్ని మన్సుదు బాద ఆతండ్రె, “నాను నిజం వెహ్సిన, మీ లొఇ ఒరెన్‌ నఙి సెఇవరి కీదు ఒపజెప్నాన్‌లె”, ఇజి వెహ్తాన్‌.

22 అయావలె వన్ని సిసూర్‌ ఎయెన్‌వందిఙ్‌ వాండ్రు ఈహు వెహ్తాన్‌‌ ఇజి అర్దం ఆఇతిఙ్‌ ఒరెన్‌ మొకొం ఒరెన్‌సుడెః ఆజినార్. 23 బోజనమ్‌దిఙ్‌ బస్తి మహివలె, సిసూర్‌ లొఇ యేసు నండొ ప్రేమిస్తి సిసూ వన్ని డగ్రునె బోజనమ్‌దిఙ్‌ బస్త మహాన్‌. 24 సిమోన్‌ పేతురు వన్నిఙ్‌ సయ్‌న కిజి, “ఎయెన్‌ వందిఙ్‌ వాండ్రు వర్గిజినాన్‌ఇజి వన్నిఙ్‌ వెన్‌బాఅ”, ఇజి వెహ్తాన్‌.

25 అందెఙె అయా సిసూడుః యేసుఙ్‌ రోస్‌పె ఆజి, “ప్రబువా, వాండ్రు ఎయెన్‌?”, ఇజి వెన్‌బాతాన్. 26 అందెఙె యేసు, “నాను యా రొటె ముక పులాదు ముడుక్సి ఎయెన్‌సీనానొ వాండ్రె నఙి ఒపజెప్నికాన్”, ఇజి వెహ్తాన్‌. వెహ్తండ్రె ముక పులాదు ముడుక్సి సిమొను మరిసి ఆతి ఇస్కరియొతు యుదెఙ్‌ సిత్తాన్. 27 యూద అయా రొట్టెముక్క తిహి వెటనె సయ్‌తాను వన్ని లొఇ డుగితాండ్రె వన్ని ముస్కు అతికారం కితాన్. అయావలె యేసు, “నీను కిదెఙ్‌ ఒడ్ఃబిజినిక బేగి కిఅ”, ఇజి వెహ్తాన్‌. 28 గాని బోజెనమ్‌దిఙ్‌ బస్తివరి లొఇ ఎయెరిఙ్‌బా ఎందానిఙ్‌ యేసు ఆహె వెహ్తాన్‌‌ ఇజి అర్దం ఆఏతాద్. 29 వరి కర్‌సువందిఙ్‌ మన్ని డబ్బు విజు యూద కీదునె మనె. అందెఙె పండొయ్‌దిఙ్‌ కావాలిస్తికెఙ్, సొన్సి కొల్‌అ ఇజిసు, సిలిఙ బీదాతివరిఙ్‌ డబ్బు సిఅ ఇజి వెహ్సినాన్‌సు ఇజి సిసూర్‌ సెగొండార్‌ ఒడిఃబితార్. 30 యూద ఆ రొట్టెముక్క తిహివెటనె వెల్లి సొహాన్‌. అక్క రెయు.

31 వాండ్రు సొహి వెన్కా యేసు ఈహు వెహ్తాన్‌, “లోకు మరిసి ఆతి నాను ఎసొ గొప్ప పెరికాన్‌ ఇజి లోకుర్‌ ఏలునూణార్లె. దేవుణు ఎసొ గొప్ప పెరికాన్‌ ఇజి నా వెట సూణార్‌లె. 32 దేవుణు గొప్ప పెరికాన్‌ ఇజి లోకు మరిసి వెట తోరె ఆతిఙ, లోకు మరిసి గొప్ప పెరికాన్‌ ఇజి దేవుణునె తోరిస్నాన్. అయాక వెటనె తోరిస్నాన్. 33 నాను ప్రేమిస్నికిదెరా, కండెక్‌ సమయమ్‌నె నాను మీ వెట మంజిన. మీరు నఙి రెబానిదెర్, గాని యూదురు అదికారిఙ నాను వెహ్తి లెకెండ్, “నాను సొని బాడిఃదు మీరు వాదెఙ్‌ అట్‌ఇదెర్‌’ ఇజి ఏలు మీవెట వెహ్సిన.

34 నాను కొత్త ఆడ్ర మిఙి సీజిన. మీరు ఒరెన్‌ మరి ఒరెన్‌ వన్ని వెట ప్రేమిస్‌అ, ఇజి. నాను మిఙి ప్రేమిస్తిలెకెండ్‌ మీరు బా ఒరెన్‌ వన్ని వెట ఒరెన్‌ ప్రేమిస్తెఙ్‌వలె. 35 మీరు ఒరెన్‌ వన్ని వెట ఒరెన్‌ ప్రేమిస్తిఙ, మీరు నా సిసూర్‌ ఇజి లోకుర్‌ విజెరె నెస్నార్.

36 అయావలె సిమోన్‌ పేతురు, “ప్రబువా, నీను ఎంబె సొన్‌సిని?”, ఇజి వెన్‌బాతాన్. వెన్‌బాతిఙ్‌ యేసు, “నాను ఏలు సొని బాడిఃదు నీను ఏలు వాదెఙ్‌అట్‌ఇ. గాని వెన్కా వానిలె”, ఇజి వెహ్తాన్‌‌ 37 అందెఙె పేతురు, “ప్రబువా, ఎందానిఙ్‌ నాను ఏలు మీ వెట వాదెఙ్‌ అట్‌ఇ. నీ వందిఙ్‌ సాదెఙ్‌బా నాను తయార్‌నె”, ఇజి వెహ్తాన్‌. 38 అందెఙె యేసు, “నా వందిఙ్‌ సాదెఙ్‌బా నీను నిజం తయార్‌నెనా? కొరు కెరెని ముఙాలె, ‘నీను నఙి నెస్‌ఏ’ ఇజి ముసార్‌ వెహ్నిలె”, ఇజి వెహ్తాన్‌‌.

14

యేసు వన్ని సిసూరిఙ్‌ దయ్‌రం సీజినాన్‌

1 యేసు మరిబా వన్ని సిసూరిఙ్‌ వెహ్సినాన్, “మీ మన్సుదు తియెల్‌ ఆజి బాద ఆమాట్. దేవుణు ముస్కు నమకం ఇడ్తిదెర్. నా ముస్కుబా నమకం ఇడ్ఃదు. 2 పరలోకమ్‌దు నా బుబ్బ ఇండ్రొ నండొ గదిఙ్‌మనె. అయ లెకెండ్‌ సిల్లెండ మహిఙ, నాను మిఙి వెహ్త మరి. మిఙి ఉండ్రి బాడిః తయార్‌కిదెఙ్‌ నాను అబ్బె సొన్సిన. 3 నాను సొన్సి మిఙి ఉండ్రి బాడ్డి తయార్‌ కితి వెనుక, నాను మర్‌జివాజి నావెట నాను మంజినిబాన్‌ మీరుబా మండ్రెఙ్, కూక్న ఒనాలె. 4 నాను సొన్సిని బాడిఃదు సొండ్రెఙ్‌ సరి మీరు నెస్నిదెర్”, ఇజి వెహ్తాన్‌.

బుబ్బడగ్రు సొండ్రెఙ్‌ నానెసరి ఇజి వెహ్సినాన్‌

5 అయావలె తోమా వన్నిఙ్, “ప్రబువా, నీను ఎంబె సొన్సిని ఇజి మాపు నెస్‌ఏప్. అందెఙె సరి మాపు ఎలాగ నెస్తెఙ్‌ ఆనాప్‌?”, ఇజి వెహ్తాన్‌. 6 అందెఙె యేసు వన్నిఙ్, “నానె బుబ్బ డగ్రు సొండ్రెఙ్‌ సరి. నానె బుబ్బ వందిఙ్‌ నిజమాతికెఙ్‌ తోరిసి నెస్‌పిస్నాన్. నానె ఎలాకాలం దేవుణు వెట బత్కిని బత్కు సీనికాన్. నా వెటనె లోకుర్‌ విజెరె బుబ్బడగ్రు సొనార్. 7 నాను ఎయెన్‌ ఇజి మీరు నెస్తి మహిదెర్‌ఇహిఙ, నా బుబ్బ ఎయెన్‌ఇజిబా మీరు నెస్తిదెర్‌మరి. ఏలుదాన్‌ మీరు వన్నిఙ్‌నెస్తి మనిదెర్, సుడిఃతి మనిదెర్”, ఇజి వెహ్తాన్‌. 8 నస్తివలె పిలిపు, “ప్రబువా, బుబ్బెఙ్‌ మఙి తోరిస్‌అ. ఆకాదె మఙి సాలు”, ఇజి వన్నిఙ్‌ వెహ్తాన్‌.

9 అందెఙె యేసు వన్నిఙ్, నాను నిసొ కాలం మీ వెట మహ. మహిఙ్‌బా నీను నఙి నెస్‌ఇదా పిలిపు? నఙి సుడ్ఃతికాన్‌ ఎయెన్‌బా నా బుబ్బెఙ్‌ సుడ్ఃత మనాన్. అయావలె బుబ్బెఙ్‌మఙి తోరిస్‌అ ఇజి ఎలాగ నీను వెహ్తెఙ్‌ అట్‌సిని? 10 నాను నా బుబ్బ వెట కూడిఃత మన. బుబ్బ నా వెట కూడిఃత మనాన్‌ ఇజి నీను నమ్‌ఇదా? నాను మీ వెట వెహ్సిని మాటెఙ్‌నా సొంత మాటెఙ్‌ ఆఉ. గాని నా వెటకూడిఃతి మన్ని బుబ్బ బాణిఙ్‌వాతికెఙె అయాకెఙ్. వాండ్రు వన్ని పణిఙ్‌ నావెట కిబిసినాన్. 11 నాను నా బుబ్బ వెట కూడిఃత మన, బుబ్బ నా వెట కూడిఃత మనాన్‌ ఇజి నాను వెహ్సినిక మీరు నమ్మిదు. సిలిఙ, నాను కిజిని విజు బమ్మ ఆని పణిఙ సుడ్ఃజి అయాక నమ్మిదు. 12 నాను నా బుబ్బ డగ్రు సొన్సిన. అందెఙె నఙి నిజం నమ్మితికాన్, నాను కిజిని బమ్మ ఆని పణిఙ్‌ వాండ్రు బా కినాన్. ఒఒ, దనిఙ్‌ఇంక లావు పణిఙ్‌ వాండ్రు కినాన్‌ ఇజి మీ వెట నిజం ఇక వెహ్సిన. 13 నా ఇస్టమ్‌దిఙ్‌ కూడిఃతి మన్ని ఇనికబా మీరు లొస్తిఙ, నాను అయాక కిన. బుబ్బ గొప్ప పెరికాన్‌ ఇజి లోకురిఙ్‌ తోరిస్తెఙె, మరిసి ఆతి నాను అయాక కిన. 14 నా ఇస్టమ్‌దిఙ్‌ కూడిఃతి మన్ని ఇనికబా మీరు లొస్తిఙ, నాను అయాక కిన.

15 మీరు నఙి ప్రేమిస్తిఙ, నా ఆడ్రెఙ్‌మీరు వెనిదెర్. 16 నాను బుబ్బెఙ్‌ లొస్న. మీ వెట ఎలాకాలం మండ్రెఙ్‌ మరి ఒరెన్‌ తోడుః మంజిని వన్నిఙ్‌ బుబ్బ మిఙి సీనాన్. 17 వాండ్రు దేవుణు బాణిఙ్‌ నిజమాతికెఙ్‌ వెహ్సిని దేవుణు ఆత్మ. క్రీస్తుఙ్‌ నమ్మిఇకార్‌ ఒరెన్‌ తోడుః మంజిని వన్ని వజ వన్నిఙ్‌ డగ్రు కిదెఙ్‌ అట్‌ఏర్. ఎందనిఙ్‌ ఇహిఙ, వారు వన్నిఙ్‌ రెబాఏర్. వన్నిఙ్‌ నెస్‌ఎర్. గాని మీరు వన్నిఙ్‌ నెస్నిదెర్. ఎందానిఙ్‌ ఇహిఙ, వాండ్రు మీ వెట మంజినాన్. మీ లొఇ మంజినాన్. 18 నాను మిఙి డిఃసి సొనివలె, మిఙి దిక్కు సిలి వరి లెకెండ్‌డిఃస్‌ఎ. నాను మర్‌జి మీ డగ్రు వానాలె. 19 సెగం కాలం వెన్కా, నఙి నమ్మిఇకార్‌ నఙి మరి తొఎర్‌లె. గాని మీరు నఙి సూణిదెర్. నాను బత్కిజిన. అందెఙె మీరుబా బత్కినిదెర్. 20 నాను నా బుబ్బవెట కూడిఃత మన్న, మిరు నా వెట కూడిఃతి మనిదెర్. నాను మీ వెట కూడిఃత మన ఇజి దేవుణు ఆత్మ మీ నడిఃమి మండ్రెఙ్‌వాని దినమ్‌దు మీరు నెస్నిదెర్లె. 21 నా ఆడ్రెఙ్‌ వెంజి అయావజ కినికానె నఙి ప్రేమిస్నికాన్. నఙి ప్రేమిస్ని వన్నిఙ్‌ నా బుబ్బ ప్రేమిస్నాన్. నాను వన్నిఙ్‌ప్రేమిసి వన్నిఙ్‌తోరె ఆన”, ఇజి యేసువెహ్తాన్‌.

22 నస్తివలె ఇస్కరియొతు యూద ఆఇ మరి ఒరెన్‌యుద, “ప్రబువా నీను లోకురిఙ్‌ విజెరిఙ్‌ తోరెఆఏండ, ఎలాగ నీను మఙి తోరె ఆనిలె?”, ఇజి వెన్‌బాతాన్. 23 అందెఙె యేసు, “ఒరెన్‌ నఙి ప్రేమిస్తిఙ, వాండ్రు నా మాటెఙ్‌ వినాన్. అయావలె నా బుబ్బ వన్నిఙ్‌ ప్రేమిస్నాన్. నా బుబ్బని నాను వన్నిడగ్రు వాజి వన్నివెట మంజినాప్. 24 నఙి ప్రేమిస్‌ఇకాన్, నా మాటెఙ్‌ విన్‌ఏన్. మీరు వెంజిని యా మాటెఙ్‌నా సొంత మాటెఙ్‌ ఆఉ. నఙి పోక్తి నా బుబ్బవినె.

25 నాను మీవెట మంజినె యా మాటెఙ్‌ వెహ్త మన్న. 26 నా బుబ్బ, నా బదులు తోడుః మంజిని వన్నిఙ్‌ ఇహిఙ, దేవుణు ఆత్మదిఙ్‌ పోక్నివెలె, వాండ్రు మిఙి దేవుణు వందిఙ్‌ విజు సఙతిఙ్‌ నెస్‌పిస్నాన్. నాను మిఙి వెహ్తి విజు వన్కాఙ్‌ ఎత్తు కిబిసి మంజినాన్. 27 నాను మిఙి డిఃసి సొన్‌సిన. గాని మీరు సమాదనమ్‌దాన్‌ మంజినిదెర్‌లె. అయా సమాదనం నా బాణిఙ్‌ వాజినాద్. నఙి నమ్మిఇ లోకురిఙ్‌ మన్ని సమాదనం ననికాద్‌ ఆఏద్‌నా బాణిఙ్‌ వాజినికాద్. మీ మన్సుదు విసారిసి బాద ఆమాట్. మీరు తియెల్‌ ఆమాట్.

28 ‘నాను సొన్‌సిన. మర్‌జి మీ డగ్రు వానాలె’, ఇజి నాను వెహ్తి మాట మీరు విహిదెర్. నా బుబ్బ నఙి ఇంక పెరికాన్. అందెఙె మీరు నఙి నిజం ప్రేమిస్తిఙ, వీండ్రు బుబ్బ డగ్రు సొన్‌సినాన్‌ఇజి సర్‌ద ఆజినిదెర్. 29 యాకెఙ్‌ జర్గినివలె, నాను వెహ్తికెఙ్‌ నిజం ఇజి మీరు నమ్మిని వందిఙె, అయాకెఙ్‌ జర్గిని ముఙాల, ఇయేలె నాను మిఙి వెహ్త మన్న. 30 మరి నండొ సమయం మీ వెట వర్గిదెఙ్‌నాను అట్‌ఏలె. ఎందానిఙ్‌ఇహిఙ, యా లోకమ్‌ది అతికారి ఆతి సయ్తాను వాజినాన్. నా ముస్కు వన్నిఙ్‌ఇన్ని అతికారం సిల్లెద్‌. 31 గాని, నాను నా బుబ్బెఙ్‌ ప్రేమిస్న. అందెఙె వాండ్రు వెహ్సినికెఙ్‌ విజు అయావజ నాను కిజిన ఇజి లోకమ్‌దికార్‌ నెస్తెఙ్‌వలె. రదు, ఇబ్బెణిఙ్‌ సొనాట్”, ఇజి వెహ్తాన్‌.

15

1 నాను నిజమాతి ద్రాక్సబడ్డుదిఙ్‌ మొదొల్. నా బుబ్బ పణికినికాన్. 2 నా వెట కూడిఃతి మన్ని పట్కు అస్‌ఇ విజు కొనెఙ్‌ వాండ్రు కత్‌నాన్. పట్కుఅస్‌ని విజు కొనెఙ్, మరి నండొ పట్కు అస్నివందిఙ్‌ తెప్నాన్. 3 నాను మీవెట వెహ్తి మాటెఙ్, మీ పాపమ్‌కాణిఙ్‌ సుబ్బరం కిత్తె మనె. 4 నాను మీ వెట కూడ్ఃజి మంజినిలెకెండ్‌ మీరు నా వెట కూడ్ఃజినె మండ్రు. ఇన్ని కొనెఙ్‌బా బడ్డుదు మన్‌ఏండ మహిఙ, అవి పట్కు అస్‌ఉ. పట్కు అస్తెఙ్‌ఇహిఙ, అవి బడ్డదు మండ్రెఙ్‌వలె. అయాలెకెండ్, నావెట కూడిఃతి మహిఙనె, మీరు పట్కు అస్నిదెర్.

5 నాను ద్రాక్సబడ్డఉదిఙ్‌ మొదొల్. మీరు కొనెఙ్. ఎయెన్‌బా నా వెట కూడ్ఃజి మంజి, నాను వన్ని వెట కూడిఃతి మహిఙ, వాండ్రు నండొ పట్కు అస్నాన్. నాను సిల్లెండ, నఙి ఇస్టం ఆతి నెగ్గికెఙ్‌ ఇనికెఙ్‌బా మీరు కిదెఙ్‌ అట్‌ఇదెర్. 6 వెల్లి విసీర్తి ఉండ్రి కొన వహ్తి లెకెండె, నా వెట కూడ్ఃజి మన్‌ఇకాన్‌మనాన్. వాండ్రు వెల్లి ఆజి వహ్నన్. నన్ని కొనెఙ, లోకుర్‌ కుంబ కిజి సుర్‌నార్. ఆకెఙ్‌ వెయ్‌నె. 7 మీరు నావెట కూడ్ఃజినె మంజి నాను వెహ్తిక మీ లొఇ మహిఙ, ఇనికబా మీరు దేవుణుదిఙ్‌ లొస్తు. వాండ్రు అయాక మిఙి సీనాన్. 8 మీరు నండొ పట్కు అసి ఆహె నా సిసూర్‌ఇజి తోరె ఆతిఙ, నా బుబ్బ గొప్ప పెరికాన్‌ ఇజి లోకురిఙ్‌ తోరిసినిదెర్.

9 నా బుబ్బ నఙి ప్రేమిస్ని లెకెండ్, నాను మిఙి ప్రేమిస్న. నాను మిఙి ప్రేమిస్ని వందిఙ్, నా వెట కూడ్ఃజినె మండ్రు. 10 నాను నా బుబ్బ వెహ్తి ఆడ్రెఙ్‌లొఙిత మన. వాండ్రు నఙి ప్రేమిస్నాన్. అయాలెకెండ్‌ మీరు నాను వెహ్తి ఆడ్రెఙ్‌లొఙితిఙ, నాను మిఙి ప్రేమిసినె మంజిన. 11 నఙి మన్ని సర్‌ద మిఙి బా మండ్రెఙ్, మీ సర్‌ద పూర్తి ఆదెఙ్, ముఙాలె వెహ్తి యా మటెఙ్‌నాను మిఙి వెహ్త మన్న. 12 నాను మిఙి ప్రేమిసివజ, మీరు ఒరెన్‌ వన్ని వెట ఒరెన్‌ ప్రేమిసి మండ్రు ఇజినె నా ఆడ్ర. 13 ఒరెన్‌ వన్ని కూలెఙ వందిఙ్‌ వన్ని సొంత పాణం సీనికాదె నండొ ప్రేమ. దిని ఇంక మిస్తి మరి ప్రేమ సిల్లెద్‌. 14 నాను ఆడ్ర సితిక మీరు కితిఙ, మీరు నా కూలెఙె. 15 ఒరెన్‌ పణికినికాన్, వన్ని ఎజుమాని కిని పణిఙ్‌ నెస్‌ఎన్. అందెఙె నాను మరి ఎసెఙ్‌ మిఙి పణికినికార్‌ ఇజి కూక్‌ఏ, గాని కూలెఙ్‌ ఇజి కూక్త మన. ఎందనిఙ్‌ ఇహిఙ, నాను నా బుబ్బ బాణిఙ్‌ విహికెఙ్‌ విజు మిఙి వెహ్త మన్న. 16 మీరు నఙి ఏర్‌పాటు కిఇదెర్. గాని నాను మిఙి ఏర్‌పాటు కిత్త. పట్కు అస్నివజ, మీరు సొన్సి లోకురిఙ్‌ సువార్త వెహ్సి దేవుణు దరొట్‌ మహ్సి తని వందిఙె నాను మిఙి ఏర్‌పాటు కితానె పోక్సిన. మీరు అస్తి పట్కు ఎలాకాలం మంజినాద్. అయావలె మీరు నా ఇస్టమ్‌దిఙ్‌ కూడిఃతి మన్ని ఇనికబా బుబ్బెఙ్‌ లొస్తిఙ, వాండ్రు సీనాన్. 17 మీరు ఒరెన్‌ వన్నివెట ఒరెన్‌ ప్రేమిస్తెఙ్‌ ఇజినె నాను సీజిని ఆడ్ర.

18 యా లోకమ్‌దు మన్ని దేవుణుదిఙ్‌ దూసిస్నికార్, మిఙి దూసిస్తిఙ, మీరు ఒడిఃబిదు వారు మిఙి దూసిస్ని ముఙాలె నఙి దూసిస్తార్‌ ఇజి. 19 మీరు యా లోకమ్‌దు మన్ని దేవుణుదిఙ్‌ దూసిస్ని వరిలొఇ మన్నికిదెర్‌ ఇహిఙ, వరి సొంత లోకుర్‌వజ వారు మిఙి ప్రేమిస్తార్‌ మరి. గాని నాను వరి లెకెండ్‌ మీరు మన్‌ఎండ, మిఙి ఎర్లిస్త. అయావలె, మీరు వరి లొఇ మన్నికిదెర్‌ ఆఇదెర్. అందెఙె వారు మిఙి దూసిసినార్. 20 ఎమేణి పణిమణిసిబా‌ వన్ని ఎజుమాని ముస్కు పెరికాన్‌ ఆఏన్‌*’, ఇజి నాను వెహ్తి మాట మీరు ఎత్తు కిదు. వారు నఙి హిమ్సెఙ్‌ కితార్‌ ఇహిఙ, మిఙి బా హిమ్సెఙ్‌ కినార్. వారు నా మాటెఙ్‌ లొఙితార్‌ ఇహిఙ, మీ మాటెఙ్‌బా లొఙినార్. 21 మీరు నఙి నమ్మితి వందిఙ్‌ వారు యా లెకెండ్‌ విజు మిఙి కినార్. ఎందానిఙ్‌ ఇహిఙ, వారు నఙి పోక్తి వన్నిఙ్‌ నెస్‌ఏర్. 22 నాను వాజి దేవుణు వందిఙ్‌ నిజమాతికెఙ్‌ వరిఙ్‌ వెహ్‌ఏండ మంజినిక ఇహిఙ, వారు పాపమ్‌కు కితార్‌ ఇజి దేవుణు వరిఙ్‌ సుడ్ఃఏతాన్‌ మరి. అహిఙ, ఏలు వారు వరి పాపమ్‌కాణిఙ్‌ తప్రె ఆదెఙ్‌ అట్‌ఏర్. ఎందానిఙ్‌ ఇహిఙ, నాను వరిఙ్‌ వెహ్త మన్న. 23 నఙి దూసిస్నికాన్‌నా బుబ్బెఙ్‌ దూసిసినాన్. 24 ఎయెన్‌బా కిఇ బమ్మాని పణిఙ్‌ నాను వరి నడిఃమి కిఏండ మంజినిక ఇహిఙ, వారు పాపమ్‌కు కితార్‌ ఇజి దేవుణు వరిఙ్‌ సుడ్ఃఏతాన్‌ మరి. గాని ఏలు వారు యా బమ్మ ఆని పణిఙ్‌ సుడుఃత మనార్. అహిఙ్‌బా, నఙి ని నా బుబ్బెఙ్‌ వారు దూసిస్త మనార్. 25 ‘ఇని కారణంబా సిల్లెండ వారు నఙి దూసిస్తార్‌’, ఇజి దేవుణు మాటదు రాస్తి మన్ని మాట పూర్తి అదెఙె యా లెకెండ్‌ వారు కిజినార్.

26 నాను మీ డగ్రు తోడుః మంజిని వన్నిఙ్‌ ఇహిఙ, దేవుణుబాణిఙ్‌ నిజమాతికెఙ్‌ వెహ్సి తోరిస్ని దేవుణు ఆత్మెఙ్‌ పోక్న. వాండ్రు బుబ్బ బాణిఙ్‌ మీ డగ్రు వానాన్. అయావలె నా వందిఙ్‌ విజు వాండ్రు వెహ్నన్. 27 నాను సేవ మొదొల్‌స్తి బాణిఙ్‌ మీరు నావెట మనిదెర్. అందెఙె మీరు బా నా వందిఙ్‌ విజెరిఙ్‌ వెహ్తెఙ్‌వలె.

16

1 “మిఙి ఇమ్‌సెఙ్‌ కినివలె, మీరు నమకం దాన్‌డిఃస్‌ఏండ మంజిని వందిఙె, మిఙి దూసిస్నికార్‌ కిని సఙతిఙ వందిఙ్‌ నాను వెహ్త. 2 వారు మిఙి యూదురి మీటిఙ్‌ఇల్కాణిఙ్‌వెల్లి కినార్. మిఙి సప్నికాన్‌ఎయెన్‌బా, వాండ్రు దేవుణుదిఙ్‌ సర్ద కిజిన ఇజి ఒడిఃబిని కాలం వాజినె. 3 వారు నన్నికెఙ్‌ కినార్. ఎందనిఙ్‌ఇహిఙ, బుబ్బెఙ్‌నొ నఙినొ నెస్‌ఏర్. 4 అయ కాలం వానివలె, నాను దినివందిఙ్‌ వెహ్త మన ఇజి మీరు ఎత్తుకిని వందిఙ్‌ నాను యాక మీ వెట వెహ్త మన. నాను యాకెఙ్‌ ముఙాలె మిఙి వెహ్తెఙ్‌సిలె. ఎందానిఙ్‌ఇహిఙ, నాను మీవెట మహ”.

దేవుణు ఆత్మ కిని పణిఙ్‌

5 “ఏలు నాను నఙి పోక్తి వన్ని డగ్రు సొన్సిన. గాని మీ లొఇ ఎయెన్‌బా, ‘నీను ఎంబె సొన్సిని?’, ఇజి నఙి వెన్‌బాఇదెర్”. 6 నాను యా సఙతిఙ్‌ మిఙి వెహ్తి మనిఙ్, మీ మన్సుసు దుకమ్‌దాన్‌ నిండ్రిత మనాద్. 7 గాని నాను నిజం మీ వెట వెహ్సిన, మిఙి మేలు వాని వందిఙె నాను సొన్సిన. నాను సొన్‌ఏండ మహిఙ, తోడుః మంజినికాన్‌ మీ డగ్రు రెఏన్. గాని నాను సొహిఙ, నాను వన్నిఙ్‌ మీ డగ్రు పోక్న. 8 వాండ్రు వాజి, దేవుణుదిఙ్‌ నమ్మిఇవరిఙ్ ‌పాపం ఇహిఙ ఇన్నిక ఇజి, నాను నీతి నిజాయితి మన్నికాన్‌ ఇజి, దేవుణు సీని ఎలాకాలం మన్ని సిక్స ఇన్నిక ఇజి కసితం వెహ్సి తోరిస్నాన్. 9 వారు పాపం కిత్తమనార్‌ ఇజి వాండ్రు కసితం వెహ్సి తోరిస్నాన్. ఎందానిఙ్‌ఇహిఙ, వారు నఙి నమ్మిఏర్. 10 నాను నీతి నిజాయితి మన్నికాన్‌ఇజి వాండ్రు కసితం వెహ్సి తోరిస్నాన్. ఎందనిఙ్‌ఇహిఙ, నాను నా బుబ్బ డగ్రు సొన్‌సిన. మీరు నఙి మరి తొఇదెర్. 11 దేవుణు సీని ఎలాకాలం మన్ని సిక్స ఇన్నిక ఇజి వరిఙ్‌ కసితం వెహ్సి తోరిస్నాన్. ఎందానిఙ్‌ ఇహిఙ, దేవుణుదిఙ్‌ నమిఇ వరి ముస్కు అతికారం కిని సయ్‌తానుఙ్, దేవుణు ఎలాకాలం మన్ని సిక్స సిత్తమనాన్.

12 ‘నఙి మరి నండొ మిఙి వెహ్తెఙ్‌మనాద్, గాని ఏలు మీరు నసొ అర్దం కిదెఙ్‌ అట్‌ఇదెర్. 13 గాని దేవుణు వందిఙ్‌ నిజమాతికెఙ్‌ నెస్‌పిస్ని దేవుణు ఆత్మ వానివలె, వాండ్రు దేవుణు బాణిఙ్‌ వాజిని విజు నిజమాతికెఙ్‌ మీరు నెస్తెఙ్‌ మిఙి నడిఃపిసినాన్. వాండ్రు వన్ని సొంతదిక ఇనికబా వెహ్‌ఎన్. గాని బుబ్బ వెహ్సినికెఙ్‌వెంజి మిఙి వెహ్నన్. వాండ్రు జర్గిని వన్కాఙ్‌ వందిఙ్‌ మిఙి వెహ్నన్. 14 నాను వెహ్సిని నిజమాతికెఙ్‌ వెంజి, అయాక మిఙి వెహ్నన్. అయ లెకెండ్‌ నాను గొప్ప పెరికాన్‌ ఇజి మిఙి తోరిస్నాన్. 15 బుబ్బెఙ్‌ మన్నికెఙ్‌ విజు నాదినె. అందెఙె నాను వెహ్త, నాను వెహ్సిని నిజమాతికెఙ్‌ వాండ్రు వెంజి, అయాక మిఙి వెహ్నన్‌ ఇజి. 16 సెగం రోస్కు వెన్కా, నాను సొన. మీరు నఙి మరి తొఇదెర్. మరి సెగం రోస్కు వెన్కా, మీరు నఙి సూణిదెర్”.

17 వన్ని సిసూర్‌ లొఇ సెగొండార్‌ ఒరెన్‌ వెట ఒరెన్‌ ఈహు వెహ్తాన్‌, “సెగం కాలం వెన్కా మీరు నఙి తొఇదెర్. మరి సెగం కాలం వెన్కా మీరు నఙి సూణిదెర్. నాను నా బుబ్బ డగ్రు సొన్‌సిన. అందెఙె మీరు నఙి తొఇదెర్”, ఇజి వాండ్రు వెహ్సిని తర్‌దం అర్దం ఇనిక? ఇజి. 18 “ ‘సెగం కాలం’ ఇజి వాండ్రు వెహ్సిని దని అర్దం ఇన్నిక? వాండ్రు వెహ్సిని దనిఙ్‌ మఙి అర్దం రెఏండ ఆజినాద్”, ఇజి మరి వర్గిజినె మహార్‌.

19 దినివందిఙ్‌వారు వన్నిఙ్‌ వెన్‌బాదెఙ్‌ కోరిజినార్‌ ఇజి యేసు నెస్తాండ్రె, ఈహు వరిఙ్‌ వెహ్సినాన్, “'సెగం కాలం వెన్కా మీరు నఙి తొఇదెర్. మరి సెగం కాలం వెన్కా మీరు నఙి సూణిదెర్‌’, ఇజి నాను వెహ్తి దని అర్దం ఇన్నిక ఇజినా మీరు ఒరెన్‌దిఙ్‌ ఒరెన్‌ వెన్‌బాజినిదెర్‌? 20 మీరు దుకం కిజి అడఃబానిదెర్‌ గాని దేవుణుదిఙ్‌ దూసిస్నికార్‌ సర్‌ద ఆనార్. మీరు దుకం కినిదెర్‌ గాని మీ దుకం వెనుక సర్‌దమనాద్‌ ఇజి నాను మీ వెట నిజం వెహ్సిన. 21 ఉండ్రి బోదెలి ఏరుఈబదెఙ్‌ నొపిదిఙ్‌ అడఃబానాద్. ఎందానిఙ్‌ఇహిఙ, దనిఙ్‌నెగెండ్‌ ఆదెఙ్‌కాలం ఆతాద్. గాని దన్నికొడొః పుట్తిఙ, లోకమ్‌దు ఒరెన్‌పుట్తాన్‌ ఇజి సర్‌దదాన్‌ అయా బాదెఙ్‌ అది ఎత్తు కిఏద్. 22 అయాలెకెండె మిఙి బా. మీరు ఏలు దుకం ఆనిదెర్. గాని నాను మర్‌జి వానివలె మిఙి మరి సూణ. అయావలె మీరు సర్‌దఆనిదెర్. అయా సర్‌ద ఎయెన్‌బా మీ బాణిఙ్‌లాగ్‌దెఙ్‌అట్‌ఎన్. 23 నాను నిఙితి సొహి వెన్కా, మీరు ఇనికబా నెస్తెఙ్‌నఙి వెన్‌బాఇదెర్. ఎందానిఙ్‌ ఇహిఙ, దేవుణు ఆత్మ మిఙి నెస్‌పిస్నాన్. నా ఇస్టమ్‌దిఙ్‌ కూడిఃతి మన్నికెఙ్‌ఇన్నికబా మీరు బుబ్బెఙ్‌ లొస్తిఙ, వాండ్రు అయాక సీనాన్, ఇజి నాను నిజం మీ వెట వెహ్సిన. 24 ఏలుదాక నా ఇస్టమ్‌దిఙ్‌ కూడిఃతి మన్నికెఙ్‌ ఇన్నికబా లొస్‌ఇతిదెర్. మీ సర్‌ద పూర్తి ఆని వందిఙ్‌లొస్తు. మిఙి దొహ్క్‌నాద్.

25 నాను మిఙి కతవజ యా సఙతిఙ్‌నెస్‌పిస్త మన. గాని కతవజ నెస్‌పిస్‌ఏండ, బుబ్బ వందిఙ్‌ మిఙి టెట అర్దం ఆనిలెకెండ్‌ వెహ్ని కాలం వాజినాద్. 26 అయా కాలమ్‌దు, నా ఇస్టమ్‌దిఙ్‌ కూడిఃతి మన్నికెఙ్‌ మీరు లొస్నిదెర్. మీరు లొస్తికెఙ్‌ వరిఙ్‌ సిఅ ఇజి బుబ్బెఙ్‌ వెహ్న ఇజి నాను వెహ్‌ఏ. 27 ఎందానిఙ్‌ ఇహిఙ, బుబ్బనె మిఙి నండొ ప్రేమిస్నాన్. మీరు నఙి ప్రేమిస్నిదెర్. నాను బుబ్బ బాణిఙ్‌వాత ఇజి మీరు నమిజినిదెర్. అందెఙె వాండ్రు మిఙి నండొ ప్రేమిస్నాన్. 28 నాను బుబ్బ బాణిఙె యా లోకమ్‌దు వాత. ఏలు నాను యా లోకం డిఃసి మర్‌జి బుబ్బ డగ్రు సొన్సిన”. 29 నస్తివలె వన్ని సిసూర్, “ఇదిలో, వానివలె నీను కత లెకెండ్‌ ఆఏండ, అర్దం ఆని లెకెండ్‌ వెహ్సిని. 30 నీను విజు నెస్నికి ఇజి ఏలు మాపు నెసినాప్. ఎయెర్‌బా నిఙి వెన్‌బాఎండ ముఙాలె, వారు ఒడ్ఃబిజినికెఙ్‌ నీను నెసిని ఇజి మాపు నెసినాప్. అందెఙె నీను దేవుణు బణిఙ్‌వాతికి ఇజి మాపు నమ్మిజినాప్”, ఇజి వెహ్తార్‌.

31 అందెఙె యేసు, “మీరు ఏలు నమిజినిదెరా? 32 ఇదిలో, మీరు మీ ఇల్కాఙ్‌సెద్రిజి సొని కాలం వాజినాద్. అయాక ఏలె వాత మనాద్. మీరు నఙి డిఃసి సొనిదెర్‌లె. నాను ఒరెనె ఆన. గాని నాను ఒరెనె ఆఎ. నా బుబ్బ నావెట మనాన్. 33 మీరు నా వెట కూడిఃతి మన్నిదెర్. అందెఙె మీరు సమాదనం దాన్‌ మండ్రెఙ్‌ నాను యా సఙతిఙ్‌ మిఙి వెహ్త మన. యా లోకమ్‌దు మిఙి కస్టమ్‌కు బాదెఙ్‌మనె. గాని దయ్‌రమ్‌దాన్‌ మండ్రు. నాను యా లోకమ్‌దు మన్ని దేవుణుదిఙ్‌ దూసిస్నివరిఙ్‌ గెలస్త మన్న.

17

యేసు వన్నివందిఙ్‌ పార్దనం కిజినాన్‌

1 యా మాటెఙ్‌వెహ్సి వీస్తాండ్రె, యేసు ముస్కు పరలోకం దరోట్‌బేసి ఈహు పార్దనం కిజినాన్. “ఓ బా, నాను సాదెఙ్‌ నీను ఏర్‌పాటుకితి కాలండగ్రు ఆత మనాద్. నీను గొప్పపెరికి ఇజి నీ మరిన్‌ఆత్తి నాను తోరిస్ని వందిఙ్‌ని మరిన్‌ఆత్తి నాను గొప్పపెరికాన్‌ ఇజి నీను తోరిస్‌అ. 2 నీను నఙి సితిలోకుర్‌ విజెరిఙ్‌ ఎలాకాలం దేవుణువెట బత్కినిబత్కు నాను సీనివందిఙ్, నీను లోకుర్‌ విజెరె ముస్కు నఙి అతికారం సిత్తి. 3 ఒరెండ్రె నిజమాతి దేవుణుఆతి నిఙిని, నీను యా లోకమ్‌దు పోక్తి యేసు క్రీస్తుఙ్‌ నెస్తిఙనె ఎలాకాలం దేవుణువెట బత్కినిబత్కు మనాద్. 4 నాను కిదెఙ్‌ ఇజి నీను నఙి సిత్తి పణివిజు నాను పూర్తి కిజి నీను గొప్పపెరికి ఇజి బూమిముస్కు నాను తోరిస్త. 5 ఏలు ఓ బా, లోకం నీను పుటిస్ని ముఙాల నివెట నాను మహివలె నఙి గవ్‌రం కితిలెకెండ్, ఏలు నీ ఎద్రు నఙి గవ్‌రం కిఅ.

యేసు సిసూర్‌వందిఙ్‌ పార్తనం కిజినాన్.

6 నీను నఙి సితివరిఙ్‌ నాను నీ వందిఙ్‌ వెహ్సి తోరిసి నెస్పిస్త. వీరు దేవుణుదిఙ్‌ దూసిస్ని ననికార్‌ ఆఏర్. వీరు నీ వారు. నీను వరిఙ్‌ నఙి సితి. నీ మాటెఙ వారు లొఙితార్. 7 నీను నఙి సితి విజు నీబాణిఙె వాతెమనె ఇజి ఏలు వారు నెస్తార్. 8 ఎందానిఙ్‌ ఇహిఙ, నీను నఙి సితి మాటెఙ్‌నాను వరిఙ్‌సిత. వారు అయకెఙ్‌ నమ్మితార్. నాను నీ బాణిఙ్‌వాతికాన్‌ ఇజి వారు అనుమానం సిల్లెండ నెస్తార్. నీనె నఙిపోక్తి ఇజి వారు నమ్మిత మనార్. 9 నాను యా సిసూర్‌వందిఙ్‌ పార్తనం కిజిన. యా లోకమ్‌ది లోకుర్‌ విజెరెవందిఙ్‌ నాను పార్దనం కిఏ. గాని నీను నఙి సితి విరివందిఙ్‌ పార్దనం కిజిన. ఎందానిఙ్‌ఇహిఙ, వీరు నీ వారు. 10 నా వారు విజెరె నీ వారు. నీ వారువిజెరె నా వారు. అయలెకెండ్‌ వారు బత్కినారె, నాను గొప్పపెరికాన్‌ ఇజి వారు తోరిసినార్. 11 ఏలు నాను నీ డగ్రు వాజిన. నాను మరి యా లోకమ్‌దు మన్‌ఏ. గాని వీరు ఇబ్బె మంజినార్. ఓ నెగ్గి బుబ్బ, మాటు ఉండ్రె ఆతి లెకెండ్‌ వీరుబా ఉండ్రె ఆదెఙ్, నీను నఙి సితి సత్తుదాన్‌ వరిఙ్‌ కాపాడ్ఃఅ. 12 నాను యా లోకమ్‌దు వరి వెట మహివలె, నీను నఙి సితి సత్తుదాన్‌ వరిఙ్‌ కాపాడఃత. నాను వరిఙ్‌ నెగ్రెండ తప్రిసి మహ. వరి లొఇ ఎలాకాలం నాసనం ఆదెఙ్‌ మన్నికాన్‌ ఆఏండ, మహికార్‌ విజెరె ఎలాకాలం నాసనం ఆఎతార్. దేవుణు మాటదు రాస్తి మనికెఙ్‌ పూర్తి ఆదెఙ్‌ యాకెఙ్‌ విజు జర్గిదెఙ్‌ వలె.

13 నాను ఏలు నీ డగ్రు వాజిన. నఙి మన్ని సర్‌ద వరి మన్సుదుబా నిండ్రు మంజిని వందిఙె, నాను యా లోకమ్‌దు మన్నివలెనె యా సఙతిఙ్‌ వెహ్సిన. 14 నాను వరిఙ్‌నీ మాటెఙ్‌ సిత మన్న. యా లోకమ్‌దు మన్ని దేవుణుదిఙ్‌ దూసిస్నికార్‌ వరిఙ్‌ దూసిస్తార్. ఎందానిఙ్‌ఇహిఙ, నాను లోకమ్‌దికాన్‌ ఆఇలెకెండ్, వారు బా లోకమ్‌దికార్‌ ఆఏర్. 15 నీను వరిఙ్‌యా లోకమ్‌దాన్‌ ఒఅ ఇజి నాను పార్దనం కిఏ గాని సయ్తాను బాణిఙ్‌ వరిఙ్‌ కాపాడ్ఃఅ ఇజినె పార్దనం కిజిన. 16 నాను లోకమ్‌దికాన్‌ఆఇలెకెండ్, వారు బా లోకమ్‌దికార్‌ఆఎర్. 17 నీ నిజమాతి మాటెఙ్‌నెస్‌పిసి, వారు దేవుణువందిఙ్‌ కేట ఆతిలెకెండ్‌ వరిఙ్‌ ఇడ్ఃఅ. నీ మాటెఙ్‌నిజమాతి మాటెఙ్. 18 నీను నఙి యా లోకమ్‌దు పోక్తి లెకెండ్, నాను వరిఙ్‌లోకమ్‌దు పోక్సిన. 19 నిజమాతి మాట నెసి వారు వరిఙె నీ కీదు ఒపజెప్సిని వందిఙ్, నాను వరి వందిఙ్‌ని కీదు ఒపజెపె ఆజిన.

యేసు దేవుణుదిఙ్‌ నమ్మితివరిఙ్‌ విజెరెవందిఙ్‌ పార్దనం కిజినాన్‌

20-21 ఓ బా, నాను కిజిని పార్దనం వరి వందిఙె ఆఏ. వరి మాటెఙ్‌ వెంజి నమ్మిదెఙ్‌మన్ని వరిఙ్‌విజెరె వందిఙ్‌ నాను పార్దనం కిజిన. ఎందానిఙ్‌ఇహిఙ, నీను నా వెట కూడ్ఃజి మంజిని లెకెండ్, నాను నీ వెట కూడ్ఃజి మంజిని లెకెండ్‌ వారు విజెరె ఉండ్రె ఆదెఙ్. నీను నఙి పోక్తి మన్ని ఇజి లోకమ్‌ది లోకుర్‌ విజెరె నమ్మినివందిఙ్‌ వారు మావెట కూడ్ఃజి మనీర్. 22 నాను పెరికాన్‌ ఇజి నీను నఙి గవ్‌రం నాను వరిఙ్‌ సిత మన. మాటు ఉండ్రె ఆతి లెకెండ్‌ వారుబా ఒండ్రె అదెఙె నాను సిత్త. 23 వారు పూర్తి ఉండ్రె ఆనివందిఙ్‌ నాను వరివెట కూడిఃత మన. నీను నా వెట కూడిఃతి మన్ని. నీను నఙి పోక్తి ఇజి, నీను నఙి ప్రేమిస్ని లెకెండ్‌వరిఙ్‌బా ప్రేమిస్ని ఇజి లోకుర్‌విజరె నెస్ని వందిఙ్‌ వారు ఉండ్రె ఆదెఙ్.

24 ఓ బా, నీను వరిఙ్‌నఙి సితి. అందెఙె నాను మంజిని బాన్‌వారుబా మండ్రెఙ్‌ ఇజి నాను కోరిజిన. ఎందానిఙ్‌ఇహిఙ, నాను గొప్ప పెరికాన్‌ ఇజి నీను నఙి సితి గవ్‌రం వారు సుడ్ఃదెఙె. లోకం పుటిస్‍ఏండ ముఙాల, నీను నఙి ప్రేమిస్తి. అందెఙె నీను నఙి అయా గవ్‌రం సిత్తి.

25 నీతి నిజాయితి మన్ని బుబ్బ, లోకమ్‌ది లోకుర్‌ నిఙి నెస్‌ఎర్. గాని నాను నెస్న. నీను నఙి పోక్తి ఇజి వీరు నెసినార్. 26 నాను వరి వెట కూడ్ఃజి మంజిని వందిఙ్, నీను నఙి ప్రేమిస్తి లెకెండ్, వారు బా మహివరిఙ్‌ ప్రేమిస్నివందిఙ్‌ నాను నీ వందిఙ్‌ వరిఙ్‌ నెస్‌పిస్త మన. నెస్‌పిసినె మంజిన.

18

యేసుఙ్‌ అరెస్టు కిజినార్‌

1 యేసు పార్దనం వీస్తి వెన్కా, వన్ని సిసూర్‌వెట సోతాండ్రె, కెద్రొన్‌ఇని జోరెడాట్సి సొహాన్‌. అబ్బె ఉండ్రి టోట మహాద్‌. వాండ్రుని వన్నిసిసూర్‌ అయా టోటాదు సొహార్‌.

2 నండొ సుట్కు యేసుని వన్నిసిసూర్‌ అబ్బె కూడ్ఃజి మహార్‌. అందెఙె యేసు అయా టోటాదు మంజినాన్‌లె ఇజి యూద నెస్నాన్. వీండ్రె యేసుఙ్‌యుదురి అదికారిఙ కీదు ఒపజెప్నికాన్. 3 అందెఙె యూద అబె వాతాన్. పెరి పుజెరిఙు పరిసయ్‌రు పోక్తి సెగొండార్‌ దేవుణు గుడిఃది జమాఙ్‌ణు, మరి రోమ సయ్‌నమ్‌ది సెగొండారిఙ్‌బా వన్ని వెట కూక్త తత్తాన్. వారు సిసు బొద్దు, లాందెరిఙు, కూణమ్‌కు అస్త మహార్‌. 4 యేసు వన్ని ముస్కు వానికెఙ్‌విజు నెసినె, వాండ్రు సోతాండ్రె వరిఙ్, “మీరు ఎయెరిఙ్‌ రెబానిదెర్‌?”, ఇజి వెన్‌బాతాన్. 5 దన్నిఙ్‌ వారు, “నజరేతుది యేసుఙ్”, ఇహార్‌. అందెఙె వాండ్రు, “వాండ్రు నానె”, ఇజి వెహ్తాన్‌. అయావలె యేసుఙ్‌ ఒపజెప్తి యూద వరి వెట నిహ మహాన్‌. 6 ‘వాండ్రు నానె’, ఇజి యేసు వరిఙ్‌ వెహ్తివలె, వారు వెన్కా గుసె ఆజి బూమిదు అర్తార్. 7 మరి వాండ్రు వరిఙ్‌ వెన్‌బాతాన్, “మీరు ఎయెరిఙ్‌ రెబానిదెర్‌?”, ఇజి. “నజరేతుది యేసుఙ్”, ఇహార్‌ వారు. 8 అందెఙె యేసు, “నాను మిఙి వెహ్తగదె, వాండ్రు నానె ఇజి. మీరు నఙి రెబానిదెర్‌ ఇహిఙ, నా సిసూర్‌ ఆత్తి విరిఙ్‌ పోక్తు”, ఇజి వెహ్తాన్‌. 9 వారు సిసూరిఙ్‌ పోక్తిఙ్, ‘నీను నఙి సితి వరి లొఇ ఒరెన్‌ వన్నిఙ్‌బా నాను పాడుకిఏ’ ఇజి వాండ్రు ముఙాలె వెహ్తి మాటెఙ్‌ పూర్తి ఆతె.

10 సిమోన్‌ పేతురు డగ్రు ఉండ్రి కూడం మహాద్‌. నస్తివలె వాండ్రు అయాక లాగితండ్రె, విజు పుజెరిఙ ముస్కు పెరిపుజెరి పణిమన్నిసిఙ్‌ ఉణెర్‌గిబి కత్తాన్. అయా పణిమన్నిసి పేరు మల్కు 11 యేసు పేతురుఙ్, “నీ కూడం దన్నిఒరదు ఇడ్ఃఅ. నాను ఓరిస్తెఙ్‌నా బుబ్బ ఏర్‌పాటుకితి స్రమెఙ్‌ నాను ఓరిస్తెఙ్‌ఆఎద్‌ఇజి నీను ఒడ్ఃబిజినిదా?”, ఇజి వెహ్తాన్‌.

యేసుఙ్‌అన్న ముఙాల ఒసినార్‌

12-13 నస్తివలె రోమ సయ్‌నమ్‌దికార్, వరి అతికారి, జమానుర్‌ యేసుఙ్‌ అస్తారె తొహ్క్‌తార్. వారు వన్నిఙ్‌ తొహ్క్‌తారె, ముఙాల, అన్న ఇని వన్నిడగ్రు ఒతార్. వాండ్రు అయా ఏంటు విజు పుజెరిఙ ముస్కు పెరి పుజెరి ఆతి కయపెఙ్‌ మామ్‌సి. 14 యా కయపనె, ‘లొకుర్‌విజెరె వందిఙ్‌ ఒరెన్‌ సానికాదె నెగెద్‌’ ఇజి యూదురి అతికారిఙ్‌ బుద్ది వెహ్త మహాన్‌.

పేతురు యేసుఙ్‌ నెస్‌ఏ ఇజివెహ్సినాన్‌

15 సిమోన్‌ పేతురు ని మరి ఒరెన్‌సిసూ యేసు వెన్కా సొహార్‌. అయా సిసూ, విజు పుజెరిఙ ముస్కు పెరిపుజెరిఙ్ ‌నెల్వ ఆతికాన్. అందెఙె వాండ్రు యేసువెట పెరిపుజెరి ఇండ్రొణి డేవాదు సొహాన్‌. 16 పేతురు గవుని వెల్లి నిహమహాన్‌. పెరిపుజెరిఙ్‌ నెల్వ ఆతి అయా సిసూ మర్‌జి వాతండ్రె, గవ్‌నిడగ్రు నిల్సి మంజిని అయ్‌లిదిఙ్‌ వెహ్తండ్రె, పేతురుఙ్‌ లొఇ కూక్త ఒతాన్.

17 అయావలె అయా అయ్‌లి పేతురువెట, “నీనుబా వన్ని సిసూర్‌లొఇ ఒరిగదె?”, ఇజి వెన్‌బాతాన్. దన్నిఙ్‌వాండ్రు, “నాను ఆఏ?”, ఇహాన్‌. 18 అయావలె గొప్ప పిని మహాద్‌. అందెఙె అతికారిఙుని పణిమన్నిసిర్‌సిసు ఎర్‌సి దన్ని సుటులం నిల్సికాయ్‌జి మహార్‌. పేతురుబా వరివెట నిహండ్రె, సిసు కాయ్‌జి మహాన్‌.

పెరి పుజెరి యేసుఙ్‌వెన్‌బాజినాన్‌

19 అయావలె, విజు పుజెరిఙ ముస్కు మన్ని పెరిపుజెరి యేసుఙ్‌ వన్నిసిసూర్‌ వందిఙ్‌ వాండ్రు నెస్‌పిస్తి బోద వందిఙ్‌ వెన్‌బాజి మహాన్‌. 20 అందెఙె యేసు, “నాను లోకుర్‌ విజెరె ఎద్రునె వెహ్తమన. యూదురు విజెరె కూడ్జి వాజి మంజిని, యూదురి మీటిఙ్‌ ఇల్కాఙ్‌ని దేవుణుగుడిఃదు ఎస్తివలెబా నేర్‌పిసి మహ. నాను ఇనికబా డొఙసాటు వెహ్‌ఏత. 21 మరి ఎందానిఙ్‌ నఙి వెన్‌బాజిని? నా మాట విహివరిఙ్‌వెన్‌బాఅ. నాను వెహ్తికెఙ్‌వర్గితికెఙ్‌వారు నెస్నార్”, ఇజి వెహ్తాన్‌.

22 యేసు యాకెఙ్‌ వెహ్తిఙ్, అబ్బె నిహిమహి అతికారిఙ లొఇ ఒరెన్‌ యేసుఙ్‌ ఉండ్రి లెపడెఃయితాండ్రె, “యాలెకెండ విజు పుజెరిఙ ముస్కు మన్ని పెరిపుజెరిఙ్‌ మర్‌జి వెహ్సిని?”, ఇజి వెహ్తాన్‌. 23 అయావలె యేసు, “నాను తపు ఇన్నిక వెహ్తిఙ, అయాక నఙి వెహ్‌అ. గాని నాను నిజం వెహ్తిఙ, ఎందనిఙ్‌ నఙి డెఃయిజిని?”, ఇజి వెహ్తాన్‌. 24 అందెఙె అన్న వన్నిఙ్‌ తొహ్తి డఃసనె విజు పుజెరిఙ ముస్కు పెరిపుజెరి కయపడగ్రు పోక్తాన్.

యేసుఙ్‌ నెస్‌ఏ ఇజి పేతురు మరివెహ్సినాన్‌

25 పేతురు సిసు కాయిజి నిహ మహాన్‌. అయావలె మహికార్‌వన్నిఙ్, “నీనుబా వన్ని సిసూర్‌లొఇ ఒరిగదె?”, ఇజి వెన్‌బాతార్. గాని పేతురు, “నాను ఆఏ”, ఇజి కెఏతాన్. 26 నస్తివలె పేతురు గిబ్బి తెవ్‌కతి పణిమన్నిసి బంతుకులు ఒరెన్‌ అబ్బె మహాన్‌. వాండ్రు విజు పుజెరిఙ ముస్కు మన్ని పెరి పెరి పుజెరి పణిమన్నిసిర్‌లొఇ ఒరెన్. వాండ్రు, “నిఙి వన్నివెట టోటాదు నాను సుడ్ఃతగదె?”, ఇహాన్‌. 27 మరిబా, “నాను నెస్‌ఏ”, ఇజి వెహ్తాన్‌. వెటనె కొరు కెరెతాద్.

యేసుఙ్‌పిలాతు ముఙాల ఒసినార్‌

28 వెన్కా యూదురు యేసుఙ్‌ కయప బాణిఙ్‌రోమా గవర్నరు మన్ని పెరి ఇండ్రొ ఒతార్. అయావలె పెందాల్‌ఆతాద్. యూదురు ఆఇ వన్ని ఇండ్రొ డుగ్‌జి మయ్‌ల ఆనాప్‌ఇజి ఒడిఃబిజి వారు గవర్నరు మన్ని ఇండ్రొ డుఃగ్‌ఏతార్. ఎందానిఙ్‌ఇహిఙ, వారు పస్క బోజనం ఉండెఙ్‌సుబమ్ర్‌క మండ్రెఙ్‌వలె. అయాక ఉండ్రి ఆసారం. 29 అందెఙె గవర్నరు ఆతి పిలాతు, వెల్లి వరిడగ్రు వాతండ్రె, విని ముస్కు ఇనిఇని నేరమ్‌కు మొప్సినిదెర్‌?”, ఇజి వెన్‌బాతాన్. 30 అయావలె వారు, “వీండ్రు తపు కిఇకాన్‌ ఇహిఙ, నీ బాన్‌తెఎతాప్‌మరి”, ఇజి మర్‌జి వెహ్తార్‌. 31 పిలాతు వరిఙ్, “మీరె వన్నిఙ్‌ఒసి, మీ యూదురి రూలుదు మన్ని వజ తీర్పు సీదు”, ఇహాన్‌. దనిఙ్‌వారు, “ఎయెరిఙ్‌బా సప్తెఙ్‌మఙి అక్కుసిల్లెద్‌”, ఇహార్‌. 32 యేసుఎలాగ మర్తి సావు సానాన్‌ఇజి వాండ్రు వెహ్తి మాటెఙ్‌ పూర్తి ఆదెఙ్‌ యాక జర్గితాద్. 33 పిలాతు వన్ని ఇండ్రొ మర్‌జి సొహాండ్రె, యేసుఙ్‌ కూక్పిస్తాండ్రె వన్నిఙ్, “నీను యుదురిఙ్‌రాజునా?”, ఇజి వెన్‌బాతాన్. 34 అందెఙె యేసు, “నీలొఇహాన్‌ ‌వాతి మాటనా, మహికార్‌నా వందిఙ్‌నిఙి వెహ్తరా?”, ఇజి వెన్‌బాతాన్. 35 అయావలె పిలాతు, “నాను యూద వాండ్రనా? నీ సొంత లోకుర్‌ని నీ సొంత పెరిపుజెరిఙు నిఙి నాబాన్‌ ఒపజెప్తార్. నీను ఇన్నిక కితి?”, ఇజి వెహ్తాన్‌. 36 అందెఙె యేసు, “నా అతికారం యా లోకమ్‌ది రాజురిఙ్‌ మన్ని అతికారం లెకెండ మన్నిక‌ ఆఏద్. నన్నిఅతికారం నఙి మహిఙ, యూదురు నఙి అరెస్టు కిఏండ నా సిసూర్‌ అడ్డు కిత్తార్‌ మరి. గాని నాను యా లోకమ్‌ది రాజు ఆఏ”, ఇజి వెహ్తాన్‌. 37 “అహిఙ, నీను ఒరెన్‌రాజునా?”, ఇజి పిలాతు వెహ్తాన్‌. అందెఙె యేసు, “నాను రాజు ఇజి నీను వెహ్సిని. నిజమాతి మాటెఙ్‌వెహ్ని వందిఙె నాను పుట్తానె యా లోకమ్‌దు వాత. నీజమాతికెఙ్‌ కోరిజినికాన్‌ నాను వెహ్సిని మాటెఙ్‌ వినాన్”, ఇజి వెహ్తాన్‌. 38 అయావలె పిలాతు, “నిజమాతి మాటెఙ్‌ఇన్నికెఙ్‌?”, ఇజి వెన్‌బాతాన్. వెన్‌బాతాండ్రె వాండ్రు వెల్లి యూదురు బాన్‌సొహాండ్రె, “వినిఙ్‌తిర్‌పు సీదెఙ్‌విని లొఇ ఇన్ని నేరంబా తోర్‌ఏద్. 39 గాని మీ అలవాటులెకెండ్, ఏంటుఏంటు పస్క పండొయ్‌ కాలమ్‌దు, “కయ్‌దు మన్ని ఒరెన్‌వన్నిఙ్‌మఙి డిఃసి పోక్‌అ”, ఇజి మీరు లొస్నిదెర్. అందెఙె యుదురిఙ్‌రాజుఙ్‌ నాను డిఃసి సీదెఙ్‌ మీరు కోరిజినిదెరా?”, ఇజి వెన్‌బాతాన్. 40 అయావలె వారు, “పోని! వినిఙ్‌పోని. బరబెఙ్‌డిఃసి సిదా మఙి”, ఇజి డేల్సి మర్‌జి వెహ్తాన్‌. యా బరబ్బ ఒరెన్‌ కఙారి.

19

1 అందెఙె పిలాతు, “యేసుఙ్‌ ఒసి కొరడెఃఙాణిఙ్‌ డెఃయ్‌దు”, ఇజి సయ్‌నమ్‌దివరిఙ్‌ వెహ్తాన్‌‌. 2-3 సయ్‌నమ్‌దికార్‌ సాప్కాణిఙ్‌ టోపి తయార్‌ కితారె వన్ని బురాదు తొడిఃగిస్తార్. వారు వన్నిఙ్‌నండొ ఎరాని నరీ సొక్క తొడ్‌గిస్తారె, వన్నిడగ్రు సొన్సి, “యూదురిఙ్‌ రాజు నిఙి జెయము”, ఇజి వెక్రిసి వెహ్తార్‌. వారు వన్ని లెపాదు డెఃయ్తార్. 4 మరి ఉండ్రిసుటుబా, పిలాతు వన్ని ఇండ్రొణిఙ్‌ వెల్లి వాతాండ్రె, మంద యూదురిఙ్” ఇదిలో, వన్ని లొఇ ఇనితప్పబా నఙి తోర్‌ఏద్‌ ఇజి మీరు నెస్తెఙ్‌నాను వన్నిఙ్‌వెల్లి మీ డగ్రు తపిస్న”, ఇజి వెహ్తాన్‌. 5 అందెఙె యేసుఙ్‌ సాప్కాణి టోపి ని ఎరాని సొక్క తొడ్ఃగిస్తారె వెల్లి తతార్. అయావలె పిలాతు వరిఙ్, “ఇవిలొన్‌వాండ్రు”, ఇజి వెహ్తాన్‌.

6 పెరిపుజెరిఙుని దేవుణు గుడిఃది జమాఙ్‌ణు వన్నిఙ్‌ సుడిఃతారె, “వన్నిఙ్‌ సిలువాదు కుటిఙాణిఙ్‌ డెఃయిజి సప్‌అ, సిలువాదు కుటిఙాణిఙ్‌ డెఃయిజి సప్‌అ”, ఇజి డేడిఃస్తార్. గాని పిలాతు, “విని లొఇ నఙి ఇన్ని తపు బా తోర్‌ఏద్. అందెఙె మీరె వన్నిఙ్‌ఒసి, సిలువాదు డెఃయిజి సప్తు”, ఇహాన్‌. 7 అయావలె వారు, “మఙి మా యూదురి రూలుఙ్‌మనాద్. అయా రూలుఙ్‌ వజ వీండ్రు సాదెఙ్‌వలె. ఎందానిఙ్‌ఇహిఙ, వీండ్రు, “నానె దేవుణు మరిసి ఇజి వెహ్తాన్‌”, ఇహార్‌. 8 పిలాతు యా మాటెఙ్‌విహిఙ్‌మరి ఒదె తియెల్‌ఆతాన్. 9 వాండ్రు మరి వన్ని ఇండ్రొ డుగితాండ్రె యేసుఙ్, నీను ఎంబెణిఙ్‌ వాతికి? ఇజి వెన్‌బాతాన్. గాని యేసు మర్‌జి ఇనికబా వెహ్‌ఏతాన్. 10 అందెఙె పిలాతు, “నీను నా వెట వర్గ్ఇదా? నిఙి సిలువాదు కుంటిఙాణిఙ్‌ డెఃయ్‌జి సప్తెఙ్‌బా నఙి అతికారం మనాద్. విడుఃదల కిదెఙ్‌బా అతికారం మనాద్‌ ఇజి నీను నెస్‌ఇదా?”, ఇహాన్‌. 11 అందెఙె యేసు, “నా ముస్కు దేవుణు నిఙి అతికారం సితిఙ్‌నె, నిఙి అతికారం మనాద్. అందెఙె నఙి నీ బాన్‌ఒపజెప్తికాన్‌నిఙి ఇంక లావు పాపం కిత్తాన్”, ఇజి వెహ్తాన్‌.

12 యా మాట విహండ్రె పిలాతు యేసుఙ్‌విడుఃదల కిదెఙ్‌సుడ్ఃతాన్. గాని యూదురు, “నీను వినిఙ్‌డిఃసి సితిఙ, నీను కయ్‌సరు రాజుఙ్‌కూలవాండ్రు ఆఇ. రాజు ఇజి వన్నిఙ్‌ వాండ్రె వెహె ఆనికాన్‌ ఎయెన్‌బా కయ్‌సరుఙ్‌ పగ ఆతికాన్”, ఇజి మరి డటం డేల్‌స్తార్.

13 పిలాతు యా మాటెఙ్‌విహివెలె, వాండ్రు యేసుఙ్‌వెల్లి తతాన్. తతాండ్రె నాయం తిర్‌స్నికాన్‌ బస్ని కుర్‌సిదు బస్తాండ్రె యేసుఙ్‌సిలువాదు డెఃయ్‌అ ఇజి తీర్పు సితాన్. అయా కుర్‌సి పణకాణిఙ్‌ తయార్‌ కితి బాడిః ఇజి కూక్ని బాడిఃదు మనాద్. అయా బాడిఃఙ్‌ఎబ్రి బాసదు గబత ఇనార్.

14 నస్తివలె పస్కపండొయ్‌ నడిఃమి మన్ని విస్రాంతిదినం ముఙాల మన్ని తయార్‌ఆని రోజు. పెందాల్‌ఆరు గంటెఙ్‌ఆతాద్. అయావలె పిలాతు, “ఇవిలొన్‌ మీ రాజు”, ఇజి యుదురిఙ్‌ వెహ్తాన్‌‌. 15 అందెఙె వారు, “సప్‌అ వన్నిఙ్, సప్‌అ వన్నిఙ్, సిలువాదు వన్నిఙ్‌కుంటిఙాణిఙ్‌ డెఃయ్‌జి సపఅ”, ఇజి డెడిఃస్తార్. “నాను మీ రాజుఙ్‌సిలువాదు కుటిఙాణిఙ్‌ డెఃయిజి సప్తెఙా?”, ఇజి పిలాతు వెన్‌బాతాన్. అయావలె పెరి పుజెరఙు, “కయ్‌సరు ఒరెండ్రె మా రాజు. మరి ఎమేణి రాజు మఙి సిల్లెన్”, ఇజి వెహ్తార్‌.

16 అందెఙె పిలాతు యేసుఙ్‌ సిలువాదు డెఃయ్‌జి సప్తెఙ్‌ వరిఙ్‌ ఒపజెప్తాన్. వారు వన్నిఙ్‌ ఒతార్.

యేసుఙ్‌ సిలువాదు పొక్సినార్‌

17 యేసు వన్ని సొంత సిలువ పిండిజి, పట్నం వెల్లి వాతండ్రె బుర్ర పిణికి ఇజి కూకె ఆని బాడిఃదు వాతాన్. ఎబ్రి బాసదు దన్నిఙ్‌ గోల్‌గోత ఇనార్. 18 అబ్బె సయ్‌నమ్‌దికార్‌ వన్నిఙ్‌ సిలువాదు కుటిఙాణిఙ్‌ డెయ్‌తార్. వారు రిఏర్‌ లోకురిఙ్‌బా వన్నివెట సిలువాదు కుటిఙాణిఙ్‌ డెయ్‌తార్. యేసుఙ్‌ నడిఃమి ఇట్తాన్. ఒరెన్‌ వన్నిఙ్‌ ఉణెర్‌ పడఃకాద్. ఒరెన్‌ డెఃబర పడఃకాద్. ఆహె సిలువాదు డెయ్తార్. 19 పిలాతుబా ఉండ్రి బోర్‌డు తయార్‌ కిబిస్తాండ్రె, సిలువాదు తొహ్క్‌త ఇట్తాన్. అయా బోర్‌డుదు, ‘నజరెతుదికాన్‌ ఆతి యేసు. యూదురిఙ్‌ రాజు’, ఇజి రాసి ఇట్తాన్. 20 ఎబ్రి, గ్రీకు, రోమ యా మూండ్రి బాసెఙాణిఙ్‌ బోర్‌డుదు ఆహెరాస్త మహార్‌. యేసు ప్రబుఙ్‌ సిలువాదు డెఃయితి బాడ్డిః పట్నం డగ్రు మనాద్. అందెఙె నండొండార్‌ యూదురు అయాక సద్‌విత్తార్. 21 నస్తివలె యూదుర్‌ఙ పెరి పుజెరిఙు పిలాతుఙ్, “యూదురిఙ్‌ రాజు ఇజి రాస్మ. గాని ‘నానె యూదురిఙ్‌ రాజు’, ఇజి వీండ్రు వెహ్తాన్‌‌ ఇజి రాస్‌అ”, ఇహార్‌. 22 అందెఙె పిలాతు, “నాను రాస్తి మన్నికదె మన్నిద్. మరి మారిస్‌ఏ”, ఇహాన్‌. 23 సయ్‌నమ్‌దికార్‌ యేసుఙ్‌ సిలువాదు కుటిఙాణిఙ్‌ డెఃయితివలె వన్ని సొక్కెఙ్‌ లాగితార్. వాండ్రు ప్‌డ్‌గితి మహి సాల్‌వదిఙ్‌నాల్గి ముకెఙ్‌కిస్తారె, ఉండ్రి ముక ఒరెన్‌ వన్నిఙ్‌ ఆహె సీబె ఆతార్. పాదమ్‌దాక మంజిని ఉండ్రి నిరీ సొక్కబ మహాద్. అయాక కుటు సిలిక. ముస్కుహాన్‌ అడ్గి దాక కుటు సిల్లెండ ఉండ్రె లెకెండ్‌గుత మహాద్‌. 24 ఒరెన్‌ మరి ఒరెన్‌ వెట, “అయాక కిస్మాట్. ఎయెరిఙ్‌ అయాక వానాద్‌ ఇజి సీటి పొక్సి సూణాట్”, ఇజి వర్గితార్. ‘నా సాల్వ వారు సీబె ఆతార్. నా నిరీ సొక వరిఙ్‌ సీటి పొక్తార్*”, ఇజి దేవుణు మాటదు రాస్తి మనికెఙ్‌ పూర్తి ఆని వందిఙ్‌ యాక జర్గితాద్. సయ్‌నమ్‌దికార్‌ అయాలెకెండె కిత్తార్. 25 నస్తివలె, యేసుఙ్‌ డెఃయ్‌తి సిలువ డగ్రు వన్ని అయిసి, వన్ని కొగ్రి అయ్‌సి, క్లొపా ఇన్ని వన్ని ఆల్సి మరియ, మగ్‌దలెనె మరియ ఇనికెఙ్‌ నిహె మహె. 26 యేసువన్ని అయ్‌సిని వాండ్రు నండొ ప్రేమిస్తి సిసూ, డగ్రునిహి మహిక సుడ్ఃతాండ్రె అయ్‌సిఙ్, “ఓ యా, నేండ్రుహన్‌ వీండ్రె నీ మరిన్‌ లెకెండ్‌ మంజినాన్‌లె”, ఇజి వెహ్తాన్‌. 27 మరి సిసూడుఃఙ్, “ఇదిలో నీ యాయ”, ఇజి వెహ్తాన్‌. నాండిహన్‌అయా సిసూ దనిఙ్‌వన్ని ఇండ్రొ కూక్త ఒతాన్.

యేసు సాజినాన్‌

28 వెన్కా, బుబ్బ ఒపజెప్తి పణిఙ్‌ విజు ఏలు పూర్తిఆతె, ఇజి ఏలు నెస్తాన్. నెస్తాండ్రె, కీర్తన పుస్తకమ్‌దు రాస్తి మన్ని మాటెఙ్‌ పూర్తి ఆని వందిఙ్‌ ‘నఙి ఏహ్కి కట్సినాద్”, ఇజి వెహ్తాన్‌. 29 అయావలె అబె నండొ సేందు ద్రాక్స కడు మన్ని ఉండ్రి డొకు మహాద్‌. సయ్నమ్‌దికార్‌ ఉండ్రి దూది ననిక అయా సేందు ద్రాక్సకల్లుదు ముడుక్‌తారె, అయాక ఇసొపు మరాతి కొమాదు తొహ్తరె, వన్ని వెయ్‌దు సిత్తార్. 30 వాండ్రు అయాక ఉటాండ్రె, “నా పణిఙ్‌పూర్తి ఆతాద్”, ఇజి వెహ్తండ్రె, బుర్ర వక్సి పాణం డిఃస్తాన్. 31 నస్తివలె, అయా రోజు విస్రాంతిదినం ముఙాల మన్ని తయార్‌ఆని రోజు. మహ్స నాండిఙ్‌ విస్రాంతి దినం. యా దినం ముకెలమాతిక. ఎందానిఙ్‌ ఇహిఙ, యూదురి పస్క పండొయి అయనాండిఙె మొదొల్‌సినాద్. నాండిఙ్‌ మొడ సిలువాదు మండ్రెఙ్‌ వరిఙ్‌ ఇస్టం సిల్లెద్‌. అందెఙె యూదురు పిలాతుఙ్, సిలువాదు పొక్తి వరి కాల్కు రుఙు డెఃయ్‌జి వరిఙ్‌ బేగి సపిసి, వరి పీనుగు సిలువెఙాణిఙ్‌ డిఃప్తెఙ్‌ సెల్వ లొస్తార్. 32 పిలాతు సెలవ సిత్తిఙ్, సయ్‌నమ్‌దికార్‌ వాతారె, యేసువెట సిలువాదు డెఃయిజి మొదొహి వన్ని కాల్కు రుఙు డెయ్‌తార్. వెన్కా మహి వన్ని కాల్కు బా రుఙు డెయ్‌తార్. 33 గాని యేసుడగ్రు వాతిఙ్, వాండ్రు ముఙాలె సాతాన్‌ ఇజి వారు నెస్తార్. అందెఙె వారు వన్ని కాల్కు రుఙు డెఃయ్‌ఏతార్. 34 గాని సయ్నమ్‌దివరి లొఇ ఒరెన్‌ బలెందాన్‌ ఉండ్రి పడఃకాదు గుతాన్. గుతిఙ్‌వెటనె, ఏరు నల సోతె. 35 మీరుబా నమినివందిఙ్, యాక జర్గితివలె సుడ్ఃతికాన్‌ దనివందిఙ్‌ వెహ్తాన్‌‌. వాండ్రు వెహ్తిక నిజమ్‌నె. వాండ్రు నిజం వెహ్సినాన్‌ఇజి వాండ్రు నెస్నాన్.

36-37 ‘వన్ని డుముక లొఇ ఉండ్రి బా రుఙ్‌ఏద్‌†’, ఇజి, మరి, ‘వారు గుతివన్నిఙ్‌ వారు సూణార్‌‡’, ఇజి రాస్తి మన్ని దేవుణు మాటెఙ్‌ పూర్తిఆని వందిఙె యా సఙతిఙ్‌ జర్గితె.

యేసుఙ్‌ సమాది కిజినార్‌

38 యోసేపు ఇనికాన్‌ ఒరెన్‌ మహాన్‌. వాండ్రు అరిమతియ ఇని పట్నమ్‌దికాన్. వాండ్రు యేసు సిసూ ఒరెన్. గాని వాండ్రు అయాక ఎయెరిఙ్‌బా వెహ్‌ఏతాన్. ఎందానిఙ్‌ ఇహిఙ, వాండ్రు యూదురిఙ్‌ తియెల్‌ ఆతార్. వెన్కా వాండ్రు యేసు పీనుగు సిలువదాన్‌ డిఃప్సి సమాది కిదెఙ్‌ పిలాతుఙ్ ‌సెల్‌వ లొస్తాన్. సెల్వ సితిఙ్‌ వాండ్రు వాతండ్రె మొడః ఒతాన్. 39 నికొదిమొ ఇన్నికాన్‌ఒరెన్‌బా వన్ని వెట సొహాన్‌. యా నికొదిమొనె, ముఙాలె, యేసుఙ్‌రెయ్‌తు సొన్సి సుడ్ఃతికాన్. వాండ్రు డగ్రు ముప్పయ్‌ నాల్గి కె. జి, బోలము కలప్తి అగరు ఇన్ని మొడః సబ్‌ఎండ ఇడ్ని మాయమ్‌కు తత్తాన్‌ 40 వారు రిఏర్, యేసు పీనుగు ఒతారె, మాయమ్‌కు రాసి తెలాని పాతెఙాణ్‌ సుటిస్తార్. యూదురు సమాది కిని ముఙాల, పీనుగుతయార్‌ కిని అలవాటు లెకెండ్‌ ఈహు కిత్తార్. 41 యేసుఙ్‌ సిలువాదు డెఃయ్‌తి బాడిఃదు ఉండ్రి టోట మనాద్. అబ్బె పణుకుదు దొలిస్తి ఉండ్రి కొత్తదూకి మహాద్‌. అబ్బె ఎయెరిఙ్‌బా ఎసెఙ్‌బా ఇడ్ఃఏరె. 42 అయా రోజు యూదురి విస్రాంతిదినం ముఙాల మన్ని తయార్‌ఆని రోజు. మరి, అయా దూకిడగ్రు మహాద్‌. అందెఙె వారు యేసుఙ్‌ అబ్బె ఇట్తార్.

20

1 వారమ్‌దిఙ్‌ మొదొహి రోజు పెందాల్, సీకట్‌మన్‌బునె మగ్దలెనె మరియ పీనుగు నూనెఙ్‌ రాస్తెఙ్‌ దూకిదు సొహద్. అది వాతిఙ్, పీనుగుఇడ్తి సమాదిదిఙ్‌ మూక్తి పణుకు లాగితిక సుడ్ఃతాద్. 2 అందెఙె అది ఉహ్క్‌జి సొన్సి, యేసు నండొ ప్రేమిస్తి సిసూ బాన్, సిమోన్‌ పేతురుబాన్‌ వాతాదె వరిఙ్, “ప్రబుఙ్‌ సమాదిదాన్‌ వారు ఒతార్. వన్నిఙ్‌ ఎంబె ఇడ్తారొ ఇజి మాపు నెస్‌ఏప్”, ఇజి వెహ్తాద్‌. (మరియవెట మరి సెగొండెక్‌బోదెక్‌బా మహె) 3 అందెఙె పేతురుని, అయా సిసూ సోతారె సమాదిదు సొహార్. 4 వారు రిఏర్‌ ఉహ్క్‌జి సొన్‌సి మహార్‌. గాని అయా సిసూ పేతురుఙ్‌ ఇంక బేగి ఉహ్క్‌తాండ్రె సమాది ముఙాల్‌ వాతాన్. 5 వాండ్రు వఙ్‌జి సుడ్‌తిఙ్, తెలాని పాతెఙ్‌ అబె అర్త మహిక సుడ్‌తాన్. వాండ్రు లొఇ డుఃగ్‌ఏతాన్. 6-7 నస్తివలె సిమోన్‌ పేతురు వన్ని వెన్కా వాతండ్రె లొఇ డుగితాన్. వాండ్రు తెలాని పతెఙ్‌అర్తి మహిక సుడ్ఃతాన్. యేసు బుర్ర సుటిస్తి మహి పన్‌సెబా అబ్బె అర్త మహిక సుడ్ఃతాన్. అయా పన్‌సె, తెలాని పాతవెట కూడ్ఃఏండ సుటిస్తిడఃసనె వేరె మహాద్‌. 8 వెనుక ముఙాల సమాదిదు వాతి సిసూబా డుగితాన్. వాండ్రు పాతెఙ్‌ అర్తి మహిక సుడ్ఃతాండ్రె, యేసు మర్‌జి నిఙితాన్‌ ఇజి నమ్మితాన్. 9 యేసు సాతి వరిబాణిఙ్‌ తప్‌ఏండ మర్‌జి నిఙ్‌నాన్‌లె ఇజి దేవుణు మాటదు రాస్తి మన్ని మాటదిఙ్‌ వారు ఇంక అర్దం కిఎరె. 10 సిసూర్‌ వరి ఇల్కాఙ్‌ మర్‌జి సొహార్‌.

యేసు మగ్దలెనె మరియెఙ్‌ తోరెఆజినాన్‌

11 మరియ మరి సమాదిదు వాత మహాద్‌. అది వెల్లినిహదె, అడఃబాజి మహాద్‌. అడఃబాజినె అది వఙ్‌జి సమాది లొఇ సుడ్ఃతాద్. 12 అయావలె, తెలాని పాతెఙ్‌ పొర్‌పాతి రిఎర్‌ దేవుణు దూతెఙ అది సుడిఃతాద్. యేసు పీనుగుమహి బాడిఃదు బస్త మహార్‌. పాదమ్‌క దరిఙ్‌ ఒరెన్‌ బస్త మహాన్‌. బుర్ర గాడిఃద్‌ ఒరెన్‌ బస్త మహాన్‌. 13 వారు మరియెఙ్, “ఓ బీ ఎందానిఙ్‌ నీను అడఃబాజిని?”, ఇజి వెన్‌బాతార్.అందెఙె అది, “నా ప్రబు మొడః ఎయెరొ పెహ్త ఒతార్. ఎంబె ఇడ్తారొ నఙి తెలిఎద్”, ఇజి వెహ్తాద్‌. 14 యా మాటెఙ్‌ వెహ్తదె, వెన్కా మర్‌జి బేస్తాద్. బేస్తిఙ్‌ యేసు అబ్బె నిహి మహిక సుడ్ఃతాద్. గాని వన్నిఙ్‌ గుర్తు అస్‌ఏతాద్. 15 అయావలె యేసు, “ఓ బీ, ఎందానిఙ్‌ నీను అడఃబాజిని? ఎయెరిఙ్‌రెబాజిని?”, ఇజి వెన్‌బాతాన్. వీండ్రు అయా టోటాదు పణి కినికాన్‌సు ఇజి ఒడిఃబిజి, “బాబు, నీను వన్ని పీనుగుపిండితి ఒతి మహిఙ, ఎంబె ఇడ్తి మన్నిదొ నఙి వెహ్‌అ. నాను సొన్సి వన్నిఙ్‌పెర్న ఒనాలె”, ఇజి వెహ్తాద్‌. 16 నస్తివలె యేసు దన్నిఙ్, “మరియ”, ఇజి కూక్తాద్. వెటనె అది మర్‌జి వన్ని దరిఙ్‌ మహ్తద్. వాండ్రు యేసు ఇజి గుర్తు అస్తాదె ఎబ్రి బాసదు, “రబుని”, ఇజి కూక్తాద్. దని అర్దం బోదిస్నికాన్‌ ఇజి. 17 అయావలె యేసు, “నాను నా బుబ్బడగ్రు ఇంక మర్‌జి సొన్‌ఎనె. అందెఙె నఙిఅసి మన్‌మా. గాని నీను నా సిసూర్‌ డగ్రు సొన్సి వరిఙ్, “నాను నా బుబ్బడగ్రు మర్‌జి సొన్‌సిన. వాండ్రునె నా బుబ్బ మీ బుబ్బ. వాండ్రె నా దేవుణు మీ దేవుణు”, ఇజి వెహ్‌అ”, ఇజి వెహ్తాన్‌. 18 అందెఙె మగ్దలెనె మరియ సిసూర్‌ డగ్రు వాతాదె, “ప్రబుఙ్‌సుడ్ఃత”, ఇజి వెహ్తాద్‌. మరి ప్రబు దన్నిఙ్‌ వెహ్తికెఙ్‌బా వెహ్తాద్‌.

యేసు వన్ని సిసూరిఙ్‌ తోరె ఆజినాన్‌

19 అయా ఆదివారమ్‌నె, పొదొయ్‌ సిసూర్‌కూడిఃతారె, సేహ్ల కెహ్సి బస్త మహార్‌. ఎందానిఙ్‌ ఇహిఙ, వారు యుదురిఙ్‌ తియెల్‌ఆతార్. యూదురు వరిఙ్‌అదికారుఙ ఒపజెప్నార్‌ ఇజి. నస్తివలె యేసు వాతండ్రె వరినడిఃమి నిహండ్రె, “సమాదనం కల్గిపిద్”, ఇజి వెహ్తాన్‌. 20 యాక వెహ్తండ్రె, సిలువాదు డెయ్‌ఏ ఆతివెలె వన్ని కికాఙ్, వన్ని పడఃకాద్‌ వాతి గాయమ్‌కు వాండ్రు వరిఙ్‌ తోరిస్తాన్. ప్రబుఙ్‌సుడ్‌తారె సిసూర్‌ నండొ సర్‌ద ఆతార్.

21-22 మరి బా యేసువరిఙ్, “మిఙి సమాదనం కల్గిపిద్. నా బుబ్బ వన్ని మాట బోదిస్తెఙ్‌ నఙి యా లోకమ్‌దు పోక్తి వజ నాను మిఙి పోక్సిన”, ఇజి వెహ్తండ్రె, వరి ముస్కు తూబితాన్. తూబితాండ్రె, వరిఙ్, “దేవుణు ఆత్మదిఙ్‌ మీ మన్సుదు ఇడ్ఃదు. 23 మీరు ఎయిపాపమ్‌కు సెమిస్నిదెరొ, వరి పాపమ్‌కు సెమిస్త మనె. ఎయిపాపమ్‌కు మీరు సెమిస్‌ఇదెరొ, అయకెఙ్‌ సెమిసి మన్‌ఉ”, ఇజి వెహ్తాన్‌.

యేసుతోమెఙ్‌తోరె ఆజినాన్‌

24 యేసు సిసూరిఙ్‌ తోరె ఆతివలె, పన్నెండు మన్నిసీర్‌ సిసూర్‌లొఇ మన్ని దిదుము ఇన్ని తోమా సిల్లెండ మహాన్‌. 25 అందెఙె మహి సిసూర్, “మాపు ప్రబుఙ్‌సుడ్ఃతాప్‌ ఇజి వెహ్తిఙ్, వాండ్రు, “నాను వన్ని కిక్కాఙ్‌ కుంటిఙాణిఙ్‌ డెఃయ్‌తి గాయమ్‌ది మసదిఙ్‌తొఎండ, అయా మసదు ముట్‌ఏండ, వన్ని పడఃకాదు నాను కియు ఇడ్ఃఏండ, వాండ్రు నిఙిత మనాన్‌ ఇజి నమిఎ”, ఇహాన్‌. 26 ఉండ్రి వారం వెన్కా వన్ని సిసూర్‌విజెరె మరిబా కూడిఃతారె, ఉండ్రి ఇండ్రొ మహార్‌. తోమాబా వరివెట మహాన్‌. సేహ్ల కెహె ఆత మహాద్‌. గాని యేసు వాతండ్రె వరినడిఃమి నిహండ్రె, “సమాదనం కల్గిపిద్”, ఇజి వెహ్తాన్‌. 27 మరి తోమెఙ్, “నీ డెఃస్క ఇబ్బె ఇడ్ఃఅ. నా కికాఙ్‌ సుడ్ఃఅ. నీ కియు సాప్సి నా పడఃకాద్‌ మన్ని గాయమ్‌దు ఇడ్ఃఅ. అనుమానం సిల్లెండ నమిఅ”, ఇజి వెహ్తాన్‌. 28 అయావలె తోమా, “నీనె నా ప్రబు. నీనె నా దేవుణు”, ఇజి వెహ్తాన్‌. 29 అందెఙె యేసు వన్నిఙ్, “నీను నఙి సుడ్ఃతిఙ్‌ నిఙితమనాన్‌ ఇజి నమ్మితి. నఙి తొఏండ నమ్మితికార్‌ గొప్ప వారు”, ఇజి వెహ్తాన్‌.

30 యేసు వన్నిసిసూర్‌ఙ నడిఃమి, మరి నండొ బమ్మాని పణిఙ్‌ కితాన్. అయకెఙ్‌ యా పుస్తకమ్‌దు రాస్‌ఉ. 31 గాని, యేసు క్రీస్తు ఇజి, వాండ్రు దేవుణుమరిసి ఇజి మీరు నమ్మినివందిఙ్, వన్ని ముస్కు మన్ని మీ నమకమ్‌దాన్‌ మిఙి ఎలాకాలం దేవుణువెట బత్కిని బత్కు దొహ్నివందిఙ్‌ యాకెఙ్‌ రాస్త మన్నె.

21

1 దిని వెనుక, యేసు తిబెరియ సమ్‌దరం డగ్రు మరి వన్ని సిసూర్‌ఙ తోరె ఆజినాన్. వాండ్రు ఈహు తోరె ఆతాన్. 2 సిమోన్‌ పేతురు, దిదిమ ఇజి కుకెఆని తోమా, గలీలయ ప్రాంతమ్‌ది కానా ఇన్ని పట్నమ్‌ది నతనయేలు, జెబెదయ మరిసిర్‌ఆతి యాకోబు యోహాను, మరి రిఏర్‌ సిసూర్‌ కూడిఃత మహార్‌. 3 సిమోన్‌ పేతురు, “నాను మొయెఙ్‌ అస్తెఙ్‌సొన్‌సిన”, ఇజి వరిఙ్‌ వెహ్తాన్‌. అయావలె వారు, “మాపు బా నీ వెట వానాప్”, ఇహార్‌. అందెఙె వారు సొహరె, ఉండ్రి డోణి ఎక్తారె సొహార్‌. గాని ఆ రెయితు ఇనికబా అస్‌ఏతార్. 4 పొద్దు సోసి మహివలె, యేసు సమ్‌దరం దరీదు నిహన్. గాని వన్ని సిసూర్‌ యేసుఇజి గుర్తు అస్‌ఏతార్. 5 అందెఙె వాండ్రు వరిఙ్, “తంబెరిఙాండె, మొయెఙ్‌ఇన్నికబా అస్తిదెరా?”, ఇజి వెన్‌బాతాన్. వారు, “సిల్లెద్‌”, ఇజి వన్నిఙ్‌ వెహ్తార్‌. 6 నస్తివలె వాండ్రు, “డోణి ఉణెర్‌ పడఃకాదు మీ వలెఙ్‌పొక్తు. మిఙి దొహ్క్‌నె”, ఇజి వెహ్తాన్‌. వారు అయ లెకెండ్‌ కిత్తార్. మొయెఙ్‌ నండొ అర్తె. వల లాగ్‌దెఙ్‌ అట్‌ఏతార్.

7 అయావలె, యేసు నండొ ప్రేమిస్తి సిసూ, “వాండ్రు ప్రబు”, ఇజి పేతురుఙ్‌వెహ్తాన్‌. “వాండ్రు ప్రబు”, ఇజి అయా సిసూ వెహ్తి మాట విహి వెటనె, సిమోన్‌ పేతురు వాండ్రు లాగితి ఇడ్తి సాల్వ ప్‌డ్‌గితాండ్రె, సమ్‌దరమ్‌దు డాట్తాన్. 8 వారు గటుదాన్‌ ఎంజు మెంసు నూరు మూరెఙ్‌నె దూరం మనార్. అందెఙె మహి సిసూర్‌ మొయెఙ్‌మన్ని వల లాగ్‌జినె డోణిదు వాతార్.

9 వారు డిఃగ్‌జి వాతిఙ్‌గటుదు, సిసూ డిఃప్కుఙ్‌ దనిముస్కు మొయెఙ్‌ రొటెఙ్‌ తోరితె. 10 యేసు వరిఙ్, “మీరు ఏలు అస్తి మహి సెగం మొయెఙ్‌ అగాట్”, ఇజి వెహ్తాన్‌. 11 సిమోన్‌ పేతురు డోణి ఎక్తాండ్రె వల గటుదు లాగితాన్. అబె నూటి యాబయి మూండ్రి పెరి మొయెఙ్‌వలదు నిండ్రితె మహె. గాని నిసొ మహిఙ్‌బా వల కింజ్‌ఏతాద్. 12 యేసు వరిఙ్, “రదు తిండ్రు”, ఇజి వెహ్తాన్‌. వాండ్రు ప్రబు ఇజి వరిఙ్‌తెలితార్. అందెఙె, నీను ఎయి ఇజి వన్నిఙ్‌ వెన్‌బాదెఙ్‌ సిసూర్‌ లొఇ ఎయెన్‌ వన్నిఙ్‌బా దయ్‌రం సిల్లెతాద్. 13 యేసు వాతాండ్రె, రొట్టెఙ్‌ లాగితాండ్రె వరిఙ్‌ సీబాత సితాన్. అయ లెకెండ్‌ మొయెఙ్‌బా సిత్తాన్. 14 యేసు సాతి వరిబాణిఙ్‌ బత్కితి వెన్కా, దినివెట ఏలు ముసార్‌ సిసూర్‌ఙ తోరె ఆత్తాన్. 15 వారు తిహి వెన్కా, యేసు సిమొన్‌పేతురుఙ్, “యోహాను మరిసి ఆతి సిమొను, నీను మహి సిసూర్‌ఙ ఇంక నీను నండొ నఙి ప్రేమిస్నిదా?”, ఇజి వెన్‌బాతాన్. “ఒఒ ప్రబువా, నాను నిఙి ప్రేమిస్న ఇజి నీను నెస్ని”, ఇజి వాండ్రు వెహ్తాన్‌. అందెఙె యేసు, “నా గొర్రె పిలెకాఙ్‌మేప్‌అ”, ఇజి వెహ్తాన్‌. 16 మరిబా యేసు వన్నిఙ్, “యోహాను మరిసి ఆతి సిమొను, నీను నఙి ప్రేమిస్నిదా?”, ఇజి వెన్‌బాతాన్. “ఒఒ ప్రబువా, నాను నిఙి ప్రేమిస్న ఇజి నీను నెస్ని”, ఇజి రిజ వెహ్తాన్‌. అందెఙె యేసు, “నా గొర్రెఙ్అడిఃఅ”, ఇజి వెహ్తాన్‌. 17 “యోహాను మరిసిఆతి సిమొను, నఙి ప్రేమిస్నిదా?”, ఇజి ముసార్‌వెన్‌బాతాన్. నీను నఙి ప్రేమిస్నిదా ఇజి ముసార్‌దిఙ్‌వెన్‌బాతిఙ్, పేతురు బాద ఆతాన్. “ప్రబు నీను విజు నెస్నికి. నాను నిఙి ప్రేమిస్న ఇజి నీను నెస్ని”, ఇజి పేతురు వెహ్తాన్‌. అందెఙె యేసు, “నా గొర్రెఙ్‌ మెప్‌అ”, ఇజి వెహ్తాన్‌. 18 “నాను నిజం నీవెట వెహ్సిన, నీను దఙడః మనివలె, నీను తయార్‌ ఆజి నీ ఇస్టం ఆతి బాడిఃదు సొహి. గాని నీను డొక్ర ఆనివెలె, నీకికు నీను సాప్ని. మరి ఎయెన్‌బా నిఙి తొహ్సి నిఙి ఇస్టం సిల్లి బాడిఃదు పిండిజి ఒనాన్”, ఇజి వెహ్తాన్‌. 19 పేతురు ఎలాగమర్తి సావు సాజి దేవుణు గొప్పపెరికాన్‌ ఇజి తోరిస్నాండ్రొ, దనివందిఙ్‌ వాండ్రు యా మాటెఙ్‌వెహ్తాన్‌‌. వెన్కా వన్నిఙ్, “నా సిసూ ఆజి రఅ”, ఇజి వెహ్తాన్‌. 20 పేతురు వెనుక మహ్తండ్రె, యేసు నండొ ప్రేమిస్తి సిసూ, వరి వెన్కా వాజినిక సుడ్‌తాన్. (యా సిసూనె పస్క బోజనం తిహివలె యేసు గుంజమ్‌దు ఒరిగితాండ్రె, “ప్రబువా, నిఙి అదికారిఙ కీదు ఒపజెప్నికాన్‌ ఎయెన్”, ఇజి వెన్‌బాతికాన్). 21 పేతురు వన్నిఙ్‌ సుడ్ఃతాండ్రె, “ప్రబువా, వినిఙ్‌ఇన్నిక జర్గినాద్‌?”, ఇజి వెన్‌బాతాన్. 22 అందెఙె యేసు, “నాను మర్‌జి వానిదాక వాండ్రు బత్కిదెఙ్‌నఙి ఇస్టం ఆతిఙ, నిఙి ఇన్నిక? నీను నా సిసూ ఆజి వెన్కా వాదెఙ్‌వలె”, ఇజి వెహ్తాన్‌. 23 యేసు అయలెకెండ్‌ వెహ్తిఙ్, యా సిసూ సాఏన్‌ ఇజి ఉండ్రి మాట మహి వరి నడిఃమి సెద్రిస్తాద్. గాని వాండ్రు సాఏన్‌ ఇజి యేసు వెహఏతాన్. నాను వానిదాక వాండ్రు బత్కిదెఙ్‌నఙి ఇస్టం ఆతిఙ, నిఙి ఇన్నిక?”, ఇజినె వాండ్రు వెహ్తాన్‌. 24 యా సఙతిఙ వందిఙ్‌ వెహ్తికాన్‌ యా సిసూనె. వీండ్రె ఆయాకెఙ్‌రాస్త ఇట్తాన్. వాండ్రు వెహ్తికెఙ్‌ నిజం ఇజి మాపు నెసినాప్. 25 యేసు మరి నండొ సఙతిఙ్‌ కిత్తాన్. అయాకెఙ్‌ విజు రాసి ఇడ్‌దెఙ్‌ ఇహిఙ, రాసిని పుస్తకమ్‌కు అస్తెఙ్‌ యా లోకమ్‌దు మన్ని బాడ్డి సాల్‌ఏద్‌ ఇజి నాను ఒడ్‌కీస్తు ఇజి.

* 1:23 1:23 యెసయ 40:3.

† 1:41 1:41 మోసయ ఇహిఙ దేవుణు వన్ని లోకురిఙ్‌ రక్సిస్తెఙ్‌ ఏర్‌పాటు కిత్తి పోక్తికాన్‌. ఇది ఏబ్రి బాస

* 2:17 2:17 కీర్తన 69:9.

* 7:2 7:2 అయా పండొయ్‌ కాలమ్‌దు రొడ్డెఙాణిఙ్‌ గుడిఃస తొహ్నారెబానె మంజినార్‌. వరి అన్నిసిర్‌ ఇస్రయేలు లోకుర్‌ నలపయ్‌ పంటెఙ్‌ పయ్‌నం కిజి మహివలె గుడుఃసాదు మహిదన్నివందిఙ్‌ ఎత్తుకిజి యూదురు యా పండొయ్‌ కిజినార్‌.

* 8:1 8:1 అయా గొరొత్‌ ఒలివ మరెక్‌ నండొ మన్నె అందెఙె ఒలివ గొరొన్‌ ఇనార్‌

* 10:22 10:22 యెరుసల్లెం గుడిః ముఙాల నాసనం కిత్తార్‌ అయాక మరి తొహ్తరె గుడిఃదు పార్దనం కిదెఙ్‌ పూజెఙ్‌ కిదెఙ్‌ మొదొల్‌స్తార్‌. అయాకాలం ఒడ్ఃబిజి యూదురు కిని పండొయ్‌నె యా గుడిఃదు బసె ఆతి దినం వందిఙ్‌ ఎతుకిని పండొయ్‌.

† 10:34 10:34 కీర్తన 82:6.

* 12:14-15 12:14-15 జేకరి 9:9

† 12:14-15 12:14-15 సియొను గాల్‌సి ఇజి ఇబ్బె వెహ్సినిక యెరుసల్లెమ్‌దు మన్ని వరిఙె.

‡ 12:38 12:38 యెసయ 53:1

§ 12:39-40 12:39-40 యెసయ 6:10.

* 15:20 15:20 13:16 సుడ్ఃదు

* 19:24 19:24 కీర్తన 22:18.

† 19:36-37 19:36-37 జేకరి 12:10.

‡ 19:36-37 19:36-37 నిర్గమ 12:46, కీర్తన 34:20.

అపొస్తు

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

అపొస్తురు కిత్తి పణిఙ్

నెల్వ కిబిసినిక

లూక సువార్త రాస్తిమహి లూక‍నె యా పుస్తకం రాస్తాన్. లూక ఒరెన్ డాక్టరు. క్రీస్తు సకం 60-63 న‍డిఃమి యాక రాస్త మనాద్‌ ఇజి వెహ్సినార్. క్రీస్తు సాజి నిఙితి వెన్కా మొదొహి 30 పంటెఙ్‌ లొఇ జ‍ర్గితికెఙ్ ఇబ్బె రాస్తె మన్నె. లూక సువార్తదు యేసుక్రీస్తు కిత్తి గొప్ప పణిఙ వందిఙ్ లూక రాస్తాన్. వెనుక, యేసుక్రీస్తు పరలోకమ్‌దు సొహి వెనుక దేవుణు ఆత్మ వాతండ్రె వన్ని అపొస్తురు వెట‍ గొప్ప బమ్మాతి పణిఙ్ కిత్తాన్. యూదయదేసమ్‌దాన్ అంతియొకయాదు, బాణిఙ్‌ రోమపట్నం దాక యేసుక్రీస్తు వందిఙ్ సువార్త సాటిస్తారె అపొస్తురు అయ కాలమ్‌దు కిత్తి ప‍ణిఙ వందిఙ్ ఇబ్బె రాస్త మనాద్.

1

దేవుణు యేసుఙ్‌ పరలోకమ్‌దు ఒతాన్‌

1-2 నా ప్రియమాతి దెయొపిలా, నాను ముందాల్‌ రాస్తి పుస్తకమ్‌దు, దేవుణు యేసుఙ్‌ పరలోకమ్‌దు ఒనెండ యేసు కిత్తి విజు పణిఙ వందిఙ్, యేసు నెస్‌పిస్తి విజు మాటెఙవందిఙ్ ‌రాస్త మనాద్. దేవుణు యేసుఙ్‌ పరలోకమ్‌దు ఒనిముందాల యేసు, వాండ్రు ఏర్‌పాటు కిత్తి అపొస్తురుఙ్‌ వారు కిని పణి వందిఙ్ దేవుణు ఆత్మ సత్తుదాన్ ‌ఆడ్ర సిత్తాన్‌. 3 యేసు కస్టమ్‌కు ఓరిసి సాతి వెనుక నిఙితండ్రె, నాను బత్కిత్త ‌ఇజి అపొస్తురు అనుమానం సిల్లెండ నమ్మిదెఙ్‌ ‌యేసు వరిఙ్ ‌తోరె ఆతాన్. నలపయ్ ‌రోస్కాఙ్‌ నండొ సుట్కు యేసు అపొస్తురుఙ్‌ ‌తోరె ఆతండ్రె దేవుణు ఏలుబ‍డిః వందిఙ్ ‌వర్గితాన్. 4 వారు కూడ్ఃజి వాతివలె యేసు ఈహు ఆడ్ర సిత్తాన్‌, “యెరూసలేం పట్నం డిఃసి సొన్మాట్. నా బుబ్బ మిఙి సీనా ఇజి ఒట్టు కిత్తి వన్ని ఆత్మ ఇని ఇనాయమ్‌వందిఙ్‌ నాను ముందాల్నె వెహ్తగదె. ద‍న్నివందిఙ్ కాప్‌ కిజి మండ్రు. 5 యోహాను ఏరుదాన్‌ బాప్తిసం సిత్తాన్‌. గాని సెగం రోస్కు సొహిఙ దేవుణు మిఙి వన్ని ఆత్మదాన్‌ ‌బాప్తిసం సీనాన్”, ఇహాన్‌. 6 అపొస్తురు యేసు వెట కూడ్ఃజి వాతారె వెన్‌బాతార్, “ప్రబువా, ఏలునె మా ఇస్రాయేలు లోకాఙ్‌ ‌మా దేసెమ్‌ది ఏలుబడిః మర్‌జి సీనిలెనా?”.* 7 యేసు వెహ్తాన్‌, “కాలం వందిఙ్ ‌నా బుబ్బానె ఏర్పాటు కిత్తాన్. అక్కెఙ్‌ విజు నా బుబ్బాతి దేవుణు అతికారమ్‌దు మనాద్. యాకెఙ్‌ విజు ఎసెఙ్‌ ‌జర్గినాద్ ‌ఇజి మీరు నెస్తెఙ్‌ ‌అవ్‌సరం సిల్లెద్‌. 8 అహిఙ, దేవుణు ఆత్మ మీ ముస్కు వానివలె మీరు సత్తు ఆనిదెర్. అయావలె మీరు యెరూసలేమ్‌దు, యూదయ దేసెం విజు, సమరియ దేసెం విజు, లోకం విజుబాన్‌ నా వందిఙ్‌ ‌వెహ్సి నా సాసిర్‌ ఆనిదెర్”. 9 యా మాటెఙ్‌ వెహ్తండ్రె వారు సుడ్ఃజిమహిఙ్ ‌దేవుణు యేసుఙ్‌ పరలోకమ్‌దు ఒతాన్. అయావలె ఉండ్రి మొసొప్‌ వాతాదె అడ్డు కిత్తిఙ్‌ ‌వారు యేసుఙ్‌ ‌తోర్‌ఏండ ఆతార్. 10 యేసు ఆగాసం ముస్కు సొన్సి మహిఙ్ ‌వారు ఆగాసం దరోట్నె డిటం బేసి మహార్‌. అయావలె వెటనె తెల్లాని పాతెఙ్‌ ‌పొర్‌పాతిమ‍హి రిఎర్‌ ‌దూతార్‌ వరి డగ్రు నిహార్. 11 “ఓ గలీలయాదికిదెరా, మీరు ఎందనిఙ్‌ ‌ఆగాసం దరోట్‌ ‌సుడ్ఃజినిదెర్‌? మీ డగ్రుహాన్ దేవుణు పరలోకమ్‌దు యేసుఙ్‌ ఒతాన్. ఎలాగ సొహాండ్రొ అయావజనె మర్‌జి వానాన్‌లె”, ఇజి వారు వరిఙ్ ‌వెహ్తార్‌.

త్తియెఙ్ ‌అపొస్తురు వెట కూడ్ఃప్తెఙ్‌ ఏర్‌పాటు కిత్తార్‌

12 వెనుక అపొస్తురు ఒలివ మరెక్‌ మన్ని గొరొతాణ్ ‌యెరూసలేం పట్నమ్‌దు మహ్త సొహార్. (ఒలివ మరెక్‌ మన్ని గొరొన్‌ ‌యెరూసలేం పట్నం డగ్రునె. ఉండ్రి కిలో మీటర్ ‌దూరం మనాద్) 13 వారు యెరూసలేమ్‌దు సొహరె వారు మహి మేడః గదిదు ఎక్తార్. వారు ఎయెర్‌ ఎయెర్‌ ఇహిఙ, పేతురు, యోహాను, యాకోబు, అంద్రెయ, పిలిపు, తోమా, బర్తొలొమయి, మత్తయి, అల్‌పయ్‌ మరిసి ఆతి యాకోబు, జలొతె† ఇని మరి ఉండ్రి పేరు మహి సీమోను, యాకోబు మరిసి ఆతి యూద ఇనికార్. 14 వారు విజేరె కూడిఃతారె ఉండ్రె మన్సుదాన్ ‌డిఃస్‌ఏండ పార్దనం కిజి మహార్‌. వరివెట సెగొండెక్‌ అయ్‌లికొడొఃక్‌బా వాతె మహె. యేసు యాయ ఆతి మరియ, వన్ని తంబెర్‌సీర్‌బా అబ్బె మహార్‌.

15 సెగం రోస్కు సొహి వెనుక డగ్రు డగ్రు నూట ఇర్‌వయ్‌ మణిసిర్‌ యేసుఙ్‌ నమ్మితికార్ ‌కూడిఃత మహార్‌. పేతురు వరినడిఃమి నిహండ్రె ఈహు వెహ్తాన్‌, 16 “తంబెరిఙాండె, దేవుణు మాటదు రాస్తి మహిక తప్‌ఏండ జర్గితాద్. దేవుణు ఆత్మ సత్తుదాన్ ‌దావీదు రాజు యూద వందిఙ్ ‌ముందాల్నె వెహ్తికాద్‌ ‌జర్గితాద్. యా యూద యేసుఙ్‌ అస్తెఙ్‌ ‌వాతివరిఙ్‌ సరి తోరిస్తాన్. 17 వాండ్రు మా లొఇ ఒరెన్. ఎందనిఙ్‌ ఇహిఙ మాపు అపొస్తురు వెట కూడ్ఃజి పణి కిదెఙ్ ‌యేసు వన్నిఙ్‌ ఏర్‌పాటు కిత్తాన్”.

18 (యా యూద మొసెం పణిదాన్‌ సంపాదిస్తి డబ్బుఙాణ్ ‌బూమి కొటాన్. అబ్బె గ‍డిఃయబుర కితాండ్రె అర్తాండ్రె సాతాన్. అయావలె పొట బదెఙ్‌ ఆజి వస్కిఙ్‌ విజు వెల్లి సోతె. 19 యెరూసలేమ్‌దికార్‌ విజేరె యా సఙతిఙ్‌ ‌వెహరె నెస్తార్. అందెఙె యూద అర్తిసాతి యా బూమిదిఙ్‌ వరి బాసాదు అక్కెల్దెమ ఇజి వెహ్తార్‌. దన్ని అర్దం ఇనిక ఇహిఙ, ‘ఒరెన్‌ లోకుదిఙ్‌ సప్తి వందిఙ్ ‌దొహ్తి డబ్బుదాన్‌ కొటి బూమి’ ఇజి అర్దం).

20 పేతురు మరి వెహ్తాన్‌, “కీర్తనం పుస్తకమ్‌దు ముందాల్నె ఈహు రాస్త మనాద్‌: వన్ని ఇల్లు ఎయెన్‌బా మన్‌ఏండ ఆపిన్, దన్ని లొఇ ఎయెన్‌బా బత్కిఎండ ఆపిన్”. ఈహుబా రాస్త మనాద్‌: అపొస్తుడు‡ వ‍జ వాండ్రు కిత్తి పణి మరి ఒరెన్‌ లాగె ఆపిన్. 21-22 అందెఙె మాపు పదకొండు మణిసిర్‌ ‌అపొస్తురు వెట కూడ్ఃజి మండ్రెఙ్‌ మరి ఒరెన్‌ వన్నిఙ్ ‌ఏర్‌పాటు కిదెఙ్‌వలె. యోహాను యేసుప్రబుఙ్‌ బాప్తిసం సిత్తి బాణిఙ్ అసి ‌యేసుప్రబు పరలోకమ్‌దు సొనిదాక మా నడిఃమినె కూడ్ఃజిపాడ్ఃజి మా వెట మహికాన్ ‌ఒరెన్‌ వన్నిఙ్ ‌అవ్‌సరం. ఎందనిఙ్‌ ఇహిఙ యేసు సాతి వరిబాణిఙ్ ‌మర్‌జి బత్కితాన్‌ ఇజి వాండ్రుబా మా వెట సాసి మండ్రెఙ్.

23 అందెఙె కూడ్ఃజి వాతి మహికార్ ‌రిఎరి పేర్‌కు వెహ్తార్‌. ఒరెన్ ‌యోసేపు (వన్నిఙ్‌ యుస్తు, బర్సబ ఇని పేర్కుబా మహె) మరి ఒరెన్ ‌మత్తియ. 24-25 అయావలె వారు ఈహు పార్దనం కిత్తార్‌, “ప్రబువా, విజెరి మన్సుదు మన్ని విజు ఆలోసనమ్‌కు నీను నెసిని. యూద, వన్నిఙ్ ‌తగితి బాడ్డిదు ‌సొహాన్‌. వాండ్రు డిఃసిసొహి పణి, ఇహిఙ స‍ఙమ్‌దిఙ్ న‍డ్ఃపిసి సేవ‍కిని ప‍ణి సీదెఙ్‌ ‌వన్నిఙ్ ‌బదలు యా రిఎర్‌ లొఇ ఎయెఙ్‌ నీను ఏర్‌పాటు కిత్తి ఇజి మఙి తోరిస్‌అ”. 26 వెనుక వారు సీటిఙ్‌ పొక్తార్. అయావలె మత్తియ ఇని పేరుదాన్‌ ‌సీటి వాతాద్. అందెఙె మత్తియెఙ్‌బా పదకొండు మణిసిర్‌ అపొస్తురు వెట లెక్క కల్‌ప్తార్.

2

పెంతెకొస్తు పండొయ్‌ నాండిఙ్‌ దేవుణు ఆత్మ వాజినాద్‌

1 పెంతెకొస్తు ఇని పండొయ్‌ నాండిఙ్ ‌యేసుఙ్‌ నమ్మితికార్ విజేరెకూడ్ఃజి ఉండ్రి ఇండ్రొ మహార్‌. 2 వెటనె ఆగాసమ్‌దాన్ ‌ఉండ్రి జాటు వాతాద్. అయ జాటు, పెరి గాలి వానివజ జాటుదాన్ ‌వాతాదె వారు బస్తిమహి ఇండ్రొ నిండ్రితాద్.

3 వారు సుడ్ఃతిఙ్‌ సిసుబొద్దు లెకెండ్‌ తోర్నిక ఉండ్రి వాతాదె ఒరెన్‌ ఒరెన్‌ ముస్కు ఉండ్రె ఉండ్రె కొనెఙ్ ‌డిఃగితె. 4 విజేరె ముస్కు దేవుణు ఆత్మ సత్తు వాతిఙ్‌ వారు, వరిఙ్ ‌నెస్‌ఇ బాసెఙ్‌ వర్గిదెఙ్‌ మొదొల్‌స్తార్. దేవుణు ఆత్మనె నెస్‌ఇ బాస వర్గిదెఙ్‌ వరిఙ్‌ సత్తు సిత్తాన్‌.

5 అయావలె విజు దేసమ్‌కాణిఙ్ ‌వాతిమహి బక్తిమన్ని యూదురు యెరూసలేం పట్నమ్‌దు మహార్‌. 6 యూదురు మంద లోకుర్ యా జాటు వాతిబాన్ కూడిఃతార్. వారు వర్‌గినిక వీరు వ‍న్ని వన్ని సొంత బాసెఙాణిఙ్ వెహారె యా కూడ్ఃజి వాతి మహి యూదురు బమ్మ ఆతార్. “వీరు మాటు వర్గిని బాసెఙ్ వ‍ర్‌గిజినార్‌ కొటె”, ఇజి వెహ్తార్‌. 7 అయావలె వాతి మహికార్ విజేరె ఒదె బమ్మ ఆతారె ఒరెన్‌ వెట ఒరెన్‌ వెహ్తార్‌, “యాక ఎలాగ? వీరు విజేరె గలీలయాదికార్‌ ఆఏరా? 8 గాని మాపు పుట్తిమ‍హి నాహ్కణి ఆఇ ఆఇ బాసెఙ్‌‌ యా గలీలయాదికార్ ‌వర్గిజినార్. యాక మాపు వెంజినాప్. 9-11 పార్తియికు, మదియికు, ఎలామియుకు, మెసొపొతేమియ, యూదయ, కపదొకియ, పొంతు, ఆసియ, ప్రుగియ, పంపులియ, అయ్‌గుప్తు, కురేనె డగ్రు మన్ని లిబియ, రోమ దేసెమ్‌దాన్‌ కూల వాతికార్ (యూదురు, యూదమతం నమ్మితి యూదురు ఆఇకార్‌) క్రేతియురు, అరెబియురు, దేవుణు కిత్తి గొప్ప పణిఙ్‌ మాటు విజెటె పుట్తి బాసాదు వెహ్నిక వెంజినాట్‌. 12 ఒడిఃబిత్తిఙ మన్సు కూడ్ఃఏద్. యాక ఇనిక ఆనాద్‌లెనొ”, ఇజి వారు విజేరె పంబ్ర ఆతారె ఒరెన్‌ వెట ఒరెన్‌ వర్గితార్.

13 సెగొండార్‌ వీరు తియాఙ్ ద్రాక్స రసం ఉటారె సోస్త మనార్‌ ‌ఇజి వరిఙ్‌ సెకాల్‌ కిత్తార్‌.

పేతురు కూడ్ఃజి వాతి లోకుర్‌ వెట వెహ్సినాన్.

14 అయావలె పదకొండు మణిసిర్‌ అపొస్తురు వెట మహి పేతురు నిఙితండ్రె అబ్బె కూడ్ఃజి వాతి లోకుర్‌ వెట డటం వెహ్తాన్‌, “యెరూసలేమ్‌దు బత్కిజిని మా ‍సొంత లోకుర్ ఆతి యూదయ లోకాండె, నాను వెహ్నిక నెగ్రెండ వెండ్రు. వీరు విరిఙ్ ‌నెస్‌ఇ బాసెఙ్‌ వర్గితిక మీరు వెహిదెర్. 15 మీరు ఒడిఃబిని లెకెండ్‌ వీరు సోస్తికార్‌ ఆఏర్. పొద్దు సోసి ఏలు అంబెలి వేడఃబా ఆఏద్‌.* 16 గాని దేవుణు మాటెఙ్‌ వెహ్తి యోవెల్ ప్రవక్త ముఙాలె వెహ్తికదె మీరు సుడ్ఃజినిదెర్.

17 యోవెల్‌ ప్రవక్త ఇనిక వెహ్తాన్‌‌ ఇహిఙ ఆకార్‌ దినమ్‌కాఙ్‌ ‌నాను ఇనిక కిన ఇజి దేవుణు వెహ్సినాన్. విజు లోకాఙ్‌ నా ఆత్మదిఙ్‌ సీన. మీ మరిసిర్, మీ గాడ్సిక్, ప్రవక్తరు లెకెండ్‌ దేవుణు మాటెఙ్‌ వర్‌గినార్‌లె. మీ దఙ్‌డెఃఙ్ ‌దేవుణు బాణిఙ్‌ వాని దర్సనమ్‌కు† సూణార్. మీ డొక్రార్‌బా దేవుణు బాణిఙ్‌ వాని కలెఙ్ ‌సూణార్‌లె. 18 అయ ఆకార్‌ దినమ్‌కాఙ్‌ ‌నా ముస్కు నమకం ఇడ్ఃతి పణి మణిసిరిఙ్‌బా విజేరిఙ్, అయ్‌లి కొడొఃకాఙ్, మొగ్గ కొడొఃకాఙ్‌ నా ఆత్మ సీనా. వారు విజేరె దేవుణు మాటెఙ్‌ వెహ్నార్‌లె. 19 ఆగాసం ముస్కు విజేరె సూణి వజ నాను గొప్ప బమ్మాతి పణిఙ్ ‌తోరిస్న. యా బూమి ముస్కు ఎయెర్‌బా తొఇ పణి నాను కిన. నల, సిసు, కర్నిగోయి బూమి ముస్కు వానెలె. 20 ప్రబు మర్‌జి వాని అయ గొప్ప బమ్మాని దినం వాని ముఙాల పొద్దు సీకటి ఆనాద్‌లె. నెల నల లెకెండ్‌ ఎరాఙ్ ‌ఆనాద్‌లె. 21 అయావలె ఎయెర్‌బా దేవుణు పేరు అసి వన్ని ముస్కు నమకం ఇట్తిఙ వరిఙ్‌ విజేరిఙ్, దేవుణు, తీర్‌పుదాన్‌ గెల్‌పిస్నాన్‌లె.

22 పేతురు మరి వెహ్తాన్‌, “ఇస్రాయేలు లోకాండె, నెగ్రెండ వెండ్రు. నజరేతు వాండ్రు ఆతి యేసు అతికారం దేవుణు బాణిఙ్‌ వాతిక ఇజి దేవుణు రుజుప్‌ కిత్తాన్. ఎలాగ ‌ఇహిఙ, యేసు వెట మీ లొఇ కిత్తి గొప్ప పణిఙాఙ్, ఎయెర్‌ కిదెఙ్‌ అట్‌ఇ బమ్మాతి పణిఙాణ్ ‌రుజుప్ ‌కిత్తాన్. యాక విజు మీరు నెసినిదెర్. 23 యా యేసుఙ్, ఒరెన్‌ మణిసి మీ డగ్రు ఒపజెప్తాన్. యా సఙతి దేవుణు ముందాల్నె నెస్తాన్. యాక దేవుణు ముందాల్నె ఏర్‌పాటు కిత్తి సఙతి. మీరు యేసుఙ్‌ సెఇవరి దర్పుదాన్‌ అస్తిదెరె సిలువ ముస్కు డెఃయ్‌జి సప్తిదెర్. 24 గాని దేవుణు యేసుఙ్‌ సావుదాన్‌ తప్రిసి బత్కిస్తాన్. నండొ మా‍లెఙ్ ఆజి సాతాన్‌ గాని దేవుణు వన్నిఙ్‌ సావుదు డిఃస్ఏతాన్. యేసుఙ్‌ ఎలాకాలం తొహ్సి ఇడ్ఃదెఙ్‌ ‌సావుదిఙ్ ‌అట్‌ఏండ ఆతాద్. 25 యేసు మాటెఙ్‌ దావీదురాజు ముందాల్నె ఈహు వెహ్తాన్‌ నాను దేవుణుదిఙ్‌ ‌ఎల్లకాలం నా డగ్రు సుడ్ఃజి మహ. దేవుణు నా ఉణెర్‌ ‌పడఃక మనాన్. అందెఙె నాను మన్సుదు మాలెఙ్ ఆఏ. 26 అందెఙె నా మన్సుదు నాను గొప్ప సర్ద ఆజిన. నాను సర్ద ఆజి వర్గిజిన. నాను నా ఒడొఃల్‌ దేవుణుదిఙ్‌ ఒపజెప్న. ఎందనిఙ్‌ ‌ఇహిఙ ఒడొఃల్‌ సాతి వెనుక మరి బత్కిన ఇజి నాను నెసిన. 27 ఎందనిఙ్‌ ఇహిఙ నీను నా పాణమ్‌దిఙ్‌ డిఃస్‌ఇ. న‍మ్మిదెఙ్ తగ్నికాన్‌ ఆతి నీ సేవ కినివన్ని పీనుగు సబ్‌జి సొండ్రెఙ్‌ సరి సిఇ. 28 నీను నఙి ఎలాకాలం బత్కిని సరి తోరిస్తి. నీను నా వెట మహిఙ్‌ నాను గొప్ప సర్ద ఆజిన”.

29 “నా తంబెరిఙాండె, నాను దయ్‌రమ్‌దాన్‌ వెహ్సిన, మా అనిగొగొ ఆతి దావీదురాజు సాతండ్రె వన్నిఙ్‌ ముస్తార్. వన్నిఙ్ ముస్తి బాడ్డి ఎంబె మనాద్‌ ‌ఇజి ఏలుబా మాటు నెసినాట్. 30 గాని దావీదురాజు దేవుణు ప్రవక్త. దేవుణు వన్ని పేరు అసి వాండ్రె దావీదురాజు వెట ఒట్టు పొక్తాన్. అక్క ఇనిక ఇహిఙ, దావీదురాజు కుటుమ్‌దాన్‌ ఒరెన్‌ వన్నిఙ్ ‌దావీదురాజు లెకెండ్ ‌రాజు కిన ఇజి. యాక దావీదురాజు నెస్త మహాన్‌. 31 దేవుణు యేసుక్రీస్తుఙ్‌ సాతి వరి బాణిఙ్‌ డిఃస్‌ఏన్‌ ఇజి, యేసుక్రీస్తు పీనుగు సబ్‌జి సొన్‌ఏద్‌ ఇజి దావీదురాజు ముందాల్నె నెస్తాన్. ముందాల్నె నెస్తాండ్రె, యేసు సాతి వెనుక మరి మర్‌జి నిఙ్‌నాన్‌లె ఇజి ముందాల్నె దావీదురాజు వెహ్తాన్‌. 32 యా యేసుఙ్‌ దేవుణు మర్‌జి బత్కిస్తాన్. దన్నిఙ్‌ మాపు విజెపె సాసిర్. 33 అహిఙ దేవుణు యేసుఙ్‌ వన్ని ఉణెర్‌ పడఃకాద్‌ ‌బస్‌పిసి వన్నిఙ్ ఇంక మిస్తి గవ్‌రం ఏలు సిత్తాన్‌. దేవుణు సీనా ఇజి ఒట్టు కిత్తి వన్ని ఆత్మ యేసుఙ్‌ సిత్తాన్‌. ఏలు మీరు సుడ్ఃజినికెఙ్‌ వెంజినికెఙ్ ‌యేసు మ‍ఙి సీనా ఇజి వెహ్తి దేవుణు ఆత్మనె. 34-35 దావీదురాజు వెహ్తిక వన్ని వందిఙె ఆఏద్‌. దావీదురాజు పరలోకమ్‌దు సొన్‌ఏన్. గాని వాండ్రు ఈహు వెహ్తాన్‌, నాను నిఙి ప‍డ్ఃఇ వ‍రిఙ్ నీ పాదమ్‌కాఙ్ ‌ముణుకుఙ్ ‌ఊర్‌జి మాడిఃస్‌పిస్నిదాక నీను నా ఉణెర్‌ పడఃకాదు బసి మన్‌అ ఇజి దేవుణు నా ప్రబు వెట వెహ్తాన్‌.

36 పేతురు మరి వెహ్తాన్‌, “ఇస్రాయేలు కుటుమ్‌దికార్‌ ఆతి మాటు విజెటె యాక అనుమానం సిల్లెండ నెస్తెఙ్‌ వలె. మీరు సిలువాద్ ‌సప్తి యేసుఙ్‌ దేవుణు ప్రబువజ, క్రీస్తువజ ఏర్‌పాటు కిత్తాన్”. 37 యాక వెహారె లోకుర్ ‌వరి మన్సుదు నండొ బాద ఆజి పేతురుఙ్‌ మరి అపొస్తురుఙ్‌ వెన్‌బాతార్, “దాదారండె, ఏలు మాపు ఇనిక కిదెఙ్‌ అట్నాప్?”. 38 అయావలె పేతురు వెహ్తాన్‌, “మీ పాపమ్‌కు విజు ఒప్పుకొడ్ఃజి డిఃసిసీజి, దేవుణుదిఙ్‌ లొఙిజినాప్ ‌ఇజి విజెరిఙ్‌ ‌తోరిస్తెఙ్‌ యేసు, క్రీస్తు ఇజి, వాండ్రు, మీ ప్రబు ఇజి తోరిస్తెఙ్‌ బాప్తిసం లాగె ఆదు. అయావలె మీ పాపమ్‌కు నొరె ఆనె. దేవుణు సీనా ఇజి ఒట్టు కిత్తి దేవుణు ఆత్మ నిఙి దొహ్‌క్నాద్‌లె.

39 దేవుణు సీనా ఇజి ఒట్టు కిత్తి యా దేవుణు ఆత్మ మిఙి, మీ కొడొఃరిఙ్, దూరమ్‌ది వరిఙ్ విజెరిఙ్‌ ‌దేవుణు సీనాన్. వన్ని ముస్కు నమ్మిదెఙ్‌ ‌దేవుణు కూక్ని వరిఙ్‌ విజెరిఙ్‌ ‌దేవుణు ఆత్మ సీనాన్”. 40 మరి నండొ నండొ మాటెఙాణ్‌ పేతురు వరిఙ్ ‌గటిఙ వెహ్తాన్‌. దేవుణుదిఙ్‌ డిఃసి సొని యా సెఇ లోకాఙ్‌ వాని తీర్‌పుదాన్ ‌మీరు గెల్సి సొండ్రెఙ్‌ ఇజి పేతురు వరిఙ్‌ మరి మరి వెహ్తాన్‌. 41 పేతురు వెహ్తి మాటెఙ్‌ నమ్మితికార్‌ బాప్తిసం లాగె ఆతార్. అయా రోజు రమరమి మూండ్రి వేలు లోకుర్‌ యేసుఙ్‌ నమ్మిత్తి వరివెట కూడిఃతార్.

నమ్మిత్తికార్ కూడ్ఃజి మంజినార్‌

42 వారు అపొస్తురు నెస్‌పిస్తి మాటెఙ్‌ డిఃస్‌ఏండ మహార్‌. వారు యేసుఙ్‌ నమ్మిత్తికార్‌ కూడ్ఃజి మంజిని బాన్ డిఃస్ఏండ కూడ్ఃజి వాతారె ప్రబు ఏర్‌పాటు కిత్తి బోజనం ‡కిజి మ‍హార్. డిఃస్‌ఏండ పార్దనం కిజి మహార్‌. 43 అపొస్తురు దేవుణు సత్తుదాన్‌ నండొ బమ్మాని పణిఙ్ బమ్మాని గుర్తుఙ్‌ ‌కిత్తార్‌. అయావలె విజేరె నండొ బమ్మ ఆతార్. 44 యేసుఙ్‌ ‌నమ్మితికార్ విజేరె ఉండ్రె మన్సు మంజి వరిఙ్‌ కల్గితి మహిక‍ విజు విజేరి వందిఙ్ ‌కర్సు కిత్తార్‌. 45 అక్కాదె ఆఏండ వారు వరి ఆస్తిఙ్‌ పొర్సి ఎయెఙ్ ‌ఎయెఙ్‌ అవ్‌సరం మనాదొ వరిఙ్ ‌సిత్తార్. 46 రోజు తప్‌ఏండ వారు యెరూసలేమ్‌దు మన్ని దేవుణు గుడిఃది డేవాదు కూడ్ఃజి వాజి మహార్‌. వారు విజేరె ఇల్లుదిఙ్ తప్‌ఏండ కూడ్ఃజి వాతారె సర్ద ఆజి బోజనం కిజి మ‍హార్. ఎయెఙ్‌బా అవ్‌సరం మ‍న్ని వ‍రిఙ్ వారు సర్దదాన్‌ ‌సీజి మహార్‌. 47 వారు దేవుణుదిఙ్‌ ‌స్తుతి కిజి మహార్‌. బాన్‌ మహికార్‌ విజేరె యా యేసుఙ్‌ ‌నమ్మిత్తి వరి వందిఙ్ ‘వీరు ఎసొనొ నెగ్గికార్‌’ ఇజి వెహ్తార్‌. రోజురోజు ‌యేసుప్రబు ముస్కు నమకం ఇడ్ఃతి వరి లెక్క వాండ్రు నండొ కిత్తాన్‌.

3

నడిఃదెఙ్‌ అట్‌ఇ సొట వన్నిఙ్‌ పేతురు నెగెండ ‌కిత్తాన్‌.

1 ఒర్నెండు వేలె మూండ్రి గంటెఙ్‌ టయమ్‌దు, లోకుర్‌ దేవుణు గుడిఃదు పార్దనం కిని టయమ్‌దు పేతురు, యోహాను, రిఎర్‌ ‌కూడ్ఃజి దేవుణు గుడిఃదు సొన్సి మహార్‌. 2 పుట్తి బాణిఙ్‌ అసి నడిఃదెఙ్‌ అట్‌ఇ ఒరెన్‌ సొట వాండ్రు అబ్బె దేవుణు గుడిః లొఇ సొని సరిపడఃకాద్‌ డబ్బు లొసి మహాన్‌. దేవుణు గుడిఃది డేవాదు సొని అయ సరి పేరు సుందరం ఇహార్‌. అయ సొట వన్నిఙ్ ‌వన్ని లోకుర్‌ రోజు పిండిజి తసి అయ పడఃకాద్‌ ఇడ్ఃజి మహార్‌. 3 పేతురు యోహాను దేవుణు గుడిఃదు సొని సరి డగ్రు వాతిఙ్‌ అయ సొట వాండ్రు డబ్బుఙ్ లొస్తాన్. 4 లొస్తిఙ్, పేతురు వన్నిఙ్‌ డిటం బేస్తాన్. యోహానుబా వన్నిఙ్‌నె డిటం బేస్తాన్. పేతురు వన్నివెట, “నీను మా దరోట్నె బేస్అ” ఇహాన్‌. 5 అందెఙె సొట వాండ్రు, వీరు ఇనికబా సీనార్‌ ఇజి ఒడిఃబిజి వరి దరోట్నె బేస్తాన్.

6 గాని పేతురు, “నిఙి సీదెఙ్‌ నా బాన్‌ డబ్బుఙ్ సిల్లు. గాని నా బాన్‌ మనిక నాను నిఙి సీనా. నజరేతుదికాన్‌ ‌యేసుక్రీస్తు అతికారమ్‌దాన్‌ ‌నీను నడిఃఅ”, ఇహాన్‌.

7 పేతురు అయ సొట వన్నిఙ్‌ ఉణికీదు అస్తాండ్రె నిక్తాన్. వెటనె వన్ని పాదమ్‌కు కణ్‌క కాల్కు సత్తు ఆతె. 8 వాండ్రు లిట్‌నె నిఙితండ్రె నడిఃతాన్. పేతురు యోహాను వెట దేవుణు గుడిః డేవాదు నడిఃజి సొహాండ్రె డాట్సి దేవుణుదిఙ్‌ స్తుతి కిత్తాన్‌. 9 వీండ్రు నడిఃసినిక, దేవుణుదిఙ్‌ స్తుతి కినిక విజేరె సుడ్ఃతార్. 10 దేవుణు గుడిఃదు సొని సుందరం ఇని సరిడగ్రు బసి డబ్బు లొసి మహి అయ సొట వాండ్రు వీండ్రె ఇజి వారు గుర్తు అస్తార్. వన్నిఙ్‌ జర్గితిక సుడ్ఃజి వారు విజేరె గొప్ప బమ్మ ఆతార్.

దేవుణు గుడిఃదు మన్ని లోకుర్‌ వెట పేతురు వర్గిజినాన్‌

11 పేతురు, యోహానుని అయ నెగెండ ఆతికాన్‌ ‌దేవుణు గుడిఃదు మన్ని సొలొమోను ఇని అరఙుదు మహార్‌. ఆ నెగెండ ఆతికాన్‌ పేతురుఙ్‌ ‌యోహనుఙ్‌ గ‍టిఙ కిక్కాఙ్‌ అసి మహాన్. అబ్బె మహికార్‌ జర్గితిక సుడ్ఃజి గొప్ప బమ్మ ఆతారె పేతురు యోహానుని నెగెండ ఆతి సొట వాండ్రు మహిబాన్ ‌ఉహ్క్‌సి వాతార్. 12 లోకుర్‌ విజేరె కూడ్ఃజి వానిక సుడ్ఃతండ్రె పేతురు వరిఙ్‌ వెన్‌బాతాన్, “ఇస్రాయేలు లోకాండె, ఇబ్బె జర్గితిక సుడ్ఃజి మీరు ఎందనిఙ్‌ బమ్మ ఆజినిదెర్‌? మీరు ఎందనిఙ్‌ మఙి బేసినిదెర్‌? మా సొంత సత్తుదాన్, మా బక్తిదాన్‌ వీండ్రు నడిఃదెఙ్‌ ‌కిత్తాప్ ‌ఇజి మీరు ఒడిఃబిజినిదెరా? 13 మా అనిగొగొర్‌ ‌ఆతి అబ్రాహాం, ఇస్సాకు, యాకోబు పార్దనం కిత్తి దేవుణు, యా సొట వన్నిఙ్‌ నెగెండ కిజి వన్ని సేవ కినికాన్‌ ఆతి యేసుఙ్‌ నండొ మర్యాద సిత్తాన్‌. గాని మీరు యా యేసుఙ్‌ ‌సప్తెఙ్ ఒపజెప్తిదెర్. పిలాతు యేసుఙ్‌ డిఃసిసీదెఙ్ ‌ఒడ్ఃబిత్తిఙ్‌బా మీరు పోని ఇహిదెర్. 14 పాపం సిల్లి నీతినిజయ్తిమన్ని వన్నిఙ్ ‌మీరు పోని ఇజి వెహ్తిదెర్. లోకాఙ్‌ సప్ని ఒరెన్‌ వన్నిఙ్‌ మీరు డిఃసిసీదు ఇజి వెహ్తిదెర్. 15 విజు దన్నిఙ్ బత్కు సిత్తి వన్నిఙ్ ‌మీరు సప్తిదెర్. గాని దేవుణు వన్నిఙ్‌ మర్‌జి నిక్తాన్. యా సఙతి వందిఙ్‌ మాపు విజెపె సాసిర్.

16 యేసు సత్తుదాన్‌నె యా సొట వాండ్రు సత్తుఆతాన్. మీరు విజిదెరె ఏలు సుడ్ఃజినిక యేసు పేరుదు ఇడ్తి నమకమ్‌దానె వాతాద్. యేసు ముస్కు ఇడ్తి నమకమ్‌దానె విన్నిఙ్ సత్తు వాతాద్”. 17 “ఏలు నా తంబెరిఙాండె, మీరుని, మీ పెద్దెలుఙ్, యేసుఙ్‌ కిత్తిక మీరు ఇనిక కిజినిదెరొ ఇజి నెస్‌ఏండ కిత్తిదెర్‌ ఇజి నాను నెస్న. 18 దేవుణు నండొ పంటెఙ్‌ ముందాల్నె విజేరె ప్రవక్తర్‌ వెట ‘వన్ని క్రీస్తు కస్టమ్‌కు ఓరిస్నాలె’ ఇజి వెహ్త మహాన్‌. దేవుణు ముందాల్నె వెహ్తివజనె ఈహు జర్గితాద్. 19-20 దేవుణు మీ పాపమ్‌కు సెమిస్ని వందిఙ్‌ మీరు మీ పాపమ్‌కు ఒప్పుకొడ్ఃజి డిఃసిసీజి దేవుణు డగ్రు మర్‌జి రదు. దేవుణు మీ ఆత్మదిఙ్‌ నెగ్గి పాణం సీని వందిఙ్, దేవుణు మీ వందిఙ్‌ ఏర్‌పాటు కిత్తి క్రీస్తు ఆతి యేసుఙ్‌ ‌మీ డగ్రు పోక్ని వందిఙ్‌ దేవుణు డగ్రు మర్‌జి రదు. 21 దేవుణు ముందాల్నె వాండ్రు పోక్తి ప్రవక్తర్‌ వెట వెహ్తివజ దేవుణు విజు దన్నిఙ్‌ కొత్తాక లెకెండ్ ‌కినిదాక యేసు పరలోకమ్‌దు మండ్రెఙ్‌ వలె. 22 దేవుణు - ప్రవక్తరు లొఇ ఒరెన్‌ మోసె ఇనికాన్‌ ‌ఈహు వెహ్తాన్‌‌: “ప్రబు ఆతి మీ దేవుణు, నా లెకెండ్‌ ఒరెన్‌ ప్రవక్తెఙ్‌ మీ లోకుర్‌ లొఇహాన్‌ పుటిస్నాన్‌లె. వాండ్రు వెహ్నిక విజు మీరు నెగ్రెండ వెంజి లొఙిదెఙ్‌ వలె. 23 ఎయెర్‌బా ఆ ప్రవక్త వెహ్నిక వెంజి లొఙిఏండ మహిఙ వాండ్రు దేవుణు లోకుర్‌ వెట మన్‌ఏండ పూర్తి పాడాఃనా సొనాన్.

24 సముయేలు ప్రవక్త, వన్ని వెనుక వాతి ప్రవక్తరు విజేరె యా దినమ్‌కాఙ్‌ వందిఙ్‌ దేవుణు సిత్తి మాటెఙ్‌ ముందాల్నె వెహ్త మహార్‌. 25 దేవుణు ప్రవక్తర్‌ వెట కిత్తి ఒట్టు మీ వందిఙె. దేవుణు మీ అనిగొగోరు వెట కిత్తి ఒట్టు మీ వందిఙె. మీ అనిగొగొ ఆతి అబ్రాహాం వెట దేవుణు కిత్తి ఒట్టు ఇనిక ఇహిఙ, మీ తెగాది వ‍న్ని బాణిఙ్ యా లోకమ్‌దు మన్ని విజేరిఙ్‌ నాను దీవిస్న. 26 అందెఙె దేవుణు వన్ని సేవ కిని క్రీస్తుఙ్‌ ‌ఏర్‌పాటు కితాండ్రె ముందాల మీబానె పోక్తాన్. ఎందనిఙ్‌ పోక్తాన్‌ ‌ఇహిఙ మీ సెఇ పణిఙాణ్ ‌మఙి డిఃబిసి దేవుణుబాన్‌ మర్‌జి తసి మిఙి దీవిస్తెఙ్‌ వన్నిఙ్‌ పోక్తాన్”, ఇజి పేతురు వెహ్తాన్‌.

4

పేతురుఙ్‌ యోహానుఙ్‌ ‌అస్తార్‌

1 పేతురు యోహాను లోకుర్‌ వెట వర్గిజి మహిఙ్ ‌పుజేరిఙు, సదుకెయరు, దేవుణు గుడిఃదు మన్ని జమాన్‌ఙ అతికారి పేతురు యోహాను బాన్‌ వాతార్. 2 అపొస్తురు నెస్‌పిసినిక వెహారె వారు కోపం ఆతార్. ఎందనిఙ్‌ ఇహిఙ యేసు సాజి మర్‌జి బత్కితాన్‌ ఇజి వెహ్సి సాతికార్‌ మరి బత్కినార్‌ ఇజి వారు రుజుప్‌ కిత్తార్‌. 3 వారు పేతురుఙ్‌ యోహనుఙ్‌ తొహ్త ఒతారె మహ్స నాండిఙ్‌ పెందాల్‌ దాక జెలిదు ఇట్తార్. ఎందనిఙ్‌ ఇహిఙ అయావలె పొదొయ్‌ ‌ఆత మహాద్‌. 4 గాని వారు నెస్‌పిసినిక వెహికార్ నండొ లోకుర్ ‌యేసుఙ్ ‌నమ్మితార్. యేసుఙ్‌ ‌నమ్మిత్తి వరి లెక్క ఏలు రమరమి అయ్‌దు వేలు ఆతాద్.

5 మహ్స నాండిఙ్‌ యూద అతికారిఙ్, యూద పెద్దెలుఙు, యూదురి రూలు నెస్పిసినికార్‌ వీరు విజేరె యెరూసలేమ్‌దు కూడిఃత వాతార్. 6 విజేరె పుజేరిఙ ముస్కు పెరి పుజేరి ఆతి అనయు, కయపయు, పెరి పుజేరి కుటుమ్‌దికార్‌ ‌యోహాను, అలెక్సంతరు ఇనికార్, మరి సెగొండార్ ‌మొగకొడొఃర్‌ బాన్‌ కూడిఃత వాతార్. 7 వారు పేతురుఙ్‌ యోహనుఙ్‌ వరి ముందాల నిల్‌ప్తారె వెన్‌బాతార్, “మీరు ఎమేణి సత్తుదాన్, ఎయె పేరుదాన్‌ ఇక కిత్తిదెర్‌?”.

8-9 అయావలె దేవుణు ఆత్మ సత్తు పేతురు ముస్కు వాతాద్. అయ సత్తుదాన్‌నె పేతురు వెహ్తాన్‌‌: “లోకాఙ్‌ అతికారిఙాండె, పెద్దెలుఙాండె, యా సొట వన్నిఙ్ ‌కిత్తి నెగ్గి పణి వందిఙ్ వాండ్రు ఎయె సత్తుదాన్ ‌నెగెండ్‌ ఆతాన్‌ ‌ఇజి మీరు మఙి నేండ్రు కరాయి ఇజినిదెర్. 10 దిన్ని వందిఙ్‌ మాపు వెహ్తెఙ్‌ ఇహిఙ, మీరు విజిదెరె, ఇస్రాయేలు లోకుర్‌ విజేరె యాక నెస్తెఙ్‌ వలె. మీరు సిలువాదు డెఃయ్‌జి సప్తి యేసుక్రీస్తుఙ్ ‌దేవుణు మర్‌జి బత్కిస్తాన్. సాతి బత్కితి నజరేతు వాండ్రు ఆతి యేసుక్రీస్తు సత్తుదాన్‌నె వీండ్రు పూర్తి నెగెండ ఆజి మీ నడిఃమిదు మనాన్. 11 యా యేసుక్రీస్తు వందిఙ్‌ ఈహు రాస్త మనాద్. అక్క ఇనిక ఇహిఙ, ఇల్లు తొహ్ని మీరు నెక్తిపొక్తి పణుకునె మూలదిఙ్‌ మూలపణుకు ఆతాద్.

12 యేసునె మిఙి వాజిని సిక్సదాన్‌ ‌గెల్‌పిస్తెఙ్‌ అట్నాన్. ఎందనిఙ్‌ ‌ఇహిఙ యా లోకమ్‌దు లోకాఙ్‌ వాని సిక్సదాన్‌ వరిఙ్‌ గెల్‌పిస్తెఙ్‌ మరి ఎయెరి పేరుబా దేవుణు సిఏతాన్. యేసు పేరునె సిత్తాన్‌.

13 పేతురు యోహాను తియెల్‌ ఆఏండ నెగ్రెండ వర్గిజిని మాటెఙ్‌ ‌వెంజి సన్‌హద్రిం సఙమ్‌దికార్‌ బమ్మ ఆతార్. ‘వీరు ఇనికబా నెస్‌ఇకార్, పెరి స‍దువు సద్‌విఇకార్’ ఇజి నెస్తారె బమ్మ ఆతార్. పేతురు యోహాను యేసు వెట కూడ్ఃజి మహికార్‌ ఇజి వారు నెస్తార్. 14 గాని ఆ నెగెండ ఆతికాన్‌ పేతురు యోహాను వెట నిల్సి మహిఙ్‌ ఇనికబా మర్‌జి వెహ్తెఙ్‌ ‌సన్‌హద్రిం సఙమ్‌దికార్‌ అట్‌ఎతార్. 15 అందెఙె వారు పేతురుఙ్‌ ‌యోహానుఙ్‌ నెగెండ ‌ఆతి వన్నిఙ్‌ సఙమ్‌ లొఇహాన్‌ వెల్లి పోక్తారె వరి లొఇ వారె వర్గితార్. 16 “విరిఙ్‌ ఇనిక కిదెఙ్‌? వీరు కిత్తి బమ్మాని పణి వందిఙ్ ‌యెరూసలేమ్‌దికార్‌ విజేరె నెసినార్. అక్క జర్గిఏతాద్‌ ఇజి మాటు వెహ్తెఙ్‌ ‌అట్‌ఎట్. 17 యేసు పేరు అసి ఎయెన్‌ వెటబా ఎసెఙ్‌బా ఇనికబా వెహ్మాట్‌ ఇజి మాటు విరిఙ్ ‌గటిఙ వెహ్నాట్. యా సఙతి మహికార్‌బా నెస్‌ఏండ మండ్రెఙ్” ఇహార్‌.

18 అయావలె వారు పేతురుఙ్‌ యోహనుఙ్‌ ‌లొఇ కూక్తారె, “ఎసెఙ్‌బా యేసు పేరు అసి వెహ్మాట్. యేసు పేరు అసి బోదిస్మాట్”, ఇజి ఆడ్ర సితార్. 19 గాని పేతురు యోహాను ఈహు వెహ్తార్‌, “ఏలు మీరె వెహ్తు, దేవుణుదిఙ్‌ లోబడ్ఃదెఙా మిఙి లొఙిదెఙా? దేవుణు సుడ్ఃతిఙ ఎమేణిక సరియాతిక? 20 మాపు ఇహిఙ, మాపు సుడ్ఃతి దన్ని - వందిఙ్‌ మాపు వెహి దన్ని వందిఙ్‌ వెహ్‌ - ఏండ మండ్రెఙ్ ‌అట్‌ఎప్”.

21 పేతురుఙ్‌ని యోహానుఙ్‌ ఎలాగ ‌సిక్స సీదెఙ్‌ ఇజి వారు నెస్ఏతార్. ఎందనిఙ్‌ ఇహిఙ దేవుణు కిత్తి గొప్ప పణి వందిఙ్‌ లోకుర్ విజేరె దేవుణుదిఙ్‌ ‌స్తుతి కిజి మహార్‌. అందెఙె సఙమ్‌దికార్ ‌పేతురుఙ్ ‌యోహానుఙ్‌ ‘యేసు పేరు అసి వెహ్తెఙ్‌ ఆఏద్‌’ ఇజి గటిఙ మరి బెద్రిసి వెహ్తరె డిఃస్తార్. 22 దేవుణు వన్ని సత్తుదాన్‌ బమ్మాతి పణి కిజి నెగెండ ‌కిత్తి యా సొట వన్నిఙ్‌ వయ్‌సు నలపయ్ ‌పంటెఙ్ ‌ఎక్కునె మహాద్‌.

నమ్మితి వరి పార్దనం

23 పేతురు యోహాను డిఃబె ఆతి వెటనె నమ్మిత్తి వరి డగ్రు సొహార్. సొహరె పెరి పుజేరిఙు, పెద్దెలుఙు వరి వెట వెహ్తిక విజు వెహ్తార్‌. 24 పేతురు యోహాను వెహ్తిక వెహారె వారు విజేరె కూడిఃతారె ఉండ్రె మన్సుదాన్‌ దేవుణుదిఙ్‌ ఈహు పార్దనం కిత్తార్‌, “విజు దన్నిఙ్ ‌ప్రబు ఆతి దేవుణు, నీనె ఆగాసం, బూమి, సమ్‌దరం, వనక లొఇ మన్ని విజు దన్నిఙ్‌ పుటిస్తి. 25 దేవుణు, నీ సేవ కినికాన్‌ ‌ఆతి మా అనిగొగొ దావీదురాజు వెహ్తిక నీ ఆత్మ సత్తుదాన్‌ నీనె వెహ్‌పిస్తి. అక్క ఇనిక ఇహిఙ, యా యూదురు ఆఇకార్‌ ఎందనిఙ్‌ కోపం ఆజినార్. యా లోకుర్ ఎందనిఙ్‌ ఇని దన్నిఙ్ పణిదిఙ్‌ రెఏకెఙ్‌‌ ఒడిఃబిజినార్‌? 26 బూ లోకమ్‌ది రాజుర్, అతికారి లోకుర్, ‌ప్రబు ఆతి దేవుణు వెట, దేవుణు ఏర్‌పాటు కిత్తి క్రీస్తు వెట ఎద్రిస్తెఙ్ ‌కూడ్ఃజి వాజినార్.

27 ఆహె హేరోదు, పొంతి పిలాతు, యూదురు, యూదురు ఆఇ లోకుర్‌ వెట యా పట్నమ్‌దు కూడిఃత ‌మహార్‌. వారు నీను ఏర్‌పాటు కిత్తి పాపం సిల్లి నీ సేవ కినికాన్ ‌ఆతి యేసుఙ్‌ సప్తెఙ్‌ ‌ఒడ్ఃబిజి మహార్‌. 28 దేవుణు, నీ సత్తుదాన్, నీ ఇస్టమ్‌దాన్‌ ఇనిక జర్గినాద్‌లె ఇజి ముందాల్నె నీను ఏర్‌పాటు కిత్తిదొ అయాలెకెండె వారు కిత్తార్‌. 29 ఏలు ప్రబువా, వారు మఙి బద్రిసిని దన్నిఙ్ ‌సుడ్ఃఅ. మీ సేవ కినికార్‌ ‌ఆతి మాపు నండొ దయ్‌రమ్‌దాన్‌ ‌నీ మాటెఙ్‌ బోదిస్తెఙ్‌ మఙి సత్తు సిదా. 30 కస్టమ్‌కు మన్ని వరిఙ్ ‌నెగెండ్‌ ‌కిజి మీ సత్తు తోరిస్‌అ. మీ బాణిఙ్‌ వాతి నమ్మిదెఙ్‌ తగ్నికాన్‌ ఆతి మీ సేవ కినికాన్‌ ఆతి యేసు పేరుదాన్‌ గొప్ప బమ్మాతి పణిఙ్ బ‍మ్మాతి గుర్తుఙ్‌ ‌కిఅ”.

31 వారు పార్దనం కిత్తి వెనుక వారు కూడ్ఃజి మహి బాడ్డి కద్లితాద్. అయావలె దేవుణు ఆత్మ సత్తు వరి ముస్కు వాతాద్. వారు దయ్‌రమ్‌దాన్‌ దేవుణు మాటెఙ్‌ వెహ్తార్‌.

నమ్మితికార్ వరి ఆస్తి అపొస్తురుబాన్‌ తతార్‌

32 నమ్మితికార్‌ విజేరె ఉండ్రె మన్సు ఆజి ఎయెన్‌బా సరినె వన్నిఙ్ మన్నిదన్ని - బాణిఙ్ ఇనికబా నాదినె ఇజి ఆఏద్‌ ఇజి వరిఙ్‌ మన్నిక విజెరె వందిఙ్‌ కర్సు కిత్తార్‌. 33 దేవుణు సత్తుదాన్ బమ్మాతి పణిఙ్‌ కిజి అపొస్తురు ప్రబు ఆతి యేసు, సాతివరి - బాణిఙ్‌ మర్‌జి బత్కితాన్‌ ఇజి సాసి వెహ్సి మహార్‌. దేవుణు ద‍యాదర్మం వరి ముస్కు నండొ మహాద్‌. 34-35 బూమిఙ్‌ ఇల్కు కల్గితి మహికార్‌ విజేరె అక్కెఙ్‌ పొర్సి కల్గితి డబ్బు అపొస్తురు డగ్రు తతార్. విజేరిఙ్‌ వరివరి అవ్‌సరం సుడ్ఃజి సీబాజి సితార్. అందెఙె వరి లొఇ ఎయెన్‌బా సరి అవ్‌సరం వాతిఙ తక్కు సిల్లెండ ఆతాద్.

36 కుప్ర దేసమ్‌దు పుట్తి లేవి కుటుమ్‌దికాన్‌ ఆతి యోసేపు ఇని ఒరెన్‌ మహాన్‌. వన్నిఙ్‌ అపొస్తురు బర్నబ ఇజి కూక్సి మహార్‌. (వన్ని పేరు అర్దం ఇనిక ఇహిఙ సాయం కినికాన్‌ ఇజి) 37 వాండ్రు వన్నిఙ్ మహి బూమి ఉండ్రి పొర్సి అయ డబ్బు అపొస్తురు డగ్రు తతాన్.

5

అననియ, సపీర

1 అయావలె అననియ ఇని ఒరెన్‌ మహాన్‌. వన్ని ఆల్సి పేరు సపీర. వారుబా ఉండ్రి బూమి పొర్తార్.

2 పొర్తారె మాసి సెగం ఇట్తాండ్రె మిగ్లితి డబ్బు అపొస్తురు డగ్రు ఒతాన్. యాక విజు ఆల్సిబా నెస్తాద్. 3 అయావలె పేతురు అననియెఙ్, “నీ బూమి పొర్తి డబ్బుఙాణి సెగం డాఃప్తి దేవుణు ఆత్మదిఙ్‌ ఎందనిఙ్‌ మొసెం కిత్తి? నన్ని మొసెం పణి కిదెఙ్‌ నీను ఎందనిఙ్‌ నీ మన్సుదిఙ్‌ సయ్తానుఙ్ ఒపజెప్తి? 4 బూమి నీ బాన్‌ మహివలె నీదినెగదె. అక్క పొర్తివలెబా ఆ డబ్బు నీ సొంతనె గదె. నిన్ని పణి కిదెఙ్‌ ఎందనిఙ్‌ నీ మన్సుదు ఒడిఃబిత్తి? నీను లోకు వెట ఆఏద్‌, దేవుణు వెటనె అబద్దం వర్గితి”, ఇజి వెహ్తాన్‌.

5 అననియ యా మాటెఙ్‌ వెహివెటనె అర్తాండ్రె పాణం డిఃస్తాన్. యాక వెహికార్‌ విజేరె తియెల్‌ ఆతార్. 6 దఙ్‌డాఃయెర్‌ వాతారె పీనుగుదిఙ్ ‌పాతెఙ్ ‌సుటిస్తారె, పిండిజి ఒతారె ముస్తార్.

7 రమరమి మూండ్రి గంటెఙ్ ‌వెన్కా వన్ని ఆల్సి జర్గితిక నెస్‌ఏండ లొఇ వాతాద్. 8 పేతురు దన్ని వెట, “మీరు యా బూమి నిస్సొ డబ్బుదిఙె పొర్తిదెరా, వెహ్‌అ”, ఇహాన్‌. వెన్‌బాతిఙ్‌ ‌అది, “నిస్సొదిఙె పొర్తాప్”, ఇహాద్‌. 9 పేతురు దన్ని వెట, “మీరు రిఇదెర్‌ కూడ్ఃజి దేవుణు ఆత్మదిఙ్‌ ‌తప్పు వెహ్తిదెర్. దేవుణు ఆత్మదిఙ్‌ తప్పు వెహ్సి మొసెం కిదెఙ్ మీరు ఎందనిఙ్‌ ఒడిఃబిత్తిదెర్‌? ఇదిలో నీ మాసిఙ్‌ ముస్తికార్‌ ఇబ్బె మనార్. వారు నిఙిబా పిండిజి ఒనార్లె”, ఇహాన్‌.

10 వెటనె అది పేతురు పాదం డగ్రు అర్తాదె పాణం డిఃస్తాద్. అయ దఙ్‌డాఃయెర్‌ లొఇ వాతారె అది సాతాద్‌ ఇజి సుడ్ఃతారె దన్నిఙ్ ‌పిండిత ఒతార్. ఒతారె మాసి డగ్రు ముస్తార్. 11 దేవుణు సఙమ్‌దు మహికార్‌ విజేరె, యా మాటెఙ్‌ వెహికార్‌ విజేరె గొప్ప తియెల్‌ ఆతార్.

అపొస్తురు నండొ లోకాఙ్‌ నెగెండ కిత్తార్‌

12 అపొస్తురు లోకుర్‌ నడిఃమి నండొ బమ్మాతి పణిఙ్ బమ్మాతి గుర్తుఙ్‌ ‌కిత్తార్‌. నమ్మితికార్‌ విజేరె ఉండ్రె మన్సు ఆజి దేవుణు గుడిఃదు మన్ని సొలొమోను అరుఙు ఇని బాడ్డిదు కూడ్ఃజి వాజి మహార్‌. 13 ‘యా నమ్మితికార్ ‌ఎస్సొనొ నెగ్గికార్‌’ ఇజి లోకుర్ ‌వెహ్తార్‌. అహిఙ్‌బా మరి ఎయెర్‌బా నమ్మిత్తికార్‌ వెట కూడ్ఃదెఙ్‌ తియెల్‌ ఆతార్. 14 గాని నండొ లోకుర్, మొగ్గకొడొఃర్, అయ్‌లికొడొఃక్‌ యేసుఙ్‌ నమ్మిత్తారె నమ్మిత్తి వరివెట కూడిఃతార్. 15 అందెఙె అపొస్తురు కిత్తి గొప్ప పణిఙ్‌ సుడ్ఃతారె కస్టం మన్ని వరిఙ్‌ సాప ముస్కు మన్సమ్‌ ముస్కు పేతురు నడిఃజి వాని సరిపడఃకాదు తతార్. ఎందనిఙ్‌ ‌ఇహిఙ పేతురు అయ సరి వానివలె వన్ని నీడఃబా తాక్తిఙ నెగెండ ‌ఆనార్‌ ‌ఇజి. 16 యెరూసలేమ్‌దు సురుల మన్ని నాహ్కణిఙ్‌బా నండొ లోకుర్ ‌బాన్‌ వాతార్. వరి లొఇ కస్టమ్‌కు ఆతివరిఙ్, దెయమ్‌ కాణిఙ్ మాలెఙ్ ఆతివరిఙ్ ‌అబె తసి మహార్‌. విజేరె నెగెండ ‌ఆతార్.

యూదురి అతికారిఙు అపొస్తురిఙ్‌ మాలెఙ్ కిత్తార్‌

17 నస్తివలె విజేరె పుజేరిఙ ముస్కు పెరి పుజేరి, వన్ని వెట కూడిఃతి మహికార్‌ విజేరె, ఇహిఙ, సదుకెయరు ఇని పార్టి లొఇ సెగొండార్‌ అపొస్తురు వెట గొప్ప గోస ఆతార్. 18 వారు అపొస్తురుఙ్‌ అస్తారె పట్నమ్‌దు మన్ని జెలిదు ఇట్తార్. 19 గాని దేవుణు దూత పొదొయ్‌ వాతండ్రె జెలిది సేహ్లెఙ్‌ రేతాండ్రె వరిఙ్ ‌వెల్లి తతాన్. 20 వెల్లి తతాండ్రె దూత, “మీరు దేవుణు గుడిః డేవాదు సొన్సి లోకాఙ్‌ విజెరిఙ్‌ యా కొత్త్తబత్కువందిఙ్‌ పూర్తి వెహ్తు” ఇహాన్‌.

21 వారు జాయ్‌ ‌ఆని డగ్రు దేవుణు గుడిః డేవాదు సొహరె దూత వెహ్తి వజ లోకాఙ్‌ ‌బోదిస్తెఙ్ ‌మొదొల్‌స్తార్. వెనుక, విజేరె పుజేరిఙ ముస్కు పెరి పుజేరి, వన్నివెట మహికార్‌ వాతారె సన్‌హద్రి సఙమ్‌దు మహి యూదపెద్దెలుఙ విజేరిఙ్‌ కూక్సి మీటిఙ్‌ ‌కిత్తార్‌. మీటిఙ్‌దు కూడిఃతారె జెలిదు మన్ని అపొస్తురుఙ్‌ ‌వరిబాన్ ‌తత్తెఙ్‌ జమాన్‌ఙ ‌పోక్తార్. 22-23 గాని వారు జెలిదు సొన్సి సుడ్ఃతిఙ్‌ పేతురుని యోహాను లొఇ ‌సిల్లెర్. వారు మహ్త వాతారె వెహ్తార్‌, “మాపు సొన్సి సుడ్ఃతిఙ్‌ ‌జేలిదు సేహ్లెఙ్‌ తాలం అర్‌ప్తె మహె, కాప్‌ కినికార్ ‌సేహ్లెఙ ‌ముందాల్‌నె నిహ మహార్‌. గాని మాప్‌ సొన్సి సేహ్లెఙ్‌ రేనివలె లొఇ వారు సిల్లెర్”. 24 వీరు వెహ్తిక వెహరె పెరి పుజేరిఙు, దేవుణు గుడిఃది జమాన్‌ఙ అతికారి గొప్ప బమ్మ ఆతారె, ‘ఇక ఇనిక ఆనాద్‌లెనొ’ ఇజి ఒడిఃబితార్.

25 అయావలె ఒరెన్‌ వాతండ్రె, “ఇదిలో మీరు జెలిదు ఇడ్తిమహి లోకుర్‌ ఏలు దేవుణు గుడిఃదు నిహరె లోకాఙ్‌ బోదిసినార్”, ఇజి వెహ్తాన్‌. 26 వెహ్తిఙ్, అతికారి జమానుఙ వెట సొహాండ్రె అపొస్తురుఙ్‌ కూక్త తతార్. ‘లోకు మఙి పణుకుఙాణిఙ్‌ డెఃయ్‌నార్‌లెసు’ ఇజి తియెల్‌ ‌ఆతారె అపొస్తురుఙ్‌ ఒపిసి కూక్త తతార్.

27 వరిఙ్‌ కూక్త తత్తారె సన్‌హద్రిం సఙం నడిఃమి నిల్‌ప్తార్. నిల్‌ప్తారె విజేరె పుజేరిఙ ముస్కు పెరి పుజేరి వరివెట వెన్‌బాతాన్‌: 28 “యా యేసు పేరు అసి బోదిన్మాట్’ ‌ఇజి మాపు మిఙి డటం బెద్రిసి వెహ్తాప్‌గదె. గాని మీరు యెరూసలేమ్‌దు విజు మీ బోద సాట్తిదెర్. సాతి వన్ని వందిఙ్‌ మాప్ వన్నిఙ్ ‌సప్తాప్ ‌ఇజి మీరు మా ముస్కు తప్పు ఇడ్ఃదెఙ్‌ సుడ్ః‌జినిదెర్”, ఇహాన్‌. 29 దన్నిఙ్‌ పేతురు మరి అపొస్తురు, “లోకాఙ్‌ ‌ఆఏద్‌, దేవుణుదిఙె మాపు లొఙిదెఙ్‌ గదె? 30 మీరు యేసుఙ్‌ సిలువాదు డెఃయ్‌జి సప్తిదెర్. గాని మా అనిగొగొరి వలెహన్ ‌అసి మన్ని దేవుణు, వన్నిఙ్‌ సాతి వరి బాణిఙ్ ‌నిక్తాన్. 31 యా యేసుఙ్‌ రాజు మరిసి వజ, విజెరిఙ్‌ ‌రక్సిసిని వన్ని వజ దేవుణు ‌గొప్ప మర్యాద సితండ్రె వన్ని ఉణెర్‌ పడఃకాదు బస్‌పిస్తాన్. ఎందనిఙ్‌ ఇహిఙ ఇస్రాయేలు లోకుర్ వరి పాపమ్‌కు డిఃసి దేవుణుదిఙ్‌ లొఙిదెఙ్. వరి పాపమ్‌కు నొరె ఆదెఙ్‌ సరి సీదెఙ్‌ ఇజి ‌దేవుణు వన్ని ఉణెర్‌ ‌పడఃకాదు యేసుఙ్‌ బస్‌పిస్తాన్. 32 యా సఙతిఙ వందిఙ్‌ మాపు సాసిర్. దేవుణుదిఙ్‌ లొఙిని వరిఙ్ ‌దేవుణు సీని వన్ని ఆత్మబా యా సఙతిఙ వందిఙ్‌ సాసి”, ఇజి వెహ్తార్‌.

33 అపొస్తురు వెహ్తిక వెంజి విజేరె పుజేరిఙ ముస్కు పెరి పుజేరి, వన్నివెట మహికార్‌ ‌కోపం ఆతారె ‘వరిఙ్ ‌సప్నాప్’ ‌ఇజి ఒడిఃబితార్. 34 అయావలె సఙమ్‌దు మహి పరిసయ్‌రు లొఇ ఒరెన్ ‌గమాలియేలు ఇనికాన్‌ ‌సన్‌హద్రిం సఙమ్‌దు నిహండ్రె వెహ్తాన్‌, “వీరు సణెం సఙమ్‌దాన్‌ వెల్లినె మనీర్”. గమాలియేలు ఎయెన్‌ ‌ఇహిఙ యూదురి రూలుఙ్‌ నెస్పిసిని వరిలొఇ ఒరెన్. లోకుర్‌ విజేరె వన్నిఙ్‌ మర్యాద సీజి మహార్‌. 35 అపొస్తురుఙ్‌ వెల్లి పోక్తారె గమాలియేలు సఙమ్‌ది లోకాఙ్‌ ఈహు వెహ్తాన్‌, “ఇస్రాయేలు లోకాండె, యా లోకాఙ్‌ మీరు ఇనిక కిదెఙ్ ‌ఇజి ఒడిఃబిజినిదెరొ జాగర్త మండ్రు. 36 సెగం పంటెఙ్‌ ముందాల దూద ఇనికాన్‌ ఒరెన్ నిఙితండ్రె నాను గొప్పవాండ్రు ఇజి వెహ్తాన్‌. రమరమి నాల్గి వందెఙ్‌ లోకుర్ ‌వన్నివెట కూడిఃతార్. ఎయెరొ వన్నిఙ్ ‌సప్తార్. వన్నివెట కూడిఃతి మహికార్‌ విజేరె సెద్రితారె వరి పణి ఇని దన్నిఙ్ ‌రెఏండాతా సొహాద్. 37 వెనుక, లోకుర్‌ లెక్క సుడ్ఃని జనాబా దినమ్‌కాఙ్‌ ‌గలీలయ వాండ్రు ఆతి యూద ఇనికాన్‌ ఒరెన్ ‌నిఙిత్తాన్. మంద లోకుర్‌ వన్నివెట కూడిఃతారె వారు ఏలుబడిః కినివరి ముస్కు ఎద్రిస్తార్. వన్నిఙ్‌బా ఎయెరొ సప్తార్. వన్నివెట కూడిఃతి మహికార్‌ విజేరె సెద్రిత సొహార్. 38 అందెఙె, నాను ఇనిక వెహ్సిన ఇహిఙ, విరిఙ్ ‌ఇనికబా కిమాట్. విరిఙ్‌ డిఃసిసిఅ. ఎందనిఙ్‌ ‌ఇహిఙ విరి ఆలోసనమ్‌కు, విరి పణిఙు లోకువలెహాన్ ‌వాతిక ఇహిఙ అది ఇనిదన్ని పణిదిఙ్‌ ‌రెఏండాన సొనాద్. 39 గాని ఇక్క దేవుణు బాణిఙ్‌ వాతిక ఇహిఙ విరిఙ్‌ అడ్డు కిదెఙ్ ‌మీరు అట్‌ఇదెర్. అక్కాదె ఆఏండ మీరు దేవుణు వెట టంటెఙ్ ‌ఆతికార్ ‌ఇజి మిఙి తెలినాద్”. 40 సఙమ్‌దికార్‌ గమాలియేలు వెహ్తి మాటదిఙ్‌ ‌ఒపుకొటార్. వారు అపొస్తురుఙ్‌ ‌కూక్‌పిసి వరిఙ్‌ కొరెడెఃదాన్‌ డెఃయ్‌బిసి యేసు పేరు అసి ఎసెఙ్‌బా బోదిస్మాట్‌ ఇజి డటం వెహ్సి వరిఙ్ ‌డిఃస్తార్.

41 యేసు పేరు వందిఙ్ ‌మాలెఙ్ ఓరిస్తెఙ్‌ తగితికార్‌ ఆతి వందిఙ్‌ అపొస్తురు డెఃయ్‌తి దెబ్బ తిహిఙ్‌బా సర్ద ఆజి అబెణిఙ్‌ సొహార్. 42 రోజు అపొస్తురు దేవుణు గుడిః డేవాదు, లోకురి ఇల్‌కాఙ్‌ బోదిసి మహార్‌. యేసు దేవుణు పోక్తి క్రీస్తునె ఇజి నెగ్గిమాట వారు తప్‌ఏండ బోదిసి మహార్‌.

6

అపొస్తురు ఏడుగురు మొగ వరిఙ్‌‌ ఏర్‌పాటు కిత్తార్‌

1 యేసుప్రబుఙ్‌ నమ్మితికార్ ‌ఆ కాలమ్‌దు నండొ లోకుర్‌ ఆజి వాతార్. అయావలె ముండ మణిసిరిఙ్ ‌బోజనం సీని దన్నిలొఇ, మా ముండ మణిసిరిఙ్‌ బోజనం సిఏర్ ‌ఇజి గ్రీకు బాస వర్గిని యూదురు ఏబ్రి బాస వర్గిని యూదురు ముస్కు మొరొ ఆతార్. 2 అయావలె పన్నెండు మణిసిర్‌ అపొస్తురు నమ్మితి వరిఙ్ ‌విజెరిఙ్‌ కూక్తరె వెహ్తార్‌, “మాపు బోజనం సీబాజి సీని వందిఙ్ ‌దేవుణు మాట నెస్పిస్తెఙ్ ‌డిఃసి సీనిక తగిఏద్. 3 తంబెరిఙాండె, అందెఙె ఏడుగురు మొగ వరిఙ్‌‌ ఏర్‌పాటు కిదు. మీ లొఇ దేవుణు ఆత్మ నిండ్రితి మన్ని, గెణం నిండ్రితి మన్ని విజేరె ఒపుకొటి మని ఏడుగురు మొగ్గ వరిఙ్‌ ‌ఏర్‌పాటు కిదు, మాపు వరిఙ్ ‌యా పణి ఒపజెప్నాప్. 4 అహిఙ మాపు పార్దనం కిదెఙ్, దేవుణు - మాట నెస్పిస్తెఙ్‌ కేట మంజినాప్”, ఇహార్‌.

5-6 అపొస్తురి మాటెఙ్‌ అబ్బె కూడిఃతి మహి లోకాఙ్‌ విజెరిఙ్‌ ‌ఇస్టం ఆతాద్. అందెఙె దేవుణు ముస్కు పూర్తి నమకం ఇడ్ఃజి దేవుణు ఆత్మ సత్తు పూర్తి నిండ్రితి మహి స్తెపాను, పిలిపు, ప్రొకొరు, నికనొరు, తిమొను, పర్మనసు, యూద మతమ్‌దు కూడిఃతి అంతియొకియ దేసెమ్‌దికాన్‌ ‌నికొలాసు ఇని ఏడుగురు మొగవరిఙ్, నమ్మితికార్‌ ‌అపొస్తురి ముందాల తతార్. అపొస్తురు పార్దనం కితారె వరి ముస్కు కిక్కు ఇడ్ఃజి వరిఙ్ అయా ‍పణి కిదెఙ్ ‌అతికారం సితార్. 7 అందెఙె మరి నండొ లోకుర్‌ దేవుణు మాటెఙ్‌ నమ్మితార్. యెరూసలేమ్‌దు మన్ని నమ్మితి వరి లెక్క నండొ ఆజి వాతాద్. నండొండార్‌ పుజేరిఙు యేసుప్రబు ముస్కు నమకం ఇట్తార్.

లోకుర్‌ స్తెపానుఙ్‌ ‌అస్తార్‌

8 వరి లొఇ ఒరెన్, స్తెపాను ఇనికాన్, దేవుణు దయదర్మమ్‌దాన్ దేవుణు ఆత్మ సత్తుదాన్ నిండ్రితాండ్రె లోకుర్‌ నడిఃమి గొప్ప బమ్మాని పణిఙ్ ‌బమ్మాని గుర్తుఙ్‌ కిజి మహాన్‌. 9 గాని, కురెనియ పట్నమ్‌దికార్‌ యూదురు, అలెక్సంత్రియు పట్నమ్‌దికార్‌ యూదురు, (వీరు లిబెర్తి ఇని యూదురు మీటిఙ్‌ ఇండ్రొణి గుంపుదికార్‌) మరి కిలికియ దేసమ్‌దాన్ ‌వాతి యూదురు, ఆసియ దేసమ్‌దాన్ ‌వాతి ‌యూదురు వాతారె స్తెపాను వెట తర్కిస్తార్. 10 గాని వాండ్రు వెహ్తి మాటెఙ ‌ఎద్రిస్తెఙ్ ‌వారు అట్‌ఎండాతార్. ఎందనిఙ్‌ ఇహిఙ దేవుణు బాణిఙ్‌ వాతి గెణమ్‌దాన్, దేవుణు ఆత్మ సత్తుదాన్‌ స్తెపాను వరివెట వర్గితాన్.

11 అయావలె వారు, ‘వీండ్రు మోసె ముస్కు, దేవుణు ముస్కు దూసిసిని మాటెఙ్‌ వర్గినిక మాప్‌ వెహాప్‌’ ఇజి వెహ్తెఙ్‌ సెగొండార్‌ లోకాఙ్‌ ఎయెర్‌ నెస్ఏండ సుత్రిస్తారె కూడుఃప్తార్. 12 కూడుఃప్తారె, లోకాఙ్, పెద్దెల్‌ఙ, యూదురి రూలు నెస్పిసినికార్‌ విజెరిఙ్‌ ‌రేప్తారె వన్ని ముస్కు వాతార్. వాతారె స్తెపానుఙ్‌ అస్తారె యూద పెద్దెల్‌ఙ సన్‌హద్రిం ఇని పెరి సఙమ్‌దు తతార్. బానె అబద్దం సాసి వెహ్ని వరిఙ్‌ నిల్‌ప్తార్. 13 వారు ‌ఈహు వెహ్తార్‌, “వీండ్రు ఎస్తివలెబా దేవుణుదిఙ్‌ కేట కిత్తి యా దేవుణు గుడిఃదిఙ్, మోసె సిత్తి రూలుఙ ‌వెత్రేకం వర్గిజినాన్. 14 యా నజరేతు వాండ్రు ఆతి యేసు యా దేవుణు గుడిః పాడు కినాన్, మాటు ఎలాగ నడిఃదెఙ్‌ ఇజి మోసె మా అనిగొగొరిఙ్‌ సిత్తి మాటెఙ్‌ మారిస్నాన్ ‌ఇజి వీండ్రు వెహ్తిక మాపు వెహాప్”. 15 సన్‌హద్రిం సఙమ్‌దికార్‌ స్తెపాను మొకొం డిటం ‌సుడ్ఃజి మహిఙ్ వన్ని మొకొం దేవుణు దూత మొకొం లెకెండ్‌ జాయ్‌ తోర్నిక వారు సుడ్ఃతార్.

7

స్తెపాను సన్‌హద్రిం సఙమ్‌దు మ‍న్ని వ‍రివెట వ‍ర్గిజినాన్

1 అయావలె విజేరె పుజేరిఙ ముస్కు పెరి పుజేరి స్తెపానుఙ్‌ వెన్‌బాతాన్, “యా మాటెఙ్‌ ‌నిజమా? వీరు వెహ్తి లెకెండ్‌ నీను వెహ్తిదా సిల్లెదా?”. 2 దన్నిఙ్‌ స్తెపాను వెహ్తిక ఇనిక ఇహిఙ, “తంబెరిఙాండె, బుబ్బరాండె, వెండ్రు, మా అనిగొగొ ఆతి అబ్రాహాం ఆరోను ఇని పట్నమ్‌దు బత్కిఎండ ముందాల, మెసొపొతెమియ ఇని దేసమ్‌దు బత్కిజి మహాన్‌. అయావలె నండొ జాయ్‌ మన్ని దేవుణు వన్నిఙ్ ‌తోరె ఆతాన్. 3 దేవుణు అబ్రాహాం వెట ఈహు వెహ్తాన్‌, ‘నీను నీ దేసెం డిఃసి, నీ సొంత లోకాఙ్‌ ‌డిఃసి నాను నిఙి తోరిసిని దేసెం సొన్‌అ'.

4 అయావలె వాండ్రు కల్దియుఙ్‌ బత్కితి మహి మెసొపొతెమియ దేసెం డిఃసి ఆరోను పట్నమ్‌దు సొన్సి బత్కితాన్. వన్ని బుబ్బ సాతి వెనుక అబెణిఙ్ ‌మీరు ఏలు బత్కిజిని యా దేసమ్‌దు బత్కిదెఙ్‌ ‌దేవుణు వన్నిఙ్ ‌కూక్త తతాన్. 5 అయావలె దేవుణు వన్నిఙ్ ‌ఉండ్రి ముక బూమిబా అక్కు సిఏతాన్, యా దేసమ్‌దు. గాని అయావలె అబ్రాహాముఙ్‌ కొడొఃర్‌ సిల్లితిఙ్‌బా దేవుణు వన్ని వెట ఉండ్రి మాట సిత్తాన్‌. అక్క ఇనిక ఇహిఙ, ‘నిఙి, నీ పొటెఙాణి వరిఙ్ విజెరిఙ్‌ ‌యా బూమి ఆనాద్’. 6 దేవుణు వన్ని వెట, ‘నీ పొటెఙాణికార్ ‌ఆఇ దేసమ్‌దు సొనారె బానె ఆఇకార్‌ లెకెండ్ ‌మనార్. అయ దేసెమ్‌దికార్ ‌నీ లోకాఙ్‌ నాల్గి వందెఙ్ ‌పంటెఙ్ ‌వెట్టిపణి కిజిని వరిలెకెండ్ ‌పణి కిబిసి వరిఙ్‌ లొఙిజి మంజిని వజ ఇడ్ఃజి మాలెఙ్ ‌కినార్’. 7 గాని వారు ఎమేణి దేసమ్‌దు పణి కిజినారొ అయ దేసెమ్‌ది వరిఙ్ ‌నాను తీర్‌పు తీరిసి సిస‍ సీనాలె. వెనుక వారు ఆ దేసెం డిఃసి వాజి యా బాడ్డిదు మంజి నఙి పొగ్‌డిఃజి మాడిఃస్నార్లె ఇజి వెహ్త మహాన్‌. 8 దేవుణు అబ్రాహాం వెట ‘విజెరి కుటుమ్‌కాఙ్‌ పుట్తి మొగ్గ కొడొఃరిఙ్‌ సున‍తి కిదెఙ్‌ వలె’, ఇజి వెహ్తాన్‌. అందెఙె అబ్రాహాం, వన్ని మరిసి ఇస్సాకు పుట్తి ఏడు రోస్కు వెనుక మహ్స నాండిఙ్, ఇహిఙ, ఎనిమిది రోస్కాఙ్‌ సునతి కిత్తాన్‌. ఇస్సాకు, వన్ని మరిసి యాకోబుఙ్‌ ‌సునతి కిత్తాన్‌. యాకోబు వన్ని పన్నెండు మంది మరిసిరిఙ్‌ సునతి కిత్తాన్‌. యా పనెండు మందినె ఇస్రాయేలుది పనెండు కుటుమ్‌ది అనిగొగొర్‌ ఆతార్.

9-10 యా పన్నెండు మంది అనిగొగొర్‌ వరి లొఇ తంబెరి ‌ఆతి యోసేపు ముస్కు గోస ఆతారె వన్నిఙ్‌ గొత్తి పణి కిదెఙ్‌ పొర్తార్. ఆహె యోసేపు అయ్‌గుప్తు దేసమ్‌దు గొత్తి పణి కిత్తాన్‌. గాని దేవుణు వన్ని వెట మహండ్రె వన్నిఙ్ వాతి విజు మాలెఙాణిఙ్ తప్రిస్తాన్. దేవుణు వన్నిఙ్‌ గెణం సిత్తిఙ్ అయ్‌గుప్తు రాజు ఆతి పరొ యోసేపు ముస్కు దయ తోరిస్తాన్. పరొ రాజు యోసేపుఙ్‌ ‌అయ్‌గుప్తు దేసెమ్‌దిఙ్ నడిఃపిసిని వన్నిలెకెండ్‌ నిల్‌ప్తాన్. పరొ రాజుఙ్‌ కల్గితి మహి విజు వనకాఙ్‌ ముస్కు నడిఃపిసిని వన్నిలెకెండ్‌ కిత్తాన్‌.

11 అయావలె అయ్‌గుప్తు దేసమ్‌దు విజు, మా అనిగొగొర్‌ బత్కిజి మహి కనాను దేసమ్‌దు విజు పెరి కరు వాతాద్. కరు వాతిఙ్‌ నండొ మాలెఙ్ ‌వాతె. మా అనిగొగొర్‌ ఆతి వరిఙ్‌ తిండి దొహ్క్‌ఏండ ఆతాద్. 12 అయావలె, అయ్‌గుప్తు దేసమ్‌దు తిండి మనాద్‌ ఇజి యాకోబు వెహాన్‌. వెహాండ్రె వన్ని మరిసిరిఙ్, ఇహిఙ, మా అనిగొగొరిఙ్‌ ‌ముందాల్నె ఉండ్రి సుటు బాన్‌ పోక్తాన్. 13 వారు మరి ఉండ్రి సుటు సొహిఙ్, యోసేపు, వన్ని దాదారిఙ్ వాండ్రు ఎయెన్‌ ఇజి నెల్వ కిబె ఆతాన్. అయావలె యోసేపు కుటుమ్‌ది వరి వందిఙ్‌ పరొ రాజు నెస్తాన్. 14 వెనుక యోసేపు వన్ని బుబ్బ ఆతి యాకోబుఙ్‌ వన్ని సొంత లోకాఙ్‌ విజేరిఙ్‌ అయ్‌గుప్తు దేసమ్‌దు రదు ఇజి కబ్రు పోక్తాన్. వారు మొత్తం డబయ్‌ అయ్‌దుగురు మహార్‌. 15 అయావలె యాకోబు, వన్నివెట మహికార్‌ విజేరె అయ్‌గుప్తు దేసెం సొహార్. వారు అబ్బె బత్కిత్తార్. వెనుక యాకోబు, మహి అనిగొగొరు బానె సాతార్. 16 వెనుక వరి డుముక్‌ సెకెం ఇని పట్నమ్‌దు మర్‌జి తత్తారె, ముందాల అబ్రాహాం హామోరు మరిసిర్‌‌ బాణిఙ్‌ ‌కొటి దూకి లొఇ ముస్తార్‌*.

17 దేవుణు అబ్రాహముఙ్‌ ముందాల్నె సిత్తి మాట వజ జర్గిదెఙ్‌ డగ్రు ఆజి వాతాద్. అయావలె మా లోకు అయ్‌గుప్తు దేసమ్‌దు నండొ లోకు ఆజి వాతార్. 18 అయావలె, యోసేపు ఎయెన్‌ ఇజి నెస్‌ఇ ఒరెన్ ‌రాజు అయ్‌గుప్తు దేసెమ్‌దిఙ్ ఏలుబడిః కిదెఙ్ ‌మొదొల్‌స్తాన్. 19 యా రాజు మా లోకాఙ్‌ ‌మాయ మాటెఙ్‌ వెహ్సి మొసెం కిత్తాన్‌. గొప్ప మాలెఙ్ కిత్తాన్‌. మొగ్గకొడొఃర్‌ పుట్తిఙ వరిఙ్‌ సప్తెఙ్‌ వెటనె గడ్డదు విసీర్దెఙ్‌ వలె ఇజి యా రాజు ఆడ్ర సిత్తాన్‌. ఎందనిఙ్‌ ఇహిఙ వారు సాజి సొండ్రెఙ్.

20 ఆ కాలమ్‌దు మోసె ఇనికాన్‌ ఒరెన్ ‌పుట్తాన్. వాండ్రు సుడ్ఃదెఙ్‌ గొప్ప నెగ్గికాన్. వాండ్రు మూండ్రి నెలెఙ్‌ దాక వన్ని బుబ్బ ఇండ్రొ పిరితాన్. 21 మూండ్రి నెలెఙ్‌ వెనుక వన్నిఙ్‌ ఇండ్రొ వెల్లి సోప్సి గడ్డ ఒడ్డుదు ఇట్తార్. అయావలె పరో రాజు గాల్సి వాతాదె కొడొఃదిఙ్‌ లాగితాదె దన్ని మరిసి లెకెండ్ పోస కిబిస్తాద్. 22 మోసెఙ్‌ అయ్‌గుప్తు వరి విజు తెలివి నెస్‌పిస్తాన్. వాండ్రు, వ‍ర్గిని మాటెఙ‍ లొఇ బాగ వ‍ర్గిదెఙ్ అట్నాన్. కిని పణిఙ లొఇ నెగ్రెండ కిదెఙ్ అట్నాన్.

23 మోసెఙ్‌ నలపయ్ ‌పంటెఙ్ ‌ఆతివలె నా సొంత లోకుర్ ‌ఆతి ఇస్రాయేలుర్‌ బానె సొన ఇజి బుద్ది పుట్తాద్. 24 వాండ్రు సొహిఙ్‌ అయ్‌గుప్తుదికాన్‌ ఒరెన్, ఒరెన్‌ ఇస్రాయేలు వన్నిఙ్ మాలెఙ్ కిజి మహిఙ్‌ ‌సుడ్ఃతాన్. సుడ్ఃతండ్రె, ఇస్రాయేలు వన్నిఙ్ గెల్పిస్తెఙ్ ఇజి అయ్‌గుప్తు వన్నిఙ్ ‌సప్తాన్. ఆహె నాయం తీరిస్తాన్. 25 ఇస్రాయేలు లోకాఙ్‌ వరి బాదెఙాణిఙ్ డిఃబిస్తెఙ్ ‌దేవుణు నఙి పోక్తాన్‌ ‌ఇజి మోసె ఒడిఃబితాన్. గాని వారు అర్దం కిఏతార్. 26 మహ్స నాండిఙ్‌ మోసె ‌ఇస్రాయేలు లోకాఙ్‌ సుడ్ఃజి సొహాన్‌. ‌రిఎర్ ఇస్రాయేలు లోకుర్‌ ‌టంటెఙ్ ఆజి మహిఙ్‌ ‌మోసె వరిఙ్‌ సుడ్ఃతండ్రె, ‘ఒరె ఒరె బాబు, మీరు తంబెరి రిఇదెర్‌గదె? మీరు ఎందనిఙ్‌ ఒరెన్‌ వన్ని ముస్కు ఒరెన్ ‌టంటెఙ్‌ ఆజినిదెర్’ ‌ఇజి వెహ్తండ్రె వారు రిఎరిఙ్‌ కూడుఃప్తెఙ్‌ ఇజి సుడ్ఃతాన్. 27-28 గాని ఆఇ వన్ని ముస్కు అనయం కినికాన్‌ వెహ్తాన్‌, ‘మా ముస్కు అతికారి వజ మండ్రెఙ్, తీర్‌పు తీర్‌స్ని వన్నివజ మండ్రెఙ్‌ నిఙి ఎయెన్‌ ఏర్‌పాటు కిత్తాన్‌? నీను ఇఎన్ ‌అయా అయ్‌గుప్తు వన్నిఙ్‌ సప్తిలెకెండ్ ‌నఙిబా సప్తెఙ్‌ ఇజి సుడ్ఃజినిదా ఇజి వెహ్తండ్రె మోసెఙ్‌ నెక్తపొక్తాన్. 29 యాక వెహాండ్రె మోసె తియెల్‌ ‌ఆతాన్. వెటనె అయ్‌గుప్తు దేసెం డిఃసి సొహాన్‌. మిద్యాను ఇని దేసమ్‌దు సొహాండ్రె ఆఇకాన్‌ లెకెండ్ ‌బత్కిత్తాన్. బానె పెండ్లి ఆతండ్రె రిఎర్‌ కొడొఃరిఙ్‌ ఇట్తాన్. 30 నలపయ్ పంటెఙ్‌ వెనుక, సినాయి ఇని పెరి గొరొన్‌ డగ్రు మన్ని బిడిఃమ్‌ బూమిదు మహిఙ్, ఒరెన్ ‌దేవుణు దూత మోసెఙ్‌ తోరె ఆతాన్. యా దూత వెయ్‌జి మహి తుప్పెఙ నడిఃమి ఉండ్రి సిసు కొణ లొఇ తోరె ఆతాన్. 31 మోసె అక్క సుడ్ఃతిఙ్‌ ‌బమ్మ ఆతాన్. బమ్మ ఆతండ్రె నెగ్రెండ సుడ్ఃదెఙ్‌ తుప్ప డగ్రు సొహాన్‌. డగ్రు సొహిఙ్‌ దేవుణు మాట ఈహు వెహాన్‌, 32 ‘నాను నీ అనిగొగొర్‌ ఆతి అబ్రాహాం, ఇస్సాకు, యాకోబు ఇని వరి దేవుణు'. యాక వెహాండ్రె మోసె తియెల్‌ ఆజి వణక్తాన్. సుడ్ఃదెఙ్‌బా అట్‌ఏతాన్.

33 దేవుణు మరి వెహ్తాన్‌, ‘నీ జోడ్కు కుత్సి ఇడ్ఃఅ. నీను నిహిమన్ని బాడ్డి దేవుణుదిఙ్‌ ‌కేట ఆతి బాడ్డి'. 34 అయ్‌గుప్తు దేసమ్‌దు మన్ని నా లోకాఙ్‌ మాలెఙ్ ‌నాను నెగ్రెండ సుడ్ఃత. వారు అడఃబానిక వెహ. అందెఙె నాను వరిఙ్‌ డిఃబిస్తెఙ్ ‌డిఃగిత వాత. ఏలు రఅ నిఙి నాను అయ్‌గుప్తు దేసెం పోక్న ఇజి వన్నివెట వెహ్తాన్‌.

35 ‘మా ముస్కు అతికారి వజ మండ్రెఙ్‌ తగ్గు తెప్నికాన్‌ వజ మండ్రెఙ్ ‌నిఙి ఎయెర్‌ ఏర్‌పాటు కిత్తాన్’ ఇజి వెహ్సి ఇస్రాయేలు లోకుర్, ముందాల నెక్సి పొక్తి యా మోసెఙ్‌నె, దేవుణు అతికారి వజ, తప్రిసినికాన్‌ వజ వరిబాన్‌ పోక్తాన్. వెయ్‌జి మహి తుప్ప లొఇ తోరె ఆతి దేవుణు దూత సాయమ్‌దాన్‌ మోసెఙ్ ‌దేవుణునె పోక్తాన్. 36 అయ్‌గుప్తు దేసమ్‌దు బమ్మ పణిఙ్ ‌కిజి మోసె ఇస్రాయేలురిఙ్‌ తప్రిస్త తతాన్. ఎర్రఙ్‌ సమ్‌దరంబానె, మరి వారు నలపయ్ పంటెఙ్ నడిఃజి సొహిమహి బిడిఃమ్‌ బూమిదుబా మోసె బమ్మాని పణిఙ్ బమ్మాని ‌గుర్తుఙ్ ‌కిత్తాన్‌. 37 యా మోసెనె ఇస్రాయేలురు వెట, ‘దేవుణు నఙి పోక్తి లెకెండ్‌ మీబాణిఙె ఒరెన్‌ ప్రవక్తెఙ్‌ మీబాన్‌ పోక్నాన్’, ఇహాన్‌. 38 బిడిఃమ్‌ బూమిదు సఙం కూడిఃతి మహి ఇస్రాయేలు లోకుర్‌ వెట మహికాన్‌ ‌యా మోసెనె. మా అనిగొగొర్‌ వెట మహికాన్‌ వీండ్రె. సీనాయి గొరొతు దేవుణు దూత విన్నివెటనె వర్గితాన్. మఙి సీదెఙ్‌ ‌దేవుణు బాణిఙ్ ‌ఎల్లకాలం బత్కిని మాటెఙ్‌ తత్తికాన్ ‌వీండ్రె.

39 గాని యా మోసెఙ్‌ మా అనిగొగొర్‌ లొఙిజి మన్‌ఏండ నెక్తపొక్తార్. మర్‌జి అయ్‌గుప్తు దేసమ్‌దు సొహిఙ నెగ్గెద్‌ ఇజి వారు కోరితార్. 40 అయ్‌గుప్తు దేసెమ్‌దాన్‌ మఙి కూక్తి తత్తి యా మోసె ఇనిక అతాండ్రొ మఙి తెలిఏద్. అందెఙె మర్‌జి అయ్‌గుప్తు దేసమ్‌దు సొండ్రెఙ్‌ మఙి ముందాల నడిఃదెఙ్‌ దెయమ్‌కు తయార్ ‌కిజి సిదా ఇజి మోసె అన్నసి ఆతి ఆరోను వెట వెహ్తార్‌. 41 అయావలె వారు ఉండ్రి దూడః లెకెండ్‌ బొమ్మ తయార్‌ కిత్తరె పూజ కిత్తార్‌. వరి కిక్కాణిఙ్‌ ‌తయార్‌ కిత్తి దన్నిముస్కు వారు నండొ సర్ద ఆతార్. 42 గాని దేవుణు కోపం ఆతండ్రె మొకొం వెనుక మహ్తాన్. ఆగాసమ్‌దు మన్నికెఙ్ ‌సుడ్ఃదెఙ్, నెల పొద్దు సుక్కెఙ్ విజు దన్నిఙ్ ‌పూజ కిదెఙ్‌ వరిఙ్ ‌డిఃస్త సిత్తాన్‌. ప్రవక్తరు ముందాల్నె రాస్తిమహిక దిని వందిఙె. అక్క ఇనిక ఇహిఙ “ఇస్రాయేలు లోకాండె, మీరు బిడిఃమ్‌ బూమిదు ‌నల్‌పయ్ ‌పంటెఙ్ ‌నడిఃసి సొన్సి మహివలె పూజ కిత్తిక నఙినె ఆఏద్‌. 43 మీరు పూజ కినాట్‌ ఇజి తయార్ ‌కిత్తి మొలూకు రొంపయు ఇని సుక్కెఙాణి దెయమ్‌కాఙె గూడాఃరమ్‌దు పిండిజి ఒసి మహిదెర్. వనకాఙె పూజ కిత్తిదెర్. అందెఙె బబులోను దేసెం అతాల్‌ మిఙి తొహ్సి ఒతెఙ్‌ నాను సరి సీనాలె. 44 మా అనిగొగొర్‌ బిడిఃమ్‌ బూమిదు సొన్సి మహివలె సాసి గూడారం వరివెట మహాద్‌. దేవుణు మోసెఙ్‌ తోరిస్తి లెకెండె మోసె యా సాసి గూడారం †తయార్ ‌కిత్తాన్‌. 45 మరి లావు పంటెఙ్‌ వెనుక యెహొసువ ఇనికాన్‌ అయ టయమ్‌దు యా సాసి గుడారం పిండిత ఒతండ్రె మా అనిగొగొరిఙ్‌ ‌నడిఃపిస్తాన్. అయావలె ఇస్రాయేలు లోకాఙ్‌ సీనా ఇజి దేవుణు వెహ్తి దేసమ్‌దు వారు సొహార్. దేవుణు వరివెట మహిఙ్‌ బానె మహి యూదురు ఆఇ లోకుర్‌ వెట ఉద్దం కితారె, గెల్‌స్తారె ఆ దేసెం సొంతం కిత్తార్‌. బానెబా మా అనిగొగొర్‌ యా సాసి గూడారం పిండిత ఒతార్. దావీదురాజు వరిఙ్ ఏలుబడిః కిత్తి కాలమ్‌దాక యా సాసి గూడారం బానె మహాద్‌. 46 దావీదురాజు ఇహిఙ దేవుణు వెహ్తి వజ నడిఃతికాన్. దేవుణు దయ వన్ని ముస్కు లావు మహాద్‌. అహిఙ్‌బా మా అనిగొగొ ఆతి యాకోబు పార్దనం కిత్తి యా దేవుణుదిఙ్‌ ఎలాకాలం మండ్రెఙ్‌ ఉండ్రి గుడిః తొహ్తెఙ్‌ ‌దావీదు రాజు వెన్‌బాతిఙ్‌బా దేవుణు సరి సిఏతాన్. 47 గాని దావీదురాజు మరిసి ఆతి సొలోమొనుఙ్‌నె దేవుణు గుడిః తొహ్తెఙ్‌ సరి సిత్తాన్‌. 48 అహిఙ్‌బా విజెరిఙ్‌ ఇంక గొప్ప పెరి దేవుణు, లోకు కిక్కాణిఙ్‌ ‌తయార్ ‌కిత్తి బాడ్డిదు మన్‌ఏన్.

49 దేవుణు మాటెఙ్‌ ప్రవక్త ఈహు వెహ్సినాన్‌: “పరలోకం నాను బసిని సిమసనం‡. బూమి నా పాదమ్‌కు ఇడ్ని పీట. నాను మండ్రెఙ్ ‌ఉండ్రి గుడిః తొహ్తెఙ్‌ ‌మీరు అట్‌ఇదెర్. 50 ఎందనిఙ్‌ ఇహిఙ, పరలోకం, బూమి, దన్ని లొఇ మన్నికెఙ్ విజు నానె పుటిస్త”. 51 మూర్కం బుద్ది మన్నికిదెరా, దేవుణు మాటెఙ్‌ ఒప్పుకొటాప్ ‌ఇజి మీరు సునతి కిత్తిదెర్‌ గాని దేవుణు మాటెఙ్‌ గిబ్బిఙాణి వెంజిబా సరినె వెన్‌ఇ లెకెండ్ ‌మంజినిదెర్. వెహిఙ్‌బా సరినె మన్సుదు ఇడ్ఃఏండ లొఙిఇదెర్. మీ అనిగొగొర్‌ లెకెండ్‌ మీరుబా ఎసెఙ్‌బా సరినె దేవుణు ఆత్మదిఙ్‌ ‌నెక్సిపొక్సినిదెర్. 52 మీ అనిగొగొర్‌ ప్రవక్తరిఙ్‌ విజెరిఙ్‌ ‌గొప్ప మాలెఙ్ కిత్తార్‌. దేవుణు పోక్న ఇజి వెహ్తి ఆ నీతి వాండ్రు వందిఙ్‌ ముందాల్నె వెహ్తి ప్రవక్తరిఙ్‌బా మీ అనిగొగొర్‌ సప్తార్. ఏలు ఆ నీతి వన్నిఙ్ ‌మీరు ఒపజెప్తిదెర్. వన్నిఙ్‌ సప్తిదెర్. 53 దేవుణు వన్ని దూతవెట మిఙి సిత్తి రూలుఙ్‌ మిఙి దొహ్‌క్తె గాని మీరు దన్నిఙ్‌ లొఙిఇతిదెర్”.

స్తెపానుఙ్‌ పణుకుఙాణిఙ్‌ డెఃయ్‌జినార్

54 యా మాటెఙ్‌ ‌వెహరె వారు గొప్ప కోపం ఆతారె స్తెపానుఙ్‌ ‌సుడ్ఃజి పల్కు కొహ్‌క్తార్. 55 గాని స్తెపాను దేవుణు ఆత్మ సత్తు పూర్తి నిండ్రిజి ఆగాసం దరోట్‌ సుడ్ఃతాన్. సుడ్ఃతిఙ్‌ దేవుణు గొప్ప జాయ్‌ సుడ్ఃతాన్. యేసుప్రబు దేవుణు ఉణెర్‌ పడఃక నిహి మహిక సుడ్ఃతాన్. 56 “సుడ్ఃఅ, ఆగాసం రే ఆతి మహిక, లోకు మరిసి ఆతి యేసు దేవుణు ఉణెర్‌ పడఃక నిహిమహిక నాను సుడ్ఃజిన”, ఇజి స్తెపాను వెహ్తాన్‌.

57 గాని యా మాటెఙ్‌ వెహరె వెటనె వారు గిబ్బిఙ్ ‌మూకె ఆతారె డటం గగోలాజి విజేరె ఉండ్రె ఆజి వన్ని ముస్కు వాతార్. 58 పట్నమ్‌దాన్‌ వెల్లి లాగిత ఒతారె వన్నిఙ్‌ పణుకుఙాణ్‌ డెఃయ్‌జి సప్తెఙ్‌ మొదొల్‌స్తార్. పణుకుఙ్ ‌విసీర్‌ని సాసి లోకుర్‌ వరి సొక్కెఙ్‌ ముందాల సవులు ఇని ఒరెన్‌ దఙడాఃయెన్‌ పాదమ్‌కాఙ్‌ డగ్రు తత్తారె ఇట్తార్.

59 వారు స్తెపానుఙ్‌ పణుకుఙాణిఙ్ ‌డెఃయ్‌జి మహిఙ్‌ ‌స్తెపాను, “యేసుప్రబువా నా పాణమ్‌దిఙ్ ఏలు నీ డగ్రు కూడుఃప్‌అ”, ఇజి పార్దనం కిత్తాన్‌. 60 వెనుక స్తెపాను ముణుకుఙ్‌ ‌ఊర్‌జి, “ప్రబువా, వీరు కిజిని యా పాపం విరి ముస్కు మోప్మ”, ఇజి డటం డేల్‌స్తాన్. యా మాట వెహ్తండ్రె వాండ్రు పాణం డిఃస్తాన్. స్తెపానుఙ్‌ సప్తిక సవులు ఒప్పుకొటాన్.

8

దేవుణుదిఙ్‌ ‌నమ్మితి వరిఙ్ సవులు పాడుః కిజినాన్‌

1 ఆ దినమ్‌కాఙ్‌ యెరూసలేమ్‌దు మహి దేవుణు సఙమ్‌దిఙ్‌ ‌గొప్ప మాలెఙ్ ఆజి మహాద్‌. అపొస్తురు ఆఏండ మహి నమ్మితికార్ విజేరె యూదయ సమరియ దేసమ్‌కాఙ్ ‌సెద్రిత సొహార్. 2 బక్తి కల్గితి నమ్మిత్తి లోకుర్ స్తెపానుఙ్‌ ‌సమాది కితారె వన్ని వందిఙ్‌ గొప్ప దుకం ఆజి అడఃబాతార్. 3 నస్తివలె సవులు ఇనికాన్‌ యేసుప్రబు ముస్కు నమకం ఇడ్తిమహి వరి నమకం పాడుః కిదెఙ్ ‌సుడ్ఃతాన్. ఇల్కాఙ్‌ ఇల్కాఙ్‌ ‌డుఃగ్‌జి మొగ్గకొడొఃరిఙ్‌ అయ్‌లికొడొఃకాఙ్ ‌ఈడిఃసి ఒసి జెలిదు ఇడ్ఃజి, వాండ్రు సఙమ్‌దిఙ్‌ ‌పాడుః కిదెఙ్ మొదొల్‌స్తాన్.

సమరియ దేసమ్‌దు సువార్త సాటిస్తార్‌

4 అయావలె సెద్రితి సొహి సఙమ్‌దికార్‌ సువార్త సాటిసి విజు బాడ్డిఙ విజెరిఙ్‌ ‌వెన్‌పిసి బూలాతార్. 5 అయావలె అపొస్తురు ఏర్‌పాటు కిత్తివరి లొఇ ఒరెన్‌ పిలిపు ఇనికాన్‌ సమరియ పట్నమ్‌దు సొహాన్‌. అబ్బె యేసు, క్రీస్తు* ఇజి బోదిస్తాన్. 6 పిలిపు వెహ్తి మాటెఙ్‌ లోకుర్‌ విజేరె నెగ్రెండ వెహారె వాండ్రు కిత్తి బమ్మాని గుర్తుఙ్‌ సుడ్ఃతార్. 7 కిక్కు కాల్కు సాతికార్, సొటవారు నండొండార్ ‌అబ్బె వాతారె నెగెండ ‌ఆతార్. నండొండార్‌ లోకుర్‌ దెయం అస్తి మహికార్‌ అబ్బె మహార్‌. దెయమ్‌కు నండొ గగోలాజి వరిఙ్ ‌డిఃస్తె సొహె. 8 అందెఙె సమరియ పట్నమ్‌దు నండొ సర్ద కల్గితాద్.

గార్డి పణి కిని సిమోను

9 సమరియ పట్నమ్‌దు సిమోను ఇని ఒరెన్ మహాన్‌. సిమోను ఆ పట్నమ్‌దు సెగం పంటెఙ్ ‌గార్డి విదె కిజి నాను ఒరెన్ ‌గొప్ప వాండ్రు ఇజి వెహ్సి మహాన్‌. అబ్బె మహి లోకాఙ్‌ ‌సిమోను బమ్మ కిబిసి మహాన్‌. 10 అయ పట్నమ్‌దు మహికార్‌ ‌ఇజిరికార్ ‌పెరికార్‌ విజేరె వీండ్రు ‘దేవుణు గొప్ప సత్తు ఇనికాన్‌’ ‌ఇజి వెహ్సి వన్ని ముస్కు నమకం ఇడ్ఃతార్. 11 నండొ కాలం సిమోను గార్డి పణి కిజి లోకాఙ్‌ బమ్మ కిబిసి మహాన్‌. అందెఙె వారు సిమోనుఙ్ ‌నమ్మితార్. 12 గాని దేవుణు ఏలుబడిః వందిఙ్, యేసుక్రీస్తు వందిఙ్ ‌పిలిపు పట్నమ్‌ది లోకాఙ్‌ ‌సాటిస్తిఙ్ ‌యా సువార్త వెహికార్. నమ్మిత్తారె మొగ్గకొడొఃర్, అయ్‌లికొడొఃక్‌ బాప్తిసం లాగె ఆతార్. 13 అయావలె సిమోనుబా నమ్మిజి బాప్తిసం పొందితాండ్రె పిలిపుఙ్‌ డిఃస్‌ఏండ వన్నివెటనె మహాన్‌. పిలిపు కిని బమ్మాని గుర్తుఙ్, బమ్మాని పణిఙ్ ‌సుడ్ఃజి సిమోను గొప్ప బమ్మ ఆతాన్.

14 యేసు ప్రబు వందిఙ్‌ వెహ్తి సువార్త సమరియ దేసెమ్‌దికార్‌ ఒపుకొటార్ ‌ఇజి యెరూసలేమ్‌దు మన్ని అపొస్తురు వెహర్. వెహారె పేతురుఙ్‌ యోహానుఙ్‌ ‌వరి డగ్రు పోక్తార్‌ 15 వీరు వాతారె సమరియ పట్నమ్‌దు నమ్మితి వరి ముస్కు దేవుణు ఆత్మ సత్తు వాదెఙ్‌ ‌ఇజి పార్దనం కిత్తార్‌. 16 ఎందనిఙ్‌ ‌ఇహిఙ అబ్బెణి దాక ‌దేవుణు ఆత్మ సత్తు వరి ఎయేరి ముస్కుబా రెఏండ మహాద్‌. వారు ప్రబువాతి యేసు పేరుదాన్‌ బాప్తిసం ఉండ్రెనె లాగె ఆజి మహార్‌. 17 అయావలె పేతురు, యోహాను వరి ముస్కు కిక్కు ఇడ్తిఙ్ ‌దేవుణు ఆత్మ సత్తు వరి ముస్కు వాతాద్.

18-19 అపొస్తురు లోకుర్‌ ముస్కు కిక్కు ఇట్తి వలె వారు దేవుణు ఆత్మదాన్‌ నిండ్రిజినార్ ‌ఇజి సిమోను సుడ్ఃతాన్. సుడ్ఃతండ్రె, “నాను ఎయెన్‌ ‌ముస్కు కిక్కు ఇడ్నానొ, వాండ్రు దేవుణు ఆత్మ సత్తుదాన్ నిండ్రిని వజ యా అతికారం నఙిబా సిదా”, ఇజి వెహ్సి వరి ముందాల డబ్బు ఇట్తాన్. 20 అయావలె పేతురు, “నీను డబ్బు సీజి దేవుణు వరం సంపాదనం కిన ఇజి ఒడిఃబిత్తిదా? నీ డబ్బు నీ వెట నాసనం ఆపిద్. 21 నీ ఆలోసనం దేవుణు సుడ్ఃతిఙ్ సరి ఆతిక ఆఏద్‌. అందెఙె మాపు కిని పణిదు నిఙి ఇని వంతు సిల్లెద్‌. 22 అందెఙె యా సెఇ ఆలోసనమ్‌కు డిఃసిసీజి దేవుణు డగ్రు వాజి పార్దనం కిదు. నీను ఒడిఃబిత్తి ఆలోసనమ్‌ వందిఙ్‌ దేవుణు నిఙి సెమిస్నాన్సు. 23 నీ మన్సుదు నండొ గోస నిండ్రిత మనాద్‌ ‌ఇజి నాను నెస్నా. అక్కాదె ఆఏండ నీ పాపమ్‌కు నిఙి తొహ్తె మన్నె‌ ఇజి నాను నెస్నా”, ఇజి పేతురు వెహ్తాన్‌. 24 దన్నిఙ్ ‌సిమోను, “నీను వెహ్తికెఙ్‌ ఇనికబా నా ముస్కు రెఏండ మీరు నావందిఙ్‌ యేసుప్రబుఙ్‌ పార్దనం కిదు”, ఇజి పేతురుఙ్‌ యోహానుఙ్‌ వెహ్తాన్‌.

25 వెనుక పేతురు, యోహాను సాసి వెహ్సి, యేసుప్రబు సువార్త సాటిసి, యెరూసలేమ్‌దు మహ్త వాతార్. వాని సరి సమరియదు మహి నండొ నాహ్‌కాఙ్ ‌సువార్త సాటిసి వాతార్.

పిలిపు అయ్తియొపియది వన్నిఙ్‌ బాప్తిసం సిత్తాన్‌‌

26 అయావలె, ఒరెన్ ‌దేవుణు దూత పిలిపుఙ్‌ వెహ్తాన్‌, “నీను దసిణం దరోట్‌ సొన్సి యెరూసలేమ్‌దాన్ ‌గాజ ఇని పట్నం సొని బిడిఃమ్‌ బూమిదు సొన్‌అ”, ఇజి వెహ్తాన్‌. 27-28 అందెఙె పిలిపు సోతాండ్రె సొహాన్‌. సొన్సి మహిఙ్‌ ఒరెన్‌ అయ్తియొపియదికాన్‌ రదం† ముస్కు సొన్సినాన్. వాండ్రు అయ్తియొపియ దేసెమ్‌ది రాణి కందెకెబాన్ ‌ముకెలమతి పణి కినికాన్‌ ఒరెన్. ఇని పణి ఇహిఙ దేసెమ్‌ది డబ్బు నడిఃపిసిని దన్ని ముస్కు వీండ్రు మంత్రి. వీండ్రు యెరూసలేమ్‌దు పార్దనం కిదెఙ్ ‌సొహాండ్రె మర్‌జి సొన్సినాన్. సొన్సి మహిఙ్ ‌వీండ్రు రదమ్‌దు బసి యెసయ ప్రవక్త రాస్తి పుస్తకం సద్‌విజినాన్. 29 అయావలె దేవుణు ఆత్మ పిలిపుఙ్, “నీను రదం డగ్రు సొన్సి దన్ని వెట నడిఃజి సొన్‌అ”, ఇజి వెహ్తాన్‌. 30 పిలిపు రదం డగ్రు ఉహ్‌క్సి సొహిఙ్‌ ‌అయా అయ్తియొపియదికాన్‌ యెసయ ప్రవక్త రాస్తి పుస్తకం సద్‌విజినాన్. పిలిపు అక్క వెహాన్. వెహాండ్రె, “నీను సద్‌విజినిక అర్దం కిజినిదా?”, ఇజి వెన్‌బాతాన్. 31 వెన్‌బాతిఙ్, “ఎలాగ అర్దం కిన? ఎయెన్‌బా నఙి అర్దం వెహ్‌ఏండ మహిఙ ఎలాగ అర్దం కినా? రదమ్‌ ముస్కు ఎక్సి నా వెట బస్‌అ. దిన్ని అర్దం వెహ్సి సిదా” ఇహాన్‌, అయ అయ్తియొపియదికాన్. అందెఙె పిలిపు రదం ఎక్సి వన్ని డగ్రు బస్తాన్. 32 అయ అయ్తియొపియదికాన్‌ సద్‌విజి మహి మాటెఙ్‌ ఇనికెఙ్‌ ‌ఇహిఙ “సప్తెఙ్‌ ఒని గొర్రె వజ వన్నిఙ్‌ ఒతార్. బుడుఃస్కుఙ్‌ కత్రిసినివలె అలెజి మంజిని మెండగొర్రెపిల్ల వజ అలేత మహాన్‌. వాండ్రు ఇనికబా ఇన్‌ఎతాన్. 33 వారు వన్నిఙ్‌ సిగు కిత్తార్‌. వన్నిఙ్‌ నాయం దొహ్‌క్‌ఏండాత సొహాద్. వన్ని పొటెఙాణి వరి వందిఙ్‌ ఎయెర్‌బా వెహ్‌ఏండ ఆనార్. ఎందనిఙ్‌ ఇహిఙ, వన్ని పాణమ్‌దిఙ్ ‌బూమి ముస్కుహాన్ ‌లాగితార్”.

34 అయ అయ్తియొపియదికాన్ ‌ఈహు వెన్‌బాతాన్, “ప్రవక్త ఎయె వందిఙ్‌ ఈహు వెహ్సినాన్‌? వన్ని వందిఙెనా, మరి ఒరెన్‌ వందిఙా? దయ కిజి వెహ్‌అ”. 35 అందెఙె పిలిపు అయ అయ్తియొపియదికాన్ ‌సద్‌వీజి మహి యెసయ ప్రవక్త రాస్తి పుస్తకమ్‌దు మహి మాటదాన్‌ మొదొల్సి యేసుప్రబు వందిఙ్ ‌సువార్త వెహ్తాన్‌. 36 ఆహె వారు సొన్సి మహిఙ్‌ ఏరు మహి ఉండ్రి బాడ్డిదు వాతార్. అయ అయ్తియొపియదికాన్‌ వెహ్తాన్‌, “ఇబ్బె ఏరు మన్నె. నాను బాప్తిసం లాగె ఆదెఙ్‌ ఇనికబా అడ్డు మనాదా?”. 37 దన్నిఙ్ ‌పిలిపు, “నీను మన్సు పూర్తి యేసుప్రబుఙ్‌ నమ్మిత్తిఙ బాప్తిసం లాగె ఆదెఙ్‌ ఇని అడ్డుబా సిల్లెద్‌”, ఇహాన్‌. అందెఙె వాండ్రు, “ఒఒ, యేసుక్రీస్తు దేవుణు మరిసి ఇజి నాను నమ్మిజిన”, ఇహాన్‌.

38 అయావలె, “రదం నిల్‌ప్‌అ”, ఇజి అయ్తియొపియదికాన్‌ ఆడ్ర సిత్తాన్‌. రదం నిల్‌ప్తాండ్రె వాండ్రు, పిలిపు, రిఎర్‌ డిఃగ్‌జి ఏరుదు డిఃగితార్. పిలిపు అయ్తియొపియది వన్నిఙ్‌ బాప్తిసం సిత్తాన్‌. 39 వారు ఏరు లొఇహాన్‌ ‌వెల్లి వాతిఙ్‌ ‌వెటనె దేవుణు ఆత్మ పిలిపుఙ్‌ కూక్త ఒతాన్. అయ్తియొపిదికాన్‌ పిలిపుఙ్‌ మరి సుడ్ఃఏతాన్. గాని వాండ్రు సర్‌ద ఆజి వన్ని సరినె సొహాన్‌.

40 పిలిపు సుడ్ఃతిఙ్‌ అజొతు పట్నమ్‌దు మన్న ఇజి నెస్తాన్. అబ్బెణిఙ్‌ సోసి వాండ్రు సొహి సరిదు మహి విజు పట్నమ్‌కాఙ్‌ యేసు ప్రబు వందిఙ్‌ సువార్త వెహ్సి కయ్‌సరియ ఇని పట్నమ్‌దాక వాతాన్.

9

సవులు యేసుప్రబుఙ్‌ నమ్మిత్తాన్‌

1-2 అయావలె సవులు ఇనికాన్‌ యేసుప్రబు ముస్కు నమ్మితి వరిఙ్ ‌బెద్రిసి మహాన్‌. వరిఙ్‌ మాలెఙ్ కిజి మహాన్‌. వాండ్రు విజేరె పుజేరిఙ ముస్కు పెరి పుజేరిబాన్‌ సొహాండ్రె దమస్కు పట్నమ్‌దు మన్ని యూదురి మీటిఙ్‌ ఇల్కాణి పెద్దెల్‌ఙ సీదెఙ్‌ ‌ఉత్రమ్‌కు లొస్తాన్. ఇని ఉత్రమ్‌కు ఇహిఙ, దమస్కు పట్నమ్‌దు యేసుప్రబు ముస్కు నమకం ఇడ్తికార్ ఎయెర్‌బా మహిఙ, మొగ్గకొడొఃర్‌ గాని అయ్‌లికొడొఃక్‌ గాని వరిఙ్‌ తొహ్సి ఒసి యెరూసలేం పట్నమ్‌దు తతెఙ్‌ సవులుఙ్‌ ‌అతికారం మనాద్‌ ఇజి వెహ్సిని ఉత్రమ్‌కు.

3 విజేరె పుజేరిఙ ముస్కు పెరి పుజేరి సిత్తి ఉత్రమ్‌కు అస్తాండ్రె సవులు దమస్కు పట్నమ్‌దు సొండ్రెఙ్ ‌సోత్తాన్. దమస్కు పట్నం డగ్రు వాజి మహిఙ్ గదెం ఆగసమ్‌దాన్‌ ఉండ్రి గొప్ప జాయ్‌ వన్ని సురులం డెఃయ్‌తాద్. 4 అయావలె సవులు బూమిదు అర్తాన్. అర్తిఙ్, “సవులు, సవులు, నీను ఎందనిఙ్‌ నఙి మాలెఙ్ కిజిని”, ఇజి వన్ని వెట వెహ్ని ఉండ్రి మాట వెహాన్‌.

5 “ప్రబు, నీను ఎయి”, ఇజి సవులు వెన్‌బాతాన్. “నీను మాలెఙ్ కిజిని యేసునె నాను. 6 ఏలు నిఙ్‌జి పట్నమ్‌దు సొన్‌అ. నీను ఇనిక కిదెఙ్‌ ఇజి ఒరెన్‌ నిఙి వెహ్ననాన్‌లె”, ఇజి మాట వెహ్తాన్‌. 7 సవులు వెట సొన్సి మహికార్ ‌జాటు వెహార్‌ గాని ఎయెరిఙ్‌బా తోర్‌ఏతార్. వారు అల్లెత నిహ మహార్‌. 8 సవులు బూమిదాన్ ‌నిఙిత్తాండ్రె బేస్తాన్‌ గాని కణుకు తోర్‌ఏండ ఆతె. అందెఙె వారు వన్నిఙ్ ‌కికాఙ్ ‌అస్తారె దమస్కు పట్నమ్‌దు నడిఃపిసి ఒతార్. 9 వాండ్రు మూండ్రి రోస్కు కణుకు తోర్‌ఏండ మహాన్‌. ఇనికబా తిన్‌ఏండ ఉణెఎండ మహాన్‌.

10 దమస్కు పట్నమ్‌దు యేసుప్రబు సిసూడుః ఒరెన్‌ ‌అననియ ఇనికాన్‌ మహాన్‌. యేసుప్రబు వన్నిఙ్‌ దర్సనమ్‌దు తోరె ఆతండ్రె, “అననియ”, ఇజి కూక్తాన్. కూక్తిఙ్‌ అననియ, “ప్రబువా నాను ఇబ్బె మన్న”, ఇహాన్‌.

11 యేసుప్రబు వన్నివెట, “నీను తినాఙ్‌ ఇజి కూక్ని సరిదు సొన్‌అ. బానె యూద ఇని వన్ని ఇండ్రొ సొన్సి తార్సు పట్నమ్‌దికాన్ ‌సవులు ఇని వన్ని వందిఙ్‌ ‌వెన్‌బాఅ. సవులు పార్దనం కిజి మంజినాన్. ఉండ్రి దర్సనమ్‌దు సవులు ఇనిక సుడ్ఃతాన్‌ ఇహిఙ, 12 అననియ ఇనికాన్‌ ఒరెన్‌ వాతండ్రె వన్ని కణెకెఙ్‌ ‌నెగెండ్‌ కిజి మరి సూణి లెకెండ్‌ ఆదెఙ్‌ వన్ని బురాదు కిక్కు ఇడ్నివజ సుడ్ఃతాన్”, ఇజి వెహ్తాన్‌.

13 దన్నిఙ్‌ అననియ వెహ్తాన్‌, “ప్రబు వీండ్రు యెరూసలేమ్‌దు నిఙి కేట ఆతి వ‍రిఙ్‌ ‌ఎస్సొనొ మాలెఙ్ కిత్తాన్‌‌ ఇజి వన్ని వందిఙ్‌ నాను నండొ వెహ మహ. 14 ఇబ్బె యా పట్నమ్‌దు నీ ముస్కు నమకం ఇడ్తి వరిఙ్ ‌తొహ్సి ఒసి యెరూసలేమ్‌దు ఒతెఙ్‌ ‌వన్నిఙ్ ‌అతికారం సీని ఉత్రమ్‌కు పెరి పుజేరిఙ బాణిఙ్‌ అస్తాండ్రె వాత మహాన్”. 15 యేసుప్రబు అననియ వెట, “నీను సొన్‌అ. యూదురు ఆఇ లోకుర్‌ నడిఃమి, రాజురిఙ నడిఃమి, ఇస్రాయేలు లోకాఙ్‌ నడఃమి నా వందిఙ్‌ ‌వెహ్తెఙ్ ‌నాను వన్నిఙ్‌ ఏర్‌పాటు కిత మన్న. 16 నా వందిఙ్‌ వాండ్రు ఎసొనొ మాలెఙ్ ఆనాన్‌ ‌ఇజి నాను వన్నిఙ్ ‌తోరిస్న”, ఇహాన్‌.

17 అందెఙె అననియ అయ ఇండ్రొ సొహాండ్రె సవులు ముస్కు కిక్కు ఇట్తాన్. “సవులునా, నీను వాతి సరిదు నిఙి తోరె ఆతి ప్రబు ఆతి యేసు నఙి పోక్త మనాన్. నీను మరి సూణి వందిఙ్‌ దేవుణు ఆత్మ సత్తు నీ ముస్కు వాని వందిఙ్‌ నఙి పోక్త మనాన్”, ఇజి సవులు వెట వెహ్తాన్‌. 18 అయావలె వన్ని కణకాణిఙ్‌ పొరొఙ్‌ నన్నికెఙ్ ‌రాల్తిఙ్ ‌సుడ్ఃదెఙ్‌ ‌అట్తాన్. సవులు నిఙితండ్రె బాప్తిసం లాగె ఆతాన్. 19 వెనుక బోజనం కితాండ్రె సత్తు ఆతాన్.

సవులు దమస్కు పట్నమ్‌దు, యెరూసలేం పట్నమ్‌దు యేసుప్రబు వందిఙ్ ‌వెహ్సినాన్.

సవులు దమస్కు పట్నమ్‌దు మహి యేసుప్రబు సిసూర్‌ వెట సెగం దినమ్‌కు మహాన్‌. 20 యూదురి మీటిఙ్‌ ‌ఇల్కాఙ్ ‌తిన్నాఙ్‌ సొహాండ్రె యేసునె దేవుణు మరిసి ఇజి యేసుప్రబు వందిఙ్ ‌బోదిస్తెఙ్ ‌మొదొల్‌స్తాన్. 21 అక్క వెహికార్ విజేరె నండొ బమ్మ ఆతార్. యెరూసలేమ్‌దు యేసుప్రబుఙ్‌ నమ్మితి వరిఙ్ ‌పాడుః కిజి మహికాన్‌ ‌వీండ్రెగదె. యేసుప్రబుఙ్‌ ‌నమ్మితి వరిఙ్ ‌తొహ్సి పెరి పుజేరిర్ డగ్రు కూక్సి ఒతెఙ్‌ ‌ఇబ్బెబా వీండ్రు వాత మనాన్‌ ఇజి వెహ్తార్‌. 22 అహిఙ్‌బా పవులు మరి నండొ సత్తుదాన్ ‌బోదిసి మహాన్‌. యేసునె ‌దేవుణు పోక్తి క్రీస్తు ఇజి రుజుప్‌ ‌కిత్తాండ్రె దమస్కు పట్నమ్‌దు మహి యూదురుఙ్ గాబ్ర కిత్తాన్‌. 23 నండొ రోస్కు సొహి వెనుక సవులుఙ్‌ ‌సప్తెఙ్ ‌ఇజి యూదురు ఆలోసనం కిత్తార్‌. 24 గాని వరి ఆలోసనం సవులుఙ్‌ తెలితాద్. వన్నిఙ్‌ సప్తెఙ్‌ ‌వారు రెయువేల పూర్తి పట్నం వెల్లి సొని సేహ్ల* బాన్‌ సుడ్ఃజి కాత మహార్‌. 25 గాని వన్ని సిసూర్‌ రయ్తు వన్నిఙ్ ‌ఒతారె ఉండ్రి గంపదు బసె కితారె పట్నం సురుల మన్ని గోడఃదు మన్ని ఉండ్రి కిటికి బొరొదాన్‌ వన్నిఙ్ ‌అడిఃగి డిఃప్తార్.

26 సవులు యెరూసలేమ్‌దు సొహిఙ్‌ ‌సిసూర్‌ వెట కూడ్ఃదెఙ్‌ ‌సుడ్ఃతాన్. గాని వాండ్రు సిసూర్‌ లొఇ ఒరెన్ ఆఏన్‌ ఇజి వారు ఒడిఃబిత్తారె వన్నిఙ్ ‌వరివెట కూడుఃప్తెఙ్‌ ‌తియెల్ ‌ఆతార్. 27 గాని బరబ్బ ఇనికాన్‌ ‌వన్నిఙ్ ‌అపొస్తురుబాన్ ‌కూక్సి ఒతాన్. సవులు దమస్కు పట్నమ్‌దు సొహి సరిదు ఎలాగ యేసుప్రబు వన్నిఙ్‌ తోరె ఆతాన్‌ ‌ఇజి, ఎలాగ యేసుప్రబు వన్నివెట వర్గితాన్ ‌ఇజి, వెనుక సవులు ఎలాగ దమస్కు పట్నమ్‌దు తియెల్‌ సిల్లెండ యేసుప్రబు వందిఙ్ ‌బోదిస్తాన్‌ ఇజి బరబ్బ అపొస్తురు వెట వెహ్తాన్‌. 28 అయావలె అపొస్తురు సవులుఙ్‌ కూడుఃప్తిఙ్ వాండ్రు వరివెట కూడిఃత మహాన్‌. వరివెట కూడిఃతాండ్రె యెరూసలేమ్‌దు విజు బాడ్డిదు సొన్సి తియెల్‌ ‌సిల్లెండ యేసుప్రబు వందిఙ్ ‌బోదిస్తెఙ్ ‌మొదొల్‌స్తాన్. 29 గ్రీకు బాస వర్గిని యూదురు వెట వర్గితాండ్రె తర్కిస్తాన్. అందెఙె వారు సవులుఙ్‌ ‌సప్తెఙ్ ‌సుడ్ఃతార్. 30 యాక తెలితారె సిసూర్‌ వన్నిఙ్ ‌డిగు మన్ని కయ్‌సరియాదు ఒతారె తార్సు పట్నం పోక్తార్.

31 అయ కాలమ్‌దు యూదయ, గలిలయ, సమరియ దేసమ్‌కాఙ్ ‌మహి దేవుణు సఙం ‌తియెల్ ‌సిల్లెండ సమదానమ్‌దాన్ ‌మహార్‌. సఙం దేవుణుదిఙ్‌ లొఙిజి దేవుణు ఆత్మ సాయమ్‌దాన్‌ సత్తు ఆజి వాతె. నమ్మితికార్‌ నండొండార్‌ ఆజి వాతార్.

పేతురు లుదదు యోపాదు బమ్మాతి పణిఙ్‌ కిత్తాన్‌‌

32 అయావలె పేతురు నాహ్కునాహ్కు, పట్నమ్‌కుపట్నమ్‌కు సొన్సి లుద ఇని నాటొ దేవుణుదిఙ్‌ కేట ఆతి వరిఙ్‌ సుడిః సొహాన్‌. 33 బానె ఒరెన్ ‌అయ్‌నెయ ఇనికాన్‌ ఎనిమిది పంటెఙాణ్ ‌అసి నిఙ్‌దెఙ్ ‌అట్ఇ వన్నిఙ్ సుడ్ఃతాన్. వాండ్రు కిక్కు కాల్కు అర్తికాన్. 34 పేతురు వన్నిఙ్‌ సుడ్ఃజి, “అయ్‌నెయ, యేసుక్రీస్తు నిఙి నెగెండ కిజినాన్. నిఙ్‌జి, నీ మంసం నీనె పెర్జి ఉండ్రి పడఃకాద్‌ ఇడ్ఃఅ” ఇహాన్‌. 35 వెటనె అయ్‌నెయ నిఙిత్తాన్. లుదా నాటొదు, సారోను దేసమ్‌దు మహికార్‌ విజేరె, వన్నిఙ్‌ జర్గితిక సుడ్ఃతారె యేసుప్రబుఙ్‌ ‌నమ్మితార్.

36 అయావలె యోప ఇని పట్నమ్‌దు తబిత ఇని ఉండ్రి అయ్‌లి కొడొః మహాద్‌. అదిబా యేసుప్రబు సిసూ. గ్రీకు బాసాదు దన్ని పేరు దొర్క. దొర్క ఇహిఙ డుపి ఇజి అర్దం. అది ఎసెఙ్‌బా నెగ్గి పణి కిజి మహాద్‌. సిల్లి వరిఙ్ ‌సాయం కిజి మహాద్‌. 37 గాని అది అయావలె ఉండ్రి కస్టం అస్తాదె సాతాద్. వారు పీనుగుదిఙ్‌ ఏరు వడిఃస్తారె మేడః ముస్కు మన్ని గదిదు తెర్‌ప్తార్. 38 లుద పట్నం యోప పట్నం డగ్రు మహాద్‌. పేతురు అబ్బె మనాన్‌ ఇజి యోపాదు మన్ని సిసూర్‌ వెహారె రిఎర్‌ మణిసిరిఙ్ ‌పోక్సి, “దయ కిజి వెటనె రఅ”, ఇజి కబ్రు పోక్తార్. 39 పేతురు నిఙితండ్రె వరివెట యోపాదు సొహాన్‌. వారు వన్నిఙ్ ‌మేడఃగది లొఇ ఒతార్. అబ్బె ముండ మణిసిక్‌ అడఃబాజి, దొర్క వరివెట మహివలె గుతిస్తి సొక్కెఙ్ ‌పాతెఙ్ ‌తోరిసి వన్ని సురుల నిహె.

40 పేతురు విజేరిఙ్‌ వెల్లి పోక్తాండ్రె ముణుకుఙ్‌ ఊర్‌జి పార్దనం కిత్తాన్‌. పీనుగుదిఙ్ ‌సుడ్ఃజి, “తబిత, నిఙ్‌అ” ఇహాన్‌. అయావలె అది బేస్తాదె పేతురుఙ్‌ సుడ్ఃజి నిఙిత బస్తాద్. 41 పేతురు దన్నిఙ్‌ కిక్కాఙ్ ‌అస్తాండ్రె నిక్తాన్. నమ్మితి వరిఙ్, ముండ మణిసికాఙ్‌ కూక్సి అది బత్కిత్తాద్‌ ఇజి వరిఙ్‌ ఒపజెప్తాన్. 42 యాక యోపాదు మనికార్‌ విజేరె నెస్తారె నండొండార్ ‌యేసుప్రబు ముస్కు నమకం ఇట్తార్. 43 పేతురు యోపాదు సీమోను ఇని ఒరెన్‌ తోల్కు పొర్ని వన్ని‌బాన్ ‌యోప పట్నమ్‌దు నండొ దినమ్‌కు బత్కితాన్.

10

పేతురు కొర్నెలియెఙ్‌ సువార్త వెహ్సినాన్‌

1 అయావలె కయ్‌సరియ ఇని పట్నమ్‌దు, ఉద్దం కినివరి లొఇ కొర్నెలి ఇని ఒరెన్‌ సదాతిపతి* మహాన్‌. వాండ్రు, వన్ని అడ్గి మహి ఉద్దం కినికార్‌ ఇటలి దేసెమ్‌దాన్‌ వాతి మహి గుంపుదికార్‌ ఇజి కూకె ఆతమహార్‌. 2 కొర్నెలి, వన్ని ఇండ్రొణికార్, బక్తి మనికార్. వారు దేవుణుదిఙ్‌ తియెల్‌ ఆతికార్. వాండ్రు సిల్లి వరిఙ్‌ వన్నిఙ్‌ మనిక సెడ్డినె సీజి మహాన్. దేవుణుదిఙ్‌ ఎస్తివలెబా పార్దనం కినికాన్. 3 ఒర్నెండు మదెనం రమరమి మూండ్రి గంటెఙ, దేవుణు బాణిఙ్‌ ‌వాతి ఒరెన్‌ దూత వన్నిబాన్‌ నిహండ్రె, “కొర్నెలి”, ఇజి కూక్తాన్. కూక్తిఙ్‌ యా దూతెఙ్ టెటాఙ్‌ సుడ్ఃతాన్. 4 కొర్నెలి గొప్ప తియెల్‌ ఆతండ్రె, “ప్రబు, ఇనిక?”, ఇహాన్‌. దూత వెహ్తాన్‌, “నీను దేవుణుదిఙ్‌ ‌కిత్తి పార్దనమ్‌కు, సిల్లి వరిఙ్ ‌సీని దానం విజు దేవుణు సుడ్ఃతండ్రె నీ వందిఙ్ ఒడిఃబిజినాన్. 5 ఏలు యోప ఇని పట్నమ్‌దు లోకాఙ్‌ ‌పోక్సి పేతురు ఇజి కూకె ఆని సీమోను ఇని వన్నిఙ్‌ కూక్పిస్‌అ. 6 వాండ్రు సమ్‌దరం డగ్రు మన్ని సీమోను ఇని తోల్కు తయార్ కినికాన్‌ ఒరెన్‌ వన్ని ఇండ్రొ బత్కిజినాన్”.

7 యాక వెహ్సి దూత సొహిఙ్, కొర్నెలి వన్ని పణి మణిసిర్‌ రిఎరిఙ్‌ కూక్‌పిస్తాన్. ఎస్తివలెబా వన్నివెట కూడ్ఃజి మంజిని బక్తి మన్ని ఒరెన్‌ ఉద్దం కిని వ‍న్నిఙ్‌బా కూక్‌పిస్తాన్. 8 జర్గితిక విజు వరివెట వెహ్తండ్రె వరిఙ్‌ యోప పట్నమ్‌దు పోక్తాన్.

పేతురు సుడ్ఃతి దర్సనం

9 మ‍ర్సనాండిఙ్ వారు సొన్సి యోప పట్నం డగ్రు ఆతార్. అయావలె మదెనం ఆతాద్. పేతురు పార్దనం కిదెఙ్‌ మేడః† ముస్కు ఎక్తాన్. 10 పేతురు గొప్ప బఙ కట్తిఙ్‌ ఇనికబా ఉండెఙ్‌ కోరిత్తాన్. బోజనం తయారాజి మహిఙ్‌ వాండ్రు ఉండ్రి దర్సనం సుడ్ఃతాన్. 11 అక్క ఇనిక ఇహిఙ ఆగాసం రే ఆజి నాల్గి సెంగుఙ అసిమహి పెరి దుపాటి ననిక ఉండ్రి బూమిదు డిపె ఆతిలెకెండ్‌ సుడ్ఃతాన్. 12 దన్ని లొఇ బూమి ముస్కు మన్ని నాల్గి కాల్కు మన్ని విజు రకం జంతుఙ్, బూమి ముస్కు ఊజి బూలానికెఙ్, ఆగసమ్‌ ముస్కు ఎగ్రిని పొటిఙ్‌ మహె.

13 అయావలె, “పేతురు, నిఙ్‌అ, సప్సి తిన్‌అ”, ఇజి, ఉండ్రి మాట పేతురు వెహాన్‌. 14 దన్నిఙ్ పేతురు, “సిల్లె ప్రబువా, తిండ్రెఙ్‌ ‌ఆఇకెఙ్ ‌ఎసెఙ్‌బా నాను తిన్‌ఏ”, ఇజి వెహ్తాన్‌‌‡.

15 వెహ్తిఙ్, మాట మరి వాతాద్, “దేవుణు నెగ్గిక ఇజి ఇడ్తికెఙ్ ‌నీను సెఏద్ ఇజి ఎర్లిస్మ”.

16 ఈహు మూండ్రి సుట్కు జర్గితాద్. వెటనె ఆ దుపాటినన్నిక ఆగాసమ్‌దు మర్‌జి పెరె ఆతాద్. 17 దర్సనమ్‌దు సుడ్ఃతి దన్ని అర్దం ఇనికాదొ ఇజి పేతురు గొప్పఙ ఒడిఃబిజి మహాన్‌. అయావలె కొర్నెలి పోక్తి లోకుర్ ‌సీమోను ఇల్లు ఎమేణిక ఇజి వెన్‌బాజి నెస్తారె వన్ని ఇల్లు ముందాల వాతార్. 18 “పేతురు ఇజి కూకె ఆని సీమోను ఇబ్బె మనాండ్రా, సిల్లెండ్రా”, ఇజి పేరు అస్తారె డేడిఃస్తార్.

19 పేతురు దర్సనమ్‌దు సుడ్ఃతి దన్ని వందిఙ్‌ ఒడిఃబిజి మహివలెనె దేవుణు ఆత్మ వన్నివెట వెహ్తాన్‌, “సీమోను, ముఎర్ లోకుర్ ‌నిఙి రెబాజినార్. 20 నీను నిఙ్‌జి అడ్గి డిఃగ్‌జి సొన్‌అ. అనుమానం ఆఏండ వరివెట సొన్‌అ. ఎందనిఙ్‌ ఇహిఙ నానె వరిఙ్‌ పోక్త”.

21 పేతురు డిఃగ్‌జి సొహాండ్రె, “మీరు నఙినె రెబాజినిదెర్. ఎందనిఙ్‌ ‌వాతిదెర్?”, ఇహాన్‌. 22 దన్నిఙ్‌ వారు, “సదాతిపతి ఆతి కొర్నెలి మఙి పోక్తాన్. వాండ్రు నీతి నిజాయితి మన్నికాన్. దేవుణుదిఙ్‌ తియెలాజి మన్నికాన్. వాండ్రు గొప్ప నెగ్గికాన్ ‌ఇజి యూదురు విజేరె వెహ్సినార్. ఒరెన్‌ దేవుణు ‌దూత వన్నిఙ్‌ తోరె ఆతండ్రె, ‘పేతురుఙ్‌ నీ ఇండ్రొ కూక్సి తసి వన్ని మాటెఙ్‌ వెన్‌అ’ ఇహాన్‌”, ఇజి వెహ్తార్‌. 23 అయావలె పేతురు వరిఙ్‌ ఇండ్రొ తతాండ్రె, “నేండ్రు మా బాన్‌ మండ్రు”, ఇహాన్‌.

పేతురు కొర్నెలి ఇండ్రొ సొన్సినాన్.

మహ్స నాండిఙ్‌ పేతురు నిఙితండ్రె వరివెట పయ్‌నం ఆతాన్. యోపాదికార్ ‌సెగొండార్‌ యేసుప్రబుఙ్‌ ‌నమ్మితికార్ ‌వరివెట సొహార్. 24 ఉండ్రి రోజు పయ్‌నం ఆతారె మహ్స నాండిఙ్‌ వారు కయ్‌సరియాదు అందితార్. కొర్నెలి వన్ని కుటుమ్‌ది వరిఙ్ ‌వన్ని డగ్రుహి కూడెఃఙ ఇండ్రొ కూడుఃప్తాండ్రె పేతురు వందిఙ్‌ కాప్‌ కిజి మహాన్‌. 25 పేతురు ఇండ్రొ వాతిఙ్‌ కొర్నెలి సొహాండ్రె వన్ని పాదమ్‌కాఙ్ ‌ఆర్తాండ్రె వన్నిఙ్ ‌మాడిఃస్తాన్. 26 గాని పేతురు వన్నిఙ్‌ నిక్తాండ్రె, “నిఙ్‌అ, నానుబా నీ న‍న్ని లోకునె” ఇహాన్‌.

27 కొర్నెలి వెట వర్గిజి పేతురు లొఇ సొహిఙ్ ‌మంద లోకుర్‌ బాన్‌ కూడ్ఃజిమహిక సుడ్ఃతాన్. 28 పేతురు వరి వెట వెహ్తాన్‌. “మా యూదురి రూలు వజ ఇహిఙ యూదురు ఆఇ లోకుర్‌ వెట కూడ్ఃనిక ఆఏద్‌. వరివెట మంజినిక ఆఏద్‌. ఇక్క మీరు నెసినిదెర్‌గదె. గాని లోకాఙ్‌ ‌ఎయెరిఙ్‌బా తక్కుదికార్ ఇజి ఇండ్రెఙ్ ‌ఆఏద్‌ ‌ఇజి దేవుణు నఙి తోరిస్త మనాన్. 29 అందెఙె నఙి కూక్‌పిస్తిఙ్ ‌నాను అడ్డు వెహ్‌ఏండ వాత. నఙి ఎందనిఙ్‌ ‌కూక్‌పిస్తిదెర్. ఏలు వెహ్‌అ”, ఇహాన్‌.

30 అయావలె కొర్నెలి వెహ్తాన్‌, “నాల్గి దినమ్‌కు ముందాల యా గ‍డిఃయా‍దునె నాను మదెనం మూండ్రి గంటెఙ ఇండ్రొ పార్దనం కిజి మహ. వెటనె మెర్సిని నన్ని పాతెఙ్‌ పొర్పాతి మన్ని ఒరెన్‌ నా ఎద్రు నిహాన్. 31 “కొర్నెలి, దేవుణు నీ పార్దనమ్‌కు వెహాన్‌. సిల్లి వరిఙ్ సెడ్డినె సిత్తికెఙ్ దేవుణు సుడ్ఃతాన్. 32 యోపాదు కబ్రు పోక్సి పేతురు ఇజి కూకె ఆని సీమోనుఙ్‌ కూక్పిస్‌అ. వాండ్రు సమ్‌దరం డగ్రు తోల్కు తయార్ కినికాన్‌ ఒరెన్‌ ‌సీమోను ఇని వన్ని ఇండ్రొ బత్కిజినాన్. 33 అందెఙె వెటనె నిఙి కబ్రు పోక్త. నీను వాతికాదె నెగెద్. ఏలు మాపు విజెపె దేవుణు డగ్రు వాతాప్. మా వెట వెహ్తెఙ్‌ దేవుణు నిఙి ఆడ్ర సిత్తి విజు మాటెఙ్‌ వెండ్రెఙ్‌ ‌మాపు వాతాప్.

34 దన్నిఙ్‌ పేతురు వెహ్తాన్‌, “దేవుణు విజెరిఙ్‌ ‌ఉండ్రె లెకెండ్ ‌సుడ్ఃజినాన్, ఇజి ఏలు నాను నిజమ్‌నె నెస్నా. 35 ఎమేణి జాతి ఇహిఙ్‌బా దేవుణుదిఙ్ తియెలాజి, నీతి నిజాతిదాన్ నడిఃతిఙ దేవుణు వన్నిఙ్‌ ఒప్పుకొణాన్. 36 యేసు క్రీస్తు విజెరిఙ్‌ ప్రబు. దేవుణు వెట లోకాఙ్‌ కూల తొహ్పిస్తెఙ్ వాండ్రు యేసుఙ్‌ పోక్తాన్. యేసువ‍లెహాన్ ఇస్రాయేలు లోకాఙ్‌ స‍మదనం వాతాద్‌ ఇజి దేవుణు సువార్త పోక్తాన్. 37 యోహాను దేవుణు మాటెఙ్‌ ‌బోదిసి బాప్తిసం సిత్తి వెనుక గలీలయాదాన్ మొదొల్సి ‌యూదయ దేసమ్‌దు విజు ఇనిక జర్గితాద్‌ ఇజి మీరు నెసినిదెర్. 38 యాక ఇనిక ఇహిఙ, దేవుణు, నజరేతు వాండ్రు ఆతి యేసుఙ్‌ దేవుణు ఆత్మ సత్తు సీజి ఏర్‌పాటు కిత్తాన్‌. వాండ్రు సొన్సి నెగ్గి పణిఙ్ కితాండ్రె స‍య్తాన్ లోకురిఙ్‌ కిజిని బాదెఙాణిఙ్ డిఃబిస్తాన్. దేవుణు వన్నివెట మహిఙానె వాండ్రు అక్కెఙ్‌ విజు కిదెఙ్‌ అట్తాన్.

39 వాండ్రు యూదురి దేసమ్‌దుని, యెరూసలేమ్‌దుని, కిత్తి విజు వ‍నకాఙ్‌ ‌మాపు సాసిర్. యూదురు వన్నిఙ్ ‌సిలువాదు డెఃయ్తారె సప్తార్. 40 గాని మూండ్రి రోస్కాఙ్‌ దేవుణు వన్నిఙ్‌ సాతి వరిబాణిఙ్ ‌నిక్తాండ్రె మఙి తోరిస్తాన్. 41 విజేరె లోకాఙ్‌ వాండ్రు తోరె ఆఏతాన్. దేవుణు ముఙాలె ఏర్‌పాటు కిత్తి సాసిర్, ఇహిఙ, మఙినె వాండ్రు తోరె ఆతాన్. సాతి వరిబాణిఙ్‌ నిఙితి వెన్కా మాపె వ‍న్నివెట తింజి ‍ఉణిజి మహాప్. 42 సాతి వరిఙ్, బత్కిజిని వరిఙ్‌ తీర్‌పు సీదెఙ్‌ దేవుణు యేసుఙె ఏర్‌పాటు కిత్తాన్‌ ఇజి సాసి వెహ్సి సువార్త సాటిస్తెఙ్ యేసుప్రబు మఙి ఆడ్ర సిత్తాన్‌. 43 ప్రవక్తరు విజేరె వన్ని వందిఙ్‌ ఇని సాసి వెహ్తార్‌ ‌ఇహిఙ, వన్ని ముస్కు నమకం ఇడ్ని‌ విజెరి ‌పాపం దేవుణు వ‍న్ని వందిఙ్ సెమిస్నాన్లె ఇజి.

యూదురు ఆఇ వరిఙ్ ‌దేవుణు ఆత్మ సత్తు, దొహ్‌క్‌సినాద్.

44 పేతురు యా మాటెఙ్‌ వెహ్సి మహిఙ్‌నె, వన్ని మాటెఙ్‌ వెంజి మహివరి ముస్కు దేవుణు ఆత్మ వాతాద్. 45 పేతురు వెట వాతి మహి నమ్మితికార్‌ యూదురు, యాక సుడ్ఃతారె బమ్మ ఆతార్. “యూదురు ఆఇ వరిఙ్‌బా దేవుణు ఆత్మ సత్తు ఇని ఇనాయం దేవుణు సీజినాన్”, ఇజి బమ్మ ఆతార్. 46 ఎందనిఙ్‌ ఇహిఙ దేవుణు ఆత్మ సత్తు వరి ముస్కు వాతిఙ్‌ ‌వారు ఆఇ బాసెఙ్ ‌వర్గిజి దేవుణు ఎసొనొ పెరికాన్‌ ఇజి ‌స్తుతి కినిక వీరు వెహర్.

అయావలె పేతురు వెహ్తాన్‌, 47 “మఙి దేవుణు ఆత్మ దొహ్‌క్తి లెకెండ్‌ విరిఙ్‌బా దొహ్‌క్తాద్. ఏలు వీరు ఏరుదు బాప్తిసం లాగె ఆదెఙ్‌ ‌ఇహిఙ ఎయెర్‌బా అడ్డు కిదెఙ్‌ అట్నారా?”. 48 అందెఙె యేసుక్రీస్తు పేరు అసి ఏరుదు బాప్తిసం లాగె ఆదెఙ్‌ పేతురు వరిఙ్ ‌ఆడ్ర సిత్తాన్‌. వెనుక, సెగం రోస్కు మా వెట మన్‌అ ఇజి వారు పేతురుఙ్‌ వెహ్తార్‌.

11

పేతురు జర్‌గితికెఙ్‌ వెహ్సినాన్.

1 యూదురు ఆఇ లోకుర్‌బా దేవుణు - మాటెఙ్ ‌నమ్మితార్‌ ఇజి యూదయ దేసమ్‌దు మన్ని నమ్మిత్తికార్‌ని, అపొస్తురు వెహర్. 2-3 అందెఙె పేతురు ఎక్కు యెరూసలేమ్‌దు సొహివలె బానె మహి సునతి కిబె ఆతి యూదురు, వన్నివెట తర్కిస్తార్. “నీను సునతి కిఇ లోకుర్‌ వెట కూడిఃతి మహి, వరివెట ఉణిజి మహి”, ఇజి వన్ని ముస్కు తర్కిస్తార్.

4 అయావలె పేతురు, జర్గితికెఙ్‌ విజు మొదొహన్‌ అసి వరివెట వెహ్తాన్‌. 5 “నాను యోప పట్నమ్‌దు మహివలె ఒర్‌నెండ్ ‌పార్దనం కిజి మహిఙ్‌ ‌ఉండ్రి దర్సనం సుడ్ఃత. ఇనిక సుడ్ఃత‌ ఇహిఙ, ఆగాసం రే ఆజి నాల్గి సెంగుఙ అసిమహి పెరి దుపాటి ననిక ఉండ్రి బూమిదు డిఃపె ఆతిలెకెండ్‌‌ నా డగ్రు డిఃగ్‌జి వాతాద్. 6 అక్క నెగ్రెండ ‌సుడ్ఃతిఙ్‌ ‌దన్ని లొఇ నాల్గి కాల్కు మన్ని జంతుఙ్, అడిఃవి జంతుఙ్, బూమి ముస్కు ఊజి ‌బూలానికెఙ్, ఆగాసం ముస్కు ఎగ్రిని పొటిఙ్‌ నఙి తోరితె. 7 అయావలె, ‘పేతురు నిఙ్‌అ. సప్సి తిన్‌అ’, ఇజి ఉండ్రి మాట వెహ.

8 దన్నిఙ్ ‌నాను, ‘సిల్లె ప్రబు, సెఏద్ ఇజి ఇడ్తికెఙ్ ఇనికెఙ్‌బా నాను ఎసెఙ్‌బా తిన్‌ఏ’ ఇహ. 9 ఆగాసమ్‌దాన్‌ మాట మరి వాతాద్, ‘దేవుణు నెగ్గిక ఇజి వెహ్తికెఙ్‌ నీను ఏరిస్మ'. 10 ఈహు మూండ్రి సుట్కు వాతాద్. ఆక్కర్‌దిఙ్ ‌అక్కెఙ్‌ విజు ఆగసమ్‌దు మర్‌జి పెరె ఆతె. 11 యాక జర్గితి వెటనె కయ్సరియదాన్‌ కొర్నెలి పోక్తి ‌ముఎర్‌ లోకుర్ నఙి రెబాజి నాను మహి ఇల్లు డగ్రు వాతార్. 12 అయావలె దేవుణు ఆత్మ, ‘నీను ఇని అనుమానం సిల్లెండ వరివెట సొన్‌అ’ ఇహాన్‌. వీరు ఆరుగురు నమ్మిత్తికార్‌బా నావెట వాతార్. వాతారె మాపు కొర్నెలి ఇండ్రొ సొహప్‍.

13-14 కొర్నెలి ఇండ్రొ సొహిఙ్, ‌దేవుణు దూత వన్నివెట వెహ్తికెఙ్‌ విజు వెహ్తాన్‌. ‘నీను యోపాదు లోకాఙ్‌ పోక్సి పేతురు ఇజి కూకె ఆని సీమోనుఙ్‌ కూక్పిస్‌అ. వాండ్రు వానాండ్రె నీను, నీ కుటుమ్‌దికార్‌ విజేరె పాపం కిత్తి దన్ని సిక్సదాన్‌ ఎలాగ గెలిస్తెఙ్ ఆనాద్‌ ఇజి వెహ్ననాన్‌లె’ ఇజి వెహ్తికెఙ్‌ విజు కొర్నెలి మఙి వెహ్తాన్‌.

15 నాను వరివెట వర్గిదెఙ్‌ ‌మొదొల్‌స్తిఙ్, మా ముస్కు దేవుణు ఆత్మ తొలిత ఎలాగ వాతాదొ అయావజనె వరి ముస్కుబా వాతాద్. 16 అయావలె నఙి ప్రబు మాటెఙ్‌ ‌గుర్తు వాతాద్. ఇనిక ఇహిఙ, ‘యోహాను ఏరుదాన్ ‌బాప్తిసం సిత్తాన్‌. గాని మీరు దేవుణు ఆత్మదాన్‌ బాప్తిసం లాగె ఆనిదెర్‌లె’ ఇజి. 17 అహిఙ మాపు ప్రబు ఆతి యేసుక్రీస్తు ముస్కు నమకం ఇట్తి వలె దేవుణు మఙి సిత్తి ఇనాయమ్‌నె వరిఙ్‌బా సిత్తాన్.‌ దేవుణుదిఙ్‌ అడ్డు కిదెఙ్ నాను ఎపటిదికానా?”.

18 యాక వెహారె వారు మరి ఇని అడ్డుబా వెహ్‌ఏతార్. “నిజమ్‌నె, యూదురు ఆఇ వరిఙ్‌బా వరి పాపమ్‌కు డిఃసిసీజి దేవుణుదిఙ్‌ లొఙిజి ఎలాకాలం బత్కిదెఙ్‌ దేవుణు సరి సీజినాన్”, ఇజి వెహ్సి వారు దేవుణుదిఙ్‌ ‌స్తుతి కిత్తార్‌.

అంతియోకయాదు నమ్మితి వరిఙ్‌ క్రీస్తు లోకు ఇజి పేరు వాతాద్.

19 స్తెపానుఙ్‌ సప్తివెనుక యేసుప్రబు ముస్కు నమ్మితి వరిఙ్‌ లావు మాలెఙ్ ‌వాతిఙ్ ‌వారు సెద్రిత సొహార్. సెద్రితికార్ ‌సెగొండార్‌ పెనికె, కుప్ర, అంతియొకియ ఇని దేసమ్‌దాక సొహరె యూదురిఙ్ ‌ఉండ్రెనె దేవుణు మాటెఙ్‌ ‌వెహ్తార్‌. 20 గాని వరి లొఇ సెగొండార్‌ కుప్రదికార్, కురేనియదికార్‌ మహార్‌. వారు సొన్సి అంతియోకయాదు మన్ని గ్రీకు బాస వర్గిని వరిఙ్‌బా యేసు ప్రబు వందిఙ్‌ సువార్త వెహ్తార్‌. 21 ప్రబు సత్తు వరివెట మహాద్‌. అందెఙె మంద లోకు దేవుణు మాట నమ్మిత్తారె ప్రబు ముస్కు నమకం ఇట్తార్. 22 యెరూసలేమ్‌దు మన్ని సఙమ్‌దికార్‌ యాక వెహారె బర్నబెఙ్‌ అంతియోకయాదు పోక్తార్. 23 బర్నబ వాతండ్రె దేవుణు దయ వరి ముస్కు వా‍తా‍ద్ ఇజి సుడ్ఃతాండ్రె‌ సర్ద ఆతాన్. దేవుణు ముస్కు ఉండ్రె మన్సుదాన్‌ నమ్మిదు ఇజి వాండ్రు వరిఙ్‌ దయ్‌రం వెహ్తాన్‌. 24 బర్నబ దేవుణు ఆత్మ సత్తుదాన్, నమకమ్‌దాన్ నిండ్రితికాన్, నెగ్గికాన్. వాండ్రు దేవుణు మాటెఙ్‌ బోదిస్తిఙ్‌ మంద లోకుర్‌ యేసుప్రబు ముస్కు నమకం ఇట్తార్.

25 వెనుక బర్నబ సవులుఙ్‌ ‌రెబాజి తార్సు పట్నం సొహాన్‌. 26 సవులుఙ్‌ రెబాజి దొహ్‌క్తిఙ్ ‌వన్నిఙ్ ‌అంతియోకయాదు తతాన్. వారు రిఎర్‌ ఉండ్రి ఏండు బానె మహి సఙమ్‌దికార్‌ వెట కూడిఃతారె మంద లోకాఙ్‌ దేవుణు మాటెఙ్‌ బోదిస్తార్. అంతియోకయాదునె, న‍మ్మితి వరిఙ్‌ క్రీస్తు లోకు ఇజి పేరు తొలిత ఇడెః ఆత మహాద్‌. 27 యా కాలమ్‌దు ప్రవక్తరు సెగొండార్‌ యెరూసలేమ్‌దాన్ ‌అంతియోకయదు వాతార్. 28 వరి లొఇ అగబ ఇనికాన్‌ ఒరెన్ ‌దేవుణు ఆత్మదాన్‌ నిండ్రితాండ్రె రోమరాజు ఏలుబడిః కిని దేసమ్‌కాఙ్‌ విజు ఉండ్రి పెరి కరు వానాద్‌లె ఇజి వెహ్తాన్‌. (క్లవుదియ ఇని రాజు ఏలుబడిః కిత్తి కాలమ్‌దు యా కరు వాతాద్‌) 29 అయావలె నమ్మితికార్ విజేరె యూదయదు బత్కిని నమ్మిని వరిఙ్ ‌సాయం పోక్తెఙ్‌ ఒడిఃబితార్. మాపు ఎసొ సీనాపొ నసొ సీనాప్‌ ఇజి వారు ఒడిఃబితార్. 30 వరి సాయమ్‌కు వారు బర్నబని, సవులు వెట ‌పెద్దెలుఙబాన్‌ పోక్తార్.

12

పేతురు జెలిదాన్‌ గెలిస్తాన్.

1 అయ కాలమ్‌దు హేరోదు రాజు సఙమ్‌ది వరిఙ్ ‌సెగొండారిఙ్‌ మాలెఙ్ కిదెఙ్ ‌మొదొల్‌స్తాన్. 2 యోహానుఙ్‌ దాద ఆతి యాకోబుఙ్‌ ‌కుర్దదాన్ ‌సపిస్తాన్. 3 యా సఙతి యూదురిఙ్‌ ఇస్టం ఆతాద్‌ ఇజి నెస్తాండ్రె హేరోదు రాజు పేతురుఙ్‌బా తొహ్సి ఇడ్ఃదెఙ్‌ ‌ఆడ్ర సిత్తాన్‌. యూదురి పులాఙ్‌ ఆఇ రొటెఙ్‌ తిని పండొయ్‌ ‌దినమ్‌కాఙ్‌ యాక జర్గితాద్. 4 పేతురుఙ్‌ అరెస్టు కితారె వన్నిఙ్ ‌జేలిదు ఇట్తార్. జెలిదు ఇట్తారె వన్నిఙ్‌ కాప్‌ కిజి మండ్రెఙ్‌ పదహారు మణిసిర్‌ ‌జమానుఙ ‌ఒపజెప్తాన్. ఉండ్రె సుటు నాల్‌ఎర్ ‌మణిసిర్‌ కాపు మంజినార్. పస్క పండొయ్‌ ‌వెన్కా లోకాఙ్‌ ‌నడిఃమి తసి పేతురుఙ్‌ ‌తీర్‌పు తీరిస్తెఙ్‌ హేరోదు రాజు ఒడిఃతాన్. 5 ఆహె పేతురు జెలిదు మహాన్‌. గాని సఙమ్‌దికార్‌ వన్ని వందిఙ్ ‌గటిఙ దేవుణుదిఙ్‌ ‌పార్దనం కిజి మహార్‌.

6 మర్‌సనాండిఙ్‌ పేతురుఙ్‌ ‌తీర్‌పు తీరిస్తెఙ్ ‌వెల్లి తన ఇజి హేరోదు రాజు ఒడిఃబిత మహాన్‌. అయ పొదొయ్‌ పేతురు రిఎర్‌ ‌జమానుఙ నడిఃమి రుండి గొల్‌స్కాణిఙ్ ‌తొహె ఆజి నిద్ర కిజి మహాన్‌. రిఎర్‌ జమానుఙ్‌ ‌వెల్లి కాపు మహార్‌. 7 అయావలె వెటనె ఒరెన్ ‌దేవుణు దూత తోరె ఆతాన్. ఆ గది లొఇ జాయ్‌ నన్ని వెల్తుర్ ‌వాతాద్. దూత పేతురుఙ్‌ ‌పడఃకాదు డెఃయ్‌జి బేగి నిఙ్‌అ ఇజి వెహ్సి నిక్తాన్. వన్ని కిక్కాణిఙ్‌ గొల్‌స్కు ఊడ్ఃజి అర్తె.

8 దూత వన్నివెట, “నీను నడుముదు తొహె ఆజి జోడ్కు తొడ్ఃగిఅ”, ఇహాన్‌. పేతురు అక్కెఙ్‌ ‌తొహ్తిఙ్ ‌దూత, “నీ పాత పిడిఃగ్జి నా వెనుక రఅ”, ఇహాన్‌. 9 పేతురు దూత వెనుక సొహాండ్రె జెలిదాన్‌ వెల్లి వాతాన్. గాని జర్గినిక నిజమొ ఆఏదొ ఇజి పేతురు నెస్‌ఏతాన్. యాక విజు దర్సనమ్‌దు సుడ్ఃజిన ఇజి ఒడిఃబితాన్. 10 వారు ముందాల కాప్‌ కిని వరిఙ్ ‌డాట్సి వెనుకాది వరిఙ్‌బా డాట్సి పట్నం సొని ఇనుము గవుని డగ్రు వాతార్. వాతిఙ్‌ అదినె రే ఆతాద్. వారు సోసి వాజి ఉండ్రి వీది డాట్తిసొహి వెటనె దూత వన్నిఙ్‌ డిఃస్త సొహాన్‌.

11 అయావలె, జర్గితికెఙ్‌ విజు నిజమె ఇజి పేతురు తెలి ఆతాన్. దేవుణు వన్ని దూతెఙ్ ‌పోక్తాండ్రె నఙి హేరోదురాజు బాణిఙ్‌ డిఃబిస్తాన్. యూదురు నఙి ఇనిక కిదెఙ్‌ ఒడిఃబిత్తారొ దన్ని లొఇహాన్‌బా డిఃబిస్తాన్‌ ‌ఇజి ఏలు నాను నిజం నెస్నా ఇజి ఒడిఃబితాన్. 12 యాక నెస్తాండ్రె పేతురు, మార్కు ఇజి కూకె ఆని యోహానుఙ్‌ అయ్‌సి ఆతి మరియ ఇండ్రొ సొహాన్‌. బాన్‌ మంద లోకుర్ కూడిఃత మహారె‌ పార్దనం కిజి మహార్‌. 13 పేతురు వెల్లి మహి సేహ్లదు కొత్తాన్. ఎయెన్‌ ఇజి వెండ్రెఙ్‌ ‌రోద ఇని పణి మణిసిబాన్‌ సొహాద్. 14 అది పేతురు కంటం గుర్తు అస్తాదె గొప్ప సర్ద ఆతాద్. సేహ్ల రేఏండ ఉహ్‌క్సి సొహాదె, “పేతురు సేహ్ల డగ్రు నిహ మనాన్”, ఇజి మహి వరిఙ్‌ ‌వెహ్తాద్. 15 వారు, “నిఙి వెరి మనాద్” ఇహార్‌. గాని అది మరి మరి వెహ్తిఙ్‌ వారు, “అహిఙ వన్ని దూత వాతాద్” ఇహార్.

16 గాని పేతురు సేహ్లదిఙ్‌ కొత్సి మహాన్‌. వారు సొన్సి సేహ్ల రేతిఙ్‌ పేతురుఙ్‌ సుడ్ఃతారె గొప్ప బమ్మ ఆతార్. 17 మీరు జమ్‌న మండ్రు ఇజి పేతురు వరిఙ్‌ కియు సయ్‌న కితాండ్రె, దేవుణు వన్నిఙ్‌ ఎలాగ ‌జెలి లొఇహాన్‌ వెల్లి తత్తాన్ ‌ఇజి వరిఙ్ విజు వెహ్తాన్‌. యాక యాకోబుఙ్‌ని ‌మహి నమ్మితి వరిఙ్‌ వెహ్తు ఇహండ్రె మరి ఉండ్రి బాడ్డిదు సొహాన్‌. 18 పెందాహిఙ్ ‌జేలిదు మహి జమాఙ్‌ణు గొప్ప గాబ్ర ఆతార్. పేతురు‌ ఇనిక అతాండ్రొ ఎంబె సొహండ్రొ ఇజి వారు గొప్ప గాబ్ర ఆతార్. 19 పేతురుఙ్‌ రెబాజి దొహ్‌కిస్తెఙ్ ‌హేరోదు రాజు ఆడ్ర సిత్తాన్‌. గాని వారు ఎసొ రెబాతిఙ్‌బా తోర్‌ఏతాన్. అందెఙె హేరోదు రాజు కాప్‌ కిజిమహి జమాన్‌ఙ మరి మరి యా సఙతి వందిఙ్ వెన్‌బాజి పేతురు గెలస్త సొహాన్‌ కాక వ‍రి ముస్కు తీర్‌పు కితాండ్రె వరిఙ్ ‌సప్తెఙ్ ఆడ్ర సిత్తాన్‌.

హేరోదు రాజు సాతాన్.

హేరోదు రాజు యూదయదాన్‌ కయ్‌సరియాదు సొహాండ్రె బాన్‌ సెగం కాలం బత్కితాన్. 20 హేరోదురాజు తూరు పట్నమ్‌ది వరి ముస్కు, సీదోను పట్నమ్‌దివరి ముస్కు గొప్ప కోపం కల్గిజి మహాన్‌. అందెఙె వారు ఉండ్రె మన్సుదాన్‌ వాతారె రాజు ఇండ్రొణి అతికారి ఆతి ఒరెన్‌ బ్లాస్తు ఇని వన్నిఙ్‌ వరి పడఃకాదు కూడుఃప్తార్, రాజు వరి ముస్కు సమదనం ఆదెఙ్‌ ఇజి. ఎందనిఙ్‌ ‌ఇహిఙ రాజు దేసమ్‌దానె వరిఙ్‌ పంట దొహ్‌క్సి మహాద్‌. 21 ఏర్‌పాటు కిత్తి రోజు, హేరోదు రాజు, రాజుర్‌ తొడ్ఃగిని సొక్కెఙ్‌ పొర్‌పాతాండ్రె రాజు కుర్సిదు బస్తాండ్రె వాతివరివెట మీటిఙ్‌దు వర్గితాన్. 22 అక్క వెహారె లోకుర్, వీండ్రు ఒరెన్‌ దేవుణు లెకెండ్ ‌వెహ్సినాన్, లోకు లెకెండ్ ‌ఆఏన్ ‌ఇజి గగోల్‌ కిత్తార్‌. 23 రాజు యాక వెహిఙ్ ‌దేవుణుదిఙ్ ‌స్తుతి కిఎతాన్. వెటనె దేవుణు దూత వన్నిఙ్ ‌ఉండ్రి కస్టం పుటిస్తిఙ్‌ వాండ్రు పిడుఃకు ఆజి సాతాన్. 24 గాని దేవుణు సువార్త మరి మంద లోకు వెహార్‌కాక దేవుణు ముస్కు నమకం ఇట్తార్. 25 బర్నబని సవులు యెరూసలేమ్‌దు సొన్సి వరి పణిఙ్‌ వీస్తారె మార్కు ఇజి కూకె ఆని యొహానుఙ్‌ కూడుఃప్తారె యెరూసలేమ్‌దాన్‌ మర్‌జి వాతార్.

13

బర్నబెఙ్‌ని సవులుఙ్‌ ‌సువార్త సాటిస్తెఙ్‌ దేవుణు సఙమ్‌దికార్ ఏర్‌పాటు కిత్తార్‌.

1 అంతియోకయాదు మహి సఙమ్‌దు, సెగొండార్ ‌ప్రవక్తరు, మరి సెగొండార్ ‌దేవుణు మాటెఙ్‌ బోదిసినికార్ ‌మహార్‌. వారు ఎయెర్‌ ఇహిఙ, బర్నబ, నిగెర్ ‌ఇజి కూకె ఆని సిమెయోను, కురేనదికాన్ ‌లూకియ, హేరోదు అంతిపాస్*. 2 వీరు దేవుణుదిఙ్‌ పార్దనం కిజి ఉపాస్‌ కిజి మహివలె దేవుణు ఆత్మ వెహ్తాన్‌, “బర్నబెఙ్‌ని సవులుఙ్‌ నాను కూక్తి పణి వందిఙ్ ‌మీరు ఏర్‌పాటు కిదు”. 3 వెహ్తిఙ్, సఙం ఉపాస్‌ మంజి పార్దనం కితారె వరి ముస్కు కిక్కు ఇట్తారె, దేవుణు వెహ్తి పణి వందిఙ్‌ పోక్తార్.

బర్నబని సవులు కుప్ర ఇని ద్వీపుదు సొహార్.

4 దేవుణు ఆత్మ పోక్తిఙ్‌ బర్నబని సవులు డిఃగు సమ్‌దరం డగ్రు మన్ని సెలూకిన ఇని పట్నం సొహరె ఓడఃదు ఎక్తారె కుప్ర ఇని ద్వీపుదు† సొహార్. 5 వారు సలామి ఇని పట్నమ్‌దు సొహరె బాన్‌ మహి యూదురి మీటిఙ్‌ కిని ఇల్కాఙ్‌ ‌సొహరె దేవుణు మాటెఙ్‌ సాటిసి మహార్‌. మార్కు ఇజి కూకె ఆని యోహాను వరివెట వరిఙ్ తోడుః లెకెండ్‌ మహాన్‌. 6 వారు అయ ద్వీపు విజు పయ్‌నం కితారె పాపు ఇని పట్నమ్‌దు వాతార్. బానె వారు బర్‌యేసు ఇజి కూకె ఆని ఒరెన్‌ యూద వన్నిఙ్ ‌సుడ్ఃతార్. వాండ్రు ఒరెన్ సెట్ణికాన్. వాండ్రు అబద్దం మాటెఙ్‌ ‌వెహ్ని ప్రవక్త. దేవుణు మాటెఙ్‌ ‌వెహ్ని ప్రవక్త ఇజి నా‍టిసినాన్ గాని ఆఏన్. 7 వాండ్రు రోమ గవర్నరు ఆతి సెర్గిపవులు వెట మహికాన్. అయ రోమ గవర్నరు ఇహిఙ వాండ్రు తెలివి మన్నికాన్. వాండ్రు దేవుణు మాటెఙ్‌ వెనా ఇజి బర్నబెఙ్‌ని సవులుఙ్‌ కూక్‌పిస్తాన్. 8 గాని అయ సెట్ణికాన్ వరిఙ్‌ అడ్డు కిత్తాన్‌. (గ్రీకు బాసదు వన్ని పేరు ఎలీమ) రోమ గవర్నరు ఆతి సెర్గిపవులు యేసుప్రబు ముస్కు నమకం ఇడ్ఃఏండాదెఙ్ ‌సుడ్ఃతాన్, ‌యా గార్డి విదె కినికాన్. 9-10 అయావలె సవులు (వన్నిఙ్‌ పవులు ఇని పేరుబా మహాద్‌) దేవుణు ఆత్మదాన్‌ నిండ్రితాండ్రె ఎలీమేఙ్ తినాఙ్‌ ‌సుడ్ఃజి వెహ్తాన్‌, “నీను సయ్తాన్ పొటాదికాన్, నీతి నిజాయితి ఆతి విజు దన్నిఙ్‌ పడ్ఃఇకి. నీను పూర్తి సెఇకి, గొప్ప మొసెం కినికి. నిజమాతి దేవుణు మాటెఙ్‌ నిజం ఆఇకెఙ్ ‌ఇజి తోరిసిని.

11 ఇదిలో, దేవుణు ఏలు నిఙి తీర్‌పు సీజి సిక్స సీజినాన్. నీను సెగం కాలం గుడ్డి ఆజి పొద్దుదిఙ్‌ సుడ్ఃదెఙ్‌ అట్‌ఏండ ఆనిలె” వెటనె వాండ్రు గుడ్డి ఆతాన్. గోయ్‌ న‍న్ని గాందుదాన్ వన్ని కణెకెఙ్‌ సీకటి ఆతె. ఎయెర్‌బా కికాఙ్‌ అసి బుల్లెయ్‌ కిబిస్నారా ఇజి అతాల్ ‌ఇతాల్ ‌బూలాజి మహాన్‌. 12 అయ రోమ గవర్నరు జర్గితిక సుడ్ఃతివలె యేసుప్రబు ముస్కు నమకం ఇడ్తాన్. ఎందనిఙ్‌ ఇహిఙ యేసుప్రబు - వందిఙ్ బోద ‌వెంజి బమ్మ ఆతాన్.

పవులుని బర్నబ పిసిదియ దేసమ్‌దు మన్ని అంతియోకయాదు సువార్త వెహ్సినార్‌

13 వెనుక పవులుని వన్నివెట మహికార్‌ ఓడః ఎక్తారె పాపుదాన్‌ పంపులియాదు మన్ని పెర్గ ఇని పట్నం సొహార్. బానె యోహాను వరిఙ్ ‌డిఃస్తారె యెరూసలేమ్‌దు మర్‌జి సొహాన్‌. 14 వారు పెర్గు పట్నమ్‌దాన్‌ సోత్తారె పిసిదియ దేసమ్‌దు మన్ని అంతియోకయాదు సొహార్. బానె వారు విస్రాంతి దినమ్‌దు యూదురి మీటిఙ్‌ ఇండ్రొ సొహరె బస్తార్. 15 మోసె సిత్తి రూలుదాన్, ప్రవక్తరు రాస్తి మాటెఙదాన్ ‌సెగం సద్‌వితి వెనుక మీటిఙ్‌ ఇండ్రొణి అతికారిఙు ‌పవులుని బర్నబ వెట. “దాదారండె, లోకాఙ్‌ బోదిస్తెఙ్ ఇని మాటెఙ్‌బా ‌మహిఙ వెహ్తు” ఇహార్‌. 16 అయావలె పవులు నిఙితండ్రె విజేరె అలెజి మండ్రు ఇజి కియు సయ్‌న కితాండ్రె వరివెట వెహ్తాన్‌, “ఇస్రాయేలు లోకాండె, దేవుణుదిఙ్‌ తియెల్‌ ఆని యూదురు ఆఇ లోకాండె, నా మాట వెండ్రు. 17 మా ఇస్రాయేలు లోకు పార్దనం కిని దేవుణు, మా అనిగొగొరిఙ్, వన్ని లోకుర్‌ ఇజి మండ్రెఙ్‌ ఏర్‌పాటు కిత్తాన్‌. వారు అయ్‌గుప్తు దేసమ్‌దు ఆఇదేసెమ్‌దివరిలెకెండ్‌ మహివలె వరిఙ్‌ నండొ లోకు ఎల్పిస్తాన్. వెనుక గొప్పసత్తుదాన్‌ వరిఙ్ ‌అబ్బెణాన్ ‌గెల్‌పిసి తత్తాన్. 18 రమారమి నలపయ్ ‌పంటెఙ్ ‌వారు బిడిఃమ్‌ బూమిదు సొన్సి మహివలె దేవుణు వరిఙ్ ఓరిసి మహా‍న్. 19 కనాను దేసమ్‌దు మహి ఏడు జాతిఙాణి వరిఙ్ ‌విదెం కిజి గెల్‌పిస్తాండ్రె వరిఙ్‌ పాడు కిజి వరి దేసెం వన్ని లోకాఙ్‌ అక్కు లె‍కెండ్ ‌సిత్తాన్‌. 20 యాకెఙ్‌ విజు నాల్గి వందెఙ్‌ యబాయ్‌ పంటెఙాణ్ ‌జర్గితె.

వెనుక సముయేలు ఇని ప్రవక్త వాతి కాలమ్‌దాక వరిఙ్‌ ఏలుబడిః కిదెఙ్‌ తీర్పు తీరిస్ని నెయ్కి లోకాఙ్ ‌దేవుణు ఏర్‌పాటు కిత్తాన్‌. 21 దన్ని వెనుక ఇస్రాయేలు లోకుర్ ‘మఙి ఉండ్రి రాజుఙ్‌ ఏర్‌పాటు కిఅ’ ఇజి వెహ్తిఙ్‌ దేవుణు వరిఙ్‌ బెన్యమిను కుటుమ్‌దికాన్‌ ‌కీసు మరిసి ఆతి సవులుఙ్‌ నలపయ్ పంటెఙ్‌ ఏలుబడిః కిదెఙ్ ‌ఏర్‌పాటు కిత్తాన్‌. 22 వెనుక సవులుఙ్‌ ‌లాగితాండ్రె దావీదుఙ్ ‌రాజువజ దేవుణు ఏర్‌పాటు కిత్తాన్‌. దావీదు వందిఙ్‌ దేవుణు ఇని సాసి వెహ్తాన్ ఇహిఙ, ‘యెసెయి మరిసి ఆతి దావీదు ఇహిఙ నాను ఒడిఃబిని లె‍కెండ్ ఒడిఃబిజినాన్. నాను ఇస్టం ఆనికెఙ్ వాండ్రు ఇస్టం ఆజినాన్. వాండ్రు ఇనిక కిదెఙ్‌ ఇజి నాను కోరిజినానొ అక్కెఙ్‌ వాండ్రు కినాన్‌'. 23 యా దావీదు పొటెఙాణిఙె మా అనిగొగొర్‌ వెట దేవుణు ఒట్టుకిత్తి లెకెండ్‌ ఇస్రాయేలు లోకాఙ్ తప్రిస్నికాన్‌ ‌ఆతి యేసుఙ్‌ పుటిస్తాన్. 24 యేసు వాని ముందాల యోహాను ఇస్రాయేలు లోకాఙ్‌ బోదిస్తాన్. ఇనిక ఇహిఙ ‘విజేరె పాపమ్‌కు ఒప్పుకొడ్ఃజి డిఃసిసీజి బాప్తిసం లాగె ఆదెఙ్‌’ ఇజి. 25 యోహాను వన్ని పణి వీస్నివలె లోకాఙ్‌ వెహ్తాన్‌, ‘నాను ఎయెన్‌ ‌ఇజి మీరు ఒడిఃబిజినిదెర్‌? మీరు ఒడిఃబిజినికాన్ ఆఏన్‌ నాను. మీరు ఎద్రు సుడ్ఃజి మహికాన్‌ ‌వెన్కా వాజినాన్. వన్ని జోడ్కుబెల్టు కూతెఙ్‌బా నాను ఏపటిదిక ఆఏ'.

26 తంబెరిఙాండె, అబ్రాహాం కుటుమ్‌దికిదెరా, దేవుణుదిఙ్‌ తియెల్‌ ఆనికిదెరా, దేవుణు లోకాఙ్‌ ఎలాగ ‌గెల్పిస్నాన్లె ఇజి కబ్రు దేవుణు మఙి విజేరిఙె పోక్తాన్. 27 ఎందనిఙ్‌ ఇహిఙ యెరూసలేమ్‌దు మహికార్, వరి అతికారి లోకుర్, యేసు, దేవుణు పోక్తాన్‌ ‌ఇజి గుర్తు అస్‌ఏతార్. విజు విస్రాంతి దినమ్‌దు వారు ప్రవక్తరు రాస్తి మాటెఙ్‌ సద్‌వితార్‌ గాని అర్దం కి‌ఏతార్. గాని ‌ప్రవక్తరు ముందాల్నె వెహ్తి అయ మాటెఙ్‌ వ‍జ‍ జర్పిస్తార్. ఎలా‍గ ఇహిఙ యేసుఙ్‌ సప్తెఙ్‌ వారు తీర్పు కిత్తార్‌. 28 యేసుఙ్‌ తీర్పు కిని వ‍న్నిడగ్రు త‍సి సావుదిఙ్‌ ‌తగితి తప్పు ఇనికబా కిఏతా‍న్ ఇజి సుడ్ఃతిఙ్‌బా గాని విన్నిఙ్ సిలువ డెఃయ్‌జి సప్తు ఇజి వారు పిలాతుఙ్ బతిమాలితార్. 29 యేసుఙ్‌ యూదురు ఇనికెఙ్‌ ఇనికెఙ్‌ కినారొ ఇజి ప్రవక్తరు రాస్తి మహికెఙ్ విజు వారు కిత్తి వెనుక వన్ని సిసూర్‌ వన్ని పీనుగుదిఙ్ సిలువదాన్‌ డిప్తారె సట్టుపణుకుదు దొలిస్తి సాలమ్‌ లొఇ ఇడ్తార్. 30 గాని దేవుణు యేసుఙ్‌ ‌సాతి వరిబాణిఙ్ నిక్తాన్. 31 గలీలయదాన్‌ యెరూసలేమ్‌దు వన్నివెట సొన్సి మహి వరిఙ్ ‌యేసు నండొ రోస్కు తోరె ఆతాన్. వారు ఏలు మాటు ఇస్రాయేలు లోకాఙ్‌ నడిఃమి యేసుఙ్‌ సాసిర్.

32-33 ఏలు మాపు మిఙి సువార్త వెహ్సినాప్. అయ సువార్త ఇనిక ఇహిఙ దేవుణు యేసుఙ్‌ ‌సాతి వరిబాణిఙ్ ‌నిక్తాన్. యాక మా అనిగొగొర్‌ వెట దేవుణు కిత్తి ఒట్టు. వరిఙ్‌ కిత్తి ఒట్టు వరి పొటెఙాణికార్ ‌ఆతి మా వందిఙ్ ఏలు జర్గితాద్. “నీను నా మరిన్, నేండ్రు నాను నీ బుబ్బ ఆత మన్న”, ఇజి కీర్తన రుండిదు రాస్తి మనిక దిన్నివందిఙె.

34 దేవుణు వన్నిఙ్‌ సాతి వరిబాణిఙ్ ‌నిక్తాన్. ‌వన్ని పీనుగు సబ్‌ఏద్ ‌ఇజి వ‍న్నివందిఙ్ ‌దేవుణు మాటాదు ఈహు రాస్త మనాద్. “దావీదుఙ్ ‌సీనా ఇజి ఒట్టు కిత్తి నెగ్గి దీవెనమ్‌కు నాను మిఙి తప్‌ఏండ సీనా”. 35 కీర్తన పుస్తకమ్‌దు మరి రాస్త మనాద్. అక్క ఇనిక ఇహిఙ “నీను పోక్తివ‍న్ని పీనుగు సబ్‌జి సొండ్రెఙ్‌ ‌నీను సరి సిఇ”.

36 అహిఙ దావీదురాజు దేవుణు ఏర్‌పాటు కిత్తి వజ వన్ని తరమ్‌ది వరిఙ్ సేవ కిజి వీస్తాండ్రె సాత సొహాన్‌. వన్ని అనిగొగొరిబాన్ ‌వన్నిఙ్‌బా ముస్తార్. వన్ని పీనుగు సబిత సొహాద్. 37 గాని సాతి వరిబాణిఙ్‌ దేవుణు నిక్తి యా యేసు పీనుగు సబ్‌జి సొన్‌ఏతాద్.

38 అందెఙె తంబెరిఙాండె, మిఙి వెహ్సిని సువార్త యా‍కాదె. పాపమ్‌కు సెమిస్తెఙ్ యేసు అట్నాన్. యాక మీరు నెగ్రెండ నెస్తెఙ్‌ ఇజి నాను ఆస ఆజిన‍. 39 మోసె సిత్తి రూలుఙ్‌ ఒరెన్‌ వన్నిఙ్ ‌వన్ని పాపమ్‌కాణ్‌ డిఃబిస్తెఙ్ ‌అట్ఉ. గాని యేసు ముస్కు నమకం ఇడ్ని వరిఙ్‌ వరి పాపమ్‌కాణ్ యేసు పూర్తి డిఃబిస్నాన్. 40 ప్రవక్తరు వెహ్తివజ మిఙి రెఏండ సుడ్ఃదు. వారు ఇనిక వెహ్తార్‌ ఇహిఙ.

41 “సుడ్ఃదు, వెక్రిసినికిదెరా, మీరు బమ్మ నిదెర్‌లె గాని పాడాఃజి సొనిదెర్లె. ఎందనిఙ్‌ ‌ఇహిఙ మీ కాలమ్‌దు నాను ఉండ్రి బమ్మాని పణి కిన. గాని అయ పణి వందిఙ్ ఎయెర్‌బా వెహ్తిఙ్‌బా మీరు నమ్ఇదెర్”. 42 పవులుని బర్నబ యూదురి మీటిఙ్‌ ఇండ్రొణిఙ్ ‌సోత్తిఙ్, “వాని విస్రాంతి దినమ్‌దు వాజి యా మాటెఙ్‌ మఙి మరి వెహ్సి సిదాట్”, ఇజి బానె కూడిఃతి మహికార్‌ ‌వరిఙ్‌ బతిమాలితార్. 43 మీటిఙ్‌ ‌ఆతి వెనుక నండొండార్ ‌యూదురు, నండొండార్ ‌యూద మతమ్‌దు కూడిఃతి యూదురు ఆఇ బక్తి మన్నికార్‌ పవులుని బర్నబ వెట సొహార్. పవులు, బర్నబ వరివెట వర్గితార్. దేవుణు మిఙి తోరిస్ని ద‍యాదర్మమ్‌దిఙ్ డిఃస్‌ఏండ ఎలాకాలం నడిఃదు ఇజి పవులుని బర్నబ వరిఙ్ ఉసార్‌ కిబిస్తార్.

44 మరి వాతి విస్రాంతి దినమ్‌దు పట్నమ్‌దికార్‌ విజేరె సొహి లె‍కెండ్ మంద లోకుర్‌ దేవుణు మాట వెండ్రెఙ్‌ ఇజి యూదురు మీటిఙ్‌ కిని ఇండ్రొ కూడ్ఃజి వాతార్. 45 పవులు వెహ్ని మాటెఙ్‌ వెండ్రెఙ్‌ ‌మంద లోకుర్ కూడ్ఃజినార్‌ ‌ఇజి సుడ్ఃతారె ‌యూదురు గోస ఆతార్. వారు పవులు వెహ్తి మాటదిఙ్‌ మర్‌జి వెహ్తరె వన్నిఙ్‌ దూసలాడితార్.

46 అయావలె పవులు, బర్నబ తియెల్‌ ఆఏండ వెహ్తార్‌, “దేవుణు మాట ముందాల మిఙి వెహ్తెఙ్‌వలె. అందెఙె మాపు ముందాల మిఙి వెహ్తాప్. గాని మీరు, ఎలాకాలం బత్కిని బ‍త్కు దొహ్‌క్నికాప్‌ ఆఏప్ ఇజి మిఙి మీరె నెక్సి పొక్తిదెరె తీర్పు కిజినిదెర్‌ కక మాపు మిఙి డిఃసి యూదురు ఆఇ లోకుర్‌ బాన్ సొన్సినాప్. 47 దేవుణు మఙి సిత్తి ఆడ్ర ఇనిక ఇహిఙ, ‘యూదురు ఆఇ వరిఙ్ ‌ఉండ్రి జాయ్‌ వజ మిఙి ఇట్తా మన్న. ఎందనిఙ్‌ ‌ఇహిఙ యా లోకమ్‌దు మన్ని విజు లోకాఙ్, వరి పాపమ్‌కాణ్ ‌వాని సిక్సదాన్‌ ‌గెల్‌పిస్తెఙ్’ ‌ఇజి వెహ్త మనాన్. 48 యూదురు ఆఇ లోకుర్ విజేరె యా మాటెఙ్‌ వెహారె సర్ద ఆతార్. దేవుణు మాటెఙ్‌ ‌ఎస్సొనొ నెగ్గికెఙ్‌ ఇజి వారు వెహ్తార్‌. ఎలాకాలం బత్కిని బత్కుదిఙ్ ‌ఏర్‌పాటు ఆతికార్‌ విజేరె దేవుణు మాటెఙ్‌ నమ్మితార్. 49 దేవుణు మాట అయ దేసమ్‌దు విజు సాటె ఆతాద్. 50 గాని యూదురు ఆ పట్నమ్‌దు బక్తి మన్ని పల్కుబడిః మనికెఙ్‌ ఆతి అయ్‌లి కొడొఃక వెట, ‌పెరికార్‌ ఆతి మొగవరి వెట‌ వర్గిజి కోపం రేప్తారె పవులు ముస్కు, బర్నబ ముస్కు ‌మాలెఙ్ కితారె వరిఙ్ ‌అయా పట్నమ్‌దాన్‌ నెక్త పొక్తార్. 51 అందెఙె పవులుని బర్నబ, వరి కాల్కాణి దూల్లి అయ పట్నమ్‌ది వరి ఎద్రు దుల్‌ప్తార్. ఎందనిఙ్‌ ‌ఇహిఙ వా‍రు దేవుణు మాట నెక్సిపొక్తిఙ్ వరిఙ్‌ వాని సిక్స వారె తపిస్తార్ ఇజి సాసి లెకెండ్ ‌మండ్రెఙ్ ‌ఇజి. వెనుక వారు ఇకోనియ ఇని పట్నమ్‌దు సొహార్.

52 అంతియోకయాదు మన్ని సిసూర్‌ ఎసొనొ సర్ద ఆతార్. దేవుణు ఆత్మ వరి ముస్కు పూర్తి వాతాద్.

14

పవులు, బర్నబ ఇకొనియాదు సువార్త వెహ్సినార్‌

1 పవులుని బర్నబ కూడ్ఃజి ఇకొనియా‍దు సొహరె అంతియోకయాదు కిత్తిలె‍కెండ్ యూదురు మీటిఙ్‌ కిని ఇండ్రొ సొహార్. వారు నెగ్రెండ బోద వెహ్తిఙ్‌ ‌నండొండార్ ‌యూదురు, నండొండార్ ‌యూదురు ఆఇకార్‌బా ‌నమ్మితార్. 2 గాని నమ్మిఇకార్‌ ‌యూదురు, యూదురు ఆఇ వరిఙ్ ‌రేప్తారె అపొస్తురుఙ ముస్కు కోపం పుటిస్తార్. 3 గాని పవులు, బర్నబ నండొ రోస్కు బానె మహార్‌. యేసువందిఙ్ ‌దయ్‌రమ్‌దాన్‌ వర్గితార్. వారు ప్రబు దయాదర్‌మమ్‌ వందిఙ్‌ వెహ్తి మాటెఙ్‌ ‌నిజం ఇజి ప్రబు విజెరిఙ్‌ ‌తోరిస్తాన్. ఎలాగ ‌ఇహిఙ బమ్మాతి పణిఙ్ బమ్మాతి గుర్తుఙ్‌ ‌కిదెఙ్‌ ‌పవులుఙ్‌ బర్నబెఙ్ ‌సత్తు సిత్తాన్‌. 4 అయ పట్నమ్‌దు మహి లోకుర్ ‌రుండి గుంపుఙ్ ఆతార్. సెగొండార్ ‌యూదురు పడఃకాద్, మరి సెగొండార్‌ అపొస్తురి పడఃకాద్.

5 అయావలె సెగొండార్ ‌యూదురు ఆఇకార్, మరి సెగొండార్‌ యూదురు, యూదురి అతికారిఙు ‌వెట కూడ్ఃజి అపొస్తురుఙ్‌ ‌అసి వరిఙ్ ‌సిగు కిజి పణుకుఙాణిఙ్ ‌డెఃయ్‌జి సప్తెఙ్‌వలె ఇజి ఒడిఃబిజి మహార్‌. 6-7 అపొస్తురు అయ సఙతి నెస్తారె లుకయొనియాదు మహి లుస్‌త్ర, దెర్‌బ ఇని పట్నమ్‌కాణ్, వన్కా సురుల మన్ని దేసమ్‌కాఙ్ ‌ఉహ్క్‌సి సొహరె అబ్బె సువార్త సాటిస్తార్.

లుస్‌త్ర దెర్‌బ ఇని పట్నమ్‌కాఙ్‌ సొన్‌సినార్‌

8 లుస్‌త్ర ఇని పట్నమ్‌దు, నడిఃదెఙ్‌ అట్‌ఇ సొట వాండ్రు ఒరెన్‌ మహాన్‌. వాండ్రు పుట్తిబాణిఙ్‌ మొదొల్సి సొటాదికాన్ ఆతండ్రె ఎసెఙ్‌బా నడిఃదెఙ్‌ అట్‌ఏండ బసినె మంజినాన్. 9 పవులు బోదిసి మహిఙ్‌ వాండ్రు వెంజి మహాన్‌. పవులు వన్నిఙె సుడ్ఃతిఙ్‌ ‌నెగెండ్‌ ‌ఆన ఇజి వన్నిఙ్ నమకం పుట్సినాద్‌ ఇజి నెస్తాన్. 10 అయావలె పవులు వన్నిఙ్, “నిఙ్అ, నీ పాదమ్‌కు బూమిదు మొప్సి ‌నిల్‌అ”, ఇజి డటం వెహ్తిఙ్‌ అయ సొటాదికాన్ లిట్నె నిఙితండ్రె డాట్తెఙ్‌ మొదొల్‌స్తాన్.

11 పవులు కిత్తి బమ్మాతి పణి సుడ్ఃతారె బాన్‌ మహి లోకుర్‌ లుకోనియ బాసాదు గగోలాతార్‌. “దెయమ్‌కు లోకు లెకెండ్ ఆతెనె మాడగ్రు డిఃగ్‌జి వాతె”, ఇజి డటం గగోలాతార్‌. 12 బర్నబెఙ్ ‌బ్రుహస్‌పతి ఇజి పేరు ఇట్తార్. నండొ బోద వెహ్తి వందిఙ్‌ పవులు ‌హెర్మ ఇజి పేరు ఇట్తార్. 13 పట్నం వెల్లి మహి బ్రుహస్‌పతి గుడిఃది పుజేరి వాతండ్రె డాఃకుఙ్, పూఙుదండెఙ్ ‌అస్తాండ్రె పట్నం వెల్లి మహి సేహ్ల డగ్రు తత్తాన్. మంద లోకు కూడ్ఃజి వాతారె పూజ కినాట్‌ ఇజి అయ పుజేరిని, కూడిఃతి మహి లోకుర్ ‌ఒడ్ఃబితార్. 14 బర్నబని పవులు యాక నెస్తారె వారు కిని ప‍ణిదిఙ్ ఒప్పుకొడ్ఃఎప్ ఇజి తోరిసిని వందిఙ్ వరి సొక్కెఙ్ ‌పాతెఙ్ ‌కిస్తారె లోకురి ‌నడిఃమిదు ఉహ్‌క్సి సొహరె డటం వెహ్తార్‌.

15 “తంబెరిఙాండె, మీరు ఎందనిఙ్‌ ‌ఈహు కిజినిదెర్‌? మాపుబా మీ నన్ని లోకునె. మీరు యా పణిదిఙ్‌ రెఇకెఙ్‌‌ డిఃసిసీజి ఆగాసం, బూమి, సమ్‌దరం, బాన్‌ ‌మన్ని విజు వనకాఙ్ ‌పుటిస్తి బత్కిజి మంజిని దేవుణుదిఙ్‌ నమ్మిదు ఇజి మిఙి సువార్త వెహ్సినాప్. 16 గడ్డిఃస్తి కాలమ్‌దు విజు జాతిఙ్ ‌వరిఙ్‌ వరిఙ్ ఇస్టమాతి వ‍న్కాఙ్ పొగిడిఃజి మాడిఃస్తెఙ్‌ దేవుణు డిఃస్త సిత్తాన్‌. 17 అహిఙ్‌బా దేవుణు ఆగాసమ్‌దాన్‌ మిఙి పిరు, ఎమేణివేల పంట అయావలె కనికారం ఆజి సీజినాన్. తక్కు సిల్లెండ బోజనం సీజినాన్. మీ మన్సుదిఙ్‌ సర్ద కిబిసి ‌పోస కిజినాన్. ఈహు వాండ్రు ఎలాగ మహ్తి దేవుణు ఇజి లోకాఙ్‌ తోరిస్తాన్”. 18 అపొస్తురు యాలెకెండ్ వెహ్తిఙ్‌బా వారు ‌వి‍రిఙ్ పూజ‍ కిఏండ ఆదెఙ్‌ ఇజి లోకురిఙ్‌ అడ్డు కిదెఙ్ గొప్ప కస్టం ఆతాద్.

19 అయావలె అంతియోకయదాన్, ఇకొనియదాన్ ‌సెగొండార్‌ యూదురు వాతారె వరి మాటెఙాణిఙ్ నండొ లోకాఙ్‌ వరి పడఃకాదు కూడుఃప్తార్. కూడుఃప్తారె, పవులు ముస్కు పణుకుఙ్‌ డెఃయ్తా‍ర్. వాండ్రు సాతాన్‌ ఇజి ఒడిఃబిత్తారె పట్నం వెల్లి వన్నిఙ్ ‌ఈడ్డిస్తారె బానె డిఃస్తార్. 20 గాని సిసూర్‌ వన్ని సురుల కూడిఃతి మహివలె పవులు నిఙితండ్రె పట్నమ్‌ లొఇ మర్‌జి సొహాన్‌. మహ్స నాండిఙ్‌ పవులు, బర్నబ కూడిఃతారె దెర్‌బ ఇని పట్నమ్‌దు సొహార్.

పవులుని బర్నబ సిరియాదు మన్ని అంతియొకయాదు మర్‌జి సొహార్‌

21 పవులుని బర్నబ దెర్‌బ ఇని పట్నమ్‌దు సువార్త బోదిస్తార్. నండొ లోకుర్‌ యేసుప్రబుఙ్‌ నమ్మితార్. వెనుక పవులుని బర్నబ, లుస్‌త్ర, ఇకొనియ, అంతియొకయాదు మర్‌జి వాతార్.

22 వాతారె, ఎమేణి పట్నమ్‌ది వ‍రిఙ్ బానె సిసూరిఙ్‌ ఉసార్‌ కిబిస్తార్. “మీ నమకం డిఃస్‌ఏండ మండ్రు. మాటు నండొ మాలెఙ్ ఓరిసి దేవుణు రాజెమ్‌దు సొండ్రెఙ్‌ వలె”, ఇజి మరి మరి పణిసి వెహ్తార్‌.

23 పవులు, బర్నబ విజు సఙమ్‌కాఙ్‌ పెద్దెల్‌ఙ ‌ఏర్‌పాటు కితారె ఉపాస్‌ మంజి పార్దనం కిజి, వారు నమ్మితి దేవుణుదిఙ్‌ వరిఙ్‌ ఒపజెప్తార్. 24 వెనుక పిసిదియ దేసెం డాట్తారె పంపులియాదు వాతార్. 25 పెర్గ ఇనిబాన్‌ దేవుణు మాటెఙ్‌ ‌బోదిసి వెనుక అతలియ పట్నమ్‌దు డిఃగ్‌జి సొహార్.

26 అబ్బెణిఙ్ ‌ఓడః ఎక్తారె వారు మొదొహి సోత్తి సొహి అంతియొకయాదు మర్‌జి వాతార్. యా అంతియొకయాదునె దేవుణు పణివందిఙ్, వన్ని దయాదర్మమ్‌దిఙ్ ఒపజెపె ఆతార్. అయ పణి వీస్తారె ఏలు బానె మర్‌జి వాతార్. 27 మర్‌జి వాతారె ‌సఙమ్‌ది వరిఙ్ విజెరిఙ్‌ ‌కూడుఃప్తారె, దేవుణు వరి వెటనె కిత్తి పణిఙ్ విజు వెహ్తార్‌. యూదురు ఆఇకార్‌ ‌దేవుణుదిఙ్‌ నమ్మిదెఙ్‌ వాండ్రు ఎలాగ సరి సిత్తాన్‌‌ ఇజి వెహ్తార్‌. 28 వారు నండొ కాలం బానె మంజి సిసూరి వెట బత్కిత్తార్.

15

అపొస్తురు, పెద్దెలుఙు ఆలోసనం కిదెఙ్ యెరూసలేమ్‌దు కూడ్ఃజి వాతార్‌

1 సెగొండార్‌ యూదయ దేసెమ్‌దికార్ ‌అంతియొకయాదు వాతార్. వారు అబ్బె మన్ని లోకాఙ్‌ ‌ఈహు నెస్పిస్తెఙ్‌ మొదొల్‌స్తార్. ఇనిక ఇహిఙ మోసె సిత్తి రూలు వజ సునతి కిబె ఆఏండ మహిఙ మీరు సిక్సదాన్‌ గెలిస్తెఙ్ అట్ఇదెర్ ‌ఇజి నెస్‌పిస్తార్. 2 పవులుని బర్నబ యా సఙతి వందిఙ్‌ కూడిఃతారె యూదయ దేసెమ్‌ది వరివెట నండొ వర్గిజి ఆహె తర్కిస్తార్. అందెఙె యా మాటెఙ వందిఙ్‌ పవులు, బర్నబ, వరివెట అంతియొకయ దేసమ్‌దు మన్ని మరి సెగొండార్‌ ఎక్కు యెరూసలేమ్‌దు సొన్సి అబ్బె మన్ని అపొస్తురుఙ, పెద్దెల్‌ఙ డగ్రు సొండ్రెఙ్‌ వలె ఇజి తీర్మానం ఆతార్. 3 ఆహె అయ సఙమ్‌ది లోకుర్‌ వరిఙ్ ‌పోక్తార్. వారు పినెకె, సమరియ ఇని దేసమ్‌క సరి సొహరె బానె మహి వ‍రివెట యూదురు ఆఇకార్‌ దేవుణు దరోట్ మహ్త వాతారె దేవుణుదిఙ్‌ నమ్మిజినార్ ‌ఇజి విజు వెహ్తరె సొహార్. అబ్బె మహి నమ్మితికార్ ‌యాక వెహారె గొప్ప సర్ద ఆతార్. 4 వారు యెరూసలేమ్‌దు వాతివలె ‌సఙమ్‌దికార్, పెద్దెలుఙు, అపొస్తురు విజేరె వరిఙ్ గవ్‌రం సీజి బసె కిత్తార్‌. దేవుణు వరివెట కిత్తి పణిఙ వందిఙ్‌ విజు వారు వెహ్తార్‌.

5 గాని బాన్‌ పరిసయ్‌రు ఇని జటుదు మహి నమ్మితికార్ ‌సెగొండార్‌ నిఙ్‌జి వెహ్తార్‌, “నమ్మిత్తి వరి లొఇ యూదురు ఆఇ లోకుర్‌ సునతి కిబె ఆదెఙ్‌ వలె. మోసె సిత్తి రూలుదు మన్ని ఆడ్రెఙ్‌ విజు వారు ఒప్పుకొడ్ఃజి ఆహె కిదెఙ్‌వలె ఇజి మాటు వరిఙ్‌ వెహ్తెఙ్‌వలె”, ఇజి వెహ్తార్‌.

6 అయావలె అపొస్తురు, పెద్దెలుఙు యా సఙతి వందిఙ్‌ ఆలోసనం కిదెఙ్ ‌కూడ్ఃజి వాతార్. 7 నండొ తర్కిసి వెనుక పేతురు నిఙితండ్రె వరివెట ఈహు వెహ్తాన్‌. “తంబెరిఙాండె, సెగం కాలమ్‌కాఙ్ ‌ముందాల్నె* యూదురు ఆఇ లోకాఙ్‌ సువార్త వెహ్తెఙ్‌ మీ నడిఃమిహానె దేవుణు నఙి ఏర్‌పాటు కిత్తాన్‌‌ ఇజి మీరు నెసినిదెర్. ఎందనిఙ్‌ ‌ఇహిఙ వారుబా దేవుణు మాట వెంజి దేవుణుదిఙ్‌ ‌నమ్మిదెఙ్. 8 లోకు ఒడిఃబినికెఙ్ విజు నెసిని దేవుణు, దేవుణుదిఙ్‌ నమ్మితి యూదురు ఆఇ లోకా‍ఙ్‌బా వ‍న్నిబాన్ కూడుఃప్నాన్ ఇజి తోరిస్తాన్. ఎలాగ తోరిస్తాన్‌ ‌ఇహిఙ మఙి సిత్తివజనె యూదురు ఆఇ లోకాఙ్‌బా దేవుణు వన్ని ఆత్మ సిత్తాన్‌. 9 యూదురు ఆతి మఙిని ఆఇ లోకుర్‌ ఆతి వరిఙ్‌ ఇని తేడ సిల్లెండ దేవుణు ఉండ్రె వజనె కిత్తాన్‌. ఎలాగ ‌ఇహిఙ వారు న‍మ్మితిఙ్ వరి మన్సుదు మన్ని పాపమ్‌కు విజు లాగితండ్రె సుబరం కిత్తాన్‌. 10 అహిఙ, మాపు గాని, మా అనిగొగొర్‌ గాని పిండిదెఙ్‌ అట్‌ఇ బరుదిఙ్ ఎందనిఙ్‌ యా నమ్మితి వరి ముస్కు మొప్సినిదెర్‌? ఆహె మీరు కిత్తిఙ మీరు దేవుణుదిఙ్‌ కోపం రేప్సినిదెర్. 11 గాని ప్రబు ఆతి యేసు దయాదర్‌మమ్‌దానె మాటు గెలిస్త‍మనాట్‌ ఇజి మాటు నమ్మిజినాట్. అయావజనె వారుబా గెలస్త మ‍నా‍ర్”, ఇహాన్‌.

12 ఆఇ జాతి లోకుర్‌ నడిఃమి దేవుణు వరివెట కిత్తి గొప్ప బమ్మాతి పణిఙ వందిఙ్ గొప్ప బమ్మాతి గుర్తుఙ వందిఙ్ పవులు, బర్నబ వెహ్తిఙ్, అబ్బె మహి లోకుర్‌ విజేరె జమ్‌న అలెతారె వెహర్. 13 వారు వెహ్తి వీస్తి వెనుక యాకోబు ఈహు వెహ్తాన్‌. “తంబెరిఙాండె, నా మాట నెగ్రెండ వెండ్రు. 14 ఆఇ జాతి లోకుర్‌ వెట దేవుణు ముందాల్నె దయ తోరిస్తాన్. అక్క ఎలాగ ఇహిఙ వరి బాణిఙ్‌ ‌ఉండ్రి జటు వన్ని సొంత లోకు వజ ఏర్‌పాటు కిదెఙ్ ‌దేవుణు వరిఙ్ ‌దయ తోరిస్తాన్. అక్క విజు పేతురు యెలె వెహ్త మనాన్. 15 ప్రవక్తరు ముందాల్నె వెహ్తికెఙ్‌ యాక‍దె. ఇని తేడ సిల్లెద్‌. వారు ముందాల్నె వెహ్తి మాట ఇనిక ఇహిఙ.

16 “దిన్ని వెనుక నాను మర్‌జి వాజి దావీదురాజుది అర్తి సొహి ఇల్లు తొహ్న. లాగ్జి విసీర్‌జి దన్నిఙ్‌ నాను మర్‌జి తొహ్సి దన్నిఙ్ ‌నాను ముందాల్ ‌మహిలెకెండ్‌ కిన. 17-18 అయావలె ఆఇ జాతి లోకుర్ విజేరె నఙి రెబానార్‌లె. ఆఇ జాతి లోకుర్‌ బాణిఙ్‌ నా పేరు అస్తెఙ్‌ నాను ఏర్‌పాటు కిత్తికార్‌ విజేరె నఙి రెబానార్‌లె ఇజి దేవుణునె వెహ్సినాన్”, “యాక నండొ కాలమ్‌కాఙ్ ‌ముందాల్నె దేవుణు వెహ్త మనాన్”.

19 యాకోబు మరి వెహ్తాన్‌, “నా మన్సుదు ఇనిక ఇహిఙ, దేవుణు దరోట్‌ మహ్తి వాతి ఆఇ జాతి లోకురిఙ్ మాటు మాలెఙ్ కినిక ఆఏద్‌. 20 మాటు వరిఙ్ ‌ఉండ్రి ఉత్రం రాసి పోక్తెఙ్. అబ్బె ఇనిక రాస్తెఙ్‌ ఇహిఙ, బొమ్మెఙ ‌పూజ సిత్తి కండ తినిక ఆఏద్‌. అక్క సెఇక. సాని బూలానిక ఆఏద్‌. గొత్తిక పిడిఃక్సి సప్తిక తినిక ఆఏద్‌. నల తినిక ఆఏద్‌. యాక విజు డిఃసిసీదెఙ్. అక్కెఙె. మరి ఇనిక సిల్లెద్‍. 21 ఎందనిఙ్ ఇహిఙ యాక విజు రాస్తిమని మోసె సిత్తి రూలుఙ్‌ ప్రతి విస్రాంతి దినమ్‌దు, నండొ కాలమ్‌కాణిఙ్‌† ‌యూదురు మీటిఙ్‌ కిని ఇల్కాఙ్‌ సదివిజి మంజినాద్. మోసె వెహ్తి మాటెఙ్‌ విజు పట్నమ్‌దు బోదిసి మంజినాద్, అందెఙె వన్కాఙ్‌ విజు వారు లోబ‍డ్ఃదెఙ్”, ఇజి వెహ్తాన్‌.

అపొస్తురు ఉండ్రి ఉత్రం రాస్త పోక్తార్‌

22 అయావలె అపొస్తురు, పెద్దెలుఙు, సఙమ్‌దికార్‌ విజేరె కూడిఃతారె నమ్మిత్తి వరిలొఇహాన్ సెగొండారిఙ్‌ ఏర్‌పాటు కిజి పవులుని బర్నబవెట అంతియొకయాదు పోక్తెఙ్ ‌ఇజి తెగిస్తార్. వారు బర్సబ ఇని మరి ఉండ్రి పేరు మన్ని యూద వన్నిఙ్, సీలెఙ్‌ ఏర్‌పాటు కిత్తార్‌. యూదని, సీల రిఎర్. అయ సఙమ్‌దు ముకెలమతికార్.

23 వరివెట సఙమ్‌దికార్‌ ఉండ్రి ఉత్రం రాస్త పోక్తార్. అబ్బె ఇనిక రాస్త మనాద్‌ ఇహిఙ, ‘మీ దాద్‌సీర్‌ ఆతి అపొస్తురు, పెద్దెలుఙు, అంతియొకయాదు, సిరియాదు, కిలికియాదు మన్ని దేవుణుదిఙ్‌ ‌నమ్మిత్తి యూదురు ఆఇ జాతిఙ విజేరిఙ్‌ వందనమ్‌కు పోక్సినార్. 24 సెగొండార్‌ మా డగ్రుహాన్ ‌సొహరె వరి బోదదాన్ ‌మఙి మాలెఙ్ కిత్తార్‌, మీ మన్సుఙ విజు బాద కిత్తార్‌ ఇజి మాపు నెస్తాప్. గాని వరిఙ్ ‌మాపు పోక్‌ఏతాప్, ఇని అతికారంబా సిఏతాప్. 25-26 అందెఙె, మా యేసు ప్రబు వందిఙ్‌ పాణం సావుదిఙ్‌ ఒప‍జెప్తి మా ప్రియమాతి బర్నబ, పవులు ఇని వరివెట మా డగ్రుహాన్‌ సెగొండారిఙ్‌ ‌మీ బాన్‌ పోక్నాప్ ‌ఇజి మాపు ఉండ్రె మన్సు ఆత మనాప్. 27 అందెఙె మాపు యూద, సీల ఇని రిఎరిఙ్‌ ‌పోక్సినాప్. వారు వాజి మాపు రాస్తి మాటనె వెహ్నార్లె. 28-29 మిఙి అవ్‌సరం ఆతి ఆడ్రెఙ్‌ ‌ఇనికెఙ్‌ ఇహిఙ, దెయమ్‌కాఙ్‌ పూజ కిత్తికెఙ్‌ తిన్మాట్. నల తిన్మాట్. గొత్తిక పిడిఃక్సి సప్తివనకాఙ్‌ తిన్మాట్. సాని బూలాదెఙ్‌ ఆఏద్‌. యా పణిఙ్ ‌కిఏండ మీరు దూరం మహిఙ మిఙినె నెగెద్. మిఙి అవ్‌సరం ఆతి యా ఆడ్రెఙ్‌ ‌ఆఏండ మరి నండొ ఆడ్రెఙ్‌ ‌వెహ్సి మీ ముస్కు బరు ఇడ్నిక ఆఏద్‌ ఇజి దేవుణు ఆత్మని, మాపు ఉండ్రె మన్సు ఆజినాప్. మిఙి మా వందనమ్‌కు.

30 అయావలె సఙమ్‌దికార్‌ సెల్వ సిత్తిఙ్ ‌వారు సోత్తారె డిఃగు అంతియొకయాదు వాతార్. బానె నమ్మితి వరిఙ్ ‌విజెరిఙ్‌ కూడుఃప్తారె ఉత్రం సితార్. 31 వారు అయ ఉత్రం సద్‌వితారె డటం సర్ద ఆతార్. ఎందనిఙ్‌ ఇహిఙ అయ ఉత్రం వరిఙ్ ‌దయ్‌రం కిత్తార్‌. 32 యూద, సీల రిఎర్‌ దేవుణు మాటెఙ్‌ వెహ్నికార్. అందెఙె వారు దేవుణు మాటెఙ్‌ నండొ వెహ్సి అబ్బె మహి దాద్సిరిఙ్ ‌తంబెర్‌సిరిఙ్ ‌దయ్‌రం వెహ్సి ఇడ్తార్‍. అక్క వెంజి వరి మన్సుదు బలం ఆతార్. 33-34 వారు అబ్బె సెగం రోస్కు గడఃప్తార్‌. వెనుక, బానె మహి నమ్మితికార్‌ వరిఙ్‌ యెరూసలేమ్‌దు వరిఙ్‌ పోక్తి వ‍రిబాన్ మర్‌జి పోక్తార్. “దేవుణు సమదనం మీబాన్ మనీద్”, ఇహారె పోక్తార్. 35 గాని పవులుని బర్నబ అంతియొకయాదు మహారె మరి నండొ లోకుర్‌ వెట దేవుణు మాటెఙ్‌ ‌బోదిసి సువార్త వెహ్సి మహార్‌.

మార్కు వందిఙ్ ‌పవులుని బర్నబ గొడఃబ ఆతార్‌

36 సెగం రోస్కు ఆతి వెనుక పవులు బర్నబెఙ్, “ఏలు సొనాటె మాటు దేవుణు మాట వెహ్తి విజు పట్నమ్‌కాఙ్‌ మన్ని తంబెరిఙు విజేరె ఎలాగ ‌మనారొ ఇజి సూణ సొనాట్ ‌ఇజి వెహ్తాన్‌. 37 అయావలె మార్కు ఇజి ఆఇ పేరు మన్ని యోహానుఙ్‌ ‌వరివెట కూక్సి ఒతెఙ్‌ బర్నబ ఇస్టం ఆతాన్. 38 గాని మార్కుఙ్‌ వరివెట ఒతెఙ్‌ ‌ఆఏద్‌‌ ఇజి పవులు వెహ్తాన్‌. ఎందనిఙ్‌ ఇహిఙ మార్కు ముందాల వరివెట పణిదిఙ్‌ ‌సొహిఙ్ ‌పూర్తి టయం మన్‌ఏండ పంపులియదు వరిఙ్ ‌డిఃస్త సొహాన్‌.

39 మార్కు వందిఙ్ ‌పవులుని బర్నబ నండొ గొడఃబ ఆతారె రియాఙ సొహార్. బర్నబ మార్కుఙ్ ‌వెట ఒతండ్రె ఓడః ఎక్సి కూప్ర ఇని ద్వీపుదు సొహార్. 40 గాని పవులు సీలెఙ్‌ కూక్సి ఒతాన్. బాన్‌ మహి తంబెరిఙు వారు రిఎరిఙ్‌ ‌దేవుణు దయాదర్‌మమ్‌దిఙ్ ఒపజెప్తారె వరిఙ్ పోక్తార్. 41 వారు సోత్తారె సిరియ కిలికియ పట్నమ్‌కాఙ్ మన్ని సఙమ్‌కాఙ్ సొహార్‌. బానె ‌దేవుణు ముస్కు న‍మ‍కం ఇడ్తివ‍రి నమకం సత్తు కిబిస్తార్.

16

పవులుని సీల వెట తిమోతి కూడ్ఃజినాన్‌

1 పవులు, సీల వెట దెర్‌బ, లుస్‌త్ర ఇని పట్నమ్‌కాణ్ ‌వాతాన్. అబ్బె తిమోతి ఇనికాన్‌ ఒరెన్ ‌యేసుప్రబుఙ్‌ నమ్మిత్తికాన్ మహాన్‌. వన్ని అయ్‌సిబా నమకం ఇట్తా మహాద్‌. అది యూద జాతిదికాద్. వన్ని బుబ్బ ఆఇ జాతిదికాన్. వాండ్రు గ్రీసు దేసెమ్‌దికాన్. 2 తిమోతి వందిఙ్‌ లుస్‌త్రదు, ఇకొనియాదు నమ్మితికార్ వాండ్రు గొప్ప పేరు మన్నికాన్, ఇజి పొగ్‌డిఃతార్.

3 తిమోతిఙ్‌ వన్నివెట ఒతెఙ్‌ ఇజి పవులు ఆస ఆతండ్రె వన్నిఙ్‌ సునతి కిబిస్తాన్. ఎందనిఙ్‌ ‌ఇహిఙ ‌వన్ని బుబ్బ ఆఇ జాతిదికాన్‌ ఇజి అబ్బె మహి యూదురు విజేరె నెస్త మహార్‌. 4 వారు పట్నమ్‌కాణిఙ్‌ సొన్సి మహిఙ్, యేసుప్రబుఙ్‌ ‌నమ్మితికార్ ఎలాగ నడిఃదెఙ్‌ ‌ఇజి యెరూసలేమ్‌దు మన్ని అపొస్తురు, పెద్దెలుఙు ఏర్‌పాటు కిత్తి ఆడ్రెఙ్‌ బోదిస్తారె అక్కెఙ్‌ లొఙిదెఙ్ ‌ఇజి వెహ్తార్‌. 5 ఆహె సఙమ్‌దు మన్నివరి నమకం లావు పిరితాద్. వరి లెక్క రోజు రోజు లావు ఆజి మహాద్‌.

పవులు మసిదోనియ దేసెమ్‌ది వన్నిఙ్ దర్సనమ్‌దు సుడ్ఃజినాన్‌

6 ఆసియ ప్రాంతమ్‌దు దేవుణు మాటెఙ్‌ ‌వెహ్నిక ఆఏద్‌ ‌ఇజి దేవుణు ఆత్మ వరిఙ్‌ అడ్డు కిత్తిఙ్‌ ‌వారు ప్రుగియ, గలతీయ దేసమ్‌కాణిఙ్ సొహార్. 7 అయావలె ముసియ బెతనియ డగ్రు వాతారె బెతనియ సొండ్రెఙ్ ‌ఇజి సుడ్ఃతార్. గాని బాన్‌ సొండ్రెఙ్‌ యేసుప్రబు ఆత్మ వరిఙ్‌ సరి సిఏతాన్.

8 అందెఙె వారు ముసియ ప్రాంతం డాట్తారె డిఃగు సమ్‌దరం డగ్రు మ‍ని త్రోయ ఇని పట్నమ్‌దు‌ సొహార్. 9 అయ పొదొయ్‌ పవులు, బాన్‌ మహిఙ్, ఉండ్రి దర్సనం సుడ్ఃతాన్. అక్క ఇనిక ఇహిఙ మసిదోనియ దేసెమ్‌దికాన్‌ ఒరెన్ ‌నిల్సి, “నీను మసిదోనియాదు వాజి మఙి సాయం కిఅ”, ఇజి బతిమాలితి వజ దర్సనం సుడ్ఃతాన్. 10 పవులు ‌అయా దర్సనం వాతిఙ్, మాపు వెటనె మసిదోనియ సొండ్రెఙ్‌ తయార్ ‌ఆతాప్. ఎందనిఙ్‌ ఇహిఙ, మసిదోనియాది వరిఙ్‌ దేవుణు సువార్త వెహ్ని వందిఙ్ ‌దేవుణు మఙి కూక్త మనాన్‌ ‌ఇజి మాపు నెస్తాప్.

లుదియ యేసుప్రబుఙ్‌ నమ్మిజినాద్

11 మాపు త్రోయ పట్నమ్‌దాన్‌ ‌ఓడః ఎక్తాపె తినాఙ్‌ ‌సమొత్ర ఇని ద్వీపుదు సొహప్‍. మహ్స నాండిఙ్‌ ‌నెయపోలి ఇని పట్నమ్‌దు అందితాప్. 12 అబ్బెణిఙ్ ‌పిలిప్పి ఇని పట్నం వాతాప్. మసిదోనియ దేసమ్‌దు పిలిప్పి పట్నం ఉండ్రి ముకెలమాతి పట్నం. అక్క నండొండార్ ‌రోమాదికార్‌ బత్కిజి మహి పట్నం. మాపు సెగం రోస్కు ఆ పట్నమ్‌దు మహప్.

13 విస్రాంతి దినమ్‌దు మాపు పట్నం వెల్లి వాతాపె గడ్డ ఒడ్డు దరోట్ ‌యూదురు పార్దనం కిని బాడ్డి మనాద్‌సు ఇజి వాతాప్. వాతిఙ్, బాన్‌ బస్తాపె కూడ్ఃజి వాతి మహి అయ్‌లి కొడొఃక్‌వెట వర్గిదెఙ్‌ మొదొల్‌స్తాప్. 14 అయావలె లుదియ ఇని ఉండ్రి అయ్‌లి కొడొః వెంజి మహాద్‌. అది తుయతయ్‌ర పట్నమ్‌దికాద్.‌ అది లావు దరది ఊద రంగుది పాతెఙ్‌ పొర్నికాద్. ‌అది దేవుణుదిఙ్‌ ‌పార్దనం కినికాద్. దేవుణు మాటెఙ్‌ ‌అర్దం కిదెఙ్ ‌దేవుణు బుద్ది సిత్తిఙ్ అది పవులు వెహ్తి మాటెఙ్‌ మన్సుదు ఇడ్ఃతాదె అయావజనె నడిఃతాద్. 15 అది, దన్ని ఇండ్రొణికార్, విజేరె బాప్తిసం లాగె ఆతార్. వెనుక అది, “నాను దేవుణుదిఙ్‌ పూర్తి నమ్మిజిన ఇజి మీరు ఒప్పుకొటిఙ నా ఇండ్రొ వాజి మండ్రు”, ఇజి మఙి బతిమాలితాద్.

పవులుఙ్‌ సీలెఙ్‌ జెలిలొఇ ఇడ్తార్‌

16 ఒర్నెండు మాపు పార్దనం కిని బాడ్డిదు సొన్సి మహిఙ్‌ ఉండ్రి వెట్టిపణి కిని ఇజిరి అయ్‌లి మా ఎద్రు వాతాద్. దన్నిఙ్‌ పుతొన్* ఇని దెయం అస్త మహాద్‌. అది జాతకం వెహ్సి దన్ని ఎజుమానురిఙ్ నండొ డబ్బు గణపిస్తాద్. 17 అది పవులుని ‌మఙి వెనుక వాజి డటం గగోల్‌ ఆజి వెహ్తాద్‌, “యా లోకుర్, ‌విజెరిఙ్‌ ఇంక పెరి దేవుణుదిఙ్‌ ‌సేవ కినికార్. దేవుణు ఎలాగ మిఙి గెల్పిస్నాన్లె ‌ఇజి వీరు వెహ్నార్లె” ఇహాద్‌. 18 నండొ రోస్కు అది ఆహె కిజి మహిఙ్, పవులు మన్సుదు గొప్ప బాద ఆతండ్రె అయ దెయమ్‌దిఙ్‌ “నీను యా ఇజిరి దన్నిఙ్ ‌డిఃసి సొన్‌అ ఇజి యేసుక్రీస్తు అతికారమ్‌దాన్‌ ‌వెహసిన”, ఇజి వెహ్తాన్‌. వెటనె అయ దెయం అయ్‌లిదిఙ్ ‌డిఃస్త సొహాద్.

19 గాని దన్ని ఎజుమానిరు వరిఙ్ ‌వాని డబ్బు విజు సొహె ఇజి సుడ్ఃతారె పవులు ‌సీలెఙ్ ‌పట్నం నడిఃమి, అతికారిఙ డగ్రు ఈడిఃసి తతార్. 20-21 కోర్టు నడిఃపిసిని వరిబాన్‌ తత్తారె, “వీరు యూదురు. వీరు బోదిసిని అలవాటుఙ్ ‌మఙి పడ్ఃఇకెఙ్. మాటు రోమాదికాట్. మాటు అక్కెఙ్‌ ‌ఒపుకొణిక ఆఏద్‌, అయావజనె నడిఃనిక ఆఏద్‌. మా పట్నమ్‌దు వీరు గొప్ప కలిబిలి కిజినార్”, ఇజి వెహ్తార్‌.

22 అయావలె బాన్‌ కూడిఃతి మహి లోకుర్ విజేరె పవులుఙ్‌ని, సీలెఙ్‌ ఎద్రు వాతారె నింద మొప్తారె గగొల్‌ ఆతార్. వరి సొక్కెఙ్ ‌లాగ్‌జి వరిఙ్ ‌డెఃయ్దు ఇజి కోర్టు నడిఃపిసినికార్‌ ఆడ్ర‌ సితార్. 23 వారు లావు దెబ్బెఙ్‌ డెఃయ్తారె పవులు ‌సీలెఙ్‌ జెలి లొఇ ఇడ్తార్‌. “వరిఙ్ జాగర్త సుడ్ఃదు”, ఇజి జేలి ఎజుమానిఙ్‌ ఆడ్ర ‌సిత్తార్. 24 అయ ఆడ్ర ‌వాతిఙ్ ‌జెలి ఎజుమాని వరిఙ్ ‌జేలిదు లొఇ మన్ని గదిదు వరి కాల్కాఙ్‌ డుకేఙ లొఇ తొహ్తాండ్రె ఇట్తాన్. 25 రమారమి మదరెయ్‌తు పవులుని సీల దేవుణుదిఙ్‌ పార్దనం కిజి పాటెఙ్‌ పార్జి మహార్‌. వీరు పార్‌జి మహిఙ్‌ జెలిదు తొహె ఆతి మహికార్ విజేరె వెంజి మహార్‌. 26 అయావలె వెటనె బూమి విజు డటం కద్లితాదె అయ జేలి పునాదిఙ్‌ విజు కద్లితె. వెటనె సేహ్లెఙ్‌ విజు రే ఆతె. జెలిదు మహివరి విజెరి కట్కు ఊడిఃతె. 27 అయ జేలి ఎజుమాని తెలి ఆతండ్రె జెలిది సేహ్లెఙ్‌ విజు రే ఆతిమనిక సుడ్ఃతాన్. సుడ్ఃతండ్రె జెలిదు మహికార్‌ ‌ఉహ్‌క్త సొహార్‌ ఇజి ఒడిఃబిజి కుర్ద లాగితండ్రె వన్నిఙ్‌ వాండ్రె గుత్తె ఆజి సాదెఙ్ ‌తయార్ ఆతాన్. 28 అయావలె పవులు, “నీను ఇని కూనిబా కిబె ఆమ. మాప్‌ విజెపె ఇబ్బెనె మనాప్”, ‌ఇజి డటం గగోల్‌ ఆజి వెహ్తాన్‌.

29 అయ జేలి ఎజుమాని, దీవ తగ్‌అ ఇజి వెహ్సి లొఇ ఉహ్‌క్సి వాతాండ్రె వణక్సి పవులు సీలారి పాదమ్‌కాఙ్‌ డగ్రు అర్తాన్. 30 వాండ్రు పవులుఙ్‌ని సీలెఙ్‌ ‌వెల్లి తతాండ్రె వెన్‌బాతాన్, “బాబురాండె, నాను తప్రె ఆదెఙ్‌ ‌ఇహిఙ ఏలు ఇనిక కిదెఙ్‌?”.

31 “యేసుప్రబు ముస్కు నమకం ఇట్తిఙ, అయావలె నీను నీ ఇండ్రొణికార్‌ ‌విజిదెరె తప్రె ఆనిదెర్”, ‌ఇజి పవులు సీల వెహ్తార్‌. 32 పవులుని సీల వన్నిఙ్, వన్ని ఇండ్రొణి వరిఙ్‌ యేసుప్రబు వందిఙ్ సువార్త వెహ్తార్‌. 33 ఆ పొదొయ్‌ ‌అయా గడిఃయాదునె వాండ్రు పవులుని సీలెఙ్‌ ‌ఒతాండ్రె వరి దెబ్బెఙ్ నొహ్తాన్. వెటనె వాండ్రు, వన్ని ఇండ్రొణికార్‌ విజేరె బాప్తిసం లాగె ఆతార్. 34 వాండ్రు పవులుఙ్‌ని సీలెఙ్‌ వన్ని ఇండ్రొ కూక్సి తసి బోజనం సిత్తాన్‌. దేవుణు ముస్కు నమకం ఇట్తి వందిఙ్ వాండ్రు వన్ని ఇండ్రొణికార్‌ విజేరె నండొ సర్ద ఆతార్.

35 పెందల కోర్టు నడిఃపిసినికార్, “అయ లోకాఙ్‌ డిఃస్తు”, ఇజి ఆడ్ర ‌సిత్తారె జమాన్‌ఙ ‍జెలి ఎజుమానిబాన్‌ ‌పోక్తార్. 36 జేలి ఎజుమాని అయ మాటెఙ్‌ పవులు ‌వెహ్తాన్‌. “మిఙి డిఃస్తు ఇజి కోర్టు నడిఃపిసినికార్‌ ఆడ్ర ‌పోక్త మనార్. మీరు ఏలు జమ్‌న సొండ్రు”, ఇజి వెహ్తాన్‌.

37 గాని పవులు, “మాపు వర్గిదెఙ్‌ ‌అవకాసం సిఏండ వారు తీర్‌పు కిజి విజేరె ముందాల డెఃయ్తార్. మాపు రోమాదిఙ్ అక్కు మ‍నికాప్‌ ఇహిఙ్‌బా మఙి జెలిదు ఇట్తార్. ఏలు మఙి ఎయెర్‌బా నెస్‌ఏండ పోక్తెఙ్‌ సుడ్ఃజినార్. మాపు ఒప్‌ఏప్. వారె వాజి మఙి వెల్లి తసి పోక్తెఙ్”, ఇజి జమానుఙ్‌ ‌వెహ్తాన్‌. 38 యా మాటెఙ్‌ అయ జమానుఙ్‌ కోర్టు న‍డ్ఃపిసిని వ‍రిఙ్ వెహ్తార్‌. పవులుని సీల రోమాదిఙ్ అక్కు మనికార్‌ ఇజి వెహారె వారు తియెల్‌ ఆతార్. 39 అయ కోర్టు నడిఃపిసినికార్‌ వాతారె పవులుఙ్, సీలెఙ్‌ ‌సెమ లొస్తారె జెలిదాన్‌ ‌వెల్లి కూక్సి తత్తారె ‘పట్నం డిఃసి సొండ్రు’ ఇజి వరిఙ్ ‌వెహ్సి పోక్తార్. 40 వారు జెలిదాన్‌ ‌వెల్లి వాతారె లుదియబాన్‌ సొహార్. అబ్బె నమ్మిత్తివరి వెట వర్గిజి వరిఙ్ ఆదరిస్తారె వరి నమకందిఙ్ సత్తు కిబిసి ‌దయ్‌రమ్‌ ముస్కు మండ్రు ఇజి వెహ్తార్‌. వెనుక వారు బాణిఙ్‌ సోత్త సొహార్.

17

పవులు తెసలొనికదు సొహాన్‌

1 అయావలె పవులుని సీల పిలిప్పి పట్నమ్‌దాన్‌ ‌సోత్తారె అంపిపొలి, అపొలోనియ పట్నమ్‌కు డాట్సి దెసలొనిక* ఇని పట్నమ్‌దు వాతార్. అబ్బె యూదురు మీటిఙ్‌ ‌కిని ఇల్లు ఉండ్రి మహాద్‌. 2 పవులు, వాండ్రు ఒజ ఆతి లెకెండ్‌ యూదురి మీటిఙ్‌ కిని ఇండ్రొ సొహాన్‌. సొహాండ్రె, బానె మహి వరివెట మూండ్రి విస్రాంతి దినమ్‌కు దేవుణు మాట వెహ్సిమహాన్. ఇనిక ఇహిఙ, 3 “క్రీస్తు ఇనికాన్‌ మాలెఙ్ ఆజి సానాన్లె. సాజి మర్‌జి ని‌ఙ్‌నాన్‌లె’ ఇజి ప్రవక్తరు రాస్తిక దేవుణు మాటాదు మనాద్. అయ లెకెండ్ జర్గిదెఙె. నాను మీ వెట సాటిసి వెహ్ని యా యేసుప్రబునె క్రీస్తు”. యా మాటెఙాణిఙ్‌ సదివిజి వెహ్సి సిత్తాన్‌. 4 యూదురు - లొఇహాన్ ‌సెగొండార్‌ పవులు వెహ్తి మాటెఙ్‌ ఒపుకొటారె పవులుని సీల వెట కూడిఃతార్. బక్తి మన్ని గ్రీకు జాతిదికార్‌ నండొండార్, ముకెలమాతి అయ్‌లికొడొఃక్ ‌నండొండెక్‌బా వరివెట కూడిఃతార్.

5 అహిఙ యూదురు గోస ఆతార్. గోస ఆతారె ఇని పణి సిల్లెండ తిరిగిని సెఇ లోకాఙ్‌ సర్దుహాన్‌ కూడుఃప్తారె మందెఙ్‌ ఆజి పట్నమ్‌దు కలిబిలి కిజి యాసోను ఇని వన్ని ఇండ్రొ సొహార్‌. ఇండ్రొణి సేహ్ల‍దిఙ్ డెఃయ్‍త పొక్తారె పవులుని సీలెఙ్‌ ‌లోకుర్‌ నడిఃమి అసి తనాట్ ఇజి లొఇ డుఃగితార్. 6 గాని పవులుఙ్‌ని సీలెఙ్‌ తోర్‌ఏతార్‌కాక యాసోనుఙ్‌ మరి నమ్మితి వరిఙ్ ‌సెగొండారిఙ్‌ పట్నం అతికారిఙ డగ్రు లాగిత తతార్. “వీరు, యా లోకం విజు కలిబిలి కినికార్, ఇబ్బెబా వాత మనార్. 7 విరిఙ్‌ యా యాసొను వన్ని ఇండ్రొ ఇట్తా మహాన్‌. వీరు విజేరె యేసు ఇజి మరి ఒరెన్ ‌రాజు మనాన్‌ ఇజి వెహ్సి కయ్‌సరు రూలుఙ లొఙిఏండ నడిఃసినార్”, ఇజి డటం గగోలాజి వెహ్తార్‌. 8 యాక వెహారె లోకుర్, పట్నం అతికారిఙు గొప్ప కలిబిలి ఆతార్. 9 అతికారిఙు యాసోను బాణిఙ్, అయ నమ్మిత్తి వరి బాణిఙ్ డబ్బు తొహ్పిస్తారె వరిఙ్ ‌డిఃస్త సితార్.

పవులు బెరెయాదు సొహాన్‌

10 సీకటి ఆతిఙ్‌ ‌వెటనె నమ్మితికార్ ‌పవులుఙ్, సీలెఙ్‌ బెరెయ ఇని బాడ్డిదు ‌పోక్తార్. వారు బానె వాతారె యూదురు మీటిఙ్‌ కిని ఇండ్రొ సొహార్. 11 బెరెయాదు మహికార్‌ తెసలొనికదు మహి వరిలెకెండ్ ఆఏర్. వారు గొప్ప ఆసదాన్‌ దేవుణు మాటెఙ్‌ ‌వెహరె వనక వందిఙ్ ఒడిఃబిజి మ‍హార్. పవులుని సీల వెహ్సి మహి సఙతిఙ్‌ నిజమ్‌నెనొ ఆఏదొ ఇజి వారు రోజు దేవుణు మాటాదు సుడ్ఃజి సదివిజి మహార్‌. 12 అందెఙె వరి లొఇ నండొండార్ ‌యూదురు నమ్మితార్. నండొండార్‌ గ్రీసు జాతిది వరి లొఇ పల్కుబడిః మన్ని అయ్‌లి కొడొఃక్‌ని మొగకొడొఃర్ ‌నమ్మితార్. 13 గాని బెరెయాదుబా పవులు దేవుణు మాటెఙ్‌ సాటిసినాన్ ‌ఇజి తెసలొనికదు మన్ని యూదురు నెస్తారె బాణిఙ్‌ వాతారె బెరెయా లోకాఙ్‌ ‌కోపం పుటిస్తారె కలిబిలి కిత్తార్‌.

14 అయావలె నమ్మితికార్ ‌పవులుఙ్‌ వెటనె సమ్‌దరం డగ్రు సొన్‌అ ఇజి పోక్తార్. గాని సీలని, తిమోతి బెరెయాదునె నిహ మహార్‌. 15 పవులుఙ్‌ పోక్తెఙ్‌ సొహికార్ ‌ఏదెన్సు† పట్నమ్‌దాకానె ఒతార్. సీల, తిమోతి వెటనె నా బాన్ ‌రద్దు ఇజి కబ్రు సితండ్రె పవులు వరిఙ్‌ మహ్సి పోక్తాన్.

పవులు ఏదెన్సు పట్నమ్‌దు సొహాన్‌

16 పవులు ఏదెన్సు పట్నమ్‌దు సీలెఙ్‌ ‌తిమోతిఙ్‌ ఎద్రు సుడ్ఃజి మహాన్‌. మహిఙ్‌ అయ పట్నమ్‌దు వారు మాడిఃస్తి మహి దె‍య‍మ్‌కాణి బొమ్మెఙ్ ‡నండొ మహిఙ్‌ ‌అక్కెఙ్ ‌సుడ్ఃజి మన్సుదు నండొ బాద ఆతాన్. 17 అయావలె యూదురు మీటిఙ్‌ కిని ఇండ్రొ సొహాండ్రె యూదురు వెట, బ‍క్తి మన్ని యూదురు ఆఇ వరివెట పవులు వాదిస్తాన్. రోజు రోజు సత సహ్క కూడ్ఃజి వాతి వరివెట వాదిసి మహాన్‌. 18 అబ్బె లావు సద్‌వితి మన్నికార్ ‌ఎపికూరియ జటుదికార్‌ సెగొండార్‌§ స్తోయికుల లోకుర్‌ లొఇ సెగొండార్‌ మహార్‌. వారు పవులు వెట వాదిస్తార్. సెగొండార్, యా బడాకి ఇనిక వెహ్సినాన్‌ ఇజి వెహ్తార్‌. యేసుప్రబు వందిఙ్, సాతికార్‌ మర్‌జి నిఙ్‌ని వందిఙ్ పవులు నెస్పిస్తిఙ్ ‌అబ్బె మరి సెగొండార్ ‌వీండ్రు ఆఇ దెయమ్‌కాఙ్‌ వందిఙ్‌ వెహ్సినాన్‌ ఇజి వెహ్తార్‌. 19 వారు పవులు ‌అరెయొపగు ఇని సద్రుదు లాగిత తత్తారె, “నీను వెహ్సిని యా కొత్త మాట ఎలాగ మర్తికాదొ, మాపుబా నెస్తెఙ్‌ ఆనాదా? 20 నీను సెగం కొత్త మాటెఙ్‌ ‌వెహ్సిని. అక్కెఙ్‌ ‌మాపు ఎసెఙ్‌బా వెన్‌ఇకెఙ్. వన్కా అర్దం ఇనికాదొ ఇజి నెస్తెఙ్‌ ‌మాపు కోరిజినాప్”, ఇజి వెహ్తార్‌. 21 ఆ ఏదెన్సు పట్నమ్‌దికార్‌ విజేరె, అబ్బె బత్కిజి మహి ఏదెన్సు పట్నమ్‌దికార్‌ ఆఇకార్‌బా ఇనికాదొ ఉండ్రి కొత్త మాట విని వందిఙ్, వర్గిని వందిఙ్‌ లావు ఇస్టమాజి వరి సమయం విజు బానె గడఃప్సి మహార్‌.

22 అయావలె పవులు అరెయొపగు సద్రుదు నిహండ్రె ఈహు వెహ్తాన్‌, “ఏదెన్సు పట్నమ్‌దికిదెరా, మీరు విజు పణిఙ లొఇ గొప్ప బక్తి మన్నికిదెర్‌ ఇజి నఙి తోరిజినాద్. 23 ఎందనిఙ్‌ ఇహిఙ నాను బూలాజి బూలాజి మీ బొమ్మెఙ నెగ్రెండ సుడ్ఃజి మహిఙ్‌ ఉండ్రి మాలి పీట సుడ్ఃత. దన్ని ముస్కు ‘నెస్‌ఇ దెయమ్‌దిఙ్’ ఇజి రాస్త మనాద్. అందెఙె మీరు నెస్‌ఏండ ఇని దన్నిఙ్ మాడిఃసినిదెరొ దన్ని వందిఙ్‌ నాను మిఙి బోదిసిన”, ఇజి వెహ్తాన్‌.

24 పవులు మరి వెహ్తాన్, “యా బూ లోకమ్‌దిఙ్, ‌దన్ని లొఇ మన్ని విజువ నకాఙ్, ‌దేవుణునె పుటిస్తాన్. అయ దేవుణునె పరలోకమ్‌దిఙ్, బూమిదిఙ్‌ ‌ప్రబు ఆత మనాన్. అయ దేవుణు లోకు ‌తొహ్తి గుడిఃదు బత్కిఎన్. 25 దేవుణునె విజు లోకాఙ్‌ బత్కు, పాణం, విజు సీజినాన్. దేవుణుదిఙ్‌ ఇనికబా తక్కు ఆఏండ మన్‍ఎద్‍. అందెఙె లోకు వన్నిఙ్‌ ఇనికబా సీదెఙ్‌ అవ్‌సరం సిల్లెద్‌. 26 దేవుణు ఒరెన్‌ వన్ని వెట విజు జాతి లోకాఙ్‌ పుటిస్తాన్. ఎందనిఙ్‌ ఇహిఙ యా బూలోకం ముస్కు విజుబాన్‌ బత్కిని వందిఙ్‌ పుటిస్తాన్. వారు ఎంబె బత్కిదెఙ్‌ ఇజి, ఎమేణి కాలమ్‌దు బత్కిదెఙ్‌ ‌ఇజి దేవుణు ముందాల్నె ఏర్‌పాటు కిత మనాన్. 27 ఎందనిఙ్‌ ‌ఇహిఙ ఉండ్రి వేలా వారు నఙి ‌రెబాజి వానార్సు ఇజి ఇక్కెఙ్‌ విజు దేవుణు ఏర్‌పాటు కిత్తాన్‌. దేవుణు మా డగ్రుహాన్ ‌దూరం మంజినికాన్‌ ఆఏన్. 28 మాటు దేవుణు వెటనె బత్కినాట్, దేవుణు వెటనె నడిఃసినాట్, దేవుణు వెటనె మంజినాట్. మీ లొఇ పాటెఙ్‌ రాస్నికార్‌ వెహ్తివజ ‘మాటు దేవుణు కొడొఃరె'.

29 అందెఙె మాటు దేవుణు కొడొఃర్‌ ఆతిఙ్, లోకు, వరి మన్సుదు మన్ని ఆలోసనం వజ, వారు నెస్తిమన్ని పణి వజ బఙారమ్‌దాన్, వెండిదాన్, పణుకుఙాణ్‌ తయార్‌ కిత్త బొమ్మెఙ వజ దేవుణు మనాన్‌ ‌ఇజి ఒడిఃబిదెఙ్ ‌ఆఏద్‌. 30 నస్తివలె మాటు నెస్‌ఏండ మహివలె దేవుణు అక్క సుడ్ఃతిఙ్‌బా సుడ్ఃఇ లెకెండ్ ‌డిఃస్తాన్. ఏలు ఇహిఙ ఎంబెబా సరినె, విజేరె లోకుర్‌ వరి పాపమ్‌కు డిఃసిసీజి దేవుణుబాన్ ‌రద్దు ఇజి దేవుణు ఆడ్ర సీజినాన్. 31 ఎందనిఙ్‌ ఇహిఙ, దేవుణు విజేరె లోకాఙ్‌ నీతినిజయ్తిదాన్‌ తీర్‌పు కిదెఙ్ ‌ఉండ్రి రోజు ఏర్‌పాటు కిత మనాన్. అయా రోజు దేవుణు ఏర్‌పాటు కిత్తి ఒరెన్‌ లోకువెట తీర్‌పు తీరిస్నాన్. దేవుణు ఆ లోకుదిఙ్‌ ‌సావుదాన్‌ మర్‌జి నిక్త మనాన్. ఎందనిఙ్‌ నిక్తాన్ ‌ఇహిఙ ఆ లోకుదిఙ్‌ తీర్‌పు కిదెఙ్ ‌అతికారం మనాద్‌ ‌ఇజి విజేరిఙ్‌ రుజుప్‌ కిదెఙ్”.

32 లోకు సాజి మర్‌జి నిఙ్‌ని వందిఙ్‌ వెహారె వరి లొఇ సెగొండార్ ‌కరాయితార్. గాని మరి సెగొండార్‌ “దిన్ని వందిఙ్ మరి వెహ్‌అ, వెనాప్”, ఇజి పవులుఙ్‌ ‌వెహ్తార్‌. 33 ఆహె మహిఙ్‌ పవులు వరిబాణిఙ్‌ సొహాన్‌. 34 అహిఙ సెగొండార్‌ పవులు వెహ్తి మాటెఙ్‌ ‌నమ్మిత్తారె వన్ని వెట కూడిఃతార్. పవులు వెట ‌కూడిఃతి మహి వరి లొఇ అరెయొపగు సద్రుదికాన్ ఒరెన్‌ ‌దియొనుసియు, దమరి ఇని ఉండ్రి అయ్‌లి కొడొః, మరి సెగొండార్‌ మహార్‌.

18

పవులు కొరింతు పట్నమ్‌దు సువార్త వెహ్సినాన్‌

1 వెనుక, పవులు ఏదెన్సు పట్నమ్‌దాన్‌ సోతాండ్రె కొరింతు ఇని పట్నం సొహాన్‌. అయ కొరింతు పట్నమ్‌దు సొహిఙ్‌ బానె పొంతు దేసెమ్‌దికాన్‌ ‌అక్కుల ఇని ఒరెన్ ‌యూదు వన్నిఙ్‌ని వన్ని ఆల్సి ఆతి ప్రిస్కిలదిఙ్‌ సుడ్ఃతాన్. 2 యూదురు విజేరె రోమ పట్నం డిఃసి సొండ్రెఙ్‌వలె ఇజి క్లవుదియ ఇని రోమ పెరిరాజు ఆడ్ర సిత్తాన్‌. ఆడ్ర ‌సిత్తిఙ్ ‌యా ఆల్సి మాసిర్‌ ఇటలి దేసెం డిఃస్తారె కొరింతు పట్నమ్‌దు కొత్తాఙ్ ‌వాతార్. పవులు వరిఙ్‌ సుడ్ఃదెఙ్‌ సొహాన్‌. 3 పవులు వరివెట బ‍త్కిజి వరివెట కూడ్ఃజి పణి కిత్తాన్‌. ఎందనిఙ్‌ ఇహిఙ వారుని పవులు టంబుఙ్ ‌గుత్నికార్. 4 ప్రతి విస్రాంతి దినమ్‌దు పవులు యూదురు మీటిఙ్‌ కిని ఇండ్రొ సొహాండ్రె, యూదురు వెట, గ్రీసు వరివెట తర్కిసి వెహ్సి వాండ్రు వెహ్తికెఙ్‌ నిజం ఇజి ఒపిసి మహాన్‌. 5 సీలని తిమోతి మసిదోనియదాన్‌ వాతారె పవులు వెట కూడిఃతార్. అయావలె పవులు పూర్తి టయం దేవుణు మాటెఙ్‌ ‌బోదిసి మహాన్‌. యేసునె క్రీస్తు ఇజి యూదురుఙ డటిసి సాసి వెహ్సి మహాన్‌. 6 పవులు వెహ్తి మాటెఙ్‌ యూదురు నెక్తపొక్తారె పవులుఙ్‌ ‌దుసలాడిఃతార్. అయావలె పవులు, “దేవుణు మిఙి సిక్ససిత్తిఙ అక్క మీరె మీ ముస్కు తపిసినిదెర్. దిన్ని వందిఙ్ నా బాన్ తప్పు సిల్లెద్‌. ఇబ్బెహాన్‌ ‌నాను యూదురు ఆఇ వరిబాన్ ‌సొనానె దేవుణు మాటెఙ్‌ నెస్పి‍స్నాలె”, ఇజి వెహ్తండ్రె, సొక్కెఙ దూల్లి దుల్‌ప్తాన్.

7 పవులు యూదురు మీటిఙ్‌ ‌కిని ఇండ్రొహాన్ ‌సోత్తాండ్రె పడఃకాద్‌ మహి తీతియు యూస్తు ఇని వన్ని ఇండ్రొ సొహాన్‌. తీతియు దేవుణుదిఙ్‌ ‌పార్దనం కినికాన్. వన్ని ఇల్లు యూదురు మీటిఙ్‌ కిని ఇల్లు డగ్రునె మహాద్‌. 8 యూదురి మీటిఙ్‌ ఇల్లు నడిఃపిసినికాన్‌ ‌ఆతి క్రిస్పసు, వన్ని ఇండ్రొణికార్‌ విజేరె యేసుప్రబుఙ్‌ ‌నమ్మితార్. మరి కొరింతు పట్నమ్‌దికార్‌ నండొండార్‌బా దేవుణు మాట వెహారె నమ్మిత్తారె బాప్తిసం లాగె ఆతార్. 9 ఒర్‌నెండ్‌ పొదొయ్, దర్సనమ్‌దు యేసుప్రబు, “నీను తియెల్‌ ‌ఆఏండ వర్గిఅ. అలెజి మన్‌అ. 10 ఎందనిఙ్‌ ఇహిఙ నాను నీవెటనె మంజిన. నిఙి పాడు కిదెఙ్‌ నీ ముస్కు ఎయెన్‌బా రెఏన్. ఎందనిఙ్‌ ఇహిఙ యా పట్నమ్‌దు నాలోకుర్‌ నండొండార్‌ మనార్”, ఇజి పవులుఙ్‌ వెహ్తాన్‌. 11 అందెఙె పవులు దేవుణు మాటెఙ్‌ నెస్పిసి వరి నడిఃమి ఉండ్రి ఏండుని ఆరు నెలెఙ్‌ దాక మహాన్‌. 12 గాని గలియోను ఇనికాన్‌ అయ అకాయ దేసెమ్‌దిఙ్ ఏలుబడిః కినికాన్‌ ఆతివలె యూదురు ఉండ్రె జటు ఆతారె పవులు ముస్కు వాతార్. పవులుఙ్‌ అస్తారె కోర్టుదు ఒతార్. 13 వారు పవులు ముస్కు పిరాద్‌ కిత్తార్‌. ఇనిక ఇహిఙ, “దేవుణుదిఙ్‌ ఎలాగ పార్దనం కిదెఙ్‌ ఇజి మఙి మన్ని రూలుదిఙ్ ‌ఎదిరిసివెహ్సి వీండ్రు ఒపిసి మారిస్నిలె‍కెండ్ వెహ్సినాన్” 14 పవులు వర్గిదెఙ్‌ సుడ్ఃతాన్. అయావలె గలియోను యూదురిఙ్‌ ఈహు వెహ్తాన్‌, “యూదురాండె, ఇక్క ఉండ్రి తప్పు పణి వందిఙ్ ‌ఇహిఙ, ఉండ్రి సెఇ పణి వందిఙ్‌ ఇహిఙ నాను మీమాటెఙ్ ‌నెగ్రెండ వెండ్రెఙ్‌ ఆనాద్. 15 గాని ఇక్క ఇనికాదొ ఉండ్రి మాటవందిఙ్, పేర్‌కువందిఙ్, మీ రూలుఙ్‌ వందిఙ్ ‌తర్కిస్తెఙ్‌ ఇహిఙ మీరె పన్నిఙ్ ‌సుడ్ఃదు. నిన్ని సఙతిఙ వందిఙ్‌ తీర్‌పు తీరిస్తెఙ్ నఙి ఇస్టం సిల్లెద్”, ఇజి యూదురు వెట వెహ్తాన్‌. 16 ఈహు వెహ్తండ్రె వరిఙ్‌ కోర్టుదాన్ ‌పేర్తాన్. 17 అయావలె విజేరె కూడిఃతారె యూదురి మీటిఙ్‌ ‌ఇల్లు నడిఃపిసినికాన్‌ ఆతి సోస్తెనేసు ఇనివన్నిఙ్ ‌అస్తారె కోర్టు డగ్రు తత్తారె డెఃయ్తార్. అహిఙ్‌బా గలియోను యా సఙతిఙ వందిఙ్‌ ఇనికబా ఇన్‌ఎతాన్.

ప్రిస్కిలని అక్కుల

18 పవులు దేవుణువెట మొకిత మ‍హాన్‌కా‍క అక్క వీస్తివలె బుర్ర కత్రె ఆతాన్. కొరింతు పట్నమ్‌దు మరి నండొ రోస్కు మంజి వెనుక నమ్మిత్తివరిబాణిఙ్ ‌సెలవ లొస్తాండ్రె సొహాన్‌. కెంక్రెయాదు సొహరె బుర్ర కత్రె ఆతాన్. బాణిఙ్‌ ఓడః ఎక్తాండ్రె సిరియ ఇని దేసెమ్‌దిఙ్ ప్రిస్కిల, అక్కుల వెట సొహాన్‌.

19 వారు ఎపెసు పట్నమ్‌దు వాతార్. ప్రిస్కిల అకులరిఙ్‌ డిఃసి పవులు సొనివలె వీరు యా పట్నమ్‌దునె మంజినార్. పవులు ఇహిఙ ఒరెండ్రె బానె మహి యూదురి మీటిఙ్‌ ఇండ్రొ సొహాన్‌. సొహాండ్రె యూదురు వెట తర్కిసి వర్గిజి మహాన్‌. 20 సెగం రోస్కు మా వెట మన్‌అ ఇజి యూదురు పవులు ‌వెన్‌బాతిఙ్‌ పవులు కెఏతాన్. 21 వరిఙ్‌ డిఃసి సొహివలె, “దేవుణు ఇస్టం ఇహిఙ మీ డగ్రు మర్‌జి వాన”, ఇజి వెహ్తండ్రె సోత్తాన్. ఓడః ఎక్తాండ్రె ఎపెసుదాన్‌ సొహాన్‌. 22 కయ్‌సరియాదు అందితాండ్రె పవులు యెరూసలేం పట్నమ్‌దు ఎక్త సొహాన్‌. బానె మహి సఙమ్‌దివరిఙ్‌ సుడిః సొహాన్‌. వెనుక అంతియోకయాదు సొహాన్‌.

23 బానె సెగం కాలం మహి వెనుక సోతాండ్రె గలతియ ప్రుగియ ఇని దేసమ్‌కాణిఙ్ ‌వర్స బూలాతాండ్రె నమ్మితి వరిఙ్ నెస్పిస్తాన్. దేవుణుదిఙ్‌ ‌డిఃస్‌ఏండ నెగ్రెండ మండ్రు ఇజి వెహ్సి వరిఙ్‌ దయ్‌రం సిత్తాన్‌.

అపొలొ ఇనికాన్‌

24 అయావలె అలక్సంత్రియదికాన్ ‌అపొలొ ఇని ఒరెన్ ‌యూదవాండ్రు ఎపెసు పట్నమ్‌దు వాతాన్. వాండ్రు గొప్ప స‍ద్‌వితికాన్. దేవుణు మాటదు రాస్తిమ‍న్నికెఙ్ విజు బాగ నెస్తిమనికాన్. దేవుణు మాట నెగ్రెండ వర్గిదెఙ్‌ వాండ్రు అట్నాన్. 25 వాండ్రు యేసు ప్రబువందిఙ్‌ నెగ్రెండ సుర్‌కుదాన్ ‌నెస్‌పిస్తాన్. ఎలాగ బత్కిదెఙ్‌ ఇజి యేసుప్రబు నెస్‌పిస్తి మాటెఙ్‌ వాండ్రు నెస్తాన్. గాని యోహాను లోకాఙ్‌ సిత్తి బాప్తిసం వందిఙె వాండ్రు నెస్త మహాన్‌. 26 యూదురు మీటిఙ్‌ ‌కిని ఇండ్రొ దయ్‌రమ్‌దాన్‌ దేవుణు మాటెఙ్‌ వర్గితాన్. ప్రిస్కిల అక్కుల విన్ని మాటెఙ్‌ వెహారె విన్నిఙ్ వరి ఇండ్రొ కూక్త ఒత్తార్. ఒత్తారె దేవుణు వరిఙ్ సిత్తి సువార్త వందిఙ్‌ వీండ్రు నెస్ఇ వనకవందిఙ్ వన్నిఙ్‌ నెస్‌పిస్తార్.

27 వెనుక అపొలొ అకాయ దేసమ్‌దు సొండ్రెఙ్ ‌సుడ్ఃతిఙ్, ఎపెసుదు మన్ని నమ్మితికార్, నీను సొన్‌అ ఇజి వెహ్సి, అక్కాయాదు మహి నమ్మితివరిఙ్, ‘విన్నిఙ్ ‌మీ వెట కూడుఃప్తు’ ఇజి ఉత్రం రాస్తార్. వాండ్రు అబ్బె సొహాండ్రె దేవుణు దయాదర్మమ్‌దాన్ ‌నమ్మితి వరిఙ్ నండొ సాయం కిత్తాన్‌. 28 విజేరె కూడిఃతి మహి బాడ్డిదు అపొలొ యూదురువెట వాదిస్తాండ్రె వరి వాదం తప్పు ఇజి గటిఙ‌ వెహ్తాన్‌. యేసునె క్రీస్తు ఇజి దేవుణు మాటదు రాస్తికెఙ్ ‌వెహ్సి రుజుప్‌ ‌కిత్తాన్‌.

19

పవులు ఎపెసు పట్నమ్‌దు యేసువందిఙ్‌ వెహ్సినాన్‌

1 అపొలొ కొరింతు పట్నమ్‌దు మహివలె పవులు, ముస్కుమ‍న్ని దేసెమ్‌ది నాహ్‌కాణిఙ్‌ బూలాజి సువార్త వెహ్సి ఎపెసు పట్నమ్‌దు వాతాన్. బాన్‌ సెగొండార్‌ సిసూరిఙ్ ‌సుడ్ఃతాన్. 2 “మీరు నమ్మిత్తివలె దేవుణు ఆత్మ సత్తు మీ ముస్కు వాతాదా సిల్లెదా?”, ఇజి వరిఙ్ వెన్‌బాతాన్. వెన్‌బాతిఙ్‌ సిల్లెద్‌, దేవుణు ఆత్మ మనాద్‌ ఇజి మాప్‌ ఎసెఙ్‌బా నెస్‌ఏప్”, ఇజి వారు వెహ్తార్‌. 3 దన్నిఙ్‌ పవులు, “మీరు ఎమేణి బాప్తిసం లాగె ఆతిదెర్”, ఇజి వెన్‌బాతిఙ్, “మాపు యోహాను సిత్తినన్ని బాప్తిసం లాగె ఆతాప్” ఇహార్‌. 4 పవులు మరి వెహ్తాన్‌, “పాపమ్‌కు ఒప్పుకొడ్ఃజి డిఃస్తివరిఙె యోహాను బాప్తిసం సిత్తాన్‌. నా వెనుక వాని యేసు ముస్కు నమకం ఇడ్‌దు”, ఇజి వెహ్తాండ్రె బాప్తిసం సిత్తాన్‌. 5 యాక వెహారె వారు యేసుప్రబు పేరు అస్తారె బాప్తిసం లాగె ఆతార్. 6 పవులు వరి ముస్కు కికు ఇడ్తిఙ్ ‌దేవుణు ఆత్మ వరి ముస్కు వాతాద్. వాతిఙ్, వారు వరిఙ్ ‌నెస్‌ఇ ఆఇ బాసెఙ్‌ వర్గితార్. దేవుణుబాణిఙ్‌ వాతి మాటెఙ్‌ ‌వెహ్తెఙ్‌ మొదొల్‌స్తార్. 7 వారు డగ్రుడగ్రు పన్నెండు మణిసిర్‌ మొగకొడొఃర్ ‌మహార్‌.

8 పవులు అయ ఎపెసు పట్నమ్‌దు మన్ని యూదురి మీటిఙ్‌ ‌ఇండ్రొ సొహాండ్రె దేవుణు ఏలుబడిః వందిఙ్‌ తర్కిసి వర్గిజి వరిఙ్ ‌ఒపుకొడిఃసి దయ్‌రమ్‌దాన్‌ వర్గితాన్. ఆహె మూండ్రి నెలెఙ్‌ బానె మహాన్‌. 9 గాని సెగొండార్‌ గర్ర ఆజి అసల నమ్మిఏతార్. వారు పవులు వెహ్తి సువార్త వందిఙ్ విజెరి ముందాల దుసలాడిఃజి వర్గితార్. అందెఙె పవులు వరిఙ్‌ డిఃసి నమ్మితి వరిఙ్‌ వన్నివెట ఒతండ్రె రోజు రోజు తురాను ఇని ఒరెన్‌ వన్ని బడిః ఇండ్రొ నెస్పిస్త మహాన్‌. 10 రుండి పంటెఙ్‌ దాక పవులు యాలెకెండ్‌ వెహ్సిసిత్తిమహిఙ్‌ అయ ఆసియ ప్రాంతమ్‌దు బత్కిజిని యూదురు, యూదురు ఆఇకార్, విజేరె దేవుణు మాట వెహార్. 11 దేవుణు పవులువెట ఒద్దె గొప్ప బమ్మాతి పణిఙ్ ‌జర్గిస్తాన్. 12 వన్ని తువాలిఙ్, నడుఃముదు తొహ్ని కటు జబ్బు మన్నివరి డగ్రు తత్తిఙ్‌ వారు నెగెండ ఆతార్. దెయమ్‌కు విజు డిఃస్తె సొహె.

13 అయావలె యూదురు లొఇ సెగొండార్‌ మోటిగురుఙ్‌ బూలాజి దెయమ్‌కాఙ్‌ పేర్‌జి మహార్‌. దెయమ్‌కాఙ్‌ పేర్దెఙ్ నెస్తికార్‌ వారు. వారు యేసుప్రబు పేరు అసి దెయమ్‌కాఙ్‌ ‌పేర్దెఙ్ ‌సుడ్ఃతార్. “పవులు వెహ్ని యేసు సత్తుదాన్‌ వెహ్సిన, నీను విన్నిఙ్ డిఃసిసి సొన్‌అ ఇజి నాను ఆడ్ర ‌సీజిన”, ఇజి వారు దెయమ్‌కాఙ్‌ అస్తి వరిఙ్ ‌వెహ్సి మహార్‌. 14 స్కెవ ఇని ఒరెన్‌ యూదపెరిపుజేరి మరిసిర్‌‌ ఏడుగురు యా లెకెండ్ దెయమ్‌కాఙ్‌ పేర్‌దెఙ్‌ సుడ్ఃజి మహార్‌. 15 గాని ఆ దెయం వరివెట, “నాను యేసుఙ్‌ నెస్నా, పవులు ‌నెసిన, గాని మీరు ఎయిదెర్‌?”, ఇజి వెన్‌బాతాన్. 16 అయ దెయం అస్తిమహికాన్ ‌వరిముస్కు ఎగ్రితాండ్రె విజెరిఙ్‌ ‌అడిఃగి అర్‌ప్తాండ్రె గెలిస్తాన్. వరి పాతెఙ్‌ కిస్త విసీర్తాండ్రె గొప్ప దెబ్బెఙ్ ‌డెఃయ్తాన్. అందెఙె వారు ఏడుగురు లోకుర్ డుమ్‌డ ఆతారె దెబ్బెఙ్ ‌తాక్తిఙ్‌ అయ ఇండ్రొణిఙ్‌ సోత్తారె ఉహ్‌క్తార్. 17 అయ ఎపెసు పట్నమ్‌దు మహి విజేరె యూదురు, యూదురు ఆఇ జాతిదికార్‌ యాక వెహారె గొప్ప తియెలాతార్. యేసుప్రబు పేరుదిఙ్‌ గొప్ప గవ్‌రం సిత్తార్. 18 కొత్తఙ్‌ నమ్మితికార్ ‌నండొండార్‌ వాతారె వారు కిత్తి సెఇ పణిఙ్‌ విజు విజెరి ముందాల వెహ్తరె ఒప్పుకొటార్. 19 కొత్తఙ్ నమ్మితి సెట్ణిపణికినికార్ ‌నండొండార్‌ మంత్రమ్‌కు రాస్తిమని వరి పుస్తకమ్‌కు తత్తారె విజెరి ముందాల అక్కెఙ్‌ సుర్తార్. వారు లెక్క సుడ్ఃతిఙ్‌ ‌వనక దర యబాయ్‌ వెయిఙ్‌ వెండిరుపాయిఙ్ *వాతె. 20 ఈహె దేవుణు - మాట విజుబాన్ సాటె ఆతాదె నండొండార్ నమ్మితికార్ ఆతార్.

21 ఇక్కెఙ్ విజు జర్గితి వెనుక పవులు మసిదోనియ అకాయ ఇని దేసమ్‌కాఙ్ సొన్సి దేవుణు సఙమ్‌కాఙ్ సుడిః సొన్సి వెనుక బాణిఙ్‌ ‌యెరూసలేం పట్నమ్‌దుబా సొండ్రెఙ్‌వలె ఇజి ఒడిఃఒడిఃబితాన్. వెనుక‍ రోమ‍ ప‍ట్నమ్‌దుబా సొండ్రెఙ్‌వలె ఇజి ఒడిఃబితాన్. 22 వన్నివెట కూడ్ఃజి పణి కిజిమహి తిమోతి, ఎరాస్తు ఇనివరిఙ్ ‌మసిదోనియాదు పోక్తాండ్రె పవులు సెగం కాలం ఆసియ ప్రాంతమ్‌దు బత్కితాన్.

ఎపెసు పట్నమ్‌దు గొడఃబ జర్గితాద్

23 అయ కాలమ్‌దు యేసుప్రబు ముస్కు లోకుర్ నమకం ఇట్తి వందిఙ్ ‌ఉండ్రి గొప్ప గొడఃబ వాతాద్. 24 ఇక్క ఎలాగ ‌ఇహిఙ, దెమెత్రి ఇని ఒరెన్‌ సరాబు మహాన్‌. వాండ్రు వెండిదాన్‌ అర్తెమి ఇని దెయమ్‌దిఙ్ ‌ఇండ్రొ ఇడ్ని ఇజిరి గుడిఃఙ్† ‌తయార్‌ కినికాన్. యా దెమెత్రిఙ్, వన్నివెట మహి సరాబురిఙ్ ‌విజెరిఙ్‌ యా పణిదాన్ నండొ లాబం దొహ్‌క్సి మహాద్‌. 25 యా దెమెత్రి యా పణికినివరిఙ్‌ని, వ‍రిలె‍కెండ్ ఆఇపణిఙ్ కిని వరిఙ్‌బా కూడుఃప్తాండ్రె ఈహు వెహ్తాన్‌, “బాబురాండె, యా పణిదానె ఎక్కు ఆస్తి మఙి వానాద్ ‌ఇజి మీరు నెసినిదెర్‌గదె. 26 గాని కికాణిఙ్‌ ‌తయార్‌ కినికెఙ్‌ దెయమ్‌కు ఆఉ ఇజి యా పవులు వెహ్సి, ఎపెసు పట్నమ్‌దు ఉండ్రె ఆఏద్‌, ఆసియ ప్రాంతమ్‌దు విజుబాణిలెకెండ్ నండొండారిఙ్‌ నమ్మిసి మహ్తాన్. ఇక మీరు సుడ్ఃజినిదెర్. వెంజినిదెర్. 27 ఏలు గొప్ప ప్రమాదం ఆజినాద్. మా పణి వందిఙ్ మన్ని నెగ్గి పేరు పాడాఃనాద్లె. అక్కాదె ఆఏండ పెరి దెయమాతి యా అర్తెమి దెయమ్‌ది గుడిఃబా ఎయెరిఙ్‌బా అవ్‌సరం సిల్లెండ ఆనాద్. ఆసియ దేసెమ్‌దికార్‌ విజేరె, బూలోకం విజు పూజ కిని యా అర్తెమి దెయమ్‌ది గొప్ప పేరు సిల్లెండ ఆనాద్‌లె”, ఇజి యా దెమెత్రి వరివెట వెహ్తాన్‌.

28 యాక వెహారె వారు గొప్ప కోపం ఆతారె, “ఎపెసుదికార్‌ పూజకిని అర్తెమి దెయం గొప్ప పెరి దెయం”, ఇజి గొప్ప గగోల్‌ ఆతార్. 29 అయ పట్నమ్‌దు గొప్ప కలిబిలి ఆతాద్. వారు ఉండ్రె మన్సు ఆతారె పవులువెట బూలాజి మహి మసిదోని - యాదికార్ గాయి, అరిస్తర్కు ఇని రిఏరిఙ్‌ ‌అస్తారె అయ పట్నమ్‌దు మన్ని పెరి సద్రుదు‡ లాగిత ఒతార్. 30 మంద కూడిఃతి మహి అయ సద్రుదు సొండ్రెఙ్‌ ఇజి పవులు ఒడిఃఒడిఃబితాన్. గాని నమ్మితికార్‌ వన్నిఙ్‌ సరి సిఏతార్. 31 పవులు కూలయెర్‌ ‌ఆతి అయ ఆసియ ప్రాంతమ్‌ది అతికారి లోకుర్ ‌సెగొండార్‌బా లోకుర్‌ కూడ్ఃజివాతిమహిబాన్ సొన్మా ఇజి కబ్రు పోక్తారె బతిమాలితార్.

32 అయ సద్రుదు గొప్ప కలిబిలి జర్గితాద్. సెగొండార్‌ అహు వెహ్సి, మరి సెగొండార్‌ ఈహు వెహ్సి గగోల్‌ ఆతార్. గాని వారు ఇని దన్నిఙ్‌ కూడిఃత మనారొ ఇజి నండొ లోకుర్‌ నెస్‌ఏతార్. 33 యూదురు అలెక్‌జెండర్‌ ఇనివన్నిఙ్, విజెరె వందిఙ్‌ నీనె వర్‌గిఅ ఇజి లోకుర్‌ నడిఃమిహాన్ ‌ముందాల నిల్‌ప్తార్. అలెజి మండ్రు ఇజి వాండ్రు కియు సాప్తాండ్రె ఉండ్రి మాట §వెహ్న ఇజి సుడ్ఃజి మహాన్‌. 34 గాని వాండ్రు యూద వాండ్రు ఇజి నెస్తారె వారు రుండి గంటెఙ్‌ దాక, ‘ఎపెసువరి అర్తెమి దెయం గొప్ప దెయం’ ఇజి ఉండ్రెలెకెండ్ ‌గగోల్ ఆతార్. 35 అయావలె అయ పట్నం కర్ణం *వాతాండ్రె లోకాఙ్‌ విజెరిఙ్‌ ‌గగొల్‌ ఆఏండ మండ్రు ఇజి వెహ్తాన్‌. “ఎపెసు పట్నమ్‌దికిదెరా, మాపు అర్తెమి పెరి దెయమ్‌ది గుడిఃదిఙ్ ‌కాప్‌ కినికాప్‌ ‌ఇజి విజేరె నెసినార్‌గదె. ఆగాసమ్‌దాన్ ‌అర్తి అర్తెమి దెయమ్‌ది పణుకుదిఙ్‌బా కాపు కినికార్‌ ‌మాపె ఇజి విజేరె నెసినార్‌గదె. 36 యా సఙతిఙ విజు ఎద్రిసినిక ఆఏద్‌. అహిఙ మీరు ఏలు అలెజి మండ్రెఙ్‌ వలె. ఇనికబా గజిబిజి ఆజి కిదెఙ్ ‌ఆఏద్‌. 37 మీరు యా లోకాఙ్‌ లాగితి తత్తిదెర్. గాని వీరు గుడిఃఙ డొఙ కినికార్‌ ‌ఆఏర్. మా దెయమ్‌దిఙ్‌ దుసలాడ్ఃఏర్. 38 దెమెత్రిఙ్, వన్నివెట కూడిఃతి మహి పణిమణిసిరిఙ్ ‌ఎయెన్ ‌ముస్కుబా నేరం మొప్తెఙ్ ఇహిఙ, కోర్టుఙ్ నడిఃసినె, అతికారి లోకుర్‌ మనార్. బానె సొన్సి వారు ఒరెన్‌ముస్కు మరి ఒరెన్ నేరమ్‌కు సీదెఙ్. 39 గాని మరి ఇనివందిఙ్ ‌ఇనికబా తగ్గు మహిఙ అక్క రోజు జర్గిని సద్రుదు వర్గిజి తీర్‌పు తీరిస్తెఙ్. 40 నేండ్రు జర్గితి గొడఃబవందిఙ్‌ రోమ అతికారిఙు మా ముస్కు కేసు పొక్నారొ ఇజి నాను తియెలాజిన. ‌జ‍ర్గితి గొడఃబవందిఙ్ వెహ్తెఙ్‌ ఇని మాటబా సిల్లెద్‌. ఎందానిఙ్‌ ఇహిఙ యావజ కూడ్ఃజి గగోలాజి వర్గినిదన్నిఙ్ ‌వెహ్తెఙ్‌ అసల కారణం సిల్లెద్‌”, ఇజి వరివెట వెహ్తాన్‌‌†. 41 వాండ్రు ఈహు వెహ్సి కూడిఃతి మహి వరిఙ్ విజెరిఙ్‌ ‌సొండ్రు ఇజి పోక్తాన్.

20

పవులు మసిదోనియ‍ గ్రీసు దేసెమ్‌కాఙ్ సొహాన్‌

1 అయ గొడఃబ అణస్తి వెనుక పవులు నమ్మిత్తివ‍రిఙ్ ‌కూక్‌పిస్తాండ్రె వరి న‍మకమ్‌దిఙ్ స‍త్తు కిబిస్తాన్. దయ్‌రమ్‌ముస్కు ‌మండ్రు ఇజి వెహ్సి సెల్వ లొస్తాండ్రె మసిదోనియదు సొండ్రెఙ్‌ సోత్తాన్. 2 పవులు ఆ దేసెం విజు బూలాజి నమ్మితి వరిఙ్‌ సుడ్ఃజి సొహాన్‌. వరి నమకమ్‌దిఙ్ సత్తు కిబిస్తాన్. వెనుక అకాయ ఇజి కూక్ని గ్రీసు దేసమ్‌దు వాతాన్‌ 3 పవులు అబ్బె మూండ్రి నెలెఙ్‌ మహాన్‌. ఓడః ఎక్సి సిరియాదు సొన ఇజి మహిఙ్‌ యూదురు వన్నిఙ్ ‌సప్తెఙ్ కుట్ర ఆజి మహార్‌‌ ఇజి వెహాన్. అక్క నెస్తాండ్రె మసిదోనియదాన్ నడిఃజి సొన్సి అబ్బెణాన్ ఓడః ఎక్సి సొండ్రెఙ్‌ ఒడిఃబితాన్. 4 పురు మరిసి ఆతి బెరెయ పట్నమ్‌దికాన్‌ ‌సొపత్రు ఇనికాన్, దెసలోనియదికార్ ‌అరిస్తర్‌కు, సెకుందు ఇనికార్, దెర్‌బ పట్నమ్‌దికాన్‌ గాయి ఇనికాన్, మరి తిమోతి, ఆసియ దేసెమ్‌దికార్‌ ఆతి తుకికు, త్రోపిము ఇనికార్‌ పవులు వెట సొహార్. 5 వీరు ముందాల్నె సొహరె త్రోయ ఇని పట్నం మా వందిఙ్‌ సుడ్ఃజి మహార్‌‌*. 6 పులాఙ్‌ ఆఇ రొట్టెఙ పండొయ్‌ ఆతి వెనుక మాపు పిలిప్పి పట్నం డిఃసి ఓడః ఎక్సి అయ్‌దు రోస్‌కాణ్‌ త్రోయ† పట్నం వాతాప్. అబ్బె ముందాల సొహిమహివరివెట ఏడు రోస్కు మహప్.

పవులు సా‍తివన్నిఙ్ నిక్తాన్

7 వారమ్‌ది మొదొహి రోజు ‡ప్రబు ఏర్‌పాటు కిత్తి బోజనం తిండ్రెఙ్‌ మాపు కూడిఃత వాతాప్. అయావలె పవులు మర్స నాండిఙ్‌ సొనాలె ఇజి వరిఙ్ నెస్పిస్తాన్. మదరెయు - దాక నండొ మాటెఙ్‌ ‌వర్గిజి మహాన్‌. 8 మాపు కూడిఃతి మహి మేడః గదిదు నండొ దీవెఙ్‌ మహె. 9 అయావలె అయ్తుకు ఇని ఒరెన్ ‌దఙ్‌డాఃయెన్‌ కిటికిదు బస్తాండ్రె వెంజిమహాన్. వెంజిమహిఙ్ నిద్ర వాతాద్. పవులు లావు సుట్కు నెస్పిస్తి మహిఙ్‌ యా దఙడాఃయెన్‌ నిద్ర లావాత్తిఙ్‌ జోఙితాండ్రె మూండ్రి అంత్రంకాణిఙ్ ‌అడిఃగి అర్తాన్. పెహ్తి సుడ్ఃతిఙ్‌ సాత మహాన్‌. 10 గాని పవులు అడ్గి డిఃగితాండ్రె వన్ని ముస్కు అర్సి వన్నిఙ్‌ పొంబిజి అస్తాన్. “మీరు బాద ఆమాట్. వన్ని పాణం వన్నిలొఇనె మనాద్”, ఇజి వరివెట వెహ్తాన్‌. 11 పవులు మరి మేడఃముస్కు సొహాండ్రె రొటె రుక్సి వరివెట బోజనం కిత్తాన్‌. జాయానిదాక నండొ మాటెఙ్‌ వర్గిజి సోతాండ్రె సొహాన్‌. 12 వారు బత్కితి మహి అయ దఙ్‌డెఃఙ్ ‌ఇండ్రొ తతార్‌ గొప్ప సర్ద ఆతార్.

పవులు ఎపెసు పట్నమ్‌ది పెద్దెలుఙవెట సెలవ లొస్తాండ్రె యెరూసలేమ్‌దు సొహాన్‌.

13 పవులు అసోసు ఇనిబాన్‌ నడిఃజి సొండ్రెఙాతిఙ్‌ మాపు వన్నిముందాల ఓడః ఎక్సి అసోసు సొహప్‍. పవులుఙ్‌ బానె ఓడఃదు ఎక్నాప్‌ ఇజి మాపు ఒడిఃబిత్తాప్. 14 అసోసుదు పవులు మా వెట కూడిఃతివలె మాపు వన్నిఙ్ ‌ఓడఃదు ఎకిస్తాపె మితులె ఇని బాడ్డిదు వాతాప్. 15 బాణిఙ్‌ సోసి మహ్స నాండిఙ్‌ కియోసు ఇని బాడ్డిఙ ఎద్రు వాతాప్. మహ్స నాండిఙ్‌ ‌సమోసు ఇనిబాన్‌ ‌సొహాపె బాణిఙ్‌ మహ్స నాండిఙ్‌ ‌మెలితె ఇని బాడ్డిదు వాతాప్. 16 పెంతెకోస్తు ఇని పండొయ్‌నాండిఙ్‌ యెరూసలేమ్‌దు అందిదెఙ్‌వలె ఇజి పవులు తొంత్ర ఆతాన్. ఆసియదు సొహిఙ అలస్యం ఆనాద్‌ ఇజి ఎపెసు పట్నమ్‌దు సొన్ఎండ తినాఙ్‌ సొండ్రెఙ్‌ ఒడిఃఒడిఃబితాన్.

17 అందెఙె పవులు మిలెతుదు అందితివలె ఎపెసు పట్నమ్‌దు మన్ని సఙమ్‌ది పెద్దెల్‌ఙ వన్నిబాన్‌ కూక్‌పిస్తాన్. 18 వారు వన్ని డగ్రు వాతిఙ్‌ పవులు వరివెట ఈహు వెహ్తాన్‌, “నాను ఆసియదు వాతి మొదొల్ దినమ్‌కాఙ్‌ ఎలాకాలం మీ నడిఃమి ఎలాగ బత్కిజి మహానొ ఇజి మీరె నెస్నిదెర్‌గదె. 19 యూదురు నఙి సప్తెఙ్‌ కుట్ర కిజి నఙి మాలెఙ్ కిత్తార్‌ గాని నాను గొప్ప వాండ్రు ఇజి ఒడిఃబిఏండ కణెరు వాక్సి దేవుణు పణి కిజి ఎలాగ మహానొ ఇజి నిఙినె తెలినాద్. 20 సిక్సదాన్‌ ఎలాగ గెలిస్తెఙ్‌ ఇని వందిఙ్‌ అవ్‌సరమాతిక ఇనికబా సరినె మీలోకుర్‌ నడిఃమి విజేరె కూడిఃతి మహి బాడ్డిదు నాను సాటిస్త. మీ ఇల్కాఙ్‌బా వాతానె మిఙి నెస్పిస్త. 21 పాపమ్‌కు ఒప్పుకొడ్ఃజి డిఃసిసీజి, దేవుణుదిఙ్‌ లొఙిజి, మా ప్రబు ఆతి యేసుక్రీస్తు ముస్కు నమకం ఇడ్‌దు ఇజి నాను యూదురిఙ్‌ యూదురు ఆఇ వరిఙ్‌ సాసి వెహ్త.

22 ఇదిలో, నాను దేవుణు ఆత్మదిఙ్‌ లొఙిత్తానె యెరూసలేమ్‌దు సొన్సిన. అబ్బె నఙి ఇనిక జర్గినాద్లెనొ నఙి తెలిఏద్. 23 గాని విజు పట్నమ్‌కాఙ్‌బా, నఙి మాలెఙ్ ‌వాజినె ఇజి, యెరూసలేమ్‌దు నఙి జెలిదు ఇడ్నార్లె ఇజి, దేవుణు ఆత్మ నఙి వెహ్సినాన్. 24 గాని నా పాణమ్‌దిఙ్‌ నాను కండెక్‌బా విలువ సిఏ. ఎందానిఙ్‌ ఇహిఙ ప్రబు ఆతి యేసు నఙి సిత్తి పణి పూర్తి కిదెఙె. అయ పణి ఇనిక ఇహిఙ దేవుణు దయాదర్‌మమ్‌వందిఙ్‌ మన్ని సువార్త వందిఙ్ నాను సాసి వెహ్తెఙ్.

25 నాను బూలాజి దేవుణు ఏలుబడిః వందిఙ్‌ మీ నడిఃమి వెహ్త గాని మీలొఇ ఎయిదెర్‌బా మరి నఙి తొఇదెర్లె ఇజి నాను ఏలు నెస్నా. 26 గాని మీలొఇ ఎయిదెర్‌బా పాడాఃజి సొహిఙ నా పూసి తెవితాద్ ‌ఇజి నేండ్రు మీరె సాసిర్‌ ఆనిదెర్‌లె. 27 దేవుణు ఇస్టం పూర్తి నాను మిఙి నెస్పిస్త. ఇనికబా డాఃప్‌ఏత. 28 దేవుణు వన్ని సొంత మరిసి నల సితండ్రె సఙమ్‌దిఙ్‌ ‌సమ్‌పాదిస్తాన్. అయ సఙమ్‌దిఙ్‌ మీరు బాగ కాప్‌కిదెఙ్. దేవుణు ఆత్మ మిఙి సఙమ్‌దిఙ్‌ సుడ్ఃదెఙ్‌ ఒపజెప్తాన్. అయ పణిలొఇ నెగ్రెండ సుడ్ఃదు. మీవందిఙ్‌బా మీరు జాగర్త సుడ్ఃదు. 29 నాను సొహి వెనుక క్రూరమాతి కార్‌నుకుడిఃఙ్ నన్ని లోకుర్ ‌మీలొఇ డుఃగ్నార్లె ఇజి నాను నెస్నా. వారు నమ్మితి వరి ముస్కు కనికారం తోరిస్‌ఏర్. సఙమ్‌దిఙ్‌ పాడు కినార్. 30 మీలొఇహానె సెగొండార్, నమ్మితి వరిఙ్ వెకొరి మాటెఙ్‌ వెహ్సి ‌నెగ్గి సరిదాన్‌ లాగ్జి సెఇ సరిదు నడిఃపిసి, వరివెట కూక్సి ఒతెఙ్‌ ‌సూణార్లె. 31 అహిఙ జాగర్త మండ్రు. నాను మూండ్రి పంటెఙ్‌ దాక రెయుపొగలు కణెరు వాక్సి నమకమ్‌వందిఙ్ విజెరిఙ్, ఒరెన్ ఒరెన్ వన్నిఙ్ డిఃస్‌ఏండ‍ వెహ్త మన్న. అక్క మీరు ఒడిఃబిజి జాగర్త మండ్రు.

32 దేవుణుదిఙ్‌ని వన్ని ద‍యాదర్మం తోరిస్ని మాటదిఙ్‌ మిఙి ఒపజెప్సిన. మీ నమకం నండొ కిదెఙ్‌ అట్ని దేవుణు - మాటదిఙ్ మిఙి ఒపజెప్సిన. దేవుణుదిఙ్‌ ‌కేట ఆతి వరివెట మిఙి అక్కు సీదెఙ్‌ అట్ని‌ దేవుణుమాటదిఙ్ మిఙి ఒపజెప్సిన. 33 నాను ఎయె డబ్బుదిఙ్, బఙరమ్‌దిఙ్, సొక్కెఙ్ పాతెఙ్‌ వందిఙ్ ఆస ఆఏత 34 నా అవ్‌సరమ్‌వందిఙ్‌ గాని నావెట మహివరి అవ్‌సరమ్‌కు వందిఙ్ గాని ‌నా కికాఙణిఙె పణి కిజి బత్కిత్త ఇజి మీరు నెసినిదెర్. 35 నాను కిత్తి విజు పణిఙాఙ్‌ మిఙి నెస్‌పిస్తిక ఇనిక ఇహిఙ మీరు డటం పణి కిజి సిల్లి వరిఙ్‌ సాయం కిదెఙ్. దిన్ని వందిఙ్‌ యేసుప్రబు నెస్‌పిస్తి మాట గుర్తు కిదెఙ్. అక్క ఇనిక ఇహిఙ సీనివన్ని సర్ద లొస్నివ‍న్ని సర్ద ఇంక పెరిక.

36 పవులు ఈహు వెహ్తండ్రె ముణుకుఙ్‌ ‌ఊర్‌జి వారు విజెరె వెట పార్దనం కిత్తాన్‌. 37 వారు విజేరె పవులుఙ్‌ పొంబితారె వన్నిఙ్‌ ముద్దు కిజి ‌లావు అడఃబాతార్. 38 ఎందానిఙ్‌ ‌ఇహిఙ, మీరు ఇబ్బెహాన్ నఙి సుడ్ఃఇదెర్లె ఇజి పవులు వెహ్తి అయ మాటవందిఙె గొప్ప దుకం ఆతార్. వారు ఓడః ఎక్ని అందు పవులు ఇట్తా వాతార్.

21

పవులు యెరూసలేం సొన్సినాన్‌

1 మాపు వరిఙ్ ‌డిఃసిసోత్తి వెనుక ఓడః ఎక్తాపె తినాఙ్‌ సొన్సి కోసు ఇనిబాన్‌ వాతాప్. మహ్స నాండిఙ్‌ ‌రోదు ఇనిబాన్‌ ‌వాతాపె బాణిఙ్‌ ‌పతరు ఇనిబాన్‌ వాతాప్. 2 బానె పెనికెదిఙ్‌ సొని ఉండ్రి ఓడః సుడ్ఃతాపె, ఎక్తాపె సొహప్‍. 3 సొహపె కుప్ర ఇని ద్వీపు మా డేబ్ర పడఃకాద్‌ సుడ్ఃతాప్‌ గాని దన్ని డేబ్ర పడఃకదాన్‌ తినాఙ్‌ సిరియ దరోట్‌ ‌సొహాపె, తూరు ఇనిబాన్‌ డిఃగితాప్. బాన్‌ డిఃప్తెఙ్ ‌ఓడఃదు సామనమ్‌కు మహె. 4 బాన్‌ సిసూరిఙ్‌ రెబాజి సుడ్ఃతిఙ్‌ ‌వరివెట కూడిఃతాపె ఏడు రోస్కు బానె మహప్. ‘నీను యెరూసలేమ్‌దు సొన్మా’, ఇజి దేవుణు ఆత్మ వెహ్తి లెకెండ్ పవులు ‌వెహ్తార్‌ 5-6 గాని బాణిఙ్‌ ‌సొండ్రెఙ్‌ టయం ఆతివలె మాపు సోత్తాపె పయ్‌నం కితాప్. నమ్మితికార్‌ విజేరె, అయ్‌లికొడొఃక్, కొడొఃర్, మా వెట పట్నం వెల్లిదాక ఇడ్డిః వాతార్. మాపు విజెపె సమ్‌దరం ఒడ్డుదు ముణుకుఙ్‌ ‌ఊర్‌జి పార్దనం కిత్తాపె ఒరెన్‌ వెట ఒరెన్‌ సెలవ లొస్తాపె ఓడః ఎక్తాప్. వారు వరి ఇండ్రొ మర్‌జి సొహార్.

7 మాపు తూరుదాన్ ‌సోత్తాపె తొలెమాయి ఇని పట్నమ్‌దు వాతాప్. బాన్‌ నమ్మితి తంబెర్‌సిరిఙ్‌‌ సుడిః సొహపె వరివెట ఉండ్రి రోజు మహప్. 8 మహ్స నాండిఙ్‌ సోత్తాపె కయ్‌సరియాదు వాతాప్. బానె సువార్త వెహ్నికాన్‌ పిలిపు ఇండ్రొ సొహపె వన్ని ఇండ్రొ మహప్. పిలిపు యెరూసలేమ్‌దు మన్ని సఙమ్‌దు ఏర్‌పాటు కిత్తి ఏడుగురు లొఇ ఒరెన్. 9 అయా పిలిపుఙ్‌ నాల్గురు విడ్డిః అయ్‌లిక్‌ మహె. అవిక్‌ ‌దేవుణుబాణిఙ్ వాని మాటెఙ్‌ వెహ్నికెఙ్.

10 మాపు సెగం రోస్కు బానె మహివలె అగబు ఇని ఒరెన్‌ ప్రవక్త యూదయ ప్రాంతమ్‌దాన్ ‌బానె వాతాన్. 11 అగబు మాపు మన్నిబాన్ ‌వాతాండ్రె పవులు నడుముదు తొహ్తి మన్ని కటు కుతాన్. కుతాండ్రె, వన్ని కికాఙ్‌ కాల్కాఙ్‌ అగబు తొహె ఆతాన్. తొహె ఆతండ్రె, యా కటు ఎయెర్‌ది ఇహిఙ వన్నిఙ్ ‌యెరూసలేమ్‌దు మన్ని యూదురు తొహ్సి ఆఇ లోకాఙ్‌ ‌ఒపజెప్నార్లె ఇజి దేవుణు ఆత్మ వెహ్సినాన్‌ ‌ఇజి యా అగబు వెహ్తాన్‌.

12 యాక మాపు వెహాపె ‌మాపు, బానె మహి నమ్మితికార్, పవులు వెట, “యెరూ - సలేమ్‌దు సొన్మా”, ఇజి బతిమాలితాప్. 13 దన్నిఙ్‌ పవులు, “మీరు ఎందనిఙ్‌ ‌అడఃబాజి నఙి దుకం కిబిసినిదెర్? నా ప్రబు ఆతి యేసువందిఙ్‌ తొహె అదెఙె ఆఏద్‌, వన్ని వందిఙ్ ‌యెరూసలేమ్‌దు సాదెఙ్‌బా నాను ఒప్పుకొడ్ఃజిన”, ఇహాన్‌. 14 పవులు మా మాటెఙ్‌ ఒప్పుకొడ్ఃఇతిఙ్‌ మాపు అలెతాప్. దేవుణుదిఙ్‌ ఇస్టమాతి వజ జర్గిపిద్‌ ఇహాప్. 15 అయ పట్నమ్‌దు సెగం రోస్కు మహి వెనుక మాపు సామనమ్‌కు విజు అస్తాపె ఎక్కు యెరూసలేం పట్నమ్‌దు సొండ్రెఙ్‌ సోత్తాప్. 16 కయ్‌సరియదాన్‌ సెగొండార్‌ సిసూర్‌ మా వెట వాతారె మాపు మండ్రెఙ్‌ ఇజి ఒడిఃబిత్తి మ్నాసోను ఇండ్రొ మఙి తతార్. మ్నాసోను కుప్రదికాన్. మొదొహాన్ ‌అసి యేసుప్రబు సిసూడుః ఆతికాన్.

పవులు యెరూసలేమ్‌దు అందితాన్‌

17 మాపు యెరూసలేమ్‌దు వాతిఙ్‌ ‌నమ్మిత్తి తంబెర్‌సిర్‌ ‌మఙి సర్దదాన్‌ ‌మర్యాద కిత్తార్‌. 18 మర్స నాండిఙ్‌ పవులు మా వెట యాకోబు డగ్రు సొహాన్‌. సఙం పెద్దెలుఙు విజేరె బానె మహార్‌. 19 పవులు వరిఙ్ ‌మాడిఃస్తాన్. వెనుక యూదురు ఆఇవరిలొఇ పవులు కిత్తి సువార్త పణిదాన్ ‌దేవుణు జర్గిస్తికెఙ్‌ విజు పూర్తి వెహ్తాన్‌. 20 వారు ఇక్కెఙ్‌ వెహారె దేవుణుదిఙ్‌ స్తుతి కిత్తార్‌. పవులు వెట వారు ఈహు వెహ్తార్‌, “పవులునా, యూదురు లొఇ నమ్మితికార్‌ నండొ వెయుఙ్ ‌లోకుర్ ‌మనార్ ‌ఇజి నీను సుడ్ఃజినిగదె. వారు విజేరె దేవుణు మోసెఙ్‌ సిత్తి రూలుఙ్‌ వందిఙ్ నండొ పటుదల మనికార్. 21 ఇబ్బె మన్ని యూదురు విజేరె నీవందిఙ్‌ ఉండ్రి బోగట్ వెహ మనార్. అక్క ఇనిక ఇహిఙ, మోసె వెహ్తికెఙ్‌ విజు డిఃస్తెఙ్ ‌ఇజి నీను యూదురు ఆఇవరి లొఇ బత్కిని యూదు‍రిఙ్ నెస్పిసిని ఇజి. వరి ఇజిరి కొడొఃరిఙ్ సునతి కినిక ఆఏద్‌ ఇజి నీను నెస్పిసిని ఇజి. మరి, యూదురు ఎలాగ నడిఃదెఙ్‌ ఇజి మహి పదతిఙ్‍ వజ నడిఃనిక ఆఏద్‌ ఇజి నీను నెస్పిసిని ఇజి. వినకవందిఙ్‌ బోగట్ వెహ మహా‍ప్”, ఇహార్‌. 22 “అహిఙ మాటు ఇనిక కిదెఙ్‌? నీను వాతివందిఙ్ విజేరె తప్‌ఏండ వెనార్. 23 అందెఙె మాపు వెహ్నివజ నీను కిఅ. ఇనిక ఇహిఙ మొకు నిల్‌ప్తి మన్ని నాల్‌ఎర్ మొగావారు ‌ఇబ్బెనె మనార్. 24 నీను వరిఙ్‌ వెట కూక్సి ఒసి వారు మొకుబడిః సొన్పిస్తెఙ్ వరివెట దేవుణు గుడిఃదు సొన్అ. వారు పూజ సీజి బుర్ర బోడి కిదెఙ్ మన్ని కర్సు నీనె సిఅ. అహిఙ నీవందిఙ్‌ లోకుర్‌ వెహిమన్ని బోగట్‌ నిజం ఆఏద్‌ ఇజి విజేరె నెస్నార్. నీను మోసె సిత్తి రూలుఙ లొఙిజి నడిఃజినాన్ ‌ఇజి విజేరె నెస్నార్. 25 అహిఙ యూదురు ఆఇ నమ్మితి వరిఙ్ ‌మాపు ఇనిక తీర్‌మానం కిజి రాస్త మనాద్‌ ‌ఇహిఙ, బొమ్మెఙ ‌పూజ కిత్తి వన్కాఙ్‌ తినిక ఆఏద్‌ ఇజి, నల తినిక ఆఏద్‌ ఇజి, మెడః పిడిఃక్సి సప్తి వనకాఙ్ ‌తినిక ఆఏద్‌ ఇజి. రంకు బూలానిక ఆఏద్‌ ఇజి”. ఈహు సఙమ్‌ది పెద్దెలుఙు పవులు వెహ్తార్‌.

26 అందెఙె పవులు, మహ్స నాండిఙ్‌ అయ నాల్‌ఎరిఙ్‌ వెట కూక్సి ఒతండ్రె వరివెట సుబ్బరం ఆతాన్. వారు సుబ్బరం ఆజి మంజిని కాలం ఎసెఙ్‌ ‌అందినాద్, వరి లొఇ విజేరివందిఙ్ ‌ఎసెఙ్‌ పూజ కిదెఙ్, ఇక్కెఙ్‌ ‌వెహ్నివందిఙ్‌ పవులు దేవుణు గుడిఃదు యూదురు లొఇ మొగావారు మండ్రెఙ్ మన్ని బాడ్డిదు సొహాన్‌.*

పవులు ‌యూదురు అస్తార్‌

27 సుబ్బరం ఆజిమంజిని ఏడు రోస్కు డగ్రు ఆతాద్. అయావలె ఆసియదాన్ ‌వాతిమహి సెగొండార్‌ యూదురు, దేవుణు గుడిఃదు యూద మొగవ‍రిఙ్ మన్ని బాడ్డిఃదు పవులు సుడ్ఃతారె, బానె మహి లోకాఙ్‌ విజేరిఙ్‌ కలిబిలి కితారె వన్నిఙ్‌ అస్తార్. 28 “ఇస్రాయేలు లోకాండె, తోడుః కిదెఙ్ ‌రద్దు. మా లోకాఙ్‌ పడ్ఃఇకెఙ్, మోసె సిత్తి రూలుఙ ‌పడ్ఃఇకెఙ్, యా దేవుణు గుడిఃదిఙ్‌ పడ్ఃఇకెఙ్‌ విజు బాడ్డిఙ సొన్సి లోకాఙ్‌ విజేరిఙ్‌ నెస్‌పిసినికాన్‌ వీండ్రె. అక్కాదె ఆఏండ, వీండ్రు యూదురు ఆఇ వరిఙ్ ‌దేవుణు గుడిఃదు కూక్త తతాండ్రె దేవుణుదిఙ్‌ కేట కిత్తి యా బాడ్డి మయ్ల కిత్తాన్‌”, ఇజి నండొ గగోలాతార్‌. 29 ఎందానిఙ్‌ ఇహిఙ, పట్నమ్‌దు పవులు వెట యూదురు ఆఇ ఎపెసుదికాన్ ‌త్రోపిమును ఇని ఒరెన్‌ వన్నిఙ్‌ ముందాల్నె వారు సుడ్ఃత‌ మహార్‌. వన్నిఙ్ పవులు దేవుణు గుడిఃదు యూదురి మొగ్గ వరిఙ్‌ మండ్రెఙ్ మన్ని బాడ్డిఃదు తతాన్‌ ఇజి వారు ఒడిఃబితార్‌†. 30 పట్నమ్‌దు మహి లోకుర్ విజేరె కలిబిలి ఆతార్. విజుబాణిఙ్ లోకుర్‌ మందెఙ్‌ మందెఙ్‌ ఆజి ఉహ్‌క్సి వాతారె పవులుఙ్‌ అస్తారె దేవుణు గుడిఃదు యూదురి మొగ్గ వరిఙ్‌ మండ్రెఙ్ మన్ని బాడ్డిహాన్‌ వెల్లి లాగితార్. వెటనె యూదురి మొగ్గ వరిఙ్‌ మండ్రెఙ్ మన్ని బాడ్డిదు సొని సేహ్లెఙ్‌ ‌కెహె ఆతె. 31 పవులుఙ్‌ వారు సప్తెఙ్‌ ఇజి సుడ్ఃజిమహిఙ్ ‌యెరూసలేం పట్నం విజు కలిబిలి ఆతాద్‌ ‌ఇజి అబ్బె మహి రోమ సయ్‌నమ్‌ది పెరి అతికారిఙ్‌ కబ్రు వాతాద్. 32 వెటనె అయ పెరి అతికారి సయ్‌నమ్‌దివరిఙ్, సదాతిపతివరిఙ్‌ వెట ఒతండ్రె కూడిఃతి మహి లోకుర్‌ డగ్రు ఉహ్‌క్సి వాతాన్. లోకుర్‌ అయ పెరి అతికారిఙ్, వన్నివెట వాతి సయ్‌నమ్‌ది వరిఙ్ ‌సుడ్ఃతిఙ్‌ ‌పవులుఙ్‌ ‌డెఃయ్దెఙ్‌ డిఃస్తార్. 33 అయ పెరి అతికారి డగ్రు వాతండ్రె పవులు ‌అస్తాన్. ‘రుండి గొలుస్కాణిఙ్ వన్నిఙ్ ‌తొహ్తు’ ఇజి ఆడ్ర సిత్తాన్‌. వీండ్రు ఎయెన్‌? ఇనిక కి‌త్తాన్‌ ఇజి వెన్‌బాతాన్. 34 వెన్‌బాతిఙ్‌ ‌లోకుర్‌ సెగొండార్‌ ఈహు ఇజి, సెగొండార్ ‌అహు ఇజి వెహ్సి డేల్సి మ‍హిఙ్‌ గగోల్ ‌లావాత్తిఙ్ ని‌జం ఇనికాదొ ఇజి నెస్‌ఏండ ఆతండ్రె ‘బారి గోడఃలొఇ వన్నిఙ్‌ ఒతు’ ఇజి ఆడ్ర సిత్తాన్‌. 35 పవులు పావు అన్సు ముస్కు వాతివలె లోకుర్‌ ఒదె కోపమాజి లాగ్‌దెఙ్ ‌నెక్తెఙ్ ‌కిత్తిఙ్‌ సయ్‌నమ్‌దికార్‌ ‌పవులుఙ్‌ ‌పిండితారె ఒతార్. 36 ఎందానిఙ్‌ ఇహిఙ, వన్నిఙ్‌ సప్‌అ ఇజి లోకుర్‌ విజేరె డటం గగోలాజి వెటసొహార్.

పవులు లోకుర్‌ వెట వర్‌గిజినాన్‌

37 మొదొహి పావు అన్సుదాన్ ఎక్సి సొన్సి ఆకరి పావు అన్సు దాక వారు సొహార్‌. సయ్‌నమ్‌దికార్‌ ‌పవులుఙ్‌ ‌బారిగోడఃలొఇ ఒతెఙ్‌ ‌సుడ్ఃజి మహిఙ్‌ పవులు అయ పెరి అతికారి వెట, నీ వెట ఉండ్రి మాట వెహ్తెఙ్‌ ‌ఆనాదా ఇజి వెన్‌బాతాన్. అందెఙె అయ అతికారి, “గ్రీకు బాస నీను నెసినిదా?”, ఇజి వెన్‌బాతాన్. 38 “యా దినమ్‌కాఙ్‌ ‌ముందాల్నె అతికారిఙ ఎద్రువెహ్సి లోకాఙ్‌ ‌సప్ని నాల్గి వెయి లోకాఙ్‌ బిడిఃఙ్‌బూమిదు వెట కూక్సి ఒసి మహి అయ్‌గుప్తు దేసెమ్‌దికి నీను ఆఇదా?”, ఇజి పవులుఙ్‌ వెన్‌బాతాన్. 39 దన్నిఙ్‌ పవులు, “నాను కిలికియాదు మన్ని తార్సు పట్నమ్‌దికాన్‌ ‌యూద వాండ్రు. నాను అయ గొప్ప పట్నమ్‌ది లోకు. లోకుర్‌ వెట వర్గిదెఙ్‌ నఙి సెల్వ సిదా”, ఇజి బతిమాలితాన్.

40 పవులు సెలవ లొస్తిఙ్ పెరి అతికారి సరి సిత్తాన్. అయావలె పవులు పావు అన్సు ముస్కు నిహండ్రె లోకాఙ్‌ అలెజి మండ్రు ఇజి కియు సయ్న కిత్తాన్‌. వారు అలెతి మహివలె పవులు యూదురి బాసాదు ఈహు వెహ్తాన్‌.‡

22

1 “తంబెరిఙాండె, బుబ్బరాండె, నా లొఇ ఇని తప్పుబా సిల్లెద్‌ ఇజి మీరు నెసినివందిఙ్ ‌నాను వెహ్సిని మాటెఙ్‌ వెండ్రు”. 2 పవులు వరి సొంత బాసాదు వర్గినిక వెహారె వారు జమ్‌న అల్లెత మహార్‌. అయావలె పవులు ఈహు వెహ్తాన్‌. 3 “నాను కిలికియాదు మన్ని తార్సు పట్నమ్‌దికాన్‌ యూద వాండ్రు. అహిఙ యా పట్నమ్‌దు గొప్ప పేరు పొందితి మేస్టర్ గమాలియెలు బాన్‌ మోసె మా అనిగొగొరిఙ్ సిత్తి రూలుఙ ఎలాగ లోబడ్ఃదెఙ్‌ ‌ఇజి నెగ్రెండ నెస్తానె పిరితా. మీరు విజిదెరె నేండ్రు ఎలాగ పటుదలదాన్ మన్నిదెరొ అయ వజనె నానుబా యా రూలుఙ్‌ వందిఙ్ పటుదలదాన్‌ మహ. 4 నాను యేసుప్రబు ముస్కు నమ్మితి వరిఙ్ మొగ్గకొడొఃరిఙ్, అయ్‌లి కొడొఃకాఙ్‌ ‌అసి తొహ్సి జెలిదు ఇడ్‌జి సానేండ మాలెఙ్ కిత. 5 దిన్ని వందిఙ్, విజేరె పుజేరిఙ ముస్కు పెరి పుజేరి, పెద్దెలుఙు విజేరె నఙి సాసి ఆత మనార్. దమస్కు పట్నమ్‌దు మహి మా సొంత లోకురాతి యూదురు లొఇ మహి నమ్మిత్తి వరిఙ్‌బా అసి తొహ్సి మాలెఙ్ కిదెఙ్‌ యెరూసలేమ్‌దు తతెఙ్‌ ఇజి పుజేరిఙ బాణిఙ్‌ ‌ఉత్రమ్కు లొస్త ఒతానె దమస్కు పట్నమ్‌దు మహి యూదురుబాన్ ‌సొహ.

6 నాను పయ్‌నం కిజి దమస్కు పట్నం డగ్రు సొన్సి మహిఙ్, మదెనం వేడఃదు, ఆగాసమ్‌దాన్ ‌వెటనె గొప్ప జాయ్‌ ‌నా సుటులం డెఃయ్‌తాద్. 7 అయావలె నాను బూమి ముస్కు అర్తానె, ‘సవులు, సవులు, నీను ఎందానిఙ్‌ నఙి మాలెఙ్ కిజిని’, ఇజి నావెట ఉండ్రి జాటు వాతిక వెహ. 8 ‘ప్రబు, నీను ఎయి’ ఇజి నాను వెన్‌బాత. వెన్‌బాతిఙ్‌ వాండ్రు ‘నీను మాలెఙ్ కిజిని నజరేతుదికాన్‌ ‌ఆతి యేసునె నాను’, ఇజి నావెట వెహ్తాన్‌. 9 నావెట సొన్సి మహికార్‌ అయ జాయ్‌ సుడ్ఃతార్ గాని నావెట వర్గితిమహివన్ని జాటు నెస్‌ఏతార్.

10 అయావలె నాను, ‘ప్రబు నాను ఇనిక కిదెఙ్’ ‌ఇజి వెన్‌బాతిఙ్, ‘నీను నిఙ్‌జి దమస్కు పట్నం సొన్‌అ. అబ్బె నీను ఇని పణి కిదెఙ్‌ ఇజి నీ వందిఙ్ ‌నాను ఏర్‌పాటు కిత్తికెఙ్‌ విజు నిఙి ఒరెన్ వెహ్ననాన్‌లె’ ఇజి నావెట ప్రబు వెహ్తాన్‌. 11 అయ సుడ్ఃదెఙ్‌ అట్ఇ నన్ని పెరి జాయ్‌ మహిఙ్‌ ‌నాను కణుకు తోర్‌దెఙ్‌ ‌అట్‌ఎండాత. నావెట మహికార్‌ నా కికు అసి నడిఃపిసి దమస్కు పట్నమ్‌దు కూక్త తతార్.

12 అయావలె మోసె సిత్తి రూలుఙ్‌ లొఙిజి, బక్తి మన్నికాన్‌ అననియ ఇనికాన్‌ ఒరెన్‌ బాన్‌ మహాన్‌. అబ్బె మహి యూదురు విజేరె యా అననియ, ఒరెన్ పల్కుబడిః మన్నికాన్‌ ‌ఇజి వెహ్సి మహార్‌. వాండ్రు నా డగ్రు వాతాన్. 13 డగ్రు వాతండ్రె నా డ‍గ్రు నిహండ్రె, ‘సవులునా, బేస్‌అ’, ఇజి వెహ్తిఙ్‌ ‌వెటనె నాను బేస్తానె వన్నిఙ్ ‌సుడ్ఃత. 14 అయావలె అయ అననియ వెహ్తాన్‌, ‘మా అనిగొగొరి దేవుణు నిఙి ఏర్‌పాటు కిత మనాన్. దేవుణు నిఙి ఇని పణి వందిఙ్‌ ఏర్‌పాటు కిత్తాండ్రొ అక్క నీను నెస్తెఙ్. అందెఙె నీను సుడ్ఃతిమహి, వెహిమహి నీతి నిజాయితి మన్నికాన్‌ నిఙి ఏర్‌పాటు కిత్తాన్‌. 15 ఎందనిఙ్‌ ‌ఇహిఙ, నీను సుడ్ఃతికెఙ్, నీను వెహికెఙ్, విజు లోకాఙ్‌ ‌సొన్సి వెహ్తెఙ్, ‌వన్నివందిఙ్ ‌ఉండ్రి సాసివజ నీను మంజిని. 16 ఏలు ఎందనిఙ్‌ ఆలస్యమాజిని? నిఙ్‌జి బాప్తిసం లాగె ఆఅ. యేసు పేరు అసి, పార్దనం కిజి నీ పాపమ్‌కాణ్‌ నొరె ఆఅ’, ఇజి వెహ్తాన్‌. 17 నాను యెరూసలేమ్‌దు మర్‌జి వాతానె దేవుణు గుడిఃదు పార్దనం కిజి మహ. పార్దనం కిజి మహిఙ్‌ ఎద్రునె ఉండ్రి దర్సనం సుడ్ఃత. 18 అయ దర్సనమ్‌దు నావెట, ‘నీను యెరూసలేం డిఃసి గజిబిజి సొన్‌అ. ఎందానిఙ్‌ ఇహిఙ నావందిఙ్‌ ‌నీను వెహ్ని సాసి వీరు ఒప్పుకొడ్ఃఏర్’, ఇజి వెహ్సి మహిక నాను సుడ్ఃత.

19 ప్రబు అయ మాట వెహ్తిఙ్‌ ‌నాను, ‘నాను యూదురి మీటిఙ్‌ ‌ఇల్కాఙ్‌ వరస సొన్సి మీ ముస్కు నమకం ఇట్తి వరిఙ్‌ డెఃయ్‌జి జెలిదు ఇట్తా ఇజి వారు విజేరె బాగ నెసినార్. 20 అక్కాదె ఆఏండ, నీవందిఙ్‌ సాసి వెహ్తి స్తెపానుఙ్‌ ‌సప్తివలె, నానుబా అక్క ఒపుకొటానె వన్నిఙ్‌ సప్తివరి సాల్‌వెఙ్‌ కాప్‌కిజి మహగదె’, ఇజి ప్రబు వెట వెహ్త. 21 గాని ప్రబు, ‘నీను సొన్‌అ, దూరం మన్ని దేసమ్‌దు బత్కిని యూదురు ఆఇవరిబాన్‌ నాను నిఙి పోక్న’ ఇజి నావెట వెహ్తాన్”.

పవులు రోమదిఙ్‌ అక్కు ఆతికాన్‌

22 యా మాటదాక లోకుర్‌ పవులు ‌వెంజి మహార్‌. గాని యాక వెహ్తిఙ్, “నిన్ని వన్నిఙ్ ‌ఇడ్మాట్‌. విన్నిఙ్ ‌సప్తు. వీండ్రు బత్కిదెఙ్‌ ‌ఆఏద్‌”, ‌ఇజి వారు విజేరె డటం గగోలాత్తార్. 23 ఈహె వారు గగోలాజి వరి సాల్‌వెఙ్ కిసి విసీర్‌తారె దూల్లి అసి ఎగ్రిస్తార్. 24 అయావలె ‘పవులుఙ్‌ బారిగోడః లొఇ తగ్‌అ’ ఇజి రోమ సయ్‌నమ్‌ది పెరి అతికారి ఆడ్ర సిత్తాన్‌. లోకు పవులు ముస్కు ఎందానిఙ్‌ ‌ఈహు కోపం ఆతారె గగోల్ ఆతార్‌ ఇజి నెస్ని వందిఙ్ ‌పవులుఙ్‌ ‌కొర్డదాన్ ‌డెఃయ్‌దెఙ్‌ అయ అతికారి ఆడ్ర సిత్తాన్‌. 25 గాని పవులు ‌డెఃయ్దెఙ్ తొహ్తిఙ్ పవులు వన్ని డగ్రు మహి సదాతిపతివెట ఈహు వెన్‌బాతాన్, “రోమదిఙ్ అక్కు మన్నికాన్‌ ఆతి ఒరెన్‌ వన్నిఙ్ తీర్‌పు సిఏండనె కొరెడెఃదాన్‌ డెఃయ్దెఙ్‌ రోమ రూలుఙ్‌ వజ మిఙి అతికారం మనాదా?”. 26 అయ సతాతిపతి యాక వెహాండ్రె రోమ సయ్‌నమ్‌ది పెరి అతికారిబాన్ ‌సొహాండ్రె ఈహు వెహ్తాన్‌. “నీను ఇనిక కిదెఙ్ ‌సుడ్ఃజిని? వీండ్రు రోమదిఙ్ అక్కు మన్నికాన్”, ఇజి వెహ్తాన్‌. 27 అయావలె అయ పెరి అతికారి పవులుబాన్‌ వాతండ్రె, “నీను రోమదిఙ్ అక్కుమన్నికిదెనా?”, ఇజి వెన్‌బాతాన్. “ఒఒ”, పవులు ఇహాన్‌. 28 దన్నిఙ్‌ అయ పెరి అతికారి, “లావు డబ్బు సిత్తానె యా రోమది అక్కు నాను పొందిత”, ఇహిఙ్ పవులు, “నాను ఇహిఙ పుట్తివలెహానె రోమదిఙ్ అక్కు మన్నికాన్” ఇహాన్‌. 29 అందెఙె పవులు వెట డటిసి వెహ్తెఙ్‌ ‌వాతికార్ ‌వెటనె వన్నిఙ్ ‌డిఃస్త సితార్. రోమదిఙ్ అక్కుమన్ని వన్నిఙ్ ‌గొలుస్కాణిఙ్‌ ‌తొహ్‌పిస్త మహ ఇజి నెసి అయ రోమ సయ్‌నమ్‌ది పెరి అతికారి తియెలాతాన్.

పవులు యూద పెద్దెల్‌ఙ నడిఃమి వర్గిజినాన్‌

30 మహ్స నాండిఙ్, పవులు ముస్కు యూదురు ఇని నేరం మొప్నారొ ఇజి నెస్తెఙ్‌ అయ రోమ పెరి అతికారి ఆస ఆతాన్. అందెఙె పవులు డిఃబిస్తాన్. పెరి పుజేరిఙ్‌ని సంహద్రి సఙమ్‌దిఙ్‌ కూక్‌పిస్తాండ్రె ‘మీటిఙ్‌ కినాట్‌’ ఇజి ‌ఆడ్ర సిత్తాన్‌. వారు కూడ్ఃజి వాతివలె పవులుఙ్‌ వరి ముందాల నిల్‌ప్తాన్.

23

1 పవులు సంహద్రి సఙమ్‌దివరిఙ్‌ తినాఙ్‌ సుడ్ఃజి ఈహు వెహ్తాన్‌, “తంబెరిఙాండె, గడిఃస్తి సొహి దినమ్‌కు విజు నాను దేవుణు ఎద్రు నా గర్బం గదిస్ఏండ మహ”. 2 అయావలె విజేరె పుజేరిఙ ముస్కు పెరి పుజేరి ఆతి అననియ పవులు డగ్రు నిల్సిమహివరివెట, “వన్ని వెయ్దు డెఃయ్‌అ”, ఇజి ఆడ్ర సిత్తాన్‌. 3 దన్నిఙ్‌ పవులు, “నీను తెలాఙ్‌‌ దూల్లి రాస్తి గోడ్డః* నన్నికి. దేవుణు నిఙి డెఃయ్‌నాన్లె. మోసె సిత్తి రూలుఙ్‌ తగితివజ నఙి తీర్‌పు కిదెఙ్ ‌నీను బస్తిమన్ని. గాని మోసె సిత్తి రూలుదిఙ్ తగ్‌ఏండ నఙి డెఃయ్దెఙ్‌ ఆడ్ర ‌సీజినిదా?”, ఇహాన్‌. 4 పవులుడగ్రు నిహికార్, “నీను దేవుణు పెరి పుజేరిదిఙ్‌ దుసలాడిఃజినిదా?”, ఇహార్‌. 5 దన్నిఙ్‌ పవులు, “తంబెరిఙాండె, వాండ్రు విజేరె పుజేరిఙ ముస్కు పెరి పుజేరి ఇజి నాను నెస్‌ఏత. మీ లోకాఙ్‌ ఏలుబడిః కినివరిఙ్‌ దుసలాడిఃజినిక ఆఏద్‌ ‌ఇజి దేవుణు మాటదు రాస్త మనాద్‌ ‌గదె”, ఇహాన్‌. 6 యూద పెద్దెల్‌ఙ పెరి సఙమ్‌లొఇ సెగొండార్ ‌పరిసయ్‌రు, సెగొండార్‌ సదుకయ్‌రు ఇజి పవులు నెస్తాన్. నెస్తాండ్రె వెనుక పవులు డటం వెహ్తాన్‌, “తంబెరిఙాండె, నానుబా పరిసయ్ వాండ్రునె, పరిసయ్‌వన్నిఙ్‌ పుట్తికాన్. దేవుణు సాతివరిఙ్ ‌నిక్నాన్‌ ఇజి నాను నమ్మిజిన. అక్క నాను ఎద్రు సుడ్ఃజి మంజిన. దన్నివందిఙ్ ‌నాముస్కు తప్పు మొప్సి తీర్‌పు కిజినార్”. 7 పవులు యాక వెహ్తివలె పరిసయురుఙ సదుకయ్‌రుఙ నడిఃమి గొడఃబ పుట్తాద్. గొడఃబ పుట్తాదె వారు రుండి జటుఙ్‌ ఆతార్. 8 (ఎందానిఙ్‌ ఇహిఙ సాతికార్‌ మర్‌జి బత్కిఎర్, దూతార్‌ ‌సిల్లు, దెయమ్‌కు సిలు ఇజి సదుకయ్‌రు వెహ్సినార్. పరిసయ్‌రు ఇహిఙ అక్కెఙ్‌ విజు మన్నె ఇజి వెహ్సినార్).

9 అయావలె అబ్బె గొప్ప గగోల్‌ ఆతాద్. పరిసయ్‌రులొఇ సెగొండార్ దేవుణు మోసెఙ్‌ సిత్తి రూలుఙ్‌ నెస్పిసినికార్‌ ‌నిఙిత్తారె, “మాపు సుడ్ఃతిఙ్, యా లోకు ముస్కు ఇని తప్పుబా తోర్‌ఎద్. ఒరెన్‌ దూత గాని ఉండ్రి తోర్దెఙ్ అట్ఇకాద్ గాని వన్నివెట వర్గితాద్‌సు, ఇజి గొడఃబెఙ్ ఆతార్. 10 వరి లొఇ గొడఃబ లావాత్తిఙ్‌ వారు పవులు కిస్న విసీర్నార్లెసు ఇజి తియెలాతాండ్రె అయ రోమ సయ్‌నమ్‌ది పెరి అతికారి సయ్‌నమ్‌ది వరిఙ్ ‌పోక్తాండ్రె పవులుఙ్‌ వరి నడిఃమిహన్‌ లాగ్జి బారిగోడః లొఇ తత్తెఙ్ ‌ఆడ్ర సిత్తాన్‌. 11 ఆ పొదొయ్‌ ప్రబు పవులు ‌తోరె ఆతండ్రె, “దయ్‌రం ముస్కు మన్‌అ. నీను యెరూసలేమ్‌దు నావందిఙ్‌ ‌ఎలాగ ‌సాసి వెహ్తిదొ అయావజనె రోమ పట్నమ్‌దుబా సాసి వెహ్‌అ”, ఇజి వెహ్తాన్‌.

పవులు ‌సప్తెఙ్ ‌యూదురు కుట్ర కిత్తార్‌

12 మర్స నాండిఙ్‌ ‌పెందల సెగొండార్ ‌యూదురు కూడిఃతారె, ‘మాటు పవులు ‌సప్ఏండ ఉండెఙ్‌ తిండ్రెఙ్‌ ఆఏద్‌’ ‌ఇజి ఒట్టు కితారె పవులు ‌సప్తెఙ్ ‌ఇజి పూర్తి తెగిస్తార్. 13 పవులుఙ్‌ సప్తెఙ్‌ ఆలోసనం కిత్తికార్‌ ‌నల్‌పయ్‌ ముస్కు మొగావారు ‌మహార్‌. 14 వారు పెరి పుజేరిఙబాన్‌ పెద్దెలుఙబాన్ ‌సొహరె వెహ్తార్‌, “మాపు పవులుఙ్‌ సప్ఏండ ఇనికబా తిన్ఏప్ ఉణ్‌ఎప్, ఇజి గటిఙ ఒట్టు కిత మహప్. 15 అందెఙె మీరు, సంహద్రి సఙమ్‌దికార్‌ విజేరె కూడ్ఃజి రోమ సయ్‌నమ్‌ది పెరి అతికారి వన్నిఙ్ కబ్రు పోక్‌అ. అక్క ఇనిక ఇహిఙ, పవులు మరి మాబాన్ ‌రపిన్ ఇండ్రు. వన్నివెట మరి వర్గిజి వన్ని వందిఙ్‌ మాపు విజు నెస్తెఙ్‌ ఇజి నాటిస్నాట్. వాండ్రు ఇబ్బె అందిఏండనె మాపు వన్నిఙ్ ‌సప్తెఙ్ తయారాజి మనాప్”. 16 గాని పవులుఙ్‌ బణిజ ఆతికాన్‌ యాక నెస్తాండ్రె సెల్వ లొస్తాండ్రె బారిగోడః లొఇ సొన్సి పవులుఙ్‌ వెహ్తాన్‌. 17 అయావలె పవులు సదాతిపతిర్‌లొఇ ఒరెన్‌ వన్నిఙ్ ‌కూక్తాండ్రె, “యా దఙ్‌డెఃఙ్ ‌రోమ సయ్‌నమ్‌ది పెరి అతికారిబాన్ ‌ఒఅ. పెరి అతికారి వెట విన్నిఙ్ ఉండ్రి మాట వెహ్తెఙ్‌ మనాద్” ఇహాన్‌. 18 వెహ్తిఙ్‌ అయ సతాతిపతి అయ దఙ్‌డెఃఙ్‌ ‌పెరి అతికారిబాన్ ‌ఒతాన్. ఒతండ్రె, “జెలిదు మన్ని పవులు నఙి కూక్తాండ్రె యా దఙ్‌డెఃఙ్ ‌మీబాన్ ఒతెఙ్‌ ఇజి ‌వెహ్తాన్‌. యా దఙ్‌డః ‌మీ వెట ఇనికాదొ వెహ్నన్”, ఇజి వెహ్తాన్‌.

19 అయ పెరి అతికారి అయ దఙ్‍డెఃఙ్ ‌కీదు అస్తాండ్రె ఉండ్రి పడఃకాద్‌ ‌ఒతాన్. “నా వెట వెహ్తెఙ్‌ ఇని మాట మనాద్‌?”, ఇజి వన్నిఙ్ వెన్‌బాతాన్. 20 వెన్‌బాతిఙ్‌ ‌అయా దఙ్‌డాఃయెన్, “విగెహిఙ్ ‌పవులుఙ్‌ సంహద్రి సఙం నడిఃమి తసి వన్ని వందిఙ్ మరి నెస్తెఙ్‌ ఇజి నాటిసి వన్నివెట మరి వర్గిదెఙ్‌ నీబాన్‌ సెలవ లొస్తెఙ్‌ ఇజి యూదురు ఒపుకొట మనార్. 21 గాని నీను వరిఙ్ సరి సీమ. ఎందానిఙ్‌ ఇహిఙ నలపయ్ ‌మణిసిరిఙ్ ‌ముస్కు మొగావారు, పవులు ‌సప్ఏండ మాటు ఉండెఙ్‌ తిండ్రెఙ్‌ ఆఏద్‌ ఇజి ఒట్టు కితారె వన్ని వందిఙ్ ‌సరిదు సుడ్ఃజినార్. వారు వన్నిఙ్ ‌సప్తెఙ్ ‌తయారాత మనార్. మీమాటదిఙ్ కాప్‌కిజినార్” ఇహాన్‌.

22 యాక వెహాండ్రె అయ పెరి అతికారి, “నీను నఙి యాక వెహ్తి ఇజి ఎయెఙ్‌బా వెహ్మ”, ఇజి గటిఙ ‌వెహ్తాండ్రె అయ దఙ‌డాఃయెనుఙ్ ‌పోక్తాన్.

23 వెనుక అయ పెరి అతికారి సదాతిపతిర్ లొఇ రిఎరిఙ్‌ కూక్తాండ్రె, “యా పొదొయ్‌ ‌తొమ్మిది గంటెఙ కయ్‌సరియ దాక సొండ్రెఙ్ ‌తయార్ ‌ఆదు. రుండి వందెఙ్‌ ‌సయ్నమ్‌దికార్, డబయ్‌మణిసిర్ ‌గుర్రమ్‌దాన్‌ ‌సొని సయ్‌నమ్‌దికార్, రుండి వందెఙ్‌ ‌బల్లెమ్‌కు అస్తికార్‌ ‌సొండ్రెఙ్‌ వలె. 24 పవులుఙ్‌ ఎకిసి ఒతెఙ్‌ ‌గుర్రమ్‌కు సీదు. వన్నిఙ్ ‌గవర్నరు ఆతి పేలిక్సుబాన్‌ ఇని ప్రమాదం రెఏండ ఒతెఙ్”, ఇజి వెహ్తాన్‌. 25 అయ పెరి అతికారి ఈహె ఉండ్రి ఉత్రం రాస్తాన్, 26 “క్లవుదియ లూసియ ఆతి నాను గొప్ప పేరు మన్ని పేలిక్సు గవర్నరిఙ్ వందనమ్‌కు వెహ్సిన‍. 27 విన్నిఙ్ యూదురు అస్తారె సప్తెఙ్‌ సుడ్ఃతిఙ్‌ ‌నాను నా సయ్‌నమ్‌దివరివెట వాతానె విన్నిఙ్ ‌గెల్‌పిస్త. ఎందనిఙ్‌ ‌ఇహిఙ వీండ్రు రోమదిఙ్ అక్కుమన్నికాన్ ‌ఇజి నాను నెస్త. 28 విని ముస్కు యూదురు ఎందనిఙ్‌ ‌నేరం మొప్సినార్‌ ఇజి నెస్తెఙ్‌ ‌నాను విన్నిఙ్ యూదురి సంహద్రి సఙమి నడిఃమి ఒత. 29 ఒతిఙ్, యూదురి రూలుఙలొఇ మన్ని ఇనికెఙొ వందిఙ్ ‌వారు విన్నిఙ్ నేరం మొప్తార్‌ గాని, సప్తెఙ్‌నొ, జెలిదు పోక్తెఙ్‌నొ ‌తగితి తపుఙ్‌ తోర్‌ఉతె. 30 విన్నిఙ్ ‌సప్తెఙ్ ఇజి యూదురు కుట్ర కిజినార్‌ ఇజి నాను నెస్తానె ‌వెటనె విన్నిఙ్ ‌నీబాన్ ‌పోక్సిన. విని ముస్కు నేరం మొప్తికార్‌బా నీబాన్‌ వాజి వన్ని ముస్కు మన్ని నేరమ్‌కు విజు వెహ్తెఙ్‌ నాను వరిఙ్ ‌ఆడ్ర ‌సిత్త”.

31 అయ రోమ సయ్‌నమ్‌ది పెరి అతికారి ఆడ్ర ‌సిత్తిలెకెండ్ ‌సయ్‌నమ్‌దికార్‌ పవులు ‌ఆ పొదొయ్‌నె అంతిపత్రి ఇని పట్నమ్‌దాక కూక్త ఒతార్. 32 మహ్స నాండిఙ్‌ వారు పవులు ‌గుర్రమ్‌కు అస్తి సయ్‌నమ్‌ది - వరివెట పోక్తారె మహికార్‌ మర్‌జి వాతార్. 33 వారు కయ్‌సరియదు అందితిఙ్‌ ‌అతికారి పోక్తి ఉత్రం గవర్నరిఙ్‌ సితార్. పవులుఙ్‌బా గవర్నరుబాన్‌ ఒపజెప్తార్. 34-35 గవర్నరు అయ ఉత్రం సద్‌వితాండ్రె పవులు వెట, “నీను ఎమేణి ప్రాంతమ్‌దికి”, ఇజి వెన్‌బాతాన్. “కిలికియదికాన్”, ఇజి వెహ్తిఙ్, “నీ ముస్కు నేరం మొప్తికార్‌ వానివలె నీ సఙతి సూణ ఇజి వెహ్తాన్‌. పవులు ‌హేరోదు రాజు పెరిఇండ్రొ ఇడ్‌జి కాప్‌ కిజి మండ్రెఙ్ ‌ఆడ్ర సిత్తాన్‌.

24

పేలిక్సు గవర్నరుబాన్‌ పవులు నిల్సినాన్‌

1 అయ్‌దు రోస్కు సొహిఙ్‌ విజేరె పుజేరిఙ ముస్కు పెరి పుజేరి ఆతి అననియ, వన్నివెట సెగొండార్‌ యూద పెద్దెలుఙు, తెర్తుల ఇని ఒరెన్‌ తగ్గు వర్గినికాన్, డిఃగు మన్ని కయ్‌సరియాదు వాతార్. వాతారె పేలిక్సు గవర్నరుబాన్, పవులు వందిఙ్ మొప్తి నేరమ్‌కు వెహ్తార్‌. 2-3 పవులుఙ్‌ కూక్పిసి కోర్టుదు నిల్‌ప్తాన్. అయావలె తెర్తుల ఇని తగ్గు వర్గినికాన్‌ పవులు వందిఙ్ ‌ఈహె నేరం మొప్తెఙ్ ‌మొదొల్‌స్తాన్, “పెరి పేరు మన్ని గవర్నరు ఆతి పేలిక్సు, నీను నండొ కాలం ఏలుబడిః కిజినిఙ్‌ ‌మాపు సమదానమ్‌దాన్ మంజి - నాప్. మా జాతివందిఙ్ మీరు బాగ కిత్తిఙ్‌ ‌మఙి నెగ్రెండ బత్కిదెఙ్‌ అవ్‌సరం ఆతికెఙ్‌ విజు మన్నె. మాపు విజెపె మీరు కిత్తి యా నెగ్గి పణిదిఙ్‌ ఒప్పుకొడ్ఃజి నిఙి వందనమ్‌కు వెహ్సినాప్. 4 గాని నాను నీ పణిదిఙ్‌ ‌అడ్డు కిఏండ, మాపు ఎందానిఙ్‌ ‌మీబాన్‌ వాతాపొ అయ సఙతి వందిఙ్‌ వర్గిన. దయ కిజి వెన్అ.

5 యా పవులు గొప్ప గొడఃబ కినికాన్. లోకం విజు యూదురి నడిఃమి గొడఃబెఙ్ ‌రేప్నికాన్. వీండ్రు నజరేతుది జటుదిఙ్ ‌నెయ్కి. యాక విజు మాపు నెసినాప్. 6-7 విండ్రు యెరూసలేమ్‌దు మన్ని దేవుణు గుడిఃదిఙ్ మయ్ల ‌కిదెఙ్‌బా సుడ్ఃతాన్. అందెఙె మాపు విన్నిఙ్ ‌అస్తాప్. గాని రోమ సయ్‌నమ్‌ది పెరి అతికారి లూసియ వాతండ్రె మాబాణిఙ్‌ విన్నిఙ్ లాగితాన్. 8 నీను విన్నిఙ్ వెన్‌బాఅ. మాపు విన్నివందిఙ్ ‌వెహ్నికెఙ్ విజు నిజమె ఇజి నిఙి నెస్తెఙ్‌ ఆనాద్”.

9 తెర్తుల వెహ్తి మాటెఙ్‌ విజు నిజం ఇజి బానె వాతిమహి యూదురుబా ఒప్పుకొటార్.

10 పవులు వర్గిదెఙ్‌ గవర్నరు సయ్‌న కిత్తిఙ్‌ పవులు వర్గిదెఙ్‌ ‌మొదొల్‌స్తాన్, “గవర్నర్‌ ఆతి పేలిక్సు, నీను నండొ పంటెఙ్‌ యా యూదురి లోకాఙ్‌ ‌నెగ్రెండ ఏలుబడిః కిజిమహి. అందెఙె నాను దయ్‌రమ్‌దాన్‌ ‌వెహ్సిన. 11 నాను యెరూసలేమ్‌దు దేవుణు గుడిఃదు పార్దనం కిదెఙ్‌ సొహిఙ్‌ ఏలు పనెండు రోస్కునె ఆతె ఇజి విరిఙ్‌ వెన్‌బాతిఙ నీను నెస్ని. 12 దేవుణు గుడిః లొఇబా, యూదురి మీటిఙ్‌ ఇండ్రొబా, పట్నమ్‌దుబా నాను ఎయెన్‌ వెటబా లోకురిఙ్‌ నెక్తి పొక్తిక, జటు కిజి రేప్నిక, ఇనికబా యూదురు సుడ్ఃఏతార్. 13 ఏలు నావందిఙ్‌ వీరు వెహ్నికెఙ్‌ నిజం ఇజి రుజుప్‌ ‌కిదెఙ్‌ ‌వీరు అట్‌ఏర్. 14 గాని నాను ఉండ్రి నిజం మాట వెహ్న. అక్క ఇనిక ఇహిఙ. నిజం ఆఏద్‌ ‌ఇజి వీరు వెహ్సిని బోదవజ నాను నడిఃజిన. ఆహె నడిఃజి దేవుణు మోసెఙ్‌ సిత్తి రూలుఙ్‌ వజ విజు, ప్రవక్తరు రాస్తికెఙ్‌ విజు నాను నమ్మిజి మా అనిగొగొర్‌ పొగ్‌డిఃజి మాడిఃస్తి దేవుణుదిఙ్‌ ‌పార్దనం కిజిన. 15 వీరు నమ్మినివజ నెగ్గికార్, సెఇకార్‌ విజేరె సాతి వరిబాణిఙ్‌ మర్‌జి నిఙ్‌నార్ ‌ఇజి నానుబా దేవుణుదిఙ్‌ నమ్మిజి ఆసదాన్‌ ఎద్రు సుడ్ఃజిన. 16 అందెఙె నాను, దేవుణు ఎద్రు‌గాని, లోకుర్ ఎద్రు‌గాని నా గ‍ర్బం గదిస్ఏండ మండ్రెఙ్ సుడ్ఃజిన. 17 సెగం పంటెఙ్‌ సొహి వెనుక ఏలు నాను నా సొంత జాతిఙ్ సాయం కిదెఙ్, దేవుణు గుడిఃదు పూజ కిదెఙ్‌ యెరూసలేమ్‌దు వాత. 18-19 దిన్ని వందిఙ్‌ నాను దేవుణు గుడిఃదు సొహిమహిఙ్, సుబ్బరం ఆతి వెనుకానె యూదురు నఙి బాన్‌ సుడ్ఃతార్. అయావలె నావెట మంద లోకుర్‌ ఎయెర్‌ ‌సిల్లెతార్. ఇని గొడఃబ జర్గిఏతాద్. గాని నాను బాన్‌ మహివలె ఆసియ దేసెమ్‌దాన్‌ వాతిమహి సెగొండార్ ‌యూదురు, బాన్‌ మహారె నా ముస్కు గొడఃబ ఆతార్. నా ముస్కు వరిఙ్ ఇని నేరం మహిఙ వారె వాజి నీ వెట వర్గిదెఙ్. 20 సిలిఙ నాను సంహద్రి సఙమ్‌దు వర్గిజి మహిఙ్‌ ఇని తప్పు వర్గిత ఇజి వీరు వెహిర్. 21 గాని ఉండ్రి మాట నాను వెహ్త. అక్క ఇనిక ఇహిఙ, సాతి లోకుర్ మర్‌జి బత్కినార్ ‌ఇజి నమ్మినివందిఙ్ ‌మీరు నేండ్రు నఙి తీర్‌పు కిజినిదెర్‌ ‌ఇజి నాను బానె డటం వెహ్త మహ”.

22 పవులు వెహ్తి బోదవందిఙ్ గవర్నరాతి పేలిక్సు నెగ్రెండ్ర నెస్త మహాన్‌. అందెఙె వాండ్రు, “రోమ సయ్‌నమ్‌ది పెరి అతికారి ఆతి లూసియ వానివలె తీర్‌మానం కిన”, ఇజి వెహ్తండ్రె అయ సద్రు మీటిఙ్‌ ముగిస్తాన్. 23 వెనుక పవులు ‌జేలిదు ఇడ్‌జి వన్నిఙ్ ‌కాపు ఇడ్‌దెఙ్‌ ‌సదాతిపతిఙ్ ఆడ్ర సిత్తాన్‌. వన్ని లోకుర్‌ వాజి వన్నిఙ్ ‌సుడ్ఃజి వన్నిఙ్‌ సాయం కిదెఙ్‌ అడ్డు కిమాట్‌ ఇజి ఆడ్ర ‌సిత్తాండ్రె వన్నిఙ్ ‌కండెక్ సరి సిత్తాన్‌. 24 సెగం రోస్కు సొహిఙ్‌ పేలిక్సు వన్ని ఆల్సి ఆతి ద్రుసిలవెట వాతాన్. అది యూదురి అయ్‌లి కొడొః. పేలిక్సు పవులుఙ్‌ కూక్‌పిస్తాన్. యేసు క్రీస్తు ముస్కు మన్ని నమకంవందిఙ్ పవులు వెహ్తికెఙ్‌ ‌వెంజి మహాన్‌. 25 గాని పవులు సరియాతి పణి కిని వందిఙ్, మన్సుదిఙ్‌ అణసె ఆజి ఇడ్నివందిఙ్, ‌దేవుణు, లోకుర్‌ ముస్కు కిని తీర్‌పువందిఙ్‌ గటిఙ వర్గితిఙ్ ‌పేలిక్సు తియెలాతాండ్రె, “ఆనె, ఏలు సొన్‌అ. మరి ఒర్సు టయం మహివలె కూక్‌పిస్న”, ఇజి వెహ్తండ్రె పోక్తాన్. 26 పవులు నఙి డబ్బు సీనాన్సు ఇజిబా పేలిక్సు ఒడిఃఒడిఃబితాన్. అందెఙె పవులు ‌మాట మాటదిఙ్‌ కూక్‌పిస్తాండ్రె వన్నివెట వర్గితాన్.

27 రుండి పంటెఙ్‌ సొహిఙ్, పేలిక్సు వెనుక పోర్కియు పెస్తు ఇనికాన్‌ గవర్నరు ఆతాన్. పేలిక్సు యూదురిఙ్‌ సర్ద కిబిస్తెఙ్‌ ‌పవులుఙ్‌ ‌జెలిదునె ఇట్తాన్.

25

పవులు పెస్తు ఎద్రు నిల్సినాన్.

1 పోర్కియు పెస్తు అయ ప్రాంతమ్‌దిఙ్ ‌గవర్నరు ఆజి మూండ్రి రోస్కు సొహిఙ్‌ వాండ్రు కయ్‌సరియాదాన్‌ ఎక్సి యెరూసలేమ్‌దు సొహాన్‌. 2 బానె పెరి పుజేరిఙు యూదురి పెద్దెలుఙు పవులు ముస్కు మహి తప్పుఙవందిఙ్‌ గవర్నరుఙ్ ‌వెహ్తార్‌. 3 “దయ కిజి పవులు ‌యెరూసలేమ్‌దు పోక్‌అ”, ఇజి వారు గవర్నరుబాన్‌ నండొ సుట్కు బతిమాలితార్. ఎందానిఙ్‌ ఇహిఙ పవులుఙ్‌ సర్దు సప్నాప్ ‌ఇజి వారు కుట్ర కిజి మహార్‌. 4 గాని గవర్నరు, “పవులు ‌కయ్‌సరియాదు కాప్‌ ఇట్తా మనాద్. నాను వెటనె బానె సొన్సిన. 5 అందెఙె మీలొఇ మన్ని పెరిలోకుర్ ‌నావెట బానె సొండ్రెఙ్. పవులు ముస్కు ఇని తప్పుబా మహిఙ వీరు కోర్టుదు నేరమ్‌కు తోరిస్తెఙ్‌ ఆనాద్” ఇహాన్‌.

6 గవర్నరు వరివెట ఎనిమిదినొ పది రోస్కునొ మహి వెనుక, డిఃగు కయ్‌సరియాదు సొహాన్‌. మహ్స నాండిఙ్‌ కోర్టుదు సొహాండ్రె తీర్‌పు కిదెఙ్ ఇజి, తీర్‌పు కినిబాన్‌ బస్తాన్. ‘పవులు ‌కోర్టుదు తగాట్’ ఇజి ఆడ్ర సిత్తాన్‌. 7 పవులు వాతిఙ్‌ యెరూసలేమ్‌దాన్‌ డిఃగు వాతి యూదురు వన్ని సుటులం నిహరె వన్ని ముస్కు నండొ రకమ్‌ది బల్‌మి ఆతి తప్పుఙ్ ‌మొప్తార్ గాని అక్కెఙ్‌ ‌నిజం ఇజి రుజుప్‌ ‌కిదెఙ్‌ ‌వారు అట్‌ఎతార్.

8 పవులు, “నాను యూదురు రూలుఙ్‌ వందిఙ్ గాని, యెరూసలేమ్‌దు మన్ని దేవుణు - గుడిఃవందిఙ్ గాని, రోమ దేసెమ్‌దిఙ్ ఏలుబడిః కిని కయ్‌సరువందిఙ్ గాని ఇని తప్పుబా కిఏత”, ఇజి వన్ని వందిఙ్ ‌వాండ్రె వెహ్తాన్‌.

9 నాను నెగ్గికాన్ ఇజి యూదురు ఒడిఃబిదెఙ్‌ ఇజి గవర్నరు సుడ్ఃతాన్. అందెఙె వాండ్రు పవులు వెట వెన్‌బాతాన్, “యెరూసలేమ్‌దు సొన్సి బానె నీ వందిఙ్ ‌వీరు వెహ్నికెఙ్‌ నిజమ్‌నొ అబద్దమ్‌నొ ఇజి నాను తీర్‌పు కిదెఙ్‌ నీను ఒప్పుకొడ్ఃజినిదా?”.

10 దన్నిఙ్‌ పవులు, “రోమ రాజు ఆతి కయ్‌సరుది కోర్టుదు నిల్సిన. యా కోర్టుదునె నఙి తీర్‌పు కిదెఙ్. యూదురిఙ్‌ ఇని తప్పుబా నాను కిఏత. అక్క నీను నెగ్రెండ నెస్నిగదె. 11 నాను ఇని రూలుదిఙ్‌బా తప్తిఙ, సావుదిఙ్‌ ‌తగితి పణి కిత ఇహిఙ, సిక్సదాన్‌ తప్రె ఆదెఙ్‌ ‌నాను సుడ్ఃఏ. గాని నా ముస్కు వీరు వెహ్నికెఙ్ ‌నిజం ఆఉ ఇహిఙ నఙి వరిఙ్‌ ఒపజెప్తెఙ్ ‌ఎయెరిఙ్‌బా అక్కు సిల్లెద్‍. నాను రోమ పెరి రాజు ఆతి కయ్‌సరుబాన్‌ సొండ్రెఙ్ ‌ఆజిన”, ఇహాన్‌.

12 అయావలె గవర్నరు వన్నివెటమహి లోకుర్‌ వెట వర్గితాండ్రె పవులుఙ్, “నీను కయ్‌సరుబాన్‌ సొన్సి వెహ్తెఙ్‌ ఇజి వెహ్తి. అందెఙె కయ్‌సరుబానె సొన్అ”, ఇహాన్‌.

పెస్తు అగ్రిప రాజు వెట పవులువందిఙ్‌ వెహ్సినాన్‌

13 సెగం రోస్కు సొహి వెనుక రాజు ఆతి అగ్రిప *వన్ని తఙిసి ఆతి బెర్నీకయువెట కొత్త్త గవర్నరు ఆతి పోర్కియు పెస్తుఙ్‌ మాడిఃస్తెఙ్‌ ‌కయ్‌సరియాదు వాతార్‌ 14 వారు పెస్తువెట నండొ రోస్కు మహార్‌. మహిఙ్‌ పెస్తు పవులు వందిఙ్ రాజు వెట వర్గితాన్, “గవర్నరు ఆతి పేలిక్సు పవులు ఇని ఒరెన్‌ వన్నిఙ్‌ జెలిదు ఇడిఃస్తాన్. 15 నాను యెరూసలేమ్‌దు సొహివలె, యూదురి పెరి పుజేరిఙు, పెద్దెలుఙు విని ముస్కు నేరమ్‌కు మొప్తారె ‌సిక్ససిఅ ఇహార్‌. 16 దన్నిఙ్ ‌నాను వరివెట వెహ్త, ‘రోమ అలవాటు ఇహిఙ, నిందెఙ్ ‌మొప్నికార్‌ ఎయెన్‌ ముస్కు తప్పు మొప్నారొ, వాండ్రు వాజి వరి నడిఃమి వన్ని వందిఙ్‌ వర్గిదెఙ్‌ ‌అవకాసం సిఏండ ముందాల్నె తీర్‌పు కిదెఙ్‌ ఆఎద్‌’ ఇజి. 17 అందెఙె వారు నావెట ఇబ్బె వాతివలె నాను ఆల్‌సెం ఆఏండ మర్సనాండిఙ్‌నె సద్రు కూడ్ఃప్తానె పవులు ‌నాముందాల తపిస్త. 18 నేరమ్‌కు ‌మోప్తికార్ ‌నిహివలె నాను ఒడిఃబిత్తిలెకెండ్ వారు నేరమ్‌కు లొఇ ఉండ్రి నేరంబా వన్ని ముస్కు మొప్‌ఏతార్. 19 ఇహిఙ, వరి మతంవందిఙ్, సాతి సొహి యేసు ఇని ఒరెన్‌వందిఙ్‌ పవులు వెట గొడఃబ ఆతికాదె తోరితాద్. పవులు ఇహిఙ యేసు బత్కిజినాన్ ‌ఇజి వెహ్సినాన్. 20 యా సఙతివందిఙ్ మరి ఇనిక కిదెఙ్ ‌ఇజి నెస్‌ఏండాతానె నాను పవులు వెట, ‘నీను యెరూసలేమ్‌దు సొన్సి బానె దిన్ని వందిఙ్ ‌తీర్‌పు తీరిసె ఆదెఙ్‌ మన్సు ఆజినిదా?’, ఇజి వెన్‌బాత. 21 గాని పవులు, ‘రోమ రాజు ఆతి కయ్‌సరు నఙి తీర్‌పు కిదెఙ్’ ‌ఇజి వెహ్తిఙ్‌ నాను వన్నిఙ్‌ కయ్‌సరుబాన్‌ ‌పోక్నేండ ఇబ్బె జెలిదునె ఇడ్‌దెఙ్‌ ‌ఆడ్ర ‌సిత్త”. 22 అగ్రిప రాజు పెస్తువెట, “అయ పవులు వెహ్నికెఙ్‌ వెండ్రెఙ్‌ నాను ఇస్టమాజిన” ఇహిఙ్, “విగెహిఙ్ ‌నీను వెండ్రెఙ్‌ ఆనాద్”, ఇహాన్‌.

పవులు అగ్రిప రాజు ఎద్రు నిల్సినాన్

23 మహ్స నాండిఙ్‌ అగ్రిప రాజుని, వన్ని తఙిసి ఆతి బెర్నికయ రాజు వర్గిని అతికారం ఇండ్రొ వాతార్. వారు ఎసొ గొప్ప పెరికార్ ఇజి తోరిసి కర్సు ఆతి రాజురి సొక్కెఙ్ ఇట్‌కిజి, బఙారం, వెండి ఇడ్కిజి రోమ సయ్‌నమ్‌ది పెరి అతికారి లోకుర్‌ వెట, పట్నమ్‌ది ముకెలమతివరివెట వాతార్. వాతారె పవులుఙ్‌ తగ్‌అ ఇజి పెస్తు ఆడ్ర ‌సిత్తిఙ్ జమానుఙ్‌ సొహరె ‌పవులుఙ్‌ వరి నడిఃమి తతార్. 24 అయావలె పెస్తు వెహ్తాన్‌, “అగ్రిప రాజు, మాబాన్‌ కూడ్ఃజి వాతిమహి విజు లోకాండె, మీరు యా పవులు ‌సుడ్ఃజినిదెర్. యెరూసలేమ్‌దు మరి ఇబ్బెబా యూదురు విజేరె వీండ్రు బత్‌కినిక ఆఏద్‌ ఇజి గగోలాత్తారె నావెట పిరాడ్‌ కిత్తార్‌. 25 గాని సావుదిఙ్‌ ‌తగితిక ఇనికబా వీండ్రు కిఎతాన్‌ ఇజి నాను నెస్తానె రోమ రాజుబాన్‌ సొండ్రెఙ్ ‌వీండ్రు వెహ్తిఙ్‌ ‌రోమ రాజుబాన్‌ సొన్సి తీర్‌పు ఆపిద్ ఇజి‌ నాను తీర్‌మానం కిత. 26 గాని నాను రోమ రాజుఙ్‌ ‌విన్నివందిఙ్‌ ఇనిక రాస్తి పోక్తెఙ్ ఇజి తోర్‌ఏత. తీర్‌పు కిదెఙ్‌ తగితిక ఇనికబా విని ముస్కు సిల్లెద్‌. అందెఙె మీరు విజెరి నడిఃమిని, అగ్రిప రాజు, నీ నడిఃమిబా విన్నిఙ్ ‌తత్త మన్న. మాపు విన్నివెట వర్గితివెనుక ఇనికబా రాస్తెఙ్ ‌నెస్నాసు. 27 తొహ్సి అసి తీర్‌పు కిదెఙ్ పోక్తివన్నిముస్కు ఇని నింద మోప్త మనాద్‌ ఇజి వెహ్‌ఏండ వన్నిఙ్‌ కయ్‌సరుబాన్‌ పోక్తెఙ్‌ ఆఏద్‌ ఇజి నాను నెస్నా”.

26

1 అగ్రిప రాజు పవులుఙ్‌ సుడ్ఃజి, “ఏలు నీ వందిఙ్ ‌వర్గిదెఙ్ ‌నాను సరి సీజిన”, ఇజి వెహ్తాన్‌. అయావలె పవులు కియు సాప్తాండ్రె వన్ని వందిఙ్ వాండ్రె ముదాయి ఇజి మొదొల్‌స్తాన్, 2 “అగ్రిప రాజు, యూదురు నా ముస్కు మొప్తి నేరమ్‌కు నిజం ఆఏద్‌ ‌ఇజి నావందిఙ్‌ నీ ఎద్రు వర్గిదెఙ్‌ నాను గొప్ప సర్ద ఆజిన. 3 ఎందానిఙ్‌ ఇహిఙ యూదురి అలవాటుఙ్ విజు వరి గొడఃబెఙ్ విజు నీను బాగ నెసినికి. అందెఙె దయ కిజి నా మాట ఓరిసి వెండ్రు.

4 ఇజిరివలెహాన్ అసి నాను ఎలాగ ‌మహ ఇజి, నా సొంత లోకుర్ ‌నడిఃమి, నా సొంత దేసమ్‌దు, యెరూసలేమ్‌దుబా, ఎలాగ ‌బత్కిజి మహ ఇజి, యూదురు విజేరె బాగ నెసినార్. 5 మా మతమ్‌దు పరిసయ్‌రి జటుదికార్‌ ఉండ్రి రూలుబా తప్‌ఏండ నీతి నిజాతిదాన్ నడిఃనార్. వరి లొఇ ఒరెన్‌వజ నాను బత్కిజి మహ ఇజి వారు నావందిఙ్‌ సాసి వెహ్తెఙ్‌ ‌ఇహిఙ, సాసి వెహ్తెఙ్‌ ‌అట్‌నార్. ఎందనిఙ్‌ ఇహిఙ, వారు మొదొహన్‌ అసి నఙి నెసినార్. 6 ఏలు ఇహిఙ, దేవుణు మా అనిగొగొర్‌ వెట, సీనా ఇజి కిత్తి ఒట్టుదిఙ్ ‌ఎద్రుసుడ్ఃజి మహిదన్నివందిఙ్‌ నఙి తీర్‌పు కిజినార్. 7 మా పన్నెండు తెగ్గదికార్ ‌యా ఒట్టువందిఙె ఎద్రు సుడ్ఃజి దేవుణుదిఙ్‌ ‌రెయు పొగల్ డిఃస్‌ఏండ పార్దనం కిజి మంజినార్. ఓ రాజు, నానుబా ఆసదాన్‌ ఎద్రు సుడ్ఃజి మంజినిదన్నివందిఙె యూదురు నా ముస్కు నేరం మొప్సినార్. 8 సాతివరిఙ్ ‌దేవుణు నిక్నాన్ ‌ఇజి నమ్మిదెఙ్‌ ‌మాపు అట్‌ఎప్‌ ఇజి మీరు ఎందనిఙ్‌ వెహ్సినిదెర్‌?

9 నజరేతుదికాన్‌ ‌యేసువందిఙ్‌ వెహ్తిమని విజు దన్నిఙ్‌ నెక్సిపొక్తెఙ్ ‌నాను‌ అట్ని పణి విజు కిదెఙ్‌వలె ఇజి నానుబా ముందాల ఒడిఃబిజి మహ. 10 అయావజనె నాను యెరూసలేమ్‌దు కిత. పెరి పుజేరిఙ్‌ నఙి అతికారం సిత్తిఙ్ ‌నాను దేవుణుదిఙ్‌ కేట ఆతి‌ నండొండారిఙ్‌ జెలిదు ఇట్తా. అక్కాదె ఆఏండ, వరిఙ్‌ సప్తెఙ్‌ తీర్‌మానం ఆతిఙ్‌ ‘నాను‌బా ఒప్పుకొడ్ఃజిన’, ఇజి వెహ్త.

11 నాను నండొ సుట్కు యూదురి మీటిఙ్‌ ఇల్కాఙ్‌ ఇల్కాఙ్‌ ‌సొన్సి నమ్మితి వరిఙ్ ‌గొప్ప మాలెఙ్ కిత. యేసు ముస్కు నమకం ఇడ్‌ఏప్ ‌ఇజి వారు వెహ్నిదాక‌ నాను బలవంతం కిత. అక్కాదె ఆఏండ వరి ముస్కు ఒదె కోపం ఆతానె, ఆఇ పట్నమ్‌కాఙ్‌బా సొహనె బాన్‌బా మాలెఙ్ కిత”.

పవులు ఎలాగ యేసుప్రబుఙ్‌ నమ్మితికాన్‌ ఆతాన్‌ ఇజి వెహ్సినాన్‌

12 “ఆహె నాను ఒర్సు, పెరి పుజేరిఙు సిత్తి అతికారమ్‌దాన్‌ ఆడ్రదాన్‌ దమస్కు పట్నమ్‌దు సొన్సి మహ. 13 ఓ రాజు, మదెనెం ఆతివలె సర్దు సొన్సి మహివలె, ఆగాసమ్‌దాన్ ‌వాతి పెరి జాయ్‌ సుడ్ఃత. అయ జాయ్‌ ‌పొద్దు జాయ్‌ ఇంక పెరి జాయ్. అక్క నఙి సుటులం, నావెట మహివరి సుటులం డెఃయ్‌తాద్. 14 మాపు విజెపె బూమిదు అర్తాప్. అయావలె, ‘సవులు, సవులు, నీను నఙి ఎందానిఙ్‌ మాలెఙ్ కిజిని? ముల్లు డుడ్డుదాన్ ‌గుతివలె మర్‌జి వెనుక గుసె ఆతిఙ నండొ కస్టం తపిస్ని’, ఇజి అరామియ బాసాదు వెహ్తి మాట నాను వెహ.

15 ‘నీను ఎయి, ప్రబు’, ఇజి నాను వెన్‌బాతిఙ్, ‘నీను మాలెఙ్ కిజిని యేసు నానె’ ఇజి ప్రబు నావెట వెహ్తాన్‌. 16 ‘ఏలు నిఙ్‌జి నిల్‌అ. నాను ఎందనిఙ్‌ నిఙి తోరె ఆత ఇహిఙ, నావందిఙ్‌ ‌పణి కిదెఙ్, నావందిఙ్‌ నేండ్రు సుడ్ఃతికెఙ్‌ విజెరిఙ్‌ ‌వెహ్సి, వాని కాలమ్‌దు నాను నిఙి తోరిస్నికెఙ్‌ విజేరిఙ్‌‌ వెహ్సి నఙి ఉండ్రి సాసివజ మండ్రెఙ్‌ నిఙి నాను ఏర్‌పాటు కిజిన. 17 ఇస్రాయేలు లోకాణిఙ్‌ నిఙి నాను గెల్‌పిస్న. యూదురు ఆఇ లోకాణిఙ్‌ గెల్‌పిస్న. యూదురు ఆఇవరినడిఃమి నాను నిఙి పోక్న.

18 ఎందానిఙ్‌ నిఙి పోక్సిన ఇహిఙ, వారు సీకటిదాన్‌ జాయ్‌దు వాజి వరి కణెకెఙ్‌ తోరె ఆదెఙ్. వరిఙ్‌ సయ్‌తాన్‌ సత్తుహాన్‌ ‌దేవుణు దరోట్‌ ‌మహ్తెఙ్. నా ముస్కు నమకం ఇడ్‌జి, వరి పాపమ్‌కు నొరె ఆదెఙ్. నావందిఙ్‌ కేట ఆతి వరివెట కూడ్ఃజి మండ్రెఙ్. దిన్నివందిఙె నిఙి వరి నడిఃమి పోక్సిన’ ఇజి ప్రబు నావెట వెహ్తాన్‌.

19 అందెఙె ఓ అగ్రిప రాజు, నాను ఆగాసమ్‌దాన్ ‌వాతి అయ మాటెఙ లొఙిత్త. 20 లొఙిత్తానె తొలిత దమస్కు పట్నమ్‌దు, వెనుక యెరూసలేం పట్నమ్‌దు, మరి యూదయ ప్రాంతం విజు, యూదురు ఆఇ వరిఙ్‌బా నెస్పిస్త. ఇనిక నెస్పిస్త ఇహిఙ, విజేరె, పాపమ్‌కు డిఃసి దేవుణు దరోట్‌ మర్దు ఇజి. పాపమ్‌కు డిఃస్తిసిత్తిదన్నిఙ్ ‌తగితిలెకెండ్ నెగ్గి పణిఙ్ ‌కిదు ఇజి. 21 నాను ఈహె నెస్‌పిస్తి దన్నివందిఙె యూదురు నఙి యెరూసలేమ్‌దు మన్ని దేవుణు గుడిఃదు సుడ్ఃతారె నఙి అస్తారె సప్తెఙ్‌ సుడ్ఃతార్. 22 గాని గడఃస్తి సొహి కాలం విజు దేవుణు నఙి తోడుః మహాన్‌. అందెఙె నాను ఏలు ఇబ్బె నిల్సి తక్కువరివెట, పెరివరివెట నిజం వెహ్సిన. వాని కాలమ్‌దు ఇనికెఙ్‌ ‌జర్గినెలె ఇజి ప్రవక్తరుని, మోసె వెహ్తికెఙె నానుబా వెహ్సిన. 23 అక్కెఙ్‌ ‌ఇనికెఙ్ ‌ఇహిఙ, క్రీస్తు నండొ మాలెఙ్ ఆజి సాతాన్. సాతి వరిబాణిఙ్ తొలిత నిఙ్‌నాన్. నిఙ్‌జి, యూదురిఙ్, యూదురుఆఇవరిఙ్‌ దేవుణు - దరోట్‌ సొండ్రెఙ్‌ జాయ్‌ తోరిస్నాన్”.

24 పవులు ఈహె, వన్ని వందిఙ్ ‌వర్గిజి మహిఙ్‌ ‌పెస్తు, “పవులు, నీను వెరి వాండ్రు. నండొ సదు కిత్తిఙ్‌ అక్క నిఙి వెరి కిబిసినాద్”, ఇజి డటం వెహ్తాన్‌.

25 దన్నిఙ్ పవులు, “గొప్ప పెరికాన్‌ ఆతి పెస్తు, నాను వెరి వాండ్రు ఆఏ. నాను నెగ్గిబుద్దిదానె నిజం వెహ్సిన”, ఇహాన్‌. 26 “రాజు యా సఙతిఙ వందిఙ్‌ నెసినాన్. అందెఙె వన్నివెట దిన్ని వందిఙ్ ‌నాను అడ్డు సిల్లెండ వర్గిజిన. దిన్ని వందిఙ్‌ ఇనికబా వన్నిఙ్‌ డాఙ్‌జి మనిక సిల్లెద్‌. ఎందనిఙ్‌ ‌ఇహిఙ, జర్గితికెఙ్‌ విజు ఉండ్రి మూల పడఃకాద్‌ జర్గిఏతాద్. 27 ఓ రాజు, ప్రవక్తరిమాటెఙ్ ‌నీను నమ్మిజిని ఇజి నాను నెస్నా”. 28 దన్నిఙ్‌ రాజు, “నిస్సొ సులువుదాన్‌ నఙి క్రీస్తు లోకు కిదెఙ్ ఇజి ‌నీను నఙి ఒపిసినిదా?”, ఇహాన్‌.

29 “సులువుదానొ ఆలస్యమ్‌దానొ నీను ఒరిదె ఆఏ, నేండ్రు నఙి వెంజినికార్ విజేరె నా వజ ఆదెఙ్‌ ఇజి ‌నాను దేవుణుదిఙ్‌ పార్దనం కిజిన. గాని నా వజ గొల్‌స్కాణిఙ్ ‌తొహె ఆదెఙ్‌ ‌పార్దనం కిఏ”, ఇజి పవులు వెహ్తాన్‌. 30 అయావలె రాజు, గవర్నరు, బెర్నిక, వరివెట బస్తి మహికార్‌ విజేరె ‌నిఙిత్తార్. 31 వారు వెల్లి వాతారె, “వీండ్రు సావుదిఙ్‌ గాని, తొహె ఆదెఙ్‌ గాని తగితి పణి ఇనికబా కిఏతాన్”, ఇజి ఒరెన్‌ వెట ఒరెన్ వర్గితాన్. 32 “వీండ్రు ‘కయ్‌సరు రాజుబాన్‌ సొన’, ఇజి‌ వెహ్‌ఏండ మహాన్‌ ఇహిఙ విన్నిఙ్ డిఃస్తిసిత్తిక మరి”, ఇజి అగ్రిప రాజు పెస్తుఙ్ వెహ్తాన్‌.

27

పవులు ఓడః ఎక్సి రోమ పట్నం సొన్సినాన్‌

1 మాపు ఓడః ఎక్సి ఇటలి దేసెం సొండ్రెఙ్‌ ఇజి ఆడ్ర ‌వాతిఙ్, పవులుఙ్, మరి జెలిదు మహి సెగొండారిఙ్‌ యూలి ఇని సదాతిపతిఙ్ ‌ఒపజెప్తార్. వాండ్రు రోమ సయ్‌నమ్‌లొఇ ఉండ్రి గుంపు ఆతి అవ్‌గుస్తు ఇని గుంపుదికాన్. 2 మాపు అద్రమత్తియదాన్‌ వాతి ఉండ్రి ఓడః ఎక్తాపె పయ్‌నం ఆతాప్. యా ఓడః ఆసియ ప్రాంతమ్‌దు సమ్‌దరం డగ్రు మహి పట్నమ్‌కాఙ్‌ ‌సొనిక. దెసలొనిక పట్నమ్‌దాన్‌ ఒరెన్‌ ‌మసిదోని దేసెమ్‌దికాన్‌ ‌అరిస్తర్‌కు ఇనికాన్‌ ‌మావెట మహాన్‌. 3 మహ్స నాండిఙ్‌ ‌సీదోను ఇనిబాన్‌ వాతాప్. సతాతిపతి ఆతి యూలి పవులు ముస్కు దయ తోరిస్తాండ్రె పవులు వన్ని కూలబాబుర్‌బాన్ ‌సొన్సి వారు వన్నిఙ్ ‌నెగ్రెండ సుడ్ఃదెఙ్‌ సెల్వ సిత్తాన్‌. 4 వెనుక బాణిఙ్‌ సోతాపె కుప్ర ఇని ద్వీపు ఓరమ్‌దాన్ ‌గాలి తక్కు మహి బాడ్డిదు పయ్‌నం ఆతాప్. ఎందానిఙ్‌ ఇహిఙ ‌ద్వీపుదాన్ ‌గొప్ప గాలి సమ్‌దరం దరోట్‌ డెఃయ్‌జి మహాద్‌.

5 వెనుక మాపు కిలికియ, పంపులియ ఇని ప్రాంతమ్‌కాఙ్ డగ్రు మహి సమ్‌దరం డాట్తాపె లుకియాదు మన్ని మూర ఇని పట్నమ్‌దు వాతాప్‌. 6 బానె అలెక్సంత్రియదాన్‌ వాతి ఉండ్రి ఓడః ఇటలి పట్నం సొండ్రెఙ్‌ తయారాత మనాద్‌ ‌ఇజి రోమ సతాతిపతి సుడ్ఃతాన్. సుడ్ఃతండ్రె మఙి అయ ఓడఃదు ఎకిస్తాన్. 7 మాపు నండొ రోస్కు మెలేక పయ్‌నం కిత్తాపె గాలివందిఙ్ ‌మాలెఙ్ ఆతాపె క్నీదు ఇని ద్వీపుదిఙ్ ‌ఎద్రు వాతాప్. గాలి మఙి ఎద్రు డెయ్‌తిఙ్‌ ‌అయా సరి మరి సొండ్రెఙ్ ‌అట్‌ఎతాప్. అందెఙె మాపు గాలి తక్కు డెఃయ్తిమహి బాడ్డిదాన్ సొహపె సల్మోను ఇని బాడ్డి డాట్సి క్రేతు ద్వీపు ఓరదాన్ ‌పయ్‌నం కితాప్. 8 గాలి డెయ్‌తిఙ్‌ మాలెఙ్ ఆజి, ఓరదాన్ ‌పయ్‌నం కిత్తాపె నెగ్గిబాడ్డి ఇని కూక్ని జాగదు వాతాప్. దన్ని డగ్రు లుసెయ పట్నం మహాద్‌.

9 పయ్‌నం కిజినిఙ్‌ నండొ రోస్కు ఆతె. యూదురి పండొయ్‌ ఆతి ఉపాసి రోజుబా గడఃస్త సొహాద్. సమ్‌దరమ్‌దు ఓడఃదు సొండ్రెఙ్ ‌ప్రమాదమాని కాలం ఆత మహాద్‌. అందెఙె పవులు వరిఙ్ ‌బుద్ది వెహ్తాన్‌. 10 “బాబురాండె, మాటు ఏలు సొన్సి మహిఙ ఓడఃదిఙ్‌ని ఇబ్బె మన్ని సామానమ్‌కాఙ్, ప్ప నస్టమ్‌కు, మరి మా పాణమ్‌కాఙ్‌బా నస్టమ్‌కు వానాద్, ఇజి నాను నెస్నా”. 11 గాని అయ రోమ సతాతిపతి పవులు వెహ్తి మాట అస్‌ఎండ, అయ ఓడః నడిఃపిసినివన్ని మాటెఙ్‌ని అయ ఓడః ఎజుమాని మాటెఙ్‌ అస్తాన్. 12 పిన్ని కాలమ్‌దు మండ్రెఙ్ ‌అయా బాడ్డి నెగ్గికాద్ ‌ఆఏద్‌ ఇహిఙ్ ‌బాణిఙ్ ‌డిఃసి సోతెఙ్ ‌నండొండార్ ‌వెహ్తార్‌. క్రేతదు మన్ని పీనిక్సు ఇనిబాన్‌ అందిజి బానె పిన్ని కాలం గడఃప్నాట్‌ ఇజి వారు విజేరె ఒడిఃబితార్. యా పీనిక్సు పట్నం దసిణ పడఃమర, ఉస్సన్‌ పడఃమర దరోట్‌ ‌మొకొం మహ్త మహాద్‌.

సమ్‌దరమ్‌దు ముసూర్ ‌డెఃయ్‌జినాద్‌

13 దసిణ దరోటాణ్ ఉండ్రి ఇజిరి గాలి డెయ్‌తిఙ్‌ వారు సొండ్రెఙ్ ‌ఒడ్ఃబిత్తిలెకెండ్ ‌సొనాట్‌ ఇజి ఒడిఃబిత్తారె, ఓడఃది లంగరు* లాగితారె సోత్తార్. క్రేతు ఓర దానె సొన్సి మహార్‌. 14 గాని సణెం వెనుక ఉస్సన్‌ తూర్‌పు దరొటాన్‌ ఊరకులొన్‌† ఇని పెరి గాలి ద్వీపుదాన్‌ గొప్పఙ్‌ ‌డెఃయ్తాద్. 15 పెరి గాలి ఓడఃదిఙ్ డెయ్‌తిఙ్‌ గాలి ఎద్రు సొండ్రెఙ్ ‌అట్‌ఎండాతాద్. అందెఙె మాపు గాలి ఎద్రు సొండ్రెఙ్ అట్‌ఎండాతానె గాలి డెఃయ్‌తి మహి దరోట్నె ఓడః మహ్తాపె సొహప్‍.

16 వెనుక కంద ఇని ఉండ్రి ఇజిరి ద్వీపు ఓరదాన్ ‌సొహివలె అయ గాలి మా ముస్కు డెఃయ్ఏండ అయ ద్వీపు మఙి ముస్తాద్. నండొ కస్టబాడిఃతాపె ఇజిరి ఓడఃదిఙ్ ముస్కు లాగితాప్. 17 ముస్కు లా‍గితాపె నెగ్రెండ తొహ్త ఇడ్తాప్. వెనుక పెరి ఓడఃదిఙ్ పెరి నాసుదాన్ ‌సుటులం గటిఙ తొహ్తార్. మరి సుర్తిసు ఇని ఇస్క మెటు ముస్కు ఓడః డెఃయ్‌నాద్‌సు ఇజి తియెలాతారె ఓడః మెలేక సొనీద్ ‌ఇజి ఓడఃది సాప‡ డిఃప్తారె గాలి డెఃయ్‌నిదరోట్‌ సొనీద్ ‌ఇజి డిఃస్తార్. 18 అయ ముసూర్‌ డిఃస్‌ఏండ డెఃయ్‌జి మహిఙ్‌ మహ్స నాండిఙ్‌ ‌వారు ఓడఃదు మహి బరుఙ్ సమ్‌దరమ్‌దు విసీర్దెఙ్ ‌మొదొల్‌స్తార్. 19 దన్ని మహ్స నాండిఙ్‌ వారు ఓడః నడపిసిని సెగం సామనమ్‌కు వరి సొంత కికాణిఙ్‌ సమ్‌దరమ్‌దు విసీర్తార్. 20 నండొ రోస్కు పొద్దు గాని సుక్కెఙ్ గాని తోర్‌ఏండ మహె. గాలి గొప్పఙ డెఃయ్‌జి మహాద్‌. మా పాణమ్‌దిఙ్‌ ఎలాగ ‌గెల్‌పిస్తెఙ్, మాపు సానాప్లెసు‌ ఇజి తియెలాతాప్.

21 వారు నండొ రోస్కు బోజనం కిఏండ మహిఙ్‌ పవులు వరి నడిఃమి నిహండ్రె వెహ్తాన్‌, “బాబురాండె, మీరు నామాట వెంజిమంజినిక ఇహిఙ నెగ్రెండ మహాద్‌ మరి. క్రేతుదాన్‌ సో‌ఏండ మహిదెర్‌ మరి. సోఏండ మంజినిక ‌ఇహిఙ, యా నస్టమ్‌కు కస్టమ్‌కు జర్గిఏండాతాద్‌ మరి. 22 ఏలు ఇహిఙ దయ్‌రమ్‌దాన్‌ మండ్రు ఇజి నాను గటిఙ వెహ్సిన. ఎందానిఙ్‌ ఇహిఙ మీలొఇ ఎయెన్‌బా సాజి సొన్‌ఇదెర్. గాని ఓడః ఉండ్రెనె పాడాఃన సొనాద్. 23-24 ఎందానిఙ్‌ ఇహిఙ, పొదొయ్‌ ‌నాను, ఎయె వాండ్రునొ, ఎమేణి దేవుణుదిఙ్‌ పార్దనం కిజిననొ, అయ దేవుణు దూత నాబాన్‌ వాతండ్రె, ‘పవులు, తియెల్‌ ‌ఆమ. నీను కయ్‌సరు రాజు ఎద్రు నిల్దెఙ్‌వలె. దేవుణు కనికారమాతికాన్. నీవందిఙ్‍ ఇదిలో నీ వెట మ‍న్నివ‍రి పాణమ్‌కు దేవుణు గెల్‌పిస్నాన్లె’ ఇజి వెహ్తాన్‌. 25 అందెఙె బాబురాండె, దయ్‌రమ్‌దాన్‌ మండ్రు. ఎందనిఙ్‌ ఇహిఙ దూత నావెట వెహ్తివజ జర్గినాద్‌ ఇజి నాను దేవుణు మాట ‌నమ్మిజిన. 26 గాని మా ఓడః గాలిదు సొన్సి ఎంబెబా ఉండ్రి ద్వీపుదు పాడానాద్”, ఇజి పవులు వరివెట వెహ్తాన్‌.

27 పదినాల్గి రోస్కు అద్రియ ఇని సమ్‌దరమ్‌దు మాపు ముసూర్దిఙ్ ‌అబె ఇబ్బె బూలాజి మహప్. మదరెయ్‌తు ఆతిఙ్‌ ఎంబెనొ ఉండ్రి దేసమ్‌ డగ్రు వాజినాప్‌ ఇజి ఓడః నడిఃపిసినివరిఙ్‌ ఉదెసమ్‌దు వాతాద్. 28 అందెఙె వారు ఇజిరి బరుదిఙ్ తాడు తొహ్సి డిఃప్తారె ఎసొ లోతు మనాద్‌ ‌ఇజి సుడ్ఃతార్. నూట ఇర్‌వయ్ ‌అడుఃగుఙ్ లోతు మనాద్‌ ‌ఇజి నెస్తార్. సెగం వెనుక మరి డిఃప్తారె తొంబయ్‌ అడుఃగుఙ్ ‌లోతు మనాద్‌ ‌ఇజి నెస్తార్. 29 మా ఓడః ఓరదు మన్ని పణుకుముస్కు తగ్లినాదొ ఇజి తియెలాతారె వారు ఓడః వెనుకపడఃకదాన్ ‌నాల్గి లంగరుఙ్ డిఃప్తారె జాయ్‌ ఆనెండ పార్దనం ‌కిజి మహార్‌. 30 ఇహిఙ్, ఓడః నడిఃప్నికార్ ‌ఓడః డిఃసి సొండ్రెఙ్‌ సుడ్ఃతార్. వారు ఓడః ముందాల్‌పడఃక మన్ని లంగరుఙ్ డిఃప్తెఙ్ ‌ఇజి నాటిసి ఓడఃదు మన్ని ఇజిరి ఓడః సమ్‌దరమ్‌దు డిప్తార్. ఇజిరి ఓడఃదు ఎక్సిసొండ్రెఙ్ ఆలోసనం కిత్తార్‌. 31 పవులు అక్క నెస్తాండ్రె సదాతిపతివెట, “సయ్‌నమ్‌దివరివెట, యా ఓడః నడిఃపిసినికార్‌ ‌ఓడః డిఃసి సొనార్‌ ఇహిఙ, మీరు తప్రె ఆదెఙ్‌ ‌అట్‌ఇదెర్”, ఇహాన్‌. 32 అందెఙె సయ్‌నమ్‌దికార్‌ ‌ఇజిరి ఓడః తొహ్తిమహి నాసు కుతారె సమ్‌దరమ్‌దు డిఃస్త సితార్.

33 కోడిఃజామ్‌దు పవులు విజెరె వెట వెహ్తాన్‌, “ఏలు బోజనం కిదు, మీరు బోజనం కిఏండాజి ‌పదినాల్గి రోస్కు ఆతె. నిస్సొ రోస్కు మీరు మన్సు బాద ఆజి ఇనికబా ఉణెఎండ మహిదెర్. 34 అందెఙె నాను బతిమాల్జిన, బోజనం కిదు. ఎందనిఙ్‌ ఇహిఙ మీరు సాఏండ మండ్రెఙ్‌ వలె ఇహిఙ బోజనం కిదెఙ్‌వలె. తియెలామాట్. మీలొఇ ఎయె బుర్రదాన్‌బా ఉండ్రి కొప్పుబా రాల్‌జి సొన్‌ఏద్‌ ఇహాన్‌. 35 ఈహు వెహ్తి వెనుక పవులు రొట్టె అస్తాండ్రె వారు సుడ్ఃజి మహివలె దేవుణుదిఙ్‌ వందనమ్‌కు వెహ్తండ్రె రొటె ముకెఙ్‌ కితాండ్రె తిండ్రెఙ్‌ ‌మొదొల్‌స్తాన్. 36 వారు విజేరె దయ్‌రం ఆతారె బోజనం కిత్తార్‌. 37 అయ ఓడఃదు మాపు మొత్తం రుండివందెఙ్ ‌డబయ్‌ఆరు - మంది మణిసిర్‌ ‌మహాప్. 38 వారు పొటపంజు ఉటి వీస్తి వెనుక గొదుముఙ్ సమ్‌దరమ్‌దు విసీర్‌తారె ఓడః సుల్‌కాఙ్ కిత్తార్‌.

ఓడః బదెఙ్‌ ఆజినాద్‌

39 పొద్దు సోత్తిఙ్ ‌వారు అందితి దేసెం ఎంబెణి దేసెం ఇజి నెస్‌ఏతార్ గాని ఓడః ఉండ్రి ఇస్క మన్ని పడఃకాద్‌ ఒతెఙ్‌ ‌తగితి ఉండ్రి నెగ్గి పడక సుడ్ఃతారె‌ బాన్‌ ఒనాట్ ఇజి ఒడిఃబితార్. 40 అందెఙె ఓడః నడిఃపిసినికార్‌ లంగరుఙ్ తొహ్తిమహి నాస్కుఙ్‌ కుతారె సమ్‌దరమ్‌దు డిఃస్తార్. ఓడః నడిఃప్ని సుకానుఙ్§ కట్టుఙ్‌ కుతార్. ముందాల్‌ పడఃకాదు మహి సాప ఎకిస్తారె గాలి నెక్సి ఒనిలెకెండ్ ఓరదు నడ్ఃపిస్తార్. 41 గాని ఓడః ఏరులొఇ మన్ని ఉండ్రి ఇస్క మెటుదు డఃసె ఆతాదె ఓడః ముందాహిక ఇస్కాదు నాడిఃతాద్. వెనుక పడఃకాదు పెరి ఉల్కెఙ్‌ డెయ్‌తిఙ్‌ ఓడః బదెఙ్ ‌బదెఙ్ ‌ఆత సొహాద్.

42 జెలిదాన్‌ ఒసి మహి లోకుర్ సమ్‌దరమ్‌దు ఈత డెఃయ్‌జి తప్రె ఆజి సొనార్‌ ఇజి తియెలాతారె వరిఙ్ ‌సప్తెఙ్ ‌సయ్‌నమ్‌దికార్‌ ఆలోసనం కిత్తార్‌*. 43 గాని సతాతిపతి పవులు ‌గిల్‌పిస్తెఙ్ ‌ఒడ్ఃబిజి సయ్‌నమ్‌ది వరి ఆలోసనమ్‌దిఙ్ సరి సిఏతాన్. ఈత డెఃయ్దెఙ్ ‌నెస్నివారు ముందాల సమ్‌దరమ్‌దు డిఃగ్‌జి గదెం డాట్సి ఈత డెఃయ్‌జి ఓరదు సొండ్రు ఇజి ఆడ్ర సిత్తాన్‌. 44 మహివరిఙ్‌ బల్లెఙ్ సెక్కెఙ్ ‌ఓడఃది ముక్కెఙ్ ‌అసి ఒడ్డుదు సొండ్రెఙ్‌ ఆడ్ర ‌సిత్తాన్. ‌ఈహె మాపు విజెపె గెల్‌స్తాపె ఒడ్డుదు అందితాప్.

28

మెలిత ద్వీపుదు అందిజినార్

1 మాపు తప్రె ఆతి వెనుక ‌అయా ద్వీపు పేరు మెలిత ఇజి నెస్తాప్. 2 అయ ద్వీపుదికార్ ‌మఙి కిత్తి సాయం నిస్సొ నసొ ఆఏద్‌. వారు సిసు ఎర్తారె మఙి విజేరిఙ్‌ కూడ్ఃప్తార్. ఎందానిఙ్‌ ఇహిఙ పిరు డెఃయ్దెఙ్ ‌మొదొల్‌స్తిఙ్ ‌పిన్ని కితాద్. 3 పవులు ఉండ్రి కట రివెఙ్ పెహ్త తతాండ్రె దోస్తాన్. అక్క సిసుముస్కు అర్‌ప్తివలె గొప్ప విసం మన్ని ఉండ్రి సరాస్‌ ‌వేడిఃదిఙ్ ‌వెహ్‌కాణ్ ‌వెల్లి వాతాదె పవులు కీదు కట్తాద్. 4 పవులు కీదు సరాస్‌ ‌దూఙ్‌జిమహిక అయ ద్వీపుదికార్ ‌సుడ్ఃతిఙ్‌ ‌వారు ఒరెన్‌ వెట ఒరెన్ ‌వర్గితార్, “నిజమ్‌నె, వీండ్రు లోకాఙ్‌ ‌సప్నికాండ్రె, ఏలు సుడ్ఃఅ, సమ్‌దరమ్‌దాన్ ‌గెలిసి వాతాన్ గాని నాయం సీని దేవుణు విన్నిఙ్ ‌బత్కిదెఙ్ సరి సిఎన్.

5 గాని పవులు అయ సరాస్‌దిఙ్ ‌సిసుముస్కు సడ్ఃతిఙ్‌ అది సిసుద్ అర్‌తాద్. పవులుఙ్‌ ఇనికబా ఆఏతాద్. 6 ఆ ద్వీపుదు మనికార్‌ పవులు ఉబినాన్, సిలిఙ వెటనె సానాన్ ‌ఇజి ఒడిఃబిజి సుడ్ఃజి మహార్‌. గాని వారు సుడ్ఃజిమహిఙ్ పవులు ‌ఇనికబా ఆఏతాద్. అందెఙె వారు వరి మన్సు మారిస్తారె, ‘వీండ్రు ఒరెన్‌ దేవుణులెకెండ్ మన్నికాన్‌’ ఇజి వెహ్తార్‌.

7 అయ ద్వీపుది నెయ్కి ఆతి పొప్లి ఇనివన్నిఙ్‌ బానె డగ్రునె బూమిఙ్‌ ‌మహె. వాండ్రు మఙి వన్ని కూలెఙ వజ ‌మర్యాద సితండ్రె మూండ్రి రోస్కు వన్ని ఇండ్రొ కూడుఃప్తాన్. 8 అయ నెయ్కి అప్పొసి నోబుదిఙ్, మరి నెత్తెర్‌పొటదాన్‌ బాద ఆజి మహాన్‌. పవులు, వాండ్రు మహి గదిలొఇ సొహాండ్రె పార్దనం కితాండ్రె వన్ని ముస్కు కికు ఇడ్‌జి వన్నిఙ్ ‌నెగెండ్‌ కిత్తాన్‌. 9 ఇక జర్గితిఙ్ ‌అయా ద్వీపుదు ‌కస్టం అస్తిమహికార్ విజేరె బానె వాతారె నెగెండ ‌ఆతార్. 10 వారు మఙి నండొ ఇనాయమ్‌కు సిత్తారె నెగ్గిక కిత్తార్‌. వెనుక మాపు పయ్‌నమాతివలె మఙి అవ్‌సరం మనికెఙ్‌ విజు ఓడఃదు తత్తారె ఇట్తార్.

పవులు మెలిత ద్వీపుదాన్ ‌రోమ పట్నం సొన్సినాన్‌

11 ముండ్రి నెలెఙ్‌ ఆతి వెనుక అలెక్సంత్రియదాన్ ‌వాతి ఉండ్రి ఓడః ఎక్తాపె పయ్‌నమాతాప్. అయ ఓడః పిన్ని కాలమ్‌దు మెలిత ద్వీపుదు మహాద్‌. కాస్తరు, పోలుక్సు ఇని జవల దె‍య‍మ్‌కాణి బొమ్మెఙ్ ఆ ఓడః ముందాహిబాన్‌ మహాద్‌. 12 మాపు సురకూస్ ‌ఇనిబాన్‌ వాతాపె బానె మూండ్రి రోస్కు మహప్. 13 బాణిఙ్‌ పయ్‌నమాతాపె సుటులం తిర్‌వ్‌జి రేగియు ఇనిబాన్‌ వాతాప్. ఉండ్రి రోజు వెనుక దసిణ దరోట్‌దాన్ ‌గాలి డెయ్‌తిఙ్‌ మహ్స నాండిఙ్‌ పొతియొలి ఇనిబాన్‌ వాతాప్. 14 బానె నమ్మితి వరిఙ్‌ సెగొండారిఙ్‌ ‌సుడ్ఃతాప్. ‘మాబాన్ వారం రోస్కు మండ్రు’ ఇజి వారు మఙి బతిమాలితార్. దన్నివెనుక మాపు రోమ పట్నమ్‌దు వాతాప్. 15 రోమాదు మహి నమ్మితికార్‌ మాపు రోమాదు వాజినాప్ ఇజి కబ్రు వెహారె సెగొండార్ రోమ పట్నమ్‌దాన్‌ అపియాదు* మహి సత దాక, మరి సెగొండార్ మూండ్రి సత్రమ్‌కు† మహి బాడ్డిదాక మఙి కూక్సి ఒతెఙ్‌ వాతార్. పవులు వరిఙ్‌ సుడ్ఃతిఙ్‌ దేవుణుదిఙ్‌ స్తుతి కిత్తాన్‌. వన్నిఙ్‌ దయ్‌రం వాతాద్. 16 రోమ పట్నమ్‌దు అందితిఙ్‌ పవులుఙ్, వన్నిఙ్‌ కాప్‌కిని జమానివెట ఉండ్రి ఆదు ఇండ్రొ కేట మండ్రెఙ్ ‌సెలవ దొహ్‌క్తాద్.

పవులు రోమదు మన్ని యూదురిఙ్ దేవుణు మాట వెహ్సినాన్‌

17 మూండ్రి రోస్కు సొహి వెనుక పవులు బానె మహి యూద పెద్దెల్‌ఙ వన్నిబాన్‌ ‌కూక్‌పిస్తాన్. వారు కూడ్ఃజి వాతివలె పవులు వరివెట వెహ్తాన్‌, “తంబెరిఙాండె, మా లోకాఙ్‌ ‌పడ్ః‌ఇకెఙ్ గాని, మా అనిగొగొరి అలవాటుఙ పడ్ఃఇకెఙ్‌ గాని ఇనికబా నాను కిఏత. ఇహిఙ్‌బా, నఙి యెరూసలేమ్‌దు అస్తారె రోమవరిఙ్‌ ఒపజెప్తార్. 18 వారు నఙి గవర్నరుబాన్ తత్తారె నండొ ప్రస్నెఙ్ వెన్‌బాజి సుడ్ఃతివలె‌ సావుదిఙ్‌ తగితి తప్పు ఇనికబా నాను కిఏత ఇజి తెలితాద్. అయావలె నఙి డిఃస్తెఙ్ ‌సుడ్ఃతార్. 19 గాని నఙి డిఃస్తెఙ్‌ యూదురు ఒప్పుకొడ్ఃఏతార్. అందెఙె నా సొంత లోకుముస్కు నఙి ఇని మొరొ సిల్లిఙ్‌బా కయ్‌సరుబాన్‌ సొన్సి నావందిఙ్‌ వెహ్తెఙ్‌ ఆత. 20 అందెఙె నాను మిఙి సుడ్ఃదెఙ్‌ ‌మీ వెట వర్గిదెఙ్‌ మిఙి కూక్‌పిస్త. ఎందానిఙ్‌ ఇహిఙ ఇస్రాయేలు లోకు ఎయెవన్నివందిఙ్‌ ఎద్రు సుడ్ఃజి మంజినారొ వన్నివందిఙె నాను ఏలు యా గొలుస్కాణ్ తొహె ఆత మన్న”, ఇజి వరివెట వెహ్తాన్‌.

21 దన్నిఙ్‌ యూదురు, “యూదయ ప్రాంతమ్‌దు మన్ని మా లోకాణిఙ్ ‌మీవందిఙ్ ‌మఙి ఇని ఉత్రమ్‌బా రెఏతాద్. ఇబ్బె వాతి మా లోకు ఎయెర్‌బా మీ వందిఙ్‌ ఇని సెఇ మాటబా వెహ్‌ఏతార్. నీను ఇనికాదొ తప్పు కిత్తి ఇజి మాపు వెన్ఏతాప్. 22 గాని యా సఙతివందిఙ్ ‌మీ ఆలోసనం ఇనిక ఇజి వెండ్రెఙ్‌ ‌మాపు ఆస ఆజినాప్. ఎందానిఙ్‌ ఇహిఙ నీను కూడిఃతి మహి యా జటువందిఙ్‌ విజేరె లోకుర్‌ పగదాన్‌ వెహ్సినార్‌ ‌ఇజి మాపు నెసినాప్”, ఇహార్‌.

23 అందెఙె వారు పవులు వెట పలాన్‌ రోజు కూడ్ఃదెఙ్‌ ‌ఏర్‌పాటు కితారె పవులు బత్కినిబాన్ ‌మంద ఆజి వాతార్. పవులు పెందాహాన్ అసి‌ పొదొయ్‌దాక నెగ్రెండ వరిఙ్‌ వెహ్సి దేవుణు ఏలుబడిః వందిఙ్ ‌వరివెట వెహ్తాన్‌. ‌మోసె సిత్తి రూలుఙ్‌ దాన్, ప్రవక్తరు రాస్తి మాటెఙాణ్ ‌యేసువందిఙ్ తోరిసి, వాండ్రు వెహ్నికెఙ్ నిజమె ఇజి వెహ్సి తోరిస్తాన్. వరిఙ్ ఒపుకొడిఃస్తెఙ్ సుడ్ఃతాన్. 24 పవులు వెహ్తి మాటెఙ్‌ సెగొండార్‌ నమ్మితార్, మహికార్‌ ‌నమ్మిఏతార్.

25 వారు ఒరెన్‌ వెట మరి ఒరెన్‌ వర్గిజి నెక్త పొక్తారె ఉండ్రె మన్సు ఆదెఙ్‌ ‌అట్‌ఎండాతారె మర్‌జి సొహార్‌. ‌వారు మర్‌జి సొని ముందాల పవులు వరివెట ఉండ్రి మాట వెహ్తాన్‌, “దేవుణు ఆత్మ యెసయ ప్రవక్త దాన్‌ మీ అనిగొగొర్‌ వెట వెహ్తి మాట నిజమె.

26 అక్క ఇనిక ఇహిఙ, “నీను సొన్సి యా లోకాఙ్‌ వెహ్తు. ‘మీరు బాగ వెంజినిదెర్ గాని అర్దం కిదెఙ్ అట్ఇదెర్. బాగ సుడ్ఃజినిదెర్ గాని తొఇదెర్‌'. 27 ఎందానిఙ్‌ ‌ఇహిఙ యా లోకురి మన్సు బేగి అర్దం కిఎద్. వారు కణుకెఙ్ ‌గిబ్బిఙ్ ‌మూక్త మనార్. సిల్లిఙ్ ‌వారు కణకాణ్ ‌సుడ్ఃతార్ మరి. మన్సుదు అర్దం కిత్తార్‌ మరి. నా దరోట్‌ ‌మహ్తిఙ నాను వరిఙ్‌ నెగెండ ‌కిన”, ఇజి దేవుణు వెహ్తాన్‌.

28 అందెఙె దేవుణు రక్సణ సీనాన్‌ ఇని సువార్త యూదురు ఆఇ వరిఙ్ ‌సీజినాన్‌ ఇజి, వారు అయ మాట వెనార్, ఇజి మీరు నెస్తెఙ్‌ వలె”. 29-30 రుండి పంటెఙ్ ‌పూర్తి పవులు ఉండ్రి ఇల్లు అదె లొస్తాండ్రె బత్కితాన్. వన్నిబాన్‌ ‌వాతివరిఙ్ విజెరిఙ్‌ వాండ్రు డగ్రు కిత్తాన్‌. 31 దేవుణు ఏలుబడిః వందిఙ్, ప్రబు ఆతి యేసుక్రీస్తు వందిఙ్‌ దయ్‌రమ్‌దాన్, ఇని అడ్డు సిల్లెండ, నెస్పిస్తాన్.

* 1:6 1:6 అయ ‍కాలమ్‌దు ఇస్రాయేలు లోకురి దేసెం రోమా‍దికార్ ఏలుబడిః కిజి మహార్‌.

† 1:13 1:13 జలొతె ఇహిఙ ప‍టుద‍ల‍ మ‍న్నికాన్ ఇజి అర్దం

‡ 1:20 1:20 అపొస్తురు. సఙమ్‌దిఙ్‌ సుడ్ఃజి న‍డిఃపిస్తెఙ్ ఏర్‌పాటు ఆజి పోకె ఆతికార్‌

* 2:15 2:15 యూదురు పండొయ్‌ ‌వేడఃదు పెందాల్నె ఉణ్‌ఎర్. పార్దనం వీజితి వెనుక తొమ్మిది గంట వెనుకానె ఉణార్‌

† 2:17 2:17 దర్సనమ్‌కు. దేవుణుబాణిఙ్‌ వాని మాటెఙ్‌ని బొమ్మెఙ్ ‌కలాదు సుడ్ఃతి లెకెండ్‌ తెలివి మహివలె సూణిక‍

‡ 2:42 2:42 యేసుప్రబు సావు వందిఙ్ గుర్తు కిదెఙ్ మన్ని బోజనం

* 7:16 7:16 అయ ‍కాలమ్‌దు అయ్‌గుప్తు దేసెమ్‌దికార్ పీనుగుదిఙ్ నూనె రాసి పా‍త లొఇ ఇడ్నార్, సబ్‌ఏండ మండ్రెఙ్

† 7:44 7:44 సాసి గుడారం. దేవుణు ఇబ్బె మనాన్‌ ఇజి లోకాఙ్‌ వెహ్సి మహి గుడారం

‡ 7:49 7:49 సిమసనం. తీర్‌పు కిదెఙ్ రాజుర్‌ బసిని కుర్సి

* 8:5 8:5 క్రీస్తు (మెసయ) ఇహిఙ దేవుణు ఏర్‌పాటు కిత్తి పోక్తాన్‌ ఇజి అర్దం

† 8:27-28 8:27-28 రదం ఇహిఙ గుర్రమ్‌కాఙ్‌ ఉండ్రి బంటి పూట్నార్

* 9:24 9:24 సేహ్ల. దమస్కు పట్నం సురుల పెరి గోడ్డః తొహ్త‍ మహాద్‌. గోడాఃదు ప‍ట్నం వెల్లి సొని సేహ్లెఙ్‌ మ‍హె. బానె పట్నం కాప్‌ కినికార్‌ కాప్‌ కిజి మహార్‌

* 10:1 10:1 వంద మంది విదెం కినివరిఙ్‌ నడిప్ని రోమ అతికారి.

† 10:9 10:9 మేడ ముస్కు బాన్‌ మహి ఇల్కాఙ్‌ ముస్కు మేడెఙ్ మ‍న్నె. ఎక్సి సొన్సి బస్తెఙ్ ఆనాద్‌

‡ 10:14 10:14 యూదురుఙ్ తిండ్రెఙ్‌ ఆఇకెఙ్ సెగం మన్నె, అక్కెఙ్‌ తిన్ఏర్

* 13:1 13:1 హేరోదు అంతిపాస్. మార్కు సువార్తదు బాప్తిసం సీని యోహనుఙ్‌ జెలిదు ఇడ్తి వెనుక వన్నిఙ్‌ సప్తెఙ్‌ ఆడ్ర సిత్తి హేరోదు రాజు వీండ్రె. (మార్క 6:14-28) రాజు వెట కూడ్ఃజి పిరితి మనయేను, సవులు ఇనికార్‌

† 13:4 13:4 ద్వీపు. సురుల సమ్‌దరం మన్ని ఇజిరి దేసెం

* 15:7 15:7 యూదురు ఆఇవరివెట సొన్సి సువార్త వెహ్తెఙ్‌ దేవుణు పేతురువెట వెహ్తి క‍తవందిఙ్ అపొస్తురు కిత్తి పణిఙ్ 10:1-1; 1:18. దు సద్‌విదు.

† 15:21 15:21 నండొ కాలం ఇహిఙ, రమరమి 200 పంటెఙాణిఙ్ 300 పంటెఙ్ దాక.

* 16:16 16:16 పుతొన్ ఇని దెయం యా అయ్‌లిదిఙ్ వాని కాలమ్‌దు జ‍ర్గిని సఙతిఙవందిఙ్ నెస్పిసి మ‍హాద్. అక్క వెహ్తిఙ్‌ లోకుర్‌ దన్నిఙ్ డబ్బు సీజి మహార్‌

* 17:1 17:1 దెసలొనిక పట్నం మసిదోనియ దేసమ్‌దు మ‍హాద్. రోమ‍దేసమ్‌దిఙ్ రాజదాని ఆతాద్‌ యా పట్నం. నండొ ఆస్తి మ‍హాద్ బాన్. నండొండార్ రోమ లోకుర్‌ని యూదురు బాన్‌ బ‍త్కిజి మ‍హార్

† 17:15 17:15 ఏలు ఏదెన్సు పట్నం గ్రీకు దేసెమ్‌ది ముకెల‍మాతి పట్నం

‡ 17:16 17:16 యా బొమ్మెఙ్ అయ పట్నమ్‌దికార్‌ మాడిఃస్తిమహి దెయమ్‌కలె‍కెండ్ తోరితె

§ 17:18 17:18 ఎపికూరియ లోకుర్, స్తోయికుల లోకుర్. వీరు గ్రీకుజాతిలొఇ ఎక్కు సద్‌వితి లోకుర్. ఎపికూరియ లోకుర్ ఎపికురు ఇని ఒరెన్‌వ‍న్ని బోదెఙ్ వజ నడిఃనికార్. వన్ని బోద ఇనిక ఇహిఙ, ఒడొఃల్‌దిఙ్ మ‍న్సుదిఙ్ సర్ద కిబిసి బ‍త్కిదెఙె ఇజి మా బత్కుది ఉదెసం ఇజి. స్తోయికుల లోకుర్‌ ఇహిఙ జెనొ ఇనివ‍న్ని బోదెఙ్ వ‍జ నడిఃనికార్. బ‍త్కుదు ఇనిక జ‍ర్గితిఙ్‌బా జర్‌గిపిద్ ఇజి వాండ్రు బోదిస్తాన్. బాగ ఆలోసనం కిజినె వారు విజు సూణార్

* 19:19 19:19 ఉండ్రి వెండి రుపాయి ఉండ్రి రోజుది కూలి

† 19:24 19:24 ఇజిరి గుడిఙ్ ఇహిఙ అర్తెమి దెయమ్‌ది గుడిఃది ఇజిరి బొమ్మెఙ్

‡ 19:29 19:29 సద్రు ఇహిఙ స్టేడిఃయం లెకెండ్ మ‍హాద్. బానె లోకు కూడ్ఃనారె బేసు కర్జినార్. లోకు సురుల‍ బ‍స్నార్. ఇరువయ్‌ఆరువెయి లోకుర్ బ‍స్తెఙ్ ఆనాద్‌ అయ సద్రుదు. కొడెఃవేలి న‍ని గుండ్రాఙ్ మనాద్‌ అయ సద్రు. గాని మేడః సిల్లెద్‍. ఎపెసు ‍పట్నం నడిఃమిద్ మ‍హాద్ యా సద్రు.

§ 19:33 19:33 గొడఃబ కినికార్‌ మాపు యూదురు ఆఏప్, ప‍వులుని వ‍న్నివెట మ‍న్నికారె ఇజి వెహ్తెఙ్‌ సుడ్ఃతాన్‌

* 19:35 19:35 ముకెలమాతి ఒరెన్ అతికారి

† 19:40 19:40 ఎపెసు పట్నమ్‌దు మన్ని లోకుర్‌వందిఙ్ యా ముకెలమాతి అతికారి, రోమ అతికారిఙు వెట వ‍ర్గినికాన్. లోకు గొడఃబ పుటిస్తిఙ వరిఙ్‌ వాని అవుకాసమ్‌కు సిల్లెండ ఆనె

* 20:5 20:5 యా పుస్తకం రాస్తిమ‍హి లూక పవులువెట‍ పయ్‌నం కిదెఙ్ మ‍ర్జి వాతాన్

† 20:6 20:6 మసిదోనియ దేసమ్‌దు మన్ని పిలిప్పి ఇనిబాణిఙ్ ఓడః ఎక్తార్. గాలి వరి ఎద్రు డెయ్‌తిఙ్‌ త్రోయ అందిదెఙ్‌ అయ్‌దు రోస్కు ఆతె. సొహివలె రుండి రోస్కునె ఆతె మ‍హె. 16:11

‡ 20:7 20:7 యూదురి దినమ్‌కు లెక్క కినిక ఎలాగ ఇహిఙ సనివారం పొదొయ్‌ ఆరు గంటెఙ్ కొత్త్తవారం మొదొల్సినాద్. లూక యా పుస్తకం రాస్తివలె యాలెకెండె లెక్క కిత్తాన్‌‌ ఇజి బయ్‌బిల్‌వందిఙ్ ఎక్కు సదు కిత్తికార్‌ నండొండార్ వెహ్సినార్‌

* 21:26 21:26 యా బాడ్డిదు మొగవారె మంజినార్. అయ్‌లికొడొఃక్‌ బాన్‌ సొండ్రెఙ్‌ ఆఏద్

† 21:29 21:29 యూదురు ఆఇకార్‌ దేవుణు గుడిః డేవాదు సొండ్రెఙ్‌ ఆఏద్‌. బాన్‌ యూద మొగకొడొఃరె సొండ్రెఙ్‌ ఆనాద్‌ ఇజి రూలు మనాద్‌

‡ 21:40 21:40 యూదవరి బాస ఏబ్రి బాస. యూద పుజేరిఙు సద్‌వితి మహి దేవుణు మాటెఙ్‌ ఏబ్రి బాసాదునె రాస్త మహాద్‌. వారు వర్గితి మాట అరామియ బాస

* 23:3 23:3 పవులు కోపమాజి వెహ్తి మాటెఙ్‌

* 25:13 25:13 యూదయదేసెమ్‌దిఙ్‌ ఎక్కు మన్ని ప్రాంతమ్‌కాఙ్‌ వీండ్రు రాజు

* 27:13 27:13 బరుమన్ని పణుకుదాన్ తయార్ కిత్తిక. గొలుస్కాణ్ తొహ్సి ఓడఃదు ఇడ్నార్. సమ్‌దరమ్‌దు డిఃప్తిఙ ఓడః బానె నిల్నాద్లె, సొన్ఏద్

† 27:14 27:14 ఊరకులొన్ ఇని తుపాన్ గాలి డెఃయ్తిఙ ఓడః సొండ్రెఙ్ గొప్ప కస్టమానాద్. అయ గాలి ఉస్సన్‌ తూర్‌పు దరొటాణ్ డెఃయ్జినాద్

‡ 27:17 27:17 గాలి వాజి నెక్సి ఒనిదన్నిఙ్‌ ఓడఃదిఙ్‌ తెరలెకెండ్‌ తొహ్నిక

§ 27:40 27:40 ఓడః తిర్‌ప్ని ఇజిరి మర

* 27:42 27:42 క‍య్దువారు తప్రె ఆతిఙ వరిఙ్‌ కాప్‌ కిని సయ్‌నమ్‌ది వరిఙ్ వరి అతికారి లోకుర్‌ సప్తెఙ్‌ ఇజి రోమ రూలు మహాద్‌

* 28:15 28:15 అపియాదు మహి సత రోమ పట్నమ్‌దాన్‌ అరువయ్‌తొమ్మిది కిలో మీటర్ దూరం మహె

† 28:15 28:15 పయ్‌నం కినికార్‌ నిద్రదిఙ్ సొని గ‍దిఙ్. మూండ్రి సత్రమ్‌కు మహి బాడ్డి రోమ పట్నమ్‌దాన్‌ యాబయ్ మూండ్రి కిలో మీటర్ దూరం మహె

రోమ

1

2

3

4

5

6

7

8

9

10

11

12

13

14

15

16

అపొస్తుడు ఆతి పవులు రోమ పట్నమ్‌దు మన్ని దేవుణు సఙమ్‌దివరిఙ్‌ రాస్తి ఉత్రం.

నెల్వ కిబిసిని

యా ఉత్రం రాస్తికాన్‌ ప్రబు ఆతి యేసుక్రీస్తుఙ్‌ అపొస్తుడు ఆతి పవులు. రోమాదు మన్ని దేవుణుదిఙ్‌ నమ్మిత్తివరిఙ్‌ యా ఉత్రం రాస్తాన్‌. రాస్తి కాలం క్రీస్తుయేసు యా లోకమ్‌దు వాజి సిలువాదు సాజి, మర్జి నిఙ్‌జి పరలోకమ్‌దు సొహివెనుక 56 సమస్రం నడిఃమి (ఏ.డి 55-56) రాస్న మంజిన. యా ఉత్రమ్‌దు ముకెలమాతిక ఇనిక ఇహిఙ, క్రీస్తువందిఙ్‌ వెహ్ని సువార్త. సువార్త ఇహిఙ ఇనిక, సువార్త నమ్మితివరిఙ్‌ ఇనికెఙ్‌ జర్గినె, వినకవందిఙ్‌ రాసినాన్‌. మరి, దేవుణు లోకురిఙ్‌ నీతినిజయ్తి మన్నికార్‌ ఇజి ఎలాగ ఇడ్జినాన్‌, ప్రబు ఆతి యేసుక్రీస్తువలెహాన్‌ ఎలాగ విడుదల వానాద్‌ నన్ని సఙతిఙ వందిఙ్‌ రాసినాన్‌.

1

1 క్రీస్తుయేసుఙ్‌ పణి కినికానాతి పవులు ఇని నాను యా ఉత్రం రాసిన. సువార్త వెహ్తెఙ్‌ దేవుణు నఙి అపొస్తుడుఙ వజ నిల్‌ప్తాన్. 2 సేన కాలమ్‌కు ముఙాలె, ఇహిఙ, యేసు ప్రబు యా లోకమ్‌దు వానెండ మహివలెనె, దేవుణు మాటెఙ్‌ రాస్తి మహి ప్రవక్తరుబాన్‌ దేవుణు యా సువార్త వందిఙ్‌ వెహ్న ఇజి ఒపందం కిత్త మహాన్‌. 3 దేవుణు మరిసి వందిఙె యా సువార్త. వీండ్రు లోకు వజ దావీదు రాజు తెగాదు పుట్తికాన్. 4 వీండ్రు దేవుణు వజ ఇహిఙ, దేవుణు మరిసి ఇజి గొప్ప సత్తుదాన్‌ తోరె ఆతాన్. ఎలాగ ఇహిఙ, వాండ్రు సాతి వరిబాణిఙ్‌ మర్‌జి నిఙితాన్. వాండ్రు మా ప్రబు ఆతి యేసు క్రీస్తునె.

5 క్రీస్తు దయాదర్మమ్‌దాన్‌ అపొస్తుడు వజ దేవుణు నఙి కూక్తాన్. ఎందానిఙ్‌ ఇహిఙ, విజు జాతిదికార్‌ క్రీస్తుముస్కు నమకం ఇడ్జి, వన్నిఙ్‌ మాడిఃసి, వన్నిఙ్‌ లొఙిజి మండ్రెఙ్‌ ఇజి. 6 రోమ పట్నమ్‌దు యేసు క్రీస్తుఙ్‌ నమ్మితికార్‌ ఆతి మీరుబా దేవుణు కూక్తి వరి లొఇ మన్నిదెర్. 7 దేవుణు ప్రేమ కిజి, వన్నిఙ్‌ కేట ఆతి మిఙి విజేరిఙ్‌ నాను యా ఉత్రం రాసిన. బుబ్బాతి మా దేవుణుబాణిఙ్‌, ప్రబు ఆతి యేసుక్రీస్తుబాణిఙ్‌ కనికారమ్‌ని నిపాతి మిఙి మనీద్‌ ఇజి నాను పార్దనం కిజిన.

రోమ పట్నమ్‌దు మన్ని నమ్మిత్తివరిఙ్‌ సొన్సి సుడ్ఃదెఙ్‌ పవులు కోరిజినాన్‌

8 యా ఉత్రమ్‌దు తొలిత నాను మీరు విజిదెరె వందిఙ్‌ దేవుణుదిఙ్‌ వందనమ్‌కు వెహ్సిన. యేసు ప్రబువలెహాన్‌ నమ్మిత్తి దన్నివందిఙ్‌ రోమ దేసెమ్‌దికార్‌ ఏలుబడిః కిని విజు బాడ్డిదు మన్ని లోకుర్‌ వెహ్సినార్‌. 9-10 నాను ఎస్తివలెబా పార్దనం కినివెలె మీ వందిఙ్‌ వెహ్సిని సువార్త పూర్తి మన్సుదాన్‌ నాను కిజిన ఇజి నెసిని దేవుణునె దిన్నిఙ్‌ సాసి. గాని నాను ఎలాగ ఇహిఙ్‌బా ఏలు వాజి మిఙి సుడ్ఃదెఙ్‌ దేవుణు సిత్తం ఆదెఙ్‌ ఇజి పార్దనం కిజిన.

11 ఎందానిఙ్‌ ఇహిఙ, మిఙి వాజి సుడ్ఃజి దేవుణు వందిఙ్‌ బత్కిని బత్కుదు మిఙి దయ్‌రం కిబిస్తెఙ్‌ ఇజి ఆస ఆజిన. 12 ఎలాగ దయ్‌రం కిబిస్తెఙ్‌ ఇహిఙ మాటు ఒరెన్‌ వన్ని నమకమ్‌దాన్‌ మరి ఒరెన్‌ వన్నిఙ్‌ దయ్‌రం వెహ్తెఙ్‌వెలె. 13 నమ్మితి తంబెరిఙాండె, నాను నండొ సుట్కు మిఙి సుడిః వాదెఙ్‌ ఇజి ఆలోసనం కిత్త ఇజి మీరు నెస్తెఙ్‌వెలె. గాని అట్‌ఎండ ఆత. ఎందానిఙ్‌ ఇహిఙ, నండొ అడ్డుఙ్‌ వాతె. మీ బాన్‌ వాజి మిఙి సుడ్ఃతిఙ మీ బాణిఙ్‌ మఙి గొప్ప లాబం వాని లెకెండె. ఎందానిఙ్‌ ఇహిఙ మీ నన్ని నండొ జాతిఙ నడిఃమి నాను సొని లెకెండ్‌ మీ నడిఃమిబా నాను వాజి సువార్త వెహ్తెఙె ఇజి. సువార్త వెంజి నమ్మిజి దేవుణు కొడొఃర్‌ ఆనార్.

14 యూదురు ఆఇ వరిఙ్‌ విజేరిఙ్‌ సువార్త వెహ్తెఙ్‌ నాను ఉండ్రి అప్పు మన్నికాన్. గ్రీకు బాస నెస్తి వరిఙ్‌బా, నెస్‌ఇ వరిఙ్‌బా, పెరి సదువు మన్ని వరిఙ్‌బా, సదువు సిల్లి వరిఙ్‌బా వెహ్సి సీదెఙ్‌ ఇజి నఙి ఉండ్రి అప్పు మనాద్. 15 అందెఙె, రోమ పట్నమ్‌దు మన్ని మిఙిబా యా సువార్త వెహ్తెఙ్‌ ఇజి నాను గొప్ప ఆస ఆత మన.

16 ఎందానిఙ్‌ ఇహిఙ, నాను సువార్త వెహ్తెఙ్‌ సిగు ఆఏ. యేసుక్రీస్తు ముస్కు నమకం ఇడ్ని విజేరిఙ్‌ వరి పాపమ్‌కాణిఙ్‌ రక్సిస్తెఙ్‌ యా సువార్తదిఙ్‌ దేవుణుబాణిఙ్‌ ఒద్దె సత్తు మనాద్. యా సువార్త తొలిత యూదురిఙ్‌ వెనుక ఆఇ జాతిఙ సాటె ఆజినాద్‌. 17 యా సువార్తదు దేవుణు ఇనిక వెహ్సినాన్‌ ఇహిఙ, లోకు కిత్తి తప్పు పణిఙ వందిఙ్‌ వారు సిక్స పొందిదెఙ్‌ అక్కర్‌ సిల్లెద్‌ ఇజినె. వారు యేసుప్రబు ముస్కు నమకం ఇడ్తి వందిఙె సిక్సదాన్‌ తప్రె ఆతార్. యాక ముందాల్‌ ఒరెన్‌ దేవుణు ప్రవక్త రాస్తి లెకెండ్‌నె. “ఎయెర్‌ నీతినిజయ్తికాన్‌ ఇజి నాను ఇడ్త మనానొ, వాండ్రు నా ముస్కు నమకం ఇడ్తి వందిఙ్‌ ఎలాకాలం బత్కినాన్”.

దేవుణు లోకుర్‌ ముస్కు నండొ కోపం ఆజినాన్‌

18 దేవుణువందిఙ్‌ మన్సు సిల్లి లోకాఙ్‌ విజేరిఙ్‌ సెఇపణి కిని విజేరిఙ్‌ దేవుణు సిక్స సీనాన్‌ ఇజి పరలోకమ్‌దాన్‌ తోరిస్త మనాన్‌. ఎందానిఙ్‌ ఇహిఙ, వరి సెఇ పణిదాన్‌ దేవుణు వందిఙ్‌ నెస్తిమన్ని నిజమాతికెఙ్‌ విజు వారు అడ్డు కిజినార్‌. 19 దేవుణు వందిఙ్‌ నిజమాతికెఙ్‌ అర్దం కిదెఙ్‌ వారు అట్నార్‌. ఎందానిఙ్‌ ఇహిఙ, దేవుణు ఎలాగమర్తికాన్‌ ఇజి వాండ్రు విజేరిఙ్‌ తోరిస్త మనాన్‌. 20 మాపు దేవుణుదిఙ్‌ నెస్‌ఏప్‌ ఇజి ఎయెన్‌బా వెహ్తెఙ్‌ వీలు సిల్లెద్‌. ఎందానిఙ్‌ ఇహిఙ, దేవుణు ఎలాగ మర్తికాన్‌ ఇజి మాటు సుడ్ఃదెఙ్‌ సిల్లె, గాని వాండ్రు లోకం తయార్‌ కిత్తిబాణిఙ్‌ అసి లోకమ్‌దు తయార్‌ కిత్తి వనకబాణిఙ్‌ వాండ్రు ఎలాగ మర్తికాన్‌ ఇజి ఎలాకాలం మన్ని వన్ని పెరిసత్తు ఎలాగమర్తిక ఇజి మాటు సుడ్ఃజినాట్‌. అందెఙె దేవుణుదిఙ్ నెస్‌ఏన్‌ ఇజి ఎయెన్‌బా వెహ్తెఙ్‌ వీలు సిల్లెద్‌.

21 యూదురు ఆఇకార్, దేవుణు ఎలాగ మర్తికాన్‌ ఇజి నెస్తిఙ్‌బా దేవుణు ఇజి మాడిఃస్‌ఎర్, వాండ్రు కిత్తి దన్నివందిఙ్‌ వందనమ్‌కు వెహ్ఏర్. నస్తివలె వారు దేవుణు వందిఙ్‌ అర్దం కిదెఙ్‌ అట్‌ఎండ ఆతారె. వరి ఆలోసనమ్‌కు సెఇకెఙ్‌ ఆతె. 22 వారు బుద్ది మన్నికార్‌ ఇజి వెహె ఆజి బుద్ది సిల్లి పణిఙ్‌ కిత్తార్‌. 23 ఎలాకాలం మంజిని దేవుణుదిఙ్‌ పొగ్‌డిఃజినగవ్‌రం సిఏండ బొమ్మెఙ పొగ్‌డిఃజి గవ్‌రం సిత్తార్‌. సబ్జిసొని లోకులెకెండ్‌, పొటిఙ్‌ లెకెండ్‌, జమతుఙ్‌ లెకెండ్‌, మరి బూమి ముస్కు ఊజి బూలాని వనకాఙ్‌ లెకెండ్‌ తోర్ని బొమ్మెఙ తయార్‌ కిత్తారె వనకాఙ్‌ పొగ్‌డిఃజి గవ్‌రం సిత్తార్‌.

24 అందెఙె వారు, కిదెఙ్‌ ఆఇ ఆసెఙ్‌ వరి మన్సుదు పుట్తి లెకెండ్‌ కిదెఙ్‌, దేవుణు వరిఙ్‌ సరి సిత్తాన్‌. ఇనిక ఇహిఙ వారు వరిఙె సుగు ఆతి సెఇ పణిఙ్‌ కిత్తార్‌. 25 ఎందానిఙ్‌ ఇహిఙ, నిజమాతి దేవుణు వందిఙ్, నిజమ్‌దిఙ్‌ డిఃస్తారె నిజం ఆఇ దన్నిఙ్‌ ఇడ్తార్. విజు దన్నిఙ్‌ పుటిస్తికాన్‌ ఆతి ఒరెండ్రె దేవుణుదిఙ్, మాడిఃసి వన్నిఙ్‌ లొఙిఎండ, దేవుణు పుటిస్తి వనకాఙ్‌ మాడిఃస్తార్, వనకాఙ్‌ లొఙిత్తార్. గాని పుటిస్తికెఙ్ విజు అయ దేవుణుదిఙె ఎస్తివలెబా మాడిఃస్తెఙ్‌ వెలె.

26 అందెఙె సిగు ఆతి ఒడొఃల్‌ ఆసెఙ వందిఙ్‌ దేవుణు వరిఙ్‌ ఒపజెప్తాన్. అందెఙె వరిలొఇ అయ్‌లికొడొఃక్‌ మాసిరిఙ్‌ సొన్‌ఏండ అయ్‌లికొడొఃకాఙ్‌ దరోట్‌ ఒడొఃల్‌ ఆస ఆజి మహ్తె. 27 అయావజనె యూదురు ఆఇవరి లొఇ మొగకొడొఃర్‌ ఆల్సికాఙ్‌ ఇడ్‌ఏండ మొగకొడొఃర్‌ దరోట్‌ ఏక ఉత్‌పుత్‌ ఆజి మహ్తార్‌. వారు మొగకొడొఃర్‌ వెట సిగు ఆతి పణిఙ్‌ కిత్తార్. అయ ఒద్దె తప్పు ఆతి పణిఙ్‌ వరిఙ్‌ తగితి సక్స ఆజి వరిముస్కు వాతాద్‌.

28 వారు దేవుణుదిఙ్‌ నెక్తపొక్తారె వన్ని వందిఙ్‌ నెస్తిమన్ని నిజమాతికెఙ్‌ విజు డిఃస్తసితార్‌. నస్తివలె వరి సెఇ బుద్దిదు నడిఃదెఙ్‌ ఇజి దేవుణు వరిఙ్‌ డిఃస్తసిత్తాన్‌. అందెఙె సరి ఆఇ పణిఙ్‌ కిదెఙ్‌ వరి బుద్ది మహ్తద్. 29 విజు రకమ్‌కాణి సెఇ పణిఙ్‌ కిదెఙ్‌ వారు ఏక ఒడ్ఃబినార్‌. ఇనికెఙ్‌ ఇహిఙ, మహి వరిఙ్‌ సెడ్డ కిదెఙ్, మహివరిఙ్‌ మన్నికెఙ్‌ మఙి దొహ్‌క్తెఙ్‌ ఇజి సెఇ ఆస ఆదెఙ్‌, ఎలాగబా మహివరిఙ్‌ సెఇక కిదెఙ్, మహివరి వెట గోస ఆదెఙ్, సప్తెఙ్, గొడఃబ కిబిస్తెఙ్, మొసెం కిదెఙ్, మహివరివందిఙ్‌ సెఇకెఙ్‌ వెహ్తెఙ్, సొండి వెహ్తెఙ్. 30 నండొ లోకుర్‌ మహివరివందిఙ్‌ తప్పుఙ్‌ వెహ్సినార్. నండొండార్‌ దేవుణు ఎద్రు వెత్రేకం కిజినార్, ఆఇవరిఙ్‌ సిగు కిబిస్నార్, గర్ర ఆజినార్, పొఙిజినికార్‌ ఆజినార్, మరి రెకరకమ్‌ది కొత్త సెఇపణిఙ్‌ ఎలాగ కిదెఙ్‌ ఇజి సుడ్ఃజినార్‌, వరి కొడొఃర్‌ అయ్‌సి అప్పొసిరిఙ్‌ లొఙిఏర్‌. 31 వారు అర్దం కిదెఙ్‌ అట్‌ఏర్‌. ఒపందం కిత్తిలెకెండ్‌ కిఏర్‌. నండొండార్‌ వరి సొంత ఇండ్రొణివరిఙ్‌ నెగెండ తొఎర్‌. నండొండార్‌ కనికారం సిల్లికార్‌ ఆజినార్. 32 నిన్ని పణిఙ్‌ కనివరిఙ్‌ సప్తెఙ్‌ వలె ఇజి దేవుణు వెహ్త మనాన్‌ ఇజి నెస్తిఙ్‌బా వారు నిన్ని సెఇ పణిఙ్‌నె కిజి మంజినార్. అక్కాదె ఆఏండ నిన్ని సెఇ పణిఙ్‌ కినివరిఙ్‌ వారు డగ్రు కిజినార్‌.

2

దేవుణు సరియాతి తీర్పు తీరిస్నాన్‌

1 మహికార్‌ తప్పు కినికార్‌ ఇజి మీరు వెహ్సి వరిముస్కు తీర్పు తీరిసినిదెరా? ఆహె వెహ్తిఙ మీరు మిఙినె తప్పు కినికిదెర్‌ ఇజి వెహ్సినిదెర్‌. మాపు తప్పు కిఇకాప్‌, ఇజి వెహ్తెఙ్‌ మీరు అట్‌ఇదెర్‌. ఎందానిఙ్‌ ఇహిఙ, మీరుబా వరిలెకెండ్‌ తప్పు కినికిదెరె. 2 తప్పు కిని యూదురు ఆఇవరిఙ్‌ దేవుణు తీర్పు తీరిస్నివలె వరిఙ్‌ సరియాతి తీర్పు తీరిస్నాన్‌ ఇజి మాటు నెసినాట్‌. 3 అందెఙె ఆఇ లోకుర్‌ పాపం కినికార్‌ ఇజి వెహ్సిని మీరు అయ పాపమ్‌కునె కిజి మహిఙ దేవుణు తీర్పుదాన్‌ తప్రె ఆఇదెర్‌ ఇజి నెస్తెఙ్‌వెలె. 4 దేవుణు మీవెట వన్ని గొప్ప విలువాతి దయ,కనికారం తోరిసినాన్. అక్క మీరు ఇజిరి కణకదాన్‌ సుడ్ఃజినిదెరా? దేవుణు మీవెట తోరిసిని కనికారం మీరు పాపమ్‌కు ఒప్పుకొడ్ఃజి డిఃసిసీని వందిఙ్‌నె ఇజి మిరు నెస్‌ఇదెరా?

5 గాని మీరు మీ మన్సుదు గొప్ప గర్ర ఆజి పాపమ్‌కు ఒప్పుకొడ్ఃజి డిఃసిసిఏండ మహిఙ దేవుణు తీర్పు కిని రోజుదు మీ ముస్కు సిక్స నండొ కుంబ కిజినిదెర్‌. దేవుణు విజు లోకురిఙ్‌ ఉండ్రె లెకెండ్‌ తీర్పు కిని దినమ్‌దు మిఙిబా తీర్పు కినాన్. 6 దేవుణు ఒరెన్‌ ఒరెన్‌ వన్నిఙ్‌ వారు కిత్తి పణిఙ తగితిక మర్జి సినాన్‌లె✡ 7 దేవుణుబాణిఙ్‌ జాయ్‌ని గవ్‌రం, సావు సిల్లి బత్కు దొహ్‌క్తెఙ్‌ ఇజి డిఃస్‌ఎండ నెగ్గి పణిఙ్‌ కిజి మహివరిఙ్‌ దేవుణు ఎలాకాలం బత్కిని బత్కు సీనాన్. 8 గాని నఙి నానె నెగెండ మండ్రెఙ్‌ ఇజి సుడ్ఃజిని వరిఙ్, దేవుణు వెహ్సిని నిజమాతి మాటదిఙ్‌ డగ్రు కిఏండ ఒద్దె సెఇపణిఙ్‌ కినివరిఙ్‌, దేవుణుబాణిఙ్‌ గొప్ప కోపం వానాద్‌. 9 పాపం కిజినె మంజిని ఒరెన్‌ ఒరెన్‌ వన్నిఙ్‌ బాదెఙ్‌ వానె. కస్టమ్‌కు వానె. నన్ని కస్టమ్‌కు యూదురుఙ్‌ మొదొల్సినె. వెనుక యూదురు ఆఇ వరిఙ్‌ వానె. 10 గాని నెగ్గి పణిఙె కినివరిఙ్‌దేవుణు వన్ని గొప్ప జాయ్‌ని గవ్‌రం, సాంతి సీనాన్. ముందాల యూదురిఙ్‌ని వెనుక యూదురు ఆఇ వరిఙ్‌ సినాన్. 11 ఎందానిఙ్‌ ఇహిఙ, దేవుణు లోకాఙ్‌ తీర్పు కినివలె తేడ తొఏండ తీర్పు కినాన్లె.

12 విజేరె లోకుర్‌ పాపం కిత్తిఙ్‌ విజేరిఙ్‌ సక్స వానాద్‌. దేవుణు మోసెఙ్‌ సిత్తి రూలుఙ్‌ వందిఙ్‌ యూదురు ఆఇకార్‌ నెస్‌ఏతార్‌. అందెఙె “మీరు ఎందానిఙ్‌ రూలుఙ లొఙిఇతిదెర్‌?”, ఇజి వరివెట వెహ్‌ఏన్‌. దేవుణు మోసెఙ్‌ సిత్తి రూలుఙ్‌ నెస్తి యూదురుఙ్‌ సిక్ససీదెఙ్‌ దేవుణు తీర్పు కినాన్‌. ఎందానిఙ్‌ ఇహిఙ వారు రూలుఙ లొఙిఏతార్‌. 13 నీతినిజయ్తికాన్‌* ఎయెన్‌ ఇహిఙ, దేవుణు రూలుఙ్‌ వెహికాన్‌ ఆఏన్‌, అయ రూలుఙ్‌ లొఙిత్తికాండ్రె. 14 దేవుణు యూదురిఙ్‌ సిత్తి రూలుఙ్‌ యూదురు ఆఇవరిఙ్‌ సిఏతాన్‌. అహిఙ్‌బా వారు అయ రూలుఙ్‌ వజ బత్కిత్తిఙ్‌, అయ రూలుఙ్‌ వారు నెస్తమనార్‌ ఇజి మాటు నెసినాట్‌. అయ రూలుఙ్‌ వరిఙ్‌ సిల్లు గాని మన్నిలెకెండ్‌ వారు నడిఃజినార్‌. 15 అయ రూలుఙ్‌ వరి మన్సుదు ఇడె ఆతె మన్నె ఇజి వరి పణిఙాణ్‌ తోరిసినార్‌. ఒరెన్‌ నెగ్గి పణిఙ్‌ కిత్తిఙ్‌బా సెఇ పణిఙ్‌ కిత్తిఙ్‌బా అక్కెఙ్‌ నెగ్గికెఙొ, సెఇకెఙొ ఇజి వన్ని మన్సుదు నెసినాన్‌. అహె దేవుణు సిత్తి రూలుఙ్‌ వన్ని బుద్దిదు మన్నె. 16 లోకుర్‌ వరి మన్సుదు ఎయెరిఙ్‌ నెస్‌ఏండ ఇడ్తిమన్ని ఆలోసనమ్‌కు వందిఙ్‌బా, దేవుణు తీర్పు కిని రోజుదు తీర్పు సీనాన్‌. యేసు క్రీస్తు వెట యాకెఙ్‌ విజు జర్గిజినె ఇజి నాను వెహ్సిని సువార్తదు మనాద్.

దేవుణు మోసెఙ్‌ సిత్తి రూలుఙ్‌ వజ నడిఃనికాప్‌ ఇజి వెహ్సిని యూదురువందిఙ్‌

17 ఏలు యూదురు ఆతి మిఙి ఉండ్రి మాట నాను వెహ్న. మాపు యూదుర్‌ ఇజి మీరు వెహ్సినిదెర్. దేవుణు మోసెఙ్‌ సిత్తి రూలుఙ్‌ వజ నడిఃనికాప్, అందెఙె దేవుణు తీర్పుదాన్‌ తప్రె ఆదెఙ్‌ ఆనాప్, ఇజి మీరు ఒడిఃబిజినిదెర్. దేవుణు కొడొర్‌ ఇజి పొగ్‌డెః ఆజినిదెర్. 18 దేవుణుదిఙ్‌ ఇస్టమాతిక ఇనిక ఇజి మీరు నెస్నిదెర్. దేవుణు రూలుఙ వందిఙ్‌ నెగెండ నెస్తిఙ్, డగ్రు కిదెఙ్‌ విజు దన్నిఙ్‌ మిస్తి విలువాతికెఙ్‌ ఇనికెఙ్‌ ఇజి మీరు నెసినిదెర్. 19 గుడ్డివరిఙ్‌ సరి తోరిసి నడిఃపిసిని వరిలెకెండ్, యూదురు ఆఇవరిఙ్‌ సరియాతి సరి వెహ్సి నడ్ఃపిస్తెఙ్‌ అట్నాప్‌ ఇజి మీరు వెహ్సినిదెర్. సీకటిదు నడిఃసిని వరిఙ్‌ జాయ్‌ తోరిసిని వరిలెకెండ్‌ మీ మాటెఙాణిఙ్‌ యూదురు ఆఇవరిఙ్‌ దేవుణు సరి తోరిసినిదెర్‌ ఇజి వెహ్సినిదెర్. 20 బుద్ది సిల్లివరిఙ్, యూదురు ఆఇవరిఙ్‌ నెస్పిస్తెఙ్‌ అట్నాప్‌ ఇజి మీరు ఒడిఃబిజినిదెర్. కొడొఃర్‌ లెకెండ్‌ మన్నివరిఙ్, ఇహిఙ దేవుణు వందిఙ్‌ నిజమాతికెఙ్‌ నెస్‌ఇ వరిఙ్‌ నెస్పిస్తెఙ్‌ అట్నికాప్‌ ఇజి ఒడ్ఃబిజినిదెర్. ఎందానిఙ్‌ ఇహిఙ, రాస్తిమన్ని దేవుణు మాటదు మన్ని విజు వనకాఙ్‌ ఇంక ఒద్దె విలువాతి గెణం మరి నిజుమాతి మాట మీబాన్‌ మనాద్‌గదె. 21 మహివరిఙ్‌ నెస్పిసిని మీరు, మిఙి మీరె నేర్పె ఆఇదెరా? డొఙ కిమాట్‌ ఇజి గటిఙ వెహ్సిని మీరు డొఙ పణి కిజినిదెరా? 22 రంకు బూలాదెఙ్‌ ఆఏద్‌ ఇజి వెహ్సిని మీరు రంకు బూలాజినిదెరా? దెయమ్‌కాఙ్‌ డిఃస్తి సిత్తి మీరు దెయమ్‌క గుడిఃదికెఙ్‌ డొఙ కిజినిదెరా? 23 దేవుణు రూలుఙ్‌ మాబాన్‌ మన్నె ఇజి వెహ్సి మీరు అయా రూలుఙ లొఙిఏండ దేవుణుదిఙ్‌ సిగు తపిసినిదెర్. 24 “మీరు ఈహు కిత్తిఙ్‌ దేవుణు పేరు యూదురు ఆఇకార్‌ దూసిసినార్‌✡”, ఇజి దేవుణు మాటదు రాస్తి మన్నిక, మీ వందిఙ్‌బా రాస్తి లెకెండ్‌నె.

25 దేవుణు మోసెఙ్‌ సిత్తి రూలుఙ్‌ వజ మీరు నడిఃజినిదెర్‌ ఇహిఙ మీరు సునతి ఆతి వందిఙ్‌ మిఙి లాబం మనాద్. గాని దేవుణు సిత్తి రూలుఙ మీరు లోఙిఇతిఙ మీరు దేవుణు లోకుర్‌ ఇజి తొరిస్తెఙ్‌ సునతి కిబె ఆఇ యూదురు ఆఇవరిలెకెండ్‌ మీరు. 26 అయావజనె, సునతి కిబె ఆఇతిఙబా దేవుణు సిత్తి రూలుఙ వజ నడిఃని యూదురు ఆఇకార్‌ వన్ని సొంతలోకుర్‌ లెకెండ్‌ వాండ్రు ఇడ్నాన్‌గదె. 27 సునతి కిబె ఆఇకార్‌ గాని దేవుణు రూలుఙ లొఙిని మిఙి తీర్పు కినార్. ఎలాగ ఇహిఙ, మిఙి రూలుఙ విజు రాస్తి మహిఙ్‌బా, సునతి కిబె ఆతిఙ్‌బా అయా రూలుఙ లొఙిఇతిఙ్‌ యూదురు ఆఇకార్‌ మిఙి తీర్పు కినార్‌.

28 దేవుణు లోకుర్‌ ఇజి తోరిస్తెఙ్‌ ఇనికాదొ అలవాటుఙ్‌ లెకెండ్‌ కినికాన్, నిజమాతి యూద వాండ్రు ఆఏన్. దేవుణు లోకుర్‌ ఇజి తోరిస్తెఙ్‌ మీ ఒడొఃల్‌దిఙ్‌ ఇనికాదొ కిత్తిఙ దేవుణు ఒపుకొణాన్‌ ఇజి ఒడ్ఃబిమాట్. 29 గాని, నిజమాతి యూద వాండ్రు ఎయెన్‌ ఇహిఙ, మన్సు మారిస్తికాండ్రె నిజమాతి యూద వాండ్రు. దేవుణు ఆత్మదాన్‌ మన్సు మారిస్తికారె దేవుణు లోకుర్. దేవుణు లోకుర్‌ ఆదెఙ్‌ ఇజి మరి ఇనికబా కిదెఙ్‌ ఆఏద్. నన్ని వరిఙ్‌ లోకుర్‌ పొగ్‌డిఃఇతిఙ్‌ గాని దేవుణు వరిఙ్‌ పొగ్‌డిఃనాన్.

3

దేవుణు నమ్మిదెఙ్‌ తగ్నికాన్.

1 అహిఙ, యూద వాండ్రు ఇజి ఇని లాబం మనాద్‌? సునతి కిబె ఆతికాన్‌ ఇజి ఇని లాబం మనాద్‌ ఇజి మీరు వెహ్నిదెర్‌సు? 2 దన్నిఙ్‌ నాను వెహ్సిని విజు సఙతిఙలొఇబా గొప్ప లాబమ్‌నె! ఎలాగ ఇహిఙ, దేవుణు వాండ్రు కిత్తిమన్ని ఒపందమ్‌కు మన్ని వన్ని మాటెఙ్, ముఙాల మా అనిగొగొరుఙ్‌నె సిత్తాన్.

3 అహిఙ, యూదురు నండొండార్‌ దేవుణుదిఙ్‌ నమ్మిదెఙ్‌ తగ్నికార్‌ ఆఏతార్‌. వారు నమ్మిదెఙ్‌ తగ్నికార్‌ ఆఇతిఙ్‌, దేవుణు వాండ్రు వెహ్తిలెకెండ్‌ కిఏన్‌ ఇజి వెహ్సినిదెరా? 4 నాను వెహ్న, ఆహె ఇండ్రెఙ్‌ ఆఏద్. దేవుణు వెహ్తిలెకెండ్‌ వాండ్రు కినాన్. లోకుర్‌ దేవుణు వెట వెహ్తిలెకెండ్‌ కిఎండ అబద్దం వెహ్తికార్‌ ఆతిఙ్‌బా, దేవుణు నిజమ్‌నె వెహ్నన్. దావీదు రాజు దన్నివందిఙ్‌ కీర్తన పుస్తకమ్‌దు ఈహు రాస్త మనాన్. దేవుణు ఈహు వెహ్తాన్‌, “నీను వర్గినివలె నీ మాటెఙ్‌ నిజమాతికెఙ్‌ ఇజి లోకుర్‌ వెహ్నార్‌. లోకు నీ ముస్కు నేరం మొప్తెఙ్‌ సుడ్ఃజినివలె వారు గెలిస్తెఙ్‌ అట్‌ఏండానార్లే✡.

5 మాటు తప్పు కినివలె దేవుణు మా పాపమ్‌కు సెమిసి వాండ్రు నీతినిజయ్తి మన్నికాన్‌ ఇజి ఒద్దె తోరిసినాన్‌. అందెఙె మాటు తప్పుఙ్‌ కిత్తివందిఙ్‌, మఙి సిక్స సిత్తిఙ దేవుణు నాయం కినికాన్‌ ఆఏన్‌ ఇజి వెహ్నికార్‌ మనార్‌. 6 ఆహె ఇండ్రెఙ్‌ ఆఏద్. ఎందానిఙ్‌ ఇహిఙ దేవుణు నాయం కినికాన్‌ ఆఏన్‌ ఇహిఙ, విజేరె లోకాఙ్‌ తీర్పు కిదెఙ్‌ మన్ని అతికారం ఎలాగ మంజినాద్‌. 7 ఎయెన్‌బా, “నాను తప్పు వెహ్త”, ఇజి వెహ్నాన్సు. గాని నాను తప్పు వెహ్త ఇహిఙ దేవుణు నిజమ్‌నె వెహ్సినాన్‌ ఇజి తోర్‌జినాద్‌. అందెఙె లోకుర్‌ దేవుణుదిఙ్‌ పొడ్‌డిఃనార్‌. అహిఙ దేవుణుదిఙ్‌ పొగ్‌డు వానివలె నాను తప్పు కిత్తిదన్నిఙ్‌ దేవుణు నఙి తీర్పు సీజి సిక్స సీదెఙ్‌ ఆఏద్‌ ఇజి మీరు వెహ్నిదెర్‌సు. 8 అయాలెకెండ్‌ వెహ్నిక నిజం ఇహిఙ, దేవుణు పొగ్‌డెః ఆపిన్‌ ఇజి మాటు పాపం కిజి మండ్రెఙ్‌నా? నానుబా ఈహు వెహ్సిన ఇజి సెగొండార్‌ తప్పు మొప్సినార్. ఈహు వెహ్నివరిఙ్‌ దేవుణు తీర్పు తీరిసి తగితి సిక్స సీనాన్.

దేవుణు ఎద్రు నిజమాతికాన్‌ ఎయెన్‌బా సిల్లెన్.

9 అహిఙ ఏలు ఇనిక వెహ్నట్‌? మాటు యూదురు, యూదురు ఆఇవరిఙ్‌ ఇంక పెరికాటా? ఆఎట్. యూదురిఙ్‌ని యూదురు ఆఇవరిఙ్‌ విజేరిఙ్‌ దేవుణు తీర్పు కినాన్‌ ఇజి నాను వెహ్తగదె. ఎందానిఙ్‌ ఇహిఙ, పాపం విజేరిఙ్‌ అడిగి ఇడ్జినాద్‌. 10 దేవుణు మాటదుబా దిన్ని వందిఙ్‌ రాస్తమనాద్. ఇనిక ఇహిఙ, “ఎయెన్‌బా నీతి మన్నికాన్‌ ఆఏన్, నీతిమన్నికాన్‌ ఒరెన్‌బా సిల్లెన్”. 11 సరియాతి ఇనిక ఇజి అర్దం కినికాన్‌ ఒరెన్‌బా సిల్లెన్‌. దేవుణుదిఙ్‌ నెస్తెఙ్‌ ఇజి రెబానికాన్‌బా సిల్లెన్‌. 12 విజేరె ఉండ్రెలెకెండ్‌ సెఇపణిఙ్‌ కినికార్‌ ఆతారె దేవుణుబాణిఙ్‌ మహ్త సొహార్‌. సరియాతి పణి కినికార్‌ ఎయెర్‌బా సిల్లెర్‌. ఒరెన్‌బా సిల్లెన్‌✡”, 13 “లోకుర్‌ మాటెఙ్‌ ఎలాగ మన్నె ఇహిఙ, పీనుగుదిఙ్‌ మూస్తి వెనుక మర్జి లాగితిఙ ఎలాగ కంపు డెఃయ్‌నాదొ, అయాలెకెండ్‌నె. మాటెఙాణిఙె మొసం కిజినార్✡. సరాసి విసం లోకాఙ్‌ ఎలాగ పాడ్ః కినాదొ అయాలెకెండ్‌నె వారు మాటెఙాణిఙ్‌ పాడ్ః కినార్”✡. 14 “వారు ఆఇవరిఙ్‌ సయిప్‌ కిజినె మంజినార్. ఆఇవరిఙ్‌ దూసిసినార్.”✡ 15 లోకాఙ్‌ సప్తెఙ్‌ వరిఙ్‌ సులునె వానాద్‌. 16 వారు సొనిబాన్‌ విజు నాసనం కిజినార్, లోకాఙ్‌ గొప్ప కస్టమ్‌కు తపిసినార్. 17 ఆఇవరి వెట సమాదనమ్‌దాన్‌ బత్కిదెఙ్‌ ఎసెఙ్‌బా నెస్‌ఏర్.”✡ 18 వరి మన్సుదు దేవుణు ఇహిఙ ఇని తియెల్‌ సిల్లికార్.

19 దేవుణు మాటాదు రాస్తిమన్నికెఙ్‌ విజు దేవుణు ఎయెరిఙ్‌ వన్ని రూలుఙ్‌ సిత్తాండ్రొ వరివందిఙె ఇజి మాటు నెసినాట్‌. అందెఙె యూదురు గాని యూదురు ఆఇకార్‌ గాని మా పాపమ్‌క వందిఙ్‌ దేవుణు ఎద్రు ఇనికబా వెహ్‌ఏండ మంజినాట్‌. విజెరె తప్పుకిత్తికార్‌ ఇజి దేవుణు వెహ్సినాన్‌.

20 దేవుణు మోసెఙ్‌ సిత్తి రూలుఙ్‌ వజ కిత్తిదన్నివందిఙ్‌ దేవుణు ఎయెరిఙ్‌బా నీతినిజయ్తికాన్‌ ఇజి వెహ్‌ఎన్‌. ఎందానిఙ్‌ ఇహిఙ దేవుణు రూలుఙ్‌ నెస్తిమహిఙ్‌బా మాటు ఎస్సొనొ తప్పుఙ్‌ కిత్తికాట్‌ ఇజి నెస్త మనాట్‌.

క్రీస్తుముస్కు నమకం ఇడ్తికాండ్రె నీతిమన్నికాన్‌ ఆనాన్.

21 గాని లోకుర్‌ దేవుణు ఎద్రు ఎలాగ నీతినిజయ్తికార్ ‌ఆదెఙ్‌ అట్నార్‌ ఇజి దేవుణు ఏలు మరి ఉండ్రి సుటు తోరిస్త మనాన్. మోసెఙ్‌ సిత్తి రూలుఙ లొఙిత్తివలెహాన్‌ ఆఏద్‌. గాని దిన్నివందిఙ్‌ మోసెఙ్‌ సిత్తి రూలుదు మరి ఒరెన్‌ దేవుణు ప్రవక్తరు రాస్తి మాటెఙ లొఇబా తోరిస్త మహాద్‌. 22 యేసుక్రీస్తు ముస్కు నమకం ఇడ్తివరి పాపమ్‌కు విజు దేవుణు మాయిప్తాన్. దేవుణు సుడ్ఃతిఙ యూదురుని యూదురు ఆఇకార్‌ ఇజి తెడః ఇనిక సిల్లెద్‌. ఎయెర్‌ నమ్మిజినారొ దేవుణు వరి పాపమ్‌కు విజు మాయప్తాన్. వారు నీతి నిజాయ్తి మన్నికారె. 23 ఎందానిఙ్‌ ఇహిఙ, విజేరె పాపం కిత్తారె దేవుణు తయార్‌ కితిమన్ని గొప్ప జాయ్‌ పొందిదెఙ్‌ అట్‌ఏండాతార్. 24 గాని క్రీస్తుయేసు మా వందిఙ్‌ సాతిఙ్, అయ సావుదాన్‌ మాటు కిత్తి పాపమ్‌కు వందిఙ్‌ వాని సిక్సదాన్‌ దేవుణు మఙి డిఃబిస్తాన్‌. ఎలాగ ఇహిఙ, తప్పు కిత్తికార్‌ ఇహిఙ్‌బా, అయ తప్పుఙ్‌ నాను సెమిస్త మన్న ఇజి దయాదర్మమ్‌దాన్‌ ఉండ్రి ఇనాయం లెకెండ్‌ సెడినె సీజినాన్‌.

25 లోకురి పాపమ్‌క వందిఙ్‌ వాని సిక్స వన్ని ముస్కు తపిసి, వన్ని సావుదాన్‌ లోకురి పాపమ్‌కు వరి నమకమ్‌దాన్‌ దేవుణు సెమిసిని వందిఙె యేసుక్రీస్తుఙ్‌ పోక్తాన్‌. ఎందానిఙ్‌ ఈహు కిత్తాన్‌ ఇహిఙ, దేవుణు నీతినిజయ్తి మన్నికాన్‌ ఇజి తోరిస్తెఙె. ఎందానిఙ్‌ ఇహిఙ యేసు వాని ముందాల లోకుర్‌ పాపం కిత్తిమహివలె దేవుణు అక్కెఙ్‌ ఓరిసి మహాన్‌. పాపం కిత్తివలె సిక్స సిఏతాన్‌. 26 గాని దేవుణు అయ పాపమ్‌కు పోస్‌ఏన్‌. యేసు అక్కెఙ్‌ విజు వన్నిముస్కు ఒత్తాండ్రె వరివందిఙ్‌ సాతాన్‌. దేవుణు నీతిమన్నికాన్‌ ఇజి ఈహు తోరిస్తాన్‌. యేసు ముస్కు నమకం ఇడ్నికార్‌ నీతినిజయ్తికార్‌ ఇజి ఇడ్తార్‌.

27 అందెఙె ఏలు, మోసె సిత్తి రూలుఙ లొఙిత్తిఙ్‌ నీతిమన్నికాట్‌ ఆతాట్‌ ఇజి పొగిడిఃదెఙ్‌ అట్‌ఏట్, యేసుక్రీస్తుఙ్‌ నమ్మితిఙానె మాటు కిత్తి పాపమ్‌కు విజు దేవుణు మాయిప్తాన్‌ ఇజి దేవుణు వహ్నాన్. అయావజనె మాటు నీతి మన్నికాట్‌ ఆనాట్. 28 రూలుఙ లొఙిత్తిఙ ఆఏద్, యేసుక్రీస్తుఙ్‌ నమ్మితిఙానె పాపమ్‌కు విజు మాయిపె ఆజి నీతి మన్నికార్‌ ఆతార్‌ ఇజి దేవుణు వెహ్నాన్. యాక మాటు నెసినాట్. 29 దేవుణు, వహి యూదురిఙ్‌నె దేవుణు ఆఏన్‌గదె, మహి జాతిది వరిఙ్‌బా దేవుణుగదె. ఒఒ మహి జాతిదివరిఙ్‌బా దేవుణునె. 30 ఒరెండ్రె దేవుణునె మనాన్. వాండ్రు యూదురిఙ్‌ని యూదురు ఆఇ వరిఙ్‌ని ‌విజేరిఙ్‌ వరి నమకం వందిఙ్‌ పాపమ్‌కు విజు మాయిప్సి, నీతి మన్నికార్‌ ఆతార్‌ ఇజి వెహ్నాన్. 31 అహిఙ క్రీస్తు ముస్కు నమకం ఇడ్తిఙ్‌ దేవుణు ఎద్రు నీతి మన్నికార్‌ ఇజి దేవుణు వెహ్తిఙ, రూలుఙ విలువ సిల్లెద్‌ ఇజి ఒడ్ఃబినిదెర్‌సు. సిల్లె, రూలుఙ్‌ విలువ సిల్లికెఙ్‌ ఆఉ. యేసుక్రీస్తు ముస్కు నమకం ఇడ్తి మహిఙ్‌ అయ రూలుఙ్‌ మరి మరి లొఙిదెఙె.

4

నమకమ్‌దాన్‌ అబ్రహాం నీతి నిజాయ్తి మన్నికాన్‌ ఆతాన్‌

1 అహిఙ గొప్ప పేరు మన్ని మా అనిగొగొ ఆతి అబ్రాహము నీతిమన్నికాన్‌ ఇజి దేవుణు వెహ్తి వందిఙ్‌ఇనిక వెహ్తెఙ్‌? 2 వాండ్రు కిత్తి నెగ్గి పణిఙ వందిఙ్‌ దేవుణు వన్నిఙ్‌ నీతి నిజయ్తికాన్‌ ఇజి ఇడ్తిఙ దన్నివందిఙ్‌ లోకురు వెట పొగిడిఃదెఙ్‌ అట్నాన్‌ గాని దేవుణుబాన్‌ పొగ్‌డెః ఆదెఙ్‌ అట్‌ఏన్‌. 3 ఎందానిఙ్‌ ఇహిఙ దేవుణు మాటాదు ఇనిక రాస్త మనాద్‌ ఇహిఙ, “దేవుణు అబ్రాహాము వెట కిత్తి ఒపందం వాండ్రు నమ్మితాన్. అందెఙె వాండ్రు నీతినిజయ్తికాన్‌ ఇజి దేవుణు ఒప్పుకొటాన్”✡.

4 ఒరెన్‌ పణి కిత్తిదన్నిఙ్‌ కూలి దొహ్‌క్తిఙ అయాక ఇనాయం ఆఏద్‌ గదె. అక్క వన్ని కూలినె. నీతినిజయ్తికాన్‌ ఆదెఙ్‌ ఇహిఙబా అయాలెకెండ్నె. 5 గాని, తప్పు కిత్తివన్ని తప్పుఙ్‌ దేవుణు మాయిప్సి నీతినిజయ్తి మన్నికాన్‌ ఇజి ఇడ్నాన్‌. నమ్మిని వన్ని నమకమ్‌దాన్‌, వాండ్రు నీతినిజయ్తికాన్‌ ఇజి దేవుణు ఇడ్నాన్‌. గాని, వన్ని పణిఙాణిఙ్‌ నీతినిజయ్తికాన్‌ ఆఏన్‌. 6 దిన్నివందిఙ్‌ దావీదురాజుబా కీర్తన పుస్తకమ్‌దు రాస్త మనాన్. ఇనిక ఇహిఙ, నమకం ఇడ్తివందిఙ్‌ నీతినిజయ్తికార్‌ ఇజి దేవుణు ఇడ్తికార్‌ గొప్ప సర్ద ఆతికార్‌. వరి పణివందిఙ్‌ ఆఏద్‌, నమకం వందిఙె. 7 పాపం కిత్తిదన్నిఙ్‌ దొహ్‌క్తి సెమ వందిఙ్‌ వారు సర్ద ఆనికార్. ఎందానిఙ్‌ ఇహిఙ, వరి తపుఙ్‌ మరి ఎత్తు కిఎ ఇజి దేవుణు తీర్మనం కిత్తాన్. 8 ఎయెర్‌ది పాపమ్‌కాఙ్‌ దేవుణు లెక్క తొఏండ్రొ వాండ్రు సర్ద ఆతికాన్.✡ 9 పాపమ్‌కాఙ్‌ దేవుణు సెమిస్తి దన్నివందిఙ్‌ మన్ని సర్ద సునతి ఆతి యూదురిఙ్‌నె ఆఏద్. సునతి కిబెఆఇ యూదురు ఆఇ వరిఙ్‌బా మనాద్. అబ్రహాం దేవుణు దేవుణుదిఙ్‌ నమ్మితాన్‌. అందెఙె వాండ్రు నీతినిజయ్తి మన్నికాన్‌ ఇజి దేవుణు ఒప్పుకొటాన్‌ ఇజి మాటు నెసినాట్‌గదె. 10 ఎస్తివలె దేవుణు అబ్రహాం వందిఙ్‌ యాలెకెండ్‌ వెహ్తాన్‌? సునతి కిబె ఆఏండ ముఙాల్‌నా? సునతి కిబె ఆతి వెనుకానా? అబ్రహాం నీతిమన్నికాన్‌ ఇజి ఎస్తివలె దేవుణు వెహ్తాన్‌‌ ఇహిఙ, సునతి కిబె ఆని ముందాల్‌నె అబ్రహాం నీతిమన్నికాన్‌ ఇజి దేవుణు వెహ్తాన్‌. 11 వెనుక అబ్రహాం సునతి కిబె ఆతాన్. ఎందానిఙ్‌ ఇహిఙ దేవుణు ముస్కు నమకం ఇడ్తి వందిఙ్‌ వాండ్రు నీతి మన్నికాన్‌ ఆతాన్‌ ఇజి గుర్తు వందిఙె. సునతి కిబె ఆఏండ మహివలె దేవుణుదిఙ్‌ నమ్మిత్తివరి పాపం దేవుణు మాయిప్తాన్. నన్నివరిఙ్‌ బుబ్బలెకెండ్‌ దేవుణు అబ్రాహముఙ్‌ ఇడ్తాన్. 12 అయావజనె నమకం ఇడ్తి సునతి కిబె ఆతివరిఙ్‌బా అబ్రహాం బుబ్బ లెకెండ్‌నె. సునతి కిబె ఆఏండ మహివలె నమకం ఇడ్తి బుబ్బాతి అబ్రహాం లెకెండ్‌ వారు. వారుబా అయా నమకమ్‌నె ఇడ్తార్‌. 13 దేవుణు అబ్రహాం వెట ఉండ్రి ఒట్టు కిత్తాన్. ఇనిక ఇహిఙ, అబ్రహామ్‌ఙ్‌ని వన్ని కొడొః కొక్రారిఙ్‌ యా లోకమ్‌దిఙ్‌ సీన ఇజి. యా ఒట్టు అబ్రాహముఙ్‌ ఎలాగ దొహ్‌క్తాద్‌ ఇహిఙ దేవుణు సిత్తి విజు రూలుఙ్‌ వాండ్రు లొఙిత్తి వందిఙ్‌ ఆఏద్. దేవుణు ముస్కు నమకం ఇట్తివెలె నీతినిజయ్తికాన్‌ ఆతాన్‌ కాక యా ఒట్టు దేవుణు బాణిఙ్‌ దొహ్‌క్తాద్. 14 రూలుఙ లొఙిత్తి వరిఙె, దేవుణు సిత్తి ఒట్టు దొహ్‌క్నాద్‌ ఇహిఙ, దేవుణు ముస్కు ఇడ్ని నమకమ్‌దిఙ్‌ ఇని విలువ సిల్లెద్‌. ఆహె ఆతిఙ దేవుణు సిత్తి అయ ఒట్టుబా విలువ సిల్లెండ మనాద్‌. 15 రూలుఙ్‌ మన్నె ఇహిఙ లోకు వనకాఙ్‌ లొఙిఏండ సిక్స తపిసినార్‌. ఎంబె రూలుఙ్‌ మహిఙ్‌బా లోకుర్‌ వనకాఙ్‌ లొఙిఏర్‌.

16 నమకం ఇడ్జి రూలుఙ లొఙిత్తి యూదురునె ఆఏద్‌ అబ్రహాంలెకెండ్‌ దేవుణు ముస్కు నమకం ఇడ్తివరిఙ్‌ విజేరిఙ్‌ యా ఒట్టు దొహ్‌క్నాద్‌. దేవుణు ముస్కు నమకం ఇడ్తివరిఙ్‌ అబ్రహాం ఒరెన్‌ బుబ్బవజనె. 17 “నాను నిఙి నండొ జతిఙ బుబ్బ లెకెండ్‌ ఏర్పాటు కిత్త మన్న”, ఇజి దేవుణు అబ్రహాం వెట కిత్తి ఒట్టు దేవుణు మాటాదు రాస్త మనాద్‌. సాతివరిఙ్‌ బత్కు సీజినాన్‌. వన్ని మాటదాన్‌ సిల్లివనకాఙ్‌ మన్నిలెకెండ్‌ కూక్సినాన్‌, యా దేవుణు. వన్నిఙె అబ్రహాం నమ్మిత్తాన్‌. దేవుణు ఎద్రు, యా ఒట్టువలెహాన్‌ మఙి విజేరిఙ్‌ అబ్రహాం బుబ్బలెకెండ్‌ ఆతాన్‌.

18 దేవుణు అబ్రాహముఙ్‌ వెహ్తి మాటెఙ్‌ జర్గిదెఙ్‌ కస్టమాతికెఙ్‌ గాని అక్కెఙ్‌ జర్గినె ఇజినె నమ్మిజి ఎద్రుసుడ్ఃజి మహాన్‌. అందెఙె నండొ జాతిఙ బుబ్బవజ ఆని ఇజి దేవుణు వెహ్తి మాటెఙ్‌లెకెండె వాండ్రు ఆతాన్‌. నీ కొడొఃర్‌ ఆగసమ్‌దు మన్ని లెక్క కిదెఙ్‌ అట్‌ఇ నస్సొ సుక్కెఙ్‌లెకెండ్‌ నండొండార్‌ ఆనార్‌లె ఇజి దేవుణు వెహ్తి మాటలెకెండ్‌ జర్గితాద్‌. 19 అబ్రాహముఙ్‌ డగ్రు డగ్రు వంద పంటెఙ్‌ ఆత మహాద్‌. “నాను నిస్సొ డొక్ర ఆత. నా ఆల్సి సారాయిబా కొడొఃర్‌ ఇడ్దెఙ్‌ అట్‌ఏద్‌”, ఇజి ఒడ్ఃబీజి మహాన్‌. అహిఙ్‌బా దేవుణు వెహ్తి మాటెఙ్‌ అబ్రహాం ఇని అనుమానం సిల్లెండ నమ్మిత్తాన్‌. 20 వన్ని నమకం డిఃస్‌ఏతాన్‌. దేవుణు కిత్తి ఒట్టు వందిఙ్‌ అనుమానం ఆఏతాన్‌. దేవుణు వెహ్తిలెకెండ్‌ జర్గినాద్‌లె ఇజి నమ్మిత్తాండ్రె దేవుణుదిఙ్‌ పొగ్‌డిఃతాన్‌. 21 దేవుణు ఒపందం కిత్తిలెకెండ్‌ కిదెఙ్‌ అట్నాన్‌ ఇజి పూర్తి నమ్మిత్తాన్. 22 అందెఙె దేవుణు మాటదు రాస్త మనాద్, “అబ్రహాం దేవుణుదిఙ్‌ నమ్మిత్తాన్‌. అందెఙె దేవుణు వన్నిఙ్‌ నీతినిజయ్తి మన్నికాన్‌ ఇజి ఇడ్తాన్‌”, ఇజి 23 నీతినిజయ్తికాన్‌ ఇజి ఇడె ఆతాన్‌”, ఇజి దేవుణు మాటాదు రాస్తి మన్నిక అబ్రహాం ఒరెన్‌ వందిఙె ఆఏద్‌. 24 మా వందిఙ్‌బా నీతినిజయ్తి మన్నకార్‌ ఇజి దేవుణు ఇడ్త మనాన్‌ ఇజి రాస్త మనాద్‌. సాతివరిబాణిఙ్‌ యేసుక్రీస్తుఙ్‌ నిక్తి దేవుణు ముస్కు నమకం ఇడ్తి మా వందిఙ్‌బా నీతినిజయ్తికార్‌ ఇజి రాసె ఆతమనాద్‌. 25 మా సెఇ పణిఙ వందిఙె యేసు క్రీస్తుఙ్‌ సప్తార్. సాతివరిబాణిఙ్‌ దేవుణు వన్నిఙ్‌ నిక్తిఙ్‌, మా పాపమ్‌కు విజు సెమిస్తాండ్రె మఙి దేవుణు వెట కూడిఃత్తికార్‌ ఇజి ఇడ్తాన్‌.

5

దేవుణు వెట మఙి సాంతి సమదనమ్‌ని సర్ద ఆజినాట్‌

1 మా ప్రబు ఆతి క్రీస్తు మావందిఙ్‌ సాతాన్‌ ఇజి మాటు నమ్మిత్తిఙ్‌, మాటు దేవుణు వెట కూడ్ఃజి మంజినాట్‌. అందెఙె దేవుణు వెట సాంతి సమదనం వాత మనాద్‌. 2 యేసుక్రీస్తు మా వందిఙ్‌ సాతిఙ్‌ ఏలు దేవుణు మఙి తోరిస్తి దయాదర్మం మాటు నెస్త మనాట్‌. దేవుణు ఎస్సొనొ గొప్పవాండ్రు ఇజి నెస్తాటె వన్ని గొప్ప జాయ్‌దు మాటుబా మంజినాట్లె ఇజి ఎద్రుసుడ్ఃజి మంజినిలొఇ సర్ద ఆజినాట్‌. 3 అక్కాదె ఆఏండ, క్రీస్తుముస్కు నమకం ఇడ్తి వందిఙ్‌ వాని కస్టమ్‌కలొఇ సర్దదాన్‌ మంజినాట్. ఎందానిఙ్‌ ఇహిఙ, అయ కస్టమ్‌కు వాతిఙ్‌ అక్కెఙ్‌ ఎలాగ బరిస్తిఙ్‌ ఇజి మాటు నెస్తెఙ్‌ ఆనాద్‌. 4 కస్టమ్‌కు వానివలె అక్కెఙ్‌ బరిస్తిఙ మాటు నెగ్గి గుణమ్‌కు మన్నికార్‌ ఇజి దేవుణు మా వందిఙ్‌ ఒపు కొడ్ఃజినాన్. నెగ్గి గుణమ్‌కు మన్నికార్‌ ఇజి ఒప్పుకొటిఙ మాటు ఆసదాన్‌ ఎద్రుసుడ్ఃజి మంజినాట్. 5 దిన్ని వందిఙ్‌ మాటు ఎద్రు సుడ్ఃజి మన్నిఙ్‌ అక్క నిజమ్‌నె జర్గినాద్‌ ఇజి సుడ్ఃజినాట్. ఎందానిఙ్‌ ఇహిఙ దేవుణు మఙి ప్రేమిసినాన్‌ ఇజి మా మన్సుదు మాటు నెగెండ్‌ నెస్తాట్. మఙి సిత్తి మన్ని దేవుణు ఆత్మదానె దేవుణు మా ముస్కు మన్ని ప్రేమ వందిఙ్‌ నెసినాట్.

6 ఎలాగ ఇహిఙ, మాటు ఇనికబా కిదెఙ్‌ అట్‌ఏండ మహివలె దేవుణు ఏర్పాటు కిత్తి కాలమ్‌దు, దేవుణు వందిఙ్‌ బక్తిసిల్లి వరివందిఙ్‌ క్రీస్తు సాతాన్. 7 నీతినిజయ్తి మన్ని వన్నివందిఙ్‌ ఒరెన్‌ సాదెఙ్‌ ఇహిఙ కస్టం. నెగ్గికాన్‌ ఆతివన్నివందిఙ్‌ ఒరెన్‌ సానాన్‌సు. 8 గాని దేవుణు మఙి ఎసొనొ ప్రేమిసినాన్‌ ఇజి తోరిస్తాన్. ఎలాగ ఇహిఙ మాటు దేవుణు వేట వెత్రేకమ్‌దాన్‌ ఆఇసరి నడిఃసి మహివలెనె క్రీస్తు మా వందిఙ్‌ సాతాన్.

9 అందెఙె, క్రీస్తు మా వందిఙ్‌ సాతిఙ్‌ మాటు నీతిమన్నికాట్‌ ఇజి దేవుణు ఇడ్తిమన్నిక నిజమె. అహిఙ, ఎలాకాలం మంజిని సిక్సదాన్‌ మాటు క్రీస్తువెట తప్రె ఆనాట్‌ ఇజి మన్నిక ఒద్దె నిజమాతిక. 10 ఎందానిఙ్‌ ఇహిఙ, మాటు దేవుణు వెట పగ అస్తి మహివలె దేవుణు మరిసి మా వందిఙ్‌ సాతాండ్రె మఙి దేవుణు వెట కూడుఃప్తాన్‌. అహిఙ ఏలు దేవుణు వెట మాటు కూడిఃతాట్‌ ఇహిఙ, మరి నండొ మఙి గెల్పిస్తెఙ్‌ క్రీస్తు అట్నాన్‌ ఇజి మాటు నెసినాట్‌. వాండ్రు మర్‌జి నిఙిత్తిఙ్‌నె యా గెలుపు మఙి వాతాద్‌. 11 అక్కాదె ఆఏద్, మా ప్రబు ఆతి యేసుక్రీస్తు మా వందిఙ్‌ సాతి వందిఙ్‌ని మా వందిఙ్‌ కిత్తి పణి వందిఙ్‌ సర్ద ఆజినాట్. యేసుక్రీస్తు బాణిఙ్‌ మాటు దేవుణువెలె సమదనం మన్నికాట్‌ ఆతాట్.

ఆదాముని క్రీస్తు

12 ఏలు నాను ఉండ్రి వెహ్న, ఒరెన్‌ లొకు, ఇహిఙ ఆదాం పాపం కిత్తిఙ్‌ పాపం యా లోకమ్‌దు డూగితాద్. పాపం కిత్తిఙ్‌ ఆదాం సాతాన్. అందెఙె యా లోకమ్‌దు విజేరె సాజినార్. విజేరె పాపం కిత్తిఙ్‌ విజేరె సాజినార్. 13 దేవుణు మోసెవెట రూలుఙ్‌ సిఏండ మహివలె లోకుర్‌ పాపం కిజి మహార్‌. గాని వారు కిత్తి తప్పుఙ లెక్క సుడ్ఃఏతాన్‌. ఎందానిఙ్‌ ఇహిఙ రూలుఙ్‌ సిల్లెండ మహాద్‌కాక రూలుఙ్‌ తప్తార్‌ ఇజి ఇన్‌ఏన్. 14 గాని ఆదాం బత్కితి మహి కాలమ్‌దాన్‌ మోసె కాలమ్‌దాక బత్కిజి మహికార్‌ సాతార్. ఎందానిఙ్‌ ఇహిఙ ఆదాం కిత్తి పాపం లెకెండ్‌ వారు కిఏతార్‌ గాని వారుబా పాపం కిత్తార్‌. ఆదామ్‌ని వెనుక వాతి క్రీస్తు ఉండ్రెలెకెండ్నె. ఎలాగ ఇహిఙ ఆదాం కిత్తి పణిని క్రీస్తు కిత్తి పణి విజేరిఙ్‌ కూడిఃత వాతాద్‌.

15 గాని రిఎర్‌బా ఉండ్రె లెకెండ్‌ ఆఏర్. దేవుణు సెడినె సిత్తి ఇనాయం తతాన్. మరి ఒరెన్‌ విజేరిఙ్‌ సావు తత్తాన్‌. గాని యేసు క్రీస్తు వన్ని దయదర్మమ్‌దాన్‌ తత్తి ఇనాయం ఒద్దె పెరికాదె. దేవుణు విజేరిఙ్‌ సెడినె సిత్తి వన్ని దయాదర్మమ్‌నె అయ ఇనాయం. 16 ఆదాం కిత్తి పాపమ్‌దాన్‌ వతిదన్నిఙ్‌ క్రీస్తు సెడినె సిత్తి ఇనాయమ్‌దిఙ్‌ లొఇ మరి ఉండ్రి తేడ మనాద్. ఇనిక ఇహిఙ, ఆదాం ఉండ్రి పాపం కితిఙ్‌ దేవుణుబాణిఙ్‌ తీర్పు తత్తాన్. గాని క్రీస్తు దేవుణుబాణిఙ్‌ తత్తి ఇనాయం అయాలెకెండ్‌ ఆఏద్. సెడినె దొహ్‌క్తి అయ ఇనాయం ఇనిక ఇహిఙ దేవుణు లోకురిఙ్‌ నీతినిజయ్తికార్‌ ఇజి ఇడ్నికదె.నీతినిజయ్తికార్‌ ఇజి దేవుణు లోకురిఙ్‌ ఇడ్జిని అయ ఇనాయం వాతిఙ్‌, లోకుర్‌ కిత్తి విజు పాపమ్‌క వందిఙ్‌ “మీ పాపమ్‌కు విజు నాను మాయిప్న”, ఇజి దేవుణు వెహాండ్రె వరిఙ్‌ నీతినిజయ్తికార్‌ ఇజి ఇడ్నాన్‌. 17 ఒరెన్‌ లోకు తప్పు కిత్తిఙ్‌ లోకుర్‌ విజేరె సాజినారె, సావు లోకురిఙ్‌ ఏలుబడిః కిజినాద్‌. గాని మరి ఉండ్రి ఒద్దె నిజమె, ఇనిక ఇహిఙ, యేసు క్రీస్తు ఇని మరి ఒరెన్‌ కిత్తి పణిదాన్‌, దేవుణు బాణిఙ్‌ గొప్ప దయాదర్మమ్‌ని సెడినె దొహ్‌క్ని నీతినిజయ్తి ఇనికెఙ్‌ వాతిఙ్‌ అక్కెఙ్‌ మా బత్కుదు ఏలుబడిః కిజినె.

18 ఆహె ఒరెన్‌ వన్ని తపుదాన్‌ దేవుణు బాణిఙ్‌ తీర్పు వాతి లెకెండ్, మరి ఒరెన్‌ వన్ని నీతి పణిదాన్‌ విజేరె తీర్పుదాన్‌ తప్రె ఆదెఙ్‌ అట్నార్. యా నీతి పణి, వరిఙ్‌ ఎలాకాలం బత్కిని బత్కు తతాద్. 19 ఎలాగ ఇహిఙ ఒరెన్‌ లోకు దేవుణుదిఙ్‌ లొఙిఏండ మహివలె ఎలాగ లోకుర్‌ విజేరె తపు కిత్తికార్‌ ఆతారొ, అయాలెకెండ్‌నె మరి ఒరెన్‌ లోకు దేవుణుదిఙ్‌ లొఙితిఙ్‌ దేవుణు లోకురిఙ్‌ నీతినిజయ్తి మన్నికార్‌ ఇజి ఇడ్తాన్‌.

20 దేవుణు రూలుఙ్‌ లోకురిఙ్‌ వాతివెలె తపుఙ్‌ నండొ కిజినాప్‌ ఇజి లోకర్‌ నెస్తార్. గాని తపుఙ్‌ నండొ ఆతివెలె దేవుణుది గొప్ప దయాదర్మమ్‌బా దన్నిఙ్‌ ఇంక నండొ పిరిజి వాతాద్.

21 పాపం నండొ ఆజి వాతివలె లోకుర్‌ సావుదిఙ్‌ తగిజి వాతార్‌. గాని ఏలు దేవుణు లోకురిఙ్‌ నీతినిజయ్తి మన్నికార్‌ ఇజి ఇడ్తిఙ్‌ గొప్ప దయాదర్మం లోకుర్‌ ముస్కు ఏలుబడిః కిజినాద్‌. ఎందానిఙ్‌ ఇహిఙ మా ప్రబు ఆతి యేసుక్రీస్తు కిత్తి పణిదాన్‌ ఎలాకాలం బత్కిని బత్కు వాదెఙ్‌ ఇజి.

6

పాపం వందిఙ్‌ సాతికాట్‌గాని క్రిస్తవెట బత్కినికాట్.

1 అహిఙ, ఏలు ఇనిక వెహ్నట్‌? మాటు పాపం కిత్తివెలె దేవుణు గొప్ప దయాదర్మం తోరిస్తాన్‌ ఇహిఙ ఏలు మరి నండొ దయాదర్మం తోరిస్తెఙ్‌ ఇజి మరి నండొ పాపమ్‌కు కిజినె మండ్రెఙ్‌నా? 2 ఆఏద్, మాటు పాపం కిజినె మండ్రెఙ్‌ ఆఏద్. ఎందానిఙ్‌ ఇహిఙ, పాపం కిదెఙ్‌ ఆస మాటు డిఃస్తాట్‌. నన్ని ఆసెఙ్‌ డిఃస్తిఙ్‌ పాపం కిజినె మండ్రెఙ్‌ అట్‌ఏట్లె. 3 యేసు క్రీస్తు వెట కూడ్ఃదెఙ్‌ ఇజి బాప్తిసం పొందినివలె మాటుబా వన్నివెట సాతాట్‌ ఇజి విజేరిఙ్‌ వెహ్సినాట్. ఇక్క మీరు నెస్తెఙ్‌ వలె. 4 అందెఙె క్రీస్తు సాతి వెనుక బూమి లొఇ వన్ని పీనుగు ఎలాగ మూసె ఆతాదొ, అయాలెకెండ్‌నె బాప్తిసం పొందితివెలె మాటుబా వన్నివెట మూసె ఆతి లెకెండ్‌ ఆతాట్. ఎలాగ ఇహిఙ, పాపం కిదెఙ్‌ మన్ని ఆసవందిఙ్‌ బత్కిదెఙ్‌ అట్‌ఏండ ఆజినాట్. బుబ్బాతి దేవుణుది గొప్ప జాయ్‌ మన్ని సత్తుదాన్‌ యేసుప్రబు ఎలాగ సావుదాన్‌ మర్జి నీఙితాండ్రొ అయాలెకెండ్‌ మాటుబా ఉండ్రి కొత్త బత్కుదు మండ్రెఙ్‌ అట్నాట్. 5 మాటు మా పడాఃయ్‌ బత్కు డిఃసిసీజి యేసుక్రీస్తు వెట వన్ని సావుదు కూడిఃతాట్‌ ఇహిఙ యేసుక్రీస్తు సావుదాన్‌ మర్జి నిఙిత్తి లెకెండ్‌ మాటుబా తప్‌ఏండ ఉండ్రి కొత్త బత్కుదు వన్నివెట కూడ్ఃజి మంజినాట్. 6 ఒరెన్‌ ఎజమాని అడిగి పణికినికాన్‌ లొఙిజి మంజినిలెకెండ్, మాటు పాపం కిదెఙ్‌ మన్ని ఆసదిఙ్‌ లొఙిజి మండ్రెఙ్‌ అఏద్. అందెఙె యేసుక్రీస్తు సిలువాదు సాతివెలె పాపం కిదెఙ్‌ మన్ని మా ఆసెఙబా అయ సిలువాదు సప్తి లెకెండ్‌నె. యాక మాటు గుర్తు కినాట్. 7 సాతిసొహికాన్‌ పాపం కిదెఙ్‌ మన్ని ఆసెఙాణిఙ్‌ డిఃబె ఆతికాన్‌గదె.అయాలెకెండ్‌ మాటుబా డిఃబె ఆతాట్‌. 8 అహిఙ, మాటు క్రీస్తు వెట సాతి లెకెండ్‌ ఇహిఙ, క్రీస్తు వెట బత్కిత్తి లెకెండ్‌ మాటుబా వన్నివెట బత్కినాట్‌ ఇజి నమ్మిజినాట్‌. 9 క్రీస్తు సాతిఙ్‌ దేవుణు క్రీస్తుఙ్‌ సాతి వరిబాణిఙ్‌ మర్జి నిక్తాన్. వాండ్రు మరి సాఏన్. అందెఙె సావు వన్ని ముస్కు అతికారం కిదెఙ్‌ అట్‌ఏద్‌ ఇజి మాటు నెసినాట్‌. 10 క్రీస్తు సాతివెలె లోకురి పాపమ్‌క వందిఙ్‌ ఉండ్రె సుటునె సాతాన్. గాని మర్జి బత్కిత్తివెలె దేవుణు వందిఙ్‌ బత్కిజినాన్. 11 అయాలెకెండ్‌ మీరుబా పాపం కిదెఙ్‌ మన్ని ఆసదిఙ్‌ సాతికార్‌ ఇజి మిఙి ఇడ్డు. మరి యేసుక్రీస్తు వెట కూడిఃతి మహిఙ్‌ దేవుణుదిఙ్‌ ఇస్టమాతి బత్కు బత్కిజినిదెర్‌ ఇజి ఇడ్డు. 12 అందెఙె, పాపం కిదెఙ్‌ మన్ని ఆసెఙ్‌, సాజి సొని మీ ఒడొఃల్‌దు ఏలుబడిః కిదెఙ్‌ ఆఏద్. ఎందానిఙ్‌ ఇహిఙ, పాపం కిదెఙ్‌ మన్ని ఆసెఙ్‌ వజ కిబిస్తెఙె అక్క సుడ్ఃజినాద్‌. 13 పాపం మీ ముస్కు ఏలుబడిః కిజి సెఇ పణిఙ్‌ కిదెఙ్‌ వాడుఃకొని ఆయుదమ్‌కులెకెండ్‌ మీ ఒడొఃల్‌ది బాగమ్‌కాఙ్‌ వాడుఃకొడ్ఃమాట్‌. గాని సావుదాన్‌ బత్కుదు వాతివరిలెకెండ్‌ మీ ఒడొఃల్‌దిఙ్‌ దేవుణుదిఙ్‌ ఒప్పజెప్తెఙ్‌. నస్తివలె మీ ఒడొఃల్ది బాగమ్‌కు నీతినిజయ్తి మన్ని పణిఙ్‌ కిదెఙ్‌ వాడుకొని ఆయుదమ్‌కులెకెండ్‌ ఆనె. 14 పాపం కిదెఙ్‌ ఇజి ఆస మీ ముస్కు ఏలుబడిః కిదెఙ్‌ ఆఏద్. ఎందానిఙ్‌ ఇహిఙ దేవుణు తీర్పుదాన్‌ తప్రె ఆదెఙ్‌ ఏలు మోసె సిత్తి రూలుఙ లొఙిదెఙ్‌ అవ్‌సరం సిల్లెద్‌. గాని పాపం కిఏండ మండ్రెఙ్‌ ఏలు దేవుణు దయాదర్మం మీ ముస్కు ఏలుబడిః కిజినాద్.

నీతినిజయ్తి మన్ని బత్కు బత్కిదెఙ్‌ ఇజి మన్ని ఆసదిఙ్‌ మీరు వెటిపణి కినివరిలెకెండ్‌ లొఙిజి మంజినిదెర్‌

15 ఏలు మాటు దేవుణు మోసెఙ్‌ సిత్తి రూలుఙ అడిగి మంజినిఙ్‌, పాపం కిజి మండ్రెఙా? ఆఏద్‌, ఎసెఙ్‌బా ఆఏద్‌. 16 ఇనిక ఇహిఙ యాక నిజం ఇజి మీరు నెసినిదెర్‌. ఎయెన్‌బా వెటిపణి కినివన్ని లెకెండ్‌ ఒరెన్‌ ఎజుమానిఙ్‌ లొఙిజి మండ్రెఙ్‌ సూణివలె, అయ ఎజుమానిఙ్‌ వెటిపణి కినికాన్‌ ఆజినాన్‌గదె. పాపమ్‌దిఙ్‌ లోఙిత్తిఙ సావు తపిసినిదెర్‌. దేవుణుదిఙ్‌ లొఙిదెఙ్‌ ఒప్పుకొటిఙ దేవుణు మిఙి నీతినిజయ్తికార్‌ ఇజి ఇడ్నాన్‌. 17 ముందాల్‌ మీరు ఇస్టం ఆతి వజ పాపం కిజి, పాపం కిదెఙ్‌ మన్ని ఆస ఇని ఎజమానిఙ్‌ వెటిపణి కినికార్‌ లెకెండ్‌ మహిదెర్. గాని వెనుక మిఙి దేవుణు వందిఙ్‌ నెస్పిస్తి దన్నివందిఙ్‌ మీరు పూర్తి మన్సుదాన్‌ నెస్తిదన్నిఙ్‌ లొఙిత్తి మన్నిదెర్. దిన్నివందిఙ్‌ నాను దేవుణుదిఙ్‌ వందనమ్‌కు వెహ్సిన. 18 పాపం కిదెఙ్‌ మన్ని ఆసెఙాణిఙ్‌ దేవుణు మిఙి డిఃబిస్తి దన్నిఙ్‌ నాను దేవుణుదిఙ్‌ వందనమ్‌కు వెహ్సిన. దేవుణు ఎద్రు నీతినిజయ్తి మన్ని బత్కు బత్కిదెఙ్‌ ఇజి మన్ని ఆసదిఙ్‌ మీరు వెటిపణి కినివరిలెకెండ్‌ లొఙిజి మన్ని దన్నిఙ్‌బా నాను దేవుణుదిఙ్‌ వందనమ్‌కు వెహ్సిన.

19 దేవుణు వందిఙ్‌ నిజమాతికెఙ్‌ అర్దం కిబిస్తెఙ్‌ ఇజి నాను అర్దం కిబిసిని మాటెఙ్‌ వెహ్సిన. ఏలుదాక మీరు వెటిపణి కినివరి లెకెండ్‌ మీ ఒడొఃల్‌ది బాగమ్‌కు సెఇపణిఙ్‌ కిదెఙ్‌ మరి ఒద్దె సెఇకెఙ్‌ కిజి, పాపం కిదెఙ్‌ మన్ని ఆసెఙ్‌ లొఙిత్తి మహిదెర్. ఏలు దేవుణుదిఙ్‌ కేట ఆతివరిలెకెండ్‌ నీతినిజయ్తి పణిఙ్‌ కిజి దేవుణుదిఙ్‌ వెటిపణి కినికార్‌ లెకెండ్‌ మీ ఒడొఃల్‌దిఙ్‌ నడిఃపిస్తు. 20 మిఙి ఇస్టం ఆతివజ బత్కిజి పాపం కిదెఙ్‌ మన్ని ఆసెఙ లొఙిజి మహివలె మీరు నీతినిజయ్తిదాన్‌ బత్కిదెఙ్‌ ఇజి ఎయెర్‌బా మిఙి డటం వెహ్‌ఏతార్. 21 గాని ఏలు మిఙి సిగు తపిసిని నన్ని బత్కు మిఙి ఇని లాబం తెఏతాద్. అయ బత్కుదాన్‌ దేవుణుబాణిఙ్‌ దూరం మండ్రెఙ్‌నె ఆతాద్. నన్ని బత్కు దేవుణు ఇనిక తనాద్‌ ఇహిఙ సావునె తనాద్‌. 22 గాని ఏలు పాపం కిదెఙ్‌ మన్ని ఆస మీ ముస్కు ఏలుబడిః కిఏండ మీరు దన్ని ముస్కు గెలిస్తిదెర్. దేవుణుదిఙ్‌ వెటిపణి కినికార్‌ లెకెండ్‌ ఆతిదెర్. నన్ని బత్కుదాన్‌ వాతి ఉండ్రి పండులెకెండ్‌ మీరు దేవుణుదిఙ్‌ కేట ఆతి లోకుర్‌ ఆతిదెర్. నస్తివలె ఎలాకాలం బత్కిని బత్కు దొహ్‌క్నాద్‌. 23 పాపమ్‌దిఙ్‌ లొఙిజి మహివరిఙ్‌ దొహ్‌క్ని కూలి ఎలాకాలం మన్ని సావు. గాని మా ప్రబు ఆతి క్రీస్తుఙ్‌ నమ్మితివరిఙ ఎలాకాలం బత్కిని బత్కు దేవుణు సెడినె సీనాన్.

7

ఆలు మాసిర్‌ నడిఃమి మన్ని రూలుఙ్‌

1 యేసుప్రబుఙ్‌ నమ్మితి మా తంబెరిఙాండె, రూలుఙ వందిఙ్‌ నెసినివరి వెట నాను యాక వెహ్సిన. ఇనిక ఇహిఙ ఒరెన్‌ లోకు బత్కిజి మహివలె ఉండ్రెనె రూలుఙ లొఙిజి మండ్రెఙ్‌గదె. 2 ఎలాగ ఇహిఙ, పెండ్లి ఆతివందిఙ్‌ మన్ని రూలుఙ సుడ్ఃతిఙ, ఉండ్రి అయ్‌లి కొడొః దన్ని మాసివెట మంజినాద్‌గదె. గాని మాసి సాతసొహాన్‌ ఇహిఙ అది వన్నిఙ్‌ పెండ్లి ఆతిలెకెండ్‌ మండ్రెఙ్‌ అవ్‌సరం సిల్లెద్‌గదె. అది మాసివెట మండ్రెఙ్‌ ఇజి మన్ని రూలుఙబాణిఙ్‌ డిబె ఆతాద్. 3 రూలువజ సుడ్ఃతిఙ, మాసి బత్కిజి మహివలె మరి ఒరెన్‌ వెట అది సొహిఙ, అది రంకు బూలానికాద్‌ ఇనార్. గాని మాసి సాతిఙ పెండ్లి ఆతి మన్ని రూలుదిఙ్‌ లొఙిజి మండ్రెఙ్‌ అవ్‌సరం సిల్లెద్‌. వెనుక మరి ఒరెన్‌ వన్నిఙ్‌ పెండ్లి ఆతిఙ అది రంకు బూలానికాద్‌ ఇజి ఇన్‌ఏర్.

4 అయాలెకెండ్‌నె మా తంబెరిఙాండె, యేసుప్రబు వెట మీరుబా సాతిలెకెండ్‌ ఆతిదెర్. అందెఙె దేవుణు మోసెఙ్‌ సిత్తి రూలుఙ్‌ లొఙినిబాణిఙ్‌ మీరు డిఃబె ఆతిదెర్. మాసి సాతికాద్‌ మరి ఒరెన్‌ వన్నిఙ్‌ పెండ్లి ఆతిలెకెండ్‌ ఏలు మీరు, సాతివరిబాణిఙ్‌ దేవుణు నిక్తి క్రీస్తువెట కూడిఃతిదెర్‌. ఎందానిఙ్‌ ఇహిఙ, మా బత్కుదాన్‌ దేవుణువందిఙ్‌ నెగ్గి పట్కు పండ్‌దెఙ్‌ ఇజి. 5 ఒడొఃల్‌ది సెఇ ఆసెఙ్‌ వజ కిదెఙ్‌ ఆస ఆని మన్సు మఙి అడిజిమహివలె పాపం కిబిస్తెఙ్‌ తగితి ఆసెఙ్‌ మా ఒడొఃల్‌ది బాగమ్‌కాఙ్‌ ఏలుబడిః కిజి మహె. దేవుణు మోసెఙ్‌ సిత్తి రూలుఙ్‌ మాటు నెస్తివలె యా ఆసెఙ్‌ పిరితిఙ్‌ పాపం కిజి మాటు సావు తపిసిని పట్కు పండిస్తాట్‌. 6 గాని ఏలు యేసుప్రబు వెట సాతిలెకెండ్‌ మహిఙ రూలుఙ వెటిపణి కినిదన్నిదటాన్‌ డిఃబె ఆతాట్‌. రాస్తిమహి అయ రూలుఙ ఏలు మాటు వెటిపణి కినికార్‌ ఆఏట్‌. ఏలు మాటు దేవుణు ఆత్మదిఙ్‌ వెటిపణి కినివరివజ ఉండ్రి కొత్త బత్కిజినాట్‌.

దేవుణు మోసెఙ్‌ సిత్తి రూలుఙ్‌

7 ఏలు మాటు ఇనిక వెహ్నట్‌? దేవుణు మోసెఙ్‌ సిత్తి రూలుఙ్‌ పాపం కిదెఙ్‌ మన్ని ఆసెఙ్‌ పుటిసినాద్. అందెఙె అయ రూలుఙ్‌ సెఇకెఙ్‌ ఇజి వెహ్నాటా? అట్‌ఏట్, ఆహు వెహ్తెఙ్‌ ఆఏద్. గాని పాపం కిజిన ఇజి నాను ఎలాగ నెస్త ఇహిఙ, దేవుణు మోసెఙ్‌ సిత్తి రూలుఙాణిఙ్‌నె నెస్తమన్న. ఎలాగ ఇహిఙ, ఆఇవరిఙ్‌ మన్ని వనకాఙ్‌ వందిఙ్‌ ఆస ఆమాట్‌ ఇజి మోసె సిత్తి రూలుదు వెహ్‌ఏండ మంజినిక ఇహిఙ, అక్క దేవుణు ఎద్రు పాపమ్‌కు ఇజి నెస్‌ఎతా మరి. 8 ఆఇ వరిఙ్‌ మన్ని వనకాఙ్‌ వందిఙ్‌ ఆస ఆమాట్‌ ఇజి రూలు మహిఙ్‌నె, నన్ని ఆసెఙ్‌ పుట్తిఙ్‌ నాను వనకవందిఙ్‌ ఆస ఆత. పాపం కిమాట్‌ ఇజి రూలుఙ్‌ సిల్లెండ మంజినిక ఇహిఙ పాపం కిదెఙ్‌ మన్ని ఆస మా ముస్కు ఏలుబడిః కిఏద్‌. 9 రూలుఙ్‌ నెస్‌ఏండ మహివలె నాను ఇని బాద సిల్లెండ బత్కిజి మహ గాని రూలుఙ్‌ నెస్తి వెనుక నాను తప్త ఇజి నెస్త. దేవుణుబాణిఙ్‌ దూరం ఆత ఇజి నెస్త. 10 రూలుఙ లొఙితిఙ ఎలాకాలం బత్కిని బత్కు వానాద్‌ ఇజి నాను ఒడ్ఃబిత్త గాని అయ రూలుఙాణిఙ్‌ నా సావుదిఙ్‌ తీర్పు వాత ఇజి నెస్త మన్న.

11 ఎలాకాలం బత్కిని బత్కు వానాద్‌ ఇజి నాను మొసెం కిబె ఆత. అయ రూలుఙ్‌ నాను తప్తానె సావుదిఙ్‌ తీర్పు తత్త. 12 అందెఙె దేవుణు మోసెఙ్‌ సిత్తి రూలుఙ్‌ దేవుణుబాణిఙ్‌ వాతికెఙ్‌. లోకుర్‌ ఎలాగ నడిఃదెఙ్‌ ఇజి మన్ని ఆడ్రెఙ్‌ నీతినిజయ్తికెఙ్‌, నెగ్గికెఙ్‌. 13 అహిఙ, దేవుణు మోసెఙ్‌ సిత్తి రూలుఙ్‌ నెగ్గికెఙ్‌ గాని నఙి సావుదిఙ్‌ తీర్పు తత్త ఇజి వెహ్తెఙా? ఆఏద్‌, ఆహు ఆఏద్‌. రూలుఙ్‌ నెగ్గికెఙ్‌నె గాని పాపం కిదెఙ్‌ నఙి మన్ని ఆస యా రూలుఙాణిఙ్‌ ఒద్దె పెరిక ఆజి తోరె ఆతాదె నాను దేవుణుబాణిఙ్‌ దూరం ఆత. రూలుఙ్‌ ఎందానిఙ్‌ సిత్తాన్‌ ఇహిఙ పాపం కిదెఙె మన్ని మా మన్సు తోరిస్తెఙె. రూలుఙ వజ బత్కిదెఙ్‌ అట్‌ఏండ, మాటు పాపం కినికాట్‌ ఇజి తోరిస్తెఙె ఇక్కెఙ్‌ పణిదిఙ్‌ వాతె.ఆహె మాటు ఎస్సొనొ పాపం కినికాట్‌ ఇజి నెస్తెఙె యా రూలుఙ్‌ పణిదిఙ్‌ వాతె.

14 దేవుణు మోసెఙ్‌ సిత్తి రూలుఙ్‌ దేవుణు ఆత్మదాన్‌ వాతికెఙ్‌ ఇజి మాటు విజేటె నెసినాట్‌. గాని నాను ఇహిఙ నావందిఙె ఎత్తు కిజిని మన్సుదాన్‌ మన్న. పాపం కిదెఙ్‌ మన్ని ఆసదిఙ్‌ ఒరెన్‌ వెటిపణి కినివన్నిలెకెండ్‌ లొఙిజి మంజిన. 15 ఎలాగ ఇహిఙ, నాను కినికెఙ్‌ ఎందానిఙ్‌ ఆహె కిజిన ఇజి నాను అర్దం కిఏ. కిన ఇజి నండొ సుట్కు ఒడ్ఃబినికెఙ్‌ కిఏండ ఆజిన. కిదెఙ్‌ ఇస్టం సిల్లికెఙ్‌ నండొ సుట్కు కిజిన. 16 కిదెఙ్‌ ఇస్టం సిల్లి సెఇకెఙ్‌ నాను కినివెలె ఉండ్రి నెసిన. ఇనిక ఇహిఙ దేవుణు రూలుఙ్‌ నెగ్గికెఙ్‌నె ఇజి నెసిన. 17 అందెఙె, కిదెఙ్‌ ఇస్టం సిల్లి సెఇకెఙ్‌ నాను కినివెలె, అక్క నాను ఆఏ, నా లొఇ మన్ని పాపమ్‌నె అక్కెఙ్‌ కిబిసినె. 18 ఒడొఃల్‌ది సెఇ ఆసెఙ్‌ వందిఙ్‌ ఎత్తు కిని నా మన్సులొఇ నెగ్గికెఙ్‌ ఇనికెఙ్‌ సిల్లు ఇజి నాను నెసిన. ఎలాగ ఇహిఙ, నెగ్గికెఙ్‌ కిదెఙ్‌ ఇస్టం మనాద్‌ గాని కిదెఙ్‌ ఆట్‌ఏ. 19 కిన ఇజి ఒడ్ఃబిత్తి నెగ్గి పణిఙ్‌ నాను కిఏ. కిదెఙ్‌ ఆఏద్‌ ఇజి ఒడ్ఃబిత్తి సెఇ పణిఙ్‌నె కిజిన. కిత్తిఙ 20 కిదెఙ్‌ ఆఏద్‌ ఇజి ఒడ్ఃబిత్తి సెఇ పణిఙ్‌ కిత్తిఙ అక్క కినిక నాను ఆఏ. నా లొఇ మన్ని పాపమ్‌నె అక్కెఙ్‌ కిబిసినె. 21 అహిఙ, ఇనిక జర్గిజినాద్‌ ఇహిఙ నాను ఇనికాదొ ఉండ్రి నెగ్గిక కిదెఙ్‌ ఇజి సుడ్ఃతిఙ సెఇకదె కిజిన. 22 ఎందానిఙ్‌ ఇహిఙ దేవుణు రూలుఙ వందిఙ్‌ నాలొఇ గొప్ప సర్ద ఆజిన. 23 గాని మరి ఉండ్రి సత్తు నా లొఇ ఏలుబడిః కినిక నాను సుడ్ఃజిన. నాను కిన ఇజి సుడ్ఃజిని దన్నిఙ్‌ అయ సత్తు నావెట కాట్లాడజినాద్‌. పాపం కిదెఙ్‌ నా ఒడొఃల్ది బాగమ్‌క లొఇ మన్ని ఆసెఙ అడిగి నఙి ఇడ్దెఙ్‌ అయ సత్తు సుడ్ఃజి మంజినాద్‌. అందెఙె గెలిస్తెఙ్‌ అట్‌ఏండాజిన. 24 ఒఒ, ఒఒ దిన్నివందిఙ్‌ మన్సుదు గొప్ప కస్టమాతి మణిసి నాను. సావుదిఙ్‌ తీర్పు వాతి యా ఒడొఃల్‌దాన్‌ నఙి డిఃబిస్నికాన్‌ ఎయెన్‌బా మంజినిక ఇహిఙ బాగ మహాద్‌మరి. 25 మా ప్రబు ఆతి యేసు క్రీస్తు వెటనె మఙి అయ విడుఃదల వానాద్. దిన్ని వందిఙ్‌ నాను దేవుణుదిఙ్‌ వందనమ్‌కు వెహ్సిన. అహిఙ దేవుణు సిత్తి రూలుఙ లొఙిదెఙ్‌ సుడ్ఃజిన. గాని ఒడొఃల్‌ది సెఇ ఆసెఙ్‌ కిదెఙ్‌ ఆస ఆని నా మన్సు నఙి అడిజి దన్ని అడిగి నఙి ఇడ్జినాద్‌. అందెఙె నాను ఏలుబా పాపమ్‌దిఙ్‌ వెటిపణి కినికాన్‌ లెకెండె.

8

దేవుణు ఆత్మ నడిఃపిసిని బత్కు

1 అందెఙె ఏలు యేసుక్రీస్తు ముస్కు నమకం ఇడ్జి దేవుణు ఎద్రు నీతినిజయ్తికార్‌ ఆతివరిఙ్‌ సిక్స సిల్లెద్‌. 2 ఎందానిఙ్‌ ఇహిఙ, యేసుక్రిస్తుదాన్‌ వాతి కొత్త బత్కు బత్కిదెఙ్‌ దేవుణు వన్ని ఆత్మ మఙి సిత్త మనాన్. అయ ఆత్మ సత్తుదాన్‌ పాపం కిదెఙ్‌ మన్ని ఆసదాన్‌ మాటు డిఃబె ఆత మనాట్. ఆహె సావుని సిక్స తపిసిని పాపం కిదెఙ్‌ మన్ని ఆసెఙాణిఙ్‌ నాను డిఃబె ఆత మన్న. 3 మాటు ఒడొఃల్‌ది సెఇ అసెఙాణిఙ్‌ మహిఙ్‌ పాపమ్‌దాన్‌ గెల్పిస్తెఙ్‌ దేవుణు సిత్తి రూలుఙ్‌ అట్‌ఏండ మహాద్‌. ఎందానిఙ్‌ ఇహిఙ, ఒడొఃల్‌ది సెఇ అసెఙ్‌ అడ్డు కిత్తాద్‌. గాని దేవుణు మఙి డిఃబిస్తాన్‌. ఎలాగ ఇహిఙ, మా పాపమ్‌కాఙ్‌ వందిఙ్‌ వన్ని సొంత మరిసిఙ్‌ యా లోకమ్‌దు పోక్తాండ్రె, ఒడొఃల్‌ది సెఇ ఆసెఙ్‌ మా ముస్కు ఏలుబడిః కినిదన్నిదటాన్‌ మఙి డిఃబిస్తాన్‌. వన్ని మరిసి మా లెకెండ్‌ ఒడొఃల్‌దాన్‌ పుట్తాండ్రె మా పాపమ్‌కాఙ్‌ వందిఙ్‌ సాతాన్‌. 4 అందెఙె ఏలు దేవుణు సత్తుదాన్‌ దేవుణు రూలుఙ లొఙిదెఙ్‌ అట్నాట్. ఒడొఃల్‌ది సెఇ ఆసెఙ లొఙిదెఙ్‌ అక్కర్‌ సిల్లెద్‌. ఏలు దేవుణు ఆత్మదిఙ్‌ ఇస్టం ఆతి లెకెండ్‌ బత్కిదెఙ్‌ అట్నాట్.

5 ఒడొఃల్‌ది సెఇ ఆసెఙ లొఙిజి బత్కినికార్‌ దన్ని వందిఙె ఎత్తు కిజి మంజినార్‌. గాని దేవుణు ఆత్మదిఙ్‌ లొఙిజి నడిఃనికార్‌ దేవుణు అత్మదిఙ్‌ తగిత్తికెఙ్‌ ఒడ్ఃబినార్‌. 6 పాపం కిదెఙ్‌ ఒడొఃల్దు మన్ని సెఇ అసెఙ ఏలుబడిః కిని మన్సు మన్నికార్‌ దేవుణుబాణిఙ్‌ దూరం ఆనారె సానార్‌. గాని దేవుణు ఆత్మదిఙ్‌ ఇస్టం ఆతిలెకెండ్‌ బత్కినికార్‌ దేవుణువెట బత్కినార్‌ వరిలొఇ సాంతి సమదనం మంజినాద్‌. 7 ఒడొఃల్‌ది సెఇ ఆసెఙ్‌ ఏలుబడిః కిని మన్సు మన్నికార్‌ దేవుణువెట కుట్ర మన్నికార్. వారు దేవుణు రూలుఙ లొఙిఇకార్. లొఙిదెఙ్‌ అట్‌ఏర్. 8 అందెఙె ఒడొఃల్‌ది సెఇ ఆసెఙ్‌ ఏలుబడిః కిన మన్సు మన్నికార్‌ దేవుణుదిఙ్‌ ఇస్టం ఆతివజ నడిఃదెఙ్‌ అట్‌ఏర్‌.

9 దేవుణు ఆత్మ మీ లొఇ మహిఙ అయ ఆత్మదిఙ్‌ లొఙిజి మండ్రెఙ్‌ అట్నిదెర్. ఒడొఃల్‌ది సెఇ ఆసెఙ్‌వందిఙ్‌ లొఙిజి మండ్రెఙ్‌ ఎత్తు కిని మన్సుదిఙ్‌ లొఙిజి మండ్రెఙ్‌ అక్కర్‌ సిల్లెద్‌. క్రీస్తుబాణిఙ్‌ వాజిని ఆత్మ సిల్లికాన్‌, క్రీస్తుఙ్‌ సెందితికాన్‌ ఆఏన్. 10 గాని మీ లొఇ క్రీస్తుబాణిఙ్‌ వాజిని ఆత్మ మహిఙ మీ ఒడొఃల్‌ పాపమ్‌దాన్‌ సానాద్‌ గాని మీ ఆత్మ బత్కినాద్. ఎందానిఙ్‌ ఇహిఙ దేవుణు మీ పాపమ్‌కు విజు మాయిప్తాండ్రె నీతి మన్నికార్‌ ఇజి ఇడ్త మనాన్. 11 సాతివరిబాణిఙ్‌ యేసుఙ్‌ మరి బత్కిస్తి దేవుణు ఆత్మ మీలొఇ బత్కజిమహిఙ, సాతివరిబాణిఙ్‌ క్రీస్తుఙ్‌ ‌మరి బత్కిస్తి దేవుణు సాజిసొని మీ ఒడొఃల్‌దిఙ్‌బా బత్కిస్నాన్‌. మీలొఇ మన్ని దేవుణు ఆత్మదాన్‌ యాక కినాన్.

12 అందెఙె తంబెరిఙాండె, మాటు ఉండ్రి దన్నిఙ్‌ లొఙిజి మండ్రెఙ్‌ బాజిత మన్నికాట్‌ గాని అక్క ఒడొఃల్‌ది సెఇ ఆసెఙ్‌ లొఙినిక ఆఏద్‌. 13 ఎందానిఙ్‌ ఇహిఙ, మీ ఒడొఃల్‌ది సెఇ ఆసెఙాణిఙ్‌ ఏలుబడిః కిబె ఆని మన్సు వెహ్తిలెకెండ్‌ నడిఃతిఙ మీరు సాన సొనార్‌. గాని దేవుణు ఆత్మదాన్‌ మీ మన్సుదు మన్ని సెఇ ఆసెఙ లాగ్జిపొక్తిఙ ఎలాకాలం బత్కినిదెర్‌. 14 దేవుణు ఆత్మ నడిఃపిసిని వజ నడిఃనికార్‌ దేవుణు కొడొఃరె. 15 ఎందానిఙ్‌ ఇహిఙ, దేవుణు మఙి సిత్తి ఆత్మ మఙి తియెల్‌ తపిసి వెటి పణిమణిసిర్‌ లెకెండ్‌ ముందాల్‌ మహివజ సిక్స వానాద్‌ ఇజి తియెలాజి మండ్రెఙ్‌ ఇడ్‌ఏన్‌. గాని మఙి దేవుణు కొడొఃర్‌ ఇజి ఇడ్త మనాన్‌. అందెఙ మాటు ఏలు దేవుణుదిఙ్‌ అబ్బ ఇజి కూక్తెఙ్‌ ఆనాద్‌. 16 మాటు దేవుణు కొడొఃర్‌నె ఇజి దేవుణు ఆత్మ మా ఆత్మవెట కూడిఃతాండ్రె నిజం వెహ్సినాన్‌ ఇజి మాటు నెసినాట్. 17 మాటు దేవుణు కొడొఃర్‌ కాక దేవుణు వన్ని కొడొఃరిఙ్‌ ఇడ్తిమన్ని ఆస్తిదిఙ్‌ అక్కు మఙి వానాద్. దేవుణు క్రీస్తుఙ్‌ ఇడ్తిమన్ని అక్కుఙ్‌బా క్రీస్తువెట మఙి దొహ్‌క్నె. ఎలాగ ఇహిఙ మాటు క్రీస్తువెట వన్ని గొప్ప గవ్‌రం దొహ్‌క్తెఙ్‌ ఇహిఙ వన్నివెట కస్టమ్‌కుబా బరిస్తెఙ్‌వలె.

వాని కాలమ్‌దు తోర్ని సోకు

18 యా కాలమ్‌దు మఙి వాని కస్టమ్‌కు సుడ్‌తిఙ అక్కెఙ్‌ ఏపటిదిక్కెఙ్‌ ఆఉ ఇజి నాను ఒడ్ఃబిజిన. గాని వాని కాలమ్‌దు దేవుణు మఙి తోరిసిని సోకు దిన్నిఙ్‌ ఇంక ఎస్సొ గొప్ప పెరిక. 19 దేవుణు కొడొఃర్‌ ఎయెర్‌ ఇజి దేవుణు తోరిస్ని కాలం వందిఙ్‌ దేవుణు తయార్‌ కిత్తికెఙ్‌ విజు ఆసదాన్‌ ఎద్రుసుడ్ఃజి మంజినె. 20 ఎందానిఙ్‌ ఇహిఙ దేవుణు తయార్‌ కిత్తికెఙ్‌ విజు పణిదిఙ్‌ రెఏండ సిక్స సీజి ఇడ్తాన్‌. ఎలాగ ఇహిఙ అక్కెఙ్‌ కిత్తిక ఆఏద్. ఉండ్రి దన్ని వందిఙ్‌ వారు ఎద్రుసుడ్ఃజి మండ్రెఙ్‌ ఇజి దేవుణునె అక్క జర్పిస్తాన్. 21 ఇనిక ఎద్రుసుడ్ఃజి మంజినె ఇహిఙ, దేవుణు తయార్‌ కిత్తికెఙ్‌ విజు ఏలు పాడాఃజి సొని దన్నిఙ్‌ అడిగి ఆతె మన్నె గాని దన్నిబాణిఙ్‌ని దేవుణు డిఃబిస్ని దన్నిఙ్‌ ఎద్రుసుడ్ఃజి మంజినె. వన్ని కొడొఃరిఙ్‌ తగితి లెకెండ్‌ గొప్ప జాయ్‌ కల్గితి మన్ని విడుఃదల సీనాన్‌ ఇజి ఎద్రుసుడ్ఃజినె.

22 ఏలుదాక, ఏరుఈబాని ఆయ్‌లికొడొః నొప్పిదాన్‌ అడఃబానిలెకెండ్‌, దేవుణు తయార్‌ కిత్తికెఙ్‌ విజు ఉండ్రెలెకెండ్‌ మొరొ ఆజి మంజినె. 23 దేవుణు తయార్‌ కిత్తికెఙ్‌ విజునె ఆఉ, దేవుణు ఆత్మ దొహ్‌క్తి మాటుబా అడఃబాజి మంజినాట్. మా లొఇ మన్ని దేవుణు ఆత్మ ఇహిఙ తొలిత దొహ్‌క్తి ఉండ్రి ఇనాయం లెకెండె. వెనుక వాని పూర్తి ఇనాయమ్‌దిఙ్, ఇహిఙ దేవుణు వన్ని కొడొఃరిఙ్‌ ఇడ్తిమన్ని గొప్ప అక్కువందిఙ్‌ మాటు ఎద్రుసుడ్ఃజి మంజినాట్. నస్తివలె మా ఒడొఃల్‌ కస్టమ్‌దాన్‌ డిఃబె ఆనాద్లె. 24 దేవుణు మఙి రక్సిస్తిబాణిఙ్‌ అసి మాటు మఙి వాని జాయ్‌ కల్గితిమన్ని విడుఃదలవందిఙ్‌ ఎద్రు సుడ్ః‌జి మంజినాట్. ఎద్రుసుడ్ఃజి మంజినిక సుడ్ఃతాన్‌ ఇహిఙ ఒరెన్‌ దన్నివందిఙ్‌ ఎద్రుసుడ్ఃజి మండ్రెఙ్‌ ఆక్కర్‌ సిల్లెద్‌గదె. ఎందానిఙ్‌ ఇహిఙ సుడ్ఃతి వెనుక దన్నివందిఙ్‌ మరి ఎద్రుసుడ్ఃజి మన్‌ఏన్‌గదె. 25 గాని మాటు సుడ్ఃఇ దన్నివందిఙ్‌ ఎద్రుసుడ్ఃజి మహిఙ్, దన్నివందిఙ్‌ ఓరిసి మంజినాట్.

26 అయావజనె మా లొఇమన్ని ఆత్మ వందితిమన్నివలె దేవుణుఆత్మ మఙి సత్తు సీజినాన్. ఎలాగ పార్దనం కిదెఙ్‌ ఇజి నెస్‌ఏండ మాటెఙాణిఙ్‌ వెహ్తెఙ్‌ అట్‌ఇనన్ని గుపె ఆనివలె దేవుణు ఆత్మనె మా వందిఙ్‌ పార్దనం కిజినాన్. 27 మా మన్సుదు ఇనిక ఇజి దేవుణు సూణాండ్రె, దేవుణు ఆత్మ వెహ్నిక అర్దం కిజినాన్. అక్క ఇనిక ఇహిఙ దేవుణు ఆత్మ దేవుణు వెట ఎలాగ పార్దనం కిదెఙ్‌ ఇజి దేవుణు ఆస ఆజినాండ్రొ అయావజ దేవుణు ఆత్మ వరివందిఙ్‌ పార్దనం కిజినాన్.

విజువనకాఙ్‌ ముస్కు గొప్పఙ గెలిస్నాట్‌

28 దేవుణుదిఙ్‌ ప్రేమిసినివరిఙ్‌ వాండ్రు ఏర్‌పాటు కిత్తిదన్నిఙ్‌ ఎర్లిస్తివరిఙ్, విజు నెగెండ్‌ జర్పిసినాన్‌ ఇజి మాటు నెసినాట్. 29 దేవుణు ముందాల్‌నె వన్నిఙ్‌ నమ్మిని వరిఙ్‌ నెస్తాండ్రె వరిఙ్‌ ఎర్లిస్తాన్. వన్ని మరిసిలెకెండ్‌ ఆనార్‌ ఇజి దేవుణు వరిఙ్‌ కేట ఇడ్తాన్. ఆహె కిత్తిఙ్‌ క్రీస్తు దేవుణుదిఙ్‌ పెరిమరిసి లెకెండ్‌ ఆనాన్. దేవుణు కొడొఃరాతి మాటు యేసుఙ్‌ తంబెరుఙు లెకెండ్‌ ఆనాట్. 30 ఎయెర్‌ దేవుణుదిఙ్‌ నమ్మినార్‌ ఇజి దేవుణు ముందాల్‌నె నెస్తాన్. వరిఙ్‌ దేవుణు కూక్తాన్. దేవుణు కూక్తిఙ్‌ వన్నిడగ్రు సొహివరిఙ్‌ వరి పాపమ్‌కు విజు సెమిస్తాండ్రె దేవుణు వెట కూడిఃత్తికార్‌ ఇజి ఇడ్తాన్‌. కూడుఃప్తి వరిఙ్‌ వన్ని గొప్ప జాయ్‌ సిత్తాన్.

దేవుణు ప్రేమ

31 ఏలు దన్నివందిఙ్‌ మాటు ఇనిక వెహ్నాట్. దేవుణు మా దరిఙ్‌ మహిఙ మా ఎద్రు ఎయెర్‌బా నిల్‌ఏర్‌ ఇజినె వెహ్తెఙ్. 32 దేవుణు వన్ని సొంత మరిసిఙ్‌ సిఏండ ఆఏతాన్. గాని గొప్ప కస్టమాతి సావుదిఙ్‌ ఒపజెప్తాన్. క్రీస్తుఙ్‌ మఙి సిత్తి దేవుణు, మాటు వన్ని వందిఙ్‌ బత్కిదెఙ్‌ మఙి కావాలిస్తికెఙ్‌ విజు సిఏండ్రా? నిజం సీనాన్‌. 33 దేవుణు ఎర్లిస్తివరి ముస్కు తప్పుఙ్‌ మొప్సి వరి ముస్కు గెలిస్తెఙ్‌ ఎయెర్‌బా అట్‌ఏర్. ఎందానిఙ్‌ ఇహిఙ, దేవుణునె మా పాపమ్‌కు సెమిసి మఙి వన్ని వెట కూడుఃప్త మనాన్‌. 34 మఙి సిక్స సీదెఙ్‌ ఇజి ఎయెన్‌బా తీర్పు తీరిస్తెఙ్‌ ఆట్‌ఏన్‌. మఙి సిక్స సీదెఙ్‌ ఇజి యేసు తీర్పు సీనాండ్రా? సిల్లెన్‌. ఎందానిఙ్‌ ఇహిఙ, మా వందిఙ్‌ సాతి యేసుఙ్‌ దేవుణు వన్ని ఉణెర్‌ పడఃకాదు బసయి కితాండ్రె గొప్ప గవ్‌రం సిత్తాన్‌. ఏలు క్రీస్తునె మా వందిఙ్‌ దేవుణుబాన్ ‌బతిమాల్జినాన్‌ 35 క్రీస్తుఙ్‌ మా ముస్కు మన్ని ప్రేమదిఙ్‌ అడ్డు కిదెఙ్‌ ఇనిదన్నిఙ్‌బా అట్‌ఏద్. స్రమెఙ్‌ వాతిఙ్‌బా గాని, కస్టమ్‌కు వాతిఙ్‌బా గాని, మాలెఙ్‌ వాతిఙ్‌బా గాని, కరు వాతిఙ్‌బా గాని, పొర్పాదెఙ్‌ సొక్కెఙ్‌ సిలితిఙ్‌బా గాని, ఇని ప్రమాదమ్‌కు వాతిఙ్‌బా గాని, మఙి సప్తిఙ్‌బా గాని క్రీస్తు ప్రేమ ఎసెఙ్‌బా డిఃస్‌ఎండ మంజినాద్.

36 యాకెఙ్‌ విజు దావీదు రాజు రాస్తి లెకెండ్‌ మన్నె. “మాపు మీ లోకుర్‌ ఆతాప్‌ కాక ఆఇకార్‌ ఎసెఙ్‌బా మఙి సప్తెఙ్‌ ఇజి సుడ్ఃజినార్. గొర్రెఙ్‌ కత్నికార్‌ వనకాఙ్‌ కొయ్‌దెఙ్‌ సుడ్ఃనిలెకెండ్‌ మఙి సప్తెఙ్‌ సుడ్ఃజినార్✡”. 37 యాకెఙ్‌ విజు జర్గితిఙ్‌బా మాటు క్రీస్తు ప్రేమదాన్‌ విజు వనకాఙ్‌ ముస్కు గొప్పఙ గెలిసినాట్. 38-39 యాక నాను గటిఙ నమ్మిజిన. ఇనిక ఇహిఙ, సావు ఆతిఙ్‌బా గాని, బత్కు ఆతిఙ్‌బా గాని, దేవుణు దూతార్‌ ఆతిఙ్‌బా గాని, దెయమ్‌క సత్తుఙ్‌ ఆతిఙ్‌బా గాని, ఏలు జర్గినికెఙ్ ‌ఆతిఙ్‌బా గాని, వాని కాలమ్‌దు జర్గినికెఙ్‌ ఆతిఙ్‌బా గాని, ఏలుబడిః కినికార్‌ ఆతిఙ్‌బా గాని, పెరి ఎత్తుదు మన్నికెఙ్‌ ఆతిఙ్‌బా గాని, పెరి జోరెదు మన్నికెఙ్‌ ఆతిఙ్‌బా గాని, మరి ఇనికబా గాని దేవుణుదిఙ్‌ మా ముస్కు మన్ని ప్రేమదిఙ్‌ అడ్డు కిదెఙ్‌ వనకాఙ్‌ అట్‌ఉ మా ప్రబు ఆతి యేసుక్రీస్తు మా వందిఙ్‌ కిత్తి గొప్ప పెరి పణిఙాణిఙ్‌ దేవుణు వన్ని ప్రేమ తోరిస్తాన్‌.

9

యూదురు వందిఙ్‌ పవులు విసారిసినాన్‌

1-2 ఏలు నాను ఉండ్రి వెహ్న, అక్క నిజమ్‌నె. అబద్దం ఆఏద్. నాను వెహ్నిక నిజమె ఇజి క్రీస్తు నెసినాన్. నాను వెహ్నిక అబద్దం ఆఏద్. నా సొంత జాతి ఆతి యూదురు వందిఙ్‌ నా మన్సుదు గొప్ప బాద ఆజిన. డిఃస్‌ఏండ దుకం ఆజిన. నాను వెహ్నిక నిజమ్‌నె ఇజి నా మన్సుని దేవుణు ఆత్మ సాసి వెహ్సినార్. 3 నా సొంత జాతి ఆతి యూదురు, క్రీస్తుఙ్‌ నమ్మిదెఙ్‌ ఇజి నాను ఆస ఆజిన. అక్క జర్గిదెఙ్‌ దేవుణు బాణిఙ్‌ నా ముస్కు సయిప్‌ వాతిఙ్‌బా, క్రీస్తుబాణిఙ్‌ నఙి ఎర్లిస్తిఙ్‌బా పరవ సిల్లెద్‌ ఇజి ఒడ్ఃబిజిన. 4 వారు ఇస్రాయేలుదికార్, వన్ని సొంత లోకుర్‌ ఇజి దేవుణు ఇడ్తికార్. దేవుణు వన్ని గొప్ప గుణమ్‌దాన్‌ ఎయెర్‌ సిల్లి బాడ్డిదు నడిఃపిస్తికార్. దేవుణు వరి వెటనె ఒపుమానమ్‌కు కిత్తాన్. దేవుణుదిఙ్‌ ఎలాగ మాడిఃస్తెఙ్‌ ఇజి వరిఙె వెహ్తాన్‌. వరిఙె దేవుణు సీన ఇజి ఒపుమానమ్‌కు కిత్త మనాన్. 5 వరి అనిగొగొరు ఆతి అబ్రహాం, ఇస్సాకు, యాకోబు ఇనికార్‌ ఇస్రాయేలు లోకుర్‌ లొఇ గొప్ప పేరు పొందితికార్. దేవుణు పోక్న ఇజి ఒపుమానమ్‌కు కిత్తి రాజు యా యూదు జాతిలొఇనె లోకు వజ పుట్తాన్. విజేరిముస్కు ఏలుబడిః కిని దేవుణు ఎసెఙ్‌బా పొగిడెః ఆజి మనీన్.

6 అహిఙ, దేవుణు ఇస్రాయేలు లోకురిఙ్‌ వెహ్తికెఙ్‌ జర్గిఏతాద్ ఇజి ఇండ్రెఙ్‌ ఆఏద్. ఎందానిఙ్‌ ఇహిఙ, ఇస్రాయేలు లోకుర్‌ ఇజి వెహె ఆనికార్‌ విజేరె దేవుణుదిఙ్‌ సరియాతి సొంత లోకుర్‌ ఆఏర్‌. 7 అబ్రాహాం పొటాదికార్‌ విజేరె వన్ని తెగాదు పుట్తికార్‌ ఇజి దేవుణు ఇడ్‌ఏన్‌. ఎందానిఙ్‌ ఇహిఙ “నీ కొడొః ఆతి ఇస్సాకువెలెహన్‌ వానికారె నీ జాతి ఆనార్‌✡”, ఇజి దేవుణు అబ్రహాం వెట వెహ్త మనాన్. 8 ఎలాగ ఇహిఙ, అబ్రహాం తెగాదు పుట్తికార్‌ విజేరె దేవుణు కొడొఃర్‌ ఆఏర్‌. గాని దేవుణు అబ్రహాముఙ్ ‌సిత్తి ఒపుమానం నమ్మితిఙ్‌ దేవుణు కొడొఃర్‌ అబ్రాహముఙ్‌ సరియాతి తెగాదికార్‌ ఇజి దేవుణు ఇడ్నాన్‌. 9 దేవుణు అబ్రహాం వెట కిత్తి ఒపుమానం ఇక్కాదె. “కాలెహిఙ్‌ యా సమయమ్‌దు నాను వాన. నస్తివలె నీ ఆల్సి ఒరెన్‌ కొడొః ఇడ్నాద్‌లె”✡.

10 అక్కాదె ఆఏద్, రిబెక పొటాదివరిఙ్‌ ఒరెండ్రె అప్పొసి, ఎయెన్‌ ఇహిఙ మా అనిగొగొ ఆతి ఇస్సాకు. 11-13 ఇస్సాకు ఆల్సి రిబెక పాత డిఃస్తి మహివలె, దేవుణు దన్నివెట వెహ్తాన్‌. జవ్‌ల మరిసిర్‌ పుట్‌ఏండ మహివలెనె, వారు తప్పు గాని నెగ్గిక గాని కిఏండ మహివలెనె దేవుణు దన్నిఙ్‌ వెహ్తాన్‌, “పెరికాన్‌ ఇజిరి వన్నిఙ్‌ అడిగి మంజినాన్‌లె”,✡ ఇజి దేవుణు యాక వెహ్తి నండొ పంటెఙ్‌ వెనుక ఒరెన్‌ దేవుణు ప్రవక్త దేవుణు వెహ్తి మాట వెహ్తాన్‌. “యాకోబుఙ్‌ నాను ప్రేమిసిన, ఏసావు నఙి పడిఃఇకాన”✡. ఇజి. ఎందానిఙ్‌ ఇహిఙ, వన్ని లోకుర్‌ వందిఙ్‌ దేవుణుదిఙ్‌ ఉండ్రి ఉదెసం మహాద్‌. అయాలెకెండ్‌ వాండ్రు నడ్ఃపిస్నాన్. లోకుర్‌ కిని పణిఙాణిఙ్‌ ఆఏద్. దేవుణు ఏర్పాటుదానె విజు జర్గిజినె. దేవుణు ఏర్పాటు కినికెఙ్‌ లోకుర్‌ ఒడ్ఃబినిలెకెండ్‌ ఆఏద్. 14 అహిఙ, దేవుణు కొడొఃర్‌ ఎయెర్‌ ఇజి దేవుణు ఏర్పాటు కిత్తిదన్ని లొఇ దేవుణు తేడ సూణికాన్‌ ఇజి ఒడ్ఃబినిదెర్‌సు. సిల్లె, దేవుణు అనెయం కినికాన్‌ ఆఏన్. 15 ఎలాగ ఇహిఙ, దేవుణు మోసెవెట ఈహు వెహ్తాన్‌. “ఎయెన్‌ ముస్కు దయ తోరిస్తెఙ్‌ నాను ఇస్టం ఆజినానొ వన్నిముస్కు దయ తోరిస్న. ఎయెన్‌ ముస్కు కనికారమాదెఙ్‌ ఇజి ఇస్టం ఆజినానొ వన్ని ముస్కు కనికారం ఆజిన”✡.

16 అందెఙె, యాక లోకు ఆసదానె గాని వన్నిపణిఙాణిఙ్‌ గాని దొహ్‌క్తిక ఆఏద్. దేవుణు దయదానె యాక జర్గిజినాద్. 17 దేవుణు మాటదు ఈహు మనాద్. దేవుణు పరొరాజు వెట ఇనిక వెహ్తాన్‌‌ ఇహిఙ, నాను ఎస్సొనొ సత్తు మన్నికాన్‌ ఇజి నీ వెలెహాన్‌ విజుబాణి లోకుర్‌ వెండ్రెఙ్‌నె నిఙి రాజువజ ఇడ్త మన్న”✡ ఇజి. 18 అహిఙ ఎయెన్‌ ముస్కు దయ తోరిస్తెఙ్‌ దేవుణు ఇస్టం ఆనాండ్రొ వన్ని ముస్కు దయ తోరిస్నాన్. ఎయె ముస్కు గర్ర కిబిస్తెఙ్‌ ఇస్టం ఆనాండ్రొ వన్ని ముస్కు గర్ర కిబిస్నాన్.

దేవుణు విజు జర్పిసినాన్‌

19 ఏలు మీరు మరి వెహ్నిదెర్సు. దేవుణు ఇస్టమ్‌దిఙ్‌ ఎయెన్‌బా ఎద్రిస్తెఙ్‌ అట్‌ఏన్‌గదె. మరి దేవుణు ఇస్టం వజ లోకుర్‌ కిదెఙ్‌ ఇజి విజు జర్పిస్నివలె, తప్పు కిత్తార్‌ ఇజి లోకుర్‌ వందిఙ్‌ దేవుణు ఎలాగ వెహ్తెఙానాన్‌? 20 గాని దేవుణు ఎద్రు వర్గిదెఙ్‌ లోకు నీను ఎయి?. “తయార్‌ కిత్తి వన్నివెట, తయార్‌ కిబె ఆతికెఙ్‌ ఎందానిఙ్‌ నఙి ఈహు తయార్‌ కిత్తి ఇజి వెన్‌బాదెఙ్‌ ఆనాదా? 21 కుండెఙ్‌ తయార్‌ కినివన్నిఙ్‌ ఉండ్రె ముదదాన్‌ రుండి రకమ్‌ది కుండెఙ్‌ తయార్‌ కిదెఙ్‌ అక్కు మనాద్‌గదె?. ఉండ్రి కుండ లోకుర్‌ సుడ్ఃజి ఇక్క ఎస్సొ నెగ్గిక ఇజి వహ్నివందిఙె మరి ఉండ్రి కుండ మాముల్‌ పణిదిఙ్‌ ఇడ్ని వందిఙ్.

22 దేవుణుదిఙ్‌బా లోకుర్‌వెట ఇస్టమాతి వజ కిదెఙ్‌ అక్కు మనాద్. పాపం కిని వరి వెట వన్ని నండొ కోపమ్‌దాన్‌ వాని గొప్ప సత్తు తోరిస్తెఙ్‌ ఆస ఆజినాన్. గాని వరివెట దేవుణు వెటనె కోపం ఆఏండ మహిఙ, నాసనం వందిఙ్‌ ఇడె ఆతి మన్ని వరి వెట కోపం ఆఏండ ఓర్పుదాన్‌ మంజినాన్. 23 ఎందానిఙ్‌ ఇహిఙ, వన్ని గొప్ప దయ దొహ్‌క్తి మఙి, వన్ని గొప్ప జాయ్‌ వందిఙ్‌ తయార్‌ కిత్తివరిఙ్‌ దేవుణు వన్ని గొప్ప జాయ్‌ తోరిస్తెఙ్‌ ఆహె కిత్తాన్‌ ఇహిఙ మాటు ఇనిక వెహ్నాట్‌? 24 ఏర్పాటు కిబె ఆతి మాటు ఎయెర్‌ ఇహిఙ, యూదురిని యూదురు ఆఇజాతికార్‌బా. 25 యూదురు ఆఇ జాతిదివరిఙ్‌ ఎర్లిసినివందిఙ్‌ హుసెయ ప్రవక్త వెట దేవుణు ఈహు వెహ్తాన్‌. “నా లోకు ఆఇ వరిఙ్‌ ఏలు నా లోకుర్‌ ఇజి కూక్న. నాను ముందాల ప్రేమ తోరిస్‌ఇ వరిఙ్‌ నాను ప్రేమిసినికార్‌ ఇజి కూక్న✡”. 26 దేవుణు ఆఇ జాతిదివరి వందిఙ్‌ వెహ్తి మాటెఙ్‌ హుసెయ మరి వెహ్తాన్‌. “మీరు మా లోకుర్‌ ఆఇదెర్ ఇజి నాను వెహ్తిబాన్‌, బత్కిని దేవుణు కొడొఃర్‌ ఇజి మీరు పేరు ఇడె ఆనిదెర్‌”✡ 27 యెసయ ప్రవక్త ఇస్రాయేలు లోకుర్‌ వందిఙ్‌ ఇనిక వెహ్తాన్‌‌ ఇహిఙ, “ఇస్రాయేలు సమ్‌దరం ఒడ్డుదు మన్ని ఇస్క లెకెండ్, లెక్క కిదెఙ్‌ అట్‌ఇ నస్సొ లోకుర్‌ ఆతిఙ్‌బా, వరిలొఇ ఉండ్రి ఇజిరి గుంపుదిఙ్‌నె దేవుణు రక్సిస్నాన్. 28 ఎందానిఙ్‌ ఇహిఙ దేవుణు ఆల్సయం ఆఏండ యా లోకం ముస్కు తీర్పు కినాండ్రె వన్ని పణి వెటనె పూర్తి కినాన్‌లె✡”, 29 దేవుణు కనికారం తోరిస్‌ఇఙ్‌ ఎయెన్‌బా సిక్సదాన్‌ తప్రె ఆఏన్. యెసయ ప్రవక్త ముందాల్‌ వెహ్తిలెకెండ్, “విజు దన్నిఙ్‌ అతికారం మన్ని దేవుణు మా కొడొఃకొక్రారిఙ్‌ ఇడ్‌ఏండ పూర్తి సప్తాన్‌ ఇహిఙ, మాటుబా సొదోము గొమొర పట్నమ్‌ది వరిలెకెండ్‌ పూర్తి పాడాఃత మహాట్‌సు✡”. దేవుణు అయ పట్నమ్‌దు మహివరిఙ్‌ పూర్తి విజేరిఙ్‌ సప్తాన్.

యూదురు గెలిస్తెఙ్‌ అట్‌ఏండ ఆజినార్‌

30 అహిఙ, ఏలు ఇనిక వెహ్తెఙ్‌? దేవుణు వరిఙ్‌ నీతినిజయ్తి మన్నికార్‌ ఇజి ఇడ్దెఙ్‌ యూదురు ఆఇకార్‌ సుడ్‌ఏతార్‌ గాని దేవుణు వరిఙ్‌ నీతినిజయ్తి మన్నికార్‌ ఇజి ఇడ్తాన్‌. క్రీస్తు ముస్కు నమకం ఇడ్తిఙ్‌ నీతినిజయ్తి మన్నికార్‌ ఇజి ఇడ్తాన్‌. 31 గాని ఇస్రాయేలు లోకుర్‌ ఇహిఙ దేవుణు మోసెఙ్‌ సిత్తి రూలుఙ్‌ లొఙితిఙ నీతి మన్నికార్‌ ఆనార్‌ ఇజి నండొ సుడ్ఃతార్‌ గాని అట్‌ఏండ ఆతార్‌. 32 ఎందానిఙ్‌ ఇహిఙ వారు దేవుణు ముస్కు నమకం ఇడ్ఏతార్‌. గాని వరి పనిఙాణిఙ్‌ నీతినిజయ్తికార్‌ ఆనార్‌ ఇజి నంఒ సుడ్ఃతార్‌. అందెఙె దేవుణు క్రీస్తు ఇజి ఎర్లిసి వన్ని ముస్కు అడ్డు ఆతి పణుకు ముస్కు అర్నిలెకెండ్‌ వారు తొరొ ఒడిఃజి అర్తార్‌. 33 యాక ప్రవక్త రాస్తి లెకెండ్‌ మనాద్. “సుడ్ఃదు, నాను సియొన్‌దు ఉండ్రి పణకు నిల్‌ప్సిన. అక్క అడ్డు ఆనాదె లోకాఙ్‌ తొరొ ఒడిఃజి అర్‌ప్నాద్‌. గాని వన్ని ముస్కు నమకం ఇడ్నికాన్‌ సిగు ఆఏన్✡.”

10

1 తంబెరిఙాండె, నా సొంత జాతి అతి యూదురిఙ్‌ దేవుణు రక్సిస్తెఙ్‌ ఇజి నాను గొప్ప ఆస ఆజి పార్దనం కిజిన. 2 వారు దేవుణు వందిఙ్‌ గొప్ప ఉసార్‌దాన్‌ మన్నికార్‌ గాని దేవుణుదిఙ్‌ పూర్తి నెస్‌ఏర్‌ ఇజి వరివందిఙ్‌ నాను వెహ్సిన. 3 ఎందానిఙ్‌ ఇహిఙ, దేవుణు లోకురిఙ్‌ ఎలాగ నీతినిజయ్తికార్‌ ఇజి ఇడ్నాన్‌ ఇజి వారు అర్దం కిఏర్. నీతినిజయ్తికార్‌ ఇజి దేవుణు ఇడ్నివందిఙ్‌ లోకు ఎలాగ నడిఃదెఙ్‌ ఇజి దేవుణు తోరిస్తి సర్దు నడిఃఏండ నీతినిజయ్తికార్‌ ఆదెఙ్‌ ఇజి వారు వరి సొంత రూలుఙ్‌ ఇడ్తార్‌. 4 క్రీస్తు వాతిఙ్‌ ఏలు దేవుణు మోసెఙ్‌ సిత్తి రూలుఙ్‌ లోకాఙ్‌ దేవుణుబాన్‌ కూడుఃప్‌ఏద్‌. క్రీస్తుముస్కు నమకం ఇడ్నికార్‌ విజేరిఙ్‌ దేవుణు వన్నిబాన్‌ కూడుఃప్నాన్‌.

విజేరి వందిఙ్‌ ఉండ్రి కొత సరి

5 దేవుణు మోసెఙ్‌ సిత్తి రూలుఙాణిఙ్‌ నీతినిజయ్తి మన్నికాన్‌ ఆదెఙ్‌ సుడ్ఃజిని వన్ని వందిఙ్‌ మోసెబా రాస్త మనాన్‌. ఇనిక ఇహిఙ “రూలుఙ వజ నడిఃదెఙ్‌ ఆస ఆనికాన్‌ వనకదటాన్‌ బత్కిదెఙ్‌వలె✡” 6 గాని నమకం ఇడ్తివందిఙ్‌ నీతినిజయ్తి మన్నికార్‌ ఇజి దేవుణు ఇడ్నిదన్ని వందిఙ్‌ మన్ని మాటాదు మాటు ఇని ఇనికెఙ్‌ ఆఏద్‌ ఇజి వెహ్త మనాద్‌. ఇనికెఙ్‌ ఇహిఙ “రక్సణ దొహ్‌క్నాద్‌ ఇజి పరలోకమ్‌దు ఎక్సి క్రీస్తుఙ్‌ అడిగి తత్తెఙ్‌ ఎయెన్‌ సొనాన్‌ ఇజి మీ మన్సుదు వెహ్తెఙ్‌ ఆఏద్”. 7 అయాలెకెండ్‌ సాతివరిబాన్‌ అయాలోకమ్‌దు సొన్సి క్రీస్తుఙ్‌ బాణిఙ్‌ తత్తెఙ్‌ ఎయెన్‌ సొనాన్‌ ఇజి మీ మన్సుదు వెహ్తెఙ్‌ ఆఏద్‌. 8 గాని అయ మాట ఇనిక వెహ్సినాద్‌? ఇనిక వెహ్సినాద్‌ ఇహిఙ, “దేవుణు మాట డగ్రునె మనాద్‌. అయ మాటెఙ్‌ మీ వెయుదునె మన్నె, వెహ్తెఙ్‌ ఆనిదెర్‌. మీ మన్సుదు మన్నె, ఒడ్కబిదెఙ్‌ ఆనిదెర్‌”✡ మాటు సాటిసిని యా మాట క్రీస్తు ముస్కు నమకం ఇడ్డు ఇజినె. 9 అయ మాట ఇనిక ఇహిఙ, యేసునె ప్రబు ఇజి ఎయెన్‌బా లోకుర్‌ ముందాల వెహ్తిఙ, అక్కాదె ఆఏద్‌, యేసుఙ్‌ సాతివరిబాణిఙ్‌ దేవుణు నిక్తాన్‌ ఇజి ఎయెన్‌బా వన్ని గర్బమ్‌దు నమ్మిత్తిఙ దేవుణు వన్నిఙ్‌ రక్సిస్నాన్‌. 10 ఇనిక ఇహిఙ, మీ మన్సుదు నమ్మిత్తిఙ దేవును మిఙి వన్నిబాన్‌ కూడుఃప్నాన్‌. అక్కదె ఆఏద్‌, యేసు నీ ప్రబు ఇజి లోకుర్‌ ముందాల వెహ్తిఙ దేవుణు నిఙి రక్సిస్నాన్‌లె. 11 దేవుణు మాటదు ఇనిక రాస్త మనాద్‌ ఇహిఙ, క్రీస్తు ముస్కు నమకం ఇడ్నికాన్‌ ఎయెన్‌బా సిగు ఆఏన్. 12 యూదురుఙ్‌ గాని ఆఇజాతిది వరిఙ్‌ గాని దేవుణు ఉండ్రెలెకెండ్‌ సూణాన్‌. వాండ్రు ఒరెండ్రె విజేరిఙ్‌ ప్రబు ఆతిఙ్‌, వన్నిఙ్‌ లొస్నివరిఙ్‌ విజేరిఙ్‌ వాండ్రు నండొ దీవిస్నాన్. 13 యాక ఒరెన్‌ ప్రవక్త వెహ్తిలెకెండె, “నఙి రక్సిస్‌అ ఇజి దేవుణు వెట వెహ్నివరిఙ్‌ విజేరిఙ్‌ దేవుణు రక్సిస్నాన్”✡.

14 గాని యూదురు వందిఙ్‌ సెగొండార్ వెహ్సినార్‌సు. క్రీస్తుముస్కు నమకం సిల్లిఙ “నఙి రక్సిస్‌అ”, ఇజి క్రీస్తు వెట ఎలాగ ఇనార్‌? క్రీస్తువందిఙ్‌ వెండ్రెఙ్‌ ‌ఇహిఙ వెన్‌ఇకార్‌ ఎలాగ వన్నిఙ్‌ నమ్మినార్‌? ఎయెరిఙ్‌బా క్రీస్తువందిఙ్‌ నెస్పిస్‌ఏండ మహిఙ వారు ఎలాగ వెనార్‌? 15 ఎయెరిఙ్‌బా దేవుణు పోక్‌ఏండ మహిఙ సాటిస్నికార్‌ ఎలాగ సొనార్. దన్నివందిఙె దేవుణు మాటాదు ఈహు రాస్త మనాద్. “దేవుణు సువార్త వెహ్తెఙ్‌ సొన్సినిక ఎస్సొ గొప్ప నెగ్గిక”✡.

16 దన్నిఙ్‌ నాను వెహ్సిన. క్రీస్తువందిఙ్‌ వెహ్తెఙ్‌ దేవుణు లోకాఙ్‌ పోక్తాన్‌ గాని విజేరె సువార్తదిఙ్‌ లొఙిఏతార్. దిన్నివందిఙ్‌ యెసయ ప్రవక్త ఇనిక వెహ్తాన్‌‌ ఇహిఙ, “ప్రబు, మాపు వెహ్తి మాటెఙ్‌ ఎయెర్‌బా వెన్‌ఏతార్✡”, ఇజి. 17 అహిఙ క్రీస్తువందిఙ్‌ విహ్తిఙానె నమకం ఇడ్నార్. ఎయెర్‌బా సువార్త సాటిస్తిఙానె క్రీస్తు వందిఙ్‌ వెండ్రెఙ్‌ ఆనాద్.

18 గాని నాను వెన్‌బాజిన, “యూదురు సువార్త వెన్‌ఏరా?”, “నిజమె వెహార్‌”, ఇజి వెహ్న. కీర్తనదు రాస్తి మన్ని లెకెండ్, దేవుణు వందిఙ్‌ వారు వెహ్తిక లోకమ్‌దు విజు బాడ్డిఙ మన్నికార్‌ వెహార్. అందిదెఙ్‌ అట్‌ఇ బాడ్డిదుబా దేవుణు వందిఙ్‌ మాటెఙ్‌ అందితె మన్నె✡. 19 మరి ఉండ్రి ప్రస్న వెన్‌బాన, “సువార్త వందిఙ్‌ యూదురు అర్దం కితారా? సెగొండార్ అర్దం కిత్తార్‌ గదె. దేవుణు ఇస్రాయేలు లోకాఙ్‌ దిన్నివందిఙ్‌ వెహ్తిక మోసె వెహ్తాన్, “యూదురు ఆఇజాతిది వరివెట మిఙి గోస కిబిస్నాలె. అర్దం కిదెఙ్‌ అట్‌ఇ వరిఙ్‌ నాను దీవిస్నాలె”✡ 20 యెసయ ప్రవక్తబా దిన్నివందిఙ్‌ గటిఙ రాస్త మనాన్‌, “నఙి రెబాఇవరిఙ్‌ నాను దొహ్‌క్న. నఙి వెన్‌బాఇవరిఙ్‌ నాను తోరె ఆన”✡. 21 గాని ఇస్రాయేలు లోకుర్‌ వందిఙ్‌ దేవుణు ఇనిక వెహ్తాన్‌ ఇజి యెసయ రాస్తాన్‌, “నా మాటదిఙ్‌ లొఙిఏండ నా వెట ఎద్రిసిని నా లోకు వందిఙ్, వారు మర్జి వానిదాక నాను ఎద్రుసుడ్ఃజి మంజిన”✡.

11

యూదురిఙ్‌ దేవుణు దయ తోరిస్నాన్.

1 అహిఙ నాను వెన్‌బాజిన, దేవుణు వన్ని సొంత లోకుర్‌ ఆతి యూదురిఙ్‌ డిఃస్త సిత్తాండ్రా? సిల్లెన్‌, ఎస్సెఙ్‌బా డిఃస్‌ఏన్. ఎలాగ ఇహిఙ నానుబా యూదువాండ్రునె. అబ్రహాం తెగాదు పుట్తి బెన్యామిను కులమ్‌దు పుట్త మన్న. గాని దేవుణు నఙి డిఃస్‌ఏతాన్. 2 సిల్లె దేవుణు ముందాల్‌నె కూక్సి వన్ని లోకుర్‌ ఇజి కేటకిత్తి వరిఙ్‌ నెక్సిపొక్‌ఏతాన్‌. ఏలియ ప్రవక్త దేవుణువెట మొరొ అతాన్‌ ఇజి దేవుణు మాటాదు రాస్తిమన్నిక గుర్తు కిజినిదెర్‌గదె. వాండ్రు ఇస్రాయేలు లోకుర్‌ వందిఙ్‌ ఇనిక వెహ్తాన్‌‌ ఇహిఙ, 3 “ప్రబువా నిఙి మహి ప్రవక్తరిఙ్‌ విజేరిఙ్‌ వారు సప్తార్. నిఙి సంత సుర్జి సీని మాలి పీటెఙ్‌ వారు డెఃయ్త పోక్తార్. నిఙి నమ్మిని వరి లొఇ నాను ఒరెనె మిగిలిత మన్న. ఏలు నఙిబా సప్తెఙ్‌ సుడ్ఃజినార్✡”. 4 గాని దేవుణు వన్నిఙ్‌ ఇనిక వెహ్తాన్‌‌ ఇజి గుర్తు మన్నిదెరా?. “నీను ఒరిదె ఆఇ బయాలు ఇని దెయమ్‌దిఙ్‌ మాడిఃస్‌ఇ ఏడు వెయిఙ్‌ లోకురిఙ్‌ నావందిఙ్‌ నాను కేట ఇడ్త మన్న✡”. 5 అయాలెకెండె యా కాలమ్‌దుబా దేవుణు యూదురి లొఇ ఉండ్రి ఇజిరి గుంపుదిఙ్‌ కేట ఇడ్తాన్‌. వన్ని దయాదర్మమ్‌దానె వరిఙ్‌ కేట ఇడ్తాన్‌. 6 లోకుర్‌, వారు కిత్తి నెగ్గి పణిఙ వందిఙ్‌ ఆఏద్‌ గాని, దేవుణు దయాదర్మమ్‌దానె వన్నిముస్కు నమకం ఇడ్దెఙ్‌ అట్తార్‌. ఎందానిఙ్‌ ఇహిఙ వారు కిత్తి నెగ్గి పణిఙ్‌ వందిఙ్‌ దేవుణు వరిఙ్‌ ఎర్లిస్తాన్‌ ఇహిఙ, వన్ని గొప్ప దయ సెడినె దొహ్‌క్నిక ఆఏద్‌గదె.

7 అందెఙె ఇనిక జర్గితాద్‌ ఇహిఙ, ఇస్రాయేలులోకుర్‌ నండొండార్‌ నండొ ఆసదాన్‌ రెబాతిక వరిఙ్‌ దొహ్క్‌ఏతాద్‌. దేవుణు ఎర్లిస్తి ఇడ్తి ఇజిరి గుంపుదివరిఙె అక్క దొహ్‌క్తాద్‌. మిగిలిత్తికార్‌ దేవుణు వందిఙ్‌ ఇనికబా నెస్తెఙ్‌ అట్‌ఇ లెకెండ్‌ దేవుణు కిత్తాన్‌.

8 దిన్నివందిఙ్‌ దేవుణు మాటాదు రాస్త మనాద్. ఇనిక ఇహిఙ, దేవుణు వరిమన్సు నిద్ర కినివరి మన్సువజ కిత్తాన్‌. వరిఙ్‌ కణుకెఙ్‌ మహె గాని సుడ్ఃనిదన్నిఙ్‌ అర్దం కిఏర్‌. వరిఙ్‌ గిబ్బిఙ్‌ మహె గాని వెహిదన్నిఙ్‌ అర్‌దం కిఏర్‌”✡ 9-10 దిన్నివందిఙ్‌ దావీదు రాజుబా వెహ్త మనాన్. వన్ని ముస్కు పగాతి వరివందిఙ్‌ ఈహు వెహ్తాన్‌ “వారు సర్ద ఆనివలె కిని పణిఙ్‌ వరిఙ్‌ ఉరి లెకెండ్‌ ఆపిద్‌. నెగెండ్‌ మంజినాప్‌ ఇజి ఒడ్ఃబినివలె వెటనె వరి ముస్కు నాసనం రపిద్‌. దేవుణు వందిఙ్‌ నిజమాతిక నెసఏండ ఆనివందిఙ్‌ వరి మన్సు సీకటి ఆజి సొనీద్‌. వారు గొప్ప బరుదాన్‌ వఙ్‌నిలెకెండ్‌ ఆపిద్”.✡

టోటాదు పిరిజిని ఒలివ మరాతు అడివిది కొమెఙ్‌ అంతు తొహ్తాన్‌.

11 అహిఙ, నాను వెన్‌బాజిన, యూదురు క్రీస్తుఙ్‌ నెక్తిపొక్తిఙ్‌ దేవుణు బాణిఙ్‌ తెగు సొహార్‌ ఇజి వెహ్తెఙ్‌నా? ఆఏద్ ఎస్సెఙ్‌బా ఆఏద్‌. గాని వారు క్రీస్తు ముస్కు నమకం ఇడ్ఃఇతిఙ్‌, క్రీస్తుఙ్‌ నమ్మితిఙ్‌ వాని అయ రక్సణ దేవుణు యూదురు ఆఇవరిఙ్‌ సిత్తాన్. మఙి వానిక వరిఙ్‌ దొహ్‌క్తాదా ఇజి యూదురు గోస ఆదెఙ్‌వలె ఇజి యాక జర్గితాదా? 12 యూదురు క్రీస్తుఙ్‌ నెక్సి పొక్తివలె యూదురు ఆఇజాతిదివరిఙ్‌ దీవన దొహ్‌క్తాద్‌ ఇహిఙ, వరిఙ్‌ వాతి నస్టం ఆఇవరిఙ్‌ లాబం ఆతాద్‌ ఇహిఙ, దేవుణు ఎర్లిస్తి ఇడ్తి యూదురు దేవుణుబాన్‌ మర్జి వానివలె, యా లోకమ్‌ది విజు జాతిదివరిఙ్‌ మరి ఎస్సొనొ గొప్ప లాబమ్‌కు వానె!

13 ఏలు యూదురు ఆఇ మిఙి నాను వెహ్సిన. యూదురు ఆఇవరిఙ్‌ అపొస్తుడు వజ దేవుణు నఙి ఇడ్తిఙ్‌ దన్నివందిఙ్‌ గొప్పఙ గవ్‌రం దొహ్‌క్త మన్న. 14 దేవుణు నఙి ఒపజెప్తి యా పణి కిజి ఎలాగబా నా సొంత జాతి ఆతి యుదురిఙ్‌ గోస పుటిస్తెఙ్‌ ఇజి నాను సుడ్ఃజిన. ఎందానిఙ్‌ ఇహిఙ మిఙి దేవుణు దీవిస్తిలెకెండ్‌ వరిఙ్‌ దొహ్‌క్తెఙ్‌ ఇజి వారుబా ఆస ఆతిఙ దేవుణు వరిలొఇ సెగొండారిఙ్‌బా రక్సిస్నాన్. 15 దేవుణు మా సొంత లోకుర్‌ ఆతి యూదురు నండొండార్‌ నెక్తి పొక్తివలె యా లోకమ్‌దు మన్ని ఆఇజాతిది వరిఙ్‌ నండొండారిఙ్‌ వన్నిబాన్‌ కూడుఃప్తాన్‌, అహిఙ దేవుణు యూదురుఙ్‌ వన్నిబాన్‌ కూడుఃప్నివలె ఇనిక వానాద్‌? సావుదాన్‌ బత్కునె వానాద్‌. 16 ఉండ్రి దూరు ముదదాన్‌ తొలిత సుహ్తిక దేవుణుదిఙ్‌ సీనిక ఇహిఙ అయ ముద విజు దేవుణుదిఙ్‌ సిత్తి లెకెండె. అయవజనె యూదురు దేవుణు లోకురె. ఎందానిఙ్‌ ఇహిఙ, వరి అనిగొగొరుబా దేవుణు లోకురె. ఉండ్రి మరాతి వెల నెగ్గిక ఇహిఙ అయ మరాతి కొమెఙ్‌బా నెగ్గికెఙ్‌నె. అయావజనె, యూదురి అనిగొగొరు దేవుణు లోకుర్‌కాక వరి కొడొః కొక్రాదికార్‌బా దేవుణు లోకురె. 17 టోటాదు మన్ని నెగ్గి ఒలివ మరాతి కొమెఙ్‌ సెగం రుక్సిపొక్నిలెకెండ్‌ దేవుణు యూదురి సెగొండారిఙ్‌ నెక్త పొక్తాన్‌. అడివిది ఒలివ మరాతి ఉండ్రి కొమలెకెండ్‌ యూదురు ఆఇ మిఙి టోటాదు మన్ని నెగ్గి ఒలివ మరాతు కూడుఃప్తాన్‌. అయ నెగ్గి ఒలివ మరాతు కుడుఃప్తిఙ్‌ కొమెఙ్, అయ మరాతి వెలెఙాణిఙ్‌ కస లాగ్జి సత్తు ఆనివజ మిఙిబా యూదురుఙ్‌ దేవుణు సిత్తి దీవన దొహ్‌క్త మనాద్‌. 18 మరాతాన్‌ కొమెఙ్‌ కొయ్‌జి విసీర్నిలెకెండ్‌ దేవుణు యూదురిఙ్‌ నెక్త పోక్తాన్‌ గాని యూదురు ఆఇ మీరు గర్ర ఆనిక ఆఏద్. మాపు వరిఙ్‌ ఇంక పెరికాప్‌ ఇజి మీరు గర్ర ఆతిఙ యాక గుర్తు కిదెఙ్. ఇనిక ఇహిఙ వెలెఙ్‌ బత్కినిక కొమెఙాణిఙ్‌ ఆఏద్. వెలెఙ్‌దానె మీరు బత్కిజినిదెర్. 19 మఙి కూడుఃప్తెఙ్‌నె దేవుణు యూదురిఙ్‌ నెక్త పొక్తాన్‌ ఇజి మీలొఇ ఒరెన్‌ వెహ్నాన్‌సు. 20 యాక నిజమె గాని, ఉండ్రి వెహ్న. యూదురు క్రీస్తు ముస్కు నమకం ఇడ్‌ఇ వందిఙె దేవుణు వరిఙ్‌ నెక్త పొక్తాన్. మీరు క్రీస్తుముస్కు నమకం ఇడ్తి వందిఙ్‌నె గటిఙ నిల్సినిదెర్. అందెఙె గర్ర ఆమాట్. జాగర్త మండ్రు. 21 ఎందానిఙ్‌ ఇహిఙ మరాతి కొమెఙ్‌ ఇహిఙ యుదురిఙ్‌ దేవుణు నెక్సిపొక్తి లెకెండ్‌, మీరు నిల్‌ఏండ మహిఙ మిఙిబా తప్‌ఏండ నెక్న పొక్నాన్‌.

22 యాక గుర్తు కిదు. దేవుణు కనికారమ్‌దాన్‌ మనాన్. వాండ్రు కొపమ్‌దాన్‌బా మనాన్‌. వన్నిఙ్‌ నెక్తి పొక్తి యూదురువెట దేవుణు కోపమ్‌దాన్‌ మనాన్‌. గాని యూదురు ఆఇ మిఙి దేవుణు కనికారం తోరిసినాన్. గాని దేవుణు తోరిసి కనికారం మీరు నమ్మిత్తిఙ్‌నె మిఙి కనికారం తోరిసినాన్. సిల్లిఙ మిఙిబా కత్న విసీర్నాన్. 23 యూదురు క్రీస్తుముస్కు నమకం ఇట్తిఙ మరాతు కొమెఙ్‌ మరి అంతు తొహ్నిలెకెండ్‌ దేవుణు వరిఙ్‌ మరి వన్నిబాన్‌ కూడుఃప్నాన్‌. ఎందానిఙ్‌ ఇహిఙ వరిఙ్‌ కూడుఃప్తెఙ్‌ అట్నాన్‌. 24 యూదుర ఆఇ మీరు అడఃవిదాన్‌ తత్తి ఉండ్రి ఒలివ మరాతి కొమ లెకెండ్. టోటాదు పిరిజిని ఒలివ మరాతు యా అడఃవిది కొమెఙ్‌ దేవుణు అంతు తొహ్తాన్‌. యాక మాముల్‌ జర్గిదెఙ్‌ కస్టం. అహిఙ కత్సివిసీర్తి టోటమొక్కాది కొమెఙ్‌ మరి అయ మరాతు అంతు తొహ్తెఙ్‌ ఎస్సొనొ సులు. అయా లెకెండ్‌ నెక్తి పొక్తి యూదురిఙ్‌ మరి వన్నిబాన్‌ కూడుఃప్తెఙ్‌ దేవుణుదిఙ్‌ ఇని అడ్డు సిల్లెద్‌.

దేవుణు యూదురుఙ్‌ రక్సిస్నాన్‌

25 నాను ప్రేమిసిని తంబెరిఙాండె, ఏలు ఉండ్రి డాఃఙితి మన్ని గొప్ప సఙతి మీరు నెస్తెఙ్‌ ఇజి నాను వెహ్సిన. నాను ఎందానిఙ్‌ వెహ్సిన ఇహిఙ దేవుణు మిఙి కూడుఃప్తివందిఙ్‌ యూదురిఙ్‌ ఇంక తెలిమన్నికాప్‌ ఇజి మీరు గర్ర ఆఏండ మండ్రెఙ్‌ ఇజినె. ఇనిక ఇహిఙ యూదురు ఆఇ జాతిదివరి లొఇహాన్‌ దేవుణుబాన్‌ వాదెఙ్‌ ఇజి వాండ్రు కేట కిత్తి నస్సొండార్‌ వన్నిబాన్‌ కూడుఃపె ఆనిపాక యూదురు దేవుణుదిఙ్‌ నమ్మిఏండ వరిలొఇ నండొండారి మన్సు వాండ్రు గటి కినాన్‌. 26-27 యూదురు ఆఇవరి లెక్క పూర్తి ఆతి వెనుక, దేవుణు యూదురుఙ్‌ రక్సిస్నాన్‌. దేవుణు ప్రవక్త ఒరెన్‌ రాస్తిలెకెండ్‌ అక్క జర్గినాద్. ఎలాగ ఇహిఙ, “లోకురిఙ్‌ రక్సిస్నికాన్, దేవుణు లోకుర్‌ బాణిఙ్‌ వానాన్. నస్తివలె వాండ్రు మా లోకాఙ్‌ వరి పాపం కిత్తి వందిఙ్‌ ఎత్తుకిని బాణిఙ్‌ డిఃబిస్నాన్. నాను ఒపుమానం కిత్తిలెకెండ్‌ వరి పాపమ్‌కు నాను లాగ్న”✡.

28 యూదురు సువార్త నెక్తి పోక్తిఙ్‌ దేవుణు వరిఙ్‌, వన్నిఙ్‌ పడిఃఇవరివజ ఇడ్తార్‌. గాని, వారు దేవుణు ఎర్లిస్తి లోకుర్‌ కాక దేవుణు వరిఙ్‌ ప్రేమిసినె మనాన్‌. ఎందానిఙ్‌ ఇహిఙ వన్ని అనిగొగొర్‌ వెట వాండ్రు ఒట్టు కత్తి దన్నివందిఙె, 29 దేవుణు యూదురిఙ్‌ ఏలుబా ప్రేమిసినాన్. ఎందానిఙ్‌ ఇహిఙ దేవుణు ఎస్సెఙ్‌బా వెహ్తిలెకెండ్‌ కినాన్‌. వన్ని లొకుర్‌ ఇజి కూక్తి వరిఙ్ ఎస్తివలెబా ప్రేమిస్నాన్‌. వరిఙ్ ఎస్సెఙ్‌బా దీవిస్నాన్‌. 30 యూదురు ఆఇ మీరు ముందాల దేవుణుదిఙ్‌ లొఙిఏండ మహిదెర్. గాని యూదురు దేవుణుదిఙ్‌ లొఙిఏండ ఆతిఙ్‌ దేవుణు కనికారం మిఙి వాతాద్. 31 అయావజనె, యూదురు దేవుణుదిఙ్‌ లొఙిఏండ ఆతిఙ్‌ మిఙి ఏలు కనికారం తోరిస్తిలెకెండ్‌ వరిఙ్‌బా దేవుణు మరి కనికారం తోరిస్నాన్. 32 విజేరెవెట కనికారం తోరిస్తెఙ్‌ ఇజి దేవుణు విజేరిఙ్‌ వారు లొఙిఏండ ఆతి మన్నిదన్ని లొఇనె డిఃస్త సిత్తాన్. 33 దేవుణు బుద్ది, గెణం ఎస్సొనొ గొప్ప పెరిక కొటె. వాండ్రు తీర్మనం కిత్తికెఙ్‌ ఎయెన్‌బా అర్దం కిదెఙ్‌ అట్‌ఏన్‌. వాండ్రు కిని పణి వందిఙ్‌ ఎయెన్‌బా అర్దం వెహ్తెఙ్‌ అట్‌ఏన్‌.

34-35 ప్రవక్త దేవుణు మాటదు రాస్తిలెకెండ్‌ మనాద్‌ యాక. ఎలాగ ఇహిఙ, “దేవుణు ఒడ్ఃబినికెఙ్‌ ఎయెఙ్‌బా తెలిఏద్. దేవుణు ఇని ఇనికెఙ్‌ కిదెఙ్‌ ఇజి వన్నిఙ్‌ బుద్ది వెహ్తెఙ్‌ ఎయెఙ్‌బా అట్‌ఏన్✡. “ఎయెన్‌బా దేవుణుదిఙ్‌ ఇనికబా సీదెఙ్‌ సిల్లెద్‌. అందెఙె దేవుణు ఎయెరిఙ్‌బా మర్జి సీదెఙ్‌ అక్కర్‌ సిల్లెద్✡”. 36 యాక నిజం ఇజి మాటు నెసినాట్‌. ఎందానిఙ్‌ ఇహిఙ, దేవుణు విజు తయార్‌ కిత్తాన్. అక్కెఙ్‌ విజు మన్నె. వాండ్రు సిత్తి సత్తుదాన్‌ అక్కెఙ్‌ బత్కిజినె. దేవుణుదిఙ్‌ పొగ్‌డిఃదెఙ్‌నె అక్కెఙ్‌ మన్నె. విజేరె లోకుర్‌ దేవుణుదిఙ్‌ ఎస్తివలెబా గొప్ప గవ్‌రం సీజి మనీద్‌. ఆమెన్‌.

12

కొత్త బత్కు

1 అందెఙె మా తంబెరిఙాండె, నాను మీవెట బతి మాల్జిన, దేవుణు మిఙి నిస్సొ దయ తోరిస్తివందిఙ్‌ మీరు మిఙినె దేవుణుదిఙ్‌ పూజ లెకెండ్‌ సీదు. అయ పూజ బత్కిజి మంజిని వజ మండ్రెఙ్‌వలె, దేవుణుదిఙ్‌ కేట ఆతివజ దేవుణుదిఙ్‌ ఇస్టం ఆతివజ మండ్రెఙ్‌వలె. దేవుణుదిఙ్‌ సీదెఙ్‌ తగితి పొగ్‌డిఃజి మాడిఃసినిక ఇక్కాదె 2 యా లోకమ్‌దికార్‌ బత్కిని వజ దేవుణుదిఙ్‌ పడిఃఏండ బత్కిదెఙ్‌ ఆఏద్. గాని మీ బత్కు ఆనివందిఙ్‌, మీ మన్సు పూర్తి కొత్తాఙ్‌ కిదెఙ్‌ దేవుణుదిఙ్‌ సరి సీదు. ఆహె కిత్తిఙ మీరు ఇనిక కిదెఙ్‌ ఇజి దేవుణు కోరిజినాండ్రొ అక్క ఎమేణిక ఇజి నెసి ఒప్పుకొండెఙ్‌ ఆనిదెర్‌. దేవుణు మీ వందిఙ్‌ కోరిజినిక నెగ్గికాదె, వన్నిఙ్‌ ఇస్టం ఆతికాదె, ఇని తక్కు సిల్లికాదె.

3 దేవుణు నఙి, వన్ని గొప్ప దయదాన్‌ నఙి అపొస్తుడు వజ ఇడ్తాన్‌. అందెఙె నాను మిఙి విజిదెరిఙ్‌ వెహ్సిన. నాను ఎలాగ మర్తికాన్‌ ఇజి ఒరెన్‌ ఒరెన్‌ ఒడ్ఃబినివలె మీరు మన్నిదన్నిఙ్‌ ఇంక నండొ మనాద్‌ ఇజి మీ వందిఙ్‌ ఒడ్ఃబిమాట్‌. గాని దేవుణు మిఙి సిత్తి నమకమ్‌దిఙ్‌ తగితివజ మిఙి మీరె సరిఆతి వజ కొల్త కిదు. 4 ఉండ్రి ఒడొఃల్‌దు కాల్కు కిక్కు ఇజి రక రకమ్‌ది బాగమ్‌కు మనె, వనక వనక పణిఙ్‌ వేరె వేరె మన్నె. 5 అయవజనె, మాటుబా నండొండార్‌ గాని క్రీస్తు వెట కూల తొహ్తిఙ్‌ మాటు ఉండ్రె లెకండ్‌ మనాట్. మాటు ఉండ్రె ఒడొఃల్‌దిఙ్‌ సెందితికాట్‌. ఒరెన్‌ మరి ఒరెన్‌ వన్నివందిఙ్‌ మనాన్. 6 దేవుణు వన్ని గొప్ప దయ మఙి సిత్తిఙ్‌ నండొ రకమ్‌ది వరమ్‌కు* సిత్తాన్. యా వరమ్‌కు మాటు నెగెండ వాడుఃకొండెఙ్. దేవుణు సిత్తి మాటెఙ్‌ వెహ్తెఙ్‌ అట్న ఇహిఙ అక దేవుణు నీవెట వెహ్తాన్‌‌ ఇజి నీను నమ్మిత్తి వజ వెహ్తెఙ్. 7 మహివరిఙ్‌ అవ్‌సరం ఆతికెఙ్‌ కిజి సీదెఙ్‌నా మీ వరం ఇహిఙ, అక్క కిదెఙ్‌ దేవుణు మాటెఙ్‌ నెస్పిసి సిదెఙ్‌నా మీ వరం ఇహిఙ నెస్పిసి సీదెఙ్. 8 మహివరిఙ్‌ దయ్‌రం వెహ్తెఙ్‌నా మీ వరం ఇహిఙ దయ్‌రం వెహ్తెఙ్. సీబాజి సినిక మీ వరం ఇహిఙ అక్క కల్తి సిల్లి మన్సుదాన్‌ సీదెఙ్. సఙమ్‌దిఙ్‌ నడిఃపిసినికాన్‌ బాగ నడిఃపిస్తెఙ్‌వెలె. బాద ఆతివరిఙ్‌ కనికారం తోరిస్నికాన్‌, సర్దదాన్‌ కనికారం తోరిస్తెఙ్‌వెలె.

ఎలాగ ప్రేమకిదెఙ్‌

9 మీరు మహివరిఙ్‌ కల్తి సిల్లెండ పేమిస్తెఙ్. దేవుణుదిఙ్‌ పడిఃఇ వనకబాణిఙ్‌ దూరం మండ్రెఙ్. అక్కెఙ్‌ ఒద్దె డిఃస్తెఙ్. దేవుణుదిఙ్‌ ఇస్టం ఆతి వనకాఙ్‌ డగ్రు కిదు. 10 సొంత ఇండ్రొణివరి లెకెండ్‌ ఒరెన్‌ మరి ఒరెన్‌ వన్నిఙ్‌ నండొ ప్రేమిస్తెఙ్. మర్యాద సీని దన్నిలొఇ ఒరెన్‌, మరి ఒరెన్‌ వన్నిఙ్‌ వాండ్రు నఙి ఇంక పెరికాన్‌ ఇజి మర్యాద సీజి మండ్రెఙ్. 11 దేవుణుది సెందితి సఙతిఙ లొఇ ఉసార్‌ ఆజి మండ్రు. బండెఙ్‌ ఆమాట్. ప్రబు పణి లొఇ దేవుణు ఆత్మదాన్‌ ఉసార్‌ ఆజి పణికిదు. 12 దేవుణు మీ వందిఙ్‌ గొప్ప సఙతిఙ్‌ కినాన్‌ ఇజి ఎద్రు సుడ్ఃజి సర్దదాన్‌ మండ్రు. కస్టం వానివలె ఓరిసి మండ్రు. పార్దనం కిదెఙ్‌ మన్ని సఙతిఙ వందిఙ్‌ డిఃస్‌ఏండ పార్దనం కిదు. 13 దేవుణుదిఙ్‌ నమ్మిత్తి వరిఙ్‌ ఎయెరిఙ్‌బా ఇనికబా అవ్‌సరం ఆతిఙ వరిఙ్‌ కావాలిస్తికెఙ్‌ సీదెఙ్. దూరమ్‌దాన్‌ వాజిని వరిఙ్‌ ఇండ్రొ కూక్సి మిఙి మన్నిబాణిఙ్‌ సీజి మర్యాద కిదు.

14 మిఙి బాద కినివరి ముస్కు కనికారం తోరిస్‌అ ఇజి దేవుణుదిఙ్‌ పార్దనం కిదెఙ్. ఒఒ వరిఙ్‌ దీవిస్తెఙ్‌ ఇజి దేవుణుదిఙ్‌ వెహ్తు వరిఙ్‌ సయిప్‌ సిఅ ఇజి వెహ్మట్. 15 సర్ద ఆని వరివెట సర్ద ఆజి మండ్రు. దుకం ఆతి వరివెట వరి దుకమ్‌దు కూడ్ఃజి మండ్రు. 16 ఒరెన్‌ మరి ఒరెన్‌వెట ఉండ్రె మన్సు ఆజి మండ్రు. గర్ర ఆమాట్‌. తకుదివరి వెట కూడ్ఃజి మండ్రెఙ్‌ మన్సు ఆదు. నానె గొప్ప బుద్ది మన్నికాన్‌ ఇజి ఒడ్ఃబిమాట్‌.

17 మిఙి సెఇక కినివరిఙ్‌ మర్జి సెఇకెఙ్‌ కిమాట్. నెగ్గిక ఇజి విజేరె ఒప్పుకొడ్ఃని పణిఙ్‌నె కిదెఙ్. 18 విజేరి వెట సమదనమ్‌దాన్‌ మండ్రెఙ్‌ ఒద్దె నెగెండ సుడ్ఃదు. 19 నాను ప్రేమిసిని కూలెఙాండె, మిఙి ఎయెన్‌బా సెఇక కిత్తిఙ వన్నిఙ్‌ మర్జి సెఇక కిమాట్. గాని దేవుణు వన్నిఙ్‌ సిక్స సీదెఙ్‌ డిఃసిసీదు. దేవుణు మాటదు దన్నివందిఙ్‌ రాస్త మనాద్. ఇనిక ఇహిఙ, “లోకు కిత్తి సెఇ పణి వందిఙ్‌ నీను కోపం తీరిస్మా. అక్క నానె తీరిస్న. నిఙి సెఇక కిత్తివన్నిఙ్‌ నాను సిక్స సీన”, ఇజి దేవుణు వెహ్సినాన్✡. 20 గాని మరి మీరు ఇనిక కిదెఙ్‌ ఇహిఙ; నిఙి పగాతి వన్నిఙ్‌ బఙ కట్తిఙ వన్నిఙ్‌ ఉండెఙ్‌ సిఅ. వన్నిఙ్‌ ఎహ్కి కట్తిఙ, ఏరు సిఅ. నస్తివలె వాండ్రు సిగు ఆనాండ్రె వన్ని కోపం డిఃస్నాన్‌”,✡ ఇజి రాస్త మనాద్‌. 21 మరి ఒరెన్‌ కిత్తి సెఇ పణిదిఙ్‌ తగితి పణి మీరు కిమాట్. గాని మీరు వరిఙ్‌ కిని నెగ్గిపణిఙాణిఙ్‌ వరి సెఇ పణిదిఙ్‌ గెలిస్తెఙ్.

13

ఏలుబడిః కినివరిఙ్‌ లొఙిదు.

1 విజేరె ఏలుబడిః కినివరిఙ్‌ లొఙిజి మండ్రెఙ్‌వలె. ఎందానిఙ్‌ ఇహిఙ, ఏలుబడిః కినివరిఙ్‌ అతికారం దేవుణునె సీజినాన్‌. వరిఙ్‌ ఏర్పాటు కిత్తికాన్‌ దేవుణునె. 2 అందెఙె ఏలుబడిః కినివరిఙ్‌ లొఙిఇకార్‌ దేవుణు ఏర్పాటు కిత్తిదన్నిఙ్‌ ఎద్రిసినార్‌. వరిఙ్‌ తగితి తీర్పుదొహ్‌క్నాద్‌. 3 నెగ్గి పణిఙ్‌ కినివరిఙ్‌ ఆఏద్, సెఇ పణిఙ్‌ కినివరిఙె ఏలుబడిః కినికార్‌ తియెల్‌ తపిస్నార్. అందెఙె ఎయెన్‌బా ఏలుబడిః కినివరిఙ్‌ తియెల్‌ సిల్లెండ మండ్రెఙ్‌ ఇహిఙ, నెగ్గి పణిఙ్‌ కిజి మండ్రెఙ్. నస్తివలె ఏలుబడిః కినికార్‌ మీ వందిఙ్‌ నెగ్గికెఙ్‌ వెహ్నార్. 4 ఎందానిఙ్‌ ఇహిఙ మీ నడిఃమి విజు నెగెండ జర్గిదెఙ్‌ ఇజి పణికినికారె వీరు. దేవుణుదిఙ్‌ పణికిదెఙ్‌ దేవుణు ఏర్పాటు కిత్తికారె వీరు. మీ లొఇ ఎయెన్‌బా తప్పు కిత్తిఙ వాండ్రు తియెల్‌ ఆదెఙె. ఎందానిఙ్‌ ఇహిఙ తప్పు కిత్తివరిఙ్‌ సిక్స సీదెఙ్‌ విరిఙ్‌ అతికారం మనాద్. దేవుణు ఏర్పాటు కిత్తిఙ్‌ దేవుణు వందిఙ్‌ పణికినికార్‌ లెకెండ్‌, వారు తప్పు కినివరిఙ్‌ సిక్స సీనార్. 5 అందెఙె అతికారి లోకాఙ్‌ లొఙిజి మండ్రెఙ్‌ వలె. సిక్సదాన్‌ తప్రె ఆదెఙ్‌ ఉండ్రె ఆఏద్, లొఙిజి మంజినిక సరి ఆతికదె ఇజి నెస్తిబా లొఙిదెఙ్‌ వలె. 6 ఏలుబడిః కినికార్‌ దేవుణుదిఙ్‌ పణికిజినార్. వారు అయ ఏలుబడిః కినిపణి వందిఙె కాలం విజు గడ్ఃప్సినార్. అందెఙె మీరు వరి వందిఙ్‌ పన్నుబా తొహ్సినిదెర్. 7 ఎయెరిఙ్‌బా ఇనికబా సీదెఙ్‌ ఇహిఙ అక్కెఙ్‌ సీదెఙ్‌. ఎంబెబా పన్ను తొహ్తెఙ్‌ మహిఙ బాన్‌ పన్ను తొహ్తెఙ్‌. ఎయెరిఙ్‌ మర్యాద సీదెఙ్‌ ఇహిఙ వరిఙ్‌ మర్యాద సీదెఙ్‌. ఎయెరిఙ్‌ గవ్‌రం సీదెఙ్ ఇహిఙ వరిఙ్‌ గవ్‌రం సీదెఙ్‌.

ప్రబు మర్జి వాజిని కాలం డగ్రు ఆత మనాద్‌

8 ఎయెర్‌బాన్‌బా అప్పు తీరిస్‌ఎండ ఇడ్‌మాట్. ఎసెఙ్‌బా ఒరెన్‌ మరి ఒరెన్‌ వెట ప్రేమిస్నికాదె అప్పు లెకెండ్‌ మనీద్. మహివరిఙ్‌ ప్రేమిస్నికాన్‌ దేవుణు రూలుఙ పూర్తి లొఙినాన్‌. 9 దేవుణు రూలుఙ లొఇ రకరకమ్‌వి రూలుఙ్‌ మనె. వనకలొఇ సెగం ఇనికెఙ్‌ ఇహిఙ, “రంకు బులాదెఙ్‌ ఆఏద్‌. లోకాఙ్‌ సప్తెఙ్‌ ఆఏద్‌. డొఙ కిదెఙ్‌ ఆఏద్‌. ఆఇవరిఙ్‌ మన్నికెఙ్‌ నఙి కావాలి ఇజి సెఇ ఆస ఆదెఙ్‌ ఆఏద్‌” గాని యా రూలుఙ్‌ విజు కూడుఃప్తిఙ, యాకాదె, “నీను నిఙి ప్రేమిస్‌అ✡”, ఇజినె. 10 మహి వరిఙ్‌ ప్రేమిస్తిఙ వరిఙ్‌ ఇని తప్పుబా నీను కిఇ గదె. అందెఙె మహివరిఙ్‌ ప్రేమిసినికాన్‌ దేవుణు రూలుఙ విజు వనకాఙ్‌ పూర్తి లొఙిజినాన్.

11 నాను వెహ్తిలెకెండ్‌ మీరు కిజి మండ్రెఙ్‌ వలె. ఎందానిఙ్‌ ఇహిఙ, మాటు బత్కిని యా కాలం నండొ ముకెలమాతి కాలం ఇజి మీరు నెసినిదెర్‌. ప్రబు మర్జి వాజి మఙి రక్సిసిని కాలం డగ్రు ఆత మనాద్‌ కాక నిద్రదాన్‌ నిఙ్‌జి తెలి ఆతివరి వజ జాగర్త మండ్రు. తొలిత మాటు నమ్మిత్తి మహి కాలమ్‌దిఙ్‌ ఇంక అయ సమయం డగ్రు ఆత మనాద్‌. 12 రెయు అందిజి వాజినిలెకెండ్‌ మా బత్కుబా అందిజి వాజినాద్. క్రీస్తు మర్జి వాని కాలం డగ్రు ఆత మనాద్‌. అందెఙె సికటిదు కిని సెఇ పణిఙ్‌ విజు డిఃసి సీదెఙ్‌. వేడెఃక విదెమ్‌దిఙ్‌ సొనికాన్‌ దన్నిఙ్‌ కావాలిస్తికెఙ్‌ తొడుఃగిజి విదెమ్‌దిఙ్‌ తయార్‌ ఆనిలెకెండ్‌, సెఇ వనకాఙ్‌ ఎద్రిస్తెఙ్‌ తయార్‌ ఆజి మండ్రు.

13 సీకటుదు కిని సెఇ పణిఙ్‌ డిఃసి సీజి మాటు జాయ్‌దు నడిఃసి మండ్రెఙ్‌. కల్లు విందుఙ సొన్సి ఉణిజి సొస్తెఙ్‌ ఆఏద్‌. మొగ కొడొఃర్‌ గాని అయ్‌లి కొడొఃక్‌ గాని రంకు బూలాదెఙ్‌ ఆఏద్‌, టంటెఙ్‌ ఆదెఙ్‌ ఆఏద్‌, గోస ఆదెఙ్‌ ఆఏద్‌. 14 మరి ఎలాగ మండ్రెఙ్‌ ఇహిఙ, మహి లోకురిఙ్‌ తోర్నివజ మీరు ప్రబు ఆతి యేసుక్రీస్తు లెకెండ్‌ మండ్రు. మీ ఒడొఃల్ది సెఇ ఆసెఙ వజ కిజి సర్ద ఆదెఙ్‌ ఇజి ఒడ్ఃబిజి మంజిని మన్సుదాన్‌ మన్మాట్.

14

అనుమానం ఆని నమ్మితికార్‌ వందిఙ్‌

1 ఇని ఇనికెఙ్‌ కిదెఙ్‌ దేవుణు సరి సీనాండ్రొ ఇజి అనుమానం ఆని నమ్మిత్తికార్‌ మనార్. వారు నమ్మిత్తి దిన్నివందిఙ్‌ పూర్తి అర్దం కిఇకార్‌ గాని వరిఙ్‌ డగ్రు కిదు. గాని నమ్మితికార్‌ ఇని ఇనికెఙ్‌ కిదెఙ్‌ ఆనాద్‌ ఇజి ఒడ్ఃబిని దన్నిలొఇ తేడ వానివలె వరివెట వాదిస్మాట్‌. 2 విజు తిండ్రెఙ్‌ ఆనాద్‌ ఇజి ఒరెన్‌ నమ్మిజినాన్. మరి ఒరెన్‌ కుసెఙ్‌నె తింజినాన్. ఎందానిఙ్‌ ఇహిఙ, వారు నమ్మిత్తి దిన్నివందిఙ్‌ పూర్తి అర్దం ఇంక కిఏన్‌. 3 విజు తినికాన్, విజు తిన్‌ఇ వన్నిఙ్‌ తక్కుదికాన్‌ ఇజి సుడ్‌దెఙ్ ‌ఆఏద్. విజు తిండ్రెఙ్‌ ఆఏద్‌ ఇజి ఒడ్ఃబినికాన్‌ విజు తినికార్‌ తప్పు కిజినార్‌ ఇజి వెహ్తెఙ్‌ ఆఏద్‌. ఎందానిఙ్‌ ఇహిఙ దేవుణు వరిఙ్‌ డగ్రు కిత్త మనాన్. 4 మరి ఒరెన్‌ ఎజమానిఙ్‌ వన్ని పణిమణిసి కినికెఙ్‌ సరియాతికెఙ్‌నొ, ఆఇకెఙ్‌నొ ఇజి వెహ్తెఙ్‌ తగితికార్‌ మీరు ఆఇదెర్‌. వాండ్రు కిని పణిఙ్‌ నెగ్గికెఙ్‌నొ సెఇకెఙ్‌నొ ఇజి వన్ని ఎజమానినె వెహ్నాన్‌. అయావజనె నమ్మితికాన్‌ కినిపణిఙ వందిఙ్‌ దేవుణునె తీర్పు కిజి సరిఆతికదొ ఆఏదొ ఇజి వెహ్నాన్‌. ఎందానిఙ్‌ ఇహిఙ సరిఆతిక కిదెఙ్‌ దేవుణు వన్నిఙ్‌ సత్తు సినాన్‌లె. 5 సెగొండార్, ఉండ్రి రోజు మహి రోస్కాఙ్‌ ఇంక నెగ్గి రోజు ఇజి ఒడ్ఃబిజినార్. మరి ఒరెన్‌ విజు రోస్కు ఉండ్రె లెకెండ్‌ సుడ్ఃజినాన్. ఒరెన్‌ ఒరెన్‌ వన్నిఙ్‌ వాండ్రె వన్ని మన్సుదు ఒడ్ఃబినిక ఎందానిఙ్‌ ఆహు ఒడ్ఃబిజినాన్‌ ఇజి టేటాఙ్‌ నెసి తిర్‌మానం కిదెఙ్‌వెలె. 6 ఉండ్రి రోజు నెగ్గి రోజు ఇజి ఇడ్నికాన్‌ అక్క ప్రబు వందిఙ్‌ ఇడ్జినాన్. విజు తినికాన్‌ ప్రబుఙ్‌ వమదనమ్‌కు వెహ్సి ప్రబుఙ్‌ గవ్‌రం సీదెఙ్‌ ఇజి తింజినాన్. విజు తిన్‌ఇకాన్‌ తిని వనక వందిఙ్‌ ప్రబుఙ్‌ వందనమ్‌కు వెహ్సి ప్రబుఙ్‌ గవ్‌రం సీదెఙ్‌ ఇజి విజు తిన్‌ఎండ మంజినాన్.

7 మా లొఇ ఎయెన్‌బా వన్నిఙె సర్ద కిబిస్తెఙ్‌ ఇజి బత్కిఎన్. వన్ని వందిఙె సర్ద కిబిస్తెఙ్‌ ఇజి సాఎన్. 8 ఎందానిఙ్‌ ఇహిఙ మాటు బత్కినివెలె ప్రబుఙ్‌ ఇస్టం కిబిస్ని లెకెండ్‌ బత్కిదెఙ్. సానివల ప్రబుఙ్‌ ఇస్టం కిబిస్ని లెకెండ్‌ సాదెఙ్‌వలె. అందెఙె మాటు బత్కితిఙ్‌బా సాతిఙ్‌బా ప్రబుఙ్‌ సెందితికాటె.

9 దినివందిఙె సాతి వరిఙ్‌ని బత్కిని వరిఙ్‌ విజేరిఙ్‌ ప్రబు లెకెండ్‌ మండ్రెఙ్‌ క్రీస్తు సాజి మర్జి బత్కితాన్. 10 అహిఙ, ఎయెర్‌బా మరి ఒరెన్‌ వన్నిఙ్‌ తీర్పు తీరిస్తెఙ్‌ ఆఏద్. ఎయెర్‌బా తకుదికాన్‌ ఇజి సుడ్ఃదెఙ్‌ ఆఏద్. ఎందానిఙ్‌ ఇహిఙ మాటు విజేటె తప్పు కితికాటొ, సరి ఆతిక కితికాటొ ఇజి దేవుణు తీర్పు కిదెఙ్‌ వన్ని ఎద్రు నిల్నాట్‌. 11 దినివందిఙ్‌ మాటు ఎలాగ నెసినాట్‌ ఇహిఙ, ప్రబు వెహ్తి మాటెఙ్‌ ఈహు రాస్త మనాద్‌. ఇనిక ఇహిఙ, “నాను ఒద్దె నిజం వెహ్సిన, నానె దేవుణు ఇజి లోకుర్‌ విజేరె నా ఎద్రు ముణుకుఙ్‌ ఊర్నార్. నానె దేవుణు ఇజి లోకుర్‌ విజేరె ఎద్రు వెహ్నార్”. 12 అహిఙ, ఒరెన్‌ ఒరెన్‌ కిత్తి దన్నివందిఙ్‌ దేవుణు ఎద్రు లెక్క ఒపజెప్తెఙ్‌ వలె. దేవుణు తీర్పు తీరిస్నాన్.

13 అందెఙె ఆఇవరిఙ్‌ తీర్పు తీరిసినిక డిఃసిసీనాట్‌. అక్కాదె ఆఎండ, మరి ఒరెన్‌ నమ్మిత్తి వన్నిఙ్‌ తప్పు సరిదు నడిఃపిసిని ఇనికబా కిదెఙ్‌ ఆఏద్‌ ఇజి మీ మన్సుదు ఒప్పుకొండు. 14 నాను యేసుప్రబు వెట కూడిఃతిఙ్‌ ఉండ్రి నిజం నెసిన. ఇనిక ఇహిఙ, తిండ్రెఙ్‌ ఆఏద్‌ ఇజి దేవుణు వెహ్తి తిండి ఇనికబా సిల్లెద్‌. గాని ఇనికాదొ ఉండ్రి తినిక ఆఏద్‌ ఇజి ఎయెన్‌బా ఒడ్ఃబిత్తిఙ అక్క వాండ్రు తినిక తప్పు. 15 నీను ఇనికదొ ఉండ్రి తిని దన్నిదాన్‌ మరి ఒరెన్‌ నమ్మితికాన్‌ మన్సుదు బాద ఆతిఙ నీను వన్ని ముస్కు ప్రేమ తోరిస్‌ఇ. నీను తినిదన్నిదటాన్‌ మరి ఒరెన్‌ నమ్మిత్తి వన్ని నమకమ్‌దిఙ్‌ పాడు కిమా. 16 నెగ్గికెఙ్‌ ఇజి ఒడ్ఃబిజి నీను కినికెఙ్, మరి ఒరెన్‌ నమ్మితి వన్నిఙ్‌ పాపం కిబిస్తెఙ్‌ తగితికెఙ్‌ ఇహిఙ అక్కెఙ్‌ సెఇకెఙ్‌ ఇజి వారు వెహ్నర్. అందెఙె నెగ్గిక ఇహిఙ్‌బా కిమా. 17 దేవుణు ఏలుబడిః కినిదన్నిఙ్‌ లొఙిజి మండ్రెఙ్‌ ఇహిఙ, ఇనికెఙ్‌ తిండ్రెఙ్‌ ఉండెఙ్‌ ఇజి రూలుఙ్‌ ఆఉ. గాని దేవుణు ఏలుబడిఃదిఙ్‌ ఎలాగ లొఙిదెఙ్‌ ఇహిఙ, ఆత్మ సత్తుదాన్‌ దేవుణుదిఙ్‌ ఇస్టం ఆతి వజ కిదెఙ్, లోకుర్‌ వెట సమదనమ్‌దాన్ మండ్రెఙ్, మన్సు లొఇ సర్ద నిండ్రిజి మండ్రెఙ్‌. 18 యా లెకెండ్‌ క్రీస్తుఙ్‌ లొఙినికాన్‌ దేవుణుదిఙ్‌ ఇస్టం కిబిస్నాన్. లోకుర్‌ వన్నిఙ్ ‌నెగ్గికాన్‌ ఇజి వెహ్నార్.

19 అందెఙె మాటు ఒరెన్‌ మరి ఒరెన్‌ వన్నివెట సమదనమ్‌దాన్ మండ్రెఙ్‌ సుడ్ఃదెఙ్‌ వెలె. మాటు ఒరెన్‌ మరి ఒరెన్‌ వన్నిఙ్‌ నమకమ్‌దు సత్తు కిబిస్తెఙ్‌ సుడ్ఃదెఙ్‌ వెలె. 20 ఇని తిండిబా తిండ్రెఙ్‌ ఆనాద్‌ ఇజి ఒడ్ఃబిజి, దేవుణు కిత్తి పణిఙ్‌ పాడ్ః కిమా దేవుణు సుడ్ఃతిఙ్‌ విజు రకమ్‌ది బోజనమ్‌కుబా తిండ్రెఙ్‌ ఆనికెఙ్‌ గాని, నీను తినిక, తిండ్రెఙ్‌ ఆఇకెఙొ ఇజి మరిఒరెన్‌ వన్నిఙ్‌ తప్పు కిబిస్తిఙ అక్క తినిక తప్పునె. 21 కండ తింజి గాని ద్రాక్స కల్లు ఉణిజి గాని, మరి నన్నిపణిఙ్‌ ఇనికెఙ్‌ గాని కిత్తిఙ అక్క మరి ఒరెన్‌ నమ్మితి వన్నిఙ్‌ తప్పు కిబిస్తెఙ్‌ కూడిఃతిఙ అక్కెఙ్‌ డిఃస్నికాదె నెగ్గిక. 22 నిన్ని సఙతిఙ వందిఙ్‌ నీను నమినికెఙ్‌ నీను ఆఇవరిఙ్‌ వెహ్తెఙ్‌ పోని. నిన్ని సఙతిఙ్‌ నీనుని దేవుణు నెస్తిఙ ఆనె. ఉండ్రి పణికిత్తి వెనుక, సరి ఆతిక కితానొ, సిలిఙ తప్పు కితానొ ఇజి అనుమానం ఆఏండ మహిఙ నీను దేవుణుబాణిఙ్‌ సర్ద తసిని. 23 గాని ఉండ్రి తినిక దేవుణు ఎద్రు సరిఆతికదొ ఆఏదొ ఇజి అనుమానం ఆనికాన్‌, అక్క తిహిఙ తప్పు కిత్తాన్‌ ఇజి తిర్పు వానాద్‌. ఎందానిఙ్‌ ఇహిఙ, తిండ్రెఙ్‌ ఆఇక ఇజి ఇడ్తిక వాండ్రు తిహాన్‌. మాటు ఇనిక కిత్తిఙ్‌బా దేవుణు ఎద్రు సరి ఆతిక కిత ఇజి నమకం సిల్లిఙ అక తప్పునె.

15

1 ఇనిఇనికెఙ్‌ సరిఆతికెఙ్‌ కిదెఙ్‌ ఆనె ఇజి మన్సుదు బాగ నెసిని నమ్మిత్తికాట్‌ ఆతి మాటు మఙి ఇస్టం ఆతికెఙ్‌ ఉండ్రెనె కిజి మండ్రెఙ్‌ ఆఏద్‌. గాని అనుమానం ఆతివరిఙ్‌ మాటు బరిస్తెఙ్‌ వలె. 2 మరి ఒరెన్‌ నమకమ్‌దు పిరినివందిఙ్‌ మా లొఇ ఒరెన్‌ ఒరెన్‌ వన్నిఙ్‌ నెగ్గికెఙ్‌ కిజి సర్ద కిబిస్తెఙ్. 3 క్రీస్తు కిత్తి లెకెండ్‌ మాటు కినాట్. క్రీస్తు వన్ని సర్ద ఉండ్రె వందిఙ్‌నె తొఎండ దేవుణుదిఙ్‌ ఇస్టం ఆతిలెకెండ్‌ కిత్తాన్. కీర్తన పుస్తకమ్‌దు రాస్తి లెకెండ్‌, “లోకుర్‌ నిఙి నింద కిత్తివెలె, అయ నింద నఙి వెహ్తి లెకెండె✡”, ఇజి క్రీస్తు దేవుణుదిఙ్‌ వెహ్తాన్‌‌. 4 దేవుణు మాటదు ముందాల్‌ రాస్తి మన్నికెఙ్‌ విజు మఙి నెస్పిస్తెఙె రాసె ఆత మనాద్. ఎందానిఙ్‌ ఇహిఙ, మాటు ఓర్పుదాన్‌ మంజి దేవుణు మాటెఙ్‌ మఙి ఉసార్‌ కిబిసి, మాటు ఆసదాన్‌ ఎద్రు సుడ్ఃజి మండ్రెఙ్‌ వలె.

5-6 మఙి ఓర్పుని ఉసార్‌ కిబిస్నిక దేవుణు ఉండ్రె మన్సు ఆజి మండ్రెఙ్‌ సాయం కిపిన్‌. ఇహిఙ యేసు క్రీస్తు వజ మండ్రు. నస్తివలె మా ప్రబు అతి యేసు క్రీస్తుఙ్‌ బుబ్బ ఆతి దేవుణుదిఙ్‌ ఉండ్రె మన్సు ఆజి ఉండ్రె లెకెండ్‌ పొగ్‌డిఃదెఙ్‌ ఆనిదెర్‌.

7 అహిఙ క్రీస్తు మిఙి డగ్రు కిత్తి లెకెండ్‌ మీరు ఒరెన్‌ మరి ఒరెన్‌ వన్నిఙ్‌ డగ్రు కిదు. ఎందానిఙ్‌ ఇహిఙ అహు కిత్తిఙ లోకుర్‌ దేవుణుదిఙ్‌ పొగ్‌డిఃనార్‌. 8 నాను ఇనిక వెహ్సిన ఇహిఙ, దేవుణు నమ్మిదెఙ్‌ తగ్నికాన్‌ ఇజి, ఇహిఙ వాండ్రు, మాటు యూదురి అనిగొగొరిఙ్‌ కిత్తి ఒటు లెకెండ్‌ నిజం కినాన్‌ ఇజి తోరిస్తెఙ్‌ ఇజి క్రీస్తు యూదురిఙ్‌ పణి మణిసి ఆత మహాన్.

9 అక్కాదె ఆఏదు, యూదురు ఆఇజాతిదికార్‌ దేవుణు తోరిస్తి గొప్ప కనికారం వందిఙ్‌ దేవుణుదిఙ్‌ పొగ్‌డిఃదెఙ్‌ ఇజిబా క్రీస్తు యూదురిఙ్‌ పణిమణిసి ఆతమహాన్‌. ఎలాగ ఇహిఙ, “అందెఙె నాను యూదురు ఆఇ లోకుర్‌ నడిఃమి నిఙి పొగ్‌డిఃజిన. నిఙి పొగ్‌డిఃజి పాటెఙ్‌ పార్న✡”, ఇజి రాస్తె మన్నె.

10-11 ఈహుబా రాస్త మనాద్‌, “యూదురు ఆఇజాతిదికార్‌ ఆతికిదెరా మీరు దేవుణు లోకుర్‌ వెట సర్ద ఆదు”✡. మరి ఉండ్రిబాన్‌ ఈహు రాస్త మనాద్. “యూదురు ఆఇజాతికార్‌ ఆతికిదెరా, మీరు ప్రబుఙ్‌ పొగ్‌డిఃదు. విజెరె లోకుర్‌ వన్నిఙ్‌ పొగ్‌డిఃదు”✡ 12 మరి యెసయ ప్రవక్త ఈహె వెహ్సినాన్‌, “యెస్సయి తెగాదికాన్‌ ఒరెన్‌ వానాన్‌లె. యూదురు ఆఇవరిఙ్‌ ఏలుబడిః కినికాన్‌ వానాన్. వన్నిఙె వారు ఆసదాన్‌ ఎద్రు సుడ్ఃజి మంజినార్”✡.

13 ఎద్రు సుడ్ఃజి మండ్రెఙ్‌ మిఙి అటిసిని దేవుణుదిఙ్‌, మీరు నమ్మిజి మంజినిదెర్‌ కాక మీ లొఇ సర్దని సమదనం నిండ్రిపిన్‌. ఎందానిఙ్‌ ఇహిఙ, అసదాన్‌ ఎద్రు సుడ్ఃజి మంజిని లొఇ దేవుణు ఆత్మ సత్తు మిఙి మరి నండొ పిరిప్తెఙ్‌ ఇజి.

దేవుణు సువార్త యూదురు ఆఇకార్‌బా వెంజినార్‌

14 నమ్మితి తంబెరిఙాండె, మీరు ఒరెన్‌ మరి ఒరెన్‌ వెట నెగెండ మంజినిదెర్‌ ఇజి నాను నెసిన. మీరు బాగ నెస్తెఙ్‌ ఇజి దేవుణు సుడ్ఃజినికెఙ్‌ విజు మీరు నెస్నిదెర్ ఇజి నాను నెసిన. ఒరెన్‌ మరి ఒరెన్‌ వన్నిఙ్‌ బుద్ది వెహ్సి నెస్పిస్తెఙ్‌ అట్నిదెర్‌ ఇజి నాను మీ వందిఙ్‌ నిజం నెసిన. 15-16 గాని నాను యా ఉత్రమ్‌దు సెగం సఙతిఙ వందిఙ్‌ మిఙి ఎతు కిబిస్నివలె దయ్‌రమ్‌దాన్‌ వెహ్త. ఎందానిఙ్‌ ఇహిఙ, యేసుక్రీస్తుఙ్‌ ఉండ్రి పణిమన్సి లెకెండ్‌ యూదురు ఆఇ జాతిది వరి నడిఃమి మండ్రెఙ్‌ ఇజినె దేవుణు వన్ని గొప్ప దయాదర్మం నా ముస్కు తోరిస్తాన్. దేవుణు ఆత్మ వరిఙ్‌ కేటకిజి దేవుణుదిఙ్‌ సీదెఙ్‌ తగితి ఉండ్రి పూజ లెకెండ్‌ వరిఙ్‌ తయార్‌ కినికాదె నా పణి. దన్నివందిఙె ఒరెన్‌ పుజెరి లెకెండ్‌ నాను వరిఙ్‌ సువార్త వెహ్సిన. 17 అందెఙె, నాను క్రీస్తుయేసు వెట కూడ్ఃజి మన్నిఙ్‌, దేవుణుదిఙ్‌ కిని సేవ పణివందిఙ్‌ పొగ్‌డిఃజిన. 18 యూదురు ఆఇకార్‌ దేవుణుదిఙ్‌ లొఙిని వందిఙ్‌ క్రీస్తు నా వెట కిత్తి పణిఙ్‌ ఉండ్రె వందిఙె నాను దయ్‌రమ్‌దాన్‌ వెహ్సిన. నాను నా మాటెఙాణిఙ్, నా పణిఙాణిఙ్‌ దేవుణుదిఙ్‌ లొఙిదెఙ్‌ వరిఙ్‌ నడ్‌పిస్త. 19 బమ్మాతి పణిఙాణిఙ్‌ని దేవుణు ఆత్మ సత్తుదాన్‌ నడ్ఃపిస్త. ఆహె యెరూసలేం పట్నం మొదొల్సి అయ సుట్టు పడఃక మన్ని పట్నమ్‌కు విజు ఇలారికు ఇని పట్నం దాక విజు బాడ్డిఙ సొన్సి నాను క్రీస్తు వందిఙ్‌ సువార్త పూర్తి సాటిస్త మన్న. 20 క్రీస్తు వందిఙ్‌ సాటె ఆఇ బానె సువార్త సాటిస్తెఙ్‌ ఇజినె నఙి ఉండ్రి ఆస. ఎందానిఙ్‌ ఇహిఙ, మరి ఒరెన్‌ సువార్త కినిబాన్‌ సొన్సి వన్ని పణి లాగ్దెఙ్‌ ఆఏద్‌ ఇజినె నా మన్సు. 21 గాని నాను ఇనిక కిత్త ఇహిఙ, దేవుణు మాటదు రాస్తిమన్ని లెకెండ్‌ కిత్త, “వన్నివందిఙ్‌ ఎసెఙ్‌బా వెహె ఆఇకార్‌ వన్నివందిఙ్‌ నిజం ఆతిక సూణార్. వన్నివందిఙ్‌ ఎసెఙ్‌బా వెహె ఆఇకార్‌ వన్నివందిఙ్‌ అర్దం కినార్”✡. 22 యా పణికిజి మహిఙ్‌ నాను మీబాన్‌ వాదెఙ్‌ నండొ అడ్డు ఆత మహాద్‌.

పవులు రోమపట్టణం సొండ్రెఙ్‌ ఒడ్ఃబిజినాన్‌

23-24 గాని ఏలు యా ప్రాంతమ్‌కాఙ్‌ మన్ని పణిఙ్‌ వీజితె. నండొ పంటెఙ్‌ అస్సిబా మీబాన్‌ వాజి మిఙి సుడ్ఃదెఙ్‌ ఆస ఆతిఙ్‌బా, ఏలు వాదెఙ్‌ ఎద్రు సుడ్ఃజిన. నాను స్పెయిను దేసెం సొని సరిదాన్‌, మిఙి వాజి సుడ్ఃజి సణెం మీ వెట మంజి సర్ద ఆదెఙ్‌ ఆస ఆజిన. బాణిఙ్‌ సొనివెలె మీబాణిఙ్‌ సాయం దొహ్‌క్తెఙ్‌ ఇజి సుడ్ఃజిన.

25 గాని, ఏలు యెరూసలేమ్‌దు మన్ని దేవుణుదిఙ్‌ నమ్మిత్తి వరిఙ్‌ డబ్బు ఒత్తెఙ్‌ యెరూసలేమ్‌దు సొన్సిన. 26 ఎలాగ ఇహిఙ యెరూసలేమ్‌దు మన్ని నమ్మితి వరి లొఇ డబ్బు సిల్లివరిఙ్‌ సంద సీదెఙ్‌ మాసిదోనియ ప్రాంతమ్‌దు మన్ని నమ్మితికార్‌ని అకాయ ప్రాంతమ్‌దు మన్ని నమ్మిత్తికార్‌ వారె ఆజి ఇస్టం ఆతార్. 27 ఒఒ, వారు సీదెఙ్‌ ఇస్టం ఆతారె సీజినార్. నిజమె, యూదురు ఆఇకార్‌ యెరూసలేమ్‌దు మన్ని దేవుణు లోకురిఙ్‌ సాయం కిదెఙ్‌నె. ఎందానిఙ్‌ ఇహిఙ, యూదురు ఆఇవరిఙ్‌ ఉండ్రి అప్పు మనాద్‌. ఎలాగ ఇహిఙ, దేవుణు యూదురిఙ్‌ సిత్తి దీవనమ్‌కు ఆఇ జాతిదివరిఙ్‌ బాట వాతాద్‌. అందెఙె యూదురిఙ్‌ తక్కు ఆతిక యూదురు అఇకార్‌ వరిఙ్‌ మన్నివనక లొఇహాన్‌ బాట కిజి సీదెఙె. 28 యా పణి వీఙ్‌త ఇహిఙ, వరిఙ్‌ సీదెఙ్‌ మన్ని డబ్బు పూర్తి వరిఙ్‌ తప్‌ఎండ సిత్తి వెనుక నాను యెరూసలెం పట్నమ్‌దాన్‌ స్పెయిను సొని సరిదు మీబాన్‌ వానా. 29 నాను మీబాన్‌ వానివలె క్రీస్తుబాణిఙ్‌ మఙి విజెరిఙ్‌ గొప్ప పెరి దీవనమ్‌కు దొహ్‌క్నె ఇజి నాను నెసిన. 30 ఏలు తంబెరిఙాండె, ప్రబు ఆతి యేసుక్రీస్తు ముస్కు మన్ని నమ్మకం మన్నిదన్నివందిఙ్‌, దేవుణు ఆత్మ మిఙి సిత్తి దన్నివందిఙ్‌, మీరు నా వందిఙ్‌ గట్టిఙ పార్దనం కిదు ఇజి నాను బతిమాల్జిన. 31 యూదయ దేసమ్‌దు యేసుప్రబుఙ్‌ నమ్మిఇ యూదురు బాణిఙ్‌ నఙి ఇని ప్రమాదం రెఎండ మండ్రెఙ్‌ పార్దనం కిదు. 32 మరి దేవుణు సిత్తం ఆతిఙ నాను సర్దదాన్‌ వాజి మీబాన్‌ రోమ్‌దెఙ్‌ ఇజిబా పార్దనం కిదు. 33 మఙి సమదనం సీని దేవుణు మిఙి తోడు మనీన్.

16

రోమ పట్నమ్‌దు సెగొండార్‌ నమ్మితి వరిఙ్‌ పవులు వందనమ్‌కు వెహ్సినాన్.

1 కెంక్రెయాదు మన్ని దేవుణు సఙమ్‌దు సేవ కిదెఙ్‌ ఏర్పాటు ఆతి పిబె ఇని మా బీబి వందిఙ్‌ నాను వెహ్సిన. అది గొప్ప నెగ్గికాద్‌. 2 దేవుణుదిఙ్‌ నమ్మిత్తి దన్నిఙ్‌, నమ్మితికార్‌ కిదెఙ్‌ తగితి లెకెండ్‌ డగ్రు కిదు. దన్నిఙ్‌ కావాస్తిక ఇనికబా మీబాన్‌ మహిఙ, మీబాణిఙ్‌ సీజి మండ్రు. ఎందానిఙ్‌ ఇహిఙ, అది నండొండారిఙ్‌ మరి నఙిబా సాయం కిజి మహాద్‌.

3 క్రీస్తు వందిఙ్‌ మా వెట కూడ్ఃజి పణికిత్తి మహి ప్రిస్కిలాదిఙ్‌ని దన్ని మాసి అకులాదిఙ్‌బా మా వందనమ్‌కు వెహ్తు. 4 వారు నా పాణం వందిఙ్‌ వరి పాణమ్‌కు సీదెఙ్‌ తయార్‌ ఆతికార్. నాను ఒరెనె ఆఏ, యూదురు ఆఇవరి సఙమ్‌కు విజు వారు కిత్తి దన్ని వందిఙ్‌ వందనమ్‌కు వెహ్సినార్‌.

5 మరి వరి ఇండ్రొ మన్ని నమ్మిత్తివరిఙ్‌బా వందనమ్‌కు వెహ్తు ఆసియ ప్రాంతమ్‌దు తొలిత క్రీస్తు ముస్కు నమకం ఇడ్తి, నాను ప్రేమిసిని ఎపాయినెటుఙ్‌ వందనమ్‌కు వెహ్తు.

6 మీ వందిఙ్‌ నండొ కస్టబాడ్ఃజి పణి కిత్తి మరియెఙ్‌ వందనమ్‌కు.

7 నావెట జేలిదు మహి, నా సొంత లోకుర్‌ యూదురు ఆతి అండ్రొనికుని, యూనియాకు వందనమ్‌కు వెహ్సిన. వారు అపొస్తురు నడిఃమి పెరికార్‌ ఇజి విజేరె నెసినార్. నఙి ఇంక ముందాల్‌ వారు క్రీస్తు లోకు ఆతికార్.

8 ప్రబు వందిఙ్‌ నాను నండొ ప్రేమిసిని అంప్లియతుఙ్‌ వందనమ్‌కు.

9 క్రీస్తు వందిఙ్‌ మా వెట పణి కిత్తి ఉర్బానుఙ్‌ వందనమ్‌కు. నాను నండొ ప్రేమిసిని స్టాకుఙ్‌ వందనమ్‌కు.

10 క్రీస్తు ముస్కు నిజమాతి నమకం ఇడ్తాన్‌ ఇజి రుజుప్‌ కిత్తి మన్ని అపెలుఙ్‌ వందనమ్‌కు. అరిస్తోబులు ఇండ్రొణి వరిఙ్‌ వందనమ్‌కు.

11 నా సొంత లోకు యూద వాండ్రు ఆతి హెరొదియొనుఙ్‌ వందనమ్‌కు.

నర్కిసు ఇండ్రొణి వరి లొఇ ప్రబు ఆతి క్రీస్తుఙ్‌ సెందితి వరిఙ్‌ వందనమ్‌కు.

12 క్రీస్తు వందిఙ్‌ కస్టబాడ్ఃజి పణికినికెఙ్‌ ఆతి త్రుపయానుఙ్‌ని త్రపొసానుఙ్‌ వందనమ్‌కు.

నాను నండొ ప్రేమిసిని పెర్సిసుఙ్‌ వందనమ్‌కు. అది ప్రబు వందిఙ్‌ నండొ కస్టబాడ్ఃజి పణి కితామహాద్.

13 ప్రబు వందిఙ్‌ గొప్ప నెగ్గికాన్‌ ఇజి కేట ఆతి రుపసుఙ్‌ వందనమ్‌కు. వన్ని అయ్‌సిఙ్‌ వందనమ్‌కు. అది నఙిబా యాయ వజనె.

14 అసున్‌క్రిస్తుఙ్, ప్లెగొముఙ్, హెర్‌మెకునుఙ్, పత్రొబుఙ్, హెర్‌మెకునుఙ్, వరి వెట మన్ని నమ్మితి వరిఙ్‌ వందనమ్‌కు.

15 పిలొగునుఙ్, యూలియాకుఙ్, నెర్యాతునుఙ్, వన్ని తఙిసిఙ్, ఒలంపాకుఙ్‌ వరివెట మన్ని నమ్మితి వరిఙ్‌ వందనమ్‌కు.

16 నమ్మిత్తి వరిఙ్‌ తగితి లెకెండ్‌ ఒరెన్‌ మరి ఒరెన్‌ వన్నిఙ్‌ ముదు కిజి వందనమ్‌కు వెహ్తు. యా బాడ్డిదు క్రీస్తుఙ్‌ నమ్మితి సఙమ్‌కాణికార్‌ మిఙి వందనమ్‌కు వెహ్సినార్.

17 నమ్మితి తంబెరిఙాండె, మీరు నెస్తి మన్ని బోదదిఙ్‌ డిఃస్పిసి దన్నిఙ్‌ వెత్రేకం ఆతి బోద నెస్పిసి ఆఇ గుంపుఙ్‌ కిదెఙ్‌ ఇజి వెహ్నికార్‌ మనార్. వరి వందిఙ్‌ జాగర్త మండ్రు. నన్ని వరి బాణిఙ్‌ దూరం మండ్రు ఇజి నాను బతిమాల్జి వెహ్సిన. 18 నన్నికార్‌ మా ప్రబు ఆతి క్రీస్తుఙ్‌ పణి కినికార్‌ ఆఏర్‌. గాని వారు వరిఙ్‌ ఇస్టం ఆతి దన్నివందిఙె బత్కిజినార్. నెగ్గి మాటెఙ్‌ వెహ్నివజ బడాఃయి మాటెఙ్‌ వెహ్సి వీరు మొసెం కిజినార్‌. వారు సెఇలోకు ఇజి నెస్‌ఇకార్‌ వరి మాటెఙాణ్‌ మొసెం కిబె ఆనార్‌. 19 మీరు దేవుణు మాటదిఙ్‌ లొఙిత్తి మన్నికార్‌ ఇజి విజేరె నెస్నార్. అందెఙె మీ వందిఙ్‌ నాను సర్ద ఆజిన. గాని మీరు నెగ్గిక ఇనిక ఇజి నెస్ని దన్నిలొఇ బుద్ది కల్గిజి మండ్రు. సెఇ వనకవెట కూడ్ఃఏండ దన్నివందిఙ్‌ కల్తిసిల్లెండ మండ్రు ఇజి నాను ఆస ఆజిన.

20 సమదనం సీని దేవుణు, సయ్తాను సత్తు పాడుఃకిజి వనిఙ్‌ మీ కాల్కాఙ్‌ అడ్‌గి బేగినె సిదులు మటిస్నాండ్రె ఇడ్నాన్‌. ప్రబు అతి యేసుబాణిఙ్‌ దయాదర్మం మిఙి తోడు మనిద్‌.

21 మా వెట కూడ్ఃజి పణికిని తిమోతి మిఙి వందనమ్‌కు వెహ్సినాన్. నా సొంత లోకుర్‌ యూదురు ఆతి లూకియ, యాసోను, సొసి పత్రు ఇనికార్‌ వందనమ్‌కు వెహ్సినార్.

22 పవులు వెహ్సి సిత్తిఙ్‌ యా ఉత్రం రాసిని తెర్తియు ఇని నాను ప్రబు వందిఙ్‌ వందనమ్‌కు వెహ్సిన.

23 సఙమ్‌దు కూడ్ఃజిని వరిఙ్‌ విజేరిఙ్‌ని నఙిని నెగెండ సూణి గాయియు మిఙి వందనమ్‌కు వెహ్సినాన్. యా పట్నమ్‌దు పెర్ని డబ్బుఙ్‌ లెక్క సుడ్ఃజి అస్నికాన్‌ ఎరస్తు, నమ్మిత్తికాన్‌ ఆతి క్వార్‌తును మిఙి వందనమ్‌కు వెహ్సినార్‌. 24 మా ప్రబు ఆతి యేసు క్రీస్తుబాణిఙ్‌ వన్ని దయాదర్మం మీబాన్‌ మనీద్.

25-26 మీ నమకమ్‌దు మిఙి గటిఙ నిల్‌ప్తెఙ్‌ దేవుణు అట్నాన్. నాను యేసుప్రబు వందిఙ్‌ సువార్త సాటిసినివలె యాకదె వెహ్సిన. నండొ కాలం దేవుణు డాప్తి ఇడ్తి మహి నిజమాతి మాట ఏలు దేవుణు వెహ్త మనాన్‌. ఏలు అయ నిజమాతి సువార్త మాటు సాటిస్తిఙ్‌ ప్రవక్తరు రాస్తి మాటదానె క్రీస్తు వందిఙ్‌ విజెరె నెసినార్‌. ఎలాకాలం మన్ని దేవుణు ఆగ్నదాన్‌ యా సువార్త విజు లోకాఙ్‌ నెస్పిసినాన్‌. ఎందానిఙ్‌ ఇహిఙ విజెరె లోకుర్‌ నమ్మిజి లొఙిదెఙ్‌ ఇజి. 27 విజు వనకాఙ్‌ నెసిని ఒరెండ్రె దేవుణుదిఙ్‌, క్రీస్తుయేసుదాన్‌ ఎలాకాలం లోకుర్‌ పొగ్‌డిఃజి మనిర్‌. ఆమెన్‌.

✡ 2:6 2:6 కీర్తన 62:12; సామెత 24:12.

* 2:13 2:13 దేవుణు ముస్కు నమకం ఇడ్తి మన్ని పాపమ్‌కు దేవుణు మాయిప్తికాన్‌.

✡ 2:24 2:24 యెసయ 52:5; యెహే 36:22.

✡ 3:4 3:4 కీర్తన 51:4.

✡ 3:12 3:12 కీర్తన 14:1-3; 53:1-3.

✡ 3:13 3:13 కీర్తన 5:9.

✡ 3:13 3:13 కీర్తన 140:3.

✡ 3:14 3:14 కీర్తన 10:7.

✡ 3:17 3:17 యెసయ 59:7,8.

✡ 4:3 4:3 ఆది 15:6.

✡ 4:8 4:8 కీర్తన 32:1,2.

✡ 8:36 8:36 కీర్తన 44:22.

✡ 9:7 9:7 ఆది 21:12.

✡ 9:9 9:9 ఆది 18:10,14.

✡ 9:11-13 9:11-13 ఆది 25:23.

✡ 9:11-13 9:11-13 మలా 1:2,3.

✡ 9:15 9:15 నిర్గమ 33:19.

✡ 9:17 9:17 నిర్గమ 9:16.

✡ 9:25 9:25 హోసెయ 2:23.

✡ 9:26 9:26 హోసెయ 1:10.

✡ 9:28 9:28 యెసయ 10:22,23.

✡ 9:29 9:29 యెసయ 1:9.

✡ 9:33 9:33 యెసయ 8:14; 28:16.

✡ 10:5 10:5 లేవి 18:5.

✡ 10:8 10:8 ద్వితీ 30:14.

✡ 10:13 10:13 యోవేలు 2:32.

✡ 10:15 10:15 యెసయ 52:7.

✡ 10:16 10:16 యెసయ 53:1.

✡ 10:18 10:18 కీర్తన 19:4.

✡ 10:19 10:19 ద్వితీ 32:21.

✡ 10:20 10:20 యెసయ 65:1.

✡ 10:21 10:21 యెసయ 65:2.

✡ 11:3 11:3 1రాజు 19:10,14.

✡ 11:4 11:4 1రాజు 19:18.

✡ 11:8 11:8 ద్వితీ 29:4; యెసయ 29:10.

✡ 11:9-10 11:9-10 కీర్తన 69:22,23.

✡ 11:26-27 11:26-27 యెసయ 59:20,21; 27:9; యిర్మీయా 31:33,34.

✡ 11:34-35 11:34-35 యెసయ 40:13.

✡ 11:34-35 11:34-35 యోబు 41:11.

* 12:6 12:6 వరమ్‌కు ఇహిఙ ఉండ్రి పణికిదెఙ్‌ దేవుణు సీని ఇనాయం

✡ 12:19 12:19 ద్వితీ 32:35.

✡ 12:20 12:20 సామెత 25:21,22.

✡ 13:9 13:9 నిర్గమ 20:13-15,17.

✡ 15:3 15:3 కీర్తన 69:9.

✡ 15:9 15:9 2సము 22:50; కీర్తన 18:49.

✡ 15:10-11 15:10-11 ద్వితీ 32:43.

✡ 15:10-11 15:10-11 కీర్తన 117:1.

✡ 15:12 15:12 యెసయ 11:10.

✡ 15:21 15:21 యెసయ 52:15.

1కొరింతి

1

2

3

4

5

6

7

8

9

10

11

12

13

14

15

16

అపొస్తుడు ఆతి పవులు కొరింతి పట్నమ్‌దు మని నమ్మిత్తి వరి సఙమ్‌దిఙ్‌ రాస్తి మొదొహి ఉత్రం

నెల్వ కిబిసినిక

ఇక్క అపొస్తుడు ఆతి పవులు కొరింతి పట్నమ్‌దు మన్ని దేవుణు సఙమ్‌దిఙ్‌ రాస్తి మొదొహి ఉత్రం. పవులునె ఇక్క రాస్తికాన్‌ ఇజి యా ఉత్రమ్‌నె రుజుప్‌ సీజినాద్‌. 1:1,16,21. దేవుణు సఙమ్‌దు మన్ని విజు సఙతిఙ్‌ వందిఙ్‌, నమ్మితి వరి నడిమి మన్ని గొడబెఙ్‌ వందిఙ్‌, దేవుణుదిఙ్‌ పొగ్‌డిఃజి మాడిస్ని వందిఙ్‌, దేవుణు పణి వందిఙ్‌ సీని వందిఙ్‌, నమ్మితికార్‌ జటు ఆజిని వందిఙ్‌, సఙమ్‌దు మన్ని బోదెక్‌ ఎలాగ మండ్రెఙ్‌ ప్రబు ఏర్పాటు కిత్తి బోజనం వందిఙ్‌, పెండ్లి వందిఙ్‌, మరి యాలెకెండ్‌ మన్ని నండొ సఙతిఙ్‌ వందిఙ్‌ ఎలాగ కిదెఙ్‌ ఇజి యా ఉత్రమ్‌దాన్‌ పవులు కొరింతి సఙమ్‌ది వరిఙ్‌ వెహ్సినాన్‌. యా ఉత్రమ్‌దు రాస్తిమన్ని సఙతిఙ వందిఙ్‌ సుడ్ఃతిఙ అయా కాలమ్‌దు మని సఙమ్‌దిఙ్‌నె ఆఏండ యా కాలమ్‌దు మన్ని సఙమ్‌కాఙ్‌బా యాక ముకెలమాతి ఉండ్రి ఉత్రం. అక్కదె ఆఏండ నమ్మితి వన్నిఙ్‌ మన్ని ప్రేమ వందిఙ్‌, సాత్తికార్‌ మర్‌జి నిఙ్‌ని వందిఙ్‌ రాస్తి సఙతిఙ్‌ ఎలాకాలమ్‌దు మన్ని నమ్మితి వరి వందిఙ్‌ రాస్తిక్కాదె. యా ఉత్రం యేసుక్రీస్తు సాజి మర్‌జి నిఙితి వనుక యాబ్బయ్‌ ఏడునొ యాబ్బయ్‌ ఆరునొ పంటెఙ్‌ వెనుక రాసె ఆత్త మనాద్‌ ఇజి విజేరె నమ్మిజినార్‌. పవులుని వన్ని జటుదికార్‌ వారు రుండి సుట్కు సువార్త సాటిస్తెఙ్‌ సొన్సి మహివలె (A.D. 50) కొరింతి పట్నమ్‌దు అందితార్‌. డగ్రు 18 నెల్లెఙ్‌ మంజి సువార్త పణి కిజి మహిఙ్‌ బాన్‌ దేవుణు సఙం తయారాతాద్‌. (అపొస్తురు కిత్తి పణిఙ్‌ 18:1-8). పవులు ఎపెసు పట్నమ్‌దు మహివలె, బాణిఙ్‌ యా ఉత్రం రాస్తపోక్తాన్‌. యా ఉత్రం నెగెండ్‌ సద్వీజి నెసి మహిఙ దేవుణు సఙం ఎలాగ మండ్రెఙ్‌ ఇజి సఙమ్‌దిఙ్‌ నడిఃపిసిని వంరిఙ్, నమ్మితి వరిఙ్‌ నెగెండ్‌ అర్దమానాద్‌.

1

మొదొల్‌

1 దేవుణు ఇస్టమాతి వజ, క్రీస్తుయేసుఙ్‌ అపొస్తుడు లెకెండ్, వాండ్రు కూక్తి మని పవులు ఇని నాను కొరింతి పట్నమ్‌దు మని దేవుణు సఙమ్‌దిఙ్‌ రాసిని ఉత్రం. మా తంబెరి ఆతి సొస్తెనెసు నా వెట మనాన్. 2 మీరు లోకమ్‌దు విజుబాన్‌ మని వరిఙ్‌ని మఙి ప్రబు ఆతి యేసుక్రీస్తు పేరు అసి పొగ్‌డిఃజి మాడిఃస్ని వరి వెట మీరుబా కూడ్జి మంజినిదెర్‌. అందెఙె మీరు ప్రబు ఆతి యేసుక్రీస్తు వేట కూడిఃజి దేవుణు వందిఙ్‌ కేట ఆతికిదెర్‌ని దేవుణుదిఙ్‌ సెందితికిదెర్‌ ఆజి మండ్రెఙ్‌ ఇజి కూకె ఆతి మనిదెర్. 3 మా బుబ్బాతి దేవుణుని ప్రబు ఆతి యేసు క్రీస్తు దయా దర్మమ్‌దాన్‌ మీరు నిపాతి మండ్రెఙ్‌ సాయం కిపిన్. 4 క్రీస్తుయేసుదాన్‌ మిఙి దేవుణు సితిమని వన్ని దయా దర్మం వందిఙ్‌ నాను ఎస్తివలెబా మీ వందిఙ్‌ దేవుణుదిఙ్‌ వందనమ్‌కు వెహ్సిన. 5 అహిఙ, మీరు విజు సఙతిఙ వందిఙ్, ఇహిఙ, మీరు వర్గిజిని విజు మాటెఙ లొఇ, మిఙి మని గెణమ్‌దు, క్రీస్తు వెట మని సంమదమ్‌దు మీరు దేవుణు సీజిని మేలుఙ్‌ విజు కలితి మని కిదెర్‌ ఆజినిదెర్. 6 ఎందనిఙ్‌ ఇహిఙ క్రీస్తు వందిఙ్‌ మాపు వెహ్తి మని సాస్యం వందిఙ్‌ ఇని అనుమానమ్‌బా సిల్లెండ మీ మన్సుఙ మీరు గటిఙ గుర్తు అస్తిదెర్. 7 అందెఙె, దేవుణు ఆత్మ సీజిని వరమ్‌కాఙ్‌ లొఇ ఇని దనిఙ్‌బా తకు సిల్లెండ, మా ప్రబు ఆతి యేసు క్రీస్తు తోరె అని దినం వందిఙ్‌ గొప్ప ఆసదాన్‌ ఎద్రు సుడ్ఃజి మంజినిదెర్. 8 మా ప్రబు ఆతి క్రీస్తు యేసు తీర్పు సీని దినమ్‌దు మీరు ఇని తపు సిలెండ మనికిదెర్‌ ఇజి తోరె ఆదెఙ్‌ దేవుణు మిఙి సత్తు సీజి ఆకార్‌దాక కాప్‌ కినాన్‌లె. 9 వన్ని మరిన్‌ ఆతి, మా ప్రబువాతి యేసుక్రీస్తు వెట కూడిఃజి మండ్రెఙ్‌ మిఙి కూక్తి మని దేవుణు నమ్మిదెఙ్‌ తగ్నికాన్.

దేవుణు సఙమ్‌దు నమ్మిత్తికార్‌ కేట ఆజిని వందిఙ్‌

10 తంబెరిఙాండె, అందెఙె మీ లొఇ ఇని కేట ఆఏండ మండ్రెఙ్‌ ఇజి, మీరు విజిదెరె, ఒరెన్‌ మరి ఒరెన్‌ వెట ఉండ్రె మన్సు ఆజి మండ్రెఙ్. మరి మీరు విజిదెరె ఒడ్ఃబినిబాన్, మీ మన్సుదు పూర్తి ఉండ్రె ఆజి మండ్రెఙ్‌ ఇజి మా ప్రబు ఆతి యేసుక్రీస్తు బాణిఙ్‌ నఙి దొహ్‌క్తి అతికారమ్‌దాన్ ‌నాను మిఙి బతిమాల్జిన. 11 ఎందనిఙ్‌ ఇహిఙ మా తంబెరిఙాండె, మీ లొఇ గొడెఃబెఙ్‌ మన్నె ఇజి క్లోయె ఇండ్రొణికార్‌ సెగొండార్‌ నఙి కబ్రు తత మనార్. 12 నాను వెహ్సినిక ఇనిక ఇహిఙ, ఒరెన్, “నాను పవులుఙ్‌ సెందితికాన్”, ఇజినాన్‌గె, మరి ఒరెన్, “నాను అపొలుఙ్‌ సెందితికన్”, ఇజినాన్‌గె. మరి ఒరెన్, “నాను కేపెఙ్‌ సెందితికాన్”, ఇజినాన్‌గె, మరి ఒరెన్‌, “నాను క్రీస్తుఙ్‌ సేందితికాన్”, ఇజి వెహె ఆజినిదెర్‌గె.

13 క్రీస్తు ఎయెర్‌ వందిఙ్‌బా బాటెఙ్‌ ఆఏతాన్. పవులు ఇని నాను మీ వందిఙ్‌ సిలువాదు సాఎత. మీరు పవులు ఇని నా పేరుదాన్‌ బాప్తిసం లాగె ఆఇతిదెర్. 14 క్రిస్పసుని గాయియుకు, వారు రిఎర్‌ ఆఏండ మరి ఎయెరిఙ్‌బా నాను బాప్తిసం సిఏత. దన్ని వందిఙ్‌ నాను దేవుణుదిఙ్‌ వందనమ్‌కు వెహ్సిన. 15 అందెఙె నా పేరుదాన్‌ మీరు బాప్తిసం లాగె ఆతిదెర్‌ ఇజి వెహ్తెఙ్‌ ఎయెరిఙ్‌బా అక్కు సిల్లెద్‌. 16 స్తేపాను ఇండ్రొణి వరిఙ్‌బా నాను బాప్తిసం సితమన. అక్కాదె ఆఏండ మరి ఎయెరిఙ్‌బా బాప్తిసం సిత్తిక నఙి ఎత్తు సిల్లెద్‌. 17 ఎందనిఙ్‌ ఇహిఙ, సువార్త వెహ్తెఙ్‌నె క్రీస్తు నఙి పోక్తాన్. గాని బాప్తిసం సీదెఙ్‌ ఇజి నఙి పోక్‌ఎతాన్. అందెఙె క్రీస్తు సిలువాదు సాతి సావుది సత్తు తకు ఆదెఙ్‌ ఆఏద్‌ ఇజి నాను సువార్త సాటిస్నిక యా లోకమ్‌ది లోకురి గెణమ్‌దాన్‌ కూడిఃతి మాటెఙాణిఙ్‌ ఆఏద్‌.

దేవుణు గెణమ్‌ని సత్తు ఆతిమన్ని క్రీస్తు

18 నాసనమాజి సొని వరిఙ్‌ క్రీస్తు సిలువాదు సాతి వందిఙ్‌ వెహ్సిని సువార్త బుద్ది సిల్లి పణి కిత్తి వందిఙ్‌ వెహ్సిని మాటెఙ్‌ లెకెండ్‌ తోరిజినె గాని దేవుణు రక్సిస్తి మని మఙి యాక దేవుణు సత్తు. 19 అందెఙె, “వారు గెణం మనికార్‌గె! వరి గెణం నాను పాడ్ఃకినాలె. వారు బుద్ది మనికార్‌గె! వరి బుద్ది నాను పణిదిఙ్‌ రెఎండ కినాలె”, ఇజి దేవుణు మాటదు రాస్త మనాద్. 20 బుద్ది మన్నికాన్‌ ఇజి ఒడిఃబితి మని వన్ని బుద్ది ఇనిక ఆత మనాద్‌? గొప్ప సదువు మనికాన్‌ ఇజి ఒడిఃబితి మని వన్ని సదువు ఇనిక ఆత మనాద్‌? యా లోకమ్‌ది పండిత్‌ ఇజి ఒడిఃబితి మనికాన్‌ ఇనిక ఆత మనాన్‌? యా లోకమ్‌ది విజు గెణం దేవుణు బుద్ది సిలి పణి లెకెండ్‌ పణిదిఙ్‌ రెఇ లెకెండ్‌ కిఎతాండ్రా? 21 దేవుణు సితి గెణమ్‌దాన్, లోకమ్‌దిఙ్‌ సెందితి వరిఙ్, వరి గెణమ్‌దాన్‌ దేవుణుదిఙ్‌ నెస్తెఙ్‌ అట్‌ఎండ మహిఙ్, లోకమ్‌దిఙ్‌ సెందితి వరిఙ్‌ బుద్ది సిల్లి పణి ఇజి తోరె ఆతి సువార్త సాటిసి, నమ్మిజిని వరిఙ్‌ రక్సిస్తెఙ్‌ దేవుణు ఇస్టం ఆతాన్. 22 యూదురు ఆతికార్‌ బమ్మాతి పణిఙ్‌ కొరిజినార్. గ్రీసు దేసెమ్‌దికార్‌ గెణమ్‌దిఙ్‌ రెబాజినార్. 23 గాని మాపు క్రీస్తు మా పాపమ్‌క వందిఙ్‌ సిలువాదు సాతి సావు వందిఙ్‌ సువార్త సాటిసినాప్. ఇక్క యూదురిఙ్‌ అడ్డు లెకెండ్‌ తొరిజినె. మరి యూదురు ఆఇ వరిఙ్‌ బుద్ది సిలి పణి లెకెండ్‌ తోరిజినె. 24 గాని యూదురిఙ్‌ని యూదురు ఆఇ వరిఙ్‌, అహిఙ రక్సిస్తెఙ్‌ ఇజి దేవుణు కూక్తి మని విజెరిఙ్, క్రీస్తు, దేవుణు సత్తు ఆత మనాన్. క్రీస్తు, దేవుణు గెణం ఆత మనాన్. 25 ఎందనిఙ్‌ ఇహిఙ, దేవుణు బుద్ది సిలి పణి ఇజి లోకుర్‌ ఒడ్ఃబినిక లోకురి బుద్దిదిఙ్‌ ఇంక బుద్ది మనిక. దేవుణు సత్తు సిల్లి పణి ఇజి లోకుర్‌ ఒడ్ఃబిజినిక లోకురి సత్తుదిఙ్‌ ఇంక బలం మనిక.

26 తంబెరిఙాండె, దేవుణు మిఙి కూక్తి మహివలె మీరు ఎలాగ కూకె ఆతి మనిదెర్‌ ఇజి ఒడ్ఃబిదు. లోకమ్‌దు మన్నికార్‌ ఒడ్ఃబిని లెకెండ్‌ ఇహిఙ, మీ లొఇ బుద్ది మనికార్‌ లావు నండొండార్‌ సిల్లెర్‌, గొప్ప వారు లావు నండొండార్ సిల్లెర్‌, పెరి కుటుమ్‌దికార్‌ లావు నండొండార్ ‌సిల్లెర్‌. 27 వారు బుద్ది సిలికార్‌గె! గాని లోకమ్‌దు మని బుద్దిమని వరిఙ్‌ సిగు కిదెఙ్, దేవుణు బుద్ది సిలి వన్కాఙ్‌ ఎర్లిస్తాన్. వారు సత్తు సిలికార్‌గె! గాని లోకమ్‌దు మని సత్తుమని వరిఙ్‌ సిగు కిదెఙ్‌ దేవుణు సత్తు సిలివనకాఙ్‌ ఎర్లిస్తాన్. 28 యా లోకమ్‌దు ఇనికాదొ ఆతిమని వన్కాఙ్, అక్కెఙ్‌ ఇనికెఙ్‌ ఆఉ ఇజి తోరిస్తెఙ్‌ ఇజి ఏకం అడిగి మని వనకాఙ్‌ని ఇస్టం కిఇ వన్కాఙ్, ఇనికబా ఆఇ వన్కాఙ్‌ దేవుణు ఎర్లిస్తాన్. 29 అందెఙె ఎయెన్‌బా దేవుణు ఎద్రు ఇనిదని వందిఙ్‌బా పొగ్‌డెః ఆదెఙ్‌ ఆట్‌ఎన్. 30 వన్ని వెటనె మీరు మా వందిఙ్‌ దేవుణు బాణిఙ్‌ వాతి మని గెణమాతి మన్ని క్రీస్తుయేసు వెట కూడిఃజి మంజినిదెర్. అహిఙ, వన్ని వెటనె మాటు నీతి నిజాయితి మనికాట్‌ ఆతాట్, దేవుణు వందిఙ్‌ కేట ఆతికాట్‌ ఆతాట్, విడుఃదల పొందితికాట్‌ ఆతాట్. 31 అందెఙె దేవుణు మాటదు రాస్తి మని లెకెండ్. “పొగ్‌డెః ఆనికాన్ ‌ప్రబు కిత్తి వన్కా వందిఙ్‌ పొగ్‌డెః ఆదెఙ్‌ వలె”.

2

1 తంబెరిఙాండె దేవుణు వందిఙ్‌ సాస్యం మీ నడఃమి సాటిస్తెఙ్‌ ఇజి మీ డగ్రు నాను వాతివలె నెగెండ వర్గిదెఙ్‌ అట్ని వన్ని లెకెండ్‌నో, గొప్ప పెరి బుద్ది మని వన్ని లెకెండ్‌నొ మీ డగ్రు రెఏత. 2 అందెఙె నాను మీ నడిఃమి మహివెల, యేసుక్రీస్తు వందిఙ్‌ని వాండ్రు సిలువాదు సాతి సావు వందిఙ్‌నె ఆఏండ మరి ఇనికబా నెస్‌ఇ వన్ని లెకెండ్‌ మండ్రెఙ్‌ ఇజి నాను నిర్ణం కిత. 3 నాను మీ నడిమి వాతివలె నా సత్తు ముస్కు ఆదారం ఆఏండ, సత్తు సిల్లినవన్ని లెకెండ్‌ తియెల్‌దాన్, ఎసోనొ వణక్సి వాత. 4 నాను మీ వెట వర్గితి మాట వెహ్తిమని సువార్త, లోకు బుద్దిదాన్‌ కూడిఃతి మని తియాని మాటెఙాణిఙ్‌ ఆఏతాద్‌. గాని మిఙి తోరె ఆదెఙ్‌ ఇజి దేవుణు ఆత్మ సత్తుదాన్‌ కిజిని పణిఙాణిఙె తోరిస్త మనాద్. 5 ఎందనిఙ్‌ ఇహిఙ, దేవుణు ముస్కు మిఙి మని నమకం లోకు బుద్ది ముస్కు ఆదారం ఆఏండ, దేవుణు సత్తు ముస్కునె ఆదారం ఆదెఙ్‌ ఇజి.

దేవుణు ఆత్మ బాణిఙ్‌ దొహ్‌క్ని గెణం.

6 దేవుణు ముస్కు మని నమకమ్‌దు పిరితివరి నడిఃమి బుద్దిదాన్‌ కూడిఃతి మని మాటెఙాణిఙ్‌ వర్గిజినాప్. గాని అక్క యా లోకమ్‌దు మని యా తరమ్‌ది వరి బుద్ది ఆఎద్. మరి సిల్లెండ ఆజి సొన్సిని యా లోకమ్‌ది అతికారిఙ బుద్ది ననికబా ఆఎద్. 7 ఆక్కాదె ఆఏండ, దేవుణుదిఙ్‌ డాఃఙితి మని గెణం వందిఙ్‌ వర్గిజినాప్. డాఃపె ఆతి మహి యా గెణం, మాటుబా వన్నిఙ్‌ మని గొప్ప గవ్‌రమ్‌దు కూడిఃజి మండ్రెఙ్‌ ఇజి లోకం పుట్‌ఎండ ముందాల్నె దేవుణు మా వందిఙ్‌ కేట కిత్తి ఇడ్తి మహిక. 8 యా తరమ్‌ది అతికారిఙ ఎయెరిఙ్‌బ యాక అర్దం కిదెఙ్‌ అట్‌ఎండాతార్. ఎందనిఙ్‌ ఇహిఙ, వారు అర్దం కిజి నెసి మంజినిక ఇహిఙ గొప్ప గవ్‌రమ్‌దిఙ్‌ ప్రబు ఆతి వన్నిఙ్‌ సిలువాదు డెఃయ్‌జి సప్‌ఎతార్‌మరి. 9 అందెఙె దేవుణు మాటదు రాస్తి మన్ని లెకెండ్, “దేవుణు వన్నిఙ్‌ ప్రేమిసిని వరి వందిఙ్‌ ఇనికెఙ్‌ తయార్‌ కిత ఇట్తామనాండ్రొ ఇజి ఎయెర్‌బా వరి కణకెఙాణిఙ్‌ సుడ్ఃదెఙ్‌ సిల్లెద్‌, ఎయెర్‌బా వరి గిబిఙాణిఙ్‌ వెండ్రెఙ్‌ సిల్లెద్‌. ఎయెర్‌బా వరి మన్సుదు ఎసెఙ్‌బా ఒడ్ఃబిదెఙ్‌ సిల్లెద్”.

10 గాని దేవుణు వన్ని ఆత్మదాన్‌ అయాకెఙ్‌ మఙి తెలియ కిత మనాన్. దేవుణు ఆత్మ విజు దనిఙ్‌ రెబాజినాన్. దేవుణు లొఇ మని డాఃఙితి మని సఙతిఙ్‌బా రెబాజి తోరిసినాన్‌ 11 ఒరెన్‌ వన్ని మన్సుదు ఒడ్ఃబినికెఙ్‌ విజు వన్ని లొఇ మని వన్ని ఆత్మనె ఆఏండ మరి ఎయెర్‌బా నెస్‌ఎర్. అయా లెకెండ్‌నె దేవుణు మన్సుదు మనికెఙ్‌ వన్ని ఆత్మ‌దిఙ్‌నె ఆఏండ మరి ఎయెరిఙ్‌బా తెలిఎద్. 12 దేవుణు బాణిఙ్‌ మఙి సెడ్డిఃనె సితిమని వన్కాఙ్‌ అర్దం కిజి నెస్తెఙ్, మఙి దొహ్‌క్తి మని ఆత్మ లోకమ్‌ది వరి లెకెండ్‌ ఒడ్ఃబిని నని ఆత్మ ఆఎద్. దేవుణు బాణిఙ్‌ వాతిమని దేవుణు ఆత్మనె మఙి దొహ్‌క్త మనాద్. 13 మాపు వర్గిజిని యా మాటెఙ్‌ లోకు బుద్దిదాన్‌ నెస్‌పిస్తి మాటెఙ్‌ ఆఉ. గాని దేవుణు ఆత్మ నెస్‌పిస్తి మాటెఙాణిఙ్, దేవుణు ఆత్మదిఙ్‌ సెందితి నిజమాతి సఙతిఙ్, దేవుణు ఆత్మదిఙ్‌ సెందితి మాటెఙాణిఙ్‌ మాపు వర్గిజినాప్. 14 దేవుణు ఆత్మ సిలికాన్‌ దేవుణు ఆత్మబాణిఙ్‌ వాని సఙతిఙ డగ్రు కిఎన్. ఎందనిఙ్‌ ఇహిఙ అయాకెఙ్‌ వన్నిఙ్‌ బుద్ది సిల్లి పణిఙ్‌ లెకెండ్‌ తోరిజినె. వన్కాఙ్‌ అర్దం కిదెఙ్‌ ఇహిఙ దేవుణు ఆత్మదానె అర్దం కిబె ఆదెఙ్. దేవుణు ఆత్మ వన్ని లొఇ సిల్లితిఙ్, వన్కాఙ్‌ అర్దం కిదెఙ్‌ వాండ్రు అట్‌ఎన్. 15 దేవుణు ఆత్మ లొఇ మనికాన్‌ విజు వన్కాఙ్‌ అక్కెఙ్‌ ఎలాగ మర్తికెఙ్‌ ఇజి నెస్తెఙ్‌ అట్నాన్. గాని వన్ని లొఇ ఇనికెఙ్‌ మన్నె ఇజి ఎయెర్‌బా నెస్తెఙ్‌ అట్‌ఎర్. 16 దేవుణు మాటదు రాసె ఆతి మని లెకెండ్, “ప్రబుఙ్‌ బుద్ది వెహ్తెఙ్‌ ఇజి వన్ని మన్సుదు మనికెఙ్‌ నెస్తిమనికాన్‌ ఎయెన్‌ మనాన్‌?”. గాని మఙి క్రీస్తుఙ్‌ మని నని మన్సు మన్నె.

3

సఙమ్‌దు నమ్మిత్తికార్‌ కేట ఆజిని వందిఙ్‌

1 తంబెరిఙాండె, క్రీస్తుఙ్‌ లొఙిజి నడిఃజిని వరి వెట వర్గిని లెకెండ్‌ నాను మీ వెట వర్గిదెఙ్‌ అట్‌ఎత. గాని ఒడొఃల్‌ది ఆసెఙ్‌ లొఙిజి నడిఃజి వరివెట వర్గిని లెకెండ్‌నె నాను మీ వెట వర్గిత. ఎందనిఙ్‌ ఇహిఙ, మీరు క్రీస్తు వెట కూడిఃతి మహిదెర్‌ గాని క్రీస్తుఙ్‌ సెందితి సఙతిఙ్‌ లొఙిజిని దని లొఇ ఏలుబా మీరు లేత కొడొఃర్‌ లెకెండ్‌నె మనిదెర్. 2 లేత కొడొఃరిఙ్‌ పాలు సీని లెకెండ్‌ ఇజిరి సఙతిఙ్‌నె నాను మిఙి నెస్పిస్త. పెరికార్‌ ఉణి మాముల్‌ బోజనం నని గటిమని ఇనికబా నాను మిఙి నెస్పిస్‌ఎత. నిజమె ఏలుబా మీరు దనిఙ్‌ తగ్నికిదెర్‌ ఆఎర్, మీరు లేత కొడొఃర్‌ లెకెండ్‌నె మనిదెర్. 3 ఏలుబా మీరు యేసుక్రీస్తుఙ్‌ లొఙిజి నడిఃజిని వరి లెకెండ్‌ ఆఇదెర్. ఎందనిఙ్‌ ఇహిఙ మీ నడిమి గోస ఆనికెఙ్, గొడఃబెఙ్‌ మహిఙ్‌ మీరు యేసుక్రీస్తుఙ్‌ లొఙిజి నడిఃజిని వరి లెకెండ్‌ ఆఇదెర్. క్రీస్తు ముస్కు నమకం మన్‌ఇవరి లెకెండ్‌నె మీరు విజు సఙతిఙ్‌ కిజినిదెర్. 4 ఎందనిఙ్‌ ఇహిఙ ఒరెన్‌, “నాను పవులుఙ్‌ సెందితికాన్”, ఇజి, మరి ఒరెన్‌, “నాను అపొలుఙ్‌ సెందితికాన్”, ఇజి మరి ఒరెన్, యాలెకెండ్‌ వెహ్సినివలె మీరు క్రీస్తు ముస్కు నమకం ఇడ్ఃఇ మామల్‌ లోకుర్‌ లెకండ్‌ ఆఇదెరా?

5 అపొలు ఎయెన్‌? పవులు ఎయెన్‌? వహి పణి కినికారెగదె? ఒరెన్‌ ఒరెన్‌ వన్నిఙ్‌ ప్రబు ఒపసెప్తి లెకెండ్‌ వారు కిత్తి పణిఙాణిఙ్‌ మీరు దేవుణుదిఙ్‌ నమ్మిత్తిదెర్. 6 నాను గింజ ఉణుస్త, అపొలు దనిఙ్‌ ఏరు వడిఃస్తాన్‌, గాని దనిఙ్‌ పిరిప్తికాన్‌ దేవుణునె. 7 అందెఙె ఉణుస్తికాన్‌ గాని ఏరు వడిఃస్తికాన్‌ గాని ఇనిక ఆఎర్. గాని దనిఙ్‌ పిరిప్తికాన్‌ దేవుణు ఒరెండ్రె. 8 ఉణుస్తి వన్నిఙ్‌ని ఏరు వడిఃస్తి వన్నిఙ్‌ ఉండ్రె ఉదెసమ్‌నె మహాద్‌. ఒరెన్‌ ఒరెన్‌ వన్నిఙ్, వరి సొంత పణిదిఙ్‌ తగితి జీతం దొహ్‌క్నాద్. 9 మాపు దేవుణు వెట కూడ్ఃజి పణి కినికాప్. మీరు దేవుణు మడిఃఙ్‌ లెకెండ్‌ ఆతి మనిదెర్. దేవుణు ఇల్లు లెకెండ్‌ ఆతి మనిదెర్.

10 దేవుణు నా ముస్కు తోరిస్తి మన్ని దయా దర్మమ్‌దాన్, నెగెండ ఇల్లు తొహ్తెఙ్‌ నెస్తివన్ని లెకెండ్‌ నాను పునాది పొక్త మన. మరి ఒరెన్‌ దని ముస్కు ఇల్లు తొహ్సిని వన్ని లెకెండ్‌ తొహ్సినాన్. ఒరెన్‌ ఒరెన్‌ ఎలాగ దని ముస్కు తొహ్సినాండ్రొ ఇజి వాండ్రు జాగర్త సుడ్ఃదెఙ్‌ వలె. 11 అహిఙ పొక్తిమని పునాది ఆఏండ మరి ఉండ్రి పునాది పొక్తెఙ్‌ ఎయెన్‌బా అట్‌ఎన్. 12 ఒరెన్‌ యా పునాది ముస్కు తొహ్నివలె బఙారమ్‌దాన్‌ తొహ్నన్సు, సిల్లిఙ వెండిదాన్‌ తొహ్నన్సు, సిల్లిఙ నండొ కరితి రంగు పణకాణిఙ్‌ తొహ్నన్సు, సిల్లిఙ మరాన్‌దాన్‌ తొహ్నన్సు, సిల్లిఙ గడిఃదాన్‌ తొహ్నన్సు, సిల్లిఙ ఆకుఙాణిఙ్‌ తొహ్నన్సు. 13 ఒరెన్‌ ఒరెన్‌ కిత్తి పణిఙ్‌ ఎలాగ మర్తిక ఇజి యేసుక్రీస్తు తీర్పు తీరిస్ని దినమ్‌దు తోరె ఆనె. అయ పణిఙ్‌ డాఙ్‌ఎండ తోర్నె. అయా పణిఙ్‌ సిసు వెటనె తోరె ఆనె. ఒరెన్‌ ఒరెన్‌ కిత్తి మని పణి ఎలాగ మర్తికాదొ ఇజి సిసునె పరిస కినాద్. 14 ఒరెన్‌ అయ పునాది ముస్కు తొహ్తి మని పణి సిసుదిఙ్‌ గెలిసి నిల్సి మహిఙ వాండ్రు జీతం లొసె ఆనాన్. 15 ఒరెన్‌ కిత్తి పణి సిసుదాన్‌ వెతిఙ వన్నిఙ్‌ నస్టం వానాద్. గాని వాండ్రు తప్రె ఆనాన్. గాని సిసుకొనెఙ నడిఃమిహన్‌ తప్రె ఆతి లెకెండ్‌ తప్రె ఆనాన్‌లె.

16 మీరు దేవుణు గుడిః అతికిదెర్‌ ఇజి మీరు నెస్‌ఇదెరా?. మరి దేవుణు ఆత్మ మీ లొఇ బత్కిజినాన్‌ ఇజి మీరు నెస్‌ఇదెరా? 17 ఎయెన్‌బా దేవుణు గుడిఃదిఙ్‌ పాడ్ఃకిత్తిఙ దేవుణు వన్నిఙ్‌ పాడ్ఃకినాన్. ఎందనిఙ్‌ ఇహిఙ అయ గుడిః దేవుణుదిఙ్‌ సెందితిక. అయ గుడిః ఆతి మనికిదెర్‌ మీరె.

18 మిఙి మీరె మొసెం కిబె ఆదెఙ్‌ ఆఎద్. మీ లొఇ ఎయెన్‌బా యా తరమ్‌దిఙ్‌ తగ్ని గెణం మనికాన్‌ వాండ్రె ఇజి ఒడిఃబిజి మహిఙ, గెణం మనికాన్‌ ఆదెఙ్‌ ఇజి వన్నిఙ్‌ వాండ్రె యా లోకమ్‌ది వజ బుద్ది సిలి వన్ని లెకెండ్‌ ఆపిన్. 19 ఎందనిఙ్‌ ఇహిఙ యా లోకమ్‌ది గెణం దేవుణు ఎద్రు పణిదిఙ్‌ రెఇకాదె. ఎందనిఙ్‌ ఇహిఙ, “గెణం మనికార్‌ ఇజి ఒడ్ఃబిని వరిఙ్‌ దేవుణు వరి గెణమ్‌దాన్‌ ఓడిఃస్నాన్”, ఇజి దేవుణు మాటదు రాస్త మనాద్. 20 మరి, “బుద్ది మని వరి ఆలోసనమ్‌కు పణిదిఙ్‌ రెఇకెఙ్‌ ఇజి ప్రబు నెసినాన్”, ఇజి దేవుణు మాటదు రాస్త మనాద్.

21 అందెఙె ఎయెర్‌బా లోకు పేరు అసి నాను వన్నిఙ్‌ సెందితికాన్‌ ఇజి పొఙిదెఙ్‌ ఆఎద్. మీరు నెగెండ మండ్రెఙ్‌ ఇజి విజు సఙతిఙ్‌ దేవుణు మిఙి సిత మనాన్. 22 పవులు ఆతిఙ్‌బా, అపొలు ఆతిఙ్‌బా, కేప ఆతిఙ్‌బా మీరు నెగెండ మండ్రెఙ్‌ ఇజి దేవుణు ఏర్పాటు కిత్తికాప్. లోకమ్‌దు మనికెఙ్‌ విజు, పాణం ఆతిఙ్‌బా, సావు ఆతిఙ్‌బా, యా కాలమ్‌దు జర్గినికెఙ్‌ ఆతిఙ్‌బా, వాని కాలమ్‌దు జర్గిదెఙ్‌ మనికెఙ్‌ ఆతిఙ్‌బా విజు మీరు నెగెండ్‌ మండ్రెఙ్‌ ఇజి దేవుణు సితికెఙ్. 23 మీరు క్రీస్తుఙ్‌ సెందితికిదెర్. క్రీస్తు దేవుణుదిఙ్‌ సెందితికాన్.

4

క్రీస్తుఙ్‌ అపొస్తురు ఆతికార్‌

1 అందెఙె క్రీస్తుఙ్‌ పణి కినికార్‌ ఇజి లోకుర్‌ మఙి సుడ్ఃదెఙ్‌ వలె. దేవుణుది డాఙితి మని సఙతిఙ్‌ లోకురిఙ్‌ నెస్పిస్తెఙ్‌ ఒపజెపె ఆతికార్‌ ఇజి వారు మఙి సుడ్ఃదెఙ్‌ వలె. 2 అక్కాదె ఆఏండ ఉండ్రి పణిదిఙ్‌ ఒపజెపె ఆతి మనికాన్‌ అయ పణిదు నమ్మకమాతికాన్‌ ఇజి తోరె ఆదెఙ్‌ వలె. 3 మీరు గాని లోకురి కోర్టుబగాని నఙి ఒపెజెపె ఆతి మని పణి నాను నెగండ కిజిననొ సిలెనొ ఇజి సుడ్ఃజిని దనిఙ్‌ నాను లస్యం కిఎ. నఙి నానెబా అయ లెకెండ్‌ నా పణిదిఙ్‌ సుడ్ఃదెఙ్‌ సిల్లె. 4 నా గర్బం నఙి గదిస్‌ఎండ బాగనె మనాద్. అయ లెకెండ్‌ మహిఙ్‌బ నాను ఇని తపు సిలికాన్‌ ఇజి వెహె ఆదెఙ్‌ అట్‌ఎ. నఙి తీర్పు సీనికాన్‌ ప్రబునె. 5 అందెఙె ఏర్పాటు కిత్తి మని గడిఃయ రెఎండ ఇనిదనిఙ్‌బా తీర్పు తీరిస్తెఙ్‌ ఆఎద్. ప్రబు వాని దాక కాప్‌కిదెఙ్. సీకటుదు డాఃఙితి మని విజు తప్పు పణిఙ్‌ వాండ్రు వెల్లి జాయ్‌దు తనాన్‌లె. లోకురి మన్సుదు మహి విజు ఉదెసమ్‌కాఙ్‌ వెల్లి తనాన్‌లె. అయావలె ఒరెన్‌ ఒరెన్‌ వన్నిఙ్‌ వాండ్రు కిత్తి పణిదిఙ్, తగ్ని లెకెండ్‌ దేవుణు బాణిఙ్‌ పొగ్‌డెః ఆనాన్‌లె. 6 తంబెరిఙాండె, “రాస్తి మహి దనిఙ్‌ జవ డాట్సి సొండ్రెఙ్‌ ఆఎద్”, ఇజి రాస్తి మని మాటదిఙ్‌ అర్దం మీరు మఙి సుడ్ఃజి నెస్తెఙ్‌ వలె. యాలెకెండ్‌నె నా వందిఙ్‌ని అపొలొ వందిఙ్‌ నాను మిఙ వెహ్త మహ. అయాలెకెండ్‌ మీరు ఒరెన్‌ వన్ని పేరు అసి పొఙిదెఙ్‌ ఆఎద్. 7 మహి వరిఙ్‌ ఇంక మిఙి గొప్ప పెరికార్‌ కిత్తికాన్‌ ఎయెన్‌? మిఙి కలిగితి మని బుద్దిని గెణం లొఇ దేవుణు బాణిఙ్‌ దొహ్‌క్తికెఙ్‌నె ఆఏండ మరి ఇనికెఙ్‌ మన్నె? అక్కెఙ్‌ మిఙి దేవుణు బాణిఙ్‌ దొహ్‌క్తి వెనుక, అక్కెఙ్‌ దొహ్‌క్తికెఙ్‌ ఆఉ, అక్కెఙ్‌ మీరు గణస్తి మని లెకెండ్‌ పొఙిజినిదెర్.

8 ఏలు మీరు ఇనికబా తకు సిల్లెండ మిఙి కావాలిస్తికెఙ్‌ విజు మనికిదెర్‌ అతిదెర్‌గె! ఏలు మీరు ఆస్తి మనికిదెర్‌ ఆతిదెర్‌గె! మఙి డిఃస్తి సితిదెరె మీరు దేవుణు వెట ఏలుబడిః కినికిదెర్‌ ఆతిదెర్‌గె! మపుబా మీ వెట దేవుణు వెట ఏలుబడిః కినికాప్‌ ఆని లెకెండ్‌ మీరు నిజమె మీరు ఆజిమంజినిక ఇహిఙ ఎసొనొ నెగెద్‌ ఇజి నాను ఎసోనొ కోరిజిన. 9 మఙి అయా లెకెండ్‌ సిల్లెద్‌. జంతుఙ వెట విద్దెం కిజి సుడ్ఃజి మంజిని వరి ముందాల సాదెఙ్‌ ఇజి సావుదిఙ్‌ తగితి సిక్స దొహ్‌క్తి మని వరి లెకెండ్‌ దేవుణు మఙి అపొస్తురు లొఇ కడెఃవేరిదికార్‌ లెకెండ్‌ కిత మనాన్‌ ఇజి నఙి తోరిజినాద్. లోకమ్‌దు మనికార్‌ విజెరె, మరి దేవుణు దూతెఙ్‌ విజు కణ్కు నప్‌ఎండ బేసిని లెకెండ్‌ మాపు ఇడెః ఆత మనాప్‌ ఇజి నఙి తోరిజినాద్. 10 మాపు క్రీస్తు వందిఙ్‌ బుద్ది సిలికాప్‌గె గాని మీరు క్రీస్తు లొఇ బుద్ది మనికిదెర్‌గె! మాపు నీర్‌సమ్‌దికాప్‌గె మీరు సత్తు మనికిదెర్‌గె! మీరు తగమాతికిదెర్‌గె మపు సిగు లాగె ఆతికాప్‌గె! 11 ఏలు యా గడిఃయాదుబా బఙ ఏహ్కిదికాప్. గుడెఙ్‌ తొహె ఆతికాప్. ముటిఙాణిఙ్‌ గుదె ఆతికాప్. మండ్రెఙ్‌ ఇల్లుబా సిలికాప్. 12 మా సొంత కికాణిఙ్‌ కస్టబాడ్ఃజి పణి కినికాప్. మఙి సయిప్‌ సీని వరిఙ్‌ మిఙి నెగెండ మనిద్‌ ఇజి వెహ్సినాప్. మఙి హిమ్సెఙ్‌ కినివలె అక్కెఙ్‌ ఓరిసినాప్. 13 దూసె ఆనివలె సార్లిదాన్‌ వర్గిజినాప్. ఏలు యా గడిఃయాదుబా మాపు యా లోకమ్‌దిఙ్‌ కసర లెకెండ్‌ మనాప్. విజెరె ఎద్రు పెంటు లెకెండ్‌ మనాప్.

14 నాను ప్రేమిసిని నా కొడొఃర్‌ ఇజి మిఙి సారిసి సరిసి వెహ్తి లెకండ్‌నె యా మాటెఙ్‌ రాసిన, గాని మిఙి సిగు కిదెఙ్‌ ఇజి ఆఎద్. 15 క్రీస్తు వందిఙ్‌ మిఙి సూణికార్‌ పదివెయుఙ్‌ లోకుర్‌ మహిఙ్‌బా, మిఙి అప్పొసిర్‌ నండొండార్‌ సిల్లెర్‌. ఎందనిఙ్‌ ఇహిఙ క్రీస్తుయేసు వందిఙ్‌ నాను వెహ్తి సువార్తదాన్‌ నానె మిఙి కాస్త. 16 అందెఙె నఙి పోలిసి యేసుక్రీస్తుఙ్‌ లొఙిజి నడిఃదెఙ్‌ ఇజి మిఙి బతిమాల్జిన. 17 దిని వందిఙ్‌ ప్రబు ఎద్రు నమ్మకమాతికాన్‌ ఆతి, నాను ప్రేమిసిని నా మరిన్‌ ఆతి తిమోతిఙ్‌ మీ డగ్రు పోక్సిన. విజు బాడ్డిఙ విజు దేవుణు సఙమ్‌కాఙ్‌ నాను నెస్‌పిస్తి దనిఙ్‌ తగితి లెకెండ్‌ క్రీస్తుయేసుఙ్‌ నాను ఎలాగ లొఙిజి నడిఃజిన ఇజి వాండ్రు మిఙి ఎత్తు కిబిస్నాన్‌లె.

18 మీ లొఇ సెగొండార్‌ నాను మీ డగ్రు రెఏ ఇజి ఉబె ఆత మనార్. 19 ప్రబు సితం ఇహిఙ నాను మీ డగ్రు బేగి వాన. అయావలె ఉబె ఆతిమని వరి మాటెఙ్‌నె ఆఏండ, వరిఙ్‌ ఎసో సత్తు మనాద్‌ ఇజిబా నాను సూణ. 20 ఇనిక ఇహిఙ, దేవుణు ఏలుబడిః ఇహిఙ వర్గిని మాటెఙాణిఙ్‌నె ఆఎద్, సత్తుదాన్‌ మనాద్. 21 మీరు ఇనిక కోరిజినిదెర్‌? నాను మీ డగ్రు వానివలె మిఙి దిదిదెఙ్‌ డుడ్డు అసి వాదెఙా, సిల్లిఙ ప్రేమ తోరిసిని వన్ని లెకెండ్‌ వాదెఙ్‌?

5

రంకు బూలాని వన్నిఙ్‌ మీ బాణిఙ్‌ వెల్లి పోక్తు

1 రంకు బూలానిక మీ లొఇ మనాద్‌ ఇజి నఙి నిజమె కబ్రు వాతాద్. మీ లొఇ ఒరెన్, వన్ని కొగ్రి అయ్‌సిఙ్‌ ఇడెః ఆతాన్‌గె. ననిక నమ్మిఇ వరి లొఇబా జర్గిఇక. 2 మరి, యాక మీ నడిఃమి మంజి మీరు పొఙిజినిదెర్‌! గాని అయాలెకెండ్‌ ఆఏండ, మీరు ఎసొనొ దుకం ఆజి నన్ని పణి కిత్తి వన్నిఙ్‌ మీ నడిఃమిహన్‌ వెల్లి పోక్సి మండ్రెఙ్, అయాలెకెండ్‌ మండ్రెఙ్‌ గదె? 3 నాను ఒడొఃల్‌ వందిఙ్‌ మీ బాణిఙ్‌ దూరం మన్న, గాని ఆత్మదాన్‌ నాను మీ వెటనె మన్న. నాను మీ వెట మన్ని లెకెండ్‌నె నిన్ని పణి కిత్తి వన్ని ముస్కు తీర్పు తీరస్త మన్న. 4 మా ప్రబు ఆతి యేసు పేరుదాన్‌ మీరు కూడ్ఃజి వానివలె, మా ప్రబు ఆతి యేసుక్రీస్తు సత్తు మీ నడిఃమి మంజినాద్. నానుబా మీ వెట మన్న ఇజి మీరు ఒడిఃబిదు. 5 అయావలె మీరు యా లెకెండ్‌ కిదు. సయ్తానుఙ్‌ లొఙిజి మన్ని వరి వెట మండ్రెఙ్‌ ఇజి వన్నిఙ్‌ మీ నడిఃమిహాన్‌ వెల్లి పోక్తు. అబ్బె వన్ని ఒడొఃల్‌ కస్టమ్‌దిఙ్‌ ఒపజెపె ఆనాద్‌లె. అయావలె వాండ్రు పాపం ఒప్పుకొడ్ఃజి డిఃసిసీజి, యేసుప్రబు యా లోకమ్‌దిఙ్‌ తీర్పు తీరిసిని దినమ్‌దు వన్ని ఆత్మ తప్రె ఆనాద్‌లె.

6 మీరు పొఙిజినిక బాగ సిల్లెద్‌. పులాని దూరు కండెక్‌ ఆతిఙ్‌బా పులాఙ్‌ సిల్లి దూరుదు కలప్తిఙ, దూరు విజు పులాఙ్‌ ఆనాద్‌ ఇజి మీరు నెసినిదెర్. సెఇకెఙ్‌ మీ నడిఃమి మహిఙ అయలెకెండ్‌నె మన్‌ఏదా? 7 అందెఙె నిజమె పులాని దూరు లెకెండ్‌ మన్ని వన్నిఙ్‌ మీ నడిఃమిహాన్‌ దూరం కిదు ఇజి నాను మిఙి గటిఙ వెహ్సిన. అయావలె మీరు పులాఙ్‌ సిల్లి నెగ్గి దూరు లెకెండ్‌ మనిదెర్. నిజమె మీరు పులాఙ్‌ సిల్లి కొత్త దూరు నన్నికిదెర్, ఎందనిఙ్‌ ఇహిఙ పస్క పండొయ్‌దిఙ్‌ సప్ని గొర్రెపిల్ల లెకెండ్‌ యేసుప్రబు మా వందిఙ్‌ పూజ ఆత మనాన్. 8 అందెఙె పులాఙ్‌ మన్ని పడాఃయి దూరుదాన్‌ పిటం సుర్జి మాటు పండొయ్‌ కిమాట్. ఇహిఙ, ముఙాల మహి సెఇ అలవాటుఙ్, ముఙాల కిజి మహి సెఇ పణిఙాణిఙ్‌ మాటు పండొయ్‌ కిమాట్. నాను వెహ్సినిక ఇనిక ఇహిఙ, మాటు నిజం మన్నికాట్‌ని నమ్మిదెఙ్‌ తగ్నికాట్‌ ఆజి మంజినాట్. అయాలెకెండ్‌ మాటు పండొయ్‌ కినాట్. 9 రంకు బూలాని వరి వెట కూడ్ఃజి మన్‌మాట్‌ ఇజి మిఙి రాస్తి ఉత్రమ్‌దు రాస్త మన్న. 10 యా లోకమ్‌దు మన్ని రంకు బూలాని వరివెటనొ, లోబం కిని వరివెటనొ, డొఙ కిని వరివెటనొ, బొమ్మెఙ మాడిఃసిని వరివెటనొ మీరు ఎసెఙ్‌బా కూడ్ఃదెఙ్‌ ఆఏద్‌ ఇజి దన్నిఙ్‌ అర్దం సిల్లెద్‌. అయాలెకెండ్‌ మండ్రెఙ్‌ ఇహిఙ మీరు యా లోకం డిఃసి సొండ్రెఙ్‌ గదె? 11 నాను మిఙి రాస్తి మన్ని దన్నిఙ్‌ అర్దం ఇనిక ఇహిఙ, నమ్మితికాన్‌ ఇజి కూకె ఆతికాన్‌ ఎయెన్‌బా రంకు బూలానికాన్‌ ఆతిఙనో, లోబం కినికాన్‌ ఆతిఙనో, బొమ్మెఙ్ మాడిఃసినికాన్‌ ఆతిఙనో, సెఇ మాటెఙ్‌ వర్గినికాన్‌ ఆతిఙనో, కడు ఉణికాన్‌ ఆతిఙనో, ఇల్లు డెఃయ్‌జి డొఙ కినికాన్‌ ఆతిఙనో, నన్ని వన్ని వెట కూడ్ఃజి మండ్రెఙ్‌ ఆఏద్‌. వన్ని వెట బోజనమ్‌బా కిదెఙ్‌ ఆఎద్‌.

12 దేవుణు సఙమ్‌దిఙ్‌ వెల్లి మన్ని నమ్మిఇకార్‌ ఆతి వరి ముస్కు తీర్పు తీరిసినిక, నా పణి ఆఎద్‌. సఙమ్‌దు మన్ని వరి ముస్కు మీరు తీర్పు కిఇదెరా? 13 సఙమ్‌దిఙ్‌ వెల్లి మన్ని వరిఙ్‌ దేవుణునె తీర్పు తీరిస్నికాన్. అందెఙె, “అయ సెఇ వన్నిఙ్‌ మీ నడిఃమిహన్‌ వెల్లి పోక్తు”.

6

నమ్మిత్తి వరి నడిఃమి గొడఃబెఙ్‌ మహిఙ

1 మీ లొఇ ఒరెన్‌ మరి ఒరెన్‌ వన్ని వెట గొడఃబ మహిఙ, దేవుణుదిఙ్‌ సెందితివరి ఎద్రు రెఎండ, వాండ్రు ఎందనిఙ్‌ నమ్మిఇ వరి ఎద్రు తీర్పు వందిఙ్‌ సొన్సినాన్‌? 2 దేవుణుదిఙ్‌ సెందితికార్‌ యా లోకమ్‌దిఙ్‌ తీర్పు తిరిసినార్లె ఇజి మీరు నెస్‌ఇదెరా? మీరు యా లోకమ్‌దిఙ్‌ తీర్పు తీరిసినికిదెర్‌ ఆతిదెర్. అయ లెకెండ్‌ మహివలె మీ లొఇ మని గొడఃబెఙ వందిఙ్‌ తీర్పు తీరిస్తెఙ్‌ మీరు అట్‌ఇతిదెరా? 3 మాటు దేవుణు దూతరిఙ్‌ తీర్పు తీరిసినికాట్‌ ఇజి మీరు నెస్‌ఇదెరా? ఆహిఙ యా లోకమ్‌దిఙ్‌ సెందితి సఙతిఙ వందిఙ్, మరి తీరిస్తెఙ్‌ అట్నికాట్. 4 అందెఙె నని గొడఃబెఙ్‌ మీ నడిఃమి మహిఙ, వనకాఙ్‌ తీర్పు తీరిస్తెఙ్‌ ఎందనిఙ్‌ మీరు సఙమ్‌దు ఇనికబా ఆఇవరి ఎద్రు తీర్పు వందిఙ్‌ బస్నిదెర్‌? 5 మీరు సిగు ఆదెఙ్‌ ఇజినె ఇక్క నాను వెహ్సిన. దేవుణుదిఙ్‌ నమ్మిత్తి వరి లొఇ మని గొడఃబెఙ్‌ తీరిస్తెఙ్‌ అట్నికాన్‌ ఎయెన్‌బా మీ నడిఃమి సిల్లెండ్రా? 6 గాని ఒరెన్‌ నమ్మిత్తికాన్‌ మరి ఒరెన్‌ నమ్మిత్తి వన్ని వెట గొడఃబెఙ్‌ ఆజి కోర్టుదు సొన్సినిదెర్. అక్కాదె ఆఏండ తీర్పు వందిఙ్‌ నమ్మిఇ వరి ఎద్రు తగుదిఙ్‌ బసయి కిజినిదెర్.

7 మీ నడిఃమి ఎయెరిఙ్‌బా ఒరెన్‌ వెట కోర్టు కిత్తి మని గొడఃబెఙ్‌ మన్నె ఇహిఙ మీరు పూర్తి అడిగి అర్తి మనిదెర్. కోర్టు కిని దనిఙ్‌ ఇంక మీ వెట కిత్తి తపు బరిసినికాదె నెగెద్. కోర్టు కిని దనిఙ్‌ ఇంక డొఙ కిజి ఒతిక డిఃసినికకాదె నెగెద్. 8 గాని మీరె మొసెం కిజినిదెర్, తపు కిజినిదెర్. యాక నమ్మిత్తి కూలెఙ వెటనె మీరు కిజినిదెర్.

9 సెఇ పణిఙ్‌ కినికార్‌ దేవుణు ఏలుబడిఃదు మండ్రెఙ్‌ అట్‌ఎర్‌ ఇజి మీరు నెస్‌ఇదెరా? మీరు ఒడ్ఃబినిబాన్‌ తపు కిమాట్. రంకు బూలానికార్, బొమ్మెఙ మాడిఃసినికార్, సాని బూలానికార్, మొగవరి వెట కూడ్ని మొగ్గకొడొఃర్, 10 డొఙ కినికార్, లోబం కినికార్, ఎస్తివలెబా కడు ఉణిజి సోసి మంజినికార్, దూసలాడిఃజినికార్, ఇల్లు డెఃయ్‌జి డొఙ కినికార్, నినికార్‌ ఎయెర్‌బా దేవుణు ఏలుబడిఃదు మండ్రెఙ్‌ అక్కు మనికార్‌ ఆఎర్. 11 మీ లొఇ సెగొండార్‌ యా లెకెండ్‌నె మహిదెర్. గాని మీ పాపమ్‌కాణిఙ్‌ నొరె ఆజి సుబరం ఆతికిదెర్. మా ప్రబు ఆతి యేసుక్రీస్తు పేరుదాన్‌ని, మా దేవుణు ఆత్మదాన్‌ నీతినిజాయ్తిమనికార్‌ ఆతికిదెర్. మరి ఏలు దేవుణు వందిఙ్‌ కేట ఆతికిదెర్.

రంకు బూలానిక

12 “ఇనిక కిదెఙ్‌బా మఙి అక్కు మనాద్, ఇని అడ్డు సిల్లెద్‌”, ఇజి మీరు వెహ్సినిదెర్. గాని విజు పణిదిఙ్‌ వానికెఙ్‌ ఆఉ ఇజి నాను వెహ్సిన, “ఇనిక కిదెఙ్‌బా నఙి అక్కు మనాద్, ఇని అడ్డు సిల్లెద్”. అహిఙ్‌బా నాను కిని దని లొఇ ఇనికబా నఙి ఉండ్రి అలవాటు లెకెండ్‌ మండ్రెఙ్‌ నాను సరి సిఎ. ఎందనిఙ్‌ ఇహిఙ అయక సిల్లెండ బత్కిదెఙ్‌ ఇజి ఉండ్రి అలవాటుదిఙ్‌ అణఙిజి మన్‌ఎ. 13 “తిండి పొటదిఙ్‌ సర్ద వందిఙ్‌ని పొట తిండి ఊణి వందిఙ్‌నె తయార్‌ కిత మనాద్”, ఇజి మీ లొఇ సెగొండార్‌ వెహ్సినిదెర్. గాని వాని కాలమ్‌దు పొట గాని తిండి గాని అక్కర్‌ సిల్లెద్‌. అందెఙె దేవుణు రుండి వనకాఙ్‌ సిల్లెండ కినాన్‌లె”, ఇజి నాను వెహ్సిన. ఒడొఃల్‌ రంకు బూలాని వందిఙ్‌ ఆఎద్‌ ఇజి నాను గటిఙ వెహ్సిన. గాని మా ఒడొఃల్‌ ప్రబు వందిఙ్‌ పణి కిదెఙ్‌నె. ఒడొఃల్‌ వందిఙ్‌ సూణికాన్‌ ప్రబునె. 14 దేవుణు వాని కాలమ్‌దు మా ఒడొఃలుఙు సాతి వరిబాణిఙ్‌ వన్ని సత్తుదాన్‌ నిక్నాన్‌లె.అయావలె సాతి వరిబాణిఙ్‌ ప్రబుఙ్‌ నిక్తి లెకెండ్‌ మఙిబా నిక్నాన్. 15 మీ ఒడొఃల్‌ క్రీస్తు ఒడొఃల్‌ ఆతి దేవుణు సఙమ్‌దు మని నమ్మిత్తి వరి వెట కూడిఃతి మనికెఙ్‌ ఇజి మీరు నెస్‌ఇదెరా? అయాలెకెండ్‌ మహిఙ ఎయెన్‌బా క్రీస్తు వెట కూడిఃతి మని వన్ని ఒడొఃల్‌ ఉండ్రి సాని దనివెట కుడుఃప్తిఙ అయాక తగ్నాదా? ఆఏద్‌, వాండ్రు ఎసెఙ్‌బా అయక కిదెఙ్‌ ఆఎద్. 16 సాని దనివెట కూడ్ఃనికాన్‌ దని వెట కూడ్ఃజి ఉండ్రె ఒడొఃల్‌ ఆతి లెకెండ్‌ మనాద్, ఇజి మీరు నెస్‌ఇదెరా?. “వారు రిఎర్‌ ఉండ్రె ఒడొఃల్‌ ఆన మంజినార్”, ఇజి దేవుణు మాటదు రాస్త మనాద్. 17 గాని వన్నిఙ్‌ వాండ్రె ప్రబు వెట కుడుఃపె ఆతి మనికాన్, వాండ్రు ఒడిఃబిని దని లొఇ ప్రబు ఆత్మ వెట ఉండ్రె ఆజి మంజినాన్.

18 రంకు బూలాఎండ దని బాణిఙ్‌ దూరం ఉహ్‌క్సి మండ్రు. లోకుర్‌ కిజిని విజు పాపమ్‌కు ఒడొఃల్‌దిఙ్‌ వెల్లి మనికెఙ్‌నె. గాని రంకు బూలానికాన్‌ వన్ని సొంత ఒడొఃల్‌దిఙ్‌ వెత్రెకం కిజినాన్. 19 దేవుణు బాణిఙ్‌ మిఙి దొహ్‌క్తి మని మీ లొఇ మని దేవుణు ఆత్మ మంజిని గుడిఃనె మీ ఒడొఃల్‌ ఇజి మీరు నెస్‌ఇదెరా? అందెఙె మీరు మీ సొంత ఆఇదెర్. 20 మీరు గొప్ప కరిదాన్‌ కొలె ఆతి మహికిదెర్. అందెఙె మీ ఒడొఃల్‌దాన్‌ దేవుణుదిఙ్‌ గవ్‌రం సీదు.

7

పెండ్లి వందిఙ్‌ వెహ్నిక

1 మీరు రాస్తిమని సఙతిఙ వందిఙ్‌ ఏలు నాను వెహ్సిన. పెండ్లి ఆఏండ మంజినిక మొగ్గ కొడొఃదిఙ్‌ నెగెద్. 2 గాని రంకు బూలానిక లావ్‌ మనిఙ్‌ ఒరెన్‌ ఒరెన్‌ వన్నిఙ్‌ సొంత బోదెలి మండ్రెఙ్. విజు బోదెకాఙ్‌ వరి సొంత మాసి మండ్రెఙ్‌ వలె. 3 మాసి ఆల్సి వందిఙ్‌ కిదెఙ్‌ మనికెఙ్‌ విజు కిజి మండ్రెఙ్‌ వలె. ఆల్సిబా మాసి వందిఙ్‌ అయాలెకెండ్‌నె మండ్రెఙ్‌ వలె. 4 ఆల్సి ఒడొఃల్‌ దనిఙె సొంతం ఆఏండ దని మాసిఙ్‌బా సెందితిక. అయలెకెండ్‌నె మాసి ఒడొఃల్‌ వన్నిఙె సొంతం ఆఏండ వన్ని ఆల్సిఙ్‌బా సెందితిక. 5 పార్దనం కిని వందిఙ్‌ మిఙి సమయం దొహ్‌క్ని వందిఙ్‌నె ఆఏండ, రిఎర్‌ కూడ్ఃజి ఒప్‌ఎండ మీరు కేట కేట మండ్రెఙ్‌ ఆఎద్. గాని మీ ఆసెఙ అణస్పె ఆజి మండ్రెఙ్‌ అట్‌ఎండ మనిఙ్, సయ్తాను మిఙి తపు కిబిసి అర్‌ప్తెఙ్‌ సరి సిఎండ ఉండ్రెబానె కూడ్ఃజి మండ్రు. 6 మిఙి యాలెకెండ్‌ కిదెఙ్‌ ఆనాద్‌ ఇజి యాక నాను వెహ్సిన, గాని ఉండ్రి ఆడ్ర లెకండ్‌ ఆఎద్. 7 విజెరె నాను మని లెకెండ్‌ పెండ్లి ఆఏండ మహిఙ బాగ మనాద్‌ ఇజి ఆస ఆజిన. గాని ఒరెన్‌ ఒరెన్‌ వన్నిఙ్‌ దేవుణు బాణిఙ్‌ ఉండ్రి ఉండ్రి వరం దొహ్‌క్త మనాద్. ఒరెన్‌ వన్నిఙ్‌ యా వరం, మరి ఒరెన్‌ వన్నిఙ్‌ మరి ఉండ్రి వరం.

8 ఏలు పెండ్లి ఆఇ వరి వెటని రాండి బోదెకాఙ్‌ నాను వెహ్సినిక ఇనిక ఇహిఙ, నాను మంజిని లెకెండ్‌ పెండ్లి ఆఏండ మంజినికాదె వరిఙ్‌ నెగెద్. 9 గాని వరి ఆసెఙ అణస్పె ఆజి మండ్రెఙ్‌ అట్‌ఎర్‌ ఇహిఙ వారు పెండ్లి ఆదెఙ్‌ వలె. ఎందనిఙ్‌ ఇహిఙ మన్సుదు ఉత్‌పుత్‌ ఆజి సిసుదాన్‌ వెయ్‌ని లెకెండ్‌ మనిదనిఙ్‌ ఇంక పెండ్లి ఆనిక నెగెద్.

10 పెండ్లి ఆతి వరిఙ్‌ నాను సీజిని ఆడ్ర, నానె ఆఏద్‌ దేవుణు సిజిని ఆడ్ర ఇనిక ఇహిఙ, ఆల్సి, దని మాసిఙ్‌ డిఃసి సొండ్రెఙ్‌ ఆఎద్. 11 అది మాసిఙ్‌ డిఃసి సొహిఙ మరి ఉండ్రి పెండ్లి ఆదెఙ్‌ ఆఎద్. మరి పెండ్లి ఆఏండ మండ్రెఙ్‌ ఇస్టం సిల్లెద్‌ ఇహిఙ, దని మాసి వెట రాజినం ఆజి సమాదనం ఆజి మండ్రెఙ్‌ వలె. మరి ఒరెన్‌ మాసి వన్ని ఆల్సిఙ్‌ డిఃసి సీదెఙ్‌ ఆఏద్‌ ఇజిబా వన్ని ఆడ్ర మనాద్.

12 మహి వరిఙ్‌ నాను వెహ్సినిక ఇనిక ఇహిఙ, ప్రబు ఆఎన్‌ నానె, నమ్మితికాన్‌ ఆతి ఒరెన్‌ వన్ని ఆల్సి నమ్మిఇకాద్‌ ఇహిఙ్‌బా, అది వన్ని వెటనె బత్కినాద్‌ ఇహిఙ వాండ్రు దనిఙ్‌డిఃసి సీదెఙ్‌ ఆఎద్. 13 మరి, ఉండ్రి నమ్మిత్తికాద్‌ ఆతి బోదెల్‌దిఙ్, మాసి నమ్మిఇకాన్‌ ఇహిఙ్‌బా దని వెటనె వాండ్రు బత్‌కినాన్‌ ఇహిఙ అది వన్నిఙ్‌ డిఃసి సీదెఙ్‌ ఆఎద్. 14 ఎందనిఙ్‌ ఇహిఙ నమ్మిఇకాన్‌ ఆతి మాసి నమ్మిత్తికాద్‌ ఆతి వన్ని ఆల్సి వెట దేవుణు వందిఙ్‌ కేట ఆతికాన్‌ కిబె ఆత మనాన్. అయా లెకెండ్‌నె నమ్మిఇతికాద్‌ ఆతి ఆల్సి నమ్మితికాన్‌ ఆతి దని మాసి వెట దేవుణు వందిఙ్‌ కేట ఆతికాద్‌ కిబె ఆత మనాద్. యా లెకెండ్‌ సిల్లెండ మహిఙ మీ పొటాద్‌ పుట్తి కొడొఃర్, దేవుణుదిఙ్‌ నమ్మిఇ వరి కొడొఃర్‌ లెకెండ్‌ మంజినార్, గాని ఏలు దేవుణు వందిఙ్‌ ఆతికారె.

15 గాని ఆల్సి మాసిర్‌ లొఇ నమ్మిఇకాన్‌ ఆతి మాసి గాని నమ్మిఇకాద్‌ ఆతి ఆల్సి గాని డిఃసి సీదెఙ్‌ ఇజి ఆస ఆతిఙ ఆహె కిపిర్. అయాలెకెండ్‌ జర్గినివలె, నమ్మితికాన్‌ నమ్మిఇ దనిఙ్‌ గాని నమ్మిత్తికాద్‌ నమ్మిఇ వన్నిఙ్‌ గాని కూడ్ఃజి మన్‌అ ఇజి బలవంతం కిదెఙ్‌ ఆఎద్. సమాదనమ్‌దాన్‌ బత్కిదెఙ్‌ ఇజినె దేవుణు మిఙి కూక్త మనాన్. 16 ఓ, బోదెలి నీ మాసిఙ్‌ దేవుణు రక్సిస్ని లెకెండ్‌ కిదెఙ్‌ అట్నిదొ సిల్లెదొ ఇజి నీను ఎలాగ నెస్ని? ఓ, మొగకొడొః నీ ఆల్సిఙ్‌ దేవుణు రక్సిస్తి లెకెండ్‌ కిదెఙ్‌ అట్నిదొ సిల్లెదొ ఇజి నీను ఎలాగ నెస్ని?

17 ఒరెన్‌ ఒరెన్‌ ఎలాగ బత్కిదెఙ్‌ ఇజి దేవుణు ఒపసెప్త మనాండ్రొ అయాలెకెండ్‌ మండ్రెఙ్‌ వలె. ఎలాగ మండ్రెఙ్‌ ఇజి దేవుణు కూక్త మనాండ్రొ దనిఙ్‌ తగితి లెకెండ వారు మండ్రెఙ్‌ వలె. ఇక్కదె విజు సఙమ్‌కాఙ్‌ నాను సితి మని రూలు. 18 ఎయెన్‌బా దేవుణు వన్నిఙ్‌ కూక్తివలె సునతి కిబె ఆతికాన్‌ ఇహిఙ వాండ్రు సునతి కిబె ఆతి లెకెండ్‌నె మండ్రెఙ్‌ వలె. అయాక మారిస్తెఙ్‌ సుడ్ఃదెఙ్‌ ఆఎద్. మరి ఒరెన్‌ దేవుణు వన్నిఙ్‌ కూక్తి వలె సునతి కిబె ఆఇకాన్‌ ఇహిఙ వాండ్రు సునతి కిబె ఆదెఙ్‌ సుడ్ఃదెఙ్‌ ఆఎద్. 19 సునతి కిబె ఆతిఙ్‌బా ఇనిక సిల్లెద్‌. సునతి కిబె ఆఇఙ్‌బా ఇనిక సిల్లెద్‌. దేవుణు ఆగ్నెఙ్‌ లొఙిజి నడిఃనికాదె ముకెలమతిక. 20 ఒరెన్‌ వన్నిఙ్‌ ఎలాగ మహివలె దేవుణు వన్నిఙ్‌ కూక్త మనాండ్రొ అయలెకెండ్‌నె వాండ్రు మండ్రెఙ్‌ వలె. 21 నీను వెట్టిపణి కిజి మహిఙ్‌ కూకె ఆతిఙ దని వందిఙ్‌ బాద ఆమ. అబెణిఙ్‌ విడుఃదల ఆదెఙ్‌ నిఙి అక్కు మనాద్‌ ఇహిఙ ఆహె కిఅ. 22 ఒరెన్‌ వెట్టిపణి కినికాన్‌ ఆతి మహిఙ్‌ దేవుణు ముస్కు నమకం ఇట్తాన్‌ ఇహిఙ వాండ్రు దేవుణుదిఙ్‌ సెందితికాన్‌ నీ పాపమ్‌కాఙ్‌ విడుఃదల ఆతి లెకెండ్‌ ఆజినాన్. అయలెకెండ్‌నె అక్కు మనికాన్‌ దేవుణు ముస్కు నమకం ఇట్తాన్‌ ఇహిఙ వాండ్రు క్రీస్తు వందిఙ్‌ వెట్టిపణి కినికాన్‌ లెకెండ్‌ ఆజినాన్. 23 నండొ విలువదాన్‌ కొలె ఆతికార్‌ మీరు, అందెఙె లోకురి బుద్దిదిఙ్‌ వెట్టిపణి కినివరి లెకెండ్‌ ఆమాట్. 24 నమ్మిత్తికిదెర్‌ ఆతి మా తంబెరిఙాండె, ఒరెన్‌ ఒరెన్‌ ఎలాగ మండ్రెఙ్‌ ఇజి దేవుణు ఇట్త మనాండ్రొ అయాలెకెండ్‌ మండ్రెఙ్‌ వలె. ఎలాగ మహివలె దేవుణు కూక్త మనాండ్రొ అయలెకెండ్‌నె దేవుణు వందిఙ్‌ బత్కిదెఙ్‌ వలె. 25 ఏలు విడ్డి అయ్‌లిక వందిఙ్‌ నఙి ప్రబు బాణిఙ్‌ ఇని ఆడ్ర సిల్లెద్‌. గాని దేవుణు కనికారమ్‌దాన్‌ నమ్మిదెఙ్‌ తగ్నికాన్‌ ఇజి నఙి ఒడ్ఃబిజిని వందిఙ్‌ నాను ఒడ్ఃబినికెఙ్‌ వెహ్సిన. 26 యా లోకమ్‌దు ఏలుమని కస్టమ్‌కు సుడ్ఃతిఙ ఎయెన్‌బా వాండ్రు మని లెకెండ్‌నె మహిఙ నెగెద్‌ ఇజి నాను ఒడిఃబిజిన. 27 నీను పెండ్లి ఆతి మనిదా? అహిఙ డిఃసి సీదెఙ్‌ సుడ్ఃమా. పెండ్లి ఆఏండ మహిఙ పెండ్లి ఆదెఙ్‌ సుడ్ఃమా. 28 నీను పెండ్లి ఆతిఙ పాపం ఆఎద్. విడిఃఅయ్‌లి పెండ్లి ఆతిఙ పాపం ఆఎద్. గాని పెండ్లి ఆతి వరిఙ్‌ యా బత్కుదు నండొ కస్టమ్‌కు మంజినె. అయాకెఙ్‌ మిఙి రెఎండ మండ్రెఙ్‌ ఇజినె నాను కోరిజిన.

29 తంబెరిఙాండె, నాను వెహ్సినిక ఇనిక ఇహిఙ ఏర్పాటు కిత్తిమని సమయం ఆదెఙ్‌ కాలం కండెక్‌నె మనాద్. ఆల్సిక్‌ మనికార్‌ ఏలుదాన్‌ ఆల్సిక్‌ సిలివరి లెకెండ్‌ బత్‌కిదెఙ్. 30 అడఃబనికార్‌ అడఃబఇ వరి లెకెండ్‌ మండ్రెఙ్‌ వలె, సర్ద ఆనికార్‌ సర్ద ఆఇకార్‌ లెకెండ్‌ మండ్రెఙ్‌ వలె, కొణికార్‌ మాపు కొటిక మా వందిఙ్‌ ఇడెః ఆనికాప్‌ ఆఏప్‌ ఇజి మండ్రెఙ్‌ వలె. 31 యా లోకమ్‌దు మనికెఙ్‌ వాడ్ఃజినికార్‌ వనక వందిఙ్‌ మని ఆసదాన్‌ మన్సు నిండ్రిజి మండ్రెఙ్‌ ఆఎద్. యా లోకం ఏలు మని లెకెండ్‌ ఎస్తివలెబా మన్‌ఎండ, సిల్లెండ ఆనాద్‌లె. 32 మీరు విసారిసి మంజిని వరి లెకెండ్‌ మండ్రెఙ్‌ ఆఏద్‌ ఇజి నాను కోరిజిన. పెండ్లి ఆఇకాన్‌ ఎలాగ ప్రబుఙ్‌ సర్ద కిదెఙ్‌ అట్న ఇజి ప్రబుఙ్‌ సెందితి సఙతిఙ్‌ వందిఙ్‌ ఒడిఃబిజి మంజినాన్. 33 పెండ్లి ఆతికాన్‌ ఎలాగ ఆల్సిఙ్‌ సర్ద కిదెఙ్‌ అట్న ఇజి యా లోకమ్‌దిఙ్‌ సెందితి సఙతిఙ వందిఙ్‌ ఒడిఃబిజి మంజినాన్. 34 వాండ్రు రుండి దరొటు లాగె ఆజినాన్. అయాలెకెండ్‌నె పెండ్లి ఆఇ బోదెలి గాని ఉండ్రి విడ్డిః అయ్‌లి గాని దేవుణుదిఙ్‌ సెందితి సఙతిఙ వందిఙ్‌ ఎత్తు కిజి మంజినాద్. పూర్తి ఆత్మదాన్‌ పూర్తి ఒడొఃల్‌దాన్‌ దేవుణు వందిఙ్‌ కేట మండ్రెఙ్‌ ఇజి అది ఒడ్ఃబిజినాద్. గాని పెండ్లి ఆతికాద్‌ మాసిఙ్‌ ఎలాగ సర్ద కిదెఙ్‌ అట్న ఇజి యా లోకమ్‌దిఙ్‌ సెందితి వన్కా వందిఙ్‌ ఒడిఃబిజి మంజినాద్. 35 మీరు నెగెండ్‌ మండ్రెఙ్‌ ఇజినె నాను వెహ్సిన, మిఙి అడ్డు కిదెఙ్‌ ఇజి సిల్లెద్‌. మీరు ఇతల్‌ అతాల్‌ ఆఏండ దేవుణు దరొట్‌ నెగెండ మంజి బత్‌కిదెఙ్‌ ఇజి వెహ్సిన. 36 ఎయెన్‌బా, వన్ని వందిఙ్‌ పేరు కిత్తి అయ్‌లిదిఙ్ పెండ్లి కిఎండ మంజి, దనిఙ్‌ సిగు కిబిస్నాన్‌ ఇజి వన్నిఙ్‌ తోరితిఙ, దనిఙ్‌ వయ్‌సు డాట్సినాద్‌ ఇజి ఒడిఃబిజి దనివెట పెండ్లి ఆదెఙ్‌ వలె ఇజి ఒడ్ఃబితిఙ వాండ్రు కోరిజిన లెకెండ్‌ కిదెఙ్‌ వలె. వాండ్రు కినిక పాపం ఆఎద్. వారు పెండ్లి ఆదెఙ్‌ వలె. 37 ఎయెన్‌బా పెండ్లి ఆదెఙ్‌ ఇని బలవంతం సిల్లెండ, వన్నిఙ్‌ వాండ్రె వన్ని గర్బం గదిస్‌ఎండ పూర్తి అణసె ఆదెఙ్‌ అట్నాన్‌ ఇజి అయ అయ్‌లి వెట నాను పెండ్లి ఆఎ ఇజి, అయా సఙతి వందిఙ్‌ వన్ని మన్సుదు గటిఙ తీర్మనం కిత్తాన్‌‌ ఇహిఙ, వాండ్రు కిని తీర్మనమ్‌బా నెగ్గికాదె.

38 అందెఙె వన్నిఙ్‌ పేరు కిత్తి అయ్‌లిదిఙ్ పెండ్లి కినికాన్‌ నెగ్గిక కిజినాన్. అయాలెకెండ్‌ పెండ్లి ఆఇకాన్‌ మరి ఒదె నెగ్గిక కిజినాన్.

39 మాసి బత్కితి మనిదాక ఆల్సి వన్ని వెట మండ్రెఙ్‌ వలె. వాండ్రు సాతిఙ దనిఙ్‌ ఇస్టమాతి వన్ని వెట పెండ్లి ఆదెఙ్‌ ఆనాద్‌ గాని వాండ్రు ప్రబుఙ్‌ సెందితికాన్‌ ఆజి మండ్రెఙ్‌ వలె. 40 అది రాండిణి లెకెండ్‌నె మహిఙ ఒదె సర్దదాన్‌ మండ్రెఙ్‌ ఆనాద్‌ ఇజి నాను ఒడిఃబిజిన, నఙిబా దేవుణు ఆత్మ మంజి నాను ఒడిఃబిని దని లొఇ నఙి నడిఃపిస్నాన్‌ ఇజి నాను ఒడిఃబిజిన.

8

బొమ్మెఙ పూజ సితిమని బోజనం వందిఙ్‌

1 ఏలు బొమ్మెఙ పూజ సితి బోజనం వందిఙ్‌ వెహ్సిన. మాటు విజెటె గెణం మనికాట్‌ ఇజి నెసినాట్. గాని అయా లెకెండ్‌ మని గెణం పొఙిస్పిసినాద్. గాని మా లిఇ ఒరెన్‌ వన్నిఙ్‌ మరి ఒరెన్‌ వెట ప్రేమ మహిఙ దేవుణు ముస్కు మని నమకమ్‌దు పిరిప్తెఙ్‌ అట్నాట్. 2 ఎయెన్‌బా, నాను ఇనికాదొ నెస్నికాన్‌ ఇజి ఒడ్ఃబితిఙ, వాండ్రు నెస్తెఙ్‌ మని లెకెండ్‌ ఇనికబా నెస్తికాన్‌ ఆఎన్. 3 గాని దేవుణుదిఙ్‌ ప్రేమిసిని వన్నిఙ్‌ దేవుణుదిఙ్‌ సెందితి వన్ని లెకెండ్‌ వాండ్రు సుణాన్. 4 అందెఙె బొమ్మెఙ పూజ సితికెఙ్‌ తిని వందిఙ్‌ వెహ్సిన. ఉండ్రి బొమ్మ ఇహిఙ యా లోకమ్‌దు ఇనికబా ఆఇక ఇజి మాటు నెసినాట్. మరి దేవుణు ఒరెండ్రె మనాన్‌ మరి ఒరెన్‌ దేవుణు సిల్లెన్‌ ఇజి మాటు నెస్త మనాట్. 5 దేవుణు ఇజి కూకె ఆనికెఙ్‌ ఇజి నండొ మహిఙ్‌బా, నిజమె ప్రబుని దేవుణు ఇజి కూకె ఆనికెఙ్‌ నండొ మన్నె. ఆగాసమ్‌దు గాని బూమి ముస్కు గాని దేవుణు ఇజి పేరు కూకె ఆనికెఙ్‌ నండొ మన్నె. 6 గాని మఙి ఒరెండ్రె దేవుణు మనాన్, వాండ్రు మా బుబ్బ. వన్ని బాణిఙె మనికెఙ్‌ విజు కల్గితె. వన్ని వందిఙ్‌ మాటు బత్కిజినాట్. మఙి యేసు క్రీస్తు ఒరెండ్రె మా ప్రబు ఆతికాన్. మనికెఙ్‌ విజు వన్ని వెటనె తయార్‌ ఆతె. వన్ని వెటనె మాటు బత్కినాట్.

7 గాని యాక విజెరె నెస్‌ఎర్. దేవుణుదిఙ్‌ నమ్మిత్తికార్‌ సెగొండార్‌ ఏలుబా బొమ్మెఙ్‌ నిజమె దేవుణు ఇజి ఒడ్ఃబిజినార్. అందెఙె వారు నని బోజనం కినివలె, నిజమె ఆక బొమ్మెఙ పూజ సితికెఙ్‌ ఇజి ఒడ్ఃబిజినార్. యాలెకెండ్‌ ఒడ్ఃబిజినె వారు ఉణార్. అందెఙె వారు నని బోజనం కిత్తార్‌‌ ఇహిఙ, వారు పాపం కిత్తార్‌ ఇజి వరి గర్బం గదిసి మంజినాద్. 8 గాని ఉణి బోజనమ్‌దాన్‌ మాటు దేవుణుదిఙ్‌ డగ్రు ఆదెఙ్‌ అట్‌ఎట్. మాటు ఉణెఎండ మహిఙ ఇనికాదొ గొప్ప విలువాతిక మఙి నస్టం ఆఎద్. మాటు ఉటిఙ ఇనికాదొ గొప్ప విలువాతిక మఙి లాబమ్‌బా మన్‍ఎద్‍.

9 అహిఙ ఇనికబా కిదెఙ్‌ నిఙి మని అక్కుదాన్, మన్సుదు దయ్‌రం సిల్లి వరిఙ్‌ తొరొ ఇడ్ని లెకెండ్‌ మండ్రెఙ్‌ ఆఎద్. 10 ఎందనిఙ్‌ ఇహిఙ, యా గెణం మని నీను, బొమ్మెఙ మని గుడిఃదు బోజనం కిజి మంజినిక, మన్సుదు దయ్‌రం సిలికాన్‌ ఒరెన్‌ సుడ్ఃతిఙ, బొమ్మెఙ పూజ సితికెఙ్‌ తిండ్రెఙ్‌ వాండ్రు దయ్‌రం తపె ఆనాన్. అయాలెకెండ్‌ కిజి వన్ని గర్బం వన్నిఙ్‌ గదిసి మంజినాద్. 11 ఎందనిఙ్‌ ఇహిఙ, యా మన్సుదు దయ్‌రం సిలి వన్ని వందిఙ్‌బా క్రీస్తు సాత మనాన్. గాని, “నఙి గెణం మనాద్‌”, ఇజి తోరె ఆజిని నీను కిజిని పణిఙాణిఙ్‌ నీను వన్నిఙ్‌ పాపం కిబిస్ని, మరి వన్నిఙ్‌ పాడ్ః కిజిని. 12 యా లెకెండ్‌ మీరు, గర్బం గదిసిని, దయ్‌రం సిల్లి తంబెరిఙ పడిఃఎండ పాపం కిజినిదెర్. ఎందనిఙ్‌ ఇహిఙ, నీను కిజిని పణిఙ్‌ సుడ్ఃజి తపు ఇజి ఒడ్ఃబినికెఙ్, వన్ని గర్బం గదిసినికెఙ్‌ వాండ్రుబా కిజి మంజినాన్. యా లెకెండ్‌ మీరు క్రీస్తుఙ్‌ పడిఃఇ పాపం కిజినిదెర్. 13 అందెఙె నాను ఉణిజిని దనిదటాఙ్‌ నా తంబెరి ఒరెన్‌ తప్సి సొన్సినాన్‌ ఇహిఙ, నా తంబెరి తప్సి సొన్‌ఎండ మండ్రెఙ్‌ ఇజి నాను ఎసెఙ్‌బా నన్ని కండ తిన్‌ఏ.

9

అపొస్తుడు ఆతి వన్నిఙ్‌ మన్ని అక్కుఙ్‌

1 నాను అక్కు మనికాన్‌ ఆఏనా? నాను అపొస్తుడు ఆఏనా? మా ప్రబు ఆతి యేసుఙ్‌ తొఏనా? మీరు, ప్రబు వందిఙ్‌ నాను కిత్తి పణిదిఙ్‌ పంట ఆఇదెరా? 2 నాను అపొస్తుడు ఇజి మహికార్‌ ‌ఒడ్ఃబిఎండ మహిఙ్‌బా, నిజమె మీ వందిఙ్‌ నాను అపొస్తుడునె. నాను ప్రబు వందిఙ్‌ అపొస్తుడు ఇని దనిఙ్‌ రుజుప్‌ మీరె. 3 నా ముస్కు తీర్పు కిని వరిఙ్‌ ఎద్రు నాను నా వందిఙ్‌ వెహ్సినిక యాక. 4 మాపు దేవుణు మాటెఙ్‌ నెస్‌పిస్తి వరిబాన్‌ లొసి ఉండెఙ్‌ తిండ్రెఙ్‌ మఙి అక్కు సిల్లెదా? 5 మహి అపొస్తురుఙ్‌ లెకెండ్‌ని, ప్రబు తంబెరిఙు ఆతివరి లెకెండ్‌ని, పేతురు లెకెండ్‌ నమ్మిత్తికాద్‌ ఆతి ఆల్సి వెట బుల్లెయ్‌ కిదెఙ్‌ మఙి అక్కు సిల్లెదా? 6 దేవుణు పణి కిజిని మహివరి లెకెండ్, మాపు దేవుణు పణి కినివలె నఙిని బర్నబెఙ్‌ తిండి వందిఙ్‌ పణి కిఎండ ఉణిజి తిండ్రెఙ్‌ అక్కు మనాద్. 7 వన్ని సొంత డబ్బు కర్సు కిజి ఎయెన్‌బా సయ్‌నమ్‌దు పణి కినాండ్రా? ద్రాక్స టోట ఉణుసి దని పట్కు తిన్‌ఇకాన్‌ ఎయెన్‌బా మనాండ్రా? గొర్రెఙ పోస కిజి వన్కా పాలు ఉణిఇకాన్‌ ఎయెన్‌బా మనాండ్రా? ఎయెర్‌బా మన్‌ఎర్. 8 యా మాటెఙ్‌ నాను లోకమ్‌దిఙ్‌ సెందితి వరి వజనె వెహ్‌ఎ. దేవుణు సిత్తి రూలుదుబా యా లెకెండ్‌నె వెహ్సినాద్. 9 “కలమ్‌దు మటిసిని డాఃను మూతుదు కిమా తొహ్‌మాట్”, ఇజి మోసె వెట దేవుణు సిత్తి రూలుదు రాస్త మనాద్. దేవుణు డాఃకు వందిఙ్‌నె విసారిస్నాండ్రా? 10 నిజమె, యాక మా వందిఙ్‌బా వెహ్‌ఎతాండ్రా? మా వందిఙ్‌ వెహ్తికెఙె. ఎందనిఙ్‌ ఇహిఙ, పంట పంటితిఙ, ఉండెఙ్‌ ఆనాద్‌ ఇజి ఉండ్రి ఆసదాన్‌ డూనికాన్‌ డూజినాన్. మటిసినికాన్‌బా అయ ఆసదాన్‌ మటిసినాన్. 11 మీ వందిఙ్‌ ఆత్మదిఙ్‌ సెందితికెఙ్‌ మాపు మీ నడిఃమి వితాప్‌ ఇహిఙ, అందెఙె మీ బాణిఙ్‌ మా ఒడొఃల్‌దిఙ్‌ కావాలిస్తికెఙ్‌ మాపు లొసె ఆతిఙ ఆక పెరి సఙతినా? 12 మీ బాణిఙ్‌ సాయం లొసె ఆదెఙ్‌ మహి వరిఙ్‌ అతికారం మనాద్‌ ఇహిఙ, మఙి వరిఙ్‌ ఇంక ఒద్దె అక్కు సిల్లెదా? గాని మాపు యా అతికారమ్‌దిఙ్‌ వాడ్ఃదెఙ్‌ సిల్లెద్‌. అక్కాదె అఎండ క్రీస్తు సువార్తదిఙ్‌ ఇని అడ్డుబా రెఎండ మండ్రెఙ్‌ ఇజి విజు వన్కాఙ్‌ బరిస్తాప్. 13 దేవుణు గుడిఃదు పణి కిజిని వరిఙ్‌ దేవుణు గుడిఃదాన్‌ బోజనం దొహ్‌క్నాద్. పూజ సీని మాల్లి పీటదు పణి కిజిని వరిఙ్‌ పూజ సిత్తి వన్కా లొఇహాన్‌‌ వంతు మనాద్‌ ఇజి మీరు నెస్‌ఇదెరా? 14 అయా లెకెండ్‌నె సువార్త వెహ్సిని వరిఙ్‌ బత్కుదిఙ్‌ కావిలిస్తికెఙ్‌ సువార్తదానె దొహ్‌క్తికెఙ్‌ ఇజి ప్రబు ఆడ్ర సిత్తా మనాన్.

15 గాని నాను ఇహిఙ యా అతికారం లొఇ ఇనికబా వాడ్ఃఎత. మీరు యా లెకెండ్‌ నఙి కినిదెర్‌లె ఇని ఆసదాన్‌ ఇక రాస్‌ఎత. నాను పొగ్‌డెః ఆజి వెహ్తి యా మాటెఙ్‌ ఎయెన్‌బా ఇని అర్దం సిల్లెండ కిని దనిఙ్‌ ఇంక నాను సాతిఙానె నెగెద్. 16 అహిఙ, నాను సువార్త సాటిసిన ఇజి పొగ్‌డెః ఆదెఙ్‌ నఙి అక్కు సిల్లెద్‌. ఎందనిఙ్‌ ఇహిఙ సువార్త సాటిస్తెఙ్‌ ఇజి ఉండ్రి బలవంతం నా లొఇ మనాద్. సువార్త సాటిస్‌ఎండ మహిఙ నఙి బాద. 17 నా సొంత ఇస్టమ్‌దాన్‌ నాను సువార్త సాటిస్తిఙ నఙి జీతం దొహ్‌క్నాద్. నా సొంత ఇస్టమ్‌దాన్‌ ఆఏండ కిత్తిఙ, నాను కిదెఙ్‌ ఇజి నఙి ఒప్పజెపె ఆతి పణి కిజిన ఇజి ఆజినాద్. 18 అహిఙ నఙి దొహ్‌క్ని జీతం ఇనిక? సువార్త సాటిసినివలె, నాను సువార్త సాటిసిని వరిఙ్‌ మని అతికారమ్‌దాన్‌ ఇనికబా నా వందిఙ్‌ గణస్తెఙ్‌ సుడ్ఃఎండ, సెడ్డినె కిదెఙ్‌ వలె. అక్కాదె నఙి దొహ్‌క్ని ఇనాయం.

19 నాను ఎయెరిఙ్‌బా అడిఃగి మనికాన్‌ ఆఏండ విజు దనిఙ్‌ అక్కు మనికాన్. గాని, నఙి అట్ని నసొండారిఙ్‌ దేవుణు దరిఙ్‌ కలప్తెఙ్‌ ఇజి నానె నఙి విజెరె వందిఙ్‌ వెట్టిపణి కిని వన్ని లెకెండ్‌ కిబె ఆత. 20 యూదురిఙ్‌ దేవుణు దరిఙ్‌ కలప్తెఙ్‌ ఇజి నాను వరి వందిఙ్‌ యూదురు లోకు లెకెండ్‌ ఆత. నాను మోసె రాస్తి రూలుఙ అడిఃగి మన్‌ఇకాన్‌ ఆతిఙ్‌బా మోసె రాస్తి రూలుఙ్‌ లొఙిని వరిఙ్‌ దేవుణు దరిఙ్‌ కలప్తెఙ్‌ ఇజి వరివందిఙ్‌ మోసె రాస్తి రూలుఙ్‌ లొఙితి వన్ని లెకెండ్‌ ఆత మన. 21 దేవుణు మోసె సితి రూలుఙ్‌ లొఙిఇ వరిఙ్‌ దేవుణు దరోట్‌ కుడుఃప్తెఙ్‌ ఇజి నాను వరి లెకెండ్‌ ఆత. దేవుణు మోసె వెట సితి రూలుఙ్‌ నాను లొఙిఎ ఇజి నాను వెహ్‌ఎ, గాని క్రీస్తు సిత్తి రూలుఙ్‌ లొఙిజి మంజిన. 22 సత్తు సిలి వరిఙ్‌ దేవుణు దరిఙ్‌ కుడుఃప్తెఙ్‌ ఇజ నాను సత్తు సిలి వన్ని లెకెండ్‌ ఆత. ఎలాగ ఆతిఙ్‌బా సెగొండారిఙ్‌ దేవుణు రక్సిస్తి లెకెండ్‌ కిదెఙ్‌ ఇజి నాను విజెరె వందిఙ్‌ ననివరి లెకెండ్‌ ఆత మన. 23 ఎందనిఙ్‌ ఇహిఙ దేవుణు బాణిఙ్‌ వాజిని దినమ్‌క వందిఙ్‌ సువార్త సాటిసిని నఙిబా వంతు మండ్రెఙ్‌ ఇజి యాకెఙ్‌ విజు నాను సువార్త వందిఙ్‌ కిజిన. 24 పందెం పోటిదు ఉహ్‌క్ని పందెమ్‌దు ఉహ్‌క్సినార్‌ విజేరె ఉహ్‌క్సినార్‌ గాని ఒరెన్‌ వన్నిఙె ఇనాయం దొహ్‌క్నాద్‌ ఇజి మీరు నెస్‌ఇదెరా? అందెఙె ఇనాయం దొహ్‌క్తెఙ్‌ ఇజినె మీరు పందెమ్‌దు ఉహ్‌క్తు. 25 పందెమ్‌దు పోటి ఆనికార్‌ విజెరె దనివందిఙ్‌ ఒజ ఆజి తయార్‌ ఆజినార్. సాణెం మంజి పాడ్ః ఆజి సొన్‌సిని టోపి దొహ్‌క్ని వందిఙ్‌ యాకెఙ్‌ విజు కిజినార్. గాని మఙి ఎలాకాలం మంజిని టొపినె దొహ్‌క్నాద్. 26 అందెఙె నాను గురి సుడ్ఃఎండ ఉహ్‌క్నికాన్‌ ఆఎ. నాను ముటి అసి గాలిదిఙ్‌ డెఃయ్‌ని నని వన్ని లెకెండ్‌ ఆఎ. 27 గాని మహి వరిఙ్‌ సువార్త సాటిసి వెనుక, ఇనాయం దొహ్‌కిఇ వన్ని లెకెండ్‌ నఙి నానె కిఎండ మండ్రెఙ్‌ ఇజి నా ఒడొఃల్‌దిఙ్‌ నెగెండ అడ్డిఃజి, నఙి వెట్టిపణి కిని వన్ని లెకెండ్‌ కిజిన.

10

ఇస్రాయేలు లోకురిఙ్‌ సుడ్ఃజి నెస్తెఙ్‌ మన్నికెఙ్.

1 తంబెరిఙాండె, మా అని గొగొర్‌ ఆతి యూదరు విజెరె మోసె వెట మహివలె ఇనిక జర్గిత మనాద్‌ మీరు నెగెండ నెసి మండ్రెఙ్‌ ఇజి నాను ఆస ఆజిన. దేవుణు వరివెట మనాన్‌ ఇజి ఉండ్రి గుర్తు లెకెండ్‌ దేవుణు వరి ముస్కు ఇడ్తి మని మొసొప్‌ అడిఃగి వారు నడిఃత మహార్‌. ఎరాని సమ్‌దారం ఇని సమ్‌దారం నడిఃమిహన్‌ వారు విజెరె వహ్తి బూమిదాన్‌ అతాహ పడక నడిఃత సొహార్‌. 2 వారు విజెరె మోసె వెట మొసొప్‌ అడిఃగి మంజి సమ్‌దారం నడిఃమిహన్‌ వహ్తి బూమిదాన్‌ నడిఃజి మహిఙ్, మోసె వెట బాప్తిసం లాగె ఆతి లెకెండ్‌ అతార్. ఎందనిఙ్‌ ఇహిఙ వారు మోసెఙ్‌ వరిఙ్‌ నెయ్కి లెకెండ్‌ వారు ఒప్పుకొటార్. 3 విజెరె దేవుణు సితి ఉండ్రె బోజనమ్‌నె ఉటార్. 4 వారు విజెరె సట్టుదాన్‌ దేవుణు రపిస్తి ఉండ్రె ఏరునె ఉటార్. అయ సటు క్రీస్తుఙ్‌ గుర్తు లెకెండ్‌నె మనాద్. ఎందనిఙ్‌ ఇహిఙ వాండ్రు ఇనికబా తకు సిల్లెండ వరిఙ్‌ కావాలిస్తికెఙ్‌ విజు సీజి నిజమె వరి వెట నడిఃజి మహాన్‌. 5 అయా లెకెండ్‌ మహిఙ్‌బా, వరి లొఇ నండోడారిఙ్‌ దేవుణు ఇస్టం ఆఏండ ఆతాన్. అందెఙె ఎయెర్‌బా మన్‌ఇ అయా అడిఃవిదు వరిఙ్‌ సప్త విసీర్‌తాన్. 6 ఇక్కెఙ్‌ విజు మాటు నెస్తెఙ్‌ ఇజి మఙి ఉండ్రి గుర్తు లెకెండ్‌ వరిఙ్‌ జర్గితె మన్నె. వారు సెఇ వనకాఙ్‌ వందిఙ్‌ ఆస ఆతి లెకెండ్‌ మాపు ఆస ఆఏండ జాగర్త మండ్రెఙ్‌ ఇజి. 7 వరి లొఇ సెగొండార్‌ లెకెండ్‌ బొమ్మెఙ మాడిఃసినికార్‌ ఆమాట్. “లోకుర్‌ తిండ్రెఙ్‌ ఉండెఙ్‌ బస్తార్, కర్జిదెఙ్‌ నీఙితార్”, ఇజి వరి వందిఙ్‌ దేవుణు మాటదు రాస్త మనాద్. 8 వరి లొఇ సెగొండార్‌ కిత్తి మహి లెకెండ్‌ మాటు రంకు బూలమాట్. ఉండ్రె రోజుదు ననికార్‌ ఇరువయ్‌మూండ్రి వెయుఙ్‌ లోకుర్‌ సాతార్. 9 వరి లొఇ సెగొండార్‌ కిత్తి మహి లెకెండ్‌ మాటు ప్రబుఙ్‌ పరిస కిదెఙ్‌ ఆఎద్. ననికార్‌ సరాస్‌ వెట సాతార్. 10 వరి లొఇ సెగొండార్‌ దేవుణు ముస్కు సణిఙితార్. వారు నాసనం కినికాన్‌ ఆతి దేవుణు దూత వెట సాతార్. మాటు దేవుణు ముస్కు సణిఙిదెఙ్‌ ఆఎద్.

11 మహివరిఙ్‌ తోర్‌దెఙ్‌ ఉండ్రి గుర్తు లెకెండ్‌ యాకెఙ్‌ వరిఙ్‌ జర్గితె. యా తరమ్‌ది ఆకర్‌ దినమ్‌దు బత్కిజిని మఙి బుద్ది వాదెఙ్‌ ఇజి గెపతం కిత్తి మని లెకెండ్‌ రాసి ఇడెః ఆత మనాద్. 12 అందెఙె ఎయెన్‌బా దేవుణు ముస్కు మని నమకమ్‌దు నాను గటిఙ నిల్సిన ఇజి ఒడ్ఃబితిఙ, వాండ్రు వెటనె పాపమ్‌దు అర్‌ఎండ జాగర్త మండ్రెఙ్‌ వలె. 13 మాములుక లోకురిఙ్‌ వాజిని పరిక్సెఙ్‌నె ఆఏండ మరి పెరికెఙ్‌ ఇనికెఙ్‌బా మిఙి రవుతె. దేవుణు నమ్మకమాతికాన్. అందెఙె ఓరిస్తెఙ్‌ అట్ని దనిఙ్‌ ఇంక పెరిక ఇనికబా మిఙి వాదెఙ్‌ వాండ్రు ఒప్‌ఏన్. అక్కాదె ఆఏండ వాజిని పరిక్సదిఙ్‌ నిల్సి మండ్రెఙ్‌ పరిక్స వెట తప్రె ఆదెఙ్‌ ఉండ్రి సరిబా తోరిస్నాన్‌లె.

దెయమ్‌క పండొయ్‌ని ప్రబు ఏర్పాటు కిత్తి బోజనం

14 అందెఙె నఙి ఇస్టమాతి తంబెరిఙాండె, బొమ్మెఙ మాడిఃసిని బాణిఙ్‌ దూరం ఉహ్‌క్సి మండ్రు. 15 మీరు నెగ్గి బుద్ది మనికిదెర్‌ ఇజినె నాను వర్గిజిన. నాను వెహ్సిని సఙతిఙ మీరె అర్దం కిజి సుడ్ఃదు. 16 మాటు విజెటె కూడ్ఃజి వానివలె, మాటు దేవుణు ఏర్పాటు కిత్తి బోజనం ఉణువలె, దేవుణుదిఙ్‌ వందనమ్‌కు వెహ్సి గినాదిక ఉణిజి, మాటు ఉండ్రె రొటె రుక్సి తినివలె క్రీస్తు నలదాన్‌ మఙి వాజిని నెగ్గి వన్కాఙ్‌ కూడ్ఃజి మంజినికాట్‌ ఆజినాట్. 17 రొటె ఉండ్రెనె, అయ ఉండ్రె రొటెదునె మాటు విజెటె కూడ్ఃజి తింజినాట్. అందెఙె నండొండార్‌ ఆతి మాటు ఉండ్రె ఒడొఃల్‌ ఆత మనాద్‌. 18 ఇస్రాయేలు లోకురిఙ్‌ సుడ్ఃదు, దేవుణుదిఙ్‌ సంద సుర్ని బాడ్డిదు సంద సీని వన్కాఙ్‌ తినికార్, దనివెట కూడ్ఃజి మంజినికార్‌ ఆఎరా? 19 అందెఙె బొమ్మెఙ పూజ సితి వనకాఙ్‌ లొఇ ఇనికబా మనాద్‌ ఇజినొ, బొమ్మెఙ లొఇ ఇనికబా మనాద్‌ ఇజినొ నాను వెహ్సినానా? 20 సిల్లెద్‌. గాని దేవుణు లోకుర్‌ ఆఇకార్‌ పూజెఙ్‌ సీనివలె దేవుణుదిఙ్‌ పూజ సీనినార్‌ ఇజి వారు ఒడ్ఃబిజినార్. గాని నిజమె వారు దెయమ్‌కాఙ్‌నె పూజ సీజినార్.అందెఙె మీరు దెయమ్‌క వెట కూడ్ఃజి మంజినిక నఙి ఇస్టం సిల్లెద్‌. 21 మీరు ప్రబు గినాదాన్‌ ఉణిజి మరి దెయమ్‌క గినదాన్‌బా ఉండెఙ్‌ అట్‌ఇదెర్. ప్రబు ఏర్పాటు కిత్తి బోజమమ్‌దుని దెయమ్‌క బోజనమ్‌దుబా ఒర్సె కూడ్ఃజి మండ్రెఙ్‌ అట్‌ఇదెర్. 22 దేవుణుదిఙ్‌ సెందితి గవ్‌రం తగ్ని లెకెండె వన్నిఙ్‌ సీదెఙ్‌ వలె. అయా లెకెండ్‌ కిఎండ ప్రబు కోపం రేపిస్తెఙ్‌ మాటు పణి కిజినాటా? మాటు వన్నిఙ్‌ ఇంక సత్తు మనికాటా? నమ్మిత్తి వన్నిఙ్‌ మని అక్కుఙ్‌ 23 “విజు వన్కా వందిఙ్‌ నఙి అక్కు మనాద్”, గాని విజు పణిదిఙ్‌ వానికెఙ్‌ ఆఉ. “విజు వనక వందిఙ్‌ నఙి అక్కు మనాద్‌”, గాని విజు నెగెండ్‌ పిరిప్నికెఙ్‌ ఆఉ. 24 ఎయెన్‌బా నఙి నానె నెగెండ్‌ మండ్రెఙ్‌ ఇజి తొఎండ మహికార్‌బా నెగెండ్‌ మండ్రెఙ్‌ ఇజి సుడ్ఃదెఙ్‌వలె.

25 మీ గర్బం మిఙి గదిస్‌ఎండ మహిఙ సతాదు పొర్ని ఇని కండబా తిండ్రు. 26 ఎందనిఙ్‌ ఇహిఙ, “యా బూమి ప్రబుదినె, దని ముస్కు మనికెఙ్‌ విజు వన్నివినె”, ఇజి దేవుణు మాటదు రాస్త మనాద్. 27 ఒరెన్‌ నమ్మిఇకాన్‌ మిఙి విందుదిఙ్‌ కూక్ని తనివలె, మిఙి ఆస మహిఙ సొండ్రు. గాని గర్బం గదిస్‌ఎండ, మి ఎద్రు ఇడ్నికెఙ్‌ ఇనికబా వెన్‌బాఎండ తిండ్రు. 28 గాని ఎయెన్‌బా, “యాక బొమ్మెఙ పూజ సితి దనిబాణిక”, ఇజి వెహ్తిఙ, వెహ్తి వన్ని వందిఙ్‌ని మీ గర్బం గదిసిని వందిఙ్‌ అక తిన్మాట్. 29 గర్బం గదిసిని వందిఙ్‌ ఇజి వెహ్ని వలె అక్క నీది ఆఎద్, వెహ్తివన్ని వందిఙ్‌నె వెహ్సిన. విజు వన్కా వందిఙ్‌ మఙి మని అక్కుదిఙ్‌ మరి ఒరెన్‌ వన్ని గర్బమ్‌దు మని ఆలోసనమ్‌దాన్‌ ఎందనిఙ్‌ మాపు తీర్పు కిబె ఆదెఙ్‌? 30 నాను అయా బోజనం వందిఙ్‌ దేవుణుదిఙ్‌ వందనమ్‌కు వెహ్సి ఉటిఙ, దేవుణుదిఙ్‌ వందనమ్‌కు వెహ్సి ఉటి బోజనం వందిఙ్‌ ఎందనిఙ్‌ నాను దూసె ఆదెఙ్‌ వలె.

31 అందెఙె మీరు ఉటిఙ్‌బా, తిహిఙ్‌బా, ఇనిక కిత్తిఙ్‌బా విజు దేవుణుదిఙ్‌ గొప్ప పేరు వాని లెకెండ్‌నె కిదు. 32 యూదురిఙ్‌ గాని, యూదురు ఆఇవ వరిఙ్‌ గాని, దేవుణు సఙమ్‌ది వరిఙ్‌ గాని తొరొడ్ని లెకెండ్‌ ఇనికబా కిఎండ మండ్రు. 33 నండొండారిఙ్‌ దేవుణు రక్సిస్తెఙ్‌ ఇజి, నాను నఙి నానె నెగెండ్‌ మండ్రెఙ్‌ ఇజి తొఎ. గాని మహికార్‌బా నెగెణ్‌ మండ్రెఙ్‌ ఇజి విజు వన్కా లొఇ విజెరిఙ్‌ సర్ద కిబిస్ని లెకండ్‌ నాను మంజిన. మీరుబా నాను కిజిని లెకండ్‌ కిజి మండ్రు.

11

దేవుణుదిఙ్‌ పొగిడిఃజి మాడిఃస్నిక

1 నాను క్రీస్తుఙ్‌ పోలిసి నడిఃసిని లెకెండ్‌ మీరు నఙి పోలిసి నడిఃదు. 2 నాను మిఙి నెస్‌పిస్తి బోదదిఙ్‌ డిఃస్‌ఎండ లొఙిజి నడిఃజినిదెర్‌ ఇజి, మరి విజు సఙతిఙ వందిఙ్‌ నఙి ఎత్తు కిజిని వందిఙ్‌ నాను మిఙి పొగ్‌డిఃజిన. 3 ఏలు మీరు ఇక్కెఙ్‌ నిజం నెస్తెఙ్‌ ఇజి కోరిజిన. ఒరెన్‌ వన్నిఙ్‌ బుర్ర క్రీస్తు, ఉండ్రి బోదెలిదిఙ్‌ బుర్ర మొగకొడొః. క్రీస్తుఙ్‌ బుర్ర దేవుణు ఇజి మీరు నెసి మండ్రెఙ్. 4 ఎమేణి మొగకొడొఃబా పార్దనం కినివలెనొ, దేవుణు ప్రవక్త లెకెండ్‌ వర్గిని వలెనొ వన్ని బురాదు టుకుర్‌ ఇడ్జి మహిఙ వాండ్రు వన్ని నెయ్కి క్రీస్తుఙ్‌ గవ్‌రం సొన్పిస్నాన్. 5 మరి ఎమేణి బోదెల్‌బా పార్దనం కనివలెనొ, దేవుణు ప్రవక్త లెకెండ్‌ వెహ్నివలెనొ బురాదు టుకుర్‌ ఇడ్ఃఎండ మహివలె అది దని బుర్ర బోడిః కిబె ఆతి లెకెండ్‌ సిగు లాగె ఆజినాద్. 6 ఉండ్రి బోదెలి బురాదు టుకుర్‌ ఇడ్ఃఎండ మహిఙ అది దని బుర్రది కొపు కత్రిస్తెఙ్‌ వలె. కొపు కత్రిస్తెఙ్‌నొ బోడి బుర్ర ఆదెఙ్‌నొ సిగు ఆతిఙ అది బురాదు టుకుర్‌ ఇడ్ఃదెఙ్‌వలె. 7 మొగకొడొః బురాదు టుకుర్‌ ఇడ్ఃదెఙ్‌ అక్కర్‌ సిల్లెద్‌. ఎందనిఙ్‌ ఇహిఙ దేవుణు, వన్ని గవ్‌రం తొరిస్తెఙ్‌ ఇజి మొగవన్నిఙ్‌ వన్ని మూర్తి లెకెండ్‌ తయార్‌ కిత మనాన్. గాని బోదెలి బురాదు టుకుర ఇడ్ఃదెఙ్‌ వలె. ఎందనిఙ్‌ ఇహిఙ బోదెలి దని మాసిఙ్‌ గవ్‌రం తోరిసినాద్. 8 ఎందనిఙ్‌ ఇహిఙ బోదెలి మొగకొడొః బాణిఙ్‌ తయార్‌ కిబె ఆత మనాద్, గాని మొగకొడొః బోదెలి బాణిఙ్‌ తయార్‌ కిబె ఆఏతాన్. 9 అక్కాదె ఆఏండ, దేవుణు బోదెలి వందిఙ్‌ మొగకొడొఃదిఙ్‌ తయార్‌ కిఎతాన్, గాని మొగకొడొః వందిఙ్‌నె బోదెలిదిఙ్‌ తయార్‌ కిత్తాన్‌. 10 అందెఙె యా సఙతి వందిఙ్‌ని దేవుణు దూతార్‌ వందిఙ్‌ అతికారమ్‌దిఙ్‌ అడిఃగి మని దనిఙ్‌ గుర్తు లెకెండ్‌ బోదెలి బురాదు టుకుర్‌ ఇడ్ఃదెఙ్‌ వలె.

11 గాని ప్రబు వెట కూడిఃతి మని బత్కుదు బోదెలి మొగకొడొః వెట సమందం సిల్లెండ మన్‍ఎద్‍. మొగకొడొః బోదెలి వెట సమందం సిల్లెండ మన్‌ఎన్. 12 మొగకొడొః బాణిఙ్‌ బోదెలి వాతి లెకెండ్‌నె బోదెలి బాణిఙ్‌ మొగకొడొః పుట్సినాన్. గాని విజు దేవుణు బాణిఙ్‌నె వాజినె. 13 ఉండ్రి బోదెలి బురాదు టుకుర్‌ ఇడ్ఃఎండ దేవుణుదిఙ్‌ పార్దనం కిదెఙ్‌ తగ్నాదా? మీరె ఒడిఃబిదు. 14 మొగ్గ కొడొః వన్ని బుర్రది కొపు పిరిప్తి మహిఙ అక్క వన్నిఙ్‌ సిగు ఇజి ఎయెర్‌బా వెహ్‌ఎండ మిఙి మీరె నెస్నిదెర్‌ గదె. 15 గాని ఉండ్రి బోదెలిదిఙ్‌ బుర్రాది కొపు పిరితి మహిఙ అక్క దనిఙ్‌ ఉండ్రి పేరు మని లెకెండ్‌నె, ఉండ్రి పాత సెంగు లెకెండ్‌నె. 16 దిన్ని వందిఙ్‌ ఎయెన్‌బా గొడఃబ రేప్తిఙ ఇక్కాదె ఆఏండ మా లొఇ వేరె అలవాటు ఇనికబా సిల్లెద్‌. దేవుణు సఙమ్‌దుబా సిల్లెద్‌.

ప్రబు ఏర్పాటు కిత్తి బోజనం వందిఙ్.

17 మరి ఏలు నాను వెహ్సిని మాటదు మీరు నెగ్గికార్‌ ఇజి నాను మిఙి పొగ్‌డిఃఏ. ఇనిక ఇహిఙ మీరు నెగ్గిదని వందిఙ్‌నె కూడ్ఃజి వాజినిదెర్‌ గాని నెగ్గి దన్నిఙ్‌ ఇంక అక్క సెఇక కిజినాద్. 18 మొదొహి సఙతి ఇనిక ఇహిఙ దేవుణు సఙం లెకెండ్‌ మీరు కూడ్ఃజి వానివలె మీ లొఇ గుంపుఙ్‌ మన్నె ఇజి నాను వెహమన. యాక కండెక్‌ నిజమ్‌నె ఇజి నాను నమ్మిజిన.

19 దేవుణు ఎద్రు నెగ్గికార్‌ ఎయెర్‌ ఇజి తోరె ఆదెఙ్‌ మీ లొఇ బేదమ్‌కు తప్‌ఎండ మంజినె. 20 మీరు విజిదెరె కూడ్ఃజి వానివలె మీరు ఉణిక ప్రబు ఏర్పాటు కిత్తి బోజనం ఆఎద్. 21 ఎందనిఙ్‌ ఇహిఙ, బోజనం కినివలె ఎయెర్‌ వందిఙ్‌బా కాప్‌కిఎండ ఒరెన్‌ ఒరెన్‌ ముఙాల బోజనం కిజినాన్. ఒరెన్‌ బఙ సానాన్‌ మరి ఒరెన్‌ సొసి మంజినాన్. 22 ఆహె ఉండెఙ్‌ తిండ్రెఙ్‌ మిఙి ఇల్కు సిలునా? మరి దేవుణు సఙమ్‌దిఙ్‌ ఇజిరి కణక సుడ్ఃజి ఇనిక సిల్లి వరిఙ్‌ మీరు సిగు కిజినిదెరా? నాను మీ వెట ఇనిక వెహ్తెఙ్‌? దిన్ని వందిఙ్‌ నాను మిఙి పొగ్‌డిఃదెఙ్‌నా? కసితం నాను పొగ్‌డిఃఏ.

23-24 ప్రబు బాణిఙ్‌ నఙి దొహ్‌క్తిక నాను మిఙి ఒపజెప్తిక ఇనిక ఇహిఙ, ప్రబువాతి యేసు వాండ్రు ఒపజెపె ఆతి పొదొయ్, ఉండ్రి రొటె పెర్జి దేవుణుదిఙ్‌ వందనమ్‌కు వెహ్సి దనిఙ్‌ ముక్కెఙ్‌ కిజి, “ఇక్క మీ వందిఙ్‌ సీజిని నా ఒడొఃల్. నఙి ఎత్తు కిజి యా లెకెండ్‌ కిజి మండ్రు”, ఇజి వెహ్తాన్‌. 25 అయా లెకెండ్‌నె బోజనం కిత్తి వెనుక వాండ్రు ద్రాసకాలు మని గిన్న పెర్జి, “యా గిన్న నా నలదాన్‌ కిజిని కొత్త ఒపుమానం, మీరు యా గిన్నదిక ఉణి ఎస్తివలెబా నఙి ఎత్తు కిజి యా లెకండ్‌ కిజి మండ్రు”, ఇజి వెహ్తాన్‌. 26 అందెఙె మీరు యా రొట్టె తింజి యా గినాది ద్రాసకాలు ఉణి ఎస్తివలెబా ప్రబు మర్‌జి వానిదాక వన్ని సావుదిఙ్‌ సాటిసినిదెర్.

27 అందెఙె ఎయెన్‌బా తగ్నికాన్‌ ఆఏండ ప్రబు ఏర్పాటు కిత్తి బోజనమ్‌దు రొట్టె తింజి గినాదిక ఉటిఙ, వాండ్రు ప్రబు ఒడొఃల్‌దిఙ్‌ వన్ని నలదిఙ్‌ పడిఃఎండ పాపం కినికాన్‌ ఆజినాన్. 28 అందెఙె రొట్టెని గినాదిక ఉణి ముఙాల్‌ ఒరెన్‌ ఒరెన్‌ వన్నిఙ్‌ వాండ్రె నాను తగ్నికాండ్రా ఇజి సుడెః ఆదెఙ్‌ వలె. 29 గాని ఎయెన్‌బా యాక ప్రబు ఒడొఃల్‌ ఇజి నిజం నెస్‌ఎండ ఉణి తినికాన్‌ వన్ని ముస్కు వాండ్రె సిక్స తపె ఆని వందిఙ్‌ ఉణిజి తింజినాన్. 30 అందెఙె మీ లొఇ నండొండార్‌ సత్తు సిల్లికార్‌ని జబుఙ్‌ మనికార్‌ ఆతార్. నండొండార్‌ సాత సొహార్‌. 31 గాని మఙి మాటె నెగెణ్‌సుడెః ఆతాట్‌ ఇహిఙ దేవుణు తీర్పుదు రెఎండ తప్రె ఆతాట్‌మరి. 32 మాటు ప్రబు బాణిఙ్‌ తీర్పు తీర్సె ఆతాట్‌ ఇహిఙ, యా లోకమ్‌ది వరిఙ్‌ సీని సిక్సాదు రెఎండ ప్రబు మఙి బుద్ది వెహ్సి సిక్సదాన్‌ దిదిజినాన్.

33 అందెఙె నా తంబెరిఙాండె, మీరు కూడ్ఃజి వాజి బోజనం కినివలె మహివరి వందిఙ్‌ కాప్‌ కిదు. 34 మీరు కూడ్ఃజి వాజినిక సిక్సదిఙ్‌ గురి ఆఏండ మండ్రెఙ్‌ ఇజి ఎయెరిఙ్‌బా బఙ కట్తిఙ వాండ్రు వన్ని ఇండ్రొనె బోజనం కిదెఙ్‌వలె. నాను వానివలె మరి మని సఙతిఙ వందిఙ్‌ వెహ్నలె.

12

దేవుణు ఆత్మ సీని వరమ్‌కు.

1 తంబెరిఙాండె, దేవుణు ఆత్మ సీజిని వరమ్‌కాఙ్‌ వందిఙ్‌ మీరు నెగెండ నెసి మండ్రెఙ్‌ ఇజి నాను కోరిజిన. 2 దేవుణుదిఙ్‌ నమ్మిఎండ మహివలె, ఇనికాదొ ఉండ్రి సత్తుదాన్‌ ఎయెండ్రొ మిఙి నడిఃపిస్తి మహి లెకెండ్‌ మిరు సొన్సి వర్గిఇ బొమ్మెఙ మాడిఃసి మహిదెర్‌ ఇజి మీరు నెస్నిదెర్. 3 అందెఙె, నాను మిఙి వెహ్సినిక ఇనిక ఇహిఙ, దేవుణు ఆత్మదాన్‌ వర్గిజినికాన్‌ ఎయెన్‌బా, “యేసు సయెప్‌ పొందితికాన్”, ఇజి వెహ్తెఙ్‌నొ, దేవుణు ఆత్మదాన్‌ ఆఏండ “యేసు, ప్రబు ఆత మనాన్”, ఇజి వెహ్తెఙ్‌నొ అట్‌ఎన్.

4 దేవుణు ఆత్మ సిజిని వరమ్‌కు నండొ రకమ్‌కు మన్నె. గాని అయా ఉండ్రె దేవుణు ఆత్మనె విజు వరమ్‌కు సీజినాన్. 5 మరి దేవుణు వందిఙ్‌ కిదెఙ్‌ అట్ని పణిఙ్‌ నండొ రకమ్‌కు మన్నె, గాని ఒరెండ్రె ప్రబు వందిఙ్‌ మాటు విజెటె పణి కిజినాట్. 6 జర్గిని సఙతిఙ్‌ నండొ రకమ్‌దికెఙ్‌ మన్నె. గాని విజు వన్కా లొఇ, మరి విజెరె లొఇ పణి కినికాన్‌ ఒరెండ్రె దేవుణునె. 7 విజెరిఙ్‌ పణిదిఙ్‌ వాని వందిఙ్‌ ఇజి ఒరెన్‌ ఒరెన్‌ వన్ని వెట దేవుణు ఆత్మ కిజిని పణిఙ్‌ తోరె ఆజినె. 8 ఎలాగ ఇహిఙ, ఒరెన్‌ వన్నిఙ్‌ దేవుణు ఆత్మదాన్‌ బుద్ది మని మాటెఙ్‌ వెహ్తెఙ్‌ వరం సీజినాన్. మరి ఒరెన్‌ వన్నిఙ్‌ గెణం మని మాటెఙ్‌ వర్గిదెఙ్‌ అయా దేవుణు ఆత్మనె వరం సీజినాన్.

9 మరి ఒరెన్‌ వన్నిఙ్‌ అయా ఆత్మనె దేవుణు ముస్కు నమకం సీజినాన్. మరి ఒరెన్‌ వన్నిఙ్‌ అయా దేవుణు ఆత్మనె జబుఙాణి వరిఙ్‌ నెగెండ్‌ కిదెఙ్‌ వరం సీజినాన్.

10 మరి ఒరెన్‌ వన్నిఙ్‌ బమ్మాతి పణిఙ్‌ సత్తుని, మరి ఒరెన్‌ వన్నిఙ్‌ దేవుణు బాణిఙ్‌ వాజిని మాటెఙ్‌ వన్ని ప్రవక్త లెకెండ్‌ వెహ్తెఙ్, మరి ఒరెన్‌ వన్నిఙ్‌ ఆత్మెఙ్‌ ఎలాగ మర్తికెఙ్‌ ఇజి నెస్తెఙ్, మరి ఒరెన్‌ వన్నిఙ్‌ ఆఇ ఆఇ బాసెఙ్‌ వర్గిదెఙ్, మరి ఒరెన్‌ వన్నిఙ్‌ బాసెఙ అర్దం కిజి నెస్తెఙ్‌ దేవుణు ఆత్మ వరమ్‌కు సీజినాన్. 11 అయ ఉండ్రె దేవుణు ఆత్మనె వన్నిఙ్‌ ఇస్టమాతి వజ ఒరెన్‌ ఒరెన్‌ వన్నిఙ్‌ వరమ్‌కు సీబాజి సీజి యా పణిఙ్‌ విజు కిజినాన్.

ఉండ్రె ఒడొఃల్‌ని నండొ బాగమ్‌కు.

12 ఒడొఃల్‌ ఉండ్రెనె, గాని నండొ బాగమ్‌కు కూడ్ఃజి తయార్‌ ఆత మనాద్. నండొ బాగమ్‌కు కూడిఃతికాదె గాని అవి కూడ్ఃజి ఉండ్రె ఒడొఃల్‌ ఆతి లెకెండ్‌నె క్రీస్తుబా మనాన్. 13 ఎలాగ ఇహిఙ, యూదురు ఆతిఙ్‌బా, యూదురు ఆఇకార్‌ ఆతిఙ్‌బా, వెటి పణి కినికాన్‌ ఆతిఙ్‌బా, అక్కు మనికాన్‌ ఆతిఙ్‌బా మాటు విజెటె ఉండ్రె ఒడొఃల్‌దు ఉండ్రె ఆత్మదానె బాప్తిసం లాగె ఆతాట్. అయ ఉండ్రె దేవుణు ఆత్మదానె మా మన్సుఙ దేవుణు మఙి సిత మనాన్. 14 ఒడొఃల్‌ ఇహిఙ నండొ బాగమ్‌కాణిఙ్‌ తయార్‌ ఆతిక. ఉండ్రె బాగమ్‌దాన్‌ తయార్‌ ఆతిక ఆఏద్. 15 అందెఙె, “నాను కియు ఆఎ, అందెఙె నాను ఒడొఃల్‌దు మనిక ఆఎ”, ఇజి పాదం వెహ్తిఙ, అక్క ఒడొఃల్‌దు మంజినిక ఆఏండ ఆజినాదా? 16 మరి, “నాను కణక ఆఎ, అందెఙె నాను ఒడొఃల్‌దు మనిక ఆఎ”, ఇజి గిబ్బి వెహ్తిఙ, అక్క ఒడొఃల్‌దు మంజినిక ఆఏండ ఆజినాదా? 17 ఒడొఃల్‌ విజు ఉండ్రె కణకానె ఆతిఙ, ఎలాగ విండ్రెఙ్‌ అనాద్‌? ఒడొఃల్‌ విజు గిబ్బి ఉండ్రె ఆతిఙ, వాసనం సూణిక ఎంబె మంజినాద్‌? 18 గాని ఉండ్రి ఉండ్రి బాగం ఎలాగ మండ్రెఙ్‌నొ, అయా లెకెండ్‌ దేవుణు వన్నిఙ్‌ ఇస్టమాతి లెకెండ్‌ ఒడొఃల్‌దు ఇట్తా మనాన్. 19 ఆకెఙ్‌ విజు ఉండ్రె బాగం ఆతిఙ ఒడొఃల్‌ ఎంబె? 20 ఆకెఙ్‌ మని లెకెండ్‌ నండొ బాగమ్‌కు మన్నె గాని ఒడొఃల్‌ ఉండ్రె. 21 అందెఙె, కణక కియుదిఙ్, “నీను నఙి అక్కర్‌ సిల్లెద్‌”, ఇజి వెహ్తెఙ్‌ అట్‌ఎద్. బుర్ర పాదమ్‌కాఙ్, “మీరు నఙి అక్కర్‌ సిల్లెద్‌”, ఇజి వెహ్తెఙ్‌ అట్‌ఎద్. 22 అక్కాదె ఆఏండ, ఒడొఃల్‌దు కూడిఃతి మని సత్తు తకు ఆతి బాగమ్‌కాఙ్, అక్కెఙ్‌ మండ్రెఙ్‌ అక్కర్‌ సిల్లెద్‌ ఇజి డిఃస్పిస్తెఙ్‌ అట్‌ఎద్. 23 ఒడొఃల్‌దు ఎమేణి బాగమ్‌కాఙ్‌ గవ్‌రం సిల్లికెఙ్‌ ఇజి మాటు ఒడ్ఃబిజి నాటొ వన్కాఙ్‌ మరి నండొ గవ్‌రం మని లెకెండ్‌ తయార్‌ కిజినాట్. సుడ్ఃదెఙ్‌ సోకు తోరిఇ బాగమ్‌కాఙ్‌ ఒద్దె అందం వాని లెకండ్‌ కిజినాట్. 24 ఒడొఃల్‌దు మని అందం మని బాగమ్‌కాఙ్‌ మరి నెగెండ్‌ సుడ్ఃదెఙ్‌ అక్కర్‌ సిల్లెద్‌. గాని దేవుణు విజు బాగమ్‌కాఙ్‌ కుడుఃప్సి ఒడొఃల్‌దు ఇట్తివలె, మర్యాద తకు మని వనకాఙ్‌ లావ్‌ మర్యాద సితాన్. 25 అందెఙె ఒడొఃల్‌దు గొడఃబెఙ్‌ మన్‌ఎండ విజు బాగమ్‌కు ఉండ్రి మరి ఉండ్రి బాగం వందిఙ్‌ నెగెండ సుడ్ఃజి మంజినె. 26 ఉండ్రి బాగమ్‌దు కస్టం వాతిఙ, బాగమ్‌కు విజు కూడ్ఃజి దని వెట కస్టమ్‌దు మంజినె. ఉండ్రి బాగమ్‌దిఙ్‌ గవ్‌రం దొహ్‌క్ని వలె, బాగమ్‌కు విజు దనివెట కూడ్ఃజి సర్ద ఆనె.

27 ఏలు, మీరు క్రీస్తు ఒడొఃల్‌ ఆతి మనిదెర్. ఒరెన్‌ ఒరెన్‌ ఉండ్రి బాగం ఆత మనాద్. 28 మరి దేవుణు సఙమ్‌దు ముఙాల సెగొండారిఙ్‌ అపొస్తురు ఇజి, వెనుక మరి సెగొండారిఙ్‌ దేవుణు ప్రవక్తరు ఇజి, దని వెనుక సెగొండారిఙ్‌ దేవుణు మాటెఙ్‌ నెస్పిసినికార్‌ ఇజి, దని వెనుక సెగొండారిఙ్‌ బమ్మాతి పణిఙ్‌ కినికార్‌ ఇజి, దని వెనుక మనికార్‌ ఇజి, సెగొండారిఙ్‌ మహి వరిఙ్‌ సాయం కినికార్‌ ఇజి, మరి సెగొండారిఙ్‌ నడిఃపిస్నికార్ ‌ఇజి, మరి సెగొండారిఙ్‌ ఆఇ ఆఇ బాసెఙ్‌ వర్గినికార్‌ ఇజి ఏర్పాటు కిత మనాన్. 29 విజెరె అపొస్తురునా? విజెరె దేవుణు ప్రవక్తరునా? విజెరె దేవుణు మాటెఙ్‌ నెస్పిసినికార్‌నా? విజెరె బమ్మాతి పణిఙ్‌ కినికారా? 30 విజెరె జబుఙాణి వరిఙ్‌ నెగెండ్‌ కిదెఙ్‌ వరం మనికారా? విజెరె ఆఇ బాసెఙాణిఙ్‌ వర్గిజినారా? విజెరె అయ బాసెఙ అర్దం కిజి వెహ్సినారా? 31 గాని వరమ్‌క లొఇ గొప్ప పెరి వన్కా వందిఙ్‌ ఆస ఆజి మండ్రు. ఏలు నాను మిఙి గొప్ప నెగ్గి సరి తోరిసినాలె.

13

విజు దనిఙ్‌ పెరిక ప్రేమ

1 నాను లోకుర్‌ వర్గిజిని విజు బాసెఙాణిఙ్‌ వర్గితిఙ్‌బా, దేవుణు దూతార్‌ వర్గిని బాసెఙాణిఙ్‌ వర్గితిఙ్‌బా, నాను ప్రేమ సిల్లికాన్‌ ఇహిఙ పణిదిఙ్‌ రెఇ కంసు, సిల్లిఙ టిఙ్‌టిఙ్‌ పలక్ని తాలిబిలెఙ్‌ లెకెండ్‌నె. 2 నాను దేవుణు ప్రవక్త లెకెండ్‌ వరం మనికాన్‌ ఆతిఙ్‌బా, డాఙితి మని విజు సఙతిఙ్‌ నెస్తెఙ్‌ అట్నికాన్‌ ఆతిఙ్‌బా, విజు గెణం మనికాన్‌ ఆతిఙ్‌బా, గొరొకాఙ్‌ బస్లిసిని నమకం మనికాన్‌ ఆతిఙ్‌బా ప్రేమ సిలికాన్‌ ఇహిఙ నాను పణిదిఙ్‌ రెఇక. 3 నఙి కల్గితి మనికెఙ్‌ విజు బీద వరిఙ్‌ సిత్తిఙ్‌బా, సిసుదు సుర్‌దెఙ్‌ నా ఒడొఃల్‌ ఒపజెప్తిఙ్‌బా, ప్రేమ సిల్లికాన్‌ ఇహిఙ నాను కినిక పణిదిఙ్‌ రెఇక.

4 ప్రేమ మనికాన్‌ నండొ ఓరిసినాన్. వాండ్రు మహి వరి ముస్కు దయ మనికాన్‌ ఆనాన్. వాండ్రు గోస ఆఎన్. వాండ్రు పొఙిజినికాన్‌ ఆఎన్. వాండ్రు గర్ర ఆఎన్. 5 ప్రేమ మనికాన్‌ మర్యాద సిల్లెండ మనికాన్‌ ఆఎన్. వాండ్రు నఙి నానె నెగెండ్‌ మండ్రెఙ్‌ ఇజి ఒడ్ఃబినికాన్‌ ఆఎన్. వాండ్రు బేగి కోపం ఆఎన్. వాండ్రు వన్ని వెట కిత్తిమని సెఇ వన్కా వందిఙ్‌ మన్సుదు ఇడ్ఃజి మన్‌ఎన్. 6 ప్రేమ మనికాన్‌ సెఇ వన్కా వందిఙ్‌ సర్‌ద ఆఏండ, నిజమాతి వన్కా వందిఙ్‌ సర్ద ఆజినాన్. 7 ప్రేమ మనికాన్‌ ఎస్తివలెబా సణిఙిఎండ విజు సెమిస్నాన్. వాండ్రు ఎస్తివలెబా మహివరి వందిఙ్‌ నెగ్గికెఙ్‌ నమ్మిజి మంజినాన్. వాండ్రు ఎస్తివలెబా ఆసదాన్‌ ఎద్రు సుడ్ఃజి మంజినాన్. వాండ్రు ఎస్తివలెబా డిఃస్‌ఎండ ఓరిసి మంజినాన్.

8 ప్రేమ ఎలాకాలం మంజినాద్. దేవుణు ప్రవక్త లెకెండ్‌ వెహ్తెఙ్‌ మని వరం ఎలాకాలం మన్‍ఏద్‍. ఆఇ ఆఇ బాసెఙ్‌బా వర్గినికబా ఎలాకాలం మన్‌ఉలె. గెణమ్‌బా సిల్లెండ ఆనాద్. 9 ఎందనిఙ్‌ ఇహిఙ ఏలు మాటు సెగమ్‌నె నెస్త మనాట్. సెగమ్‌నె దేవుణు ప్రవక్త లెకెండ్‌ వెహ్సినాట్. 10 గాని పూర్తి ఆతిక వానివలె పూర్తి ఆఇక నిల్లెండ ఆనాద్. 11 నాను ఇజిరికాన్‌ మహివలె ఇజిరి వన్ని లెకెండ్‌ వర్గిత. ఇజిరి వన్ని లెకెండ్‌ ఒడ్ఃబిత. ఇజిరి వన్ని లెకెండ్‌ ఆలొసనం కిత. పెరికాన్‌ ఆతివలె ఇజిరికాన్‌ మహివలె మని పణిఙ్‌ డిఃస్త సిత్త. 12 ఏలు అద్దమ్‌దు సుడిఃతి లెకెండ్‌ ఉండ్రి బొమ్మనె సుడ్ఃజినాట్. నస్తివలె మొకొం నిండ్రు సూణాట్. ఏలు సెగమ్‌నె నెస్నాట్, నస్తివలె దేవుణు నఙి ఏలు నెస్తిమని లెకెండ్‌ పూర్తి నెస్నాట్‌లె.

13 అహిఙ దేవుణు ముస్కు మని నమకం, ఆసదాన్‌ ఎద్రు సుడ్ఃజి మంజినిక, ప్రేమ యా మూండ్రిబా నిల్సి మంజినె. గాని వినుక లొఇ గొప్ప నెగ్గిక ప్రేమనె.

14

దేవుణు ఆత్మ సీని వరమ్‌కు.

1 మీ బత్కుదు ప్రేమనె ముఙాల మనిద్. దేవుణు ఆత్మ సీజిని వరమ్‌కాఙ్‌ వందిఙ్‌ ఆస ఆజి మండ్రు. దేవుణు ప్రవక్తరు ఆదెఙ్‌ ఆస ఆదు. 2 ఎందనిఙ్‌ ఇహిఙ, ఆఇ బాసెఙ వర్గినికాన్‌ లోకుర్‌ వెట ఆఏండ దేవుణు వెటనె వర్గిజినాన్. నిజమె లోకు ఎయెన్‌బా వాండ్రు వర్గినికెఙ్‌ అర్దం కిదెఙ్‌ అట్‌ఎన్. గాని వాండ్రు వన్ని ఆత్మదాన్‌ దేవుణుదిఙ్‌ సెందితి డాఙితి మని సఙతిఙ్‌ వర్గిజినాన్. 3 గాని, దేవుణు ప్రవక్తరు లెకెండ వర్గినికాన్‌ లోకుర్‌ వెటనె వర్గిజినాన్. లోకుర్‌ మన్సుదు సత్తు మనికార్‌ ఆదెఙ్, వరిఙ్‌ దయ్‌రం వెహ్తెఙ్, మరి ఓదరిస్తెఙ్‌ ఇజి. 4 ఆఇ బాసెఙ్‌ వర్గిజినికాన్‌ వన్నిఙ్‌ వాండ్రె దయ్‌రం కిబె ఆజినాన్. గాని దేవుణు ప్రవక్తారు లెకెండ్‌ వర్గినికాన్‌ సఙమ్‌దు మని వరిఙ్‌ ఉసార్‌ కిజినాన్. 5 మీరు విజిదెరె ఆఇ బాసెఙాణిఙ్‌ వర్గినికిదెర్‌ ఆదెఙ్‌ ఇజి నాను కోరిజిన. గాని దేవుణు ప్రవక్తరు లెకెండ్‌ ఆదెఙ్‌ ఇజి లావ్‌ ఆస ఆజిన. ఆఇ బాసెఙాణిఙ్‌ వర్గినికాన్, సఙమ్‌దిఙ్‌ దయ్‌రం వెహ్తెఙ్‌ ఇజి ఆఇ బాసెఙాణిఙ్‌ వర్గిని మాటెఙ అర్దం కిజి వెహ్‌ఎండ మహిఙ, దేవుణు ప్రవక్తనె వన్నిఙ్‌ ఇంక పెరికాన్‌ ఆజినాన్.

6 తంబెరిఙాండె, నాను మీ డగ్రు వాజి, దేవుణుది డాఃఙితి మని సఙతిఙ్‌ దేవుణు తోరిస్తికెఙ్‌నొ, గెణం మాటెఙ్‌నో, దేవుణు ప్రవక్త లెకెండ్‌ దేవుణు సిత్తి మాటెఙ్‌నో మీ వెట వర్గిఎండ, ఆఇ బాసెఙాణిఙ్‌ వర్గిజి మహిఙ నా వెట మిఙి ఇని లాబం వానాద్‌? 7 అయా లెకెండ్‌నె, పలక్నివలె సెవుడుః వాజిని పాణం సిల్లి వస్తుఙ్‌ ఆతి, టొయ్‌ల గాని పిరుడిః గాని పలక్నివలె ఇని తేడ సిల్లెండ ఉండ్రె లెకెండ్‌ పలక్సి మహిఙ, ఊక్తి మనిక ఇనిక, పలక్తి మనిక ఇనిక ఇజి ఎలాగ నెస్తెఙ్‌ ఆనాద్‌? 8 విదెమ్‌దిఙ్‌ సొండ్రెఙ్‌ ఇజి సయ్‌నమ్‌ది వరిఙ్‌ కూక్తెఙ్‌ జోడు బాంగ పలక్నివలె వరిఙ్‌ అర్దమానిలెకెండ్‌ నెగెండ జాటు సిఎండ మహిఙ, విదెమ్‌దిఙ్‌ సొండ్రెఙ్‌ సయ్‌నమ్‌దికార్‌ తయార్‌ ఆనారా? 9 అయాలెకెండ్‌నె మీరుబా వెయుదాన్‌ నెగెండ వర్గిఎండ మహిఙ, మీరు ఇనిక వర్గిజినిదెర్‌ ఇజి వినికార్‌ ఎలాగ అర్దం కిదెఙ్‌ అట్నార్‌? మీరు గాలి వెటనె వర్గినికిదెర్‌ ఆజినిదెర్. 10 యా లోకమ్‌దు నండొ బాసెఙ్‌ మన్నె ఇని దనిఙ్‌ ఇని అనుమానం సిల్లెద్‌. గాని వన్కా లొఇ ఉండ్రిబా అర్దం సిల్లిక ఆఏద్‌. 11 ఒరెన్‌ వర్గిని మాటెఙ నాను అర్దం కిదెఙ్‌ అట్‌ఎండ మహిఙ, నాను వర్గిని వన్నిఙ్‌ ఆఇ దేసెమ్‌ది వన్ని లెకెండ్‌ ఆనాలె. వర్గినికాన్‌ నఙిబా ఆఇ దేసెమ్‌ది వన్ని లెకెండ్‌ మంజినాన్. 12 మిఙిబా అయాలెకెండ్‌నె మంజినాద్. మీరు దేవుణు ఆత్మ సీజిని వరమ్‌కాఙ్‌ వందిఙ్‌ నండొ ఆస ఆజి మంజినికిదెర్. అందెఙె సఙమ్‌దిఙ్‌ పిరిప్ని వందిఙ్‌ అయా వరమ్‌కాఙ్‌ నండొ పణి కిదు.

13 అందెఙె దిన్ని వందిఙ్, ఆఇ బాసదాన్‌ వర్గినికాన్, బాసెఙ అర్దం కిజి వెహ్తెఙ్‌ అట్ని లెకెండ్‌ పార్దనం కిదెఙ్‌ వలె. 14 అహిఙ, నాను ఆఇ బాసదాన్‌ పార్దనం కిజి మహిఙ, నా ఆత్మ పార్దనం కిజినాద్. గాని నా గర్బం కాలి మంజినాద్. 15 అందెఙె నాను ఇనిక కిదెఙ్‌ వలె? నాను నా ఆత్మదాన్‌ పార్దనం కిన. గాని నా మన్సుదాన్‌బా నాను పార్దనం కినాలె. నాను నా ఆత్మదాన్‌ పాటెఙ్‌ పార్న. గాని నా మన్సుదాన్‌బా పాటెఙ్‌ పార్నాలె. 16 మీరు మీ ఆత్మదాన్‌ దేవుణుదిఙ్‌ పొగ్‌డిఃజి మహిఙ, మీరు దేవుణుదిఙ్‌ వందనమ్‌కు వెహ్సినిదెర్. మీరు వర్గిని మాటెఙ అర్దం కిదెఙ్‌ అట్‌ఇకాన్‌ ఒరెన్, మీరు వెహ్సిని వందనమ్‌దిఙ్, ఎలాగ మీ వెట కూడ్ఃజి, “ఆమెన్‌” వెహ్తెఙ్‌ అట్నాన్. 17 మీరు ఇహిఙ ఒద్దె నెగెండ దేవుణుదిఙ్‌ వందనమ్‌కు వెహ్సినిదెర్. గాని ఆఇకాన్‌ దయ్‌రం కిబె ఆదెఙ్‌ అట్‌ఎన్.

18 నాను మిఙి విజెరిఙ్‌ ఇంక నెగెండ ఆఇ బాసెఙాణిఙ్‌ వర్గిజిని వందిఙ్‌ దేవుణుదిఙ్‌ వందనమ్‌కు వెహ్సిన. 19 గాని సఙమ్‌దు ఆఇ బాసెఙాణిఙ్‌ పది వెయుఙ్‌ మాటెఙ్‌ వర్గిని దనిఙ్‌ ఇంక మహివరిఙ్‌ నెస్పిస్ని లెకెండ్‌ బుద్దిదాన్‌ కూడిఃతి అయ్‌దు మాటెఙ్‌నె నాను వెహ్న.

20 తంబెరిఙాండె, మీరు ఇజిరి కొడొఃర్‌ ఒడ్ఃబిని లెకెండ్‌ ఒడ్ఃబిజి మంజినిక డిఃసి సీదు. సెఇ వన్కా వందిఙ్‌ లేత కొడొఃర్‌ లెకెండ్‌ మండ్రు. గాని ఒడ్ఃబినిబాన్‌ పెరికిదెర్‌ ఆదు. 21 “ఆఇ బాసెఙ్‌ వర్గిజిని ఆఇ దేసెమ్‌ది లోకుర్‌ నా వందిఙ్‌ విరి వెట వర్గితిఙ్‌బా వారు గిబిఙ్‌ ఒడ్ఃజి నా మటెఙ్‌ విన్‌ఏర్‌”, ఇజి ప్రబు వెహ్సినాన్‌ ఇజి దేవుణు మాటదు రస్త మనాద్.

22 అందెఙె ఆఇ బాసెఙ్‌ వర్గినిక, నమ్మిఇ వరిఙ్‌ దేవుణు సత్తుదిఙ్‌ ఉండ్రి గుర్తు లెకెండ్‌నె మనాద్‌ ఇజి మాటు దేవుణు మాటదాన్‌ నెస్నాట్‌. నమ్మిత్తి వరిఙ్‌ ఆఎద్. గాని దేవుణు ప్రవక్తరు వెహ్సిని మాటెఙ్, నమ్మిత్తి వరి వందిఙ్‌ రుజుప్‌ ఆజినె గాని నమ్మిఇ వరివందిఙ్‌ ఆఎద్. 23 అందెఙె సఙమ్‌దు మనికార్‌ విజెరె కూడ్ఃజి వానివలె విజెరె ఆఇ బాసెఙాణిఙ్‌ వర్గిజి మహిఙ, యాక అర్దం కిదెఙ్‌ అట్‌ఇకానొ, నమ్మిఇకానొ లొఇ వాతిఙా, మీరు బుద్ది నెగెండ సిల్లెండ ఆజి వర్గిజినిదెర్‌ ఇజి వారు వెహ్‌ఏరా? 24 గాని ఒరెన్‌ నమ్మిఇకాన్‌ గాని దిన్ని వందిఙ్‌ నెస్‌ఇకాన్‌ గాని లొఇ వాతిఙ, విజిదెరె దేవుణు ప్రవక్తరు లెకెండ్‌ వెహ్సి మహిఙ, వెని మాటెఙాణిఙ్‌ వాండ్రు కిత్తి మని తప్పుఙ వందిఙ్‌ ఎత్తు కిజి వన్ని మన్సుదు ఒడిఃబిజి ఒపుకొణాన్. మీరు వెహ్సిని మాటెఙాణిఙ్‌ వన్నిఙ్‌ వాండ్రె తీర్పు కిబె ఆనాన్‌లె. 25 మరి వన్ని మన్సుదు డాఃఙితి మనికెఙ్‌ విజు వెల్లి తోర్నె. అయావలె, “నిజమె దేవుణు మీ వెట మనాన్‌”, ఇజి బమ్మ ఆజి వాండ్రు ముణుకుఙ్‌ ఊర్‌జి దేవుణుదిఙ్‌ పొగ్‌డిఃజి మాడిఃస్నాన్‌లె.

దేవుణుదిఙ్‌ పొగ్‌డిఃజి మాడిఃస్నిక ఎలాగ మండ్రెఙ్.

26 అహిఙ తంబెరిఙాండె, మాటు ఇనిక వెహ్తెఙ్‌? మీరు కూడ్ఃజి వానివలె, ఒరెన్, ఉండ్రి పాటెఙ్‌ పార్దెఙ్‌ వలె ఇజినాన్. మరి ఒరెన్‌ బుద్ది మాటెఙ్‌ నెస్పిస్తెఙ్‌ వలె ఇజినాన్. మరి ఒరెన్‌ డాఃఙితి మనిక దేవుణు తోరిస్తికెఙ్‌ వెహ్తెఙ్‌ వలె ఇజినాన్, మరి ఒరెన్‌ ఆఇ బాసెఙాణిఙ్‌ వర్గిదెఙ్‌ వలె ఇజినాన్, మరి ఒరెన్‌ బాసదిఙ్‌ అర్దం వెహ్తెఙ్‌ వలె ఇజినాన్, యాకెఙ్‌ విజు సఙమ్‌దు మని వరిఙ్‌ దయ్‌రం వాని వందిఙ్‌ కిదెఙ్‌వలె.

27 ఆఇ బాసెఙ వర్గినికార్‌ ఒరెనొ రిఎర్‌నొ వర్గిదెఙ్‌ వలె. రిఎరిఙ్‌ మిస్తిఙ ముఎర్‌ వర్గిదెఙ్‌ వలె. గాని విజెరె ఒర్సె వర్గిఎండ, ఒరెన్‌ ఒరెన్‌ వర్గిదెఙ్‌ వలె. ఎయెర్‌బా దనిఙ్‌ అర్దం వెహ్తెఙ్‌ వలె. 28 ఆఇ బాసెఙ వర్గిని దనిఙ్‌ అర్దం కిజి వెహ్నికాన్‌ సిల్లెండ మహిఙ, ఆఇ బాసెఙాణిఙ్‌ వర్గినికాన్‌ సఙమ్‌దు పల్లక్‌ మండ్రెఙ్. వాండ్రు వన్ని మన్సుదు వర్గిజి దేవుణు వెట వర్గిదెఙ్‌ వలె.

29 దేవుణు ప్రవక్తరు లెకెండ్‌ వర్గినికార్‌బా రిఎర్‌నొ, ముఎర్‌నొ వర్గిదెఙ్‌ ఆనాద్. మహికార్‌ వెహ్ని దనిఙ్‌ నెగెండ వెంజి, ఇనిక వెహ్సినార్‌ ఇజి జాగర్త సుడ్ఃదెఙ్‌వలె. 30 డగ్రు బస్తిమని మరి ఒరెన్‌ దేవుణు ప్రవక్తెఙ్‌ ఇనికాబా దేవుణు బాణిఙ్‌ తోరె ఆతిఙ, ముఙాల వర్గిజి మంజినికాన్‌ పలక్‌ మండ్రెఙ్‌ వలె. 31 విజెరిఙ్‌ నెస్పిసిని వందిఙ్, విజెరిఙ్‌ దయ్‌రం వెహ్ని వందిఙ్, మీరు విజిదెరె ఒరెన్‌ వన్ని వెనుక మరి ఒరెన్‌ దేవుణు బాణిఙ్‌ వాజిని మాటెఙ్‌ దేవుణు ఆత్మ నడిఃపిస్ని లెకెండ్‌ వర్గిదెఙ్‌ ఆనాద్. 32 ప్రవక్తరు లొఇ మని వరి ఆత్మ ప్రవక్తరిఙ్‌ లొఙిజి మంజినాద్. 33 ఎందనిఙ్‌ ఇహిఙ దేవుణు సమాదానమ్‌దిఙ్‌ దేవుణునె గాని గగోలిదిఙ్‌ దేవుణు ఆఎన్.

34 విజు దేవుణు సఙమ్‌కాఙ్‌ మని లెకెండ్, సఙమ్‌దు పొగ్‌డిఃజి మాడిఃస్నివలె, బోదెక్‌ గగోల్‌ ఆజి వర్గిజి మండ్రెఙ్‌ ఆఏద్, పలక్‌ మండ్రెఙ్‌ వలె. సఙమ్‌దు అవిక్‌ వర్గిదెఙ్‌ ఆఏద్. గాని మోసె రాస్తి రూలుదు వెహ్తి మని లెకెండ్‌ అవిక్‌ అణిఙిజి మండ్రెఙ్. 35 వరిఙ్‌ ఇనికబా నెస్తెఙ్‌ ఇహిఙ, ఇండ్రొ వన్కా వన్కా మాసిరిఙ్‌ వెన్‌బాదెఙ్‌ వలె.సఙమ్‌దు బోదెలి వర్గిజి మంజినిక దనిఙ్‌ సిగు.

36 మీరు ఇనిక ఒడ్ఃబిజనిదెర్‌? దేవుణు మాటెఙ్‌ మీరె రాస్తి తయార్‌ కిత్తిదెరా? అక్క మిఙినె అక్క దొహ్‌క్త మనాదా? 37 ఎయెన్‌బా వాండ్రు దేవుణు ప్రవక్త ఇజి ఒడ్ఃబిజినాన్‌ ఇహిఙ, దేవుణు ఆత్మ సిత్తి వరమ్‌కు మనికాన్‌ ఇజి ఒడిఃబిజి మహిఙ్‌బా, వాండ్రు నాను మిఙి రాస్తి మనికెఙ్‌ ప్రబుబాణిఙ్‌ వాతి ఆడ్రెఙ్‌ ఇజి తప్‌ఎండ ఒప్పుకొండెఙ్‌ వలె. 38 ఎయెన్‌బా యాక నెక్సి పోక్తిఙ, వన్నిఙ్‌ వాండ్రె నెక్సి పోకె ఆనాన్‌లె.

39 అందెఙె నా తంబెరిఙాండె, దేవుణు ప్రవక్తరు ఆదెఙ్‌ ఆస ఆజి మండ్రు. గాని ఆఇ బాసెఙాణిఙ్‌ వర్గిని వరిఙ్‌ అడ్డు కిమాట్. 40 గాని విజుబా నెగెండ మర్యాదదాన్‌ తగ్ని లెకెండ్‌ కిదెఙ్‌ వలె.

15

క్రీస్తు సాతి వరిబాణిఙ్‌ మర్జి నిఙితి వందిఙ్.

1 తంబెరిఙాండె, నాను మీ నడిఃమి సాటిస్తి సువార్త వందిఙ్‌ మరి మిఙి ఎత్తు కిబిస్తెఙ్‌ ఇజి నాను కోరిజిన. మీరు డగ్రు కిజి నమ్మిత్తి అయ సువార్త, దన్నిఙ్‌ తగితి లెకెండ్‌ మండ్రెఙ్‌ ఇజి నిర్‌ణెం కిత్తిదెర్. 2 నాను మిఙి వెహ్తి మని అయా సువార్తదానె దేవుణు మిఙి రక్సిస్త మనాన్. అందెఙె నాను వెహ్తి మని మాటెఙ్, మీరు నెగెండ అసి అయాలెకెండ్‌నె మండ్రెఙ్. సిల్లెండ మహిఙ మీరు దేవుణు ముస్కు ఇట్తి నమకం నిజం ఆఏండ మంజినాద్. 3 దేవణు బాణిఙ్‌ నఙి దొహ్‌క్తి మన్నిక, నాను మిఙి ఒప్పజెప్తి మని వన్కా లొఇ గొప్ప ముకెలమతిక ఇనిక ఇహిఙ, ముఙాల దేవుణు మాటదు రాస్తి మహిక పూర్తి కిత్తి లెకెండ్, క్రీస్తు మా పాపమ్‌క వందిఙ్‌ సాతాన్. 4 ముఙాల దేవుణు మాటదు రాస్తి మహిక పూర్తి కిత్తి లెకెండ్‌నె మూసె ఆతండ్రె మూండ్రి రోస్కాణిఙ్ ‌మర్జి నీకె ఆతాన్. 5 ముఙాల పేత్రుఙ్‌ని* వెనుక వన్ని సిసుర్‌ ఆతి పనెండు మన్‌సిరిఙ్‌ తోరె ఆతాన్. 6 దన్ని వెనుక అయ్‌దు వందెఙ మిస్తి నమ్మిత్తి తంబెరిఙ ఒర్సె తోరె ఆతాన్. వరి లొఇ సెగొండార్‌ సాత సొహార్‌ ఇహిఙ్‌బా నండొండార్‌ ఏలుబా బత్కిజినార్. 7 వెనుక వాండ్రు యాకోబుఙ్‌ని అపొస్తురుఙ్‌ విజెరిఙ్‌ తోరె ఆతాన్. 8 విజెరిఙ్‌ తోరె ఆతి వెనుక, కడెఃవేరిదు, నెగెండ పుట్‌ఇకానాతి నఙిబా తోరె ఆతాన్.

9 అపొస్తురు లొఇ విజెరిఙ్‌ ఇంక వీస్‌కొడొః నానె. అపొస్తుడు ఇజి కూకె ఆదెఙ్‌బా నాను తగితిక ఆఏ. ఎందనిఙ్‌ ఇహిఙ నాను దేవుణు సఙమ్‌ది వరిఙ్‌ హిమ్‌సెఙ్‌ కిత మన్న. 10 ఏలు నాను ఇనిక ఆత మనానో, అక్క దేవుణు నఙి తోరిస్తి దయాదర్మమ్‌దానె ఆత మన్న. అహిఙ వాండ్రు నా ముస్కు దయా దర్మం తోరిస్తిక దర్మమ్‌దిఙ్‌ సిత్తి లెకెండ్‌ ఆఎతాద్. విజెరిఙ్‌ ఇంక నండొ కస్టబాడ్ఃజి నాను పణి కిత మన. గాని కస్టబాడ్ఃతిక నాను ఆఏ, నఙి తోడుః మహి దేవుణు దయాదర్మమ్‌నె. 11 అందెఙె నాను ఆతిఙ్‌బా, వారు ఆతిఙ్‌బా ఇక్కాదె మాపు సాటిస్త మనాప్.

సాతికార్‌ మర్‌జి నీఙ్‌ని వందిఙ్.

12 గాని, క్రీస్తు సాతి వరి బాణిఙ్‌ నీకె ఆత మనాన్‌ ఇజి సాటె ఆతి మహిఙ్, సాతి వరి బాణిఙ్‌ మర్‌జి నిఙ్‌నిక సిల్లెద్‌ ఇజి మీ లొఇ సెగొండార్‌ ఎలాగ వెహ్సినార్‌? 13 సాతి వరిబాణిఙ్‌ మర్‌జి నిఙ్‌నిక సిల్లెద్‌ ఇహిఙ క్రీస్తుబా మర్‌జి నిఙ్‌ఎతాన్. 14 క్రీస్తు సాతి వరిబాణిఙ్‌ మర్‌జి నిఙ్‌ఎతాన్‌ ఇహిఙ మాపు సాటిసిని సువార్త పణిదిఙ్‌ రెఇక. మీరు దేవుణుదిఙ్‌ నమ్మిత్తికబా పణిదిఙ్‌ రెఇక. 15 అక్కాదె ఆఏండ, మాపు దేవుణు వందిఙ్‌ అబద్దం వెహ్ని సాసిర్‌ ఇజి తోరె ఆజినాద్. ఎందనిఙ్‌ ఇహిఙ దేవుణు సాతి వరిబాణిఙ్‌ క్రీస్తుఙ్‌ నిక్త మనాన్‌ ఇజి మాపు దేవుణు వందిఙ్‌ సాసి వెహ్త మనాప్. సాతికార్‌ మర్జి నిఙె ఆఎర్‌ ఇహిఙ, దేవుణు క్రీస్తుఙ్‌బా నిక్‌ఎతాన్. 16 దేవుణు సాతి వరిఙ్‌ మర్జి బత్కిస్‌ఎన్‌ ఇహిఙ అయాలెకెండ్‌నె దేవుణు క్రీస్తుఙ్‌బా మర్‌జి బత్కిస్‌ఎతాన్. 17 క్రీస్తు మర్జి నిఙె ఆఎతాన్‌ ఇహిఙ మీరు నమకం ఇడ్ఃతిక పణిదిఙ్‌ రెఇక. మీరు ఏలుబా మీ పాపమ్‌క వందిఙ్‌ దేవుణు సీని సిక్సదిఙ్‌ తగ్నికిదెరె. 18 అక్కాదె ఆఏండ క్రీస్తుఙ్‌ నమ్మిజి సాతికార్‌బా నాసనం ఆత సొహార్‌. 19 యా బత్కుదునె వాండ్రు మఙి సాయం కినాన్, సాతిసొహి వెనుక సిల్లెద్‌ ఇజినె మాటు క్రీస్తు ముస్కు ఆసదాన్‌ ఎద్రు సుడ్ఃజి మంజినికాట్‌ ఇహిఙ, మా బత్కు విజెరిఙ్‌ ఇంక హినమాతి బత్కు బత్కిజినాట్.

20 గాని, సాతి వరిబాణిఙ్‌ తొలిత పండితి పంట లెకెండ్, క్రీస్తు నిజమె సాతి వరిబాణిఙ్‌ మర్జి నిఙిత మనాన్. 21 ఇనిక ఇహిఙ ఒరెన్‌ లోకు వెటనె సావు వాతాద్. అయాలెకెండ్‌నె సాతి వరిబాణిఙ్‌ మర్జి నిఙె ఆనికబా ఒరెన్‌ వన్ని వెటనె వాతాద్. 22 ఆదము వెట విజెరె ఎలాగ సాజినారొ, అయాలెకెండ్‌నె క్రీస్తు వెట విజెరె పాణం మనికార్‌ ఆనార్‌లె. 23 గాని ఒరెన్‌ ఒరెన్‌ వన్ని వర్సాదునె పాణం మనికాన్‌ ఆనాన్. తొలిత పండితి పంట క్రీస్తు. వెనుక క్రీస్తు వానివలె వన్నిఙ్‌ సెందితికార్‌ పాణం మనికార్‌ ఆనార్. 24 దని వెనుక వాండ్రు యా లోకమ్‌దు మని విజు సెఇ సత్తుఙ్‌ని, విజు అతికారమ్‌కాఙ్, విజు సత్తుఙ మాయిప్సి పోక్సి, వన్ని బుబ్బాతి దేవుణు ఏలుబడిః కిని వందిఙ్‌ విజు ఒపజెప్నాన్‌లె. నస్తివలె విజు దన్నిఙ్‌ ఆక్కర్‌ ఆనాద్‌లె.

25 ఎందనిఙ్‌ ఇహిఙ వన్నిఙ్‌ పగాతి విజెరిఙ్, వన్ని పాదమ్‌కు అడిఃగి దేవుణు ఇడ్ఃనిదాక క్రీస్తు ఏలుబడిః కిజి మండ్రెఙ్‌ వలె. 26 లోకురిఙ్‌ విజెరిఙ్‌ పగాతి సావుదిఙ్, కడెఃవేరిదు వాండ్రు నాసనం కినాన్‌లె.

27 దేవుణు, “విజు వనకాఙ్‌ వన్ని పాదమ్‌కు అడ్గి ఇట్తాన్‌”, ఇజి దేవుణు మాటదు రాస్త మనాద్. “విజు వన్కాఙ్‌”, క్రీస్తు పాదమ్‌క అడిఃగి ఇట్తా మనాన్‌ ఇజి వెహ్ని వలె, విజు వనకాఙ్‌ విని పాదమ్‌కు అడిఃగి ఇడ్తి మనికాన్‌ ఆతి దేవుణు అయ విజు వనకాఙ్‌ వెట వన్నిఙ్‌ వాండ్రె క్రీస్తు పాదమ్‌క అడిఃగి ఇడెః ఆఎన్‌ ఇజి టేట తోర్‌జినాద్. 28 వాండ్రు యా లెకెండ్‌ కిత్తి వెనుక, మరిన్‌ విజు వనకాఙ్‌ వన్ని పాదమ్‌కు అడిఃగి ఇట్తి మనికాన్‌ ఆతి దేవుణుదిఙ్, వన్నిఙ్‌ వాండ్రె అణఙిజి మంజినాన్‌లె. ఎందనిఙ్‌ ఇహిఙ దేవుణు ఒరెండ్రె అయ విజు వన్కాఙ్‌ ముస్కు అతికారం మనికాన్‌ ఆదెఙ్‌వలె.

29 సాతికార్‌ మర్జి నిఙ్‌నిక సిల్లెద్‌ ఇహిఙ, సెగొండార్‌ కిని లెకెండ్‌ సాతి వరి వందిఙ్‌ బాప్తిసం లాగె ఆని దనిఙ్‌ ఇని అర్దం మనాద్‌? సాతికార్‌ నిఙె ఆఎర్‌ ఇహిఙ ఎందనిఙ్‌ లోకుర్‌ వరి వందిఙ్‌ బాప్తిసం లాగె ఆదెఙ్‌? 30 మరి సాతికార్‌ మర్జి నీఙ్‌నార్‌ ఇజి మాపు నమ్మిఏప్‌ ఇహిఙ ఎందనిఙ్‌ సావు తపిస్ని ప్రమాదమ్‌కాఙ్‌ మాపు గురి ఆదెఙ్. 31 తంబెరిఙాండె, ప్రబు ఆతి క్రీస్తు యేసుక్రీస్తు వెట మీరు కూడిఃతి వందిఙ్‌ నాను నిజం ఎసొ సర్ద ఆజినానొ అయాలెకెండ్‌నె ఎస్తివలెబా నాను సపె ఆదెఙ్‌బా అక్కు మనద్‌ ఇజి నాను మిఙి నిజం వెహ్సిన. 32 యా లోకమ్‌దిఙ్‌ సెందితి సఙతిఙ్‌ వందిఙ్‌నె నాను ఎపెసి పట్నమ్‌దు అడిఃవి జంతుఙ వెట విద్దె కితానా? సాతికార్‌ మర్జి నిఙె ఆఎర్‌ ఇహిఙ నఙి ఇని లాబం మనాద్‌? సాతికార్‌ మర్జి నీఙ్‌ఎర్‌ ఇహిఙ, “విగెహిఙ్‌ సానాట్, అందెఙె ఉణాట్‌ తినాట్”, ఇజి ఆఇకార్‌ వెహ్తిలెకెండ్‌నె మాటుబా కిదెఙ్‌ వలె.

33 మీరు మొసెం కిబె ఆజి తపు సరిదు సొన్మాట్. “సెఇ వరివెట కూడ్ఃజి మనిఙ్, నెగ్గి అలవాటుఙ్‌ మనికార్‌బా పాడ్ః ఆజినార్”. 34 నెగ్గి బుద్ది మనికిదెర్‌ లెకెండ్‌ మీరు మహ్సి సొన్సి పాపం కిఎండ నీతినిజాయ్తిదాన్‌ మండ్రు. ఎందనిఙ్‌ ఇహిఙ మీ లొఇ సెగొండార్‌ దేవుణు వందిఙ్‌ నెస్‌ఎర్. మిఙి సిగు కిదెఙ్‌ ఇజినె ఇక్క నాను వెహ్సిన.

సాతికార్‌ మర్జి నీఙ్‌నివలె మంజిని ఒడొఃల్‌

35 సెగొండార్‌ యా లెకెండ్‌ వెన్‌బానార్‌లెసు, “సాతికార్‌ ఎలాగ మర్జి నికె ఆనార్‌? ఎలాగ మర్తి ఒడొఃల్‌దాన్‌ వారు వానార్‌?”. 36 బుద్ది సిలికిదెరా మీరు విత్తు విత్నివలె, అయ విత్ని విత్తు సబితిఙానె దని బాణిఙ్‌ మొక నేర్జినాద్. 37 నీను వితిక కూలిఙ్‌గాని, మరి ఎమేణి విత్తుబగాని వహి విత్కునె విత్సిని. విత్నిక వితునె గాని నేర్జిని మొక్క ఒడొఃల్‌ ఆఏద్‌గదె. 38 గాని దేవుణు వాండ్రు నిర్‌ణెం కిత్తి లెకెండ్‌ దనిఙ్‌ ఉండ్రి ఒడొఃల్‌సిజినాన్. విత్తిమన్ని విజు రకమ్‌ది విత్తుఙ వనక వనక ఒడొఃల్‌ సీజినాన్. 39 కంట విజు ఉండ్రె ననిక ఆఏద్‌. లోకు కంట ఉండ్రి రకం మనాద్. జంతు కంట మరి ఉండ్రి రకం, పొటి కంట మరి ఉండ్రి రకం, మొయ కంట ఉండ్రి రకం. 40 అయాలెకెండ్‌నె ఆగాసమ్‌ది వనకాఙ్‌ని, బూమిదు మని వన్కాఙ్‌ తేడ మంజినాద్, ఉండ్రె ననికెఙ్‌ ఆఉ. విజు అంతం మనికెఙ్‌ గాని వనక అంతం ఉండ్రె లెకెండ్‌ మన్‌ఏద్‌. 41 ఎలాగ ఇహిఙ, పొద్దుది అందం ఉండ్రి రకం, నెలాది అందం మరి ఉండ్రి రకం, సుక్కెఙ అందం మరి ఉండ్రి రకం. ఉండ్రి సుక్కాది అందం మరి ఉండ్రి సుక్కాది అందమ్‌దిఙ్‌ తేడ మనాద్.

42 అందెఙె సాతికార్‌ మర్జి నిఙె ఆనివలె అయాలెకెండ్‌నె మంజినాద్. బూమిదు మూసె ఆతి మని పీనుగు సబ్‌జి సొనిక. గాని సబ్‌జి సొన్‌ఇ ఉండ్రి ఒడొఃల్‌దాన్‌ వారు నికె ఆనార్‌లె. 43 మూసె ఆతి పీనుగు సుడెఃదెఙ్‌ బాగ సిల్లిక. సత్తు సిల్లిక. గాని నికె ఆజిని ఒడొఃల్‌ అంతమ్‌ని సత్తు మంజినిక ఆనాద్. 44 మూసె ఆజిని పీనుగు యా లోకమ్‌దు బత్కిదెఙ్‌నె తగ్నాద్. గాని నికె ఆజిని ఒడొఃల్‌ దేవుణు మంజిని బాడిఃదు బత్కిదెఙ్‌ తగ్నిక. యా లోకమ్‌దు బత్కిదెఙ్‌ తగ్ని ఉండ్రి ఒడొఃల్‌ మనాద్‌ ఇహిఙ దేవుణు మంజిని బాడిఃదు బత్కిదెఙ్‌ తగ్ని ఉండ్రి ఒడొఃల్‌బా మంజినాద్. 45 అందెఙె, “తొలిత లోకు ఆతి ఆదము బత్కిజిని జీవు ఆతాద్‌”, ఇజి దేవుణు మాటదు రాస్త మనాద్. కడెఃవేరి ఆదము ఆతి క్రీస్తు పాణం సీజిని ఆత్మ ఆతాన్. 46 పరలోకమ్‌దు బత్కిదెఙ్‌ తగితి ఒడొఃల్‌ ముఙాల రెఎతాద్. యా లోకమ్‌దు బత్కిదెఙ్‌ తగితి ఒడొఃల్‌నె ముఙాల వాతాద్. వెనుక పరలోకమ్‌దు బత్కిదెఙ్‌ తగితి ఒడొఃల్‌ వానాద్. 47 తొలిత ఆదాము యా బూమి దూలిదాన్‌ తయార్‌ ఆత మనాన్. వెనుకాహి ఆదాము ఆతి క్రీస్తు దేవుణు మంజిని బాడిఃదాన్‌ వాతాన్.

48 బూమిది దూలిదాన్‌ తయార్‌ ఆతి వన్ని బాణిఙ్‌ పుట్తి మాటు వన్ని లెకెండ్‌నె మంజినాట్. దేవుణు మంజిని బాడిఃదాన్‌ వాతి వన్ని వెట కూడిఃతికార్‌ దేవుణు మంజిని బాడిఃదు బత్కిదెఙ్‌ తగ్నికార్‌ ఆనార్‌లె. 49 ఏలు మాటు ఎలాగ బూమిదాన్‌ తయార్‌ ఆతి వన్ని మూర్తి లెకెండ్‌ మనాటొ, అయా లెకెండ్‌నె దేవుణు మంజిని బాడిఃదాన్‌ వాతి వన్ని క్రీస్తు మూర్తి లెకెండ్‌ తయార్‌ ఆనాట్‌లె.

50 తంబెరిఙాండె, కండాని నలదాన్‌ తయార్‌ ఆతిమని యా ఒడొఃల్‌దాన్‌ మాటు దేవుణు కిజిని ఏలుబడిఃదు సొన్సి మండ్రెఙ్‌ అట్‌ఎట్‌ ఇజి నాను మిఙి కసితం వెహ్సిన. ఎందనిఙ్‌ ఇహిఙ సావు మని యా ఒడొఃల్‌కు సావు మన్‌ఇ బాడిఃదు మండ్రెఙ్‌ అట్‌ఎద్. అక్కెఙ్‌ కొత్తాకెఙ్‌ కిబె ఆదెఙ్‌ వలె. 51 గిబ్బిఙ్‌ ఒడ్ఃజి విండ్రు, నాను దేవుణుది డాఃఙితి మని ఉండ్రి సఙతి మిఙి తెలియ కిజిన. మాటు విజెటె సాఎట్. మాటు విజెటె మార్నాట్. 52 సణెమ్‌దు, అహిఙ ఉండ్రి కణక రెప డెఃయ్‌జి పెర్ని ముఙాలె, కడెఃవెరిది పెరి జోడుఃబంగ పలక్తిఙ సరి అక్క జర్గినాద్. జోడు బాంగ పలక్నివలె సాతికార్‌ సావు మన్‌ఇ ఒడొఃల్‌దాన్‌ నికె ఆనార్. ఏలుదాక బత్కిజిని మాపు కొత్తాఙ్‌ కిబె ఆతి ఒడొఃల్‌దాన్‌ మార్నాట్‌లె. 53 సబ్‌జి సొన్సిని మా యా ఒడొఃలుఙు ఎసెఙ్‌బా సబ్‌జి సొన్‌ఇ ఒడొఃలుఙ్‌ లెకెండ్‌ మార్నెలె. నిజమె, సావు వాజిని యా మా ఒడొఃలుఙ్, సావు సిలి ఒడొఃలుఙ్‌ లెకెండ్‌ కొత్తాఙ్‌ మార్నెలె.

54 సబ్‌జి సొని మా ఒడొఃలుఙ్, ఎసెఙ్‌బా సబ్‌జి సొన్‌ఇ ఒడొఃలుఙ్‌ లెకెండ్‌ మార్దెఙ్‌ వలె. సావు వాజిని మా యా ఒడొఃలుఙ్, సావు సిల్లి ఒడొఃల్‌ లెకెండ్‌ మార్దెఙ్‌వలె. నస్తివలె దేవుణు మాటదు రాస్తి యా మాటెఙ్‌ నిజం అనాద్, “సావు ముస్కు పూర్తి గెలిస్తి వందిఙ్, సావు మరి మన్‍ఎద్‍. సావు డిఃఙె ఆతి లెకెండ్‌ వీఙితాద్”. 55 “సావు మా ముస్కు మరి గెలిస్తెఙ్‌ అట్నాదా? మఙి గుత్తెఙ్‌ ఇజి సావుదిఙ్‌ మరి సాప్కు మనాదా?”, ఇజి దిన్ని వందిఙ్‌ దేవుణు మాటదు రాస్తి మనిక, నస్తివలె పూర్తి ఆనాద్. 56 సావు తపిసిని సాంపు పాపం. మాటు దేవుణు రూలుఙ లొఙిఎండ మంజినిక, మఙి ఓడిఃస్తెఙ్‌ పాపమ్‌దిఙ్‌ సత్తు ఆజినాద్. 57 మా ప్రబువాతి యేసుక్రీస్తుదాన్‌ మఙి పాపమ్‌దిఙ్‌ని సావు ముస్కు గెల్పిస్తి మన్ని దేవుణుదిఙ్‌ వందనమ్‌కు.

58 అందెఙె, నాను ప్రేమిసిని తంబెరిఙాండె, ఇనికబా మిఙి కద్లిస్‌ఎండ గటిఙ నిల్సి మండ్రు. ఎస్తివలెబా దేవుణు వందిఙ్‌ కస్టబాడ్ఃజి పణి కిదు. ఎందనిఙ్‌ ఇహిఙ ప్రబు వేట కూడ్ఃజి మీరు కస్టబాడ్ఃజి కిజిని పణిఙ్, ఎసెఙ్‌బా పణిదిఙ్‌ రెఎండాఃజి మన్‌ఉ ఇజి నెసి ఎస్తివలెబా పణి కిజి మండ్రు.

16

నమ్మిత్తి వరి వందిఙ్‌ డబ్బు కుడుఃప్సిని వందిఙ్‌ వెహ్సినిక.

1 దేవుణుదిఙ్‌ నమ్మిత్తి వరి వందిఙ్‌ డబ్బు కుడుఃప్సిని వందిఙ్‌ ఇహిఙ నాను గలాతియదు మని దేవుణు సఙమ్‌కాఙ్‌ వెహ్తి మని లెకెండ్‌ మీరుబా కిదు. 2 నాను వానివలె, అయావలెనె కుడుఃప్తెఙ్‌ తొఎండ, విజు ఆదివారమ్‌కాఙ్‌ మీ లొఇ ఒరెన్‌ ఒరెన్‌ వన్నిఙ్‌ దొహ్‌క్సిని దని బాణిఙ్‌ ఉండ్రి వంతు కేట ఇడ్ఃజి వన్నిబాన్‌ కుడుఃప్సి మండ్రెఙ్‌ వలె. 3 అహిఙ నాను వానివలె, మీరు తగ్నికార్‌ ఇజి ఎయెరిఙ్‌ ఎర్లిసినిదెరొ, వరిఙ్‌ ఉత్రమ్‌కు రాసి సీజి మీరు కుడుఃప్సిని డబ్బు వరి కీదు యెరూసలెమ్‌దు పోక్నాట్. 4 నానుబా సొహిఙ బాగ మంజినాద్‌ ఇజి తోరె ఆతిఙ వారు నా వెట వానార్లె. 5 అహిఙ ఏలు నాను మాసిదోనియాదు సొన్సి అబ్బె మని దేవుణుదిఙ్‌ నమ్మిత్తి వరిఙ్‌ నెస్పిసి మండ్రెఙ్‌ ఇజి ఒడిఃబిజిన. మాసిదోనియాదు సొహి వెనుక నాను మీ డగ్రు వాన. 6 నస్తివలె మీ డగ్రు సెగం రోస్కు మండ్రెఙ్‌ ఆనాద్‌ ఇజి, సిల్లిఙ పణి కాలం విజు మీ బానె గడఃప్నా. ఎందనిఙ్‌ ఇహిఙ, అయావలె నాను ఎమేణి దరిఙ్‌ సొండ్రెఙ్‌నొ, అయా పయ్‌నమ్‌దు నఙి సాయం కిదెఙ్‌ మీరు అట్నిదెర్. 7 ఏలు పయ్‌నమ్‌దు మీ డగ్రు వాజి మిఙి దసూల్‌ ఆజి సొండ్రెఙ్‌ నఙి ఇస్టం సిల్లెద్‌. ప్రబుఙ్‌ ఇస్టం ఇహిఙ మీ డగ్రు సెగం కాలం మండ్రెఙ్‌ ఇజి ఆస ఆజిన. 8 గాని పెంతుకొస్తు* పండొయ్‌దాక ఇబ్బె ఎపెసి పట్నమ్‌దునె నాను మంజినలె. 9 ఎందనిఙ్‌ ఇహిఙ, ఇబ్బె నెగెండ సువార్త పణి జర్గిని లెకెండ్, తగ్ని నెగ్గి అవ్‌కాసం నఙి దొహ్‌క్త మనాద్. నఙి ఎద్రిసినికార్‌బా మనార్.

10 తిమోతి మీ డగ్రు వాతిఙ, ఇని దనిఙ్‌బా తియెల్‌ఆఏండ మీ వెట మంజిని లెకెండ్‌ వన్నిఙ్‌ సుడ్ఃజి మండ్రు. ఎందనిఙ్‌ ఇహిఙ, నాను కిజిని లెకెండ్‌నె వాండ్రుబా ప్రబు పణి కిజినాన్. 11 ఎయెన్‌బా వన్నిఙ్‌ ఇజిరి కణక సుడ్ఃదెఙ్‌ ఆఎద్. వాండ్రు మర్జి నా డగ్రు వాదెఙ్‌ వన్ని మన్సుదు సార్లిదాన్‌ వన్నిఙ్‌ పొక్తు. మహి తంబెరిఙ వెట వాండ్రు వానాన్లె ఇజి నాను ఎద్రు సుడ్ఃజిన.

12 ఏలు తంబెరి ఆతి అపొలొ వందిఙ్‌ వెహ్నిక ఇమిక ఇహిఙ, మహి తంబెరిఙ వెట మీ డగ్రు సొండ్రెఙ్‌ ఇజి నాను వన్నిఙ్‌ బతిమాలిత గాని ఏలు వాదెఙ్‌ వన్నిఙ్‌ ఇస్టం సిల్లెతాద్. గాని మరి ఎసెఙ్‌బా వాండ్రు అవ్‌కాసం దొహ్‌క్నివలె మీ డగ్రు వానాన్లె.

13 మీరు జాగర్త మండ్రు. దేవుణు ముస్కు మని నమకమ్‌దు గటిఙ మండ్రు. దయ్‌రమ్‌దాన్‌ మండ్రు. సత్తుదాన్‌ మండ్రు. 14 మీరు కిజిని పణిఙ్‌ విజు ప్రేమదాన్‌ కిదు. 15-16 అక్కాయ ప్రాంతమ్‌దు తొలిత దేవుణుదిఙ్‌ నమ్మిత్తికార్‌ స్తెపాను ఇండ్రొణికార్‌ ఇజి మీరు నెస్నిదెర్‌గదె? దేవుణుదిఙ్‌ నమ్మిత్తి వరి వందిఙ్‌ పణి సాయం కిదెఙ్‌ వరిఙ్‌ వారె ఒపజెపె ఆత మనార్‌ ఇజిబా మీరు నెసినిదెర్. అందెఙె తంబెరిఙాండె, మీరు నిని వరిఙ్‌ అణిఙిజి మండ్రు. అక్కాదె ఆఏండ పణిదిఙ్‌ కూడ్ఃజి వాని వరిఙ్‌ని కస్టబాడ్ఃజి పణి కిజిని వరిఙ్‌బా అణిఙిజి మండ్రెఙ్‌ ఇజి నాను మిఙి బతిమాల్జిన. 17 మీరు వాదెఙ్‌ అట్‌ఎండ మహిఙ్‌బా, స్తెపానుని పొర్మూనాతు, అక్కాయికు ఇనికార్‌ వాతివలె నాను సర్ద ఆత. ఎందనిఙ్‌ ఇహిఙ, మీ బాన్‌ నఙి సీదెఙ్‌ సిల్లితికెఙ్‌ వీరు నఙి సితార్. 18 నా మన్సుదిఙ్, మీ మన్సుదిఙ్‌ వారు సర్ద కిత్తార్‌. ననికార్‌ గవ్‌రమ్‌దిఙ్‌ తగ్నికార్.

19 ఆసియాదు మన్ని సఙమ్‌కాణికార్‌ మీరు నెగెండ్‌ మనిదెరా ఇజి వెన్‌బాజినర్. అక్కుల, ప్రిస్కిల ఇనకార్‌ని వరి ఇండ్రొ కూడ్ఃజి వాజిని నమ్మిత్తి వరి సఙమ్‌బా ప్రబు పేరుదాన్‌ మీరు నెగెండ్‌ మనిదెరా ఇజి వెన్‌బాజినార్. 20 నమ్మిత్తి తంబెరిఙ్‌ విజెరె మీరు నెగెండ్‌ మనిదెరా ఇజినార్‍. దేవుణు వెట కూడిఃతి మన్ని వరిఙ్‌ మీ ప్రేమ తోరిస్తు. నెగ్గి మన్సుదాన్‌ ఒరెన్‌ మరి ఒరెన్‌ వన్నిఙ్‌ పొంబిజి వందనమ్‌కు వెహ్తు.

21 పవులు ఇని నాను నా కియుదానె యా వందనమ్‌కు రాసిన.

22 ఎయెన్‌బా ప్రబుఙ్‌ ప్రేమిస్‌ఎండ మహిఙ సయిప్‌ వన్ని ముస్కు రపిద్. యేసు ప్రబు వాజినాన్. రఅ ప్రబువా. 23 ప్రబువాతి యేసుక్రీస్తు దయదర్మం మిఙి తోడుః ఆజి మనీద్‌.

24 క్రీస్తుయేసు వెట కూడిఃతి మన్ని మీరు విజిదెరె వెట నా ప్రేమ మనీద్. ఆమెన్‌.

* 15:5 15:5 పేతురుఙ్‌ కేప ఇజిబా పేరు మనాద్‌.

* 16:8 16:8 పడాయి ప్రమాణమ్‌దు ఇక్క వారమ్‌క పండొయ్‌, మరి పంట కొయ్ని పండొయ్‌ ఇజి వెహె ఆజినాద్‌. (నిర్గమ 34:22, 23:16) వెజేరె వెట కూడ్ఃజి యా పండొయ్‌ కిదెఙ్‌ ఇజి ఇస్రాయేలు లోకుర్‌ యెరుసలేమ్‌దు మంద వాజి మహార్‌. పెంతెకొస్తు ఇహిఙ యాబయ్‌ ఇజి అర్దం. యాక పస్క పండొయ్‌ ఆతి వెనుక యాబయ్‌ రోస్కు ఆనివలె ఆజినాద్‌.

2కొరింతి

1

2

3

4

5

6

7

8

9

10

11

12

13

అపొస్తుడు ఆతి పవులు కొరింతి పట్నమ్‌దు మని దేవుణు సఙమ్‌ది వరిఙ్‌ రాస్తి రుండి ఉత్రం

నెల్వ కిబిసినిక

ఇక్క అపొస్తుడు ఆతి పవులు కొరింతి సఙమ్‌ది వరిఙ్‌ రాస్తిమన్ని రుండి ఉత్రం. యా ఉత్రమ్‌దు పవులు వన్ని వందిఙ్‌, మరి వాండ్రు ఎలాగ సువార్త పణి కిత్తాన్‌, మరి అయావలె వన్నిఙ్‌ ఇని ఇనికెఙ్‌ జర్గితె ఇజి యా ఉత్రమ్‌దు లావ్‌ వెహ్సినాన్‌. కొరింతి పట్నమ్‌దు మన్ని దేవుణు సఙమ్‌దికార్‌ సెగొండార్‌, ఆఇవరి బోద వెంజి పవులు అపొస్తుడు ఆఏన్‌ ఇజి వెహ్తార్‌. దన్ని వందిఙ్‌ జవాబ్‌ వెహ్తిలెకెండ్‌ యా ఉత్రమ్‌దు నండొ సఙతిఙ్‌ రాస్త మనాద్‌. దేవుణు ఇస్టమాతి వజ యేసుప్రబునె వన్నిఙ్‌ అపొస్తుడు లెకెండ్‌ ఇడ్తాన్‌ ఇజి రుజుప్‌ కిజినాన్‌. వాండ్రు కిత్తి పణిదునొ, వెహ్తి మాటదునొ, వన్ని బత్కుదునొ, ఇనికబా తప్పు మహిఙ తోరిస్తు ఇజి వరిఙ్‌ వెన్‌బాజినాన్‌. నన్ని వరి వెట మొకొం సుడ్ఃజి వర్గిదెఙ్‌ తయారాజి వాజినాన్‌ ఇజి వెహ్సి ఉత్రం ముగిసినాన్‌.

యేసుక్రీస్తు సాజి మర్‌జి నిఙితి వెనుక యాబ్బయ్‌ ఆరునొ యాబ్బయ్‌ ఏడునొ పంటెఙ్‌ వెనుక యా ఉత్రం రాస్తాన్‌ ఇజి దిన్ని వందిఙ్‌ నెస్తికార్‌ నమ్మిజినార్‌. పవులు మాసిదోనియదు మహివలె బాణిఙ్‌ యా ఉత్రం రాస్త పోక్తాన్‌ ఇజిబా వారు నమ్మిజినార్‌.

1

1 దేవుణు ఇస్టమాతి వజ యేసు క్రీస్తుఙ్‌ అపొస్తుడు ఆతి పవులుని మా తంబెరి ఆతి మోతితి కొరింతి పట్నమ్‌దు మని దేవుణు సఙమ్‌ది వరిఙ్‌ని అక్కాయ ప్రాంతమ్‌దు మని దేవుణుదిఙ్‌ నమ్మితి వరిఙ్‌ విజెరిఙ్‌ రాసిని ఉత్రం. 2 మా బుబ్బాతి దేవుణు బాణిఙ్‌ని ప్రబువాతి యేసుక్రీస్తు బాణిఙ్‌ దయాదర్మమ్‌ని సమాదనం మిఙి మనీద్.

ఓదరిసిని దేవుణు

3 ఎస్తివలెబా మా ముస్కు కనికారం మనికాన్‌ ఆతి బుబ్బ, ఎస్తివలెబా మఙి ఓదరిసిని దేవుణు ఆతి, మా ప్రబు ఆతి యేసుక్రీస్తుఙ్‌ బుబ్బ ఆతి దేవుణు పొగిడెః ఆపిన్‌. 4 ఎందనిఙ్‌ ఇహిఙ, విజు కస్టమ్‌కాఙ్‌ దేవుణు మఙి ఓదరిసిని ఓదర్పుదాన్‌ ఎలాగ మర్తి కస్టమ్‌దు మని వరిఙ్‌బా ఓదరిస్తెఙ్‌ మాపు సత్తుమనికాప్‌ ఆదెఙ్‌ ఇజి వాండ్రు మా విజు కస్టమ్‌కాఙ్‌ మఙి ఓదరిసినాన్. 5 క్రీస్తు వెట కస్టమ్‌కు మా బత్కుదు ఎలాగ లావ్‌ఆజినెనొ, అయాలెకెండ్‌నె క్రీస్తు వెట ఓదర్పుబా మా బత్కుదు నిండ్రిజి పొఙిజి వాజినాద్. 6 మాపు కస్టమ్‌దు మనాప్‌ ఇహిఙ అక్క మిఙి దేవుణు బాణిఙ్‌ ఒదర్పు దొహ్‌క్తెఙ్‌ ఇజిని దేవుణు మిఙి రక్సిస్తెఙ్‌ ఇజినె మాపు కస్టమ్‌దు మనాప్. దేవుణు మఙి ఓదరిస్తి మనిక మిఙి ఓదర్పు దొహ్‌క్తెఙ్‌ ఇజినె. ఎందనిఙ్‌ ఇహిఙ, మఙి వాతిమని లెకెండ్‌ కస్టమ్‌కు మిఙి వానివలె, అయాకెఙ్‌ మీరు డిఃస్‌ఏండ ఓరిసినివలె అయ ఓదర్పు ఎలాగ మర్తిక ఇజి మీరు నెసినిదెర్. 7 మఙి వాతిమని కస్టమ్‌కాఙ్‌ మీరు ఎలాగ మా వెట కూడ్ఃజి మంజినిదెరొ, అయలెకెండ్‌నె మా వెట ఓదర్పుదుబా కూడ్ఃజి మంజినిదెర్‌ ఇజి మాపు నెసినాప్. అందెఙె మీ వందిఙ్‌ మాపు ఆసదాన్‌ ఎద్రు సూణిక కద్లిఎండ మంజినాద్.

8 తంబెరిఙాండె, ఆసియ ప్రాంతమ్‌దు మాపు ఓరిస్తిమని కస్టమ్‌కు మీరు నెస్‌ఎండ మండ్రెఙ్‌ ఆఏద్‌ ఇజి మాపు కొరిజినాప్. మాపు సానాప్‌ప్లెసు ఇజి ఒడిఃబితాప్. మఙి ఓరిస్తెఙ్‌ అట్‌ఇ నని నసొ కస్టమ్‌కు మఙి వాతె. 9 నిజమె సావుదిఙ్‌ సిక్స మఙి దొహ్‌క్త మనాద్‌ ఇజి మాపు ఒడ్ఃబితాప్. గాని మాపు, మా ముస్కునె ఆదారం ఆఏండ, సాతి వరిఙ్‌ నిక్ని దేవుణు ముస్కునె ఆదారం ఆదెఙ్‌ ఇజినె ఇక్కెఙ్‌ విజు మఙి జర్గితె. 10-11 మీరుబా మా వెట కూడ్ఃజి పార్దనం కిజి సాయం కిత్తిఙ్, దేవుణు గొప్ప పెరి సావు నని కస్టం కాణిఙ్‌ మఙి తప్రిస్తాన్. మరి వాని కాలమ్‌దుబా తప్రిసినాన్లె. వాండ్రు మరి ఎస్తివలెబా మఙి తప్రిసి మంజినాన్లె ఇజి వన్ని వందిఙ్‌నె మాపు ఆసదాన్‌ ఎద్రు సుడ్ఃజి మంజినాప్. నండొండార్‌ పార్దనం కిత్తిఙ్, దేవుణు బాణిఙ్‌ అయ పార్దనమ్‌క వందిఙ్‌ మఙి కనికారం దొహ్‌క్తి వందిఙ్, నండొండార్‌ మా వందిఙ్‌ దేవుణుదిఙ్‌ వందనమ్‌కు వెహ్నర్లె.

12 మా గర్బం వెహ్సిని సాస్యం ఇనిక ఇహిఙ, యా లోకమ్‌దు మని బత్కుదుబా, మరి మీవెట మన్ని విజు సఙతిఙ లొఇబా గర్బం గదిస్‌ఎండ దేవుణు సిత్తిమని నెగ్గి మన్సుదాన్, లోకమ్‌దు మన్ని వరి బుద్దిదాన్‌ ఆఏండ దేవుణు దయాదర్మమ్‌ది సత్తుదాన్‌ బత్కితాప్. దిన్ని వందిఙ్‌ మాపు పొగ్‌డిఃజినాప్. 13 సద్‌విదెఙ్‌నొ, పూర్తి అర్దం కిదెఙ్‌ అట్‌ఇ మాటెఙ్‌నొ మాపు మిఙి రాస్తెఙ్‌ సిల్లె. 14 ఏలు మీరు మఙి సెగం నెస్తి మనిదెర్. గాని ప్రబు ఆతి యేసు మర్జి వాని దినమ్‌దు మాపు మీ వందిఙ్‌ పొగ్‌డిఃజి వెహ్‌న్నాప్‌లె. అయాలెకెండ్‌ మా వందిఙ్‌ పొగ్‌డిఃజి వెహ్తెఙ్‌ అట్నిలెకెండ్‌ మీరుబా నఙి పూర్తి నెస్నిదెర్‌లె ఇజి మాపు ఆసదాన్‌ ఎద్రు సుడ్ఃజి మంజినాప్.

15 యాలెకెండ్‌ మా మన్సుదు నమకం తప్‌ఎండ మన్నిఙ్, మిఙి రుండి వంతుఙ్‌ లాబం మండ్రెఙ్‌ ఇజి ముఙాల మీ డగ్రు వాదెఙ్‌ ఇజి నఙి ఉండ్రి ఉదెసం మహాద్‌. 16 ముఙాల మీ డగ్రు వాజి మాసిదోనియ సొండ్రెఙ్‌ ఇజి, మరి మాసిదొనియదాన్‌ మర్జి మీ డగ్రు వాజి, మీరె యూదయ దేసెం సొండ్రెఙ్‌ మఙి పోక్నిదెర్‌ ఇజి నాను ఒడిఃబిత. 17 యాలెకెండ్‌ కిదెఙ్‌ ఇజి నాను ఒడ్ఃబితివలె, యాక ఇజిరి సఙతి ఇజి నాను ఒడ్ఃబితానా?. “ఒఒ” ఇజి వెహ్సి వెటనె “ఆఎద్, ఆఏద్‌” ఇజి వెహ్తెఙ్‌ యాకెఙ్‌ నాను లోకమ్‌దిఙ్‌ సెందితి లెకెండ్‌ కిజినానా?

18 దేవుణు నమ్మిదెఙ్‌ తగ్నికాన్‌ ఇజి మన్ని లెకెండ్‌నె, మాపు మిఙి వెహ్తి మని మాటెఙ్‌ ఎస్తివలెబా ‘ఒఒ’ ఇజినె మంజినె, “ఆఏద్‌’ ఇజి వెహ్నికెఙ్‌ ఆఉ. 19 ఎందనిఙ్‌ ఇహిఙ, నావెట, సిలువాను వెట, తిమోతి వెట మీ నడిఃమి సాటె ఆతి మని దేవుణు మరిసి ఆతి యేసుక్రీస్తు ‘ఒఒ’ ఇజినొ ‘ఆఏద్‌’ ఇజినొ ఆఎతాన్‌. గాని వన్ని వెట అక్క ఎస్తివలెబా ‘ఒఒ’ ఇజినె మంజినాద్. 20 దేవుణు సితి ప్రమాణమ్‌కు ఎస్సొడు ఆతిఙ్‌బా, అక్కెఙ్‌ విజు క్రీస్తు వెట ‘ఒఒ’ ఇజినె మన్నె. అందెఙె దేవుణు గొప్ప పెరికాన్‌ ఇజి తోరె ఆదెఙ్‌ ఇజి క్రీస్తు వెట ‘ఆమెన్‌’ ఇజి మాటు వెహ్సినాట్.

21-22 మీ వెట మఙిబా క్రీస్తు వెట కూడ్ఃజి గటిఙ నిల్‌ప్సి మంజినికాన్‌ దేవుణునె. బుర్రదాన్ నూనె వాక్సి కేట కిత్తి లెకెండ్‌ ఏర్పాటు కిత్తికాన్‌ దేవుణునె. వన్ని సొంతం ఇజి మా ముస్కు ముద్ర పోక్సి, వెనుక మఙి దొహ్‌క్తెఙ్‌ మని మేలుఙ వందిఙ్‌ రుజుప్‌ లెకెండ్‌ వన్ని ఆత్మ ఇని బయాన్‌ మా మన్సుఙ మఙి సిత మనాన్.

23 మీ ముస్కు కనికారం మనిఙ్‌నె నాను మరి కొరింతి పట్నమ్‌దు రెఎత, ఇని దనిఙ్‌ దేవుణునె సాక్సి. 24 అందెఙె మీరు దేవుణు ముస్కు నమకం ఇడ్తి దనిఙ్‌ మీ ముస్కు అతికారం మనికాప్‌ ఇజి ఆఏప్‌ గాని సర్ద వందిఙ్‌ మీ వెట కూడ్ఃజి పణికినికాప్‌ లెకెండ్‌నె. ఎందనిఙ్‌ ఇహిఙ దేవుణు ముస్కు మని నమకమ్‌దాన్‌ మీరు గటిఙ నిల్సి మంజినిదెర్.

2

1 అందెఙె మరి ఉండ్రి సుటు దుకమ్‌దాన్‌ మీ డగ్రు రెఎ ఇజి నా మన్సుదు నానె నిర్‌ణెం కిత. 2 ఎందనిఙ్‌ ఇహిఙ, నాను మిఙి దుకం తపిస్త ఇహిఙ, నా వెట దుకం ఆతికారాతి మీరు ఆఏండ ఎయెర్‌ నఙి సర్ద కిబిస్నార్?. 3 ఎందనిఙ్‌ యా సఙతిఙ్‌ నాను మిఙి రాస్త ఇహిఙ, నాను వానివలె, నఙి సర్ద కిబిస్తెఙ్‌ మని వరివెట నఙి దుకం రెఎండ మండ్రెఙ్‌ వలె ఇజి రాస్త. మరి నఙి మని సర్దాదు మీరుబా నావెట సర్ద ఆనిదెర్‌లె ఇజి మీ వందిఙ్‌ నా మన్సుదు నమకం ఇట్తా మన. 4 మీరు దుకం ఆదెఙ్‌ ఇజి ఆఏద్‌, గాని మిఙి నాను ఎసొనొ ప్రేమిసిన ఇజి మీరు నెస్తెఙ్‌ ఇజినె, నండొ దుకమ్‌దాన్‌ మన్సుదు బాద ఆజి, ఎసొనొ కణెరు వాక్సి మిఙి రాస్త మన.

తప్పు కిత్తి వరిఙ్‌ సెమిస్ని వందిఙ్‌

5 ఎయెన్‌బా దుకం కిబిస్తాన్‌ ఇహిఙ, నఙినె లావ్‌ ఆఏండ, వాండ్రు మిఙి విజెరిఙ్‌ కండెక్‌ దుకం కిబిస్త మనాన్. అందెఙె నఙి దుకం కిబిస్తి వందిఙ్‌ నాను గటిఙ వెహ్తెఙ్‌ ఆఏద్‌గదె? 6 వన్నిఙ్‌ మీ లొఇ నండొండార్‌ వెట సితి సిక్స సరి ఆనాద్. 7 అందెఙె మీరు వన్నిఙ్‌ సెమిసి ఓదరిస్తెఙ్‌ వలె. ఎందనిఙ్‌ ఇహిఙ వాండ్రు మరి నండొ దుకమ్‌దు మడుఃగ్‌జి మని లెకెండ్‌ మండ్రెఙ్‌ ఆఏద్‌ ఇజి. 8 అందెఙె వన్నిఙ్‌ మీరు ప్రేమిసినిదెర్‌ ఇజి మరి వన్నిఙ్‌ మీరు తోరిస్తెఙ్‌ వలె ఇజి నాను బతిమాల్జిన. 9 మీరు విజు దనిఙ్‌ లొఙిజి తగ్నికిదెర్‌ లెకెండ్‌ మంజినిదెరా ఇజి నెస్తెఙ్‌నె నాను మిఙి రాస్త మన. 10 మీరు ఎయెరిఙ్‌బా సెమిస్తిఙ నానుబా వన్నిఙ్‌ సెమిసిన. మరి ఇనిదని వందిఙ్‌బా సెమిస్తెఙ్‌ ఇహిఙ, మీ వందిఙ్‌ అక్కబా క్రీస్తు ఎద్రు నాను సెమిస్త మన. 11 ఎందనిఙ్‌ ఇహిఙ, సయ్తాను మా ముస్కు గెలిస్తెఙ్‌ ఆఏద్‌ ఇజి నాను సెమిస్త మన్న. మరి వన్ని సెఇ పణిఙ వందిఙ్‌ మాటు నెస్‌ఇకాట్‌ ఆఎట్‌గదె?

కొత్త ఒప్పుమానం వందిఙ్‌ సాటిస్నికార్.

12 క్రీస్తు సువార్త సాటిస్తెఙ్‌ నాను త్రోయ పట్నమ్‌దు వాతివలె అబ్బె నెగ్గి అవ్‌కాసం దేవుణు నఙి సితాన్. 13 గాని నా తంబెరి ఆతి తీతుఙ్‌ తొఎండ నా మన్సుదు నిపాతి సిల్లెండ ఆతిఙ్, వరిఙ్‌ నాను సొన్సిన ఇజి వెహ్సి అబ్బెణిఙ్‌ మాసిదోనియ సొండ్రెఙ్‌ సోత.

14 గాని మాపు దేవుణుదిఙ్‌ వందనమ్‌కు వెహ్సినాప్. ఎందనిఙ్‌ ఇహిఙ, క్రీస్తు వెట కూడిఃతి మఙి దేవుణు ఎస్తివలెబా గెలిస్తి వరి సర్దదాన్‌ నడిఃపిసినాన్. ఉండ్రి నెగ్గి వాసనం లెకెండ్‌ విజుబాన్‌ మాపు సాటిస్ని సువార్తదాన్‌ క్రీస్తు వందిఙ్‌ విజెరె నెస్తిలెకెండ్‌ వాండ్రు కిబిస్నాన్. 15 దేవుణు రక్సిస్తి వరి నడిఃమి, పాడాఃజి సొన్సిని వరి నడిఃమి మాపు దేవుణుదిఙ్‌ క్రీస్తుది నెగ్గి వాసనం లెకెండ్‌ ఆత మనాప్. 16 పాడాఃజి సొన్సిని వరిఙ్‌ మాపు సాతి ఒడొఃల్‌ది కంపు లెకెండ్‌ మనాప్. దేవుణు రక్సిస్ని వరిఙ్‌ బత్కు సిజిని నెగ్గి వాసనం లెకెండ్‌ మనాప్‌. నిని పణిదిఙ్‌ తగ్నికాన్‌ ఎయెన్‌ మనాన్‌? 17 మహి నండొండార్‌ లెకెండ్, లాబం రపిద్‌ ఇజి దేవుణు మాటదిఙ్‌ బేరం కినికాప ఆఎప్. దేవుణు బాణిఙ్‌ పోకె ఆతివరి లెకండ్‌ క్రీస్తు వెట కూడ్ఃజి నీతినిజాయ్తిదాన్‌ దేవుణు ఎద్రు మాపు వర్గిజినాప్.

3

1 మరి మఙి మాపె మర్జి పొగ్‌డిఃజి వెహ్తెఙ్‌ మొదొల్సినాపా? సెగొండారిఙ్‌ అవ్‌సరం మని లెకెండ్‌ మీబాణిఙ్‌నొ, మిఙి తోరిస్తెఙ్‌ ఇజినొ, కీదు పోక్సిని నెల్‌వ కిబిస్ని ఉత్రమ్‌కు మఙి మండ్రెఙ్‌నా? 2 మా మన్సుఙ రాసె ఆతిమని లోకుర్‌ విజెరె నెసి సద్విజిని ఉత్రమ్‌కు మీరె. 3 పణకుదాన్‌ తయార్‌ కిత్తి బల్లెఙ ముస్కు గీస్తి మనిక ఆఏద్‌, మరి సిరదాన్‌ రాస్తిక ఆఏద్‌, గాని లోకురి మన్సు ఇని మెతాని బల్లెఙ ముస్కు, మాపు కిత్తి సువార్త పణిదాన్‌ బత్కిజిని దేవుణు ఆత్మదాన్, రాసె ఆతిమని క్రీస్తుబాణిఙ్‌ వాతి మని ఉండ్రి ఉత్రమ్‌నె మీరు ఇజి మీరె తోరిసినిదెర్.

4 క్రీస్తు వెట దేవుణు ఎద్రు మా మన్సుదు నస్సొ నమకం మనాద్. 5 మాపు కిజిని పణిఙ్‌ విజు మా సత్తుదాన్‌ మాపె కిజినాప్, ఇజి ఒడ్ఃబిదెఙ్‌ మా లొఇ ఇనికబా సిల్లెద్. యాకెఙ్‌ కిదెఙ్‌ మని సత్తు దేవుణు బాణిఙ్‌నె వాతాద్. 6 వాండ్రె మఙి కొత్త ఒప్పుమానమ్‌దిఙ్‌ నెగెండ పణికనికార్‌ ఇజి ఇట్త మనాన్. కొత్త ఒప్పుమానం ఇహిఙ అసరమ్‌దాన్‌ రాస్తిక ఆఎద్, బత్కిజిని దేవుణు ఆత్మదాన్‌ వాతిక. ఎందనిఙ్‌ ఇహిఙ అసరమ్‌దాన్‌ రాసె ఆతి ప్రమాణం సావు తపిసినాద్. ఆత్మదాన్‌ వాతి ప్రమాణం పాణం సీజినాద్.

కొత్త ఒపుమానం ఇని గొప్ప పెరి సఙతి.

7 పణకు బల్లెఙ ముస్కు అసరమ్‌దాన్‌ రాసె ఆతిమని సావు తపిస్తి ప్రమాణం నస్సొ గొప్ప పెరిక మహాద్‌. 8 ఇహిఙ, మోసె మొకొం తగిజి సొన్సిని జాయ్‌దాన్‌ మహిఙ్‌బా, ఇస్రాయేలు లోకుర్‌ వన్ని మొకొమ్‌దు తినాఙ్‌ బెస్తెఙ్‌ అట్‌ఇ లెకెండ్‌ గొప్ప పెరి జాయ్‌దాన్‌ మహాన్‌. అక్క అయాలెకెండ్‌ పెరిక మహాద్‌ ఇహిఙ, దేవుణు ఆత్మదాన్‌ మని పణిఙ్‌ దన్నిఙ్‌ ఇంక ఎస్సొనొ గొప్ప పెరిక ఆఏదా? 9 లోకురిఙ్‌ తీర్పు తీరిసి సిక్స సీని పణి నస్సొ గొప్ప పెరిక మహాద్‌ ఇహిఙ, లోకురిఙ్‌ నీతి నిజాయితిదికార్‌ కిజిని యా పణి, దనిఙ్‌ ఇంక ఒద్దె పెరిక మంజినాద్. 10 ఏలు మనిక ఒదె గొప్ప పెరిక ఆతిక ఆతిఙ్, దినిఙ్‌ పోలిసి సుడ్ఃతిఙ, ముఙాల గొప్ప పెరిక మహి దనిఙ్‌ ఏలు ఇనిక సిల్లెండ ఆతాద్. 11 అసరమ్‌దాన్‌ రాసె ఆతి, కండెక్‌ కాలం మహి యా ప్రమాణం యాలెకండ్‌ గొప్ప పెరిక వాతాద్‌ ఇహిఙ, ఎస్తివలెబా మంజిని యా కొత్త ప్రమాణం మరి ఒదె గొప్ప పెరిక మంజినాద్.

12 మాపు యాలెకెండ్‌ ఆసదాన్‌ ఎద్రు సుడ్ఃజి మంజినాట్. అందెఙె మా మన్సుదు దయ్‌రమ్‌దాన్‌ మనాప్. 13 మాపు మోసె లెకెండ్‌ ఆఏప్. ఎందనిఙ్‌ ఇహిఙ ఇస్రాయేలు లోకుర్‌ వన్ని మొకొమ్‌దు మని తగిజి సొని జాయ్‌దిఙ్‌ బేస్‌ఎండ మోసె వన్ని మొకొమ్‌దు టుకుర్‌ ఇట్తాన్. 14 గాని వరి మన్సు గుడిః ఆత మహాద్‌. అందెఙె ఏలుబా వారు పడాఃయి ఒపుమానం సద్విజినివలె వరి మన్సుఙ ముస్కు అయా టుకుర్‌ ఏలుబా లాగె ఆఏండ అయా లెకెండ్‌నె మనాద్. ఎందనిఙ్‌ ఇహిఙ క్రీస్తు వెటనె అక్క లాగె ఆజినాద్. 15 ఏలుదాక మోసె రాస్తి మనికెఙ్‌ వారు సద్విజిని వలె వరి మన్సుఙ ముస్కు ఉండ్రి టుకుర్‌ మని లెకెండ్‌నె మనాద్. 16 గాని ఎయెన్‌బా ఎస్తివలెబా ప్రబువాతి యేసుక్రీస్తు దరిఙ్‌ మహ్తిఙ వన్ని బాణిఙ్‌ టుకుర్‌ లాగె ఆజినాద్.

17 ప్రబు ఇహిఙ దేవుణు ఆత్మనె. ప్రబు ఆత్మ మఙి విడుఃతల కిజినాద్. 18 మాటు విజెటె టుకుర్‌ మన్‌ఇ మొకొమ్‌దాన్, ఆదమ్‌దాన్‌ జాయ్‌ తోరితి లెకెండ్, ప్రబు జాయ్‌ తోరిసినాట్. ఆత్మ ఆతి ప్రబుబాణిఙ్‌ వాని జాయ్‌దాన్‌ మరి ఒద్దె జాయ్‌ ఆజి వన్ని మూర్తి లెకెండ్‌ ఆజి మంజినాట్‌లె.

4

ఒడొఃల్‌ ఇని ఇస్కా కుండ లొఇ మన్ని ఆస్తి

1 దేవుణు కనికారమ్‌దానె మాపు దేవుణు పణిదు మనాప్‌. అందెఙె మాపు మన్సుదు దయ్‌రం సిల్లెండ ఆఏప్. 2 మాపు సిగు లాగ్జిని డాఃఙిజి కిజిమహి పణిఙ్‌ డిఃస్త సిత్తాప్. మాపు మోసెం కిదెఙ్‌ ఇజి సుడ్ఃఎప్. మాపు దేవుణు మాట మని లెకెండ్‌ దనిఙ్‌ మారిస్‌ఎండ వెహ్సినాప్. మాపు మొసెం కిదెఙ్‌ ఇజి సుడ్ఃఏప్‌. మాపు దేవుణు మాట మన్ని లెకెండ్‌ మారిస్‌ఏండ వెహ్సినాప్‌. అక్కాదె ఆఏండ నిజమాతికెఙ్‌ విజెరిఙ్‌ నెసిని లెకెండ్‌ వరి గర్బమ్‌దిఙ్‌ ‌ఎద్రు మఙి మాపె నెగెండ దేవుణు ఎద్రు బత్కిజినాప్. 3 మాపు వెహ్సిని సువార్త డాఃఙె ఆతి మహిఙ, అక్క పాడాఃజి సొన్సిని వరిఙె డాఃఙె ఆత మనాద్. 4 దేవుణు మూర్తి ఆతిమని క్రీస్తు జాయ్‌ ఆతి సువార్తదిఙ్‌ జాయ్, వరిఙ్‌ తొర్‌ఏండ మంజిని వందిఙ్‌ యా తరమ్‌దిఙ్‌ అతికారి ఆతి సెతూను నమకం సిల్లికార్‌ ఆతివరి మన్సుది కణకెఙ్‌ గుడ్డి కిబిస్తాన్. 5-6 “సీకటిదాన్‌ జాయ్‌ ఆపిద్”, ఇజి వెహ్తి దేవుణునె, క్రీస్తు మొకొమ్‌దు మని జాయ్‌ దేవుణు గెణమ్‌ది జాయ్‌ మఙి మండ్రెఙ్‌ ఇజి వన్ని జాయ్‌ మా మన్సుఙ జాయ్‌ సీని లెకెండ్‌ మఙి సిత్త మనాన్. అందెఙె మఙి మాపె ఆజి సువార్త సాటిస్‌ఏప్. గాని యేసుక్రీస్తు ప్రబు ఇజి ఒడిఃబిజి, మాపు యేసు వందిఙ్‌ మిఙి పణి కినికాప్‌ ఇజి సువార్త సాటిసినాప్.

7 అహిఙ విజు దన్నిఙ్‌ మిస్తి యా సత్తు మాది ఆఏద్, గాని దేవుణు బాణిఙ్‌ వాతిక ఇజి తోరె ఆదెఙ్‌ ఇజి యా నెగ్గి ఆస్తి మా ఒడొఃల్‌ ఇని ఇస్కా కుండెఙ లొఇ మఙి దొహ్‌క్త మనాద్. 8 విజు దరిఙాణిఙ్‌ గటిఙ సీపె ఆజినికాప్‌ గాని పెడెఃహికాప్‌ ఆఏప్. ఇనిక కిదెఙ్‌నొ ఇజి తెల్లిఎండ ఆతికాప్‌ గాని ఇన్ని ఆస సిల్లికాప్‌ ఆఏప్. 9 హిమ్‌సెఙ్‌ కిబె ఆజినాప్‌ గాని డిఃసి సిబె ఆతికాప్‌ ఆఏప్. డెఃయె ఆజి అడిఃగి అర్తికాప్‌ గాని నాసనం ఆజినికాప్‌ ఆఏప్. 10 మాపు ఎస్తివలెబా మా ఒడొఃల్‌దు యేసు సావుదిఙ్‌ బరిసినాప్, ఎందనిఙ్‌ ఇహిఙ యేసు బత్కుబా మా ఒడొఃల్‌దాన్‌ తొరె ఆదెఙ్‌ వలె ఇజి. 11 ఏలు బత్కిజినికాప్‌ ఆతి మాపు ఎస్తివలెబా యేసు వందిఙ్‌ సావుదిఙ్‌ ఒపజెపె ఆజినాప్. ఎందనిఙ్‌ ఇహిఙ నాసనం అజి సొని మా ఒడొఃల్‌దు యేసు బత్కు తొరె ఆదెఙ్‌ వలె. 12 అందెఙె సావు మా లొఇ పణి కిజినాద్‌ గాని మీ లొఇ పాణం పణి కిజినాద్.

13 “నాను నమ్మిత మన్న. అందెఙె నాను వర్గిత మన్న”, ఇజి దేవుణు మాటదు రాస్త మనాద్. అయాలెకెండ్‌ మన్ని మన్సుదాన్‌ మాపుబా నమ్మిత మనాప్, అందెఙె వర్గిజినాప్. 14 ఇనిక ఇహిఙ, ప్రబు ఆతి యేసుఙ్‌ సాతి వరిబాణిఙ్‌ నిక్తికాన్, యేసు వెట మఙిబా నిక్సి మీవెట వన్ని ఎద్రు నిల్‌ప్నాన్‌ ఇజి మాటు నెసినాట్.

15 దేవుణు దయా దర్మం మరి ఒద్దె నండొండారిఙ్‌ అందిజి సార్నివలె, నండొ పార్దనమ్‌కు కిజి, మరి వందనమ్‌కు వెహ్సి వారు దేవుణుదిఙ్‌ గవ్‌రం సీనార్‌లె. యాకెఙ్‌ విజు మీ వందిఙ్‌నె.

16 అందెఙె మాపు మన్సుదు దయ్‌రం సిల్లికాప్‌ ఆఏప్. వెల్లి తోరె ఆజిని మా ఒడొఃల్‌ పాడాఃజి సొన్సినాద్‌ గాని మా మన్సుదు మాపు రోజు రోజుదిఙ్‌ కొత్త సత్తు మనికాప్‌ ఆజినాప్. 17 మాపు ఓరిసిని యా సాణెం మంజిని ఇజిరి కస్టమ్‌కు, మఙి వనకాఙ్‌ విజు మిస్తిక ఆతి ఎలాకాలం మంజిని గవ్‌రం దొహ్‌క్సినె. 18 అందెఙె మాపు తోరిజిని వనక ముస్కు మన్సు ఇడ్ఃఏండ, తోర్‌ఇ వనక వందిఙ్‌నె ఎద్రు సుడ్ఃజినాప్. ఎందనిఙ్‌ ఇహిఙ తోర్నికెఙ్‌ సెగం కాలమ్‌నె మంజినె, తోర్‌ఇకెఙ్‌ ఎలాకాలం మంజినికెఙ్.

5

1 యా బూమి ముస్కు మాపు బత్కిజిని గుడారం* లెకెండ్‌ మని మా ఒడొఃల్‌ ఎస్తివలె నాసనం ఆతి సొహిఙ్‌బా, మా వందిఙ్‌ దేవుణు మంజిని బాడిఃదు లోకు కిక్కాణిఙ్‌ తొహ్తిక ఆఏండ, దేవుణు తయార్‌ కిత్తి మన్ని ఎలాకాలం మంజిని ఉండ్రి ఇల్లు మంజినాద్‌ ఇజి మాపు నెస్నాప్. 2 పరలోకమ్‌దు మన్ని ఇల్లు లెకెండ్‌ మన్ని ఒడొఃల్‌దు మండ్రెఙ్‌ ఇజి ఆసదాన్‌ యా గుడారం ఆతి ఒడొఃల్‌దు మాపు ములుఙిజినె మంజినాప్‌. 3 మాపు అబ్బె ఒడొఃల్‌ మన్ని వరి లెకెండ్‌ మన్నిఙ్‌ మా ఆత్మ డుమ్‌డ లెకెండ్‌ తోర్‌ఏప్‌. 4 గుడారమాతి యా ఒడొఃల్‌దాన్‌ మన్నివలె మాటు ములుఙిజి బరు పిండ్‌జిని వరిలెకెండ్‌ మంజినాప్‌. యా ఒడొఃల్‌ డిఃసి సీదెఙ్‌ ఇజి సిల్లెద్‌. గాని దేవుణు మంజిని బాడిఃదు మని ఒడొఃల్‌దు మండ్రెఙ్‌ ఇజి ఆస ఆజినాప్. అందెఙె సావు మన్ని యా ఒడొఃల్‌ ఎసెఙ్‌బా సావు సిల్లి పాణం మని ఒడొఃల్‌ లెకెండ్‌ మార్నాద్‌లె. 5 వన్ని ఆత్మదిఙ్‌ బయాన్‌ లెకెండ్‌ మఙి సితిమనికాన్‌ ఆతి దేవుణునె దిన్ని వందిఙ్‌ మఙి తయార్‌ కిత్త మనాన్. 6 అందెఙె మాపు ఎస్తివలెబా మన్సుదు దయ్‌రం మనికాప్. మాపు యా ఒడొఃల్‌దు ఇబ్బె బత్కిజిని దాక ప్రబు బాణిఙ్‌ దూరం మనాప్‌ ఇజి నెసినాప్.

7 మాపు దేవుణు ముస్కు మని నమకమ్‌దానె బత్కిజినాప్. కణకెఙ తోర్జిని వన్నిక దటాఙ్‌ ఆఏద్. 8 యా ఒడొఃల్‌దు బత్కిని దన్నిఙ్‌ ఇంక, యాక డిఃసి సిజి ప్రబు వెట మంజినికాదె మఙి ఒదె ఇస్టం, దిన్ని వందిఙ్‌ మఙి మన్సుదు దయ్‌రం మనాద్, ఇజి నాను వెహ్సిన. 9 అందెఙె, మా ఒడొఃల్‌దు ఇబ్బె బత్కిజి మహిఙ్‌బా, యాక డిఃసి సీజి ప్రబు వెట మహిఙ్‌బా వన్నిఙ్‌ ఇస్టమాతి లెకెండ్‌ మండ్రెఙ్‌ ఇజి మాపు గురి సుడ్ఃజినాప్. 10 ఎందనిఙ్‌ ఇహిఙ ఒరెన్‌ ఒరెన్‌ యా ఒడొఃల్‌దాన్‌ మహివలె కిత్తి పణిఙ వందిఙ్, అయాకెఙ్‌ నెగ్గికెఙ్‌ ఆతిఙ్‌బా, సెఇకెఙ్‌ ఆతిఙ్‌బా దన్నిఙ్‌ తగితి లెకెండ్‌ దొహ్కిని వందిఙ్‌ మాటు విజెటె క్రీస్తు నాయం తీరిస్ని బాడిఃదు తోరె ఆదెఙ్‌ వలె.

మహి వరిఙ్‌ దేవుణు వెట కూల తొహ్‌పిస్ని పణి

11 అందెఙె దేవుణుదిఙ్‌ ఎస్సొనొ తియెలాజి మండ్రెఙ్‌ ఇజి నెసినె, మహి వరిఙ్‌ అయాలెకెండ్‌ మండ్రు ఇజి బుద్ది వెహ్సినాప్. మాపు ఎలాగ మర్తికాప్‌ ఇజి దేవుణు నెసినాన్. మీ గర్బం ఎద్రు మీరుబా మఙి నెసినిదెర్‌ ఇజి మాపు ఆస ఆజినాప్. 12 మరి మాపు మీ ఎద్రు మా వందిఙ్‌ పొగ్‌డిఃజి వెహ్తెఙ్‌ ఇజి సుడ్ఃఏప్, గాని మా వందిఙ్‌ పొగ్‌డిఃదెఙ్‌ మిఙి ఉండ్రి అవ్‌కాసం సీజినాప్. ఎందనిఙ్‌ ఇహిఙ మన్సుదు మనికెఙ్‌ నెస్‌ఏండ, వెల్లి తొర్నికెఙ్‌ సుడ్ఃజి పొగ్‌డిఃజి వర్గిజిని వరివెట మర్జి వెహ్తెఙ్‌ మీరు అట్నికిదెర్‌ ఆదెఙ్‌ ఇజినె. 13 మాపు వెరిదికాప్‌ లెకెండ్‌ మనాప్‌ ఇహిఙ అక్క దేవుణు వందిఙ్‌నె. నెగ్గి బుద్ది మనికాప్‌ ఇహిఙ అక్క మీ వందిఙ్‌నె. 14 క్రీస్తు ప్రేమ మఙి బలవంతం కిజి నడిఃపిసినాద్. ఎందనిఙ్‌ ఇహిఙ విజెరె వందిఙ్‌ ఒరెన్‌ సాతాన్‌ అందెఙె విజెరె సాతార్‌ ఇజి ఇని అనుమానం సిల్లెండ నెసినాప్. 15 మరి, వాండ్రు విజెరె వందిఙ్‌ సాతాన్‌ ఇజి బత్కిజినికార్‌ ఏలుదాన్‌ వరి వందిఙ్‌నె బత్కిఏండ వరి వందిఙ్‌ సాజి మర్జి నిఙితి వన్ని వందిఙ్‌నె బత్కిదెఙ్‌ ఇజి నెసినాప్.

16 అందెఙె ఏలుదాన్‌ మాపు ఎయెర్‌ వందిఙ్‌బా యా లోకమ్‌దు మనికార్‌ ఒడ్ఃబిని లెకెండ్‌ ఒడిఃబిఏప్. క్రీస్తుఙ్‌ వందిఙ్‌బా ముఙాల యా లెకెండ్‌నె ఒడిఃబితాప్‌ గాని ఏలుదాన్‌ వన్ని వందిఙ్‌ అయాలెకెండ్‌ ఒడిఃబిఏప్. 17 అందెఙె, ఎయెన్‌బా క్రీస్తు వెట కూడిఃతిఙ, వాండ్రు కొత్తాఙ్‌ తయార్‌ ఆజినాన్. పడాఃయికెఙ్‌ విజు సొహె, ఇదిలో విజు కొత్తాకెఙ్‌ ఆతె. 18 యాకెఙ్‌ విజు దేవుణు బాణిఙ్‌నె ఆతె. దేవుణు వెట పగాతికాట్‌ మఙి క్రీస్తు వెట, దేవుణు మఙి వన్నిఙ్‌ కూలెఙ్‌ లెకెండ్‌ కిత్తాన్‌. మరి మహికార్‌ దేవుణు వెట వన్నిఙ్‌ కూలెఙ్‌ లెకెండ్‌ తయార్‌ కిని పణిబా మఙి ఒపజెప్తాన్. 19 అహిఙ, దేవుణు లోకురి పాపమ్‌కు విజు వరి ముస్కునె మొప్‌ఏండ, లోకమ్‌దు మని వరిఙ్‌ క్రీస్తు వెట వన్నిఙ్‌ కూలెఙ్‌ లెకెండ్‌ కిత్తాన్‌. మహి వరిఙ్‌ దేవుణు వెట కూలెఙ్‌ లెకెండ్‌ కిబిస్ని అయ మటెఙ్‌ మఙి ఒపజెప్తాన్. 20 అందెఙె మాపు క్రీస్తుఙ్‌ బోగటు వెహ్నికాప్. దేవుణు మా వెట మిఙి బతిమాల్‌జిని లెకెండ్‌ వర్గిజినాన్. మీరు దేవుణు వెట పగాతికిదెర్‌ లెకెండ మన్‌ఏండ వన్నివెట రాజినమాజి వన్నిఙ్‌ కూలెఙ్‌ లెకెండ్‌ మండ్రు ఇజి మాపు క్రీస్తు వందిఙ్‌ మిఙి బతిమాల్‌జినాప్. 21 మాటు క్రీస్తు వెట దేవుణు ఎద్రు నీతినిజాయ్తి మనికాట్‌ ఆదెఙ్‌ ఇజి దేవుణు ఇని పాపం సిల్లికాన్‌ ఆతి క్రీస్తుఙ్‌ మా వందిఙ్‌ పాపం ఆదెఙ్‌ ఇట్తాన్.

6

1 దేవుణు వెట జత కూడ్ఃజి పణికినికాప్‌ ఇజి మపు మిఙి బతిమాల్జినిక ఇనిక ఇహిఙ, దేవుణుబాణిఙ్‌ మిఙి దొహ్‌క్తి మన్ని వన్ని దయా దర్మం పణిదిఙ్‌ రెఇదని లెకెండ్‌ మీరు కిదెఙ్‌ ఆఎద్. 2 “నీను మొరొ ఆతిక తగితి సమ్‌యమ్‌దు నాను వెహమన్న. రక్సిస్తెఙ్‌ మన్ని రోజుదు నాను మిఙి సాయం కిత మన్న ఇజి వాండ్రు వెహ్సినాన్”, ఇజి దేవుణు మాటదు రాస్త మనాద్. అందెఙె నాను వెహ్సిన, ఇక్కాదె దేవుణుది తగితి సమయం. ఇక్కాదె దేవుణు రెసిసిని రోజు.

పవులుఙ్‌ వాతి కస్టమ్‌కు

3 ఎయెరిఙ్‌బ ఇని తొరొ ఇడ్ఃఎండ మపు కిజిని విజు పణిదు ఎలాగ మర్తి నిందబా రెఎండ మాపు సుడ్ఃజినాప్. 4 విజు వన్కా లొఇ దేవుణు వందిఙ్‌ పణి కినికాప్‌ ఇజి మఙి మాపె తోరిసినాప్. ఎలగ ఇహిఙ కస్టమ్‌కు విజు గొప్పఙ ఓరిసినిబాన్, స్రమెఙ లొఇ బాద ఆనిబాన్, దుకమ్‌దు, 5 డెఃయె ఆనిబాన్, జెలిదు మన్నిబాన్‌, మహికార్‌ గొడొఃబ ఆనిబాన్‌, కస్టబాడ్ఃజి పణి కినిబాన్, నిద్ర సిల్లి రెయ్‌కాఙ్, బఙ ఆతివలె, దేవుణు వందిఙ్‌ పణికినికాప్‌ ఇజి మఙి మాపె తోరిసినాప్. 6 మాపు ఇని తప్పుబా సిల్లెండ మహప్. అర్దం కిజి నెసినిబాన్, ఓరిసినిబాన్, దయ ఆనిబాన్, దేవుణు ఆత్మ వెట, కల్తి సిల్లి ప్రేమదాన్, 7 నిజమాతి మాటెఙ్‌ వర్గిని దన్ని లొఇ, దేవుణు సత్తు లొఇ, ఉణిర్‌ డెబ్ర కిక్కాణిఙ్‌ నీతి నిజాయితి ఇని ఆయుదమ్‌కు అస్నిబాన్, 8 మర్యాద సిత్తిబాన్, సిగు ఆతిబాన్‌, పొగ్‌డెః ఆనిబాన్, సెఇ మటెఙ్‌ వెహె ఆనిబాన్ ‌దేవుణు వందిఙ్‌ పణికినికాప్‌ ఇజి మఙి మాపె తోరిసినాప్. నిజమాతికెఙ్‌ మాప్‌ వర్గిజినాప్‌ గాని అబద్దం వర్గినికాప్‌ ఇజి లోకుర్‌ మఙి ఒడ్ఃబిజనార్. 9 విజెరె బాగ నెస్తికార్‌ గాని ఎయెర్‌బా నెస్‌ఇ వరిలెకెండ్‌ మనాప్. సాజిని వరిలెకెండ్‌ మహిఙ్‌బా మాపు బత్కిజినాప్. డెఃయె ఆజినాప్‌ గాని సపె ఆఏప్. 10 దుకమ్‌దాన్‌ మన్నికాప్‌ గని ఎస్తివలెబా సర్ద మన్నికాప్. బీదాదికాప్‌ గాని నండొండారిఙ్‌ ఆస్తి మన్నికార్‌ కిజినాప్. ఇనికబా సిల్లికాప్‌ గాని విజు మన్నికాప్.

11 కొరింతి పట్నమ్‌దికిదెరా, ఇనికబా డాఃప్‌ఎండ మా మన్సుదు మన్నికెఙ్‌ విజు మీవెట మాపు వర్గిత మనాప్. 12 మాపు మీ వందిఙ్‌ ప్రేమదాన్‌ కిక్కు సాప్సినాప్. మీరు మూక్తి కిక్కుబా మా వందిఙ్‌ సాప్‌ఇదెర్. 13 మీరు నా కొడొఃర్‌ ఇజి మిఙి యా లెకెండ్‌ వెహ్సిన. మాపు మీ వందిఙ్‌ కిత్తి లెకెండ్‌ మీరుబా మా వందిఙ్‌ కిదు. మా వందిఙ్‌ మీ ప్రేమ తోరిస్తు.

నమ్మిఇ వరి వెట జత్త కూడ్ఃదెఙ్‌ ఆఏద్‌.

14 నమ్మిఇ వరివెట మీరు జత్త కూడ్ఃజి మన్మాట్. నీతి నిజాతిమనికార్‌ని సెఇకార్‌ ఎలాగ కుడ్ఃజి మండ్రెఙ్‌ అట్నె? జాయ్‌ని సీకటి ఎలాగ ఉండ్రెబాన్‌ కుడ్ఃజి మండ్రెఙ్‌ అట్నె? 15 క్రీస్తుఙ్‌ పగాతికాన్‌ ఆతి బెలియాలుదిఙ్‌* క్రీస్తు వెట ఇని పొత్తు మనాద్. నమ్మితి వరిఙ్‌ నమ్మిఇ వరిఙ్‌ ఇని పొత్తు మనాద్‌? 16 దేవుణు గుడిఃదిఙ్‌ బొమ్మెఙ వెట ఇని పొత్తు మనాద్‌? మాపు బత్కిజిని దేవుణుది గుడిః ఆత మనాప్. అహిఙ దేవుణు వెహ్తి లెకెండ్‌నె, “నాను వరివెట బత్కిజి వరివెట నడిఃన. నాను వరిఙ్‌ దేవుణు ఆజి మంజినాన్‌లె. వారు నా లోకర్‌ ఆన మంజినార్”. 17 “అందెఙె వరి బాణిఙ్‌ వెల్లి వాజి కేట మండ్రు”, ఇజి ప్రబు వెహ్సినాన్. “సుబారం సిల్లి ఇని దనిఙ్‌బా ముట్‌మాట్, నాను మిఙి డగ్రు కిన”, 18 “నాను మిఙి బుబ్బ ఆన మంజిన, మరి మీరు నఙి మరిసిర్‌ గాల్సిక్‌ ఆనిదెర్‌లె”, ఇజి విజు సత్తుఙ్‌ మనికాన్‌ ఆతి ప్రబు వెహ్సినాన్”.

7

1 నఙి ఇస్టమాతి తంబెరిఙాండె, దేవుణు మఙి యాలెకెండ్‌ ప్రమాణమ్‌కు సిత్త మనాన్. అందెఙె ఒడొఃల్‌దిఙ్‌ని ఆత్మదిఙ్‌ సెఇకెఙ్‌ కిజిని విజు వనక బాణిఙ్‌ దూరం మంజి మఙి మాటె సుబారం కిజి, దేవుణుదిఙ్‌ గొప్ప మర్యాద సీజి, పూర్తి నెగ్గికాట్‌ ఆజి మంజినాట్. 2 మీ మన్సుఙ మఙి బాడ్డి సిదాట్. మాపు ఎయెరిఙ్‌బా ఇని తపుబా కిఎతాప్. ఎయెరిఙ్‌బా పాడ్ః కిఎతాప్. ఎయెరిఙ్‌బా ఇనికబా మోసెం కిజి లాగ్‌గె ఆఎతాప్. 3 మీరు తపు కిత్తిదెర్‌ ఇజి మీ ముస్కు తపు మోప్తెఙ్‌ ఇజి నాను ఇక వెహ్‌ఏ. ఎందనిఙ్‌ ఇహిఙ, నాను ముఙాల వెహ్తి మన్ని లెకెండ్‌ మీరు మఙి నండొ డగ్రుహికిదెర్. అందెఙె మాపు బత్కితిఙ్‌బా మీ వెటనె, సాతిఙ్‌బా మీ వెటనె ఎస్తివలెబా మంజినాప్. 4 మీ వందిఙ్‌ నా మన్సుదు నండొ దయ్‌రం మనాద్. మీ వందిఙ్‌ నాను గొప్ప పొగ్‌డిఃజిన. నాను ఓదర్పుదాన్‌ నిండ్రిత మన్న. నఙి నండొ కస్టమ్‌కు వాతె గాని నాను గొప్ప ఓదర్పుదాన్‌ మన్న.

5 మాపు మాసిదోనియాదు వాతి వెననుకబా కండెక్‌బా రోమ్‌దెఙ్‌ అట్‌ఏతాప్. విజు దరిఙాణిఙ్‌ మఙి కస్టమ్‌కునె మహె. వెల్లిహన్‌ గొడఃబెఙ్, మా లొఇ ఇహిఙ తియెల్‌దాన్‌ మహప్. 6 గాని ఇని ఆస సిల్లెండ అడిఃగి అర్తి వరిఙ్‌ ఓదసిసిని దేవుణు, తీతు వాతిఙ్‌ వన్నివెట మఙి ఓదరిస్తాన్. 7 వాండ్రు వాతి దని వెటనె ఆఏండ, మీరు వన్నిఙ్‌ ఓదరిస్తి దనివెటా దేవుణు మఙి ఓదరిస్తాన్. నా వందిఙ్‌ మీ మన్సుదు మని ప్రేమ వందిఙ్, మీరు నా వందిఙ్‌ నండొ దుకం ఆతి వందిఙ్, మరి నా వందిఙ్‌ మీ మన్సుదు ఎస్సొ ఆస మనాద్‌ ఇజి వాండ్రు నఙి వెహ్తాన్‌. అందెఙె నాను మరి ఒదె గొప్ప సర్ద ఆత. 8 నాను మిఙి రాస్తి ఉత్రమ్‌దాన్‌ మీరు దుకం ఆతిఙ్‌బా, నఙి దని వందిఙ్‌ విసారం సిల్లెద్‌. అయ ఉత్రం మిఙి సెగం రొస్కు దుకం కిబిస్తాద్‌ ఇజి నెస్తానె విసారం అస్త. 9 గాని నాను ఏలు దని వందిఙ్‌ సర్దదాన్‌ మన. మీరు దుకం ఆతి వందిఙ్‌ ఆఏద్, గాని మీరు అయ దుకమ్‌దాన్‌ దేవుణు ఎద్రు మీ తపుఙ్‌ ఒపుకొడ్ఃజి మారు మన్సు పొందితిదెర్‌ ఇజి నాను సర్దదాన్‌ మన. దేవుణు ఇస్టమాతి వజనె మీరు దుకం ఆతిదెర్, అందెఙె దనివెట మిఙి ఇనికబా నస్టం రెఎత. 10 దేవుణు ఇస్టమాతి వజ వాజిని దుకమ్‌దాన్, దేవుణు మిఙి రక్సిస్ని లెకెండ్‌ మీ లొఇ మారు మన్సు పుటిసినాద్. అయ మరు మన్సు దుకం పుటిసిఏద్. లోకమ్‌దిఙ్‌ సెందితి దుకం సావు తపిసినాద్. 11 దేవుణు ఇస్టమాతి వజ వాతి యా దుకమ్‌దాన్‌ మీరు ఎసొనొ జాగర్త మనికిదెర్‌ ఆతిదెర్. మరి మీరు కల్తి సిలికిదెర్‌ ఇజి తోరిస్తెఙ్‌ ఎసొనొ ఆస, తప్పు పణి వందిఙ్‌ ఎసొనొ కోపం రెపిస్తాద్‌. మరి, దేవుణు వందిఙ్‌ ఎసోనొ తియెల్, దేవుణు వందిఙ్‌ ఎసొనొ ప్రేమ, దేవుణు వందిఙ్‌ పణి కిదెఙ్‌ మన్సుదు ఎసొనొ ఆస, నయం జర్గిజి మండ్రెఙ్‌ ఇజి ఎసొనొ ఆస, మీ లొఇ పుటిస్తాద్. యా విజు సఙతిఙ వందిఙ్‌ మీరు నెగ్గికిదెర్‌ ఇజి రుజుప్‌ కిబె ఆతె.

12 అందెఙె, నాను మిఙి ఉత్రం రాస్తిక అయ సెఇ పణి కిత్తి వన్ని వందిఙ్‌ ఆఏద్. వాండ్రు కిత్తి పణిదాన్‌ దుకం ఆతి వన్ని వందిఙ్‌బా ఆఏద్. గాని మా వందిఙ్‌ మీ మన్సుదు ఎసొనొ ఆస ఆజినిదెర్‌ ఇజి దేవుణు ఎద్రు మీరు నిజం నెస్తెఙ్‌ ఇజినె నాను రాస్త. 13 యా విజు వన్కా వందిఙ్‌ మాపు ఉసార్‌ కిబె ఆతాప్. అక్కాదె ఆఏండ, మీరు తీతు మన్సు సలాఙ్‌ కిత్తి వందిఙ్‌ వాండ్రు సర్దదాన్‌ మనికబా సుడ్ఃజి మాపు మరి ఒద్దె సర్ద ఆతాప్. 14 నాను మీ వందిఙ్‌ తీతు ఎద్రు పొగ్‌డిఃజి వెహ్తి వందిఙ్‌ మీరు నఙి సిగు కిఇతిదెర్. మాపు మిఙి వెహ్తి విజు మాటెఙ్‌ ఎలాగ నిజమాతికెఙ్‌నొ, అయాలెకెండ్‌నె మీ వందిఙ్‌ తీతు వెట పొగ్‌డిఃజి వెహ్తికెఙ్‌బా నిజం ఇజి తోరె ఆతె. 15 మీరు విజిదెరె వన్నిఙ్‌ లొఙిజి, ఎసొనొ తియెలాజి ఆజి, వణకుదాన్‌ వన్నిఙ్‌ డగ్రు కిత్తిదెర్. అక్క ఎత్తు కినివలె మీ వందిఙ్‌ వన్ని మన్సుదు మని ప్రేమ మరి ఒద్దె పిరిజినాద్. 16 మరి మీ వందిఙ్‌ మన్సుదు పూర్తి దయ్‌రమ్‌దాన్‌ మండ్రెఙ్‌ ఆనాద్‌ ఇజి నాను సర్ద మన్న.

8

దేవుణుదిఙ్‌ సంత సీని వందిఙ్‌

1 తంబెరిఙాండె, మాసిదోనియాదు మన్ని దేవుణు సఙమ్‌కాఙ్‌ దేవుణు తోరిస్తి మన్ని వన్ని దయా దర్మం వందిఙ్‌ మీరు నెసి మండ్రెఙ్‌ ఇజి మాపు కోరిజినాప్. 2 వరిఙ్‌ వాతి గొప్ప పెరి కస్టమ్‌కాణిఙ్‌ వారు పరిస కిబె ఆతార్‌ గాని ఒద్దె సర్ద ఆజి మహార్‌. వారు గొప్ప బీదదికార్‌ ఆతి మహిఙ్‌బా దేవుణు వందిఙ్‌ నండొ సీదెఙ్‌ అక్క వరిఙ్‌ అడ్డు కిఏతాద్. 3 నాను వరి వందిఙ్‌ వెహ్సిని సాస్యం ఇనిక ఇహిఙ, వరిఙ్ ఎసొ సీదెఙ్‌ అట్నారొ అయాలెకండ్‌నె వారు సిత్తార్, నిజమె వరిఙ్‌ సీదెఙ్‌ అట్ని దనిఙ్‌ ఇంక లావ్‌నె సితార్. వరి సొంత ఇస్టమ్‌దాన్‌ సిత్తార్. 4 నమ్మిత్తి వరి వందిఙ్‌ కిజిని యా సాయమ్‌దు వరి వంతుఙ్‌ కూడుఃప్తెఙ్‌ ఇజి వరిఙ్‌ అవ్‌కాసం సీదెఙ్‌ వారు మఙి నండొ బతిమాలితార్. 5 వారు కిత్తిక మాపు ఒడిఃబితి లెకెండ్‌బా ఆఏతాద్. ముఙాల వరిఙ్‌ వారె ప్రబుదిఙ్‌ సిత్తార్. వెనుక దేవుణు ఇస్టమాతి వజ వరిఙ్‌ వారె మఙిబా సిత్తార్. 6 అందెఙె తీతు మీ లొఇ మొదొల్‌స్తి లెకెండ్, కనికారమ్‌దాన్‌ కిజిని యా పణి పూర్తి కిదెఙ్‌ ఇజి మాపు వన్నిఙ్‌ ఉసార్‌ కిబిస్తాప్. 7 మీరు విజు వన్కా లొఇ ముఙాల మనికిదెర్. అహిఙ దేవుణు ముస్కు మని నమకమ్‌దు, మాటెఙ వర్గిని దని లొఇ, గెణమ్‌దు, మహివరిఙ్‌ సాయం కిదెఙ్‌ మన్ని ఆసాదు, మా వందిఙ్‌ మన్ని ప్రేమాదు ముఙాల మన్ని లెకెండ్‌ నమ్మిత్తి వరి వందిఙ్‌ సీని కనికారమ్‌దాన్‌ కిజిని యా పణిదుబా మీరు ముఙాల మండ్రెఙ్‌ వలె.

8 ఇక్క నాను మిఙి ఉండ్రి ఆడ్ర సిత్తి లెకెండ్‌ వెహ్‌ఏ, గాని సీదెఙ్‌ ఇజి మహివరిఙ్‌ మన్ని ఆసదిఙ్‌ పోలిసి సుడ్ఃతిఙ, మీ మన్సుదు మని ప్రేమ ఎస్సొ నిజమాతిక ఇజి నెస్తెఙ్‌ ఇజి నాను వెహ్త. 9 మీరు మా ప్రబు ఆతి యేసుక్రీస్తు దయాదర్మమ్‌దిఙ్‌ నెస్నిదెర్‌గదె? వాండ్రు గొప్ప ఆస్తి మన్నికాన్‌ గాని వాండ్రు మీ వందిఙ్‌ బీదవాండ్రు ఆతాన్. ఎందనిఙ్‌ ఇహిఙ, మీరు ఆస్తి మన్నికిదెర్‌ ఆదెఙ్‌ ఇజి వన్నిఙ్‌ వాండ్రె బీదవాండ్రు కిబె ఆతాన్.

10 యా సఙతిఙ వందిఙ్‌ మీరు యా లెకెండ్‌ కిత్తిఙ బాగ మనాద్‌ ఇజి నాను ఒడిఃబిజిన. నీరొండు, యా లెకెండ్‌ కిదెఙ్‌ ఆస మనికిదెరె ఆఏండ, సీదెఙ్‌బా మీరె ముఙాహికిదెర్. 11 అందెఙె, మీరు సీదెఙ్‌ ఎలాగ ఆస ఆజినిదెరొ, దనిఙ్‌ తగితి లెకెండ్, ఇహిఙ మిఙి కల్గితి మనిదనిఙ్‌ తగితి లెకెండ్‌ సీజి యా పణి పూర్తి కిదు. 12 ఒరెన్‌ వన్నిఙ్‌ సీదెఙ్‌ ఇజి మన్సు మహిఙ, అట్ని దన్నిఙ్‌ ఇంక మిస్తి ఆఏద్, గాని వన్నిఙ్‌ మని దన్నిఙ్‌ తగితి లెకెండ్‌ సిత్తిఙ, అక్క దేవుణుదిఙ్‌ ఇస్టమాతిక ఆజినాద్.

13 మహి వరిఙ్‌ సులు ఆజిమంజి మిఙి లావ్‌బరు మండ్రెఙ్‌ ఇజి ఆఏద్‌ గాని విజెరిఙ్‌ ఉండ్రె లెకెండ్‌ బరు మన్నిద్‌ ఇజినె మాపు కోరిజినాప్. 14 ఏలు మిఙి లావ్‌మనిక వరిఙ్‌ అవ్‌సరమ్‌క వందిఙ్‌ సిత్తిఙ, వరిఙ్‌ లావ్‌మన్నివలె మీ అవ్‌సరం వందిఙ్‌ మర్జి సీనార్‌లె. అయాలెకెండ్‌నె విజెరిఙ్‌ ఉండ్రె లెకెండ్‌ మంజినాద్. 15 “లావ్‌ పెహ్తి వన్నిఙ్‌ ఇనిక మిగిల్లిఏతాద్. తక్కు పెహ్తి వన్నిఙ్‌ సాల్‌ఏండ ఆఏతాద్”.* ఇజి దేవుణు మాటదు రాస్తి మన్ని లెకెండ్‌నె. 16 మీ వందిఙ్‌ మా మన్సుదు మన్ని ఆస లెకెండ్‌నె, దేవుణు తీతు మన్సుదుబా ఆస సిత్తి వందిఙ్‌ నాను దేవుణుదిఙ్‌ వందనమ్‌కు వెహ్సిన. 17 తీతు మాపు వెహ్తిక విహన్. అక్కాదె ఆఏండ వన్నిఙ్‌ వాండ్రె ఆజి గొప్ప సర్దదాన్‌ మీ డగ్రు వాజినాన్. 18 సువార్త పణిదు విజు సఙమ్‌కాఙ్‌ వన్ని పణి వందిఙ్‌ పేరు మనికాన్‌ ఆతి మరి ఒరెన్‌ తంబెరిబా వన్ని వెట పోక్సినాప్. 19 అక్కాదె ఆఏండ, ప్రబుఙ్‌ పేరు వాదెఙ్‌ ఇజిని మహి వరిఙ్‌ సాయం కిదెఙ్‌ మా మన్సుదు మన్ని ఆస తోరిస్తెఙ్‌ ఇజినె మాపు కనికారమ్‌దాన్‌ కిజిని యా పణి కిజినాప్. యా సంత అసి మాపు సొనివలె, మా వెట వాదెఙ్‌ ఇజి విజు సఙమ్‌కు కూడ్ఃజి యా తంబెరిఙ్‌నె ఎర్లిస్త మనార్. 20 విజు సఙమ్‌కు కూడ్ఃజి లోబం కిఏండ సిత్తి యా సందదాన్‌ మాపు పణి కిత్తి వందిఙ్‌ ఎయెర్‌బా మా ముస్కు ఇని తపుబా వెహ్‌ఏండ గొప్ప జాగర్తదాన్‌ మనాప్. 21 అందెఙె ప్రబు ఎద్రునె ఆఏండ లోకురి విజెరి ఎద్రుబా సరి ఆతికెఙ్‌ కిదెఙ్‌ జాగర్త మనాప్.

22 అక్కాదె ఆఏండ, వరివెట మరి ఒరెన్‌ తంబెరిఙ్‌బా పోక్సినాప్. నండొ పణిఙాణిఙ్‌ నండొ సుట్కు వన్నిఙ్‌ పరిస కిజి వన్ని మన్సుది ఆస నెస్త మనాప్. ఏలు మీ వందిఙ్‌ వన్ని మన్సుదు మని గొప్ప దయ్‌రమ్‌దాన్‌ ఆస ఒద్దె పిరిజినాద్‌ ఇజి మరి నెసినాప్. 23 తీతు ఇహిఙ, నా వెట మహికాన్, మీ నడిఃమి నా వెట జత కూడ్జి పణి కిత్తికాన్. వన్ని వెట వాజిని యా కూలెఙ్‌ ఇహిఙ, ఉండ్రి ఉండ్రి సఙమ్‌కాణిఙ్‌ వాతికార్. క్రీస్తుఙ్‌ నెగ్గి పేరు తపిసినికార్. 24 అందెఙె విజు సఙమ్‌క ఎద్రు తోర్ని లెకెండ్, విరిఙ్‌ మీ ప్రేమ, మరి మీ వందిఙ్‌ మాపు పొగిడిఃజిని దని వందిఙ్‌ రుజుప్‌ కిజి తోరిస్తు.

9

1 నమ్మిత్తి వరి వందిఙ్‌ కిజిని యా పణి వందిఙ్‌ నాను మిఙి రాస్తెఙ్‌ అక్కర్‌ సిల్లెద్‌. 2 సాయం కిదెఙ్‌ మీ మన్సుదు మని ఆస నాను నెసిన. అందెఙె అక్కాయదికార్‌ ఆతి మీరు దేవుణు వందిఙ్‌ సీదెఙ్‌ ఇజి నీరుండాన్‌ తయార్‌దాన్‌ మనిదెర్‌ ఇజి మీ వందిఙ్‌ మాసిదోనియాది వరివెట పొగ్‌డిఃజి వెహ్సి మహప్. మీ మన్సుదు మని ఆసదిఙ్‌ నెస్తారె వరి లొఇ నండొండార్‌ సీదెఙ్‌ ఇజి ఉసార్‌ ఆజినార్. 3 మాపు మీ వందిఙ్‌ పొగ్‌డిఃజి వెహ్తికెఙ్‌అర్దం సిల్లికెఙ్‌ ఆదెఙ్‌ ఆఏద్‌ ఇజి ఏలు యా తంబెరిఙ పోక్సిన. నాను వెహ్తి వజ సాయం సీజి పోక్తెఙ్‌ తయార్‌ ఆజి మండ్రు. 4 ఉండ్రి వేలా మాసిదోనియాదికాన్‌ ఒరెన్‌ మా వెట వాతిఙ, మీరు తయార్‌ అఏండ మనిక సుడ్ఃతిఙ, మీ ముస్కు మఙి మని యా నమకం వందిఙ్‌ అయావలె మఙి సిగు వానాద్, మీరుబా సిగు ఆనిదెర్. 5 అందెఙె, మీరు సీనాప్‌ ఇజి వెహ్తి మనిక లోబం కిఏండ ముఙాలె తయార్‌ కిజి మండ్రెఙ్‌ ఇజి యా తంబెరిఙ మూఙాల్‌నె మీ డగ్రు సొండ్రు ఇజి వెహ్సి పోక్తెఙ్‌ ఇజి నాను ఒడిఃబిత. అహిఙ మీరు సీనా ఇజి వెహ్తి మనిక లోబమ్‌దాన్‌ సీని లెకెండ్‌ మన్‌ఏండ పూర్తి మన్సుదాన్‌ సీని సంత లెకెండ్‌ మంజినాద్.

దేవుణుదిఙ్ లోబం కిఏండ సర్‌దదాన్‌ సీదెఙ్‌ ఇజి వెహ్సినాన్‌.

6 తక్కు విత్నికాన్‌ తక్కునె పంట కొయ్నాన్. నండొ విత్నికాన్‌ నండొ పంట కొయ్నాన్. ఇజి గెపతం కిజి మండ్రు. 7 ఒరెన్‌ ఒరెన్, ఎస్సొ సీన ఇజి వన్ని మన్సుదు నిర్‌ణెం కిత్తిలెకెండ్‌నె సీదెఙ్. అక్క సణఙిఎండ, బలవంతమ్‌దాన్‌ ఆఏండ సీదెఙ్‌ వలె. ఎందనిఙ్‌ ఇహిఙ సర్దదాన్‌ సీని వరిఙ్‌ దేవుణు ప్రేమిసినాన్. 8 ఎస్తివలెబా మిఙి కావాలిస్తి దన్నిఙ్‌ ఇంక లావ్‌ మండ్రెఙ్‌ని, మరి విజు నెగ్గి పణిఙ వందిఙ్‌ లావ్‌ సీదెఙ్‌ మిఙి మండ్రెఙ్, వన్ని దయాదర్మమ్‌దాన్‌ సీజిని దేవుణు ఇంక మరి ఒద్దె మిఙి సీదెఙ్‌ అట్నికాన్. 9 దిన్ని వందిఙ్‌ దేవుణు మాటదు యాలెకెండ్‌ రాస్త మనాద్. “వాండ్రు దోసదాన్‌ కెహ్సి విరివిత్సి ఇనాయమ్‌కు బీదాది వరిఙ్‌ సీజినాన్. వన్ని నీతి నిజాయితి ఎలాకాలం మంజినిక”. 10 విత్ని వన్నిఙ్‌ విత్కుని ఉండెఙ్‌ తిండి సీని దేవుణు సీజినాన్. మిఙి మా వాండ్రు విత్తెఙ్‌ విత్కు సీజి, మీరు విత్నికెఙ్‌ నెగెండ్‌ పిరిప్సి లావ్‌ కిజి, మీరు కిజిని నీతి నిజాయితి పణిఙ్‌బా లావ్‌ కిబిస్నాన్. 11 విజు సఙతిఙ లొఇ మీరు లావ్‌ మన్నికిదెర్‌ కిబె ఆనిదెర్లె. అందెఙె ఎస్తివలెబా మహి వరి వందిఙ్‌ లావ్‌ సీదెఙ్‌ మీరు అట్నిదెర్. మీరు మఙి సిజిని దనిదటాఙ్‌ మాపు మహివరిఙ్‌ సీనివలె మా వెట దేవుణుదిఙ్‌ వందనమ్‌కు వెహె ఆనాద్‌లె. 12 యా పణివెట నమ్మిత్తి వరి అవ్‌సరమ్‌కు తీరిసినికాదె ఆఏండ దేవుణు వందిఙ్‌ వెహ్సిని వందనమ్‌కు మరి ఒద్దె లావ్‌ ఆజినె. 13 యా పణిఙాణిఙ్‌ మీరు తగ్నికిదెర్‌ ఇజి రుజుప్‌ కిజినిదెర్. అందెఙె మీరు క్రీస్తు సువార్తదిఙ్‌ ఒప్పుకొటి లొఙిత్తి వందిఙ్, మిఙి కల్గితి మన్నికెఙ్‌ వరిఙ్‌ని మహి వరిఙ్‌ విజెరిఙ్‌ లోబం కిఎండ సీదెఙ్‌ తయార్‌ ఆతి వందిఙ్‌ వారు విజెరె దేవుణుదిఙ్‌ పొగ్‌డిఃనార్‌లె. 14 వరిఙ్‌ సాయం కిదెఙ్‌ దేవుణు మీ ముస్కు తోరిస్తి విజు దనిఙ్‌ మిస్తి వన్ని దయా దర్మం వందిఙ్, మీ వందిఙ్‌ పార్దనం కినివలె, మిఙి సుడ్ఃదెఙ్‌ మన్సుదు ఆసదాన్‌ మంజినార్. 15 వెహ్తెఙ్‌ అట్‌ఇ నన్ని వరం సిత్తి దేవుణుదిఙ్‌ వందనమ్‌కు!

10

1 ఏలు పవులు ఇని నాను బతిమాల్జిన. మీ వెట మనివలె నిపాతి మనికాన్‌ లెకెండ్‌ గాని మీ బాణిఙ్‌ దూరం మనివలె గటిఙ మనికాన్‌ ఇజి మీరు ఒడ్ఃబిజిని నాను, క్రీస్తుఙ్‌ మని సార్లిదాన్‌ని సాంతిదాన్‌ మిఙి బతిమాల్జిన. 2 మాపు లోకమ్‌దిఙ్‌ సెందితి వరి లెకెండ్‌ నడిఃసినాప్‌ ఇజి మీ లొఇ సెగొండార్‌ మా వందిఙ్‌ వెహ్సినిదెర్. ననివరి వెట నాను ఒడ్ఃబిని లెకెండ్‌ తెగిజి నండొ గటిఙ వర్గిదెఙ్‌ అట్న. గాని నాను వానివలె గటిఙ వర్గిఎండ మంజిని లెకెండ్‌ మీరు మండ్రు ఇజి నాను మిఙి బతిమాల్జిన. 3 యా లోకమ్‌దునె మపు బత్కిజినాప్‌ గాని లోకమ్‌ది వరి లెకెండ్‌ విదెం కినికాప్‌ ఆఏప్. 4 మాపు విదెం కిని ఆయుదమ్‌కు యా లోకమ్‌దిఙ్‌ సెందితి ననికెఙ్‌ ఆఉ. గాని సెఇ వన్కా పెరి ఎత్తుమని కోటెఙ అర్‌ప్తెఙ్‌ దేవుణు బాణిఙ్‌ వాతిమని సత్తుమని ఆయుదమ్‌కు అక్కెఙ్. 5 మాపు, దేవుణు వందిఙ్‌ నెస్‌ఎండ మండ్రెఙ్‌ అడ్డు కినిలెకెండ్‌ మన్సుదాన్‌ రేఙ్‌జి వాజిని విజు వన్కాఙ్‌ అడ్డిఃజి అర్‌ప్సి, విజు ఆలోసనమ్‌కాఙ్‌ అసి క్రీస్తుఙ్‌ లొఙిని లెకెండ్‌ కిజినాప్. 6 మీరు పూర్తి లొఙిజి మంజినికిదెర్‌ ఆనిదాక, లొఙిఏండ మన్ని విజు వన్కా వందిఙ్‌ మిఙి సిక్స సీదెఙ్‌ తయార్‌ ఆత మనాప్.

7 మీరు వెల్లి మన్ని వనకాఙ్‌నె సుడ్ఃజినిదెర్. ఎయెన్‌బా వాండ్రు క్రీస్తుఙ్‌ సెందితికాన్‌ ఇజి ఒడ్ఃబిజి మహిఙ, వాండ్రు ఎలాగ క్రీస్తుఙ్‌ సెందితికాన్‌ ఆజి మంజినాండ్రొ, అయాలెకెండ్‌నె మాపుబా క్రీస్తుఙ్‌ సెందితికాప్‌ ఇజి వాండ్రు ఒడ్ఃబిదెఙ్‌ వలె. 8 మీ బత్కు నాసనం కిదెఙ్‌ ఇజి సిల్లెద్‌ గాని దన్నిఙ్‌ నెగెండ పిరిప్తెఙ్‌ ఇజి ప్రబు మఙి అతికారం సిత్త మనాన్. అయ అతికారం వందిఙ్‌ నండొ పొగ్‌డిఃజి వెహ్తిఙ్‌బా నాను సిగు ఆఏ. 9 నాను మిఙి రాసిని ఉత్రమ్‌దాన్‌ మిఙి తియెల్సిని వన్ని లెకెండ్‌ మండ్రెఙ్‌ ఆఏద్‌ ఇజి కోరిజిన. 10 “వన్ని ఉత్రమ్‌కు గొప్ప అర్దం మన్ని మాటెఙ్‌ మన్నికెఙ్, సత్తుదాన్‌ కూడిఃతికెఙ్‌ గాని వాండ్రు మా నడిఃమి మనివలె సత్తు సిల్లి వన్ని లెకెండ్‌ మనాన్. వర్గిజిని మాటెఙ్‌ ఇని అర్దం సిల్లికెఙ్‌ మన్నె”, ఇజి ఎయెరొ వెహ్సినార్‌గె. 11 యాలెకెండ్‌ వెహ్సినికార్‌ యాక నెస్తెఙ్. ఇనిక ఇహిఙ మాపు దూరం మనివలె రాసిని ఉత్రమ్‌దు మన్ని మాటెఙ్‌ ఎలాగ మర్తికెఙ్‌నొ, అయాలెకెండ్‌నె మీ నడిఃమి మాపు మన్నివలె మాపు కిని పణిఙ్‌బా మంజినె.

12 వరిఙ్‌ వారె పొగ్‌డెః ఆజిని సెగొండార్‌ లెకెండ్‌ మాపుబా మనాప్‌ ఇజినొ, మాపు వరిఙ్‌ సమానం ఆతికాప్‌ ఇజినొ వెహ్తెఙ్. ఎందనిఙ్‌ ఇహిఙ, వారు మహి వరి వెట విజు సఙతిఙ లొఇ సమానం మనానా ఇజి పోలిసి సుడ్ఃజినార్. అయాక బుద్ది సిల్లి పణినె. 13 గాని మఙి అక్కు మనిదనిఙ్‌ ఇంక మాపు పగ్‌డెః ఆఏప్. దేవుణు మా వందిఙ్‌ కేట కిత్తి మన్ని పణిదిఙ్‌ జవ డాట్‌ఏండ దన్ని లొఇనె పొగ్‌డిఃజినాప్. మాపు మీ నడిఃమి కిజిని పణిబా దన్ని లొఇ మనాద్. 14 మాపు క్రీస్తు వందిఙ్‌ సువార్త సాటిసి మీ డగ్రు వాతివలె దేవుణు మఙి ఒపజెప్తి మన్ని దనిఙ్‌ జవ డాట్సి సొనికాప్‌ ఆఏతాప్. ఎందనిఙ్‌ ఇహిఙ మీరు దన్ని లొఇనె మన్నిదెర్. మాపె క్రీస్తు సువార్త ముఙాల మీ నడిఃమి సాటిస్తాప్.

15 మహికార్‌ కస్టబాడ్ఃజి కిత్తి దన్ని లొఇ వంతు మనికాప్‌ ఇజి మాపు పొగ్‌డిఃఏప్. గాని దేవుణు ముస్కు మన్ని మీ నమకం పిరిజి వానివలె మీ నడిఃమి మాపు కిజిని సువార్త పణి మరి ఒద్దె పెరిక ఆజి సర్నాద్‌ ఇజి మాపు ఆస ఆజినాప్. 16 మీ అతాల మని నాహ్కఙ్‌బా సువార్త సాటిస్తెఙ్‌ ఇహిఙ అట్నాప్. అయాలెకెండ్‌ కిజి ఒరెన్‌ వన్నిఙ్‌ ఒపజెపె ఆతిమని ప్రాంతమ్‌దు కిబె ఆతి పణి వందిఙ్‌ మఙి మాపె పొగ్‌డెః ఆఏప్. 17 గాని దేవుణు మాటదు రాస్తి మన్ని లెకెండ్, “పొగ్‌డెః ఆజినికాన్‌ ప్రబు కిత్తి వనకాఙ్‌ వందిఙ్‌నె పొగ్‌డెః ఆదెఙ్‌ వలె”. 18 వన్నిఙ్‌ వాండ్రె పొగ్‌డెః ఆనికాన్‌ తగ్నికాన్‌ ఆఎన్, తగ్నికాన్‌ ఇజి దేవుణు వెహ్నికాండ్రె తగ్నికాన్‌ ఆజినాన్.

11

1 నా బుద్ది సిల్లి పణిఙ్‌ మీరు కండెక్‌ ఓరిసినిదెర్‌ ఇజి నాను ఆస ఆజిన, నిజమె ఏలుబా మీరు ఓరిసినిదెర్. 2 మీ వందిఙ్‌ దేవుణు మన్సుదు మన్ని ఆస వజనె నానుబా మీ వందిఙ్‌ అయాలెకెండ్‌నె సత్తు మన్ని ఆసదాన్‌ మంజిన. ఎందనిఙ్‌ ఇహిఙ, ఒరెన్‌ దఙడః వందిఙ్‌ నాను మిఙి ప్రదానం కిత్త మన్న. అహిఙ, క్రీస్తు వందిఙ్‌ నాను మిఙి ఇని కల్తిసిల్లి ఉండ్రి విడిఃబోదెలి లెకెండ్‌ వన్నిఙ్‌ ఒపజెప్త మన్న. 3 గాని సరాస్‌ వన్ని సెఇ ఆలోసనమ్‌దాన్‌ అవ్వెఙ్‌ మోసెం కిత్తి లెకెండ్, మీ మన్సుబా తపు బోదెఙాణిఙ్‌ మోసెం కిబె ఆజి, మీరు క్రీస్తు ముస్కు మిఙి మన్ని ఇని కల్తిసిల్లి ప్రేమ డిఃసి సీజి, వన్ని బాణిఙ్‌ దూరం ఆనిదెర్లె, ఇజి నాను తియెల్‌ ఆజిన. 4 ఎందనిఙ్‌ ఇహిఙ, ఎయెన్‌బా మీ డగ్రు వాజి మాపు సాటిస్తి యేసుఙ్‌ ఆఏండ మరి ఒరెన్‌ యేసుఙ్‌ సాటస్తిఙ, మరి మా వెట మీరు పొందితి మని దేవుణు ఆత్మ ఆఏండ మరి ఉండ్రి ఆత్మ పొందితిఙ, అక్కాదె ఆఏండ మాపు వెహ్తి సువార్త ఆఏండ మరి ఉండ్రి సువార్త డగ్రు కిత్తిఙ, సులుగ మీరు వన్కాఙ్‌ లొఙిజి వరిఙ్‌ ఒరిసినిదెర్. 5 అయ గొప్ప పేరు పొందితికార్‌ ఆతి అపొస్తురు ఇంక నాను ఒద్దె తక్కుదికాన్‌ ఆఏ ఇజి నాను ఒడ్ఃబిజిన. 6 నాను నెగెణ్‌ వర్గిదెఙ్‌ నెస్‌ఇకాన్‌ ఆతిఙ్‌బా, గాని నాను గెణం సిల్లిక ఆఏ. మిఙి విజేరిఙ్‌ విజు పణిఙాణిఙ్, విజు మాటెఙాణిఙ్‌ మాపు అయ గెణం వందిఙ్‌ రుజుప్‌ కిజి తోరిస్త మనాప్.

7 మీ బాణిఙ్‌ ఇనికబా లొస్‌ఏండ దేవుణు సువార్త మీ నడిఃమి సాటిసి, మీరు పెరికిదెర్‌ ఆదెఙ్‌ ఇజి నఙి నానె తగె ఆతివలె నాను పాపం కిత్తానా? 8 మీ నడిఃమి దేవుణు పణికిదెఙ్‌ మహి సఙమ్‌కాణిఙ్‌ వరి డబ్బుఙ్‌ డొఙ కిత్తి లెకెండ్‌ వరి బాణిఙ్‌ కూల్లి లొసె ఆత. 9 నాను మీ నడిఃమి మహివలె, ఇనికబా అవ్‌సరం ఆతిఙ్‌బా, నాను ఎయెరిఙ్‌బా ఇనికబా లొస్‌ఏత. మాసిదోనియదాన్‌ వాతి తంబెరిఙ్‌ నా అవ్‌సరమ్‌కాఙ్‌ వందిఙ్‌ సిత్తార్. మీ బాణిఙ్‌ ఇనికబా లొస్‌ఏండ, నాను మిఙి ఉండ్రి బరు లెకెండ్‌ మన్‌ఏండ జాగర్తదాన్‌ మహి లెకెండ్‌నె వాని కాలమ్‌దుబా మంజిన. 10 క్రీస్తుఙ్‌ మని నిజం నా లొఇ మన్నిఙ్‌ అక్కాయ ప్రాంతమ్‌దు మనికార్‌ ఎయెర్‌బా నాను యా లెకెండ్‌ పొగ్‌డిఃజి వెహ్సిని దనిఙ్‌ అడ్డు కిదెఙ్‌ అట్‌ఏర్. 11 ఎందనిఙ్‌ నాను అయాలెకెండ్‌ మహ ఇహిఙ, మిఙి ప్రేమిస్‌ఇ వందిఙ్‌ ఆఏద్. నాను మిఙి ఎస్సొ ప్రేమిసిన ఇజి దేవుణు నెసినాన్. 12 గాని ఏలు కిజిని లెకెండ్‌నె నాను దేవుణు పణి కిజి మంజిన, అందెఙె మాపు కిజిని లెకండ్‌నె వారుబా దేవుణు పణి కిజినార్‌ ఇజి వెహ్తెఙ్‌ ఇజి ఆస ఆజిని వరిఙ్‌ మా వెట పొగ్‌డెః ఆదెఙ్‌ అక్కు సిల్లెండ మన్‍ఏద్‍ ఇజి.

13 వారు నన్నికార్‌, క్రీస్తుఙ్‌ అపొస్తురు లెకెండ్‌ వేసం పోకె ఆజి తోరె ఆతిమని మోసెం పణిఙ్‌ కిజిని మిఙి మోసెం కిత్తి డొఙ అపొస్తురు. 14 దన్ని వందిఙ్‌ బమ్మ ఆదెఙ్‌ అక్కర్‌ ‌సిల్లెద్‌. సయ్తానుబా జాయ్‌ మని దూత లెకెండ్‌ వేసం పోకె ఆనాన్లె. 15 అందెఙె సయ్తాను వందిఙ్‌ పణి కినికార్, వారు వరిఙ్‌ వారె నీతి నిజాయితి పణిఙ్‌ కినివరి లెకెండ్‌ వేసం పోకె ఆతిఙ అక్క పెరిక ఆఎద్. వారు కిజిని పణిఙ తగితి లెకెండ్‌నె ఆకార్‌దిఙ్‌ వరిఙ్‌ జర్గినాద్‌లె.

పవులు వన్నిఙ్‌ వాతి కస్టమ్‌కాఙ్‌ వందిఙ్‌ పొగ్‌డిఃజినాన్‌.

16 నాను బుద్ది సిల్లికాన్‌ ఇజి ఎయెన్‌బా ఒడ్ఃబిదెఙ్ అఏద్‌ ఇజి నాను మరి మిఙి వెహ్సిన. నాను బుద్ది సిల్లికాన్‌ ఇజి మీరు ఒడ్ఃబిత్తిఙ ఆహె ఒడ్ఃబిదు. అందెఙె నానుబా కండెక్‌ పొగ్‌డెః ఆదెఙ్‌ అట్న. 17 యాలెకెండ్‌ నా మన్సుదు దయ్‌రం ఆజి పొగ్‌డిఃజినివలె, అక్క ప్రబు మాటెఙ్‌ వర్గితి లెకెండ్‌ ఆఏ, ఉండ్రి బుద్ది సిల్లివన్ని లెకెండ వర్గిజిన. 18 నండొండార్‌ యా లోకమ్‌దిఙ్‌ సెందితి వరి లెకెండ్‌ పొఙిజినార్, అందెఙె నానుబా అయా లెకెండ్‌నె పొఙిజిన. 19 మీరు గొప్ప బుద్ది మన్నికిదెర్‌గె. మీరు బుద్ది సిల్లివరిఙ్‌ సర్దదాన్‌ డగ్రు కిజినిదెర్. 20 ఒరెన్‌ మిఙి వెట్టిపణి కిని వన్ని లెకెండ్‌ కిత్తిఙబా, ఒరెన్‌ మోసం కిజి మిఙి మన్నికెఙ్‌ విజు లొసె ఆతిఙబా, ఒరెన్‌ మిఙి మోసెం కిజి వన్నిఙ్‌ లాబం తపిస్తిఙ్‌బా, మీ మొకొమ్‌దు డెఃయ్తిఙ్‌బా మీరు వన్నిఙ్‌ ఓరిసినిదెర్. 21 అయా లెకెండ్‌ వారు కిత్తి లెకెండ్‌ కిదెఙ్‌ మాపు సత్తు మనికాప్‌ ఆఏప్‌ ఇజి నాను సిగు ఆజి వెహ్సిన. గాని ఎయెన్‌బా ఇనిదన్ని వందిఙ్‌బా పొగ్‌డెః ఆదెఙ్‌ అక్కు మనాద్‌ ఇహిఙ, నఙిబా అయాలెకెండ్‌ పొగ్‌డెః ఆదెఙ్‌ అక్కు మనాద్. నాను ఒరెన్‌ బుద్ది సిల్లి వన్ని లెకెండ్‌నె వర్గిజిన. 22 వారు ఎబ్రివారునా? నానుబా ఎబ్రి వాండ్రునె. వారు ఇస్రాయేలుదికారా? నానుబా ఇస్రాయేలుదికానె. వారు అబ్రాహము కుటుమ్‌దికార్‌రా? నానుబా నన్నికాండ్రె. 23 వారు క్రీస్తు వందిఙ్‌ పణి కినికారా? నాను వెరి వన్ని లెకెండ్‌ వర్గిజిన. నాను క్రీస్తు వందిఙ్‌ మరి ఒద్దె పణి కిత్త మన్న. నాను నండొ కస్టబాడ్ఃజి పణి కిత్తమన్న. నండొ సుట్కు జెలిదు మహ. కొర్‌డెఃఙాణిఙ్‌ నండొ సుట్కు గొప్ప డెఃయె ఆత. నండొ సుట్కు సావుదిఙ్‌ డగ్రు ఆత. 24 యూదురు లోకుర్‌ బాణిఙ్‌ అయ్‌దు సుట్కు, ఉండ్రి తక్కు నలపయ్‌ దెబ్బెఙ్‌ తిహ. 25 మూండ్రి సుట్కు డుడ్డుదాన్‌ డెఃయె ఆత. ఉండ్రి సుటు పణకాణిఙ్‌ డెఃయె ఆత. మూండ్రి సుట్కు సందరమ్‌దు పయ్‌నం కిజి మహిఙ్‌ ఓడెఃఙ్‌ పెడెఃహిఙ్‌ బాద ఆత. ఉండ్రి రెయు పొగొల్‌ సందరమ్‌దు ఏరుదు మహ 26 ఎస్తివలెబా నాను పయ్‌నం కిజి మహిఙ్‌ నండొ సుట్కు పయనమ్‌దు పెరి గడ్డెఙాణిఙ్‌ ప్రమాదమ్‌కు వాతె. డొఙారిఙు వెట ప్రమాదమ్‌కు వాతె. మా సొంత జాతిదికారాతి యూదురి వెట ప్రమాదమ్‌కు వాతె. పట్నమ్‌దు ప్రమాదమ్‌కు వాతె. అడిఃవిదు ప్రమాదమ్‌కు వాతె. సందరమ్‌దు ప్రమాదమ్‌కు వాతె. డొఙ తంబెరిఙ వెట ప్రమాదమ్‌కు వాతె. 27 నాను నండొ కస్టమ్‌దాన్‌ స్రమెఙాణిఙ్‌ పణిఙ్‌ కిజి, రెయ్క నిద్ర సిల్లెండ మహ. ఏక, ఏక తిండి సిల్లెండ బఙ ఎహ్కిదాన్‌ మహ. ఒడొఃల్‌దు సొక్కెఙ్‌ సిల్లెండ పిన్నిదు నిగసాణె మహ. 28 యాకెఙె ఆఏండ విజు దేవుణు సఙమ్‌కాఙ్‌ వందిఙ్‌ ఎలాగ ఆనెనొ ఇజి రోజు మన్సుదు ఒడ్ఃబిజి మహ. 29 సత్తు సిల్లికాన్‌ ఎయెన్‌ మనాన్‌? నానుబా సత్తు సిల్లికాన్‌ ఆఏనా? ఎయెన్‌ పాపమ్‌దు తొరొడె ఆజినానా? నఙి మన్సుదుబా కోపం రెఙె ఆఏదా?

30 నాను పొగ్‌డెః ఆదెఙ్‌వలె ఇహిఙ నఙి మన్ని సత్తు సిల్లి వన్కా వందిఙ్‌నె నాను పొగ్‌డిఃనాలె. 31 నాను వర్గిజినిక అబద్దం ఆఏద్‌ ఇనిదన్నిఙ్‌ ఎస్తివలెబా పొగిడెః ఆజిని మా ప్రబువాతి యేసుఙ్‌ బుబ్బాతి దేవుణునె నెసినాన్. 32 దమస్కు పట్నమ్‌దు నాను మహివలె, రాజు ఆతి అరెత అడిఃగి మన్నికానాతి అదికారి నఙి అస్తెఙ్‌ ఇజి దమస్కు పట్నం విజు కాపు ఇడ్తాన్. 33 నస్తివలె పట్నమ్‌ది కోట గోడాఃదు మన్ని కిటికి బొరొదాన్, గంపదు డిఃపె ఆతానె వన్ని కియుదాన్‌ తప్రె ఆత.

12

1 పొగ్‌డిఃజి వర్గిదెఙ్‌ ఇహిఙ మరి నండొ మన్నె. వహ్ని దన్నిఙ్‌ ఇని లాబం సిల్లిఙ్‌బా దేవుణు బాణిఙ్‌ తోరె ఆతి కలెఙ వందిఙ్, డాఃఙితి మన్నికెఙ్‌ దేవుణు తోరిస్తి వందిఙ్‌ నాను వెహ్న. 2 క్రీస్తుఙ్‌ సెందితికాన్‌ ఒరెన్‌ వన్నిఙ్‌ నాను నెసిన. పదనాల్గి పంటెఙ్‌ ముఙాల వాండ్రు మూండ్రి ఆగాసం దాక పెరె ఆతాన్. ఒడొఃల్‌దాన్‌ పెరె అతాండ్రొ, ఒడొఃల్‌ సిల్లెండ పెరె అతాండ్రొ ఇజి నాను నెస్‌ఏ. అక్క దేవుణునె నెసినాన్. 3 పరదీసు ఇని దేవుణు మంజిని బాడిఃదాక పెరె ఆతి ఒరెన్‌ వన్నిఙ్‌ నాను నెసిన. వాండ్రు ఒడొఃల్‌దాన్‌ పెరె అతాండ్రొ, ఒడొఃల్‌ సిల్లెండ పెరె అతాండ్రొ ఇజి నాను నెస్‌ఏ. అయాక దేవుణు నెస్నాన్. 4 అబ్బె వర్గిదెఙ్‌ అట్‌ఇ నన్ని సఙతిఙ్‌ వెహాన్. లోకు ఎయెన్‌బా వన్ని వెయుదాన్‌ అయ మాటెఙ్‌ వర్గిదెఙ్‌ అక్కు సిల్లెద్‌. 5 నని ఒరెన్‌ వన్నిఙ్‌ పొగ్‌డిఃజి నాను వర్గిన గాని నఙి నానె పొగ్‌డెః ఆఏ. నాను పొగ్‌డెః ఆదెఙ్‌ ఇహిఙ నఙి మన్ని సత్తు సిల్లి వన్కా వందిఙ్‌నె పొగ్‌డెః ఆన. 6 నాను పొగ్‌డిఃదెఙ్‌ ఇజి ఒడ్ఃబిత్తిఙ, నిజం మనికెఙ్‌నె వెహ్న. అందెఙె నాను బుద్ది సిల్లికాన్‌ ఆఏ. ఎందనిఙ్‌ ఇహిఙ నాను కిత్తికెఙ్‌ సుడ్ఃజినొ, నాను వర్గినికెఙ్‌ వెంజినొ, నాను మన్ని దనిఙ్‌ ఇంక ఒద్దె పెరికాన్‌ ఇజి నా వందిఙ్‌ ఎయెన్‌బా ఒడ్ఃబిఏండ మండ్రెఙ్‌ ఇజి నాను పొగ్‌డిఃఏ.

7 దేవుణుది డాఃఙితి మన్ని గొప్ప పెరి సఙతిఙ్‌ నఙి తోరె ఆతి వందిఙ్, నఙి నానె పెరిక ఇజి ఉబె ఆఏండ మండ్రెఙ్‌ ఇజి నఙి బాద కిదెఙ్‌ ఇజి నా ఒడొఃల్‌దు ఉండ్రి సాంపు ఇడ్డెః ఆతి లెకెండ్‌ ఒరెన్‌ సయ్తాను దూత నా డగ్రు పోకె ఆత మనాన్. 8 అయాక నా ఒడొఃల్‌దాన్‌ లగ్‌జి విసిర్‌అ ఇజి నాను ప్రబు వెట మూండ్రి సుట్కు బతిమాలిత. 9 గాని వాండ్రు నఙి, “నా దయా దర్మం నిఙి ఆనాద్, సత్తు సిల్లిబాన్‌ నా సత్తు పూర్తి సత్తు మనిక ఆజినాద్”, ఇజి వెహ్తాన్‌. అయావలె నఙి సత్తు సిల్లి వన్కా వందిఙ్‌ మరి ఒద్దె సర్దదాన్‌ పొగ్‌డిఃనాలె అందెఙె క్రీస్తు సత్తు నా ముస్కు నిల్సి మంజినాద్. 10 ఎస్తివలె నాను సత్తు సిల్లికానొ, నస్తివలె నాను సత్తుదికాన్‌ ఆజినాన్. అందెఙె క్రీస్తు వందిఙ్‌ నఙి మన్ని సత్తుసిల్లి వనక వందిఙ్, నిందెఙ వందిఙ్, కస్టమ్‌కు వాతి వందిఙ్, హిమ్‌సెఙ వందిఙ్, స్రమెఙ వందిఙ్‌ నాను సర్ద ఆజిన.

11 నాను బుద్దిసిల్లి వన్నిలెకెండ్‌ మన, అయా లెకెండ్‌ మండ్రెఙ్‌ ఇజి మీరె నఙి బలవంతం కిత్తిదెర్. నాను తగ్నికాన్‌ ఇజి మీ బాణిఙ్‌ వెహె ఆదెఙ్‌ నఙి అక్కు మనాద్. ఎందనిఙ్‌ ఇహిఙ, నాను ఎపటిదికాన్‌ ఆఇఙ్‌బా, మీ గొప్ప పేరు పొందితి అపొస్తురు ఇంక తక్కుదికాన్‌ ఆఏ. 12 నాను ఎస్సొనొ ఓర్పుదాన్‌ మీ నడిఃమి తోరిస్తి మన్ని బమ్మాతి పణిఙ్, ఎసెఙ్‌బా తొఇ పణిఙ్, బమ్మాని గొప్ప పణిఙ్‌ నాను అపొస్తుడు ఇని దన్నిఙ్‌ రుజుప్‌ కిజినె. 13 ఇనిదన్ని వందిఙ్‌బా నాను మీ ముస్కు ఆదారం ఆఏత. ఇక్కదె ఆఏండ మరి ఇని సఙతిదుబా మీరు మహి సఙమ్‌క ఎద్రు తక్కుదికిదెర్‌ ఆఇతిదెర్. నాను కిత్తి యా తపు మీరు సెమిస్తు.

14 ఏలు మూండ్రి సుట్కు మీ డగ్రు వాదెఙ్‌ ఇజి తయారాజిన. నాను వాతివలె ఇనిదన్ని వందిఙ్‌బా నాను మీ ముస్కు ఆదారం ఆఏ. ఎందనిఙ్‌ ఇహిఙ మిఙి కల్గితి మన్నికెఙ్‌ ఇనికబా నఙి అవ్‌సరం సిల్లెద్‌, గాని మీరె నఙి కావాలి. కొడొఃర్‌ అయ్‌సి అప్పొసిర్‌ వందిఙ్‌ ఆఏద్, గాని అయ్‌సి అప్పొసిర్‌నె కొడొఃర్‌ వందిఙ్‌ ఆస్తి గణస్తెఙ్‌గదె. 15 అందెఙె నాను నఙి కల్గితి మన్నికెఙ్‌ విజు మీ వందిఙ్‌ కర్సు కిన. మరి నఙి నానె మీ వందిఙ్‌ కర్సు కిబె ఆన. నాను మిఙి లావు‌ ప్రేమిస్తిఙ మీరు నఙి తక్కు ప్రేమిసినిదెరా? 16 నాను ఇనిదన్ని వందిఙ్‌బా మీ ముస్కు ఆదారం ఆఏ, అక్క నిజమె. గాని ఇనికాదొ ఉండ్రి ఉపాయ్‌కిజి మిఙి మొసెం కిజి లొసె ఆనాన్‌లె ఇజి ఎయెర్‌బా వెహ్నర్‌లె. 17 నాను మీ డగ్రు పోక్తి ఎయెర్‌ వెటబా మిఙి మొసెం కిజి ఇనికబా లొసె ఆత మనానా? 18 మీ డగ్రు సొండ్రెఙ్‌ ఇజి తీతుఙ్‌ నాను బతిమాలిత. వన్నివెట మా తంబెరి ఒరెన్‌ వన్నిఙ్‌బా పోక్త. తీతు మిఙి మొసెం కిజి ఇనికబా లొసె ఆతాండ్రా? మాపు ఉండ్రె మన్సుదాన్, ఉండ్రె లెకెండ్‌నె నడిఃఏతాపా?

19 మాపు నెగ్గికాప్‌ ఇజి మీ ఎద్రు తోరిస్తెఙ్‌ ఇక్కెఙ్‌ విజు మీవెట వర్గిజినాప్‌ ఇజి మీరు ఒడ్ఃబిజినిదెరా? క్రీస్తుఙ్‌ సెందితికిదెర్‌ ఇజి దేవుణు ఎద్రునె మాపు వర్గిజినాప్. మా తంబెరిఙాండె, మీరు మీ మన్సుదు నెగెండ్‌ దేవుణు సత్తుదాన్‌ మండ్రెఙ్‌ ఇజినె యాకెఙ్‌ విజు మాపు కిత్తాప్. 20 నాను వానివలె మీరు నఙి ఇస్టమాతికిదెర్‌ లెకెండ్‌ మన్‌ఇదెర్‌సు, మరి మిఙి ఇస్టమాతి లెకెండ్‌ నానుబా మన్‌ఎసు ఇజి నాను తియెలాజిన. మరి మీ నడిఃమి జటిఙ్, గోస ఆనికెఙ్, కోపం ఆజి మంజినిక, గుంపుఙ్‌ గుంపుఙ్‌ ఆనికెఙ్, దుసలాడ్ఃనికెఙ్, గుసగుస వర్గినిక, పొఙిజి ఉబె ఆనిక, గగోలి ఆనిక విజు మంజినెసు ఇజి నాను ఒడిఃబిజిన. 21 మరి నాను మీ డగ్రు వానివలె మీ ఎద్రు దేవుణు నా బుర్ర డిఃప్సిని లెకెండ్‌ కినాన్లెసు ఇజి నాను తియెలాజిన. మరి ముఙాల వరిఙ్‌ అలవాటు మహిలెకెండ్‌ సెఇ పణిఙ్‌ కిజి, కేలార్‌ బూలాజి, రంకు బూలాజి విజెరె ముందాల సిగు ఆజి మంజిని వందిఙ్‌ మరి వారు దుకమాజి పాపమ్‌కు ఒప్పుకొడ్ఃజి డిఃసిసిఏండ మన్ని వందిఙ్‌ నాను దుకం ఆనాలె ఇజి తియెలాజిన.

13

1 ఏలు నాను మీ డగ్రు వానివలె ఇక కూడుఃప్సి మూండ్రి సుట్కు ఆనె. దేవుణు మాటదు రాస్తిమని లెకెండ్, “రిఎర్, ముఎర్‌ సాసిరి మాటెఙ వెట విజు సఙతిఙ్‌ నిజమాతికెఙ్‌ ఇజి రుజుప్‌ కిదెఙ్‌వలె”. 2 రుండి సుట్కు నాను వాతిఙ్‌ మీవెట మహివలె నాను మిఙి బుద్ది వెహ్తి లెకెండ్‌నె వెహ్త మన. ఏలు మీబాణిఙ్‌ దూరం మంజిబ వెహ్సిన. నాను మర్‌జి వానివలె ముందాహన్‌ తపు కిత్తి వరిఙ్‌బా నాను డిఃస్‌ఎ, వెనుక తపు కిత్తి విజెరిఙ్‌ ఎయెరిఙ్‌బా డిఃస్‌ఏ. 3 ఎందనిఙ్‌ ఇహిఙ క్రీస్తు నావెట వర్గజినాన్‌ ఇని దనిఙ్‌ రుజుప్‌ కిఅ ఇజి మీరు వెహ్సినిదెర్‌ గదె? వాండ్రు మీ వెట సత్తు సిల్లికాన్‌ ఆఏన్, గాని మీ నడిఃమి గొప్ప సత్తుమన్నికాన్. 4 క్రీస్తు యా బూమి ముస్కు మహివలె సత్తు సిల్లివన్ని లెకెండ్‌ సిలువ పోకె ఆతాన్, యాక నిజమ్‌నె. గాని దేవుణు సత్తుదాన్‌ ఏలు బత్కిజినాన్. అయాలెకెండ్‌నె వన్నివెట కూడ్ఃజి మాపుబా సత్తు సిల్లికాప్‌ గాని దేవుణు సత్తుదాన్‌ మీ వందిఙ్‌ దేవుణు పణి కిదెఙ్‌ క్రీస్తు వెట కూడ్ఃజి బత్కిజినాప్.

5 మీరు దేవుణు ముస్కు నమకం మనికిదెరొ ఇజి మిఙి మీరె పరిస కిబె ఆదు. యేసుక్రీస్తు మీ లొఇ మనాన్‌ ఇజి మీరు నెస్‌ఇదెరా? యేసుక్రీస్తు మీ లొఇ మనాన్‌ ఇజి నెస్‌ఇదెర్‌ ఇహిఙ, నిజమె మీరు అర్తిమనికిదెర్. 6 మాపు అయా లెకెండ్‌ అర్తికాప్‌ ఆఏప్‌ ఇజి మీరు నిజం నెస్నిదెర్‌ ఇజి నా మన్సుదు నఙి నమకం మనాద్. 7 మీరు ఇని సెఇ పణిఙ్‌ కిఎండ మండ్రెఙ్‌ వలె ఇజి దేవుణుదిఙ్‌ పార్దనం కిజినాప్. మాపు పరిసెఙ నిల్సి మంజినికాప్‌ ఇజి లోకుర్‌ ఎద్రు తొరె ఆదెఙ్‌ ఇజి సిల్లెద్‌. గాని మాపు వీఙితికాప్‌ ఇజి తోరె ఆతిఙ్‌బా మీరు నిజమాతికెఙ్‌ కిజి మండ్రెఙ్‌ ఇజి కోరిజినాప్. 8 నిజమాతికెఙ్‌నె ఆఏండ, నిజమాతి దనిఙ్‌ పడిఃఎండ ఇనికబా కిదెఙ్‌ మాపు అట్‌ఎప్. 9 మాపు సత్తు సిలికాప్‌ మనివలె, మీరు సత్తు మనికదెర్‌ ఇజి మాపు సర్దదాన్‌ మనాప్. అక్కాదె ఆఏండ మీరు దేవుణు ఎద్రు ఇనికబా తకు సిల్లెండ విజు నెగెణ్‌ మనికిదెర్‌ ఆదెఙ్‌ ఇజి మాపు పార్దనం కిజినాప్. 10 మిఙి దేవుణు ముస్కు మని నమకమ్‌దు పిరిప్తెఙ్‌నె ప్రబు నఙి అతికారం సితాన్‌ గాని మిఙి అర్‌ప్తెఙ్‌ ఇజి సిల్లెద్‌. అందెఙె నాను మీ డగ్రు వానివలె ప్రబు నఙి సితిమని అతికారమ్‌దాన్‌ కోపమ్‌దాన్‌ గటిఙ ఇనికబా కిఎండ మండ్రెఙ్‌ ఇజినె మీ బాణిఙ్‌ దూరం మంజి యా ఉత్రం రాసిన.

11 కడెఃవెరిదు, తంబెరిఙాండె, మీరు సర్దదాన్‌ మండ్రు. మీరు మరి ఒద్దె నెగెణ్‌ మనికిదెర్ ‌ఆదెఙ్‌ ఇజి దేవుణుదిఙ్‌ సర్ద కిదెఙ్‌ మిఙి ఆట్ని లెకెండ్‌ విజు సఙతిఙ్‌ కిదు. ఓదర్పుదాన్‌ మండ్రు. మా మాటెఙ్‌ మీ మన్సుదు నాటిసి మండ్రు. విజిదెరె ఉండ్రె మన్సుదాన్‌ మండ్రు. సమాదానమ్‌దాన్‌ బత్కిదు. ప్రేమని సమాదనం మనికానాతి దేవుణు మీవెట మంజినాన్.

12 నెగ్గి మన్సుదాన్‌ ఒరెన్‌ మరి ఒరెన్‌ వన్నిఙ్‌ పొంపిజి మాడిఃసి మండ్రు. 13 ఇబ్బెణికార్‌ నమ్మిత్తికార్‌ విజెరె మీరు బాగ మనిదెరా ఇజి వెన్‌బాజినార్.

14 ప్రబువాతి యేసుక్రీస్తు దయా దర్మం, దేవుణు ప్రేమ, దేవుణు ఆత్మ మీవెట కూడ్ఃజి మంజినిక, మీ విజిదెరె వెట మనీద్.

* 5:1 5:1 ఇల్ల, గుడుస ఇజిబా ఒడ్ఃబిదెఙ్‌ ఆనాద్‌

* 6:15 6:15 బెలుయాల్‌ ఇహిఙ సయ్తాను

* 8:15 8:15 నిర్గమకాండం 16:8 ఇస్రాయేలు లోకుర్‌ అయ్‌గుప్తు దేసమ్‌దాన్‌ కనాను దేసం సొన్సి మహివలె, వారు బిడిఃఙ్‌బూమిదు 40 పంటెఙ్‌ మహివలె మన్ననె వరిఙ్‌ ముకెలమతి తిండి ఆత మహాద్‌. బిడిఃఙ్‌ బూమిదు మహివలె వరిఙ్‌ సరిఆతి తిండి సిల్లెద్‌ ఇజి వారు దేవుణు వెట సణఙితార్‌. దేవుణు ఆగసమ్‌దాన్‌ వరిఙ్‌ మన్న సిత్తాన్‌. రోజు పెందల మన్న వారు మన్నిబాన్‌, ఇజిరి బెల్లమ్‌లెకెండ్‌ బూమిదు అర్సి మహాద్‌. రోజు రోజుదిఙ్‌ సరి ఆతిక అయ రోజుదునె దేవుణు వరిఙ్‌ సీజి మహాన్‌. వారు కనాను దేసం అందిజి బాణక తిండి తినిదాక దేవుణు వరిఙ్‌ మన్న సీజి మహాన్‌. (యెహొసువ 5:12)

గలతీ

1

2

3

4

5

6

అపొస్తుడు ఆతి పవులు గలాతియ ముటాదు మని దేవుణు సఙమ్‌కాఙ్‌ రాస్తి ఉత్రం

నెల్వ కిబిసినిక

అపొస్తుడు ఆతి పవులు గలతీయ ముటాదు మని దేవుణు సఙమ్‌కాఙ్‌ రాసిని ఉత్తరమ్‌నె యాక. గలాతియ ముటదు పవులునె సువార్త వెహ్తాన్‌. వీరు నెగ్రెండనె క్రీస్తుఙ్‌ నమ్మిజి వాజి మహార్‌. నస్తివలె సెగొండార్‌ నమ్మితి యూదురు, క్రీస్తు ముస్కు మని నమకమ్‌నె ఆఏండ, యూదురి రూలుఙ్‌ లొఙిజి, సునతిబా కిబె ఆదెఙ్‌ వలె ఇజి తపు బోద వరిఙ్‌ వెహ్తార్‌. యా మాట వెహరె, విరి మన్సు అయా బోద దరోట్‌ మహ్తర్. దినిఙ్‌ దిదిజి పవులు రాసిని ఉత్రమ్‌నె యాక. ఒరెన్‌ సునతి కిబె ఆతిఙ, దేవుణు ఎద్రు నీతి నిజాయితి మనికాన్‌ ఆఎన్. గాని యేసుప్రబు ముస్కు నమకం ఇట్తిఙనె దేవుణు ఎద్రు నీతి నిజాయితి మనికాన్‌ ఆనాన్‌ ఇజి వెహ్సినాన్. మరి, మాటు క్రీస్తుఙ్‌ నమ్మితివలె డిఃబె ఆతి మని వరి లెకెండె మనాట్, అక్కు మని వరి లెకెండ్‌ మనాట్. రూలుఙ అడిఃగి మన్‌ఎట్ ఇజి వెహ్సినాన్. మరి, ఒడొఃల్‌ది సెఇ ఆసెఙ్‌ కిబిస్ని పణిఙ్‌ ఇని ఇనికెఙ్, దేవుణు ఆత్మ నడిః పిసిని వజ నడిఃనికాన్‌ ఎలాగ మంజినాన్‌ ఇజి బా వెహ్సినాన్.

1

1-2 అపొస్తుడు ఆతి పవులు ఇని నాను, గలాతీయ ముటాదు మని దేవుణు సఙమ్‌కాఙ్‌ రాసిని ఉత్రం. సెగొండార్‌ నఙి అపొస్తుడు ఇజి ఏర్‌పాటు కిత్తిఙ్‌ నాను అపొస్తుడు ఆఏత. ఒరెన్‌ లోకు నఙి అపొస్తుడు ఇజి పోక్తిఙ్‌ నాను అపొస్తుడు ఆఏత. గాని యేసు క్రీస్తుని బుబ్బాతి దేవుణు నఙి అపొస్తుడు ఇజి ఏర్‌పాటు కిత్తి పోక్తిఙ్‌నె నాను అపొస్తుడు ఆత. వాండ్రె యేసుక్రీస్తుఙ్‌ సావుదాన్‌ మర్‌జి బత్కిస్తాన్. నానుని నా వెట ఇబ్బె మని దేవుణుదిఙ్‌ నమ్మితి తంబెరిఙు, అబ్బె మని సఙమ్‌కాణి విజెరిఙ్‌ వెన్‌బాతి లెకెండ్‌ వెహ్సినార్. 3 మా బుబ్బ ఆతి దేవుణుని ప్రబు ఆతి యేసుక్రీస్తు దయ దర్మమ్‌దాన్, మీరు నిపాతిదాన్‌ మండ్రెఙ్‌ సాయం కిపిర్.

4 మాటు కిత్తి తప్పు పణిఙ్‌ మఙి తప్రిస్తెఙ్‌, యా లోకమ్‌దు మని సెఇ బాణిఙ్‌ డిఃస్పిస్తెఙ్‌ క్రీస్తు మా పాపమ్‌క వందిఙ్‌ వన్నిఙ్‌ వాండ్రె ఒపజెపె ఆతండ్రె సాతాన్. మా బుబ్బ ఆతి దేవుణు ఎత్తు కిత్తి వజనె వాండ్రు యా లెకెండ్‌ మా వందిఙ్‌ సాతాన్.

5 దేవుణుదిఙ్‌ అంతు సిల్లెండ ఎలాకాలం గవ్‌రం మనీద్. ఆమెన్.

సువార్త ఉండ్రె. మరి ఉండ్రి సిల్లెద్‌.

6 నిజమాతి సువార్త నమ్మితి వెనుక నిసొ బేగి మీరు దేవుణుదిఙ్‌ డిఃసి సీజినిదెర్‌ ఇజి నాను నండొ బమ్మ ఆజిన. క్రీస్తు దయ దర్మమ్‌దాన్‌ మిఙి సీజిని కొత్త బత్కుదిఙ్‌నె, దేవుణు మిఙి కూక్తాన్. వన్నిఙ్‌ డిఃస్తిదెరె, సువార్త ఇజి పేరు వెహె ఆజిని తపు బోదదు మన్సు ఇడ్ఃజినిదెర్ ఇజి నాను నండొ బమ్మ ఆజిన. 7 నాను నిజం వెహ్సిన, అయాక క్రీస్తు వందిఙ్‌ తోరిసి నెస్పిసిని సువార్త ఆఎద్. గాని సెగొండార్‌ మిఙి పంర్ర కిబిసి, అయా సువార్త మారిస్తెఙ్‌ సుడ్ఃజినార్. 8 గాని అపొస్తురు ఆతి మాపునొ, పరలోకమ్‌దాన్‌ వాతి దేవుణు దూతనో మరి ఎయెన్‌ ఆతిఙ్‌బ, మాపు ముఙాలె మిఙి వెహ్తి సువార్త ఆఏండ, దినిఙ్‌ వెత్రెకం ఆతి సువార్త మిఙి వెహ్తిఙ, దేవుణు సాయిపు వన్ని ముస్కు ఎలాకాలం మనీద్.

9 మాపు ముఙాలె మిఙి వెహ్తి లెకెండ్, ఏలు నాను మరి ఉండ్రి సుటుబా వెహ్సి న. మా బాణిఙ్‌ మీరు వెంజి, నమ్మితి సువార్త ఆఏండ, దినిఙ్‌ వెత్రెకం ఆతి సువార్త మిఙి ఎయెన్‌బా వెహ్తిఙ, దేవుణు సాయిపు వన్ని ముస్కు మనీద్.

10 నాను యా లెకెండ్‌ వెహ్సి లోకుర్‌ బాణిఙ్‌ మెపు కోరిజినానా? దేవుణు బాణిఙ్‌ మెపు కోరిజినానా? లోకురిఙ్‌ సర్‌ద కిదెఙ్‌ సుడ్ఃజినానా? లోకురిఙ్‌ సర్‌ద కిబిస్తెఙ్‌ నాను సుడ్ఃజినె మహిఙ, నాను క్రీస్తుఙ్‌ సేవ కినికాన్‌ ఆఏండ మన.

దేవుణునె పవులుఙ్‌ అపొస్తుడు ఇజి కూక్తాన్.

11 తంబెరిఙాండె, నాను మిఙి వెహ్తి సువార్త లోకు బాణిఙ్‌ వాతిక ఆఎద్ ఇజి నాను మిఙి వెహ్సిన. 12 అయాక లోకు బాణిఙ్‌ నఙి దొహ్‌క్తిక ఆఎద్. ఎయెన్‌బా నఙి నెస్‌పిస్తిక ఆఎద్. గాని యేసు క్రీస్తునె యా సువార్త నఙి తోరిసి నెస్‌పిస్తాన్. 13 ఒరెన్‌ యూద వాండ్రు కిజిని లెకెండ్‌ యూదురి మతమ్‌ది రూలుఙ్‌ విజు లొఙిజి పటుదలదాన్‌ అయాకెఙ్‌ కిఙి నాను ఎలాగ బత్కిజి మహ ఇజి మీరు వెహి మనిదెర్. అయాలెకెండ్‌ దేవుణు సఙమ్‌కాఙ్‌ కనికారం సిల్లెండ నాను ఎసొనొ హిమ్సెఙ్‌ కిజి, వరిఙ్‌ నాసనం కిదెఙ్‌ సుడఃత ఇజి మీరు వెహి మనిదెర్. 14 నా జతదు మని మహి యూదురిఙ్‌ ఇంక యూద మతమ్‌ది రూలుఙ్‌ విజు నాను తప్‌ఎండ కిత. నా అనిసిర్‌ నెస్‌పిస్తి ఆసారమ్‌కు పటుదలదాన్‌ కిదెఙ్‌ నండొ సుడఃత. 15-16 గాని నాను నా యాయ పొటాదు పిండెం ఆతి మహివలె, దేవుణు నఙి వన్ని వందిఙ్‌ ఎర్లిస్తాన్. వన్ని దయ దర్మమ్‌దాన్‌ వన్నిఙ్‌ సేవ కిదెఙ్‌ నఙి ఏర్‌పాటు కిత్తాన్‌. నాను యూదురు ఆఇ వరి నడిఃమి యేసు వందిఙ్‌ సువార్త వెహ్ని వందిఙ్‌ వన్ని మరిసిఙ్‌ నఙి తోరిసి నెస్పిస్తెఙ్‌ ఇజి వాండ్రు తిర్మామానం కిత్తాన్‌. ఆహె తిరర్మానం కిత్తివలె నాను ఎయె వెటబా ఆలోసనం వెన్‌బాఎత. 17 నాను అపొస్తుడు ఆని ముఙాల అపొస్తుడు ఆతి వరిఙ్‌ సుడ్ఃదెఙ్‌ యెరూసలెమ్‌దుబ సొన్‌ఎత. గాని వెటనె నాను అరెబియ ముటదు సొహ. వెనుక నాను దమస్కు పట్నమ్‌దు మర్‌జి వాత.

18 దేవుణు వన్ని మరిసిఙ్‌ నఙి తోరిసి, మూండ్రి పంటెఙ్‌ వెనుక, కేపా ఇజి కూకె ఆని పేతురు వెట నెల్వ ఆదెఙ్‌ యెరూసలెమ్‌దు సొహ. అబ్బె వన్ని వెట రుండి వారమ్‌కు మహ. 19 మరి, ప్రబుఙ్‌ ఎయెరిఙ్‌బ సుడ్ఃఎత. ప్రబుఙ్‌ తంబెరి ఆతి యాకోబుఙ్‌నె సుడ్ఃత. 20 నాను రాసినికెఙ్‌ నిజమ్‌నె. అబద్దం ఆఉ. దిన్ని వందిఙ్‌ దేవుణు నెసినాన్. 21 పేతురు వెట యెరూసలెమ్‌దు మహి వెనుక నాను సిరియ, కిలికియ ఇని ముటెఙ సొహ.

22 నస్తివలె యూదయ ప్రాంతమ్‌దు మని దేవుణు సఙమ్‌కాణికార్‌ నఙి తొఎండ మహార్‌.

23 గాని మహికార్‌ నా వందిఙ్‌ వెహ్తి మనికెఙ్‌నె వెహ మనార్. “మఙి ముఙాలె హిమ్సెఙ్‌ కిజి మహికాన్, ఉండ్రి కాలమ్‌దు వాండ్రు నాసనం కిదెఙ్‌ సుడ్ఃతి మని సువార్త ఏలు వెహ్సినాన్”, ఇజి వెహ్తి మనికెఙ్‌నె వెహ మనార్.

24 అందెఙె నా వందిఙ్‌ వారు దేవుణుదిఙ్‌ పొగిడిఃతార్.

2

మహి అపొస్తురు వరి జతదు పవులుఙ్‌ కుడుఃప్సినార్.

1 పతినాల్గి పంటెఙ్‌ గడఃప్తి వెనుక, నాను యెరూసలెమ్‌దు మరి సొహ. బర్నబ నా వెట వాతాన్. తితుఙ్‌బా మాపు వెట కూక్త ఒతాప్. 2 నాను సొండ్రెఙ్‌ వలె ఇజి దేవుణు నఙి తోరిసి వెహ్తిఙ్‌నె నాను సొహ. అబ్బె పల్కుబడిః మని పెద్దలిఙ కూడుప్తానె, యూదురు ఆఇ వరిఙ్‌ నాను వెహ్సిని సువార్త ఇనిక ఇజి వరిఙ్‌ వెహ్త. ఎందన్నిఙ్‌ ఇహిఙ నాను వెహ్సినికెఙ్‌ నిజం ఇజి వారు నెసిమండ్రెఙ్‌. సిల్లిఙ నాను ఏలు కిజిని సువార్త పణి, పణిదిఙ్‌ రెఏండ ఆనాద్‌. యాలెకెండ్‌ వర్గిదెఙ్‌ పల్కుబడిః మని పెద్దెల్‌ఙనె కుడుఃప్త. మరి ఎయెరిఙ్‌బ కూడుఃఎత. 3 నా వెట వాతి తీతు యూద వాండ్రు ఆఎన్. వాండ్రు గ్రీకు వాండ్రు. అందెఙె వాండ్రు సునతి కిబె ఆఇకాన్. అహిఙ్‌బా, వాండ్రు సునతి కిబె ఆదెఙ్‌వలె ఇజి వారు కసితం వెహ్‌ఎతార్. 4 గాని నమ్మితికాప్‌ ఇజి వెహె ఆని సెగొండార్‌ తీతు సునతి కిబె ఆదెఙ్‌ వలె ఇజి వెహ్తార్‌. వీరు గుట్టు నెస్తెఙ్‌ ఇజి మా నడిఃమి డుగితారె, క్రీస్తుయేసు వెట కూడిఃతి మని దన్నిదటాన్‌ మఙి వాతి విడుఃదలదిఙ్‌ సుడ్ఃతార్‌. మాటు యూదురి రూలుఙ్‌ లొఙిదెఙ్‌ వలె ఇజి వెహ్సివాతార్‌. 5 వారు వెహ్తిదన్నిఙ్‌ సణెంబా లొఙిఎతాప్. ఎందనిఙ్‌ ఇహిఙ నిజమాతి సువార్త మీ నడిఃమి నిల్సి మండ్రెఙ్‌ ఇజి కోరితాప్.

6 గాని పల్కుబడిః మని పెద్దెల్‌ఙు, నాను వెహ్సిని సువార్త మారిస్తెఙ్‌ ఇజినొ, కండెక్‌బా దనివెట కుడుఃప్తెఙ్‌ ఇజినొ వెహ్‌ఎతార్. నఙి వారు పలుకు బడిః మనికార్‌ ఆతిఙ్‌బ ఆఇతిఙ్‌బ నాను లెక్క కిఎత. దేవుణు ఇజ్రికార్‌ పెరికార్‌ ఇజి తెడః తొఎన్. 7 గాని యూదురిఙ్‌ సుహర్త వెహ్తెఙ్‌ దేవుణు పేతురుఙ్‌ ఒపజెప్తి వజ, యూదురు ఆఇ వరిఙ్‌ సువార్త వెహ్తెఙ్‌ నఙి ఒపజెప్త మనాన్‌ ఇజి వారు నెస్తార్. 8 ఇహిఙ యూదురు నడిఃమి అపొస్తుడు ఆజి సేవ కిదెఙ్‌ పేతురుఙ్‌ సత్తు సితి దేవుణునె యూదురు ఆఇవరి నడిఃమి అపొస్తుడు ఆజి సేవ కిదెఙ్‌ నఙి సత్తు సితాన్. 9 నిటకొహి లెకెండ్‌ మని పెరి పెద్దెల్‌ఙు ఆతి యాకోబు, పేతురు, యోహాను ఇనికార్‌ దేవుణు నఙి యా పెరి పణి ఒపజెప్త మనాన్‌ ఇజి నెస్తివలె బర్నబెఙ్‌ని నఙి వరి వెట జత కూడ్ఃజి పణి కినికార్‌ ఇజి ఉండ్రి గుర్తు లెకెండ్‌ మా కికు వరి వెట కలప్తార్. మాపు యూదురు ఆఇ వరి నడిఃమి సువార్త వెహ్తెఙ్‌ ఇజి వారు యూదురు నడిఃమి సువార్త వెహ్తెఙ్‌ ఒప్పుకొటార్‌. 10 వరి నడిఃమి యెరూసలెమ్‌దు మని బీద వారు ఆతి నమ్మితి యూదురిఙ్‌ మాపు సాయం కిదెఙ్‌ ఇజినె వారు మా బాణిఙ్‌ కోరితార్. నాను కిదెఙ్‌ ఇజి నండొ ఆస ఆతికాదె అయా సఙతి.

పవులు పేతురుఙ్‌ జటిఙ్‌ ఆజినాన్.

11 కేపా ఇని పేతురు అంతియొకయ ఇని పట్నమ్‌దు వాతివలె, ఎద్రునె నాను వన్నిఙ్‌ జటిఙ్‌ ఆత. ఎందనిఙ్‌ ఇహిఙ వాండ్రు కిత్తి పణి తపు. 12 యాకోబు వెట కూడిఃతి మని సెగొండార్‌ నమ్మితి యూదురుఙు అబ్బె వాని ముఙాల వాండ్రు యూదురు ఆఇ నమ్మితి వరి వెట కూడ్ఃజి బోజనం కిజి మహాన్‌. గాని వారు వాతిఙ్, వీండ్రు యూదురు ఆఇ నమ్మిఇ వరివెట బోజనం కిఎండ వరి బాణిఙ్‌ దూరం ఆతాన్. వాండ్రు యా లెకెండ్‌ కిత్తాన్‌‌. ఎందనిఙ్‌ ఇహిఙ మోసే సితి రూలుఙ్‌ లొఙిదెఙ్‌వలె ఇజి డట్టం వెహ్సిమహి యూదురి గుంపుదిఙ్‌ తియెల్‌ ఆతాన్. 13 అంతియొకయదు మని మహి నమ్మితి యూదురు పేతురు వెట వాండ్రు ఆతి వేసమ్‌దు కూడిఃతార్. వారు కిత్తిక సుడ్ఃజి, బర్నబ మొసెం ఆతండ్రె, వారు కిత్తి లెకెండ్‌ వాండ్రుబా కిత్తాన్‌.

14 నిజమాతి సువార్తదు వెహ్తి వజ వారు నడిఃఇక సుడ్ఃతానె, అబ్బె మని నమ్మితి విజెరె ఎద్రు పేతురుఙ్‌ జటిఙ్‌ ఆత. నాను ఈహు వన్నిఙ్‌ వెహ్త, “ఓ పేతురు, నీను యూద వాండ్రు ఆజిబా, వరి లెకెండ్‌ బత్కిఇ. యూదురు ఆఇవరి లెకెండ్‌ బత్కిజిని. మరి యూదురు ఆఇకార్‌ యూదురు లెకెండ్‌ మండ్రెఙ్‌ వలె ఇజి ఎలాగ నీను డటం వెహ్తెఙ్‌ అట్‌సిని”.

15 నాను మరి వరి విజెరిఙ్‌ వెహ్సిన. మాటు యూదురు జాతిదు పుట్తికాట్. దేవుణు రూలుఙ్‌ నెస్‌ఇకాట్‌ ఆఎట్‌.

16 గాని దేవుణు మోసెఙ్‌ సితి రూలుఙ్‌ లొఙిజి ఒరెన్‌ దేవుణు ఎద్రు నీతి నిజాయితి మనికాన్‌ ఆఎన్. గాని యేసుక్రీస్తు ముస్కు నమకం ఇట్తిఙనె నీతి నిజాయితి మనికాన్‌ ఆనాన్‌ ఇజి నెస్త మనాట్. అందెఙె యూదురు ఆఇకార్‌నె ఆఏండ, మాటుబా క్రీస్తు యేసుఙ్‌ నమ్మితాట్. రూలుఙ్‌ లొఙిజి దేవుణు ఎద్రు నీతి నిజాయితి మనికాట్‌ ఆఎండ, క్రీస్తుఙ్‌ నమ్మిజినె దేవుణు ఎద్రు నీతి నిజాయితి మనికాట్ ఆని వందిఙె మాటు క్రీస్తు యేసుఙ్‌ నమ్మితాట్. ఎందనిఙ్‌ ఇహిఙ, రూలుఙ్‌ లొఙిజి ఎయెన్‌బా దేవుణు ఎద్రు నీతి నీజాయితి మనికాన్‌ ఆఎన్‌ఇ జి మాటు నెసినాట్.

17 క్రీస్తు యేసు వెట కూడిఃతి మని దనితాన్‌ మాటు దేవుణు ఎద్రు నీతి నిజాయితి మనికాట్‌ ఆదెఙ్‌ కోరినాట్. గాని మాటు యా లెకెండ్‌ ఆదెఙ్‌ సూణివలె, యూదురు ఆఇవరి లెకెండ్‌ పాపమ్‌దు మనాట్. అయావలె క్రీస్తునా మఙి తపు కిబిసినికాన్‌? ఆఎన్.

18 రూలుఙ్‌ లొఙిజి ఒరెన్‌ దేవుణు ఎద్రు నీతి నిజాయితి మనికాన్‌ ఆఎన్‌ ఇజి నాను ముఙలె తొరిస్త. నాను నెక్తిపొక్తి దన్ని దరోట్‌ మరి మహ్తిఙ రూలుఙ్‌ తప్ని వన్ని లెకెండ్‌ నాను మన్న ఇజి రుజుప్‌ కిజిన. 19 యూదురి రూలుఙ్‌ లొఙిజి మహివలె, అయాకెఙ్‌ కిజి, దేవుణు ఎద్రు నీతి నిజాయితి మనికాన్‌ ఆదెఙ్‌ అట్‌ఎన్‌ ఇజి నాను నెస్త. అందెఙె దేవుణు వందిఙ్‌ బత్కిదెఙ్‌ యూదురి రూలుఙ్‌ బాణిఙ్‌ డిఃబె ఆత.

20 నాను క్రీస్తు వెట సిలువాదు కుటిఙాణిఙ్‌ డెయె ఆతి లెకెండ మన. నాను బత్కిజి మహి లెకెండ్‌ మరి బత్కిఎ. క్రీస్తునె నా మన్సుదు బత్కిజినాన్. ఏలు నాను ఆఎ నా ముస్కు అతికారం కిజినాన్. గాని క్రీస్తు నా లొఇ మంజి నా ముస్కు అతికారం కిజినాన్‌. నాను యా లోకమ్‌దు బత్కిజిని బత్కు దేవుణు మరిసిఙ్‌ నమ్మిజి బత్కిజిన. వాండ్రు నఙి ప్రేమిసి నా వందిఙ్‌ వన్ని పాణం సితాన్‌. 21 దేవుణు దయ దర్మం నాను నెక్సి పొక్‌ఎ. యూదురి రూలుఙ్‌ లొఙిజి ఒరెన్‌ నీతి నిజాయితి మనికాన్‌ ఆనాన్‌ ఇహిఙ క్రీస్తు సాతి సావు అనవసరమ్‌నె.

3

యూదురి రూలుఙ్‌నా క్రీస్తు ముస్కు మని నమకమ్‌నా నిజమాతిక?

1 గలాతియ ముటాదు మని దేవుణుదిఙ్‌ నమ్మితికిదెరా, ఎందనిఙ్‌ మీరు బుద్ది సిలివరి లెకెండ్‌ మనిదెర్‌? ఎయెర్‌ మిఙి మొసెం కిత్తార్? యేసు క్రీస్తు మీ వందిఙ్‌ సిలువాదు సాతిదని వందిఙ్‌ నాను మీ కణకెఙ్‌ నిండ్రు తోరిసి వెహ్త మన గదె? 2 “యూదురి రూలుఙ్‌ లొఙిజినిఙ్‌ దేవుణు ఆత్మ మిఙి దొహ్‌క్త మనాదా? మాపు మిఙి వెహ్తి సువార్త వెంజి నమ్మిత్తిఙ్‌ గదె మిఙి దొహ్‌క్త మనాద?”. యా ఉండ్రె సఙతినె వెహ్తు. 3 మీరు నిసొ బుద్ది సిలికిదెరా? మీరు మీ కొత్త బత్కు మొదొల్‌స్తివలె దేవుణు ఆత్మ సత్తుదాన్‌ మొదొల్‌స్తిదెర్. మరి ఏలు మీ సొంత సత్తుదాన్‌ మీ బత్కు పూర్తి కిదెఙ్‌ సుడ్ఃజినిదెరా? 4 మీరు దేవుణుదిఙ్‌ నమ్మితి వెనుక, నండొ ఓరిస్తిదెర్. మీరు ఒరిస్తికెఙ్‌ పణిదిఙ్‌ రెఇకెఙ్‌ ఆతెనా? మిఙి జరిగితికెఙ్‌ పణిదిఙ్‌ రెఎండ ఆఉతె ఇజి నాను ఆస ఆజిన. 5 అందెఙె దేవుణు ఆత్మ మిఙి నండొ సీజి గొప్ప సత్తు మని పెరి పణిఙ్‌ మీ నడిఃమి కిజినిక, మీరు మోసె సితి రూలుఙ్‌ లొఙిజినిఙ్‌నా? ఆఎద్. గాని మీరు సువార్త వెంజి నమ్మిజినిఙ్‌నె వాండ్రు మిఙి వన్ని ఆత్మ సీఙినాన్.

6 అబ్రాహము వందిఙ్‌ దేవుణు మాటదు రాస్తి మనిక నెస్తు, “వాండ్రు దేవుణుదిఙ్‌ నమ్మితాన్. అందెఙె దేవుణు వన్నిఙ్‌ నీతి నిజాయితి మనికాన్‌ ఇజి ఒప్పుకొటాన్”, ఇజి రాస్త మనాద్. 7 అందెఙె దేవుణు ముస్కు నమకం ఇట్తికారె, నిజమాతి అబ్రాహము కొడొఃర్ ఇజి నెస్తు. 8 సేన దినమ్‌కాఙ్‌ ముఙాలె దేవుణు మాటదు రాస్తమనాద్‌, యూదురు ఆఇకార్‌ దేవుణు ముస్కు నమకం ఇట్తిఙ, వాండ్రు వరిఙ్‌ నీతి నిజాయితి మనికార్‌ ఇజి డగ్రు కినాన్‌. వాండ్రు అబ్రాహముఙ్, “లోకమ్‌ది లోకుర్‌ విజెరెఙ్‌ నీ వెట నాను దీవిస్న”, ఇజి అయాక జర్గిఇ ముఙాలె సువార్త వెహ్తాన్‌. 9 అందెఙె దేవుణు ముస్కు నమకం ఇట్తి విజెరిఙ్‌ అబ్రాహము వెట కూడుఃప్సి దీవిసినాన్‌.

10 దేవుణు మోసెఙ్‌ సితి రూలుఙ్‌ లొఙిజి వన్ని ఎద్రు నీతి నిజాయితి మనికార్‌ ఆదెఙ్‌ సుడ్ఃజిని విజెరె, దేవుణు సితి సాయిపు అడిఃగి మంజినార్. ఎందనిఙ్‌ ఇహిఙ, దేవుణు మాటదు రాస్త మనాద్, “మోసె రాస్తి పుస్తకమ్‌కాఙ్‌ మని రూలుఙ్‌ విజు ఎస్తివలెబా కిఇ ఎయెన్‌బా దేవుణు సితి సాయిపు అడిఃగి మంజినాన్”, 11 గాని నిజమె, ఒరెన్‌ విజు రూలుఙ్‌ లొఙితిఙ్‌బా దేవుణు ఎద్రు నీతి నిజాయితి మనికాన్‌ ఆఎన్. ఎందనిఙ్‌ ఇహిఙ, “ఎయెఙ్‌ నీతి నిజాయితి మనికాన్‌ ఇజి నాను ఇట్తమననో వాండ్రు నా ముస్కు నమ్మకం ఇట్తి వందిఙ్‌ ఎలా కాలం బత్కినాన్‌”, ఇజి దేవుణు వెహ్తమనాన్‌ ఇజి దేవుణు మాటదు మనాద్. 12 గాని దేవుణు సితి రూలుఙ లొఇ అయాలెకెండ్‌ ఆఏద్‌. ఎందనిఙ్‌ ఇహిఙ నమ్మకం మండ్రెఙ్‌ వలె ఇజి రూలుఙ్‌ వెహ్‌ఉ. దేవుణు మాటదు వెహ్తిక ఇనిక ఇహిఙ, ‘రూలుఙ్‌ నడిఃపిసిని వజ బత్కిదెఙ్‌ కోరిజినికాన్‌ అయాకెఙ్‌ ఎస్తివలెబ లోఙిదెఙ్‌ వలె’, 13 మోసే సితి విజు రూలుఙ్‌ లొఙిఇ వరి ముస్కు వాజిని సయిపుదాన్‌ క్రీస్తు మఙి డిఃస్‌పిస్తాన్‌. ఎందనిఙ్‌ ఇహిఙ దేవుణు మాటదు రాస్త మనాద్, “కొహిదు డెఃల్‌పె ఆజి సాని ఎయెన్‌బా దేవుణు సాయిపు మనికాండ్రె”. 14 క్రీస్తు యా లెకెండ్‌ ఆతండ్రె మఙి డిఃస్‌పిస్తాన్. ఎందనిఙ్‌ ఇహిఙ, దేవుణు అబ్రాహముఙ్‌ ఒట్టు కిత్తి దీవెనమ్‌కు యూదురు ఆఇ వరిఙ్‌ క్రీస్తు యేసు వెట దొహ్‌క్తె. మరి క్రీస్తు ముస్కు మఙి మని నమ్మకమ్‌దాన్, దేవుణు సీన ఇజి ఒట్టు కిత్తి వన్ని ఆత్మ మఙి దొహ్‌క్ని వందిఙ్‌ క్రీస్తు యా లెకెండ్‌ సాయిపు మొపె ఆతండ్రె మఙి సాయివుదాన్‌ డిఃస్‌పిస్తాన్.

15 తంబెరిఙాండె, మాటు రోజు బత్కిజిని బత్కుదాన్‌ ఉండ్రి మాట లాగ్జి వెహ్న. రిఎర్‌ ఉండ్రి సఙతి వందిఙ్‌ ఉండ్రె ఆజి ఉండ్రి ఒపుమానం కిత్తి మహిఙ, ఎయెన్‌బా అయాక తప్తెఙ్‌నొ, దనివెట ఇనికబా కుడుఃప్తెఙ్‌నొ అక్కు సిల్లెద్‌. అయాలెకెండ్, దేవుణు మా వెట కిత్తి యా ఒపుమానమ్‌బా నిల్సి మంజినాద్. 16 దేవుణు అబ్రహము వెట, మరి వన్ని తెగ్గదు పుట్తి వన్నివెట ఒట్టుఙ్‌ కిత్తాన్‌. ‘తెగ్గదు పుట్తి వరిఙ్ ఇహిఙ నండొ లోకురిఙ్‌’, ఇజి దేవుణు మాటదు వెహ్‌ఎద్. గాని ‘నీ తెగ్గదు పుట్తి వన్నిఙ్’ ఇజి వెహ్సినాద్. ఇహిఙ అయాక ఒరెన్‌ వనిఙ్‌నె. వాండ్రె క్రీస్తు. 17 నాను వెహ్సి వాజినిక ఇనిక ఇహిఙ, దేవుణు ముఙాలె అబ్రహము వెట ఒట్టు కితాండ్రె అయాక కిదెఙ్‌ ఇజి తీర్మానం కిత ఇట్తాన్. అందెఙె నాల్గి వందెఙ్‌ ముపాయ్ (430) పంటెఙ్‌ వెనుక దేవుణు మోసెఙ్‌ సితి రూలుఙ్‌ అబ్రహము వెట కిత్తి ఒపుమానమ్‌దిఙ్‌ తప్రిసి నస్తివలె కిత్తి తిరుమానమ్‌దిఙ్‌ సిల్లెండ కిదెఙ్‌ అట్‌ఉ.

18 దేవుణు సీన ఇజి ఒట్టు కిత్తి అక్కు, మాటు రూలుఙ లొఙితిఙనె దొహ్‌క్నాద్‌. ఇహిఙ వాండ్రు కిత్తి ఒట్టుదాన్‌ మఙి అయా అక్కు దొహ్‌క్‌ఎద్. గాని దేవుణు అబ్రాహముఙ్‌ సీన ఇజి ఒట్టు కిత్తిఙ్‌ వాండ్రు వన్ని దయా దర్మమ్‌దాన్‌ సితాన్.

19 అందెఙె మరి ఎందనిఙ్‌ దేవుణు మోసె వెట రూలుఙ్‌ సితాన్‌? ఎందనిఙ్‌ ఇహిఙ తపుఙ్‌ ఇని ఇనికెఙ్‌ ఇజి తోరిస్తెఙె రూలుఙ్‌ సితాన్. యా రూలుఙ్‌ అబ్రాహము తెగ్గదు పుట్తికాన్‌ వానిదాక లోకురిఙ్‌ నడిఃపిస్తెఙె సితాన్. ఒట్టుదు ఎయె వందిఙ్‌ వెహ్త మనానో వాండ్రె వీండ్రు. దేవుణు వన్ని దూతెఙ్‌ వెట మోసెఙ్‌ రూలుఙ్‌ సితాన్. మోసె అయాక లోకురిఙ్‌ సితాన్. మోసెనె, దేవుణు లోకుర్‌ నడిఃమి ఒపిసిని వన్ని లెకెండ్‌ నిహ మనాన్.

20 రిఎర్‌ నడిఃమి నిల్నికాండ్రె ఒరెన్‌ ఒపిస్‌నికాన్. గాని ఒపిస్‌నికాన్‌ సిల్లెండనె దేవుణు అబ్రాహముఙ్‌ ఒట్టు కిత్తాన్‌. ఎందనిఙ్‌ ఇహిఙ ఒరెండ్రె ఒట్టు కిత్తాన్‌ వాండ్రె దేవుణు.

21 అహిఙ, దేవుణు అబ్రాహముఙ్‌ ఒట్టు కిత్తి వెనుక, మోసెఙ్‌ రూలుఙ్‌ సితివలె వాండ్రు కిత్తి ఒట్టుదిఙ్‌ వెత్రెకమ్‌దికెఙ్‌న రూలుఙ్‌? సిల్లె ఆహె ఆఏద్‌. రూలుఙ్‌ లోకురిఙ్‌ ఎల్లకాలం బత్కిదెఙ్‌ బత్కిని బత్కు సీదెఙ్‌ అట్నె ఇహిఙ, యా రూలుఙ్‌ లొఙిజి దేవుణు ఎద్రు నీతి నిజాయితి మనికార్‌ ఆతార్‌ మరి. 22 గాని దేవుణు మాట వెహ్సినాద్, యా లోకమ్‌దు మని లోకుర్‌ విజెరె తొహె ఆతి వరిలెకెండ్‌ పాపం అడిఃగి మనార్‌ ఇజి. అందెఙె దేవుణు ఒట్టు కిత్తికెఙ్‌ దొహ్‌క్తెఙ్‌ ఇహిఙ యేసుక్రీస్తు ముస్కు నమ్మకం ఇడ్‌దెఙ్‌. నమ్మకం ఇట్తిఙనె దొహ్‌క్నె.

23 క్రీస్తు రెఎండ మహి ముఙాల, యా నమకం రెఎండ మహాద్‌. నస్తివలె మోసె సితి రూలుఙ్‌, ఒరెన్‌ జమాను కాప్‌ కిని లెకెండ్, యూదురు ఆతి మఙి తొహ్సి ఇడ్ఃజి కాప్‌ కిజి మహె. ఇహిఙ యా రూలుఙ్‌నె మా ముస్కు అతికారం కిజి మహె. యాక, లోకుర్‌ క్రీస్తుఙ్‌ నమ్మిదెఙ్‌ ఆనాద్‌ ఇజి దేవుణు తోరిసిని కాలమ్‌దాన్‌నె మహాద్‌. 24 అందెఙె క్రీస్తు రెఎండ మహివలె, యా యూదురి రూలుఙ్‌నె, మఙి సుడ్ఃజి నడిఃపిసితె. ఎందనిఙ్‌ ఇహిఙ, క్రీస్తు వాతి వెనుక వన్నిఙ్‌ నమ్మిజి దేవుణు ఎద్రు నీతి నీజాయితి ఆదెఙ్‌ ఇజి వెహ్తాన్‌. 25 గాని ఏలు క్రీస్తుఙ్‌ నమ్మిదెఙ్‌ అట్తాట్. అందెఙె రూలుఙ్‌ మా ముస్కు అతికారం కిదెఙె అట్‌ఉ.

దేవుణు కొడొఃర్‌

26 క్రీస్తు యేసు ముస్కు నమకం ఇట్తిదెర్. అందెఙె మీరు విజిదెరె దేవుణు కొడొఃర్. 27 మీ లొఇ మని బాప్తిసం లాగె ఆతికార్‌ విజెరె క్రీస్తు వెట కూడిఃతి మనిదెర్. అందెఙె క్రీస్తు గుణమ్‌కు మిఙిబా మంజినె.

28 అందెఙె యూదురు ఇజినొ, యూదురు ఆఇకార్‌ ఇజినొ, వెట్టిపణి కినికార్‌ ఇజినొ, కిఇకార్‌ ఇజినొ, మొకకొడొః ఇజినొ, అయ్‌లికొడొః ఇజినొ ఆఏద్‌ ముకెలం మీరు విజెదెరె ఉండ్రె లోకుర్. ఎందనిఙ్‌ ఇహిఙ, మీరు క్రీస్తు యేసు వెట కూడిఃతి మనిదెర్.

29 మీరు క్రీస్తు వెట కూడిఃతి మనికిదెర్‌ ఇహిఙ, అబ్రాహము తెగ్గదు పుట్తికిదెర్. ఎందనిఙ్‌ ఇహిఙ క్రీస్తు అబ్రాహము తెగ్గదు పుట్తికాన్. మీరు దేవుణు అబ్రాహము వెట ఒట్టు కిత్తి దన్నిఙ్‌ అక్కు మనికిదెర్‌.

4

1 నాను వెహ్సినిక ఇనిక ఇహిఙ, ఒరెన్‌ వన్ని ఆస్తిదిఙ్‌ అక్కు మనికాన్‌ వన్ని కొడొఃనె. గాని అయా కొడొః ఇజ్రికాన్‌ మనివలె, వాండ్రు ఒరెన్‌ వెట్టిపణి కినివన్ని లెకెండ్‌ ఇనిదని ముస్కుబా అతికారం సిల్లెండ మనాన్. అయా కొడొః అప్పొసి ఆస్తిదిఙ్‌ అక్కు మనికాన్‌ ఆతిఙ్‌బా ఇనిదని ముస్కు అతికారం సిల్లెండ మనాన్. 2 వన్ని అప్పొసి ఎత్తుకిత్తి వయుసు వానిదాక, వాండ్రు వన్నిఙ్‌ కోప కినివరి అడిఃగి, వన్ని ఆస్తి సూణి పణి మణిసిర్‌ అడిఃగి మంజినాన్. 3 అయాలెకెండె మాటుబా క్రీస్తు యా లోకమ్‌దు వాని ముఙాల, మాటుబా యా లోకమ్‌ది అలవాటుఙ అడిఃగి మహట్. 4 గాని దేవుణు ఎత్తుకిత్తి తగితి సమయం వాతివలె వాండ్రు వన్ని మరిసిఙ్‌ పోక్తాన్. వాండ్రు ఉండ్రి బోదెలి పొటా లొఇహన్‌ పుట్తాన్. వాండ్రు యూదురి రూలుఙ్‌ విజు లొఙిజి బత్కితాన్. 5 యూదురి రూలుఙ్‌ లొఙిజి దని అడిఃగి మహి మఙి, దని బాణిఙ్‌ డిః డిఃస్‌పిస్ని వందిఙ్, దేవుణు వన్ని మరిసిఙ్‌ పోక్తాన్. ఎందనిఙ్‌ ఇహిఙ మాటు పూర్తి అక్కు మని దేవుణు కొడొఃర్‌ ఆదెఙ్‌ ఇజి, 6 మీరుని మాపు వన్ని కొడొఃర్. అందెఙె దేవుణు వన్ని మరిసి ఆత్మదిఙ్‌ మా మన్సుదు మండ్రెఙ్‌ ఇజి పోక్తాన్. యా ఆత్మనె మా లొఇహాన్‌ ‘ఓబా’, ఇజి కూక్సి మఙి పార్దనం కిబిసినాన్. 7 అందెఙె ఏలుదాన్‌ మీరు ఒరెన్‌ ఒరెన్‌ వెటి పణికిని వన్నిలెకెండ్‌ ఆఇదెర్. గాని మీరు ఒరెన్‌ ఒరెన్‌ దేవుణు కొడొః ఆతి మనిదెర్‌. అందెఙె మీరు వన్ని మరిసిరిర్‌ సీన ఇజి వాండ్రు ఒట్టు కిత్తి దన్నిఙ్‌ విజు అక్కు మనికిదెర్‌.

8 ఉండ్రి కాలమ్‌దు దేవుణుదిఙ్‌ నెస్‌ఇ ముఙాల నిజం ఆఇ దేవుణుక అడిఃగి మహిదెర్. 9 గాని ఏలు మీరు దేవుణుదిఙ్‌ నెస్తి మనిదెర్. మరి ఒదె వాండ్రు మిఙి నెస్త మనాన్. మరి ఎందనిఙ్ మీరు సత్తు సిలి పణిదిఙ్‌ రెఇ దెయమ్‌క దరోట్‌ మర్‌జినిదెర్‌. మరిబ దన్ని అడిఃగి మండ్రెఙ్‌ కోరిజినిదెరా? 10 మీరు నెగ్గి దినమ్‌కు ఇజి నెగ్గి నెలెఙ్‌ ఇజి సర్‌ద ఆని కాలమ్‌కు ఇజి నెగ్గి ఏంటుఙ్‌ ఇజి సూణిదెర్. 11 మీరు కిజిని వన్కాఙ్‌ నాను నెసి, మీ వందిఙ్‌ బాద ఆజిన. నాను మీ నడిఃమి కస్టబడిఃజి కిత్తి సేవ పణి, పణిదిఙ్‌ రెఎండ ఆనాద్‌ ఇజి బాద ఆజిన.

12 అందెఙె తంబెరిఙాండె, నాను మిఙి బతిమాల్జిన. మీరు నఙి పోలిజి మండ్రు. ఎందనిఙ్‌ ఇహిఙ మోసె సితి రూలుఙ బాణిఙ్‌ డిఃబె ఆతి యూదురు ఆఇ మీలెకెండ్‌ ఆతమన నాను. మీరు ఎస్తివలెబా నఙి నెగ్రెండ సుడ్ఃతి మనిదెర్. 13 నాను మిఙి సువార్త తొలిత వెహ్తివలె నాను ఎలాగ మహ ఇజి మీరు నెస్నిదెర్‌. నాను నెగెండ్‌ సిల్లెండ కస్టం ఆర్‌తమహ. 14 నాను కస్టం అర్తివలె మీరు నండొ బాద ఆతిదెర్. గాని మీరు నఙి ఇజ్రి కణకదాన్‌ తొఇదెర్. నఙి నెక్సి పొక్‌ఇతిదెర్. అహిఙ దేవుణు పోక్తి ఒరెన్‌ దూత లెకెండ్‌ మీరు నఙి డగ్రు కిత్తిదెర్. క్రీస్తుయేసుఙ్‌ డగ్రు కిని లెకెండ్‌ నఙి డగ్రు కిత్తిదెర్. 15 అయావలె మీరు గొప్ప సర్‌దదాన్‌ మహిదెర్. ఏలు మీ సర్‌ద విజు ఇనిక ఆతాద్‌? మీరు నా వందిఙ్‌ ఇనికబా కిదెఙ్‌ తయార్‌దాన్‌ మహిదెర్. మీ సొంత కణుకుబా లాగ్జి సీదెఙ్‌ ఇజి నాను లొస్నిక ఇహిఙ, అయాకబా కిదెఙ్‌ మీరు తయార్‌దాన్‌ మహిదెర్‌ ఇజి నాను మీ వందిఙ్‌ నిజం వెహ్సిన. 16 ఏలు నాను మిఙి నిజం వెహ్సినిఙ్‌ మిఙి పడ్ఃఇకాన్‌ ఆతానా?

17 యూదురి రూలుఙ్‌ లొఙిదెఙ్‌ వలె ఇజి వెహ్సిని వరి వెట మీరు కూడ్ఃదెఙ్‌ ఇజి పటుదలదాన్‌ నండొ ఆస ఆజినార్. గాని వరి ఉదేసమ్‌కు నెగ్గికెఙ్‌ ఆఉ. మిఙి మా బాణిఙ్‌ దూరం కిబెస్తెఙె వారు సుడ్ఃజినార్. ఎందనిఙ్‌ ఇహిఙ మీరు వరివెట కూడ్ఃజి, వారు మీ వందిఙ్‌ పటుదలదాన్‌ ఆస ఆజిని లెకెండ్, మీరు వరి వందిఙ్‌ ఆస ఆజి మండ్రెఙ్. 18 ఉదెసం నెగ్గిక ఇహిఙ పటుదలదాన్‌ మంజినిక నెగెదె. ఎస్తివలెబా పటుదలదాన్‌ ఆహె మండ్రెఙ్. నాను మీ వెట మని వలెనె ఆఏండ, సిలివలెబా పటుదలదాన్‌ మండ్రెఙ్. 19 నాను ప్రేమిస్ని లోకురండె, నాను మీ వందిఙ్‌ మరిబా బాద ఆజిన. ఏరు ఈబదెఙ్‌ నొప్పిదాన్‌ బాద ఆని ఉండ్రి బోదెల్‌లెకెండ్‌ నాను మరిబా మీ వందిఙ్‌ బాద ఆజిన. క్రీస్తు నని గుణమ్‌కు మిఙి వానిదాక నాను బాద ఆజినె మంజిన. 20 ఏలు మీ నడిఃమి మంజి, మిఙి నిపాతి వెహ్తెఙ్‌ ఇజి నాను నండొ ఆస ఆజిన. ఎందనిఙ్‌ ఇహిఙ మీరు ఎందనిఙ్‌ యా లెకెండ్‌ కిత్తిదెర్‌ ఇజి నాను గాబ్ర ఆజిన.

ఆగారుని సార

21 మోసె రాస్తి రూలుఙ్‌ లొఙిదెఙ్‌ వలె ఇజి వెహ్సిని వరిఙ్‌ నాను వెన్‌బాజిన. మోసె రాస్తి పుస్తకమ్‌కాఙ్ ఇనిక రాస్త మనాద్‌ ఇజి మీరు నెస్నిదెరా? 22 ఇనిక రాస్త మనాద్‌ ఇహిఙ, అబ్రాహముఙ్‌ రిఎర్‌ మరిసిర్‌ మహార్‌. ఒరెన్‌ వన్నిఙ్‌ వెటి పణిమణిసి కాస్తాద్. మరి ఒరెన్‌ వన్నిఙ్‌ వెట్టిపణి మణిసి ఆఇకాద్‌ కాస్తాద్. 23 వెట్టిపణి మణిసి వెట పుట్తికాన్‌ ఒడొఃల్‌ ఆసదాన్‌ పుట్తాన్. గాని వెట్టిపణి మణిసి ఆఇ దని వెట పుట్తికాన్, దేవుణు ఎత్తు కిజి అబ్రాహము వెట కిత్తి ఒట్టు వజ పుట్తాన్.

24 యా రుండి బోదెకాఙ్‌ రుండి సఙతిఙ వెట పోలిసి వెహ్తెఙ్‌ ఆనాద్. యా రుండి బోదెకు దేవుణు లోకుర్‌ వెట కిత్తి రుండి ఒపుమానమ్‌కు లెకెండ్‌ మన్నె. సీనాయి గొరొతు దేవుణు ఇస్రాయేలు లోకురిఙ్‌ రూలుఙ్‌ సితివలె, వరి వెట కిత్తి ఒపుమానం ఆగారుఙ్‌ పోలిత మనాద్. ఆగారు వెట్టిపణి కొడొఃరిఙ్‌ ఇట్తి లెకెండ్, యా ఒపుమానం లోకురిఙ్‌ వెట్టిపణి మణిసిర్‌ లెకెండ్‌ కినాద్. 25 ఏలు అరెబియాదు మని సీనాయి గొరొతు సితి ఒపుమానం ఆగారుఙ్‌ పొలిత మనాద్. వెట్టిపణి మణిసి ఆతి ఆగారు ని దని కొడొఃర్‌ లెకెండ్‌ మనార్. ఏలు యెరూసలెమ్‌ని బాన్‌ మని లోకుర్ ఎందనిఙ్‌ ఇహిఙ వారు అయా ఒపుమానమ్‌దు వెహ్సిని రూలుఙ అడిఃగి మనార్. 26 గాని ముస్కు మని యెరూసలెం వెట్టిపణి మణిసి ఆఇకాద్‌ ఆతి సారెఙ్‌ పోలిత మనాద్. నమ్మితి మఙి విజెరిఙ్‌ అయ్‌సినె సార. 27 ఎందనిఙ్‌ ఇహిఙ దేవుణు మాటదు వెహ్సినాద్, “కొడొఃర్‌ కాస్‌ఇ గొడ్డు బోదెలి సర్‌ద ఆఅ. ఏరు ఈబని వలె మని నొప్పి నెస్‌ఇకి, నీను గొప్ప సర్‌ద ఆజి డటం డెడిఃస్‌అ. ఎందనిఙ్‌ ఇహిఙ, మాసి మని బోదెల్‌దిఙ్‌ ఇంక మాసి డిఃస్తి బోదెల్‌దిఙ్‌ నండొండార్‌ కొడొఃర్‌ మనార్”.

28 ఏలు తంబెరిఙాండె, మీరు ఇస్సాకు లెకెండ్‌ మనిదెర్. ఎందనిఙ్‌ ఇహిఙ, దేవుణు అబ్రాహముఙ్‌ సీన ఇజి కిత్తి ఒట్టు వజ మీరు పుట్తిదెర్. 29 నస్తివలె ఒడొఃల్‌ ఆసదాన్‌ పుట్తికాన్‌ దేవుణు ఆత్మదాన్‌ పుట్తి వన్నిఙ్‌ మాలెఙ్ కిత్తాన్‌. అయాలెకెండె ఏలుబా జర్గిజినాద్. 30 గాని దేవుణు మాట ఇనిక దిన్ని వందిఙ్‌ వెహ్సినాద్, ‘వెట్టిపణి బోదెల్‌దిఙ్‌ దని కొడొః వెట నెక్సి పొక్తు. ఎందనిఙ్‌ ఇహిఙ, వెట్టిపణి మణిసి పొటది కొడొఃదిఙ్, వెట్టిపణి మణిసి ఆఇ దని పొటది కొడొః వెట అప్పొసి ఆస్తిదిఙ్‌ అక్కు మండ్రెఙ్‌ వీలు సిల్లెద్‌”, 31 అందెఙె తంబెరిఙాండె, మాటు వెట్టిపణి బోదెలి కొడొఃర్‌ ఆఎట్. గాని మాటు వెట్టిపణి మణిసి ఆఇ దని కొడొఃర్‌నె.

5

1 క్రీస్తు మోసె సితి రూలుఙ అడిఃగిదాన్‌ డిఃబిస్తివలె, దని అడిఃగి మన్‌ఎండ మంజిని వందిఙె డిఃబిస్తాన్. అందెఙె డిఃబె ఆతి వరిలెకెండ్‌ నెగ్రెండ నిల్సి మండ్రు. మీరు వెట్టిపణి మణిసి లెకెండ్‌ రూలుఙ అడిఃగి మన్‌మాట్. 2 నా మాటెఙ్‌ జాగర్త విండ్రు. పవులు ఇని నాను మిఙి వెహ్సిన. దేవుణు ఎద్రు నీతి నిజాయితి మనికిదెర్‌ ఆదెఙ్‌ మీరు సునతి కిబె ఆదెఙ్‌ సుడ్ఃతిఙ, క్రీస్తు మీ వందిఙ్‌ ఆతిదని వందిఙ్‌ ఇని విలువ సిల్లెద్‌. 3 సునతి కిబె ఆని విజెరెఙ్‌ నాను మరిబా వెహ్సిన. మోసె సితి రూలుఙ్‌ విజు మీరు పూర్తి లొఙిదెఙ్‌ వలె. 4 మోసె సితి రూలుఙ్‌ లొఙిజి, దేవుణు ఎద్రు నీతి నిజాయితి మనికాన్‌ ఆదెఙ్‌ సూణికాన్, క్రీస్తు బాణిఙ్‌ పూర్తి దూరం ఆతాన్. దేవుణు దయా దర్మమ్‌దిఙ్‌ నెక్తి పొక్తిదెర్. 5 గాని దేవుణు మఙి నీతి నిజాయితి మనికార్‌ ఇజి వన్ని ఎద్రు ఇడ్నాన్‌ ఇజి మాటు ఆస ఆజినాట్. మాటు ఎందనిఙ్‌ యా లెకెండ్‌ ఆసదాన్‌ ఎద్రు సుడ్ఃజినాట్‌ ఇహిఙ, దేవుణు మఙి నీతి నిజాయితి మనికార్‌ ఇజి ఇడ్నాన్‌ దేవుణు ఆత్మనె మఙి దయ్‌రం సీజినాన్. ఎందనిఙ్‌ ఇహిఙ మాటు క్రీస్తు యేసు ముస్కు నమకం ఇడ్ఃజినాట్. 6 ఎందనిఙ్‌ ఇహిఙ, క్రీస్తు యేసు వెట కూడిఃతి మనాట్‌ ఇజి మాటు నెస్నాట్. ఒరెన్‌ సునతి కిబె ఆత మనాండ్రొ, సిలెనొ ఇజి దేవుణు తొఎన్‌. గాని దేవుణు సూణిక, ఒరెన్‌ క్రీస్తు ముస్కు నమకం ఇట్తా మనాండ్రా ఇజినె. మహి వరిఙ్‌ ప్రేమిసినె క్రీస్తు ముస్కు నమకం ఇట్తా మనాన్‌ ఇజి తోరిస్తెఙ్.

7 మీరు నెగ్రెండనె నమ్మిజి మహిదెర్. మరి, ఎయెన్‌ మిఙి మొసెం కిజి, నిజమాతి సువార్త లొఙిఎండ అడు కిత్తాన్? 8 వన్ని లోకుర్‌ ఆదెఙ్‌ మిఙి కూక్తి దేవుణు యా లెకెండ్‌ మిఙి వెహ్‌ఎన్. 9 పులాని దూరు కండెక్‌ ఆతిఙ్‌బా, కుండాద్‌ మని దూరు విజు పులాఙ్‌ కినాద్. అయాలెకెండ్‌ ఉండ్రి తపు బొదబ కినాద్. 10 మాటు ప్రబు వెట కూడిఃత మనాట్. అందెఙె మహి బొదెఙ మిరు లొఙిఇదెర్‌ ఇజి నాను అనుమానం సిల్లెండ నమ్మిజిన. మిఙి పంబ్ర కిబిస్నికాన్, వాండ్రు ఎయెన్‌ ఆతిఙ్‌బా దేవుణు వన్నిఙ్‌ తగితి సిక్స సీనాన్. 11 తంబెరిఙాండె, సెగొండార్‌ వెహ్సినార్‌ దేవుణు కొడొఃరస ఆదెఙ్‌ ఇహిఙ సునతి కిబె ఆదెఙ్‌వలె ఇజి. నాను అయాలెకెండ్‌ వెహ్ని మంజినిక ఇహిఙ, యూదురు నఙి మాలెఙ్ కిఎతార్‌మరి. సునతి కిబె ఆదెఙ్‌వలె ఇజి నాను వెహ్ని మంజినిక ఇహిఙ, సిలువాదు క్రీస్తు సాతిసావు వందిఙ్‌ నాను వెహ్ని వలె వారు నా ముస్కు కోపం ఆఎతార్‌మరి. 12 సునతి కిబె ఆదెఙ్‌వలె ఇజి వెహ్సి మఙి పంబ్ర కిబిస్ని యా లోకుర్, కొడొఃర్‌ ఇడ్ఃదెఙ్‌ అట్‌ఇ వరి లెకెండ్‌ ఆపిర్‌ ఇజి నాను ఆస ఆజిన.

13 తంబెరిఙాండె, డిఃబె ఆతి వరి లెకెండ్‌ దేవుణు మిఙి కూక్త మనాన్. మీరు ఇస్టం ఆతి సెఇకెఙ్‌ కిదెఙ్‌ ఆనాద్‌ ఇజి ఒడ్ఃబిమాట్. గాని మరి ఒరెన్‌ వన్నిఙ్‌ ప్రేమిసి సేవ కిదెఙ్‌ మిఙి అక్కు మనాద్‌. 14 మోసె సితి రూలుఙ్‌ విజు ఉండ్రె మాటాద్‌ కూడిఃతె మన్నె. అయాక ఇనిక ఇహిఙ, “నీను నిఙి ప్రేమిస్ని లెకెండ్, మహి వరిఙ్‌ ప్రేమిస్‌అ”, ఇజి. 15 గాని మీరు జంతుఙ లెకెండ్ కటె ఆజి, ముకెఙ్‌ లాగ్జి మహిఙ, మీరు ఒరెన్‌ మరి ఒరెన్‌ వన్ని బాణిఙ్‌ పూర్తి నాసనం ఆనిదెర్‌ ఇజి జాగర్త సుడెఃఆదు.

దేవుణు ఆత్మ నడిఃపిసిని బత్కు

16 అందెఙె నాను మిఙి వెహ్సిన, దేవుణు ఆత్మ మీ మన్సుదిఙ్‌ వెహ్సి నడిః పిసిని వజ నడిఃదు. అయావలె మీ ఒడొఃల్‌ది సెఇ ఆసెఙ్‌ కిబిస్ని సెఇ పణిఙ్‌ మీరు కిఎండ మంజినిదెర్. 17 మా ఒడొఃల్‌ది సెఇ ఆసెఙ పడిఃఎద్‌ దేవుణు ఆత్మ. దేవుణు ఆత్మదిఙ్‌ పడిఃఎద్‌ సెఇ ఆసెఙ్. యా రుండి సెఇ ఆసెఙ్‌ని దేవుణు ఆత్మ కూడ్ఃజి మన్‌ఉ. అందెఙె మీరు ఎస్తివలెబా కిదెఙ్‌ కోరిజినిక కిఎండ మండ్రెఙ్‌ అట్నిదెర్. 18 గాని దేవుణు ఆత్మనె మిఙి నడిఃపిసి మహిఙ, మీరు మోసె సితి రూలుఙ్‌ లొఙిజి దని అడిఃగి మన్‌ఇదెర్.

19-21 ఒడొఃల్‌ది సెఇ ఆసెఙ్‌ కిబిస్ని పణిఙ్‌ విజెరె నెస్నికెఙె. అయాకెఙ్‌ ఇని ఇనికెఙ్‌ ఇహిఙ, రంకు బూలానిక, కెలార్‌బూలానిక, సాని బూలానిక, బొమెఙ మాడిఃస్నిక, సెట్‌నిక, పగ ఆనిక, గొడబ ఆనిక, ఆఇవరి వన్కా వందిఙ్‌ నండొ ఆస ఆనిక, సొంత ఇస్టమ్‌కునె సూణిక, కేటెఙ్‌ ఆనిక, మిఙి పడ్ఃఇ వరి బాణిఙ్‌ దూరం ఆనిక, మిఙి కూడ్ని వరివెట కూడ్నిక, గోస ఆనిక, సోస్నిక, ఉణిజి తింజి సోసి కర్‌జిజి సెఇ పణిఙ్‌ కిజినిక. నాను ముఙాలె మిఙి డటం వెహ్తి లెకెండ్‌ మరి వెహ్సిన. నిని పణిఙ్‌ కిజి బత్కినికార్‌ దేవుణు ఏలుబడిః కిని లోకుర్‌ లొఇ మండ్రెఙ్‌ అట్‌ఎర్.

22-23 గాని దేవుణు ఆత్మ వెహ్సి నడిఃపిసిని వన్నిఙ్‌ నిని గుణమ్‌కు మంజినె. అయాకెఙ్‌ ఇని ఇనికెఙ్‌ ఇహిఙ, మహి వరిఙ్‌ ప్రేమిస్నాన్, సర్దదాన్‌ మంజినాన్, సాంతి సమాదనమ్‌దాన్‌ మంజినాన్, కీడు కిత్తిఙ్‌బా అయాకెఙ్‌ ఓరిసి మంజినాన్‌, కనికారం తోరిస్నాన్, నెగ్గికెఙె కినాన్, నమ్మిదెఙ్‌ తగ్నికాన్, సార్లిదాన్‌ మంజినాన్, సోస్‌ఎండ మంజినాన్. యా లెకెండ్‌ కిజి మంజినికార్, ఇని రూలుఙ్‌బా తప్‌ఎర్.

24 క్రీస్తుయేసు వెట కుడిఃతి మనికార్, వరి పడాఃయి బత్కు, వరి సెఇ ఆసెఙ్‌ విజు, సిలువాదు కుంటిఙాణిఙ్‌ డెఃయె ఆతి లెకెండ్‌ మనాద్. ఇహిఙ వారు అయాకెఙ్‌ పూర్తి డిఃస్త సితార్. 25 దేవుణు ఆత్మ మఙి కొత్త బత్కు సిత మనాన్. అందెఙె దేవుణు ఆత్మ వెహ్సి నడిఃపిసిని వజ మాటు బత్కిదెఙ్. 26 మాటు గొప్ప పెరికాట్‌ ఇజి గర్ర ఆఏండ మహి వరిఙ్‌ కోపం రేపిస్‌ఎండ, గోస ఆజి సెఇకెఙ్‌ కిఎండ ఒరెన్‌ మరి ఒరెన్‌ వన్ని వెట మండ్రెఙ్.

6

1 తంబెరిఙాండె, మీ లొఇ ఒరెన్‌ తపు కిత్తిఙ, దేవుణు ఆత్మ నడిఃపిసిని వజ నడిఃజిని మీరు సార్లిదాన్‌ వన్ని తపు దిదిజి, నెగ్గి సరిదు తతెఙ్. మరి అయాలెకెండ్, మీరుబా పాపమ్‌దు అర్‌ఎండ జాగర్త సుడ్ఃదెఙ్. 2 మహి వరి బాదెఙ్, కస్టమ్‌కు నెసి వరిఙ్‌ సాయం కిదెఙ్. యా లెకెండ్‌ కిజి క్రీస్తు వెహ్తి రూలుఙ్‌ మీరు పూర్తి కిజినిదెర్. 3 ఎయెన్‌బా వాండ్రు పెరికాన్‌ ఆఇతిఙ్‌బా, గొప్ప పెరికాన్‌ ఇజి ఒడ్ఃబితిఙ వన్నిఙ్‌ వాండ్రె మొసెం కిబె ఆజినాన్. 4 విజెరె ఎయెన్‌ కిజినికెఙ్‌ నెగ్గికెఙ్‌నా సెఇకెఙ్‌నా ఇజి వాండ్రె సుడెః ఆదెఙ్. అయావలె వాండ్రు కిజిని దనితాన్‌ వాండ్రు పొగడెః ఆదెఙ్‌ అట్నాన్. మహికార్‌ కిజిని దనిఙ్‌ ఆఏండ, వాండ్రు కిజినిదాన్‌ సుడ్ఃజి పొగడెః ఆదెఙ్. 5 ఎందనిఙ్‌ ఇహిఙ, ఒరెన్‌ ఒరెన్‌ వన్నిఙ్, వాండ్రు కిదెఙ్‌ మని బాజిత మనాద్.

6 దేవుణు మాట వెంజి నెసినికాన్‌ ఎయెన్‌బా వెహ్సి నెస్పిస్ని వన్నిఙ్, వన్నిఙ్‌ కల్గితి మని విజు నెగ్గి వన్కాఙ్‌ లొఇ వంతు సీదెఙ్.

7 మిఙి మీరె మొసెం ఆమాట్. దేవుణుదిఙ్‌ సుత్రిసి అర్‌ప్తెఙ్‌ ఆనాద్‌ ఇజి ఒడిఃబిమాట్. నాను ఎందనిఙ్‌ యాక వెహ్సిన ఇహిఙ, విత్నికాన్‌ ఇనిక విత్నాండ్రొ, అయా పంటనె కొయినాన్. 8 ఒడొఃల్‌ది సెఇ ఆసెఙ వజి కిజి బత్కిజినికాన్‌ నాసనం ఆనాన్. ఎందనిఙ్‌ ఇహిఙ వాండ్రు సెఇ ఆస వజ బత్కితాన్. గాని దేవుణు ఆత్మ వెహ్సి నడిఃపిసిని వజ నడిఃనికాన్‌ ఎలాకాలం దేవుణు వెట బత్కినాన్. ఎందనిఙ్‌ ఇహిఙ, వాండ్రు దేవుణు ఆత్మ వెహ్సి నడిఃపిసిని వజ బత్కితాన్. 9 నెగ్గి పణిఙ్‌ కిదెఙ్‌ విస్కిమాట్. ఎందనిఙ్‌ ఇహిఙ, మాటు విస్కిఎండ మహిఙ, దేవుణు ఎత్తు కిత్తి సమయమ్‌దు మాటు కిత్తి దనిఙ్‌ వాండ్రు పలితం సీనాన్. 10 అందెఙె మహి వరివందిఙ్‌ సాయం కిదెఙ్‌ సమయం దొహ్నివలె, మాటు విజెరిఙ్‌ నెగ్గికెఙ్‌ కిదెఙ్. ముకెలం దేవుణుదిఙ్, నమ్మితి వరివందిఙ్‌ కిదెఙ్.

సునతి ఆఏద్‌ కొత్త బత్కునె ముకెలం.

11 నాను యా మాటెఙ్‌ నా సొంత కీదాన్‌నె రాసిన. ఎసొ పెరి అసరమ్‌కాణిఙ్‌ రాసిన ఇజి సుడ్ఃదు.

12 మహి యూదురిఙ్‌ సర్‌ద కిబిస్తెఙ్‌ సూణికారె, మీరు తప్‌ఎండ సునతి కిబె ఆదెఙ్‌ వలె ఇజి మిఙి డటం వెహ్సినార్. వారు ఎందనిఙ్‌ యా లెకెండ్‌ వెహ్సినార్‌ ఇహిఙ, క్రీస్తు సిలువాదు సాతాన్‌ ఇజి నమ్మితిఙనె దేవుణు రక్సిస్నాన్‌ ఇజి వెహ్సిని వలె లోకుర్‌ వరిఙ్‌ మాలెఙ్ కినార్. ఆహె వరి ముస్కు మాలెఙ్ రెఎండ మండ్రెఙ్‌నె సునతి కిబె ఆదెఙ్‌ వలె ఇజి డటం వెహ్సినార్. 13 సునతి కిబె ఆతికార్‌బా, మోసె సితి రూలుఙ్‌ విజు లొఙిఎర్. గాని మిఙి సునతి కిబిస్తెఙ్‌ కోరిజినార్. ఎందనిఙ్‌ ఇహిఙ, వారు వెహ్సినిఙ్‌ మీరు సునతి కిబె ఆతిదెర్‌ ఇజి మహి యూదురిఙ్‌ వెహ్సి వరి నడిఃమి పొగిడెః ఆదెఙ్‌ సుడ్ఃజినార్‌. 14 గాని నాను, మా ప్రబు ఆతి యేసు క్రీస్తు సిలువాదు మా వందిఙ్‌ సాతాన్‌ ఇజి ఆఏండ మరి ఇనిదని వందిఙ్‌బా పొగ్‌డిఃఎ. వాండ్రు అయాలెకెండ్‌ సాతిఙ్, నాను గొప్ప విలువ మనిక ఇజి ఒడ్ఃబిని దనిఙ్‌ యా లోకమ్‌దికార్‌ విలువ సిఎర్. వారు విలువ మనిక ఇజి ఒడ్ఃబిని దనిఙ్‌ నాను విలువ సిఎ. 15 ఒరెన్‌ సునతి కిబె ఆతాండ్రా, సిల్లెనా ఇజి ఆఏద్‌ ముకెలం. ముకెలమతిక ఇనిక ఇహిఙ, ఒరెన్‌ పడాఃయి బత్కు డఃసి కొత్తాఙ్‌ ఆతాన్‌ ఇజినె. 16 యా మాట వెంజి అయా వజ కిని విజెరిఙ్‌ దేవుణు వన్ని సమాదనం సీజి, వన్ని ముస్కు కనికారం తోరిస్నాన్. వీరు ఎయెర్‌ ఇహిఙ, దేవుణు వన్ని వందిఙ్‌ ఎర్లిస్తికారె.

17 ఆకార్‌దు, ఎయెన్‌బా నఙి మరి బాదెఙ్‌ కిమాట్. ఎందనిఙ్‌ ఇహిఙ యేసుఙ్‌ సేవ కిత్తి వందిఙ్‌ నఙి కిత్తి బాదెఙ మసెఙ్‌ నా ఒడొఃల్‌దు మన్నె. యాకెఙ్ నాను వన్ని వెట్టిపణి మణిసి ఇజి తోరిస్నె.

18 తంబెరిఙాండె, మా ప్రబు ఆతి యేసుక్రీస్తు దయ దర్మం మీ ముస్కు మనీద్. ఆమెన్.

ఎపెసి

1

2

3

4

5

6

అపొస్తుడు ఆతి పవులు ఎపెసుదు మని దేవుణుదిఙ్‌ నమ్మితి వరిఙ్‌ రాస్తి ఉత్రం

నెల్వ కిబిస్నిక

అపొస్తుడు ఆతి పవులు ఎపెసు ఇని పట్నమ్‌దు మని దేవుణు సఙమ్‌దిఙ్‌ రాసిని ఉత్రమ్‌నె యాక. యా ఉత్రం రాస్తి మహివలె, వాండ్రు రోమ జెలిదు తొహె ఆత మహాన్‌. నస్తివలె ఆసియ ఇని రోమ ప్రాంతమ్‌దు మని ఉండ్రి ముకెలమాతి పట్నమ్‌నె ఎపెసు.

పవులు యా ఉత్రం రాస్తాండ్రె, తుకికు వెట పోక్సినాన్. దేవుణుదిఙ్‌ నమ్మిత్తికార్, వన్ని దయ దర్మం ఎసొ గొప్ప పెరిక ఇజి వారు అర్దం కిజి నెస్తెఙ్‌ రాస్తికాదె. మరి దేవుణు ఎత్తు కిత్తి సఙతిఙ్‌ క్రీస్తు వెటనె పూర్తి ఆతె. వాండ్రె విజు వన్కా ముస్కు మనికాన్. క్రీస్తు వెటనె దేవుణు యూదురిఙ్‌, యూదురు ఆఇ వరిఙ్‌ రక్సిసి వరిఙ్‌ ఉండ్రె ఒడొఃల్‌ కిజినాన్‌. ఇబ్బె ఒడొఃల్‌ ఇజి వెహ్సినిక, యా లోకమ్‌దు మని దేవుణుదిఙ్‌ నమ్మిత్తికార్‌ విజెరె కూడిఃతి మని సఙమ్‌నె. మరి దేవుణు సఙం ఎలాగ ఉండ్రె ఆజి మండ్రెఙ్ నమ్మిత్తికార్‌ ఒరెన్‌ ఒరెన్‌ ఎలాగ మండ్రెఙ్‌ ఇజి వెహ్సినాన్. నమ్మిత్తికార్ ఎద్రిసినిక యా లోకమ్‌ది లోకుర్‌ వెటనె ఆఏద్‌. గాని సయ్‌తాను వెటనె ఎద్రిసినార్‌ ఇజి ఎత్తు కిబిసి, ఎలాగ సయ్‌తానుఙ్‌ ఎద్రిస్తెఙ్‌ ఇజి వెహ్సినాన్.

1

1 క్రీస్తు యేసు వందిఙ్‌ అపొస్తుడు ఆతి పవులు ఇని నాను ఎపెసు పట్నమ్‌దు మని దేవుణు వందిఙ్‌ కేట ఆతి వరిఙ్‌ రాసిని ఉత్రం. దేవుణు ఎత్తు కిత్తి వజనె నాను క్రీస్తు యేసు వందిఙ్‌ అపొస్తుడు ఆత. మీరు క్రీస్తు యేసుఙ్‌ నమ్మిజినె మనికిదెర్. 2 మా బుబ్బ ఆతి దేవుణుని ప్రబు ఆతి యేసు క్రీస్తు దయ దర్మమ్‌దాన్‌ మీరు నిపాతిదాన్‌ మండ్రెఙ్‌ సాయం కిపిర్. 3 దేవుణుదిఙ్‌ పొగిడిఃజినాట్. వాండ్రె మా ప్రబు ఆతి యేసు క్రీస్తు దేవుణు. మరి వాండ్రె వన్ని బుబ్బబా. ఎందనిఙ్‌ ఇహిఙ, దేవుణు ఆత్మ మా మన్సుదిఙ్‌ వెహ్సి, వన్ని సరిదు నడిపిస్నిదనితాన్‌ మఙి వాజిని విజు నెగ్గికెఙ్‌ సీజి వాండ్రె మఙి దీవిస్తాన్. పరలోకమ్‌దాన్‌ వాజినికెఙె అయా నెగ్గికెఙ్‌. క్రీస్తు వెట మఙి కుడుప్తాండ్రె, యా నెగ్గికెఙ్‌ మఙి సితాన్. 4 ఎందనిఙ్‌ ఇహిఙ దేవుణు లోకం పుటిస్‍ఎండ ముఙాలె మఙి వన్ని లోకుర్‌ ఇజి ఎర్లిస్తాన్. క్రీస్తు వెట మఙి మని సమమ్‌దమ్‌దాన్‌ యా లెకెండ్‌ మఙి ఎర్లిస్తాన్. మాటు వన్ని వందిఙ్‌ కేట ఆతి లోకుర్‌ లెకెండ్, ఇని నిందెఙ్‌ సిల్లెండ వన్ని ఎద్రు మండ్రెఙ్‌నె వాండ్రు యా లెకెండ్‌ ఎర్లిస్తాన్. 5 వాండ్రు మఙి ప్రేమిసినాన్. అందెఙె యేసు ప్రబు మా వందిఙ్‌ ఆతి దనితాన్‌ మాటు వన్ని కొడొఃర్‌ ఆదెఙ్‌ ఇజి నండొ ముఙాలె వాండ్రు తిరుమానం కిత్తాన్‌. వాండ్రు యా లెకెండ్‌ తిరుమానం కిత్తాన్‌. ఎందనిఙ్‌ ఇహిఙ, అయాకదె వాండ్రు ఎత్తు కిత్తిక. వన్నిఙ్‌ ఇస్టం ఆతిక. 6 అందెఙె గొప్ప బమ్మ కిని వన్ని దయ దర్మం వందిఙ్‌ దేవుణుదిఙ్‌ పొగిడిఃజినాట్. వాండ్రు ప్రేమిసిని వన్ని మరిసి ఆతి దని దనటానె యా గొప్ప దయ దర్మం మా ముస్కు వాతాద్. మఙి సెడ్డినె దొహ్‌క్తాద్. 7-8 క్రీస్తు మా వందిఙ్‌ నల వాక్సి సాతి సావుదాన్‌ దేవుణు మా పాపమ్‌కాణిఙ్‌ మఙి డిఃస్‌పిస్తాన్. ఇహిఙ మా పాపమ్‌కు సెమిస్తాన్. అయా లెకెండ్‌ వన్ని దయ దర్మం గొప్ప పెరిక ఇజి తోరిస్తాన్. మా ముస్కు నండొ దయ దర్మం సెడ్డినె తోరిస్తాన్. వన్ని బుద్ది గెణమ్‌దానె వాండ్రు వన్ని దయ దర్మం మా ముస్కు తోరిస్తాన్. 9 దేవుణు ఎత్తు కిత్తిక వాండ్రు కిత్తాన్‌. క్రీస్తు వెట పూర్తి కిదెఙ్‌ ఇజి వాండ్రు వన్ని గర్బమ్‌దు ఎత్తు కిజి డాప్సి ఇట్తి పణి మఙి తోరిస్తాన్. అయాక ముఙాల్‌ ఎయెర్‌బా నెస్‌ఎతార్. 10 వాండ్రు గర్బమ్‌దు ఎత్తు కిజి డాప్సి ఇట్తిక ఇనిక ఇహిఙ, పరలోకమ్‌దు మని విజు వన్కాఙ్, బూమి ముస్కు మని విజు వన్కాఙ్‌, కూడుఃప్సి ఒరెన్‌ వన్ని అడిఃగి ఇట్‌తాన్‌. వాండ్రె క్రీస్తు. యాక కిదెఙ్‌ తగితి సమయం వానివలె వాండ్రు పూర్తి కినాన్.

11 విజు సఙతిఙ్‌ దేవుణు ఎత్తు కిత్తి వజ వాండ్రు కిజినాన్. క్రీస్తు వెట మఙి కుడుప్తాండ్రె, వన్ని సొంత లోకుర్‌ ఇజి మఙి ఎర్లిస్తాన్. ఎందనిఙ్‌ ఇహిఙ అయా లెకెండ్‌ ఎర్లిస్తెఙ్‌ ఇజి వాండ్రు పూర్‌బమ్‌దునె తిరుమానం కిత మహాన్‌. అయాకదె వాండ్రు ఎత్తు కిత్తిక. 12 క్రీస్తు రక్సిస్తెఙ్‌ వానాన్‌లె ఇజి విజెరె ఇంక ముఙాలె నమకం ఇట్తికాపె యూదురు ఆతి మాపు. అందెఙె దేవుణు గొప్ప పెరికాన్‌ ఇజి పొగిడిఃజినాప్. అయాకదె వన్ని ఉదెసం. 13 అయాలెకెండె యూదురు ఆఇ మీరుబ నిజమాతి బోద వెహిదెర్ ఇహిఙ, దేవుణు మిఙి రక్సిస్నాన్‌లె ఇజి వెహ్సిని సువార్త వెహిదెర్. మీరు క్రీస్తు ముస్కు నమకం ఇట్తిదెరె వన్ని వెట కూడిఃతి మనిదెర్. అందెఙె దేవుణు సీన ఇజి ఒట్టు కిత్తి దేవుణు ఆత్మెఙ్‌ మిఙి సితాన్. సితండ్రె దేవుణు మిఙి లోకుర్‌ ఇజి కూక్తాన్. యా దేవుణు ఆత్మనె, మీరు దేవుణు లోకుర్‌ ఇని దనిఙ్‌ ఉండ్రి గుర్తు. 14 మరి దేవుణు వన్ని లోకురిఙ్‌ ఒట్టు కిత్తి విజు మఙి దొహ్‌క్నెఇని దనిఙ్‌ ఉండ్రి ఆదారమ్‌నె యా దేవుణు ఆత్మ. వాండ్రు వన్ని లోకురిఙ్‌ పూర్తి విడుఃదల కినివలె అయాకెఙ్‌ మిఙి దొహ్‌క్నె. దేవుణు గొప్ప పెరికాన్‌ ఇజి దినితాన్‌ లోకుర్‌ పొగిడిఃనార్.

ఎపెసు సఙమ్‌దు మని వరి వందిఙ్‌ పవులు కిజిని పార్దనం

15-16 దేవుణు మిఙి ముస్కు వెహ్తి లెకెండ్‌ దీవిస్త మనాన్. అందెఙె నాను మీ వందిఙ్‌ వన్నిఙ్‌ పార్దనం కిజిన. మీరు ప్రబు ఆతి యేసుఙ్‌ నమ్మిజినిదెర్. దేవుణు వందిఙ్‌ కేట ఆతి వరిఙ్‌ విజెరిఙ్‌ ప్రేమిసినిదెర్‌ ఇజి నాను వెహి బాణిఙ్‌ అసి మీ వందిఙ్‌ ఎస్తివలెబా డిఃస్‌ఎండ దేవుణుదిఙ్‌ వందనమ్‌కు వెహ్సిన. ఎస్తివలెబా నాను పార్దనం కినివలె, మీ వందిఙ్‌ పార్దనం కిజిన. 17 గొప్ప పెరికాన్‌ ఆతి మా బుబ్బెఙ్‌ పార్దనం కిజిన. వాండ్రె మా బుబ్బ ఆతి యేసు క్రీస్తుఙ్‌ దేవుణు. మీరు వన్నిఙ్‌ బాగ నెస్ని వందిఙ్‌ దేవుణు ఆత్మ మిఙి గెణం సీదెఙ్‌ ఇజి, దేవుణు వందిఙ్‌ మిఙి తెలివి కిబిస్తెఙ్‌ ఇజి నాను వన్నిఙ్‌ పార్దనం కిజిన. 18 దేవుణు వందిఙ్‌ కేట ఆతి లోకుర్‌ వందిఙ్‌ వాండ్రు ఇట్తి మని గొప్ప పెరి దీవెనమ్‌కు ఇనికెఙ్‌ ఇజి మీరు నెస్ని వందిఙ్, అయా దీవెనమ్‌కాఙ్‌ ఆసదాన్‌ ఎద్రు సూణి వందిఙ్‌ వరిఙ్‌ నెస్పిస్‌అ ఇజి నాను పార్దనం కిజిన. దేవుణు వన్ని లోకురిఙ్‌ సీన ఇజి ఒట్టు కిత్తి దీవెనమ్‌కు ఎసొ పెరికెఙ్‌ ఇజి మీరు నెస్తెఙ్‌ ఇజి నాను వన్నిఙ్‌ పార్దనం కిజిన.

19-21 వన్నిఙ్‌ నమ్మిజిని మా లొఇ మని వన్ని సత్తు ఎసొ పెరిక ఇజి మీరు నెస్తెఙ్‌ ఇజి నాను పార్దనం కిజిన. అయా సత్తు విజు వన్కా ముస్కు గొప్ప పెరిక. యా గొప్ప పెరి సత్తుదాన్‌నె దేవుణు క్రీస్తుఙ్‌ సావుదాన్‌ బత్కిస్తాండ్రె పరలోకమ్‌దు వన్ని ఉణెర్‌ పడఃకాదు బసె కిత్తాన్‌. క్రీస్తు అబె అతికారం కిజినాన్. విజు రకమ్‌కాణి అతికారం కిజిని దూతెఙ, దెయమ్‌క ముస్కు అతికారం కిజినాన్. అతికారం కిజిని విజెరె ముస్కు వాండ్రె గొప్ప అతికారం మనికాన్. వన్ని అతికారం ఏలు అతికారం కిజిని వరి ముస్కునె ఆఏద్‌. గాని వాని కాలమ్‌దు అతికారం కిని వరి ముస్కుబా వాండ్రె గొప్ప అతికారం మనికాన్. 22 దేవుణు విజు వన్కాఙ్‌ క్రీస్తు పాదమ్‌క అడిఃగి ఇట్తాన్. దేవుణు సఙం ముస్కు అతికారి లెకెండ్‌ వన్నిఙ్‌ ఏర్‌పాటు కిత్తాన్‌. 23 వాండ్రు దేవుణు సఙమ్‌దిఙ్‌ బుర్ర లెకెండ్ దేవుణు సఙమ్‌నె వన్ని ఒడొఃల్‌ లెకెండ్ దేవుణు సఙమ్‌నె వన్నిఙ్‌ పూర్తి కిజినాద్. ఎంబెబా విజు వన్కాఙ్‌ పూర్తి కిజినికాన్‌ వాండ్రె.

2

దేవుణు వన్ని కనికారమ్‌దాన్‌ మఙి రక్సిసినాన్‌.

1 మీరు క్రీస్తుఙ్‌ నమ్మిఇ ముఙాల సాతి వరి లెకెండ్‌ మహిదెర్. ఎందనిఙ్‌ ఇహిఙ మీరు దేవుణుదిఙ్‌ లొఙి‌ఇతిదెర్, సెఇ పణిఙ్‌ కిజి మహిదెర్. 2 యా లోకమ్‌దు మని దేవుణుదిఙ్‌ దూసిస్నికార్‌ కిజి మహి లెకెండ్‌ మీరుబా కిజి మహిదెర్. ఆగాసమ్‌దు బుల్లెయ్‌ కిని దెయమ్‌కాఙ్‌ నెయ్‌కి ఆతి సయ్‌తానుఙ్‌ లొఙిజి మహిదెర్. వీండ్రె దేవుణుదిఙ్‌ లొఙిఇ వరి ముస్కు ఏలు అతికారం కిజినాన్. 3 ఉండ్రి కాలమ్‌దు, నిజమె, మాటుబా నని వరి లెకెండ్‌ మహట్. మా సొంత సెఇ ఇస్టమ్‌దానె కిజి మహట్. మ ఒడొఃల్‌ది ఆసెఙ వజ, సెఇ ఆలోసమ్‌క వజ కిజి మహట్. మహి విజెరె లెకెండ్, మాటుబా దేవుణు కోపమ్‌దిఙ్‌ గురి ఆతి మహికాట్. 4 గాని దేవుణు నండొ కనికారం మనికాన్. వాండ్రు మఙి నండొ ప్రేమిసినాన్. 5 అందెఙె మఙి క్రీస్తు వెట కుడుప్తాండ్రె మఙి కొత్త బత్కు సితాన్. మాటు దేవుణుదిఙ్‌ లొఙిఎండ ఆతి మహిఙ్, సాతి వరి లెకెండ్‌ మహట్. అయావలెబా వాండ్రు యా లెకెండ్‌ కొత్త బత్కు సితాన్. దేవుణు దయాదర్‌మ్‌దానె వాండ్రు మఙి రక్సిస్తాన్. 6 వాండ్రు మఙి క్రీస్తుయేసు వెట సావుదాన్‌ మర్‌జి బత్కిస్తాండ్రె, పరలోకమ్‌దు వన్ని వెట కూడ్ఃజి ఏలుబడిః కిదెఙ్‌ బసె కిత్తాన్‌. క్రీస్తు వెట మఙి కుడుప్తాండ్రె యా లెకెండ్‌ కిత్తాన్‌. 7 వాని కాలమ్‌దు లోకుర్‌ విజెరె వన్ని దయ దర్మం విజు వన్కా ముస్కు గొప్ప నండొ పెరిక ఇజి సుడ్ఃదెఙె యా లెకెండ్‌ క్రీస్తు వెట మా ముస్కు దయ దర్మం తోరిస్తాన్. 8 ఎందనిఙ్‌ ఇహిఙ దేవుణు, దయాదర్‌మమ్‌దానె మిఙి రక్సిస్తాన్. మీరు క్రీస్తుఙ్‌ నమ్మిత్తి దనితానె రక్సిస్తాన్. మీరు కిత్తి నెగ్గి పణిఙాణిఙ్‌ ఆఏద్‌ వాండ్రు మిఙి రక్సిస్తిక. అయాక వాండ్రు మిఙి సితి ఉండ్రి ఇనాయమ్‌నె. 9 మీరు కిత్తినెగ్గి పణిఙాణిఙ్‌ ఆఏద్‌ దేవుణు మిఙి రక్సిస్తిక. అందెఙె ఎయెన్‌బా నాను కిత్తి నెగ్గి పణిఙాణిఙ్‌ దేవుణు నఙి రక్సిస్తాన్‌ ఇజి పొఙిదెఙ్‌ ఆఎద్. 10 మాటు నెగ్గి పణిఙ్‌కిజినె మంజిని వందిఙ్‌ క్రీస్తు యేసు వెట మఙి కుడుఃప్తాండ్రె కొత్త బత్కు మఙి సితాన్. మాటు కిదెఙ్‌ మని యా నెగ్గి పణిఙ్‌ వాండ్రు ముఙాలె తిరుమానం కితాండ్రె ఇట్తాన్. నిజమె దేవుణు ఒరెండ్రె యా లెకెండ్‌ మా బత్కుదిఙ్‌ కొత్తాఙ్‌ కిత్తాన్‌.

11 అందెఙె యూదురు జాతిదు పుట్‌ఇతి మీరు క్రీస్తుఙ్‌ నమ్మిఇ ముఙాల ఎలాగ మహిదెర్‌ ఇజి ఎత్తు కిదు. మీరు సునతి కిబె ఆఇకిదెర్‌ ఇజి యూదురు మిఙి వెహ్సినార్. ఎందనిఙ్‌ ఇహిఙ, వారు సునతి కిబె ఆత మనార్. అందెఙె వారు దేవుణు లోకుర్‌ ఇజి ఒడ్ఃబిజినార్. (గాని యా సునతి ఒరెన్‌ వన్ని ఒడొఃల్‌దు కిని ఆసారమ్‌నె) 12 సుడ్ఃదు, అయా కాలమ్‌దు మీరు క్రీస్తుఙ్‌ దూరం మహిదెర్. దేవుణు లోకుర్‌ ఆతి ఇస్రాయేలుదిఙ్‌ సెందిఇకిదెర్. మీరు పయివారు. దేవుణు వన్ని లోకురిఙ్‌ కిత్తి ఒట్టుదిఙ్‌ సమందం సిలికిదెర్. మీరు యా లోకమ్‌దు ఇని ఆస సిల్లెండ, దేవుణుదిఙ్‌ నెస్‌ఎండ బత్కిజి మహిదెర్. 13 గాని ముఙాల క్రీస్తుఙ్‌ దూరం మహి మీరు ఏలు వన్ని వెట కూడిఃతి మనిదెర్. క్రీస్తు నల వాక్సి సాతి సావుదాన్‌ దేవుణు మిఙి డగ్రు కిత్తాన్‌. 14 క్రీస్తునె యూదురు ఆఇ మిఙి, యూదురు ఆతి మఙి రాజినం కిబిస్తికాన్. ముఙాల మిఙి మఙి అడ్డు లెకెండ్‌ మహి పగ వాండ్రు లాగితండ్రె, ఉండ్రె నన్ని లోకుర్‌ కిత్తాన్‌. 15 యూదురి రూలుదు మని ఆడ్రెఙ, రూలుఙ క్రీస్తు వన్ని ఒడొఃల్‌దు సాతి సావుదాన్‌ వన్కాఙ్‌ సత్తు సిల్లెండ కితాండ్రె, అడు లెకెండ్‌ మహి పగ లాగితాన్. ఎందనిఙ్‌ ఇహిఙ, రుండి లోకురిఙ్‌ ఇహిఙ, యూదురిఙ్, యూదురు ఆఇ వరిఙ్‌ వన్ని వెట కుడుప్సి ఉండ్రె నని కొత్త లోకు కిత్తాన్‌‌. యా లెకెండ్‌ వాండ్రు రాజినం కిబిస్తాన్. 16 మరి సిలువాదు సాతి సావుదాన్‌ వాండ్రు రుండి జాతిఙ నడిఃమి మహి పగ సొన్పిసి, ఉండ్రె నని లోకుర్‌ లెకెండ్‌ కిజి, దేవుణు డగ్రు మర్‌జి తతెఙ్‌ యా లెకెండ్‌ రాజినం కిబిస్తాన్. 17 క్రీస్తు యా లోకమ్‌దు వాతండ్రె, దేవుణుదిఙ్‌ దూరం మహి యూదురు ఆఇ మిఙి, వన్ని డగ్రు మహి యూదురు ఆతి మఙి సమాదనం సీజిని సువార్త వెహ్తాన్‌. 18 వన్ని వెట మఙి రిఎరిఙ్, ఇహిఙ యూదురు ఆఇ మిఙి, యూదురు ఆతి మఙి, బుబ్బ ఆతి దేవుణు ముఙాల దయ్‌రమ్‌దాన్‌ సొండ్రెఙ్‌ వన్నిఙ్‌ లొస్తెఙ్‌ అక్కు దొహ్‌క్తాద్. యాక దేవుణు ఆత్మ వెట మఙి దొహ్‌క్తాద్. 19 అందెఙె మీరు ఏలుదాన్‌ పయిదికిదెర్‌ ఆఇదెర్. దేవుణుదిఙ్‌ సెందిఇకిదెర్‌ ఆఇదెర్. గాని మీరు దేవుణు లోకుర్‌ వెట అక్కు ఆతికిదెర్. దేవుణు కుటుమ్‌దికిదెర్. 20 ఉండ్రి ఇల్లు పణకాణిఙ్‌ తొహ్నిలెకెండ్‌ మీరు మనిదెర్. దనిఙ్‌ పునాది ఆతికార్‌ ప్రవక్తరు, అపొస్తురు. దనిఙ్‌ మూల పణుకు క్రీస్తుయేసునె. 21 వాండ్రె ఆ ఇల్లు అర్‌ఎండ అస్నికాన్. వన్ని వెటనె ఆ ఇల్లు తొహె ఆజి పిరిసి ప్రబు ఆతి యేసు క్రీస్తు మండ్రెఙ్‌ వన్ని వందిఙ్‌ కేట ఆతి నెగ్గి ఇల్లు ఆనాద్. 22 క్రీస్తు వెట కూడిఃతి మని మిఙి వాండ్రు మహి నమ్మిత్తి వరివెట కుడుప్సినాన్. అయావలె మీరు మహి నమ్మిత్తి వరివెట, దేవుణు వన్ని ఆత్మ సత్తుదాన్‌ మంజిని ఉండ్రి ఇల్లు ఆజినిదెర్‌.

3

యూదురు ఆఇ వరిఙ్‌ సువార్త వెహ్ని పణి పవులుఙ్‌ దేవుణు ఒపజెప్సినాన్‌

1 అందెఙె క్రీస్తు యేసుఙ్‌ సేవ కిని వందిఙ్‌ జెలిదు మని పవులు ఇని నాను మీ వందిఙ్‌ పార్దనం కిజిన. యూదురు ఆఇ మిఙి సువార్త వెహ్సిని వందిఙె నాను జెలిదు ఆత.

2 మీరు తప్‌ఎండ వెహిమనిదెర్. దేవుణు దయ దర్మమ్‌దాన్, మిఙి సువార్త వెహ్ని పణి నఙి ఒపజెప్తాన్‌ 3-4 దేవుణు ఎత్తు కిజి వన్ని గర్బమ్‌దు డాప్తి ఇట్తిక వాండ్రు నా వెట తోరిస్తాన్. దిని వందిఙ్‌ నాను ముస్కు కండెక్‌ రాస్త మన. అయాక మీరు సద్‌వితిఙ, క్రీస్తు వందిఙ్‌ దేవుణు ఎత్తు కిజి గర్బమ్‌దు డాప్తి ఇట్తిక నాను నెస్త మన ఇజి మీరు నెస్నిదెర్. 5 యాక దేవుణు పూర్‌బమ్‌దు మహి లోకురిఙ్‌ తోరిసి నెస్‌పిస్‌ఎతాన్. గాని ఏలు వన్ని వందిఙ్‌ ఏర్‌పాటు కిత్తి అపొస్తుడురిఙ్, ప్రవక్తరిఙ్‌ తోరిసి నెస్‌పిస్తాన్. దేవుణు ఆత్మదాన్‌నె ఈహు తోరిసి నెస్‌పిస్తాన్. 6 దేవుణు ఎత్తు కిజి గర్బమ్‌దు డాప్సి ఇట్తిక ఇనిక ఇహిఙ, యూదురు ఆఇ వరిఙ్, యూదురు ఆతి వరివెట దేవుణు సీని దీవెనమ్‌కాఙ్‌ అక్కు మనాద్. యూదురు ఆఇకార్‌ని, యూదురు ఉండ్రె ఒడొఃల్‌ ఆత మనార్. దేవుణు క్రీస్తు యేసు వెట యూదురిఙ్‌ కిత్తి ఒట్టుదిఙ్, యూదురు ఆఇ వరిఙ్‌బా వంతు మనాద్. యాకెఙ్‌ మీరు సువార్త నమ్మిత్తిఙ్‌నె దొహ్‌క్తె.

7 యా సువార్తనె నాను లోకురిఙ్‌ వెహ్సిన. యా సువార్త పణినె దేవుణు వన్ని దయ దర్మమ్‌దాన్‌ నఙి ఒపజెప్తాన్. వన్ని సత్తు సీజి నా వెట కిబిసినాన్‌. 8 దేవుణు లోకుర్‌ లొఇ నాను ఎందనిఙ్‌ పణిదిఙ్‌ రెఇకాన్. గాని వాండ్రు నఙి యా పెరి పణి ఒపజెప్తాన్. ఇహిఙ, క్రీస్తు సీజిని అంతు సిలి దీవెనమ్‌క వందిఙ్‌ యూదురు ఆఇ వరిఙ్‌ వెహ్తెఙ్, 9 మరి దేవుణు ఎత్తు కిజి గర్బమ్‌దు డాప్సి ఇట్తిక ఎలాగ వాండ్రు కినాన్‌ ఇజి లోకుర్‌ విజెరిఙ్‌ నెస్పిస్తెఙ్‌ వాండ్రు యా పణి నఙి ఒపజెప్తాన్. విజు తయార్‌ కితి దేవుణు పూర్‌బమ్‌దాన్‌ అసి వాండ్రు ఎత్తు కిజి గర్బమ్‌దు ఇట్తిక లోకురిఙ్‌ డాఃప్తాన్. 10 వాండ్రు ఎందనిఙ్‌ యా లెకెండ్‌ డాప్తాన్‌ ఇహిఙ, పరలోకమ్‌దు మని దూతారిఙ్, వన్కా అతికారిఙ, వాండ్రు గొప్ప గెణం మనికాన్‌ ఇజి దేవుణు సఙం వెట ఏలు తోరిస్తెఙ్ యాక వన్ని లోకుర్‌ వందిఙ్‌ వాండ్రు ఆతి దనితాన్‌నె తోరిసినాన్. 11 లోకం పుటిస్‍ఎండ ముఙాలె, యా లెకెండ్‌ కిదెఙ్‌ ఇజి దేవుణు ఎత్తు కిత మహాన్‌. అయాలెకెండ్‌ మా ప్రబు ఆతి క్రీస్తు యేసు వెట కిత్తాన్‌‌ 12 మాటు వన్నిఙ్‌ నమ్మిజినాట్. వన్ని వెట కూడిఃత మనాట్. అందెఙె తియెల్‌ సిల్లెండ దయ్‌రమ్‌దాన్‌ దేవుణు డగ్రు సొన్సి లొస్తెఙ్‌ అక్కు దొహ్‌క్త మనాద్. 13 అందెఙె మా వందిఙె వన్నిఙ్‌ స్రమెఙ్‌ వాతె ఇజి నా వందిఙ్‌ విసారిస్మాట్‌ ఇజి నాను మిఙి బతిమాల్జిన. గాని యా స్రమెఙాణిఙ్‌ మిఙి గవ్‌రం సీనార్.

పవులు ఎపెసుదు మని నమ్మిత్తి వరి వందిఙ్‌ పార్దనం కిజినాన్‌

14 దినివందిఙె, నాను మా బుబ్బ ఆతి దేవుణు ఎద్రు ముణుకుఙ్‌ ఊర్‌జి మీ వందిఙ్‌ పార్దనం కిజిన. 15 పరలోకమ్‌దు మని నమ్మిత్తి విజెరిఙ్, యా లోకమ్‌దు మని నమ్మిత్తి విజెరిఙ్‌ వీండ్రె బుబ్బ. విజెరె వన్ని కుటుమ్‌దికార్. 16 వన్ని లోకుర్‌ వందిఙ్‌ ఇట్తి మని నండొ దివెనమ్‌కాణిఙ్, మీ మన్సు దయ్‌రమ్‌దాన్‌ నెగ్రెండ మండ్రెఙ్‌ వన్ని ఆత్మ వెట సత్తు సీదెఙ్‌ ఇజి నాను వన్నిఙ్‌ పార్దనం కిజిన. 17 మీరు క్రీస్తుఙ్‌ నమ్మిజినిదెర్. అందెఙె వాండ్రు మీ మన్సుదు ఎలాకాలం మండ్రెఙ్‌ ఇజి నాను పార్దనం కిజిన. మీరు దేవుణుదిఙ్‌ ప్రేమిసి మహి వరిఙ్‌ ప్రేమిసి మండ్రెఙ్‌ ఇజి నాను పార్దనం కిజిన. అయ లెకెండ్‌ కిజి మహిఙ, బూమి లొఇ సారితి సొహి వెల్లెఙ్‌ మని మరాన్‌ లెకెండ్‌ మీరు మనిదెర్. నెగ్గి పునాది ముస్కు తొహ్‌క్తి మని ఇల్లు లెకెండ్‌ మనిదెర్. 18 అయావలె క్రీస్తు మఙి ఎసొ ప్రేమిసినాన్‌ ఇజి మీరు, దేవుణు వందిఙ్‌ కేట ఆతి లోకుర్‌ విజెరె వెట పూర్తి నెస్తెఙ్‌ అట్నిదెర్. వాండ్రు మఙి అంతు సిల్లెండ నండొ ప్రేమిసినాన్. 19 ఎయెర్‌బా అర్దం కిదెఙ్‌ అట్‌ఇ క్రీస్తు ప్రేమ మీరు నెసినె మండ్రెఙ్‌ ఇజి నాను పార్దనం కిజిన. దేవుణుదిఙ్‌ మని పూర్తి బుద్ది మిఙిబా మంజిని వందిఙె నాను ఈహు పార్దనం కిజిన. 20 మాటు లొస్ని విజు దని ఇంక, ఒడిఃబిని దనిఙ్‌ నండొ కిదెఙ్‌ దేవుణు అట్నాన్. మా లొఇ పణి కిజిని వన్ని ఆత్మ సత్తుదాన్‌నె వాండ్రు కిజినాన్. 21 క్రీస్తు యేసు వెట వాండ్రు కితి గొప్ప పణి వందిఙ్, దేవుణు సఙం వెట వాండ్రు కితి గొప్ప పణి వందిఙ్‌ యా దేవుణుదిఙ్‌ తర తరమ్‌కు పొగిడిఃజి మంజినాట్. వన్నిఙ్‌ ఎలాకాలం పొగిడిఃజినాట్. ఆమెన్.

4

క్రీస్తు వెట ఉండ్రె ఒడొఃల్‌ ఆతాట్‌

1 అందెఙె ప్రబుఙ్‌ సేవ కిజిని వందిఙ్‌ జెలిదు ఆతి నాను మిఙి బతిమాలిజిన. దేవుణు మిఙి నా లోకు ఇజి కూక్తివలె నెగ్గి సరిదు నడిఃదెఙ్‌ ఇజి కూక్తాన్. దనిఙ్‌ తగ్ని వజ మీరు మండ్రెఙ్‌ ఇజి నాను మిఙి బతిమాలిజిన. 2 ఎస్తివలెబా గర్ర ఆఏండ తగిజి మండ్రు. మహి వరివెట సార్లిదాన్‌ మండ్రు. మహి వరిఙ్‌ ప్రేమిసి, వరి వందిఙ్‌ ఓరిసి మండ్రు. 3 దేవుణు ఆత్మనె మిఙి కుడుప్త మనాన్. అందెఙె మీరు ఉండ్రె ఆజి మంజిని వందిఙ్‌ సమాదనమ్‌దాన్‌ కూడ్ఃజి పాడ్ఃజి మండ్రెఙ్‌ నండొ సుడ్ఃదెఙ్‌ వలె.

4 మాటు ఉండ్రె ఒడొఃల్. ఉండ్రె దేవుణు ఆత్మ మఙి దొహ్‌క్త మనాన్. దేవుణు మఙి వన్ని లోకుర్‌ ఇజి కూక్తివలె, వాండ్రు సీన ఇజి ఒట్టు కితి ఉండ్రె నని దీవనమ్‌క వందిఙ్‌ మాటు విజెటె ఆసదాన్‌ ఎద్రు సుడ్ఃజినాట్. 5 మఙి విజెరిఙ్‌ ఒరెండ్రె ప్రబు. మాటు నమ్మిజిని బోద ఉండ్రె. మాటు ఉండ్రె బాప్తిసం లాగె ఆతాట్. 6 మాటు ఒరెండ్రె దేవుణుదిఙ్‌ మాడిఃస్నాట్. వాండ్రె విజెరిఙ్‌ బుబ్బ. వాండ్రె విజెరె ముస్కు అతికారం కినికాన్. వాండ్రె మా లొఇ మంజినాన్. మా వెట పణి కిబిసినాన్.

7 గాని మా లొఇ ఒరెన్‌ ఒరెన్‌ వన్నిఙ్‌ ఉండ్రి ఉండ్రి వరం, క్రీస్తు మఙి సితాన్. అయాక వన్నిఙ్‌ ఇస్టం ఆతి వజ వాండ్రు సీబాత సితాన్. 8 అందెఙె దేవుణు మాటదు రాస్త మనాద్, “వాండ్రు ఎత్తు మని బాన్‌ ఎక్సి సొహివలె, వాండ్రు ఉద్దం గెలస్తివలె, అస్తి వరిఙ్‌ వన్నివెట తొహ్‌క్త ఒతాన్. వాండ్రు లోకురిఙ్‌ ఇనాయమ్‌కు సీబాత సితాన్”, ఇజి. 9 (వాండ్రు ‘ఎక్త సొహన్‌’, ఇజి వెహ్సిని దనిఙ్‌ అర్దం ఇనిక? దని అర్దం ఇనిక ఇహిఙ, వాండ్రు ముఙాల, అడిఃగి మని యా బూమిదు వాతాన్‌. 10 యా బూమి ముస్కు డిగితి వాతికాండ్రె అగాసం డాట్సి ముస్కు నండొ అతికారం మని బాన్‌ ఎక్సి సొహికాన్. యా బూలోకమ్‌దు మని విజు వన్కాఙ్‌ వన్ని వెట పూర్తి కిదెఙె వాండ్రు ముస్కు ఎక్త సొహాన్) 11 వాండ్రె, లోకురిఙ్‌ ఒరెన్‌ ఒరెన్‌ వన్నిఙ్‌ ఉండ్రి ఉండ్రి వరం ఒపజెప్తాన్. సెగొండారిఙ్‌ అపొస్తురు ఇజి సెగొండారిఙ్‌ ప్రవక్తరు ఇజి, సెగొండారిఙ్‌ సువార్త వెహ్నికార్‌ ఇజి, సెగొండారిఙ్‌ దేవుణు సఙం సుడ్ఃజి, నెస్పిసి, వరిఙ్‌ నెగ్రెండ నడిఃపిస్ని పాస్టరుఙు ఇజి వాండ్రు ఏర్‌పాటు కిత్తాన్‌. 12-13 ఎందనిఙ్‌ ఇహిఙ, దేవుణు లోకురిఙ్‌ దేవుణు పణి కిదెఙ్‌ పూర్తి నెస్‌పిస్తెఙె యా లెకెండ్‌ ఏర్‌పాటు కిత్తాన్‌. క్రీస్తు ఒడొఃల్‌ ఆతి దేవుణు సఙమ్‌దికార్‌ దేవుణుదిఙ్‌ నెసి పూర్తి పిరిని వందిఙె దేవుణు లోకుర్‌ దేవుణు పణి కిదెఙ్. అయా లెకెండ్‌ మాటు దేవుణుదిఙ్‌ నమ్మిజి, వన్ని మరిసిఙ్‌ నెసి ఉండ్రె ఆజి మంజినాట్. మాటు పూర్తి బుద్ది వాతి వరి లెకెండ్‌ పిరినాట్ ఇహిఙ క్రీస్తు లెకెండ్‌ పూర్తి ఆనాట్. 14 అయావలె మాటు కొడొఃర్‌ లెకెండ్‌ మన్‌ఎట్. గాలి డెఃయిజి, ఉల్కెఙ్‌ ఇతల్‌ అతాల్‌ దూక్సిని డోణి లెకెండ్, అబద బోద నెస్పిస్ని మొసెం కిని వరి బాణిఙ్‌ మొసెం ఆఎట్. 15 గాని మాటు ఎస్తివలెబా నిజం వెహ్సి ప్రేమిసి మండ్రెఙ్. అయాలెకెండ్‌ మాటు కిజిని విజు వన్కా లొఇ, క్రీస్తు లెకెండ్‌ పూర్తి ఆనాట్. వాండ్రె మా బుర్ర లెకెండ్. 16 మాటు వన్ని ఒడొఃల్. ఒడొఃల్‌దు ఒడొఃల్‌ది అత్కుఙ్‌ అత్కిస్తి లెకెండ్‌ క్రీస్తు మఙి అత్కిస్తాన్. ఒడొఃల్‌ది అత్కుఙ్‌ విజు అయాకెఙ్‌ పణి కిదెఙ్‌ మని లెకెండ్‌ పణి కితిఙ, ఒడొఃల్‌ సత్తుదాన్‌ పిపినాద్. అయాలెకెండ్‌ దేవుణు సఙమ్‌దికార్‌ ఒరెన్‌ మరి ఒరెన్‌ వన్నిఙ్‌ ప్రేమిసి వారు కిదెఙ్‌ మనికెఙ్‌ కితిఙనె దేవుణు సఙం సత్తుదాన్‌ పిరినాద్.

17 అందెఙె ప్రబు నఙి సితి అతికారమ్‌దాన్‌ నాను మిఙి వెహ్సిన. నాను డటమ్‌నె మిఙి వెహ్సిన. ఏలుదాన్‌ దేవుణుదిఙ్‌ నెస్‌ఇకార్‌ కిజిని లెకెండ్‌ మీరు మన్‌మాట్. వారు పణిదిఙ్‌ రెఇకెఙ్‌ ఒడ్ఃబినార్‌ 18 వరి మన్సుదు సీకాట్‌ మని లెకెండ్‌ మనార్. దేవుణు సీజిని కొత్త బత్కుదిఙ్‌ దూరం మనార్. ఎందనిఙ్‌ ఇహిఙ, దేవుణు వందిఙ్‌ నిజమాతికెఙ్‌ వారు అర్దం కిఎర్. వరి మన్సు గటిదిక. 19 వరిఙ్‌ సిగు సొహద్. వారు ఒడొఃల్‌ది సెఇ ఆసెఙ ఒజ ఆతార్. విజు రకమ్‌కాణి పాపమ్‌కు కిజినార్. వారు అయాకెఙ్‌ డిఃస్‌ఎర్. మరి మరి కిదెఙె ఆస ఆజినార్. 20 గాని మీరు క్రీస్తు వందిఙ్‌ నెస్తివలె అయాలెకెండ్‌ మండ్రెఙ్‌ అఎద్‌ ఇజి నెస్తిదెర్. 21 నిజమ్‌నె, మీరు వన్ని వందిఙ్‌ వెహిదెర్. మీరు వన్ని వెట కూడిఃతివలె యేసు వందిఙ్‌ నిజమాతి దనిఙ్‌ తగ్నివజ మిఙి దేవుణు ఆత్మ నెస్పిస్త మనాన్. 22 మీరు బత్కిజి మహి పడాఃఇ బత్కు డిఃస్తు ఇజినె నెస్పిస్తాన్. పడాఃఇ బత్కుదు, మిఙి మహి సెఇ ఆసెఙ్‌ మిఙి మొసెం కిజి పాడు కిజినె మహె. 23 మీ బుద్దిని మీ మన్సు దేవుణు మారిస్తెఙ్‌ వలె. 24 దేవుణు మిఙి వన్ని నని బుద్ది సితాన్. అందెఙె వాండ్రు సితి ఆ కొత్త బుద్దిదాన్‌ మీరు మండ్రు. అయావలె నీతి నిజాయితిదాన్‌ మంజినిదెర్. తపుఙ్‌ కిఎండ మంజినిదెర్.

25 అందెఙె ఏలుదాన్‌ అబద్దం వర్గిమాట్. మహి వరి వెట నిజం వర్గిదెఙ్‌ వలె. ఎందనిఙ్‌ ఇహిఙ మాటు ఉండ్రె ఒడొఃల్‌దిఙ్‌ సెందితికాట్. 26 మీరు కోపం ఆతిఙ, మీ కోపం మిఙి పాపం కిబిస్‌ఎండ సుడ్ఃదెఙ్. మీ కోపం వెడారు మండ్రెఙ్‌ ఆఎద్. 27 తపు కిబిస్తెఙ్‌ సయితాన్‌దిఙ్‌ సరి సీమాట్‌. 28 డొఙ కిజి మహికాన్‌ ఏలుదాన్‌ డొఙ కిదెఙ్‌ ఆఎద్. గాని వాండ్రు వన్ని కికాణిఙ్‌ కస్టబడిఃజి వన్నిఙ్‌ పణిదిఙ్‌ వానికెఙ్‌ కిదెఙ్. ఎందనిఙ్‌ ఇహిఙ, అయావలె వాండ్రు బీదవరిఙ్‌ సాయం కిదెఙ్‌ అట్నాన్.

29 మీ వెయ్‌దాన్‌ సెఇ మాటెఙ్‌ వాదెఙ్‌ ఆఎద్. గాని మహికార్‌ నమకమ్‌దు పిరిదెఙ్‌ తగ్ని నెగ్గి మాటెఙె వర్గిదెఙ్. లోకురిఙ్‌ వరి అవుసరం సుడ్ఃజి వర్గిదెఙ్. ఎందనిఙ్‌ ఇహిఙ అయావలె మీ మాటెఙ్‌ వెని వరిఙ్‌ లాబం మంజినాద్. 30 దేవుణు ఆత్మదిఙ్‌ దుకం కిబిస్మాట్. ఎందనిఙ్‌ ఇహిఙ, దేవుణు మిఙి పూర్తి విడుఃదల కిని దినమ్‌దాక మీరు వన్ని లోకుర్‌ ఇని దనిఙ్‌ గుర్తు యా దేవుణు ఆత్మనె. 31 మీ లొఇ మని కుత అస్నిక, కోపం, పగ అస్నిక, జటిఙ్‌ ఆనిక, దుసలాడ్ఃనిక, మహి వరిఙ్‌ సెఇకెఙ్‌ కిఇ బుద్ది, మీ లొఇహాన్‌‌ డిఃస్తు. 32 గాని మహి వరి వందిఙ్‌ నెగ్గికెఙ్‌ కిదు. వరిఙ్‌ కనికారం తోరిస్తు. మిఙి కితి సెఇ దని వందిఙ్‌ సెమిస్తు. క్రీస్తు వెట దేవుణు మీ తప్పుఙ సెమిస్తి లెకెండ్, మీరు వరిఙ్‌ సెమిస్తు.

5

1 అందెఙె మీరు దేవుణుదిఙ్‌ పోలిజి మండ్రు. ఎందనిఙ్‌ ఇహిఙ, వాండ్రు నండొ ప్రేమిస్ని వన్ని కొడొఃరె మీరు. 2 క్రీస్తు మఙి ప్రేమిస్తాండ్రె, మా వందిఙ్‌ సాదెఙ్‌ వన్నిఙ్‌ వాండ్రె ఒపజెపె ఆతాన్. వాండ్రు వన్ని పాణం నెగ్గి వాసనం సీని పూజ లెకెండ్‌ సితాన్. దనివెట దేవుణు సర్‌ద ఆతాన్. అయావజ మీరుబా ఒరెన్‌ మరి ఒరెన్‌ వన్నిఙ్‌ ప్రేమిసి మండ్రు. 3 మీ లొఇ ఎయెన్‌బా రంకు బూలమాట్. కేలార్‌ బూలమాట్. మని దనిఙ్‌ ఇంక మరి నండొ కావాలి ఇజి ఆస ఆమాట్. నిని పణి మీ లొఇ మంజినె ఇజి మహికార్‌ వెహ్తెఙ్‌బా సరి సీదెఙ్‌ ఆఎద్. ఎందనిఙ్‌ ఇహిఙ, మీరు దేవుణు లోకుర్. 4 గాని మీ లొఇ కేడి మాటనొ, బుద్ది సిలి మాటనొ వెంజి, సిగు ఆని మాటెఙ్‌నో వర్గిదెఙ్‌ ఆఎద్. అయాకెఙ్‌ మిఙి తగ్‌ఉ. గాని దేవుణుదిఙ్‌ వందనమ్‌కు మీరు వెహ్తెఙ్. 5 యాక మీరు తప్‌ఎండ నెస్తు రంకు బూలానికాన్, కెలార్‌ బూలానికాన్, మని దనిఙ్‌ ఇంక మరి నండొ కావాలి ఇజి ఆస ఆనికాన్‌ ఎయెన్‌బా దేవుణుని క్రీస్తు ఏలుబడిః కిని లోకుర్‌ లొఇ మన్‌ఎర్. అబె అక్కు మనికార్‌ ఆఎర్. మని దని ఇంక మరి నండొ కావాలి ఇజి ఆస ఆనికాన్, బొమెఙ మాడిఃస్ని వన్నిలెకెండ్‌ మనాన్. వాండ్రు వన్నిఙ్‌ కావాలి ఇజి ఆస ఆని దనిఙె దేవుణు ఇజి ఒడిఃబినాన్. 6 పణిదిఙ్‌ రెఇ మాటెఙ్‌ వెహ్సి ఎయెన్‌బా మిఙి మొసెం కిఎండ సుడ్ఃదు. ఎందనిఙ్‌ ఇహిఙ, సెఇకెఙ్‌ కిజి దేవుణుదిఙ్‌ లొఙిఎండ మని వరిఙ్‌ వాండ్రు సిక్స సీనాన్. 7 అందెఙె నని వరి వెట జత కూడ్మాట్. 8 ఎందనిఙ్‌ ఇహిఙ, ఉండ్రి కాలమ్‌దు మీరు సీకటుదు బత్కితిదెర్. గాని ఏలు మీరు ప్రబు వెట కూడితిదెరె జాయిదు బత్కిజినిదెర్. అందెఙె జాయిదు బత్కిజిని వరిలెకెండ్‌ బత్కిదు. 9 ఎందనిఙ్‌ ఇహిఙ జాయిదు బత్కిజినికార్, ఎస్తివలెబా నెగ్గికెఙ్, నీతి మనికెఙ్, నిజమాతికెఙ్‌ కిజి మంజినార్. 10 ప్రబుఙ్‌ ఇనికెఙ్‌ ఇస్టం ఇజి నెసి అయావజ కిదెఙ్‌ సుడ్ఃదు. 11 సీకటుదు మనికార్‌ కిని పణిదిఙ్‌ రెఇ పణిఙ వెట కూడ్మాట్. గాని అయాకెఙ్‌ సెఇకెఙ్‌ ఇజి లోకురిఙ్‌ వెహ్తు. 12 వారు సడి సిల్లెండ కిజిని పణిఙ వందిఙ్‌ వెహ్తెఙ్‌బా సిగునె. 13 గాని విజు వన్కాఙ్‌ జాయి వెల్లి తపిస్నివలె అయాకెఙ్‌ ఇనికెఙ్‌ ఇజి లోకుర్‌ నెస్నార్. ఎందనిఙ్‌ ఇహిఙ, జాయి నిజమాతికెఙె వెల్లి తోర్నాద్‌. 14 అందెఙె వెహ్సి మంజినార్, “నిద్ర కిజినికి తెలి ఆఅ. సాతి వరిబాణిఙ్‌ నిఙ్‌అ. క్రీస్తు నిఙి జాయి సీనాన్”, ఇజి. 15 అందెఙె మీరు ఎలాగ నడిఃజినిదెర్‌ ఇజి జాగర్త సుడ్ఃదు. బుద్ది సిలివరి లెకెండ్‌ ఆఏండ, బుద్ది మని వరిలెకెండ్‌ నడిఃదు. 16 కాలం గడాప్మాట్. ఎందనిఙ్‌ ఇహిఙ ఏలు నెగ్గి దనిమ్‌కు ఆఉ. 17 అందెఙె బుద్ది సిలిలెకెండ్‌ బత్కిమాట్. గాని ప్రబుఙ్‌ ఇనికెఙ్‌ ఇస్టం ఇజి నెసి అయాకెఙ్‌ కిదు. 18 మతు సీనికెఙ్‌ ఉణిజి సోసి మన్‌మాట్. ఎందనిఙ్‌ ఇహిఙ అయాక పాడు కినాద్. గాని దేవుణు ఆత్మదాన్‌ నిండ్రిజి మండ్రు. 19 మీరు ఒరెన్‌ మరి ఒరెన్‌ వన్ని వెట వర్గిని వలె దేవుణు మాటెఙ్‌ పాటెఙ్‌ వజ వెహ్సి, దేవుణుదిఙ్‌ పొగిడిఃజి వందనమ్‌కు వెహ్సి, దేవుణు ఆత్మ మీ మన్సుదిఙ్‌ రేప్సిని వజ పాటెఙ్‌ వెహ్సి వర్గిదు. మీ మన్సు పూర్తిదాన్‌ ప్రబు ఆతి దేవుణుదిఙ్‌ పాటెఙ్‌ పార్దు. 20 మా ప్రబు ఆతి యేసు క్రీస్తు వెట మఙి దొహ్‌క్తి మని విజు దని వందిఙ్‌ ఎస్తివలెబా మా బుబ్బ ఆతి దేవుణుదిఙ్‌ వందనమ్‌కు వెహ్తు.

దేవుణు సఙమ్‌దిఙ్‌ క్రీస్తు మాసి

21 క్రీస్తుఙ్‌ మీరు గవ్‌రం సీజినిదెర్. అందెఙె ఒరెన్‌ మరి ఒరెన్‌వన్నిఙ్‌ లొఙిదు. 22 బోదెకాండె, మీరు ప్రబుఙ్‌ లొఙిజిని వజ మీ మాసిరిఙ్‌ లొఙిదు. మాసిరు మీ ముస్కు అతికారం మనికార్‌ ఇజి ఒడ్ఃబిజి వరిఙ్‌ లొఙిదు. 23 ఎందనిఙ్‌ ఇహిఙ క్రీస్తు, విజు దేవుణు సఙమ్‌కాఙ్‌ బుర్ర ఆతి లెకెండ్, మాసి వన్ని బోదెల్‌దిఙ్‌ బుర్ర ఆత మనాన్. దేవుణు సఙమ్‌కు విజు క్రీస్తు ఒడొఃల్‌నె. వాండ్రె విజు దేవుణు సఙమ్‌కాఙ్‌ రక్సిస్నికాన్. 24 విజు దేవుణు సఙమ్‌కు క్రీస్తుఙ్‌ లొఙిజిని వజ, బోదెకుబా వన్కా మాసిరిఙ్‌ విజు వన్కా లొఇ లొఙిదెఙ్.

25 మొగ్గ కొడొఃరాండె, మీరు మీ బోదెకాఙ్‌ ప్రేమిస్తు. క్రీస్తు విజు దేవుణు సఙమ్‌కాఙ్‌ ప్రేమిసి విజు సఙమ్‌క వందిఙ్‌ సాతిలెకెండ్‌ మీరు మీ బోదెకాఙ్‌ ప్రేమిస్తు.

26-27 క్రీస్తు ఎందనిఙ్‌ విజు దేవుణు సఙమ్‌కాఙ్‌ వందిఙ్‌ సాతాన్‌ ఇహిఙ, విజు దేవుణు సఙమ్‌కు సుబ్బరమ్‌దాన్‌ మండ్రెఙ్‌ ఇజినె. వాండ్రు దేవుణు మాటదాన్, బాప్తిసమ్‌దాన్‌ సఙమ్‌కాఙ్‌ సుబారం కిత్తాన్‌. మరి సఙమ్‌కు ఇని పాపం సిల్లెండ, నిందెఙ్‌ సిల్లెండ, తకుఙ సిల్లెండ, ఇని సెఇకెఙ్‌ సిల్లెండ వన్ని ఎద్రు వాండ్రె నెగ్రెండ తోరిస్తెఙె విజు దేవుణు సఙమ్‌క వందిఙ్‌ వాండ్రు సాతాన్. 28 అయలెకెండ్‌నె క్రీస్తు విజు దేవుణు సఙమ్‌కాఙ్‌ ప్రేమిసినాన్. అయలెకెండ్‌నె ఒరెన్‌ మాసి ఆల్సిఙ్‌ ప్రేమిస్తెఙ్. ముకెలం మాసిరు వరి సొంత ఒడొఃల్‌దిఙ్‌ ప్రేమిస్ని లెకెండ్, వరి బోదెకాఙ్‌ ప్రేమిస్తెఙ్‌ వలె. వన్ని బోదెల్‌దిఙ్‌ ప్రేమిస్నికాన్‌ వన్నిఙ్‌ వాండ్రె ప్రేమిస్నాన్.

29-30 ఎందనిఙ్‌ ఇహిఙ ఎయెన్‌బా వన్ని సొంత ఒడొఃల్‌దిఙ్‌ దూసిస్‌ఎన్. గాని దనిఙ్‌ నెగ్రెండ సుడ్ఃజి పోస కినాన్. మాటు క్రీస్తు ఒడొఃల్‌దు అత్కిత మనాట్. అందెఙె క్రీస్తు వన్ని ఒడొఃల్‌ ఆతి విజు దేవుణు సఙమ్‌కాఙ్‌ నెగ్రెండ సుడ్ఃజినాన్. 31 యాక దేవుణు మాటదు రాస్తి మని లెకెండ్‌ మనాద్. అందెఙె, “మొగకొడొః వన్ని అయిసి అప్పొసిరుఙ్‌ డిఃసి వన్ని బోదెల్‌ వెట కూడ్ఃనాన్‌. వారు రిఎర్‌ ఉండ్రె ఒడొఃల్‌ ఆనార్”. 32 యా మాటదిఙ్‌ నండొ నిరీ అర్దం మనాద్. గాని యా మాటెఙ్‌ క్రీస్తు వెట విజు దేవుణు సఙమ్‌కాఙ్‌ మని సమదం వందిఙ్‌ వెహ్సినికెఙ్‌ ఇజి నాను ఒడ్ఃబిజిన. 33 గాని యా మాటెఙ్‌ మీ వందిఙ్‌బా మనికాదె. ఒరెన్, వన్నిఙ్‌ వాండ్రె ప్రేమిస్ని లెకెండ్, వాండ్రు వన్ని బోదెల్‌దిఙ్‌బా ప్రేమిస్తెఙ్‌ వలె. మరి బోదెల్‌ మాసిఙ్‌ గవ్‌రం సీదెఙ్‌ వలె.

6

కొడొఃరిఙ్, అయిసి అప్పొసిరిఙ్‌ వెహ్సినిక

1 కొడొఃరాండె, మీరు ప్రబు వెట కూడిఃతి మనికిదెర్. అందెఙె మీ అయిసి అప్పొసిరిఙ్‌ లొఙిదు. యాక కిదెఙ్‌ తగ్నికాదె. 2-3 దేవుణు మాటదు రాస్త మనాద్, “మీ అయిసి అప్పొసిరిఙ్‌ గవ్‌రం సీదు. యాకదె దేవుణు వెహ్తి ఆడ్రెఙ లొఇ ఒట్టుదాన్‌ కూడిఃతి మని మొదొహి ఆడ్ర. అయా ఒట్టు ఇనిక ఇహిఙ, ‘మీరు మీ అయిసి అప్పొసిరిఙ్‌ లొఙితిఙ విజు మిఙి నెగ్రెండ మంజినె. మీరు నండొ పంటెఙ్‌ యా బూమిదు బత్కినిదెర్‌’. 4 అప్పొసిరాండె, మీరు మీ కొడొఃర్‌ మన్సుదిఙ్‌ కోపం రేప్‌మాట్. గాని ప్రబుఙ్‌ ఇస్టం ఆతి వజ, వరిఙ్‌ బుద్ది వెహ్సి, నెస్పిసి పోస కిదు.

వెట్టిపణి కిని వరిఙ్‌ ఎజమానిరిఙ్‌ వెహ్సినిక

5 వెట్టిపణి కినికిదెరా, బూమి ముస్కు మని మీ ఎజుమానిరిఙ్‌ లొఙిదు. మీరు క్రీస్తుఙ్‌ లొఙిజిని లెకెండ్‌ వరిఙ్‌ లొఙిదు. మీరు పూర్తి మన్సుదాన్‌ వరిఙ్‌ తియెల్‌ ఆజి వరిఙ్‌ సీని గవ్‌రం సీజి లొఙిదు. 6 నెగ్గికార్‌ ఇజి వెహె ఆదెఙ్‌ వారు సూణివలెనె ఆఎద్. వరిఙ్‌ లొఙిదెఙ్. గాని మీరు కిదెఙ్‌ ఇజి దేవుణు కోరిజిన వజ మీ పూర్తి మన్సుదాన్‌ కిదు. ఎందనిఙ్‌ ఇహిఙ మీరు క్రీస్తుఙ్‌ వెట్టి పణిమణిసీర్. 7 మీరు పణిఙ్‌ కిని వలె, లోకుర్‌ వందిఙె కిజినాప్‌ ఇజి ఆఏండ, దేవుణు వందిఙ్‌ కిజినాప్‌ ఇజి సర్దదాన్‌ కిదు. 8 ఎందనిఙ్‌ ఇహిఙ వెట్టిపణి కినికాన్‌ ఆతిఙ్‌బా, మరి ఎయెన్‌ ఆతిఙ్‌బా మరి ఇని నెగ్గి పణి కినికాన్‌ ఆతిఙ్‌బ ప్రబు పలితం సీనాన్‌ ఇజి మీరు నెసినిదెర్.

9 ఎజమానురుఙాండె, మీరుబా మీ వెట్టిపణి మణిసిరిఙ్‌ నెగ్రెండ సుడ్ఃదు. వరిఙ్‌ బెద్రిస్మాట్. ఎందనిఙ్‌ ఇహిఙ మీరు నెస్నిదెర్, మిఙిని వరిఙ్‌ ఒరెన్‌ ఎజమాని దేవుణు మంజిని బాడిఃదు మనాన్‌. ఇజ్రికాన్‌ పెరికాన్‌ ఇజి వన్నిఙ్‌ తెడ సిల్లెద్‌.

సయ్‌తానుఙ్‌ ఎద్రిస్నిక ఎలాగ ఇజి వెహ్సినాన్‌

10 కడఃవెరిదు నాను మిఙి వెహ్సిన, ప్రబు వెట మీరు కూడ్ఃజి వన్ని సత్తుదాన్‌ మండ్రు. ఎందనిఙ్‌ ఇహిఙ వన్ని సత్తు గొప్ప పెరిక. 11 దేవుణు సీజిని విజు అయుదమ్‌కు తొడిఃగిజి తయార్‌ ఆజి మండ్రు. సయ్‌తాను అడ్డుఙ ఎద్రిసి గెలస్నివందిఙ్‌ యా లెకెండ్‌ తొడిఃజి తయార్‌ ఆజి మండ్రు. 12 ఎందనిఙ్‌ ఇహిఙ, మాటు లోకుర్‌ వెట ఆఏద్‌ ఎద్రిస్నిక. గాని సీకటుదు మని లోకుర్‌ ముస్కు అతికారం కిజిని దెయమ్‌క వెట, వన్కా నెయ్‌కిర్‌ వెట, ఆగాసమ్‌దు మని విజు దెయమ్‌కాఙ్‌నె మాటు ఎద్రిసినాట్. 13 అందెఙె మీరు దేవుణు సీజిని విజు అయుదమ్‌కు తొడిఃగిజి సయ్‌తానుఙ్‌ ఎద్రిస్తెఙ్‌ తయార్‌ ఆజి మండ్రు. సెఇ దినమ్‌కు వానివలె, దయిరమ్‌దాన్‌ నిల్‌దెఙ్‌ అట్నిదెర్. ఆకర్‌ దాక, మీరు దయ్‌రమ్‌దాన్‌ నిల్‌నిదెర్. 14 అందెఙె మీరు దయ్‌రమ్‌దాన్‌ నిల్‌దెఙ్‌ తయార్‌ ఆజి మండ్రు. ఒరెన్‌ విదెం కినికాన్‌ నడుముదు బెల్టు తొహె ఆజి విదెమ్‌దిఙ్‌ తయార్‌ ఆజిని లెకెండ్, దేవుణు వందిఙ్‌ నిజమాతికెఙ్‌ నమ్మిజి తయార్‌ ఆజి మండ్రు. గుండెదు కాడ్ఃఎండ మంజిని వందిఙ్‌ ఇనుము కవసం తొడిఃగిజిని లెకెండ్‌ దేవుణు ఎద్రు నీతి నిజాయితిదాన్‌ మంజి, సయ్‌తాన్‌ బాణిఙ్‌ తప్రె ఆదు. 15 జార్‌ఎండ నెగ్రెండ నిల్ని వందిఙ్ బూట్కు తొడిఃగిని లెకెండ్‌ సమాదనం సీజిని సువార్త మాట నమ్మిజి, సయ్‌తానుఙ్‌ ఎద్రిసి నెగ్రెండ నిల్‌దు. 16 యాకెఙె ఆఏండ, ఒరెన్‌ ఉద్దం కినికాన్, వన్నిఙ్‌ పడ్ఃఇకాన్‌ వన్ని ముస్కు పోక్సిని సిసు బాణమ్‌కు డాలు అసి నప్సి ఎద్రిస్ని లెకెండ్, సయ్‌తాను బాణిఙ్‌ తప్రె ఆదెఙ్‌ ఎస్తివలెబా యేసు క్రీస్తు ముస్కు నమకం ఇడ్‌జినె మండ్రు. 17 బుర్రదు దెబ తగ్లిఎండ మంజిని వందిఙ్‌ గొప్ప గటి మని టోపి తొడిఃగిని లెకెండ్‌ దేవుణు మిఙి రక్సిస్‌త మనాన్‌ ఇజి నెసి నమ్మిజి సయ్‌తాన్‌ మిఙి బాదెఙ్‌ కిఎండ వన్ని బాణిఙ్‌ దూరం మండ్రు. కీదు కూడం అసి తయార్‌ ఆతి లెకెండ్, దేవుణు మాటదాన్‌ సయ్‌తానుఙ్‌ ఎద్రిస్తెఙ్‌ తయార్‌దాన్‌ మండ్రు. దేవుణు ఆత్మ మిఙి సీజిని కూడఃమ్‌నె దేవుణు మాట. 18 దేవుణు ఆత్మ మన్సుదు వెహ్సి నడిఃపిస్ని లెకెండ్‌ ఎస్తివలెబా పార్దనం కిదు. దేవుణు బాణిఙ్‌ సాయం లొస్తు. మీరు ఎస్తివలెబా పార్దనం కినివలె బదకమ్‌దాన్‌ పార్దనం కిమాట్. పార్దనం డిఃస్మాట్. దేవుణు వందిఙ్‌ కేట ఆతి లోకుర్‌ విజెరె వందిఙ్‌ ఎస్తివలెబా పార్దనం కిదు. 19 నా వందిఙ్‌బా పార్దనం కిదు. నాను వర్గిని వలె నెగ్గి మాట నా వెయిదు దేవుణు సీని లెకెండ, ఎందనిఙ్‌ ఇహిఙ, సువార్తదు ముఙాలె డాఃఙితి మహి. గాని ఏలు దేవుణు తోరిసి నెస్‌పిస్తి గొప్ప సఙతిఙ్‌ వెల్లి తసి దయిరమ్‌దాన్‌ లోకురిఙ్‌ తోరిస్తెఙ్.

20 యా సువార్త వెహ్తెఙ్, వన్ని కబ్రు తనివన్ని లెకెండ్‌ యేసుక్రీస్తు నఙి ఏర్‌పాటు కిత్తాన్‌. దిని వందిఙె ఏలు నాను జెలిదు మన. అందెఙె నాను నెగ్రెండ దయిరమ్‌దాన్‌ వెహ్తెఙ్, మని లెకెండ్‌ వెహ్తెఙ్‌ నా వందిఙ్‌ పార్దనం కిదు. 21 మాటు ప్రేమ కిజిని మా తంబెరి ఆతి తుకికు, నా వందిఙ్‌ మిఙి విజు వెహ్నన్. నాను ఇనిక కిజిన, ఎలాగ మన ఇజి మీరు నెస్తెఙ్‌ నా వందిఙ్‌ వాండ్రు వెహ్నన్. వాండ్రు ప్రబు వందిఙ్‌ నమ్మకమ్‌దాన్‌ సేవ పణి కిజినికాన్. 22 మఙి జర్గిజిని దని వందిఙ్‌ మిఙి వెహ్తెఙ్, మిఙి దయిరం మాట వెహ్సి ఓదరిస్తెఙ్, దిని వందిఙె నాను వినిఙ్‌ మీ డగ్రు పోక్సిన. 23 మా బుబ్బ ఆతి దేవుణుని మా ప్రబు ఆతి యేసు క్రీస్తు, తంబెరిఙు ఆతి మీరు విజెరె, నిపాతిదాన్‌ మండ్రెఙ్‌ సాయం కిపిన్‌. మీరు మహి వరిఙ్‌ ప్రేమిసి మండ్రెఙ్‌ క్రీస్తుఙ్‌ నమ్మిజినె మండ్రెఙ్‌ సాయం కిపిన్‌. 24 కొస సిల్లెండ, మా ప్రబు ఆతి యేసు క్రీస్తుఙ్‌ ప్రేమిస్ని విజెరిఙ్‌ దేవుణు దయ దర్మం మనీద్.

పిలిప్పి

1

2

3

4

అపొస్తుడు ఆతి పవులు పిలిపియ పట్నమ్‌దు మని దేవుణు సఙమ్‌దిఙ్‌ రాస్తి ఉత్రం

నెల్వ కిబిస్నిక

అపొస్తుడు ఆతి పవులు పిలిపియ పట్నమ్‌దు మని దేవుణుదిఙ్‌ నమ్మిత్తి వరి సఙమ్‌దిఙ్‌ రాసిని ఉత్రమ్‌నె యాక. యా సఙం మొదొల్‌స్తికాన్‌ పవులునె. డగ్రు పది పంటెఙ్‌ వెనుక, సువార్త వెహ్సిని వందిఙ్‌ పవులు జెలిదు మహివలె, యా సఙమ్‌దికార్‌ వన్నిఙ్‌ ఎత్తు కితారె, వరి లొఇ మని ఎపప్రొదితుఙ్‌ వన్నిఙ్‌ తోడుః కిని వందిఙ్‌ పోక్సినార్. పవులుఙ్‌ సాయమ్‌బా వన్ని వెట పోక్సినార్. వారు కితి యా నెగ్గి పణి వందిఙ్‌ వరిఙ్‌ వందనమ్‌కు వెహ్సి రాసిని ఉత్రమ్‌నె యాక. నిజమాతి సర్‌ద యేసుక్రీస్తు బాణిఙె వానాద్‌ ఇజి వెహ్సి వరిఙ్‌ దయ్‌రం కిబిసినాన్.

1

1 క్రీస్తు యేసు పణిమనిసి ఆతి పవులు ఇని నాను రాసిని ఉత్రం. క్రీస్తు యేసు పణిమనిసి ఆతి తిమోతి నా వెట మనాన్. పిలిపియ పట్నమ్‌దు మని క్రీస్తు యేసు వెట కూడిఃతి మని దేవుణుదిఙ్‌ కేట ఆతి విజెరిఙ్, మరి సఙం నడిఃపిస్ని పాస్టర్‌ఙ, సఙ పెద్దల్‌ఙ, రాసినిక. 2 బుబ్బ ఆతి దేవుణు ని ప్రబు ఆతి యేసు క్రీస్తు దయా దర్మమ్‌దాన్‌ మీరు నిపాతిదాన్‌ మండ్రెఙ్‌ సాయం కిపిర్.

పవులు కిని పార్దనం

3 నాను ఎస్తివలెబా, మిఙి ఎత్తు కినివలె, నా దేవుణుదిఙ్‌ మీ వందిఙ్‌ వందనమ్‌కు వెహ్సిన. 4-5 మీరు సువార్త వెంజి, నమ్మిత్తి దినందాన్‌ మొదొల్సి ఏలుదాక, సువార్త సాటిస్ని వందిఙ్‌ మీరు నా వెట జత కూడిఃతి మనిదెర్. అందెఙె మీ విజెరె వందిఙ్‌ నాను పార్దనం కినివలె, నాను సర్‌దదాన్‌ పార్దనం కిజిన. 6 మరి, మీ మన్సుదు నెగ్గి పణి మొదొలస్తి దేవుణు, క్రీస్తు యేసు వాని రోజుదు అయాక పూర్తి ఆనిదాక, వాండ్రు నడిఃపిసినె మంజినాన్. యా సఙతి, నాను అనుమానం సిల్లెండ పూర్తి నమ్మిజిన.

7 మిఙి నాను నండొ పెమిస్న. అందెఙె మీ విజెరె వందిఙ్‌ యా లెకెండ్‌ నాను ఒడ్ఃబిదెఙ్‌ తగ్నికాదె. ఎందనిఙ్‌ ఇహిఙ, నాను జెలిదు మనివలెబా, సువార్తదిఙ్‌ విరోదం ఆతికెఙ్‌ వెహ్ని వరిఙ్‌ నెగ్రెండ మర్‌జి వెహ్సి, అయా సువార్త నిజం ఇజి లోకురిఙ్‌ వెహ్సి తోరిస్ని వలెబా, దేవుణు నఙి సితి యా గొప్ప పణిదు మీరు విజెరె నా వెట కూడిఃతి మనిదెర్. 8 క్రీస్తు యేసు మిఙి ప్రేమిసిని వజనె, నానుబా మిఙి ప్రేమిస్న. మిఙి విజెరిఙ్‌ నండొ ఎత్తు కిజిన యాక నిజం ఇని దనిఙ్‌ దేవుణునె సాక్సి. 9-11 నాను ఈహునె మీ వందిఙ్‌ పార్దనం కిజిన ఇనిక వాతిఙ్‌బా, మీరు ఒరెన్‌ మరి ఒరెన్‌ వన్నిఙ్‌ నెగ్రెండ లావు ప్రేమిసి మండ్రెఙ్‌ ఇజి పూర్తి నెస్తెఙ్‌ ఇజి, మరి, ఇనిక వాతిఙ్‌బా, నెగ్గికెఙ్‌ ఇని ఇనికెఙ్, సెఇకెఙ్‌ ఇని ఇనికెఙ్‌ ఇజి మీరు పూర్తి నెస్తెఙ్‌ ఇజి నాను పార్దనం కిజిన. నాను ఎందనిఙ్‌ ఈహు పార్దనం కిజిన ఇహిఙ, క్రీస్తు వాని రోజుదాక నెగ్గిక ఇనిక ఇజి టెట నెసి మీరు ఇని పాపం సిల్లెండ, ఇని నింద సిల్లెండ నెగ్రెండ మండ్రెఙ్. మరి, యేసు క్రీస్తు సత్తుదాన్‌ మీ బత్కు విజు పలితం వాని లెకెండ్‌ నీతి నిజయితిదాన్‌ మంజిని వందిఙ్‌ నాను ఈహు పార్దనం కిజిన. నాను యా లెకెండ్‌ పార్దనం కిజిన, ఎందనిఙ్‌ ఇహిఙ, మీ బత్కు సుడ్ఃజి లోకుర్‌ దేవుణుదిఙ్‌ గనం సీదెఙ్, పొగిడిఃదెఙ్.

పవులు జెలిదు మనిక సువార్త సాటె ఆని వందిఙ్‌ నెగెద్‌

12 తంబెరిఙాండె, నఙి వాతి బాదెఙ్‌ విజు, మరి నండొ లోకుర్‌ సువార్త విని వందిఙ్‌ పణిదిఙ్‌ వాతాద్‌ ఇజి మీరు నెస్తెఙ్‌ ఇజి నాను కోరిజిన. 13 అందెఙె, క్రీస్తు వందిఙ్‌ సువార్త వెహ్సిని వందిఙ్‌నె తొహె ఆత మన ఇజి రాజు ఇండ్రొ మని జమనుఙు విజెరెని మరి పట్నమ్‌ది లోకుర్‌ విజెరె ఏలు నెస్త మనార్. 14 మరి నాను తొహె ఆతి మనిఙ్, నమ్మిత్తి తంబెరిఙా లొఇ నండొడార్‌ దయ్‌రమ్‌దాన్‌ తియెల్‌ సిల్లెండ దేవుణు మాట వెహ్సినార్. ఎందనిఙ్‌ ఇహిఙ, నాను జెలిదు మహివలె, ప్రబు ఎలాగ నఙి సాయం కితాన్‌ ఇజి వారు సుడ్‌తార్. అందెఙె, వారు ప్రబు ముస్కు నండొ నమకం ఇట్తా మనార్. 15-17 నిజమె, సెగొండార్‌ నా ముస్కు గోస ఆజినార్. గొడుబెఙ్‌ ఆజినార్. అందెఙె వారు క్రీస్తు వందిఙ్‌ వెహ్సినార్. వీరు నెగ్గి మన్సుదాన్‌ ఆఏండ, పవులు ముస్కు మాపు పెరికాప్‌ ఇజి పొఙె ఆని వందిఙె క్రీస్తు వందిఙ్‌ వెహ్సినార్. ఈహు కితిఙ, నాను జెలిదు మనివలె, మరి నండొ బాదెఙ్‌ నఙి వానె ఇజి వారు ఒడ్ఃబిజినార్. గాని మరి సెగొండార్‌ నెగ్గి బుద్దిదాన్‌ వెహ్సినార్. వీరు నఙి ప్రెమిసినార్. సువార్తదిఙ్‌ ఎద్రిస్ని వరిఙ్, మర్‌జి వెహ్సి నిజం ఇజి తోరిస్తెఙ్‌ దేవుణు నఙి ఏర్‌పాటు కిత మనాన్‌ ఇజి వీరు నెసినార్. అందెఙె వీరు నెగ్గి బుద్దిదాన్‌ వెహ్సినార్. 18 వారు నా వందిఙ్‌ ఇనిక ఒడ్ఃబితిఙ్‌బా, ఇనిక కిదెఙ్‌ సుడ్ఃతిఙ్‌బా నఙి ఇని తియెల్‌ సిల్లెద్‌. నెగ్గి బుద్దిదాన్‌ ఆతిఙ్‌బా, సెఇ బుద్దిదాన్‌ఆతిఙ్‌బా, ఎలాగ ఆతిఙ్‌బా, క్రీస్తు వందిఙ్‌ వెహె ఆజినె. అయాకదె ముకెలం. దని వందిఙ్‌ నాను సర్‌ద ఆజిన.

19 మరి, సర్‌ద ఆజినె మంజిన. ఎందనిఙ్‌ ఇహిఙ, మీ పార్దనమ్‌దాన్, యేసు క్రీస్తు నఙి సితి దేవుణు ఆత్మ సాయమ్‌దాన్, నఙి ఏలు వాతి యా బాదెఙ్‌ విజు, ఆకార్‌దు, నా విడుఃదల వందిఙ్‌నె వాతె ఇజి నాను నెసిన. 20 నాను ఇని దని లొఇబా సిగు ఆఏండ మండ్రెఙ్‌ ఇజినె నాను నండొ ఎద్రు సుడ్ఃజి ఆస ఆనిక. గాని ఎస్తివలెబా నాను కితి లెకెండ్, ఏలుబా నండొ దయ్‌రమ్‌దాన్‌ క్రీస్తు గొప్ప పెరికాన్‌ ఇజి తోరిస్న. ఎందనిఙ్‌ ఇహిఙ, నాను సాతిఙ్‌బా, బత్కితిఙ్‌బా క్రీస్తు గొప్ప పెరికాన్‌ ఇజి నాను కిజిని విజు పణిఙాణిఙ్‌ నాను తోరిస్న. 21 అందెఙె నాను బత్కిజిన ఇహిఙ క్రీస్తు వందిఙె. నాను సాతిఙ నఙి లాబం. ఎందనిఙ్‌ ఇహిఙ, అయావలె నాను క్రీస్తు వెటనె మంజినలె. 22-23 గాని నాను బత్కిజి మహిఙ, క్రీస్తు వందిఙ్‌ పలితం వాని పణి కిదెఙ్‌ అట్న. అయావలె ఇనిక నాను కోరిదెఙ్‌? సాదెఙ్‌నా, బత్కిదెఙ్‌నా? నాను నెస్‌ఎ. నాను రుండి వన్కాఙ్‌ గుపె ఆజిన. యా లోకం డిఃసి క్రీస్తు వెట మండ్రెఙ్‌ ఇజినె నా ఆస. ఎందనిఙ్‌ ఇహిఙ అయాకదె నఙి ఒదె నెగెద్. 24-25 గాని నాను బత్కిజినిక, మిఙి గొప్ప అవుసరం. యాక నాను పూర్తి నెసిన. అందెఙె, నాను మంజి మీ విజెరె వెట కూడ్ఃజి మండ్రెఙ్‌ వలె ఇజి నెసిన. ఎందనిఙ్‌ ఇహిఙ, అయావలె, మీరు క్రీస్తుఙ్‌ నెగ్రెండ నమ్మిజి మండ్రెఙ్‌ సాయం కిని వందిఙ్‌ నాను అట్న. అయాలెకెండ్‌ మీరు నెగ్రెండ నమ్మిజినిఙ్‌ మీరు సర్‌ద ఆనిదెర్. 26 అందెఙె, నాను మీ వెట మరి కూడ్నివలె, క్రీస్తు మరి నఙి మీ నడిఃమి తపిస్తాన్‌ ఇని దని వందిఙ్‌ క్రీస్తుయేసుఙ్‌ పొగిడిఃనిదెర్లె.

27 ఇనిక ఆతిఙ్‌బా, క్రీస్తు వందిఙ్‌ వెహ్సిని సువార్తదు మని దనిఙ్‌ తగ్ని వజ నడిదు. ఎందనిఙ్‌ ఇహిఙ, నాను మీ డగ్రు వాజి, మిఙి సుడ్ఃతిఙ్‌బా, సిలిఙ రెఎండ మీ వందిఙ్‌ వెహిఙ్‌బా, మీరు విజిదెరె సువార్తదు వెహ్సిని నమకం వందిఙ్‌ ఉండ్రె మన్సు కల్గిజి ఉండ్రె ఉదెసమ్‌దాన్‌ ఉండ్రె ఆజి నెగ్రెండ నిల్నిదెర్లె ఇజి నాను నెస్నాలె. 28 మరి, మిఙి ఎద్రిస్ని వరిఙ్, ఇని దని లొఇ మీరు తియెల్‌ ఆఇదెర్ ‌ఇజి నాను నెస్నాలె. యాక దేవుణు వరిఙ్‌ నాసనం కినాన్‌ ఇని దనిఙ్‌ నెగ్గి రుజుప్‌ ఆనాద్. గాని దేవుణు మిఙి ఎల్లకాలం రక్సిస్నాన్‌లె ఇని దనిఙ్‌బా రుజుప్‌ ఆనాద్. దేవుణునె యాకెఙ్‌ విజు కినాన్. 29 క్రీస్తుఙ్‌ నమ్మిదెఙ్‌నె ఆఏండ, వన్ని వందిఙ్‌ కస్టమ్‌కు ఓరిస్తెఙ్‌బా దేవుణు మిఙి అక్కు సిత మనాన్. 30 అందెఙె సువార్తదిఙ్‌ విరోదం ఆతికెఙ్‌ వెహ్నివరిఙ్‌ ఎద్రిస్తెఙ్‌ కస్టబడిఃజి దనిఙ్‌ మాటు ఉండ్రె ఆతాట్. నాను ముఙాలె, పిలిప్పియదు మహివలె ఎద్రిస్తెఙ్‌ కస్టబడిఃతిక మీరు సుడ్ఃతిదెర్. ఏలుబా కస్టబాడిఃజినిక వెంజినిదెర్.

2

1 క్రీస్తు వెట కూడిఃతి మనిఙ్, మీ బత్కుదు దయ్‌రం మనాద్‌ గదె? క్రీస్తు మిఙి ప్రేమిసిని ప్రేమదాన్‌ మిఙి నిపాతి కల్గిత మనాద్‌గదె? దేవుణు ఆత్మ వెట మిఙి సమందం మనాద్‌ గదె? క్రీస్తు మీ వందిఙ్‌ పాణం నొత మనాన్‌గదె? 2 ఆహె మహిఙ, మీరు ఉండ్రె లెకెండ్‌ ఒడ్ఃబిజి, ఒరెన్‌ మరి ఒరెన్‌ వన్నిఙ్‌ ప్రేమిసి, ఉండ్రె మన్సుదాన్, ఉండ్రె ఉదెసమ్‌దాన్‌ మంజి, నా సర్‌ద పూర్తి కిదు. 3 సొంత ఇస్టం వందిఙ్‌ ఆఏండ, కితి దని వందిఙ్‌ నాను కిత ఇజి పొఙె ఆఏండ, ఇనికబా కిదెఙ్ గాని, మహికార్‌ నఙి ఇంక పెరికార్‌ ఇజి ఒడిఃబిజి, తగిజి మండ్రెఙ్. 4 మీ లొఇ విజిదెరెబా, మీ సొంత పణిఙె తొఎండ, మహి వరిఙ్‌ సాయం కిదెఙ్‌బా సుడ్ఃదెఙ్‌ వలె. 5 క్రీస్తుయేసుఙ్‌ మహి యా మన్సునె మిఙిబా మండ్రెఙ్‌.

6 వాండ్రు ఎస్తివలెబా దేవుణు ననికాన్‌ ఆతిఙ్‌బా, దేవుణు వెట సమానం ఆతికాన్‌ ఇజి, అయా అక్కు మండ్రెఙ్‌ వలె ఇజి పటుతల కిఎతాన్. 7 గాని వాండ్రు వన్ని మన్సుదాన్, అయాక విజు డిస్తాండ్రె, ఒరెన్‌ పణి కిని వన్ని లెకెండ్‌ ఒడ్ఃబిజి, లోకు ఆతాన్. 8 వాండ్రు ఒరెన్‌ లోకు ఆతండ్రె, వన్నిఙ్‌ వాండ్రె తగె ఆతాన్. వాండ్రు దేవుణుదిఙ్‌ లొఙితాండ్రె, సాదెఙ్‌బా వన్నిఙ్‌ వాండ్రె ఒపజెపె ఆతాన్. గొప్ప సిగుదాన్‌ కూడిఃతి మని సిలువాదు సాని సావు సాదెఙ్‌బా వన్నిఙ్‌ వాండ్రె ఒపజెపె ఆతాన్. 9 అందెఙె దేవుణు వన్నిఙ్‌ గొప్ప పెరికాన్‌ కితాండ్రె, మహి విజు పెర్కు ముస్కు గొప్ప పేరు సితాన్.

10-11 దేవుణు యా లెకెండ్‌సితాన్. ఎందనిఙ్‌ ఇహిఙ, పరలోకమ్‌దు మనికెఙ్‌ విజు, బూమి ముస్కు మనికెఙ్‌ విజు సాతికార్‌ని మరి తోర్‌ఇకెఙ్‌ విజు యేసు పేరుదు ముణుకుఙ్‌ ఊర్‌జి మాడిఃస్తెఙ్. విజు యేసుక్రీస్తు ప్రబు ఇజి వరి వెయ్‌దాన్‌ ఒప్పుకొండెఙ్. అయ లెకెండ్‌ బుబ్బ ఆతి దేవుణుదిఙ్‌ గొప్ప గనం సీజినార్.

12 అందెఙె నాను ప్రేమిసినికిదెరా, దేవుణు రక్సిస్తి లోకుర్‌ కిదెఙ్‌ తగ్ని పణిఙ్, మీ లొఇ ఒరెన్‌ ఒరెన్‌ తియెల్‌దాన్‌ వణుకుదాన్‌ కిదెఙ్‌ నండొ కస్టపడిఃదెఙ్. ఎస్తివలెబా, మీరు నా మాట వెంజి లొఙితిదెర్. నాను మీ వెట మనివలెనె ఆఏండ, మీ వెట ఏలు సిలివలె, మరి ఒదె అయాక కిదెఙ్ ‌కస్టబాడిఃదు. 13 మీరు అయాక కిదెఙ్‌ అట్నిదెర్. ఎందనిఙ్‌ ఇహిఙ, దేవుణుదిఙ్‌ ఇస్టం కితి పణిఙ్, కిదెఙ్‌ ఇజి మీ లొఇ ఆస పుటిస్నికాన్‌ దేవుణునె. అయాక కిదెఙ్‌ సాయం కినికాన్‌బా దేవుణునె.

14-15 మీరు విజు పణిఙ్, ఒరెన్‌ వన్నిఙ్‌ మొరొ ఆఏండ, జటిఙ్‌ ఆఏండ కిదెఙ్. ఎందనిఙ్‌ ఇహిఙ, మీరు మూర్కమ్‌ది వరి నడిఃమి, సెఇవరి నడిఃమి బత్కినివలె, నిందెఙ్‌ సిల్లెండ, పాపం సిల్లెండ, ఇని తపు సిలి దేవుణు కొడొఃర్‌ ఇజి తోరె ఆదెఙ్. మీరు నని వరి నడిఃమి మంజి, బత్కు సీని మాట మీరు నెస్‌పిస్నివలె, ఆగాసమ్‌దు సుక్కెఙ్‌ ఎలాగ జాయి సీజినానో, అయా లెకెండ్‌ మీరుబా మనిదెర్. 16 మీరు యా లెకెండ్‌ మహిఙ, క్రీస్తు వాని దినమ్‌దు నాను గెలస్తి వన్నిలెకెండ్‌ సర్‌ద ఆదెఙ్‌ అట్న. ఎందనిఙ్‌ ఇహిఙ, నాను మీ నడిఃమి కస్ట బాడిఃజి కితి పణి, ఎందనిఙ్‌ పణిదిఙ్‌ రెఎండ ఆఎతాద్‌ ఇజి మీ బత్కు రుజుప్‌ కినాద్. 17 మీరు సువార్త నమ్మిత్తివలె, మీ బత్కు దేవుణుదిఙ్‌ సితిదెర్. ఒరెన్‌ పుజెరి, దేవుణుదిఙ్‌ పూజ సీనివలె, పూజ సీని దని ముస్కు ద్రాక్స పట్కు రసం వాక్తి లెకెండ్, రోమ అతికారిఙు నఙి సప్తిఙ, నా నల మీ పూజ ముస్కు వాక్ని లెకెండ్‌ ఆనాద్. అయ లెకెండ్‌ జర్గితిఙ, నాను సర్‌ద ఆజిన. మీ విజెరె వెట సర్‌ద ఆజిన. 18 అయాలెకెండ్‌ మీరు విజిదెరెబా నా వెట నండొ సర్‌ద ఆదు.

తిమోతిని ఎపప్రొదితు

19 తిమోతిఙ్‌ మీ డగ్రు బేగి పోక్తెఙ్‌ ప్రబు ఆతి యేసు నఙి తప్‌ఎండ సాయం కినాన్‌ ఇజి నాను ఆస ఆజిన. వాండ్రు నా వందిఙ్‌ వెహ్సి, మిఙి సర్‌ద కిబిస్నాన్. అయ లెకెండ్‌ వాండ్రు మర్‌జి వాజి మీ వందిఙ్‌ వెహ్తిఙ, నాను సర్‌ద ఆన. అందెఙె తిమోతిఙ్‌ మీ డగ్రు బేగి పోక్సిన. 20 మీరు నెగ్రెండ మండ్రెఙ్‌ ఇజి నిజం ఆస ఆజినికాన్‌ వీండ్రె. మీ వందిఙ్‌ వినిఙ్‌ మని ఆస ననికాన్‌ మరి ఎయెన్‌బా నా డగ్రు సిలెన్. 21 మహికార్‌ విజెరె, వరిఙ్‌ ఇస్టం ఆతి సొంత పణిఙె సుడ్ఃజినార్. గాని యేసు క్రీస్తుఙ్‌ ఇస్టం ఆతికెఙ్‌ తొఎర్. 22 గాని, తిమోతి నమ్మకమ్‌దాన్‌ ప్రబుఙ్‌ సేవ కిజి నెగ్గికాన్‌ ఇజి రుజుప్‌ కితిక మీరు నెస్నిదెర్. అప్పొసి వెట మరిసి ఎలాగ కూడ్జి పణి కినాండ్రొ, అయాలెకెండ్‌ సువార్త నండొ లోకుర్‌ విని వందిఙ్‌ నా వెట కూడ్జి సాటిస్తాన్. 23 అందెఙె, ఇబ్బె నఙి జర్గిదెఙ్‌ మనిక ఎలాగ జర్గినాద్‌ ఇజి నెస్తిఙ, వెటనె నాను వినిఙ్‌ మీ డగ్రు పోక్తెఙ్‌ ఇజి నాను ఆస ఆజిన. 24 నానుబా బేగి మీ డగ్రు వాదెఙ్‌ ప్రబు నఙి తప్‌ఎండ సాయం కినాన్‌ ఇజి నాను నమ్మిజిన.

25 ఎపప్రొదితుఙ్‌ మీ డగ్రు మర్‌జి పోక్తెఙ్‌ వలె ఇజి నాను బాగ ఎత్తు కిజిన. వాండ్రు నా తంబెరి ననికాన్. నా వెట జత కూడ్ఃజి పణి కినికాన్. క్రీస్తు వందిఙ్‌ నా వెట కూడ్ఃజి నండొ కస్టబాడిఃజినాన్. నఙి అవ్‌సరం మనివలె తోడుః మంజి సాయం కిదెఙ్‌ మీరు నా డగ్రు పోక్తికాన్. 26 నాను వన్నిఙ్‌ మీ డగ్రు మర్‌జి పోక్సిన. ఎందనిఙ్‌ ఇహిఙ, వాండ్రు మిఙి విజెరిఙ్‌ నండొ ఎత్తు కిజినాన్. వన్నిఙ్‌ జబ్బు వాతాద్‌ ఇని మాట మీరు విహిదెర్‌ ఇజి నెస్తాండ్రె, మీరు వెహిదెర్‌ ఇజి నండొ బాద ఆజినాన్. 27 నిజమె, వాండ్రు నండొ కస్టం అర్సి సావు బత్కు ఆతాన్. గాని దేవుణు వన్ని ముస్కు కనికారం తోరిస్తాన్. వన్నిఙె ఆఏండ, నా ముస్కు బా కనికారం తోరిస్తాన్. వన్ని జబ్బు వందిఙ్‌ దుకం ఆతి దని ముస్కు వన్ని సావు వందిఙ్‌బా దుకం ఆఏండ మంజిని వందిఙ్‌ నా ముస్కు కనికారం తోరిస్తాన్. వన్నిఙ్‌ నెగెణ్‌ కితాన్‌ 28 అందెఙె, మీరు వన్నిఙ్‌ మరి సుడ్ఃజి సర్‌ద ఆని వందిఙ్, నఙి మని దుకం తకు ఆని వందిఙ్‌ గజి బిజి పోక్తెఙ్‌ ఇజి ఒదె ఆస ఆజిన. 29-30 అందెఙె, ప్రబు వెట కూడిఃతి మని వినిఙ్‌ నండొ సర్‌దదాన్‌ డగ్రు కిదు. వాండ్రు క్రీస్తుఙ్‌ సేవ కిని వందిఙ్‌ సావు బత్కు ఆతాన్. మీరు నా వందిఙ్‌ కిదెఙ్‌ అట్‌ఇతి సాయం కిదెఙ్, వాండ్రు వన్ని పాణం సీదెఙ్‌బా గుసె ఆఏండ కితాన్. అందెఙె వినిఙ్‌ గవ్‌రం సీదు. విని నని వరిఙ్‌బా గవ్‌రం సీదు.

3

1 ఆకార్‌దు, నా తంబెరిఙాండె, ప్రబు వెట మీరు కూడిఃతి మనిదెర్. అందెఙె, మీరు సర్‌ద ఆజినె మండ్రు. నాను ముఙాలె సెగొండార్‌ సెఇ వరి వందిఙ్‌ వెహ్త మన. అయా సఙతిఙ్‌నె మరి మరి రాస్తిఙ్‌బా నాను వంద్‌ఎ. అయాక మిఙి మొసెం కిని వరి బాణిఙ్‌ తప్రిస్నాద్.

2 వెరి నుకుడిఃఙ పోలితి వరి వరిఙ్‌ జాగ్రత మండ్రు. వారు నండొ సెఇ పణిఙ్‌ కినికార్. దేవుణుదిఙ్‌ నమ్మితి లోకు ఆని వందిఙ్‌ మొగకొడొఃర్‌ సునతి కిబె ఆదెఙ్‌ వలె ఇజి వారు కసితం వెహ్సినార్. అయాక నిజం ఆఎద్. వారు పణిదిఙ్‌ రెఎండ ఒడొఃల్‌ కొయ్‌జినార్. అందెఙె వరి వందిఙ్‌ జాగ్రత మండ్రు. 3 నాను ఆహె వెహ్సిన. ఎందనిఙ్‌ ఇహిఙ, నిజమాతి సునతి కిబె ఆతికాట్‌ మాటె. వారు ఆఎర్. ఇహిఙ, దేవుణుదిఙ్‌ నిజమాతి లోకుర్‌ మాటె. దేవుణు ఆత్మదాన్‌నె, మాటు దేవుణుదిఙ్‌ పొగిడిఃజి మాడిఃసినాట్. క్రీస్తు యేసు మా వందిఙ్‌ కితి దని వందిఙ్‌ సర్‌ద ఆజినాట్. సునతి ముస్కు ఆఎద్, మా నమకం సునతి కితిఙ, దేవుణు కొడొఃర్‌ ఆదెఙ్‌ ఆనాద్‌ ఇజి నమ్మిఎట్. 4 అహిఙ, యా లెకెండ్‌ మని సఙతిఙ ముస్కు ఒరెన్‌ వన్నిఙ్‌ నమకం ఇడ్‌దెఙ్‌ ఆనాద్‌ ఇహిఙ, మహి వరిఙ్‌ ఇంక నండొ వెహ్తెఙ్‌ అట్నికాన్‌ నానె. దేవుణు కొడొః ఆదెఙ్‌ యా లెకెండ్‌ మని సఙతిఙ కిదెఙ్‌ ఆనాద్‌ ఇజి ఎయెన్‌బా ఒడ్ఃబితిఙ, వన్ని ముస్కు మరి ఒదె వెహ్తెఙ్‌ అట్నికాన్‌ నానె. 5 ఎందనిఙ్‌ ఇహిఙ, నాను పుట్సి ఎనిమిది రోస్కాఙె నఙి సునతి కిత్తార్‌. నాను ఇస్రాఏలు జాతిదిదు మని బెనియమిను తెగ్గదు పుట్తికాన్. నా అనిగొగొర్‌ విజెరె ఎబ్రివారు. నానుబా పూర్తి ఎబ్రి వాండ్రునె. నాను పరిసయ వాండ్రు. దేవుణు మోసెఙ్‌ సితి రూలుఙ్‌ నాను పూర్తి లొఙిత. 6 యా లెకెండ్‌ కినిక దేవుణుదిఙ్‌ ఇస్టం ఆతికాదెసు ఇజి ఒడిఃబిజి, క్రీస్తు ముస్కు నమకం ఇట్తి వరిఙ్‌ నాను నండొ బాదెఙ్‌ కితికాన్. మోసెఙ్‌ సితి రూలుఙ లొఙిజి, ఒరెన్, నీతి నిజాయితి మనికాన్‌ ఇజి తోరె ఆదెఙ్‌ అట్‌తిఙ, వన్ని లెకెండ్‌ నానుబా తోరె ఆదెఙ్‌ అట్న. ఎందనిఙ్‌ ఇహిఙ, రూలుఙ లొఇ ఇనికబా తప్‌ఎత.

7 నఙి లాబం వానిక ఇజి ఒడిఃబితి యా సఙతిఙ్‌ విజు, పణిదిఙ్‌ రెఇక ఇజి నాను డిఃస్త సిత. క్రీస్తుఙ్‌ నెస్ని వందిఙె డిఃస్త సిత. 8-9 అయాకదె ఆఏండ, నాను ముఙాలె కిజి మహి విజు సఙతిఙ్‌ పణిదిఙ్‌ రెఇక ఇజి నాను ఒడిఃబిజిన. క్రీస్తు యేసుఙ్‌ నెసినికాదె విజు వన్కా ముస్కు గొప్ప విలువ మనిక. క్రీస్తు యేసుఙ్‌ నెస్ని వందిఙె యా సఙతిఙ్‌ విజు పణిదిఙ్‌ రఇక ఇజి డిఃస్త సిత. నాను క్రీస్తు వెట కూడ్ఃజి మంజిని వందిఙ్, మరి, నాను పూర్తి క్రీస్తుయేసు వాండ్రు ఆని వందిఙ్‌ నాను అయాకెఙ్‌ విజు గుమమ్‌ది కసర ఇజి నాను ఒడిఃబిజిన. దేవుణు మోసెఙ్‌ సితి రూలుదు మనికెఙ్‌ లొఙిజినిఙ్‌ ఆఏద్‌ నాను నీతి నిజాయితి మనికాన్‌ ఆతిక. నాను క్రీస్తుయేసు ముస్కు నమకం ఇడ్తిఙ్‌నె, దేవుణు నఙి నీతి నిజాయితి మనికాన్‌ ఇజి కూక్తాన్.

10-11 నాను క్రీస్తుఙ్‌ పూర్తి నెస్తెఙ్‌ ఇజినె నాను మరి మరి కోరిజిన. ముకెలం, వాండ్రు సావుదాన్‌ నిఙితి వలె, దేవుణు వన్నిఙ్‌ సితి సత్తు నఙిబా కావాలి ఇజి నాను కోరిజిన. వాండ్రు నా వందిఙ్‌ కస్టమ్‌కు ఓరిస్తి లెకెండ్‌ నాను వన్నివందిఙ్‌ కస్టమ్‌కు ఓరిసి వన్ని వెట కూడ్ఃజి మండ్రెఙ్‌ ఇజి నాను కోరిజిన. వాండ్రు నా వందిఙ్‌ సాతి లెకెండ్‌ నాను వన్ని వందిఙ్‌ సాదెఙ్‌ ఇజి కోరిజిన. నాను సాతి వెనుక మర్‌జి బత్కిని బత్కు ఎలాగ్‌బా నఙి దొహ్కిద్‌ ఇజినె నాను అయా లెకెండ్‌ కోరిజిన.

12 నాను క్రీస్తు లెకెండ్‌ పూర్తి ఆత ఇజి నాను వెహ్‌ఎ. ఇహిఙ, దేవుణుదిఙ్‌ ఇస్టం ఆతి వజ నాను పూర్తి ఆతమన ఇజి వెహ్‌ఎ. గాని క్రీస్తుయేసు నఙి కూక్తివలె, నాను ఎలాగ మండ్రెఙ్‌ ఇజి వాండ్రు కోరిత మనాండ్రొ, దని వందిఙ్‌ నాను కస్టబడిఃజిన.

13 తంబెరిఙాండె, క్రీస్తు లెకెండ్‌ నాను పూర్తి ఆత ఇజి నాను వెహ్‌ఎ. గాని ఉండ్రి సఙతి నాను కిజిన. నాను ముఙాలె కిజి మహి వన్కాఙ్‌ పోసి, నాను బత్కిజిని బత్కు అంతు క్రీస్తు లెకెండ్‌ మండ్రెఙ్‌ ఇజి నాను సుడ్ఃజి కస్టబాడిఃజిన. 14 అందెఙె దేవుణు నఙి పరలోకమ్‌దు కూక్సి సీని ఇనాయం లొస్ని నా గురి వందిఙ్, నాను కస్ట బాడిఃజిన. ఎందనిఙ్‌ ఇహిఙ, క్రీస్తుయేసు ముస్కు నాను నమకం ఇట్తా మన. 15 అందెఙె, నమకమ్‌దు పూర్తి పిరీతి మాటు విజెటె, ముఙాలె వెహ్తి వజ మండ్రెఙ్‌ ఇజి, ఉండ్రె మన్సు మండ్రెఙ్. గాని ముఙాలె వెహ్తి ఇని దని లొఇబా మిఙి మరి ఉండ్రి మన్సు మహిఙ, దేవుణు అయాకబా మిఙి వెహ్సి తోరిస్నాన్. 16 దేవుణు మిఙి వెహ్సి తోరిస్తి వజ మాటు మండ్రెఙ్‌ ఇనికాదె ముకెలం ఆతిక. 17 తంబెరిఙాండె, మీరు విజిదెరె, నఙి సుడ్ఃజి నడిఃదు. మాపు నడిఃతి వజ నడిఃజిని వరిఙ్‌ సుడ్ఃజి మీరు నడిఃదు. 18 ఎందనిఙ్‌ ఇహిఙ, నండొండార్‌ నమ్మిత్తికాప్‌ ఇజి వెహె ఆనికార్, క్రీస్తు సిలువాదు సాతి ఉదెసమ్‌దిఙ్‌ పడిఃఎండ మనార్‌ ఇజి వరి బత్కుదాన్‌ తోరిసినాద్. నిని వరి వందిఙ్‌ నాను ముఙాలె మిఙి నండొ సుట్కు వెహ్త మన. ఏలు వరి వందిఙ్‌ నాను వెహ్ని వలె, అడఃబాజినె వెహ్సిన. 19 దేవుణు వరిఙ్‌ నాసనం కినాన్. వారు ఒడొఃల్‌ది ఆస వందిఙె బత్కిజినార్. దేవుణుదిఙ్‌ సర్ద కిబిస్తెఙ్‌ బత్కిఎర్. సిగు తపిస్ని పణిఙె వారు కిజినార్. వన్కా లొఇనె సర్‌ద ఆజినార్. యా లోకమ్‌ది పణి కిదెఙె వారు ఎత్తు కినార్. 20 గాని మాటు పరలోకమ్‌దు మనికాట్. అబెణిఙ్‌ వాని, మఙి రక్సిస్ని వన్నిఙ్‌ మాటు ఎద్రు సుడ్ఃజినాట్. వాండ్రు ప్రబు ఆతి యేసు క్రీస్తు. 21 వాండ్రు మర్‌జి వానివలె, మా సత్తు సిలి సబ్‌జి సొని ఒడొఃల్‌దిఙ్, వన్ని సత్తు మని సబ్‌ఇ ఒడొఃల్‌ లెకెండ్‌ కినాన్. విజు వన్కాఙ్‌ అతికారం కిని వన్ని గొప్ప సత్తుదాన్, వాండ్రు యా లెకెండ్‌ మా ఒడొఃల్‌దిఙ్‌ కినాన్.

4

1 అందెఙె నా తంబెరిఙాండె, ముఙాలె నాను నెస్‌పిస్తి దని వజ మీరు ప్రబు ముస్కు మని నమకం డిఃస్‌ఎండనె మండ్రు. మీరు నా లెకెండ్‌ దేవుణుదిఙ్‌ నమ్మిత్తికిదెర్. మీరు నఙి నండొ ఇస్టం ఆతికిదెర్. మీ వెట మండ్రెఙ్‌ నాను నండొ ఆస ఆజిన. మీరె నఙి నండొ సర్‌ద కిబిస్నికిదెర్, నఙి నెగ్గి పేరు తపిస్నికిదెర్. 2 ఓ యువొదియ సుంటుకె మీరు కూడ్ఃజి పాడ్ఃజి మండ్రు ఇజి నాను మిఙి బతిమాల్జిన. ఎందనిఙ్‌ ఇహిఙ, మీరు ప్రబు లోకు. 3 మరి, నా వెట సేవ పణి కినికి, నీను నమ్మిదెఙ్‌ తగ్నికి. నీను యా బొదెక్‌ కూడ్ఃజి పాడ్ఃజి మంజిని లెకెండ్‌ వెహ్‌అ ఇజి నాను నిఙి వెహ్సిన. ఎందనిఙ్‌ ఇహిఙ, క్రీస్తు వందిఙ్‌ సువార్త సాటిస్తెఙ్‌ నా వెట నండొ కస్టబాడిఃతె. మరి, క్లెమెంతు వెట, నా వెట జత పణి కిని మహి వరి వెటబా కూడ్ఃజి సువార్త సాటిస్తెఙ్‌ అవికు నండొ కస్టబాడిఃతె. ఎలాకాలం దేవుణు వెట బత్కిని వరి పేర్కు రాసి ఇడ్జిని పుస్తకమ్‌దు వాండ్రు వన్కా పేర్కు రాస్త మనాన్.

4 ఎస్తివలెబా మీరు సర్‌ద ఆదు. ఎందనిఙ్‌ ఇహిఙ, మీరు ప్రబు లోకుర్. నాను మరిబా వెహ్సిన, సర్‌ద ఆదు. 5 మీరు విజెరె వెట సార్లిదాన్‌ మంజిన ఇజి తోరిస్‌అ. ప్రబు బేగి వానాన్‌ ఇజి పోస్మాట్‌ 6 ఇని దని వందిఙ్‌బా విసారిస్మాట్. గాని ఎలాగ మర్తి సమయమ్‌దుబా, మహిఙ్‌బా, సిలిఙ్‌బా, దేవుణుదిఙ్‌ పార్దనం కిదెఙ్. మిఙి మని అవ్‌సరమ్‌కు వన్నిఙ్‌ వెహ్తెఙ్. వన్ని సాయం మీరు లొస్తెఙ్. వన్నిఙ్‌ ఎస్తివలెబా వందనమ్‌కు వెహ్తెఙ్. 7 అయావలె, దేవుణు వన్ని సమాదనం మీ మన్సుదు, మీ గర్బమ్‌దు మిఙి కాపాడఃదెఙ్‌ సీనాన్. ఎందనిఙ్‌ ఇహిఙ, మీరు క్రీస్తు యేసు వెట కూడిఃతి మనికిదెర్. యా సమాదనం లోకుర్‌ అర్దం కిదెఙ్‌ అట్‌ఇక. 8 నా తంబెరిఙాండె, ఆకార్‌దు, నాను ఉండ్రి వెహ్సిన. మీరు ఈహు ఒడిఃబిజి మండ్రెఙ్‌ ఇజి నాను వెహ్సిన. నిజమాతి వన్కాఙ్, లోకుర్‌ గవ్‌రం సీదెఙ్‌ తగ్ని వన్కాఙ్, నాయం మని వన్కాఙ్, పాపం సిలి వన్కాఙ్, లోకుర్‌ ఇస్టం కిదెఙ్‌ తగ్ని వన్కాఙ్, గొప్ప పేరు తపిస్ని వన్కాఙ్, లోకుర్‌ పొగిడిఃని వన్కాఙ్‌ మీరు ఒడిఃబిజి మండ్రు. 9 మరి నాను మిఙి నెస్‌పిస్తికెఙ్, మీరు నమ్మిత్తికెఙ్, కిజినె మండ్రు. నా బాణిఙ్‌ మీరు విహికెఙ్, నాను కిజినికెఙ్‌ మీరు సుడ్ఃతికెఙ్‌ కిజినె మండ్రు. అయావలె, సమాదనం మిఙి సీజిని దేవుణు మిఙి తోడుః మంజినాన్.

నఙి సీజిని సాయం వందిఙ్‌ వందనమ్‌కు

10 సెగం రోస్కు డిఃస్తిదెరె, నఙి ఎత్తు కిజినాప్‌ ఇజి ఏలు మీరు తోరిస్ని వందిఙ్‌ నాను ప్రబుఙ్‌ సర్‌ద ఆజి వందనమ్‌కు వెహ్సిన. మీరు ఎస్తివలెబా నఙి ఎత్తు కిజినె మహిదెర్‌ ఇజి నాను నెస్న. గాని నఙి సాయం కిజి ఎత్తు కిజినాప్‌ ఇజి మిఙి తోరిస్తెఙ్‌ అవకాసం దొహ్క్‌ఎతాద్. 11 నఙి అవ్‌సరం మనిఙ్‌ ఇజి ఆఏద్‌ యా లెకెండ్‌ వెహ్సినిక. ఎలాగ మర్తి సమయమ్‌దుబా నఙి మనికాదె సాలు ఇజి సరి కిదెఙ్‌ నెస్త మన. 12 ఇహిఙ, నఙి కావాలస్తికెఙ్‌ విజు సిలితివలె ఎలాగ మండ్రెఙ్‌ ఇజి నాను నెసిన. నండొ మనివలె ఎలాగ మండ్రెఙ్‌ ఇజిబా నాను నెసిన. ఎలాగ మర్తి సమయమ్‌దుబా సరి కిబె ఆదెఙ్‌ నాను నెస్త మన. పొట పంజితి వలెబా, బఙ కట్సిని వలెబా, నండొ మనివలెబా, ఇనిక సిలివలెబా సరి కిబె ఆదెఙ్‌ నాను నెస్త మన. 13 యా లెకెండ్‌ సరి కిబె ఆదెఙ్‌ విజు నాను అట్‌సిన. ఎందనిఙ్‌ ఇహిఙ, క్రీస్తు నఙి సత్తు సీజినాన్.

14 అహిఙ్‌బా, ఏలు యా లెకెండ్‌ నాను కస్టమ్‌దు మనివలె, మీరు నఙి సాయం కితిదెర్. నెగ్గి పణినె కితిదెర్. 15 పిలిప్పియదు మని నమ్మిత్తికిదెరా, మీరు నెస్నిదెర్‌ నాను సువార్త వెహ్తెఙ్‌ మొదొల్సి తొలి రోస్కాఙ్, నాను మసిదొనియ రాస్ట్రం డిఃస్తి వాతివలె, మీ సఙమ్‌దికిదెరె నఙి సితిదెర్, నా బాణిఙ్‌ లొసె ఆతిదెర్. మరి ఎమేణి సఙమ్‌దికార్‌బా సిఎతార్. 16 మరి నాను తెసెలొనికయ పట్నమ్‌దు మహివలెబా నఙి అవ్‌సరం మహివలె మీరు ఉండ్రి సుటునె ఆఏండ నండొ సుట్కు డబ్బు పోక్తిదెర్. 17 మీరు యా లెకెండ్‌ మరి డబ్బు పోక్తెఙ్‌ ఇజి నాను ఆస ఆజి వెహ్‌ఎ. గాని మీరు యా లెకెండ్‌ సితి దనిఙ్‌ దేవుణు మిఙి నండొ దీవిస్‌పిన్‌ ఇజినె ఆస ఆజిన.

18 ఏలు నఙి సరి ఆని నసొ మనాద్. మరి నండొబా మనాద్. మీరు ఎపప్రొదితు వెట పోక్తికెఙ్‌ వాండ్రు తత సితాన్. అందెఙె ఒదె నండొ మనాద్‌. మీరు నఙి సితిక, దేవుణుదిఙ్‌ సీజిని వాసనం మని పూజ లెకెండ్‌ మనాద్. వాండ్రు దని వెట సర్‌ద ఆతండ్రె డగ్రు కితాన్. 19 మరి, నా దేవుణు, మీ అవ్‌సరం విజు తీరిస్నాన్. లెక్క సిల్లి వన్ని నండొ ఆస్తిదాన్‌ మాటు బమ్మ ఆని లెకెండ్‌ తీరిస్నాన్. ఎందనిఙ్‌ ఇహిఙ, క్రీస్తు యేసు వెట కూడిఃతి మనికిదెర్. 20 మా బుబ్బ ఆతి దేవుణుదిఙ్‌ అంతు సిల్లెండ ఎల్లకాలం గవ్‌రం మనిద్. ఆమెన్. 21 క్రీస్తుయేసు ముస్కు నమకం ఇట్తి దేవుణు లోకుర్‌ ఆతి విజెరిఙ్‌ నాను వెన్‌బాతి లెకెండ్‌ వెహ్తు. నా వెట మని తంబెర్‌ఙు మిఙి వెన్‌బాతి లెకెండ్‌ వెహ్సినార్.

22 ఇబ్బె మని దేవుణు లోకుర్‌ విజెరె, ముకెలం కయ్‌సరు రాజు ఇండ్రొ పణి కిజిని నమ్మిత్తికార్‌ మిఙి వెన్‌బాతి లెకెండ్‌ వెహ్సినార్. 23 ప్రబు ఆతి యేసు క్రీస్తు దయా దర్మం మిఙి తోడు మనీద్. ఆమెన్‌.

కొలొసి

1

2

3

4

అపొస్తుడు ఆతి పవులు కొలొసు పట్నమ్‌దు మని దేవుణు సఙమ్‌దిఙ్‌ రాస్తి ఉత్రం

నెల్వ కిబిస్నిక

అపొస్తుడు ఆతి పవులు కొలొసి పట్నమ్‌దు మని దేవుణు సఙమ్‌దిఙ్‌ ‌రాసిని ఉత్రమ్‌నె యాక. వాండ్రు రోమ జెలిదు పొకె ఆతి మహివలె రాస్తికాదె. పవులు ఎసెఙ్‌బా కొలొసి పట్నమ్‌దు సొన్‌ఎతాన్. వాండ్రు దేవుణు దరోట్‌ ‌నడిఃపిస్తి ఎపప్రాదితునె యా పట్నమ్‌దు దేవుణు సఙం మొదొల్‌స్తాన్.

యా లోకమ్‌దు మని దేవుణుదిఙ్‌ నమ్మిత్తికార్‌ విజేరె కూడిఃతి మని సఙమ్‌దిఙ్‌ బుర లెకెండ్‌ క్రీస్తు మనాన్. వన్ని ఒడొఃల్‌ దేవుణు సఙం. వాండ్రు విజు వన్కాఙ్‌ ముఙాలె మనికాన్. విజు తయార్‌ కితికాన్‌ వాండ్రె. విజు అతికారమ్‌క ముస్కు అతికారం మనికాన్‌ వాండ్రె ఇజి ఎత్తు కిబిసి రాసినాన్.

నమ్మిత్తికార్‌ యా లోకమ్‌ది సఙతిఙ ముస్కు మన్సు ఇడ్ఃఎండ, పరలోకమ్‌దు మని సఙతిఙ ముస్కు మన్సు ఇడ్‌దెఙ్‌ ఇజి వెహ్సినాన్. నమ్మిత్తికార్‌ ఎలాగ నడిఃదెఙ్‌ ఇజిబా యా ఉత్రమ్‌దు రాసి వెహ్సినాన్‌.

1

1-2 క్రీస్తు యేసు వందిఙ్‌ అపొస్తుడు ఆతి పవులు ఇని నానుని, మా తంబెరి ఆతి తిమోతి కొలొసి పట్నమ్‌దు మని దేవుణు వందిఙ్‌ కేట ఆతి వరిఙ్‌ ‌రాసిని ఉత్రం. దేవుణు ఎత్తు కితి వజనె నాను క్రీస్తు యేసు వందిఙ్‌ అపొస్తుడు ఆత. మీరు నమ్మిదెఙ్ ‌తగ్ని తంబెరిఙు. మా బుబ్బ ఆతి దేవుణు దయ దర్మమ్‌దాన్, మీరు నిపాతిదాన్‌ ‌మండ్రెఙ్ ‌సాయం కిపిన్.

3 మాపు మీ వందిఙ్‌ ఒడ్ఃబిజి పార్దనం కినివలె, ఎస్తివలెబా మా ప్రబు ఆతి యేసుక్రీస్తుఙ్‌ ‌బుబ్బ ఆతి దేవుణుదిఙ్‌ వందనమ్‌కు వెహ్సినాప్. 4 ఎందనిఙ్‌ ‌ఇహిఙ, మీరు క్రీస్తు యేసుఙ్‌ ‌నమ్మిజినిదెర్‌‌ ఇజి, దేవుణు వందిఙ్‌ కేట ఆతి లోకుర్‌ విజెరిఙ్‌ ‌ప్రేమిsiనిదెర్‌ ఇజి మాపు వెహ మనాప్. 5 మీరు యా లెకెండ్, క్రీస్తుయేసుఙ్‌ నమ్మిజినిదెర్, దేవుణు వందిఙ్‌ కేట ఆతి లోకురిఙ్‌ విజెరిఙ్‌ ‌ప్రేమిసినిదెర్. ఎందనిఙ్‌ ‌ఇహిఙ, నిజమాతి బోద, ఇహిఙ, సువార్త మీరు వెహివలె, దేవుణు పరలోకమ్‌దు మీ వందిఙ్‌ ఇడ్తి మని దని వందిఙ్‌ ముఙాలె మీరు వెహి మనిదెర్. అయాక తప్‌ఎండ దొహ్‌క్నాద్‌ ఇజి దని వందిఙ్‌ ఆసదాన్‌ ‌ఎద్రు సుడఃజినిదెర్. 6-7 లోకమ్‌ది నండొ దేసమ్‌కాఙ్ ‌యా సువార్త వెహె ఆతి లెకెండ్, మీ నడిఃమిబా వెహె ఆత మనాద్. మీరు అయాక వెంజి దేవుణు దయ దర్మం నిజం ఇజి నెస్తి బాణిఙ్‌ ‌అసి మీ నడిఃమి అయా సువార్త నెగ్గి పణి కిజినాద్. మీ నడిఃమి అయా సువార్త నెగ్గి పణికిజిని లెకెండ్ ‌మహి లోకురిఙ్‌బా నెగ్గి పణి కిబిస్నాద్. మరి, నండొ నండొ లోకుర్‌ సువార్త నమ్మిజినార్. ఎపప్రానె మిఙి సువార్త నెస్‌పిస్తాన్. మాపు వన్నిఙ్‌ ప్రేమిస్నాప్. మఙి బదులు వాండ్రు క్రీస్తుఙ్‌ అబె ‌సేవ కిజినాన్. మీ మేలు వందిఙ్‌ నమకమ్‌దాన్ వాండ్రు క్రీస్తుఙ్‌ ‌సేవ కిజినాన్. 8 దేవుణు ఆత్మ మీ లొఇ పుటిస్తి ప్రేమదాన్, మీరు దేవుణు వందిఙ్‌ కేట ఆతి లోకుర్‌ ‌విజెరిఙ్‌ ప్రేమిసినిదెర్‌ ఇజిబా వాండ్రు మఙి వెహ్త మనాన్.

9 అందెఙె, మీ వందిఙ్ ‌వెహి బాణిఙ్‌ ‌అసి, డిఃస్‌ఎండ ఎస్తివలెబా మీ వందిఙ్ ‌దేవుణుదిఙ్‌ పార్దనం కిజినాప్. మీ బత్కుదు మీరు కిదెఙ్‌ ఇజి దేవుణు కోరిజిన విజు సఙతిఙ్‌ మీరు బాగ నెస్తెఙ్‌ ఇజి పార్దనం కిజినాప్. ఇహిఙ మీరు, దేవుణు ఆత్మ సీజిని విజు గెణం, బుద్ది మనికిదెర్‌ ఆదెఙ్‌ ‌ఇజి మాపు పార్దనం కిజినాప్. 10 మాపు ఎందనిఙ్‌ యా లెకెండ్ ‌పార్దనం కిజినాప్‌ ఇహిఙ, దేవుణు కోరిజిన వజ మీరు బత్కిజి, వన్నిఙ్‌ సర్‌ద కిబిస్నికెఙ్ ‌ఎస్తివలెబా కిదెఙ్. ముకెలం, మీరు విజు రకమ్‌కాణి నెగ్గి పణి కిని వందిఙ్, దేవుణుదిఙ్‌ నిజం మరి లావు నెస్ని వందిఙ్ ‌మాపు యా లెకెండ్‌ పార్దనం కిజినాప్. 11 దేవుణు, లోకురిఙ్‌ తోరిస్తి గొప్ప బమ్మ కిని వన్ని సత్తుదాన్‌ ‌మీరు సత్తు మనికిదెర్ ‌ఆని వందిఙ్‌ యా లెకెండ్ ‌పార్దనం కిజినాప్. ఎందనిఙ్‌ ఇహిఙ, ఎస్తివలెబా విజు బాదెఙ, సర్‌దదాన్ విజు ఓరిసి, బరిసి మండ్రెఙ్, మీరు సత్తు మనికిదెర్‌ ఆదెఙ్. అందెఙె యా లెకెండ్ ‌పార్దనం కిజినాప్. 12 మరి, దేవుణు ఏలుబడిఃదు ఇహిఙ గొప్ప జాయిదు వన్ని వందిఙ్‌ కేట ఆతి లోకుర్‌ వందిఙ్‌ వాండ్రు తయార్‌ కితి ఇడ్తి మని విజు దని లొఇ మిఙిబా అక్కు మండ్రెఙ్‌ తగ్ని వరి లెకెండ్‌ మిఙి కితి దని వందిఙ్‌ ‌బుబ్బ ఆతి దేవుణుదిఙ్‌ వందనమ్‌కు వెహ్సినె మండ్రెఙ్‌ ఇజి మాపు మీ వందిఙ్‌ యా లెకెండ్‌ పార్దనం కిజినాప్. 13 దేవుణు మఙి సయ్‌తాన్‌ అతికారం అడిఃగి సీకటుదు తొహె ఆతి బాణిఙ్‌ తప్రిస్తాండ్రె వాండ్రు ప్రేమిసిని వన్ని మరిన్ ‌అతికారం అడిఃగి మఙి తతాన్. 14 వన్ని మరిన్‌ ఆతి దనితాన్ ‌దేవుణు మఙి విడుఃదల కిత్తాన్‌. ముకెలం, మా పాపమ్‌కు వాండ్రు సెమిస్త మనాన్.

క్రీస్తు విజు వన్కా ముస్కు గొప్ప పెరికాన్‌

15 తోర్‌ఇ దేవుణు మూర్తినె క్రీస్తు. దేవుణు ఎలాగ మనాన్‌ ఇజి వీండ్రు తోరిస్నాన్. దేవుణు విజు తయార్‌ కిని ముఙాల వీండ్రు మహాన్‌. తయార్‌ కితి విజు వన్కా ముస్కు అతికారం మనికాండ్రె క్రీస్తు. 16 ఎందనిఙ్‌ ఇహిఙ, వన్నినవెటనె దేవుణు విజు తయార్‌ కిత మనాన్. బూమిదు మనికెఙ్, ఆగాసమ్‌దు మనికెఙ్, తోర్నికెఙ్, తోర్‌ఇకెఙ్, ముకెలం గొప్ప సత్తు మని విజు రకమ్‌కాణి అతికారం కిని విజు దూతెఙ దెయమ్‌కాఙ్, విజు వన్ని వెటనె దేవుణు తయార్‌ కిత్తాన్‌. విజు క్రీస్తు వెటనె తయార్ ‌కిత్తాన్‌. విజు వన్నిఙ్ ‌గవ్‌రం సీని వందిఙె దేవుణు తయార్ కిత్తాన్‌. 17 క్రీస్తు, విజు తయార్‌ ఆని ముఙాల మనికాన్. విజు వన్కాఙ్ వాండ్రు కుడుప్సి అస్త మనాన్. 18 వన్ని ఒడొఃల్‌ ‌ఆతి దేవుణు సఙమ్‌దిఙ్‌ ‌బుర్ర వాండ్రె. వన్ని బాణిఙె దనిఙ్ ‌కొత్త బత్కు వాజినాద్. ఎందనిఙ్‌ ఇహిఙ, సాతి వరి బాణిఙ్‌ ‌ముఙాల్ ‌మర్‌జి బత్కితి మనికాన్‌ వాండ్రె. విజు వన్కా ముస్కు గొప్ప పెరికాన్‌ ఆని వందిఙె, సాతి వరి బాణిఙ్, ముఙాల్‌ మర్‌జి బత్కిత మనాన్. 19 ఎందనిఙ్‌ ఇహిఙ, వన్ని లొఇనె వన్ని బుబ్బ ఆతి దేవుణు వెల్‌తి సిల్లెండ పూర్తి మండ్రెఙ్ ‌ఇజి తీర్మనం కిత్తాన్‌. 20 అందెఙె, మరిన్‌ వెటనె బూమిదు మని విజు వన్కాఙ్, పరలోకమ్‌దు మని విజు వన్కాఙ్, వన్ని డగ్రు మర్‌జి కుడుఃప్తెఙ్‌ ఇజి దేవుణు తీర్మనం కిత్తాన్‌. వన్ని మరిన్‌ సిలువాదు సాతివలె, నల వాక్తి దనితాన్, దేవుణు బూమిదు మని విజు వన్కా వెట, దేవుణు మంజిని పరలోకమ్‌దు మని విజు వన్కా వెట రాజినం ఆతండ్రె, విజు వన్కాఙ్‌ వన్ని డగ్రు మర్‌జి కుడుఃప్తాన్. 21 ఉండ్రి కాలమ్‌దు, మీరు కితి సెఇ పణిఙాణిఙ్, సెఇ ఆలోసనెఙాణిఙ్‌ దేవుణు బాణిఙ్‌ దూరం మహిదెర్. దేవుణుదిఙ్‌ పడిఃఎండ మహిదెర్. 22 గాని ఏలు, వన్ని మరిన్‌ ఒరెన్‌ లోకు ఆజి సాతి సావుదాన్‌ వాండ్రు మీ వెట రాజినం ఆతాన్. ఎందనిఙ్‌ ఇహిఙ, ఇని నింద సిలి, ఇని నేరమ్‌కుబా రెఇ, నొరె ఆతి లోకుర్‌ లెకెండ్, క్రీస్తు మర్‌జి వానివలె మిఙి దేవుణు ఎద్రు మిఙి నిల్‌ప్తెఙె వాండ్రు మీ వెట రాజినం ఆతాన్. 23 మీరు సువార్త నమ్మిజి మహిఙ అయాలెకెండ్‌ మంజినిదెర్. మీరు నమ్మకమ్‌దాన్‌ దిగజార్‌ఎండ మండ్రెఙ్‌ వలె. యా సువార్త వెహ్సిని ఆస వందిఙ్‌ డిఃస్‌ఎండ ఎద్రు సుడ్ఃజినె మండ్రెఙ్‌ వలె. యా సువార్తనె నండొ దేసెమ్‌కాణి లోకుర్‌ నడిఃమి వెహె ఆత మనాద్. యాక వెహ్తెఙె పవులు ఇని నఙి దేవుణు ఏర్‌పాటు కిత్తాన్‌.

పవులు దేవుణు సఙం వందిఙ్‌ సేవ కిజినాన్‌

24 ఏలు, మీ మేలు వందిఙ్‌ నాను స్రమెఙ్‌ ఓరిసిన ఇజి సర్‌ద ఆజిన. ఇహిఙ, క్రీస్తు ఒడొఃల్‌ లెకెండ్‌ మని సఙమ్‌ది మేలు వందిఙ్‌ నాను నా ఒడొఃల్‌దు స్రమెఙ్‌ ఓరిస్తెఙ్‌ వలె ఇజి క్రీస్తు ఏర్‌పాటు కితిక నాను పూర్తి కిజిన. 25-26 దేవుణు నఙి సఙమ్‌దిఙ్‌ సేవ కిదెఙ్‌ ఇజి ఏర్‌పాటు కిత్తాన్‌. మీ మేలు వందిఙ్, క్రీస్తు వందిఙ్‌ మని సువార్త మిఙి పూర్తి నెస్పిస్ని బాజత వాండ్రు నఙి సితాన్. యా సువార్త, ముఙాలె బత్కితి మహి లోకుర్‌ బాణిఙ్‌ దేవుణు డాప్సి వన్ని గర్బమ్‌దు ఇట్తా మహాన్‌. గాని ఏలు వాండ్రు వన్ని వందిఙ్‌ కేట ఆతి లోకురిఙ్‌ అయాక తోరిసి నెస్‌పిస్తాన్. 27 దేవుణు అయాలెకెండ్‌ కిత్తాన్‌. ఎందనిఙ్‌ ఇహిఙ, వాండ్రు యూదురు ఆఇ వరిఙ్‌ నండొ దీవిస్నాన్‌ ఇజి వన్ని గర్బమ్‌దు వాండ్రు ఎత్తు కిజి డాఃప్సి ఇట్తిక వరిఙ్‌ తెలివి కిదెఙ్‌ ఇజి తీర్మనం కిత్తాన్‌‌ ఇజి తోరిస్తెఙ్. ముకెలం, క్రీస్తు, యూదురు ఆఇ మీ మన్సుదు మంజినాన్. అందెఙె, కడెఃవేరిదు దేవుణు జాయ్‌దు మండ్రెఙ్‌ మిఙి ఒనిదెర్‌ ఇజి ఆసదాన్‌ ఎద్రు సుడ్ఃజి మంజినిదెర్‌ ఇజి. యాకదె దేవుణు వన్ని లోకురిఙ్‌ తోరిసి నెస్‌పిస్తి సువార్త.

28 అందెఙె మాపు క్రీస్తు వందిఙ్‌ విజెరిఙ్‌ వెహ్సినాప్. ముకెలం మాపు నండొ గెణమ్‌దాన్‌ విజెరిఙ్‌ బుద్ది వెహ్సి నెస్‌పిస్నాప్. ఎందనిఙ్‌ ఇహిఙ, క్రీస్తు వెట కూడిఃతి మని వరిఙ్‌ విజెరిఙ్‌ వాండ్రు మర్‌జి వానివలె దేవుణు ఎద్రు నిల్‌ప్నివలె, వారు పూర్తి ఆతికార్‌ ఆదెఙ్‌ మాపు బుద్ది వెహ్సి నెస్‌పిస్నాప్. 29 వారు పూర్తి ఆతికార్‌ ఆని వందిఙ్‌ క్రీస్తు సీజిని గొప్ప సత్తుదాన్‌ నాను నండొ కస్టబాడిఃజిన. అయా గొప్ప సత్తునె, నాను కస్టబాడిఃదెఙ్‌ నఙి సత్తు కిబిస్నాద్.

2

1 మీ వందిఙ్, లవొదియ పట్నమ్‌దు మని దేవుణుదిఙ్‌ నమ్మిత్తి వరి వందిఙ్, నఙి ఎసెఙ్‌బా తొఇ వరి వందిఙ్‌ నాను ఎసొ కస్టబాడిఃజిన ఇజి మీరు నెస్తెఙ్‌ ఇజి నాను కోరిజిన. 2 నాను ఎందనిఙ్‌ యా లెకెండ్‌ కస్టబడిఃజిన ఇహిఙ, మీరుని వారు, నెగ్రెండ దయ్‌రమ్‌దాన్‌ నిల్ని వందిఙ్, మరి, మీరు ఒరెన్‌ మరి ఒరెన్‌ వన్నిఙ్‌ ప్రేమిసిని వజ, కూడ్ఃజి పాడ్ఃజి మంజని వందిఙ్‌ కస్ట బడిఃజిన. ఎందనిఙ్‌ ఇహిఙ, అయావలె మీరు అనుమానం సిల్లెండ దేవుణు వన్ని గర్బమ్‌దు డాప్తి ఇట్తిక ఇహిఙ, క్రీస్తుఙ్‌ పూర్తి నెస్తెఙ్. 3 ఎందనిఙ్‌ ఇహిఙ, క్రీస్తు వెటనె దేవుణు వన్ని గర్బమ్‌దు డాప్తి ఇడ్తి విజు గెణమ్‌ని ఆలోసనెఙ్‌ నెస్తెఙ్‌ అట్నాట్. 4 నాను ఎందనిఙ్‌ యా లెకెండ్‌ వెహ్సిన ఇహిఙ, ఎయెర్‌బా మిఙి తియాని మాటెఙ్‌ వెహ్సి మోసెం కిఎండ మండ్రెఙ్. 5 నాను మీ నడిఃమి సిలితిఙ్‌బా మీ వందిఙ్‌ నండొ ఎత్తు కిజిన. నాను నండొ సర్‌దబా ఆజిన. ఎందనిఙ్‌ ఇహిఙ, మీరు ఉండ్రె ఆజి కూడ్ఃజి పాడ్ఃజి మంజినిదెర్. మీరు క్రీస్తుఙ్‌ డటం నమ్మిజినిదెర్‌ ఇజి నాను నెస్న. 6 మీరు క్రీస్తుయేసుఙ్, ప్రబు ఇజి ఒపుకొటి మనిదెర్. అందెఙె వన్ని వెట కూడిఃతి మనికార్‌ కిదెఙ్‌ మని లెకెండ్‌ మండ్రు. 7 వన్ని వందిఙ్‌ మిఙి నెస్‌పిస్తి మనికెఙ్‌ నమ్మిజి, అయకెఙ్‌ కిజినె మండ్రు. అయా సఙతిఙ్‌ నలిఙిజి నమకమ్‌దు పిరిదు. మిఙి నెస్‌పిస్తి వజ నిజమాతి బోదదిఙ్‌ అసినె మండ్రు. మా బుబ్బ ఆతి దేవుణు మీ వందిఙ్‌ కితి దని వందిఙ్‌ పూర్తి మన్సుదాన్‌ వందనమ్‌కు వెహ్సినె మండ్రు.

8 ఎయెర్‌బా మొసెం కిని బోదెఙ్‌ నెస్పిసి మిఙి తొహ్‌క్తి మని వరిలెకెండ్‌ కిఎండ జాగర్త మండ్రు. వారు మిఙి అర్దం సిలి మొసెం కిని లోకురిఙ్‌ మని గెణం నెస్పిసి మొసెం కినార్. అయాకెఙ్‌ క్రీస్తు బాణిఙ్‌ వాజినికెఙ్‌ ఆఉ. గాని పూర్‌బమ్‌దాన్‌ అసి నెస్పిసిని బోదెఙ బాణిఙ్‌ వాజినికెఙె. యా లోకమ్‌దిఙ్‌ అతికారం కిజిని దెయమ్‌క బాణిఙ్‌ వాజినికెఙె. 9 నాను అయ లెకెండ్‌ వెహ్సిన. ఎందనిఙ్‌ ఇహిఙ, దేవుణు, క్రీస్తు ఒడొఃల్‌దునె వెల్‌తి సిల్లెండ పూర్తి మంజినాన్. 10 క్రీస్తు వెట మీరు కూడిఃతి మనిఙ్, మీ కొత్త బత్కుదిఙ్‌ కావాలిస్తికెఙ్‌ విజు మిఙి సిత మనాన్. అతికారం కిజిని విజు సత్తుఙ ముస్కు, ఏలుబడిః కిని వరి ముస్కు, తోర్ని వన్కాఙ్‌ని, తోర్‌ఇ వన్కాఙ్‌ ముస్కు వాండ్రె గొప్ప అతికారం మనికాన్. తోర్‌ఇ వన్కాఙ్‌ ఇహిఙ, దేవుణు దూతార్‌ని దెయమ్‌కు. వన్కా ముస్కు గొప్ప అతికారం మనికాండ్రె వాండ్రు. 11 వన్నివెట మీరు కూడిఃతి మనిదెర్. అందెఙె క్రీస్తు బాణిఙ్‌సునతి కిబె ఆతి లెకెండ్‌ మనిదెర్. లోకుర్‌ వరి కికాణిఙ్‌ కిని సునతి కిబె ఆఇదెర్, గాని క్రీస్తు కితి సునతినె కిబె ఆతిదెర్. ఇహిఙ, క్రీస్తు మీ సెఇ ఆసెఙ్‌ విజు పూర్తి లాగితాన్. 12 మరి, మీరు బాప్తిసం లాగె ఆతివలె, క్రీస్తు వెట సాజి ముసె ఆతి లెకెండె మనిదెర్. వన్ని వెట మర్‌జి నికె ఆతి లెకెండె మనిదెర్. దేవుణు గొప్ప సత్తు మనికాన్‌ ఇజి మీరు నమ్మిజిని దనిదానె వన్ని వెట మర్‌జి నికె ఆతిదెర్. దేవుణు సత్తునె వన్నిఙ్‌ సాతి వరి బాణిఙ్‌ బత్కిస్తాన్.

13 ఉండ్రి కాలమ్‌దు, మీరు సాతి వరి లెకెండ్‌ మహిదెర్. ఎందనిఙ్‌ ఇహిఙ, మీరు పాపమ్‌కు కిజినె మహిదెర్, పాపం కిబిస్ని సెఇ ఆసెఙ్‌బా మిఙి మహె. అయాకెఙ్‌ సొన్‌ఎండ మహె. గాని ఏలు మిఙినె దేవుణు క్రీస్తు వెట కొత్త బత్కు సితాన్. ఎందనిఙ్‌ ఇహిఙ, వాండ్రు మా పాపమ్‌కు విజు నొహ్తన్. 14 ఇహిఙ, మఙి సిక్స సీని, మాటు కితి తపుఙ్‌ రాస్తి ఇడ్తి కాకితం సిల్లెండ లెకెండ్‌ మనాద్‌ అయాక క్రీస్తు సాతివలె మా పాపమ్‌క వెట అయా కాకితమ్‌బా సిలువాదు కుంటిఙాణిఙ్‌ డెఃయితాండ్రె అయాకెఙ్‌ పూర్తి సిల్లెండ ఆతె ఇజి తోరిస్తాన్. 15 అతికారమ్‌దు మహి ఏలుబడిః కిజి మహి దెయమ్‌కాఙ్‌ మరి తోర్‌ఇ సత్తుఙ, దేవుణు వీఙిస్తాండ్రె, వన్కా ముస్కు గెలస్తాన్. క్రీస్తు సిలువాదు ఆతి దనిదనటాన్‌ దేవుణు వన్కా ముస్కు గెలస్తాండ్రె, విజెరె ఎద్రు వన్కాఙ్‌ సిగు కిత్తాన్‌.

16 అందెఙె, మీరు సెగం బోజనం ఉణిజి తింజిని వందిఙ్‌ సిలిఙ, మీరు ఏంటు ఏంటు బత్కువందిఙ్‌ కిజిని పండొయి కిఇ వందిఙ్, ఆమాస్‌దు పండొయి కిఇ వందిఙ్, విస్రాంతి దినం సుడ్ఃఇ వందిఙ్‌ మీరు తపు కితిదెర్‌ ఇజి తీర్పు కిని వన్నిఙ్‌ దూరం కిఅ. 17 నిని ఆడ్రెఙ్‌ విజు ఉండ్రి నీడః లెకెండె మన్నె. ఆ నీడ ఎయెదినొ వాండ్రు వెనుక వాజినాన్. అయా వాండ్రు క్రీస్తునె. 18 ‘తగె ఆజినాప్‌’ ఇజి వేసం తోరె ఆఇతిఙ్, దూతెఙ్‌ మాడిఃస్‌ఇతిఙ్, మీరు తపు కితిదెర్‌ ఇజి మిఙి తీర్పు కిని వన్నిఙ్‌ దూరం ఆదు. ఎందనిఙ్‌ ఇహిఙ, వాండ్రు కలాదు సుడ్ఃతి ఇనిదనిఙొ ఆదారం ఇడ్ఃజి అతికారం కిజినాన్. వాండ్రు కిజిని ఆలోసనెఙ్‌ సెఇకెఙ్. అందెఙె వాండ్రు గర్ర ఆజినాన్. వాండ్రు గర్ర ఆదెఙ్‌ మని ఇని సఙతిబా వన్నిఙ్‌ సిలితిఙ్‌బా గర్ర ఆజినాన్. 19 అయా లెకెండ్‌ మనికాన్‌ క్రీస్తు బాణిఙ్‌ ముఙాలె దూరం ఆత మనాన్. బుర్ర ఆతి క్రీస్తు వందిఙ్‌ మని నిజమాతి బోద వాండ్రు నెస్‌పిస్‌ఎన్. బుర్ర వెహ్తి వజనె ఒడొఃల్‌ సత్తుదాన్‌ పిపినాద్. ఒడొఃల్‌ అత్కుఙాణిఙ్‌ సీరెఙాణిఙ్‌ అత్కిస్త మనాద్. అయాలెకెండె, దేవుణు ఎత్తు కితి వజనె సఙమ్‌దిఙ్‌ సత్తుదాన్‌ పిరిప్నికాన్‌ క్రీస్తునె.

20-21 సాతి క్రీస్తు వెట మీరు కూడిఃతి మనిదెర్. అందెఙె నని ఆడ్రెఙ, బోదెఙ లొఙిఎండ డిఃబె ఆతిదెర్. అయకెఙ్‌ క్రీస్తుఙ్‌ నమ్మిఇ లోకుర్‌వందిఙ్‌ఇడ్తి మనికెఙె. అందెఙె మరి ఎందనిఙ్, సెగం సఙతిఙ్‌ వాడుకొడుమాట్, రుసి సుణ్‌మట్, ముట్‌మాట్, ఇని యా లోకమ్‌ది ఆడ్రెఙ లొఙిదెఙ్‌ వలె ఇజి లొఙిజి నిదెర్. 22 ఆడ్రెఙాదు వెహ్సిని బోజనమ్‌ని మహి సఙతిఙ్‌ వాడు కొడుజి మహిఙ, సిల్లెండ ఆనె. మరి ఎందనిఙ్‌ అయాకెఙ్‌ లొఙిజినిదెర్. అయకెఙ్‌ లోకుర్‌ ఇడ్తి ఆడ్రెఙ బోదెఙె. 23 నిని ఆడ్రెఙ్, ఇట్తికార్‌ గొప్ప గెణం మనికార్‌ ఇజి తోర్నార్‌. ఎందనిఙ్‌ ఇహిఙ, లోకుర్‌ తీర్మనం కిత ఇట్తా మనార్‌ ఎలాగ మాడిఃస్తెఙ్‌ ఇజి. అయాలెకెండె కిదెఙ్‌ ఇజి ఆడ్రెఙ్‌ వెహ్సినాద్. తగె ఆజినాప్‌ ఇజి వేసం తోరె ఆదెఙ్‌ ఇజి, దేవుణుదిఙ్‌ సర్‌ద కిదెఙ్‌ ఒరెన్‌ వన్ని ఒడొఃల్‌దిఙ్‌ బాదెఙ్‌ కిదెఙ్‌ ఇజి ఆడ్రెఙ్‌ వెహ్సినాద్. అందెఙె నిని ఆడ్రెఙ్‌ నెగ్గికెఙె ఇజి తోర్నె. గాని, ఒరెన్‌ వన్నిఙ్, వన్ని ఒడొఃల్‌ది ఆసెఙ, ఆప్‌కిదెఙ్‌ ఇజి ఆస ఆని వన్నిఙ్‌ ఇని సాయమ్‌బా కిఉ. అందెఙె నిని ఆడ్రెఙ్‌ లోకురిఙ్‌ సెఇకెఙె కిబిస్నె.

3

పరలోకమ్‌దు మంజిని సఙతిఙ వందిఙ్‌ ఎత్తుకిజి మండ్రు

1 క్రీస్తుఙ్‌ సాతి బాణిఙ్‌ దేవుణు బత్కిస్తి లెకెండె, మిఙి బా వాండ్రు కొత్త బత్కు సితాన్. అందెఙె క్రీస్తు మని దేవుణు మంజిని బాడిఃదు మని సఙతిఙ వందిఙ్‌ ఎస్తివలెబా నండొ ఆస ఆజి మండ్రు. వన్నిఙ్‌ దేవుణు గొప్ప అతికారమ్‌ని నండొ మర్యాద సిత మనాన్. 2 యా లోకమ్‌దు మని సఙతిఙ ముస్కు మీ మన్సు ఇడ్మాట్‌. గాని పరలోకమ్‌దు మని సఙతిఙ ముస్కు మీ మన్సు ఇడ్ఃదు. 3 ఎందనిఙ్‌ ఇహిఙ, మీ పడాఃయి బత్కు సాత మనాద్. మీరు ఏలు క్రీస్తు వెట దేవుణు ఎద్రు బత్కిజినిదెర్. అయాక లోకుర్‌ సుడ్ఃదెఙ్‌ అట్‌ఎర్. 4 మిఙి నిజమాతి బత్కు సీజినికాన్‌ క్రీస్తునె. వాండ్రు మర్‌జి వానివలె, దేవుణు విజెరె ఎద్రు వన్నిఙ్‌ వెల్లి తోరిస్ని వలె మిఙిబా వన్నివెట వెల్లి తొరిస్నాన్. మీరుబా వన్ని వెట వన్ని జాయ్‌దు మంజినిదెర్. లోకుర్‌ మిఙి వన్ని వెట గవ్‌రం సీనార్. 5 అందెఙె, మీరు ముఙాలె కిజి మహి యా లోకమ్‌ది తపు పణిఙ్‌ పూర్తి డిఃస్తు. ముకెలం, రంకు బూలమాట్, కేలార్‌ బూలమాట్. దిన్ని వందిఙ్‌ నండొ ఎత్తు ఆజి మన్సు ఇడ్మాట్‌. సెఇకెఙ్‌ కిదెఙ్‌ ఆస ఆమాట్. మని దని ఇంక మరి నండొ కావాలి ఇజి ఆస ఆమాట్. ఎందనిఙ్‌ ఇహిఙ, అయా లెకెండ్‌ కినిక మీరు ఆస ఆనిదనిఙ్‌ మాడిఃసిని లెకెండ్‌ మనాద్‌. 6 యా లెకెండ్‌ కిమాట్. ఎందనిఙ్‌ ఇహిఙ, దేవుణు కోపం యా లెకెండ్‌ కిజిని వరి ముస్కు వానాద్. 7 ముఙాలె మీరుబా దేవుణుదిఙ్‌ లొఙిఎండ మహివలె, యా లెకెండ్‌ కిజి మహిదెర్. 8 గాని ఏలు యాకెఙ్‌ ఇనికబా కిమాట్. ముకెలం పగ అస్మాట్. కోపం ఆమాట్. మహి వరి వందిఙ్‌ సెఇకెఙ్‌ ఎత్తు కిమాట్. దుసలాడ్ఃమాట్. కేడి మాటెఙ్‌ మీ వెయ్‌దాన్‌ వర్గిమాట్. 9 మరి ఒరెన్‌ వన్ని వెట అబద్దం వర్గిమాట్. ఎందనిఙ్‌ ఇహిఙ, మీ పడాఃయి బత్కు మీరు డిఃస్తిదెరె, నస్తివలె కిజి మహి సెఇ పణిఙ్‌ మీరు డిఃస్తిదెర్. 10 అయాకెఙ్‌ డిఃస్తిదెరె, ఉండ్రి నెగ్గి కొత్త బత్కు బత్కిజినిదెర్. మిఙి తయార్‌ కితి దేవుణునె యా కొత్త బత్కు మీ లొఇ ఇట్తాన్. వన్ని లెకెండ్‌ మంజిని వందిఙ్‌ మరి మరి మిఙి కొత్తాఙ్‌ కిజినాన్. వన్నిఙ్‌ మీరు నెగ్రెండ నెస్ని వందిఙె, యా లెకెండ్‌ మరి మరి కొత్తాఙ్‌ కిజినాన్. 11 అందెఙె, యూదురు ఇజినొ, యూదురు ఆఇకార్‌ ఇజినొ, సునతి కిబె ఆతికార్‌ ఇజినొ, కిబె ఆఇకార్‌ ఇజినొ, తకు జాతిదికార్‌ ఇజినొ, మూర్కమ్‌ది నని ఒదె తకు జాతిదికార్‌ ఇజినొ, వెటి పణి కినికార్‌ ఇజినొ, కిఇకార్‌ ఇజినొ ఆఏద్‌ ముకెలం. గాని క్రీస్తునె ముకెలమాతికాన్. వాండ్రు నమ్మిత్తి వరి విజెరె లొఇ మంజినాన్. 12 మీరు దేవుణు లోకుర్. వాండ్రు మిఙి ప్రేమిస్తాండ్రె వన్ని సొంత లోకుర్‌ ఇజి కేట ఇట్తాన్. అందెఙె, మీరు మరి ఒరెన్‌ వన్ని వందిఙ్‌ మీ పాణం నొతెఙ్ దయ తోరిస్తు. తగిజి మండ్రు. సార్లిదాన్‌ మండ్రు. ఓరిసి మండ్రు. 13 మహి వరి వెట బరిస్తు. మీ లొఇ ఒరెన్‌ మరి ఒరెన్‌ వన్ని వెట మొరొ ఆజి మహిఙ, అయాక ఇనిక ఆతిఙ్‌బా సెమిస్తు. ప్రబు ఆతి క్రీస్తు మిఙి సెడ్డినె సెమిస్తి వజ, మీరు సెమిస్తు. 14 దినిఙ్‌ విజు ఇంక మహి వరిఙ్‌ ప్రేమిస్తు. అయాకదె ముకెలం. ఎందనిఙ్‌ ఇహిఙ, మీరు ప్రేమిస్ని దనిదనటాన్‌ మీరు పూర్తి కూడ్ఃజి మంజినిదెర్.

15 మీరు ఒరెన్‌ మరి ఒరెన్‌ వన్ని వెట కూడ్ఃజి పాడ్ఃజి మండ్రెఙ్‌ క్రీస్తు సీని సమదనం నీ మన్సుదు మంజినాద్. ఎందనిఙ్‌ ఇహిఙ, మీరు దేవుణు సఙమ్‌దు ఒరెన్‌ మరి ఒరెన్‌ వన్నివెట సమాదనమ్‌దాన్‌ మంజిని వందిఙె, దేవుణు మిఙి కూక్త మనాన్. దేవుణు కితి సఙతిఙ వందిఙ్‌ ఎస్తివలెబా పోస్‌ఎండ దనిఙ్‌ ఎత్తుకిజినె వందనమ్‌కు వెహ్సి మండ్రు. 16 క్రీస్తు వందిఙ్‌ మని బోద మీరు నెగ్రెండ నెసినె మండ్రు. నండొ గెణమ్‌దాన్‌ ఒరెన్‌ వన్నిఙ్‌ నేర్‌పిసి, బుద్ది వెహ్సి మండ్రు. దేవుణు మాటెఙ్‌ పాటెఙ్‌ వజ పార్‌జి, దేవుణుదిఙ్‌ పొగిడిఃజి వందనమ్‌కు వెహ్సిని పాటెఙ్‌ పార్‌జి, దేవుణు ఆత్మ మీ మన్సుదిఙ్‌ రేప్సిని వజ పాటెఙ్‌ పార్‌జి మండ్రు. దేవుణు కితికెఙ్‌ పోస్‌ఎండ మీ పూర్తి మన్సుదాన్‌ దేవుణుదిఙ్‌ పాటెఙ్‌ పార్దు. 17 మీరు ఇనిక వెహ్తిఙ్‌బా, ఇనిక కితిఙ్‌బా ప్రబుయేసుఙ్‌ లొఙితికార్‌ కిదెఙ్‌ మని వజ కీదు. మా ప్రబు ఆతి క్రీస్తు వెట, మిఙి దొహ్‌క్తి దని వందిఙ్‌ బుబ్బ ఆతి దేవుణుదిఙ్‌ వందనమ్‌కు వెహ్నివలె, యా లెకెండ్‌ కిదు.

దేవుణుదిఙ్‌ నమ్మిత్తికార్‌ ఒరెన్‌ ఒరెన్‌ ఎలాగ మండ్రెఙ్‌.

18 బోదెకాండె, మీరు మీ మాసిర్‌ మీ ముస్కు అతికారం మనికార్‌ ఇజి ఒడ్ఃబిజి వరిఙ్‌ లొఙిదు. మీరు ప్రబు వెట కూడిఃతి మనికిదెర్. అందెఙె అయాకదె మీరు కిదెఙ్‌ మనిక.

19 మాసిరాండె, మీరు మీ బోదెకాఙ్‌ ప్రేమిస్తు. వన్కాఙ్‌ బాదెఙ్‌ కిమాట్.

20 కొడొఃరాండె, మీరు మీ యాయ బుబ్బెఙ్‌ ఎస్తివలెబా వెండ్రు. ఎందనిఙ్‌ ఇహిఙ, యాకదె ప్రబుఙ్‌ ఇస్టం ఆతిక.

21 అప్పొసిరాండె, మీ కొడొఃర్‌ మన్సు రుఙ్‌ఎండ మంజిని వందిఙ్‌ మరి మరి జటిఙ్‌ ఆమాట్.

22 వెటి పణి కినికిదెరా, మీరు యా లోకమ్‌ది మీ ఎజుమారుఙ, విజు వన్కా లొఇ లొఙిదు. నెగ్గికార్‌ ఇజి వెహె ఆదెఙ్‌ వారు సూణివలెనె ఆఏద్‌. గాని పూర్తి మన్సుదాన్‌ వరిఙ్‌ లొఙిదు. ఎందనిఙ్‌ ఇహిఙ, మీరు ప్రబుఙ్‌ తియెల్‌ ఆజి గవ్‌రం సీజినిదెర్. 23 మీరు ఇనిక కితిఙ్‌బా, పూర్తి మన్సుదాన్‌ కిదు. లోకుర్‌ వందిఙ్‌ ఆఎద్. గాని దేవుణు వందిఙ్‌ కిజినాప్‌ ఇజి పూర్తి మన్సుదాన్‌ కిదు. 24 ఎందనిఙ్‌ ఇహిఙ, ప్రబునె మిఙి పలితం సీనాన్‌ ఇజి మీరు నెసినిదెర్. ఇహిఙ, వాండ్రు ఒట్టు కితికెఙ్‌ మిఙి దొహ్‌క్నె. ఎందనిఙ్‌ ఇహిఙ మీరు సేవ కిజిని నిజమాతి ఎజమాని ప్రబు ఆత క్రీస్తునె. 25 తపు కిని వన్నిఙ్, వాండ్రు ఎయెన్‌ ఆతిఙ్‌బా వాండ్రు కితి తప్పుదిఙ్‌ దేవుణు సిక్స సీనాన్. ఇజ్రికార్‌ పెరికార్‌ ఇజి దేవుణుదిఙ్‌ తేడ సిల్లెద్‌.

4

1 ఎజుమానిరాండె, మీరు మీ వెట్టిపణి మనిసీరిఙ్‌ నాయమ్‌దాన్, వరిఙ్‌ సీదెఙ్‌ మనికెఙ్‌ సీజి నెగ్రెండ సుడ్ఃదు. ఎందనిఙ్‌ ఇహిఙ, మిఙిబా ఒరెన్‌ ఎజమాని పరలోకమ్‌దు మనాన్‌ ఇజి ఒడ్ఃబిదు.

2 విస్కిఏండ పార్దనం కిజి మండ్రు. మీరు పార్దనం కినివలె మన్సు ఇతాల్‌ అతాల్‌ ఆఏండ జాగర్తదాన్‌ మండ్రు. దేవుణు మిఙి కితి దని వందిఙ్‌ వందనమ్‌కు వెహ్సి మండ్రు. 3 మరి మా వందిఙ్‌బా పార్దనం కిదు. దేవుణు బోద వెహ్తెఙ్‌ మఙి సరి దొహ్‌క్తెఙ్‌ సాయం కిపిన్‌ ఇజి పార్దనం కిదు. ఎందనిఙ్‌ ఇహిఙ, క్రీస్తు వందిఙ్‌ ఉండ్రి కాలమ్‌దు డాఃఙితి మహికెఙ్‌ గాని, ఏలు తోరె ఆతి నిజమాతి సఙతిఙ్‌ బోదిస్తెఙ్. యాక బోదిస్తిఙ్‌నె, నాను జెలిదు ఆత. 4 యాక నాను బోదిస్తెఙ్‌ మనికాదె. అందెఙె నాను నెగ్రెండ, అర్దం ఆనిలెకెండ్‌ వెహ్తెఙ్‌ నఙి సరి దొహ్‌క్తెఙ్‌ సాయం కిపిన్‌ ఇజి నా వందిఙ్‌ దేవుణుదిఙ్‌ పార్దనం కిదు. 5 మీరు కిజిని దనితాన్‌ తెలివిదాన్‌ నమ్‌ఇ వరివెట మండ్రు. మిఙి దొహ్‌క్ని సమయమ్‌దు విజు క్రీస్తు వందిఙ్‌ వరిఙ్‌ వెహ్తెఙ్‌ తయార్‌దాన్‌ మండ్రు. 6 మీరు తెలివిదాన్, నెగ్రెండ, ఎస్తివలెబా వరి వెట వర్గిదు. అయావలె, వరి లొఇ విజెరె వెట వారు వెన్‌బాతి దనిఙ్‌ ఎలాగ మర్‌జి వెహ్తెఙ్‌ ఇజి ఎస్తివలెబా నెస్నిదెర్. 7 నఙి జర్గిజిని విజు సఙతిఙ్, తుకికు మిఙి వెహ్నన్. వాండ్రు నాను ప్రేమ కిజిని ఒరెన్‌ తంబెరి. నమ్మకమ్‌దాన్‌ దేవుణు సేవ పణి కిజినికాన్. నా వెట జత కూడ్ఃజి ప్రబుఙ్‌ సేవ కిజినికాన్. వాండ్రు నా వందిఙ్‌ మిఙి వెహ్నన్. 8 మఙి జర్గినికెఙ్‌ మీరు నెస్ని వందిఙ్‌ నెగ్గి మాట వెహ్సి మిఙి దయ్‌రం కిబిస్ని వందిఙ్‌ నాను వన్నిఙ్‌ మీ డగ్రు పోక్సిన. 9 ఒనెసిము వన్ని వెట మీ డగ్రు వాజినాన్. వీండ్రు నమ్మిదెఙ్‌ తగ్నికాన్. మాపు ప్రేమిస్ని ఒరెన్‌ తంబెరి. మీ పట్నమ్‌దికాన్. ఇబ్బె జర్గిజినికెఙ్‌ విజు వీరు మిఙి వెహ్నర్‌.

10 నా వెట జెలిదు మని అరిస్తర్కు మిఙి వెన్‌బాతి లెకెండ్‌ వెహ్సినాన్. బర్నబెఙ్‌ బణిజ ఆతి మార్కుబా మిఙి వెన్‌బాతి లెకెండ్‌ వెహ్సినాన్. (విని వందిఙ్‌ ముఙాలె మీరు వెహె ఆతి మనిదెర్. అందెఙె వాండ్రు మీ డగ్రు వాతిఙ డగ్రు కిదు) 11 యుస్తు ఇని యేసుబా మిఙి వెన్‌బాతి లెకెండ్‌ వెహ్సినాన్. నమ్మిత్తి యూదుర్‌ఙ లొఇ నా వెట కూడ్ఃజి పణి కిజినికార్‌ వీరు ముఎరె. దేవుణు ఏలుబడిః వందిఙ్‌ వెహ్తెఙ్‌ వారు పణి కిజినార్. వారు నఙి గొప్ప తోడుః ఆత మనార్. 12 క్రీస్తుయేసుఙ్‌ సేవ కిజిని, మీ లొఇ ఒరెన్‌ ఆతి ఎపప్రా మిఙి వెన్‌బాతి లెకెండ్‌ వెహ్సినాన్. వాండ్రు ఎస్తివలెబా మీ వందిఙ్‌ డిఃస్‌ఎండ డటం పార్దనం కిజినాన్. మీరు అనుమానమ్‌కు సిల్లెండ నమకమ్‌దు పూర్తి పిరీని వందిఙ్, దేవుణు ఇస్టం కినికెఙ్‌ విజు మీరు పూర్తి నెస్ని వందిఙ్‌ వాండ్రు డటం పార్దనం కిజినాన్. 13 ఎందనిఙ్‌ ఇహిఙ, వాండ్రు మీ వందిఙ్, లవొదికియ పట్నమ్‌ది నమ్మిత్తి వరి వందిఙ్‌ ఇయరపొలి పట్నమ్‌ది నమ్మిత్తి వరి వందిఙ్‌ వాండ్రు నండొ కస్ట బాడిఃజినాన్. యాక నిజం ఇజి నాను వెహ్తెఙ్‌ అట్న. 14 మాపు ప్రేమ కిజిని లూక డాక్టరుని దెమా మిఙి వెన్‌బాతి లెకెండ్‌ వెహ్సినార్. 15 లవొదికియ పట్నమ్‌దు మని కూలెఙ్, నుమ్‌పాకుఙ్, వన్ని ఇండ్రొ కూడ్ఃజి వాజిని దేవుణు సఙమ్‌దిఙ్‌ నాను వెన్‌బాతి లెకెండ్‌ వెహ్‌అ.

16 మీ లొఇ యా ఉత్రం డటం సద్‌విజి వెనుక లవొదికియ పట్నమ్‌దు మని దేవుణు సఙమ్‌దుబా యాక సద్‌విదెఙ్. అయాలెకెండ్‌ లవొదికియ పట్నమ్‌దు మని దేవుణు సఙమ్‌దిఙ్‌ నాను రాస్తి ఉత్రం, వారు మిఙి పోక్నార్. అయాక మీరుబా డటం సద్‌విదెఙ్.

17 అర్‌కిపుఙ్‌ వెహ్‌అ, ‘ప్రబు వెట నీను కూడిఃతి మనికి. నిఙి ఏర్‌పాటు కితి పణి పూర్తి కిదెఙ్‌ సుడ్ఃదెఙ్‌ వలె’, ఇజి. 18 పవులు ఇని నాను మిఙి వెన్‌బాతి లెకెండ్‌ వెహ్సిన. నా సొంత కీదానె ఆకర్‌తి యా మాటెఙ్‌ రాసిన. నాను జెలిదు మన ఇజి పోస్మాట్. దేవుణు దయాదర్మం మీ ముస్కు మనిద్.

1దెస్స

1

2

3

4

5

అపొస్తుడు ఆతి పవులు తెస్సలోణిక పట్నమ్‌ది దేవుణు సఙమ్‌ఙ్‌ రాస్తి మొదోహి ఉత్రం

నెల్వ కిబిసినిక

ఇక్క అపొస్తుడు ఆతి పవులు దెసలోనిక పట్నమ్‌దు మని దేవుణు సఙమ్‌ది వరిఙ్‌ రాస్తి మొదొహి ఉత్రం. పవులు కొరింతు పట్నమ్‌దు మహివలె బాణిఙ్‌ యా ఉత్రం రస్తపోక్తాన్‌ ఇజి నండొండార్‌ ఒడ్ఃబిజినార్‌. తిమోతి, సిల ఇనికార్‌ యా ఉత్రం ఒత్త సిత్తార్‌ ఇజి నండొండార్‌ ఒడ్ఃబిజినార్‌. పవులుని వన్ని వెట సువార్త పణి కినికార్‌ కూడ్ఃజి దెసలోనిక పట్నమ్‌దు సొన్సి సువార్త సాటిసి దేవుణు సఙం మొదోల్‌స్త మనాద్‌. (అపొస్తురు కిత్తి పణిఙ్‌ 17:1-9). యూదురు మీటిఙ్‌ కిని ఇల్కాఙ్‌ వాండ్రు సువార్త సాటిస్తెఙ్‌ మొదోల్‌స్తాన్‌. బక్తి మనికార్‌ ఆతి యూదురు ఆఇకార్‌బా నండొండార్‌ బాన్‌ కూడ్జి వాజి దేవుణుదిఙ్‌ పొగ్‌డిఃజి మాడిసి మహార్‌. అందెఙె దెసలోనిక పట్నమ్‌దు మని సెగొండార్‌ యూదురుని యూదురు ఆఇకార్‌, పవులు సాటిస్తిమని సువార్త నమ్మితార్‌. యూదురిఙ్‌ ఇంక యూదురు ఆఇకార్‌ నండొండార్‌ సువార్త నమ్మితార్‌. ఇంజుముంజు మూండ్రి వారమ్‌కు బాన్‌ మహండ్రె వాండ్రు బాణిఙ్‌ సోత సొహన్‌. కొత్తాన్‌ దేవుణుదిఙ్‌ నమ్మితి వరిఙ్‌ హిమ్‌సెఙ్‌ కినార్‌లెసు ఇజి వరిఙ్‌ దయ్‌రం వెహ్తెఙ్‌ ఇజి బాన్‌ తిమోతిఙ్‌ పోక్తాన్‌. మరి వెనుక దేవుణు సఙమ్‌ది వరిఙ్‌ దయ్‌రం వెహ్తెఙ్‌ ఇజి, మరి దేవుణుదిఙ్‌ నమ్మితికార్‌ దేవుణుదిఙ్‌ తియోలాజి ఎలాగ బత్కిదెఙ్‌, మరి బండెఙ్‌ ఆఏండ, మహికార్‌ గవ్‌రం సీనిలెకెండ్‌ ఎలాగ బత్కిదెఙ్‌ ఇజి నెస్పిస్తెఙ్‌ ఇజి యా ఉత్రం వరిఙ్ రాస్తాన్‌. నండొండార్‌ యేసుప్రబు మర్జివాని దన్ని వందిఙ్‌ అనుమానమాతార్‌. దన్ని వందిఙ్‌ వరిఙ్‌ నెస్పిస్తెఙ్‌ ఇజి యా ఉత్రం రాస్తాన్‌. యేసుప్రబు మర్జివాని వందిఙ్‌ విజు అద్యయమ్‌కు రాస్త మనాద్‌.*

1

1 బుబ్బాతి దేవుణుదిఙ్‌ దేవుణుదిఙ్‌ని, ప్రబు ఆతి యేసుక్రీస్తుఙ్‌ సెందితి మన్ని, తెస్సలొనిక పట్నమ్‌దు మని దేవుణు సఙమ్‌ది వరిఙ్, పవులుని సిలువాను తిమోతి ఇనికార్‌ రాసిని ఉత్రం. దేవుణు దయాదర్మమ్‌దాన్‌ మీరు నిపాతిదాన్‌ మండ్రెఙ్‌ సయం కిపిన్‌.

తెస్సలొనికాది వరి నమకం వందిఙ్‌ దేవుణుదిఙ్‌ సమదనమ్‌కు!

2 ఎస్తివలెబా మా పార్దనమ్‌దు మిఙి ఎత్తు కిజి, మీరు విజిదెరె వందిఙ్‌ మాపు దేవుణుదిఙ్‌ వందనమ్‌కు వెహ్సినాప్. 3 మిఙి దేవుణు ముస్కు మని నమ్మకమ్‌దాన్‌ మీరు కితి పణిఙ వందిఙ్, మహి వరి వందిఙ్‌ ప్రేమదాన్‌ మీరు కస్టబాడ్ఃజిని దన్ని వందిఙ్, ప్రబు ఆతి యేసు క్రీస్తు ముస్కు మని ఆసదాన్‌ ఎద్రు సుడ్ఃజి డిస్‌ఏండ ఓరిసిని ఓర్పు వందిఙ్‌ మాపు ఎస్తివలెబా మా బుబాతి దేవుణు ముందాల ఎత్తు కిజి మంజినాప్.

4 తంబెరిఙాండె, దేవుణు మిఙి ప్రేమిస్తాండ్రె ఎర్లిస్త మనాన్‌ ఇజి మాపు నెస్నాప్. 5 ఎందనిఙ్‌ ఇహిఙ, మాపు మిఙి వెహ్తి సువార్త, వహి మాటెఙాణిఙ్‌నె ఆఏండ, దేవుణు సత్తుదాన్, దేవుణు ఆత్మదాన్‌ మరి మా మన్సుదు పూర్తి నమ్మకమ్‌దాన్‌ మిఙి నెస్పిస్తాప్. మీ వందిఙ్‌ మాపు మీ వెట కూడ్ఃజి ఎలాగ బత్కితాప్‌ ఇజి మీరు నెసినిదెర్. 6 గొప్ప పెరి కస్టమ్‌దు మీరు ప్రబుఙ్‌ని మఙి పోలిసి నడిఃతిదెర్. గొప్ప పెరి కస్టమ్‌కు మిఙి వాతె. గాని దేవుణు ఆత్మ మిఙి సితి సర్దదాన్‌ మీరు యా సువార్తదిఙ్‌ డగ్రు కితిదెర్. 7 అందెఙె అయాలెకెండ్‌ నమ్మిత్తికిదెర్‌ ఎలాగ మండ్రెఙ్‌ ఇజి నెస్తెఙ్‌ మాసిదోణియని అకాయ ఇని ప్రాంతమ్‌కాఙ్‌ నమ్మిత్తి వరిఙ్‌ విజేరిఙ్‌ మీరు ఉండ్రి గుర్తు లెకెండ్‌ ఆతిదెర్. 8 మాసిదోణియని అకాయ ప్రాంతమ్‌కాఙ్‌నె ఆఏండ దేవుణు సువార్త మీ బాణిఙ్‌ విజుబాన్‌ సాటె ఆతాద్. అక్కాదె ఆఏండ దేవుణు ముస్కు మిఙి మని నమకం విజేరె నెస్తార్. అందెఙె దని వందిఙ్‌మాపు ఇనికబా వెహ్తెఙ్‌ అకర్‌ సిల్లెద్‌.

9-10 ఎందనిఙ్‌ ఇహిఙ మీరు ఎలాగ మఙి డగ్రు కితిదెర్‌ ఇజి వారె వెహ్సినార్. బొమ్మెఙ మాడిఃస్నిక డిఃసి,సిజి బత్కిజిని నిజమాతి దేవుణుదిఙ్‌ పొగ్‌డిఃజి మాడిఃస్తెఙ్‌ మీరు ఎలాగ దేవుణు దరోటు మహ్తిదెర్‌ ఇజి వారె వెహ్సినార్. బత్కిజిని నిజమాతి దేవుణుదిఙ్‌ నమ్మిజిని వందిఙ్, దేవుణు బాణిఙ్‌ వాని కోపమ్‌దాన్‌ మఙి తప్రిసినికాన్‌ నాతి, సాతివరి బాణిఙ్‌ దేవుణు నిక్తిమని వన్ని మరిన్‌ ఆతి యేసు, దేవుణు పరలోకమ్‌దాన్‌ డిగ్‌జి వానాన్‌లె ఇజి వన్ని వందిఙ్‌ ఆసదాన్‌ ఎద్రు సుడ్ఃజి మంజినిదేర్.

2

దెసలొనిక పట్నమ్‌దు పవులు కితి సువార్త పణి

1 తంబెరిఙాండె, మాపు మీ డగ్రు వాతిక పణిదిఙ్‌ రెఎండ ఆఏతాద్, ఇజి మీరె నెసినిదెర్. 2 ముఙాల పిలిపియా పట్నమ్‌దు మఙి ఎసొ కస్టమ్‌కు వాతె, మరి ఎసోనొ సిగు కిత్తార్‌‌ ఇజి మీరు నెసినిదెర్. గాని గొప్ప గటిదాన్‌ అడ్డుఙ్‌ వాతిఙ్‌బాగాని దేవుణు మఙి సితి దయ్‌రమ్‌దాన్‌ సువార్త మాపు మిఙి వెహ్తప్‌ ఇజి మీరు నెసినిదెర్. 3 మా మన్సుదు ఇనికాదొ సెఇ ఉదేసమ్‌దానొ, మఙి ఇనికాదొ లాబం దొహ్‌క్తెఙ్‌ ఇజినొ, మిఙి మోసెం కిదెఙ్‌ ఇజినో మాపు యా సువార్త మిఙి వెహ్‌ఏతాప్‌. 4 గాని అక్కదె ఆఏండ మాపు తగ్నికాప్‌ ఇజి దేవుణు మఙి సుడ్ఃజి సువార్త వెహ్తెఙ్‌ ఇజి ఒపజెప్తి వందిఙ్‌ మాపు వర్గిజినాప్. అందెఙె మాపు లోకురిఙ్‌ సర్ద కిబిస్నికార్‌ అఏండ, మా మన్సుఙ పరీక్స కిజిని దేవుణుదిఙ్‌నె సర్ద కిబిస్నికార్‌ ఆదెఙ్‌ ఇజి సుడ్ఃజినాప్. 5 మాపు మిఙి వెహ్తికెఙ్‌ ఇనికెఙ్‌బా పొఙిజిని మాటెఙ్‌ ఆఉ ఇజి మీరు నెసినిదెర్. మరి మఙి డబ్బు వందిఙ్‌ నండొ ఆస మనాద్‌ ఇజి మీరు నెస్‌ఎండ, మీ బాణిఙ్‌ ఇనికబా గణస్తెఙ్‌ ఇజి మాపు ఇనికబా డాఃప్సి వర్గిఏతాప్‌ ఇనిదన్నిఙ్‌ దేవుణునె సాక్సి. 6 లోకుర్‌ మఙి పొగ్‌డిఃదెఙ్‌ ఇజి మాపు కోర్‌ఏతాప్. మీరు గాని మహికార్‌ ఎయెర్‌బాగాని మఙి పొగ్‌డిఃదెఙ్‌ ఇజి మాపు కోర్‌ఏతాప్. మాపు క్రీస్తు వందిఙ్‌ అపొస్తురు ఆతికాప్‌ ఇజి మీబాణిఙ్‌ లొసె ఆదెఙ్‌ అక్కు మన్నికాప్‌.

7 గాని అయాలెకెండ్‌ కిఎండ, ఉండ్రి అయ్‌సి దని కొడొఃరిఙ్‌ ఎలాగ సుడ్ఃజినాదొ, అయలెకెండ్‌నె మాపు మీ నడిఃమి తగె ఆత మహప్. 8 మీరు మఙి నండొ ఇస్టం ఆతికిదెర్. అందెఙె మాపు గొప్ప సర్దాదాన్‌ మీ వెట దేవుణు సువార్త వెహ్నికదె అఏండ, మరి మీ వందిఙ్‌ మా బత్కుదాన్‌ ఇనిక కిదెఙ్‌ అట్నాపొ అక్కెఙ్‌ కిదెఙ్‌బా తయార్‌ ఆత మహప్. ఎందనిఙ్‌ ఇహిఙ మీరు మఙి నసొ డగ్రుహికిదెర్‌ ఆతిదెర్. 9 తంబెరిఙాండె, మీ నడిఃమి సువార్త వెహ్సి మహివలె, మాపు మీ ముస్కు ఆదారం ఆఏండ, రెయు పొగొల్‌ కస్టబాడ్జి పణి కిజి మహప్. మాపు కస్టబాడ్జి పణికితిక మరి మా కస్టమ్‌కు విజు మీరు తప్‌ఏండ ఎత్తు కిజి మంజినిదెర్‌ ఇజి మాపు నెసినాప్.

10 దేవుణుదిఙ్‌ నమ్మిత్తికిదెర్‌ ఆతి మీ నడిఃమి, మాపు ఎసొ బక్తిదాన్, నీతి నిజాయితిదాన్, నిందెఙ్‌ సిల్లెండ ఎలాగ బత్కితాప్‌ ఇని దనిఙ్‌ మిరె సాక్సి, దేవుణుబా సాక్సి. 11-12 ఎందనిఙ్‌ ఇహిఙ. వన్ని గొప్ప జాయ్‌దుని, వన్ని ఏలుబడిఃదు మండ్రెఙ్‌ ఇజి మిఙి కూక్తి మని దేవుణుదిఙ్‌ తగితి లెకెండ్‌ మీరు బత్కిదెఙ్‌ ఇజి మిఙి ఒరెన్‌ అప్పొసి వన్ని కొడొఃర్‌ వెట ఎలాగ వెహ్సి నెగ్గి సర్దు నడిపిసినండ్రొ, అయ లెకెండె మీ లొఇ ప్రతి ఒరెన్‌ వన్నిఙ్‌ ఉసార్‌ కిజి, దయ్‌రం వెహ్సి, బతిమాల్‌జి మాపు మీ వెట మహప్‌ ఇజిబా మీరు నెస్నిదెర్.

13 మాపు దేవుణుదిఙ్‌ ఎస్తివలెబా డిఃస్‌ఏండ వందనమ్‌కు కిజినె మంజినాప్. ఎందనిఙ్‌ ఇహిఙ మా బాణిఙ్‌ మీరు వెహి మని దేవుణు మాట, అక్క లోకుర్‌ బాణిఙ్‌ వాతి మాట లెకెండ్‌ ఆఏండ, అక నిజం మని లెకెండ్‌నె, దేవుణు బాణిఙ్‌ వాతి దేవుణు మాట లెకెండ్నె మీరు డగ్రు కితిదెర్. అందెఙె దేవుణుదిఙ్‌ నమ్మిత్తికిదెర్‌ ఆతి మీ మన్సుదు అక్క నెగ్గి పణి కిజినాద్. 14 తంబెరిఙాండె మీరు యూదయ దేసమ్‌దు మని క్రీస్తు యేసుఙ్‌ నమ్మిత్తి మని దేవుణు సఙమ్‌కాణి వరిఙ్‌ పోలిసి నడిఃసినిదెర్. ఎందనిఙ్‌ ఇహిఙ, వారు వరి సొంత లోకుర్‌ ఆతి యూదురు బాణిఙ్‌ స్రమెఙ్‌ ఓరిస్తి మహి లెకెండ్‌ మీరుబా మీ సొంత లోకుర్‌ బాణిఙ్‌ స్రమెఙ్‌ ఒరిస్తిదెర్. 15 యూదురు ఆతికార్‌ ప్రబు ఆతి యేసుఙ్‌ని దేవుణు ప్రవక్తరుఙ సప్తార్. వారు మఙిబా డిఃస్‌ఏండ హిమ్సెఙ్ కిత్తార్‌. యూదురు ఆఇకార్‌ సువార్త వీంజి దేవుణు వరిఙ్‌ రక్సిస్తెఙ్‌ ఆఎద్‌‌ ఇజి మాపు వరి వెట వర్గిఏండ మఙి అడు కిజి దేవుణుదిఙ్‌ పడిఃఇ పణిఙ్‌ కిజి వారు లోకుర్‌ విజెరిఙ్‌ పగాతికార్‌ ఆజినార్. 16 యా లెకెండ్‌ వారు వరి పాపమ్‌కు ముస్కు మరి కుడుఃప్సి పూర్తి కిజినార్. అందెఙె కడిఃవేరిదు దేవుణు కోపం వరి ముస్కు మనాద్.

తెస్సలొనికది వరిఙ్‌ సుడ్ఃదెఙ్‌ పవులుఙ్‌ మని గొప్ప ఆస

17 తంబెరిఙాండె, మాపు సెగం కాలం మీ బాణిఙ్‌ దూరం ఆతి మనిఙ్ (మా ఒడొఃల్‌నె దూరం ఆతాద్‌ గాని మా మన్సు దూరం ఆఏతాద్‌) మర్‌జి మీ డగ్రు వాజి మిఙి సుడ్ఃదెఙ్‌ ఇజి నండొ ఆస ఆజి నండొ పణి కితాప్. 18 నిజమె, మీ డగ్రు వాదెఙ్‌ ఇజి గొప్ప ఆస ఆతాప్‌గాని సయ్‌తాను దనిఙ్‌ అడ్డు కిత్తాన్‌. పవులు ఇని నాను మరి మరి మీ డగ్రు వాదెఙ్‌ ఇజి సుడ్ఃత. 19 మాపు ఎయెర్‌ వందిఙ్‌ దేవుణు ఎద్రు ఆసదాన్‌ ఎద్రు సుడ్ఃజినాప్‌? మఙి సర్ద కిబిస్నికార్‌ ఎయెర్? సిల్లిఙ ఎస్తివలెబా మాపు యేసుక్రీస్తు ఎద్రు పొగిడిఃజి, మఙి గొప్ప సర్ద కల్గిసిని ఉండ్రి టోపి లెకెండ్‌ మనికార్‌ ఎయెర్‌? మా ప్రబు ఆతి యేసు క్రీస్తు వాని వలె వన్ని ఎద్రు మంజిని మీరెగదె?. 20 నిజమె మీరె మఙి నెగ్గి పేరు తపిసినికిదేర్. మఙి సర్ద కిబిసినికిదెర్‌ మీరె.

3

1 మిఙి సుడ్ఃదెఙ్‌ ఇజి మఙి మని ఆస బరిస్తెఙ్‌ అట్‌ఏండాతిఙ్, మాపు ఏదెన్సు ఇని పట్నమ్‌దు మంజినిక నెగ్గిక ఇజి ఒడిఃబిజినె, 2 యేసుక్రీస్తు ముస్కు మీరు ఇడ్తి నమకమ్‌దు కద్లిఎండ మిఙి దయ్‌రం వెహ్సి, సత్తు మని వరి లెకెండ్‌ ముఙాల నడిఃపిస్తెఙ్‌ ఇజి యేసుక్రీస్తు వందిఙ్‌ సువార్త సాటిస్తెఙ్‌ మా వెట కూడ్జి దేవుణు పణి కినికానాతి మా తంబెరి ఆతి తిమోతిఙ్, మీ డగ్రు పోక్తాప్. 3 అందెఙె మీ లొఇ ఎయెన్‌బా యా కస్టమ్‌కాఙ్‌ సుడ్ఃజి వెనుక సొన్‌ఎండ, యేసుక్రీస్తు ముస్కు మని నమకమ్‌దు గటిఙ నిల్సి మండ్రెఙ్‌ వలె. ఎందనిఙ్‌ఇహిఙ మాటు యాకెఙ్‌ ఓరిస్తెఙ్‌ వలె ఇజి మీరు నెసినిదెర్. 4 నిజమె, మాపు మీ వెట మహివలెనె మఙి హిమ్సెఙ్‌ వానె ఇజి మిఙి వెహ్సి మహప్. యాకెఙ్‌ మాపు వెహితి లెకెండ్‌నె జర్గితె ఇజి మీరు నెసినిదెర్. 5 ఎలాగబా సయ్తాను సెఇ పణిఙ్‌ కిదెఙ్‌ ఇజి మీ మన్సుదు ఆస పుటిసి, మీ నడిఃమి మాపు కితి పణిఙ్‌ విజు ఉండ్రి వేల పణిదిఙ్‌ రెఏండ కిత్తాను ఇజి నాను తియెలాత. అందెఙె దన్ని వందిఙ్‌ ఎత్తు కిజి, యాక ఓరిస్తెఙ్‌ అట్‌ఏండ మీ నమకం వందిఙ్‌ నెస్తెఙ్‌ ఇజి నాను తిమోతిఙ్‌ పోక్త.

తిమోతి తతి నెగ్గి కబ్రు

6 గాని తిమోతి మీ బాణిఙ్‌ ఏలె మా డగ్రు వాతాన్. మిఙి దేవుణు ముస్కు మని నమకం వందిఙ్, మీ ప్రేమ వందిఙ్‌ నెగ్గి కబ్రు తతాన్. మాపు మిఙి సుడ్ఃదెఙ్‌ ఆస ఆజిని లెకెండ్, మీరుబా మఙి సుడ్ఃదెఙ్‌ ఆస ఆజినిదెర్‌ ఇజి వాండ్రు వెహ్తాన్‌. మరి మా వందిఙ్‌ ఎస్తివలెబా సర్దాదాన్‌ ఎత్తు కిజినిదెర్‌గె. 7 అందెఙె తంబెరిఙాండె, మాపు మఙి వాతి దుకమ్‌దాన్‌ మహివలె, మఙి హిమ్సెఙ్‌ వాతివలె మీ నమకం వందిఙ్‌ విహపె ఉసార్‌ కిబె ఆతాప్. 8 మీరు ప్రబు ముస్కు మని నమకమ్‌దు గటిఙ నిల్సి మంజినిదెర్, అందెఙె దేవుణు ముస్కు మిఙి మని నమకం మా బత్కు లెకెండ్‌నె మఙి విలువాతిక ఆజినాద్. 9 దేవుణు ముందాల మీ వందిఙ్‌ మన్ని విజు సర్ద వందిఙ్‌ దేవుణుదిఙ్‌ వందనమ్‌కు ఎసొ వెహ్తిఙ సరి ఆనాద్‌? ఎస్సొ మాపు వెహ్తిఙ్‌బా అక్క తక్కునె మంజినె. 10 మాపు మిఙి మరి ఉండ్రి సుటు సుడ్ఃజి దేవుణు ముస్కు మని మీ నమకమ్‌దు మిఙి తకు మనిక పూర్తి కిదెఙ్‌ ఇజి ఉండ్రి సుటు అవ్‌కాసం దొహ్‌క్తికెఙ్‌ ఇజి రెయు పొకల్‌ దేవుణు వెట పార్దనమ్‌దు నండొ బతిమాలిజినాప్.

11 మా బుబ్బాతి దేవుణుని మా ప్రబువాతి యేసు మీ డగ్రు వాదెఙ్, మఙి ఇని అడ్డు సిల్లెండ సరి తొరిసిన్. 12 మాపు మిఙి ప్రేరెమిసిని లెకెండ్‌ మీరు ఒరెన్‌ మరి ఒరెన్‌ వెట ప్రేమిస్తెఙ్, మరి మీ లొఇ మని ప్రేమ నండొ అజి పొగిజిని లెకెండ్‌ ప్రబు మిఙి సాయం కిపిన్.

13 మా ప్రబువాతి యేసు వన్ని నీతి నిజాయితి మని వరి వెట వాని వలె, మా బుబ్బాతి దేవుణు ఎద్రు మీరు ఇని కరయి సిల్లెండ, నీతి నిజాయి‌తిదాన్‌ మండ్రెఙ్, మీ మన్సుదు దేవుణు మిఙి సత్తు సిపిన్.

4

దేవుణుదిఙ్‌ ఇస్టమాతి లెకెండ్‌ బత్కిని వందిఙ్‌

1 తంబెరిఙాండె, దేవుణుదిఙ్‌ ఇస్టం ఆతివజ ఎలాగ బత్కిదెఙ్‌ ఇజి మాపు మిఙి నెస్పిస్త మనాప్. మీరు అయాలెకెండ్‌నె కిజినిదెర్. గాని అక్కర్‌దిఙ్, మాపు మిఙి యేసుప్రబు పేరుదాన్‌ గటిఙ సారిసి సారిసి వెహ్సినిక ఇనిక ఇహిఙ మీరు అయ లెకెండ్‌ మరి ఒదె నెగెణ్‌ కిజి మండ్రు. 2 యేసుప్రబు బాణిఙ్‌ మఙి దొహ్‌క్తి అతికారమ్‌దాన్‌ మాపు మిఙి నెస్పిస్తికెఙ్‌ ఇనికెఙ్‌ ఇజి మీరు నెసినిదెర్.

3 మీరు దేవుణు వందిఙ్‌ ఒప్పజెప్సి వన్ని వందిఙ్‌ కేట ఆతికార్‌ ఆజి మండ్రెఙ్‌ ఇజినె దేవుణు ఇస్టమాజినాన్. మీరు రంకు బూలానిక ఆఎద్‌‌ ఇజినె దేవుణు కోరిజినాన్. 4 అక్కాదె ఆఏండ దేవుణు మీ ఒడొఃల్‌దిఙ్‌ మని ఆసదిఙ్‌ సరి సిఏండ, ఒరెన్‌ సొంత ఒడొఃల్‌దిఙ్‌ ఇని పాపమ్‌దిఙ్‌ సొన్‌ఏండ ఎలాగ తగితి లెకెండ్‌ దేవుణుదిఙ్‌ ఇస్టమాతి వజ అడిదెఙ్‌ ఇజి మీరు ఒరెన్‌ ఒరెన్‌ నెస్తెఙ్‌ వలె. 5 మీరు, దేవుణుదిఙ్‌ నెస్‌ఇ, దేవుణుదిఙ్‌ నమ్మిఇ వరిలెకెండ్‌, ఉత్‌పుత్‌ ఆజి మండ్రెఙ్‌ ఆఏద్‌. 6 ఎయెన్‌బా, ఉత్‌పుత్‌ ఆజి, వన్ని వెట మన్ని నమ్మిత్తికానాతి ఒరెన్‌ తంబెరి ఆల్సి వెట, కూడ్‌జి మంజి, వన్నిఙ్‌ మొసెం కిదెఙ్‌ ఆఏద్‌. యా లెకెండ్‌ కిని వరిఙ్‌ దేవుణు సిక్స సీనాన్. దిన్ని వందిఙ్ ‌మాపు ముఙాల మీ వెట కసితం వెహ్తా మహప్. 7 ఎందనిఙ్‌ ఇహిఙ. రంకు బూలాజి బత్కిదెఙ్‌ ఇజి దేవుణు మఙి కూక్తెఙ్‌ సిల్లెన్‌, గాని పాపం సిలి నెగ్గి బత్కు బత్కిదెఙ్‌ ఇజినె కూక్త మనాన్. 8 అందెఙె యా బోదదిఙ్‌ నెక్సి పొక్నికాన్, లోకుదిఙ్‌ నెక్సి పొక్‌ఏన్‌ గాని దేవుణు ఆత్మదిఙ్‌ మిఙి సీజిని దేవుణుదిఙ్‌నె నెక్సి పొక్నికాన్‌ ఆజినాన్.

9 తంబెరిఙ నడిఃమి, ఒరెన్‌ వన్నిఙ్‌ మరి ఒరెన్‌ వన్ని వెట మన్ని ప్రేమ ఎలాగ మండ్రెఙ్‌ ఇజి, మాపు మిఙి ఏలు రాస్తెఙ్‌ అవ్‌సరం సిల్లెద్‌. ఒరెన్‌ మరి ఒరెన్‌ వన్నిఙ్‌ ఎలాగ ప్రేమిసి మండ్రెఙ్‌ ఇజి దేవుణునె మిఙి నెస్పిస్త మనాన్. 10 నిజమె మాసిదొనియ ప్రాంతమ్‌దు మనిక తంబెరిఙ విజేరిఙ్‌ మీరు ప్రేమిసినిదేర్. గాని మీరు మరి ఒదె ప్రేమిసి మండ్రెఙ్‌ ఇజి మాపు సారిసి సారిసి వెహ్సినాప్. 11 మాపు ముఙాల్‌లె మిఙి ఆడ్ర సిత్తిమహి లెకెండ్‌ సార్లిదాన్‌ బత్కిదెఙ్‌ ఆస ఆజి మండ్రు. మరి మీ కికాణిఙ్‌ మీ వందిఙ్‌ పణి కిజి మండ్రు మహివరి సఙతిఙ లొఇ బుర డుఃత్‌ఏండ, మీ పణిఙ్‌ సుడ్ఃజి మండ్రు. 12 నస్తివలె మీ బత్కు సడ్ఃజి నమ్మిఇకార్‌ మిఙి గవ్‌రం సీనార్. మరి మీరు, మహి వరి ముస్కు ఇనిదని వందిఙ్‌బా ఆదారం ఆఏండ మంజినిదెర్.

ప్రబు మర్‌జి వాని వందిఙ్‌

13 తంబెరిఙాండె, దేవుణు ముస్కు నమకం ఇట్తి సాతివరిఙ్‌ ఇనికా జర్గినాద్‌లె ఇజి మీరునెసి మండ్రెఙ్‌ ఇజి మాపు కోరిజినాప్. ఎందనిఙ్‌ ఇహిఙ దేవుణు ఎద్రు ఇని ఆస సిలి నమ్మిఇ వరి లెకెండ్‌ మీరు దుకం ఆఏండ మండ్రెఙ్‌ వలె ఇజి మాపు కోరిజినాప్. 14 యేసుప్రబు సాతండ్రె మర్‌జి నిఙితాన్‌ ఇజి మాటు నమ్మిజినాట్. అయలెకెండ్‌నె యేసుప్రబు ముస్కు నమ్మకం ఇడ్ఃజి సాతివరిఙ్‌బా దేవుణు యేసు వెట కూక్న తనాన్. 15 అందెఙె ప్రబు ఆతి యేసు వెహ్తి మని మాట అసి మాపు మిఙి దయ్‌రమ్‌దాన్‌ వెహ్సినిక ఇనిక ఇహిఙ, ఏలు బత్కిజిని మాటు, యేసు ప్రబు మర్‌జి వాని రోజు బత్కిజి మహిఙ్‌బా, ప్రబు ముస్కు నమకం ఇడ్ఃజి సాతి వరిఙ్‌ ఇంక ముఙాల వన్ని డగ్రు సొండ్రెఙ్‌ అట్‌ఏట్. వారె ముఙాల సొనార్లె. 16 ప్రబువాతి యేసుక్రీస్తు వన్ని గొప్ప పెరి జాటుదాన్‌ ఆడ్ర సీజి, విజు దాతారి ముస్కు నెయ్కి ఆతి దూత జాటుదాన్‌ని, దేవుణుది గొప్ప పెరి జోడుఃబంగ ఊక్ని జాటుదాన్‌ పరలోకమ్‌దాన్‌ డిఃగ్జి వానివలె, యేసుప్రబు ముస్కు నమకం ఇడ్ఃజి సాతికార్‌ ముఙాల నిఙ్‌నార్‌లె. 17 నస్తివలె బూమి ముస్కు బత్కిజిని మాటు యేసుప్రబుఙ్‌ దసుల్‌ ఆదెఙ్‌ ఆకాసమ్‌దు మని మొసొపుదు వరివెట పెరె ఆనాట్లె. అయాలెకెండ్‌ మాటు ప్రబు వెట ఎలాకాలం మంజినాట్లె. 18 అందెఙె మీరు యా మాటెఙాణిఙ్‌ ఒరెన్‌ మరి ఒరెన్‌ వన్ని వెట దయ్‌రం వెహ్సి మండ్రు.

5

1 తంబెరిఙాండె, ఎస్తివలె అక్కెఙ్‌ విజు జర్గినాద్‌లె ఇజి, ఆ గడిఃయ వందిఙ్‌నొ, ఆకెఙ్‌ ఎలాగ జర్గినె ఇని వందిఙ్‌నొ మాపు మిఙి రాస్తెఙ్‌ అవ్‌సరం సిల్లెద్‌.

2 ఎందనిఙ్‌ ఇహిఙ, ఎయెర్‌బా ఒడ్ఃబిఎండ మనివలె రెయ్క, డొఙ కిదెఙ్‌ డొఃఙారి ఎలాగ వానాండ్రొ, అయా లెకెండ్‌నె ప్రబు వాని దినంబా మంజినాద్‌ ఇజి మీరు బాగ నెసినిదెర్. 3 “సమదనమ్‌దాన్‌ మనాప్, మఙి ఇని తియెల్‌ సిల్లె”, ఇజి లోకుర్‌ వర్గిజి మంజిని వలెనె, పొటాదు మన్ని బోదెలిదిఙ్‌ ఎలాగ ఏరు ఈబాని నొప్పి వానాదొ, అయలెకెండ్‌నె వెటనె నాసనం వరి ముస్కు వానాద్‌లె. అందెఙె ఎయెర్‌బా తప్రె ఆదెఙ్‌ అట్‌ఏర్.

4 తంబెరిఙాండె, ఇనికబా ఒడ్ఃబిఎండ మనివలె, ఒరెన్‌ డొఙారి లెకెండ్‌ అయా దినం మీ ముస్కు వాతిఙ్‌బా మీరు బమ్మ ఆఇదెర్. ఎందనిఙ్‌ ఇహిఙ, మీరు దిని వందిఙ్‌ నెస్‌ఏండ సీకటిదు బత్కిని కిదెర్‌ ఆఇదెర్. 5 మీరు విజిదెరె జాయ్‌దు పుట్తి నని వరి లెకెండ్‌ మనిదెర్, వెడెదిఙ్‌ పుట్తి నని వరి లెకెండ్‌ మన్నిదెర్. మాటు రెయుదిఙ్‌ పుట్తి నని వరి లెకండ్‌ ఆఎట్. 6 అందెఙె మాటు మహి వరి లెకెండ్‌ నిద్ర కిజి మన్‌ఏండ మా మన్సుదిఙ్‌ అడిఃజి తెలిదాన్‌ మంజినాట్. 7 నిద్ర కినికార్‌ రెయు నిద్ర కిజినార్. ఉణిజి సోస్నికార్‌ రెయ్క సోసి మంజినార్. 8 మాటు వేలెదిఙ్‌ పుట్తి నని వరి లెకెండ్‌ మనికాట్. అందెఙె మాటు మా మన్సుదిఙ్‌ అడ్డిఃజి, దేవుణు ముస్కు మని నమకమ్‌ని ప్రేమ, మఙి గుండెదిఙ్‌ అడు కిని ఉండ్రి ఇనుము సొక లెకెండ్‌ తొడుఃగినాట్. మరి దేవుణు మఙి రక్సిస్నాన్‌లె ఇజి వన్ని వందిఙ్‌ ఆసదాన్‌ ఎద్రు సుడ్ఃజి మంజినిక, మఙి బురాదిఙ్‌ అడు కిని ఇనుము టోపి లెకెండ్‌ తొడిఃగిజి మంజినాట్. 9 ఎందనిఙ్‌ ఇహిఙ, మా ప్రబువాతి యేసుక్రీస్తు మఙి రక్సిస్తెఙ్‌ ఇజినె దేవుణు మఙి ఏర్‌పాటు కిత్తాన్‌. గాని వన్ని బాణిఙ్‌ వాని సిక్స వందిఙ్‌ అఏద్. 10 మాటు బత్కితి మహిఙ్‌బా, సాతి మహిఙ్‌బా, వాండ్రు మర్‌జి వానివలె వన్నివెట మఙి బత్కిస్తెఙ్‌నె యేసుక్రీస్తు మా వందిఙ్‌ సాతాన్. 11 అందెఙె మీరు ఏలు కిజిని లెకెండ్‌నె ఒరెన్‌ మరి ఒరెన్‌ వన్ని వెట దయ్‌రం వెహ్సి, ఒరెన్‌ వన్నిఙ్‌ దేవుణు ముస్కు మని నమ్మకమ్‌దు పిరిని లెకెండ్‌ సాయం కిజి మండ్రు.

12 తంబెరిఙాండె, యేసుప్రబు బాణిఙ్‌ మన్ని అతికారమ్‌దాన్‌ మిఙి నెస్పిసి, బుది వెహ్సి, మీ నడిఃమి కస్టబాడిఃజి దేవుణు పణి కిని వరిఙ్‌ గవ్‌రం సీదు ఇజి మిఙి బతిమాల్‌జినాప్. 13 వారు కిజిని పణి వందిఙ్‌ వరిఙ్‌ నండొ ప్రేమిసి గవ్‌రం సీజి మండ్రు. ఒరెన్‌ మరి ఒరెన్‌ వన్ని వెట నిపాతిదాన్‌ బత్కిజి మండ్రు. 14 తంబెరిఙాండె, మాపు మిఙి వెహ్సినిక ఇనిక ఇహిఙ, బదకమ్‌దాన్‌ మని వరిఙ్‌ మీరు బుద్ది వెహ్తు. విసారం అస్తి మనివరిఙ్‌ దయ్‌రం వెహ్సి మండ్రు. దేవుణు ముస్కు మని నమకమ్‌దు పిరిదెఙ్‌ అట్‌ఇ వరిఙ్‌ సాయం కిజి మండ్రు. విజేరె వెట ఓరిసి మండ్రు. 15 ఎయెన్‌బా వన్ని వెట మరి ఒరెన్‌ కితి సెఇ పణిదిఙ్‌ మర్జి సెఇ పణిఙ్‌ కిఏండ సుడ్ఃదు. ఎస్తివలెబా ఒరెన్‌ మరి ఒరెన్‌ వన్ని వెట కనికారమ్‌దాన్‌ మండ్రు. లోకుర్‌ విజెరె వెటబా కనికారమ్‌దాన్‌ మండ్రు.

16 ఎస్తివలెబా సర్దదాన్‌ మండ్రు. 17 డిస్‌ఏండ పార్దనం కిజి మండ్రు. 18 ఎలాగ మర్తి సమయమ్‌దుబా విజు దనిఙ్‌ దేవుణుదిఙ్‌ వందనమ్‌కు వెహ్సి మండ్రు. యేసుక్రీస్తుఙ్‌ నమ్మిత్తి మని మీరు యాలెకెండ్‌ మండ్రెఙ్‌ ఇజినె దేవుణు కొరిజినాన్.

19 మీ లొఇ మని దేవుణు ఆత్మదిఙ్‌ నప్మాట్. 20 దేవుణు బాణిఙ్‌ వాతి దేవుణు ప్రవక్తరు వెహ్తి మాటెఙ నెక్సి పొక్మాట్. 21 విజు వనకాఙ్‌ పరిస కిజి నెగ్గి దనిఙ్‌ డగ్రు కిదు. 22 సెఇ విజు వన్కాఙ్‌ దూరం కిదు.

23 నిపాతిదిఙ్‌ ప్రబువాతి దేవుణునె మిఙి పూర్తి నెగ్గికార్‌ కిపిన్. మా ప్రబువాతి యేసుక్రీస్తు వానిదాక వన్ని ఎద్రు మీ దేవుణు ఆత్మాని, మీ పాణం, ఒడొఃల్‌ విజు ఇని నిందెఙ్‌ సిల్లెండ దేవుణు కాపాడ్ఃజి మనీన్‌ ఇజి నాను పార్దనం కిజిన. 24 మిఙి కూక్తి మని దేవుణు నమ్మకమాతికాన్‌. అందెఙె వాండ్రు వెహ్తి లెకెండ్‌నె కినాన్.

25 తంబెరిఙాండె, మా వందిఙ్‌ పార్దనం కిదు. 26 పూర్తి నెగ్గి మన్సుదాన్‌ పొంపిజి ముద్దు కిజి తంబెరిఙ్‌ విజెరిఙ్‌ వందనమ్‌కు వెహ్తు. 27 తంబెరిఙ్‌ విజేరిఙ్‌ యా ఉత్రం సద్‌వీజి వెన్‌పిస్తెఙ్‌ ఇజి ప్రబువాతి యేసుక్రీస్తు పేరుదాన్‌ మిఙి బతిమాలిజిన. 28 మా ప్రబువాతి యేసుక్రీస్తు దయాదర్మం మీ వెట మనీద్.

* 0: 1:0 1:8-10; 2:19-20; 3:13-18; 5:23-24

2దెస్స

1

2

3

అపొస్తుడు ఆతి పవులు తెస్సలోనిక పట్నమ్‌ది నమ్మిత్తి వరిఙ్‌ రాస్తి రుండి ఉత్రం

నెల్వ కిబిసినిక

ఇక్క అపొస్తుడు ఆతి పవులు దెసలోనిక పట్నమ్‌దు మహి దేవుణు సఙమ్‌ది వరిఙ్‌ రాస్తి మన్ని రుండి ఉత్రం. సీలాని తిమోతి ఇనికార్‌ దెసలోనిక పట్నమ్‌దు సొన్సి, అపొస్తుడు ఆతి పవులు రాస్తి ఉత్రం సీజి మర్జి వాత్తి వెనుక యా ఉత్రం రాసె ఆత మనాద్‌ ఇజి ఒడ్ఃబిజినార్‌.

యా ఉత్రమ్‌దు మొదొహి ఉత్రమ్‌దు మన్ని దన్నిఙ్‌ సమానమాతి మాటెఙ్‌ మన్నె. (ఉండ్రి దెస్సలోనిక నెల్వ కిబిసినిక సుడ్ఃదు). రుండి ఉత్రమ్‌కాఙ్‌, వాండ్రు కిత్తి సువార్త పణిదాన్‌ తయారాతి మన్ని సఙమ్‌కాఙ్‌ వన్ని మన్సుదు మన్ని బాద, పవులు తోరిసినాన్‌. తప్పు బోదదిఙ్‌, అబద్దం నెస్పిసిని వరిఙ్‌ లొఙిజి మన్‌ఎండ, గటిఙ నిల్సి మండ్రు ఇజి పవులు వరిఙ్‌ ఎత్తు కిబిసినాన్‌.

యేసుప్రబు మర్జి వాని వందిఙ్‌ యా ఉత్రమ్‌దు రాస్త మనాద్‌. (రుండి దెస్సలోనిక 1:9-10; 2:1-3). యేసుప్రబు సిలువాదు సాజి, మర్జి నిఙితి వెనుక ఇంజు ముంజు 17-20 పంటెఙ్‌ డాట్తి వెనుక పవులు ఇక్క రాస్తాన్‌ ఇజి విజెరె ఒడ్ఃబిజినార్‌ దేవుణు ముస్కు నమ్మకం ఇట్తి వరిఙ్‌ వాని కాలమ్‌దు ఇనిక ఆనాద్‌ ఇజి నెస్పిస్తెఙ్‌, మరి వారు నమకం డిఃస్‌ఏండ గటిఙ నిల్సిమండ్రెఙ్‌ ఇజి యా ఉత్రం రాస్తాన్‌.

1

1 బుబ్బాతి దేవుణుదిఙ్‌ని ప్రబు ఆతి యేసు క్రీస్తుఙ్‌ సెందితి మని దెసలోనిక పట్నమ్‌ది దేవుణు సఙమ్‌దిఙ్‌ పవులుని సిలువానుని తిమోతి రాసిని ఉత్రం. 2 బుబ్బాతి దేవుణుని ప్రబు ఆతి యేసుక్రీస్తు,దయాదర్మమ్‌దాన్‌ మీరు నిపాతిదాన్‌ మండ్రెఙ్‌ సాయం కిపిర్‌.

3 తంబెరిఙాండె, మాపు ఎస్తివలెబా మీ వందిఙ్‌ దేవుణుదిఙ్‌ వందనమ్‌కు వెహ్సినె మండ్రెఙ్‌ వలె. అయ లెకెండ్‌ వెహ్సినిక, కిదెఙ్‌ మన్ని సరి ఆతి సఙతినె. ఎందనిఙ్‌ ఇహిఙ దేవుణు ముస్కు మని మీ నమకం మరి నండొ ఆజి పిరిసినాద్. ఒరెన్‌ వన్నిఙ్‌ మరి ఒరెన్‌ వన్ని వెట మని ప్రేమ మీరు విజిదెరె లొఇ మరి నండొ ఆజినాద్. 4 అందెఙె మీరు, డిఃస్‌ఎండ హిమ్సెఙ్‌ ఓరిసిని వందిఙ్, స్రమెఙ్‌ ఓరిసి మహిఙ్‌బా దేవుణు ముస్కు మని నమకమ్‌దు మీరు ఎలాగ గటిఙ నిల్సి మంజినిదెర్‌ ఇజి మహి దేవుణు సఙమ్‌కాఙ్‌ మీ వందిఙ్‌ మాపు పొగ్‌డిఃజి వెహ్సినాప్.

5 నీతి నిజాయ్తిదాన్‌ దేవుణు తీర్పు సిజినాన్‌ ఇని దనిఙ్‌ యాకెఙ్‌ విజు రుజుప్‌ ఆజినె. దేవుణు కిని ఏలుబడిఃదు మండ్రెఙ్‌ మిరు తగ్నికిదెర్‌ ఆజినిదెర్. దని వందిఙ్‌నె యా కస్టమ్‌కు విజు మీరు ఓరిసినిదెర్. 6-8 మా ప్రబు ఆతి యేసు నేగ్‌డిఃజిని సిసు కొనెఙాణిఙ్‌ వన్ని గొప్ప సత్తుమని దూతెఙ వెట పరలోకమ్‌దాన్‌ తోరె ఆనివలె, దేవుణుదిఙ్‌ నెస్‌ఇ వరిఙ్‌ని, మా ప్రబు ఆతి యేసు సువార్త మాటెఙ్‌ లొఙిఇ వరిఙ్‌ సిక్స సీనాన్‌లె. దేవుణు నీతి నిజాయ్తిమనికాన్. అందెఙె నస్తివలె మిఙి స్రమెఙ్‌ కితి వరిఙ్‌ స్రమెఙ్‌ మర్‌జి సీనాన్‌లె. స్రమెఙ్‌ ఓరిస్తిమని మిఙిని, మఙి రొంబిస్నాన్‌లె. 9 నస్తివలె యేసుప్రబు సెఇ వరిఙ్‌ వన్ని ఎద్రుహన్, వన్ని గొప్ప సత్తుదాన్, వారు వన్ని డగ్రు మన్‌ఏండ దూరం కిజి ఎలాకాలం మంజిని నాసనమ్‌దాన్‌ సిక్స సీనాన్‌లె. 10 అయా రోజు, వన్నిఙ్‌ సెందితి వరివెట వన్ని గొప్ప జాయ్‌ తొరె ఆదెఙ్, మరి వన్నిఙ్‌ నమ్మిత్తికార్‌ విజేరె బమ్మ ఆని లెకెండ్‌ వరి నడిఃమి ప్రబు వానివలె మాపు వెహ్తి మా సాస్యమ్‌కు నమ్మిత్తికిదెర్‌ ఆతి మీరుబా వరి వెట మంజినిదెర్‌లె. 11 యాకా మా మన్సుదు మంజి, మిఙి వాండ్రు కూక్తి దనిఙ్‌ తగ్నికిదెర్‌ లెకెండ్‌ దేవుణు మిఙి సుడ్ఃదెఙ్‌ ఇజి, మరి మీ నెగ్గి ఉదెసమ్‌కు విజు, మరి మీరు వన్ని ముస్కు ఇడ్తి మని నమ్మకమ్‌దాన్‌ కిజిని విజు పణిఙ్‌ దేవుణు వన్ని సత్తుదాన్‌ పూర్తి కిదెఙ్‌ ఇజి మాపు మీ, వందిఙ్‌ ఎస్తివలెబా దేవుణుదిఙ్‌ పార్దనం కిజినాప్. 12 మా దేవుణు బాణిఙ్‌ని ప్రబు ఆతి యేసు క్రీస్తు బాణిఙ్‌ వాతి దయా దర్మమ్‌దాన్‌ యేసు ప్రబు పేరు మీ నడిఃమి గొప్ప పెరిక ఆదెఙ్, మరి మీరు వన్ని వెట కూడ్జి గొప్ప పేరు పొందితికిదెర్ ‌ఇజి తొరె ఆదెఙ్‌ ఇజి మాపు యా లెకెండ్‌ మీ వందిఙ్‌ దేవుణుదిఙ్‌ పార్దనం కిజినాప్.

2

దేవుణుదిఙ్‌ పడిఃఇకాన్‌

1-2 తంబెరిఙాండె, మా ప్రబు ఆతి యేసు క్రీస్తు మర్జి వాని దినమ్‌ వందిఙ్‌ని మాటు వన్ని వెట కూడ్జి మంజిని వందిఙ్‌ ఏలు వెహ్సినాప్. ప్రబు ఆతి యేసు వాత మనాన్‌ ఇజి ఉండ్రి ప్రవక్త మాటదానొ, మా బాణిఙ్‌ వాతి లెకెండ్‌ ఉండ్రి ఉత్రం వాతాద్‌ ఇజినొ, కబ్రు వాతాదిజినొ వెంజి గజిబిజి ఆజి మీ మన్సు సెద్రిస్‌ఏండ, తియెల్‌ ఆఏండ మండ్రెఙ్‌ ఇజి మాపు మిఙి బతిమాల్జినాప్. 3 ఎయెర్‌బా ఇని పణి కిజి మిఙి మోసెం కిఏండ జాగర్త మండ్రు. (అయ దినం ఏలు దాక రెఏదె). లోకుర్‌ నండొండార్‌ దేవుణుదిఙ్‌ పడిఃఇ పణిఙ్‌ కిజి టంటెఙ్‌ ఆనార్లె. మరి దేవుణు రూలుఙ విజు పడిఃఇ కిజిని నాసనమ్‌దిఙ్‌ తగ్నికాన్‌ ఆతి సెఇకాన్‌ తోరె ఆనిదాక అయ రోజు రెఎద్‌. 4 దేవుణు ఇజి పేరు ఇడెః ఆతి మని విజు వన్కాఙ్, పూజెఙ్‌ కిబె ఆజిని విజు వనకాఙ్‌ పడిఃఏండ పణిఙ్‌ కిజి, అయ విజు వన్కాఙ్‌ ముస్కు వన్నిఙ్‌ వాండ్రె దేవుణు ఇజి వెహ్నడ్రె, వాండ్రు దేవుణు గుడిఃదుబా సొన్సి బస్నాన్.

5 నాను మీ వెట మహివలె యా సఙతిఙ్‌ మీవెట వెహ్తి మహిక మీరు ఎత్తు కిఇదెరా? 6 వన్ని వందిఙ్‌ ఏర్పాటు కితి మని గడిఃయాదునె వాండ్రు తోరె ఆదెఙ్‌ వలె. అందెఙె, ఏలు నాసనమ్‌దిఙ్‌ తగ్నికాన్‌ ఆతి వన్నిఙ్‌ అడ్డు కిజి నిల్‌సినిక ఇనికాదొ ఇజి మీరు నెస్నిదెర్. 7 దేవుణు విజు రూలుఙ పడిఃఇ పణి కిజిని డాఃఙితి మని సత్తు ఏలుబా పణి కిజినాద్. గాని దనిఙ్‌ అడ్డు కిజి నిల్‌సి మంజినికాన్‌ నడిఃమిహన్‌ లాగె ఆనిదాక యా లెకెండ్‌ అడ్డు కిజి మంజినాన్. 8 నస్తివలె దేవుణు రూలుఙ పడిఃఇ పణిఙ్‌ కినికాన్‌ తోరె ఆనాన్‌లె. వన్నిఙ్‌ మా ప్రబు ఆతి యేసు వన్ని వెయుదాన్‌ వాని ఊప్రిదాన్‌ సప్సి, వాండ్రు వానివలె మంజిని గొప్ప జాయ్‌దాన్‌ వన్నిఙ్‌ నాసనం కినాన్‌లె. 9-10 దేవుణు రూలుఙ పడిఃఇ పణిఙ్‌ కినికాన్‌ తోరె ఆనివలె సయ్తాను వన్ని సత్తుదాన్‌ రకరకమ్‌ది బమ్మ పణిఙ్‌ని గొప్ప పెరి పణిఙ్‌ కిజి, నాసనం ఆజి సొని వరిఙ్‌ విజెరిఙ్‌ మోసెం కిదెఙ్‌ విజు సెఇ పణిఙ్‌ కిజి తొరిస్నాన్. ఎందనిఙ్‌ ఇహిఙ నిజమాతి దనిఙ్‌ ప్రేమిసి దేవుణు వరిఙ్‌ రక్సిస్తెఙ్‌ వారు ఒప్‌ఎతార్. అందెఙె వారు నాసనం ఆజి సొన్సినార్. 11 అందెఙె వారు అబదమ్‌దిఙ్‌ నమ్మిని లెకెండ్‌ మోసెం కిని సత్తుదిఙ్‌ దేవుణు వరి ముస్కు పోక్నాన్. 12 అందెఙె, నిజమాతి దనిఙ్‌ నమ్మిఏండ సెఇదని వెట సర్ద ఆతి విజెరిఙ్‌ దేవుణు సిక్స సీనాన్.

గటిఙ నిల్సి మండ్రు

13 గాని మీ వందిఙ్‌ ఎస్తివలెబా దేవుణుదిఙ్‌ మాపు వందనమ్‌కు వెహ్సి మండ్రెఙ్‌ వలె. యాక కిజి మంజినిక సరి ఆతి పణినె. తంబెరిఙాండె ఎందనిఙ్‌ ఇహిఙ దేవుణు ఆత్మ, వన్ని నెగ్గిక కిజిని పణిదాన్, మీరు నిజమాతి దనిఙ్‌ నమ్మిజి దేవుణు మిఙి రక్సిస్తెఙ్‌ ఇజి, దేవుణు యా లోకం పుట్‌ఎండ ముఙాలె మిఙి ఎర్లిస్త మహాన్‌. 14 మీరు యా లెకెండ్‌ యేసుప్రబు వెట వన్ని గొప్ప పెరి జాయ్‌దు మండ్రెఙ్‌ అక్కు మనికిదెర్‌ ఆదెఙ్‌ ఇజి మాపు వెహ్తి సువార్తదాన్‌ దేవుణు మిఙి కూక్త మనాన్. 15 అందెఙె తంబెరిఙాండె, మాపు మాటాదానొ ఉత్రమ్‌దానొ మిఙి నెస్పితికెఙ్‌ డిఃస్‌ఏండ మీ మన్సుదు ఇడ్జి కద్లిఏండ మండ్రు.

16-17 మఙి ప్రేమిసి ఎలాకాలం ఎద్రు సుడ్ఃజి మంజిని ఆసని, ఉసార్‌ మా మన్సుదు వన్ని దయాదర్మమ్‌దాన్‌ మఙి సితి మా బుబ్బాతి దేవుణుని, మా ప్రబు ఆతి యేసు క్రీస్తు మీ మన్సుఙ దయ్‌రం వెహ్సి, మీ విజు నెగ్గి మాటాదుని, మీరు కిజిని నెగ్గి పణిదు సత్తు సిజి నడిఃపిసీర్.

3

పార్దనం కిజి మండ్రు

1 కడెఃవేరిది మాట ఇనిక ఇహిఙ, తంబెరిఙాండె, ప్రబు మాటెఙ్‌ మీ నడిఃమి సారితి లెకెండ్‌ మహిబాన్‌బా మరి బేగి సార్దెఙ్, గవ్‌రం లొసె ఆదెఙ్‌ ఇజి మీరు మా వందిఙ్‌ పార్దనం కిజి మండ్రు. 2 విజెరిఙ్‌ నమకం సిల్లెద్‌గదె, అందెఙె మాపు మూర్‌కతమ్‌దు మని వరి బాణిఙ్‌ సెఇ వరి బాణిఙ్‌ తప్రె ఆనిలెకెండ్‌బా మా వందిఙ్‌ పార్దనం కిదు. 3 అహిఙ ప్రబు నమ్మిదెఙ్‌ తగ్నికాన్‌ అందెఙె వాండ్రు మిఙి సత్తు సీజి సెఇ వన్ని బాణిఙ్‌ వాండ్రు కాపాడ్నాన్. 4 ఇక్కెఙ్‌ మీరు కిజి మండ్రెఙ్‌ ఇజి మాపు మిఙి ఆడ్ర సితిమనికెఙ్‌ అయాలెకెండ్‌ మీరు కిజినిదెర్. మరి కిజి మంజినిదెర్‌లె ఇజి ప్రబు పేరుదాన్‌ మాపు మన్సుదు ఒడ్ఃబిజినాప్. 5 దేవుణు ముస్కు మని ప్రేమని, మరి మీరు ఎలాగ కస్టమ్‌కు ఓరిస్తెఙ్‌ ఇజి యేసుక్రీస్తు తోరిస్తి లెకెండ్‌ ఒరిస్తెఙ్‌ మీ మన్సుదు రేపె ఆజి మండ్రెఙ్‌ దేవుణు మిఙి సాయం కిపిన్.

బండెఙ్‌ ఆదెఙ్‌ ఆఏద్‌‌

6 తంబెరిఙాండె, మా బాణిఙ్‌ మీరు నెస్తిమని లెకెండ్‌ ఆఏండ బదకమ్‌దాన్‌ మంజిని వరిఙ్‌ గుర్తు కిజి, వరి బాణిఙ్‌ మీరు ఏడాః డిఃసి మండ్రు ఇజి మా ప్రబు ఆతి యేసుక్రీస్తు పేరుదాన్‌ మిఙి ఆడ్ర సితి లెకెండ్‌ వెహ్సినాప్. 7 మఙి సుడ్ఃజి మా లెకెండ్‌ ఎలాగ నడిఃదెఙ్‌ ఇజి మిరు నెస్నిదెర్‌ గదె. మాపు మీ వెట మహివలె బదకమ్‌దాన్‌ మన్‌ఏతాప్. 8 మాప్‌ఎయెర్‌ బాణిఙ్‌బా సెడ్డిఃనె తిండి ఉణ్‌ఏతాప్. ఎయెన్‌ ముస్కుబా ఆదారం ఆఏండ మాపు రెయు పొగల్‌ కస్టబాడ్ఃజి పణి కిజి మహిక మీరు నెస్నిదెర్. 9 మీ బాన్‌ లొసి ఉండెఙ్‌ అతికారం సిల్లెద్‌ ఇజి ఆఎద్‌. గాని మీరు మఙి సుడ్ఃజి నెసి అయా లెకెండ్‌ మండ్రెఙ్‌ ఇజినె మాపు అయా లెకెండ్‌ ఇనికబా లొస్‌ఎండ పణి కిజి మహప్. 10 మరి మాపు మీ నడిమి మహివలె “ఒరెన్‌ పణి కఏండ మహిఙ వాండ్రు బోజనం కిదెఙ్‌ ఆఏద్‌”, ఇజి మిఙి రూలు సిత్తాప్.

11 మీ లొఇ సెగొండార్‌ వరి సొంత పణి ఇనికబా కిఏండ, అనవుసరమ్‌దిఙ్‌ ఆఇవరి సఙతిఙ లొఇ బుర్ర డుక్సి మంజినార్‌ ఇజి మాపు వెహాప్. 12 ననికార్‌ వారు కిజిని అవ్‌సరం సిల్లి పణిఙ్‌ డిఃసి సిజి నిపాతి పణి కిజి, వరి తిండి వందిఙ్‌ గణస్తెఙ్‌ ఇజి మా ప్రబు ఆతి యేసుక్రీస్తు పేరుదాన్‌ బతిమాల్‌జి ఆడ్ర సితి లెకెండ్‌ వెహ్సినాప్. 13 మరి తంబెరిఙాండె మీరు నెగ్గికెఙ్‌ ఆతికెఙ్‌ కిదెఙ్‌ ఎసెఙ్‌బా వందిదెఙ్‌ అఏద్.

14 మాపు యా ఉత్రమ్‌దు రాస్తి పోక్తి మాటెఙ్‌ లొఙిఇ వన్నిఙ్‌ గుర్తు కిదు. వాండ్రు సిగు ఆని వందిఙ్‌ వన్ని వెట కూడ్ఃఏండ మండ్రు. 15 అహిఙ వన్నిఙ్‌ పగాతి వన్ని లెకెండ్‌ ఒడ్ఃబిఏండ తంబెరి లెకెండ్‌ ఒడ్ఃబిజి వన్నిఙ్‌ బుది వెహ్తు.

16 సమాదానమ్‌దిఙ్‌ప్ ప్రబు ఆతికాన్‌ ఎస్తివలెబె ఎలాగ మర్తి కాలమ్‌దుబా మిఙి నిపాతిదాన్‌ మండ్రెఙ్‌ సిపిన్. ప్రబు మీ విజెరె వెట ఎస్తివలెబా మనిన్. 17 పవులు ఇని నాను, నా కియుదాన్‌ యా కడెఃవెరి మాటెఙ్‌ రాసిన. నా విజు ఉత్రమ్‌దు యాకాదె గుర్తు. అందెఙె నాను ఎలాగ రాసిన ఇజి మీరు పోలిస్తెఙ్‌ అట్నిదెర్. 18 మా ప్రబు ఆతి యేసు క్రీస్తు దయా దర్మం మీ విజిదెరె వెట మనిద్.

1తిమోతి

1

2

3

4

5

6

అపొస్తుడు ఆతి పవులు తిమోతిఙ్‌ రాస్తి ఉండ్రి ఉత్రం

నెల్వ కిబిసినిక

అపొస్తుడు ఆతి పవులు తిమోతిఙ్‌ రాస్తి ఉండ్రి ఉత్రమ్‌నె యాక. ఎపెసి పట్నమ్‌దు మని దేవుణుదిఙ్‌ నమ్మిత్తి వరి సఙమ్‌దిఙ్‌ నడిఃపిస్ని వన్ని లెకెండ్‌ తిమోతిఙ్‌ ఏర్పాటు కిత మనాన్. అందెఙె, సఙం నడిఃపిస్నిక ఎలాగ, నడిఃపిస్ని పాస్టరుఙు, పెద్దెల్‌ఙు ఎలాగ మండ్రెఙ్‌ ఇని దనివందిఙ్‌ వెహ్సినాన్.

ఎపెసి పట్నమ్‌దు నండొ రకమ్‌కాణి గుడిఃఙ్‌ మన్నె. దేసమ్‌కాఙ్‌ నండొ లోకుర్‌ బాన్‌ వానార్. అందెఙె క్రీస్తు వందిఙ్‌ నిజమాతి బోదదిఙ్‌ కూడ్ఃఇకెఙ్‌ నెస్‌పిస్నికార్‌ నండొడార్‌ మనార్. వరి వందిఙ్‌ జాగ్రత మండ్రు. నని బొద తపిస్నివరిఙ్‌ బాణిఙ్‌ దూరం ఆదు ఇజి వెహ్సినాన్.

1

1-2 క్రీస్తు యేసుఙ్‌ అపొస్తుడు ఆతి పవులు ఇని నాను తిమోతిఙ్‌ రాసిన. నీను నా సొంత మరిన్‌ లెకెండ్‌ మని. ఎందనిఙ్‌ ఇహిఙ నానె నిఙి దేవుణు దరొట్‌ తత. మఙి రక్సిసిని దేవుణు వెహ్తి ఆడ్ర వజ, మాటు ఆసదాన్‌ ఎద్రు సుడ్ఃజిని క్రీస్తు యేసు వెహ్తి ఆడ్ర వజ, నాను క్రీస్తు యేసుఙ్‌ అపొస్తుడు ఆత. బుబ్బ ఆతి దేవుణుని ప్రబు ఆతి క్రీస్తుయేసు దయా దర్మమ్‌దాన్, మీ ముస్కు కనికారం తోరిసి, మీరు నిపాతిదాన్‌ మండ్రెఙ్‌ సాయం కిపిర్.

3-4 నాను మసిదోనియదు సొన్‌సి మహివలె నిఙి వెహ్తి లెకెండె, నీను ఎపెసుదు మండ్రెఙ్‌ వలె ఇజి నాను కసితం వెహ్సిన. ఎందనిఙ్‌ఇహిఙ, అబె సెగొండార్‌ తపు బోద నెస్‌పిసినార్. వారు అయకెఙ్‌ మరి ఎసెఙ్‌బా నెస్‌పిస్‌తెఙ్‌ ఆఏద్‌ ఇజి నీను డటం వెహ్తెఙ్‌ వలె. వారు డొక్రార్‌ వెహ్సి మంజిని కత సాస్‌తరమ్‌క లొఇ, అంతు సిల్లెండ అని గొగొర్‌ వందిఙ్‌ వెహ్సిని సాస్‌తరమ్‌క లొఇ మన్సు ఇడ్ఃదెఙ్‌ ఆఏద్‌ ఇజి నీను డటం వెహ్తెఙ్‌ వలె. అయాకెఙ్‌ దేవుణు ఎత్తు కితి సఙతిఙ అడ్డు కిజి ఒరెన్‌ వెట ఒరెన్‌ తర్కిసిని సఙతిఙ్‌నె రేఙ్‌జినె. దేవుణు ముస్కు మని నమకం దానె, వాండ్రు ఎత్తు కితి సఙతిఙ్‌ నెస్తెఙ్‌ఆనాద్. 5 నమ్మిత్తికార్, ఒరెన్‌ వెట ఒరెన్‌ ప్రేమిసి మండ్రెఙ్. అందెఙె నీను యా లెకెండ్‌ డటం వెహ్తెఙ్‌ వలె ఇజి నాను నిఙి వెహ్సిన. నెగ్గి మన్సుదాన్‌ వాజిని ప్రేమదాన్, నెగెండ గదిసిని గర్‌బందాన్‌ వాజిని ప్రేమదాన్, దేవుణు ముస్కు మని నిజమాతి నమకమ్‌దాన్‌ వాజిని ప్రేమదాన్, ప్రేమిసి మండ్రెఙ్. 6 సెగొండార్, ముస్కు వెహ్తి సఙతిఙ డిఃస్త సొహరె పణిదిఙ్‌ రెఇకెఙ్‌ వర్గిజినార్. 7 వారు దేవుణు మోసెఙ్‌ సితి రూలుఙ్‌ నెస్పిసినికార్‌ ఆదెఙె‌ కోరిజినార్. గాని ఇని దని వందిఙ్‌ వర్గిజినార్‌ ఇజినొ, నండొ దయ్‌రమ్‌దాన్‌ నిజమ్‌నె ఇజి వర్గిజిని సఙతిఙ వందిఙ్‌నొ, వారు నెస్‌ఎర్.

8 దేవుణు మోసెఙ్‌ సితి రూలుఙ్‌ వాడుకండెఙ్‌ మని వజ వాడుకొటిఙ, అయా రూలుఙ్‌ నెగ్గికెఙ్‌నె ఇజి మాటు నెస్నాట్. 9-11 మరి మాటు నెసినాట్, దేవుణు మోసెఙ్‌ సితి యా రూలుఙ్, నాయమ్‌దాన్‌ మని వరిఙ్‌ వరి తపుఙ్‌ దిదిదెఙ్‌ సిఎన్ ఇజి. గాని రూలుఙ్‌ తప్ని వరిఙ్, లొఙ్‌ఇ వరిఙ్, నమ్మిఇ వరిఙ్, పాపిస్‌టిఙ్, దేవుణు బాణిఙ్‌ వాజిని సఙతిఙ్‌ ఇజ్రి కణకదాన్‌ సూణి వరిఙ్‌ మతమ్‌దిఙ్‌ దూసిస్ని వరిఙ్, అయిసి అప్పొసిరిఙ్‌ సప్ని వరిఙ్, లోకాఙ్‌ సప్ని వరిఙ్, రంకు బూలాని వరిఙ్, మొకకొడొః మొకకొడొఃర్‌నె కూడ్ని వరిఙ్, వెట్టిపణి కిదెఙ్‌ లోకురిఙ్‌ అసి పొర్ని వరిఙ్, అబద్దం వర్గిని వరిఙ్, అబద్దమ్‌దిఙ్‌ ఒట్టు కిని వరిఙ్, నిజమాతి బోదదిఙ్‌ విరోదం ఆతికెఙ్‌ కిని వరిఙ్, నని వరి వందిఙె రూలుఙ్‌ సిత మనాన్. నీను మహి లోకురిఙ్‌ వెహ్‌అ ఇజి, దేవుణు నఙి ఒపజెప్తి సువార్తదు అయా నిజమాతి బోద మనాద్. లోకుర్‌ పొగిడిఃజిని కిజిని గొప్ప పెరి దేవుణు బాణిఙె అయా సువార్త వాజినాద్.

పవులు ముస్కు దేవుణు తోరిస్తి కనికారం

12-13 ముఙాల నాను యేసుప్రబు ఆతి యేసుక్రీస్తుఙ్‌ దూసిస్తికాన్. నమ్మిత్తి వరిఙ్‌ ఇమ్సెఙ్‌ కిజి ఆహె వన్నిఙ్‌ ఇమ్సెఙ్‌ కితికాన్. వన్నిఙ్‌ స్రమెఙ్‌ కితికాన్. అహిఙ్‌బా నాను నమ్మిదెఙ్‌ తగ్నికాన్‌ ఇజి వాండ్రు ఒడిఃబిజి, మహివరిఙ్‌ సువార్త వెహ్సిని వన్ని పణిదిఙ్‌ నఙి ఏర్పాటు కిత్తాన్‌. అందెఙె నాను మా ప్రబు ఆతి క్రీస్తు యేసు నఙి కితి దని వందిఙ్‌ ఎసెఙ్‌బా పోస్‌ఎండ మన. వాండ్రునె వన్ని పణి కిదెఙ్‌ నఙి సత్తు సితాన్. నాను యేసుఙ్‌ నమ్మిఎండ మహివలె, తెలిఎండ అక్కెఙ్‌ కిత. అందెఙె దేవుణు నా ముస్కు కనికారం తోరిస్తాన్. 14 మా ప్రబు దయా దర్మమ్‌దాన్, వన్నిఙ్‌ నమ్మిదెఙ్, మహివరిఙ్‌ ప్రేమిస్తెఙ్‌ నఙి సాయం కిత్తాన్‌. క్రీస్తుయేసు వెట మాటు కూడిఃతి మని దని దటాన్, నమకమ్‌ని ప్రేమ నఙి దొహ్‌క్తె.

15 పాపం కిని వరిఙ్‌ రక్సిస్తెఙ్‌ క్రీస్తు యేసు లోకమ్‌దు వాతాన్‌ ఇని మాట నిజం ఆతిక. అయాక పూర్తి నమ్మిదెఙ్‌ తగ్నిక. నాను కిత్తి పాపం నసొ పాపం కినికార్‌ కిఎర్. 16 గాని, నసొ పాపం కితి నా ముస్కు దేవుణు కనికారం తోరిస్తాన్. ఎందనిఙ్‌ ఇహిఙ, వాని కాలమ్‌దు యేసు ముస్కు నమకం ఇడ్ఃజి, ఎలాకాలం దేవుణు వెట బత్కిని బత్కు దొహ్‌క్ని వరిఙ్‌ నాను ఉండ్రి గుర్తు లెకెండ్‌ ఆని వందిఙ్, నసొ పాపం కితి నఙి, క్రీస్తుయేసు అంతు సిల్లెండ నండొ ఓరిస్తాన్. 17 ఎలాకాలం రాజు ఆతి, ఎసెఙ్‌బా సాఇ, సుడఃదెఙ్‌ అట్‌ఇ ఒరెండ్రె దేవుణుఙ్‌ ఎలాకాలం గవ్‌రం సీజి పొగిడిఃజి మనీర్. ఆమెన్.

18 నా మరిన్‌ లెకెండ్‌ మని తిమోతి యాకదె నాను వెహ్సిని బుద్ది 'నీను కిదెఙ్‌ మని వన్కా వందిఙ్‌ ప్రవక్తరు ముఙాలె వెహ్త మనార్‌గదె. వారు వెహ్తి వజనె నాను వెహ్సిన. వారు వెహ్తి మని వజ లొఙిజి, తపు బోద నెస్‌పిస్ని వరిఙ్‌ గటిఙ ఎద్రిస్‌అ. 19 నా ముస్కు మని నీ నమకం డిఃస్మ. గర్బం గదిస్‌ఎండ నెగ్రెండ మన్‌అ. సెగొండార్, గర్బం గదిసి వెహ్సిని దనిఙ్‌ నెక్త పొక్తారె వరి నమకం పాడు కిత్తార్‌. 20 నని వరి లొఇ, హుమెనియ, అలక్సాండర్‌ ఇనికార్‌ మనార్. దేవుణుదిఙ్‌ దూసిస్తెఙ్‌ ఆఏద్‌ ఇజి వారు నెస్ని వందిఙ్, సయ్‌తాను కీదు నాను వరిఙ్‌ ఒపజెప్త మన.

2

సఙమ్‌దు పార్దనం కిని వందిఙ్‌ వెహ్సినాన్‌.

1 అందెఙె మరి ముకెలం, లోకుర్‌ విజెరె వందిఙ్, దేవుణుదిఙ్‌ పార్దనం కిదెఙ్. వరిఙ్‌ కావాలిస్తికెఙ్‌ సిఅ ఇజి బతిమాల్‌జి లొస్తెఙ్, వరి విజు వన్కా వందిఙ్‌ ఎస్తివలెబా పార్దనం కిదెఙ్, వాండ్రు విజెరిఙ్‌ కితి మేలు వందిఙ్‌ వన్నిఙ్‌ వందనమ్‌కు వెహ్తెఙ్‌ ఇజి నాను మిఙి ఉసార్‌ కిబిస్న. 2 యా లెకండ్‌ రాజుర్‌ వందిఙ్, అదికారమ్‌దు మని విజెరె వందిఙ్‌ పార్దనం కిదెఙ్. ఎందనిఙ్‌ ఇహిఙ, మాటు సాంతి సమాదనమ్‌దాన్‌ మహి వరి ఎద్రు నెగ్రెండ బత్కిదెఙ్, దేవుణుదిఙ్‌ తియెల్‌ ఆజి పూర్తి బక్తిదాన్‌ మండ్రెఙ్. 3 యా లెకెండ కినిక నెగెద్. మఙి రక్సిస్ని దేవుణుదిఙ్‌ ఇస్టం ఆతిక. 4 ఎందనిఙ్‌ ఇహిఙ, లోకుర్‌ విజెరిఙ్‌ ఎల్లకాలం మని సిక్సదాన్‌ తపిస్తెఙ్‌ ఇజి, లోకుర్‌ విజెరె క్రీస్తు వందిఙ్‌ నిజమాతి మాటెఙ్‌ నెస్తెఙ్‌ ఇజి దేవుణు కోరిజినాన్. 5 దేవుణు ఒరెండ్రె. దేవుణు, లోకుర్‌ నడిఃమి ఒపిస్నికాన్‌ ఒరెండ్రె మనాన్. అయా ఒరెన్‌ క్రీస్తుయేసునె. 6 వాండ్రు లోకుర్‌ విజెరె పాపమ్‌కాఙ్, ఎల్లకాలం మని సిక్సదాన్‌ తప్రిస్ని వందిఙ్‌ సాదెఙ్‌ వన్నిఙ్‌ వాండ్రె ఒపజెపె ఆతాన్. యాకదె, దేవుణు ఏర్‌పాటు కితి కాలమ్‌దు, లోకుర్‌ విజెరిఙ్‌ రక్సిస్తెఙ్‌ దేవుణు కోరిజిని దనిఙ్‌ సాస్యం. 7 అందెఙె, ఒరెన్‌ సాటిస్ని వన్ని లెకెండ్, అపొస్తుడు లెకెండ్, నేర్‌పిస్ని వన్ని లెకెండ్, యూదురు ఆఇకార్‌ యేసు వందిఙ్‌ నిజమాతి సఙతిఙ్‌ నెసి నమ్మిదెఙ్, వరి వందిఙ్‌ దేవుణు నఙి ఏర్‌పాటు కిత్తాన్‌. ఈహు నఙి ఏర్‌పాటు కిత్తాన్‌‌ ఇజి వెహ్సినిక నిజమ్‌నె అబద్దం ఆఎద్. 8 అందెఙె, దేవుణుదిఙ్‌ పార్దనం కిదెఙ్‌ మీరు కూడ్ఃజి వానివలె ఎంబెబా మొకకొడొఃర్‌ పార్దనం కిదెఙ్‌ ఇజి నాను కోరిజిన. వారు దేవుణు వందిఙ్‌ కేట ఆతి బత్కు బత్కిదెఙ్‌ వలె. వారు పార్దనం కినివలె, వరి మన్సుదు కోపం సిల్లెండ, ఎయెవెటబ జటిఙ్‌ ఆఏండ కిక్కు పెర్జి కిదెఙ్. 9 అయాలెకెండ్, దేవుణుదిఙ్‌ పార్దనం కిదెఙ్‌ మీరు కూడ్ఃజి వానివలె, బోదెకు నెగ్రెండ తయార్‌ ఆజి, వన్కాఙ్‌ తగ్ని వజ తయార్‌ ఆజి వాదెఙ్. అవికు సోకుఙాణిఙ్‌ మూల కసినొ, బఙారమ్‌నొ, నండొ కరీద్‌ది పూసెఙ్‌నొ నండొ కరీద్‌తి పాతెఙ్‌నొ పొర్‌పాజి తయార్‌ ఆదెఙ్‌ ఆఎద్. 10 గాని దేవుణుదిఙ్‌ నమ్మిజినికెఙ్‌ ‌ఇజి వెహె ఆని బోదెకు మహివరి వందిఙ్‌ నెగ్గి పణిఙ్‌ కిజి వన్కా సోకు తోరె ఆదెఙ్. 11 మొకకొడొఃర్‌ నెస్‌పిస్నివలె, బోదెకు నెగ్రెండ వెంజి, జమ్‌న మంజి, వరిఙ్‌ లొఙిజి నెస్తెఙ్. 12 మొక వరిఙ్‌ నెస్‌పిస్తెఙ్‌నొ వరి ముస్కు అతికారం కిదెఙ్‌నొ బోదెకాఙ్‌ నాను సెల్వ సిఎ. అవికు జమ్‌న మండ్రెఙ్. 13 ఎందనిఙ్‌ ఇహిఙ, దేవుణు అవ్వెఙ్‌ ఆఎద్, ఆదముఙునె ముఙాలె తయార్‌ కిత్తాన్‌. 14 సయ్‌తాను ఆదముఙ్‌ ఆఎద్, అవ్వెఙ్‌నె మొసం కిత్తాన్‌. ఆహె అది పాపమ్‌దు అర్తాద్. 15 గాని అవికు దేవుణు ముస్కు మని నమకం డిఃస్‌ఎండ, మహి వరిఙ్‌ ప్రేమిసి, దేవుణుదిఙ్‌ ఒపజెపె ఆతి లోకు వజ నెగ్రెండ బత్కిదెఙ్. ఆహె బత్కిజి మహిఙ, కొడొఃరిఙ్‌ ఏరుఈబాని వలె దేవుణు బోదెకాఙ్‌ రక్సిస్నాన్.

3

1 ఒరెన్‌ పాస్టరు ఆదెఙ్‌ కోరిజినాన్ ఇహిఙ, వాండ్రు నెగ్గి పణి కోరిజినాన్. యా మాట పూర్తి నమ్మిదెఙ్‌ తగ్నిక. 2 పాస్టరు నింద సిలికాన్‌ ఆదెఙ్‌ వలె. ఉండ్రె ఆల్సి మంజినికాన్, అణసె ఆజి మంజినికాన్‌ ఆదెఙ్‌వలె. నెగ్గి బుది మంజినికాన్, వని పణిఙాణిఙ్‌ తగమాతికాన్‌ ఇజి తోరె ఆదెఙ్‌ వలె. వాతి వరిఙ్‌ నెగ్రెండ డగ్రు కినికాన్‌ ఆదెఙ్‌ వలె. దేవుణు మాట నెగ్రెండ నెస్‌పిస్నికాన్‌ ఆదెఙ్‌ వలె. 3 వాండ్రు సోస్‌ఎండ, డెఃయ్‌సె ఆఏండ మంజినికాన్, సార్లిదాన్‌ మంజినికాన్, జటిఙ్‌ ఆఏండ మంజినికాన్‌ ఆదెఙ్‌ వలె. వాండ్రు డబ్బుదిఙ్‌ ఆస ఆఇకాన్‌ ఆదెఙ్‌ వలె. 4 వాండ్రు వన్ని సొంత ఇండ్రొణి వరిఙ్‌ నెగ్రెండ సూణికాన్‌ ఆదెఙ్‌ వలె. వన్ని కొడొఃర్‌ ఎస్తివలెబా విజెరిఙ్‌ గవ్‌రం సీజి, వన్ని మాటదిఙ్‌ లొఙిజిని వరి లెకెండ్‌ వాండ్రు కిదెఙ్. 5 ఎందనిఙ్‌ ఇహిఙ, సొంత ఇండ్రొణి వరిఙ్‌ నెగ్రెండ సుడ్ఃదెఙ్‌ నెస్‌ఇకాన్‌ ఇహిఙ ఎలాగ దేవుణు సఙం నడిఃపిస్తెఙ్‌ అట్నాన్. 6 వాండ్రు కొత్తాఙ్‌ నమ్మిత్తికాన్‌ ఆజి మండ్రెఙ్‌ ఆఎద్. ఎందనిఙ్‌ ఇహిఙ, కొత్తాఙ్‌నె వన్నిఙ్‌ యా పెరి పణిదిఙ్‌ ఏర్‌పాటు ఆత ఇజి గర్ర ఆజి, సయ్తాన్‌ ఎలాగ దేవుణు తీర్పు ఆజి సిక్సదు అర్త మనాండ్రొ, అయ లెకెండ్‌ వీండ్రు బా అర్నాన్. 7 మహికార్‌ వన్ని వందిఙ్‌ సెఇకెఙ్‌ వెహ్‌ఎండ, సయ్‌తాన్‌ సికుదు అర్‌ఎండ మంజిని వందిఙ్‌ నమ్మిఇ వరి ఎద్రు పల్కుబడిః మనికాన్‌ ఆదెఙ్‌వలె.

8 అయాలెకెండ్, పెద్దెల్‌ఙు, విజెరె వన్నిఙ్‌ గవ్‌రం సీదెఙ్‌ తగ్ని వరి లెకెండ్‌ మండ్రెఙ్. వారు రుండి నాలికెఙ్‌ మన్‌ఇకార్‌ ఆదెఙ్‌ వలె. వారు సొస్‌ఎండ, డబ్బు వందిఙ్‌ ఆసగొటు ఆఏండ మంజినికార్‌ ఆదెఙ్‌ వలె. 9 దేవుణు ఏలు తోరిసి నెస్‌పిస్తి డాఃఙితి మహి గొప్ప నిజమాతి సఙతిఙ్, వన్ని గర్బం వన్నిఙ్‌ గదిసిని లెకెండ్‌ ఆఏండ నెగ్రెండ మంజినికాన్‌ ఆదెఙ్. 10 పెద్దెల్‌ఙు ఇజి వరిఙ్‌ ఏర్‌పాటు కిని ముఙాల, వారు నెగ్రెండ మంజినారా, నమ్మకమ్‌దాన్‌ పణి కిజినారా ఇజి సుడుఃదెఙ్. నింద సిలికార్‌ ఇజి వారు రుజుప్‌ కితిఙ, వారు పెద్దల్‌ఙ పణి కిదెఙ్‌.

11 అయాలెకెండ్, పెద్దల్‌ఙ బోదెకు, మహికార్‌ వరిఙ్‌ గవ్‌రం సీని వరి లెకెండ్‌ మండ్రెఙ్. అవికు సొండిఙ్‌ వర్గిఎండ, సోస్‌ఎండ మండ్రెఙ్‌ వలె. విజు దని లొఇబా మాపు నమ్మిదెఙ్‌ తగ్నికెఙ్‌ ఇజి తోరె ఆదెఙ్‌ వలె. 12 పెద్దెలి ఉండ్రె ఆల్సి మంజినికాన్‌ ఆదెఙ్‌ వలె. వన్ని కొడొఃరిఙ్‌ వన్ని ఇండ్రొమని వరిఙ్‌ నెగ్రెండ సుడ్ఃజి నడిఃపిస్నికాన్‌ ఆదెఙ్‌ వలె. 13 నెగ్రెండి పణి కిని పెద్దెలి ఎయెన్‌ వన్నిఙ్‌బా పల్కు బడిః మనాద్. క్రీస్తు యేసు ముస్కు మని వన్ని నమకం వందిఙ్‌ వెహ్తెఙ్‌ వన్నిఙ్‌ తియెల్‌ సిల్లెద్‌.

14 నీ డగ్రు బేగి వాదెఙ్‌ ఇజి నాను ఆస ఆజిన. అహిఙ్‌బా, నాను యా సఙతిఙ్‌ నిఙి రాసిన. 15 ఎందనిఙ్‌ ఇహిఙ, నాను వాదెఙ్‌ ఆల్‌సెం ఆతిఙ, దేవుణు కుటుమ్‌దు ఒరెన్‌ ఒరెన్‌ ఎలాగ మండ్రెఙ్‌ ఇజి నీను నెస్నిలె. బత్కిజిని దేవుణు సఙమ్‌దికార్‌ విజెరెనె దేవుణు కుటుమ్‌దికార్. ఉండ్రి నిట కొహి ఉండ్రి ఇల్లు అర్‌ఎండ అస్ని లెకెండ్‌ దేవుణు సఙమ్‌దికార్‌ దేవుణు వందిఙ్‌ నిజమాతికెఙ్‌ అస్నార్. అయాలెకెండ్, ఉండ్రి పునాది లెకెండ్‌ దేవుణు సఙమ్‌దికార్‌ దేవుణు వందిఙ్‌ నిజమాతికెఙ్‌ అస్నార్. 16 మాటు నమ్మిజిని మతమ్‌దు మని, యేసుక్రీస్తు వందిఙ్‌ ముఙాలె డాఃఙితి మహికెఙ్‌, గాని ఏలు దేవుణు తోరిసి నెస్‌పిస్తి నిజమాతికెఙ్‌ గొప్ప పెరిక ఇజి ఎయెర్‌బా ఒపుకొణార్. క్రీస్తు లోకు వజ లోకమ్‌దు వాతాన్. దేవుణు ఆత్మ, వాండ్రు నీతి నిజాయితి మనికాన్‌ ఇజి రుజుప్‌ కిత్తాన్‌. దేవుణు దూతార్‌ వన్నిఙ్‌ సుడ్ఃతార్. లోకుర్‌ వన్ని వందిఙ్‌ యూదురు ఆఇ వరిఙ్‌ వెహ్తార్‌. లోకమ్‌దు ఎంబెబా, లోకుర్‌ వన్నిఙ్‌ నమ్మితార్. పరలోకమ్‌దు దేవుణు వన్నిఙ్‌ ఒత మనాన్.

4

తప్పుబోద నెస్‌పిసినికార్‌.

1 కడెఃవెరి దినమ్‌కాఙ్‌ సెగొండార్, వారు నమ్మిత్తి నిజమాతి మాటెఙ్‌ డిఃసి, అబద్దం వర్గిని దెయమ్‌కు వెట సొనారె, అయా దెయమ్‌క బోద వినారె దనిఙ్‌ లొఙినార్‌ ఇజి దేవుణు ఆత్మ టెటఙ్‌ వెహ్సినాన్. 2 అబద్దం వర్గిని వేసం కినికారె యా బోదెఙ్‌ నెస్‌పిసినార్. ఇనుముదాన్‌ సుహ్‌తిఙ ఎలాగ మా తోలు సాతి లెకెండ్‌ ఆనాదొ అయ లెకెండ్‌ వరి గర్బం గదిస్‌ఎండ సాత మనాద్. 3 పెండ్లి ఆనిక తపు ఇజి, సెగం రకమ్‌కాణి ఉణి తినికెఙ్‌ తిండ్రెఙ్‌ ఆఏద్‌ ఇజి వారు నెస్‌పిస్నార్. గాని దేవుణుదిఙ్‌ నమ్మిత్తి, నిజమాతి మాటెఙ్‌ నెస్తికార్, దేవుణుదిఙ్‌ వందనమ్‌కు వెహ్సి తిండ్రెఙ్‌ ఇజినె దేవుణు అయాకెఙ్‌ తయార్‌ కిత్తాన్‌. 4 ఎందనిఙ్‌ ఇహిఙ, దేవుణు తయార్‌ కితికెఙ్‌ విజు నెగ్గికెఙె. ఇనికబా నెక్సి పొక్నిక ఆఎద్. గాని దేవుణుదిఙ్‌ వందనం వెహ్సి అయకెఙ్‌ తిండ్రెఙ్. 5 ఎందనిఙ్‌ ఇహిఙ, దేవుణు మాటదాన్, పార్దనదాన్‌ దేవుణు వందిఙ్‌కేట ఆతికెఙ్‌ ఆతె మన్నె.

6 నీను యా సఙతిఙ్, నీ సఙమ్‌దు మని తంబెర్‌సిరిఙ్‌ నెస్పిసి మహిఙ, నీను క్రీస్తు యేసుఙ్‌ నెగ్గి పణి మనిసి ఆని. దిని వెట, ఏలుదాక నీను నమ్మిజిని నీ నమకం వందిఙ్‌ వెహ్సిని మాటదాన్‌ నిజమాతి నెగ్గి బోదదాన్‌ నీను నమకమ్‌దు పిరిఅ 7 వర్గిదెఙ్‌బా విలువ సిలి, డొక్రార్‌ వెహ్సి మంజిని కత సాస్‌తరమ్‌కాణిఙ్‌ నీను దూరం మన్‌అ. గాని దేవుణు వందిఙ్‌ తియెల్‌ ఆజి బక్తిజి మండ్రెఙ్‌ నీను ఒజ్జ ఆఅ. 8 ఒడొఃల్‌దిఙ్‌ రూణు వాక్సి ఒజ్జ కితిఙ నెగెద్. గాని దేవుణు వందిఙ్‌ తియెల్‌ ఆజి బక్తితి మహిఙ, విజు వన్కా లొఇ గొప్ప లాబం మంజినాద్. ఎందనిఙ్‌ ఇహిఙ, అయాలెకెండ్‌ మహిఙ, ఏలుబా నెగ్గి బత్కు మంజినాద్, వాని కాలమ్‌దుబా నెగ్గి బత్కు మంజినాద్‌ ఇజి ఒట్టు కిజినాద్.

9 నాను ముస్కు వెహ్తి సఙతి నమ్మిదెఙ్‌ తగ్నిక. పూర్తి నమ్మిదు. 10 బత్కిజిని దేవుణు ముస్కునె మా ఆస మాటు ఇట్తా మనాట్. అందెఙె మాటు అయా నెగ్గి బత్కు వందిఙ్‌ నండొ అరల ఆజి కస్టబడిఃజినాట్. వాండ్రె లోకుర్‌ విజెరిఙ్‌ ముకెలం వన్ని ముస్కు నమకం ఇడ్తి వరిఙ్‌ రక్సిస్నికాన్.

11 నీను యా సఙతిఙ్‌ నీ సఙమ్‌దు మని వరిఙ్‌ నెస్‌పిసి, ఆహె కిదెఙ్‌ ఇజి డటం వెహ్‌అ. 12 నీను దఙడః ఇజి, ఎయెర్‌బా నిఙి ఇజ్రి కణక సుడ్ఃఎండ నీను నిఙి సుడ్ఃఅ. గాని నీను వర్గిని మాటదు, నడిఃని నడఃకదు, నీను ప్రేమిస్ని ప్రేమదు, దేవుణు ముస్కు మని నీ నమకమ్‌దు, ఇని పాపం సిలి నీ బత్కుదు, నమ్మిత్తి వరిఙ్‌ ఉండ్రి గుర్తు లెకెండ నీను మన్‌అ. వారు నిఙి సుడ్ఃజి అయాలెకెండ్‌ మండ్రెఙ్, నీను గుర్తు లెకెండ్‌ మన్‌అ. 13 నాను వానిదాక, నీను విజెరిఙ్‌ దేవుణు మాట సద్‌విజి విన్‌పిసినె, బోదిసినె, నెస్‌పిసినె మన్‌అ. 14 సఙం పెద్దెల్‌ఙు నీ ముస్కు కికు ఇట్తివలె, ప్రవక్తరు నీ వందిఙ్‌ వర్గితి దని వెట, దేవుణు ఆత్మ నిఙి సితి వరం డిఃస్‌ఎండ, నీను అయాక కిఅ.

15 యా సఙతిఙ్‌ నీను జాగర్తదాన్‌ కిఅ. నీ మన్సు విజు, దిని ముస్కునె ఇడ్ఃఅ. ఎందనిఙ్‌ ఇహిఙ, నీను నమకమ్‌దు పిరిజినిక లోకుర్‌ విజెరె టెటఙ్‌ సుడ్ఃదెఙ్. అందెఙె, నీ మన్సు విజు దని ముస్కునె ఇడ్ఃఅ. 16 నీను కిజిని పణి నెగ్రెండ కిఅ. నీను నెస్పిసిని బోదదు తపు సిల్లెండ నెస్పిస్‌అ. నీను అయకెఙ్‌ డిఃస్‌ఎండ కిజి మన్‌అ. ఎందనిఙ్‌ ఇహిఙ, నీను అయ లెకెండ్‌ కితిఙ, ఎలాకాలం మని సావుదాన్‌ నిఙి నీనె తప్రె ఆనిలె. నీను వెహ్సినికెఙ్‌ వెని వరిఙ్‌బా తప్రిస్నిలె.

5

1-2 నీ సఙమ్‌దు మని డొక్రెఙ్‌ జటిఙ్‌ ఆఏండ వన్నిఙ్‌ బుబ్బ లెకెండ్‌ ఒడిఃబిజి, పణిసి వెహ్‌అ. దఙడాఃరిఙ్‌ తంబెరిఙు లెకెండ్‌ సుడ్ఃఅ. డొక్రికాఙ్‌ యాయెక్‌ లెకెండ్‌ సుడ్ఃఅ. దఙడిఃకాఙ్‌ తపు ఆలొసనదాన్‌ సుడ్ఃఎండ, తఙిక్‌ లెకెండ్‌ సుడ్ఃఅ. 3 దిక్కు సిల్లి రాండి బోదెకాఙ్‌ గవ్‌రం సిఅ. 4 ఎంబెణి రాండి బోదెలదిఙ్‌బా కొడొఃర్‌నొ నాతిసిర్‌నొ మహిఙ, వీరు వరి సొంత ఇండ్రొణి వరిఙ్‌ సుడ్ఃదెఙ్‌ వలె. సొంత ఇండ్రొణి వరిఙ్‌ సూణికాదె దేవుణుదిఙ్‌ సేవకిని వందిఙ్‌ ముకెలమతిక ఇజి ముఙాలె నెస్తెఙ్‌ వలె. అయ లెకెండ్‌ అయ్‌సి అప్పొసిఙ్, అని అమ్మెఙ్‌ రుణం తీర్‌సినార్. ఎందనిఙ్‌ ఇహిఙ, అయాక దేవుణుదిఙ్‌ ఇస్టం ఆతిక.

5 దిక్కు సిలి రాండి బోదెలి దేవుణు ముస్కునె వాండ్రు కావలిస్తికెఙ్‌ విజు సీనాన్‌ ఇజి, దని ఆస ఇట్తా మనాద్. అది రెయు పొగాల్‌ పార్దనం కిజి, వన్ని సాయం లొసి మంజినాద్. 6 గాని ఉణిజి, తింజి సుకం వందిఙ్‌ బత్కిజిని రాండి బోదెలి బత్కితిఙ్‌బా ఆత్మియ బత్కు సాతి లెకెండ్‌ మనాద్. 7 మహికార్‌ ఎయెర్‌బా వరిఙ్‌ దుసలాడ్ఃఎండ మంజిని వందిఙ్, నీను సఙమ్‌దు మని నమ్మిత్తి వరిఙ్‌ యా సఙతిఙ్‌ ఆడ్ర సిఅ. 8 ఎయెన్‌బా వన్ని కుటుమ్‌ది వరిఙ్, ముకెలం వన్ని సంత ఇండ్రొణి వరిఙ్‌ సుడ్ఃఎండ మహిఙ, వన్ని నమకం డిఃస్తి లెకెండ్‌నె దేవుణు ఎద్రు మనాన్. వాండ్రు నమ్మిఇ వన్ని ఇంక నండొ సెఇకాన్.

9 ఉండ్రి రాండి బోదెల్‌దిఙ్‌ అరువయ్‌ పంటెఙ్‌ లావు మహిఙనె, దనిఙ్‌ రాండి బోదెక్‌ లెక్కాదు కూడుఃప్‌అ. మరి, అది ఒరెన్‌ వన్నిఙె పెంట్లి ఆతిమహికాద్‌ ఆదెఙ్‌ వలె. 10 నెగ్గి పణిఙ వందిఙ్‌ నెగ్గికాద్‌ ఇజి పేరు అనుపె ఆతికాద్‌ ఆదెఙ్. ఇహిఙ, దని కొడొఃరిఙ్‌ నెగ్రెండ పోస కితాదా, నెల్వ సిల్లి వరిఙ్‌బా డగ్రు కిజి నెగ్రెండ సుడ్ఃతదా, దేవుణుదిఙ్‌ నమ్మిత్తి వరి పాదమ్‌కు నొర్‌జి మహదా, కస్టమ్‌దు మని వరిఙ్‌ సాయం కిజి మహదా, విజు నెగ్గి పణిఙ వందిఙ్‌ దనిఙ్‌ అదినె ఒపజెపె ఆజి మహదా, ఇజి సుడ్ఃదెఙ్. యా లెకెండ్‌ మని వన్కాఙ్‌ లెక్కాదు కుడుఃప్‌అ.

11 దఙడిః కాలమ్‌దు రాండి ఆతి బోదెకాఙ్‌ లెక్కాదు కూడుఃఒమ. ఎందనిఙ్‌ ఇహిఙ, సెగం కాలం వెన్కా అవికు మన్సు అస్తెఙ్‌ అట్‌ఎండ పెండ్లి ఆనె. ఆహె క్రీస్తుఙ్‌ డిఃస్నె. 12 అయావలె, మరి పెండ్లి ఆఎ ఇజి దేవుణు పణినె కిన ఇజి ముఙాల కితి ఒట్టు తప్సినె. అందెఙె, అవికు తప్తె ఇజి లోకుర్‌ బాణిఙ్‌ వెహె ఆనె. 13 మరి అవికు బదకం ఆజి ఇల్కు ఇల్కు బూలాదెఙ్‌ ఒజ ఆనె. బదకమ్‌నె ఆఏండ సొండిఙు వర్గిజి మహి వరి సఙతిఙ జోలి కినె. వర్గిదెఙ్‌ ఆఇకెఙ్‌ వర్గినె. 14 అందెఙె, దఙడిః కాలమ్‌దు రాండి ఆతి బోదెకు పెండ్లి ఆజి, కొడొఃర్‌ ఇడ్ఃజి, ఇండ్రొణి పణి సుడ్ఃజి మండ్రెఙ్‌ ఇజి నాను కోరిజిన. ఆహె, సఙమ్‌దిఙ్‌ దూసిస్తెఙ్‌ పడ్ఃఇ వన్నిఙ్‌ అవ్‌సరం సీదెఙ్‌ ఆఏద్‌ ఇజి నాను కోరిజిన. 15 దఙడిః కాలమ్‌దు రాండి ఆతి సెగొండెక్‌ నమకం డిఃస్తెనె సయ్‌తాన్‌ వెట సొహె.

16 దేవుణుదిఙ్‌ నమ్మిత్తి ఉండ్రి దని కుటుమ్‌దు రాండి బోదెక్‌ మహిఙ, అది వన్కాఙ్‌ సుడ్ఃదెఙ్‌ వలె. వెన్క బాజిత సఙమ్‌దు ఒపజెప్తెఙ్‌ ఆఎద్. ఎందనిఙ్‌ ఇహిఙ, దిక్కు సిలి రాండి బోదెకాఙ్‌ సుడ్ఃదెఙ్‌ సఙం ఆనాద్.

17 దేవుణు సఙం ఏలుబడిః కిజిని పెద్దెల్‌ఙ, ముకెలం కస్టబడిఃజి దేవుణు మాట బోదిసి నెస్పిసిని వరిఙ్‌ వరి జీతమ్‌దిఙ్‌ మరి నసొనె కుడుఃప్సి లొసె ఆదెఙ్‌ వారు తగ్నికార్. 18 ఎందనిఙ్‌ ఇహిఙ, “కలమ్‌దు మటిసిని డాఃను మూతుదు కిమ తొహ్‌మాట్‌’ ఇజి, “పణికినికాన్‌ జీతమ్‌దిఙ్‌ తగ్నికాన్‌’, ఇజి దేవుణు మాటదు వెహ్సినాద్.

19 ఒరెన్‌ పెద్దెలి ముస్కు మోప్తి నేరమ్‌దిఙ్‌ రిఎర్‌ ముఎర్‌ సాసిరు మహిఙనె అయాక నమ్మిదెఙ్. 20 మహికార్‌ తప్పుదిఙ్‌ తియెల్‌ ఆజి మంజిని వందిఙ్‌ పాపం కిజినె మంజిని పెద్దలుఙ వరి సఙమ్‌దు మని విజెరె ఎద్రు డటం దిదిఅ.

21 ఇజ్రికాన్‌ పెరికాన్‌ ఇజి తేడ తొఎండ నాను ముస్కు వెహ్తి సఙతిఙ్‌ నీను కిదెఙ్‌ వలె ఇజి దేవుణు ఎద్రు, క్రీస్తుయేసు ఎద్రు, ఏర్‌పాటు ఆతి దేవుణు దూతార్‌ ఎద్రు నాను నిఙి ఆడ్ర సీజిన.

22 గబి బిజి, ఎయెరి ముస్కుబా పెద్దెలి పణి వందిఙ్‌ కిక్కు ఇడ్ఃజి దీవిస్మ. మహి వరి పాపమ్‌కాఙ్‌ వెట కూడ్ఃజి మన్‌అ. విజు పాపమ్‌కాఙ్‌ నీను దూరం మన్‌అ.

23 నీను ఉణిజినిక అర్గిని వందిఙ్, డిఃస్‌ఎండ వాజిని జబ్బు వందిఙ్‌ ఏరునె ఉణెఎండ, బుకెండ్‌ ద్రాక్స కల్లుబ ఉణ్‌అ.

24 సెగొండార్‌ కిజిని పాపమ్‌కు విజెరె ఎద్రు తోర్‌జినె. వారు, తీర్పు తిర్‌సె ఆదెఙ్‌ సొని ముఙాలె, తీర్పు సీనికార్‌ వరి సఙతి నెసినార్. గాని మరి సెంగొండారి పాపమ్‌కు వెనుకనె తెలినె.

25 అయాలెకెండ్, సెగొండార్‌ కితి నెగ్గి పణి విజెరె ఎద్రు తోర్‌జినె. విజెరె ఎద్రు తోర్‌ఇక ఎసెఙ్‌బా డాఙ్‌జి మండ్రెఙ్‌ అట్‌ఉలె.

6

వెటిపణి కినికార్‌ ఎలాగ మండ్రెఙ్‌

1 దేవుణుదిఙ్‌ నమ్మితి వెట్టిపణి కినికార్‌ విజెరె వరి ఏజుమానురిఙ్‌ సీని గవ్‌రం విజు సీదెఙ్. ఎందనిఙ్‌ ఇహిఙ, ఎయెర్‌బా దేవుణు పేరుదిఙ్, యేసు వందిఙ్‌ మాపు నెస్‌పిసిని మాటదిఙ్‌ దూసిస్‌ఎండ మంజిని వందిఙ్‌ వరిఙ్‌ సీదెఙ్‌ మన్ని గవ్‌రం సీదెఙ్.

2 వరి ఏజుమానిరు నమ్మిత్తికార్‌ ఇహిఙ, వారు మా తంబెరిఙునెగదె ఇజి తక్కు గవ్‌రం సీదెఙ్‌ ఆఎద్. గాని వారు మరి ఒదె ఏజుమానిరు వందిఙ్‌ పణికిదెఙ్. ఎందనిఙ్‌ ఇహిఙ, వారు ప్రేమిసిని నమ్మిత్తి వరిఙె వారు కిజిని పణిఙాణిఙ్‌ మేలు వాజినె. నీను యా సఙతిఙ్‌ నీ సఙమ్‌దు మని వరిఙ్‌ నెస్‌పిసి, డటం వెహ్తెఙ్‌ వలె.

డబ్బు వందిఙ్‌ ఆస ఆదెఙ్‌ ఆఎద్.

3-5 ఎయెన్‌బా యేసుప్రబు వందిఙ్‌ ఆఇ బోదెఙ్‌ నెస్‌పిసి, మా ప్రబు ఆతి యేసుక్రీస్తు వెహ్తి నిజమాతి బోదెఙ ఒపుకొడ్‌ఎండ, దేవుణు బక్తిదాన్‌ కూడిఃతి మని బోదెఙ ఒపుకొడిఃఎండ మనికాన్‌ గర్రదాన్‌ నిండ్రిత మనాన్. వన్నిఙ్‌ ఇనికబా తెలిఎద్. వన్నిఙ్‌ అవ్‌సరం మన్ని దన్నిఙ్‌, అవ్‌సరం సిల్లి దన్నిఙ్‌ విజు వన్కా వందిఙ్‌ తర్కిస్తెఙ్‌ పెరి ఆస మనాద్. క్రీస్తు వెహ్తి మాటెఙ అర్దం వందిఙ్‌ జటిఙ్‌ ఆనాన్. యా లెకెండ్‌ కినిక, గోస, జటిఙ్, దుసలాడ్ఃనిక, సెఇ అనుమానమ్‌కు విజు పుటిస్నె. ఎస్తివలెబా గొడఃబెఙ్‌ పుటిస్నె. యా లెకెండ్‌ తర్కిస్ని వరి బుద్ది సెద్రిత మనాద్. వరి లొఇ నిజమాతి బోద సిల్లెద్‌. క్రీస్తు మతం వందిఙ్‌ వెహ్సి, ఆస్తి గణస్తెఙ్‌ ఇజి వారు ఒడ్ఃబిజినార్.

6 దేవుణుదిఙ్‌ ఇస్టం ఆతివజ బత్కిజి, దన్ని దటాఙ్‌ సర్‌దె ఆజి, నఙి యాకదె సాలు ఇజి ఎత్తు కిని వన్నిఙ్‌ గొప్ప లాబం మనాద్‌ 7 ఎందనిఙ్‌ ఇహిఙ, మాటు పుట్తివలె ఇనికబా యా లోకమ్‌దు తెఎతాట్. మాటు సానివలె యా లోకమ్‌దాన్‌ ఇనికబా ఒతెఙ్‌ అట్‌ఎట్. 8 అందెఙె, మఙి ఉణిక మహిఙ, పొర్‌పాదెఙ్‌ పాత పర మహిఙ, అయాకదె మఙి సాలు. 9 గాని ఆస్తి మన్నికానాదెఙ్‌ కోరిజినికాన్‌ డబ్బు గణస్తెఙ్‌ ఇని ఆసెఙ సిక్కుదు అర్నాన్. బుద్ది సిలి పాడు కిని నండొ ఆసెఙ్‌ ఉరి లెకెండ్‌ ఆజి, అయాకెఙ్‌ వన్నిఙ్‌ పాడు కినె, నాసనం కినె. 10 ఎందనిఙ్‌ ఇహిఙ, ఉండ్రి మొకదిఙ్‌ వెల ఎలాగ మంజినాదొ, అయ లెకెండ్‌ విజు సెఇ పణిదిఙ్‌ డబ్బు ఆసనె వెల. సెంగొండార్‌ డబ్బుదిఙ్‌ ఆస ఆజి, వారు నమ్మిత్తి నిజమాతికెఙ్‌ డిఃసి, వరి మన్సు కూడం గుత్సి సొహిఙ ఎలాగ మంజినాద్, అయ లెకెండ్‌ వరిఙ్‌ వారె నండొ బాదెఙ్‌ కల్గిస్తె.

11 గాని దేవుణు లోకు ఆతి నీను యా సెఇ ఆసెఙాణిఙ్‌ దూరం మన్‌అ. నీతి నిజయ్తాకెఙ్‌ని నెగ్గికెఙ్‌ కిజి దేవుణు బక్తిదు మన్‌అ. దేవుణుదిఙె నమ్మిజి మహి వరిఙ్‌ ప్రేమిసి, కస్టమ్‌కు ఓరిసి, సార్లిదాన్‌ మన్‌అ. 12 నీను యేసుక్రీస్తుఙ్‌ నమ్మితిఙ్‌ కస్టమ్‌కు వానె. వన్కాఙ్‌ నీను గెలస్తెఙ్‌ నీను నెగ్రెండ సుడ్ఃఅ. నీను అయాలెకెండ్‌ గెలస్తిఙ, ఎలాకాలం బత్కిని బత్కు దొహ్‌క్నాద్. దిని వందిఙె దేవుణు నిఙి కూక్త మనాన్. ‘నాను క్రీస్తుఙ్‌ నమ్మిజిన’, ఇజి నండొ లోకుర్‌ ఎద్రు నీను ఒపుకొటివలె, నని బత్కు వందిఙె దేవుణు నిఙి కూక్తాన్. 13-14 విజు వన్కాఙ్‌ పాణం సీజిని దేవుణు ఎద్రుని పొంతి పిలాతు ముఙాలె వెన్‌బాతివలె, దయ్‌రమ్‌దాన్‌ నెగ్రెండ ఒపుకొటి క్రీస్తుయేసు ఎద్రు నాను నిఙి ఆడ్ర సీజిన. మా ప్రబు ఆతి యేసుక్రీస్తు వాని దినమ్‌దాక నీను పాపం సిల్లెండ, నిందెఙ్‌ సిల్లెండ నాను నిఙి వెహ్తి సఙతిఙ్‌ కిజి మన్‌అ ఇజి ఆడ్ర సీజిన. 15 దేవుణు ఏర్‌పాటు కితి సమయమ్‌దు యేసుప్రబుఙ్‌ వాండ్రు రపిస్నాన్. గొప్ప పెరికాన్‌ ఆతి విజు వన్కా ముస్కు ఒరెండ్రె అతికారం మనికాండ్రె దేవుణు. వాండ్రు రాజురిఙ్‌ ఇంక పెరి రాజు. ప్రబురిఙ్‌ ఇంక పెరి ప్రబు. 16 వాండ్రు ఒరెండ్రె ఎసెఙ్‌బా సాఇకాన్. డగ్రు సొండ్రెఙ్‌ అట్‌ఇ నసొ జాయ్‌దు బత్కిజినాన్. వన్నిఙ్‌ ఎయెర్‌బా ఎసెఙ్‌బా తొఎర్. ఎయెర్‌బా ఎసెఙ్‌బా సుడ్ఃదెఙ్‌ అట్‌ఎర్. వన్నిఙె విజు గవ్‌రమ్‌ని ఎలాకాలం అతికారం మనిద్, ఆమెన్.

17 యా లోకమ్‌దు ఆస్తి మనికార్, గర్ర ఆఏండ, ఆస్తి ముస్కు ఆస ఆఏండ మండ్రెఙ్‌ ఇజి నీను డటం వెహ్‌అ. యా ఆస్తిదిఙ్‌ నమ్మిదెఙ్‌ అట్‌ఇక. గాని వరి ఆస దేవుణు ముస్కు ఇడ్ఃదెఙ్‌ ఇజి నీను వెహ్‌అ. సుకమ్‌దాన్‌ సర్‌ద ఆజి మండ్రెఙ్‌ దేవుణునె తకు సిల్లెండ విజు సీనికాన్. 18 వారు మహి వరిఙ్‌ నండొ మేలు కిదెఙ్, నండొ నెగ్గి పణిఙ్‌ కిదెఙ్, నీసు వారు ఆఏండ, నండొ సీబాజి సీనికార్‌ ఆదెఙ్‌ ఇజి నీను వరిఙ్‌ వెహ్‌అ. 19 అయాలెకెండె, వాని కాలమ్‌ది వరి బత్కు వందిఙ్‌ వారు ఉండ్రి నెగ్గి పునాది తయార్‌ కిజినార్. ఎందనిఙ్‌ ఇహిఙ, అయావలె వరిఙ్‌ దేవుణు వెట ఎలాకాలం బత్కిని బత్కు దొహ్‌క్నాద్‌.

20 ఓ తిమోతి, దేవుణు నిఙి ఒపజెప్తి సేవ పణి నీను నెగ్రెండ సుడ్ఃఅ. పణిదిఙ్‌ రెఇ సెఇ మాటెఙ వర్గిఎండ దూరం మన్‌అ. అర్‌దం సిల్లెండ తర్కిస్ని వన్కాఙ్‌ దూరం మన్‌అ. దనిఙె సెంగొండార్‌ అబద్దమ్‌క గెణం ఇజి కూక్సినార్. 21 సెగొండార్, ‘అయాక నఙి మనాద్‌’, ఇజి ఒపుకొటారె, యేసు వందిఙ్‌ నిజమాతి సఙతిఙ్‌ డిఃస్త సొహార్‌. దేవుణు దయా దర్మం మీ వెట మనీద్.

2తిమోతి

1

2

3

4

అపొస్తుడు ఆతి పవులు తిమోతిఙ్‌ రాస్తి రుండి ఉత్రం

నెల్వ కిబిస్నిక

అపొస్తుడు ఆతి పవులు ఎపెసి సఙం నడిఃపిసిని తిమోతిఙ్‌ రాస్తి రుండి ఉత్రమ్‌నె యాక. పవులు, సాదెఙ్‌ కాలం డగ్రు ఆతాద్‌ ఇజి నెస్తాండ్రె, సఙమ్‌దిఙ్‌ నెగ్రెండ నడిఃపిసి, నిజమాతి బోద వరిఙ్‌ నెస్‌పిస్తెఙ్‌ వలె ఇజి తిమొతిఙ్‌ వెహ్సినాన్.

1

1-2 క్రీస్తుయేసు పోక్తి అపొస్తుడు ఆతి పవులు ఇని నాను, నా సొంత మరిన్‌ లెకెండ్‌ నాను ప్రేమిసిని తిమోతిఙ్‌ రాసిన. దేవుణు ఎత్తు కితి వజనె నాను అపొస్తుడు ఆత. క్రీస్తుయేసు వెట మాటు కూడిఃతి మన్ని దన్నితాన్‌ లోకుర్‌ ఎలాకాలం బత్కినార్‌ ఇజి దేవుణు కితి ఒట్టు వెహ్తెఙ్‌నె నాను అపొస్తుడు ఆత. మా బుబ్బ ఆతి దేవుణుని ప్రబు ఆతి క్రీస్తుయేసు దయా దర్మమ్‌దాన్‌ మీ ముక్కు కనికారం తోరిసి, నిపాతిదాన్‌ మండ్రెఙ్‌ సాయం కిపిర్.

నమకమ్‌దాన్‌ మంజిని వందిఙ్‌ దయ్‌రం వెహ్సినాన్‌

3 రెయు పొకాల్‌ నాను పార్దనం కినివలె డిఃస్‌ఎండ నిఙి ఒడిఃబిజి దేవుణుదిఙ్‌ వందనమ్‌కు వెహ్సిన. నా అనిగొగొరు వన్నిఙ్‌ పొగిడిఃజి మాడిఃస్తి లెకెండ్, నానుబా నా గర్బం నఙి గదిస్‌ఎండ నెగ్రెండ వన్నిఙ్‌ పొగిడిఃజి మాడిఃసిన. 4 నాను నిఙి డిఃస్తానె వాజి మహిఙ్, నీను అడఃబాతి. అయాక ఎత్తు కితానె నిఙి సుడ్ఃదెఙ్‌ ఇజి నండొ ఆస ఆజిన. ఎందనిఙ్‌ ఇహిఙ, నఙి సర్‌ద పూర్తి వానాద్. 5 నీను క్రీస్తుయేసుఙ్‌ నిజం నమ్మిజిని. అయాక నాను ఎత్తు కిజిన. ముఙాలె, నీ డొక్ర బీబి ఆతి లొయిని నీ యాయ యునికె, క్రీస్తుయేసుఙ్‌ నమ్మితె మహె. అయ లెకెండ్‌ ఏలు నీనుబా నమ్మిజిని ఇజి నాను తప్‌ఎండ నెసిన. 6 అందెఙె నీను కిదెఙ్‌ ఇజి దేవుణు నిఙి సితి, వరం నీను నెగ్రెండ నండొ కిదెఙ్‌ ఇజి నాను నిఙి ఎత్తు కిబిసిన. నాను దేవుణు సేవ పణి వందిఙ్‌ నీ ముస్కు కిక్కు ఇడ్ఃజి దీవిస్తివలె, దేవుణు అయా వరం నిఙి సిత్తాన్. 7 నీను కిదెఙ్‌ ఇజి దేవుణు నిఙి సితి వరం నీను కిఅ. ఎందనిఙ్‌ ఇహిఙ, దేవుణు వన్ని ఆత్మ మఙి సిత మనాన్. అయాక మఙి తియెల్‌ పుటిసిని ఆత్మ ఆఎద్. గాని దేవుణు పణి కిదెఙ్‌ సత్తు సీని, మహి వరిఙ్‌ని దేవుణుదిఙ్‌ ప్రేమిసిని, మాటు అణసె ఆజి మండ్రెఙ్‌ సాయం కిని ఆత్మనె సిత మనాన్.

8 అందెఙె, మా ప్రబు వందిఙ్‌ వెహ్తెఙ్‌ నీను సిగు ఆమ. వన్ని వందిఙ్‌ వెహ్తిఙ్‌ జెలిదు ఆతి, నా వందిఙ్‌బా సిగు ఆమ. గాని సువార్త వందిఙ్‌ నా వెట కస్టమ్‌కు ఓరిస్‌అ. దేవుణు సత్తుదాన్‌ అయాక ఓరిస్‌అ. 9 దేవుణు మఙి రక్సిస్తాండ్రె, వన్ని వందిఙ్‌ కేట ఆతి బత్కు బత్కిదెఙ్‌ ఇజి మఙి కూక్తాన్. మాటు కితి పణిఙాణిఙ్‌ ఆఏద్‌ గాని వన్ని సొంత ఎత్తుదాన్‌ వన్ని దయా దర్మమ్‌దాన్‌ వాండ్రు మఙి రక్సిస్తాండ్రె కూక్తాన్. లోకం పుట్‌ఎండ ముఙాలె, క్రీస్తు యేసు కితి దనితాన్‌ యా దయా దర్మం దేవుణు మఙి సిత మనాన్. 10 గాని మఙి రక్సిస్ని క్రీస్తుయేసు లోకమ్‌దు వాతివలెనె అయాక ఏలు తొరె ఆతాద్. వాండ్రు సావుదిఙ్‌ సిల్లెండ కితాండ్రె, సువార్త వెంజి నమ్మిని దనితాన్, సాఎండ దేవుణు వెట ఎలాకాలం బత్కిని బత్కు తోరిస్తాన్. 11 యా సువార్త వెహ్ని వందిఙె, ఒరెన్‌ సాటిస్ని వన్ని లెకెండ్, అపొస్తుడు లెకెండ్, నెస్‌పిస్ని వన్ని లెకెండ్‌ దేవుణు నఙి ఏర్‌పాటు కిత్తాన్‌. 12 అందెఙె నాను యా కస్టమ్‌కు ఓరిసిన. గాని నాను సిగు ఆఎ. ఎందనిఙ్‌ ఇహిఙ, నాను నమ్మిత్తి వన్నిఙ్‌ నాను నెస్న. వాండ్రు, తీర్పు కిదెఙ్‌ వాని దినమ్‌దాక, నఙి ఒపజెప్తి సువార్త కాపాడఃదెఙ్‌ వాండ్రు అట్నికాన్‌ ఇజి నాను నిజం నెస్న.

13 నిజమాతి మాట నీను నా బాణిఙ్‌ విహి లెకెండె నీను మహి వరిఙ్‌ వెహ్‌అ. క్రీస్తుయేసు వెట మని సమందమ్‌దాన్‌ మని నమకమ్‌దు ప్రేమాదు నీను మన్‌అ. 14 దేవుణు నిఙి ఒపజెప్తి సువార్త ఎయెర్‌బా మారిస్‌ఎండ నీను సుడ్ఃఅ. మా లొఇ మంజిని దేవుణు ఆత్మ సాయమ్‌దాన్‌ అయాక కాపాడ్ఃఅ. 15 ఆసియ ప్రాంతమ్‌దు మన్ని నమ్మిత్తికార్‌ విజెరె నా బాణిఙ్‌ దూరం ఆతార్‌ ఇజి నీను నెస్ని. పుగెలు హెర్‌మొను ఇనికార్‌ వరి లొఇ మనార్. 16 ఒనెసిపొరు ఇండ్రొణి వరిఙ్‌ ప్రబు కనికారం తోరిస్‌పిన్. ఎందనిఙ్‌ ఇహిఙ, వాండ్రు నఙి నండొ సుట్కు ఆదరిస్తాన్. నాను జేల్లిదు మహిఙ్‌బా వాండ్రు నా వందిఙ్‌ సిగు ఆతాన్. 17 గాని వాండ్రు రోమ పట్నమ్‌దు వాతివలె, నాను తోర్నిదాక నండొ రెబాతాన్. 18 నాను ఎపెసుదు మహివలె, వాండ్రు నఙి నెగ్రెండ సుడ్ఃజి, ఎసొ సాయం కిత్తాన్‌‌ ఇజి నీను బాగ నెసిని. ప్రబు తీర్పు కిని దినమ్‌దు ప్రబు వన్నిఙ్‌ కనికారం తోరిస్‌పిన్.

2

1 అందెఙె నా మరిన్‌ లెకెండ్‌ మని నీను, క్రీస్తుయేసు దయా దర్మమ్‌దాన్‌ సత్తు పొందిజి మన్‌అ. 2 నండొ లోకుర్‌ ఎద్రు నాను వెహ్తి నిజమాతి మాటెఙ్‌ నీను వెహిమని. అయా మాటెఙ్‌ నమ్మిదెఙ్‌ తగ్ని వరిఙ్‌ ఒపజెప్‌అ. వారు యా నిజమాతి మాటెఙ్‌ మహివరిఙ్‌ బాగ నెస్‌పిస్తెఙ్‌బా అట్నికార్‌ ఆదెఙ్. 3 ఒరెన్‌ నెగ్గి విద్దె కినికాన్‌ వన్ని కస్టమ్‌కు ఓరిసిని లెకెండ్‌ నీను క్రీస్తుయేసు వందిఙ్‌ మా వెట కస్టమ్‌కు ఓరిసి మన్‌అ. 4 ఒరెన్‌ ఉద్దం కినికాన్, వన్ని బత్కు వందిఙ్‌ మరి ఆఇ పణిఙ సొన్‌ఎన్. ఎందనిఙ్‌ ఇహిఙ, సొహిఙ వన్నిఙ్‌ సయ్‌నమ్‌దు ఏర్‌పాటు కితి అతికారిఙ్‌ సర్‌ద కిబిస్‌ఎన్. అయా లెకెండ్‌ నీనుబా క్రీస్తు సేవ పణిదు మన్‌అ. 5 మరి అయాలెకెండె, ఉహ్‌క్ని పందెమ్‌దు ఒరెన్‌ ఉహ్‌క్నికాన్‌ పందెమ్‌దు వెహ్తి రూలు వజ ఉహ్క్ఎండ మహిఙ, వాండ్రు గెలెస్‌ఎన్. వన్నిఙ్‌ ఇనాయం దొహ్క్‌ఎద్. అయా లెకెండ్‌ నీనుబా క్రీస్తు సేవ పణిదు మన్‌అ.

6 కస్టపడిఃజి పణి కిని ఒరెన్‌ రయ్తు వన్నిఙ్, పండితి పంటది తొలి వంతు దొహ్‌క్తెఙ్‌వలె. అయా లెకెండ్‌ నీనుబా క్రీస్తు సేవ పణిదు మన్‌అ. 7 నాను ముస్కు వెహ్తి దన్ని వందిఙ్‌ నీను మరి మరి ఆలొసనం కిఅ. ఎందనిఙ్‌ ఇహిఙ, నీను ఆలోసనం కితిఙ, నీను నెస్తెఙ్‌ మన్ని విజు వన్కాఙ్‌ వాండ్రు అర్‌దం కిబిస్నాన్.

8 ఎస్తివలెబా క్రీస్తు యేసుఙ్‌ ఒడ్ఃబిఅ. సావుదాన్‌ దేవుణు వన్నిఙ్‌ బత్కిస్త మనాన్. దావీదు రాజు తెగ్గదు పుట్తి మనికాన్. యాకదె నాను లోకురిఙ్‌ వెహ్సిని సువార్త. 9 నాను యా సువార్త వెహ్సినిఙ్, నఙి బాదెఙ్‌ వాజినె. తపుఙ్‌ కితి ఒరెన్‌ వన్నిఙ్‌ తొహ్నిలెకెండ్, నాను తొహె ఆజిన. గాని దేవుణు మాట తొహె ఆఎతాద్. 10 అందెఙె, దేవుణు ఏర్‌పాటు కితి వరి వందిఙ్‌ నాను విజు కస్టమ్‌కు ఓరిసిన. క్రీస్తుయేసు వరిఙ్‌బా రక్సిసి, దేవుణు గొప్ప జాయ్‌దు మంజిని బాడిఃదు వన్ని వెట ఎల్లకాలం వారుబా మంజిని వందిఙ్, వరి వందిఙ్‌ నాను కస్టమ్‌కు ఓరిసిన.

11 యా మాటెఙ్‌ నమ్మిదెఙ్‌ తగ్నిక మాటు వన్ని వెట సాతిఙ వన్నివెట బత్కినాట్‌మరి. 12 మాటు మా కస్టమ్‌కు ఓరిస్తిఙ వన్నివెట ఏలుబడిః కినాట్‌మరి. వన్నిఙ్‌ నెస్‌ఎ ఇహిఙ వాండ్రుబా మఙి నెస్‌ఎ ఇనాన్. 13 మాటు నమ్మిదెఙ్‌ తగ్‌ఇకాట్‌ ఇహిఙ వాండ్రు ఎస్తివలెబా నమ్మిదెఙ్‌ తగ్నికాన్‌ ఆజి మంజినాన్‌. ఎందనిఙ్‌ ఇహిఙ వన్నిఙ్‌ వాండ్రె తప్తెఙ్‌ అట్‌ఎన్.

నమకమాతి నెగి పణిమణిసి

14 నాను ముస్కు వెహ్తి సఙతిఙ్‌ లోకురిఙ్‌ ఎత్తు కిబిసి మన్‌అ. ఇని ఇని మాటెఙ వందిఙ్‌ జటిఙ్‌ ఆమాట్‌ ఇజి దేవుణు ఎద్రు వరిఙ్‌ సరి దిదిఅ. అయాక పణిదిఙ్‌ రెఇక. వెనివరి నమకం పాడుః కిజినాద్. 15 నెగ్గి పణి మనిసి ఇజి దేవుణు బాణిఙ్‌ అనుపె ఆదెఙ్, నీను అయ లెకెండ్‌ మండ్రెఙ్‌ బాగ సుడ్ఃఅ. కిని పణిఙ వందిఙ్‌ దేవుణు వెనబానివలె, సిగు ఆఏండ మంజిని పణి మనిసి లెకెండ్‌ నీను మన్‌అ. నిజమాతి మాట నెగ్రెండ నెస్‌పిస్ని వన్ని లెకెండ్‌ మన్‌అ. 16 పణిదిఙ్‌ రెఇ, సెఇ మాటెఙణిఙ్‌ నీను దూరం మన్‌అ. ఎందనిఙ్‌ ఇహిఙ, నని మాటెఙ్‌ వర్గిజి మంజినికార్‌ మరి ఒదె సెఇకార్‌ ఆజి దేవుణు బాణిఙ్‌ దూరం ఆనార్. 17 మలెరియ నోబు నండొడారిఙ్‌ పాడు కిని లెకెండ్, వారు నెస్పిసిని మాటెఙ్‌ మహివరిఙ్‌ పాడుః కినె. నని వరి లొఇ మనికారె హుమెనయ, పిలెతు ఇనికార్. 18 వీరు నిజమాతి మాటెఙ డిఃస్త సొహార్‌. వారు తపు వెహ్సినార్, దేవుణు సాతి సొహి వరిఙ్‌ మర్‌జి బత్కిస్త మనాన్‌ ఇజి ఆహె వెహ్సి, ఇనిక నమ్మిదెఙ్‌ ఇజి నెస్‌ఎండ, ఇతల్‌ అతాల్‌ కిజి సెగొండారిఙ్‌ బమ్మ కిజినార్. 19 అహిఙ్‌బా, దేవుణు బాణిఙ్‌ వాతి నిజమాతి మాట తప్‌ఎదు. అయాక నెగెండ నిల్సిని ఉండ్రి పునాది లెకెండ్‌ మనాద్. ‘ప్రబు వన్ని సొంత వరిఙ్‌ నెస్నాన్‌’ ఇజి, ‘యేసుఙ్‌ నా ప్రబు ఇజి ఒపుకొణికార్‌ విజెరెబా సెఇ పణిఙాణిఙ్‌ దూరం ఆదెఙ్‌ వలె’ ఇజి అయా పునాదిదు ముద్ర పొక్త మనాద్‌.

20 ఉండ్రి పెరి ఇండ్రొ నండొ రకమ్‌కాణి కుండెఙ్‌ మండిఙ్‌ మంజినె. సెగం వెండిదాన్, బఙారమ్‌దాన్‌ తయార్‌ కితికెఙ్‌, మరి సెగం సెకదాన్, దుల్లిదాన్‌ తయార్‌ కితికెఙ్. విన్కా లొఇ వెండిదాన్‌ బఙారమ్‌దాన్‌ తయార్‌ కితికెఙ్‌ నెగ్గి పణిదిఙ్‌ వాడుకొణార్. సెకదాన్, దుల్లిదాన్‌ తయార్‌ కితికెఙ్‌ ఆఇ పణిదిఙ్‌ వాడుకొణార్. అయాలెకెండె, దేవుణుదిఙ్‌ నమ్మిత్తి వరి సఙమ్‌దు, దేవుణు వందిఙ్‌ నెగ్గి పణి కిదెఙ్‌ తగ్నికార్‌ మంజినార్. ఆఇకార్‌బా మంజినార్.

21 అందెఙె ఎయెన్‌బా సెఇకెఙ్‌ విజు డిఃస్తిఙ, వాండ్రు నెగ్గిపణి కిదెఙ్‌ తగ్నికాన్‌ ఆనాన్. పెరి ఇండ్రొణి ఎజుమాని, నెగ్గి పణిదిఙ్‌ వాడుకొండెఙ్‌ కేట ఇడ్తి వెండి బఙారమ్‌ది కుండెఙ్‌ మండిఙ్‌ లెకెండ్, వీండ్రుబా దేవుణు వందిఙ్‌ ఇని నెగ్గి పణిదిఙ్‌బా తగ్నికాన్‌ ఆనాన్.

22 దఙడాఃరిఙ్‌ మని ఉత్‌పుత్‌దాన్‌ దూరం మన్‌అ. గాని నీతి నిజయ్తిదికెఙె కిదెఙె సుడ్ఃఅ. దేవుణు వందిఙ్‌ నిజమాతి మాటెఙ్‌ నమ్మిఅ. ఎస్తివలెబా ప్రేమ తోరిస్‌అ. విజెరె వెట సాంతి సమాదనమ్‌దాన్‌ మండ్రెఙ్‌ సుడ్ఃఅ. నెగ్గి మన్సుదాన్‌ ప్రబుఙ్‌ పార్దనం కినివరి వెట కూడ్ఃజి మన్‌అ. 23 బుద్ది సిల్లెండ అర్దం సిల్లెండ తర్కిసిని వరి బాణిఙ్‌ దూరం మన్‌అ. ఎందనిఙ్‌ ఇహిఙ, వారు జటిఙ్‌ పుటిసినార్‌ ఇజి నీను నెసిని. 24 దేవుణు పణి మనిసి జటిఙ్‌ ఆదెఙ్‌ ఆఎద్. గాని వాండ్రు విజెరివెట కనికారం ఆజి మండ్రెఙ్‌ వలె. నెగ్రెండ నేస్‌పిసినికాన్‌ ఆదెఙ్‌ వలె. ఓరిసినికాన్‌ ఆదెఙ్‌వలె. 25 నిజమాతి మాటెఙ, ఎద్రిస్ని వరిఙ్‌ వాండ్రు సార్‌లిదాన్‌ వెహ్సి దిదిదెఙ్. వారు పాపమ్‌కు ఒపుకొడిఃజి, నిజమాతికెఙ్‌ నెస్ని వందిఙ్, దేవుణు ఉండ్రి వేలా వరి మన్సు మారిస్నాన్‌సు. 26 ఆహె వారు బుద్దిదు వాజి, సయ్తాన్‌ ఉరిదాన్‌ తప్రె ఆనార్. సయ్తాను, వన్ని ఇస్టమ్‌కు కిబిస్తెఙె వరిఙ్‌ అస్తమనాన్. అందెఙె దేవుణు పణి మనిసి వరిఙ్‌ సార్‌లిదాన్‌ వెహ్తెఙ్.

3

కడెఃవెరి దినమ్‌క వందిఙ్‌ వెహ్సినిక

1 యేసుప్రబు వాని ముఙాల, కడిఃవెరి దినమ్‌కాఙ్‌ నండొ తియెల్‌ ఆని రోస్కు మంజినెలె ఇజి నీను నెస్‌అ. 2-5 లోకుర్, వరిఙ్‌ వారె నెగ్రెండ మండ్రెఙ్‌ ఇజి సుడెః ఆనార్‌ డబ్బుదిఙ్‌ ఆస ఆనార్. నా ననికాన్‌ మరి ఎయెన్‌బా సిలెన్‌ ఇజి వెహె ఆనార్. గర్ర ఆనార్, దూసిస్నార్. యాయబ్బారిఙ్‌ లొఙిఎర్. మేలుదిఙ్‌ నెస్‌ఎర్, సెఇకార్‌ ఆనార్. ప్రేమ సిల్లికార్‌ ఆనార్, సెమిస్‌ఇకార్‌ ఆనార్. సొండిఃఙ్‌ వెహ్నికార్‌ ఆనార్. అణసె ఆఇకార్‌ ఆనార్. అడిఃవి జంతు నని మూర్‌కమ్‌దికార్‌ ఆనార్. సొంత వరిఙ్‌బా మొసెం కినికార్‌ ఆనార్. బుద్ది సిల్లెండ ఇని ఇనికెఙ్‌ కినార్. గర్ర ఆనార్. దేవుణుదిఙ్‌ ప్రేమిస్‌ఎండ వరి సుకమ్‌కాఙ్‌ ప్రేమిస్నార్. వారు దేవుణు బక్తి మనికార్‌ ఇజి ముస్కునె తొరె ఆనార్‌. గాని వన్నిఙ్‌ లొఙిదెఙ్‌ వాండ్రు సీజిని సత్తుదిఙ్‌ నెక్సి పొక్సినార్. నని వరి బాణిఙ్‌ దూరం మన్‌అ.

6-7 ఎందనిఙ్‌ ఇహిఙ, నని వరి లొఇ సెగొండార్, లోకుర్‌ వెట నెల్వ ఆజి ఇల్కాఙ్‌ వానారె, తపు బోదెఙ్‌ వెహ్సి, బాన్‌ మని బుద్ది సిలి బోదెకాఙ్‌ మోసం కినార్. అవికు వీరు వెహ్సినికెఙ్‌ నమ్మిజి మోసెం ఆనె. అవికు కితి నండొ పాపమ్‌క వందిఙ్‌ వన్కా గర్‌బమ్‌కు గదిసిని మంజినె. అవికు, వన్కా ఆసెఙ విజు ఎత్తు కిజినె మంజినె. ఎస్తివలెబా నెసె ఆదెఙ్‌ ఆస ఆనె. గాని నిజమాతికెఙ్‌ ఇనికెఙ్‌ ఇజి టెటఙ్‌ నెస్‌ఉ. 8 యెనె, యెంబ్రె ఇనికార్‌ మోసెఙ్‌ ఎద్రిస్తిలెకెండ్, వీరుబా దేవుణు వందిఙ్‌ నిజమాతికెఙ్‌ ఎద్రిసినార్. వీరు విరి మన్సుదు సెఇకెఙ్‌నె ఒడ్ఃబినార్. అందెఙె వారు నమ్మిజినికెఙ్‌ పణిదిఙ్‌ రెఇకెఙ్‌ 9 యెనె, యెంబ్రె బుద్ది సిలికార్‌ ఇజి లోకుర్‌ విజెరె టెటఙ్‌ సుడిఃతి లెకెండ్, వీరుబా బుద్ది సిలికార్‌ ఇజి లోకుర్‌ విజెరె టెటఙ్‌ సూణార్‌లె. అందెఙె ఎలాకాలం దేవుణు మాటదిఙ్‌ ఎద్రిసి సొండ్రెఙ్‌ వారు అట్‌ఎర్.

తిమోతిఙ్‌ ఆడ్ర సీజినాన్‌.

10-11 గాని నాను నెస్‌పిస్తికెఙ్, నాను ఎలాగ బత్కిజి నడిఃత ఇజి నాను కిదెఙ్‌ ఇజి నా బత్కుదు మని ఉదెసం, నాను దేవుణుదిఙ్‌ ఎలాగ నమ్మిజి మహ ఇజి, నఙి కితి కీడుదిఙ్‌ ఎలాగ ఓరిస్త ఇజి, నాను ఎలాగ మహి వరిఙ్‌ ప్రేమిస్త ఇజి నీను పూర్తి నెసిని. లోకుర్‌ నఙి బాదెఙ్‌ కితివలె నాను ఎలాగ అయకెఙ్‌ ఓరిస్తెఙ్‌ అట్త ఇజి నీను నెసిని. నఙి వాతి హిమ్‌సెఙ్‌ విజు నీను నెసిని. అందియొకయ, ఇకొనియ, లుస్‌త్ర ఇని పట్నమ్‌కాఙ్‌ నఙి వాతికెఙ్‌ విజు నీను నెసిని. లోకుర్‌ కితి నండొ బాదెఙ్‌ నాను ఓరిస్త. గాని ప్రబు వన్కా బాణిఙ్‌ విజు నఙి తప్రిస్తాన్. 12 క్రీస్తుయేసు వెట సమందం ఆజి, దేవుణు బక్తిదాన్‌ బత్కిదెఙ్‌ ఆస ఆని ఎయెరిఙ్‌బా బాదెఙ్‌ వానె. 13 గాని సెఇ పణిఙ్‌ కినికార్‌ని, మహివరిఙ్‌ మొసం కినికార్‌ ఇంక ఒదె పాడాఃనార్. వారు మొసెం కినార్. మొసెం కిబె ఆనార్. 14-15 గాని నీను, నెస్తిమనికెఙ్, తప్‌ఎండ నమ్మిజి మనికెఙ్‌ డిఃస్‌ఎండ మన్‌అ. ఎందనిఙ్‌ ఇహిఙ, నిఙి నెస్‌పిస్తి వరిఙ్‌ నీను నెసిని. ఇజ్రివలెహన్‌ అసి నీను దేవుణు మాట ఎలాగ నెస్తి ఇజి నీను నెసిని. యాకెఙ్, క్రీస్తు యేసు ముస్కు నీను ఇడ్తి నమ్మకమ్‌దాన్, దేవుణు నీ పాపమ్‌కాఙ్‌ నిఙి రక్సిస్ని వందిఙ్‌ నిఙి గెణం సీదెఙ్‌ అట్నె. 16 దేవుణు మాటఙ్‌ విజు దేవుణు వన్ని ఊప్రిదాన్‌ వెహ్సి రాస్‌పిస్తికెఙె. అయాకెఙ్, నిజమాతికెఙ్‌ మఙి నెస్పిస్తెఙ్, మా తపుఙ్‌ తోరిస్తెఙ్, మఙి సరి దిదిదెఙ్, నీతి నిజయితికెఙ్‌ కిదెఙ్‌ నెస్‌పిస్తెఙ్‌ పణిదిఙ్‌ వానికెఙ్. 17 ఈహునె ఒరెన్‌ దేవుణు లోకు వాండ్రు కిదెఙ్‌ మనికెఙ్‌ విజు కినాన్. విజు నెగ్గి పణి కిదెఙ్‌ ఎస్తివలెబా తయార్‌ ఆనాన్.

4

1 దేవుణు ఎద్రు, సాతి వరిఙ్‌ బత్కిజిని వరిఙ్‌ తీర్పు సీని క్రీస్తుయేసు ఎద్రు నాను నిఙి ఆడ్ర సీజిన. ఎందనిఙ్‌ ఇహిఙ వాండ్రు మర్‌జి వాజి రాజు వజ ఏలుబడిః కినాన్‌లె. 2 నాను నిఙి ఈహు ఆడ్ర సీజిన నీను దేవుణు మాట లోకురిఙ్‌ వెహ్‌అ. లోకుర్‌ వినారొ, విన్‌ఎరొ ఇజి నెగ్గి సమయం, ఆఇ సమయం తొఎండ ఎస్తివలెబా అయాక వెహ్తెఙ్‌ తయార్‌ ఆజి మన్‌అ. లోకురిఙ్‌ వరి తపుఙ్‌ తోరిసి వెహ్‌అ. వరి తప్పుఙ దిదిఅ. వారు కిదెఙ్‌ మనికెఙ్‌ పణస్‌అ. నీను కోపం ఆఏండ నిపాతిదాన్‌ వరిఙ్‌ నెస్పిస్‌అ. 3 ఎందనిఙ్‌ ఇహిఙ, లోకుర్‌ నిజమాతికెఙ్‌ విన్‌ఎండ బత్కిని కాలం వానాద్. గాని వరిఙ్‌ ఇస్టం ఆని వజ లోతు మాట వెహ్ని నని బోద కిని నండొండారిఙె వారు తపిసి డగ్రు కినార్. అందెఙె, నని వరిఙ్‌ తపిసి డగ్రు కినార్. 4 ఇహిఙ, నిజమాతి మాట వారు విన్‌ఎర్‌. గాని కత సాస్‌తరమ్‌క దరోట్‌ మర్నార్. 5 గాని ఓ తిమోతి, నీను విజు వన్కా లొఇ నెగ్గి బుద్దిదాన్‌ మన్‌అ. కస్టమ్‌కు ఓరిస్‌అ. క్రీస్తుయేసు వందిఙ్‌ సువార్త లోకురిఙ్‌ వెహ్‌అ. దేవుణు సేవపణి కినివలె, నీను కిదెఙ్‌ మనిక విజు పూర్తి కిఅ. 6 ఎందనిఙ్‌ ఇహిఙ, నాను పూజ ఆదెఙ్‌ సమయం డగ్రు ఆత మనాద్. నాను సాదెఙ్‌ సమయం డగ్రు ఆత మనాద్.

7 పందెమ్‌దు ఒరెన్‌ కస్టబడిఃతి లెకెండ్, నాను సువార్త లోకురిఙ్‌ వెహ్ని వందిఙ్‌ కస్టబడిఃత. ఉహ్ని పందెమ్‌దు, ఒరెన్‌ ఉహ్నిక, పూర్తి కిని లెకెండ్, నాను కిదెఙ్‌ దేవుణు నఙి వెహ్తికెఙ్‌ పూర్తి కిత. దేవుణు ముస్కు మని నమకం డిఃస్‌ఎత. 8 అందెఙె నఙి ఉండ్రి ఇనాయం మనాద్. నాను నీతి నిజాయితిదాన్‌ బత్కితి దని వందిఙ్‌ సీని ఇనాయం. అయాక ఆకరి దినమ్‌ది తీర్‌పుదు, నీతి నాయమ్‌దాన్‌ తీర్పు సీని ప్రబు అయాక నఙి సీనాన్. నఙినె ఆఏండ వాండ్రు వాని దనిఙ్‌ ఎద్రు సుడ్ఃజి ఆస ఆని విజెరిఙ్‌ సీనాన్.

9-10 తిమోతి, నా డగ్రు బేగి వాదెఙ్‌ నీను సుడ్ఃఅ. ఎందనిఙ్‌ ఇహిఙ, దెమ, యా లోకమ్‌ది సఙతిఙ్‌ ప్రేమిసి, నఙి డిఃస్త సొహాన్‌. వాండ్రు దెసలొనిక పట్నమ్‌దు సొహాన్‌. క్రెస్‌కె ఇనికాన్‌ గలతియ ఇని ముటాదు సొహాన్‌. తీతు దెల్‌మియ జిల్లాదు సొహాన్‌. 11 లూక ఒరెండ్రె నా వెట మనాన్. నీను వానివలె మార్కుఙ్‌ నీ వెట కూక్సి తగ్‌అ. ఎందనిఙ్‌ ఇహిఙ, వాండ్రు నఙి తోడుఃదిఙ్‌ బాగ మంజినాన్. 12 తుకికుఙ్‌ ఎపెసు పట్నమ్‌దు పోక్త. 13 నీను వానివలె త్రొయ పట్నమ్‌దు కార్‌పు ఇని వన్ని బాన్‌ నాను ఇట్తా వాత సాల్వ తగ్‌అ. పుస్తకమ్‌కుబా తగ్‌అ, ముకెలం తోలుదు రాస్తి మనికెఙ్‌.

14 అలెక్సెజండర్‌ ఇని కంసు తయార్‌ కిని సరాబు నఙి నండొ బాదెఙ్‌ కిత్తాన్‌. వాండ్రు కితి దనిఙ్‌ ప్రబు వన్నిఙ్‌ సిక్స సీనాన్. 15 వాండ్రు నిఙిబా బాదెఙ్‌ కిఎండ నీను జాగర్త మన్‌అ. ఎందనిఙ్‌ ఇహిఙ, మాటు బోదిస్తి మాటెఙ, వాండ్రు నండొ ఎద్రిస్తాన్.

16 నఙి ముఙాలె, కోర్టుదు ఒసి వెనబాతివలె, నఙి నానె ముదాయి. ఎయెర్‌బా నా దరొట్‌ వర్గిఎతార్. విజెరె నఙి డిఃస్త సొహార్‌. దిన్ని వందిఙ్‌ దేవుణు వరిఙ్‌ సిక్స సిఎండ మనీన్. 17 అహిఙ, కోర్టుదు మహి యూదురు ఆఇకార్‌ విజెరె, నా వెట సువార్త పూర్తి విని వందిఙ్, ప్రబు నా పడఃకాద్‌ మంజి, నఙి సత్తు సితాన్. నొరెస్‌ వెయుదాన్‌ తప్రిస్తి లెకెండ్‌ సావు సిక్సదాన్‌ తప్రిస్తాన్. 18 అందెఙె, ప్రబు నఙి విజు సెఇ వన్కా బాణిఙ్‌ తప్రిసి, వాండ్రు రాజు వజ ఏలుబడిః కిని పరలోకమ్‌దు నెగ్రెండ కూక్న ఒనాన్. వన్నిఙ్‌ ఎలాకాలం గవ్‌రం మనీద్. ఆమెన్.

19 ప్రిస్కిలెఙ్, అక్కులెఙ్, ఒనెసిపొరు ఇండ్రొణి వరిఙ్‌ నాను వెన్‌బాతి లెకెండ్‌ వెహ్‌అ.

20 ఎరాస్తు కొరింతు పట్నమ్‌దు నిహన్. త్రొపిముఙ్‌ కస్టం అర్తిఙ్, వన్నిఙ్‌ మిలెతు పట్నమ్‌దు డిఃస్త వాత. 21 పినికాలం రెఎండ ముఙాలె, నీను బేగి వాదెఙ్‌ సుడ్ఃఅ. యుబులు, పుదె, లిను, క్లఉడియ ఇనికార్‌ నిఙి వెన్‌బాతి లెకెండ్‌ వెహ్సినార్. అయ లెకెండ్‌ యా పట్నమ్‌దు మని మహి నమ్మిత్తికార్‌బా వెన్‌బాతిలెకెండ్‌ వెహ్సినార్.

22 ఓ తిమోతి, ప్రబు నీ వెట తోడుః మనీన్. వన్ని దయా దర్మం మీ విజిదెరె వెట మనీద్.

తీతు

1

2

3

అపొస్తుడు ఆతి పవులు తీతుఙ్‌ రాస్తి ఉత్రం

నెల్వ కిబిసినిక

అపొస్తుడు ఆతి పవులు తీతుఙ్‌ రాస్తి ఉత్రమ్‌నె యాక. పవులువెట దేవుణు సేవపణి కినివరి లొఇ ఒరెనె తీతు. క్రేతు దేసమ్‌దు మన్ని దేవుణుదిఙ్‌ నమ్మితి వరి సఙమ్‌కాఙ్‌ నెగ్రెండ నడిఃపిస్తెఙ్‌, వన్నిఙ్ సఙం ముస్కు అతికారి లెకెండ్‌ పవులు ఏర్‌పాటు కిత్తాన్. అందెఙె సఙమ్‌కాఙ్, ఎలాగ మన్ని పెద్దల్‌ఙ నిల్‌ప్తెఙ్, వారు కిదెఙ్‌ మన్ని పణిఙ్, దిన్ని వందిఙ్‌ వెహ్సి పవులు తితుఙ్‌ రాసినాన్. మరి, సఙమ్‌దు మన్ని ఒరెన్‌ ఒరెన్‌ ఎలాగ మండ్రెఙ్‌ ఇజిబా వెహ్సినాన్.

1

1-4 దేవుణు సేవకిని, యేసు క్రీస్తు వందిఙ్‌ అపొస్తుడు ఆతి పవులు ఇని నాను తితుఙ్‌ రాసిన. నీను నా సొంత మరిన్‌ లెకెండ్‌ మన్ని. ఎందానిఙ్‌ ఇహిఙ, దేవుణు వందిఙ్‌ వెహ్తి మన్ని మాటెఙ్‌, నాను నమ్మిజినికెఙె నీనుబా నమిజిని. దేవుణుదిఙ్‌ నెగ్రెండ నమ్మిదెఙ్, వాండ్రు ఏర్‌పాటు కిత్తి లోకురిఙ్‌ నడిఃపిస్నివందిఙ్, వాండ్రు నఙి ఏర్‌పాటు కిత్తాండ్రె పోక్తాన్. మరి, దేవుణు వందిఙ్‌ నిజమాతి సఙతిఙ్‌ నెస్‌పిసిని వందిఙ్‌ వాండ్రు నఙి ఏర్‌పాటు కిత్తాండ్రె పోక్తాన్. యా నిజమాతి సఙతిఙ్‌ దేవుణుదిఙ్‌ లొఙిజి నడిఃనిక ఎలాగ ఇజి వెహ్సి తోరిస్నాద్. అయావలె వారు ఎలాకాలం దేవుణు వెట బత్కిని బత్కుదిఙ్‌ ఆసదాన్‌ ఎద్రుసూణార్. అబద్దం వర్‌గిఇ దేవుణు, ఎలాకాలం వన్నివెట బత్కిని బత్కు వందిఙ్‌ లోకుర్‌ వెట ఒట్టు కితాన్. నిరకారమ్‌బా సిల్లెండ మన్నివలె మహి వన్ని ఉదెసం వజనె వాండ్రు ఒట్టు కిత్తాన్. దేవుణు పణిమనిసిర్‌ సువార్త వెహ్తార్‌. ఆహె వాండ్రు ఏర్‌పాటు కిత్తి కాలమ్‌దు, లోకురిఙ్‌ సువార్త వెన్‌పిస్తాన్. అయాక వెహ్తెఙ్‌ నఙి ఒపజెప్త మనాన్. మఙి రక్సిసిని దేవుణు ఆడ్ర వజనె నాను వెహ్సిన. బుబ్బాతి దేవుణుని, మఙి రక్సిసిని క్రీస్తుయేసు, దయాదర్మమ్‌దాన్, నీను నిపాతిదాన్‌ మండ్రెఙ్‌ సాయం కిపిర్.

క్రేతు దేసమ్‌దు తీతు కిదెఙ్‌ మన్ని పణి

5 నాను నిఙి వెహ్తి వజనె, తప్తికెఙ్‌ దిదిజి, దేవుణు సఙమ్‌కు మన్ని పట్నమ్‌కాఙ్‌ విజు పెద్దెలుఙ నిల్‌ప్‌అ. దిన్నివందిఙె నాను నిఙి క్రేతు దేసమ్‌దు డిఃస్త వాత. 6 దేవుణు సఙమ్‌దు, పెద్దెలి ఆనికాన్‌ ఎయెన్‌ ఇహిఙ, నింద సిల్లికాన్. ఉండ్రె ఆల్‌సి మంజినికాన్. వన్ని కొడొఃర్‌ దేవుణుదిఙ్‌ నమినికార్‌ ఆదెఙ్. కొడొఃర్, సెఇ పణిఙ వందిఙ్‌ నేరం మొపె ఆఇకార్‌ ఆదెఙ్. వెహ్తిమాట వెనికార్‌ ఆదెఙ్. నన్ని వరి అప్పొసినె పెద్దెలి ఆదెఙ్. 7 పాస్టరు నింద సిల్లికాన్‌ ఆదెఙ్‌వెలె. ఎందానిఙ్‌ ఇహిఙ, వాండ్రు దేవుణుదిఙ్‌ నమ్మితి వరిఙ్‌ నడిఃపిస్నికాన్. వాండ్రు గర్ర ఆఇకాన్. మూంజిద్‌ కోపం మన్‌ఎండ, సోస్‌ఎండ, డెఃయ్‌సె ఆఏండ, సిగు వాని సెఇ పణిఙ్‌ కిజి లాబమ్‌వందిఙ్‌ సుడ్ఃఎండ మంజినికాన్‌ ఆదెఙ్‌వెలె. 8 అహిఙ, వాండ్రు వాతివరిఙ్‌ డగ్రు కినికాన్, నెగ్గి వన్కాఙ్‌ కోరిజినికాన్, అణసె ఆజి మంజినికాన్, నీతి నిజాయ్తి మనికాన్, దేవుణు వందిఙ్‌ కేట ఆతికాన్, నెగ్గి బుద్ది మనికాన్‌ ఆజి మండ్రెఙ్. 9 పాస్టరు ఆనికాన్‌ యేసుక్రీస్తు వందిఙ్‌ మాటు నెస్‌పిస్తి నిజమాతి మాటెఙ్‌ అయావజ గటిఙ నమ్మినికాన్‌ ఆదెఙ్‌వెలె. ఎందానిఙ్‌ ఇహిఙ, వాండ్రు నమ్మిత్తి వరిఙ్‌ నిజమాతి మాటెఙ్‌ నెస్‌పిసి, నిజమాతి మాటెఙ్‌ ఎద్రిసిని వరిఙ్‌ వరి తప్పుఙ తోరిస్తెఙ్‌ అట్నికాన్‌ ఆదెఙ్.

10 ఎందానిఙ్‌ ఇహిఙ, నండొండార్‌ మనార్, అతికారమ్‌దిఙ్‌ లొఙిఎండ, పోక్రి వర్గిజి, మొసం కినికార్‌ నండొండార్‌ మనార్. ముకెలం, యేసుప్రబు రక్సిస్తెఙ్‌ ఇహిఙ సునతి కిబె ఆదెఙ్‌ వెలె ఇజి కసితం వెహ్సినికారె యాలెకెండ్‌ మనార్. 11 వరి వెయికు మీరు మూక్తెఙ్‌వెలె. ఎందానిఙ్‌ ఇహిఙ, వారు నమ్మిత్తి వరిఙ్‌ తపుఙ్‌ నెస్‌పినార్. ఆహె నమ్మిత్తి వరి కుటుమ్‌దికార్‌ విజేరె నిజమాతి మాటెఙ్‌ నమ్మిఏండ ఆప్‌కిజినార్. వరి సొంత లాబం వందిఙె వారు ఈహు కిజినార్. 12 క్రేతుదికాండ్రె వెహ్తాన్‌, “క్రేతుదికార్‌ ఎస్తివలెబా అబద్దం వర్గినికార్, మూర్‌కమ్‌దికార్, బదకం ఆజి తిండికకుర్‌తి ఆతికార్”, ఇజి. యా లెకెండ్‌ వెహ్తికాన్‌, వరి లొఇ ఒరెన్‌ పల్కుబడిః మన్నికాండ్రె. 13 వాండ్రు క్రేతుది వరి వందిఙ్‌ వెహ్తికెఙ్‌ నిజమ్‌నె. అందెఙె బాన్‌ మన్ని నమ్మితికార్‌ నిజమాతి మాటెఙ్‌ నెగ్రెండ నమ్మిని వందిఙ్‌ నీను వరిఙ్‌ డటిసి డటిసి దిదిఅ. 14 వారు అర్‌దం సిల్లి యూదురి కత సాస్‌తరమ్‌కు అస్‌ఎండ మంజిని వందిఙ్‌ నీను వరిఙ్‌ దిదిఅ. మరి, నిజమాతి సఙతిఙ్‌ డిఃసి సొహివరి మాటెఙ లొఙిఏండ మంజిని వందిఙ్‌ నీను వరిఙ్‌ డటం దిదిఅ. 15 మన్సు పాపమ్‌కాఙ్‌ సుబరం ఆతివరిఙ్, విజుబా సుబరం ఆతిలెకెండ్‌ నెగెండ్‌ మనాద్. గాని, మన్సు సుబరం ఆఏండ, యేసుక్రీస్తుఙ్‌ నమ్మిఇ వరిఙ్‌ ఇనికబా సుబరం ఆఏండ సెఏణ్‌ మనాద్. ఎందానిఙ్‌ ఇహిఙ, వరి గర్‌బం సెఇక ఆత మనాద్. వారు సెఇకెఙ్‌ కినివెలె, ‘తప్తాప్‌’, ఇజిబా వరి గర్‌బం గదిస్‌ఏద్. 16 వారు దేవుణుదిఙ్‌ నెస్నాప్‌ ఇజి వెహె ఆజినార్. గాని వరి పణిఙాణిఙ్‌ వన్నిఙ్‌ నెక్సిపొక్సినార్. వారు పెంటు లెకెండ్‌ మనికార్. దేవుణుదిఙ్‌ లొఙిఇకార్. ఇని నెగ్గి పణిఙ్‌ కిదెఙ్‌బా తగ్‌ఇకార్.

2

నిజమాతి మాటెఙ్‌ వెహ్సినాన్‌

1 తీతు, నీను దేవుణుదిఙ్‌ నమ్మితి వరిఙ్, నిజమాతి మాటదిఙ్‌ కూడిఃతి మన్ని సఙతిఙ్‌ నెస్‌పిస్‌అ. 2 డొక్రారిఙ్‌ నెస్‌పిస్‌అ, వారు సోస్‌ఎండ మండ్రెఙ్‌ ఇజి. విజేరె వరిఙ్‌ గవ్‌రం సీజి మంజిని లెకెండ్‌ మండ్రెఙ్‌ ఇజి. నెగ్గి బుద్దిదాన్‌ మండ్రెఙ్‌ ఇజి నెస్పిస్‌అ. మరి, వారు నిజమాతి మాటెఙ్‌ నెగ్రెండ నమ్మిజి, మహివరిఙ్‌ ప్రేమిసి ఓరిసి మండ్రు ఇజి నెస్పిస్‌అ. 3 అయాలెకెండ్‌, డొక్రికాఙ్‌బా నెస్‌పిస్‌అ, అవిక్‌ బక్తిదాన్‌ మంజిని వరిలెకెండ్‌ మండ్రెఙ్‌ ఇజి. అవీక్‌ సొండిఙ్‌ వర్గిఏండ, సోస్‌ఎండ, మహి వన్కాఙ్‌ నెగ్గి సఙతిఙ్‌ నెస్‌పిస్తెఙ్‌ ఇజి. 4-5 అయావలె అవిక్‌, బోదెకాఙ్‌ నెస్‌పిస్తెఙ్‌ ఆనాద్. ఇనికెఙ్‌ నెస్‌పిస్తెఙ్‌ ఇహిఙ, వనక మాసిరిఙ్‌ని కొడొఃరిఙ్‌ ప్రేమిస్తెఙ్, అణసె ఆజి మండ్రెఙ్, నెగ్గి మన్సుదాన్‌ మండ్రెఙ్, ఇండ్రొణి పణిఙ్‌ సుడ్ఃజి, కనికారం తోరిసి మండ్రెఙ్, మాసిరిఙ్‌ లొఙిదెఙ్‌ ఇజి. బోదెక్‌ అయాలెకెండ్‌ మండ్రెఙ్, ఎందానిఙ్‌ ఇహిఙ దేవుణు మాట ఎయెన్‌బా దూసిస్‌ఏండ మండ్రెఙ్.

6 అయాలెకెండ్, దఙ్‌డార్‌ అణసె ఆజి మండ్రెఙ్‌ వరిఙ్‌ ఉసార్‌ కిబిస్‌అ. 7-8 నీను విజు వనకాఙ్‌ లొఇ నెగ్గికెఙ్‌ కిజి వరి ఎద్రు ఉండ్రి గుర్తు లెకెండ్‌ తోరె ఆఅ. నీను నెస్‌పిసినివెలె, డొఙ సాటు వెహె ఆఏండ, నీను వెహ్సిని మాటదు మొసం సిల్లెండ, పూర్తి నీను వరిఙ్‌ నెస్‌పిస్‌అ. ఎందానిఙ్‌ ఇహిఙ, మఙి పడ్ఃఇకార్‌ మా ముస్కు సెఇ మాటెఙ్‌ వర్గిదెఙ్‌ ఆఏండ, సిగు ఆజి మండ్రెఙ్.

9-10 నీను వెటి పణి కినివరిఙ్‌ నెస్‌పిస్‌అ, వారు విజు దని లొఇ ఎజుమానిరిఙ్ లొఙిజి, వరిఙ్‌ ఇస్టం ఆనివజ కిజి మండ్రెఙ్‌ ఇజి. ఎజమానిరిఙ్‌ మర్‌జి వెహ్‌ఏండ, డొఙ కిఏండ మండ్రెఙ్‌ ఇజి నెస్‌పిస్‌అ. వారు ఎజమానిరిఙ్, ‘మఙి పూర్తి నమ్మిదెఙ్‌ ఆనాద్‌’, ఇజి తోరిస్తెఙ్. వెట్టిపణి కినికార్ ‌అయాలెకెండ్‌ మండ్రెఙ్. ఎందానిఙ్‌ ఇహిఙ, వారు కిని విజు దన్ని లొఇ లోకుర్‌ నెస్తెఙ్, మఙి రక్సిసిని దేవుణు వందిఙ్‌ మన్ని మాటెఙ్‌ గొప్ప నెగ్గికెఙ్‌ ఇజి.

11 ముఙాలె వెహ్తిలెకెండ్‌ నమ్మిత్తి వరిఙ్, నీను నెస్‌పిస్తెఙ్. ఎందానిఙ్‌ ఇహిఙ, లోకురిఙ్‌ విజెరిఙ్‌ రక్సిస్నివందిఙ్‌ దేవుణు, వన్ని దయాదర్మమ్‌దాన్‌ యేసుక్రీస్తుఙ్‌ యా లోకమ్‌దు పోక్తాన్. 12 వాండ్రు మఙి వన్ని దయా దర్మమ్‌దాన్‌ నెస్‌పినాన్, దేవుణుబాణిఙ్‌ దూరం కిబిసిని విజు సఙతిఙ డిఃస్‌అ, ఇజి. యా లోకమ్‌ది లోకుర్‌ ఆస ఆజినికెఙ్‌ డిఃస్‌అ’, ఇజి నెస్పిసినాన్. మరి, మాటు నెగ్గి బుద్దిదాన్, నీతి నిజయ్తిదాన్, దేవుణుదిఙ్‌ సర్ద సీనికెఙ్‌ కిజి యా తరమ్‌దు మండ్రెఙ్‌ ఇజి నెస్‌పిస్నాన్. 13 మాటు అయా లెకెండ్‌ మండ్రెఙ్. ఎందానిఙ్‌ ఇహిఙ, మఙి గొప్ప సర్ద కిబిస్ని ఉండ్రి రోజువందిఙ్‌ మాటు ఆసదాన్‌ ఎద్రు సుడ్ఃజినాట్. ఇహిఙ, మాటు మఙి రక్సిసిని పెరి దేవుణు ఆతి యేసుక్రీస్తు వాజిని రోజు వందిఙ్‌ ఆసదాన్‌ మఙి కొత్తాఙ్‌ పుటిస్తాండ్రె ఎద్రు సుడ్ఃజినాట్. వాండ్రు గొప్ప జాయ్‌ కూడిఃతి మన్ని నండొ సోకుదాన్‌ వానాన్. 14 మా విజు పాపమ్‌కాఙ్‌ మఙి డిఃస్‌పిస్తెఙ్‌, సాదెఙ్‌ వన్నిఙ్‌ వాండ్రె ఒపజెపె ఆతాన్. మరి, మఙి సుబరం కిజి, నెగ్గికెఙ్‌ కిదెఙ్‌ పూర్తి ఒపజెపె ఆతి వన్ని సొంత లోకుర్‌ లెకెండ్‌ తయార్‌ కిదెఙ్‌ వాండ్రె ఒపజెపె ఆతాన్.

15 నాను ఏలు వెహ్తికెఙ్‌ విజు నమ్మితివరిఙ్‌ పూర్తి అతికారమ్‌దాన్‌ నెస్పిస్‌అ. వారు అయాకెఙ్‌ కిదెఙ్‌ వరిఙ్‌ పణిసి వెహ్‌అ. అయాకెఙ్‌ కిఇవరిఙ్‌ దిదిఅ. నిఙి ఎయెన్‌బా దుసలాడ్ఃఏండ సుడ్ఃఅ.

3

నెగ్గి పణిఙ్‌ కినివందిఙ్‌ వెహ్సినాన్‌

1 దేవుణుదిఙ్‌ నమ్మితి లోకుర్‌ అతికారిఙ లొఙిదెఙ్, వెహ్తి మాట వెంజి మండ్రెఙ్, ఇని నెగ్గి పణిఙ్‌ కిదెఙ్‌బా తయారాజి మండ్రెఙ్‌ ఇజి నీను వరిఙ్‌ ఎత్తు కిబిసి మన్‌అ. 2 వారు, ఎయెరిఙ్‌బా సెఇకెఙ్‌ వెహ్‌ఏండ, జటిఙ్‌ ఆఏండ, సార్లిదాన్‌ విజెరె వెట తగిజి మండ్రెఙ్‌ ఇజి వరిఙ్‌ వెహ్సి మన్‌అ.

3 ఎందానిఙ్‌ ఇహిఙ, మాటుబా ముఙాల నమ్మీఇ వరిలెకెండ్, బుద్ది సిల్లెండ మహాట్. మాటు ఎయెరిఙ్‌బా లొఙిఏండ మహాట్. మొసెం కిబె ఆజి మహాట్. యా లోకమ్‌ది సెఇ ఆసెఙ్‌ని సుకమ్‌కాఙ్‌ నండొ ఆస ఆజి మహాట్. పగదాన్‌, గోసదాన్‌ కాలం గడఃప్సి మహాట్. మహి వరిఙ్‌ దూసలాడ్ఃజి మహాట్. వారు మఙి దూసలాడిఃతార్. 4 గాని అయాలెకెండ్‌ మహివలెనె, మఙి రక్సిసిని దేవుణు వన్ని కనికారం తోరిస్తాండ్రె, ప్రేమ తోరిస్తాండ్రె మఙి రక్సిస్తాన్. 5 మాటు కిత్తి నీతి పణిఙాణిఙ్‌ ఆఏద్. గాని వన్ని కనికారమ్‌దానె మఙి రక్సిస్తాన్. దేవుణు ఆత్మదాన్, వాండ్రు మా పాపమ్‌కు నొర్‌జి మఙి కొత్తాఙ్ ‌పుటిస్తాండ్రె, ఉండ్రి కొత్త బత్కు సిత్తాండ్రె మఙి రక్సిస్తాన్.

6-7 దేవుణు దయా దర్మమ్‌దాన్‌ మాటు నీతి నిజయ్తి మన్నికాట్‌ ఇజి వాండ్రు తీర్‌పు సితాన్. ఆహె, తీర్‌పు సిత్తిఙ్‌ మాటు కోరిజిని ఎలాకాలం దేవుణు వెట బత్కిని బత్కుదిఙ్‌ అక్కు మన్నికార్‌ ఆనివందిఙ్‌ మా ముస్కు దేవుణు ఆత్మ నండొ పోక్తాన్. వాండ్రు మఙి రక్సిసిని యేసుక్రీస్తు వెటనె దేవుణు ఆత్మ నండొ పోక్తాన్. 8 యా మాట పూర్తి నమ్మిదెఙ్‌ తగ్నిక. అందెఙె దేవుణుదిఙ్‌ నమ్మితి వరిఙ్‌ అయాకెఙ్‌ డటిసి నీను నెస్‌పిస్తెఙ్‌ ఇజి నాను కోరిజిన. ఎందానిఙ్‌ ఇహిఙ, వారు మహి వరిఙ్‌ వరి మన్సు పూర్తిదాన్‌ నెగ్గి పణిఙ్‌ కిదెఙె. ముస్కు వెహ్తి మన్ని మాటెఙ్‌ విజు విజెరిఙ్‌ నెగ్గికెఙ్‌నె, పణిదిఙ్‌ వానికెఙ్‌నె.

9 గాని అర్‌దం సిల్లెండ తర్కిస్నికెఙ్, అనిగొగొర్‌ వందిఙ్‌ వెహ్సినికెఙ్, జటిఙ్‌ ఆనికెఙ్, యూదురి రూలుఙ వందిఙ్‌ వెహ్సి గొడఃబ కినికెఙ్ విజు, ఎందానిఙ్‌ పణిదిఙ్‌ రెఇకెఙ్, విలువ సిలికెఙ్. అందెఙె వనక వందిఙ్‌ దూరం మన్‌అ. 10 నమ్మిత్తి వరి సఙమ్‌దు, నిజమాతి మాటెఙ వెట కూడ్ఃఇకెఙ్‌ నెస్‌పిసి, వరిఙ్‌ ఎర్‌లిసి కేట కిని వన్నిఙ్‌ ఉండ్రి రుండి సుట్కు బుద్ది వెహ్‌అ. మరి, వాండ్రు విన్‌ఏండ మహిఙ, వన్నిఙ్‌ దూరం కిఅ. 11 నన్నికాన్‌ నిజమాతి సఙతిఙ్‌ సరి తప్సి పాపం కిజినాన్ ఇజి నిఙి తెలినాద్. వన్ని పాపమ్‌కు వాండ్రు తప్పు కిజినాన్‌ ఇజి రుజుప్‌ కిజినె.

12 నాను పిన్ని కాలం నికొపొలితు గడఃప్తెఙ్‌ ఇజి తిరుమానం కిత్త మన. అందెఙె నాను అర్తెమానుఙ్‌ ఇని వన్నిఙ్‌నొ, తుకికుఙ్‌నొ నీ డగ్రు పోక్న. నస్తివలె నీను అబె నా డగ్రు వాదెఙ్‌ సుడ్ఃఅ. 13 జెనా ఇని లాయిరు, అపొలు, క్రేతు దేసం డిఃసి మరి సొండ్రెఙ్‌ సుడ్ఃజినార్. వరి పయ్‌నమ్‌దు ఇనికబా తక్కు సిల్లెండ వరిఙ్‌ కావాలిస్తికెఙ్‌ విజు సీజి నెగ్రెండ పోక్‌అ. 14 నమ్మితికార్‌ పణిదిఙ్‌ రెఇ బత్కు బత్కిఏండ, పణిదిఙ్‌ వానికెఙ్‌ కిజి మండ్రెఙ్. అందెఙె, వారు వరి సమయం విజు అవ్‌సరం మన్ని వరిఙ్‌ సాయం కిదెఙ్‌ నెస్తెఙ్‌వెలె.

15 నా వెట మనికార్‌ విజెరె నిఙి వెన్‌బాతిలెకెండ్‌ వెహ్సినార్. మాటు నమ్మిజిని లెకెండ్‌ నమ్మిజి, మఙి ప్రేమిస్నివరిఙ్‌ నాను వెన్‌బాతి లెకెండ్‌ వెహ్‌అ. దేవుణు దయా దర్మం మీరు విజిదెరె వెట మనీద్.

పిలొమో

అపొస్తుడు ఆతి పవులు పిలెమొనుఙ్‌ రాస్తి ఉత్రం

నెల్వ కిబిస్నిక

అపొస్తుడు ఆతి పవులు కొలొసి పట్నమ్‌దు మని పిలెమొను ఇని ఒరెన్‌ దేవుణుదిఙ్‌ నమ్మిత్తి వన్నిఙ్‌ రాస్తి ఉత్రమ్‌నె యాక. పిలెమొనుఙ్‌ ఒనెసిము ఇని ఒరెన్‌ వెట్టిపణి మనిసి మహాన్‌. ఒనెసిము పిలెమొనుఙ్‌ డిఃస్తాండ్రె, ఉహ్‌క్సి ఎంబెనొ సొహాన్‌. వాండ్రు సొహి మహివలె పవులుఙ్‌ దసూల్‌ ఆతాన్. పవులు వన్నిఙ్‌ సువార్త వెహ్తిఙ్, వాండ్రు యేసుక్రీస్తుఙ్‌ నమ్మితాన్.

పవులు ఒనెసిముఙ్‌ పిలెమొను డగ్రు మర్‌జి పోక్సినాన్. నీను, ఒనెసిముఙ్‌ సెమిసి ఒరెన్‌ తంబెరి లెకెండ్‌ వన్నిఙ్‌ డగ్రు కిఅ, ఎందనిఙ్‌ ఇహిఙ, వాండ్రు ఏలు దేవుణు వెట సమందం ఆతికాన్‌ ఇజి యా ఉత్రమ్‌దు రాసి ఒనెసిము వెట పోక్సినాన్.

1

1-2 క్రీస్తుయేసు వందిఙ్‌ జెలిదు మన్ని పవులు ఇని నాను రాసిని ఉత్రం. మా వెట సువార్త పణి కిజిని మా సొంత కూలాయెన్‌ ఆతి పిలెమొనుఙ్, మా తఙి లెకెండ్‌ మని ఆపియెఙ్, మా వెట క్రీస్తు వందిఙ్‌ సేవకిదెఙ్‌ నండొ కస్టబడిఃజి కాట్లాడఃజిని అర్‌కిపుఙ్, మీ ఇండ్రొ కూడ్ఃజి వాజిని దేవుణు సఙమ్‌దిఙ్‌ రాసిన. మా కూలాయెన్‌ ఆతి తిమోతిబా నా వెట మిఙి వెన్‌బాతి లెకెండ్‌ వెహ్సినాన్.

3 మా బుబ్బ ఆతి దేవుణుని ప్రబు ఆతి యేసు క్రీస్తు దయా దర్మమ్‌దాన్‌ మీరు నిపాతిదాన్‌ మండ్రెఙ్‌ సాయం కిపిర్.

దేవుణుదిఙ్‌ వందనమ్‌కు

4-5 ఓ పిలెమొను, నాను నిఙి ఒడిఃబిజి పార్దనం కినివలె, నా దేవుణుదిఙ్‌ ఎస్తివలెబా వందనమ్‌కు వెహ్సిన. ఎందనిఙ్‌ ఇహిఙ, లోకుర్‌ నఙి వెహ్సినార్‌ నీను ప్రబు ఆతి యేసుఙ్‌ నమ్మిజిని ఇజి. దేవుణుదిఙ్‌ నమ్మిత్తి వరిఙ్‌ విజెరిఙ్‌ ప్రేమిస్ని ఇజి. దిని వందిఙ్‌ నాను దేవుణుదిఙ్‌ వందనమ్‌కు వెహ్సిన. 6 క్రీస్తు వందిఙ్‌ నీను నమ్మిత్తి సఙతిఙ్‌ మహివరిఙ్‌ ఉసార్‌దాన్‌ వెహ్తెఙ్‌ ఇజి నాను పార్దనం కిజిన. అయావలె దేవుణు మఙి సీజిని విజు నెగ్గి ఇనాయమ్‌కు నీను పూర్తి నెస్నిలె. యేసు క్రీస్తు వెట మాటు కూడిఃతి మనితానె దేవుణు అయా ఇనాయమ్‌కు మఙి సీనాన్. 7 ఓ తంబెరి, దేవుణుదిఙ్‌ నమ్మిత్తి వరిఙ్‌ నీను ప్రేమిసి, వరి పాణమ్‌దిఙ్‌ నిమాలం కిబిస్‌అ. ఆహె, నీను నఙి నండొ సర్‌ద కిబిస్తిదె ఆదరిస్తి.

పవులు ఒనెసిము వందిఙ్‌ బతిమాల్‌జినాన్‌.

8-10 అందెఙె, క్రీస్తు నఙి సితి అతికారమ్‌దాన్‌ నీను కిదెఙ్‌ మని పణి కిఅ ఇజి ఆడ్ర సీదెఙ్‌ నఙి అక్కు మనాద్. గాని నాను నిఙి బతిమాల్జిన. ఎందనిఙ్‌ ఇహిఙ, నీను దేవుణుదిఙ్‌ నమ్మిత్తి వరిఙ్‌ ప్రేమిస్నికి ఇజి నాను నెసిన. డొక్ర ఆత, ఏలు క్రీస్తుఙ్‌ సేవ కిని వందిఙ్‌ జెలిదు మని పవులు ఇని నాను నిఙి బతిమాల్జిన. నా మరిన్‌ లెకెండ్‌ మని ఒనెసిముఙ్‌ సాయం కిని వందిఙ్‌ నాను బతిమాల్జిన. నాను గొలుస్కాణిఙ్‌ మహివలె వాండ్రు నా మరిన్‌ లెకెండ్‌ ఆతాన్. నానె వన్నిఙ్‌ దేవుణు దరొట్‌ తత. 11 వాండ్రు* ముఙాల, నిఙి ఎందనిఙ్‌ పణిదిఙ్‌ రెఇకాన్. ఎందనిఙ్‌ ఇహిఙ, వాండ్రు నిఙి డిఃస్త సొహాన్‌. గాని ఏలు నిఙిని నఙి పణిదిఙ్‌ వాతికాన్‌ ఆతాన్. 12 నఙి నండొ ఇస్టం ఆతి వినిఙ్‌ నీ డగ్రు మర్‌జి పోక్సిన. 13 సువార్త వెహ్సిని వందిఙ్‌ నాను గొలుస్కాణిఙ్‌ మనివలె, నఙి సాయం కిదెఙ్‌ వినిఙ్‌ నా డగ్రు ఇడ్ఃదెఙ్‌ నఙి ఇస్టం మనాద్. ఎందనిఙ్‌ ఇహిఙ, విన్ని సాయం నీను కితి లెకెండ్‌ ఆదెఙ్. 14 గాని నీను వెహ్‌ఎండ నాను వినిఙ్‌ ఇబ్బె ఇడ్ఃఎ. ఎందనిఙ్‌ ఇహిఙ, నా వందిఙ్‌ నీను కిని ఇని మేలుబా నాను డటిసి వెహ్తిఙ్‌ ఇజి ఆమాట్. గాని నిఙి ఇస్టం ఆతివజ, పూర్తి మన్సుదాన్‌ కిదెఙ్.

15-16 వాండ్రు మర్‌జి వానిక నీ డగ్రు ఎలాకాలం మంజిని వందిఙ్‌నెసు. వాండ్రు సెగం కాలం దూరం ఆత మహాన్‌. అందెఙె ఏలుదాన్‌ వాండ్రు నీ వెట్టిపణి కిని వన్నిలెకెండ్‌ ఆఎన్. దన్నిఙ్‌ ఇంక నండొ ఇస్టం మని ఒరెన్‌ తంబెరి లెకెండ్‌ మనాన్. నఙి వన్ని ముస్కు ఒరెన్‌ తంబెరి లెకెండ్‌ నండొ ఇస్టం మనాద్. గాని వన్నిఙ్‌ నిఙి ఒదె ఇస్టం మంజినాద్‌లె. ఒరెన్‌ వెట్టిపణి కిని వన్ని వజ ఇస్టం మంజినాద్‌లె. యేసుప్రబు వెట కూడిఃతి మని దనితాన్‌ ఒరెన్‌ తంబెరి వజబా ఇస్టం మంజినాద్‌లె.

17 అందెఙె క్రీస్తు వందిఙ్‌ నీ వెట జత కూడ్ఃజి పణికినికాన్‌ ఒరెన్‌ ఇజి, నఙి ఒడ్ఃబితిఙ, నీను నఙి ఎలాగ డగ్రు కినిదొ, అయా లెకెండ్‌ వన్నిఙ్‌ డగ్రు కిఅ. 18 వాండ్రు నిఙి ఇని తపు కితిఙనొ, నిఙి అప్పు మర్‌జి సీదెఙ్‌ మహిఙనొ, అయాక నా ముస్కు మోప్‌అ. 19 పవులు ఇని నాను నా సొంత కీదాఙె రాసిన. నీను దేవుణు దరొట్‌వాదెఙ్‌ నానె సాయం కిత. అందెఙె నీ కొత్త బత్కు వందిఙ్, నఙి నీ బత్కునె సీదెఙ్‌ మనాద్. గాని నాను అయాక లొస్‌ఎ. వాండ్రు సీదెఙ్‌ మనికెఙ్‌ నాను తిరిస్న. 20 ఓఓ తంబెరి, యేసుప్రబు వెట మఙి మని సమందమ్‌దాన్, నీ బాణిఙ్‌ నాను యా సాయం కోరిజిన. యేసుప్రబు వెట కూడిఃతి మని దనితాన్‌ వన్నిఙ్‌ డగ్రు కిజి నఙి సర్‌ద కిబిస్‌అ. 21 నాను వెహ్తికెఙ్‌ నీను తప్‌ఎండ కిని ఇజి నాను నెసిన. అందెఙె నాను నిఙి రాసిన. ఒఒ, నాను వెహ్తి దని ముస్కు నీను నండొ కినిలె ఇజి నాను నెసిన.

22 జెలిదాన్‌ నఙి డిఃస్ని వందిఙ్‌ మీరు పార్దనం కిజినిదెర్. మీ పార్దనం దేవుణు వెంజి, మీ డగ్రు మర్‌జి వాదెఙ్, దేవుణు సాయం కినాన్‌ ఇజి నాను కోరిజిన. అందెఙె నా వందిఙ్‌ ఉండ్రి బాడ్డిః తయార్‌ కిఅ.

23 యేసు క్రీస్తుఙ్‌ వెహ్సిని వందిఙ్‌ నా వెట జెలిదు మని ఎపప్ర నిఙి వెన్‌బాతి లెకెండ్‌ వెహ్సినాన్. 24 అయాలెకెండ్, నా వెట సేవ పణి కిజిని మార్కు, అరిస్తార్కు, దెమ, లూక ఇనికార్‌బా నిఙి వెన్‌బాతి లెకెండ్‌ వెహ్సినార్.

25 ప్రబు ఆతి యేసుక్రీస్తు దయా దర్మం మిఙితోడు మనీద్.

* 1:11 1:11 ఒనెసిము ఇని పేరుదిఙ్‌ అర్‌దం పణిదిఙ్‌ వానికాన్‌ ఇజి.

ఎబ్రి

1

2

3

4

5

6

7

8

9

10

11

12

13

ఎబ్రి లోకురిఙ్‌ రాస్తి ఉత్రమ్‌దిఙ్‌ నెల్వ కిబిసినిక

ఇస్రాయేలు లోకుర్‌ అయ్‌గుప్తు దేసమ్‌దు వెటిపణి కిజి మహార్‌. వారు నండొ బాదెఙ్‌ ఆజి మహార్‌. దేవుణు ఇస్రాయేలు లోకురిఙ్‌ అయ్‌గుప్తు దెసమ్‌దాన్‌ డిఃస్‌పిసి, కానాను దేసెమ్‌దు ఒత్తెఙ్‌ ఇజి, మోసె వరిఙ్‌ నడిఃపిసి తత్తాన్‌. కానాను దేసమ్‌నె వరిఙ్‌ సీన ఇజి దేవుణు వరిఙ్‌ ఒట్టు కిత్తాన్‌, వారు పయ్‌నం కిజి మహి వలె, మోసె వెట దేవుణు వరిఙ్‌ పది ఆడ్రెఙ్‌ సీజినాన్‌. దన్ని వెట దేవుణు వెహ్సినాన్‌, “నాను వరి నడిఃమి మండ్రెఙ్‌ ఇజి నా వందిఙ్‌ నెగ్గి ఇల్లు లెకెండ్‌ మంజిని ఉండ్రి గుడారం తొహ్తెఙ్‌”, ఇజి (నిర్గమ 25:8). యాక ఎలాగ తొహ్తెఙ్‌ ఇజి గుర్తులెకెండ్‌ ఉండ్రి రూపు దేవుణు మోసెఙ్‌ తోరిసినాన్‌. “నాను మిఙి సుడ్ఃజి, మీ వెట అబ్బె వర్గిన”, ఇజి దేవుణు వెహ్తాన్ (నిర్గమ 29:42). అందెఙె, దేవుణు మంజిని ఉండ్రి బాడ్డినె గుడారం. దేవుణు మంజిని బాడ్డిదిఙ్‌ పోలిత మనాద్‌ యా గుడారం (ఏబ్రి 9:11).

పుజేరిఙు - యూదురి మతమ్‌దు, లేవి తెగాదు మన్ని వరిఙె, పుజేరిఙు ఇజి ఏర్‌పాటు కినార్‌. మహి తెగాదికార్‌ విరిఙ్‌ వరి దసమ్‌బాగం సీదెఙ్‌. పుజేరిఙు ఆఏండ, పెరి పుజేరిఙు ఇజి, విజేరె పుజేరిఙ ముస్కు మన్ని పెరి పుజేరిఙు ఇజి నండొండార్‌బా మహార్‌. ఉండ్రి కాలమ్‌దు విజేరె పుజేరిఙ ముస్కు మన్ని పెరి పుజేరి ఇజి దేవుణు తోలిత ఏర్‌పాటు కిత్తాన్*. పుజేరిఙు దేవుణుదిఙ్‌ ఒద్దె కెట ఆతి గదిదు డుఃగ్‌జి సేవ కిత్తార్‌. గాని విజేరె పుజెరిఙ ముస్కు మని పెరి పుజేరి ఒరెండ్రె దేవుణుదిఙ్‌ ఒద్దె కేట ఆతి గదిదు డుఃగ్‌జి సేవ కిత్తాన్‌. ఏలు యేసు మా వందిఙ్‌ విజేరె పుజేరిఙ ముస్కు మన్ని పెరి పుజెరి వజ వాత మనాన్‌.

గుడారం - దేవుణు మోసెఙ్‌ తోరిస్తి రూపు వజ తయార్‌ కిత్తి ఉండ్రి టంబు గుడుఃసని దన్నిలొఇ మన్ని వనక వందిఙ్‌నె గుడారం ఇనార్‌. ఇబ్బెనె దేవుణు వన్ని లోకుర్‌ వెట వర్గినాన్‌. టంబు గుడుఃసదిఙ్‌ రుండి గద్దిఙ్‌ మన్నె. దేవుణు వందిఙ్‌ కేట ఆతి గదిని దేవుణు వందిఙ్‌ ఒద్దె కెట ఆతి గది ఇజి రుండి మన్నె. యా రుండి గదిఙ్‌బా దేవుణు వందిఙ్‌ కేట ఆతి ఇట్తికెఙె. ఉండ్రి తెరనె యా రుండి గదిఙ కేట కేట కితాద్‌. తెర, నీరి దుపాటి లెకెండ్‌ మనాద్‌. రుండి గదిఙ నడిఃమి డొఃయె ఆత మనాద్‌. అయాక నండొ దలం మన్నిక, నండొ సోకుదాన్‌ అట మనార్‌.

దేవుణుదిఙ్‌ కేట ఆతి గది - దేవుణుదిఙ్‌ కేట ఆతి గది పెరీక. దన్నిఙ్‌ 30 మూరెఙ్‌ నీరిండ్‌, 15 మూరెఙ్‌ ఒసార్‌ మహాద్‌. దిన్ని లొఇ దేవుణు ఎద్రు రొటెఙ్‌ ఇడ్ని బల్ల ఉండ్రి కల్లితి సిల్లి బఙారమ్‌దాన్‌ తయార్‌ కిత్తి దీవెఙ్‌ డండి ఉండ్రి, దేవుణుదిఙ్‌ దూపం సురుని మాలి పెటె ఉండ్రి, మన్నె.

1 దేవుణు ఎద్రు రొటెఙ్‌ ఇడ్ని బల్ల

దేవుణుదిఙ్‌ కేట ఆతి గదిది ఉణెర్‌ పడఃకాదు యా బల్ల మంజినాద్‌. యాక తుంబ మరాతి సెక్కెఙాణిఙ్‌ తయార్‌ కితిక. దిన్ని ముస్కు కల్తిసిల్లి బఙారమ్‌దాన్‌ పూత రాస్త మనాద్‌. దేవుణు ఎద్రు ఇడ్ని రోటెఙ్‌ ఎస్తివలెబ దిన్ని ముస్కు మంజినె. యూదురి ఆసారం వజ యా రొటెఙ్‌ ఉండ్రి పలెమ్‌దు, రుండి వర్సెఙ్‌ ఆరు దొత్తిఙ్‌ మంజినె. విస్రాంతి దినమ్‌దునె యాకెఙ్‌ మారిసి మరి కొత్తకెఙ్‌ ఇడ్నార్‌. అయా పడాయి రొటెఙ్‌ పుజెరిఙునె తిండ్రెఙ్‌. మరి ఎయెర్‌బా తిండ్రెఙ్‌ ఆఏద్‌. లేవి తెగాదు మన్నికారె, యా రొటెఙ్‌ తయార్‌ కినార్‌. విస్రాంతి దినమ్‌దిఙ్‌ ముఙాల మన్ని రెయునె తయార్‌ కినార్‌.†

2 కల్‌తి సిల్లి బఙారమ్‌దాన్‌ తయార్‌ కిత్తి దీవ డండిఙ్‌

యా డండిఙ్‌ కల్‌తి సిల్లి బఙారమ్‌దాన్‌ తయార్‌ కిత్తిక్కాదె. దేవుణు వందిఙ్‌ కేట ఆతి గదిది డేబ్ర పడఃకాద్‌ మంజినాద్‌. యా కంతుదు ఏడు దీవెఙ్‌ మంజినె. దిన్ని ముఙాల మన్ని బాడ్డిదు జాయ్‌ మండ్రెఙ్‌నె యాక మంజినాద్‌. ఒరెన్‌ పుజేరి పెందల్‌కని పొదొయ్‌క కసిసి మంజినాన్‌.‡

3 దూపం సుర్ని మాలి పెటె

యాక, నడిఃమి డెర డగ్రు మంజినాద్‌. దిన్ని ముస్కు దూపమ్‌నె ఆఏండ మరి ఇనికబా కూలిఙ్‌నొ, జంతుఙ్‌నొ పార పొట్టిఙ్‌నొ సుర్‌దెఙ్‌ ఆఏద్‌. పెందల్‌కని పొదొయ్‌క దూపం సుర్నార్‌. గాని యాక దేవుణు వందిఙ్‌ ఒద్దె కేట ఆతి గదిదు మన్ని ఉండ్రి వస్తు. అందెఙె, దేవుణు వందిఙ్‌ ఒద్దె కేట ఆతి గద్దిదు మంజినక ఇజి ఒడ్ఃబిజినార్‌.§

దేవుణు వందిఙ్‌ ఒద్దె కేట ఆతి గది - దేవుణు వందిఙ్‌ ఒద్దె కేట ఆతి గది నీరిండ్‌, ఒసార్‌ ఉండ్రె సమానమ్‌నె. 15 మూరెఙ్‌ మన్నె. దిన్ని లొఇ మందసం మనాద్‌. మందసం ఇహిఙ ఉండ్రి పెటె. యాక దేవుణు మనాన్‌ ఇజి ఉండ్రి గుర్తు లెకెండ్‌ మనాద్‌. దేవుణుదిఙ్‌ కేట ఆతి గదిదిఙ్‌ని ఒద్దె కేట ఆతి గదిదిఙ్‌ నడిఃమి ఉండ్రి డెర అడ్డు మనాద్‌. యా డెర నండొ దలం మన్నిక. నండొ కరీదిక. దన్ని ముస్కు నండొ సోకుదాన్‌ అటార్‌. దేవుణు వందిఙ్‌ ఒద్దె కేట ఆతి గదిదు విజేరె పుజేరిఙ ముస్కు పెరి పుజేరి ఒరెండ్రె సొనాన్‌. మరి ఎయెన్‌బ సొన్‌ఎన్‌. వాండ్రుబా ఏంటుదిఙ్‌ ఒర్సునె, సోనాన్‌. లోకురి విజెరె పాపమ్‌క వందిఙ్‌ పూజ సీదెఙ్‌ ఉండ్రి రోజు మనాద్‌. నాండిఙె డేర పెర్‌జి, లొఇ సొనాన్‌.*

యేసు మా వందిఙ్‌ విజెరె పుజేరిఙ ముస్కు మన్ని పెరి పుజేరి ఆత మనాన్‌. వాండ్రు సిలువాదు సాతిఙ్‌, పాపమ్‌క వందిఙ్‌ ఎలాకాలం వందిఙ్‌ ఉండ్రి సుట్టు పూజ లెకెండ్‌ వన్నిఙ్‌ వాండ్రె ఒపజెపె ఆతాన్‌.† యేసు సిలువాదు సాతి గడిఃయాదు దేవుణు గుడిఃదు దేవుణు వందిఙ్‌ కేట ఆతి గదిదిఙ్‌ని దేవుణు వందిఙ్‌ ఒద్దె కేట ఆతి గదిదిఙ్‌ నడిఃమి మహి డేర, ముస్కుహాన్‌ అడిఃగిదాక రుండి బదెఙ్‌ ఆజి కింజితాద్‌.‡ ముఙాల డేర పెర్‌జి విజేరె పుజేరిఙ ముస్కు మన్ని పెరి పుజేరి ఒరెండ్రె దేవుణు వెట వర్గిదెఙ్‌ లొఇ డుఃగ్‌నాన్‌. గాని క్రీస్తు సాతిఙ్‌, వన్ని ముస్కు నమకం ఇడ్ని ఎయెన్‌బా దేవుణు డగ్రు సొండ్రెఙ్‌ అట్నాన్‌. మరి పూజదిఙ్‌ అవ్‌సరమ్‌బా సిల్లెద్‌.

మందసం - మందసం ఉండ్రె దేవుణు వందిఙ్‌ కేట ఆతి గదిదు మన్ని వస్తు. మందసం ఇహిఙ ఉండ్రె పెటెనె. యాక తుంబ మరాతి సెక్కెఙాణిఙ్‌ తయార్‌ కిజి దిన్ని ముస్కుని లొఇ కల్‌తి సిల్లి బఙారమ్‌దాన్‌ పూత రాసె ఆతమనాద్‌. దిన్ని ముస్కు ఉండ్రి మూత మనాద్‌. అయాకబా కల్‌తి సిల్లి బఙారమ్‌దాన్‌ పూత రాసె ఆత మనాద్‌. అయాక మూత నెక్సి ముద కిదెఙ్‌ ఆనాద్‌. లాగ్‌జి సాప్తెఙ్‌బా ఆనాద్‌.§ యా మూతదిఙ్‌ “కరుణ పీటం” ఇనార్‌.* కరుణ పీటం ఇహిఙ, పాపమ్‌కు సెమిస్ని బాడ్డి ఇజి అర్దం. కరుణ పీటం ముస్కు కెరూబుఙ్‌ మన్నె. కెరూబుఙ్‌ లోకు మూర్తి వజనె మన్నె గాని రెక్కెఙ్‌ మన్నె. యా కెరూబుఙ్‌ ఇతాన్‌ ఉండ్రి ఆతాన్‌ ఉండ్రి ఎద్రు నిల్సి, కరుణ పీటమ్‌దునె బేసి రెక్కెఙ్‌ కోరిస్తె మన్నె.† కెరుబుఙ నడిఃమి మొసొప్‌ మనాద్‌. కరుణా పీటం ముస్కు యా మొసొప్‌దు దేవుణు మంజినాన్‌. పరిసుద్దమాతి దేవుణు యా లెకెండ్ బాన్‌ మంజినాన్‌. అందెఙె ఇని సెఇకాన్‌నొ తప్పు కిత్తికాన్‌నొ బాన్‌ కరుణ పీటం డగ్రు సొండ్రెఙ్‌ అట్‌ఏన్‌. గాని దేవుణు ఏర్‌పాటు కిత్తి విజేరె పుజేరిఙ ముస్కు మన్ని పెరి పుజేరి ఒరెండ్రె సొండ్రెఙ్‌ అట్నాన్‌. వాండ్రుబా వన్ని సొంత ఇస్టమ్‌దాన్‌నొ,పూజ కిత్తి దన్ని నల సిల్లెండనొ సొండ్రెఙ్‌ ఆఏద్‌. యా లెకెండ్‌ సిల్లెండ సొహిఙ వాండ్రు నిజం సానాన్‌.

మందసమ్‌దు మన్నికెఙ్‌ - మందసమ్‌దు దేవుణు మోసెఙ్‌ సిత్తి పది ఆడ్రెఙ్‌ రాస్తి మన్ని రుండి పల్కెఙ్‌ మన్నె. కల్‌తిసిల్లి బఙారమ్‌దాన్‌ తయార్‌ కిత్తి జగ్గుదు మన్నా మనాద్‌. మరి, సిగిరిస్తిమన్ని, అహరోను డుడ్డుబా మనాద్‌.

మన్నా ఇహిఙ తెలాని గింజ లెకెండ్‌ మనాద్‌. తేనె నూనె లెకెండ్‌ రుసి మంజినాద్‌. దేవుణు ఇస్రాయేలు లోకురిఙ్‌ బిడిఃమ్‌ బూమిదు నడిఃపిసి మహివలె వరిఙ్‌ తిండ్రెఙ్‌ యాక సిత్తాన్‌.‡

పది ఆడ్రెఙ్‌ రాస్తి ఇడ్తి పల్కెఙ్‌ - యా పల్కెఙ్‌ పణకాణిఙ్‌ తయార్‌ కిత్తికెఙె. నన్ని పల్కెఙ ఆడ్రెఙ్‌ గీస్త మనాద్‌.§

డేవ - డేవ నడిఃమి టంబు గుడుఃస మనాద్‌. డేవ సుటులం వెల్‌గు మనాద్‌. దిన్నిఙ్‌ ఉండ్రి సరి మానాద్‌. డేవదు సంత సుర్ని మాలి పీటని నొర్‌బాదెఙ్‌ ఏరు ఇడ్ని పలెం మన్నె.

సంత సుర్ని మాలి పీట - యాక తుంబ మరాతి సెక్కెఙాణిఙ్‌ తయార్‌ కిత్తిక. దిన్ని ముస్కు కంసు పూత రాస్త మనాద్‌. ఇబ్బెనె సంద సుర్జి పూజ కినార్‌. యా పీటదు సిసు ఎస్తివలెబా నమ్‌బిఏండ కసీనె మండ్రెఙ్, యా మాలి పీట సరి డగ్రు మంజినాద్‌.

నొర్‌బాదెఙ్‌ ఏరు ఇడ్ని పలెం - యా పల్లెం సంద సుర్ని మాలి పీటని, గుడారం నడిఃమి మంజినాద్‌. యాకబా కంసుదాన్‌ తయార్‌ కిత్తిక. పుజేరిజు పూజ కిని ముఙాల్‌నొ,గుడారమ్‌ లొఇ సొని ముఙాల్‌నొ నొర్‌బాదెఙ్‌ ఏరు ఇడ్నికాదె యాక.

ఏబ్రి లోకురిఙ్‌ రాస్తి ఉత్రం

నెల్వ కిబిసినిక

ఏబ్రి లోకురిఙ్‌ రాసిని ఉత్రమ్‌నె యాక. ఏబ్రి లోకుర్‌ ఇహిఙ, క్రీస్తు ముస్కు నమకం ఇట్తి యుదురి లోకుర్‌. యా ఉత్రం రాస్తికాన్‌ ఎయెన్‌ ఇజి తెలిఏద్‌. యేసు ప్రబునె, దూతారిఙ్‌ ఇంక మోసెఙ్‌ ఇంక, మోసె సితి రూలు వజ పుజెరి పణి కిజిని పెరి పుజేరిఙ ఇంక గొప్ప పెరికాన్‌ ఇజి యా ఉత్రమ్‌దు వెహ్సినాద్‌. పూజెఙ్‌ లోకురి పాపమ్‌కు సొన్‌పిస్‌ఉ. గాని యేసు ప్రబు పూజ ఆతి దన్నితాన్‌నె లోకురి పాపమ్‌కు సొనె. వన్ని నలదాన్‌నె, లోకుర్‌ సుబ్బరం ఆనార్‌. దేవుణు డగ్రు దయ్‌రమ్‌దాన్‌ మండ్రెఙ్‌ అట్నార్‌. అయాలెకెండ్‌, కొత్త ఒపుమానం నడిఃపిస్నికాండ్రె యేసు ఇజి వెహ్సినాద్‌. మరి దేవుణు ముస్కు నమకం ఇట్తి పూర్‌బమ్‌దు బత్కిజి మహి నండొండార్‌ వరిఙ్‌ వెహ్సినార్‌. కండెవెరిదు, నమ్మితి లోకుర్‌ ఎలాగ మండ్రెఙ్‌ ఇజి యా ఉత్రమ్‌దు వెహ్సినాద్‌.

1

1 పూర్‌బమ్‌దు, ఆఇ ఆఇ నండొ సమయమ్‌దు, నండొ రకమ్‌కాణిఙ్, దేవుణు ప్రవక్తరు వెట మా అనిగొగొరిఙ్‌ వర్గితాన్. 2 గాని యా కడెఃవెరి దినమ్‌కాఙ్, వాండ్రు వన్ని మరిన్‌ వెట మఙి వర్గితాన్. వన్ని వెటనె బూలోకమ్‌ని దని లొఇ మనికెఙ్‌ విజు దేవుణు తయార్‌ కిత్తాన్‌. వన్నిఙె, విజు దనిఙ్‌ అక్కు మనికాన్‌ ఇజి ఏర్‌పాటు కిత్తాన్‌. 3 దేవుణు గొప్ప పెరికాన్‌ ఇజి తోరిస్నికాండ్రె మర్రిన్. వన్ని లెకెండె వీండ్రు మనాన్. గొప్ప సత్తు మని వన్ని మాటదాన్, బూలోకమ్‌దు మని విజు వన్కాఙ్‌ వీండ్రు నడిఃపిసినాన్. లోకురి పాపమ్‌కు నొర్‌దెఙ్‌ వాండ్రు సాతి వెనుక, గొప్ప పెరి దేవుణు ఉణెర్‌ పడఃకాదు అతికారమ్‌దు బస్తాన్. 4 అందెఙె, వాండ్రు దూతార్‌ ముస్కు గొప్ప పెరికాన్‌ ఆతాన్. దూతార్‌ పేర్కు ముస్కు దేవుణు వన్నిఙ్‌ సితి పేరు గొప్ప పెరిక మని లెకెండ్, వాండ్రు పెరికాన్‌ ఆతాన్. 5 ఎందనిఙ్‌ ఇహిఙ, దేవుణు యేసుప్రబుఙ్‌నె ఆఏండ, వన్ని దూతారిఙ్‌ ఎయెరిఙ్‌బా ఎసెఙ్‌బా వెహ్‌ఎతాన్, “నీను నా మర్రిన్. నేండ్రు నానె నీ బుబ్బ ఆత మన”,✡ ఇజి. మరి, దేవుణు దూతారిఙ్‌ ఎయెరిఙ్‌బా ఎసెఙ్‌బా వెహ్‌ఎతాన్”, నానె వన్ని బుబ్బ ఆన. వాండ్రె నా మరిన్‌ ఆనాన్‌లె”,✡ ఇజి. 6 మరి, దేవుణు వన్ని లొల్‌సుర్‌ కొడొఃదిఙ్‌ యా లోకమ్‌దు తపిసిని వలె, వెహ్సినాన్, “దేవుణు దూతార్‌ విజెరె వన్నిఙ్‌ పొగిడిఃజి మాడిఃస్తెఙ్‌వలె”,✡ ఇజి. 7 దూతార్‌ వందెఙ్‌ వెహ్సినివలె, వాండ్రు ఈహు వెహ్సినాన్, “గాలి లెకెండ్‌ వన్ని దూతారిఙ్‌ తయార్‌ కిజినాన్, కసిస్ని సిసు లెకెండ్, వన్ని పణి మణిసిరిఙ్‌ తయార్‌ కిజినాన్”,✡ ఇజి. 8 గాని వన్ని మరిన్‌ వందిఙ్‌ ఈహు వెహ్సినాన్, “ఓ దేవుణు, నీను బస్ని సిమాసనం అంతు సిల్లెండ ఎల్లాకలం మంజినాద్. నీను నీతి నిజాయితిదాన్‌ రాజు వజ ఏలుబడిః కిని. 9 నీను నిజమాతి దనిఙ్‌ ప్రేమిస్తి మని. సెఇ దనిఙ్‌ దూసిస్తి మని. అందెఙె, నీ దేవుణు ఆతి దేవుణు నిఙి ఎర్లిసి సర్‌ద ఆని గొప్ప గనం సితాన్. యాక నీ జత మని వరిఙ్‌ సితి దన్నిఙ్‌ ఇంక నండొ గొప్ప పెరిక”,✡ ఇజి, దేవుణు మరిన్‌ వందిఙ్‌ వెహ్సినాన్. 10 వాండ్రు మరి వెహ్సినాన్, “ఓ ప్రబువా, లోకం పుటిస్‍ఎండ ముఙాలె, యా లోకమ్‌దిఙ్‌ పునాది ఇడ్తికి నీనె. ఆగాసం తయార్‌ కితికి నీనె. 11 అయాకెఙ్‌ విజు నాసనం ఆనె. గాని నీను మంజిని. పాత పణిదిఙ్‌ రెఎండ పడాఃయిక ఆనిలెకెండ్‌ అయాకెఙ్‌ విజు పణిదిఙ్‌ రెఎండ పడాఃయికెఙ్‌ ఆనె.

12 పంసె మడఃత కినిలెకెండ్, నీను వన్కాఙ్‌ మడఃత కిని. పాత మారిసిని లెకెండ్, వన్కాఙ్‌ మారిసిని. గాని నీను ఎలాకాలం ఉండ్రె లెకెండె మంజిని. నీను ఎసెఙ్‌బా డొక్ర ఆఇ”,✡ ఇజి. 13 దేవుణు వన్ని దూతార్‌ ఎయెరిఙ్‌బా ఎసెఙ్‌బా వెహ్‌ఎతాన్, “నాను నీ పగాతి వరిఙ్‌ నీ పాదమ్‌క అడిఃగి ఇడ్నిదాక, నీను నా ఉణెర్‌ పడఃకాద్‌ మసి మన్‌అ”,✡ ఇజి. 14 అహిఙ, దూతార్‌ ఎయెర్‌? వారు విజెరె దేవుణుదిఙ్‌ సేవ కిని ఆత్మెఙ్‌నె. దేవుణు రక్సిసిని వరిఙ్‌ సాయం కిదెఙ్, వాండ్రు పోక్తికారె.

2

యేసు రక్సిస్నాన్‌ ఇని నిజమాతి పెరి సఙతి నెక్సిపొక్‌ఏండ జాగర్త వెండ్రెఙ్‌.

1 అందెఙె మాటు వెహిమని నిజమాతి సఙతిఙ్, మరి నండొ జాగర్తదాన్‌ వెండ్రెఙ్‌ వలె. ఎందనిఙ్‌ ఇహిఙ, దని బాణిఙ్‌ దూరం ఆఏండ మంజిని వందిఙె. 2 దేవుణు దూతారిఙ్‌ వాండ్రు వెహ్‌పిస్‍తి మాటెఙ్, నిజం ఇజి రుజుప్‌ ఆత మనాద్. అయా మాటెఙ్‌ తప్నికాన్, లొఙిఇకాన్‌ ఎయెన్‌ ఆతిఙ్‌బా, తగితి సిక్స వన్నిఙ్‌ దొహ్‌క్త మనాద్. 3 అహిఙ, దేవుణు లోకురిఙ్‌ సిక్సదాన్‌ ఎలాగ గెల్‌పిస్తెఙ్‌ ఇజి వెహ్సిని ముకెలమాతి బోద మాటు నమ్మిదెఙ్‌ కెఇతిఙ, అయా సిక్సదాన్‌ ఎలాగ తప్రె ఆదెఙ్‌ అట్నాట్‌? గెల్‌పిస్ని వందిఙ్‌ మని యా బోద ప్రబునె తొలిత వెహ్తాన్‌. వాండ్రు వెహ్తికెఙ్‌ వెహికార్, అయాక నిజం ఇజి మఙి రుజుప్‌ కిత్తార్‌. 4 మరి, దేవుణుబా విజు రకమ్‌కాణి సత్తుమని పణిఙ్, గొప్ప బమ్మాని పణిఙ్‌ కిజి రక్సణ వందిఙ్‌ వెహ్తిక నిజం ఇజి రుజుప్‌ కిత్తాన్‌. వన్నిఙ్‌ ఇస్టం ఆతివజ, దేవుణు ఆత్మెఙ్‌ సీబాజి సీజి దేవుణు రుజుప్‌ కిత్తాన్‌.

యేసుప్రబునె లోకురిఙ్‌ రక్సిస్నికాన్.

5 వాజిని కాలమ్‌ది లోకం ఏలుబడిః కిదెఙ్‌ దేవుణు, దూతారిఙ్‌ ఒపజెప్‌ఎతాన్. పరలోకం వందిఙె మాటు వర్గిజినాట్. 6 గాని దేవుణు మాటదు ఎంబెనొ ఎయెండ్రొ డటిసి ఈహు వెహ్సినాన్‌, “ఓ దేవుణు, నీను ఎత్తు కిదెఙ్‌ లోకు ఏపటిదికాన్‌? నీను బాగ సుడ్ఃదెఙ్‌ లోకు ఏపటిదికాన్‌? 7 నీను దూతారిఙ్‌ ఇంక వన్నిఙ్‌ సణెం ఇజ్రికాన్‌ కితి. నీను వన్నిఙ్‌ పెరికాన్‌ కితి. గవ్‌రవమ్‌దిఙ్‌ తగ్నికాన్‌ లెకెండ్‌ కితి. 8 విజు వన్కాఙ్‌ ముస్కు వన్నిఙ్‌ అతికారం సితి’✡. లోకురిఙ్‌ విజు వన్కాఙ్‌ ముస్కు దేవుణు అతికారం సితి”, ఇజి వెహ్సినాన్. ఇహిఙ, విజు వన్కాఙ్‌ ముస్కు అతికారం వన్నిఙ్‌ మనాద్. గాని ఏలు, లోకుర్‌ విజు వన్కాఙ్‌ ముస్కు అతికారం కిజినిక తొఎట్. 9 గాని ఏలు, యేసుఙ్‌ గొప్ప గనమ్‌దాన్‌, గొప్ప గవ్‌రవమ్‌దాన్‌ దేవుణు పెరికాన్‌ కితిక మాటు సుడ్ఃజినాట్. ఎందనిఙ్‌ ఇహిఙ, వాండ్రు నండొ బాదెఙ్‌ ఓరిసి సాతాన్. వన్నిఙ్‌ దూతారిఙ్‌ ఇంక సణెం దేవుణు ఇజ్రికాన్‌ కిత్తాన్‌. ఎందనిఙ్‌ ఇహిఙ, వాండ్రు యా లెకెండ్‌ లోకుర్‌ విజెరె వందిఙ్‌ సాదెఙ్. యా లెకెండ్, దేవుణు దయా దర్మం కిత్తాన్‌. 10 విజు, దేవుణు తయార్‌ కిత్తాన్‌. విజు వన్నివందిఙె తయార్‌ కిత్తాన్‌. యేసుప్రబు బాదెఙ్‌ ఓరిసి సాజిని దనితాన్‌ దేవుణు వన్నిఙ్‌ పూర్తి కిజినాన్. వాండ్రు పూర్తి ఆతికాన్‌ ఆతాన్. అయ లెకెండ్‌ యేసుఙ్‌ పూర్తి కిజినిక తగ్నికాదె. ఎందనిఙ్‌ ఇహిఙ, నండొ కొడొఃరిఙ్‌ వాండ్రు ఎలాకాలం దేవుణు వెట బత్కిని బత్కుదు నడిఃపిస్తెఙ్. యేసునె వరిఙ్‌ రక్సణదు నడిఃపిస్నికాన్. 11 వాండ్రె లోకురిఙ్‌ దేవుణు వందిఙ్‌ కేట ఆతి వరి లెకెండ్‌ కిజినాన్‌. వన్నిఙ్‌ని వాండ్రు దేవుణు వందిఙ్‌ కేట కిత్తి లోకురిఙ్, బుబ్బ ఒరెండ్రె. అందెఙె వరిఙ్‌ తంబెరెఙు ఇజి కూక్తెఙ్‌ యేసు సిగు ఆఏన్. 12 వాండ్రు దేవుణుదిఙ్‌ వెహ్సినాన్, “నీ వందిఙ్‌ నాను నా తంబెరిఙ వెహ్న, నీ లోకుర్‌ కూడ్ఃనిబాన్, నాను నిఙి పొగిడిఃన”✡ ఇజి. 13 మరి వాండ్రు వెహ్సినాన్, “నాను వన్ని ముస్కు నా నమకం ఇడ్న”✡ ఇజి. మరి బా వెహ్సినాన్, “ఇదిలో, నానుని దేవుణు నఙి సితి కొడొఃర్”,✡ ఇజి. 14 దేవుణు కొడొఃర్‌ నలని, కండదాన్‌ తయార్‌ ఆతి లోకుర్‌నె. అందెఙె యేసుప్రబుబా నలని, కండదాన్‌ తయార్‌ ఆతి లోకు వజ ఆతాన్. ఎందనిఙ్‌ లోకు ఆతాన్‌ ఇహిఙ, ఒరెన్‌ లోకు వజనె సాదెఙ్‌ అట్నాన్. వాండ్రు సాజినె, సావు ముస్కు అతికారం మని సయ్‌తానుఙ్‌ సిల్లెండ కిదెఙ్‌ అట్నాన్. 15 అయా లెకెండ్, సావుదిఙ్‌ తియెల్‌ ఆజి, వరి బత్కు విజు సావు తియెల్‌దిఙ్‌ అడిఃగి మని విజెరిఙ్‌ డిఃస్‌పిస్తెఙ్‌ అట్నాన్. 16 నిజమె, వాండ్రు దూతారిఙ్‌ సాయం కిఎన్. గాని అబ్రాహము* తెగ్గాది వరిఙ్‌ సాయం కిజినాన్. 17 దిన్ని వందిఙ్, వాండ్రు ఎల్లగాతిఙ్‌బా వన్ని తంబెరిఙ లెకెండ్‌ ఆదెఙ్‌వలె. ఎందనిఙ్‌ ఇహిఙ, వాండ్రు నండొ కనికారం మని, నమ్మిదెఙ్‌ తగ్ని పెరి పుజెరి ఇజి, దేవుణుదిఙ్‌ సేవ కిదెఙ్‌ మరి, లోకురి పాపమ్‌క వందిఙ్‌ పూజ కిదెఙ్. 18 వాండ్రె పరిసెఙ్‌ కిబె ఆజి, బాదెఙ్‌ ఆతాన్. అందెఙె పరిసెఙ్‌ కిబె ఆని వరిఙ్‌ సాయం కిదెఙ్‌ అట్నాన్.

3

యేసు మోసె ముస్కు పెరికాన్‌.

1 అందెఙె దేవుణు వందిఙ్‌ కేట ఆతి, దేవుణు కూకె ఆతి తంబెరిఙాండె, యేసుప్రబుఙ్‌ ఎత్తు కిదు. వాండ్రె, దేవుణు పోక్తి అపొస్తుడుః ఇజి, విజెరె పుజెరిఙ ముస్కు పెరి పుజెరి ఇజి, మాటు నమ్మిజి ఒపుకొడిఃజినాట్. 2 దేవుణు కుటుమ్‌ది వరిఙ్‌ విజెరిఙ్‌ మోసె నమ్మకమ్‌దాన్‌ సేవ కితి లెకెండ్, వీండ్రుబా వన్నిఙ్‌ పణి ఒపజెప్తి దేవుణుదిఙ్‌ నమ్మకమ్‌దాన్‌ సేవ కిత్తాన్‌. 3 ఉండ్రి ఇల్లుదిఙ్‌ ఇంక ఇల్లు తొహిస్తి వన్నిఙె గొప్ప గనం వానాద్. అయాలెకెండ్, మోసె ఇంక యేసునె గొప్ప గనమ్‌దిఙ్‌ తగ్నికాన్. 4 నిజమె, విజు ఇల్కుబా, ఎయెండ్రొ ఒరెన్‌ తొహ్నాన్. గాని విజు తొహ్నికాన్‌ దేవుణునె. 5 దేవుణు కుటుమ్‌ది వరిఙ్‌ విజెరిఙ్, ఒరెన్‌ సేవమపణిమణిసి వజ మోసె నమ్మిదెఙ్‌ తగ్నికాన్‌ ఆతాన్. వాని కాలమ్‌దు దేవుణు వెహ్తెఙ్‌ మనికెఙ్‌ వాండ్రు వెహ్తాన్‌. 6 గాని దేవుణు కుటుమ్‌ది వరి ముస్కు అతికారం మని మరిన్‌ వజ, క్రీస్తు నమ్మిదెఙ్‌ తగ్నికాన్. మాటు దయ్‌రమ్‌దానె నిల్సి, మాటు ఎద్రు సుడ్ఃజిని ఆసదిఙ్‌ డిఃస్‌ఎండ గటిఙ అసినె మహిఙ, మాటు వన్ని కుటుమ్‌దికాట్.

నమ్మిఇతి వందిఙ్‌ సారిసి సారిసి వెహ్సినిక.

7-8 అందెఙె, దేవుణు ఆత్మ ఈహు వెహ్సిని లెకెండ్, “నేండ్రు మీరు దేవుణు వెహ్సినిక వెహిఙ, అయా దినమ్‌దు బీడిఃమ్‌ బూమిదు దేవుణుదిఙ్‌ లొఙిదెఙ్‌ కెఇత్తి వలె, వన్నిఙ్‌ పరిస కితివలె, మీ మన్సుఙ్‌ గర్ర ఆతి లెకెండ్‌ గర్ర కిమాట్.

9 అబె, నాల్‌పయి పంటెఙ్‌ నాను కితి గొప్ప బమ్మ ఆతి పణిఙ్‌ సుడ్ఃతిఙ్‌బా, మీ అనిగొగొర్‌ నఙి పరిస కిజి నఙి లొఙిదెఙ్‌ కెఎతార్.

10 అందెఙె నాను అయా తరమ్‌ది లోకుర్‌ వెట కోపం ఆతానె వెహ్త. “ఎస్తివలెబా వరి మన్సు నా బాణిఙ్‌ దూరం ఆజినాద్, నాను వెహ్సినికెఙ్‌ వారు వెన్‌ఎర్”, ఇజి.

11 అందెఙె నాను నండొ కోపం ఆజి ఉండ్రి ఒట్టు కిత, ‘వారు ఎసెఙ్‌బా నా డగ్రు వాజి నా వెట రోమ్‌బెఎర్‌లె’,✡ ఇజి. 12 తంబెరిఙాండె, మీ లొఇ ఎయెన్‌ వన్నిఙ్‌బా, బత్కిజిని దేవుణు బాణిఙ్‌ దూరం కిబిస్ని నమకం సిలి, సెఇ మన్సు మన్‌ఎండ జాగర్త సుడ్ఃదు. 13 గాని, విజు దినమ్‌కాఙ్‌ మీరు ఒరెన్‌ మరి ఒరెన్‌ వన్నిఙ్‌ బుద్ది వెహ్సి, ఆదరిసి మండ్రెఙ్‌ వలె. ‘నేండ్రు’ ఇజి వెహ్ని దినం విజు, అయాలెకెండ్‌ కిజి మండ్రెఙ్‌ వలె. ఎందనిఙ్‌ ఇహిఙ, మీ లొఇ ఎయెన్‌బా పాపమ్‌దాన్‌ మొసెం ఆజి, మన్సు గటి ఆఏండ మంజిని వందిఙ్‌ ఆదరిసి మండ్రెఙ్‌ వలె. 14 మాటు, క్రీస్తుఙ్‌ తొలిత నమకం ఇట్తివలె వన్నిఙ్‌ నమ్మిత్తి లెకెండ్, ఆకర్‌దాక డటం నమకమ్‌దాన్‌ మహిఙనె, మాటు క్రీస్తు వెట జత కూడిఃతి మనికాట్‌.

15 దేవుణు మాటదు ముఙాలె వెహ్సిని లెకెండ్, “నేండ్రు, మీరు దేవుణు వెహ్సినిక వెహిఙ, దేవుణుదిఙ్‌ లొఙిదెఙ్‌ కెఇత్తి వలె మీ మన్సు గర్ర ఆతిలెకెండ్‌ గర్ర కిమాట్”✡. 16 దేవుణు వెహ్సినిక వెంజి, వన్నిఙ్‌ లొఙిదెఙ్‌ కెఇతికార్‌ ఎయెర్‌? ఎయెర్‌ ఇహిఙ, అయ్‌గుప్తు దేసెమ్‌దాన్‌ మోసె డిఃస్పిసి, నడిఃపిసి తతి లోకుర్‌ విజెరె గదె. 17 ఎయెర్‌ వెట దేవుణు నలపయ్ పంటెఙ్‌ కోపం దాన్‌మహాన్‌? పాపం కిజి, బీడిఃమ్‌ బూమిదు సాతి వరివెట గదె కోపమ్‌దాన్‌ మహాన్‌. 18 “వారు ఎసెఙ్‌బా నా డగ్రు వాజి నా వెట రోమ్‌బెఎర్‌లె”, ఇజి దేవుణు ప్రమానం కితివలె ఎయెర్‌ వందిఙ్‌ వెహ్తాన్‌? వాండ్రు వెహ్తికెఙ్‌ వెన్‌ఇతి వరి వందిఙ్‌ గదె వెహ్తాన్‌. 19 అందెఙె, వారు నమ్మిఇతిఙ్‌నె, దేవుణు డగ్రు సొన్సి రోమ్‌బిదెఙ్‌ అట్‌ఎతార్‌ ఇజి మాటు నెస్నాట్.

4

దేవుణు లోకురిఙ్‌ రోమ్‌బిదెఙ్‌ సిత మనాన్‌

1 దేవుణు డగ్రు సొన్సి వన్ని వెట రోమ్‌బిదెఙ్‌ అట్‌నార్లె ఇజి వాండ్రు కితి ఒట్టు ఏలుబా మనాద్. అందెఙె, మీ లొఇ ఎయెన్‌ వన్నిఙ్‌బా అయా ఒట్టు కితిక తప్సి సొన్‌ఎండ మండ్రెఙ్, మాటు జాగర్త మంజినాట్. 2 ఎందనిఙ్‌ ఇహిఙ, బీడిఃమ్‌ బూమిదు నడిఃతికార్‌ వెహిలెకెండ్‌నె మాటుబా సువార్త వెహ మనాట్. గాని వారు వెహి మని దేవుణు మాట, వరిఙ్‌ ఎందనిఙ్‌ పణిదిఙ్‌ రెఎతాద్. ఎందనిఙ్‌ ఇహిఙ, వారు అయా మాట నమ్మిఎతార్. 3 ఏలు అయాక నమ్మిత్తి మాటు, దేవుణు డగ్రు సొన్సి వన్నివెట రోమ్‌బిజినాట్. యాక, వాండ్రు వెహ్తి లెకెండ్‌నె మనాద్. “అందెఙె, నాను నండొ కోప ఆజి ఉండ్రి ప్రమానం కిత. ‘వారు ఎసెఙ్‌బా నా డగ్రు వాజి రోమ్‌బెఎర్‌లె”, ఇజి. దేవుణు లోకం తయార్‌ కితి వలెహన్‌ అసి, వన్ని డగ్రు సొన్సి మాటు వన్నివెట రోమ్‌బిదెఙ్‌ వాండ్రు మా వందిఙ్‌ తయార్‌ కితండ్రె మనాన్. గాని వాండ్రు ఆహె వెహ్తాన్‌. 4 ఎందనిఙ్‌ ఇహిఙ, దేవుణు మాటదు ఎంబెనొ ఏడు దినం వందిఙ్‌ వెహ్సినాద్. “దేవుణు విజు పణిఙ్‌ పూర్తి కితండ్రె, ఏడు దినమ్‌దు రొంబితాన్”, ఇజి. 5 మరి, ముఙాలె వెహ్సిని మాటదు వెహ్సినాద్, “వారు ఎసెఙ్‌బా నా డగ్రు వాజి రోమ్‌బెఎర్‌లె”,✡ ఇజి.

6 ముఙాలె సువార్త వెహి మనికార్, దేవుణు డగ్రు సొన్సి వన్నివెట రోమ్‌బెఎర్‌లె. ఎందనిఙ్‌ ఇహిఙ, వారు నమ్మిఎతార్. గాని, దేవుణు డగ్రు సొన్సి వన్ని వెట రోమ్‌దెఙ్‌ మహి సెగొండార్‌ మనార్. 7 అందెఙె, దేవుణు, వన్ని డగ్రు సొన్సి వన్ని వెట రోమ్‌బిదెఙ్‌ మరి ఉండ్రి రోజు ఇట్తాండ్రె, ‘నేండ్రు’, ఇజి కూక్తాన్, దిన్ని వందిఙ్, నండొ కాలం వెనుక దావీదు వెట వెహ్‌పిస్తి వలె, ముఙాలె వెహ్తి అయా మాటనె వెహ్‌పిస్తాన్. “నేండ్రు మీరు దేవుణు వెహ్సినిక వెహిఙ, మీ మన్సు గర్ర కిమాట్”,✡ ఇజి.

8 దేవుణు డగ్రు సొన్సి వన్నివెట రోమ్‌బిదెఙ్, యెహొసువ వరిఙ్‌ నడిఃపిసి మంజిని కిహిఙ, మరి ఉండ్రి రోమ్‌ని దినం వందిఙ్‌ దేవుణు వెనుక వెహ్‌ఎండ మహాన్‌ మరి. 9 అందెఙె దేవుణు ఏడు దినమ్‌దు రోమ్‌బితిలెకెండ్, లోకుర్‌బా రోమ్‌బిదెఙ్‌ ఇజి వాండ్రు సిత మనాన్. 10 ఎందనిఙ్‌ ఇహిఙ, దేవుణు డగ్రు సొన్‌సి వన్ని వెట రోమ్‌ని ఎయెన్‌బా, దేవుణు వన్ని పణిఙ్‌ వీస్తాండ్రె రోమ్‌బితి లెకెండ్, వాండ్రుబా వన్ని పణిఙ్‌ వీస్తాండ్రె రోమ్‌బిజినాన్. 11 అందెఙె, దేవుణు డగ్రు సొన్సి వన్నివెట రోమ్‌బిదెఙ్‌ మాటు నండొ కస్టబడిఃజినాట్. ఎందనిఙ్‌ ఇహిఙ, ఇస్రాయేలు లోకుర్‌ దేవుణుదిఙ్‌ లొఙిఎండ అర్తిలెకెండ్‌ ఎయెన్‌బా అర్‌ఎండ మండ్రెఙ్.

12 ఎందనిఙ్‌ ఇహిఙ, దేవుణు మాట పాణం మనిక. నండొ సత్తు మనిక. రుండి దరోట్‌ తెవుగు మని ఎలాగ మర్తి కుర్దదిఙ్‌ ఇంక ఒదె తెవుగు మనిక. దేవుణు మాట, లొఇ డుగ్‌జి మన్సుదిఙ్‌ గర్బమ్‌దిఙ్‌ ఎర్లిసి డూగ్న సొనాద్. అత్కుఙ, ముల్వెఙ ఎర్లిసినాద్. ఆలోసనమ్‌కాఙ్, మన్సుదు మని ఉదెసమ్‌కాఙ్‌ పరిక్స కినాద్. 13 తయార్‌ ఆతి ఇనికబా దేవుణు బాణిఙ్‌ డపె ఆదెఙ్‌ అట్‌ఉ. విజు వన్ని కణకెఙ ఎద్రు టెటాఙ్‌ తోర్‌జినె, డాఃఙ్‌ఎండ తోర్‌జినె వన్నిఙె, మాటు కితి విజు వన్కా వందిఙ్‌ లెక ఒపజెప్తెఙ్‌ మనాద్.

యేసునె విజు పుజెరిఙ ముస్కు గొప్ప పెరి పుజెరి.

14 అందెఙె, మాటు డటం వెహ్సిని నమకం డిఃస్‌ఎండ అసి మంజినాట్. ఎందనిఙ్‌ ఇహిఙ, ఆగాసం డాట్సి, దేవుణు డగ్రు సొహి విజెరె పుజెరఙ ముస్కు మని పెరి పుజెరి ఒరెన్‌ మఙి మనాన్. వాండ్రు దేవుణు మరిసి ఆతి యేసు. 15 మా విజెరె పుజెరిఙ ముస్కు మని పెరి పుజెరి, మఙి మని తకుఙ విజు నెస్‌ఇకాన్‌ ఆఎన్. గాని మఙి వాజిని విజు రకమ్‌కాణి పరిసెఙ్, వన్నిఙ్‌బా వాతె. గాని వాండ్రు పాపం కిఎతాన్.

16 అందెఙె నండొ దయా దర్మం తోరిసిని దేవుణు బస్ని సిమసనం డగ్రు మాటు తియెల్‌ సిల్లెండ దయ్‌రమ్‌దాన్‌ సొనాట్. అబె వన్ని కనికారం మఙి దొహ్‌నాద్. మఙి అవ్‌సరం మనివలె మఙి సాయం కిదెఙ్‌ వన్ని దయా దర్మం దొహ్‌నాద్‌.

5

1 విజెరె పుజెరిఙ ముస్కు మని పెరి పుజెరిఙబా వరి లోకుర్‌ నడిఃమిహనె దేవుణు ఎర్‌లిస్తాండ్రె, లోకుర్‌ వందిఙ్‌ దేవుణుదిఙ్‌ సేవ కిదెఙ్, వాండ్రు ఏర్‌పాటు కినాన్. ఎందనిఙ్‌ ఇహిఙ, వారు లోకురి దేవుణుదిఙ్‌ సీదెఙ్. 2 విజెరె పుజెరిఙ ముస్కు మని పెరి పూజెరి, నెస్‌ఎండ తపు కినివరిఙ్, సరి తప్సి సొని వరిఙ్‌ సార్‌లి తోరిస్తెఙ్‌ అట్నాన్. ఎందనిఙ్‌ ఇహిఙ, వరిఙ్‌ మని తకుఙ్‌ విన్నిఙ్‌బా మన్నె. 3 దిన్ని వందిఙె, లోకురి పాపమ్‌క వందిఙె ఆఏండ, వన్ని సొంత పాపమ్‌క వందిఙ్‌బా, వాండ్రు పూజెఙ్‌ సీదెఙ్‌ మనాద్. 4 ఎయెన్‌బా వన్నిఙ్‌ వాండ్రె, విజు పుజెరిఙ ముస్కు మని పెరి పూజెరి ఇని పెరి గనం తపె ఆఎన్. అహరోనుఙ్‌ విజెరె పుజెరిఙ ముస్కు మని పెరి పూజెరి ఇజి దేవుణు ఏర్‌పాటు కితి లెకెండ్, దేవుణునె వన్నిఙ్‌ ఏర్‌పాటు కిదెఙ్‌ వలె. 5 అయాలెకెండ్, క్రీస్తుబా వన్నిఙ్‌ వాండ్రె విజెరె పుజెరిఙ ముస్కు మని పెరి పుజెరి ఇని యా పెరి గనం తపె ఆతాన్. గాని విజెరె పుజెరిఙ ముస్కు మని పెరి పుజెరి ఇజి వన్నిఙ్‌ ఏర్‌పాటు కితి దేవుణు వన్నిఙ్‌ వెహ్తాన్‌. “నీను నా మరిన్. నేండ్రు నాను నీ బుబ్బ ఆత మన”, ఇజి. 6 మరి, ఎంబెనొబా దేవుణు వెహ్సినాన్, “మెల్కిసెదెక్‌ మహి లెకెండ్, నీను ఎల్లకాలం మని ఒరెన్‌ పుజెరి”, ఇజి. 7 యేసు బూమిదు మహివలె, వన్నిఙ్‌ సావుదాన్‌ తపిస్తెఙ్‌ అట్ని దేవుణుదిఙ్‌ డటం అడఃబాజి, కణెర్‌ వాక్సి పార్దనం కిత్తాన్‌. వన్ని మొరొ దేవుణు వెహాన్‌ ఎందనిఙ్‌ ఇహిఙ వాండ్రు తియెల్‌దాన్‌ తగె ఆత మహాన్‌. 8 వాండ్రు దేవుణు మరిసి ఆతిఙ్‌బా, వన్నిఙ్‌ వాతి స్రమెఙాణిఙ్‌ దేవుణుదిఙ్‌ లొఙిదెఙ్‌ వాండ్రు నెస్తాన్. 9 దేవుణు వన్నిఙ్‌ పూర్తి కితివలె, వన్నిఙ్‌ లొఙిని వరిఙ్‌ విజెరిఙ్‌ రక్సిస్నికాన్‌ ఆతాన్. 10 మెల్కిసెదెక్‌ మహి లెకెండ్, విజెరె పుజెరిఙ ముస్కు మని పెరి పుజెరి ఇజి దేవుణు వన్నిఙ్‌ ఏర్‌పాటు కిత్తాన్‌.

నమకమ్‌దాన్‌ అర్‌ఎండ జాగర్త సుడ్ఃదెఙ్.

11 దిన్ని వందిఙ్‌ మరి నండొ వెహ్తెఙ్‌ మఙి మన్నె గాని, మీరు నిపాతినె అర్దం కిజినిదెర్. అందెఙె నండొ వెహ్తెఙ్‌ కస్టం ఆజినాద్. 12 మీరు దేవుణుదిఙ్‌ నమ్మిజి నండొ పంటెఙ్‌ ఆజినాద్. ఏలు మహి వరిఙ్‌ బోదిస్తెఙ్‌ మనికిదెరె మీరు. గాని, దేవుణు మాటదు తొలిత నెస్తెఙ్‌ మని నిజమాతి సఙతిఙ్‌ మరిబా నెస్పిస్తెఙ్‌ ఎయెన్‌బా నెస్‌పిస్నాన్‌ మండ్రెఙ్‌ వలె. పాలు ఉణిజిని లేత కొడొఃర్‌ లెకెండ్‌ మీరు మనిదెర్. బోజనం ఉండెఙ్‌ అట్‌ఇకిదెర్. 13 పాలు ఉణికాన్‌ ఎయెన్‌బా లేత కొడొఃనె. నిజమాతికెఙ్‌ ఇనికెఙ్‌ ఇజి నెస్‌పిసిని బోద నెస్‌ఎన్. 14 గాని పెరి వరిఙె బోజనం మనాద్. నెగ్గికెఙ్, సెఇకెఙ్‌ తేడ నెసి, నెగ్గికెఙ్‌ కిదెఙ్‌ నెస్తిమనికారె వారు.

6

1 అందెఙె, క్రీస్తు వందిఙ్‌ తొలిత నెస్తి మహి బోదెఙె నెసినె మన్‌ఇండ, మరి పెరి మాటెఙ్‌బా నెసి పిరినాట్. సావుదు నడిఃపిసిని సెఇ పణిఙ్‌ ఒప్పుకొడిఃజి డిఃసి సీజి, దేవుణు ముస్కు నమకం ఇడ్ఃదెఙ్‌ ఇజి మరి మరి వెహ్సినె మన్‌మాట్. 2 బాప్తిసం లాగె ఆని దని వందిఙ్, కికు ఇడ్ని దని వందిఙ్, లోకుర్‌ సావుదాన్‌ మర్‌జి నిఙ్‌ని దని వందిఙ్, ఆకార్‌దు దేవుణు సీని లిర్‌పు వందిఙ్‌ మరి మరి వెహ్సినె మన్‌మాట్. 3 దేవుణుదిఙ్‌ ఇస్టం ఇహిఙ, మరి లావు నెసి పిరినాట్. 4-6 ఉండ్రి కాలమ్‌దు దేవుణు జాయ్‌దు మహికార్, పరలోకమ్‌ది ఇనాయం వందిఙ్‌ బాగ నెస్తి మనికార్, దేవుణు ఆత్మ వెట కూడిఃతికార్‌, దేవుణు మాట నెగ్గిక ఇజి నెస్తికార్‌ క్రీస్తు మర్‌జి వానివలె నమ్మిత్తి లోకురిఙ్‌ నస్తివలె మంజిని పెరి సత్తు వందిఙ్‌ నెస్తికార్, వారు దేవుణు బాణిఙ్‌ దూరం ఆతిఙ, మరి పాపమ్‌కు ఒపుకొడిఃజి‌ని వరిఙ్‌ మర్‌జి తతెఙ్‌ అట్‌ఎద్. ఎందనిఙ్‌ ఇహిఙ, వారు దేవుణు మరిసిఙ్‌ మరి ఉండ్రి సుటుబా సిలువాదు కుటిఙాణిఙ్‌ డెఃయ్‌జి, విజెరె ఎద్రు సిగు కిబిస్నార్. 7 నిన్ని వరిఙ్‌ పణిదిఙ్‌ రెఇ బూమిదిఙ్‌, పోలిస్తెఙ్‌ ఆనాద్‌. ఎందనిఙ్‌ ఇహిఙ, ఎసెఙ్‌ ఎసెఙ్‌ అర్‌సిని పిరుదాన్‌ ఊద్ని బూమిదు, పంట పండిసిని వన్నిఙ్‌ పణిదిఙ్‌ వానిలెకెండ్‌ బూమి పంట పండిసి సీనాద్. అయా బూమిదిఙ్‌ దేవుణు దీవిస్నాన్. 8 గాని లటెఙ్‌ సాప్కుఙ్‌ పండిసిని బూమి పణిదిఙ్‌ రెఎద్. దేవుణు దనిఙ్‌ తప్‌ఎండ సాయిపు సీనాన్‌ కడెఃవేరిదు సిసుదాన్‌ నాసనం మనాద్. 9 గాని తంబెరిఙాండె, మాపు యా లెకెండ్‌ వెహ్తిఙ్‌బా, మీరు అయాలెకెండ్‌ ఆఇదెర్, ఇజి మాపు పూర్తి నమ్మిజినాప్. క్రీస్తు ముస్కు నమకం ఇడ్ఃజి రక్సణదు వాతి లోకుర్‌ కిని నెగ్గి పణిఙె, మీరుబా కిజినిదెర్‌ ఇజి మాపు పూర్తి నెసినాప్. 10 దేవుణు అనెయం కినికాన్‌ ఆఎన్. మీరు వన్ని వందిఙ్‌ కితి పణిఙ్, వన్ని లోకురిఙ్‌ సాయం కిజి, మరి మరి సాయం కిజి వన్నిఙ్‌ తోరిసిని ప్రేమ వాండ్రు పోస్‌ఎన్. 11 మీ లొఇ విజిదెరెబా, యా లెకెండ్‌ కడెఃవేరిదాక మండ్రెఙ్‌ ఇజి మాపు ఆస ఆజినాప్. ఎందనిఙ్‌ ఇహిఙ, మీరు ఆస ఆజినికెఙ్‌ విజు తప్‌ఎండ పూర్తి ఆదెఙ్‌ 12 మీరు బండెఙ్‌ ఆదెఙ్‌ ఇజి మాపు కోరిఎప్‌. గాని దేవుణు ముస్కు మని నమ్మకమ్‌దాన్, కస్టమ్‌కు ఓరిసినిదనితాన్‌ దేవుణు సీన ఇజి ఒట్టు కితికెఙ్‌ దొహ్‌క్ని వరిలెకెండ్‌ మీరు ఆదెఙ్‌ ఇజి కోరిజినాప్.

దేవుణు అబ్రాహముఙ్‌ కితి ఒట్టు

13 దేవుణు అబ్రాహముఙ్‌ నెగ్గికెఙ్‌ కిన ఇజి ఒట్టు కిత్తాన్‌. కితివలె వన్ని ముస్కు ఎయెన్‌బా పెరికాన్‌ సిలితిఙ్, వాండ్రు వన్నిఙె, తోడుః ఇడ్డెః ఆజి అబ్రాహముఙ్‌ ఒట్టు కిత్తాన్‌. 14 వాండ్రు వెహ్తాన్‌, “నాను నిఙి తపెఏండ దీవిసి, నిఙి నండొ తెగ్గది వరిఙ్‌ సీన”,✡ ఇజి. 15 అబ్రాహము ఓరిసి కాప్‌ కిజి మహాన్‌. అందెఙె దేవుణు సీన ఇజి ఒట్టు కితిక వన్నిఙ్‌ దొహ్‌క్తాద్. 16 లోకుర్‌ ఒట్టు కినివలె వరిఙ్‌ ఇంక పెరి వరిఙ్, వాండ్రె నఙి తోడుః ఇజి వెహ్సి ఒట్టు కినార్. వరి నడిఃమి మని గొడుఃబెఙ్‌ విజు ఉండ్రి ఒట్టుదాన్‌ సార్‌లి ఆనె. 17 దేవుణు, వాండ్రు ఒట్టు కితిక దొహ్‌క్తెఙ్‌ అక్కు మని వరిఙ్, వన్ని ఉదెసం వాండ్రు కండెక్‌బా మారిస్‌ఎన్, ఇజి వరిఙ్‌ టెటాఙ్‌ నెస్‌పిసిని వందిఙ్, వాండ్రు వన్నిఙె తోడుః ఇడ్డెః ఆజి ఒట్టు కిత్తాన్‌. 18 అందెఙె దేవుణు మఙి వన్ని ఒట్టు సిత మనాన్. వన్నిఙె తోడుః ఇడ్డెః ఆజి సిత మనాన్. యా రుండి సఙలిఙ్‌ మార్‌ఉ. ఎందనిఙ్‌ ఇహిఙ, దేవుణు అబద్దం వర్గిదెఙ్‌ అట్‌ఎన్. అందెఙె, దేవుణునె నా గతి ఇజి నమకం ఇడ్తి మఙి, మా ఎద్రు ఇడ్తి మని ఆసదిఙ్‌ డిఃస్‌ఎండ అస్తెఙ్‌ దయ్‌రం మంజినాద్. 19 మా పాణం ఇతల్‌ అతాల్‌ కద్లిఎండ, నెగెండ నిల్‌తెఙ్‌ యా ఎద్రు సూణి ఆసనె ఉండ్రి కన్నె లెకెండ్‌ మనాద్. తెర వెన్కా మని దేవుణు వందిఙ్‌ ఒదె కేట ఆతి గదిదు అయాక ఒనాద్‌. 20 యేసు మా వందిఙ్‌ మఙి ఇంక ముఙాలె అబె సొహాన్‌. మెల్కిసెదెకు మహివజ, వాండ్రు ఎలాకాలం ఒరెన్‌ విజెరె పుజెరిఙ ముస్కు మని పెరి పుజెరి ఆత మనాన్.

7

పుజెరి ఆతి మెల్కిసెదెకు

1 యా మెల్కిసదెక్‌ సాలెం పట్నమ్‌ది రాజు. విజు దని ముస్కు ఆతికారం మని దేవుణు పుజెరి. నండొ రాజురి ముస్కు విదెం కిజి గెలసి, అబ్రాహము వన్ని ఇండ్రొ మర్‌జి వాజి మహివలె, మెల్కిసెదెక్‌ వన్నిఙ్‌ దసూల్‌ ఆతండ్రె, దీవిస్తాన్. 2 అయావలె అబ్రాహము, వాండ్రు ఉద్దం కిజి గెలసి దొహ్‌క్తి విజు వన్కాఙ్‌ లొఇ మెల్కిసెదెకుఙ్‌ దసంబాగం సితాన్. వన్ని పేరు తొలిత అర్దం ఇనిక ఇహిఙ, నీతి నిజాయితిదాన్‌ ఏలుబడిః కిని రాజు. మరి ఉండ్రి అర్దం ఇనిక ఇహిఙ సమాదనమ్‌దాన్‌ ఏలుబడిః కిని రాజు ఇజి. ఎందనిఙ్‌ ఇహిఙ, వాండ్రు సాలెం పట్నమ్‌ది రాజు. సాలెం ఇహిఙ సమాదనం. 3 వన్ని అయ్‌సి అప్పొసి వందిఙ్‌నో, వన్ని అనిగొగొర్‌ వందెఙ్‌నొ గుర్తు ఇనికెఙ్‌ సిలు. వన్ని పుడుగు వందిఙ్‌నో, పావు వందిఙ్‌నో తెలిఎద్. వాండ్రు దేవుణు మరిసి లెకెండ్‌ ఎల్లకాలం ఒరెన్‌ పుజెరి. 4 యా మెల్కిసెదెకు ఎసొ పెరికాన్‌ ఇజి ఎత్తు కిదు. దేవుణు ఏర్‌పాటు కితి లోకుర్‌ లొఇ గొప్ప పెరి అనిగొగొ ఆతి అబ్రాహము, విదెమ్‌దు గెలసి వన్నిఙ్‌ దొహ్‌క్తి విజు వన్కాఙ్‌ లొఇ వన్నిఙ్‌ దసంబాగం సితాన్. 5 మోసె సితి రూలు వజ, లేవి తెగ్గదు పుట్తి పుజెరిజు ఆతికార్, ఇస్రాయేలు లోకుర్‌ బాణిఙ్‌ దసంబాగం లొసినార్. ఇహిఙ వారు వరి సొంత లోకుర్‌ బాణిఙ్‌ లొసినార్. యా పుజెరిఙుబా, అబ్రాహము తెగ్గదు పుట్తికార్‌ ఆతిఙ్‌బా వరి సొంత లోకుర్‌ బాణిఙ్‌ దసంబాగం లొసినార్. 6 మెల్కిసెదెకు లేవి తెగ్గదు పుట్తికాన్‌ ఆఎన్. గాని వాండ్రు అబ్రాహము బాణిఙ్‌ దసంబాగం లొస్తాండ్రె, దేవుణు సితి ఒట్టుఙ్‌ మని అబ్రాహముఙ్, దీవిస్తాన్. 7 దీవిస్నికాండ్రె, దీవన లొసె ఆని వన్నిఙ్‌ ఇంక పెరికాన్‌ ఇని మాట అనుమానం సిలికాదె. 8 యూదురి పుజెరిఙ సుడ్ఃతిఙ, సాజిసొనికారె దసంబాగం లొసినార్. గాని మెల్కిసెదెకుఙ్‌ సుడ్ఃతిఙ, దసంబాగం లొసె ఆనికాన్‌ బత్కిజినాన్‌ ఇజినె దేవుణు మాట వెహ్సినాద్. 9 అహిఙ, దసంబాగం లొసిని లేవి తెగ్గదు పుట్తికార్, మెల్కిసెదెకుఙ్‌ దసంబాగం సితార్. వరి అనిగొగొ ఆతి అబ్రాహము సిలిదనితాన్‌ వారు సితార్ ఇజి ఒరెన్‌ వన్నిఙ్‌ వెహ్తెఙ్‌బా ఆనాద్‌. 10 ఎందనిఙ్‌ ఇహిఙ, మెల్కిసెదెకు అబ్రాహముఙ్‌ సుడ్ఃతివలె, లేవి పుట్‌ఎండ్రె. వాండ్రు అబ్రాహము పొటాద్‌నె నస్తివలె మహాన్‌.

మెల్కిసెదెకు లెకెండ్‌ యేసు ఒరెన్‌ పుజెరి

11 దేవుణు మెసె వెట మఙి రూలుఙ్‌ సిత మనాన్. అయా రూలుఙ్‌ వజ, లేవి తెగ్గదు పుట్తికార్‌ పుజెరిఙు ఆదెఙ్‌వలె. ఏలు, లేవి తెగ్గదు మని పుజెరిఙు ఇహిఙ ఆరోను కుటుమ్‌దికార్‌ దేవుణు ఎత్తు కితి ఉపదేసమ్‌కు పూర్తి కిదెఙ్‌ అట్తార్‌ ఇహిఙ, మరి ఒరెన్‌ పుజెరి వాదెఙ్‌ అవ్‌సరం సిలెతాద్‌ మరి. అహరోను కుటుమ్‌దు మనికాన్‌ ఆఏండ, మెల్కిసెదెకు మహి లెకెండ్‌ ఒరెన్‌ వన్నిఙ్‌ పోక్తెఙ్‌ అవ్‌సరం సిల్లెద్‌. 12 పుజెరఙు యా లెకెండ్‌ మారితిఙ, మోసె సితి రూలుఙ్‌బా మార్‌దెఙ్‌ వలె. 13 ఎయె వందిఙ్‌ మాటు వెహ్సినాటొ, వాండ్రు మరి ఉండ్రి తెగ్గదు మనికాన్. అయా తెగ్గదు మనికార్‌ ఎయెర్‌బా పుజెరి వజ, మాలి పీటదు ముఙాలె సేవ పణి కిఎర్. యా సఙతిఙ్, మా ప్రబు వందిఙె వెహ్తె మన్నె. 14 వాండ్రు యూద తెగ్గదు పుట్తికాండ్రె ఇజి టెటాఙ్‌ నెసినాట్‌. పుజెరిఙ వందిఙ్‌ మోసె వెహ్తివలె, యూద తెగ్గ వందిఙ్‌ ఇనికబా వెహ్‌ఎతాన్. 15 మెల్కిసెదెకు పుజెరి మహివజ, మరి ఒరెన్‌ పుజెరి వాత మనాన్. అందెఙె, మాటు వెహ్తిక మరి ఒదె టెటాఙ్‌ అర్దం ఆజినాద్. 16 లేవి తెగ్గదు మనికాండ్రె పుజెరి ఆదెఙ్‌ ఇని రూలు వాండ్రు పూర్తి కిఎండ పుజెరి ఆతాన్. గాని నాసనం కిదెఙ్‌ అట్‌ఇ, బత్కిజిని సత్తుదాన్‌నె పుజెరి ఆతాన్. 17 ఎందనిఙ్‌ ఇహిఙ “మెల్కిసెదెకు మని లెకెండ్, నీను ఎలాకాలం ఒరెన్‌ పుజెరి”,✡ ఇజి దేవుణు మాటు క్రీస్తు వందిఙ్‌ వెహ్సినాద్. 18 అందెఙె, పుజెరిఙ వందిఙ్‌ మని పడాఃయి రూలుదిఙ్‌ విలువ సిల్లెద్‌. ఎందనిఙ్‌ ఇహిఙ దనిఙ్‌ సత్తు సిల్లెతాద్. పణిదిఙ్‌ రఎతాద్. 19 ఎందనిఙ్‌ ఇహిఙ, మోసె సితి రూలుఙ్, ఇని దనిఙ్‌బా పూర్తి కిఉతె. ఏలు మాటు ఎద్రు సుడ్ఃతిక మోసె సితి రూలుఙ్‌ కితి ఒటుదిఙ్‌ ఇంక నెగెద్. అయా ఒట్టుదాన్‌ దేవుణు డగ్రు సొండ్రెఙ్‌ అట్నాట్. 20 క్రీస్తు ఎలాకాలం మని ఒరెన్‌ పుజెరి ఇజి దేవుణు ఒట్టు కిత్తాన్‌. గాని మరి ఎమేణి పుజెరిఙబా దేవుణు యా లెకెండ్‌ ఒట్టు కిఎతాన్. 21 దేవుణు యేసుఙ్‌నె వెహ్తాన్‌, “ప్రబు ఉండ్రి ప్రమాణం కిత మనాన్. అయాక ఎసెఙ్‌బా తప్‌ఎన్. ‘నీను ఎలాకాలం మని ఒరెన్‌ పుజెరి’✡”, ఇజి. 22 దేవుణు యా లెకెండ్‌ ఒట్టు కతాన్. అందెఙె, యాక ఉండ్రి నెగ్గి ఒపుమానం ఇజి తప్‌ఎండ నిజం కినికాన్‌ యేసునె. 23 పడాఃయి అలవాటు వజ నండొండార్‌ పుజెరిఙు మహార్‌. ఒరెన్‌ సాతిఙ, మరి ఒరెన్‌ వన్ని పణి కినాన్. 24 గాని యేసు ఎలాకాలం మని ఒరెన్‌ పుజెరి. ఎందనిఙ్‌ ఇహిఙ, వాండ్రు ఎలాకాలం బత్కిజినాన్. 25 అందెఙె వాండ్రు, ఏలు మరి ఎలాకాలం వన్ని వెట దేవుణు డగ్రు సొని వరిఙ్‌ రక్సిస్తెఙ్‌ వాండ్రు అట్నాన్. ఎందనిఙ్‌ ఇహిఙ, వరి వందిఙ్‌ దేవుణుదిఙ్‌ బతిమాల్‌దెఙ్‌ వాండ్రు ఎల్లకాలం బత్కిజినాన్. 26 అందెఙె, మా అవ్‌సరమ్‌కు తిరిసిని విజు పుజెరిఙ ముస్కు మని పెరి పుజెరి యేసునె. వాండ్రు ఇని పాపం సిలికాన్, నింద సిలికాన్, ఇని తపు సిలికాన్, పాపం కిని వరిబాణిఙ్‌ కేట ఆతికాన్. వన్నిఙె పరలోకమ్‌దు గొప్ప పెరి గవ్‌రం సిత మనాన్. 27 మహి పెరి పుజెరిఙు లెకెండ్, వాండ్రు రోజు పూజెఙ్‌ సీదెఙ్‌ అవ్‌సరం సిల్లెద్‌. ముఙాలె వన్ని పాపమ్‌క వందిఙ్, వెనుక లోకురి పాపమ్‌క వందిఙ్‌ పూజెఙ్‌ సీదెఙ్‌ అవ్‌సరం సిల్లెద్‌. వన్నిఙ్‌ వాండ్రె సిలువాదు ఒపజెప్తి వలె, వరి పాపమ్‌క వందిఙ్, ఎలాకాలం వందిఙ్‌ ఉండ్రి సుటు పూజ సితాన్. 28 మోసె సితి రూలు వజ ఏర్‌పాటు ఆతి విజెరె పుజెరిఙ ముస్కు మని పెరి పుజెరిఙు పూర్తి ఆఇకార్. గాని మోసె సితి రూలుఙ్‌ వెనుక, దేవుణు ఒట్టు కిత్తాన్‌. అయా ఒట్టు వజ మరిసి విజెరె పుజెరిఙ ముస్కు మని పెరి పుజెరి ఇజి ఏర్‌పాటు ఆతాన్. దేవుణు వన్నిఙ్‌ ఎలాకాలం పూర్తి ఆతికాన్‌ కిత్తాన్‌.

8

యేసునె పుజేరిఙ ముస్కు మన్ని మా పెరి పుజెరి.

1 మాపు వెహ్సిని సఙతిఙ లొఇ ముకెలమాతి మాట యాకదె. అయాక ఇనిక ఇవెహిఙ పరలోకమ్‌దు గొప్ప పెరి దేవుణు బసిని సమాసనం ఉణెర్‌ పడఃకాదు, గొప్ప బస్తిమని ఒరెన్‌ విజెరె పుజెరిఙ ముస్కు మని పెరి పుజెరి మఙి మనాన్. 2 వాండ్రు దేవుణు వందిఙ్‌ ఒదె కేట కితి గదిదు విజు పుజెరిఙ ముస్కు మని పెరి పుజెరి వజ సేవ కిజినాన్. ఇహిఙ, ప్రబునె తయార్‌ కిజి ఇడ్తి నిజమాతి గుడారమ్‌దు సేవ కిజినాన్. లోకుర్‌ తయార్‌ కితి గుడారమ్‌దు ఆఏద్‌ సేవ కిజినిక. 3 విజెరె పుజెరిఙ ముస్కు మని పెరి పుజెరిఙుబా, నండొ రకమ్‌కాణి పూజెఙ్‌ దేవుణుదిఙ్‌ సీదెఙ్‌ ఏర్‌పాటు ఆత మనార్. అందెఙె, విజెరె పుజెరిఙ ముస్కు మని యా పెరి పుజెరిబా ఇనికబా ఉండ్రి పూజ సీదెఙ్‌ వలె. 4 వాండ్రు యా లోకమ్‌దునె మంజినిక ఇహిఙ వాండ్రు ఒరెన్‌ పుజెరిబా ఆతాన్‌మరి. ఎందనిఙ్‌ ఇహిఙ, మోసె సితి రూలుఙ్‌ వజ పూజెఙ్‌ సీని నండొ పుజెరిఙు మనార్. 5 వారు సేవ కిజిని గుడారం, పరలోకమ్‌దు మని నిజమాతి గుడారమ్‌ది ఉండ్రి రూపునె, నీడఃనె. నని బానె వారు సేవ కిజినార్. అందెఙె, మోసె గుడారం తయార్‌ కిదెఙ్‌ మొదొల్‌స్తివలె దేవుణు డటం వెహ్తాన్‌, “నిఙి గొరొతు తోరిస్తి రూపు వజనె విజు తయార్‌ కిదెఙ్‌ జాగ్రత సుడ్ఃదెఙ్‌వలె”, ఇజి. 6 గాని ఏలు, దేవుణుదిఙ్‌ లోకుర్‌ నడిఃమి యేసు ఏర్‌పాటు కితి ఒపుమానమ్‌నె గొప్ప నెగ్గిక. అయాలెకెండె, మహి పుజెరిఙ పణి ఇంక, యేసుఙ్‌ దొహ్‌క్తి మని పుజెరి పణినె గొప్ప నెగ్గిక. ఎందనిఙ్‌ ఇహిఙ, నెగ్గి సఙతిఙ్‌ సీన ఇజి కితి ఒటుదిఙ్‌ ఆదారం ఇడ్ఃజినె యేసు అయా ఒపుమానం ఏర్‌పాటు కిత్తాన్‌. 7 మొదొహి ఒపుమానం, ఇని తపు సిలిక ఆనిక ఇహిఙ, మరి ఉండ్రి ఒపుమానమ్‌దిఙ్‌ అవ్‌సరం సిల్లెతాద్‌మరి. 8 గాని దేవుణు, లోకుర్‌ లొఇ తపు సుడ్ఃతండ్రె, వరి తప్పుఙ తోరిసి, వరిఙ్‌ ఈహు వెహ్తాన్‌, “ప్రబు వెహ్సినాన్, ‘ఇస్రాయేలు లోకుర్‌ వెట, యూద తెగ్గాది వరి వెట నాను ఉండ్రి కొత్త ఒపుమానం కిని కాలం వాజినాద్. 9 నాను వరి అనిసిరిఙ్‌ అయ్‌గుప్తు దేసెమ్‌దాన్‌ వరి కియు అసి వెల్లి నడిఃపిస్తివలె వరివెట కితి ఒపుమానం లెకెండ్‌ ఆఏద్‌ యా ఒపుమానం. నాను వరివెట కితి ఒపుమానం వారు తప్తార్. అందెఙె, నాను వరిఙ్‌ డిఃస్త సిత”, ఇజి ప్రబు వెహ్సినాన్. 10 మరి ప్రబు వెహ్సినాన్, ఇస్రాయేలు లోకుర్‌ వెట నాను కిని ఒపుమానం యాకదె. వాని దినమ్‌కాఙ్‌ వెనుక, నాను నా రూలుఙ్‌ వరి గబమ్‌దు ఇడ్న. నాను వరి మన్సుదు అయాకెఙ్‌ రాస్న. నాను వరి దేవుణు ఆన. వారు నా లోకుర్‌ ఆనార్. 11 ఎయెర్‌బా వరి పడఃకది వరిఙొ, వరి సొంత ఇండ్రొణి వరిఙొ, ‘మీరు ప్రబుఙ్‌ నెస్తు, ఇజి నెస్‌పిస్‌ఎర్. ఎందనిఙ్‌ ఇహిఙ, వారు విజెరె నఙి నెస్నార్. ఇజ్రివరి బాణిఙ్‌ మొదొల్‌సి, పెరివరిదాక నఙి నెస్నార్. 12 నాను, వారు కితి సెఇకెఙ్‌ సెమిస్న. వరి పాపమ్‌కు నాను ఎసెఙ్‌బా ఎత్తు కిఎ’,✡ ఇజి. 13 యా ఒపుమానమ్‌దిఙ్‌, ‘కొత్తక’ ఇజి దేవుణు వెహ్సి, మొదొహి ఒపుమానమ్‌దిఙ్‌ పడాఃయ్‌క కిత్తాన్‌. పణిదిఙ్‌ రఇ పడాఃయ్‌ ఒపుమానం బేగినె సిల్లెండ ఆనాద్.

9

కొత్త ఒప్పుమానమ్‌ది విజేరె పుజేరిఙ ముస్కు మన్ని పెరి పుజేరి

1 దేవుణుని వన్ని లోకుర్‌ నడిఃమి మహి మొదొహి ఒపుమానమ్‌దు, దేవుణుదిఙ్‌ పొగ్‌డిఃజి మాడిఃసిని వందిఙ్ రూలుఙ్‌ మహె. యా బూమిదు దేవుణుదిఙ్‌ పొగ్‌డిఃజి మాడిఃస్తెఙ్‌ ఉండ్రి గూడారమ్‌బా మహాద్‌. 2 ఉండ్రి గుడారం తయార్‌ కిత మనాద్. దన్నిఙ్‌ రుండి గదిఙ్‌ మహె. మొదొహి గదిదు దీవ డండి ఉండ్రి, బల్ల ఉండ్రి, మరి దేవుణు ఎద్రు ఇడ్ని రొటెఙ్‌ మహె. యా గదిదిఙ్‌ దేవుణు వందిఙ్‌ కేట ఆతి గది ఇనార్. 3 (యా రుండి గదిఙ నడిఃమి అడ్డు వజ ఉండ్రి తెర మనాద్‌) తెర వెనుక మన్ని గదిదిఙ్‌ దేవుణు వందిఙ్‌ ఒద్దె కేట ఆతి గది ఇనార్. 4 అబ్బె బఙారమ్‌దాన్‌ తయార్‌ కితి దూపం సుర్ని మాలి పెటె, ఒపుమానం కితిక ఇడ్తిమని మందసం మన్నె. మందసమ్‌దిఙ్, లొఇ వెల్లి సుటులం బజారం పూత రాస్త మనాద్. యా మందనం లొఇ బఙారమ్‌దాన్‌ తయార్‌ కితి జగ్గుదు మన్న, సిగిరితిమన్ని ఆహరోను డుడ్డుని దేవుణు మోసెఙ్‌ సిత్తి పతి ఆడ్రెఙ్‌ రాస్తి ఇడ్తి పల్కెఙ్‌ మన్నె. 5 మందసం ముస్కు, దేవుణు మనాన్‌ ఇజి, తోరిసిని కెరూబుఙ్‌ మన్నె. కెరూబుఙ్‌ కరుణపీటం ముస్కు, ఇహిఙ, మందసం మూత్త ముస్కు రెక్కెఙ్‌ కోరిసయ్నె మన్నె. ఏలు యా సఙతిఙ్‌ లావు వెహ్తెఙ్‌ మాటు అట్‌ఎట్. 6 యాలెకెండ్, విజు నెగ్రెండ ఇడ్తివెనుక, పుజేరిఙు, మొదొహి గదిదు వరి సేవపణి కిదెఙ్‌ ఎస్తినస్తివలె డుఃగ్‌నార్. 7 గాని విజేరె పుజేరిఙ ముస్కు మన్ని పెరి పుజేరి ఒరెండ్రె, లొఇమన్ని గదిదు డుఃగ్నాన్. అయాకబా వాండ్రు ఏంటుదు ఉండ్రి సుటునె డుఃగ్నాన్. డుఃగ్నివలె నల సిల్లెండ డుఃగ్‌ఏన్. అయాక వాండ్రు వన్ని పాపమ్‌కాఙ్‌ వందిఙ్, నెస్‌ఏండ లోకుర్‌ కితి పాపమ్‌కాఙ్‌ వందిఙ్‌ దేవుణుదిఙ్‌ పూజ సీనాన్. 8 యాలెకెండ్‌ కిజిని అలవాటుదాన్, దేవుణు ఆత్మ టెటాఙ్‌ నెస్పిసిని సఙతి ఇనిక ఇహిఙ, మొదొహి గదిని అబ్బె కిని అలవాటుఙ్‌ విజు నిల్సి మంజినివలె, లోకుర్‌ దేవుణు వందిఙ్‌ ఒదె కేట ఆతి గదిదు సొండ్రెఙ్‌ అట్‌ఏర్.

9 యాక యా కాలమ్‌దిఙ్‌ ఉండ్రి గుర్తు. ఇనిక ఇహిఙ, దేవుణుదిఙ్‌ పూజ సీని విజు రకమ్‌కాణి పూజెఙ్, సీనివన్ని గర్బమ్‌దు సుబ్బరం కిదెఙ్‌ అట్‌ఉ. 10 యా పడాయ్‌ ఆసారం, తిండి వందిఙ్, ఉణి దన్ని వందిఙ్, రకమ్‌రకం సమయమ్‌దు నొర్‌బాని దన్ని వందిఙె వెహ్సిని రూలుఙ్. యా రూలుఙ్‌ ముస్కు కిజినికెఙ్. కొత్త రూలుఙ్‌ వాని కాలమ్‌దాక యా రూలుఙ్‌ మంజినె. 11 గాని, ఇబ్బె ఏలె మన్ని నెగ్గి సఙతిఙ్‌ కల్గిసిని విజేరె పుజేరిఙ ముస్కు మన్ని పెరి పుజేరి ఇజి క్రీస్తు వాత మనాన్. వాండ్రు సేవ కిని గుడారం ఇహిఙ పరలోకం. గొప్ప ముకెలమతిక. నండొ పూర్తియాతిక. అయాక లోకుర్‌ తయార్‌ కితిక ఆఏద్‌. తయారాతి లోకమ్‌దు మనిక ఆఏద్‌. 12 క్రీస్తు గుడారమ్‌దు డుఃగ్‌జి, ఎలాకాలం వందిఙ్‌ ఉండ్రి సుటు, దేవుణు వందిఙ్‌ ఒదె కేట ఆతి గదిదు సొహివలె, పూజ సీదెఙ్‌ ఇజి గొర్రెఙ, దూడెఃఙ నల వాండ్రు ఒఏన్. గాని, వాండ్రు వన్ని సొంత నలనె ఒతాండ్రె మఙి పాపమ్‌కాణిఙ్‌ సావుదాన్‌ ఎలాకాలం డిఃస్‌పిస్తాన్. 13 మోసె సిత్తి రూలుఙ వజ, గొర్రెఙ, కొడ్డిఃఙ నలని దూడెఙ్‌ సుహ్తి నీరు, మయిల* ఆతి లోకురి ఒడొఃల్‌దు వాక్నార్. ఎందనిఙ్‌ ఇహిఙ, వరి ఒడొఃల్‌ సుబ్బరం ఆజి దేవుణు వందిఙ్‌ ఒపజెపె ఆజి కేట ఆదెఙ్. 14 అహిఙ, క్రీస్తు నల ఎసొ నెగ్రెండ సుబ్బరం కినాద్‌ ఇజి ఎత్తు కిదు. ఎలాకాలం మన్ని ఆత్మసత్తుదాన్, క్రీస్తు మా పాపమ్‌కాఙ్‌ వందిఙ్‌ వన్నిఙ్‌ వాండ్రె దేవుణుదిఙ్‌ ఒపజెపె ఆతాన్. ఇని పాపం సిల్లి పూజ లెకెండ్, వన్నిఙ్‌ వాండ్రె ఒపజెపె ఆతాన్. సావు తపిస్ని సెఇ పణిఙాణిఙ్‌ వన్ని నల మా గర్బం మఙి గదిస్‌ఏండలెకెండ్‌ సుబ్బరం కినాద్. ఎందనిఙ్‌ ఇహిఙ బత్కిజిని దేవుణుదిఙ్‌ మాటు పొగ్‌డిఃజి మాడిఃస్తెఙ్. 15 అందెఙె క్రీస్తునె అయా కొత్త ఒపుమానం నడిఃపిస్నికాన్. ఎందనిఙ్‌ ఇహిఙ, దేవుణు కూక్తి లోకురిఙ్‌ దేవుణు సీన ఇజి ఒట్టు కితి ఎలాకాలం మంజిని దీవెనమ్‌కు దొహ్‌క్తెఙ్. మొదొల్‌ కితి ఒపుమానమ్‌దిఙ్‌ అడిఃగి మహివలె, వారు కితి తప్పుఙాణిఙ్‌ వాజిని సిక్సదాన్‌ వరిఙ్‌ డిఃసిపిస్తెఙె, క్రీస్తు సాతాన్. 16 ఉండ్రి తీర్మన పత్రం రాస్తి ఇడ్తిమహిఙ, అయా తీర్మన పత్రం తయార్‌ కితికాన్‌ సాత మనాన్‌ ఇజి రుజుప్‌ ఆదెఙ్. 17 అయాక రాస్తిమన్నికాన్‌ బత్కిజి మహిఙ, అయా తీర్మన పత్రమ్‌దిఙ్‌ విలువ సిల్లెద్‌. వాండ్రు సాతివెనుకానె అయా తీర్మన పత్రం పణిదిఙ్‌ వానాద్. 18 అందెఙె, మొదొల్‌ సిత్తి ఒపుమానమ్‌దిఙ్‌బా నల సిల్లెండ సత్తు మన్‌ఏద్. 19 దేవుణు వెహ్తి రూలుఙ్‌ విజు, లోకురిఙ్‌ విజేరిఙ్‌ సిత్తివెనుక, మోసె దూడెఙ నల, ఏరువెట కలప్తాండ్రె, ఇసొపు మొక్కాది కొముదాన్, నండొ ఎరాని బులుస్కుదాన్‌ లోకుర్‌ విజేరె ముస్కు, దేవుణు రూలుఙ్‌ రాస్తి ఇడ్తి పుస్తకం ముస్కు సిల్‌కరిస్తాన్. 20 వాండ్రు వెహ్తాన్‌, “మీరు కిదెఙ్‌ ఇజి దేవుణు ఆడ్ర సిత్తి ఒపుమానమ్‌దిఙ్‌ ముద్రనె యా నల”✡, ఇజి. 21 అయాలెకెండె, గుడారం ముస్కుని అబ్బె మన్ని విజు వనకాఙ్‌ ముస్కు నల సిల్‌కరిస్తాన్. 22 మోసె సిత్తి రూలుదు వెహ్సిని వజ విజు నలదాన్‌ సుబ్బరం ఆనాద్‌ ఇజి వెహ్తెఙ్‌ ఆనాద్. నల వాక్‌ఏండ, పాపమ్‌కు సొన్‌ఉ. 23 అందెఙె, పరలోకమ్‌దు మన్ని వనకాఙ్‌ రూపు లెకెండ్‌ మన్ని లోకమ్‌ది గూడారమ్‌ని దన్ని లొఇ మనికెఙ్, జంతుఙ నలదాన్‌ సుబ్బరం ఆదెఙ్‌ వలె. గాని పరలోకమ్‌దు మనికెఙ్‌ జంతుఙ నలదాన్‌ ఆఏండ, దన్నిఙ్‌ ఇంక నెగ్గి పూజెఙాణిఙ్‌ సుబ్బరం ఆదెఙ్‌ వలె. 24 ఎందనిఙ్‌ ఇహిఙ, క్రీస్తు పరలోకమ్‌దు సొహాన్‌. ఏలు మా వందిఙ్‌ దేవుణు ఎద్రు జామ్‌లి నిల్‌సిని వన్నిలెకెండ్‌ నిల్‌దెఙ్‌ సొహాన్‌. వాండ్రు లోకుర్‌ కీదాన్‌ తయారాతి గుడారమ్‌దు డుఃగ్‌ఏతాన్. అయాక నిజమాతి గుడారమ్‌ది ఉండ్రి మూర్తినె. 25 యూదురిఙ పెరి పుజేరి, ఏంటు ఏంటు జంతుఙ నలదాన్‌ దేవుణు వందిఙ్‌ ఒదె కేట ఆతి గదిదు డుఃగ్నాన్. గాని, యేసు వన్నిఙె ఒపజెపె ఆదెఙ్‌ మరి మరి పరలోకమ్‌దు సొన్‌ఏన్. 26 ఆహె సొండ్రెఙ్‌ ఇహిఙ, లోకం పుటిస్తి బాణిఙ్‌ అసి, వాండ్రు మరిమరి సాదెఙ్‌ మహాద్‌ మరి. గాని కాలమ్‌ది ఆకార్‌దు, వాండ్రు పూజ ఆతి దన్నిదటాన్, పాపం సిల్లెండ కిదెఙ్, వాండ్రు ఎలాకాలం వందిఙ్‌ ఉండ్రి సుటు తోరె ఆతాన్. 27 లోకుర్‌ విజేరె ఉండ్రి సుటు సాదెఙ్‌ వలె. వెనుక దేవుణు బాణిఙ్‌ తీర్పు జర్గిదెఙ్‌ వలె, ఇజి ఏర్‌పాటు మనాద్. 28 అయాలెకెండ్, నండొండారి పాపమ్‌కు సొన్‌పిస్తెఙ్, క్రీస్తు పూజ ఆతాన్. వాండ్రు మరి మర్‌జి వానాన్, పాపమ్‌కు సొన్‌పిస్తెఙ్‌ ఆఏద్‌; గాని వన్నిఙ్‌ ఆసదాన్‌ ఎద్రుసుడ్ఃజి మంజిని వరిఙ్‌ రక్సిస్తెఙె వానాన్.

10

క్రీస్తు ఎలాకాలం వందిఙ్‌ ఉండ్రి సుటు పూజ ఆతాన్‌

1 మోసె సితి గూలుఙ్‌దు మని పడాఃయి ఆసారమ్‌కు, వాని కాలమ్‌దు వాజిని నెగ్గి సఙతిఙ ఉండ్రి నీడఃనె. అయాకెఙ్‌ నిజమాతి సఙతిఙ్‌ ఆఉ. అందెఙె పడాఃయి ఆసారం వజ కిని పూజెఙ్, డిఃస్‌ఎండ ఏంటు ఏంటు కిజి మహార్‌. గాని దేవుణుదిఙ్‌ పొగిడిఃజి మాడిఃస్తెఙ్‌ వాని వరిఙ్‌ పూర్తి సుబ్రం కిదెఙ్‌ అట్‌ఉ. 2 దేవుణుదిఙ్‌ పొగిడిఃజి మాడిఃస్తెఙ్‌ వాతి లోకుర్, వరి పాపమ్‌దాన్‌ పూర్తి సుబ్రం ఆతార్‌ ఇహిఙ, వారు మరి మరి పాపమ్‌క వందిఙ్‌ ఎత్తు కిజి బాద ఆఎతార్‌ మరి. విజు పూజెఙ్‌బా ఆప్‌ ఆతె మరి. 3 గాని యా పూజెఙ్, ఏంటు ఏంటు, లోకురిఙ్‌ వరి పాపమ్‌కు ఎత్తు కిబిస్నె. 4 ఎందనిఙ్‌ ఇహిఙ, కొడ్డిఃఙ, గొర్రెఙ నల పాపమ్‌కు సొన్‌పిస్తెఙ్‌ అట్‌ఉ. 5 అందెఙె, క్రీస్తు యా లోకుమ్‌దు వాతివలె వాండ్రు దేవుణుదిఙ్‌ వెహ్తాన్‌, “పూజెఙ్‌ని సందెఙ్, నీను కోరిఇ. గాని నీను నా వందిఙ్‌ ఉండ్రి ఒడొఃల్‌ తయార్‌ కితి”. 6 మాలి పీట ముస్కు సుహ్తి జంతుఙాణిఙ్‌ నీను సర్‌ద ఆఇ. పాపమ్‌కు సొన్‌పిస్తెఙ్‌ సీజిని పూజెఙాణిఙ్‌ సర్‌ద ఆఇ, ఇజి. 7 నస్తివలె నాను వెహ్త, “ఓ దేవుణు, ఇదిలో నాను దేవుణు మాటదు నా వందిఙ్‌ రాస్తి మని వజ, నాను కిదెఙ్‌ ఇజి నీను కోరిజినికెఙ్‌ కిదెఙ్‌ నాను వాత మన్న”,✡ ఇజి. 8 ముఙాలె వాండ్రు వెహ్తాన్‌, “పూజెఙ్‌ని సందెఙ్‌ పూజ సీని పెటె ముస్కు సురుజిని జంతుఙని పాపమ్‌కు సొన్‌పిస్తెఙ్‌ సీని పూజెఙ్‌ నీను కోరిఇ. వన్కాణిఙ్‌ నీను సర్‌ద ఆఇ”, ఇజి. (మోసె సితి రూలుఙ వజ యా పూజెఙ్‌ కిదెఙ్‌ మనికాదె. గాని వాండ్రు అయాలెకెండ్‌ వెహ్తాన్‌‌) 9 వెనుక వాండ్రు వెహ్తాన్‌. “ఇదిలో నీను కోరిజినికెఙ్‌ కిదెఙ్‌ నాను వాత మన”, ఇజి. అందెఙె, దేవుణు పడాఃయి పూజెఙ్‌ విజు సిల్లెండ కిజి, క్రీస్తు పూజ ఆతి దనిఙ్‌ పడాఃయి పూజెఙ ముస్కు ఇడ్జినాన్‌ 10 దేవుణు కోరితికెఙ్‌ వాండ్రు కిత్తాన్‌. అందెఙె యేసు క్రీస్తు ఒడొఃల్‌దాన్‌ ఎలాకాలం వందిఙ్‌ ఉండ్రి సుటు పూజ ఆతి దనిదాన్, మాటు పాపమ్‌కాణిఙ్‌ సుబ్రం ఆత మనాట్. 11 యూదురి పుజెరిఙు విజెరె, మాలి పీట ముఙాలె నిల్సి, రోజు రోజు వరి పుజెరి పణి కిజినార్‌. మరి మరి ఉండ్రె నని పూజెఙె కిజినార్‌. అయా పూజెఙ్‌ ఎసెఙ్‌బా పాపమ్‌కు సొన్‌పిస్‌ఉ. 12 గాని క్రీస్తు ఎలాకాలం వందిఙ్‌ దేవుణుదిఙ్‌ ఉండ్రి పూజ ఆతాన్. వాండ్రె అయా పూజ ఆతాన్. ఎలాకాలం వందిఙ్‌ పూజ ఆతాన్. వెనుక వాండ్రు దేవుణు ఉణెర్‌ పడఃకాద్, గొప్ప మర్యాద్‌దు బసె ఆతాన్. 13 అబ్బె, ఏలు క్రీస్తు పడిఃఇ వరిఙ్, వన్ని పాదమ్‌క అడిఃగి దేవుణు ఇడ్నిదాక వాండ్రు కాప్‌ కిజినాన్. 14 ఎందనిఙ్‌ ఇహిఙ, అయా ఉండ్రి పూజదాన్‌ పాపమ్‌కాణిఙ్‌ సుబ్రం ఆతి వరిఙ్, వాండ్రు ఎలాకాలం పూర్తి ఆతికార్, కిత మనాన్. 15 దేవుణు ఆత్మబా యాక నిజం ఇజి నెసి వెహ్సినాన్. తొలిత వెహ్సి నాన్. 16 “వాని దినమ్‌కాఙ్‌ వెనుక, నాను వరివెట కిని కొత్త ఒపుమానం యాకదె. నాను వరి గర్బమ్‌దు నా రూలుఙ్‌ ఇడ్న. వరి మన్సుదు అయాకెఙ్‌ రాస్న, ఇజి ప్రబు వెహ్సినాన్”,✡ ఇజి. 17 వెనుక వాండ్రు వెహ్సినాన్, “నాను వరి పాపమ్‌కు, వరి సెఇ పణిఙ్‌ ఎసెఙ్‌బా ఎత్తు కిఎ”,✡ ఇజి. 18 దేవుణు పాపమ్‌కు సెమిసి మహివలె, పాపం సెమిస్తెఙ్‌ మరి పూజ అవుసరం సిల్లెద్‌.

నమ్మిజినె మండ్రెఙ్‌.

19 అందెఙె, తంబెరిఙాండె, యేసు నల వాక్సి సాతి సావుదాన్‌ దేవుణు వందిఙ్‌ ఒద్దె కేట ఆతి గదిదు, మాటు దయ్‌రమ్‌దాన్‌ డుఃగ్‌దెఙ్‌ ఆనాద్. 20 వాండ్రు మా వందిఙ్, బత్కుదు నడిఃపిసిని ఉండ్రి కొత్త సరి రేతాన్. అయాక తెరదాన్, ఇహిఙ వన్ని సొంత ఒడొఃల్‌దాన్‌ రేతాన్. 21 దేవుణు లోకుర్‌ ముస్కు అతికారం మని ఒరెన్‌ పెరి పుజెరినె మఙి మనాన్. 22 అందెఙె, మాటు వన్నిఙ్‌ పూర్తి నమ్మిజి నెగ్గి మన్సుదాన్‌ దేవుణు ఎద్రు సొనాట్. మఙి సుబ్రం కిదెఙ్, మా సెఇ పణిఙ్‌ నెసిని మన్సు, క్రీస్తు నలదాన్‌ సిల్‌కరెసె ఆత మనాద్. మా ఒడొఃల్, నెగ్గి ఏరుదాన్‌ నొరె ఆత మనాద్. ఆహె మాటు దేవుణు ఎద్రు సొనాట్. 23 ఇతల్‌ ఆతల్‌ కద్లిఎండ, మటు మనాట్‌ ఇజి మాటు వెహె ఆజిని ఎద్రు సూణి ఆసదిఙ్‌ డటం అస్నాట్. ఎందనిఙ్‌ ఇహిఙ, మా వెట ఒట్టు కితికాన్‌ నమ్మిదెఙ్‌ తగ్నికాన్. 24 మహికార్‌ ప్రేమ తోరిస్తెఙ్, నెగ్గి పణిఙ్‌ కిదెఙ్‌ వరిఙ్‌ ఉసార్‌ కిబిస్నిక ఎలాగ ఇజి ఎత్తుకిజినాట్. 25 సెగొండార్‌ డిఃసి సీజిని లెకెండ్, కూడ్ఃజి వాజిని అలవాటు మాటు డిఃస్తెఙ్‌ ఆఎద్. గాని మాటు ఒరెన్‌ మరి ఒరెన్‌ వన్నిఙ్‌ మరి ఒదె దయ్‌రం కిబిసి మంజినాట్. ఎందనిఙ్‌ ఇహిఙ, ప్రబు వాని దినం డగ్రు ఆజినాద్‌ ఇజి మీరు సుడ్ఃజినిదెర్. 26 నిజం నెస్తి వెనుక మరి మరి పాపమ్‌కు కిజినాట్‌ ఇహిఙ, అయా పాపమ్‌కు సొన్‌పిస్తెఙ్‌ మరి పూజ సిల్లెద్‌. 27 గాని మరి మనిక ఇనిక ఇహిఙ, దేవుణు సీని తీర్పుదిఙ్, వన్నిఙ్‌ పడ్ఃఇ వరిఙ్‌ నాసనం కిని గొప్ప పెరి సిసుదిఙ్‌ ఎద్రు సుడ్ఃజినికాదె. 28 మోసె సితి రూలుఙ్‌ లొఙిఇతి ఎయె వన్నిఙ్‌బా, రిఎరొ, ముఎరొ సాక్సిరు వాండ్రు తపు కిత్తాన్‌‌ ఇజి వెహ్తిఙ, కనికారం తొఎండ సప్నార్. 29 అహిఙ, దేవుణు మరిసిఙ్‌ దూసిస్తి వరిఙ్‌ ఎసొ పెరి సిక్స మనాద్. వరిఙ్‌ దేవుణు వందిఙ్‌ కేట కిత్తి నలదిఙ్‌ పణిదిఙ్‌ రెఇ లెకెండ్‌ సుడ్ఃతి వరిఙ్‌ ఎసొ పెరి సిక్స మనాద్. అయా నలనె ఒపుమానం తపిస్తాద్. కనికారం తోరొసిని దేవుణు ఆత్మదిఙ్‌ దూసిస్తి వరిఙ్‌ ఎసొ పెరి సిక్స మనాద్‌ ఇజి ఎత్తు కిదు. 30 ఎందనిఙ్‌ ఇహిఙ, “సిక్స నానె సీన. సిక్సదిఙ్‌ తగితి వరిఙ్, నాను మర్‌జి సీన”, ఇజి వెహ్తి వన్నిఙ్‌ మాటు నెసినాట్‌. మరిబా వెహ్సినాన్, “ప్రబునె వన్ని లోకురిఙ్‌ తీర్పు సీనాన్”,✡ ఇజి. 31 బత్కిజిని దేవుణు కీదు అర్నిక గొప్ప తియెల్‌ కల్గిస్ని సఙతినె. 32 మీరు క్రీస్తు వందిఙ్‌ తొలిత నెస్తి రోస్కు ఎసెఙ్‌బా పోస్‌మాట్. నండొ బాదెఙ్‌ వాతిఙ్‌బా, నమ్మకమ్‌దాన్‌ ఎలాగ నిహి మహిదెర్‌ ఇజి ఎత్తు కిదు. 33 సెగం కాలమ్‌దు, మిఙి విజెరె ఎద్రు దూసిస్తార్. మిఙి డెఃయ్‌తార్. మరి సెగం కాలమ్‌దు, మీరు, అయాలెకెండ్‌ బాదెఙ్‌ ఆతి వరివెట కూడ్ఃజి నిహిదెర్. 34 జెలిదు ఆతి వరిఙ్‌ సుడ్ఃఙ్‌ మీ పాణం నోతాద్‌. మిఙి కల్గిజి మనికెఙ్‌ విజు లాగ్జి ఒతివలెబా సర్దదాన్‌ ఓరిస్తిదెర్. ఎందనిఙ్‌ ఇహిఙ, ఎలాకాలం మనికెఙ్, మిఙి మన్నె ఇజి నెసినిదెర్. అయాక కల్గితి మహిదని ఇంక మరి ఒదె నెగ్గిక. 35 అందెఙె, దయ్‌రమ్‌దాన్‌ మండ్రు. ఎందనిఙ్‌ ఇహిఙ నండొ పలితం దొహ్‌క్నాద్‌. 36 మీరు ఓరిసి మండ్రెఙ్‌ వలె. ఎందనిఙ్‌ ఇహిఙ, మీరు దేవుణుదిఙ్‌ ఇస్టం ఆతికెఙ్‌ కితి వెనుక, వాండ్రు సీన ఇజి ఒట్టు కితికెఙ్‌ దొహ్‌క్నె. 37 ఎందనిఙ్‌ ఇహిఙ, దేవుణు మాటదు వెహ్సిని లెకెండ్, “సణెం కాలం లొఇ, వాదెఙ్‌ మనికాన్‌ బేగినె వానాన్. ఆల్‌సెం ఆఎన్. 38 నీతి నిజాయితి మని నా వారు, నమ్మకమ్‌దాన్‌ బత్కినార్. వారు మర్‌జి వెనుక సొహిఙ, నాను వరివెట సర్‌ద ఆఎ”,✡ ఇజి. 39 మాటు, మర్‌జి వెనుక సొన్సి నాసనం ఆని లోకు ఆఎట్. గాని మఙి దేవుణు ముస్కు నమకం మనాద్. వాండ్రు మఙి రక్సిస్తాన్‌.

11

1 నమకం ఇహిఙ, మాటు ఆస ఆనిక తప్‌ఎండ జర్గినాద్‌ ఇజి పూర్తి నమ్మిజినిక. కణకదాన్‌ సుడ్ఃఇకెఙ్‌ నిజం మన్నె ఇజి పూర్తి నమ్మిజినిక. 2 దేవుణు ముస్కు నమకం ఇడ్తి లోకుర్‌ పూర్‌బమ్మ్‌దు మహార్‌. అందెఙె దేవుణు బాణిఙ్‌ అనుపె ఆతార్. 3 దేవుణు మాటదానె యా బూలోకం తయార్‌ ఆత మనాద్‌ ఇజి నమకమ్‌దానె మాటు నెసినాట్. ఎందనిఙ్‌ఇహిఙ, మాటు ఏలు సూణికెఙ్, సుడ్ఃఇ వన్కా బాణిఙ్‌ తయార్‌ కితికెఙె. 4 నమకమ్‌దానె, కయిను సితి దని ముస్కు ఏబలు దేవుణుదిఙ్‌ నెగ్గి పూజ సితాన్. వన్ని నమకమ్‌దానె, నీతి నిజాయితి మనికాన్‌ ఇజి దేవుణు బాణిఙ్‌ మెపు దొహ్‌క్తాద్. ఎందనిఙ్‌ ఇహిఙ, వాండ్రు సితి సందదు దేవుణు సర్‌ద ఆతాన్. వాండ్రు సేనదినమ్‌కాఙ్‌ ముఙాలె సాత సొహాన్‌. అహిఙ్‌బా, వన్ని నమ్మకమ్‌దాన్‌ ఏలు బా మఙి వర్గిజినాన్. 5 నమకమ్‌దానె, హనోకు సాఎండ దేవుణు మంజిన బాడ్డిఃదు దేవుణు ఒత మనాన్. ఎయెర్‌బా వన్నిఙ్‌ సుడ్ఃదెఙ్‌ అట్‌ఎతార్. ఎందనిఙ్‌ ఇహిఙ, దేవుణునె వన్నిఙ్‌ ఒత మహాన్‌. వన్నిఙ్‌ ఒఇ ముఙాలె, దేవుణుదిఙ్‌ సర్‌ద కితికాన్‌ ఇజి అనుపె ఆతాన్. 6 నమకం సిల్లెండ, దేవుణుదిఙ్‌ సర్‌ద కిబిస్తెఙ్‌ అట్‌ఎట్. ఎందనిఙ్‌ఇహిఙ, వన్ని డగ్రు వానికాన్‌ ఎయెన్‌బా దేవుణు మనాన్‌ ఇజి నమ్మిదెఙ్‌వలె. వన్నిఙ్‌ నిజం రెబాని వరిఙ్‌ వాండ్రు నెగ్గికెఙ్‌ కినాన్‌ ఇజి నమ్మిదెఙ్‌వలె. 7 నమకందానె, నొవ వవి ఇండ్రొణి వరిఙ్‌ పెరి గడదాన్‌ రక్సిస్తెఙ్‌ ఉండ్రి ఓడః తయార్‌ కిత్తాన్‌. జర్గిదెఙ్‌ మని సఙతిఙ వందెఙ్‌ దేవుణు డటం వెహ్తివలె వాండ్రు లొఙితాన్. వన్ని నమకమ్‌దానె, లోకమ్‌దు మహి, మహి లోకురిఙ్‌ దేవుణు ముస్కు నమకం సిల్లెద్‌ ఇజి వాండ్రు తోరిస్తాన్. అందెఙె వారు తపు కిత్తార్‌‌ ఇజి దేవుణు తీర్పు కితాండ్రె, నోవెఙ్‌ నీతి నిజాయితి మనికాన్‌ఇ జి ఇట్తాన్. నోవ నమకమ్‌దానె నీతి నిజాయితి మనికాన్‌ ఇజి ఇట్తాన్. 8 నమకమ్‌దానె, అబ్రాహము, ‘నీను నీ ఇల్లు డిఃసి, నీది ఇజి వెనుక దొహ్‌క్ని బాడిఃదు సొన్‌అ’, ఇజి దేవుణు వెహ్తివలె, లొఙితాండ్రె సొహాన్‌. ఎంబె సొన్‌సినాన్‌ ఇజి తెలిఎండ వాండ్రు సొహాన్‌. 9 నమకమ్‌దానె, పయువాండ్రు లెకెండ్‌ దేవుణు సీన ఇజి ఒట్టు కితి దేసమ్‌దు బత్కితాన్. వాండ్రు గుడారమ్‌దు బత్కితాన్. అయాలెకెండె, ఇసాకు ని యాకోబు బా. వరిఙ్‌బా వెనుక అయా ఒట్టునె దేవుణు సితాన్. 10 అబ్రాహము పయువాండ్రు లెకెండ్‌ అబె బత్కితాన్. ఎందనిఙ్‌ ఇహిఙ, వాండ్రు ఎలాకాలం నిల్సిని నిజమాతి పునాది మని పట్నం వందిఙ్‌ ఎద్రు సుడ్ఃజి మహాన్‌. అయా పట్నం రూపు సీజి తొహ్నికాన్‌ దేవుణు. 11 నమకమ్‌దానె, అబ్రాహము నండొ డొక్ర ఆతిఙ్‌బా, సార గొడ్డు బోదెలి ఆతిఙ్‌బా అప్పొసి ఆతాన్. ఎందనిఙ్‌ ఇహిఙ, సీన ఇజి ఒట్టు కితికాన్‌ నమ్మిదెఙ్‌ తగ్నికాన్‌ ఇజి ఒడిఃబితార్. 12 అందెఙె, సాతిలెకెండ్‌ మని యా ఒరెన్‌ వన్ని బాణిఙ్, నండొ నండొ లోకుర్‌ ఆతార్. ఆగాసమ్‌దు మని సుకెఙ లెకెండ్, సమ్‌దరమ్‌ది ఒడ్డుదు మని లెక కిదెఙ్‌ అట్‌ఇ ఇస్క లెకెండ్, లోకుర్‌ ఆతార్. 13 యా లోకుర్‌ విజెరె, సానిదాక వారు నమకమ్‌దానె బత్కిజి మహార్‌. దేవుణు సీన ఇజి ఒట్టు కితికెఙ్‌ దొహ్‌కుతె. వారు నండొ ముఙాలె వన్కా వందిఙ్‌ ఆసదాన్‌ ఎద్రు సుడ్ఃజి వన్కాఙ్‌ సర్‌ద ఆతార్. యా బూమిదు వారు పయువారు ఇజి ఒప్పుకొటార్. 14 యా లెకెండ్‌ వెహ్ని లోకుర్, వరిఙ్‌ సొంత ఉండ్రి దేసెం వందిఙ్‌ ఎద్రు సుడ్ఃజినార్‌ ఇజి టెటాఙ్‌ తోరిసినాద్. 15 వారు డిఃసి వాతి దేసెం వందిఙ్‌ ఎత్తు కిఎర్. ఎత్తు కిత్తార్‌‌ ఇహిఙ, మర్‌జి సొండ్రెఙ్‌ అవ్‌సరం మహాద్‌మరి. 16 గాని వారు, ఇంక నెగ్గి ఉండ్రి దేసం వందిఙ్‌ కోరితార్. ఇహిఙ పరలోకమ్‌ది దేసం వందిఙ్‌ కోరితార్. అందెఙె, దేవుణు, వరి దేవుణు ఇజి వెహె ఆదెఙ్‌ సిగు ఆఎన్. ఎందనిఙ్‌ ఇహిఙ, వాండ్రు వరి వందిఙ్‌ పరలోకమ్‌దు ఉండ్రి పట్నం తయార్‌ కిత మనాన్. 17 నమకమ్‌దానె, దేవుణు అబ్రాహముఙ్‌ పరిస కితివలె, వన్ని మరిసి ఇస్సాకుఙ్, పూజ లెకెండ్‌ సితాన్. దేవుణు అబ్రాహముఙ్‌నె ఒట్టు సితాన్. గాని వన్ని ఒరెండ్రె ఒరెన్‌ మరిసిఙ్‌ పూజ లెకెండ్‌ సీదెఙ్‌ వాండ్రు తయార్‌ ఆతాన్. 18 దేవుణు అబ్రాహముఙ్‌ వెహ్తాన్‌, “ఇస్సాకు వెటనె నీ తెగ్గదికార్‌ పుట్నార్”,✡ ఇజి 19 సాతి వరిఙ్‌ మర్‌జి బత్కిస్తెఙ్‌ దేవుణు అట్నాన్‌ ఇజి అబ్రాహము ఒడ్ఃబితాన్. యాక సుడ్ఃతిఙ, అబ్రాహముఙ్‌ సావుదాన్‌ ఇస్సాకుఙ్‌ మర్‌జి దొహ్‌క్తి లెకెండె మనాద్. 20 నమకమ్‌దానె, ఇస్సాకు, యాకోబుఙ్‌ని యాసావుఙ్, వరిఙ్‌ వానికాలం వందిఙ్‌ దీవిస్తాన్. 21 నమకమ్‌దానె, యాకోబు వాండ్రు సాని ముఙాలె యోసేపు మరిసిర్‌ రిఎరిఙ్‌ దీవిస్తాన్. వన్ని డుడుదు ఒర్గితాండ్రె దేవుణుదిఙ్‌ పొగిడిఃజి మాడిఃస్తాన్. 22 నమకమ్‌దానె, యోసేపు సాదెఙ్‌ డగ్రు ఆతివలె ఇస్రాయేలు లోకురిఙ్‌ అయిగుప్తు దేసెమ్‌దాన్‌ దేవుణు నడిఃపిసి తనిదని వందిఙ్‌ వెహ్తాన్‌. వన్ని డుముక వందిఙ్‌ ఇనిక కిదెఙ్‌ ఇజి ఆడ్ర సితాన్. 23 నమకమ్‌దానె, మోసె అయిసి అప్పొసిర్, వాండ్రు పుట్సి మూండ్రి నెలెఙ్‌ డాప్సి ఇట్తార్. ఎందనిఙ్‌ ఇహిఙ, వాండ్రు నెగ్గి ఒరెన్‌ కొడొః ఇజి వారు నెస్తార్. రాజు సితి ఆడ్రదిఙ్‌ తప్తెఙ్‌ వారు తియెల్‌ ఆఎతార్. 24 నమకమ్‌దానె, మోసె, వాండ్రు పిరితి వలె పరొ గాల్సి మరిసి ఇజి కూకె ఆదెఙ్‌ కెఎతాన్. 25 వాండ్రు, పాపం తపిస్ని సణెం మంజిని సర్‌దదు మంజిని దని ముస్కు దేవుణు లోకుర్‌ వెట బాద ఆదెఙ్‌ కోరితాన్. 26 అయ్‌గుప్తు దేసెమ్‌ది ఆస్తి ముస్కు, క్రీస్తు వందిఙ్‌ బాదెఙ్‌ ఆనికాదె విలువ మనిక ఇజి వాండ్రు ఒడ్ఃబితాన్. ఎందనిఙ్‌ ఇహిఙ, వాని కాలమ్‌దు దేవుణు వన్నిఙ్‌ కిని నెగ్గి దని వందిఙ్‌ వాండ్రు ఎద్రు సుడ్ఃతాన్. 27 నమకమ్‌దానె, మోసె, రాజు కోపమ్‌దిఙ్‌ తియెల్‌ ఆఏండ, అయ్‌గుప్తు దేసెం డిఃస్తాన్. వాండ్రు మర్‌జి వాదెఙ్‌ కెఎతాన్. ఎందనిఙ్‌ ఇహిఙ, వాండ్రు తోర్‌ఇ దేవుణుదిఙ్‌ సుడ్ఃతి లెకెండె మనాద్.

28 నమకమ్‌దానె, మోసె, ఇస్రాయేలు లోకురిఙ్‌ పులాఙ్‌ ఆఇ రొటెఙ్‌ తయార్‌ కిని పండొయి కిదెఙ్‌ ఇజి ఆడ్ర సితాన్. వరి తొలిత పుట్తి కొడొఃరిఙ్, సప్ని దూత సప్‌ఎండ మండ్రెఙ్, వరి దార్‌బందరమ్‌దు నల సిల్‌కరిస్తెఙ్‌ ఇజి ఆడ్ర సితాన్. 29 నమకమ్‌దానె, ఇస్రాయేలు లోకుర్‌ ఎర్రఙ్‌ సమ్‌దరమ్‌దాన్‌ వహ్తి బూమిదు నడిఃని లెకెండ్‌ నడిఃసి సొహార్‌. అయ్‌గుప్తు దేసెమ్‌దికార్‌ అయాలెకెండ్‌ కిదెఙ్‌ సుడ్ఃతి వలె వారు ముడుఃగితార్. 30 నమకమ్‌దానె, ఇస్రాయేలు లోకుర్‌ ఏడు రోస్కు యెరికొ పట్నం సుటులం బూలాతివలె, పట్నమ్‌ది గోడెఃఙ్‌ అర్తె. 31 నమకమ్‌దానె, సాని బూలాని రాహబు, దేవుణుదిఙ్‌ లొఙిఇ దని పట్నమ్‌ది వరివెట సాఎతాద్. ఎందనిఙ్‌ ఇహిఙ, దేసెమ్‌దిఙ్‌ గుటు లాగ్‌దెఙ్‌ వాతి వరిఙ్‌ అది డగ్రు కితాద్. 32 నాను మరిబా వెహ్తెఙా? గిదియొను, బరాకు, సంసొను, యెప్త, దావీదు, సముయెలు, ప్రవక్తరు నిని వరి వందిఙ్‌ వెహ్తెఙ్‌ నఙి సమయం సాల్‌ఎద్. 33 నమకమ్‌దానె, వారు దేసెమ్‌కాఙ్‌ ముస్కు విద్దెం కిజి గెలస్తార్. వారు నీతి నిజాయితికెఙ్‌ కితారె, దేవుణు ఒట్టు కితికెఙ్‌ దొహ్‌క్తె. వారు నొరెస్కు వెయ్కు మూక్తార్. 34 నండొ కస్ని సిసుదిఙ్‌ నప్తార్. కూర్దెఙాణిఙ్‌ సాఎండ తప్రె ఆతార్. వారు సత్తుసిలికార్‌ గాని సత్తు మనికార్‌ ఆతార్. వారు విదెమ్‌దు సత్తు మనికార్‌ ఆతార్‌ పయి సయ్‌నమ్‌ది వరిఙ్‌ ఉలుప్తార్. 35 సెగొండెక్‌ బోదెకాఙ్, వరి సొంతది వరిఙ్‌ సావుదాన్‌ మర్‌జి దొహ్‌క్తె. మహికార్‌ నండొ బాదెఙ్‌ ఆతిఙ్‌బా, వారు దేవుణు ముస్కు మని నమకం డిఃసి, డిఃబె ఆని దని ముస్కు సానిక నెగెద్‌ ఇజి సుడ్ఃతార్. ఎందనిఙ్‌ ఇహిఙ, వారు మర్‌జి నిఙ్‌ని వలె నెగ్గి బత్కు దొహ్‌క్తెఙ్. 36 సెగొండార్‌ దూసె ఆతార్. కొరడెఃఙాణిఙ్‌ డెయ్‌ఎ ఆతార్. మరి సెగొండార్‌ తొహె ఆతారె, జెలిదు ఇడ్డెః ఆతార్. 37 వారు పణకాణిఙ్‌ డెయ్‌ఎ ఆతార్. రంపమ్‌కాణిఙ్‌ రుండి ముకెఙ్‌ కొయె ఆతార్. కుర్దెఙాణిఙ్‌ సపె ఆతార్. సెగొండార్‌ మెండ గొర్రెదినొ, ఏలెటు గొర్రెదినొ తోలు పొర్‌పె ఆజి, బఙ ఆజి, బాదెఙ్‌ ఆజి, దూసె ఆజి బూలాతార్. 38 యా నెగ్గి లోకుర్‌ మండ్రెఙ్, యా లోకం తగ్‌ఎద్. వారు బీడిఃమ్‌ బూమిఙ, గొరొకాఙ్‌ బూలాతార్. సాలమ్‌క లొఇ, బూమిదు మని బొరోఙ డాఃఙితార్. 39 వారు నమకం ఇట్తార్. అందెఙె, నెగ్గికార్‌ ఇజి దేవుణు బాణిఙ్‌ మెపు దొహ్‌క్తాద్. గాని వరి లొఇ ఎయెరిఙ్‌బా, దేవుణు సీన ఇజి ఒట్టు కితికెఙ్‌ దొహ్‌కుతె. 40 ఎందనిఙ్‌ ఇహిఙ, దేవుణు మా వందిఙ్‌ ఇంక నెగ్గిక ఏర్‌పాటు కిత మనాన్. మా వెటనె, వరిఙ్‌ పూర్తి కిదెఙ్‌ ఇజి వన్ని ఉదెసం.

12

దేవుణు వన్ని కొడొఃరిఙ్‌ దిదిజి సిక్స సీజినాన్‌

1 అందెఙె, మా సుటులం సేన సాక్సిరు మనార్. అందెఙె, అడు కిజిని సఙతిఙ డిఃసి, మఙి సిక్కుఙ అర్‌ప్‌సిని పాపం డిఃసి, దేవుణు మా ఎద్రు ఇడ్తి బత్కు ఇని ఉహ్‌క్ని పోటిదు ఓరిసినె ఉహ్‌క్నాట్. 2 మా గురి యేసు దరోట్‌నె ఇడ్ఃజి ఉహ్‌క్నాట్. వాండ్రె మా నమకం మొదొల్‌స్తికాన్. పూర్తి కినికాన్. వాండ్రు సిలువాదు సిగు మని సావు సాదెఙ్‌ తయార్‌ ఆతాన్. ఎందనిఙ్‌ ఇహిఙ, వెనుక వన్నిఙ్‌ మంజిని సర్‌ద వాండ్రు నెస్నాన్. ఏలు పరలోకమ్‌దు దేవుణు సిమసనం ఉణెర్‌ పడఃకాదు గొప్ప మర్యాద్‌దాన్‌ బస్త మనాన్. 3 పాపం కినికార్‌ కితి నండొ బాదెఙ్‌ వాండ్రు ఓరిస్తికెఙ్‌ ఎత్తు కిదు. అందెఙె, మీరు మన్సు విస్కిఎండ, డిఃసిసిఎండ మండ్రెఙ్, వన్నిఙ్‌ ఎత్తు కిదు. 4 పాపం వెట కాట్‌లాడ్ఃజినిక నల సీని నసొ ఏలుదాక మీరు ఎద్రిస్‌ఇతిదెర్. 5 దేవుణు వన్ని కొడొఃర్‌ లెకెండ్‌ మిఙి ఉసార్‌ కిబిస్ని మాట మీరు పోస్తిదెరా?. “నా కొడొః, ప్రబు నిఙి దిదిని వలె మన్సు బాద కిమాట్. వాండ్రు డటం వెహ్ని వలె మీ మన్సు విస్కిమాట్. 6 ఎందనిఙ్‌ ఇహిఙ, ప్రబు వాండ్రు ప్రేమిసిని వరిఙ్‌ దిదినాన్. వన్ని మరిన్‌ ఇజి డగ్రు కిని వన్నిఙ్‌ దిదినాన్✡”, ఇజి వెహ్సినాన్. 7 ఒరెన్‌ అప్పొసి దిదిని వజ, మీ స్రెమెఙ్‌ ఓరిస్తు. ఎందనిఙ్‌ ఇహిఙ, మీ స్రెమెఙ్, దేవుణు మిఙి వన్ని కొడొఃర్‌ లెకెండ్‌ సుడ్ఃజినాన్‌ ఇజి తోరిస్నె. అప్పొసి దిదిఇ మరిసి ఎయెన్‌బా మనాండ్రా? 8 వన్ని మరిసిర్‌ విజెరిఙ్‌ దిజినిలెకెండ్, మిఙి దిదిఎండ మహిఙ, మీరు వన్ని నిజమాతి కొడొఃర్‌ ఆఎర్. గాని ఆఇ కొడొఃర్‌ ఇజినె అర్దం. 9 మఙి విజెరిఙ్‌ కాస్తి అప్పొసిర్‌ మహార్‌. వారు మఙి దిదిజి మహార్‌. మాటు వరిఙ్‌ గవ్‌రం సీజి మహార్‌. అహిఙ, మా అయా లోకమ్‌ది బుబ్బ ఆతికాన్‌దిదినివలె, ఎసొ లావు వన్నిఙ్‌లొఙిజి మాటు ఎలాకాలం బత్కిదెఙ్‌? 10 మా బుబ్బర్, సెగం కాలం మఙి దిదితార్. ఎందనిఙ్‌ ఇహిఙ అయాక నెగెద్‌ ఇజి వారు ఒడ్ఃబితార్. గాని, మా నెగ్గిదనివందిఙ్‌ దేవుణు మఙి దిదిజినాన్. ఎందనిఙ్‌ఇహిఙ, మాటు వన్నిలెకెండ్‌ పరిసుదమ్‌క మండ్రెఙ్. 11 మఙి దిదినివలె, అయాక సర్‌ద కిబిస్‌ఎద్, దుకం కిబిస్నాద్. గాని అయాలెకెండ్‌ దిదిజి సిక్స లాగె ఆజి నెగ్గి సరిదు వాతికార్, వెనుక నీతి నిజాయితిదాన్‌ కిజి, సమాదనందాన్‌ మంజినార్. 12 అందెఙె, డిఃప్తి* మీ కికు పెర్‌దు. వణక్సిని ముణుకుఙ్‌ సత్తు కిబిస్తు†. 13 “మీ కాల్కాఙ్‌ తినాఙ్‌ సరి తయార్‌ కిదు”✡. సొట కాల్కు బెణ్‌ఎండ, సత్తు ఆని వందిఙ్‌ తినాఙ్‌ సరి తయార్‌ కిదు.

దేవుణుదిఙ్‌ నెక్సి పొక్‌మాట్‌

14 విజెరె వెట సమాదనమ్‌దాన్‌ కూడ్ఃజి పాడ్ఃజి మండ్రెఙ్‌ సుడ్ఃదు. పాపం కిఇ, దేవుణు వందిఙ్‌ కేట ఆతి బత్కు బత్కిదెఙ్‌ సుడ్ఃదు. ఎందనిఙ్‌ ఇహిఙ, అయాలెకెండ్‌ బత్కిఇకాన్, ప్రబుఙ్‌ సుడ్ఃఎన్. 15 ఎయెన్‌బా దేవుణు బాణిఙ్‌ వాజిని వన్ని దయా దర్మం తప్సి సొన్‌ఎండ జాగర్త సుడ్ఃదెఙ్. ఉండ్రి సేందు మొక్క పిరిసి దని సేందు నండొండారిఙ్‌ బాద కినిలెకెండ్, ఎయెన్‌బా ఆఏండ జాగర్త సుడ్ఃదెఙ్. 16 సావు లెకెండ్‌ సాని బూలాజినొ, దేవుణు వందిఙ్‌ బక్తి సిల్లెండనొ, ఎయెన్‌బా మన్‌ఎండ జాగర్త సుడ్ఃదెఙ్. వాండ్రు ఉండ్రి పుటా తిండి వందిఙ్, వన్ని పెరి మరిసి ఇని అక్కు పొర్తాన్. 17 మీరు నెసిని లెకెండ్, వెనుక వన్ని అప్పొసి. సీని దీవెనమ్‌కు వాండ్రు కోరితివలె, వాండ్రు నెక్సి పొకె ఆతాన్‡. ఎందనిఙ్‌ ఇహిఙ, వాండ్రు కితిక మారిస్తెఙ్‌ వాండ్రు అట్‌ఎతాన్. వాండ్రు నండొ అడఃబాజి దీవెనమ్‌కు లొస్తిఙ్‌బా దొహ్‌కుతె. 18 మీరు, ఇస్రాయేలు లోకుర్‌ సీనాయి గొరొణ్‌ డగ్రు వాతి లెకెండ్‌ రెఇతిదెర్. ముట్సి నెస్తెఙ్‌ ఆని, సిసు కసిసి, గొప్ప సీకట్‌మని, తుపాన్‌ మని గొరొన్‌ డగ్రు రెఇతిదెర్. 19 వారు, జోడుబాంకెఙ్‌ ఊహ్‌క్ని పెరి జాటు, వర్గిని జాటు వెహర్. అయాక వెహివలె, మరి వరివెట వర్గిమా ఇజి దేవుణుదిఙ్‌ బతిమాల్‌తార్. 20 ఎందనిఙ్‌ ఇహిఙ, “ఉండ్రి జంతు ఆతిఙ్‌బా, గొరొతు మట్తిఙ, దనిఙ్‌ పణకాణిఙ్‌ డెఃయిజి సప్తెఙ్”✡, ఇజి దేవుణు వెహ్తి ఆడ్ర ఓరిస్తెఙ్‌ అట్‌ఎతార్. 21 అబ్బె తోరె ఆతిక, గొప్ప తియెల్‌ కల్గిస్నిక. అందెఙె మోసె వెహ్తన్, “నాను గొప్ప తియెల్‌ ఆజి వణక్‌సిన”, ఇజి. నని గొరొన్‌ డగ్రు ఆఏద్‌ మీరు వాతిదెర్. 22 గాని మీరు, సియొను గొరొత్‌నె వాతి మనిదెర్. బత్కిజిని దేవుణు మంజిని పట్నమ్‌దునె వాతి మనిదెర్. ఇహిఙ, పరలోకమ్‌ది యెరూసలెమ్‌దునె వాతి మనిదెర్. సేన దూతార్‌ సర్దదాన్‌ కూడిఃతి మని బానె, వాతి మనిదెర్. 23 దేవుణు తొలిత కొడొఃర్, కూడిఃతి మని బానె వాతి మనిదెర్. వరి పేర్కు పరలోకమ్‌దు రాస్తె ఇడ్తె మన్నె. మీరు దేవుణు డగ్రునె వాతి మనిదెర్. వాండ్రె విజెరిఙ్‌ తీర్పు సీనికాన్. పరలోకమ్‌దు మని నీతి నిజాయితి మని వరి పాణమ్‌క, డగ్రునె వాతిమనిదెర్. వారు పూర్తి కిబె ఆతికార్. 24 మీరు యేసు డగ్రునె వాతి మనిదెర్. వాండ్రె, అయా కొత్త ఒపుమానం నడిఃపిస్నికాన్. మీరు, సిల్‌కరెసె ఆతి నల డగ్రు వాతి మనిదెర్. ఏబేలు నల వెహ్సిని దన్నిముస్కు నెగ్గి మాట వెహ్సిని నల డగ్రు వాతి మనిదెర్. 25 అందెఙె, మీ వెట వర్గిజిని దేవుణుదిఙ్‌ జాగర్త వెండ్రు. యా లోకమ్‌దు, దేవుణు డటం వెహ్తివలె వెండ్రెఙ్‌ కెఇతి ఇస్రాయేలు లోకుర్, దేవుణు సీని తీర్పుదాన్‌ తప్రె ఆదెఙ్‌ అట్‌ఎతార్‌ ఇహిఙ, పరలోకమ్‌దాన్‌ డటం వర్గిజిని వన్నిఙ్‌ నెక్తి పొక్తిఙ, మాటు సిక్సదాన్‌ తప్రె ఆదెఙ్‌ అట్నాట?. 26 దేవుణు, సీనాయి గొరొత్‌దాన్‌ వర్గితివలె, బూమి కద్లితాద్. గాని ఏలు వాండ్రు ఒట్టు కిత మనాన్. “మరి ఉండ్రి సుటుబా, నాను బూమిదిఙ్‌నె ఆఏండ, ఆగాసమ్‌దిఙ్‌బా కద్‌లిస్నలె”✡ ఇజి. 27 ‘మరి ఉండ్రి సుటుబా’, ఇని మాటదిఙ్, కద్లినికెఙ్‌ మారిస్నె ఇజినె అర్దం. ఇహిఙ, తయార్‌ కితికెఙ్‌ కద్లిజి మారె ఆనె ఇజి. ఎందనిఙ్‌ ఇహిఙ, కద్‌లిఇకెఙ్‌ ఎలాకాలం మండ్రెఙ్. 28 అందెఙె దేవుణు ఏలుబడిః ఎసెఙ్‌బా కద్‌లిఎద్. అందెఙె✡ దేవుణుదిఙ్‌ వందనం వెహ్సి తియెల్‌దాన్‌ గవ్‌రమ్‌దాన్, వాండ్రు సర్‌ద ఆని వజ మాడిఃస్నాట్. 29 ఎందనిఙ్‌ ఇహిఙ, “మా దేవుణు సుర్ని సిసు ననికాండ్రె.

13

దేవుణుదిఙ్‌ ఎలాగ సర్‌ద కిబిస్తెఙ్‌

1 క్రీస్తు వెట కూడిఃతి మని తంబెరిఙు ఇజి, ఒరెన్‌ మరి ఒరెన్‌ వన్నిఙ్‌ ప్రేమిసినె మండ్రు. 2 నెస్‌ఇ వరిఙ్‌ డగ్రు కిదెఙ్‌ పోస్‌మాట్. యా లెకెండ్‌ డగ్రు కిజి, సెగొండార్, నెస్‌ఎండనె దూతారిఙ్‌ డగ్రు కిత్తార్‌. 3 జెలిదు మని వరిఙ్‌ ఎత్తు కిదు. మీరు వరి వెట బాన్‌ మహివజ ఎత్తుకిదు. బాద ఆని వరిఙ్‌ ఎత్తు కిదు. మీరు వరి లెకెండ్‌ బాద ఆజి మహివజ వరిఙ్‌ ఎత్తు కిదు. 4 పెండ్లిదిఙ్‌ విజెరె గవ్‌రం సీదెఙ్‌వలె. ఆల్సి మాసిర్‌ రిఎర్‌బా, ఒరెన్‌ మరి ఒరెన్‌ వన్నిఙ్‌ నమ్మిదెఙ్‌ తగ్ని వరిలెకెండ్‌ మండ్రెఙ్‌ వలె, సాని బూలాని వరిఙ్, రంకు బూలాని వరిఙ్‌ దేవుణు తప్‌ఎండ సిక్స సీనాన్. 5 డబ్బుదిఙ్‌ ఆస అమాట్. మిఙి కల్గితి మనిదనితాన్‌ సర్‌ద ఆదు. ఎందనిఙ్‌ ఇహిఙ, దేవుణు వెహ్త మనాన్, “నాను ఎసెఙ్‌బా మిఙి డిఃన్‌ఎ, నాను ఎసెఙ్‌బా మిఙి నెక్సి పొక్‌ఎ”,✡ ఇజి. 6 అందెఙె దయ్‌రమ్‌దాన్‌ వెహ్తెఙ్‌ అట్నాట్, “ప్రబునె నఙి తోడుః. నాను తియెల్‌ ఆఎ. లోకు నఙి ఇని కిదెఙ్‌ అట్‌ఎర్”✡. 7 దేవుణు మాట మిఙి వెహ్సి, మిఙి నడిఃపిసిని వరిఙ్‌ ఎత్తు కిదు. వరి బత్కుదాన్‌ వాతి విజు నెగ్గి దని వందిఙ్‌ ఎత్తు కిదు. వారు నమ్మిత్తి లెకెండ్‌ నమ్మిదు. 8 యేసు క్రీస్తు ఇఏన్, నేండ్రు, ఎలాకాలం ఉండ్రె లెకెండ్‌ మంజినాన్. 9 విజు రకమ్‌కాణి నెస్‌ఇ బోదెఙ వెట సొన్మాట్. దేవుణు దయా దర్మమ్‌దాన్‌ మా మన్సు సత్తు ఆనికాదె నెగెద్. తిండి వందెఙ్‌ మని రూలుఙ లొఙిజి ఆఎద్. అయాకెఙ్‌ లొఙితి వరిఙ్‌ ఇని లాబమ్‌బా రెఎద్. 10 మఙి ఉండ్రి పూజ సీని మాలి పీట మనాద్. దని బాణిఙ్, గుడారమ్‌దు సేవ కిజిని పుజెరిఙ తిండ్రెఙ్‌ అక్కు సిల్లెద్‌. 11 యూదురి రూలు వజ, విజు పుజెరిఙ ముస్కు మని పెరి పుజెరి పాపం వందిఙ్‌ పూజ లెకిండ్ జంతుఙ నల దేవుణు వందిఙ్‌ ఒద్దె కేట ఆతి గదిదు తనాన్. గాని కండ పట్నం వెల్లి సుర్నార్. 12 అందెఙె, యేసుబా పట్నమ్‌ది వెల్‌గు వెల్లి బాద ఆతండ్రె సాతాన్. వన్ని సొంత నల వాక్సి వన్ని లోకురిఙ్‌ పాపం సిలివరి లెకెండ్‌ కిదెఙ్‌ వాండ్రు పట్నమ్‌ది వెల్‌గు వెల్లి బాద ఆతండ్రె సాతాన్. 13 అందెఙె మాటు పట్నం వెల్‌గు వెల్లి వన్ని డగ్రు సొన్సి వాండ్రు లాగె ఆతి సిగుదు వన్నివెట కూడ్నాట్. 14 ఎందనిఙ్‌ ఇహిఙ యా బూమిదు మఙి ఎలాకాలం మని ఉండ్రి పట్నం సిల్లెద్‌. వాదెఙ్‌ మని పట్నం వందిఙ్‌ మాటు ఎద్రు సుడ్ఃజినాట్. 15 అందెఙె, యేసు పేరుదాన్, పూజ లెకెండ్‌ దేవుణుదిఙ్‌ ఎస్తివలెబా పొగిడిఃజినాట్. ఇహిఙ, వాండ్రు ప్రబు ఇజి మా వెయ్‌దాన్‌ ఒపుకొడిఃజిని పూజ సీనాట్. 16 మహి వరి వందెఙ్‌ నెగ్గికెఙ్‌ కిదెఙ్, వరిఙ్‌ సాయం కిదెఙ్‌ పోస్మాట్. ఎందనిఙ్‌ ఇహిఙ, నిని పూజెఙ దేవుణు సర్‌ద ఆనాన్. 17 మీ అతికారిఙ మాటెఙ్‌ వెండ్రు. వరి అతికారమ్‌దిఙ్‌ లొఙిదు, వారు మిఙి జాగర్త సూణార్. ఎందనిఙ్‌ ఇహిఙ వరి పణిదిఙ్‌ దేవుణుదిఙ్‌ లెక్క ఒపజెప్తెఙ్‌ ఇజి వారు నెస్నార్. మీరు వరిఙ్‌ లొఙితిఙ, వారు సర్దదాన్‌ వరి పణిఙ్‌ కినార్. సిలిఙ వారు దుకమ్‌దాన్‌ కినార్. అయాకెఙ్‌ మిఙి నెగికెఙ్, సిఉ. 18 మా వందిఙ్‌ పార్దనం కిదు. మా గర్బం మఙి గదిస్‌ఎండ మన ఇజి మాపు పూర్తి నమ్మిజినాప్. మావు కిజిని దని లొఇ నెగ్రెండ విజు కిదెఙ్‌ కోరిజినాప్. 19 దేవుణు బేగినె నఙి మీ డగ్రు మర్‌జి తలెఙ్‌ మీరు మరి లావు పార్దనం కిదెఙ్‌ ఇజి నాను ముకెలం బతిమాల్జిన.

20-21 దేవుణు మా ప్రబు ఆతి యేసుఙ్‌ సావుదాన్‌ నిక్తాన్. వాండ్రె గొర్రెఙ పెరి గవుడుఎన్. ఎందనిఙ్‌ ఇహిఙ, వాండ్రు వన్ని నల వాక్తాండ్రె సాతాన్. వన్ని నలదాన్‌ వాండ్రు ఎలాకాలం వందిఙ్‌ ఒపుమానం ముద్ర కిత్తాన్‌. లోకురిఙ్‌ సమాదనం సీని దేవుణు, వన్నిఙ్‌ ఇస్టం ఆతికెఙ్‌ కిదెఙ్, మిఙి నెగ్గికెఙ్‌ వాదెఙ్‌ సాయం కిపిన్. యేసు క్రీస్తు సత్తుదాన్, వన్నిఙ్‌ ఇస్టం ఆతికెఙ్‌ విజు మా లొఇ కిపిన్. వన్నిఙ్‌ ఎల్లకాలం గవ్‌రం మనిద్. ఆమెన్. 22 తంబెరిఙాండె, నాను మిఙి ఉండ్రి ఇజ్రి ఉత్రమ్‌నె రాస్త మన. అందెఙె, నాను పణస్తి మాటెఙ్‌ జాగర్త వెండ్రు ఇజి ఉసార్‌ కిబిస్న. 23 మా తంబెరి ఆతి తిమోతి జెలిదాన్‌ డిఃబె ఆతాన్‌ ఇజి మీరు నెస్తెఙ్‌ ఇజి నాను కోరిజిన. వాండ్రు ఇబ్బె బేగి వాతిఙ, మిఙి సుడ్ఃదెఙ్‌ వన్నిఙ్‌బా నా వెట తన. 24 మిఙి నడిఃపిసిని విజెరిఙ్, దేవుణు లోకుర్‌ విజెరిఙ్‌ నాను వెన్‌బాతి లెకెండ్‌ వెహ్తు. ఇటలిదు మని నమ్మిత్తికార్‌ మిఙి వెన్‌బాతి లెకెండ్‌ వెహ్సినార్. 25 దేవుణు దయా దర్మం మీ విజిదెరె వెట మనీద్.

* 0: 1:0 ఏబ్రి 5:4

† 0: 1:0 లేవి 24:5-9

‡ 0: 1:0 నిర్గమ 26:35

§ 0: 1:0 ఏబ్రి 9:4, 1రాజు 6:22

* 0: 1:0 ఏబ్రి 9:27

† 0: 1:0 ఏబ్రి 7:27

‡ 0: 1:0 మత్తయి 27:51

§ 0: 1:0 నిర్గమ 25:10-15

* 0: 1:0 నిర్గమ 25:7

† 0: 1:0 నిర్గమ 25:18-22

‡ 0: 1:0 నిర్గమ 16:14-31

§ 0: 1:0 నిర్గమ 31:18

✡ 1:5 1:5 కీర్తన 2:7.

✡ 1:5 1:5 1సము 7:14; 1దినరు 17:13.

✡ 1:6 1:6 ద్వితీ 32:43.

✡ 1:7 1:7 కీర్తన 104:4.

✡ 1:9 1:9 కీర్తన 45:6,7.

✡ 1:12 1:12 కీర్తన 102:25-27.

✡ 1:13 1:13 కీర్తన 110:1.

✡ 2:8 2:8 కీర్తన 8:4-6.

✡ 2:12 2:12 కీర్తన 22:22.

✡ 2:13 2:13 యెసయ 8:17.

✡ 2:13 2:13 యెసయ 8:18.

* 2:16 2:16 అబ్రహాము తెగాతికార్‌ ఇజి వెహ్సినిక దేవుణు లోకుర్‌ వందిఙె.

✡ 3:11 3:11 కీర్తన 95:7-11.

✡ 3:15 3:15 కీర్తన 95:7,8.

✡ 4:5 4:5 కీర్తన 95:11.

✡ 4:7 4:7 కీర్తన 95:7,8.

✡ 6:14 6:14 ఆది 22:17.

✡ 7:17 7:17 కీర్తన 110:4.

✡ 7:21 7:21 కీర్తన 110:4.

✡ 8:12 8:12 యిర్మీయా 31:31-34.

* 9:13 9:13 ఇబ్బె మయిల ఇజి వెహ్సినిక దేవుణుదిఙ్‌ డగ్రు కిదెఙ్‌ అట్‌ఇ సఙతిఙ్‌, సిల్లిఙ దేవుణు ఎద్రు కల్తి ఆతికెఙ్‌

✡ 9:20 9:20 నిర్గమ 24:8.

✡ 10:7 10:7 కీర్తన 40:6-8.

✡ 10:16 10:16 యిర్మీయా 31:33.

✡ 10:17 10:17 యిర్మీయా 31:34.

✡ 10:30 10:30 ద్వితీ 32:35.

✡ 10:38 10:38 అబ్బకు 2:3,4.

✡ 11:18 11:18 ఆది 21:12.

✡ 12:6 12:6 సామెత 3:11-12.

* 12:12 12:12 దిని అర్దం ఇనిక ఇహిఙ, కస్టమ్‌కు వాని వలె మీరు మనుసు విస్కిఎండ దయ్‌రమ్‌దాన్‌ నిల్‌దు ఇజినె.

† 12:12 12:12 స్రమెఙ్‌ వాని వలె, మన్సు విస్కిఏండ దయ్‌రమ్‌దాన్‌ నిల్సి మండ్రు ఇజినె అర్‌దం.

✡ 12:13 12:13 సామెత 4:26.

‡ 12:17 12:17 మరి ఉండ్రి రకం వెహ్తిఙ, వాండ్రు కిత్తి తప్పు ఒప్పుకొండెఙ్‌ వన్నిఙ్‌ అట్‌ఏండ ఆతాద్‌ ఇజి.

✡ 12:20 12:20 నిర్గమ 19:12,13.

✡ 12:26 12:26 అగ్గయి 2:6.

✡ 12:28 12:28 ద్వితీ 4:24.

✡ 13:5 13:5 ద్వితీ 31:6.

✡ 13:6 13:6 కీర్తన 118:6-7.

యాకోబు

1

2

3

4

5

యాకోబు రాస్తి ఉత్రం

నెల్వకిబిసినిక

యా ఉత్రం రాస్తి యాకోబు ప్రబుఆతి యేసుఙ్‌ తంబెర్‌సి ఆతికాన్‌. యాకోబు యెరుసలేమ్‌దు మన్ని సఙమ్‌ది పెద్దెలిఙ లొఇ ఒరెన్‌. యాక రాస్తి కాలం రమారమి క్రీస్తు సకం 45 దాన్‌ 50 నడిఃమి కాలమ్‌దు రాస్త మనాన్‌. యా ఉత్రమ్‌దు ముకెలమాతిక నమకమ్‌దిఙ్‌ రుజుప్‌ కినికాదె. నమకం నిజమాతికదొ ఆఏదో ఇజి ఎలాగ నెస్తెఙ్‌ ఇజి రాస్త మనాన్‌.

1

1 దేవుణుదిఙ్‌ని, ప్రబు ఆతి యేసు క్రీస్తుఙ్, సేవకినికానాతి యాకోబు, ఆఇ దేసెమ్‌కాఙ్‌ సెద్రితి మని దేవుణు లోకాఙ్‌ విజేరిఙ్‌ రాసిని ఉత్రం. మిఙి విజేరిఙ్‌ వందనమ్‌కు.

మాలెఙ్‌ వానివలె అక్కెఙ్‌ ఓరిస్తెఙ్‌వలె

2-3 నాను ప్రేమిసిని తంబెరిఙండె, నండొ మాలెఙ్‌ వానివలె మీరు సర్‌దదాన్‌ మండ్రు. ఎందనిఙ్‌ ఇహిఙ, మాలెఙ్‌ వానివలె యేసుప్రబు ముస్కు మన్ని నమకం డిఃస్‌ఎండ మహిఙ, మాలెఙ్‌ బిరిస్తెఙ్‌ మిఙి సత్తు మనాద్‌ ఇజి దినివలెహాన్‌ రుజుప్‌ వానాద్. 4 మీరు కిజిని పణిదు డిఃస్‌ఏండ ఓరిసి మండ్రు. అయాలెకెండ్‌ కితిఙ మీరు కస్టం బరిస్నిదన్ని లొఇ పూర్తి ఆతికిదెర్‌ ఆనిదెర్‌. అయావెలె మీ గుణమ్‌దు ఇనికబా తక్కు సిల్లెండ మంజినిదెర్‌. 5 మీ లోఇ ఎయెఙ్‌బా గెణం తక్కు మహిఙ, వాండ్రు దేవుణుదిఙ్‌ లొస్తెఙ్. దేవుణు వన్నిఙ్‌ సీనాన్. ఎందానిఙ్‌ లొసినార్‌ ఇజి కోపం ఆఏండ దేవుణు విజేరిఙ్‌ తక్కు సిల్లెండ సీనాన్‌. 6 గాని, వాండ్రు కండెక్‌బా అనుమానం సిల్లెండ నమకమ్‌దాన్‌ దేవుణుదిఙ్‌ లొస్తెఙ్. ఎందానిఙ్‌ ఇహిఙ అనుమానం ఆనికాన్‌ గాలిదాన్‌ ఎగ్రిని సమ్‌దరమ్‌ది ఉల్కెలెకెండ్‌ తూల్జి అర్ని జోఙ్నివజ ఆనాన్‌. 7-8 అనుమానం ఆనికాన్‌ దేవుణు బాణిఙ్‌ ఇనికబా దొహ్‌క్నాద్‌సు ఇజి ఒడ్ఃబినిక ఆఎద్‌. అనుమానం ఆనికాన్‌ రుండి మన్సుఙ్‌ ఆజి ఇనిదన్ని లొఇబా స్తిరం సిల్లికాన్. 9 దేవుణుదిఙ్‌ నమ్మితి బీదవాండ్రు, దేవుణు వన్నిఙ్‌ పెరికాన్‌ కిత్తిఙ్‌ సర్‌ద ఆజి మండ్రెఙ్. 10 అయావజనె ఆస్తి మనికాన్‌, వన్నిఙ్‌ కల్‌గితిక తక్కు ఆజి ఇజిరికానాతిఙ్‌బా సర్‌ద ఆజి మండ్రెఙ్. ఎందానిఙ్‌ ఇహిఙ ఉండ్రి గడ్డి పూఙు వెటనె రాల్నివజ, ఆస్తి మనికాన్‌ ఆహె ఆన సొనాన్ ఇజి వాండ్రు నెస్నాన్‌. 11 పొద్దు సోసి నండొ ఎండ కిత్తిఙ గడ్డి వహ్న సొనాద్, పూఙు రాల్న సొనాద్. అయ పూఙు సోకు విజు పాడాఃన సొనాద్. అయావజనె గణస్తెఙ్‌ కిని పణిలొఇ ఆస్తి మన్నికాన్‌ సిల్లెండ ఆనాన్లె. 12 మాలెఙ్‌ వానివలె దేవుణు ముస్కు నమకం డిఃస్‌ఎండ అక్కెఙ్‌ బరిస్నికాన్‌ సర్ద ఆనాన్‌. మాలెఙ్‌ విజు బిరిస్తి వెనుక దేవుణుఙ్‌ ప్రేమిస్తివరిఙ్‌ సీనా ఇజి ఒట్టు కిత్తి ఎలాకాలం బత్కిని బత్కు ఇని ఇనాయం దేవుణు సీనాన్‌.

13 తప్పుపణి కిదెఙ్‌ మన్సుద్‌ వాతివెలె, అక్క దేవుణు సిత్తిక ఇజి ఎయెన్‌బా వెహ్నిక ఆఎద్‌. ఎందానిఙ్‌ ఇహిఙ సెఇ దన్నిదటాన్‌ దేవుణు తప్పుపణి కిబిస్తెఙ్‌ అట్‌ఏన్‌. తప్పుపణి కిబిస్తెఙ్‌ దేవుణు ఎయెరి మన్సుదుబా ఆస పుటిస్‌ఎన్‌. 14 గాని ఒరెన్‌ ఒరెన్‌ వన్ని సొంత మన్సుదాన్‌ మన్ని ఆసదాన్‌ మర్‌జి లాగె ఆజి సెఇ పణి కిజినాన్. 15 తప్పుకిదెఙ్‌ మన్ని ఆస ఎలాగ ఇహిఙ అయ్‌లికొడొః పొటాద్‌ పిండెం ఆతిలెకెండె అయాక పిరితివలె ఏరు ఈబాజినాద్‌. అయాలెకెండ్‌ ఒరెన్‌ మన్సుదు సెఇ ఆస నండొ ఆజి పాపం పుట్నాద్‌. పాపం ముద్రితిఙ వన్నిఙ్‌ సావు వాజినాద్‌.

16 నాను ప్రేఇని తంబెరిఙండె, ఎయెర్‌బా మిఙి మోసెం కిఏండ సుడ్ఃదు. 17 నెగ్గికెఙ్‌ విజు, కల్తిసిల్లికెఙ్‌ విజు దేవుణు సీని ఇనాయమ్‌కునె. ఆగసమ్‌దు మన్ని జాయ్‌ విజు వుటిస్తి దేవుణుబాణిఙ్‌ నెగ్గికెఙ్‌ విజు వాజినె. జాయ్‌ సొన్సి నీడః వానాద్‌. గాని దేవుణు మార్‌ఇకాన్‌. 18 నిజమాతి వన్ని మాటదాన్‌ వాండ్రు తీర్మనం కిత్తిలెలెండ్‌ దేవుణు మఙి కొత్త బత్కు సిత్తాన్‌. ఎందానిఙ్‌ ఇహిఙ పుటిస్తి విజు వనకముస్కు దేవుణు మఙి వన్ని వందిఙ్‌ ఎర్లిసి ఇట్తాన్‌.

దేవుణు మాట వెంజి అయ మాటవజ నడిఃదెఙ్‌వలె

19 నాను ప్రేమిసిని తంబెరుఙాండె, యాక నెగ్రెండ వెండ్రు. ఒరెన్‌ ఒరెన్‌ బాగ వెంజి, వెహి వెటనె వర్‌గిఏండ, వెహి వెటనె కోపం ఆఎండ మండ్రెఙ్. 20 ఒరెన్‌ కోపం ఆతిఙ దేవుణుదిఙ్‌ ఇస్టమాతివజ నీతినిజయ్తిదాన్‌ పణి కిదెఙ్‌ అట్‌ఏన్. 21 అందెఙె మన్సుద్‌ నిండ్రితి సెఇకెఙ్‌ విజు డిఃసిసీజి, పిరిజివాని సెఇ అలవాటుఙ్‌ విజు డిఃసిసీజి, మిఙినె తగిసి దేవుణు మీ మన్సుదు ఇట్తి మాటెఙ లొఙిదు. దేవుణు మీ మన్సుదు ఇట్తి ఆ మాటెఙలొఇ, మిఙి గెల్పిస్తెఙ్‌ సత్తు మన్నె.

22 మీరు దేవుణు మాటెఙ్‌ వెండ్రెఙె ఆఎద్‌. దేవుణు మాట వెంజి అయ మాట వజ నడిఃదెఙ్‌బావలె. దేవుణు మాటెఙ్‌ వెంజి అయవజనె నడిఃఏండ మహిఙ మిఙి మీరె మొసెం కిజినిదెర్. 23 దేవుణు మాట వెంజి అయావజ నడిఃఇకాన్‌ అద్దమ్‌దు వన్ని మొకొం సుడ్ఃతి వన్నిలెకెండ్‌ మనాన్. 24 వాండ్రు అద్దమ్‌దు సుడ్ఃజి మర్‌జి సొహి వెటనె వన్ని మొకొం, ఎలాగ మర్తికదొ ఇజి పోసినాన్. 25 దేవుణు వెహ్తి పూర్తి ఆతి రూలుఙ్ లోకాఙ్‌ పాపమ్‌దాన్‌ డిఃస్పిస్నాద్‌లె. ఒరెన్‌ లోకు దేవుణు వెహ్తి అయ మాటెఙ్‌ విజు నెగ్రెండ సద్‌వీజి బాన్‌ మనికెఙ్‌ పోస్‌ఏండ అయావజనె వన్ని బత్కుదు నడిఃతిఙ, వాండ్రు కిని విజు పణిఙలొఇ దేవుణు వన్నిఙ్‌ దీవిస్నాన్.

26 ఎయెన్‌బా, నఙి దేవుణు ముస్కు నండొ బక్తి మనాద్‌ ఇజి వెహ్సి వెనుక, వన్ని నాలిక అడ్డు సిల్లెండ వర్‌గితిఙ వన్నిఙ్‌ మన్నిబక్తి విలువ సిల్లికాద్‌. వన్నిఙ్‌ వాండ్రె మొసెం కిబె ఆజినాన్. 27 మా బుబ్బాతి దేవుణు సుడ్ఃతిఙ నిజమాతి బక్తి ఇనిక ఇహిఙ, యాయ బుబ్బార్‌ సిల్లి కొడొఃరిఙ్, ముండ మణిసి ఆతి అయ్‌లికొడొఃకాఙ్‌ వరి కస్టమ్‌దు సాయం కిదెఙ్, దేవుణుదిఙ్‌ పడిఃఇ వనకలొఇ కూడ్ఃఏండ మండ్రెఙ్‌ ఇకాదె నిజమాతి బక్తి.

2

విజేరిఙ్‌ ఉండ్రెలెకెండ్‌ సుడ్ఃదెఙ్‌వలె

1 నాను ప్రేమిసిని తంబెరిఙండె, గొప్ప జాయ్‌దాన్‌ నిండ్రితి సోకు మన్ని ప్రబువాతి యేసుక్రీస్తుఙ్‌ నమ్మిత్తి మీరు, లోకాఙ్‌ నడిఃమి తేడ తోరిస్మాట్‌. 2-4 ఎలాగ ఇహిఙ బఙారం బొందు ఇట్‌కిజి, నండొ దరది సొక్కెఙ్‌ పొర్‌పాజి ఒరెన్, మరి ఒరెన్‌ బీదవాండ్రు, మీరు పార్దనం కినిబాన్‌ యా రిఎర్‌ వాతార్‌ ఇహిఙ, నెగ్గి సొక్క పొర్‌పాజి వాతివన్నిఙ్‌ మర్యాద సీజి అయ బీదవన్నివెట, “నీను అబ్బె నిల్‌అ, సిల్లిఙ నా కాల్కు డగ్రు ఇబ్బె అడిగి బస్‌అ”, ఇజి వెహ్తిఙ, మీరు బీదవన్నిఙ్‌ ఆస్తిమన్ని వన్నిఙ్‌ ఎర్లిస్తిలెకెండ్‌ మంజినాద్‌. ఈహు మీరు మీ మన్సుదు మన్ని సెఇ ఉదెసమ్‌దాన్‌ లోకాఙ్‌ తీర్‌పు కిజినిదెర్‌. 5 నాను ప్రేమిసిని తంబెరిఙండె, మీరు నెగ్రెండ వెండ్రు. యా లోకమ్‌ది బీదవారు దేవుణు ముస్కు ఇడ్తి నమకం వందిఙ్‌ ఆస్తి మన్నికారాదెఙ్‌ దేవుణు వరిఙ్‌ ఏర్‌పాటు కితాన్. దేవుణుదిఙ్‌ ప్రేమిసిని వరిఙ్‌ సీనా ఇజి ఒట్టు కిత్తి దేవుణు రాజ్యం దేవుణు వరిఙ్‌ సీనాన్. 6 గాని మీరు బీదవరిఙ్‌ సిగు కిజినిదెర్. మిఙి మాలెఙ్‌ కినికార్‌ ఆస్తిమన్నికారె గదె. మిఙి కోర్‌టుదు లాగ్‌జి ఒనికార్‌ వారె గదె. 7 మీరు అసిని యేసుక్రీస్తు నెగ్గి పేరు, వీరె దూసిసినార్‌గదె.

8 దేవుణు మాటదు మన్ని ముకెలమాతి రూలు ఇనిక ఇహిఙ, నీను నిఙి ప్రేమిసిని లెకెండ్‌ మహివరిఙ్‌బా ప్రేమిస్‌అ✡ ఇజి ఆహు కిత్తిఙ మీరు బాగ నడిఃసినిదెర్‌. 9 గాని మీరు విజేరిఙ్‌ ఉండ్రె లెకెండ్‌ సుడ్ఃఎండ మహిఙ పాపం కిజినిదెర్. దేవుణు సిత్తి రూలు మీరు తప్తిదెర్‌ ఇజి తీర్పు వాజినాద్. 10 ఎయెరుబా దేవుణు రూలుఙ విజు వన్కాఙ్‌ లొఙిజి ఉండ్రి రూలు తప్తిఙ విజు రూలుఙ్‌ తప్తిలెకెండె. 11 మీరు రంకు బూలానిక ఆఏద్‌ ఇజి రూలు మనాద్‌. లోకాఙ్‌ సప్నిక ఆఏద్‌ ఇజిబా రూలు మనాద్‌. మీరు రంకు బూలాఇదెర్‌ గాని లోకాఙ్‌ సప్తిఙ విజు రూలుఙ్‌ తప్తిలెకెండె. 12 లోకాఙ్‌ విడుఃదల సీని రూలుదాన్‌ దేవుణు మిఙి తీర్‌పు కినాన్‌లె. అందెఙె సరి ఆతి మాట వర్గిదు, ఆహె నడిఃదు. 13 ఎందానిఙ్‌ ఇహిఙ, కనికారం తోరిస్‌ఇ వన్నిఙ్‌ కనికారం సిల్లి తీర్‌పు వానాద్‌. గాని దేవుణు తీర్‌పుకినివలె కనికారం తోరిస్తి వన్ని ముస్కు దేవుణు కనికారమ్‌నె గెలిస్నాద్లే. వన్నిఙ్‌ తీర్పు రెఏద్‌. ఎందానిఙ్‌ ఇహిఙ దేవుణు తీర్పు కిదెఙ్‌ తయార్‌ ఆతిఙ్‌బా వన్ని కనికారం తీర్పుదిఙ్‌ ఇంక పెరిక.

నెగ్గి పణిని నమకం

14 నా తంబెరిఙండె, ఒరెన్‌ దేవుణు ముస్కు నమకం మనాద్‌ ఇజి వెహ్సి నమ్మకమ్‌దిఙ్‌ తగ్నివజ పణి కిఏండ మహిఙ వన్నిఙ్‌ లాబం సిల్లెద్‌. నన్ని నమకం వన్నిఙ్‌ గెల్పిస్‌ఏద్. 15-16 ఉండ్రి వేల ఒరెన్‌ తంబెరి గాని తఙిసి గాని సరి ఆతి సొక్కపాతెఙ్‌ సిల్లెండ, తిండి సిల్లెండ మహివలె వరిఙ్‌ కావాలిస్తి వనకాఙ్‌ వందిఙ్‌ ఇని సాయం కిఏండ, “ఏలు సొన్‌అ, సిసు కాయ్‌జి నెగ్రెండ ఉణిజి మన్‌అ”, ఇజి వెహ్తిఙ ఇని లాబంబా సిల్లెద్‌. 17 అయావజనె నమకమ్‌దిఙ్‌ తగితి పణి కిఏండ, నమకం ఉండ్రె మహిఙ అయ నమకమ్‌దాన్‌ ఇని లాబం సిల్లెద్‌. 18 గాని మీరు ఒప్పుకొడ్‌ఇదెర్‌సు. ఒరెన్‌ వన్నిఙ్‌ దేవుణు ముస్కు నమకం మనాద్ ఇజి వెహ్సినిదెర్‌సు, మరి ఒరెన్‌ వన్నిఙ్‌ నెగ్గి పణిఙ్‌ మన్నె. గాని నెగ్గి పణిఙ్‌ కిఏండ మిఙి నమకం మనాద్‌ ఇజి ఎలాగ మీరు తోరిస్నిదెర్‌ ఇజి నాను వెన్‌బాజిన. నాను నా నెగ్గి పణిఙాణ్‌ నా నమకం తోరిస్న. 19 దేవుణు ఒరెండ్రె ఇజి నీను నమ్మిజిని. ఆహె నమ్మిదెఙ్‌ నెగ్గెదె. దెయమ్‌కుబా ఆహె నమ్మిజి తియెలాజి వణక్సినె. 20 బుద్ది సిల్లికి, నిఙి నమకం మనాద్‌ ఇజి తోరిసిని నెగ్గి పణిఙ్‌ సిల్లు ఇహిఙ అయ నమకం పణిదిఙ్‌ రెఇక ఇజి నీను నెస్‌ఇదా? 21 మా అనిగొగొ ఆతి అబ్రహాం, వన్ని మరిసి ఆతి ఇస్సాకుఙ్‌ పూజ కిదెఙ్‌ పూజ బసాదు ఒత్తివలె, వాండ్రు కిత్తి పణిదాన్‌ నీతి నిజయ్తి మన్నికాన్‌ ఇజి దేవుణు వన్నిఙ్‌ ఇడ్తాన్‌. 22 సుడ్ఃదు, వన్ని నమకమ్‌ని, వాండ్రు కిత్తి పణి రుండిబా కూడ్‌జి వన్ని నమకం పూర్తి ఆతాద్‌. 23 “అబ్రహాం దేవుణుదిఙ్‌ నమ్మితాన్. అందెఙె దేవుణు వన్నిఙ్‌ నీతినిజయ్తి మన్నికాన్‌ ఇజి ఒప్పుకొటాన్”, ఇజి దేవుణు మాటదు రాస్తి మాట ఆహె జర్‌గితాద్. మరి దేవుణు కూలాయెన్‌ ఇజి పేరు వన్నిఙ్‌ వాతాద్. 24 ఎయెన్‌బా దేవుణు ముస్కు మన్ని నమకం ఉండ్రెదానె ఆఏద్‌, నెగ్గి పణిఙాణ్‌బా నీతినిజయ్తికాన్‌ ఇజి దేవుణు ఇడ్నాన్‌ ఇజి మీరు నెసినిదెర్‌. 25 అయావజనె సాని బూలానికాద్‌ ఆతి రాహాబుబా పట్నమ్‌దిఙ్‌ సడిః సిల్లెండ సుడ్ఃదెఙ్‌ వాతి వరిఙ్‌ దన్ని ఇండ్రొ బాడ్డి సీజి ఆఇ సరి దాన్‌ పోక్తాద్. అది కిత్తి నెగ్గి పణిదాన్‌ నీతినిజయ్తికాద్‌ ఇజి దేవుణు ఇడ్తాన్‌. 26 పాణం సిల్లి ఒడొఃల్‌ సాతికదె. అయావజనె నెగ్గి పణి సిల్లి నమకం సాతి వజనె.

3

నాలికదిఙ్‌ అడ్డు కిదెఙ్‌

1 నాను ప్రేమిసిని తంబెరిఙండె, మీ లొఇ నండొండార్‌ బోద వెహ్నికిదెర్‌ ఆమాట్. ఎందానిఙ్‌ ఇహిఙ, బోదిసినికార్‌ ఆతి మిఙి దేవుణు గటిఙ్‌ ఆతి తీర్పు సీనాన్‌ ఇజి మీరు నెసినిదెర్‌.

2 మాటు విజేటె నండొ పణిలొఇ తప్సి సొన్సినాట్. గాని ఎయెన్‌బా వాండ్రు వెహ్ని మాటెఙ లొఇ ఎసెఙ్‌బా తప్‌ఏండాతిఙ వాండ్రు పూర్తి ఆతికాన్‌, ఇని తపు సిలికాన్. వాండ్రు వన్ని ఒడొఃల్‌ మన్సు విజు అణసె ఆజి మండ్రెఙ్‌ అట్నాన్.

3 గుర్రమ్‌ది వెయ్‌దు కలెం* ఇట్తిఙ అక్క లొఙిజినాద్‌. అయ ఇజిరి కలెమ్‌దానె మఙి ఇస్టమాతి బాడ్డిదు దన్నిఙ్‌ మహ్తెఙ్‌ ఆనాద్‌. 4 సిల్లిఙ ఉండ్రి ఓడఃదిఙ్‌ సుడ్ఃదు. అక్క ఎసొ పెరిక ఆతిఙ్‌బా, పెరి గాలిదాన్‌ సొనికెఙ్‌ ఆతిఙ్‌బా, ఓడఃదు మన్ని సుకాని ఇని ఇజిరి మరదాన్‌ ఓడః నడిఃపిసినికాన్‌, వన్నిఙ్‌ ఇస్టమాతి బాడ్డిదు ఒసినాన్. 5 అయాలెకెండ్‌ నాలికబా ఇజిరిక ఆతిఙ్‌బా అక్క గొప్ప వనక వందిఙ్‌ పొఙిజి వర్‌గిజినాద్‌ ఎస్సొ ఇజిరి సిసు ఆతిఙ్‌బా పెరి గొరొన్‌ది మరెకాఙ్‌ విజు సుర్నపొక్నాద్‌. 6 నాలికబా ఉండ్రి సిసు లెకెండె. ఒడొఃల్‌దు మన్ని వనకలొఇ అక్క పూర్తి సెఇక. అక్క ఒరెన్‌ వన్నిఙ్‌ పూర్తి సెఎణ్‌ కిజినాద్‌. నరకమ్‌దానె వాతి సిసు నాలికాదు కసి వన్ని బత్కు విజు నాసనం కిజినాద్‌. 7 విజు రకమ్‌కాణి జంతుఙ, ఆగసమ్‌దు మన్ని పొటిఙ, సరాస్‍కాఙ్, ఏరు లొఇ మన్ని విజు మొయెఙ, లొఙిస్తెఙ్‌ లోకు అట్నాన్. 8 గాని ఎయెర్‌బా నాలికదిఙ్‌ లొఙిస్తెఙ్‌ అట్‌ఏర్. అది పూర్తి సెఇక. దనిఙ్‌ అడ్డు కిదెఙ్‌ ఎయెర్‌ అట్‌ఏర్. సావుదిఙ్‌ తగితి విసం తసినాద్. 9 యా నాలికదానె బుబ్బాతి దేవుణుదిఙ్‌ స్తుతి కిజినాట్‌. యా నాలికదానె దేవుణు మూర్తి లెకెండ్‌ పుటిస్తి లోకాఙ్‌ సయిప్‌ సీజినాట్‌. 10 ఉండ్రె వెయుదానె నెగ్గి మాటఙ్‌, సయిప్‌ సీని మాటెఙ్‌ వాజినాద్. నా తంబెరిఙాండె, మీరు ఆహె మంజినిక ఆఏద్‌. 11 ఉండ్రె ఊటదానె నెగ్గి ఏరుని సెఇ ఏరు రెఉ.† 12 బొడె మరాతు ఒలివ పట్కు అస్‌ఉ. ద్రాక్స తివాద్‌ బొడె పట్కు రెఉ. అయావజనె సోరు ఏరు సోని ఊటదాన్‌ నెగ్గి ఏరు రెఉ.

రుండి రకమ్‌కాణి గెణమ్‌కు

13 మీ లొఇ గెణం తెలివి మన్నికాన్‌ మహిఙ, అక్క వన్ని నెగ్గి బత్కుదాన్‌ రుజుప్‌ కిదెఙ్. గెణమ్‌దాన్, లొఙిజి మంజిని గుణం వానాద్. నఙి గెణం తెలివి మనాద్‌ ఇజి లొఙిజి మంజిని గుణమ్‌దాన్‌ వాండ్రు కిని పణి లొఇ తోరిసిన్‌. 14 గాని మీ మన్సుదు నండొ పగ, గోస, మీ వందిఙ్‌ మన్ని మన్సు ఇడ్ఃతిఙ మీ గెణం వందిఙ్‌ పొఙిదెఙ్‌ ఆఏద్‌. మీ గెణం వందిఙ్‌ వెహ్నిక నిజం ఆఏద్‌. 15 నన్ని బుద్ది దేవుణు సిత్తిక ఆఏద్‌. అక యా లోకమ్‌దాన్, లోకు బుద్దిదాన్, సయ్‌తానుబాణిఙ్‌ వాతి గెణమె. 16 ఎంబె గోస, మీ వందిఙె మని మన్సు మనాదొ, అబ్బె టంటెఙ్‌, విజు రకమ్‌కాణి పాపమ్‌కు మంజినె. 17 గాని దేవుణుబాణిఙ్‌ వాని గెణం కల్తి సిల్లిక. అయ గెణం మన్నికార్‌ సమదనమ్‌దాన్‌, సార్లిదాన్‌, విజేరెవెట కూడ్ఃజి, లొఙిజి మంజిని బుద్దిదాన్‌, కనికారమ్‌దాన్‌, నెగ్గి పణిఙాణ్‌, విజేరిఙ్‌ ఉండ్రెలెకెండ్‌ సుడ్ఃజి, నిజమ్‌దాన్‌ పణి కినార్‌. 18 నమదనం కినికార్‌ సమదనం విత్సి, నీతి నిజయ్తి ఇని పంట కొయ్‌నార్.

4

దేవుణుదిఙ్‌ లొఙిదు

1 మీ లొఇ జటిఙ్‌ ఆదెఙ్‌, పోట్లాడ్ఃదెఙ్‌ బుద్ది మనాద్. సుకం ముస్కు మండ్రెఙ్‌ ఇజి మీ మన్సుదు మన్ని ఆసదానె నన్ని బుద్ది వాజినాద్. 2 మీరు ఇనికెఙొ దొహ్‌క్నద్‌ ఇజి ఆస ఆజినిదెర్‌ గాని అకెఙ్‌ మిఙి దొహ్క్‌ఏండ ఆజినె. అయావలె మీరు సప్నిదెర్. ఇతాహ వరిది ఆస ఆనిదెర్‌ గాని దొహ్‌కిస్తెఙ్‌ అట్‌ఇదెర్. మీరు టంటెఙ్‌ ఆజి పోట్లాడ్ఃజినిదెర్. మిఙి కావాల్‌స్తిక ఎందానిఙ్‌ దొహ్‌క్‌ఏద్‌ ఇహిఙ, మీరు దేవుణుదిఙ్‌ లొస్‌ఇదెర్. 3 మీరు లొస్నివలె మిఙి దొహ్‌క్‌ఏద్. ఎందానిఙ్‌ ఇహిఙ మీరు సెఇ ఉదెసమ్‌దాన్‌ లొస్నిదెర్. సుకం ముస్కు మండ్రెఙ్‌ ఇజి మీరు లొస్నిదెర్. 4 మీరు దేవుణుదిఙ్‌ డిఃసి సొహికిదెర్. యా లోకమ్‌దిఙ్‌ ప్రేమిస్తికాన్‌ దేవుణుదిఙ్‌ విరోదమాతికాన్‌ ఇజి మీరు నెస్‌ఇదెరా? యా లోకమ్‌దిఙ్‌ కూల తొహ్తికాన్‌ దేవుణుదిఙ్‌ పడిఃఇకాన్‌ ఆనాన్. 5 దేవుణు మా లొఇ ఇడ్తి ఆత్మ, మా వందిఙ్‌ నండొ ఆస ఆజినాన్‌ ఇజి దేవుణు మాటదు మనాద్. అయ మాట నిజం ఇజి మీరు నెసినిదెర్‌. 6 గాని దేవుణు సత్తుదాన్‌ కూడిఃతి దయాదర్మం మీరు ఆస ఆని దన్నిఙ్‌ ఇంక నండొ సీజినాన్‌. అందెఙె “గర్ర ఆని వరిఙ్‌ దేవుణు ఎద్రిసినాన్‌. గాని తగె ఆతి మన్ని వరిఙ్‌ దయాదర్మం సీజినాన్‌”, ఇజి దేవుణు మాటదు వెహ్సినాద్‌. 7 అందెఙె మీరు దేవుణుదిఙ్‌ లొఙిదు. సయ్‌తాన్‌దిఙ్‌ ఎద్రిస్తు. అయావలె సయ్‌తాన్‌ మీబాణిఙ్‌ ఉహ్‌క్న సొనాన్‌. 8 మీరు దేవుణు డగ్రు రద్దు. అయావలె మీ డగ్రు రద్దు. అయావలె దేవుణు మీ డగ్రు వానాన్‌. మీరు కిని పణిఙ లొఇ ఇని తప్పుబా మన్‌ఏండ మండ్రెఙ్‌, పాపం పణిఙ్‌ విజు డిఃసిసీదు. దేవుణుదిఙ్, లోకమ్‌దిఙ్, ప్రేమిసిని రుండి మన్సు డిఃసిసీజి, దేవుణుదిఙ్‌ ప్రేమిసిని ఉండ్రె మన్సు ఆజి మండ్రు. 9 మీ పాపం వందిఙ్‌ ఒడ్ఃబిజి దుకం ఆజి నండొ అడఃబాదు. మీరు సిక్నిక డిఃసి, అడఃబాదు. మీరు సర్‌ద డిఃసి, దుకం ఆదు. 10 దేవుణు ముఙాల మీరు తగిజి మండ్రు. అయావలె దేవుణు మిఙి గవ్‌రం సీనాన్‌. 11 నాను ప్రేమిసిని తంబెరిఙాండె, ఒరెన్‌ ముస్కు ఒరెన్‌ విరోదం వర్‌గిమాట్. మరి ఒరెన్‌ వన్నిఙ్‌ పడిఃఇక వెహ్నికాన్‌, మరి ఒరెన్‌ వన్నిఙ్‌ తీర్పు కినికాన్‌. దేవుణు వెహ్తి రూలుదిఙ్‌ విరోదం ఆజినాండ్రె దేవుణు సిత్తి రూలుదిఙ్‌ వాండ్రు నెక్సిపొక్సినాన్‌. మీరు దేవుణు రూలుఙ్‌ నెక్సిపొక్తిఙ మీరు దేవుణు రూలుదిఙ్‌ లొబడ్ఃఇదెర్‌. గాని దేవుణు రూలుఙ్‌ సరిఆతికెఙొ, ఆఏదొ ఇజి మీరు తీర్‌పు తీరిసినికార్‌ ఆనిదెర్‌. 12 విజు రూలుఙ్‌ సీనికాన్‌ దేవుణునె. విజేరిఙ్‌ తీర్‌పు సీనికాన్‌ దేవుణునె. ఒరెన్‌ వన్నిఙ్‌ గెల్పిస్తెఙ్‌ వాండ్రు అట్నాన్‌. ఒరెన్‌ వన్నిఙ్‌ నాసనం కిదెఙ్‌ వాండ్రు అట్నాన్‌. పడఃకాతి వన్నిఙ్‌ తీర్‌పు సీదెఙ్‌ నీను ఎయి?

మర్‌స రోజు వందిఙ్‌ పొఙిదెఙ్‌ ఆఏద్‌

13 నాను వెహ్నిక నెగ్రెండ వెండ్రు. మీ లొఇ సెగొండార్‌ ఈహు వెహ్నార్, “నేండ్రు సిల్లె, విగెహిఙ్‌ ఎంబె ఎంబె ఉండ్రి పట్నం సొన్సి, అబ్బె ఉండ్రి ఏంటు మంజి బేరం కిజి నండొ డబ్బు గణస్న”. 14 అహిఙ, విగెహిఙ్‌ నీ బత్కుదు ఇనిక వానాదొ నిఙి తెలిఏద్. నీ బత్కు సణెం తోరె ఆజి సణెమ్‌దిఙె మాయ ఆని ఆవిరి నన్నిక. 15 అందెఙె మీరు ఈహు వెహ్తెఙ్‌, “దేవుణుదిఙ్‌ ఇస్టం మహిఙ మాపు బత్కినాప్, అక్క కినాప్, ఇక్క కినాప్”. 16 గాని మీరు గర్ర ఆజినిదెర్. మీరు మీ వందిఙె పొఙిజినిదెర్‌. ఇక్క విజు తప్పు. 17 ఎయెర్‌బా సరిఆతి పణి ఎమేణిక ఇజి నెసి, అయాలెకెండ్‌ కిఏండ మహిఙ వాండ్రు పాపం కిజినాన్.

5

ఆస్తి మన్నికార్‌ జాగర్త మండ్రు

1 ఆస్తి మన్నికార్‌ నాను వెహ్నిక వెండ్రు. మిఙి వాని గొప కస్టమ్‌క వందిఙ్‌ దుకమ్‌దాన్‌ నండొ అడఃబాదు. 2 మీ ఆస్తి విజు పాడాఃన సొనాద్లె. మీ పాతెఙ్‌ విజు సెద తినెలె. 3 మీ బఙారం, వెండిదిఙ్‌ కరి తినాద్లె. దేవుణు తీర్పు కినివలె ఆ కరి నీ ముస్కు రుజుప్‌ మంజి సిసువజ మిఙి నాసనం కినాద్లె. మీరు గణస్తి ఆస్తి విజు, దేవుణు తీర్పు కిని రోజు వందిఙ్‌ కుంబ కిజినిదెర్. 4 సుడ్ఃదు, మీ బూమిదు పణి కిత్తివరిఙ్‌ కూలి డబ్బు సిఇతిదెర్. అయా కూలిడబ్బు మీ ఎద్రు మొరొ ఆజినె. మీ పంట కొయ్తివరి మొరొ గొప్ప సత్తు మన్ని దేవుణుబాన్‌ సొహాద్‌. 5 మీరు యా లోకమ్‌దు మహివలె సుకం ముస్కు మంజి సర్‌దదాన్‌ బత్కితిదెర్. కొయ్‌దెఙ్‌ బలస్తి మన్ని కోడ్డిలెకెండ్‌ కడెఃవెరి దినమ్‌కాఙ్‌ వాని మీ నాసనమ్‌ వందిఙ్‌ మీ మన్సు బలిసి వాతాద్‌. 6 తప్పు కిఇ వరిఙ్‌ తప్పు కిత్తికార్‌ ఇజి నేరం మొప్సి, వరిముస్కు తీర్పు తపిసి సప్తిదెర్‌. మిఙి ఎద్రిస్తెఙ్‌ వారు అట్‌ఎతార్‌.

కస్టమ్‌దు ఓరిసి మండ్రు

7 అందెఙె, నా తంబెరిఙాండె, ప్రబు ఆతి యేసు క్రిస్తు వాని దాక వన్నివందిఙ్‌ ఓరిసి మండ్రు. సుడ్ఃదు, ఒరెన్‌ రెయ్తు వాండ్రు గొప్ప విలువాతి వన్ని బూమి పంట బూమిపంట వానేండ ఎస్సొ కాలం కాన మంజినాన్. ముఙాల్‌ పిరుదిఙ్, కడిఃవేరి పిరుదిఙ్‌ వాండ్రు కాన మంజినాన్. 8 అయావజనె మీరుబా ఓరిసి మండ్రు. మీ మన్సు కద్లిఏండ ఇడ్ఃదు. ప్రబు ఆతి యేసు క్రిస్తు వాని రోజు డగ్రు ఆతాద్. 9 నాను ప్రేమిసిని తంబెరిఙాండె, దేవుణు మిఙి తీర్‌పు కిఏండ మండ్రెఙ్‌ ఇహిఙ ఒరెన్‌ ముస్కు ఒరెన్‌ మొరొ ఆమాట్. ఎందానిఙ్‌ ఇహిఙ దేవుణు మిఙి తీర్‌పు సీనాన్లె. తీర్‌పు కినికాన్‌ డగ్రునె మనాన్. 10 దేవుణు మాట వెహ్తి ప్రవక్తరు ఎలాగ మహార్‌ ఇజి సుడ్ఃదు. వరిఙ్‌ నండొ మాలెఙ్‌ కిత్తిఙ్‌బా వారు అక్కెఙ్‌ బరిస్తార్‌. 11 నమకం డిఃస్‌ఏండ బరిసి మహికార్‌ సర్ద ఆనికార్‌ ఇజి మాప్‌ వెహ్సినాప్‌ ఇజి మీరు నెసినిదెర్‌. యోబు, కస్టమ్‌కు వాతివలె ఓరిస్తిఙ్‌ దేవుణు ఎలాగ వన్ని ఉదెసమ్‌కు పూర్తి కిత్తాన్‌ ఇజి మీరు వెహిదెర్‌. ఎందానిఙ్‌ ఇహిఙ దేవుణు నండొ కనికారం, దయ మన్నికాన్‌. 12 ముకెలమాతి ఉండ్రి మాట ఇనిక ఇహిఙ మీరు ఆగసం తోడు గాని, బూమి తోడు గాని, మరి ఇనిదన్ని తోడుబా గాని అసి ప్రమాణం కినిక ఆఏద్‌. మీ మాట ఒఓ ఇహిఙ ఒఓ ఇజి, ఆఏద్‌‌ ఇహిఙ ఆఏద్‌‌ ఇజి మండ్రెఙ్. ఆహె మహిఙ దేవుణు తీర్‌పు సీనివెలె మిఙి సిక్స రెఏద్.

నమకమ్‌దాన్‌ కూడిఃతి పార్దనం

13 మీ లొఇ ఎయెఙ్‌బా మాలెఙ్‌ వాతిఙ వాండ్రు దేవుణుదిఙ్‌ పార్దనం కిదెఙ్. మీ లొఇ ఎయెఙ్‌బా సర్‌దదాన్‌ మహిఙ దేవుణు వందిఙ్‌ పాటెఙ్‌ పార్‌దెఙ్. 14 మీ లొఇ ఎయెఙ్‌బా జబ్బు మహిఙ వాండ్రు సఙం పెద్దెల్‌ఙ కూక్తెఙ్. వారు ప్రబు పేరుదాన్‌ నూనె రాసి వన్ని వందిఙ్‌ పార్దనం కిదెఙ్. 15 నమకమాతి పార్దనం ఆ జబ్బుది వన్నిఙ్‌ నెగెండ్‌ కినాద్. దేవుణు వన్నిఙ్‌ నిక్నాన్. వన్ని పాపమ్‌కు దేవుణు సెమిస్నాన్‌. 16 అందెఙె మీరు నెగెండ్‌ ఆనివందిఙ్‌ ఒరెన్‌, పాపమ్‌కు మరి ఒరెన్‌ వన్నిఙ్‌ ఒప్పుకొడిఃజి, ఒరెన్‌, మరి ఒరెన్‌ వందిఙ్‌ పార్దనం కిదు. నీతి నిజయ్తి వాండ్రు కిని పార్దననమ్‌దిఙ్‌ గొప్ప సత్తు మనాద్.

17 ఏలియ ప్రవక్త మానన్ని లోకునె. వాండ్రు బూమి ముస్కు పిరు రమ ఇజి గటిఙ పార్దనం కితిఙ్, మూండ్రి పంటెఙ్‌ ఆరు నెలెఙ్‌ దాక బూమి ముస్కు పిరు రెఏతాద్. 18 ఏలియ మరి పార్దనం కితిఙ్‌ ఆగసం పిరు సిత్తాద్. పిరు సిత్తిఙ్‌ బూమి పంట సిత్తాద్. 19 నా తంబెరిఙాండె, మీరు యాక నెస్తు. మీ లొఇ ఎయెన్‌బా నిజమాతి సరి తప్తిఙ, వన్నిఙ్‌ మరి ఒరెన్‌ నిజమాతి సరిదు తత్తెఙె. 20 అహు కితిఙ పాపం కిత్తిఙ్‌ వాతి సావుదాన్‌, వన్ని ఆత్మదిఙ్‌ తప్రిస్నాన్. దేవుణు వన్ని పాపమ్‌కాఙ్‌ విజు సెమిస్నాన్.

✡ 2:8 2:8 లేవి 19:18.

* 3:3 3:3 గుర్రం వెయ్‌దు ఇడ్ని ఇజిరి సెక్క ముక్క అక్క గుర్రం వెయ్‌దు మహిఙానె దన్నిఙ్‌ నడిఃపిస్తఙ్‌ ఆనాద్‌.

† 3:11 3:11 బూమిలొఇహాన్‌ నెగ్గి ఏరుని సెఇ ఏరు వానె. బానె సెఇ ఏరునె వానె. తియాఙ్‌ ఆఉ. సోరు మన్నికాదె.

1పేతురు

1

2

3

4

5

పేతురు రాస్తి మొదొహి ఉత్రం

నెల్వ కిబిసినిక

యా ఉత్రం రాస్తికాన్‌ యేసుప్రబుఙ్‌ అపొస్తుడు ఆతి పేతురు. రమారమి క్రీస్తు సెకం 60 దు యా ఉత్రం రాస్తాన్‌. అయా కాలమ్‌దు ఆసియాదు బానె బత్కిజి మహి క్రీస్తు లోకాఙ్‌ మాలెఙ్‌ వాజి మహె. ఏలుబడిః కిని రాజుర్‌ క్రీస్తు లోకాఙ్‌ వరి నమకం వందిఙ్‌ హిమ్‌స కిత్తార్‌. వరిఙ్‌ దయ్‌రం కిబిస్తెఙ్‌ యా ఉత్రం రాస్తాన్‌. ముకెలమాతి మాటెఙ్‌ ఇహిఙ, కస్టమ్‌కు వానివలె ఓరిసి మండ్రెఙ్‌, అతికారి లోకాఙ్‌ లొఙిజి మండ్రెఙ్‌, దేవుణు వందిఙ్‌ బత్కిదెఙ్‌ ఇహిఙ ఎలాగ నినికెఙె.

1

1 యేసు క్రీస్తుఙ్‌ అపొస్తుడు ఆతి పేతురు రాసిని ఉత్రం. పొంతు, గలతీయ, కపదొకియ, ఆసియ, బితునియ ఇని దేసమ్‌కాణ్‌ సెద్రితి మని ఆఇ దేసెమ్‌ది వరి లెకెండ్‌ మనివరిఙ్, ఎయెర్‌ ఇహిఙ దేవుణు వన్ని వందిఙ్‌ ఏర్‌పాటు కితి వరిఙ్‌ రాసిన. 2 బుబ్బాతి దేవుణు మిఙి ఎర్లిస్తెఙె ఇజి ఒడ్ఃబితాండ్రె వన్ని వందిఙ్‌ మిఙి ఎర్లిస్తాన్. యేసు క్రీస్తుఙ్‌ లొఙిజి వన్ని నలదాన్‌ నొరె ఆజి సుబరం ఆజి మండ్రెఙ్‌ దేవుణు ఆత్మ మిఙి కేట కిత మనాన్. మిఙి దేవుణు దయా దర్మం, నిపాతి నిండ్రిజి మనీద్.

ఎలాకాలం ఎద్రు సుడ్ఃజి మండ్రెఙ్‌.

3-4 మాటు దేవుణుదిఙ్‌ నండొ పొగిడిఃనాట్. వాండ్రె, మా ప్రబు ఆతి యేసుక్రీస్తుఙ్‌ బుబ్బ. దేవుణు గొప్ప కనికారమ్‌దాన్‌ మఙి కొత్త బత్కు సితాన్. ఎలాగ ఇహిఙ, యేసు ప్రబుఙ్‌ సాతి వరి లొఇహాన్‌‌ నిక్తాన్. నిక్తిఙ్‌ ఎల్లకాలం ఎద్రు సుడ్ఃజి మండ్రెఙ్‌ కొత్త బత్కు మఙి సితాన్. అక్కదె ఆఏండ మఙి ఉండ్రి అక్కు సితాన్. అక్క పాడాఃజి సొన్‌ఇక, పూర్తి నెగ్గిక. ఎల్లకాలం మంజినిక. అక్క పరలోకమ్‌దు మీ వందిఙ్‌ ఇట్తా మనాన్. 5 మీరు దేవుణుదిఙ్‌ నమ్మితిఙ్‌ దేవుణు వన్ని గొప్ప సత్తుదాన్‌ మిఙి కాప్‌కిజి ఇడ్నాన్. కడెఃవెరి రోస్కాణ్ ‌మఙి వాని సిక్సదాన్‌ ఎలాగ గెల్పిస్నాన్‌ ఇజి తోరిస్నాన్‌. 6 దిన్ని వందిఙ్‌ మీరు నండొ సర్ద ఆదు. గాని ఏలు సెగం రోస్కు మిఙి కల్గితి అనెకమాతి విజు రకమ్‌కాణి కస్టమ్‌క వందిఙ్‌ దుకం ఆదెఙ్‌ వలె. 7 ఎందనిఙ్‌ ఇహిఙ, పడాఃజి సొని బఙారం‌ సిసుదు ఇడ్జి సుబ్రం కినార్‌ గదె. అయ లెకెండ్‌ బఙారం‌ ముస్కు విలువ మన్ని మీ నమకమ్‌బా కల్తి సిలిక‌ ఇజి రుజుప్‌ కిదెఙ్‌ వలె. ఆహె రుజుప్‌ కితిఙ యేసు క్రీస్తు తోరె ఆనివలె నని నమకమ్‌ వందిఙ్‌ మిఙి పొగ్‌డిఃనాన్. మిఙి, గొప్ప గనం దొహ్‌క్నాద్.

8-9 మీరు వన్నిఙ్‌ సుడ్ఃజినిదెర్‌ గాని వన్నిఙ్‌ ప్రేమిసినిదెర్‌. ఏలు సుడ్ఃఏండ మహిఙ్‌బా వన్నిఙ్‌ నమ్మిజినిదెర్‌. మరి, వెహ్తెఙ్‌ ఆట్‌ఇ నని గొప్ప సర్దదాన్‌ సర్ద ఆజినిదెర్‌. ఎందనిఙ్‌ ఇహిఙ మిఙి యేసు క్రీస్తు ముస్కు మన్ని నమకమ్‌దానె, మీ పాణం ఎలాకాలం మంజిని సిక్సదాన్‌ గెలిస్తెఙ్‌ అట్నాద్‌.

10 మిఙి వాని రక్సణ వందిఙ్‌ దేవుణు మాటెఙ్‌ వెహ్తి ప్రవక్తరు రెబాతరె బాగ నెస్తెఙ్‌ సుడుఃతార్‌. దేవుణు మిఙి సీదెఙ్‌ ఇడ్తి యా దయా దర్మం వందిఙ్‌ వారు వర్గితార్. 11 క్రీస్తు కస్టమ్‌కు ఓరిస్తి వెనుక గొప్ప గనం కల్గినాద్‌ ఇజి ప్రవక్తరు లొఇ మన్ని క్రీస్తు ఆత్మ అక్క జర్గిఏండ మహి నండొ ముందాల్‌నె వరిఙ్‌ వెహ్త మహార్‌. వెహ్తిఙ్‌ దన్ని అర్దం ఇనిక ఇజి వారు రెబాతార్‌. అక్కెఙ్‌ ఎసెఙ్‌ జర్గినెలె, ఎలాగ జర్గినెలె ఇజి రెబాతార్‌. 12 ఆహు రెబాతిఙ్‌, వారు వరి వందిఙ్‌నె ఆఎద్, మీ వందిఙె వెహ్సినార్‌ ఇజి దేవుణు ఆత్మ వరిఙ్‌ నెస్పిస్తాన్. పరలోకమ్‌దాన్‌ దేవుణు పోక్తి వన్ని ఆత్మ సత్తుదాన్‌ మిఙి సువార్త వెహ్తికార్‌ యాక్కెఙ్‌ మిఙి నెస్పిస్తార్. పరలోకమ్‌దు మని దూతెఙ్‌బా దిన్ని వందిఙ్‌ నెస్తెఙ్‌ ఇజి ఆస ఆజినార్.

దేవుణు వందిఙ్‌ కేట ఆజి మండ్రు.

13 అందెఙె మీ మన్సుదిఙ్‌ తయార్‌ కిజి మండ్రు. మన్సుదు అణసె ఆజి మండ్రు. యేసుక్రీస్తు తోరె ఆనివలె మిఙి దొహ్‌క్ని దేవుణి దయా దర్మం వందిఙ్‌ పూర్తి ఆసదాన్‌ ఎద్రు సుడ్ఃజి మండ్రు. 14 దేవుణుదిఙ్‌ లొఙిజి వన్ని కొడొఃర్‌ లకెండ్‌ మండ్రు. ముఙల్‌నె మీరు దేవుణుదిఙ్‌ నెస్‌ఎండ మహివలె సెఇ ఆసెఙ వందిఙ్‌ లెకెండ్‌ ఆమాట్‌. 15 గాని మీరు కిని విజు దని లోనుబా దేవుణు వందిఙ్‌ కేట ఆజి మండ్రు. ఎందనిఙ్‌ ఇహిఙ వన్ని సొంతం ఇజి మిఙి ఇడ్తికాన్‌ పరిసుదం ఆతికాన్. 16 ఎందనిఙ్‌ ఇహిఙ దేవుణు పరిసుదం ఆతికాన్‌. అయ లెకెండ్‌ మీరుబా పరిసుదం ఆజి మండ్రెఙ్‌ ఇజి దేవుణు మాటదు రాస్త మనాద్.

17 బుబ్బ ఇజి కూక్సి మీరు పార్దనం కిజిని దేవుణు విజెరిఙ్‌ వరి పణిఙ సుడ్ఃజి ఇని తేడః సిల్లెండ తీర్పు కిజినాన్. అందెఙె మీరు యా లోకమ్‌దు కూడః వాతి వరిలెకెండ్‌ బత్కిని వలె దేవుణుదిఙ్‌ తియెల్‌ ఆజి మండ్రు. 18 మీ అనిగొగొర్‌ బత్కితి లెకెండ్‌ దేవుణుదిఙ్‌ నెస్‌ఎండ బత్కిని మీ బత్కు పణిదిఙ్‌ రెఇక. నన్ని బత్కుదాన్‌ యేసు ప్రబునె మిఙి డిఃబిస్తాన్‌. సిల్లెండ ఆజి సొని వెండి బఙారం మిఙి డిఃబిస్‌ఎతాద్‌ ఇజి నెస్నిదెర్‌ గదె. 19 గాని ఇని తపు సిలి గొర్రె పిల్ల నని యేసుక్రీస్తు విలువాతి నలదాన్‌నె మీరు డిఃబె ఆతిదెర్. 20 యా లోకెమ్‌దిఙ్‌ పుటి సెలెండ మహివలెనె దేవుణు యేసుక్రీస్తుఙ్‌ యా పణి వందిఙ్‌ ఎర్లిస్తాన్. గాని యా కడెఃవెరి రోస్కాఙ్‌నె వన్నిఙ్‌ పోక్తాన్. మీ వందిఙె పోక్తాన్. 21 సాతి వరిబాణిఙ్‌ దేవుణు నిక్తి యేసు క్రీస్తు వెటనె మిఙి దేవుణు ముస్కు నమకమ్‌ మనాద్. నిక్తిఙ్‌ వన్నిఙ్‌ గొప్ప పెరికాన్‌ ఇజి ఇట్తాన్‌. అందెఙె మీ నమకం దేవుణు ముస్కు ఇడ్తిదెర్. అందెఙె దేవుణు ఒట్టు కితి దనిఙ్‌ ఎద్రు సుడ్ఃజి మంజినిదెర్.

22 నిజమాతి మాటదిఙ్‌ మీరు లొఙితిఙ్‌ మీరు టేటఙ్‌ ఆతిదెర్. అందెఙె నమ్మితి వరిఙ్‌ కల్తి సిల్లెండ ప్రేమిసినిదెర్. అహిఙ నిజమాతి ప్రేమదాన్‌ మీ మన్సు పూర్తి సెమిస్తెఙ్‌ వలె. 23 ఎందనిఙ్‌ ఇహిఙ సాజి సొని లోకాఙ్‌ ఆఏద్‌. గాని ఎల్లకాలం బత్కిని దేవుణుదునె మీరు పుట్తిదెర్. ఎల్లకాలం బత్కిని దేవుణు మాటదాన్‌నె మీరు మరి పుట్తిదెర్.

24-25 ఎందనిఙ్‌ ఇహిఙ, “విజెరె లోకుర్‌ గడ్డి లకెండె వరి పేరు గడ్డి పుఙు లెకెండె మనాద్‌. గడి వహ్నద్. పుఙు రాల్న అర్నాద్. గాని ప్రబు ఆతి దేవుణు మాట ఎల్లకాలం మంజినాద్‌”, అయా మాట ఇనిక ఇహిఙ మిఙి సువార్త వెహ్తి మని మాటనె.

2

1-3 యేసు క్రీస్తు ఎసొ నెగ్గికాన్‌ ఇజి మీరు నెసి సుడ్ఃజి మహిదెర్. అందెఙె ఆఇ వన్ని ముస్కు కుట్ర కినికెఙ్‌, విజు మొసెం పణిఙ్‌, మీ మన్సుదు మనికెఙ్‌, డాఃప్సి మరి ఉండ్రి వెహ్నికెఙ్‌, కినికెఙ్, గోస, మరిఒరెన్‌ వన్నిఙ్‌ దూసిస్నిక యాకెఙ్‌ విజు డిఃస్తు. ఏలు పుట్తి ఇజ్రి కొడొఃర్‌ లెకెండ్‌ దేవుణు మాట ఇని కల్తి సిలి పాలు ఉండెఙ్‌ నండొ ఆస ఆదు. దని సత్తుదాన్‌ పిరిజి మీ బత్కు రక్సిస్తు.

పాణం మన్ని పణుకు, దేవుణుదిఙ్‌ ఎర్లిసి మన్ని లోకుర్‌.

4 మీరు బత్కిజి మని క్రీస్తుబాన్‌ వాతిదెర్. ఇల్లు తొహ్నికార్‌ పణిదిఙ్‌ రెఇక ఇజి నెక్సి పొక్తి పణుకు లెకెండె క్రీస్తు. లోకుర్‌ వన్నిఙ్‌ నెక్తపొక్తార్‌ గాని దేవుణు వన్నిఙ్‌ గొప్ప విలువాతికాన్‌ ఇజి ఎర్లిస్తాన్‌. 5 మీరుబా పణుకుఙ్‌ లెకెండె దేవుణు మండ్రెఙ్‌ ఇజి తొహె ఆని గుడిదిఙ్‌ మీరు పణుకుఙ్‌ లకెండ్. గాని క్రీస్తు లెకెండ్‌ మీరుబా పాణం మని పణుకుఙె. దేవుణుదిఙ్‌ కేట ఆతి పుజెరి లోకుర్‌ లెకెండ్‌ మండ్రు. దేవుణుదిఙ్‌ పొగ్‌డిఃజి, వందనమ్‌కు వెహ్సి, వన్నిఙ్‌ లొఙిజి మంజి యేసు క్రీస్తు వలెహాన్‌ వన్నిఙ్‌ తగితి పూజెఙ్‌ సీదు. 6 దేవుణు మాటదు ఈహు రాస్త మనాద్‌ ఇనిక ఇహిఙ ఇదిలో నాను సియొనుదు ఉండ్రి పణుకుదిఙ్‌ ఎర్లిసిన. అయా మూల పణుకు గొప్ప విలువాతిక. వన్ని ముస్కు నమకం ఇడ్నికాన్‌ ఎయెన్‌బా సిగు ఆఏన్. 7 అందెఙె, యేసు క్రీస్తుఙ్‌ నమ్మిత్తి మిఙి, యా పణుకు గొప్ప విలువాతి పణుకు. గాని నమ్మిఇ వరిఙ్‌ ఇనిక ఆనాద్‌ ఇహిఙ, “ఇల్లు తొహ్నికార్‌ నెక్సి పొక్తి పణుకునె మూలదిఙ్‌ మూల పణుకు ఆతాద్”. 8 మరి రాస్త మనాద్ ఇనిక ఇహిఙ “అయ పణుకునె లోకాఙ్‌ ఆడ్డు కినాద్. అయ పణుకుదిఙ్‌ తొరొడిఃజి అర్నార్. ఎలాగ్‌ అర్నార్‌ ఇహిఙ దేవుణు మాటదిఙ్‌ లొఙిఎర్. దేవుణు మాటదిఙ్‌ లొఙిఇకార్‌ అర్నార్‌ ఇజి దేవుణు ముందాల్నె నెస్తాండ్రె వెహ్త మహాన్‌.

9 గాని మీరు దేవుణు ఎర్లిస్తి జాతి. రాజుఙ్‌ పుజెరి లోకుర్. దేవుణుదిఙ్‌ కేట ఆతి వన్ని సొంత లోకుర్. ఆహె పాపం ఇని సీకటిదాన్‌ వాని గొప్ప బమ్మాతి జాయ్‌దు మిఙి కూక్త తతాన్. వన్ని గొప్ప బమ్మాతి పణిఙ వందిఙ్‌ సాటిస్తెఙె ఇట్తాన్. 10 ముందాల మీరు దేవుణు లోకుర్‌ ఆఇకిదెర్. ఏలు దేవుణు లోకుర్‌ ఆతిదెర్. ముందాల దేవుణు కనికారం మిఙి దొహ్కెఎతాద్. ఏలు కనికారం దొహ్‌క్తాద్.

11 నాను ప్రేమిసిని తంబెరిఙాండె, నాను మిఙి బతిమాల్జి వెహ్సిన, మీరు యా లోకమ్‌ది వరి లెకెండ్‌ అఇదెర్‌, ఆఇ దేసెమ్‌ది వరి ననికిదెర్. దేవుణు వందిఙ్‌ మని ఆసెఙ అడ్డు వాజిని ఒడొఃల్‌ది ఆసెఙ్‌ డిఃస్తు. 12 దేవుణుదిఙ్‌ నెస్‌ఇ లోకుర్‌ నడిఃమి ‌మీరు నెగ్రెండ మండ్రెఙ్. ఎందనిఙ్‌ ఇహిఙ ఇని దని లొఇబా మిఙి సెఇకార్‌ ఇజి వారు వెహ్తిఙ, మీ నెగ్గి బత్కుదిఙ్‌ సుడ్ఃజి దేవుణు తీర్పు కిదెఙ్‌ వాని రోజుదు వారు దేవుణుదిఙ్‌ పొగిడిఃదెఙ్‌.

అతికారమ్‌దు మన్ని వరిఙ్‌ లొఙిజి మండ్రు.

13-14 ఏలుబడిః కినివరి లొఇ పెరికాన్‌ ఆతి రాజుఙ్‌ గాని, అతికారమ్‌దు మని వరిఙ్‌ గాని క్రీస్తు వెహ్తి లెకెండ్‌ లొఙిజి మండ్రు. తపు కితి వరిఙ్‌ సిక్స సీదెఙ్, నెగ్గికెఙ్‌ కితి వరిఙ్‌ పొగ్‌డిఃదెఙ్‌ విరిఙ్‌ పోక్తాన్‌ గదె. 15 ఎందనిఙ్‌ లొఙిదెఙ్‌ ఇహిఙ, మీ నెగ్గి పణిఙ తోరిసి మీరు బుద్ది సిల్లెండ వర్గిని వరి వెయు మూక్తెఙ్‌ ఇజి దేవుణు కోరిజినాన్. 16 మీరు డిఃబె ఆతి లోకుర్. అహిఙ, మీరు ఎయెర్‌ నెసెఎండ సెఇ పణిఙ్‌ కిదెఙ్‌ ఆఎద్. దేవుణు అడ్గి పణి కినివరి లెకెండ్‌ మండ్రు. 17 విజెరిఙ్‌ మర్యాద సీదు. నమ్మిత్తి వరిఙ్‌ ప్రేమిస్తు. దేవుణుదిఙ్‌ తియెల్‌ ఆజి మండ్రు. రాజుఙ్‌ మర్యాద సీదు. 18 పణి మణిసిర్‌ వరి ఎజుమానిరిఙ్‌ నండొ మర్యాద సీజి లొఙిజి మండ్రెఙ్. మీ ముస్కు కనికారమ్‌దాన్‌ సార్లిదాన్‌ మని వరిఙె ఆఎద్. మీ ముస్కు కనికరం సిలి వరిఙ్‌బా లొఙిజి మండ్రు. 19 ఎందనిఙ్‌ ఇహిఙ, నాయం సిల్లెండ ఎయెన్‌బా మిఙి బాద కితిఙ అక్క మీరు దేవుణు వందిఙ్‌ ఓరిస్తు. ఆక నెగ్గికదె. దేవుణుదిఙ్‌ ఇస్టమాతి పణినె. 20 మీరు తపు కితి వందిఙ్‌ ఉండ్రి దెబ తిహిఙ అక ఓరిస్నిదెర్‌. గాని మిఙి ఇని లాబం? గాని దేవుణు ఎద్రు సరి ఆతికెఙ్‌ కితి దనిఙ్‌ సిక్స వానివలె అక ఓరిస్తిఙ ఆక నెగ్గికదె.దిని వందిఙె దేవుణు మిఙి ఏర్పాటు కిత్తాన్‌. 21 ఎందనిఙ్‌ ఇహిఙ క్రీస్తుబా మీ వందిఙ్‌ కస్టం ఓరిస్తాండ్రె మీరుబా వాండ్రు నడిఃతి లెకెండ్‌ నడిఃదెఙ్‌ ఉండ్రి గుర్తు తోరిస్త సితాన్.

22 “క్రీస్తు ఇని తపుబా కిఎతాన్. వన్ని మాటెఙ్‌ లొఇ ఇని అబద్దమ్‌బ సిల్లెతాద్‌. 23 వన్నిఙ్‌ దూసిస్తి వలె మర్‌జి దూసిస్‌ఎతాన్. వన్నిఙ్‌ మల్లెఙ్‌ కితివలె వరిఙ్‌ బెద్రిస్‌ఎతాన్. నాయమ్‌దాన్‌ తీర్పు కిని దేవుణుదిఙ్‌ వానిఙ్‌ వాండ్రె ఒపజెపె ఆతాన్. 24 యేసుక్రీస్తు సిలువాదు సాతివలె మా పాపమ్‌కు పిండితాన్. ఎందనిఙ్‌ ఇహిఙ మాటు పాపమ్‌కు పూర్తి డిఃసిసిదెఙ్‌ ఇజి,దేవుణు ఎద్రు సరి ఆతి బత్కు బత్కిదెఙ్‌ ఇజి. వన్ని ఒడొఃల్‌ది దెబ్బెఙాణిఙ్‌ మాటు నెగెణ్‌ ఆతాట్‌. 25 ఎందనిఙ్‌ ఇహిఙ మీరు గొర్రెఙ్‌ లెకెండ్‌ తప్తి సొహిదెర్. గాని ఏలు గవుడుఃఎన్‌ ఆతి వన్ని డగ్రు, మీ పాణం కాప్‌కిని వన్ని డగ్రు మర్‌జి వాతిదెర్.

3

ఆల్సిమాసిర్

1-2 అయావజనె, ఆల్సిక్‌ ఆతికెఙ్‌ వన్కా సొంత మాసిరిఙ్‌ లొఙిజి మండ్రెఙ్. ఎందనిఙ్‌ ఇహిఙ, మాసిర్‌ దేవుణు మాట నమ్మిఇకార్‌ ఆతిఙ్‌బా వన్కా నెగ్గి బత్కుదాన్‌ దేవుణుబాన్‌ వరిఙ్‌ తతెఙ్‌ అట్నె. ఎలాగ ఇహిఙ వన్కా కల్తిసిల్లి బత్కుని, దేవుణు ముస్కు మన్ని తియెల్‌ సూణారె దేవుణుదిఙ్‌ నమ్మినార్. 3-4 నెగ్రెండ తోరె ఆదెఙ్‌ ఇజి బుర్ర డూసి మండ్రెఙ్, బఙారం గొలుస్కు ఇట్కిదెఙ్, నెగ్గి పాతెఙ్‌ పొర్పాదెఙ్, గాని వనక వందిఙె మన్సు ఇడ్ఃదెఙ్‌ ఆఏద్‌. మీ మన్సుదు ఇని ఇనికెఙ్‌ ఇడ్ఃజినిదెర్‌ ఇజి సుడ్ఃదు. ఇనికెఙ్‌ ఇహిఙ సార్లిదాన్, నిపాతి మన్సుదాన్, పాడాఃజి సొన్ఇ నన్ని నెగ్గి గుణమ్‌కు మన్సుదు ఇడ్ఃదు. నన్నికదె దేవుణుదిఙ్‌ గొప్ప విలువాతికాద్‌.

5-6 అయావజనె, పూర్బమ్‌దు దేవుణు ముస్కు నమకం ఇడ్తి బోదెక్, దేవుణు ఒట్టు కితి దన్నిఙ్‌ ఎద్రుసుడ్ఃజి మహెనె, వన్కా సొంత మాసిరిఙ్‌ లొఙిజి వన్కా నెగ్గి గుణమ్‌కు అయాలెకెండ్‌ తోరిస్తె. అబ్రాహాం ఆల్సి ఆతి సార నన్నికదె. అది అబ్రాహముఙ్‌ లొఙిత్తాదె, వాండ్రు నా ముస్కు అతికారం మన్నికాన్‌ ఇజి మర్యాద సిత్తాద్. మీరుబా అయావజనె సరి ఆతికెఙ్‌ కిజి ఇనిదన్నిఙ్‌బా తియెల్‌ సిల్లెండ మహిఙ సార పొటది గాల్సిక్‌ ఆనిదెర్.

7 అయావజనె, మాసిర్‌ వరి బోదెకాఙ్, మఙి ఇంక సత్తు తక్కు మనికెఙ్‌ ఇజి నెసి, వన్కాఙ్‌ గవ్‌రం సీజి, నెగ్రెండ సుడ్ఃజి మండ్రెఙ్‌ వలె. దేవుణు కనికారమ్‌దాన్‌ సిత్తి ఎలాకాలం బత్కిని బత్కు ఉండ్రె లెకెండ్‌ మీ వెట వనకాఙ్‌బా సీనాన్. అందెఙె వన్కాఙ్‌ మీరు మర్యాద సీదెఙ్. అయాలెకెండ్‌ కితిఙ మీ పార్దనమ్‌దిఙ్‌ ఇని అడ్డుబా మన్‌ఏద్.

సరి ఆతికెఙ్‌ కితి వందిఙ్‌ వాజిని బాద

8 ఆక్కర్‌దు నాను విజేరిఙ్‌ వెహ్సిన, ఉండ్రె మన్సు ఆజి మండ్రు. ఒరెన్‌ మరి ఒరెన్‌ వెట వన్నిఙ్‌ సర్ద మహివలె గాని దుకం మహివలె గాని కూడ్ఃజి పాడ్ఃజి మండ్రు. తంబెరిఙు లెకెండ్‌ ఒరెన్‌ మరిఒరెన్‌ వన్నిఙ్‌ ప్రేమకిజి మండ్రు. ఒరెన్ మ‍రిఒరెన్‌ వందిఙ్ పాణం నొత్తెఙ్. నాను పెరిక ఇజి గర్ర ఆఏండ విజెరె వెట ఉండ్రె మన్సు ఆజి మండ్రు. 9 ఎయెన్‌బా మిఙి కీడు కితిఙ మర్‌జి వన్నిఙ్‌ కీడు కిమాట్. దూసిస్తిఙ మర్‌జి దూసిస్మాట్. ఆహె కిఏండ వరిఙ్‌ నెగ్గికెఙ్‌ రపిద్ ఇజి దేవుణుదిఙ్‌ వెహ్తు. ఎందనిఙ్‌ ఇహిఙ మిఙి దేవుణు బాణిఙ్‌ నెగ్గికెఙ్‌ దొహ్‌క్తెఙె, దేవుణు మిఙి దీవిస్తెఙె, వన్ని వందిఙ్‌ ఎర్లిసి ఇట్తా మనాన్. 10 అందెఙె “నెగ్గి బత్కు బత్కిదెఙ్‌ సుడ్ఃజినాన్, నెగ్గి రోస్కు గడ్ఃప్తెఙ్‌ సుడ్ఃజినాన్‌ ఎయెన్‌బా సెఇ మాటెఙ్‌ వర్గిఏండ, అబద్దం మాటెఙ్‌ వర్గిఏండ మండ్రెఙ్‌ వలె. 11 వాండ్రు సెఇకెఙ్‌ డిఃసి మండ్రెఙ్, నెగ్గికెఙ్‌ కిజి మండ్రెఙ్. సమదనమ్‌ వందిఙ్‌ సుడ్ఃజి అక్కాదె దొహ్‌క్తెఙ్‌ ఇజి దన్ని వందిఙ్‌ రెబాదెఙ్. 12 ఎందనిఙ్‌ ఇహిఙ, దేవుణు ఎద్రు సరి ఆతికెఙ్‌ కిని వరిఙ్‌ దేవుణు కాప్‌కిజినాన్. వరి పార్దనమ్‌కు వెనాన్. గాని సెఇ పణిఙ్‌ కిని వరివెట దేవుణు వన్ని మొకొం కోపం దాన్‌ ఇడ్నాన్”.

13 మీరు నెగ్గి పణిఙ్‌ కిదెఙ్‌ ఇజి నండొ ఆస ఆజి మహిఙ, ఎయెర్‌బా బాద కిఏర్‌గదె. 14 గాని దేవుణు ఎద్రు సరి ఆతికెఙ్‌ కితి వందిఙ్‌ ఉండ్రి వేలా బాద వాతిఙ్‌బా సర్ద ఆదు. వరిఙ్‌ తియెల్‌ ఆమాట్. వరిఙ్‌ బెద్రిమాట్. 15-16 మీ మన్సుదు క్రీస్తుఙ్‌ మీ ప్రబు ఇజి బసె కిదు. మరి, మీ నమకమ్‌ వందిఙ్‌ మిఙి వెన్‌బాని వరిఙ్‌ నెగ్రెండ వెహ్తెఙ్‌ ఎస్తివలెబా తయార్‌ ఆజి మండ్రు. గాని సార్లిదాన్, దేవుణుదిఙ్‌ తియెల్‌దాన్‌ వెహ్తెఙ్. ఎందనిఙ్‌ ఇహిఙ మిఙి బెద్రిసినికార్‌ మిఙి దూసిసిని వలె మీ మన్సు దేవుణు ఎద్రు నిపాతి మండ్రెఙ్. మీరు క్రీస్తు లోకుర్‌ ఇజి, నెగ్గి గుణమ్‌కు కల్గిజి మనికార్‌ ఇజి సుడ్ఃజి వారు సిగు ఆదెఙ్. 17 సరి ఆతికెఙ్‌ కితి వందిఙ్‌ కస్టం బరిస్తెఙ్‌ ఇజి దేవుణు ఇస్టం ఆతిఙ అక్క నెగ్గికాద్. సెఇకెఙ్‌ కితి వందిఙ్‌ కస్టం బరిసిని ముస్కు అక్కాదె నెగ్గికాద్. 18 ఎందనిఙ్‌ ఇహిఙ క్రీస్తుబా ఉండ్రె సుటునె పాపమ్‌కు లాగ్‌దెఙ్‌ సాతాన్. మఙి దేవుణుబాన్‌ తతెఙ్‌ ఇజి దేవుణు ఎద్రు నీతిమనికాన్‌ ఆతికాన్‌ దేవుణు ఎద్రు నీతి సిల్లెండ మహి వరి వందిఙ్‌ సాతాన్. వన్ని ఒడొఃల్‌ సప్తార్‌. గాని దేవుణు ఆత్మ వన్నిఙ్‌ నిక్తాన్. 19 క్రీస్తు ఆత్మ అయా లోకమ్‌దు తొహె ఆతిమని వరి నడిఃమి సొహాండ్రె సువార్త సాటిస్తాన్. 20 వీరు నోవవు కాలమ్‌దు దేవుణుదిఙ్‌ లొఙిఏండ మహికార్. నోవవు ఓడః తయార్‌ కిజిమహివలె దేవుణు విరివందిఙ్‌ ఓరిస్త మహాన్‌. గాని ఓడః తయార్‌ ఆతిఙ్‌ సెగొండారె, ఇహిఙ ఎనిమిది మణిసిరె పెరి గడ్డదాన్‌ తప్రె ఆతార్. 21 యాక బాప్తిసమ్‌దిఙ్‌ పోలిత మనాద్. యా బాప్తిసమ్‌దానె దేవుణు మిఙి రక్సిసినాన్. యా బాప్తిసం ఒడొఃల్‌ సుబ్బరం ఆదెఙ్‌ ఆఏద్‌. గాని ఏలు దేవుణు ఎద్రు పాపం సిల్లెండ మండ్రెఙ్‌ ఒప్పుకొడ్ఃజినాప్‌ ఇజి తోరిస్తెఙె యా బాప్తిసం. యేసు క్రీస్తు సావుదాన్‌ నిఙిత్తిఙ్‌ మీరు సావుదాన్‌ తప్రె ఆతిదెర్‌ ఇజి తోరిస్తెఙె. 22 యేసు క్రీస్తు సావుదాన్‌ నిఙితండ్రె పరలోకమ్‌దు ఎక్సి సొహాండ్రె, దూతారిఙ, అతికారిఙ, సత్తు మన్నివరిఙ వన్ని అడ్గి ఇట్తాండ్రె, దేవుణు ఉణెర్‌ పడఃకాద్‌ బస్తాన్.

4

పేతురు రాస్తి మొదొహి ఉత్రం

1 అందెఙె క్రీస్తు, వన్ని ఒడొఃల్‌దు కస్టం ఓరిస్తి లెకెండ్‌ కస్టం ఓరిస్తెఙ్. మీరుబా మన్సు తయార్‌ కిజి మండ్రు. ఎందనిఙ్‌ ఇహిఙ ఒడొఃల్‌దు కస్టం ఓరిస్నికాన్‌ పాపమ్‌దు నడిఃఏన్. 2 అహిఙ ఏలుహాన్‌ అసి సావుదాక, మాములుక లోకుర్‌ ఆస ఆని వజ ఆఎద్, దేవుణుదిఙ్‌ ఇస్టం ఆతి లెకెండ్‌ బత్కిదెఙ్. 3 గడిఃస్తి సొహి కాలమ్‌దు దేవుణుదిఙ్‌ నెసిఇకార్‌ బత్కిని లెకెండ్‌ మీరు బత్కిజి మహిదెర్. ఎలాగ ఇహిఙ, రంకు బూలాజి, ఒడొఃల్‌ వందిఙ్‌ ఆసెఙ్‌ ఆజి, కల్లు ఉణిజి సోసి, సిగు సిల్లెండ డాట్సి కర్గిజిజి, కల్లు విందుఙ్‌ నడ్ఃపిసి, దెయమ్‌కాఙ్‌ పూజ కిజి మహిదెర్. 4 ఏలు మీరు వరివెట కూడ్ఃఎండ, వారు కిని వెరి పణిఙ్‌ లొఇ సొన్‌ఎండ ఆజినిఙ్‌ వారు బమ్మ ఆజి మిఙి దూసిసినార్. 5 గాని బత్కిని వరిఙ్‌ సాతి వరిఙ్‌ తీర్పు తీరిస్తెఙ్‌ తయార్‌ ఆజి మని డేవుణుబాన్‌ వారు బత్కితి బత్కు వందిఙ్‌ ఎందనిఙ్‌ నన్ని సెఇకెఙ్‌ కిజి బత్కిత్తార్‌ ఇజి వెహ్తెఙ్ వలె. 6 అందెఙె సాతిసొహి నమ్మిత్తి వరిఙ్‌ సువార్త సాటె ఆజి మహాద్‌. ఎందనిఙ్‌ ఇహిఙ యా బత్కుదు మహివలె లోకాఙ్‌ తీర్పు లెకెండ్‌ సావు వానాద్. గాని సాతి వెనుక దేవుణు బత్కిజిని లెకెండ్‌ బత్కిదెఙె.

7 అహిఙ విజు దన్నిఙ్‌ ఆక్కరి రోస్కు వాజినాద్. అందెఙె నెగ్గి బుది కల్గిజి మండ్రు. మన్సుదు అణసె ఆజి మండ్రు. నస్తివలె మీరు ప్రార్దనం కిదెఙ్‌ అట్నిదెర్. 8 అక్కదె ఆఎద్. విజు దని ముస్కు మని సఙతి ఇనిక ఇహిఙ, ఒరెన్‌ మరి ఒరెన్‌ వన్నిఙ్‌ నెగ్రెండ ప్రేమ కిజి మండ్రు. ఎందనిఙ్‌ ఇ హిఙ మహికార్‌ కితి విజు తపుఙ్‌ మాటు ప్రేమదాన్‌ సెమిస్తెఙ్‌ అట్నాట్‌. 9 మొరొ ఆఏండ ఒరెన్‌ మరి ఒరెన్‌ వన్నిఙ్‌ డగ్రు కిజి సీనికార్‌ ఆజి మండ్రు. 10 ఒరెన్‌ మరి ఒరెన్‌ వన్నిఙ్‌ దేవుణు సితి వరమ్‌దాన్‌ తోడుః కిజి మండ్రెఙ్. దేవుణు సితి విజు రకమ్‌ది వరమ్‌కు నెగ్రెండ వాడు కొండెఙ్. 11 ఎయెన్‌బా దేవుణు మాట బోదిస్నాన్‌ ఇహిఙ వాండ్రు దేవుణు మాట బోదిస్తెఙ్‌ వలె. ఎయెన్‌బా మహి వరిఙ్‌ తోడుః కిదెఙ్‌ ఇహిఙ దేవుణు సితి సత్తుదాన్‌ కిదెఙ్‌ వలె. యేసు క్రీస్తు పేరుదాన్‌ దేవుణుదిఙ్‌ పొగ్‌డుః కల్గిదెఙ్‌ ఇజి యాకెఙ్‌ విజు కిదు. వన్నిఙ్‌నె అంతు సిల్లెండ ఎల్లకాలం గనమ్‌ని, సత్తు మనీద్‌. ఆమెన్.

12 నాను ప్రేమిసిని తంబెరిఙాండె, మీ నమకం ఎలాగ్‌మహ్తికద్‌ ఇజి రుజుప్‌ కిదెఙ్‌ సిసు నని పెరి కస్టమ్‌కు వానివలె ఇనిక జర్గినాదొ ఇజి బమ్మ ఆమాట్. 13 క్రీస్తు మహిమదాన్‌ యా లోకమ్‌దు వానివలె మీరుబా గొప్ప సర్ద ఆజి మండ్రెఙ్‌ ఇజి క్రీస్తు ఓరిస్తి కస్టమ్‌క లొఇ మీరుబా కూడ్జి ఓరిసి సర్ద ఆదు. 14 క్రీస్తు వందిఙ్‌ ఎయెన్‌బా మిఙి దూసలాడిఃతిఙ సర్ద ఆదు. ఎందనిఙ్‌ ఇహిఙ గొప్ప పెరికాన్‌ ఆతి ఆత్మ, ఇహిఙ దేవుణు ఆత్మ మీ ముస్కు మనాద్. 15 మీ లొఇ ఎయెన్‌బా ఓరిస్తెఙ్‌ ఇహిఙ అక్క ఒరెన్‌ వన్నిఙ్‌ సప్తి వందిఙ్‌ ఆఎద్. డొఃఙ కితి వందిఙ్‌ ఆఎద్. సెన పణి కితి వందిఙ్‌ ఆఎద్. ఆఇ వరి వెట ఒడెః ఆదెఙ్‌ ఆఎద్. 16 గాని మీ లొఇ ఎయెన్‌బా క్రీస్తు లోకు ఆతిదని వందిఙ్‌ ఓరిస్తిఙ సిగు ఆమాట్. గాని క్రీస్తు పేరు అస్నిదని వందిఙ్‌ దేవుణుదిఙ్‌ స్తుతి కిదెఙ్. 17 ఎందనిఙ్‌ ఇహిఙ దేవుణు తీర్పు వన్ని లోకుర్‌ లొఇ మొదొల్సిని కాలం వాత మనాద్. దేవుణుదిఙ్‌ నమ్మిత్తి వరి లొఇనె తీర్పు మొదొల్‌స్తిఙ సువార్తదిఙ్‌ లొఙిఇతివరి గతి ఇనిక ఆనాదొ. 18 “దేవుణు ఎద్రు నితి నిజాయితిదాన్‌ మన్ని వరిఙ్‌ నిస్సొ కస్టం వాతిఙ దేవుణుదిఙ్‌ నెసిఇకార్‌ ఎలాకాలం మన్ని సిక్సదాన్‌ తప్రె ఆదెఙ్‌ ఒద్దె అట్‌ఏర్‌లె”, 19 అందెఙె దేవుణుదిఙ్ ఇస్టం ఆతి వజ కస్టమ్‌కు ఓరిస్నికార్‌ వరి బత్కు, పుటిస్తి దేవుణుబాన్‌ ఒపజెప్తెఙ్వలె. వాండ్రు నమ్మిదెఙ్‌ తగ్నికాన్‌. వారు నెగ్గి పణిఙ్‌ కిజి బత్కిజి మండ్రెఙ్.

5

పెద్దెలుఙ వందిఙ్‌ వెహ్సిని మాటెఙ్‌.

1 క్రీస్తు కస్టమ్‌కు ఓరిస్తిక నాను సుడ్ఃత. క్రీస్తు ఎసొ గొప్ప పెరికాన్‌ ఇజి తోరిసి గొప్ప జాయ్‌దాన్‌ మర్‌జి వానివలె నానుబా వన్ని జాయ్‌దు మంజినాలె.అందెఙె, మీ లెకెండ్‌ ఒరెన్‌ పెద్దెలి ఆతి నాను పెద్దెలుఙు ఆతి మిఙి దటిసి వెహ్సిన. 2 గొర్రెఙ్‌ అడినికాన్‌ గొర్రెఙ నెగ్రెండ సూణి వజ మీ అడిగి మన్ని దేవుణు లోకాఙ్‌ నెగ్రెండ నడిఃప్తు. బల్మి కిత్తిఙ్‌ ఆఏద్‌. పూర్తి మన్సుదాన్‌ కిదు. దేవుణు ఇస్టమ్‌దు కూడిఃతి లెకెండ్‌ సుడ్ఃదు. ఇనికదొ లాబం వానాద్‌ ఇజి ఆస ఆజి సుడ్ఃమాట్‌. గాని నెగ్గి మన్సుదాన్‌ సుడ్ఃదు. 3 మీ అడ్గి మని లోకాఙ్‌ ముస్కు గర్రదాన్‌ ఏలుబడిః కినిక ఆఎద్. మీ నెగ్గి గుణమ్‌కు సుడ్ఃజి వారుబా అయాలెకెండ్‌ నడిఃని వజ మండ్రు. 4 అహిఙ గొర్రెఙ్‌ అడిని వరి లొఇ పెరి గవుడుయెన్‌ ఆతికాన్‌ తోరె ఆనివలె ఎసెఙ్‌బా పాడాఃజి సొన్‌ఇ మెరిసిని టోపి మిఙి దొహ్‌క్నాద్.

5 అయ వజనె ఇజిరికిదెరా, మీరుబా పెద్దెల్‌ఙ లొఙిజి మండ్రు. ఒరెన్‌ మరి ఒరెన్‌ వెట తగిజి మండ్రు. ఎందనిఙ్‌ ఇహిఙ “గర్ర ఆని వరిఙ్‌ దేవుణు ఎద్రిసినాన్. గాని తగె ఆతి మని వరిఙ్‌ వన్ని దయా దర్మం సీజినాన్”, 6 అందెఙె దేవుణు, సరియాతి టయ్‌ముదు మిఙి పెరికాన్‌ కిదెఙ్‌ ఇజి వన్ని గొప్ప సత్తుమని అతికారమ్‌దిఙ్‌ తగె ఆజి మండ్రు. 7 మీ విసారమ్‌కు విజు దేవుణు ముస్కు పొక్తు. ఎందనిఙ్‌ ఇహిఙ దేవుణు మిఙి విజు సీదెఙ్‌ సుడ్ఃజినాన్.

8 మీ మన్సుదు అణసె ఆజి మండ్రు. నెగ్గి బుద్ది కల్గిజి తెలిదాన్‌ మండ్రు. ఆక్కర్సిని ఉండ్రి పెరి నొరెస్‌ లెకెండ్‌ మిఙి విరోదమాతి సయ్తాన్‌ ఎయెరిఙ్‌ డిఃఙ్‌దెఙ ఇజి రెబాజి బూలాజినాన్. 9 మీ నమకమ్‌దిఙ్‌ గటిఙ అసి సయ్తానుఙ్‌ ఎద్రిసి మండ్రు. విజు లోకమ్‌దు మని నమ్మిత్తికార్‌ నిన్ని కస్టమ్‌కాణ్‌ బాద ఆజినార్‌ ఇజి నెసి మండ్రు. 10 గొప్ప దయా దర్మం మన్ని దేవుణు, క్రీస్తు వెట ఎలాకాలం మంజిని జాయ్‌దు మంజిని వందిఙ్‌ మిఙి కూక్తాన్‌. మాటు క్రీస్తు వెట కూడిఃతిఙ్‌ యాక జర్గిజినాద్‌. సెగం కాలం మీరు కస్టమ్‌కు ఓరిస్తి వెనిక దేవుణు మిఙి విజు దన్ని లొఇ పూర్తి ఆతికార్‌ కద్లిఏండ, సత్తుదాన్‌ నిల్‌ప్నాన్‌. 11 వన్నిఙె అంతు సిల్లెండ ఎలాకాలం గొప్ప సత్తు మనీద్‌. ఆమెన్.

12 దేవుణు గొప్ప ప్రేమ కిజి తోరిస్తి నిజమాతి దయాదర్మమ్‌దు గటిఙ నిల్సి మండ్రు, ఇజి నాను రాసిన. వెహ్సిన. అయ క్రుపాదు గటిఙ నిల్సి మండ్రు ఇజి నాను బతిమాల్జిన. యాక నాను బాగ నమకమ్‌ ఇడ్తి సిల్వాను దిన్ని వందిఙ్‌ నాను సాసి వెహ్సిన. యాక నాను బాగ నమకం ఇడ్తి సిల్వాను ఇని వన్ని కియుదాన్‌ రాస్పిసిన.

13 మీ లెకెండ్‌ బబులోను పట్నమ్‌దు దేవుణు ఏర్పాటు కిత్తి సఙమ్‌దికార్‌ మిఙి వందనమ్‌కు వెహ్సినార్. నఙి మరిన్‌ లెకెండ్‌ మని మార్కు మిఙి వందనమ్‌కు వెహ్సినాన్. 14 క్రీస్తు ప్రేమదాన్‌ ఒరెన్‌ మరిఒరెన్‌ వన్నిఙ్‌ ముదు కిజి వందనమ్‌కు వెహ్తు. క్రీస్తుబాన్‌ కూడిఃతి మిఙి విజెరిఙ్‌ సమదనం మనీద్.

2పేతురు

1

2

3

పేతురు రాస్తి రుండి ఉత్రం

నెల్వ కిబిసినిక

యేసుప్రబుఙ్‌ అపొస్తుడు ఆతి పేతురు యా ఉత్రం రాస్తాన్‌. పేతురు వన్ని బత్కు అందిదెఙ్‌ డగ్రు ఆతివలె యాక రాస్తాన్‌ ఇజి బయ్‌బిల్‌ వందిఙ్‌ నెస్తికార్‌ వెహ్సినార్‌. క్రీస్తు సకం 68 దు క్రీస్తు లోకాఙ్‌ మాలెఙ్‌ కిత్తి నీరొ ఇని రోమ వరి పెరి రాజు పేతురుఙ్‌ సపిస్తాన్‌ ఇజిబా బయ్‌బిల్‌ వందిఙ్‌ నెస్తికార్‌ వెహ్సినార్‌. యా ఉత్రమ్‌దు ఇనికెఙ్‌ రాస్తాన్‌ ఇహిఙ, అయ కాలమ్‌దు సోత్తిమహి తప్పు బోద నెస్పిసిని వరి వందిఙ్‌ జాగర్త మండ్రు ఇజి వెహ్సినాన్‌. యేసుక్రీస్తు మర్‌జి రెఏన్‌ ఇజిబా వారు వెహ్సిని వందిఙ్‌ జాగర్త మండ్రు ఇజినాన్‌. దేవుణు కనికారమ్‌దాన్‌, గెణమ్‌దాన్‌ నెగ్రెండ పిరిదు ఇజి రాసినాన్‌.

1

1 యేసుక్రీస్తుఙ్‌ పణి కినికాన్‌ ఆతి, అపొస్తుడు ఆతి సిమొను పేతురు రాసిని ఉత్రం. దేవుణు దయా దర్మమ్‌దాన్‌, రక్సిస్నికానాతి యేసు క్రీస్తుఙ్‌ దయా దర్మమ్‌దాన్‌ గొ ప్పవిలవాతి నమకం మఙి దొహ్తద్. మఙి దొహ్‌క్తి లెకెండ్‌ అయ గొప్ప విలువాతి నమ్మకం దొహ్‌క్తి మన్ని వరిఙ్‌ యాక రాసిన. 2 మిఙి దేవుణు దయాదర్మం, నిపాతి, నండొ వంతుఙ్‌ ఆజి మనీద్‌. ఎలాగ ఇహిఙ దేవుణుదిఙ్‌ నెసిని దన్నితాన్‌ వాని గెణమ్‌దాన్, ప్రబువాతి క్రీస్తుఙ్‌ నెసిని దన్నితాన్‌ వాని గెణమ్‌దు పిరిదు.

దేవుణు ఎర్లిస్తి లోకుర్‌ ఇజి రుజుప్‌ కిదెఙ్‌.

3 దేవుణు వన్ని గొప్ప జాయ్‌దాన్‌ నెగ్గి గుణమ్‌దాన్‌ మఙి వన్ని వందిఙ్‌ ఏర్పాటు కిత్తాన్‌. దేవుణు వన్ని గొప్ప సత్తుదాన్‌ మా బత్కుదిఙ్‌ కావల్‌స్తికెఙ్‌ విజు సితాన్. దేవుణుదిఙ్‌ బక్తి మన్ని మన్సు సిత్తాన్. యాకెఙ్‌ విజు దేవుణుదిఙ్‌ నెసిని దన్నితాన్‌నె మణి తొహ్‌క్తె. 4 యా గొప్ప జాయ్‌దాన్‌ నెగ్గి గుణమ్‌దాన్‌ దేవుణు వన్ని ఒద్దె విలువాతి ఒట్టుఙ్‌ సిత మనాన్. ఎందనిఙ్‌ ఇహిఙ అయ ఒట్టుఙణిఙ్‌ దేవుణు గుణం కల్గిజి మండ్రెఙ్‌ అట్నాట్. యా లోకమ్‌దు సెన ఆసదాన్‌ మఙి సెఎణ్‌ కిని విజు వన్కా బాణిఙ్‌ తప్రె ఆదెఙ్‌ అట్నాట్‌.

5-7 అందెఙె మీరు నిని వన్కా వందిఙ్‌ అక్కెఙ్‌ దొహ్‌క్ని లెకెండ్‌ కస్టబాడిఃజి మండ్రు.ఇనికెఙ్‌ ఇహిఙ మీ నమకం వెట నెగ్గి గుణమ్‌కు కూడ్ఃప్తు. నెగ్గి గుణమ్‌కు వెట గెణం కూడ్ఃప్తు. గెణం వెట మన్సు అణసె ఆజి మంజిని గుణం కూడ్ఃప్తు. దన్ని వెట విజు దనిఙ్‌ ఓరిస్తెఙ్‌ మని బుద్ది కూడ్ఃప్తు. ఓరిసినిదని వెట దేవుణు వందిఙ్‌ బక్తిమని మన్సు కూడ్ఃప్తు. దేవుణు వందిఙ్‌ బక్తి మన్ని మన్సు వెట మహి నమ్మితి వరిఙ్‌ ప్రేమిసిని దన్ని వెట విజేరిఙ్‌ ప్రేమిసిని మన్సు కూడ్ఃప్తు. 8 యా గుణమ్‌కు మీ బత్కుదు పిరిజి ఒద్దె నిండ్రిజి వాతిఙ యేసు క్రీస్తుఙ్‌ పుర్తి నెస్ని దనిఙ్‌ అక్కెఙ్‌ పణి కినె. బండెఙ్‌ ఆని వరి లెకెండ్‌ ఆఇదెర్లె. పణిదిఙ్‌ రెఇ వరి లెకెండ్‌ మన్‌ఇదెర్లె. 9 యా గుణమ్‌కు కల్గిజి నిండ్రిజి మనికార్‌ గుడ్డి వరి లెకెండె, దూరమ్‌దు మనికెఙ్‌ తోరెఎండ ఆనె. ముందాల్‌ కితి పాపమ్‌కాణిఙ్‌ నొరె ఆతాప్‌ ఇజి పోసినార్.

10 అందెఙె నా తంబెరుఙాండె, దేవుణు మిఙి ఎర్లిసి, వన్ని లోకుర్‌ ఇజి కూక్సి ఎర్లిస్తాన్. మీరు అక్క ఒదె నెగ్రెండ రుజుప్‌ కిదెఙ్. నిన్ని పణిఙ్‌ కినికిదెఙ్‌ ఇహిఙ ఎస్తవలెబా జార్‌జి అర్‌ఎండ నిల్నిదెర్. 11 యా లెకెండ్‌ మా ప్రబుని, మఙి రక్సిస్నికాన్‌ ఆతి యేసుక్రీస్తు ఎల్లకాలం మంజిని రాజెమ్‌దు మఙి గొప్ప మర్యాద సీజి కూడ్ఃప్ని వలె, మఙి సీని అవకాసం తక్కు ఆఏద్‌.

ప్రవక్తరు దేవుణు మాటెఙ్‌ వెహ్తార్‌.

12 అహిఙ, ఏలు మీరు అస్తిమని దేవుణు వందిఙ్‌ నిజమాతి యా సఙతిఙ్‌ మీరు బాగ నెసి కద్లిఎడ నిల్సి నిదెర్‌ గాని, మిఙి నాను యా సఙతిఙ వందిఙ్‌ ఎస్తివలెబ ఎత్తు కిబిస్తెఙ్‌ తయార్‌ ఆజి మంజిన. 13 నాను సాని దాక యా సఙతిఙ వందిఙ్‌ మిఙి మరి మరి ఎత్తు కిబిస్తెఙ్‌ నా బాజిత ఇజి నాను ఒడ్ఃబిజిన. 14 ఎందనిఙ్‌ ఇహిఙ, మా ప్రబు ఆతి యేసుక్రీస్తు నఙి వెహ్తి లకెండ్‌ నాను యా బత్కు బెగినె డిఃసి సొండ్రెఙ్‌ వలె ఇజి నెస్న. 15 మరి నాను సాతి సొహి వెనుక మీరు ఎస్తివలెబా యా సఙతిఙ్‌ ఎత్తుకిజి మంజిని వందిఙ్‌ నాను నండొ పణికిన.

16 ఎలాగ ఇహిఙ, మా ప్రబువాతి యేసు క్రీస్తుఙ్‌ మని గొప్ప సత్తు వందిఙ్, వాండ్రు మర్‌జి వాని వందిఙ్‌ మిఙి నెస్పిస్తి వలె, అక్క ఉండ్రి కత సాస్‌తరం వలె అక్క ఉండ్రి కత సాస్‌తరం వెహ్తి లెకెండ్‌ ఆఏద్‌. గాని వాండ్రు ఎస్సొ గొప్ప పెరికాన్‌ ఇజి మాపు కణకాణిఙ్‌ సుడ్ఃతాపె, అక్కాదె మిఙి వెహ్తప్. 17 ఎలాగ ఇహిఙ, గొప్ప మెరిస్తి జాయ్‌ కల్గితి మహిమ నిండ్రితి మహి బాణిఙ్‌ ఉండ్రి జాటు వాతాద్. ఇనిక ఇహిఙ, “వీండ్రు నాను నా నండొ ప్రేమిసిని మరిన్. విన్ని ముస్కు నాను సర్ద ఆజిన. అయా మాటెఙ్‌ బుబ్బాతి దేవుణు బాణిఙ్‌ వాతివలె మరిసి ఆతి యేసుఙ్‌ గొప్ప పేరు, మహిమ కల్గితాద్. 18 మాపు వన్ని వెట అయా పరిసుదం ఆతి గొరొణ్‌ ముస్కు మహివలె ఆగాసమ్‌దాన్‌ వాతి యా జాటు మాపె విహప్.

19 మరి, ఒద్దె నిజమాతి మాటెఙ్, ఇహిఙ ప్రవక్తరు వెహ్తి మాటెఙ్‌ మఙి మన్నె. అక్కెఙ్‌ మీరు జాగర్త విండ్రెఙ్. ఉండ్రి కస్తిమని దీవ జాయిదాన్‌ సీకటిదు మనికెఙ్‌ సుడ్ఃదెఙ్‌ అట్నాట్. అయాలెకండ్‌నె ప్రవక్తరు వెహ్తి మాటెఙ్‌ జాయ్‌ వానిదాక మీ గర్బమ్‌దు ఇడ్ఃదు. కోడిఃజామ్‌దు తోరె ఆని జాయ్‌ ఆని సుక్క మీ గర్బమ్‌దు సోనాద్.

20 విజు వన్కాఙ్‌ ఇంక ముకెలం మీరు నెస్నిక ఇనిక ఇహిఙ, ప్రవక్తరు రాస్తి మని మాటదు ఉండ్రి మాటబా వరి సొంత ఆలోసనమ్‌దాన్‌ వెహ్తి లెకెండ్‌ వెహ్‌ఎతార్. 21 దేవుణు మాటెఙ్‌ లోకు వన్నిఙ్‌ ఇస్టం ఆతి వజ వెహ్తికెఙ్‌ ఆఉ. గాని దేవుణు ఆత్మ సత్తుదానె దేవుణు మాటెఙ్‌ లోకుర్‌ వెహ్తార్‌.

2

తప్పు బోద నెస్పిసిని వరిఙ్‌ వాని నాసనం.

1 గాని అయ కాలమ్‌దు లోకు నడిఃమి తప్పు బోద నెస్పిసినికార్‌బా మహార్‌. అయ వజనె మీ నడిఃమి తప్పు బోద నెస్పిసినికార్‌ వానార్‌. వారు ఇనిక కినార్‌ ఇహిఙ వన్ని సొంత పాణం సీజి కొటి ప్రబుఙ్‌ నెక్త పొక్నారె గొప్ప నాసనమ్‌దు ఒని ఆఇ బోదెఙ్‌ డాప్సి నెస్పిసినార్. అయావజనె వరిఙ్‌ వారె వెటనె వాని నాసనం తపె ఆజినార్. 2 నండొండార్‌ వీరు నెస్పితి సిగు ఆని పణిఙ్‌ వెంజి ఆహె నడిఃనార్‌లె. వరి సెన పణిఙ్‌ సుడ్ఃజి క్రీస్తుఙ్‌ని వాండ్రు నెస్పిస్తి నిజమ్‌తి దన్ని వందిఙ్‌ లోకుర్‌ దూసిస్నార్లె. 3 యా తప్పు బోద వెహ్నికార్‌ డబ్బుదిఙ్‌ గొప్ప ఆస ఆజి నిజం ఆఇ మాటెఙాణిఙ్‌ మిఙి మొసెం కినార్. వరిఙ్‌ ముందాల్‌నె తీర్పు సీదెఙ్‌ తయార్‌ ఆత మనాద్. వరిఙ్‌ నాసనం తపెఏండ వానాద్.

4 ఎలాగ ఇహిఙ, పాపం కితి దూతారిఙ్‌ డిఃస్‌ఎండ తీర్పు వాని దాక ఇడ్ఃదెఙ్‌ దేవుణు వరిఙ్‌ ఎలాకాలం సిసు మంజిని బాడిదు పోక్తాన్. సీకటి మని సాలం లొఇ తొహిస్త ఇట్తాన్. 5 మరి, పూర్‌బకాలమ్‌దు పాపం కిజి మహి లోకాఙ సిక్స దాన్‌ తప్రిస్‌ఎండ, దేవుణు వరి ముస్కు పెరి గడ్డ తపిస్తాన్‌. గాని నీతినిజాయితి వందిఙ్‌ వెహ్సి మహి నోవాహుఙ్‌ని, వన్ని వెట మహి ఏడుగురుదిఙ్‌ గడ్డదాన్‌ తప్రిస్తాన్. 6 మరి సొదొమ, గొమొర్ర ఇని పట్నమ్‌కాన్‌ మహికార్‌ పాపం కిజి మహిఙ్‌ దేవుణు వరిఙ్‌ తీర్పు సితండ్రె సిసుదాన్‌ అయ పట్నమ్‌కాఙ్‌ సుహ్తన్‌ దేవుణుదిఙ్‌ ఇస్టం ఆఇ లెకెండ్‌ సెఇ పణి కిని వరిఙ్‌ వాండ్రు ఇనిక కినాన్‌ ఇజి ఉండ్రి గుర్తు లెకెండ్‌ వరిఙ్‌ ఇడ్తాన్‌. 7 నీతి నిజాయితిదాన్‌ పణి కితి లోతు వన్ని సురుల జర్గిజి మహి గొప్ప సిగ్గు ఆతి పాపం పణిఙ్‌ సుడ్ఃజి గొప్ప బాద ఆజి మహిఙ్‌ దేవుణు వన్నిఙ్‌ గెల్పిస్తాన్. 8 ఎందనిఙ్‌ ఇహిఙ అయ నీతి మనికాన్‌ వరి గొప్ప సెఇ పణిఙ్‌ సుడ్ఃజి అక్కెఙ్‌ వెంజి రోజు వన్ని నెగ్గి మన్సుదాన్‌ గొప్ప బాద ఆజి మహాన్‌. 9 దేవుణు ముస్కు బక్తి మన్ని వరిఙ్‌ వాని పరిసెఙాణిఙ్‌, వరిఙ్‌ గెల్పిస్తెఙ్‌ దేవుణు నెసినాన్‌. దేవుణు ఎద్రు నీతి నీజాయితి సిల్లెండ నడిఃని వరిఙ్‌ సిక్స సీజి తీర్పు దినమ్‌దాక ఇడ్దెఙ్‌బా నెసినాన్‌. 10 సెఇ ఆలోసనమ్‌దాన్‌ పుట్తి ఒడొఃల్‌ వందిఙ్‌ మన్ని సెఇ ఆసెఙ్‌ వందిఙ్‌ బత్కిజి దేవుణు అతికారమ్‌దిఙ్‌ లొఙిఎండ దన్నిఙ్‌ నెక్సిపొక్ని వరిఙ్‌ సిక్స సీదెఙ్‌ దేవుణు ఇడ్త మనాన్‌. యా తప్పు బోద నెస్పిసినికార్‌ గొప్ప గర్ర ఆజి ఇనిక కిదెఙ్‌బా తయార్‌ ఆనికార్‌. వరి సొంత ఇస్టమ్‌దాన్‌ విజు కినార్‌. గొప్ప బమ్మ ఆతి వనక వందిఙ్‌ సెఇకెఙ్‌ వెహ్తెఙ్‌బా తియెల్‌ ఆఇకార్‌ వీరు. 11 దేవుణు దూతార్‌ గొప్ప సత్తు మనికారె ఇహిఙ్‌బా దేవుణు ముందాల్‌ వినక వందిఙ్‌ వరిఙ్‌ దూసిస్‌ఎర్. 12 గాని యా తప్పు బోద నెస్పిసినికార్‌, వారు నెస్‌ఇ వన్కా వందిఙ్‌బా దూసలాడ్నార్‌. వారు బుద్ది కిదెఙ్‌ ఆట్‌ఇ మూర్కతం మన్ని జంతుఙ్‌ లెకెండె ఆలోసనం కిదెఙ్‌ ఆట్‌ఏర్‌. వేట కినికార్‌ వనకాఙ్‌ అసి సప్ని లెకెండ్‌ వీరుబా ముర్‌కతం మన్ని అడవి జంతుఙ్‌ లెకెండ్‌ పాడాన సొనార్‌. 13 వారు కిజిని నాసనమ్‌దిఙ్‌ వరిఙ్‌ మర్‌జి నాసనం వాజినాద్. ఒడొఃల్‌ ఆస వందిఙ్‌ సిగు ఆని ఇని పణిబా కిదెఙ్‌ సర్ద ఆజి వేడెఃకానె అయా సెఇ ఆసెఙ్‌ సొన్పిసినార్‌. మీరు కిజిని ప్రేమ విందుఙ లొఇ వారుబా కూడ్జి మజినార్. వారు మన్సు రుఙ్‌ని లెకెండ్‌ ఉణిజి తింజి ఒడొఃల్‌దిఙ్‌ సుకం కిబిసినార్‌. తెలాని పాతాదు మని మస సిగు తపిస్ని లెకెండ్‌ వీరుబా సిగు తపిసినార్. 14 బోదెకాఙ్‌ సుడ్ఃజి వనక వెట పాపం కిదెఙ్‌ ఇజి ఆస ఆజి మంజినార్. పాపం కిదెఙ్‌ మని ఆస ఎసెఙ్‌బా డిఃస్‌ఎర్‌. ఇతాల్‌ అతాల్‌ మన్సు మన్ని వరిఙ్‌ వారు ఆసెఙ్‌ తోరిసి ఆఇసరి నడిఃపిసినార్‌. వరి వందిఙె లాబం తప్పె ఆదెఙ్‌ సుడ్ఃజి మంజినార్‌. దేవుణు వరిఙ్‌ సిక్స సీనాన్‌. 15 వారు సరిఆతి బత్కు బత్కిఎండ, బెయొరి ఇని వన్ని పొటదికాన్‌ బిలాము ఇని వన్ని లెకెండ్‌ ఆత మనార్‌. ఎలాగ ఇహిఙ తప్పు కిత్తి వందిఙ్‌ దొహ్‌క్తి డబ్బు వందిఙ్‌ ఆజి బిలాము సరి తప్త సొహన్‌. 16 గాని అయ బిలాము కితి సెఇ పణిదిఙ్‌ వాని గాడ్ఃదె అడ్డు కితాద్. మాటెఙ్‌ నెసి అయ గాడ్ఃదె లోకు లెకెండ వర్గిజి బిలాము ఇని ప్రవక్త ఒడిఃబితి వెరి పణిదిఙ్‌ అడ్డు కితాద్. 17 నిని బోద కినికార్‌ ఏరు సిలి ఊట లెకెండె, సుర గాలి ఎగ్రిసి ఒని మొసొప్‌ లెకెండె విరి వందిఙ్‌ గొప్ప సీకటి మని బాడ్డి దేవుణు తయార్‌ కిత మనాన్‌. 18 ఎందనిఙ్‌ ఇహిఙ యా తప్పు బోద నెస్పిసినికార్‌ పణిదిఙ్‌ రెఇ బడాయ్‌ మాటెఙ్‌ వర్గిజి అయ మాటెఙాణిఙ్‌ వరి ఒడొఃల్‌ ఆసెఙ్‌ సొన్పిస్తెఙ్‌ సుడ్ఃజినార్‌. తపు సరి నడిఃని వరి లొఇహాన్‌‌ ఏలె తప్రె ఆతి లోకాఙ్‌, వీరు మరి తప్పు సరి నడిఃపిసినార్. 19 ఇని దని అడ్గిబా మన్‌ఎండ పూర్తి విడుదల మన్నిబాన్‌ ఒనాప్‌ ఇజి వీరు వెహ్సి మంజినార్‌. గాని వీరె నాసనం తపిసిని పాపమ్‌దిఙ్‌ తొహె ఆత మనార్‌. ఎందనిఙ్‌ ఇహిఙ ఒరెన్‌ ఇని దనిఙ్‌ గెల్‌స్తెఙ్‌ అట్‌ఎండ మంజినాండ్రొ, దనిఙె వెటిపణి మణిసి వజ అడిఃగి మంజినాన్. 20 మా ప్రబుని, రక్సిస్నికాన్‌ ఆతి యేసు క్రీస్తుఙ్‌ బాగ నెస్తి వెనుక, యా లోకమ్‌ది సెఇ వన్కాణిఙ్‌ తప్రె ఆతి వెనుక, మరి అర్తిఙ అకెఙ్‌ వన్నిఙ్‌ అడిగి ఇట్తిఙ వారు ముందాల ఆతిమహి దన్నిఙ్‌ ఇంక ఒద్దె సెఇకార్‌ ఆనార్‌. 21 దేవుణు బాణిఙ్‌ వాతి ఆడ్ర వరిఙ్‌ ఒపజెపె ఆతి వెనుక అక్క తప్సి సొహర్‌. ఆహె తప్సిసొని దన్నిఙ్‌ ఇంక అయ నీతి నిజాయితి మన్ని సరి వందిఙ్‌ నెస్‌ఎండ మంజినిక ఇహిఙానె వరిఙ్‌ నెగ్గెత మహాద్‌ మరి 22 “నుకుడిః అది కక్తిక మరి మర్‌జి తింజినాద్”, “ఏరుదాన్‌ నొరె ఆతి పండ్రి మరి బుర్దదు నూడ్బాదెఙ్‌ సొన్సినాద్”, ఇజి వెహ్తి మని మాటెఙ్‌ తప్పు సరిదు మహ్తి సొహి విరి వందిఙ్‌ నిజం‌ ఆజినాద్.

3

ప్రబు మర్‌జి వాని దినం.

1 నాను ప్రేమిసినికిదెరా, తొలిత ఉండ్రి ఉత్రం రాస్త. మీరు ముందల్‌ నెస్తిమన్ని వనకాఙ్‌ ఎత్తు కిబిస్తెఙ్‌ ఏలు నాను మిఙి మరి ఉత్రం రాసిన. కల్తిసిల్లి మీ మన్సుదిఙ్‌ ఉసార్‌ కిబిస్తెఙ్‌ ఇజి యా రుండి ఉత్రమ్‌కు రాసిన. 2 దేవుణు ప్రవక్తరు పూర్‌బకాలమ్‌దు వెహ్తి మాటెఙ్, మరి మా ప్రబుని రక్సిస్నికానాతి యేసుక్రీస్తు మీ అపొస్తుడుర్‌ సిత్తి ఆడ్రెఙ్‌ మిఙి ఎత్తు కిబిస్తెఙ్‌ ఇజి నాను ఆస ఆజిన.

3 ముకెలమాతి ఉండ్రి సఙతి మీరు అర్దం కిజి మండ్రు. ఇనిక ఇహిఙ, కడెఃవెరి రోస్కాఙ్‌ సెగొండార్‌ వెక్రిసికార్‌ వానార్. వారు వరి ఒడొఃల్ది సెఇ ఆసెఙ్‌ సొన్పిసి మంజినార్‌. వారు మిఙి లివాల్‌ కినార్‌. 4 వారు ఇనిక వెహ్నర్‌ ఇహిఙ, “వాండ్రు వానన్‌ ఇజి ఒట్టు కితిత్తాన్‌గదె. ఎసెఙ్‌ వానన్‌లె? మా అనిగొగొర్‌ సాత సొహార్‌. గాని ఏలుదాక వాండ్రు వాదెఙ్‌ సిల్లె. యా లోకం పుట్తిబాణిఙ్‌ అసి విజు యా లెకెండ్‌ మనాద్‌, ఇని తేడ సిల్లెద్‌”, ఇజి వెహ్నర్. 5 గాని పూర్‌బకాలమ్‌దు దేవుణు వన్ని మాటదాన్‌ ఆగాసమ్‌దిఙ్‌ బూమిదిఙ్‌ తయార్‌ కిత్తాన్‌. యా బూమి ఏరుబాణిఙ్‌ తయార్‌ ఆతాద్. ఏరు వెట తయార్‌ ఆతాద్ ఇజి నెస్తిమహికెఙ్‌ వారు పోస్తెఙె ఇజి సుడ్ఃజినార్‌. 6 వన్ని మాటదాన్‌నె పెరిగడ్డ వాజి అయ ఏరుదాన్‌ అయావలె మహి లోకం విజు ముడుఃగితాదె పాడాతా సొహాద్‌. 7 దేవుణు అయా మాటదానె ఏలు మని ఆగాసమ్‌దిఙ్‌ బూమిదిఙ్‌ సిసుదాన్‌ నాసనం కిదెఙ్‌ తీర్పు కిని రోజుదాక ఇట్తా మనాన్‌. దేవుణు వందిఙ్‌ బక్తిసిల్లి లోకుర్‌ అయావలె పాడాజి సొనార్‌.

8 నాను ప్రేమిసిని తంబెరుఙాండె, దిని వందిఙ్‌ పోస్మాట్. ప్రబు ఎద్రు ఉండ్రి రోజు వెయి పంటెఙ్‌ లెకెండ్‌ మనాద్. వెయి పంటెఙ్‌ ఉండ్రి రోజు లెకెండ్‌ మన్నె. 9 ప్రబు ఒట్టు కితి లెకెండ్‌ మర్‌జి వాదెఙ్‌ ఆలస్యం ఆజినాద్ ఇజి సెగొండార్‌ ఒడ్ఃబిజినార్. గాని ఎయెర్‌బా పాడాఃజి సొన్‌ఎండ, విజేరె పాపమ్‌కు డిఃసి మన్సు మారిస్తెఙ్‌ ఇజి మీ వందిఙ్‌ ఓరిస్త మనాన్.

10 గాని ప్రబు మర్‌జి వాని దినం తప్‌ఎండ వానాద్‌. ఒరెన్‌ డొఙారి ఎస్తివలె వానండ్రొ ఇజి నెస్‌ఏండ వాని లెకెండ్‌ వానాద్. నస్తివలె ఆగాసమ్‌దు దీడిఃజిని వలె సిల్లెండ ఆనె. ఆగాసమ్‌దు మని విజు, సిసుదాన్‌ వేనె సొనె. బూమి ముస్కు మనికెఙ్‌ విజు వేనె సొనె.

11 విజు యా లెకెండ్‌ పాడానె సొనె. అందెఙె మీరు దేవుణు వందిఙ్‌ కేట ఆతి లోకుర్‌ ఆజి దేవుణు వందిఙ్‌ బక్తిమన్ని లోకుర్‌ ఆజి బత్కిదు. 12 దేవుణు వాని రోజు వాదెఙ్‌ ఇజి మీరు ఎద్రు సుడ్ఃజినిదెర్. అయా దినం బేగినె వాదెఙ్‌ ఇజి మీరు గటిఙ పణి కిదు. అయ దినమ్‌దు ఆగాసమ్‌కు దని లొఇ మనికెఙ్‌ విజి సిసుదాన్‌ వేనె సొనె. అయ సిసు వేడిఃదిఙ్‌ విజు కర్‌ఙిజి సొనె. 13 గాని దేవుణు ఒట్టు కితి నని కొత్త ఆగాసమ్‌దిఙ్‌, కొత్త బూమిదిఙ్‌ మాటు ఎద్రు సుడ్ఃజినాట్. బానె విజు నీతి నజాయితి పూర్తి మంజినాద్‌లె.

14 అందెఙె నాను ప్రేమిసినికిదెరా, మీరు ఇని తపు సిల్లెండ, ఇని పాపమ్‌బా సిల్లెండ దేవుణు ఎద్రు నండొ కస్టబాడిఃజి మండ్రు. దేవుణు వెట నిపాతిదాన్‌ మండ్రు. ఎందనిఙ్‌ దేవుణు ఒట్టు కితి మన్ని దన్నిఙ్‌ మీరు ఏద్రు సుడ్ఃజినిదెర్‌. 15 యాక నెస్తు. దేవుణు మా వందిఙ్‌ ఎందనిఙ్‌ ఓరిస్త మనాన్‌. ఇహిఙ మాటు పాపం డిఃసి మన్సు మారిస్తెఙె ఇజి. మాటు ప్రేమిసిని అన్న పవులుబా దేవుణు సితి గెణమ్‌దాన్‌ వినుక వందిఙ్‌ రాస్త మనాన్. 16 పవులు రాస్తి విజు ఉతరమ్‌క లొఇ యా లెకెండ్‌నె రాస్త మనాన్. వన్కా లొఇ సెగం అర్దం కిదెఙ్‌ కస్టం ఆతికెఙ్. వనక వందిఙ్‌ నెస్‌ఇకార్‌, దేవుణు ముస్కు మన్ని నమకమ్‌దు ఇత్తాల్‌ ఆత్తాల్‌ దుఙ్‌నికార్‌ అయ మాటెఙ అర్దం మారిసినార్‌. మహి దేవుణు మాటెఙ లొఇ మన్ని సెగమ్‌కుబా మారిసినార్‌. దిన్ని వందిఙ్‌ వారు నాసనం ఆన సొనార్‌.

17 నాను ప్రేమిసినికిదెరా, మీరు యా సఙతిఙ్‌ ముఙాలె నెస్తి మనిదెర్. అందెఙె జాగర్త మండ్రు. దేవుణు రూలుఙ లొఙిఇకార్‌ వెహ్సిని తపు బోదెఙాణిఙ్‌ మొసెం కిబె ఆమాట్‌. ఎందనిఙ్‌ ఇహిఙ వరి బోదెఙ్‌ మీ స్తిరం ఆతి మన్సిఙ కద్లిస్నాద్‌. 18 గాని మీరు మా ప్రబు రక్సిస్నికాన్‌ ఆతి యేసు క్రీస్తు సిత్తి వన్ని దయా దర్మమ్‌దాన్‌, గెణమ్‌దాన్‌ నెగ్రెండ పిరిజి మండ్రు. వన్నిఙ్‌ ఏలుని, మరి ఎల్లకాలం గవ్‌రం కల్గిపిద్. ఆమెన్.

1యోహాను

1

2

3

4

5

యోహను రాస్తి మొదోహి ఉత్రం

నెల్వ కిబిసినిక

యేసు క్రీస్తు అపొస్తుడు ఆతి యోహను యా ఉత్రం రాస్తాన్. వాండ్రు యా ఉత్రం యేసుప్రబుఙ్‌ నమ్మితి వరిఙ్‌ రాస్తాన్. యేసుప్రబు సాజి నిఙితి వెనుక అరువయ్‌ పంటెఙ్‌ డాట్తాద్. యోహను డొక్ర ఆత మహాన్‌. మహి సిసూర్‌ విజేరె సాత సొహార్‌. అయావలె బానె మహి సంగమ్‌కాఙ్‌ యోహను నడిఃపిసిని వన్ని లెకెండ్‌ మహాన్‌.

1

బత్కు ఆతి మాట

1 దేవుణు మాట ఆతి వన్ని వందిఙ్, నాను మిఙి రాసిన. వాండ్రు దేవుణు వెట అతు సిల్లి బత్కుకు సినికాన్‌. వాండ్రు యా లోకం పుట్‌ఎండ ముఙాల్‌ మహాన్‌. గాని వాండ్రు యా లోకమ్‌దు వాతిఙ్‌ మాపు వన్నిఙ్‌ వెహాప్‌. మాపు వన్నిఙ్‌ సుడ్ఃతాప్‌. మాపు వన్నిఙ్‌ బెస్తామహాప్‌. మా కికాణిఙ్‌ వన్నిఙ్‌ ముట్తమహాప్‌. అయాక మిఙి నెస్‌పిసినాప్‌. 2 బత్కు సీని వినిఙ్‌ దేవుణు మా నడిఃమి పోక్తాన్. మాపు వన్నిఙ్‌ సుడ్ఃతాప్. మాపు సుడ్ఃతిఙ్‌ వన్నివందిఙ్‌ మిఙి నిజం వెహ్సినాప్. బత్కు సీని వాండ్రు ఎల్లకాలం మంజి బత్కు ఇజి మిఙి నెస్పిస్నాప్. వాండ్రు ముందాహన్‌ అసి బుబ ఆతి దేవుణుబాన్‌ మహాన్‌. ఏలు వన్నిఙ్‌ దేవుణు మఙి తోరిస్తాన్. 3 మాపు సుడ్ఃతి వన్ని వందిఙ్, వెహివన్ని వందిఙ్‌ మిఙిబా వెహ్సినాప్. ఎందనిఙ్‌ ఇహిఙ మీరు వన్నిఙ్‌ నమ్మిదెఙ్. ఆహె మా బాన్‌ కూడ్జి మండ్రెఙ్‌ ఇజి. మాపు బుబ్బ ఆతి దేవుణు వెట, మరిన్‌ ఆతి యేసు క్రీస్తు వెట కూడిఃత మనాప్. 4 మీరుబా ఆహె కూడిఃతిఙ మా సర్‌ద పూర్తి ఆనాద్‌లె. అందెఙె మాపు ఇకెఙ్‌ రాసినాప్.

జాయ్‌దు నడిఃనిక

5 అహిఙ యేసు క్రీస్తు మఙి వెహ్తి మాటెఙ్‌ ఏలు మిఙి వెహ్సినాప్. యాకదె మాట. అక ఇనిక ఇహిఙ దేవుణు జాయి లెకెండ్‌ మనాన్. పూర్తి నెగ్గికాన్‌. వన్ని లొ సికాటి అస్‌ల సిల్లెద్‌. ఇని కల్‌తిబ సిల్లెద్‌. 6 అందెఙె మాటు దేవుణు వెట కూడిఃత మనాట్‌ ఇజి వెహ్సి మా లొఇ సీకాటి మని లెకెండ్‌ బత్కితిఙ మాటు అబద్దం వర్‌గిజినికాట్. దేవుణు నెస్‌పిస్తి నిజమాతి సరిదు నడిఃనికాట్‌ ఆఎట్. 7 గాని దేవుణు విజు దన్ని లొఇ జాయ్‌ తొరిసిని లెకెండ్‌ మాటు విజు పణిఙ లొఇ జాయ్‌ తొరిస్తిఙ, మాటు నమ్మితి వరి వెట కూడ్జి మంజినాట్‌. మరి దేవుణు మరిసి ఆతి యేసుప్రబు నల్ల, మాటు కిజిని విజు పాపమ్‌కాణిఙ్‌ మఙి సుబరం కిజినాద్‌. 8 మాటు ఇని తపుబా కినికాట్‌ ఆఎట్‌ ఇజి వెహ్తిఙ మఙి మాటె మోసెం కెబె ఆజినాట్. ఎందనిఙ్‌ ఇహిఙ దేవుణు నెస్‌పిస్తి వన్ని నిజమాతి మాట వజ మాటు కిదెఙ్‌ సిల్లె. 9 గాని మాటు తపు కితాట్‌ ఇజి దేవుణుబాన్‌ ఒప్పుకొటిఙ దేవుణు మా లొఇ మని సెఇకెఙ్‌ విజు లాగ్జి పొక్నాండ్రె సుబరం కినాన్. ఎందనిఙ్‌ ఇహిఙ సెమిస్న ఇజి దేవుణు మాట వెహ్త మనాన్. వాండ్రు నమ్మిదెఙ్‌ తగ్నికాన్‌. నాయం మనికాన్‌. వెహ్తి వజ కినికాన్‌. 10 మాటు తప్పు కిఇకాట్‌ ఇజి వెహ్తిఙ దేవుణు అబద్దం వెహ్నికాన్‌ ఇజి మాటు వెహ్సినాట్‌. మాటు ఆహె వెహ్తిఙ దేవుణు వెహ్తి మాట అస్నికాట్‌ ఆఎట్‌. ఎందనిఙ్‌ ఇహిఙ విజెరె లోకుర్‌ పాపం కిత్తార్‌‌ ఇజి దేవుణు వెహ్త మనాన్‌గదె.

2

1 నఙి కొడొఃర్‌ లెకెండె మీరు, అందెఙె మిఙి రాసిన. మీరు పాపం కిదెఙ్‌ ఆఏద్‌ ఇజి యా సఙతిఙ్‌ మిఙి రాసిన. గాని ఎయెన్‌బా పాపం కిత్తాన్‌‌ ఇహిఙ దేవుణు ఆతి దేవుణుబాన్‌ మా వందిఙ్‌ వెహ్నికాన్‌ ఒరెన్‌ ఒపిసినికాన్‌ మనాన్‌. విరి పాపమ్‌కు సెమిస్‌అ ఇజి వాండ్రు వెహ్నన్‌. వాండ్రు నీతి నిజాతి మనికాన్‌ ఆతి యేసు క్రీస్తునె. 2 వాండ్రు మా పాపమ్‌కు సొన్‌పిస్తెఙ్‌ పూజ ఆతికాన్‌. వాండ్రు పూజ ఆతిఙ్‌ దేవుణు మా పాపమ్‌కు సెమిస్తెఙ్‌ అట్‌నాన్‌. మా పాపమ్‌కాఙ్‌ వందిఙ్‌ ఉండ్రె ఆఏద్‌. యా లోకమ్‌దు విజెరి పాపమ్‌క వందిఙ్‌ పూజ ఆతికాన్‌. 3 మాటు దేవుణుఙ్‌ నెస్తికాట్‌ ఇజి మఙి ఎలాగ తెలిజినాద్. దేవుణు మఙి సితి ఆడ్రెఙ లొఙితిఙనె తెలినాద్‌. 4 నాను దేవుణుదిఙ్‌ నెస్న ఇజి వెహ్సి, దేవుణు సితి ఆడ్రెఙ లొఙిఇకాన్‌ అబదం వెహ్సికాన్. దేవుణు నెస్‌పిస్తి నిజం ఆతి మాటెఙ వాండ్రు లొఙిఎన్. 5-6 దేవుణు వెహ్తి మాటదిఙ్‌ ఎయెన్‌బా లొఙితిఙ, దేవుణు ముస్కు వన్నిఙ్‌ పూర్తి ప్రేమ మనాద్‌ ఇజి తోరిస్నాన్. దేవుణు వెట కూల తొహ్తమన ఇజి వెహ్నికాన్‌, యేసు ప్రబు నడిఃతి లెకెండ్‌ దేవుణుదిఙ్‌ లొఙిజి నడిఃదెఙ్. ఆహె దేవుణు వెట కూడ్ఃజి మంజినాట్‌ ఇజి మాటు నెస్నాట్. 7 నాను ప్రేమిసినికిదెరా, నాను ఉండ్రి కొత్త ఆడ్ర మిఙి రాస్‌ఎ. గాని ముఙాల నెస్‌పిస్తి ఉండ్రి పడాఃయ్‌ ఆడ్రనె రాసిన. అయా ఆడ్ర మీరు క్రీస్తు లోకు ఆతి బాణిఙ్‌ అసి నెస్తికదె. అయ ఆడ్ర మీరు వెహిమని దేవుణు మాటనె. 8 గాని నాను ఏలు రాసిని మాట కొత్త ఆడ్రనె. ఎలాగ ఇహిఙ యేసుప్రబు వన్ని బత్కుదు యా ఆడ్ర తొరిస్తాన్‌. మీ బత్కుదుబా మీరు తోరిస్నిదెర్. ఎందనిఙ్‌ ఇహిఙ మీ లొఇ సీకటి లెకెండ్‌ మని పాపం ఏలు సొన్సినాద్. జాయ్‌ లెకెండ మని నిజమాతికెఙ్‌ మీ లొఇ వాజినె.

9 జాయ్‌దు నడిఃజిన ఇజి వెహ్సి ఒరెన్, క్రీస్తుఙ్‌ నమ్మిత్తి వన్నిఙ్‌ దూసిస్నికాన్ ఇహిఙ వాండ్రు ఏలుబ సీకటిదునె నడిఃజినాన్. 10 మరి ఒరెన్‌ క్రీస్తుఙ్‌ నమ్మితి వన్నిఙ్‌ ప్రేమిస్నికాన్‌ ఇహిఙ వాండ్రు జాయ్‌దు నడిఃజినాన్. వన్ని బత్కుదు పాపం కిబిస్నిక ఇనికబ సిల్లెద్‌. 11 మహివరిఙ్‌ పగ ఆతికాన్‌ సీకటిదు మంజి సీకటిదు నడిఃజినాన్. ఎంబె సొన్‌సినాండ్రొ ఇజి వాండ్రు నెస్‌ఎన్. ఎందనిఙ్‌ ఇహిఙ సీకటిదు వన్నిఙ్‌ గుడ్డి వన్ని లెకెండ్‌ కితాద్‌. 12 నాను ప్రేమిసిని బయిరాండె, క్రీస్తు మీ వందిఙ్‌ సాతిఙ్‌ దేవుణు మీ పాపమ్‌కు సెమిస్తాన్. అందెఙె నాను యాకెఙ్‌ మిఙి రాసిన. 13 బుబ్బరాండె, దేవుణు ఇనికబా పుటిస్‌ఎండ ముఙాల మహి యేసుక్రీస్తుఙ్‌ మీరు నెస్తిదెర్. అందెఙె నాను మిఙి రాసిన. దఙ్‌డారండె, మీరు సెఇ బుద్ది కల్గితి సయ్‌తానుఙ్‌ గెలిస్తిదెర్. అందెఙె నాను మిఙి రాసిన. నాను ప్రేమిసిని బయిరండె, బుబ్బ ఆతి దేవుణుదిఙ్‌ మీరు నెస్తిమనిదెర్‌. అందెఙె నాను మిఙి రాసిన. 14 అందెఙె నాను మిఙి రాసిన. దఙ్‌డారండె, దేవుణు మాట మీ లొఇ మనిఙ్‌ మీరు సత్తుమనికిదెర్‌ ఇజి తొరిస్నిదెర్‌. మీరు సయ్‌తనుఙ్‌ గెల్‌స్తి మనిదెర్‌ అందెఙె మిఙి రాసిన.

లోకమ్‌దు మని వనకాఙ్‌ ప్రేమ కిమాట్‌

15 యా లోకమ్‌దు మని వనక ముస్కు మన్సు ఇడ్మాట్‌. యా లోకమ్‌ది బత్కుదిఙ్‌ ప్రేమిస్‌మాట్‌. ఎందనిఙ్‌ ఇహిఙ యా లోకమ్‌దిఙ్‌ ప్రేమిస్ని వన్నిఙ్‌ దేవుణు ముస్కు ప్రేమ సిల్లెద్‌. 16 ఎందనిఙ్‌ ఇహిఙ, యా లోకమ్‌దికెఙ్‌ విజు దేవుణు బాణిఙ్‌ వానికెఙ్‌ ఆఉ. అక్కెఙ్‌ ఇనికెఙ్‌ ఇహిఙ ఇనికెఙ్‌ ఇనికెఙ్‌ కిదెఙ్‌ ఇజి ఆస ఆనాదొ, అక్కెఙ్‌ విజు కిదెఙ్‌ ఇజి ఒడ్ఃబినిక, మరి, కణకెఙణిఙ్‌ సుడ్ఃజినికెఙ్‌ విజు కావాలి ఇజి ఆస ఆనిక, మరి, ఆస్తి కల్‌గితిమని వందిఙ్‌ గర్ర ఆనిక, నినికెఙ్‌ యా లోకమ్‌దిఙ్‌ ప్రేమ కినివలె వానె. 17 యా లోకమ్‌ది లోకుర్‌ ఆస ఆనికెఙ్‌ విజు సిల్లెండ ఆనెలె. గాని దేవుణుఙ్‌ ఇస్టం ఆతివజ నడిఃనికాన్‌ ఎలా కాలం బత్‌కినాన్‌లె.

క్రీస్తుఙ్‌ ఎద్రిస్నికార్‌ వానార్‌

18 నాను ప్రేమిసిని బయిరండె, లోకం అందిని కడిఃవేరి దినమ్‌కు ఆజినె. కడిఃవేరి దినమ్‌కాఙ్‌ క్రీస్తుఙ్‌ ఎద్రిస్నికాన్‌ వానాన్‌ ఇజి మీరు నెస్నిదెర్‌ గదె. అహిఙ ఏలు క్రీస్తుఙ్‌ ఎద్రిస్నికార్‌ నండొండార్‌ సోత మనార్. అందెఙె కడిఃవేరి దినమ్‌కు ఆతె ఇజి మాటు నెస్నాట్. 19 వారు మా బాన్‌కూడిఃత మహార్‌. గాని డిఃస్త సొహార్‌. ఎలాగ ఇహిఙ వారు మా లోకాఙ్‌ సెందితికార్‌ ఆఏర్. వారు మా బాన్‌ మంజినికార్‌ ఇహిఙ మా వెటనె కూడిఃజి పాడ్జి మహార్‌మరి. గాని మఙి డిఃస్త సొహరె, మఙి సెందితికార్‌ ఆఏర్‌ ఇజి వారు తోరిస్నార్. 20 గాని క్రీస్తు పోక్తి దేవుణు ఆత్మ మిఙి మనాన్‌. అందెఙె మీరు విజిదెరె నిజమాతికెఙ్‌ నెసినిదెర్. 21 మీరు నిజం నెస్‌ఇదెర్‌ ఇజి నాను యాక రాస్నిక ఆఎద్. నిజమాతికెఙ్‌ మీరు నెసినిదెర్. అందెఙె నాను రాసిన. నిజమాతి దని లొఇ అబద్దం ఆతి బోద సిల్లెద్‌ ఇజి మీరు నెస్నిదెర్‌. అందెఙె నాను రాసిన. 22 యేసు, దేవుణు పోక్తి క్రీస్తు ఆఎన్‌ ఇజి వెహ్నికాండ్రె అబద్దం వెహ్నికాన్. ఆహు వెహ్సినికాన్‌ క్రీస్తుఙ్‌ ఎద్రిసినికాఙ్‌. వాండ్రు బుబ్బ ఆతి దేవుణుదిఙ్‌, మరిసి ఆతి క్రీస్తుఙ్‌ నెక్సి పొక్‌సినికాన్. 23 దేవుణు మరిసి ఆతి యేసుక్రీస్తుఙ్‌ నెక్సిపొక్సినికాన్‌ ఎయెన్‌బా బుబ్బ ఆతి దేవుణుదిఙ్‌బ నెక్సిపొక్సినాన్‌. మరిసి ఆతి యేసుక్రీస్తుఙ్‌ డగ్రు కినికాన్‌ బుబ్బ ఆతి దేవుణుఙ్‌బా డగ్రు కిజినాన్. 24 యేసు క్రీస్తుఙ్‌ నమ్మితి బాణిఙ్‌ అసి మీరు వెహి మనికెఙ్‌ విజు మీ మన్సుదు నెగ్రెండ అసి మండ్రెఙ్. ఆహె నెగ్రెండ మీ మన్సుదు మహిఙ, మీరుబా మరిసి ఆతి యేసు క్రీస్తుబాన్, బుబ్బ ఆతి దేవుణుబాన్‌ కూడ్‌జి మంజినిదెర్. 25 మాటు ఆహె వన్నిబాన్‌ కూడ్‌తి మహిఙ,మఙి సిన ఇజి యేసు ఒట్టు కితి ఎలా కాలం బత్కిని బత్కు మఙి దొహ్‌క్నాద్. 26 మిఙి మోసెం కిదెఙ్‌ సూణి వరి వందిఙ్‌ ఇకెఙ్‌ నాను రాసిన. 27 క్రీస్తు పోక్తి దేవుణు ఆత్మ మీ లొఇ మనాద్. అందెఙె మరి ఎయెన్‌బా మిఙి నేర్‌పిస్తెఙ్‌ అవ్‌సరం సిల్లెద్‌. ఎందనిఙ్‌ ఇహిఙ దేవుణు ఆత్మ పూర్తి నిజమె. ఇని అబద్దం సిల్లెద్‌. దేవుణు ఆత్మనె మీరు నెస్తెఙ్‌ మని విజు వన్కా వందిఙ్‌ నేర్‌పిస్నాన్. అందెఙె దేవుణు ఆత్మ నెస్‌పిస్తి లెకెండ్‌నె మీరు క్రీస్తు బాన్‌ నిల్సి మండ్రు.

మాటు దేవుణు కొడొఃర్‌

28 అందెఙె నాను ప్రేమిసిని నా బయిరండె, క్రీస్తుబాన్‌ నిల్సి మండ్రెఙ్. ఎందనిఙ్‌ ఇహిఙ వన్ని వెట నిల్‌సి మహిఙ క్రీస్తు మర్‌జి వానివలె వన్ని ఎద్రు సిగు ఆఏండ దయ్‌రమ్‌దాన్‌ నిల్‌దెఙ్‌ ఆనాద్. 29 దేవుణు నీతి నిజాయితి మనికాన్‌ ఇజి మీరు నెస్తిదెర్‌. అహిఙ దేవుణు వెహ్తి వజ కిని ఎయెన్‌బ దేవుణు కొడొః ఇజి మీరు నెస్తిదెర్‌.

3

1 బుబ్బ ఆతి దేవుణు మఙి నండొ ప్రేమిస్తిఙ్‌ మాటు దేవుణు కొడొఃర్‌ ఇజి కూకె ఆజినాట్. నసొ దేవుణు ప్రేమ మా ముస్కు మంజినాద్. మాటు దేవుణు కొడొఃర్‌నె. గాని దేవుణుదిఙ్‌ నమ్మిఇకార్, బుబ్బ ఆతి దేవుణుదిఙ్‌ నెస్‌ఎర్. అందెఙె మాటు దేవుణు కొడొఃర్‌ ఇజి వారు అర్దం కిఎర్. 2 నాను ప్రేమిసినికిదెరా, ఏలు మాటు దేవుణు కొడొఃర్‌ ఆత మనాట్. మాటు ఇనిక ఆనాట్‌లె ఇజి దేవుణు ఇంక మఙి తోరిస్‌ఎతాన్. గాని యేసు క్రీస్తు తోరె ఆనివలె వాండ్రు మని లెకెండ్‌ మాటుబ అనాట్‌లె ఇజి నెస్‌నాట్‌. ఎందనిఙ్‌ ఇహిఙ వాండ్రు మనిలెకెండ్‌ మాటు వన్నిఙ్‌ సుణాట్‌లె. 3 యేసు క్రీస్తు తోరె ఆని వందిఙ్‌ ఎద్రు సుడ్ఃజిని ఎయెన్‌బా వని వజ ఆస ఆజి పాపం డిఃసి బత్‌కిజినాన్‌. ఎందనిఙ్‌ ఇహిఙ క్రీస్తు పాపం సిలికాన్. 4 పాపమ్‌కు కిజినె మంజినికాన్‌ ఎయెన్‌బా దేవుణు ఆడ్రెఙ్‌ నెక్సిపొక్సినికాఙ్‌. పాపం ఇనిక ఇహిఙ, దేవుణు ఆడ్రెఙ్‌ నెక్సి పొక్నిక. 5 మా పాపమ్‌కు విజు లాగ్జి పొక్తెఙె క్రీస్తు యా లోకమ్‌దు వాతాన్‌ ఇజి మీరు నెసినిదెర్. అకదె ఆఎద్, వన్ని లొఇ పాపం ఇనికబా సిల్లెద్‌ ఇజిబా మీరు నెసినిదెర్. 6 అందెఙె యేసు క్రీస్తు వెట కూల తొహ్నికాన్‌ పాపం కిజినె మన్‌ఎన్. పాపం కిజినె మనికాన్‌ ఎయెన్‌బా క్రీస్తు ఎయెన్‌ ఇజి అర్దం కిఎన్. 7 నాను ప్రేమిసిని బయిరండె, ఎయెర్‌బా మిఙి మోసెం కిఎండ సుడ్ఃదు. యేసు క్రీస్తు నీతిమనికాన్. క్రీస్తు వెహ్తి మాటెఙ్‌ వజ నడిఃనికాన్, దేవుణు ఎద్రు నీతి నిజాయితి మనికాన్. 8 పాపం కిజినె మంజినికాన్‌ సయ్‌తాను జటుదికాన్. ఎందనిఙ్‌ ఇహిఙ యా లోకం పుట్‌ఎండ మహి బాణిఙ్‌ అసి సయ్‌తాన్‌ పాపం కిజినె మంజినాన్. దేవుణు మరిసి ఆతి యేసుక్రీస్తు యా లోకమ్‌దు ఎందనిఙ్‌ వాతాన్‌ ఇహిఙ సయ్‌తాన్‌ కిని విజు పణిఙ పూర్తి నాసనం కిదెఙె వాతాన్. 9 దేవుణు కొడొః ఆతికాన్‌ ఎయెన్‌బా పాపం కిజినె మన్‌ఎన్. ఎందనిఙ్‌ ఇహిఙ దేవుణు గుణం వన్ని లొఇ మనాద్. వాండ్రు దేవుణు పొటాదికాన్. అందెఙె పాపం కిజి మండ్రెఙ్‌ అట్‌ఎన్. 10 దేవుణు కొడొఃర్‌ ఎయెర్, సయ్‌తాన్‌ కొడొఃర్‌ ఎయెర్‌ ఇజి మాటు ఎలాగ నెస్నాట్‌ ఇహిఙ దేవుణు ఎద్రు సరియాతికెఙ్‌ కిఇకాన్‌ దేవుణు కొడొః ఆఎన్. మహి వరిఙ్‌ ప్రేమ కిఇకాన్‌బా దేవుణు కొడొః ఆఎన్.

ఒరెన్‌ మరి ఒరెన్‌ వన్నిఙ్‌ ప్రేమిస్తెఙ్‌

11 అందెఙె మీరు నమ్మితి బాణిఙ్‌ అసి వెహిక యాకదె. ఇనిక ఇహిఙ మాటు, ఒరెన్‌ మరి ఒరెన్‌ వన్నిఙ్‌ ప్రేమిస్తెఙ్‌ ఇజి, 12 మాటు కయిను లెకెండ్‌ మండ్రెఙ్‌ ఆఎద్. వాండ్రు సయ్‌తాను జటుదికాన్‌ ఆతండ్రె వన్ని తంబెర్‌సిఙ్‌ సప్తాన్. ఎందనిఙ్‌ సప్తాన్‌ ఇహిఙ వన్ని పణిఙ్‌ సెఇ బుద్ది కలగితికెఙ్. వన్ని తంబెర్సి పణిఙ్‌ దేవుణు ఎద్రు సరిఆతికెఙ్‌ఎన్‌ ఆతెమహె. 13 అహిఙ నా తంబెరుఙాండె, దేవుణుదిఙ్‌ నమ్మిఇకార్‌ మీ ముస్కు పగ ఆతిఙ బమ్మ ఆమాట్. 14 మాటు మహి వరిఙ్‌ ప్రేమ కిజి మహిఙ మాటు సాతి వరి లెకెండ్‌ ఆఎట్‌. ఎలా కాలం బత్కిని బత్కుదు బత్కిజినాట్‌ ఇజి నెసినాట్. మహి వన్నిఙ్‌ ప్రేమ కిఇకాన్‌ సాతి వన్ని లెకెండె మనాన్. 15 మాటు ఒరెన్‌ వన్ని ముస్కు పగ అస్తిఙ, వన్నిఙ్‌ సప్తిలెకెండె. లోకాఙ్‌ సప్ని వన్నిఙ్‌ ఎలా కాలం బత్కిని బత్కు సిల్లెద్‌ ఇజి మీరు నెసినిదెర్. 16 ప్రేమ ఇహిఙ ఇనిక ఇజి మాటు ఎలాగ నెస్నాట్‌ ఇహిఙ, యేసు క్రీస్తు, వాండ్రె వన్ని పాణం మా వందిఙ్‌ సితాన్. అకదె ప్రేమ. అయవజనె మాటుబా మా తంబెరిఙ వందిఙ్‌ మా పాణం సీదెఙ్‌వలె. 17 విజు కల్గితి మనికాన్‌ ఒరెన్, అవ్‌సరమ్‌దు మని ఒరెన్‌ వన్నిఙ్‌ కనికారం తోరిస్‌ఎండ మహిఙ అయ విజు కలగితి మనికాన్‌ దేవుణుదిఙ్‌ నెగ్రెండ ప్రేమిస్‌ఎన్‌ ఇజి తోరిస్నాన్. 18 నాను ప్రేమిసిని బయిరండె, మాటు మాట ఉండ్రె దానె ఆఎద్. మా పణిబ మా ప్రేమ నిజమె ఇజి తోరిస్నాట్. 19 మాటు మా పణిఙాణిఙ్‌ మహి వరిఙ్‌ నిజం కిజి ప్రేమిస్తిఙ మాటు నిజమాతిదాన్‌ లొఙిజినాప్‌ ఇజి నెస్నాట్‌లె. మరి దేవుణు ఎద్రు మా మన్సు నిపాతి మంజినాద్‌లె. 20 ఎందనిఙ్‌ ఇహిఙ మాటు తప్తాట్‌ ఇజి మా మన్సు ఉండ్రి వేలా వెహ్నద్‌సు గాని, దేవుణు మా మన్సుదిఙ్‌ ఇంక పెరికాన్. దేవుణు నెస్‌ఇకెఙ్‌ ఇనికెఙ్‌ సిలు. 21 నాను ప్రేమిసినికిదెరా, మాటు తపు కిఎట్‌ ఇజి మా మన్సుదు నెస్తిఙ మాటు దేవుణు వెట కూడ్ఃజి దయ్‌రం కల్గిజి మంజినాట్. 22 మాటు ఇనిక లొస్తిఙ్‌బా దేవుణు బాణిఙ్‌ దొహ్‌క్సినాద్. ఎందనిఙ్‌ ఇహిఙ దేవుణు వెహ్తికెఙ్‌ మాటు కిజినాట్. దేవుణుదిఙ్‌ ఇస్టం ఆతి వజ బత్కిజినాట్. 23 యాకదె దేవుణు మఙి వెహ్తి రూలు. ఇహిక ఇహిఙ యేసు క్రీస్తు దేవుణు మరిసి ఇజి మాటు నమ్మిదెఙ్ వలె. క్రీస్తు వెహ్తి లెకెండ్‌ ఒరెన్‌ మరి ఒరెన్‌ వన్నిఙ్ ‌ప్రేమిస్తెఙ్. 24 దేవుణు సితి రూలుఙ్‌ వజ నడిఃనికాన్‌ దేవుణు వెట మంజినాన్. దేవుణు వన్ని వెట మంజినాన్. దేవుణు మా వెట మనాన్‌ ఇజి ఎలాగ నెస్నాట్‌ ఇహిఙ, దేవుణు ఆత్మ మా లొఇ మనిఙ్‌ మాటు నెస్నాట్.

4

విజు ఆత్మెఙ నమ్మిదెఙ్‌ ఆఏద్‌

1 నాను ప్రేమిసినికిదెరా, దేవుణు ఆత్మదాన్‌ వర్‌గిజిన ఇజి వర్గిని విజు వన్కాఙ్‌ నమ్మిమాట్. విజు దేవుణు బాణిఙ్‌, వాతికదొ ఆఎదో ఇజి నెగ్రెండ నెసి సుడ్ఃదు. ఎందనిఙ్‌ ఇహిఙ అబద్దం వెహ్ని ప్రవక్తరు నండొండార్‌ యా లోకమ్‌దు సోతారె తప్పు మాటెఙ్‌ బోదిసినార్. 2 దేవుణు ఆత్మ మనికార్‌ ఎయెర్‌ ఇజి ఎలగ నెస్నాట్‌ ఇహిఙ లోకు వజ దేవుణు బాణిఙ్‌ వాతి యేసు క్రీస్తుఙ్‌ నాను సెందితికాన్‌ ఇజి ఒపుకొణికాన్‌ ఎయెన్‌బా దేవుణు ఆత్మ మనికాన్‌ ఇజి నెస్తెఙ్‌. 3 గాని ఎయెన్‌బా, యేసు ప్రబు నా ప్రబు ఆఎన్‌ ఇజి వెహ్తిఙ వాండ్రు దేవుణు బోద వెహ్నికాన్‌ ఆఎన్. వాండ్రు క్రీస్తుఙ్‌ పడిఃకాన్‌ క్రీస్తుఙ్‌ పడిఃఎండ వెహ్నికార్‌ వానార్‌ ఇజి మీరు వెహికెఙ్‌ యాకదె. అయ గుంపుదికార్‌ ఏలు మా నడిఃమ్మి మనార్. 4 ఇజిరి బయిరండె, మీరు దేవుణుదిఙ్‌ సెందితికిదెర్. మీరు వరి బోద కెఇతిదెరె, వరిఙ్‌ గెల్‌స్తిదెర్. మీ లొఇ మని దేవుణు ఆత్మ సత్తు లోకమ్‌దు మని సయ్‌తాన్‌ సత్తు ముస్కు పెరికదె. అందెఙె మీరు వరిఙ్‌ గెల్‌స్తిదెర్‌. 5 తప్పు మాటెఙ్‌ బోదిస్నికార్‌ యా లోకమ్‌దికార్‌. అందెఙె వరి బోద యా లోలమ్‌ది వరి ఆలోసం లెకెండ్‌ మన్నె. అందెఙె యా లోకమ్‌దికార్‌ వరి బోద వెనార్‌. 6 మాటు ఇహిఙ దేవుణుదిఙ్‌ సెందితికాట్. దేవుణుదిఙ్‌ నెస్తికాన్‌ మా మాటెఙ్‌ వినాన్. ఆఇకాన్‌ విన్‌ఎన్. నిజం వెహ్నికార్‌ ఎయెరొ, తప్పు వెహ్నికార్‌ ఎయరొ ఇజి మాటు ఈహు నెస్నాట్.

దేవుణు ప్రేమని, లోకు ప్రేమ

7 నా తంబెరిఙడె, మాటు ఒరెన్, మరి ఒరెన్‌ వన్నిఙ్‌ ప్రేమిస్తెఙ్‌వలె. ఎందనిఙ్‌ ఇహిఙ దేవుణు బాణిణె ప్రేమ వాజినాద్‌. మరి ఒరెన్‌ వన్నిఙ్‌ ప్రేమిస్నికాన్‌ దేవుణు బాణిఙ్‌ పుట్తికాన్‌. వాండ్రు దేవుణుదిఙ్‌ బాగ నెస్తికాన్. 8 మహి వరిఙ్‌ ‌ప్రేమిస్‌ఇకాన్‌ దేవుణుదిఙ్‌ నెస్‌ఇకాన్. ఎందనిఙ్‌ ఇహిఙ దేవుణు ప్రేమ మనికాన్‌. 9 దేవుణు మఙి ప్రేమిస్నాన్‌ ఇజి ఈహు తోరిస్తాన్. ఎలాగ ఇహిఙ వన్ని ఒరేండ్రె మరిసిఙ్‌ యా లోకమ్‌దు పోక్తాన్. మఙి ఎలా కాలం బత్కిని బత్కు దొహ్‌క్తెఙ్‌ ఇజి దేవుణు వన్నిఙ్‌ పోక్తాన్. 10 నిజమాతి ప్రేమ ఇహిఙ మాటు దేవుణుదిఙ్‌ ప్రేమిస్తాట్‌ ఇజి ఆఏద్‌. నిజమాతి ప్రేమ ఇహిఙ యాకదె. ఏలాగ ఇహిఙ దేవుణు మఙి ప్రేమిస్తాండ్రె మా పాపమ్‌కు సొన్పిస్ని వందిఙ్‌ వన్ని మరిసిఙ్‌ పోక్తాన్. మా పాపమ్‌క వందిఙ్‌ పూజ ఆదెఙ్‌ పోక్తాన్. అకదె ప్రేమ. 11 నాను ప్రేమిసినికిదెరా, దేవుణు మఙి నిసొ ప్రేమిస్తాన్. అందెఙె మాటుబా ఒరెన్‌ మరి ఒరెన్‌ వన్నిఙ్‌ ప్రేమిస్తెఙ్‌వలె. 12 ఎయెర్‌బా ఎసెఙ్‌బా దేవుణుదిఙ్‌ సుడ్ఃదెఙ్‌ సిల్లె. గాని మాటు ఒరెన్‌ మరి ఒరెన్‌ వన్నిఙ్‌ ప్రేమిస్తిఙ దేవుణు మా లొఇ బత్కిజినాన్. అయావలె దేవుణు ప్రేమిసిని లెకెండ్‌ మా ప్రేమబ పూర్తి ఆనాద్‌లె.

13 దేవుణు వన్ని ఆత్మ మఙి సిత మనాన్. అందెఙె మాటు దేవుణు వెట కూడిఃత మనాట్ ఇజి, మరి దేవుణు మా లొఇ మంజినాన్‌ ఇజి నెసినాట్. 14 మరి బుబ్బ ఆతి దేవుణు, మరిసి ఆతి యేసుక్రీస్తుఙ్‌ పోక్తాన్. లోకాఙ్‌ వరి పాపమ్‌కాణిఙ్‌ వాని సిక్సదాన్‌ తప్రిస్తెఙ్‌ ఇజి పోక్తాన్. యాక మాపు సుడ్ఃతాపె విజేరిఙ్‌ వెహ్సినాప్. యాక నిజమె ఇజి సాక్సి వెహ్సినాప్. 15 యేసు దేవుణు మరిసి ఇజి ఎయెన్‌బా ఒప్పుకొటిఙ, దేవుణు వన్ని వెట మంజినాన్. వాండ్రు దేవుణు వెట కూడ్ఃజి మంజినాన్. 16 దేవుణు మా ముస్కు తోరిస్తి ప్రేమ మాటు నెస్త మనాట్, నమ్మిత మనాట్. దేవుణు ప్రేమ మనికాన్‌. అందెఙె మహి వరిఙ్‌ ప్రేమిసినికాన్‌ దేవుణుబాన్‌ కూడ్ఃజి మంజినాన్. దేవుణు వన్నిబాన్‌ కూడ్ఃజి మంజినాన్. 17 దేవుణు ప్రేమిసిని లెకెండ్‌ మా నడిఃమ్మి మని ప్రేమ పూర్తి ఆనాద్‌లె. అందెఙె దేవుణు తీర్పు సీని వలె తియెల్‌ ఆఏండ మంజినాట్‌. ఎందనిఙ్‌ ఇహిఙ యేసుప్రబు యా లోకమ్‌దు ఎలాగ బత్‌కితాండ్రొ మాటుబ అయాలెకెండ్ఎ బత్‌కిదెట్‌. 18 ప్రేమ లొఇ తియెల్‌ సిల్లెద్‌. అక్కాదె ఆఏద్‌. పూర్తి ఆతి ప్రేమ మహిఙ అక్క తియెల్‌ సొన్‌పిస్నాద్‌. ఎందనిఙ్‌ ఇహిఙ సిక్స వానాద్‌ ఇజినె తియెల్‌ వానాద్. తియెల్‌ ఆని వన్నిఙ్‌ పూర్తి ప్రేమ సిల్లెద్‌. 19 దేవుణునె మఙి ముఙాల ప్రేమిస్తిఙ్, మాటు వన్నిఙ్‌ ప్రేమిస్తెఙ్‌ అట్‌సినాట్. 20 ఎయెన్‌బా, ‘నాను దేవుణుదిఙ్‌ ప్రేమిస్న’ ఇజి వెహ్సి, మరి ఒరేన్‌ నమ్మిత్తి వన్నిఙ్‌ ప్రేమ కిఎండ మహిఙ వాండ్రు అబద్దం వెహ్సినాన్. ఎందనిఙ్‌ ఇహిఙ తోరిజిని వన్నిఙ్‌ ప్రేమిస్‌ఇకాన్‌ తోర్‌ఇ దేవుణుదిఙ్‌ ప్రేమిస్తెఙ్‌ ఆట్‌ఎన్‌. 21 యేసు క్రీస్తు మఙి ఇని రూలు సిత మనాన్‌ ఇహిఙ, దేవుణుదిఙ్‌ ప్రేమిస్నికాన్‌ మహి క్రీస్తు లోకాఙ్‌బా ప్రేమిస్తెఙ్ వలె.

5

దేవుణు మరిసి ముస్కు నమ్మకం

1 యేసునె క్రీస్తు ఇజి నమ్మినికాన్‌ ఎయెన్‌బా దేవుణు బాణిఙ్‌ పుట్తాన్. బుబ్బెఙ్‌ ప్రేమిస్నికాన్‌ ఎయెన్‌బా వన్ని బాణిఙ్‌ పుట్తి విజేరిఙ్‌ ప్రేమిస్నాన్. 2 దేవుణుదిఙ్‌ ప్రేమిసి, వాండ్రు వెహ్తి రూలుఙ వజ కితిఙ, మాటు దేవుణు కొడొఃరిఙ్‌ ప్రేమిస్నాట్‌ ఇజి నెస్నాట్. 3 దేవుణుదిఙ్‌ ప్రేమిస్తెఙ్‌ ఇహిఙ వన్ని రూలుఙ వజ కిదెఙె. వన్ని రూలుఙ్‌ కస్టం ఆతికెఙ్‌ ఆఉ. సుల్‌కాణికెఙె. 4 దేవుణుబాణిఙ్‌ పుట్తికార్‌ విజేరె యా లోకమ్‌దు దేవుణుదిఙ్‌ పడిఃఇ విజు వన్కాఙ్‌ జయిస్తెఙ్‌ అట్నార్‌. దేవుణుదిఙ్‌ పడిఃఇ విజు వన్కాఙ్‌ జయిస్తెఙ్‌ ఎలాగ అట్నాట్‌ ఇహిఙ, మాటు యెసుప్రబుఙ్‌ నమకం ఇట్తివలెదాన్‌ అట్నాట్. 5 దేవుణుదిఙ్‌ పడిఃఇ వన్కాఙ్‌ జయిస్నికాన్‌ ఎయెన్‌? యేసు, దేవుణు మరిసి ఇజి నమ్మినికాండ్రె. 6 క్రీస్తు ఆతి యేసు యా లోకమ్‌దు వాతండ్రె. ఏరుదు బాప్తిసం లాగెఆతాన్‌. సిల్‌వాదు నల వాక్సి సాతాన్‌. బాప్తిసం ఉండ్రె ఆఎద్. సిలువాదు నల వాక్సి సాదెఙె వాతాన్. యాక నిజమె ఇజి దేవుణు ఆత్మ సాక్సి వెహ్సినాన్‌. అందెఙె యాక నిజమె. ఎందనిఙ్‌ఇ హిఙ దేవుణు ఆత్మ నిజమ్‌నె వెహ్సినాన్‌. 7 క్రీస్తు వందిఙ్‌ సాక్సి వెహ్నికెఙ్‌ మూండ్రి మన్నె. 8 దేవుణు ఆత్మ, బాప్తిసం లాగె ఆతి ఏరు, సిలువాదు వాక్తి నల. యా మూండ్రి ఒప్పు కొడిఃజి క్రీస్తు వందిఙ్‌ సాక్సి వెహ్సినె. 9 మాటు, లోకుర్‌ సాక్సి అస్నాట్‌ గదె. అహిఙ దేవుణు సీని సాక్సి ఒదె సత్తు మనికగదె. ఎందనిఙ్‌ సత్తు మనిక ఇహిఙ, దేవుణు వన్ని సొంత మరిసి ఆతి యేసు వందిఙ్‌ వెహ్తి సాక్సినె. 10 దేవుణు మరిసి ముస్కు నమం ఇట్తి వన్ని లొఇ యా సాక్సి మనాద్. గాని దేవుణు ముస్కు నమ్మకం ఇడ్ఃఇకాన్‌ దేవుణు మని మరిసి వందిఙ్‌ వెహ్తి సాక్సి నమ్మిఎన్‌. అందెఙె వాండ్రు దేవుణు అబద్దం వెహ్సినికాన్‌ ఇజి వెహ్సినాన్. 11 దేవుణు వెహ్తి సాక్సి యాకదె. ఇనిక ఇహిఙ దేవుణు వెట ఎలా కాలం బత్కిని బత్కు దేవుణు మఙి సితాన్. యా బత్కు మఙి ఎలాగ వాతాద్‌ ఇహిఙ యేసు క్రీస్తు ముస్కు నమకం ఇడ్ఃజి వన్ని వెట కూడ్ఃతి మహిఙ్‌ వాతాద్. 12 దేవుణు మరిసి ఆతి యేసు క్రీస్తు వెట కూడ్ఃజి మంజిని వన్నిఙ్‌ యా బత్కు మనాద్. దేవుణు మరిసి వెట కూడ్ఃజి మన్‌ఇ వన్నిఙ్‌ దేవుణు వెట ఎలా కాలం బత్కిని బత్కు సిల్లెద్‌. 13 దేవుణు మరిసి ముస్కు నమ్మకం ఇడ్‌ఇతి వరిఙ్‌ నాను ఇక్కెఙ్‌ రాసిన. ఎందనిఙ్‌ రాసిన ఇహిఙ మిఙి దేవుణు వెట ఎలా కాలం బత్కిని బత్కు మనాద్‌ ఇజి నెస్తెఙె రాసిన. 14 అహిఙ మఙి దేవుణు ముస్కు మని దయ్‌రం ఇనిక ఇహిఙ, మాటు దేవుణు ఇస్టమ్‌దిఙ్‌ కూడిఃతి మని ఇనికబా లొస్తిఙ, వాండ్రు అక కినాన్‌. 15 మాటు ఇనిక లొస్తిఙ్‌బా దేవుణు వెంజినాన్‌ ఇజి మాటు నెస్తిఙ, మాటు దేవుణుబాణిఙ్‌ లొస్తికెఙ్‌ విజు దొహ్‌క్తి లెకెండె నెసినాట్.

16 ఒరెన్‌ నమ్మిత్తికాన్‌ సావు తెఇ పాపం కిజి మహిఙ ఎయెన్‌బా అక సుడిఃతిఙ, వన్ని వందిఙ్‌ పార్దనం కిదెఙ్. దేవుణు వన్నిఙ్‌ బత్కు సీనాన్. సావు తెఇ పాపం కినివరి వందిఙె వెహ్సిన. గాని సావు తపిస్ని పాపం మనాద్. నని పాపం కిని వరి వందిఙ్‌ పార్దనం కిఅ ఇజి నాను వెహ్‌ఎ. 17 ఇని తపు కితిఙ్‌బా పాపమ్‌నె. గాని లోకాఙ్‌ సావు తపిస్‌ఇ పాపమ్‌కు మన్నె. 18 దేవుణు బాణిఙ్‌ పుట్తికాన్‌ ఎయెన్‌బా పాపం కిజినె మన్‌ఎన్ ఇజి మాటు నెసినాట్. ఎందనిఙ్‌ ఇహిఙ దేవుణు మరిసి వన్నిఙ్‌ కాప్‌కిజినాన్‌. అహిఙ సయ్‌తాను వన్నిఙ్‌ ముట్సి నాసనం కిదెఙ్‌ అట్‌ఎన్. 19 మాటు దేవుణు కొడొఃర్‌ ఇజి నెసినాట్. దేవుణుదిఙ్‌ సెందితికార్‌ ఆఇకార్‌ సయ్‌తాను అడిఃగి మంజినార్‌ ఇజి నెసినాట్. 20 మరి దేవుణు మరిసి వాతండ్రె, నిజమాతి దేవుణుదిఙ్‌ మాటు నెస్తెఙ్‌ మఙి తెలివి సితాన్. మాటు వన్ని వెట కూడిఃతిఙ్‌ నిజమాతి దేవుణు వెట కూడిఃత మనాట్. వీండ్రె నిజమాతి దేవుణు. వీండ్రె దేవుణు వెట ఎలా కాలం బత్కిని బత్కు లోకాఙ్‌ సీనికాన్. 21 నాను ప్రేమిసిని బయిరండె, బోమ్మెఙ మాడిఃస్తెఙ్‌ ఆఏద్‌.

2యోహాను

యోహాను రాస్తి రుండి ఉత్రం

నెల్వ కిబిసినిక

యేసు క్రీస్తు అపొస్తుడు ఆతి యోహాను రాస్తి ఉత్రమ్‌నె యాక. నండొ ముఙాలె సువార్త వెహ్నికార్‌ బూలాజి బూలాజినె సువార్త సాటిసి మహార్‌. అయావలె యేసుఙ్‌ నమ్మిత్తికారె, యాలెకెండ్‌ సువార్త వెహ్ని వరిఙ్‌ వరి ఇండ్రొ డగ్రు కిజి, వరిఙ్‌ కావాలిస్తికెఙ్‌ సీజి పోక్సి మహార్‌. తప్పు బోద వెహ్నికార్‌బా మహార్‌. వారుబా యాలెకెండ్‌ బూలాజి బూలాజినె కిజి మహార్‌. అందెఙె నన్ని వరివందిఙ్‌ జాగర్త మండ్రెఙ్‌ ఇజి యా ఉత్రమ్‌దు రాసి వెహ్సినాన్. నిజమాతికెఙ్‌ నమ్మిజి అయాలెకెండ్‌ బత్కిదెఙ్‌ వలె ఇజిబా వెహ్సినాన్.

1

1-2 పెదెలి ఆతి నాను, దేవుణు ఏర్‌పాటు కితి అమ్మెఙ్, దన్ని కొడొఃరిఙ్‌ రాసిన. నాను మిఙి నిజమ్‌నె ఎత్తు కిజిన. నాను ఒరెనె ఆఏండ, దేవుణు తోరిస్తి నిజమాతి సఙతిఙ్‌ నెస్తికార్‌ విజెరెబా మిఙి ఎత్తు కిజినార్. ఎందనిఙ్‌ ఇహిఙ, దేవుణు తోరిస్తి నిజమతికెఙ్‌ మఙి తెలిజి మంజినె. అయాకెఙ్‌ మాటు ఎలాకాలం తెలిజి మంజినె. 3 దేవుణు తోరిస్తి నిజమాతికెఙ్‌ మాటు నమ్మిజినాట్. వాండ్రు మఙి ప్రేమిస్నాన్. అందెఙె బుబ్బ ఆతి దేవుణుని మరిసి ఆతి యేసు క్రీస్తు, దయా దర్మమ్‌దాన్, మా ముస్కు కనికారం తోరిసి మాటు నిపాతిదాన్‌ మండ్రెఙ్‌ సాయం కిపిర్.

ప్రేమదాన్‌ నడిఃనివందిఙ్‌ వెహ్సినిక.

4 మీ కొడొఃర్‌ లొఇ సెగొండార్, దేవుణు తోరిస్తి నిజమాతి సఙతిఙ వజ నడిఃజినార్‌ ఇజి నాను నెస్త. అందెఙె నాను నండొ సర్‌ద ఆజిన. బుబ్బ మఙి ఆడ్ర సిత్తివజనె వారు నడిఃజినార్. 5 అహిఙ ఓ అమ్మ, నాను కొత్త్త ఆడ్ర మిఙి రాస్‌ఏ. గాని క్రీస్తుఙ్‌ నమ్మిత్తిబాణిఙ్‌ అసి, మాటు నెస్తి మన్ని ఆడ్రనె రాసిన. మాటు ఒరెన్‌ వన్నివెట ఒరెన్‌ ప్రేమిస్తెఙ్‌ ఇని ఆడ్రనె వెహ్సిన. 6 మాటు వన్ని ఆడ్రెఙ లొఙిజి, అయావజ నడిఃతిఙనె దేవుణుదిఙ్‌ ప్రేమిస్నాట్. మీరు క్రీస్తుఙ్‌ నమ్మితి బాణిఙ్‌ అసి వెహిలెకెండ్, మాటు ఒరెన్‌ వన్ని వెట ఒరెన్‌ ప్రేమిసి అయాలెకెండ్‌ నడిఃదెఙ్‌ ఇజినె వన్ని ఆడ్ర.

మొసెం కినివరివందిఙ్‌ జాగర్త మండ్రు.

7 యెసుక్రీస్తు, యాయపొటలొఇహాన్‌ వాతికాన్‌ ఇజి ఒప్పుకొడ్ఃఇ నండొండార్‌ మొసెం కినికార్‌ లోకమ్‌దు సోత్త మనార్. ననికాండ్రె మొసెం కినికాన్, క్రీస్తుఙ్‌ ఎద్రిస్నికాన్. 8 అపొస్తురు ఆతి మాపు, మీ వెట మీ నడిఃమి కితి పణిఙ పలితం, పాడు ఆఏండ మంజిని వందిఙ్, మొసెం కినివరి ముస్కు జాగర్త మండ్రు. మరి, దేవుణు వెట ఎలాకాలం బత్కిని బత్కు దొహ్‌క్నివందిఙ్, మొసెం కినివరి ముస్కు జాగర్త మండ్రు. 9 ఎయెన్‌బా, క్రీస్తు నెస్‌పిస్తి మాట నమ్మిజి మన్‌ఏండ, వన్ని సొంత మాటెఙ్, క్రీస్తు నెస్‌పిస్తి మాటవెట కలప్తిఙ, వాండ్రు దేవుణుదిఙ్‌ సేందిఇకాన్. క్రీస్తు నెస్‌పిస్తి మాట నమ్మిజి మంజినికాన్‌ బుబ్బెఙ్‌ని మరిసిఙ్‌ సెందితికాన్. 10 ఎయెన్‌బా క్రీస్తు నెస్‌పిస్తి మాట వెహ్‌ఏండ, మీ డగ్రు వాతిఙ, మీరు వన్నిఙ్‌ ఇండ్రొ కూక్మాట్. వన్నిఙ్‌ డగ్రు కిమాట్. 11 ఎందనిఙ్‌ ఇహిఙ, వన్నిఙ్‌ డగ్రు కితికాన్‌ ఎయెన్‌బా వన్ని సెఇపణిఙవెట కూడిఃత మనాన్. 12 నండొ సఙతిఙ్‌ మిఙి రాస్తెఙ్‌ మనాద్. గాని ఉత్రమ్‌దాన్‌ వెహ్తెఙ్‌ నఙి మన్సు సిల్లెద్‌. మా సర్‌ద పూర్తి ఆదెఙ్‌ మీ డగ్రు వాజి, మిఙి సుడ్ఃజి వర్గిదెఙ్‌ నాను ఆస ఆజిన. 13 దేవుణు ఏర్‌పాటు కితి నీ తఙి కొడొఃర్, మిఙి వెన్‌బాతి లెకెండ్‌ వెహ్సినార్.

3యోహాను

యోహాను రాస్తి మూండ్రి ఉత్రం.

నెల్వ కిబిసినిక

యేసు క్రీస్తు అపొస్తుడు ఆతి యోహాను రాస్తి ఉత్రమ్‌నె యాక. వన్ని కూలాయెనాతి గాయుఙ్‌ రాసినాన్. యా గాయు ఇనికాన్, యోహాను అతికారం అడిఃగి మన్ని దేవుణు సఙం ఉండ్రి సుడ్ఃజి నడిఃపిస్నాన్. బూలాజి బూలాజి సువార్త వెహ్సి వాజిని వరిఙ్‌ వాండ్రు డగ్రు కిజి నెగ్రెండ మర్‌జి పోక్సిని దన్ని వందిఙ్‌ యోహాను వన్నిఙ్‌ వందనమ్‌కు వెహ్సినాన్. మరి, దియొత్రెపె ఇనికాన్‌ బూలాజి బూలాజి సువార్త కిని వరిఙ్‌ డగ్రు కిఏండ మర్‌జి పోక్తాన్. వాండ్రు యోహాను అతికారం అడిఃగి మండ్రెఙ్‌ కెఏ ఇజినాన్. వన్నిఙ్‌ డటిసి వెహ్నిదన్ని వందిఙ్‌బా యా ఉత్రమ్‌దు రాసినాన్.

1

1 పెదెలి ఆతి నాను నిజం ఎత్తు కిజిని నా సొంత కూలాయెన్‌ ఆతి గాయుఙ్‌ రాసిన. 2 ఓ, నాను ప్రేమిసిని కూలాయెన్, దేవుణు వెట నిఙి మన్ని సమందం పిరిసిని వజ, నీను విజు వన్కా లొఇ పిరిదెఙ్‌ ఇజి నాను పార్దనం కిజిన. నీను నోబు నొప్పి సిల్లెండ నెగెండ్‌‌ నెగెండ్‌ మండ్రెఙ్‌ ఇజిబా నాను పార్దనం కిజిన. 3 సెగొండార్‌ నమ్మితికార్‌ నా డగ్రు వాతార్. వారు, దేవుణు తోరిస్తి నిజమాతి సఙతిఙ్‌ నీను లొఙిజిని ఇజి, అయావజ నీను నెగ్రెండ నడిఃజిని ఇజి వెహ్తార్‌. అయాలెకెండ్‌ వెహ్తరె నఙి నండొ సర్‌ద కిబిస్తార్. 4 నా కొడొఃర్‌ దేవుణు తోరిస్తి నిజమాతి సఙతిఙ్‌ లొఙిజినార్. వారు అయావజ నడిఃజినార్‌ ఇజి వెంజినికాదె నఙి నండొ సర్‌ద. దన్నిఙ్‌ మిస్తి సర్‌ద సిల్లెద్‌. 5 ఓ, నాను ప్రేమిసిని కూలాయెన్, బూలాజి బూలాజి సువార్త వెహ్సి వాజిని వరిఙ్‌ నీను డగ్రు కిజిని. వారు నిఙి తెలిఇకార్‌ ఆతిఙ్‌బా నీను వరి వందిఙ్‌ కిజిని ఇనికబా నమ్మకమ్‌దానె కిజిని. 6-7 వారు నీ ప్రేమ వందిఙ్‌ ఇబ్బె దేవుణు సఙం‌ ఎద్రు సాసి వెహ్తార్‌. నీను, దేవుణుదిఙ్‌ ఇస్టం ఆతి వజ వరి పయ్‌నమ్‌దు అవ్‌సరం ఆతికెఙ్‌ సీజి పోక్‌అ. ఎందనిఙ్‌ ఇహిఙ, వారు క్రీస్తుఙ్‌ నమ్మిఇ వరిబాణిఙ్‌ ఇనికబా లొస్‌ఏండ, క్రీస్తుఙ్‌ వెహ్తెఙ్‌ సోత్తార్. 8 అందెఙె వారు వెహ్నివలె, మాటు వరివెట జత కూడ్ఃజి, దేవుణు వందిఙ్‌ నిజమాతికెఙ్‌ నెస్‌పిస్నివందిఙ్, నన్నివరిఙ్‌ మాటు డగ్రు కిదెఙ్‌వలె.

దియొత్రెపెని దెమెత్రియు.

9 నాను దేవుణు సఙమ్‌దిఙ్‌ ఉండ్రి సఙతి రాస్త. గాని దియొత్రెపె నా అతికారమ్‌దిఙ్‌ లొఙిఏన్. ఎందనిఙ్‌ ఇహిఙ, వాండ్రు దేవుణు సఙమ్‌దు పెరికాన్‌ ఆదెఙ్‌ కోరిజినాన్. 10 వాండ్రు మా ముస్కు సెఇ మాటెఙ్‌ వర్గిజినాన్. యాకాదె ఆఏండ బూలాజి బూలాజి దేవుణు మాట వెహ్ని వరిఙ్‌ డగ్రు కిఏన్. వరిఙ్‌ డగ్రు కిదెఙ్‌ మన్సు మన్ని వరిఙ్‌ అడ్డు కిజి దేవుణు సఙమ్‌దాన్‌ వరిఙ్‌ వెల్లి పోక్సినాన్. అందెఙె నాను వాతిఙ, వాండ్రు కిజిని సెఇ పణిఙ దేవుణు సఙం ఎద్రు వెహ్న. 11 ఓ, నాను ప్రేమిసిని కూలాయెన్, సెఇ పణిఙ్‌ కిజిని వరిఙ్‌ సుడ్ఃజి నడిఃఏండ, నెగ్గి పణిఙ్‌ కిజిని వరిఙ్‌ సుడ్ఃజి నడిఃఅ. నెగ్గి పణిఙ్‌ కినికాన్‌ ఎయెన్‌బా దేవుణుదిఙ్‌ సెందితికాన్. సెఇ పణిఙ్‌ కినికాన్‌ ఎయెన్‌బా దేవుణుదిఙ్‌ నెస్‌ఏన్. 12 దెమెత్రియు వందిఙ్‌ లోకుర్‌ విజేరె నెగ్గికెఙ్‌ పొగ్‌డిఃజినార్. దేవుణు తోరిస్తి నిజమాతి సఙతిఙ్‌ లొఙిజి వాండ్రు నడిఃజినాన్. అయాక వాండ్రు నెగ్గి లోకు ఇజి రుజుప్‌ కిజినాద్. మాపుబా వన్ని వందిఙ్‌ నెగ్గికెఙ్‌ వెహ్సినాప్. మా సాసి నిజమాతికెఙ్‌ ఇజి నీను నెస్ని. 13 నండొ సఙతిఙ్‌ నిఙి రాస్తెఙ్‌ మనాద్. గాని ఉత్రమ్‌దాన్‌ వెహ్తెఙ్‌ నఙి మన్సు సిల్లెద్‌. 14 నిఙి బేగి సుడ్ఃదెఙ్‌ ఆనాద్‌ ఇజి నాను కోరిజిన. అయావలె మాటు కూడ్ఃజి వర్గినాట్. 15 నిఙి సమాదనం రపిద్. ఇబ్బెణి దేవుణు సఙమ్‌దికార్‌ నిఙి వెన్‌బాతి లెకెండ్‌ వెహ్సినార్. అబ్బె మన్ని వరిఙ్‌ విజేరిఙ్‌ వెన్‌బాతి లెకెండ్‌ వెహ్‌అ.

యూదా

యూద రాస్తి ఉత్రం

నెల్వ కిబిసినిక

మా ప్రబు ఆతి యేసుక్రీస్తుఙ్ తంబెరిఙ్ ఇజి వెహె ఆతి వరి లొఇ మన్ని యూద ఇనికాన్‌ యా ఉత్రం రాస్తాన్. వాండ్రు యాకోబుఙ్‌బా తంబెర్సి. క్రీస్తు సకం 68-80 న‍డిఃమి కాలమ్‌దు యా ఉత్రం రాస్త మ‍నాద్సు. క్రీస్తుఙ్‌ న‍మ్మిత్తివ‍రి సఙమ్‌కలొఇ నిజతిమాతి బోద నెక్సిపొక్సి తప్పుఙ్ నెస్పిసిని వ‍రి వందిఙ్ రాస్తాన్. వరి బోదవందిఙ్ వరి బ‍త్కువందిఙ్ డటిసి రాస్తాన్. న‍మ్మితి వ‍రిఙ్ దేవుణు సిత్తి రక్సణ వందిఙ్, నిజం వందిఙ్ కాట్‌లాడఃదెఙ్ ఇజి రాస్త మ‍నాన్.

1

1 యేసు క్రీస్తుఙ్‌ పణి కినికానాతి యూద (వాండ్రు యాకోబుఙ్‌ తంబెరి) రాసిని ఉత్రం. దేవుణు కూక్తి వరిఙ్‌ నాను రాసిన. బుబాతి దేవుణు నండొ ప్రేమిసి యేసు క్రీస్తు మర్‌జి వానిదాక కాప్‌ కిజి ఇడ్జిని మిఙినె రాసిన 2 మిఙి కనికారం, నిపాతి, దేవుణు - బాణిఙ్ వాని ప్రేమ ఒదె నిండ్రిజి మనిద్.

దేవుణు వందిఙ్ మన్సు సిల్లి వరిఙ్ వాని సిక్స.

3 నాను నండొ ప్రేమిసినికి దెరా, మఙి విజెరిఙ్‌ దొహ్‌క్తి రక్సణ వందిఙ్ మిఙి రాస్తెఙ్ ఇజి నండొ ఆస ఆత మ‍హ‍. గాని దేవుణుదిఙ్‌ కేట ఆతి వరిఙ్ ఉండ్రె సుటునె ఒప‍జె‍ప్తి నిజతిమాతి నమ‍కం కాపాడిఃజి ఇడ్‌దెఙ్ మీరు కాట్‌లాడఃజి మండ్రెఙ్‌ వలె ఇజి మిఙి బతి మాల్జి రాస్తెఙె ఏలు ఒడ్ఃబిజిన‍. 4 సెగొండార్ లోకుర్‌ మిఙి తెలిఏండ మీలొఇ డుఃగిత‍ మనార్. దేవుణుబాణిఙ్‌ వరిఙ్‌ వాని తీర్పు వందిఙ్ పూర్‌బకాలమ్‌దు దేవుణు - మాటదు రాస్త మనాద్. వారు దేవుణు - వందిఙ్ బక్తిసిల్లి లోకుర్. వారు ఒడొఃల్‌వందిఙ్ మని, వరి సెఇ ఆసెఙ వజ కిజి సర్‌ద ఆనివందిఙ్ దేవుణుబాణిఙ్‌ వాతి, వన్ని దయదర్మమ్‌దిఙ్ మారిస్తార్. అహు కితిఙ్‌ మాటు సేవకిని ఒరెండ్రె ఎజుమాని ఆతి మా ప్రబు ఆతి యేసు క్రీస్తుఙ్‌ నెక్త పొక్తార్. 5 నాను వెహ్సిని యా సఙతిఙ్‌ విజు మీరు ముఙాలె నెస్తి మన్నిదెర్ గాని నాను మిఙి మరి ఎత్తు కిబిస్తెఙ్‌ ఆస ఆజిన. అక్క ఇనిక ఇహిఙ పుర్బం అయ్‌గుప్తు దేసమ్‌దాన్ ఇస్రాయేలు లోకురిఙ్‌ ఉండ్రె సుటునె గెల్పిస్తాన్. గాని వెనుక వరి లొఇ నమ్మిఎండాతి వరిఙ్‌ దేవుణు నాస‍నం కిత్తాన్‌. 6 దేవుణు సిత్తి అతికారమ్‌దు మండ్రెఙ్ ఇస్టం ఆఏండ, వరిఙ్ మహి అతికారం డిఃస్తిసిత్తి దేవుణు దూతార్‌ వందిఙ్ ఎత్తు కిదు. తీర్పు సీజి సిక్స సీని పెరిదినమ్‌ దాక, ఎల్లకాలం మంజిని గొలు గొలుస్కాణిఙ్ తొహ్పి - స్తాండ్రె సీకటి మన్ని బాడ్డిదు దేవుణు వరిఙ్ ఇట్త మ‍నాన్. 7 అయలెకెండ్‌నె సొదొమ గొమొర్ర ప‍ట్నమ్‌క లోకాఙ్, వ‍నక‍ సుటులం మన్ని నాహ్కణి లోకాఙ్‌ ఇనిక జర్గితాద్‌ ఇజి ఎత్తు కిదు. వా‍రు దేవుణు దూతార్‌ కితిలెకెండ్‌నె, ఒడొఃల్‌ది సెఇ ఆసెఙ్‌ వజ కిజి సర్ద ఆని కిని పణిఙ్ కిత్తార్‌. ఆఇ బోదెకవెట ఉండ్రె ఆఏద్‌, మొగ‍వ‍రివెట‍ మొగ‍వారు కూడ్ఃజి పాపం కితారె ‍ఎలా‍కాలం నంబిఇ సిసుదాన్ సురె ఆతార్. నిన్నివ‍రిఙ్ ఇని సిక్స వానాద్ ఇని దన్నిఙ్‌ అక్క‍ విజెరిఙ్‌ ఉండ్రి గుర్తులె‍కెండ్ మనాద్. 8 అయలెకెండ్‌నె వీరు క‍లెఙ్ గాసి ఒడొఃల్‌ది సెఇ ఆసెఙ్‌ వజ కిజి సర్‌ద ఆని పణిఙ్ కిజినార్. మరి, ఏలుబడిః కినివ‍రిఙ్ లొఙిఏర్. వారు దేవుణు దూతారిఙ్‌ దూసిస్నార్. 9 అహిఙ దేవుణు దూతార్‌ ముస్కు పెరి దూత ఆతి మికాఏలుబా, మోసె పీనుగు వందిఙ్, సయ్‌తాను మికాయెలుఙ్ ఓదిస్తివలె ఇనిక కిత్తాన్‌‌ ఇహిఙ, వన్నిఙ్‌ దూసిసిని మాటెఙాణ్ నేరం మొప్‌ఏన్. గాని “ప్రబునె నిఙి గదిసిన్”, ఇజి వెహ్తాన్‌. 10 గాని వీరు ఇహిఙ వరిఙ్‌ అర్దం ఆఇవ‍నకవందిఙ్ దూసిసినార్. బుద్దిసిల్లి జంతుఙ్‌ లెకెండె, మ‍న్సుదు బాగ ఒడిఃబిదెఙ్ అట్‌ఏర్. జంతుఙలె‍కెండ్ ఒడొఃల్‌ ఆసెఙ్‌ వజ కిజి సర్‌ద ఆదెఙ్‌ సుడ్ఃజినార్. వరి సెఇ పణిఙాణ్ వారె పాడాఃజి సొన్సినార్. 11 అబయ! వరిఙ్‌ క‍స్టమ్‌కు తప్ఉ. ఎందనిఙ్ ఇహిఙ, వారు సెఇ పణి కితి క‍యిను లెకెండ్‌బా మనార్.* వారు బిలాము ఇని ప్ర‍వ‍క్త లె‍కెండ్‌బా ఇనాయం దొహ్కిద్ ఇజి, వరి బత్కు తప్పుదిఙ్ పూర్తి ఒపజెప్త మనార్.† వారు కోర ఇనివన్ని - లెకెండ్‌బా మనార్. మోసె వెహ్తిద‍న్నిఙ్ మ‍ర్‌జి వెహ్తండ్రె డటం ఎద్రిస్తాన్‡. వీరుబా‍ వ‍న్నిలెకెండ్ నాస‍నం ఆన సొనార్. 12 మీరు కిజిని ప్రేమవిందుఙ్‌లొఇ వారు తెల్లాని పాతాదు మన్ని మస లె‍కెండ్ సిగు తపిసినార్.‌ ఇని తియెల్‌ సిల్లెండ పొటపంజు ఉణిజి వరిఙ్‌ వారె పోస కిబె ఆజినార్. వారు గాలి డెఃయ్‌జి ఒసిని పిరు సిల్లి మొసొప్ ననికార్. వారు కాయెఙ్‌ అస్ని కాలమ్‌దు కాయెఙ్‌ అస్ఇ మ‍రెక్ లకెండె. అక్కాదె ఆఏద్‌. వారు వలెఙాణిఙ్ తెరె ఆతి మ‍రెకలెకెండె. పాణం సిల్లికార్, పూర్తి సాతికార్‌ వారు. 13 వారు స‍మ్‌దరమ్‌ది పెరి ఉల్కెఙ్‌ లెకెండ్ మనార్. వరి సిగుప‍ణిఙ్ ఉల్కెఙ్‌ డెఃయ్‌జి తసిని పొఙు లెకెండ్ మ‍న్నె. మరి సరి తప్సి బూలాని సుక్కెఙ్‌§ లెకెండ్ మనార్, వారు. అందెఙె దేవుణు వ‍రివందిఙ్‍ ఎలాకాలం మండ్రెఙ్ గొప్ప సీకటి మన్ని బాడ్డి* త‍యా‍ర్ కిజి ఇడ్త‍మనాన్. 14 ఆదముదాన్ మొదొల్సి ఏడవ తరమ్‌దికాన్‌ ఆతి హానోకు పూర్‌బకాలమ్‌దు దేవుణుబాణిఙ్‌ వాతి మాటెఙ్‌ వెహ్తాన్‌. విరివందిఙ్ వెహ్తి అయ మాటెఙ్‌ వాని కాలమ్‌దు జర్గిని వందిఙె. ఇనిక ఇహిఙ “ఇదిలో ప్రబు వన్ని వెయు వెయిఙ్ దూతార్‌ వెట వాజినాన్. 15 విజెరిఙ్‌ తీర్ప కిదెఙ్ ప్రబు వాజినాన్. దేవుణు వందిఙ్ బక్తి సిల్లి వరిఙ్ తీర్పు సీజి సిక్స సీదెఙ్‌ వాండ్రు వాజినాన్. ఎందనిఙ్‌ ఇహిఙ దేవుణు వందిఙ్ బక్తి సిల్లికార్, దేవుణుబాణిఙ్‌ మన్సు దూరం ఇడ్జి సెఇ ప‍ణిఙ్ కిత్తార్‌. దేవుణు వందిఙ్ బక్తి సిల్లికార్‌ తియెల్‌ సిల్లెండ దేవుణు ఎద్రు వన్నిఙ్ పడిఃఇ కటినమతి మాటెఙ్‌ వ‍ర్‌గితార్”. 16 వారు దేవుణు ఎద్రు సణిఙిజినార్. ఆఇవరి ముస్కు నింద మోప్సినికార్. వారు వరి ఒడొఃల్‌ది సెఇ ఆసెఙ్‌ వజ కిజి సర్‌ద ఆదెఙ్‌ ఇజినె సుడ్ఃజినార్. వారు వరి వందిఙ్‌నె పణిదిఙ్‌ రెఇ బడాయ్‌ మాటెఙ్‌ వర్గిజినార్. ఆఇ వరిబాణిఙ్ ఇనికబా దొహ్కిద్ ఇజి వరిఙ్‌ పొగ్‌డిఃజినార్.

ఓరిసి మండ్రెఙ్ ఇజి వెహ్సినాన్.

17 అహిఙ నాను నండొ ప్రేమిసినికిదెరా, మా ప్రబు ఆతి యేసు క్రీస్తుఙ్‌ అపొస్తురు ఆతికార్‌ మిఙి ముఙాల వెహ్తిమని స‍ఙతిఙ్ మీరు ఎత్తు కిదు. 18 వా‍రు ఇనిక‍ వెహ్తార్‌ ఇహిఙ, క‍డెఃవెరి రోస్కాణ్ వెక్రిసినికార్ వానార్. వారు దేవుణు వందిఙ్ బక్తి సిల్లెండ, వరి ఒడొఃల్ది సెఇ ఆసెఙ్‌ వజ కిజి సర్‌ద ఆజినె మంజినార్. 19 లోకాఙ్‌ కేటెఙ్ కేటెఙ్ కిబిస్నికార్ వీరె. పాపం ఏలుబడిః కిని మన్సు మ‍న్నికార్, దేవుణు ఆత్మ సిల్లికార్‌ వీరు. 20 గాని మీరు, ఇహిఙ నాను నండొ ప్రేమిసినికిదెరా, దేవుణుబాణిఙ్‌ మిఙి దొహ్‌క్తి నమకమ్‌దు పిరిజి వాదెఙ్‌ ఒరెన్ మరి ఒరెన్‌ వన్నిఙ్ తోడుః కిదెఙ్. దేవుణు ఆత్మ నడిఃపిసిని వజ పార్దనం కిజి మండ్రు. 21 దేవుణు మీ ముస్కు తోరిస్తి మన్ని ప్రేమదు మండ్రు. ప్రబు ఆతి యేసు క్రీస్తు మీ ముస్కు కనికారం మాజి, దేవుణు వెట ఎల్లకాలం బత్కిని బ‍త్కు సీదెఙ్‌ ఇజి ఎద్రు సుడ్ఃజి మండ్రు. 22 దేవుణు ముస్కు మన్ని నమకం వందిఙ్ అనుమా‍నం మని వరి ముస్కు కనికారం తోరిస్తు. 23 న‍మకమ్‌దాన్ తప్సిసొహి సెగొండారిఙ్, సిసు నడిఃమిహాన్ వెల్లి లాగితిలెకెండ్ రక్సిస్తు. తప్సి సొహి మరి సెగొండారిఙ్‌ కనికారం తోరిస్తు. గాని తియెల్‌దాన్‌ మండ్రు. వరి పణిఙ్ మఙి పడిఃఏద్. వారు కిని సెఇ పణిఙాఙ్‌ మాటు సెఎణ్ ఆదెఙ్‌ ఆఏద్‌. 24 మీరు పాపమ్‌దు తొరొ ఒడిఃజి అర్ఏండ మిఙి కాప్‌ కిదెఙ్, దేవుణు గొప్ప‍ పెరి జాయ్‌ ఎద్రు, గొప్ప‍ స‍ర్దదాన్, ఇని తప్పుబా సిల్లెండ మిఙ నిల్‌ప్తెఙ్, మఙి రక్సిస్నికాన్‌ ఆతి ఒరెండ్రె దేవుణు అట్నాన్. 25 మఙి రక్సిస్నికాన్‌ ఆతి దేవుణు, ఒరెండ్రె దేవుణు. మా ప్రబు ఆతి యేసు క్రీస్తు - వలెహానె వన్నిఙ్ పొగ్‌డిఃనాట్. ఎందనిఙ్‌ ఇహిఙ వాండ్రె జాయ్‌దాన్ నిండ్రితి సోకు మన్నికాన్, వాండ్రె గొప్ప పెరికాన్, వాండ్రె గొప్ప సత్తు మన్నికాన్, వాండ్రె విజుదన్ని - ముస్క యా అతికారం మన్నికాన్. వాండ్రు విజు వనకాఙ్ ముఙా‍ల యావజ మహాన్‌, వాండ్రు ఏలు యావజ మనాన్, వాండ్రు వాని కాలమ్‌దు యావ‍జ మంజినాన్. ఆమెన్.

* 1:11 1:11 క‍యిను వందిఙ్ సద్‌వీదు, ఆదికాండం 4:1-16

† 1:11 1:11 బిలాము వందిఙ్ సద్‌విదు, సంకియా పుస్తకం 22 - 24. అద్యాయమ్‌క లొఇ మ‍నద్

‡ 1:11 1:11 కోర వందిఙ్ సద్‌విదు, సంకియా పుస్తకం 16:1-35

§ 1:13 1:13 యా సుక్కెఙ్ బూమి న‍న్నికెఙ్ గాని ఎసెఙ్‌ ఎసెఙ్‌ సొని సరి తప్సి సొనె

* 1:13 1:13 ఒదె సీకటి మ‍ని బాడ్డి. యా బాడ్డి నరకమ్‌నె

ప్రకటన

1

2

3

4

5

6

7

8

9

10

11

12

13

14

15

16

17

18

19

20

21

22

ప్రకటన పుస్తకం

డాఃఙితిమన్నికెఙ్‌ దేవుణు యోహనుఙ్‌ తోరిస్తికెఙ్‌

నెల్వ కిబిసినిక

ఇక్క బయ్‌బిల్‌దు మన్ని కడెఃవెరి పుస్తకం. తెలుగు బయ్‌బిలుదు యా పుస్తకం, ప్రకటన ఇజి మనాద్. ప్రకటన ఇని మాటదిఙ్‌ అర్దం డాఙితిమన్నికెఙ్‌ వెలి తోరిసినిక, టుకుర్‌ ఇడ్తిమన్నిక టుకుర్‌ లాగ్జి తోరిసినిక ఇజి అర్దం మనాద్. ఇక్కెఙ్‌ ఎయెర్‌బా ముఙాల నెస్తిమన్ని మాటెఙ్‌ ఆఉ. యేసుప్రబు వందిఙ్‌ని దేవుణుమాటదిఙ్‌ సాస్యం వెహ్ని వందిఙ్, యెసుప్రబు సిసుర్‌లొఇ ఒరెన్‌ ఆతి యోహాను ఇనివన్నిఙ్‌ రోమప్రబుత్వం ఆతికారిఙు, నారు డిఃబిస్తి పోక్తార్. ఈజియన్‌ సమ్‌దరం నడిమిమన్ని పత్మొస్ ఇని లోకు సిల్లి ఇజిరి దేసమ్‌దు పోక్తార్ (ప్రకటన 1:9).

వాండ్రు అయ ద్వీపుదు మహివలె, దేవుణు వన్ని దూతవెట యోహనుఙ్‌ తోరిస్తికెఙ్‌ వాండ్రు యా పుస్తకమ్‌దు రాస్త మనాన్. యేసు క్రీస్తు సిలువాదు సాజి, మర్‌జి నిఙిత్తి వెనుక, ఇంజుముంజు 60 పంటెఙ్‌ డాట్తివెనుక యా పుస్తకం ర‍సె ఆత మనాద్‌ ఇజి నమ్మిజినార్.

యా పుస్తకం, ఆసియాదు మన్ని ఏడు సఙమ్‌కాఙ్‌ రాస్తి ఉండ్రి ఉత్రమ్‌లెకెండ్‌ మనాద్ (ప్రకటన 1:10-11). వాని క‍లమ్‌దు ఇనికెఙ్‌ జర్గినెలె ఇని వందిఙ్‌ యా పుస్తకమ్‌దు రాస్త మనా‍ద్. యేసుప్రబు మర్‌జి వానివందిఙ్, మరి యా లోకమ్‌దు జర్గిదెఙ్‌ మన్నికెఙ్‌వందిఙ్, మరి యా లోకమ్‌ది ఆక్కర్‌వందిఙ్‌ యా పుస్తకమ్‌దు రాస్త మనాద్. డొమిసియన్‌ ఇనికాన్‌ రోమ రాజు మహివలె యా‍ పుస్తకం రాసె ఆత మనాద్‌ ఇజి నండొండార్‌ నమ్మిజినా‍ర్.

1

మొదొల్‌

1 యాక డాఃఙితిమహి సఙతిఙ్‌ దేవుణు, యేసుక్రీస్తుఙ్‌ సెందితివరిఙ్‌ తోరిస్తెఙ్‌ ఇజి వన్నిఙ్‌ తోరిస్తికెఙ్. వెటనె ఇనికెఙ్‌ జర్గినెలె ఇజి యేసు క్రీస్తు, వన్ని దూతెఙ్‌ వెహ్త పోక్తాండ్రె, అయ సఙతిఙ్‌ వన్ని పణిమణిసి ఆతి యోహానుఙ్‌ తోరిస్తాన్. 2 దేవుణు మాటెఙ్‌ వందిఙ్‌ని, యేసు క్రీస్తు వన్నిఙ్‌ తోరిస్తి విజు వనకాఙ్‌ సుడ్ఃజి నిజమాతికెఙ్‌ ఇజి యోహాన్‌ సాస్యం వెహ్సినాన్. 3 దేవుణుబాణిఙ్‌ వాతి యా ప్రవక్త మాటెఙ్, డటం సదివీజి మహివరిఙ్‌ వెన్‌పిసినికాన్‌ని, సద్‌వినికెఙ్‌ వెంజి అయాకెఙ్‌ మన్సుదు ఇడ్జి నమ్మిజి మంజినికాన్‌ దేవుణు సీజిని దీవెనమ్‌కు మంజినికాన్‌ ఆనాన్. ఎందానిఙ్‌ ఇహిఙ, అయాకెఙ్‌ అయాలెకెండ్‌ జర్గిదెఙ్‌ సమయం డగ్రు ఆత మనాద్.

దేవుణుదిఙ్‌ పొగ్‌డిఃజి వెహ్సిని మాటెఙ్.

4 అసియాదు మన్ని ఏడు, దేవుణు సఙమ్‌కాఙ్‌ యోహాను రాసినాన్. ముఙాల మహికాన్, ఏలు మన్నికాన్, వాని కాలమ్‌దు మంజినికాన్‌ ఆతికాన్, మరి వాండ్రు బస్తిమన్ని వన్ని సింహాసనం ఎద్రుమన్ని ఏడు ఆత్మెఙ్, వన్ని దయదార్మం మీ ముస్కు మంజి, మీరు నిపాతిదాన్‌ మండ్రెఙ్‌ సాయం కిపిన్. 5-6 నమ్మకమాతికాన్‌ ఆతి సాసి, సాతి వరిబాణిఙ్‌ తొలిత నిఙిత్తికాన్, బూమి ముస్కు ఏలుబడిః కిజిని విజు రాజురిఙ్‌ ముస్కు రాజు ఆతి యేసుక్రీస్తుబా వన్ని దయదార్మమ్‌దాన్‌ మీరు నిపాతిదాన్‌ మండ్రెఙ్‌ సాయం కిపిన్. మఙి ప్రేమిస్తాండ్రె వన్ని నలదాన్, మా పాపమ్‌కాఙ్‌ మఙి విడుదల కిజి, వన్ని బుబ్బాతి దేవుణుదిఙ్‌ ఉండ్రి రాజ్యం లెకెండ్‌ని, వన్నిఙ్‌ పణి కిని పుజేరిఙ్‌ లెకెండ్‌ కిత్తిమన్ని యేసుక్రీస్తుఙ్‌ గొప్ప గవ్‌రమ్‌ని అతికారం అంతు సిల్లెండ ఎలాకాలం మనీద్‌. ఆమెన్.

7 ఇదిలో, వాండ్రు మొసొపుదాన్‌ వాజినాన్‌! విజేరి కణుకెఙ్‌ వన్నిఙ్‌ సూణెలె. వన్నిఙ్‌ బల్లెమ్‌దాన్‌ గుత్తికార్‌బా సూణార్‌లె. బూమి ముస్కు మనికార్‌ విజేరె, వన్నిఙ్‌ సుడ్ఃజి గుండె కొత్తె ఆజి అడఃబనార్‌లె. అయాలెకెండ్‌నె ఆనాద్‌లె. ఆమెన్.

8 “అల్పాని ఒమెగ* నానె”, ఇహిఙ మొదొల్‌ని కొస నానె. “ముఙాల మహికాన్, ఏలు మన్నికాన్, వాని కాలమ్‌దు మంజినికాన్‌ ఆతి విజు దన్నిఙ్‌ సత్తు మన్నికాన్” ఆతిమన్ని ప్రబు ఆతి దేవుణు వెహ్సినాన్.

లోకుమరిసి లెకెండ్‌ ఒరెన్‌

9 యేసువందిఙ్‌ వాజిని స్రమెఙ లొఇ, వాండ్రు కిని ఏలుబడిఃదుని, వన్ని వందిఙ్‌ కస్టమ్‌కు ఓరిస్తెఙ్, మీవెట కూడ్ఃజి మన్నికాన్‌ ఆతి, మీ తంబెరి ఆతి యోహాను ఇని నాను, దేవుణు మాట వందిఙ్‌ని యేసువందిఙ్‌ సాస్యం వెహ్ని వందిఙ్, సమ్‌దరం నడిఃమి మన్ని పత్‌మోసు ఇని ద్వీపుదు† ఒరెనె మహ. 10-11 వారమ్‌దిఙ్‌ మొదొహి రోజు ఆతి ప్రబు దినమ్‌దు, నాను దేవుణు ఆత్మదాన్‌ నిండ్రితి మహివలె, జోడు బాంగ ఊక్నిలెకెండ్‌ ఉండ్రి కంటం నా వెనుకహాన్‌ వెహ. నీను సుడ్ఃజినికెఙ్‌ విజు ఉండ్రి పుస్తకమ్‌దు రాసి, ఎపెసు, స్ముర్‌న, పెర్‌గాము, తుయతయ్‌ర, సర్‌దిసు, పిలదెల్పియ, లవొదికియ ఇని ఏడు, దేవుణు సఙమ్‌కాఙ్‌ పోక్‌అ ఇజి, అయా కంటం నఙి వెహ్తిమన్నిక, నా వెనుకహాన్‌ నాను వెహ. 12 యాక వెహానె, నావెట వర్గిజిని కంటం ఇనికాదొ ఇజి సుడ్ఃదెఙ్, నాను వెనుక మహ్త. నాను వెనుక మహ్తిఙ్, బఙారమ్‌దాన్‌ తయార్‌ కిత్తి ఏడు దీవ డండిఙ్‌ సుడ్ఃత. 13 అయ దీవ డండిఙ నడిఃమి, లోకు మరిసి ఆతి వన్నిఙ్‌ పోలితి ఒరెన్‌ వన్నిఙ్‌ సుడ్ఃత. వాండ్రు వన్ని పాదమ్‌ దాక అందితి మన్ని ఉండ్రి నీరి సొక్క పొర్‌పాజి గుండెదు బఙారమ్‌దాన్‌ మన్ని కంటువ తొహె ఆత మహాన్‌. 14 వన్ని బురాని వన్ని బుర్రది కొప్పు తెల్లాని దూతిదిఙ్‌ పోలిసి, గాందులెకెండ్‌ తెలాఙ్‌‌ మహాద్‌. వన్ని కణుకెఙ్, సిసు కొనెఙ్‌లెకెండ్‌ మహె. 15 వన్ని పాదమ్‌కు కంసు సొల్లుదు కాప్తి, కంజు మెర్సినిలెకెండ్‌ మహె. వన్ని కంటం గొప్ప పెరి గడ్డ జాటు లెకెండ్‌ మహాద్‌. 16 వాండ్రు వన్ని ఉణెర్‌ కియుదు ఏడు సుక్కెఙ్‌ అస్త మహాన్‌. రుండి దరిఙ్‌బా తెవుగు మన్ని కుర్ద లెకెండ్‌ మన్ని మాటెఙ్‌ వన్ని వెయుదాన్‌ వెల్లి వాతె. వన్ని మొకొం పూర్తి జాయ్‌దాన్‌ మెర్సిని పొద్దుది జాజ్‌ లెకెండ్‌ మహాద్‌. 17 వన్నిఙ్‌ సుడ్ఃతానె, నాను సాతివన్నిలెకెండ్‌ వన్ని పాదమ్‌కాఙ్‌ అర్త. అయావలె వాండ్రు వన్ని ఉణెర్‌ కియు మా ముస్కు ఇడ్ఃజి ఈహు వెహ్తాన్‌. “తియెల్‌ ఆమా. నాను మొదొహికాన్. నాను కడెఃవెరిదికాన్. 18 నాను బత్కిజి మంజినికాన్. నాను సాతిమహికాన్‌ గాని ఇదిలో ఎలాకాలం బత్కిజిన. మరి సావుదిని సాతికార్‌ మంజిని అయా లోకమ్‌ది తాలంకియు నా కీదు మనాద్. 19 అందెఙె, ఏలు మన్ని వనకాఙ్‌ వందిఙ్, మరి వాని కాలమ్‌దు జర్గిదెఙ్‌ మనికెఙ్, నీను సుడ్ఃతి మనికెఙ్‌ నీను రాస్‌అ. 20 నా ఉణెర్‌ కియుదు నీను సుడ్ఃతి మన్ని ఏడు సుక్కెఙ్, ఏడు దేవుణు సఙమ్‌క దూతార్. మరి బఙారమ్‌దాన్‌ తయార్‌ కితి మన్ని ఏడు దీవ డండిఙ్, ఏడు దేవుణు సఙమ్‌కు.

2

ఎపెసు పట్నమ్‌దు మన్ని దేవుణు సఙమ్‌దిఙ్‌ రాసిని ఉత్రం

1 “ఎపెసు పట్నమ్‌దు మన్ని దేవుణు సఙమ్‌ది దూతెఙ్‌ రాస్‌అ, వన్ని ఉణెర్‌ కియుదు ఏడు సుక్కెఙ్‌ అసి, ఏడు దీవడండిఙ నడిఃమి బూలాజినికాన్‌ వెహ్సిని మాటెఙ్‌ ఇక్కెఙ్‌. 2 నీను కిజిని పణిఙ్‌ని, నీను కస్టబాడ్ఃతికెఙ్‌ నాను నెసిన. నీను ఎస్సొనొ హిమ్సెఙ్‌ ఓరిస్తిమన్ని ఇజిబా నాను నెసిన. సెఇకెఙ్‌ కినివరిఙ్‌ నీను ఓరిసి మండ్రెఙ్‌ అట్‌ఇ ఇజి నాను నెసిన. అపొస్తురు ఇజి వెహె ఆజి అపొస్తురు ఆఇ వరిఙ్‌ నీను పరిస కిజి, వారు అబద్దం వెహ్నికార్, ఇజి నీను నెస్తి ఇజి నాను నెసిన. 3 నీను నా పేరు వందిఙ్‌ హిమ్సెఙ్‌ డిఃస్‌ఏండ ఓరిస్తి మన్ని మరి కస్టమ్‌కు బరిస్తిమన్ని గాని నీను దన్ని వందిఙ్‌ ఎసెఙ్‌బా వందితిఇ ఇజిబా నాను నెసిన.

4 అహిఙ్‍బా, మొదొహాన్‌ నా వందిఙ్‌ నిఙి మహి మొదొహి ప్రేమ, నీను డిఃస్తిసిత్తి ఇజి ఉండ్రి తప్పు నీ ముస్కు సుడ్ఃత. 5 నా ముస్కు మన్ని ప్రేమ డిఃసిసీజి, నీను ఎస్సొ వెనుక సొన్సి మహి ఇజి నీను ఒడిఃబిఅ. దన్ని వందిఙ్‌ నీ మన్సు మరిసి, తప్పుఙ్‌ ఒప్పుకొడ్ఃజి డిఃసిసీజి, ముఙాల కిజి మహికెఙ్‌ కిజి మన్‌అ. నీను మన్సు మారిసి, పాపమ్‌కు ఒప్పుకొడ్ఃజి డిఃసి - సిఏండ మహిఙ, నాను నీడగ్రు వాజి, నీ దీవడండిదిఙ్‌ దన్ని బాడ్డిదాన్‌ లాగ్న విసీర్న. 6 గాని, నీవందిఙ్‌ ఉండ్రి నెగ్గి సఙతి మనాద్. నాను ఇస్టం కిఇకార్‌ ఆతి నికొల జటుదివరి పణిఙ్‌ నీనుబా ఇస్టం కిఇతి. 7 దేవుణు ఆత్మ దేవుణు సఙమ్‌కాఙ్‌ వెహ్నికెఙ్‌ ఇనికెఙ్‌ ఇజి గిబ్బిఙ్‌ ఒడ్‌జి వెంజి అయావజ నడిఃజి మండ్రు. సెఇకెఙ ముస్కు గెలిస్ని వన్నిఙ్‌ పరలోకం ఆతి పరదీసుదు మన్ని పాణం సీని మరాతి పట్కు తిండ్రెఙ్‌ అక్కు సీనా.

స్ముర్‌న పట్నమ్‌దు మన్ని దేవుణు సఙమ్‌దిఙ్‌ రాసిని ఉత్రం

8 “స్ముర్‌న పట్నమ్‌దు మన్ని దేవుణు సఙమ్‌ది దూతెఙ్‌ రాస్‌అ.మొదొహికాన్‌ని కడెఃవెరిదికాన్‌ ఆతి, సాతి వెనుక మర్‌జి నిఙితికాన్‌ వెహ్సిని మాటెఙ్‌ ఇక్కెఙ్. 9 నీ కస్టమ్‌కు, నీ కరు బత్కు నాను నెసిన. గాని దేవుణుదిఙ్‌ సెందితి సఙతిఙలొఇ నీను ఆస్తి మన్నికిలెకెండ్‌నె. మాపు యూదురు ఇజి వెహ్సిని దేవుణు లోకుర్‌ ఆఇకార్‌ ఆతి, సయ్‌తానుఙ్‌ సెందితికార్‌ ఆతి యూదురు, నీవందిఙ్‌ వెహ్తి దూసణ మాటెఙ్‌ నాను నెసిన. 10 నీ ముస్కు వాదెఙ్‌ మన్ని కస్టమ్‌కాఙ్‌ వందిఙ్‌ నీను తియెల్‌ ఆమా. నిఙి పరిస కిదెఙ్, నీ లోకురిఙ్‌ సెగొండారిఙ్‌ సయ్‌తాను అస్పిసి జెలిదు ఇడిస్నాన్‌లె. పది దినమ్‌కు నీను హిమ్సెఙ్‌ ఓరిసి మండ్రెఙ్‌ వలె. గాని నా ముస్కు మన్ని నమకమ్‌వందిఙ్‌ సావు వాతిఙ్‌బా నమకమాతికి ఆజి మన్‌అ. ఎలాకాలం మంజిని బత్కు ఇని ఇనాయం నాను నిఙి సీనాలె.

11 దేవుణు ఆత్మ దేవుణు సఙమ్‌కాఙ్‌ వెహ్నికెఙ్‌ ఇనికెఙ్‌ ఇజి గిబ్బిఙ్‌ ఒడ్‌జి వెంజి, అయావజ నడిఃసి మండ్రు. సెఇకెఙ ముస్కు గెలిస్ని వన్నిఙ్‌ రుండి సావు ఇని దెబ తగ్లిఏద్.

పెర్‌గాము పట్నమ్‌దు మన్ని దేవుణు సఙమ్‌దిఙ్‌ రాసిని ఉత్రం

12 పెర్‌గాము పట్నమ్‌దు మన్ని దేవుణు సఙమ్‌ది దూతెఙ్‌ రాస్‌అ.

“రుండి దరిఙ్‌ తెవుగు మన్ని కుర్దలెకెండ్‌ మన్ని మాటెఙ్‌ మన్నికాన్‌ వెహ్సినికెఙ్‌ ఇక్కెఙ్. 13 సయ్‌తాను ఏలుబడిః కిజిని పట్నమ్‌దు నీను బత్కిజిని ఇజి నాను నెసిన. సయ్‌తాను ఏలుబడిః కిజిని అయ పట్నమ్‌దు నా ముస్కు నమకం ఇడ్తి నమకమాతి సాసి ఆతి అందిపాయెఙ్‌ సప్తి కాలమ్‌దుబా నా ముస్కు ఇడ్తి నమకం డిఃసిసిఏండ, నా పేరు వందిఙ్‌ నీను నిజం నిహిమహి ఇజి నాను నెసిన. 14 గాని నఙి పడిఃఇకెఙ్‌ సెగం సఙతిఙ్‌ నీబాన్‌ మన్నె. బొమ్మెఙ పూజ సిత్తికెఙ్‌ తింజి, రంకు బూలాజి పాపం కిదెఙ్‌ ఇస్రాయేలు లోకురిఙ్‌ రేప్సి మన్నికాన్‌ ఆతి బాలాకుఙ్‌ *అక్కెఙ్‌ నెస్పిసి మన్నికానాతి బిలాము† బోద లొఙిజి నడిఃసినికార్‌ నీ లొఇ మనార్. 15 నికొల బోద లొఙిజి మన్నికార్‌బా నీ లొఇ మనార్. 16 అందెఙె నీను మన్సు మారిసి పాపమ్‌కు ఒప్పుకొడ్ఃజి డిఃసిసిఅ. సిలిఙ నాను బేగి నీడగ్రు వాజి నా వెయుదాన్‌ వాజిని కుర్ద లెకెండ్‌ మన్ని మాటెఙాణిఙ్‌ వరివెట విదెం కినా.

17 దేవుణు ఆత్మ, దేవుణు సఙమ్‌కాఙ్‌ వెహ్నికెఙ్‌ ఇనికెఙ్‌ ఇజి గిబ్బిఙ్‌ ఒడ్‌జి వెంజి అయావజ నడిఃజి మండ్రు. సెఇవనకాఙ్‌ ముస్కు గెలిసినివన్నిఙ్‌ నాను పరలోకమ్‌దు డాఃఙితి మన్ని మన్న ఇని తిండి సెగం ఉండెఙ్‌ సీనా. మరి, దొహ్‌క్నికాండ్రె ఆఏండ, మరి ఎయెన్‌ వన్నిఙ్‌బా నెస్‌ఇ ఉండ్రి కొత్త పేరు రాస్తి మన్ని ఉండ్రి తెల్లాని పణకుబా సీనా.

తుయతయిర పట్నమ్‌దుమన్ని దేవుణు సఙమ్‌దిఙ్‌ రాసిని ఉత్రం

18 “తుయతయిర పట్నమ్‌దు మన్ని దేవుణు సఙమ్‌ది దూతెఙ్‌ రాస్‌అ కణుకెఙ్‌ సిసుకొనెఙ్‌ లెకెండ్‌ మన్ని, మెర్సిని కంజుదిఙ్‌ పోలితి పాదమ్‌కు మన్ని దేవుణు - మరిసి ఆతి వన్ని మాటెఙ్‌ ఇక్కెఙ్. 19 నీను కిజిని పణిఙ్‌ ఎలాగ మర్తికెఙ్, నీ ప్రేమ ఎలాగ మర్తిక, నీ నమకం ఎలాగ మర్తిక ఇజి నాను నెసిన. నీను మహివరి వందిఙ్‌ కిజిని పణిఙ్‌ని నీను హిమ్సెఙ్‌ డిఃస్‌ఏండ ఓరిసి మంజినిక విజు నాను నెసిన. నిజమె ముఙాల కిజి మహి దన్నిఙ్‌ ఒద్దె నెగెండ్‌ నీను ఏలు కిజిని.

20 గాని నఙి నపిఇ ఉండ్రి సఙతి నీబాన్‌ మనాద్. దన్నిఙ్‌ అదినె దేవుణు ప్రవక్త ఇజి వెహ్సిని యెజెబెలు ఇని బోదెలిదిఙ్, నీబాన్‌ మండ్రెఙ్‌ ఒప్పుకొటి ఇజి ఉండ్రి తప్పు నీ ముస్కు వెహ్తెఙ్‌ మనాద్. అది దన్ని బోదదాన్‌ రంకు బూలాదెఙ్‌ మరి బొమ్మెఙ మాడిఃసి, బొమ్మెఙ పూజెఙ్‌ సిత్తికెఙ్‌ తిండ్రెఙ్‌ ఆనాద్‌ ఇజి నా ముస్కు నమకం ఇడ్తిమన్ని, నా పణికిని వరిఙ్‌ మొసెం కిజి తప్పు సరిదు నడిఃపిసినాద్. 21 అది రంకు బూలానిక డిఃసిసీజి, దన్ని మన్సు మారిసి పాపమ్‌కు ఒప్పుకొడ్ఃజి డిఃసిసీదెఙ్‌ సమయం సిత్త, గాని అది ఒప్‌ఏతాద్. 22 ఇదిలో నాను దన్నిఙ్‌ నిఙ్‌దెఙ్‌ అట్‌ఇ పెరి కస్టమ్‌కాఙ్‌ మంసమ్‌దు తెర్‌ప్నాలె. దన్నివెట కూడ్ఃజి రంకు బూలాతికార్, వారు దన్ని వెట కూడ్ఃజి కిత్తిమహి పణిఙవందిఙ్‌ ఒడిఃబిజి, వనకాఙ్‌ ఒపుకొడ్ఃజి డిఃసిసిఏండ మహిఙ, వరిఙ్‌ నాను నండొ కస్టమ్‌దు అర్‌ప్నాలె. 23 దన్ని కొడొఃరిఙ్‌ నాను సప్న. అయావలె నాను లోకురి మన్సుఙ మన్ని ఆలోసనమ్‌కుని ఆసెఙ్‌ ఇనికెఙ్‌ ఇజి సుడ్ఃజి నెసినికాన్‌ ఇజి విజు దేవుణుసఙమ్‌కు నెసినె. నీ లొఇ ఒరెన్‌ ఒరెన్‌ వన్నిఙ్‌ వన్నివన్ని పణిదిఙ్‌ తగితి లెకెండ్‌ నాను సూణా. 24 దన్ని బోదదిఙ్‌ లొఙిఇవరిఙ్‌ని మరి సయ్తానులొఇ డాఃఙితి మన్ని వనకాఙ్‌ నెస్తెఙ్‌ వరి మన్సు ఇడ్ఃఏండ మంజిని వరిఙ్, నాను వెహ్సినిక ఇనిక ఇహిఙ, మీరు మరి ఇనికబా కిదెఙ్‌ ఇజి వెహ్సి, మీ ముస్కు మరి ఇని బరు నాను మొప్‌ఏ. 25 గాని నాను వానిదాక మీరు నెస్తిమన్ని వనకాఙ్‌ నెగెండ్‌ అసి మండ్రు.

26 ఆక్కర్‌దాక నఙి ఇస్టమాతి వజ కిజి మంజి, సెఇ వనకాఙ్‌ ముస్కు గెలిసినివన్నిఙ్, దేసమ్‌క లోకురి ✡ముస్కు ఏలుబడిః కిదెఙ్‌ అతికారం సీనా. 27 నా బుబ్బాతి దేవుణుబాణిఙ్‌ నఙి అతికారం దొహ్‌క్తిమన్నిలెకెండ్, వన్నిఙ్‌ లోకురి ముస్కు అతికారం సీనా. దేవుణు మాటదు రాస్తిమన్నిలెకెండ్, “వాండ్రు ఇనుము డుడ్డుదాన్‌ వరిఙ్‌ ఏలుబడిః కినాన్. కుంబెరి వన్ని కుండెఙ్‌లెకెండ్‌ వరిఙ్‌ పెడెల్‌ కొత్నాన్” 28 సెఇ వనకాఙ్‌ ముస్కు గెలిస్ని వన్నిఙ్, నాను కోడిఃజామ్‌దు సోని సుక సీనా. 29 దేవుణు ఆత్మ దేవుణు సఙమ్‌కాఙ్‌ వెహ్సినికెఙ్‌ ఇనికెఙ్‌ ఇజి గిబ్బిఙ్‌ ఒడ్ఃజి వెంజి అయావజ నడిఃజి మండ్రు.

3

సర్‌దిసు పట్నమ్‌దు మన్ని దేవుణు సఙమ్‌దిఙ్‌ రాసిని ఉత్రం.

1 “సర్‌దిసు పట్నమ్‌ది దేవుణు సఙమ్‌ది దూతెఙ రాస్‌అ. ఏడు సుక్కెఙ్‌ని దేవుణు ఏడు ఆత్మ మన్నికాన్‌ వెహ్సిని మాటెఙ్‌ ఇక్కెఙ్. నీను కిజిని పణిఙ్‌ నాను నెసిన. బత్కిజినికాన్‌ ఇజి నిఙి పేరు మనాద్‌. గాని నీను సాతికినె. 2 నా దేవుణు ఎద్రు నీ పణిఙ్‌ పూర్తి ఆతికెఙ్‌ ఇజి తోర్‌ఉతె. అందెఙె నీను, నిఙ్‌జి తెలి ఆజి, సాదెఙ్‌ డగ్రు ఆతి మన్ని మిగిలిత్తి వనకాఙ్‌ సత్తు కిబిస్‌అ. 3 అందెఙె నీను ముఙాల ఇనిక నెస్తి మన్నిదొ, ఎలాగ వెహి మన్నిదొ ఇజి ఎత్తు కిఅ. వనకాఙ్‌ లొఙిజి పాపమ్‌కు ఒప్పుకొడ్ఃజి డిఃసిసీజి, మారు మన్సు పొందిఅ. నీను నిఙ్‌జి తెలి ఆజి మన్‌ఏండ మహిఙ, ఒరెన్‌ డొఙారి వానిలెకెండ్‌ నాను వానా. ఇనిక ఇహిఙ ఎమేణి గడిఃయాదు నాను, నీ డగ్రు వానానొ ఇజి నిఙి తెలిఏద్. 4 గాని వరి సొక్కెఙ్‌ మొహ్కి ఆఎండ, సుబరం మన్నికార్‌ సెగొండార్‌ సర్దిస్‌ పట్నమ్‌దు నీబాన్‌ మనార్. అందెఙె వారు మొహ్కి సిల్లి తెల్లాని సొక్కెఙ్‌ తొడిఃగిజి, నావెట బూలాదెఙ్‌ తగ్నికార్. 5 సెఇ వనకాఙ్‌ గెలిసినికాన్, వరిలెకెండ్‌ తెల్లాని సొక్కెఙ్‌ తొడిఃగిజి మంజినాన్. దేవుణు వెట ఎలాకాలం బత్కినివరి పేరుకు రాసి ఇడ్ఃజిని పుస్తకమ్‌దాన్‌ నాను వన్ని పేరు ఎసెఙ్‌బా డెఃయ్‌జి పోక్‌ఏ. గాని నా బుబ్బ ఎద్రుని వన్ని దూతార్‌ ఎద్రు వాండ్రు నఙి సెందితికాన్‌ ఇజి వన్ని పేరు ఒపుకొణా. 6 దేవుణు ఆత్మ దేవుణు సఙమ్‌కాఙ్‌ వెహ్సినికెఙ్‌ ఇనికెఙ్‌ ఇజి గిబ్బిఙ్‌ ఒడ్ఃజి వెంజి అయావజ నడిఃజి మండ్రు.

పిలదెల్పియ పట్నమ్‌దు మన్ని దేవుణు సఙమ్‌దిఙ్‌ రాసిని ఉత్రం.

7 “పిలదెల్పియ పట్నమ్‌దు మన్ని దేవుణు సఙమ్‌ది దూతెఙ రాస్‌అ. పరిసుద్దమాతికాన్‌* నిజామాతికాన్‌ ఆతి, దావీదు పట్నమ్‌దిఙ్‌ ఏలుబడిః కిదెఙ్‌ అతికారం మన్నివన్నిలెకెండ్‌ దన్ని తాలమ్‌కియు మన్నికాన్‌ వెహ్సిని మాటెఙ్‌ ఇక్కెఙ్. వాండ్రు రేతిఙ ఎయెన్‌బా కెహ్తెఙ్‌ అట్‌ఎన్. వాండ్రు కెహ్తిఙ ఎయెన్‌బా రేదెఙ్‌ అట్‌ఎన్. 8 నీను కిజిని పణిఙ్‌ నాను నెసిన. నిఙి మన్ని సత్తు కండెక్‌ ఆతిఙ్‌బా నీను నా మాటెఙ్‌ లొఙిజి నా పేరు నెస్‌ఏ ఇజి వెహ్‌ఇతి. ఇదిలో నీ ఎద్రు నాను సేహ్ల రేత మన్న. దన్నిఙ్‌ ఎయెన్‌బా కెహ్తెఙ్‌ అట్‌ఎన్.

9 యూదురు ఆఏండ, మాపు యూదురుఙు, మాపు దేవుణు లోకుర్‌ ఇజి అబద్దం వెహ్సిని సయ్తాను సఙమ్‌దివరిఙ్, నీ డగ్రు వాజి నీ పాదమ్‌కాఙ్‌ అర్సి మాడిఃస్నిలెకెండ్‌ నాను కినా. నాను నిఙి ప్రేమిస్త మన్న ఇజి అయావలె వారు నెస్నార్‌లె. 10 స్రమెఙ్‌ డిఃస్‌ఏండ ఓరిసినివందిఙ్‌ నాను సిత్తి ఆడ్రెఙ్‌ నీను లొఙిత్తి మహి. అందెఙె బూమి ముస్కు బత్కిని వరిఙ్‌ విజేరిఙ్‌ వాజిని పెరి కస్టమ్‌కాఙ్‌ కూడిఃతి పరిస కాలమ్‌దు నాను మిఙి కాపాడ్నా.

11 ఇదిలో, నాను బేగినె వాజిన. నీను గెలిస్నివందిఙ్‌ నిఙి దొహ్‌క్సిని ఇనాయం మరి ఎయెన్‌బా ఒఏండ, నీను నెస్తిమన్ని వనకాఙ్‌ డిఃస్‌ఏండ గటిఙ అసి మన్‌అ. 12 సెఇ వనకాఙ్‌ ముస్కు గెలిస్ని వన్నిఙ్‌ నా దేవుణు గుడిఃదు ఉండ్రి తంపం లెకెండ్‌ కిన. వాండ్రు ఎసెఙ్‌బా దన్ని బాణిఙ్‌ డిఃసి సొన్‌ఏన్. నా దేవుణు పేరుని, పరలోకమ్‌దాన్‌ దేవుణుబాణిఙ్‌ డిగ్జి వాజిని కొత్త యెరూసలేం ఇని నా దేవుణు పట్నం పేరుని, నా కొత్త పేరుబా నాను వన్ని ముస్కు రాస్నా. 13 దేవుణు ఆత్మ దేవుణు సఙమ్‌కాఙ్‌ వెహ్సినికెఙ్‌ ఇనికెఙ్‌ ఇజి గిబ్బిఙ్‌ ఒడ్ఃజి వెంజి అయావజ నడిఃజి మండ్రు.

లవొదికియ పట్నమ్‌దు మన్ని దేవుణు సఙమ్‌దిఙ్‌ రాసిని ఉత్రం.

14 “లవొదికియ పట్నమ్‌దు మన్ని దేవుణు సఙమ్‌ది దూతెఙ రాస్‌అ. నమ్మకమాతికాన్‌ని నిజమాతి సాసి ఆతికాన్, దేవుణు తయార్‌ కితి విజు వనకాఙ్‌ ముస్కు అతికారం ఆతి ఆమెన్‌ ఇనికాన్‌ వెహ్సిని మాటెఙ్‌ ఇక్కెఙ్. 15 నీ పణిఙ్‌ ఎలాగ మర్తికెఙ్‌ ఇజి నాను నెసిన. నీను సలాఙ్‌ మనికి ఆఇ. వేసాఙ్‌ మన్నికిబా ఆఇ. నీను ఎమేణికబా ఉండ్రి రకం ఆజి మంజినిక ఇహిఙ బాగ మహాద్‌, ఇజి నాను కోరిజిన† 16 నీను పణిదిఙ్‌ రెఇకి. నీను సలాఙ్‌ సిల్లెద్‌. వేసాఙ్‌బా ఆఇ. నీను గోరువేసాఙ్‌ నన్నికి. అందెఙె నా వెయుదాన్‌ నాను నిఙి పూస్న విసీర్న. 17 నీను గత్ర నన్నికి, దిక్కు గతి సిల్లికి, బీదాదికి, గుడ్డిదికి, డుమ్‌డ మన్నికి. గాని యాకెఙ్‌ నిజం నెస్‌ఏండ, నఙి ఆస్తి మనాద్, నాను డబ్బుఙ్‌ గణస్త మనా, నఙి ఇనిక తక్కు సిల్లెద్‌ ఇజి నీను వెహె ఆజిని. 18 గాని నాను నిఙి బుద్ది వెహ్సినిక ఇనిక ఇహిఙ, నీను ఆస్తి మనికి ఆదెఙ్‌ ఇజి సిసుదు సుర్‌జి సుబరం ఆతి బఙారం నా బాణిఙ్‌ కొల్‌అ. మరి నీ సిగు డాఃఙినిలెకెండ్‌ పొర్‌పాదెఙ్‌ తెల్లాని సొక్కెఙ్‌ నా బాణిఙ్‌ కొల్‌అ. నీ కణుకెఙ్‌ టెటాఙ్‌ తోర్దెఙ్‌ కణుకెఙ రాస్తెఙ్‌ కాటికబా నా బాణిఙ్‌ కొల్‌అ.

19 నాను ప్రేమిసిని విజేరిఙ్‌ బుద్ది వెహ్సి, సిక్సదాన్‌ దిదిజినా. అందెఙె నీను మన్సుదు నిజం ఆస ఆజి మన్‌అ. మరి మారు మన్సు పొందిజి నీ పాపమ్‌కు ఒప్పుకొడ్ఃజి డిఃసి సిఅ. 20 ఇదిలో, నాను సేహ్ల డగ్రు నిల్సి, సేహ్ల రేఅ ఇజి కొత్సినా. ఎయెన్‌బా నా కంటం వెంజి సేహ్ల రేతిఙ, నాను లొఇ సొన్సి వన్నివెట బోజనం కినా. వాండ్రుబా నావెట బోజనం కినాన్. 21 నాను ఎలాగ సెఇ వనకాఙ్‌ ముస్కు గెలిసి, నా బుబ్బవెట వన్ని సింహాసనమ్‌దు బస్త మనానొ, అయాలెకెండ్‌నె, సెఇ వనకాఙ్‌ ముస్కు గెలిస్ని వన్నిఙ్‌ నావెట నా సింహాసనమ్‌దు బస్తెఙ్‌బా అక్కు సీనా. 22 దేవుణు ఆత్మ దేవుణు సఙమ్‌కాఙ్‌ వెహ్సినికెఙ్‌ ఇనికెఙ్‌ ఇజి గిబ్బిఙ్‌ ఒడ్ఃజి వెంజి అయావజ నడిఃజి మండ్రు”.

4

పరలోకమ్‌దుమన్ని సింహాసనం.

1 యా సఙతిఙ్‌ జర్గితి వెనుక నాను సుడ్ఃతిఙ్‌ ఇదిలో పరలోకమ్‌దు ఉండ్రి సేహ్ల రే ఆతి మహిక సుడ్ఃత. జోడుఃబాంక పలక్తినన్ని జాటులెకెండ్, నావెట ముఙాల వర్గితి మన్ని కంటం మన్నికాన్, “ఇబ్బె ఎక్సి రఅ. దిన్ని వెనుక ఇనికెఙ్‌ జర్గినెలె ఇజి నాను నిఙి తోరిస్నాలె”, ఇజి వెహ్తాన్‌. 2 వెటనె నాను దేవుణు ఆత్మ వెట నిండ్రిత. నస్తివలె పరలోకమ్‌దు ఉండ్రి సింహాసనమ్‌దు ఒరెన్‌ బస్తిమన్నిలెకెండ్, నా ఎద్రు తోరె ఆతాద్. 3 అయ సింహాసనమ్‌దు బస్తి మన్నికాన్‌ పొద్దులెకెండ్‌ గొప్ప జాయ్‌ మన్ని ఎరాని రంగు పణుకుదిఙ్‌ పోలిసి తోరితాన్. సింహాసనమ్‌దిఙ్‌ సుటులం గొప్ప జాయ్‌ మన్ని ఆకు రంగుది కొడెఃవేలి మహాద్‌. 4 అయ సింహాసనమ్‌దిఙ్‌ సుట్టులం ఇరువయ్‌ నాల్గి సింహాసనమ్‌కు మహె. అయ ఇరువయ్‌ నాల్గి సింహాసనమ్‌కాఙ్, తెల్లాని సొక్కెఙ్‌ తొడిఃగిజి, రాజురి టొపిఙ్‌ నన్ని బఙారం టోపిఙ్‌ బురాదు తొడిఃగిజి ఇరువయ్‌ నాల్‌ఎర్‌ పెద్దెలుఙు బస్త మహార్‌. 5 అయ సింహాసనమ్‌దాన్‌ గొప్ప మెర్సిని జాయ్, దీడ్ఃజినికెఙ్, పిడుఃగుఙ్‌ వెల్లి వాజి మహె. అయ సింహాసనం ఎద్రు ఏడు దీవెఙ్‌ జాయ్‌ సీజి మహె. అక్కెఙ్‌ దేవుణు ఏడు ఆత్మెఙ్. 6 అయ సింహాసనం ఎద్రు గటి మన్ని గాజుదిఙ్‌ పోలితి సమ్‌దరమ్‌లెకెండ్‌ మహాద్‌. అక్క ఇని రంగు సిల్లి గటి మన్ని అద్దం లెకెండ్‌ మహాద్‌. నడిఃమిని, అయ సింహాసనమ్‌దిఙ్‌ సుటులం, ఒడొఃల్‌ ముస్కు, వెనుక ముందాల విజు, కణుకెఙాణిఙ్‌ నిండ్రితి మన్ని పాణం మన్ని నాల్గి జంతుఙ్‌ మహె.

7 పాణం మన్ని, మొదొహి జంతు మొకొం సింహం లెకెండ్‌ మహాద్‌. రుండి జంతు మొకొం దూడఃలెకెండ్‌ మహాద్‌. మూండ్రి జంతు లోకు మొకొం నన్ని మొకొం మహికాద్. నాల్గి జంతు ఎగ్రిని డేగలెకెండ్‌ మహాద్‌. 8 యా నాల్గి జంతుఙ, ఉండ్రి ఉండ్రి దన్నిఙ్‌ ఆరెసిఙ్‌ రెక్కెఙ్‌ మహె. అయ రెకెఙ ముస్కుని అడిఃగి విజు నిండ్రు కణుకెఙ్‌ మహె. అయ నాల్గి జంతుఙ్.

“ముఙాల మహికాన్, ఏలు మన్నికాన్, వాని కాలమ్‌దు మంజినికానాతి విజు వనకాఙ్‌ అతికారం మన్ని దేవుణు పరిసుద్దమతికా‍న్, పరిసుద్దమాతికాన్, *పరిసుద్దమతికాన్”, ఇజి రెయు పొగల్‌ డిఃస్‌ఏండ పార్జి మహె.

9 ఎస్తివలెబా అయ పాణం మన్ని నాల్గి జంతుఙ్, అయ సింహాసనమ్‌దు బస్తి మన్ని ఎలాకాలం బత్కిజినికాన్‌ ఆతి వన్నిఙ్, పొగిడిఃజి గవ్‌రం సీజి వందనమ్‌కు వెహ్సి పొగిడిఃజి మహారొ, 10 నస్తివలె అయ ఇరువయ్‌ నాల్‌ఎర్‌ పెద్దెలుఙు అయ సింహాసనమ్‌దు బస్తి మన్నివన్నిఙ్‌ ఎద్రు పడగ్‌జి అర్తారె, ఎలాకాలం బత్కిజిని వన్నిఙ్‌ మాడిఃసి యా లెకెండ్‌ పొగిడిఃజి వెహ్సి మహార్‌.

11 “మా ప్రబు ఆతి దేవుణు, విజు వనకాఙ్‌ తయార్‌ కిత్తికి నీనె. నీను ఇస్టమాతి వజ అక్కెఙ్‌ విజు తయార్‌ ఆతె. అయాలెకెండ్‌నె అక్కెఙ్‌ మన్నె. అందెఙె నీ గొప్ప గవ్‌రం వందిఙ్, నీ గొప్ప సత్తు వందిఙ్‌ లోకుర్‌ విజేరె నిఙి గవ్‌రం సీజి పొగిడిఃజి మంజినార్”, ఇజి వెహ్సి బఙారమ్‌దాన్‌ తయార్‌ కిత్తి రాజురి టోపిలెకెండ్‌ మన్ని వరి టోపిఙ్, సింహాసనం ఎద్రు ఇడ్నార్.

5

దేవుణు కియుదు మన్ని పుస్తొకమ్‌ని గొర్రెపిల్ల.

1 నస్తివలె, లొఇని వెల్లి రాసె ఆతిమని, ఏడు సీలుఙ్‌ పోక్తిమన్ని ఉండ్రి పుస్తకం అయ సింహాసనమ్‌దు బస్తి మన్నివన్ని ఉణెర్‌ కియుదు అస్తి మన్నిక సుడ్ఃత. 2 “అయ సీలుఙ్‌ లాగ్జి పుస్తకం రెక్తెఙ్‌ తగ్నికాన్‌ ఎయెన్‌ మనాన్”, ఇజి గొప్ప్ప సత్తుమన్ని ఒరెన్‌ దేవుణు దూత డటం డేల్సి వెహ్నిక సుడ్ఃత. 3 గాని, పరలోకమ్‌దు మన్ని వరి లొఇ గాని, బూమి ముస్కు మన్ని వరి లొఇ గాని, అయా లోకమ్‌దు మన్ని వరి లొఇ గాని అయ పుస్తకం రెక్తెఙ్‌నొ లొఇ సుడ్ఃదెఙ్‌నొ అట్ని ఎంబె వన్నిఙ్‌బా తోర్‌ఏతాద్. 4 అయ పుస్తకం రెక్తెఙ్‌నొ, లొఇ సుడ్ఃదెఙ్‌నొ తగ్ని ఎయెన్‌ వన్నిఙ్‌బా తోరిఇతిఙ్‌ నాను నండొ అడఃబాజి మహ. 5 నస్తివలె, అయ పెద్దెలుఙలొఇ ఒరెన్, “నీను అడఃబామా. ఇదిలో, దావీదు మొదొల్‌దాన్‌ సిగ్రిస్తి, యూద కుటుమ్‌దికాన్‌ ఆతి సింహం ఇజి పేరు మన్నికాన్, అయ ఏడు సీలుఙ్‌ లాగ్జి పుస్తకం రెక్తెఙ్‌ అట్ని వన్ని లెకెండ్‌ గెలస్త మనాన్”, ఇజి నఙి వెహ్తాన్‌.

6 నస్తివలె, అయ పెద్దెలుఙు నడిఃమిని పాణం మన్ని నాల్గి జంతుఙ నడిఃమి మన్ని అయ సింహాసనం నడిఃమి, ముఙాల కత్తె ఆతిమనిక, గాని ఏలు నిల్సి మంజిని ఉండ్రి గొర్రె పిల్లదిఙ్‌ సుడ్ఃత. అయ గొర్రె పిల్లదిఙ్‌ ఏడు కొముకుని ఏడు కణుకెఙ్‌ మహె. అయ కణుకు బూమి ముస్కు విజు బాడ్డిఙ పోక్తిమన్ని దేవుణు ఏడు ఆత్మెఙ్. 7 వాండ్రు వాతాండ్రె అయ సింహాసనమ్‌దు బస్తిమన్ని వన్ని ఉణెర్‌ కియుదు మన్ని పుస్తకం లొస్తాన్. 8 వాండ్రు అయ పుస్తకం లొస్తివలె, పాణం మన్ని అయ నాల్గి జంతుఙ్‌ని, అయ ఇరువయ్‌ నాల్‌ఎర్‌ పెద్దెలుఙు విజేరె, టొయ్‌లెఙ్‌ని, నమ్మితి వరి పార్దనమ్‌కు ఆతి నెగ్గి వాసనం సీజిని దుపమ్‌కు ఇడ్తి మన్ని బఙారమ్‌ది గిన్నెఙ్‌ ఒరెన్‌ ఒరెన్‌ వరి కియుదు అస్తారె గొర్రె పిల్ల ఎద్రు పడగ్‌జి అర్తార్. 9 అయావలె, “నీను అయ పుస్తకం లొసి, దన్ని సీలుఙ్‌ లాగ్‌దెఙ్‌ తగ్నికి. ఎందానిఙ్‌ ఇహిఙ నీనె కత్తె ఆతి, నీ నలదాన్‌ విజు జాతిఙణిఙ్, విజు బాసెఙాణిఙ్, విజు లోకుర్‌ బాణిఙ్, విజు దేసమ్‌కాణిఙ్ లోకురిఙ్‌ దేవుణు వందిఙ్‌ కొటి. 10 మరి వరిఙ్‌ దేవుణుదిఙ్‌ ఉండ్రి రాజ్యం లెకెండ్‌ని వన్నిఙ్‌ పణి కిని పుజేరిఙులెకెండ్‌ కిత్తి. వారు బూమి ముస్కు ఏలుబడిః కినార్”, ఇజి అయ పాణం మన్ని నాల్గి జంతుఙ్‌ని ఇరువయ్‌ నాల్‌ఎర్‌ పెద్దెలుఙు ఉండ్రి కొత్త పాట పార్తార్. 11 నస్తివలె నాను సుడ్ఃతిఙ్‌ నండొ దూతారి కంటం వెహ. వరి లెక్క కోటి కోటిదిఙ్‌ ఇంక లావ్‌ మహె. వారు అయ సింహాసనమ్‌దిఙ్‌ని అయ పాణం మన్ని నాల్గి జంతుఙ్‌ని అయ ఇరువయ్‌ నాల్‌ఎర్‌ పెద్దెల్‌ఙ సుటులం మంజి, 12 “కత్తె ఆతి గొర్రె పిల్ల పొగ్‌డెః ఆదెఙ్‌ తగ్నికాన్. అతికారం మన్నికాన్‌ ఆదెఙ్, ఆస్తి మన్నికాన్‌ ఆదెఙ్, గెణం మన్నికాన్‌ ఆదెఙ్, సత్తుమన్నికాన్‌ ఆదెఙ్, మర్యాద లొసె ఆదెఙ్, గవ్‌రం లొసె ఆదెఙ్, పొగ్‌డెః ఆదెఙ్‌ తగ్నికాన్”, ఇజి గొప్ప్ప పెరి కంటమ్‌దాన్‌ పార్జి మహార్‌. 13 నస్తివలె పరలోకమ్‌దు మన్ని, బూమి ముస్కు మన్ని, బూమి అడిఃగి మన్ని, సమ్‌దరమ్‌దు మన్ని, పాణం మనికెఙ్‌ విజు కూడ్ఃజి.

“సింహాసనమ్‌దు బస్తి మన్నివన్నిఙ్‌ని, గొర్రెపిల్లదిఙ్, పొగ్‌డెః ఆజి మంజినిక, మర్యాద, గవ్‌రం, సత్తు అంతు సిల్లెండ ఎలాకాలం మనీద్”, ఇజి వనక కంటమ్‌కాణిఙ్‌ పార్‌జినిక, పొగ్‌డిఃజి మంజినిక నాను వెహ. 14 పాణం మన్ని అయ జంతుఙ్‌ “ఆమెన్”, ఇజి వెహ్తిఙ్‌ అయ ఇరువయ్‌ నాల్‌ఎర్‌ పెద్దెలుఙు పడగ్‌జి అర్సి, గొర్రెపిల్లదిఙ్‌ పొగిడిఃజి మాడిఃస్తార్.

6

సీలుఙ్‌

1 నస్తివలె, గొర్రెపిల్ల అయ ఏడు సీలుఙ లొఇ, మొదొహి దన్నిఙ్‌ లాగితిక నాను సుడ్ఃత. అయావలె అయ పాణం మన్ని నాల్గి జంతుఙలొఇ, ఉండ్రి జంతు పిడుఃగు జాటు నన్ని కంటమ్‌దాన్‌ “రఅ!”, ఇజి వెహ్తిక వెహ. 2 నాను సుడ్ఃతిఙ్, ఉండ్రి తెల్లాని గుర్రం తోరితాద్. దన్ని ముస్కు ఒరెన్‌ దొను అసి బస్త మహాన్‌. వన్నిఙ్‌ బఙారమ్‌దాన్‌ తయార్‌ కిత్తి, రాజురి టోపి నన్ని ఉండ్రి టోపి దొహ్‌క్తాద్. వాండ్రు గెలిస్తికాన్‌ ఆజి మరి గెలిస్తెఙ్‌ ఇజి సోత్తాన్.

3 గొర్రెపిల్ల రుండి సీలు లాగితివలె పాణం మన్ని రుండి జంతు “రఅ!”, ఇజి వెహ్తిక నాను వెహ. 4 నస్తివలె సిసు నన్ని ఎరాని రంగు మన్ని ఉండ్రి గుర్రం వెల్లి వాతాద్. బూమి ముస్కు మన్ని లోకుర్, ఒరెన్‌ మరిఒరెన్‌ వన్నిఙ్‌ సప్తెఙ్‌ ఇజి, బూమి ముస్కు సమదనం సిల్లెండ కిదెఙ్‌ అయ గుర్రం ముస్కు బస్తిమన్నివన్నిఙ్‌ అతికారం దొహ్‌క్తాద్. వన్నిఙ్‌ ఉండ్రి పెరి కుర్ద దొహ్‌క్తాద్.

5 గొర్రెపిల్ల మూండ్రి సీలు లాగితివలె పాణం మన్ని మూండ్రి జంతు “రఅ!”, ఇజి వెహ్తిక నాను వెహ. నాను సుడ్ఃతిఙ్, ఇదిలో, ఉండ్రి కర్ని గుర్రం తోరితాద్. దన్ని ముస్కు బస్తి మన్నికాన్‌ తూస్‌నిక వన్ని కియుదు అస్త మహాన్‌. 6 “ఉండ్రి రోజుదిఙ్‌ కూలి ఉండ్రి డొక్కు గొదుము ఇజి, మరి, ఉండ్రి రోజుదిఙ్‌ కూలి మూండ్రి డొక్కుఙ్‌ సామ ఇజి వెహ్తాన్‌. మరి నూనెదిఙ్‌ ఒలివ మరెక్‌ని, ద్రాసపట్కురసమ్‌వందిఙ్‌ ద్రాక్స టోటదిఙ్‌ పాడ్ః కిదెఙ్‌ ఆఎద్‌”, ఇజి అయ పాణం మన్ని నాల్గి జంతుఙ నడిఃమిహాన్‌ వెహ్నిలెకెండ్‌ ఉండ్రి కంటం నాను వెహ.

7 గొర్రెపిల్ల నాల్గి సీలు లాగితివలె, పాణం మన్ని నాల్గి జంతు “రఅ!”, ఇజి వెహ్తిక నాను వెహ. 8 నాను సుడ్ఃతిఙ్‌ నస్తివలె, నీరు నన్ని రంగు మన్ని ఉండ్రి గుర్రం తోరితాద్. దన్ని ముస్కు బస్తిమన్ని వన్ని పేరు, సావు. అయా లోకం వన్ని వెనుక నడిఃజి మహాద్‌. కుర్దెఙాణిఙ్, కరుదాన్, జబ్బుఙాణిఙ్, బూమిదు మన్ని అడిఃవి జంతుఙ వెట, బూమి ముస్కు బత్కిజిని వరిఙ్‌ నాల్గి బాటెఙ్‌లొఇహాన్‌ ఉండ్రి బాటది వరిఙ్‌ సప్తెఙ్‌ ఇజి వన్నిఙ్‌ అతికారం దొహ్‌క్త మనాద్.

9 గొర్రెపిల్ల అయ్‌దు సీలు లాగితివలె, దేవుణు మాట లొఙిత్తివందిఙ్, మరి దేవుణుమాటవందిఙ్‌ మన్ని నెగ్గి సాస్యం వందిఙ్‌ కత్తె ఆతిమన్ని వరి ఆత్మెఙ, పూజ సీని మాలిపీట అడిఃగి నాను సుడ్ఃత. 10 వారు గొప్ప పెరి కంటమ్‌దాన్, “పరిసుద్దమాతికాన్‌ ఆతి విజు దన్నిఙ్‌ అతికారం మన్ని నిజమాతి దేవుణు, నీను, మఙి సప్తి వరిఙ్‌ దన్నిఙ్‌ తగితి సిక్స సిఏండ, బూమి ముస్కు బత్కిని వరిఙ్‌ తీర్పు తీరిసి, సిక్స సిఏండ ఎస్సొ కాలం మంజినిలె?”, ఇజి డేల్సి వెహ్సి మహార్‌. 11 నస్తివలె వరిఙ్‌ ఒరెన్‌ ఒరెన్‌ వన్నిఙ్‌ తెల్లాని సొక్కెఙ్‌ దొహ్‌క్తె. వెనుక వారు సప్పె ఆతిలెకెండ్‌నె సప్పె ఆదెఙ్‌ మన్ని తంబెరిఙ లెక్క, మరి వరివెట కూడ్ఃజి పణికితివరి లెక్కబా పూర్తి ఆనిదాక మరి కండెక్‌ కాలం కాప్‌ కిజి మండ్రెఙ్, ఇజి వరిఙ్‌ వెహె ఆతాద్.

12 గొర్రెపిల్ల ఆరు సీలు లాగితిక నాను సుడ్ఃత. నస్తివలె గొప్ప్ప గటిఙ బూమి కద్లితాద్. పొద్దు, కర్ని రంగులెకెండ్‌ ఆతాద్. నెల పూర్తి, నలరంగు లెకెండ్‌ ఎర్రఙ్‌ ఆతాద్. 13 పెరి గాలిదిఙ్‌ దూకె ఆజి బొడెః మరాతి ఆక్కరి కాయెఙ్‌ రాలితిలెకెండ్‌నె ఆగసమ్‌దాన్‌ సుక్కెఙ్‌ రాల్తె. 14 ఉండ్రి కాకితం సుటిసి లెకెండ్‌నె ఆగసం సుటె ఆజి తొఏండ ఆతాద్. విజు గొరొక్, సమ్‌దరం నడిఃమి మన్ని ఇజిరి దేసెమ్‌కు విజు వనక వనక బాడ్డిదాన్‌ డిఃస్తె సొహె.

15 నస్తివలె, బూమి ముస్కు మన్ని రాజుర్, ఏలుబడిః కినికార్, సయ్‌నమ్‌ది నెయ్కిర్, ఆస్తి మనికార్, గొప్ప అతికారం మన్నికార్, వెట్టిపణి కినికార్‌ని వెట్టిపణిమణసిర్‌‌ ఆఇకార్‌ విజేరె తియెల్‌ ఆతారె, గొరొక సాలమ్‌కాఙ్‌ లొఇ, సట్టు పొరొఙ డాఃఙితార్. 16 వారు గొరొకాఙ్‌ని సట్టుఙ యాలెకెండ్‌ వెహ్సి మహార్‌,‌ “మీరు మా ముస్కు అర్సి, సింహాసనమ్‌దు బస్తిమన్ని వన్ని మొకొమ్‌దాన్‌ని గొర్రెపిల్ల కోపమ్‌దాన్‌ మఙి డాఃప్తు”. 17 “ఎందానిఙ్‌ ఇహిఙ దేవుణుని గొర్రెపిల్ల బూమి ముస్కు మన్నివరి ముస్కు తీర్పు తీరిస్ని రోజు వాతాద్. వరి ఎద్రు ఎయెన్‌ నిల్దెఙ్‌ అట్నాన్‌?”.

7

సీలు పొకె ఆతి 144,000 లోకుర్.

1 దిన్ని వెనుక బూమి ముస్కుబా సమ్‌దరం ముస్కుబా మరెక ముస్కుబా గాలి కిఏండ, నాల్గి దిక్కుఙ గాలి అస్తారె బూమిది నాల్గి దిక్కుఙ, నాల్‌ఎర్‌ దూతార్‌‍ నిల్సి మంజినిక నాను సుడ్ఃత. 2 బత్కిజిని దేవుణుది సీలు అస్తిమన్ని, మరి ఉండ్రి దూత పొద్దు సోని దరోటాన్‌ వాతిక నాను సుడ్ఃత. బూమిదిఙ్‌ని సమ్‌దారమ్‌దిఙ్‌ పాడ్ః కిదెఙ్‌ అతికారం దొహ్‌క్తిమన్ని దూతార్‌వెట ఈహు వెహ్తాన్‌. 3 “మాపు దేవుణు పణి కినివరి నొద్రుఙ సీలు పొక్నిదాక బూమిదిఙ్‌బా, సమ్‌దరమ్‌దిఙ్‌బా, మరెకాఙ్‌బా పాడ్ః కిమాట్”, ఇజి వాండ్రు డటం వెహ్తాన్‌. 4 నస్తివలె, సీలు పోకె ఆతివరి లెక్క వెహ్తిక నాను వెహ. ఇస్రాయేలుది విజు తెగెఙాణిఙ్‌ లక్స నలపయ్‌నాల్గి వెయిఙ్‌ లోకుర్‌ మహార్‌.

5 సీలు పోకె ఆతికార్‌ యూదా తెగాదాన్‌ పన్నెండు వెయిఙ్‌ లోకుర్‌ మహార్‌. రూబెను తెగాదాన్‌ పన్నెండు వెయిఙ్‌ లోకుర్‌ మహార్‌. గాదు తెగదాన్‌ పన్నెండు వెయుఙ్‌ లోకుర్‌ మహార్‌. 6 ఆసేరు తెగదాన్‌ పన్నెండు వెయుఙ్‌ లోకుర్‌ మహార్‌. నప్తాలి తెగదాన్‌ పన్నెండు వెయుఙ్‌ లోకుర్‌ మహార్‌. మనసె తెగదాన్‌ పన్నెండు వెయుఙ్‌ లోకుర్‌ మహార్‌. 7 సీమొను తెగదాన్‌ పన్నెండు వెయుఙ్‌ లోకుర్‌ మహార్‌. లేవి తెగదాన్‌ పన్నెండు వెయుఙ్‌ లోకుర్‌ మహార్‌. ఇసాకారు తెగదాన్‌ పన్నెండు వెయుఙ్‌ లోకుర్‌ మహార్‌. 8 జెబులూను తెగదాన్‌ పన్నెండు వెయుఙ్‌ లోకుర్‌ మహార్‌. యోసేపు తెగదాన్‌ పన్నెండు వెయుఙ్‌ లోకుర్‌ మహార్‌. బెన్యామిను తెగదాన్‌ పన్నెండు వెయుఙ్‌ లోకుర్‌ మహార్‌.

తెల్లాని సొక్కెఙ్‌ తొడుఃగితిమన్ని గొప్ప మంద లోకుర్‌

9 దన్ని వెనుక నాను సుడ్ఃతిఙ్, విజు దేసమ్‌కాణిఙ్, విజు జాతిఙణిఙ్, విజేరె లోకుర్‌ బాణిఙ్, విజు బాసెఙ్‌ వర్గిని వరిబాణిఙ్‌ వాతి ఎయెన్‌బా లెక్క కిదెఙ్‌ అట్‌ఇనన్ని గొప్ప మంద లోకుర్‌ అయ సింహాసనం ఎద్రుని గొర్రెపిల్ల ఎద్రు నిల్సి మంజినిక సుడ్ఃత. వారు తెల్లాని సొక్కెఙ్‌ తొడిఃగిజి ఈత మరాతి మటెఙ్‌ కికాఙ్‌ అస్త మహార్‌.

10 “సింహాసనమ్‌దు బస్తి మన్నికాన్‌ ఆతి మా దేవుణుని గొర్రెపిల్ల మఙి రక్సిస్త మనార్”, ఇజి వారు గొప్ప పెరి కంటమ్‌దాన్‌ వెహ్సి మహార్‌.

11 అయ సింహాసనమ్‌దిఙ్‌ని అయ పాణం మన్ని నాల్గి జంతుఙ్‌ని ఇరువయ్‌ నాల్‌ఎర్‌ పెద్దెల్‌ఙ సుటులం దేవుణు దూతార్‌ విజేరె నిహ మహార్‌. వారు సింహాసనం ఎద్రు పడగ్‌జి అర్సి దేవుణుదిఙ్‌ పొగ్‌డిఃజి మాడిఃస్తార్. 12 “ఆమెన్, వన్ని గొప్ప పేరు వందిఙ్, వన్ని గెణమ్‌వందిఙ్, వన్ని అతికారమ్‌ వందిఙ్, వన్ని సత్తువందిఙ్‌ మాటు మా దేవుణుదిఙ్‌ ఆంతుసిల్లెండ ఎలాకాలం పొగిడిఃజి మంజినాట్. మాటు విజెటె వన్నిఙ్‌ గవ్‌రం సీజి వందనమ్‌కు వెహ్సి మంజినాట్. ఆమెన్”, ఇజి వారు వెహ్సి మహార్‌.

13 నస్తివలె అయ పెద్దెలుఙలొఇ ఒరెన్, “యా తెల్లాని సొక్కెఙ్‌ తొడుఃగితి మనికార్‌ ఎయెర్‌? వారు ఎమేణిఙ్‌ వాత మనార్”, ఇజి నఙి వెన్‌బాతాన్.

14 “బాబు నీనె నెస్ని”, ఇజి నాను వన్నిఙ్‌ వెహ్తా. వాండ్రు నావెట ఈహు వెహ్తాన్‌. “వీరు గొప్ప పెరి కస్టమ్‌కాణిఙ్‌ వాతికార్. వారు గొర్రెపిల్ల నలదాన్‌ వరి సొక్కెఙ్‌ నొర్‌బజి వనకాఙ్‌ తెల్లాఙ్‌‌ కిత్తికార్. 15 అందెఙె, “వారు దేవుణు సింహాసనం ఎద్రు మంజి రెయుపొగొల్‌ వన్ని గుడిఃదు వన్నిఙ్‌ పణి కిజి మంజినార్. సింహాసనమ్‌దు బస్తి మన్నికాన్, వాండ్రె ఆజి వన్ని టంబు వరి ముస్కు ప్‌డ్‌క్సి వరిఙ్‌ కాపాడ్నాన్. 16 మరి ఎసెఙ్‌బా వరిఙ్‌ బఙ కట్‌ఏద్. మరి ఎసెఙ్‌బా వారు ఏహ్కి సాఏర్. పొద్దుది గొప్ప ఏండ వరి ముస్కు తగ్లిఏద్. మరి సుర్నిలెకెండ్‌ మన్ని వేడిఃబా వరిఙ్‌ తగ్లిఏద్. 17 ఎందానిఙ్‌ ఇహిఙ, సింహాసనం నడిఃమి మన్ని గొర్రెపిల్ల వరిఙ్‌ గవుడుఃయెన్‌ ఆత మనాన్. పాణం సీని ఏరు వాని ఊట డగ్రు వాండ్రు వరిఙ్‌ నడిఃపిస్నాన్. దేవుణు వరి కణుకేఙాణిఙ్‌ కణెర్‌ విజు తేల్‌నాన్”.

8

ఏడు సీలుని బఙరమ్‌ది దూపమ్‌సుర్ని గిన్న

1 గొర్రెపిల్ల ఏడు సీలు లాగితివలె పరలోకమ్‌దు అరగంట జమ్‌నె మహాద్‌. 2 నస్తివలె, దేవుణు ఎద్రు ఏడు దేవుణు దూతార్‌ నిల్సి మంజినిక నాను సుడ్ఃత. వరిఙ్‌ ఏడు జోడు బాంగెఙ్‌ దొహ్‌క్తె మహె. 3 మరి ఒరెన్‌ దేవుణు దూత బఙారమ్‌దాన్‌ తయార్‌ కిత్తిమన్ని దూపం సుర్ని గిన్న కియుదు అస్తాండ్రె దూపం సుర్ని మాలి పెటె ఎద్రు వాతాండ్రె నిహాన్. సింహాసనం ఎద్రు బఙారమ్‌దాన్‌ తయార్‌ కిత్తి దూపం సుర్ని మాలి పెటెదు, దేవుణు వందిఙ్‌ కేట ఆతివరి పార్‌దనమ్‌కువెట సుర్జి పూజ సీదెఙ్‌ అయ దూతెఙ్‌ నెగ్గి వాసనం సీని దూపం నండొ దొహ్‌క్తె.

4 నస్తివలె నెగ్గి వాసనం సీని దూపమ్‌ది గోయి దేవుణు వందిఙ్‌ కేట ఆతివరి పార్‌దనమ్‌కువెట కూడ్ఃజి దేవుణు దూత కియుదాన్‌ ముస్కు దేవుణు దరోట్‌ సొహె. 5 వెనుక అయ దేవుణు దూత దూపం సుర్ని గిన్న అస్తాండ్రె, దూపం సుర్ని మాలి పెటెదాన్‌ డీప్కు లాగ్జి అయ గిన్నాదు నిండ్రిస్తాండ్రె, అయ డీప్కుఙ్‌ బూమి ముస్కు విసీర్తాన్. నస్తివలె గొప్ప దీడ్ఃనికెఙ్, పిడుఃగుఙ్, మెర్సినికెఙ్‌ విజు వాతె. బూమి కద్లితాద్.

ఏడు జోడుఃబాంకెఙ్.

6 నస్తివలె ఏడు జోడుఃబాంకెఙ్‌ అస్తిమన్ని ఏడు దూతార్‌ వనకాఙ్‌ ఊక్తెఙ్‌ తయార్‌ ఆతార్. 7 మొదొహి దేవుణు దూత వన్ని జోడుఃబాంక ఉహ్‌క్తిఙ్, వడఃఙాని సిసు నలదాన్‌ కూడ్ఃజి బూమి ముస్కు సెదరె ఆజి అర్తె. అందెఙె బూమిదు మూండ్రి వంతుఙ లొఇ ఉండ్రి వంతు వెతాద్. మరెక్‌బా మూండ్రి వంతుఙ లొఇ ఉండ్రి వంతు వెతాద్. పసి గడ్డి విజు వెతాద్.

8 రుండి దేవుణు దూత వన్ని జోడుఃబాంక ఉహ్‌క్తిఙ్, కసి మంజిని ఉండ్రి పెరి గొరొన్‌ నన్నిక సమ్‌దరమ్‌దు అర్తాద్. సమ్‌దరం మూండ్రి వంతుఙ లొఇ ఉండ్రి వంతు నల ఆతాద్. 9 సమ్‌దరమ్‌దు మన్ని పాణం మన్ని జంతుఙ్, మూండ్రి వంతుఙ లొఇ ఉండ్రి వంతు సాతె. ఓడెఃఙ్‌బా మూండ్రి వంతుఙ లొఇ ఉండ్రి వంతు నాసనం ఆతె.

10 మూండ్రి దేవుణు దూత వన్ని జోడుఃబాంక ఉహ్‌క్తిఙ్‌ కగెడలెకెండ్‌ కసిమంజిని ఉండ్రి పెరి సుక్క ఆగసమ్‌దాన్‌ రాల్జి పెరి గడ్డెఙ ముస్కుని ఏరు సోని ఊటెఙ మూండ్రి వంతుఙ లొఇ ఉండ్రి వంతు ముస్కు అర్తాద్. 11 అయ సుక్క పేరు సేందు. అందెఙె మూండ్రి వంతుఙ ఉండ్రి వంతు సేందు ఆతాద్. ఏరు సేందు ఆతిఙ్‌ లోకుర్‌ నండొండార్‌ సాతార్.

12 నాల్గి దేవుణు దూత వన్ని జోడుఃబాంక ఉక్తిఙ్, పొద్దు మూండ్రి వంతుఙ లొఇ ఉండ్రి వంతు సెఎణ్‌ ఆతాద్. నెల మూండ్రి వంతుఙ లొఇ ఉండ్రి వంతు సీకటి ఆతాద్. సుక్కెఙ దెబ్బ తగ్లితిఙ్‌ మూండ్రి వంతుఙ లొఇ ఉండ్రి వంతు సీకటి ఆతాద్. అందెఙె వేడెఃక మూండ్రి వంతుఙ లొఇ ఉండ్రి వంతు జాయ్‌ మన్‌ఏతాద్. రెయ్తు మూండ్రి వంతుఙ లొఇ ఉండ్రి వంతు నెల సుక్కెఙ జాయ్‌ మన్‌ఏతాద్.

13 నాను సుడ్ఃజి మహిఙ్‌ నండొ ముస్కు ఎగ్రిజి మంజిని ఉండ్రి డేగ, “మరి ఊక్తెఙ్‌ మన్ని మూండ్రి జోడుఃబాంకెఙ జాటుదాన్‌ బూమి ముస్కు బత్కిని వరిఙ్, అబాయా కస్టం, కస్టం, కస్టం”, ఇజి గొప్ప పెరి జాటుదాన్‌ వెహ్తిమన్నిక వెహా.

9

1 అయ్‌దు దేవుణు దూత వన్ని జోడు బాంక ఉహ్‌క్తిఙ్‌ ఆగసమ్‌దాన్‌ బూమి ముస్కు రాల్తి మహి ఉండ్రి సుక్క సుడ్ఃత. దర్ణిది తాలం కిక్కు అయ సుక్కదిఙ్‌ దొహ్‌క్తాద్. 2 వాండ్రు అయ మటుసిల్లి దాస్తిమన్ని దర్ణిదిఙ్‌ రెతిఙ్, గొప్ప పెరి సొల్లుదాన్‌ సిసుదాన్‌ గోయ్‌ వాతి లెకెండ్‌ గోయ్‌ వాతాద్. అయ దర్ణిదాన్‌ వాతి గోయ్‌దాన్‌ పొద్దుని, ఆగసం సీకటి ఆతాద్. 3 అయ గోయ్‌దాన్‌ మేపిలెక్‌ బూమి ముస్కు వాతె. బూమి ముస్కు మన్ని కిపిడారొదిఙ్‌ మన్నిలెకెండ్‌ వనకాఙ్‌ సత్తు దొహ్‌క్తె. 4 నొద్రుఙ దేవుణుగుర్తు సిల్లి లోకురిఙ్‌ బాదకిదెఙ్‌నె ఆఎండ, బూమి ముస్కు మన్ని గడ్డిదిఙ్‌బా, ఇని మొక్కదిఙ్‌బా, ఇని మరాతిఙ్‌బా పాడ్ః కిదెఙ్‌ ఆఏద్‌ ఇజి వనకాఙ్‌ ఆడ్ర దొహ్‌క్తాద్. 5 వరిఙ్‌ సప్తెఙ్‌ వనకాఙ్‌ అతికారం సిల్లెతాద్. గాని అయ్‌దు నెలెఙ్‌ దాక వరిఙ్‌ హిమ్సెఙ్‌ కిజి మండ్రెఙ్‌ వన్కాఙ్‌ అతికారం దొహ్‌క్త మనాద్. అవిక్‌ హిమ్సెఙ్‌ కితిఙ్‌ వరిఙ్‌ వాతి కస్టం, కుపిడారొ లోకురిఙ్‌ కట్తిఙ వాని నొప్పిలెకెండ్‌ మహాద్‌. 6 అయ దినమ్‌కాఙ్‌ లోకుర్‌ సావుదిఙ్‌ రెబానార్‌ గాని సావు వరిఙ్‌ తప్రె ఆనాద్‌లె. వారు సావువందిఙ్‌ ఆస ఆనార్‌లె గాని సావు వరిఙ్‌ డిఃసి సొనాద్‌లె.

7 అయ మేపిలెక్‌ విదెమ్‌దిఙ్‌ సొండ్రెఙ్‌ తయార్‌ కితిమన్ని గుర్రమ్‌కాఙ్‌ పోలితె మన్నె. బఙారమ్‌దాన్‌ తయార్‌ కిత్తి టోపి నన్నిక ఉండ్రి, వనక బురెక ముస్కు మహె. వనక మొకొమ్‌కు లోకు మొకొం లెకెండ్‌ మహె. 8 వనక కొప్పు బోదెక బురాతి కొప్పులెకెండ్‌ మహాద్‌. వనక పల్కు సింహం పల్కు లెకెండ్‌ మహె. 9 ఇనుముదాన్‌ తయార్‌ కితిమన్ని లెకెండ్‌ గుండెదిఙ్‌ అడిఃని సొక్కెఙ్‌ వనకాఙ్‌ మహె. వనక రెక్కెఙాణి జాటు విదెమ్‌దిఙ్‌ ఉహ్‌క్సిని గుర్రమ్‌కు లాగ్‌జిని రదమ్‌క గొప్ప పెరి జాటులెకండ్‌ మహాద్‌. 10 వనకాఙ్‌ కిపిడారొ తోకెఙ్‌ నన్ని సాప్కు మన్ని తోకెఙ్‌ మహె. లోకురిఙ్‌ అయ్‌దు నెలెఙ్‌ గుత్సి బాదెఙ్‌ కిదెఙ్‌ అయ తోకెఙ వనకాఙ్‌ సత్తు మహాద్‌. 11 దర్ణిదిఙ్‌ అతికారం మన్ని దూత వరి ముస్కు రాజు లెకెండ్‌ మహాన్‌. ఏబ్రి బాసాదు వన్నిఙ్‌ పేరు ‘అబదోను’ ఇని పేరు. గ్రీకు బాసాదు వన్ని పేరు ‘అపొలుయోను’ ఇని పేరు.

12 మొదొహి కస్టం గడఃస్తాద్. ఇదిలో, మరి రుండి కస్టమ్‌కు వాదెఙ్‌ మన్నె. 13 ఆరు దేవుణు దూత వన్ని జోడుఃబాంక ఉహ్‌క్తిఙ్, దేవుణు ఎద్రు మన్ని బఙారమ్‌దాన్‌ తయార్‌ కిత్తి పూజ సీని మాలిపీటది కొముఙాణిఙ్‌ ఉండ్రి జాటు వెహ. 14 “యూప్రటిసు ఇని గొప్ప పెరి గడ్డ జోరెదు తొహె ఆతిమన్ని నాల్‌ఎర్‌ దూతారిఙ్‌ కుత్సి డిఃస్‌అ”, ఇజి వెహ్తిక నాను వెహ. 15 బూమి ముస్కు మన్ని లోకురి మూండ్రి వంతుఙ లొఇ ఉండ్రి వంతుది వరిఙ్‌ సప్తెఙ్‌ ఇజి యా పంటాది, యా నెలాది, యా రోజుది, యా గంటవందిఙ్‌ తయార్‌ కిబె ఆజి ఇడ్తి మన్నికారె, అయ నాల్‌ఎర్‌ దూతార్. 16 గుర్రమ్‌కు ముస్కు ఎక్తిమన్ని సయ్‌నమ్‌ది వరిలెక్క రుండి వందెఙ్‌ లెక్సెఙ్. వరి లెక్క నిస్సొ ఇజి నాను వెహ.

17 గుర్రమ్‌కాఙ్‌ని వనక ముస్కు బస్తిమన్ని వరిఙ్‌ నఙి వాతి కలాదు నాను యాలెకెండ్‌ సుడ్ఃత. వరిఙ్‌ సిసు నన్ని ఎరాని రంగుది, మరి నీలి రంగుది, మరి పసిఙ్‌ రంగుది గుండెదిఙ్‌ అడిని సొక్కెఙ్‌ మహె. గుర్రమ్‌క బురెక్‌ సింహం బుర్రెక్‌లెకెండ్‌ మహె. వనక వెయుఙాణిఙ్‌ సిసు, గోయ్, రెంజికం వెల్లి వాజి మహె. 18 వనక వెయుఙాణిఙ్‌ వాతి సిసు, గోయ్, రెంజికం ఇని మూండ్రి దెబ్బెఙాణిఙ్‌ లోకురి మూండ్రి వంతుఙ లొఇ ఉండ్రి వంతు లోకుర్‌ సప్పె ఆతార్. 19 అయ గుర్రమ్‌క సత్తు వనక వెయుఙలొఇని వనక తోకెఙ మహె. లోకురిఙ్‌ కట్సి గాయమ్‌కు కిదెఙ్‌ బురెక్‌ మన్ని సరాస్‌లెకెండ్‌ మన్ని తోకెఙ్‌ వనకాఙ్‌ మహె.

20 యా మూండ్రి దెబ్బెఙాణిఙ్‌ సాఏండ మిగిలితి మన్ని లోకుర్‌ ఏలుబా వరి కిక్కాణిఙ్‌ తయార్‌ కితిమన్ని దెయమ్‌కాఙ్‌ని బొమ్మెఙ మాడిఃసినిక డిఃసిసీజి పాపమ్‌కు ఒప్పుకొడ్ఃజి మన్సు మారిస్‌ఏతార్. వారు వరి కిక్కాణిఙ్‌ బఙారమ్‌దాన్, వెండిదాన్, కంసుదాన్, పణుకుదాన్, సెక్కదాన్‌ తయార్‌ కితిమన్ని సుడ్ఃదెఙ్‌ అట్‌ఇ, వెండ్రెఙ్‌ అట్‌ఇ, నడిఃదెఙ్‌ అట్‌ఇ సత్తు సిల్లి వనకాఙ్‌ మాడిఃసినిక డిఃసి సిఏతార్. 21 అక్కాదె ఆఎండ, లోకురిఙ్‌ సప్నిక, గురుఙవెట సెట్ణి కినిక, రంకు బూలానిక, డొఙ కినిక యాలెకెండ్‌ వారు కిజి మహికెఙ్‌ డిఃసిసీజి పాపమ్‌కు ఒప్పుకొడ్ఃజి డిఃసిసీజి మన్సు మారిస్‌ఏతార్.

10

ఇజిరి పుస్తకం అస్తిమన్ని దేవుణు దూత.

1 నస్తివలె గొప్ప సత్తు మన్ని మరి ఒరెన్‌ దేవుణు దూత పరలోకమ్‌దాన్‌ డిగ్జి వాజినిక నాను సుడ్ఃత. వాండ్రు మొసొప్‌ తొడుఃగిత మహాన్‌. వన్ని బుర్ర ముస్కు కొడెఃవేలి సుటె ఆత మహాద్‌. వన్ని మొకొం పొద్దులెకెండ్‌ని వన్ని పాదమ్‌కు తంపం లెకెండ్‌ మన్ని సిసు కొనెఙ్‌లెకెండ్‌ మహె. 2 వన్ని కియుదు రెక్తిమన్ని ఉండ్రి పుస్తకం మహాద్‌. వాండ్రు వన్ని ఉణెర్‌ పాదం సమ్‌దరం ముస్కు మట్త మహాన్‌. వన్ని డేబ్ర పాదం బూమి ముస్కు మట్త మహాన్‌. 3 సింహం ఆక్కర్‌స్తి లెకెండ్‌ వాండ్రు ఉండ్రి గొప్ప పెరి జాటు సిత్తాన్. వాండ్రు జాటు సిత్తివలె ఏడు పిడుఃగుఙ్‌ వనక వనక జాటుఙాణిఙ్‌ వర్గితె. 4 అయ ఏడు పిడుఃగుఙ్‌ వర్గితివలె, నాను రాస్తెఙ్‌ తయార్‌ ఆతిఙ్, “అయ ఏడు పిడుఃగుఙ్‌ వర్గితి సఙతిఙ సీలు పోక్‌అ. వనకాఙ్‌ రాస్మ”, ఇజి పరలోకమ్‌దాన్‌ ఉండ్రి కంటం వెహ్తిక వెహ.

5 నస్తివలె, సమ్‌దరం ముస్కుని బూమి ముస్కు నిహిమన్ని దేవుణు దూత వన్ని ఉణెర్‌ కియు పరలోకం దరోట్‌ పెహ్తాండ్రె యాలెకెండ్‌ వెహ్తాన్‌. 6 పరలోకమ్‌ని అబ్బె మన్ని విజువనకాఙ్‌ని, బూమిని బూమి ముస్కు మన్ని విజువనకాఙ్‌ని, సమ్‌దరమ్‌ని సమ్‌దరమ్‌దు మన్ని విజు వనకాఙ్‌ తయార్‌ కిత్తికానాతి ఎలాకాలం బత్కిజిని దేవుణు పేరు అసి యా లెకెండ్‌ ఒట్టు పొక్తాన్. “మరి ఆలస్యం మన్‌ఏద్”. 7 ఏడు దేవుణు దూత వన్ని జోడుఃబాంక ఊక్ని దినమ్‌కాఙ్‌ దేవుణుది డాఃఙితి మన్ని సఙతిఙ్, దేవుణు, వన్ని పణికిని వరివెటని వన్ని ప్రవక్తర్‌ వెట ముఙాల వెహె ఆతిమహిలెకెండ్‌ పూర్తి ఆనాద్‌లె”.

8 నస్తివలె పరలోకమ్‌దాన్‌ నాను ముఙాల వెహిమన్ని కంటం మరి నావెట, “నీను సొన్సి సమ్‌దరం ముస్కుని బూమి ముస్కు నిహిమన్ని అయ దేవుణు దూత కియుదు మన్ని రెకె ఆతిమన్ని ఇజిరి పుస్తకం లొస్‌అ”, ఇజి వెహ్తిక నాను వెహ.

9 అందెఙె నాను సొన్సి “అయ ఇజిరి పుస్తకం నఙి సిదా”, ఇజి అయ దేవుణు దూతెఙ్‌ లొస్త. వాండ్రు, “దన్నిఙ్‌ లాగ్జి తిన్‌అ. అయాక నీ పొటాదు సేందు ఆనాద్‌ గాని నీ వెయ్‌దు తేనె లెకెండ్‌ తియాఙ్‌ మంజినాద్”, ఇజి నావెట వెహ్తాన్‌. 10 అయావలె దేవుణు దూత కియుదాన్‌ అయ ఇజిరి పుస్తకం నాను లొస్తానె తిహా. అయాక నా వెయుదిఙ్‌ తేనెలెకెండ్‌ తియాఙ్‌ మహాద్‌. గాని అక తిహి వెనుక నా పొటాదు సేందు ఆతాద్. 11 అయావలె వాండ్రు, “నీను నండొ లోకుర్‌ వందిఙ్, నండొ జాతిఙాణివరివందిఙ్, నండొ బాసెఙ్‌ వర్గినివరివందిఙ్, నండొండార్‌ రాజుర్‌వందిఙ్‌ దేవుణు ప్రవక్తలెకెండ్‌ మరి వెహ్తెఙ్‌ వలె”, ఇజి నఙి వెహ్తాన్‌.

11

దేవుణు వందిఙ్‌ వాతి రిఎర్‌ సాసిర్.

1 మరి కొల్త కిని ఉండ్రి డుడ్డు నఙి సితాండ్రె ఈహు వెహ్తాన్‌. “నీను నిఙ్‌జి దేవుణు గుడిఃని, దేవుణుదిఙ్‌ పూజ సీని మలిపీటదిఙ్‌ కొల్త కిజి, దేవుణు గుడిఃదు పొగిడిఃజి మాడిఃసినివరిఙ్‌ లెక్క కిఅ. 2 గుడిఃదిఙ్‌ వెల్లి మన్ని డేవ కొల్త కిఏండ డిఃస్‌అ. అయాక దేవుణుదిఙ్‌ నమ్మిఇవరి వందిఙ్‌ మన్నిక. వారు నల్‌పయ్‌రుండి నెలెఙ్‌ పరిసుద్దమతి యెరూసలేం పట్నమ్‌దిఙ్‌ వరికాల్కాణిఙ్‌ మట్నార్‌లె. 3 మరి నాను నా రిఎర్‌ సాసిరిఙ్‌ అతికారం సీనాలె. వారు బస్త సొక్కెఙ్‌ తొడిఃగిజి పన్నెండు వందెఙ్‌ అరువయ్‌రోస్కు దేవుణు ప్రవక్తరు లెకెండ్‌ దేవుణు మాటెఙ్‌ సాటిస్నార్. 4 బూమిదిఙ్‌ ప్రబు ఆతి దేవుణు ఎద్రు నిల్సి మంజిని రుండి ఒలివ మరెక్‌ని రుండి దీవ డండిఙ్‌ ఆతికారె యా రిఎర్‌ సాసిర్. 5 ఎయెర్‌బా వరిఙ్‌ హిమ్‌సెఙ్‌ కిదెఙ్‌ సుడ్ఃతిఙ, వరి వెయుదాన్‌ సిసు వాజి వరిఙ్‌ పగాతివరిఙ్‌ సుర్న విసీర్నాద్. వరిఙ్‌ హిమ్‌సెఙ్‌ కిదెఙ్‌ సూణికార్ యాలెకెండ్‌ సాదెఙ్‌వలె. 6 వారు ప్రవక్తరులెకెండ్‌ దేవుణు మాటెఙ్‌ వెహ్ని దినమ్‌దు ఆగసమ్‌దాన్‌ పిరు రెఏండ అడ్డు కిదెఙ్‌ వరిఙ్‌ అతికారం మంజినాద్. మరి వరిఙ్‌ ఇస్టమాతి వజ ఎస్తివలెబా బూమిదు మన్ని ఏరుదిఙ్‌ నలలెకెండ్‌ కిదెఙ్, మరి నండొ రకమ్‌ది జబ్బుఙాణిఙ్‌ బూమి ముస్కు మన్ని వరిఙ్‌ బాదెఙ్‌ కిదెఙ్‌ వరిఙ్‌ అతికారం మంజినాద్.

7 వారు సాస్యం వెహ్సి మంజినిక పూర్తి ఆతిఙసరి దర్ణిదాన్‌ వాని క్రూరమతి జంతు వరివెట ఉద్దం కిజి వరిఙ్‌ సప్నాద్. 8 వరి పీనుగుఙ్‌ యెరూసలేం ఇని అయ పెరి పట్నమ్‌ది సర్దు అర్నె మంజినె. అయ పట్నమ్‌దిఙ్‌ సొదొమ పట్నమ్‌దిఙ్, అయ్‌గుప్తు దేసెమ్‌దిఙ్‌ పోలిసి వెహె ఆజినాద్. అబ్బె వరి ప్రబుబా సిలువ పోకె ఆత మహాన్‌. 9 వరి పీనుగుఙ్‌ మూస్తెఙ్‌ సరి సిఏండ విజు దేసెమ్‌దికార్, విజు తెగెఙాణికార్, విజు బాసెఙాణికార్, విజు జాతిదికార్‌ విజేరె మూండ్రినర రోస్కు వరి పీనుగుఙ్‌ సుడ్ఃజి మంజినార్. 10 యా రిఎర్‌ ప్రవక్తరు బూమి ముస్కు మన్ని వరిఙ్‌ బాదెఙ్‌ కిత్తి వందిఙ్, బూమి ముస్కు మనికార్‌ విజేరె వరిఙ్‌ జర్గితిక సుడ్ఃజి గొప్ప సర్ద ఆజి ఒరెన్‌ మరి ఒరెన్‌ వన్నిఙ్‌ ఇనామ్‌కు సీజి పండొయ్‌ కినార్.

11 గాని అయ మూండ్రినర రోస్కు ఆతి వెనుక దేవుణుబాణిఙ్‌ పాణం మన్ని ఆత్మ వాజి వరి లొఇ డుఃగితిఙ్‌ వారు కిక్కు బూమిదు తిగ్‌జి నిఙ్‌జి నిల్తార్. వరిఙ్‌ సుడ్ఃతికార్‌ విజేరె గొప్ప తియెల్‌ ఆతార్. 12 నస్తివలె, “ఇబ్బె ఎక్సి రదు”, ఇజి పరలోకమ్‌దాన్‌ గొప్ప పెరి కంటమ్‌దాన్‌ వరిఙ్‌ వెహ్తిక వారు వెహారె, వరిఙ్‌ పగాతికార్‌ సుడ్ఃజి మహివలెనె వారు మొసొపుదాన్‌ పరలోకమ్‌దు పెరె ఆజి సొహార్.

13 అయ గడిఃయాదునె గొప్ప గటిఙ బూమి కద్లితిఙ్, అయ పట్నమ్‌ది పది వంతుఙ లొఇ ఉండ్రి వంతు అర్తాద్. బూమి కద్లితిఙ్‌ ఏడు వెయుఙ్‌ లోకుర్‌ సాతార్. మిగిలిత్తికార్‌ గుండెఙ్‌ వణక్నిలెకెండ్‌ తియెలాజి పరలోకమ్‌దు మన్ని దేవుణుదిఙ్‌ పొగిడిఃతార్. 14 రుండి కస్టం వీజితాద్. ఇదిలో, మూండ్రి కస్టం బేగినె వానాద్‌లె.

మిగిలిత్తిమన్ని ఏడు జోడుఃబాంక.

15 ఏడు దేవుణు దూత వన్ని జోడుఃబాంక ఊక్తిఙ్‌ పరలోకమ్‌దు గొప్ప పెరి కంటమ్‌దాన్‌ యాలెకెండ్‌ డేల్సిని జాటుఙ్‌ వాతె. “యా లోకమ్‌దు ఏలుదాన్‌ ఏలుబడిః కినిక, మా ప్రబుఙ్‌ని వన్ని క్రీస్తుఙ్‌ ఆత మనాద్. వాండ్రు అంతుసిల్లెండ ఎలాకాలం ఏలుబడిః కిజి మంజినాన్‌లె”. 16 నస్తివలె, దేవుణు ఎద్రు సింహాసనమ్‌కాఙ్‌ బస్తిమన్ని అయ ఇరువయ్‌ నాల్‌ఎర్‌ పెద్దెలుఙు పడగిజి అర్సి దేవుణుదిఙ్‌ యా లెకెండ్‌ వెహ్సి పొగిడిఃజి మాడిఃసి మహార్‌. 17 “ఏలు మన్నికి, ముఙాల మహికి ఆతి, విజుదన్నిఙ్‌ అతికారం మన్ని మా ప్రబు ఆతి దేవుణు, నీను నీ గొప్ప పెరి సత్తుదాన్‌ ఏలుబడిః కిదెఙ్‌ మొదొలిస్తివందిఙ్‌ మాపు మిఙి వందనమ్‌కు వెహ్సినాప్. 18 దేవుణుదిఙ్‌ నమ్మిఇకార్‌ ఆతి యా లోకమ్‌ది లోకుర్‌ కోపమ్‌దాన్‌ నిండ్రితార్. ఎందానిఙ్‌ ఇహిఙ నీను కోపం ఆదెఙ్‌ సమయం వాతాద్. సాతి వరిఙ్‌ విజెరిఙ్‌ నీను తీర్పు తీరిస్తెఙ్‌ గడిఃయ వాతాద్. నీ పణిమణిసిరిఙ్, ప్రవక్తరిఙ్, నిఙి నమ్మిత్తి వరిఙ్, నీ పేరు వందిఙ్‌ గవ్‌రం సీజి బత్కితి ఇజిరివరిఙ్‌ని పెరివరిఙ్‌ విజేరిఙ్‌ తగితి ఇనాయం సీదెఙ్‌ గడిఃయ వాతాద్. బూమిదిఙ్‌ నాసనం కినివరిఙ్, నాసనం కిదెఙ్‌ గడిఃయ వాతాద్”.

19 నస్తివలె, పరలోకమ్‌దు మన్ని దేవుణుగుడిః రే ఆతిఙ్, దేవుణు లోకుర్‌ వెట కిత్తి ఒట్టు రాస్తి ఇడ్తి మన్ని మందసం తోరె ఆతాద్. నస్తివలె, మెర్‌సిని జాయ్, పిడుఃగుఙ్, దీడ్ఃజినికెఙ్, వాతె. బూమి కద్లితాద్. గొప్ప వడఃఙెఙ్‌ అర్తె.

12

ఉండ్రి బోదెలిని ఉండ్రి గొప్ప పెరి సరాస్.

1 నస్తివలె పరలోకమ్‌దు ఉండ్రి బమ్మాతి గుర్తు తోరితాద్. పొద్దుదిఙ్‌ పొర్పాతి మన్ని ఉండ్రి బోదెలి తోరె ఆతాద్. దన్ని పాదమ్‌క అడిఃగి నెల మహాద్‌. బురాదు పనెండు సుక్కెఙ్‌ మన్ని రాజురి టోపిలెకెండ్‌ ఉండ్రి బఙారం టోపి మహాద్‌. 2 అది పాత డిఃస్త మహాద్‌. అది ఏరు ఈబాదెఙ్‌ నొప్పిదాన్‌ గొప్ప డేల్సి అడఃబాజి మహాద్‌. 3 నస్తివలె, మరి ఉండ్రి గుర్తు పరలోకమ్‌దు తోరితాద్. ఇదిలో, ఉండ్రి గొప్ప పెరి ఎరాని సరాస్‌ తోరితాద్. దన్నిఙ్‌ ఏడు బుర్రెక్‌ని పది కొమ్కు మహె. దన్ని బుర్ర ముస్కు రాజురి టోపిలెకెండ్‌ బఙరమ్‌ది ఏడు టోపిఙ్‌ మహె. 4 ఆగసమ్‌ది సుక్కెఙ మూండ్రి వంతుఙ్‌లొఇ ఉండ్రి వంతు సుక్కెఙ్‌ దన్ని తోక డెఃయ్‌జి బూమి ముస్కు అర్‌ప్తాద్. ఏరు ఈబాదెఙ్‌ తయార్‌ ఆతి మన్ని అయ బోదెలి, ఏరుఈబాతిఙ్‌ సరి, అయ బయిఙ్‌ డిఃఙ్‌దెఙ్‌ ఇజి అయ సరాస్‌ అయ బోదెలి ఎద్రు నిహ మహాద్‌. 5 అది ఒరెన్‌ మరినిఙ్‌ కాస్తాద్. లోకమ్‌ది లోకురిఙ్‌ విజేరిఙ్‌ ఇనుము డుడ్డుదాన్‌ ఏలుబడిః కిదెఙ్‌ ఇజి ఒరెన్‌ కొడొఃదిఙ్‌ ఇట్తాద్. అది కాస్తి బయి దేవుణు డగ్రుని వన్ని సింహాసనం డగ్రు వెటనె లాగ్‌జి పెరె ఆతాన్. 6 అది పన్నెండు వందెఙ్‌ అరువయ్‌ రోస్కు, దేవుణు దన్నిఙ్‌ పోస కిదెఙ్‌ ఇజి బిడిఃమ్‌బూమిదు దన్ని వందిఙ్‌ తయార్‌ కితిమన్ని బాడ్డిదు ఉహ్‌క్సి సొహాద్.

7 నస్తివలె పరలోకమ్‌దు ఉద్దం ఆతాద్. మికాయెలు ఇని దేవుణుదూతని వన్ని జటుది దూతార్‌ కూడ్ఃజి అయ గొప్ప పెరి సరాస్‌వెట ఉద్దం కితార్. అయ గొప్ప పెరి సరాస్‌ని వన్ని దూతార్‌ మర్‌జి ఉద్దం కితార్. 8 గాని వారు దేవుణు దూతార్‌ ముస్కు గెలిస్తెఙ్‌ అట్‌ఎతార్. అందెఙె పరలోకమ్‌దు మరి ఎసెఙ్‌బా వరిఙ్‌ మండ్రెఙ్‌ బాడ్డి మన్‌ఏతాద్. 9 లోకమ్‌దు మన్ని లోకురిఙ్‌ విజేరిఙ్‌ మొసెం కిజి నడిఃపిస్తికాన్‌ ఆతి సెఇకాన్‌ ఆతి సయ్తాన్‌ ఇజి పేరు ఇడ్డెః ఆతి మొదొహి సరాస్‌ ఇని అయ గొప్ప పెరి సరాస్‌ పరలోకమ్‌దాన్‌ బూమి ముస్కు అర్పె ఆతాన్. వాండ్రుని వన్ని దూతార్‌ బూమి ముస్కు అర్పె ఆతార్.

10 నస్తివలె పరలోకమ్‌దు యాలెకెండ్‌ వెహ్సిని ఉండ్రి పెరి కంటం నాను వెహ. “రెయుపొగొల్‌ మా దేవుణు ఎద్రు, మా తంబెరిఙ ముస్కు తప్పు మొప్సి మహికాన్‌ ఆతి సయ్‌తాన్‌ అర్పె ఆత మనాన్. అందెఙె వన్ని గొప్ప సత్తుదాన్‌ మఙి రక్సిస్తి దేవుణు ఎలాకాలం ఏలుబడిః కిజి మంజినాన్. మరి అతికారం వన్ని క్రీస్తుఙ్‌ ఆతాద్. 11 మా తంబెర్‌సిర్‌ గొర్రెపిల్ల నలదాన్, వారు వహ్తిమన్ని సాస్యమ్‌దాన్‌ సయ్‌తాన్‌ ముస్కు గెలస్త మనార్. వారు వరి సొంత పాణమ్‌కాఙ్‌ గొప్ప పెరిక ఇజి ఒడిఃబిఏండ సాదెఙ్‌బా తయార్‌ ఆత మహార్‌. 12 అందెఙె పరలోకమ్‌దికిదెరా మీరు సర్ద ఆదు. బూమిదుని సమ్‌దరమ్‌దు మన్ని విజేరిఙ్‌ కస్టమ్‌కునె. ఎందానిఙ్‌ ఇహిఙ సయ్తాను మీ డగ్రు వాత మనాన్. వన్నిఙ్‌ సమయం తక్కునె మనాద్‌ ఇజి నెసి వాండ్రు నండొ కోపమ్‌దాన్‌ నీ డగ్రు వాత మనాన్”.

13 బూమి ముస్కు అర్పె ఆతాన్‌ ఇజి నెస్తాండ్రె, అయ గొప్ప పెరి సరాస్, అయ మొగకొడొఃదిఙ్‌ కాస్తి బోదెలిదిఙ్‌ అసి మాలెఙ్ కిదెఙ్‌ ఇజి వెటపెర్జి రెబాదెఙ్‌ మొదొల్‌స్తాన్. 14 అందెఙె, అయ గొప్ప పెరి సర‍స్‌బాణిఙ్‌ తప్రె ఆజి దేవుణు దన్ని వందిఙ్‌ బిడిఃఙ్‌బూమిదు తయార్‌ కితి మన్ని బాడ్డిదు ఎగ్రిజి సొండ్రెఙ్‌ ఇజి రుండి పెరి డేగ రెక్కెఙ్‌ దన్నిఙ్‌ దొహ్‌క్తె. అబ్బె అయ గొప్ప పెరి సరాస్‌ దన్నిఙ్‌ తొఏండ ఉండ్రి కాలం, కాలమ్‌కు, సెగం కాలం పోస కిబె ఆతాద్. 15 నస్తివలె, అయ బోదెలిదిఙ్‌ గడ్డ పెర్జి ఒతెఙ్‌ ఇజి అయ గొప్ప పెరి సరాస్‌ దన్ని వెయ్‌దాన్‌ పెరి గడ్డలెకెండ్, అయ బోదెలి వెనుకహన్‌ ఏరు కక్తాన్. 16 గాని బూమి బదెఙ్‌ ఆజి రే ఆతాదె, అయ గొప్ప పెరి సరాస్‌ వెయ్‌దాన్‌ కక్తి ఏరుదిఙ్‌ డిఃఙ్‌జి అయ బోదెలిదిఙ్‌ తోడుః కితాద్. 17-18 అందెఙె అయ గొప్ప పెరి సరాస్‌ అయ బోదెలి ముస్కు కోపం ఆతాదె, దేవుణు ఆడ్రెఙ్‌ లొఙిజి యేసువందిఙ్‌ సాసెం వెహ్సిమన్నికార్‌ ఆతి దన్ని పొటాదు పుట్తిమహివరివెట ఉద్దం కిదెఙ్‌ ఇజి తయార్‌ ఆతాద్. వరివెట ఉద్దం కిదెఙ్‌ ఇజి అయ గొప్ప పెరి సరాస్‌ సోత్తాదె సమ్‌దరం ఒడ్డుదు నిహాద్.

13

సమ్‌దారమ్‌దాన్‌ ఎక్సి వాతి జంతు.

1 మరి, పది కొముకుని ఏడు బురెక్‌ మన్ని ఉండ్రి క్రూరమతి జంతు సమ్‌దారమ్‌దాన్‌ వెల్లి వాతిక నాను సుడ్ఃత. దన్ని కొముకాఙ్‌ పది టోపిఙ్‌ మహె. ఉండ్రి ఉండ్రి బుర ముస్కు దేవుణుదిఙ్‌ దుసలాడ్ఃజిని ఉండ్రి ఉండ్రి పేరుకు మహె.

2 నాను సుడ్ఃతిమన్ని అయ జంతు సిటాడః నొరెస్‌ లెకెండ్‌ మహాద్‌. గాని దన్ని పాదమ్‌కు ఒడుఃజు పాదమ్‌కు లెకెండ్‌ మహె. దన్ని వెయు పెరి నొరెస్‌ వెయులెకెండ్‌ మహాద్‌. అయ గొప్ప పెరి సరాస్‌ దన్ని సత్తుని వన్ని సింహాసనమ్‌ని దన్ని గొప్ప్ప అతికారం విజు అయ జంతుదిఙ్‌ సితాన్. 3 అయ జంతుది ఏడు బురెకలొఇ ఉండ్రి బురాదు సాదెఙ్‌ సరియాతి పెరి గాయం తగ్లిత మహాద్‌. గాని సాదెఙ్‌ సరియాతి అయ పెరి గాయం మాందితాద్. అందెఙె బూమి ముస్కు మన్ని లోకుర్‌ విజేరె బమ్మ ఆజి అయ జంతువెట కూడిఃతార్. 4 అయ జంతుదిఙ్‌ అతికారం సిత్తివందిఙ్‌ వారు అయ గొప్ప పెరి సరాస్‌దిఙ్‌ పొగ్‌డిఃజి మాడిఃసి మహార్‌. మరి వారు అయ జంతుదిఙ్‌ పొగిడిఃజి మాడిఃసి, “యా జంతులెకెండ్‌ మన్నికాన్‌ ఎయెన్‌బా సిలెన్. మరి దన్ని వెట ఉద్దం కిదెఙ్‌ అట్నికాన్‌ ఎయెన్‌బా సిల్లెన్”, ఇజి గొప్ప వెహ్సి మహార్‌.

5 పొఙె ఆని మాటెఙ్‌ ఆహె వెహె ఆజి దేవుణుదిఙ్‌ దుసలాడిఃజి వర్గిదెఙ్‌ దన్నిఙ్‌ వెయు వాతాద్. నలపయ్‌రుండి నెలెఙ్‌ దన్ని పణిఙ్‌ కిదెఙ్‌ దన్నిఙ్‌ అతికారం దొహ్‌క్తాద్. 6 అందెఙె దేవుణుదిఙ్‌ దుసలాడిఃజి, వన్ని పేరుదిఙ్‌ అబద్దం మాటెఙ్‌ వెహ్సి, పరలోకమ్‌దిఙ్, పరలోకమ్‌దు బత్కిని వరివందిఙ్‌ దుసలాడిఃజి అయ జంతు దన్ని వెయుదాన్ వర్గిజి మహాద్‌. 7 దేవుణు వందిఙ్‌ కేట ఆతి వరివెట విదెం కిజి, వరిఙ్‌ గెలిస్తెఙ్‌ దన్నిఙ్‌ అతికారం దొహ్‌క్తాద్. విజు తెగెఙాణివరి ముస్కు, విజు జాతిఙాణి వరి ముస్కు, విజు బాసెఙ్‌ వర్గిని వరి ముస్కు, విజు దేసెమ్‌దివరి ముస్కు దన్నిఙ్‌ అతికారం దొహ్‌క్తాద్. 8 బూమి ముస్కు బత్కినికార్‌ విజేరె అయ జంతుఙ్‌ పొగిడిఃజి మాడిఃస్నార్. బూమి పుట్‌ఏండ ముందాల్నె కత్తె ఆతిమని గొర్రెపిల్లదిఙ్‌ సెందితి మన్ని, దేవుణు వెట ఎలాకాలం బత్కిని వరి పేరుకు రాసి ఇడ్జిని పుస్తకమ్‌దు పేరు సిల్లికార్‌ విజేరె జంతుదిఙ్‌ పొగిడిఃజి మాడిఃస్నార్‌లె. వరి పేరుకు అయ పుస్తకమ్‌దు సిల్లెద్‌. 9 వెండ్రెఙ్‌ మన్సు మన్నికాన్‌ గిబ్బిఙ్‌ ఒడ్ఃజి వెంజి అయావజ నడిఃజి మండ్రు.

10 ఎయెన్‌బా ఆఇ దేసెమ్‌ది వరివెట అస్పె ఆజి, ఆఇ దేసెం సొనికాన్‌ అయాలెకెండ్‌ సొనాన్‌లె. ఎయెన్‌బా కుర్దదాన్‌ సప్పె ఆదెఙ్‌ మన్నికాన్, కుర్దదాన్‌ సప్పె ఆనాన్‌లె. దేవుణు వందిఙ్‌ కేట ఆతివరి ఓర్పు, మరి దేవుణు ముస్కు వరిఙ్‌ మన్ని నమకం దన్నిదటాన్‌ తోరె ఆనాద్.

బూమిదాన్ వెల్లి వాతి జంతు

11 మరి బూమిదాన్ మరి ఉండ్రి క్రూరమతి జంతు వెల్లి వాతిక నాను సుడ్ఃత. గొర్రెపిల్ల కొము నన్ని రుండి కొముకు దన్నిఙ్‌ మహె. గాని గొప్ప పెరి సరాస్‌లెకెండ్‌ వర్గిజి మహాద్‌. 12 అయ జంతుఙ్, మొదొహి జంతుఙ్‌ మహి విజు అతికారం దన్ని బాణిఙ్‌ దొహ్‌క్తాద్. అయ అతికారమ్‌దాన్‌ బూమి ముస్కు బత్కినికార్‌ విజేరె సాదెఙ్‌ సరియాతి గాయం తగ్లిజి నెగెండ్‌ ఆతి మన్ని మొదొహి జంతుఙ్‌ పొగిడిఃజి మాడిఃస్తెఙ్‌ ఇజి బలవంతం కిజి మహాద్‌. 13 అయ జంతు లోకుర్‌ విజేరె సూణిలెకెండ్‌ ఆగసమ్‌దాన్‌ సిసు డిగ్జి వాని నన్ని గొప్ప పెరి బమ్మాతి పణిఙ్‌ గుర్తు లెకెండ్‌ కిజి తోరిసి మహాద్‌. 14 మొదొహి జంతు దన్ని పేరుదాన్‌ బమ్మాతిపణిఙ్‌ గుర్తు లెకెండ్‌ కిజి తోరిస్తెఙ్‌ అతికారం దొహ్‌క్తి అయ జంతు బూమి ముస్కు బత్కిని వరిఙ్‌ మొసెం కితాద్. కుర్దదాన్‌ గాయం ఆతిఙ్‌బా సాఏండ బత్కితి మొదొహి జంతుది బొమ్మ ఉండ్రి తయార్‌ కిదెఙ్‌ ఇజి ఆడ్ర సిత్తాద్. 15 అయ మొదొహి జంతుది బొమ్మదిఙ్‌ వర్గిదెఙ్‌ అట్నిలెకెండ్‌ పాణం సీదెఙ్‌ దన్నిఙ్‌ అతికారం దొహ్‌క్తాద్. అందెఙె బొమ్మదిఙ్‌ మాడిఃస్‌ఏండ మంజిని వరిఙ్‌ సప్తెఙ్‌బా అతికారం దొహ్‌క్త మనాద్. 16 అయ జంతు విజేరిఙ్, అహిఙ ఇజిరికారాతిఙ్‌బా పెరికారాతిఙ్‌బా, ఆస్తి మన్నికారాతిఙ్‌బా బిదాదికారాతిఙ్‌బా, వెట్టిపణిమణిసిర్‌‌ ఆఇకార్‌ ఆతిఙ్‌బా వెట్టిపణి కినికారాతిఙ్‌బా విజేరె వరి ఉణెర్‌ కిక్కాఙ్‌నొ, సిల్లిఙ నొద్రుదునొ మొదొహి జంతుది గుర్తు పోకె ఆదెఙ్‌ ఇజి బలవంతం కిత్తాద్. 17 ఎందానిఙ్‌ ఇహిఙ, అయ జంతు పేరునొ, దన్ని పేరుది అంకి ఆతి గుర్తునొ పోకె ఆతివరిఙ్‌నె ఆఎండ మరి ఎయెరిఙ్‌బా ఇనికబా కొండెఙ్‌నొ, పొర్తెఙ్‌నొ అతికారం సిల్లెద్‌.

18 ఏలు బుద్దిమన్నికాన్‌ ఎయెన్‌బా వన్ని బుద్దిదాన్‌ జంతు అంకి ఎసొ ఇజి లెకిస్తెఙ్‌ అట్తిఙ లెక్కిసిన్. అక ఉండ్రి లోకుది అంకి. ఆరువందెఙ్‌ అరువయ్‌ఆరు. యాక లెకిస్తెఙ్‌ బుద్ది అవ్‌సరం.

14

గొర్రెపిల్లని లక్సనాల్‌పయ్‌నాల్గి వెయ్‌ లోకుర్.

1 నస్తివలె, నాను సుడ్ఃతిఙ్‌ అయ గొర్రెపిల్ల యెరూసలేమ్‌దు మన్ని సియొను గొరొన్‌ ముస్కు నిహ మనాన్. అయ గొర్రెపిల్ల పేరుని, వన్ని బుబ్బాతి దేవుణు పేరు వరి నొద్రుదు రాసె ఆతిమని లక్స నాల్‌పయ్‌నాల్గి వెయు లోకుర్‌ వన్నివెట మహార్‌. 2 గొప్ప పెరి గడ్డాది జాటు లెకెండ్‌ని గొప్ప పిడుఃగు జాటు లెకెండ్‌ ఉండ్రి కంటం పరలోకమ్‌దాన్‌ వాతిక నాను వెహ. నాను వెహిమన్ని కంటం టొయ్‌ల పలక్తివలె వాతి జాటు లెకెండ్‌ మహాద్‌. 3 అయ లక్స నాల్‌పయ్‌ నాల్గి వెయిఙ్‌ లోకుర్‌ అయ సింహాసనం ఎద్రుని అయ పాణం మన్ని నాల్గి జంతుఙ ఎద్రుని ఇరువయ్‌ నాల్‌ఎర్‌ పెద్దెల్‌ఙ ఎద్రు, ఉండ్రి కొత్త పాట పార్తార్. యా లోకమ్‌దాన్‌ కొలె ఆతి, వారె ఆఎండ మరి ఎయెర్‌బా అయ పాట నెస్‌ఏతార్. 4 వీరు బోదెకవెట కూడ్ఃజి, వరిఙ్‌ వారె సెఇకార్‌ కిబె ఆఎండ నెగెండ మన్నికార్. గొర్రెపిల్ల ఎంబె సొహిఙ్‌బా వీరుబా వన్నివెట సొన్సి మహార్‌. వీరు తొలిత పంటితి పంటలెకెండ్‌ దేవుణు వందిఙ్, మరి గొర్రెపిల్లవందిఙ్‌ బూమి ముస్కు మన్ని విజు లోకుర్‌ బాణిఙ్‌ ఎర్లె ఆజి కేట ఆతికార్. 5 వీరు వెయుదాన్‌ ఇని అబద్దం మాటబా వర్‌గిఏతార్. వీరు ఇని కల్తి సిల్లి నెగ్గికార్.

మూండ్రి దేవుణు దూతార్‌

6 నస్తివలె బూమి ముస్కు మన్నివరిఙ్‌ విజేరిఙ్, అహిఙ విజు జాతిఙణి వరిఙ్, విజు తెగాతివరిఙ్, విజు బాసెఙ వర్గిని వరిఙ్, విజు దేసెమ్‌ది లోకురిఙ్, వెహ్తెఙ్‌ దేవుణు వెట ఎలాకాలం మంజిని బత్కు సీని సువార్త అసి మరి ఉండ్రి దేవుణు దూత ఆగసమ్‌దు ఎగ్రిజి మంజినిక నాను సుడ్ఃత. 7 వాండ్రు, “మీరు దేవుణుదిఙ్‌ లొఙిజి, వన్నిఙ్‌ గవ్‌రం సీదు. ఎందానిఙ్‌ ఇహిఙ వాండ్రు తీర్పు తీరిసిని గడిఃయ వాత మనాద్. అందెఙె ఆగసమ్‌దిఙ్, బూమిదిఙ్, సమ్‌దారమ్‌దిఙ్, ఏరు వాని ఊటెఙ పుటిస్తి వన్నిఙె పొగిడిఃజి మాడిఃస్తు”, ఇజి గొప్ప పెరి కంటమ్‌దాన్‌ వెహ్తాన్‌.

8 మరి ఉండ్రి దూత వన్ని వెనుక వాజి, “ఉత్‌పుత్‌ కిబిస్ని, రంకు బూలాజిని దన్ని పణిఙాణిఙ్‌ విజు లోకురిఙ్‌ మత్తు కిబిస్నిలెకెండ్‌ ఉట్‌పిస్తికాద్‌ ఆతి గొప్ప పెరి పట్నం ఆతి బబులోను అర్తాద్, అర్తాద్”, ఇజి వెహ్తాన్‌.

9-10 అయ రుండి దేవుణు దూతార్‌ వెనుక, మరి ఒరెన్‌ దూత వన్ని వెనుక వాజి గొప్ప పెరి కంటమ్‌దాన్‌ ఈహు వెహ్తాన్‌. “ఎయెన్‌బా అయ జంతుఙ్‌ మాడిఃసి, దన్ని బొమ్మదిఙ్‌ మొకిజి, దన్ని గుర్తు వన్ని నొద్రుదునొ, కియుదునొ పోకె ఆతికాన్, ఇనికబా కలప్‌ఏండ పూర్తి సత్తుదాన్‌ వాకె ఆజిని దేవుణు గొప్ప కోపం ఇని మత్తు కిబిస్ని కల్లు ఉణాన్‌లె. గొర్రెపిల్ల ఎద్రుని, దేవుణు వందిఙ్‌ కేట ఆతికార్‌ ఆతి దేవుణు దూతార్‌ ఎద్రు, నెగ్‌డిఃని సిసుదాన్, వెయ్జిని గందకమ్‌దాన్‌ ఇమ్‌సెఙ్‌ కిబె ఆనాన్. 11 వారు హిమ్‌సెఙ్‌ కిబె ఆజిని దన్ని గోయ్‌ ఎలాకాలం డిఃస్‌ఏండ ముస్కు సొన్సి మంజినాద్. అయ క్రూరమతి జంతుదిఙ్‌ గాని, దన్ని బొమ్మదిఙ్‌ గాని పొగిడిఃజి మాడిఃస్నికార్, దన్ని పేరుమన్ని గుర్తు ఎయెన్‌బా పోకె ఆతిఙ అబ్బె రెయుపొగొల్‌ కాలి సిల్లెండ హిమ్‌సెఙ్‌ కిబె ఆజి మంజినాన్. 12 అందెఙె దేవుణు ఆడ్రెఙ్‌ లొఙిజి మంజి, యేసువందిఙ్‌ మన్ని నమకమ్‌దు నమకమాతివరిలెకెండ్‌ మంజినికార్, హిమ్‌సెఙ్‌ విజు డిఃస్‌ఏండ ఓరిసి మంజినార్. వారు దేవుణుదిఙ్‌ సెందితికార్‌ ఇజి తోరె ఆజినార్.

13 నస్తివలె, “ప్రబు ముస్కు నమకం ఇడ్ఃజి ఏలుదాన్‌ సానికాన్‌ దేవుణు సీని దీవెనమ్‌కు మంజినికార్‌ ఇజి రాస్‌అ”, ఇజి పరలోకమ్‌దాన్‌ ఉండ్రి కంటం వెహ్తిక వెహ. “నిజమె, వారు కస్టబాడ్ఃజినిక డిఃసి రోమ్నార్. వారు కితిమన్ని పణిదిఙ్‌ తగితి లెకెండ్‌ వరిఙ్‌ ఇనాయం దొహ్‌క్నాద్”, ఇజి దేవుణు ఆత్మ వెహ్సినాన్.

బూమిది పంట కొయ్‌నిక.

14 మరి నాను సుడ్ఃతిఙ్, ఇదిలో, తెల్లాని మొసొప్‌ తోరితాద్. “లోకు మరిసి” ఆతి వన్నిఙ్‌ పోలితి ఒరెన్‌ మొసొప్‌ ముస్కు బస్త మహాన్‌. వన్ని బుర ముస్కు బఙారం టోపి మహాద్‌. వన్ని కీదు తెవుగు మన్ని కొడెఃవేలి అస్త మహాన్‌. 15 నస్తివలె మరి ఉండ్రి దేవుణు దూత, దేవుణుగుడిఃదాన్‌ వెల్లి వాజి, “బూమిది పంట పండిత మనాద్. కొయ్‌దెఙ్‌ కాలం వాతాద్‌. అందెఙె నీ కొడెఃవేలి అసి కొయ్‌అ”, ఇజి మొసొపు ముస్కు బస్తిమన్ని వన్నిఙ్‌ పెరి కంటమ్‌దాన్‌ వెహ్తాన్‌. 16 మొసొపు ముస్కు బస్తి మన్నికాన్‌ వన్ని కొడెఃవేలి బూమి ముస్కు సెల్‌ప్తాన్. బూమిదు పంటితి మన్ని పంట కొయె ఆతాద్.

17 నస్తివలె మరి ఉండ్రి దేవుణు దూత పరలోకమ్‌దు మన్ని దేవుణుగుడిఃదాన్‌ వెల్లి వాతాన్. వన్నిఙ్‌బా తెవుగుమన్ని ఉండ్రి కొడెఃవేలి మహాద్‌. 18 మరి ఉండ్రి దేవుణు దూత దేవుణుదిఙ్‌ పూజ సీని మాలిపీటదాన్‌ వెల్లి వాతాన్. వాండ్రు సిసు ముస్కు అతికారం మన్నికాన్. “బూమి ముస్కు మన్ని ద్రాక్స పట్కు కొయ్‌దెఙ్‌ పాకం వాతె. అందెఙె తెవుగు మన్ని నీ కొడుఃవేలిదాన్‌ దన్ని గెలెఙ్‌ కొయ్‌అ”, ఇజి గొప్ప పెరి కంటమ్‌దాన్‌ వాండ్రు కొడెఃవేలి అస్తిమన్ని దూతెఙ్‌ వెహ్తాన్‌. 19 అందెఙె అయ దేవుణు దూత వన్ని కొడెఃవేలి బూమి ముస్కు సెల్‌ప్తాండ్రె, ద్రాక్స పట్కు కొయ్‌జి, ద్రాక్స పట్కు మట్సి రసం లాగ్‌జిని గనుగుదు ఇడ్తాన్. యా గనుగు దేవుణుబాణిఙ్‌ వాజిని సిసునన్ని కోపమ్‌దిఙ్‌ గుర్తు. 20 ద్రాక్స పట్కు మట్సిని గనుగుదు పట్నమ్‌దిఙ్‌ వెల్లి వారు మట్తార్. రుండి వందెఙ్‌ మయిలుఙ్‌ దూరం, గుర్రం వెయుది కలెమ్‌దిఙ్‌ సమానం ఆతిలెకెండ్, అయ్‌దు అడుగుఙ్‌ లోతు మన్ని గడ్డ లెకెండ్, అయ గనుగుదాన్‌ నల సోత్తాద్.

15

ఏడు దేవుణుదూతార్‌ని ఏడు జబ్బుఙ్.

1 మరి ఉండ్రి గొప్ప బమ్మాతి గుర్తు పరలోకమ్‌దు నాను సుడ్ఃత. దేవుణు కోపం పూర్తి ఆనిలెకెండ్‌ కిదెఙ్‌ ఇజి, కడెఃవెరిది ఏడు జబ్బుఙ్‌ అస్తి మన్ని ఏడు దూతారిఙ్‌ సుడ్ఃత. 2 మరి సిసుదాన్‌ కూడిఃతి మన్ని గాజుదిఙ్‌ పోలితి సమ్‌దరం లెకెండ్‌ మన్నిక నాను సుడ్ఃత. అయ క్రూరమతి జంతుఙ్‌ని దన్ని బోమ్మదిఙ్, దన్ని పేరుది అంకిదిఙ్‌ లొఙిఏండ దన్నిఙ్‌ గెలిస్తికార్, దేవుణు వరిఙ్‌ సిత్తి టొయ్‌లెఙ్‌ అసి అయ గాజు నన్ని సమ్‌దరం పడఃకాదు నిల్సి మంజినిక సుడ్ఃత. 3 వారు, “ప్రబు ఆతి దేవుణు, విజు దన్నిఙ్‌ అతికారం మన్నికి నీ పణిఙ్‌ గొప్ప పెరికెఙ్‌ని బమ్మాతికెఙ్. బూమి ముస్కు మన్ని లోకుర్‌ ముస్కు ఎలాకాలం రాజు ఆతికి, నీ సరిఙ్‌ నాయం ఆతికెఙ్‌ని నిజమాతికెఙ్‌ మన్నె. 4 ప్రబువా, నీను ఒరిదె గొప్ప నెగ్గికి, నీ నన్నికాన్‌ మరి ఎయెన్‌బా సిల్లెన్. లోకుర్‌ విజేరె నిఙి లొఙిజి మంజినార్. బూమి ముస్కు మన్ని లోకుర్‌ విజేరె నీపేరుదిఙ్‌ గవ్‌రం సీనార్‌లె. తోరె ఆతిమని నీతినిజయ్తి మన్ని పణిఙ వందిఙ్‌ లోకుర్‌ విజేరె వాజి నీ ఎద్రు నిఙి పొగిడిఃజి మాడిఃస్నార్‌లె”, ఇజి దేవుణు పణికినికాన్‌ ఆతి మోసె పాటని గొర్రెపిల్ల పాట పార్తార్. 5 దన్నివెనుక, నాను సుడ్ఃతిఙ్‌ సాస్యమదిఙ్‌ గుడారం ఇని దేవుణు గుడిః పరలోకమ్‌దు రే ఆతాద్. 6 అయ ఏడు జబ్బుఙ్‌ అస్తి మన్ని ఏడు దూతార్, కల్తిసిల్లి మెర్సిని తెల్లాని సొక్కెఙ్‌ తొడిఃగిజి, దన్ని ముస్కు గుండెదు బఙారమ్‌దాన్‌ తయార్‌ కితి జమిదం తొహె ఆజి అయ దేవుణు - గుడిఃదాన్‌ వెల్లి వాతార్. 7 నస్తివలె, అయ పాణం మన్ని నాల్గి జంతుఙ లొఇ ఉండ్రి జంతు ఎలాకాలం బత్కిజిని దేవుణు కోపమ్‌దాన్‌ నిండ్రితి మన్ని, బఙారమ్‌దాన్‌ తయార్‌ కితి ఏడు కుడుకెఙ్‌ అయ ఏడు దేవుణుదూతారిఙ్‌ సిత్తాన్. 8 అయావలె దేవుణు జాయ్‌దాన్‌ని వన్ని సత్తుదాన్‌ వాతి గోయ్‌దాన్‌ దేవుణు గుడిః నిండ్రితాద్. అయ ఏడు దేవుణుదూతార్‌వెట వాదెఙ్‌ మన్ని జబ్బుఙ్‌ వాజి పూర్తి ఆనిదాక ఎయెన్‌బా దేవుణు గుడిఃదు డుగ్‌దెఙ్‌ అట్‌ఏతాన్.

16

దేవుణు కోపం నిండ్రితి మన్ని ఏడు కుడుఃకెఙ్‌

1 నస్తివలె, “మీరు సొన్సి దేవుణు కోపమ్‌దాన్‌ నిండ్రితి మన్ని అయ ఏడు కుడుఃకెఙ్‌ బూమి ముస్కు వాక్తు”, ఇజి దేవుణు గుడిఃదాన్‌ అయ ఏడు దేవుణుదూతారిఙ్‌ గొప్ప పెరి కంటమ్‌దాన్‌ వెహ్తిక వెహ. 2 మొదొహి దెవుణుదూత సొహాండ్రె వన్ని కుడుఃకాదు మన్నిక బూమి ముస్కు వాక్తిఙ్, అయ క్రూరమతి జంతుది గుర్తు పోకె ఆతి వరిఙ్‌ని దన్ని బొమ్మదిఙ్‌ మాడిఃస్నివరిఙ్‌ డటం నొప్పి కిజిని సెఇ పుట్కు పుట్తె. 3 దన్ని వెనుక రుండి దేవుణు దూత సొన్సి వన్ని కుడుఃకాదు మన్నిక సమ్‌దరమ్‌దు వాక్తిఙ్, సమ్‌దరమ్‌ది ఏరు పీనుగుది నల లెకెండ్‌ ఆతాద్. అందెఙె సమ్‌దరమ్‌దు మన్ని పాణం మనికెఙ్‌ విజు సాతె. 4 అయ రుండి దేవుణు దూత వెనుక మూండ్రి దేవుణు దూత సొన్సి వన్ని కుడుఃకాదు మన్నిక పెరి గడ్డెఙని ఏరు సోని ఊటెఙ వాక్తిఙ్, వనక ఏరు విజు నల ఆతె.

5 నస్తివలె, “ఏలు మన్నికి, ముఙాల మహికి ఆతి నీను ఒరిదె పరిసుద్దమాతికాన్‌ ఆతికి. నీ నన్నికాన్‌ మరి ఎయెన్‌బా సిల్లెన్. 6 వారు దేవుణు వందిఙ్‌ కేట ఆతి వరిఙ్‌ని దేవుణు ప్రవక్తరుఙ్‌ సప్తార్. అందెఙె వరిఙ్‌ తగ్నిలెకెండ్‌ తీర్పు తీరిసి, వరిఙ్‌ ఉండెఙ్‌ నల సిత్తిఙ్, నీను నీతినిజాయ్తిదాన్‌ తీర్పు తీరిసినికి ఆజిని”, ఇజి ఏరుదిఙ్‌ అతికారం మన్ని దేవుణు దూత వెహ్సినిక వెహ. 7 అందెఙె “నిజమె, ప్రబు ఆతి దేవుణు, విజు దన్నిఙ్‌ అతికారం మన్నికి, నీను తీరిస్ని తీర్పుఙ్‌ నిజమాతికెఙ్, నాయమాతికెఙ్”, ఇజి పూజ సీని మాలిపీటదాన్‌ వెహ్తిక వెహ.

8 అయ మూండ్రి దేవుణు దూత వెనుక నాల్గి దేవుణు దూత సొన్సి వన్ని కుడుఃకాదు మన్నిక, పొద్దుముస్కు వాక్తిఙ్‌ లోకురిఙ్‌ సిసుదాన్‌ సుర్‌దెఙ్‌ పొద్దుదిఙ్‌ అతికారం దొహ్‌క్తాద్. 9 అందెఙె లోకుర్‌ నండొ వేడిఃదాన్‌ వెయ్‌జి, పుట్కాఙ్‌ని నొప్పి కిబిస్ని జబ్బుఙ్‌ లోకుర్‌ ముస్కు పోక్తిమన్ని దేవుణు పేరుదిఙ్‌ దుసలాడిఃతార్. గాని వారు, వరి పాపమ్‌కు ఒప్పుకొడ్ఃజి డిఃసిసీజి మన్సు మారిస్తెఙ్‌ ఒప్‌ఎతార్. వారు దేవుణుదిఙ్‌ పొగిడిఃదెఙ్‌బా ఒప్‌ఎతార్.

10 అయ నాల్గి దేవుణు దూత వెనుక అయ్‌దు దేవుణు దూత సొన్సి వన్ని కుడుఃకాదు మన్నిక అయ క్రూరమతి జంతు బస్ని సింహాసనం ముస్కు వాక్తిఙ్, అది ఏలుబడిః కిని దేసెం విజు సీకటి ఆతాద్. లోకుర్‌ వరిఙ్‌ వాజిని నొప్పిఙ్‌ బరిస్తెఙ్‌ అట్‌ఏండ వరి నాలికెఙ్‌ అడ్డం కొహ్కె ఆతార్. 11 వరి పుట్కుఙవందిఙ్, నొప్పిఙవందిఙ్‌ పరలోకమ్‌దు మన్ని దేవుణుదిఙ్‌ దుసలాడిఃతార్. గాని వారు కిత్తి మహి సెఇ పణిఙ వందిఙ్‌ ఒడిఃబిజి మన్సు మరిసి పాపమ్‌కు ఒప్పుకొడ్ఃజి డిఃసిసీదెఙ్‌ ఒప్‌ఎతార్.

12 అయ అయ్‌దు దేవుణు దూత వెనుక ఆరు దేవుణు దూత సొన్సి వన్ని కుడుఃకాదు మన్నిక యూప్రటిసు ఇని గొప్ప పెరి గడ్డ ముస్కు వాక్తిఙ్, తూర్పు దరొటాన్‌ వాని రాజురిఙ్‌ వాదెఙ్‌ సరి తయార్‌ ఆతిలెకెండ్‌ గడ్డ వహ్త సొహాద్. 13 నస్తివలె, అయ గొప్ప పెరి సరాసు వెయుదాన్, మరి అయ క్రూరమతి జంతు వెయుదాన్‌ని అబద్దం వెహ్ని ప్రవక్త వెయ్‌దాన్‌ కపొకిఙ్‌ నన్ని మూండ్రి దెయమ్‌కు వెల్లి వాతిక సుడ్ఃత. 14 అయ దెయమ్‌కు బమ్మాని గుర్తుఙ్‌ కిజి తోరిసినె. అవి విజు దన్నిఙ్‌ అతికారం ఆతిమన్ని దేవుణు తీర్పు తీరిస్ని, గొప్ప తియెల్‌ ఆని రోజుదు, దేవుణు వెట ఉద్దం కిదెఙ్‌ ఇజి లోకమ్‌దు మన్ని విజు రాజురిఙ్‌ కుడుఃప్సి తత్తెఙ్‌ ఇజి వరి డగ్రు సొహె.

15 “ఇదిలో, ఎయెన్‌బా ఒడిఃబిఏండ మహివలె, డొఃఙారి డొఃఙ కిదెఙ్‌ వానిలెకెండ్‌ నాను వాజిన. నాను వానివలె సిగు ఆనిలెకెండ్‌ డుమ్‌డ నడిఃఏండ మండ్రెఙ్‌ ఇజి తెలి ఆజిమంజి వన్ని సొక్కెఙ్‌ కాప్‌కిజి మంజినికాన్‌ దేవుణు సీజిని దీవనమ్‌కు మంజినికాన్‌ ఆనాన్”.

16 నస్తివలె, అయ దెయమ్‌కు ఏబ్రి బాసదు ‘అర్‌మెగెదొను’ ఇజి కూకె ఆజిని బాడ్డిదు లోకమ్‌ది రాజురిఙ్‌ విజేరిఙ్‌ కుడుఃప్సి తత్తె.

17 అయ ఆరు దేవుణు దూత వెనుక ఏడు దేవుణు దూత సొన్సి వన్ని కుడుఃకాదు మన్నిక ఆగసమ్‌దిఙ్‌ని బూమిదిఙ్‌ నడిఃమి మన్ని బాడ్డిదు వాక్తిఙ్, “పూర్తి ఆతాద్”, ఇజి దేవుణుగుడిఃలొఇ మన్ని సింహాసనమ్‌దాన్‌ వెహ్సిని ఉండ్రి పెరి కంటం వాతాద్. 18 నస్తివలె మెర్సిని జాయ్, దీడ్ఃజినికెఙ్, పిడుఃగుఙ్, విజు వాతె. బూమి గొప్పఙ కద్లితాద్. బూమి ముస్కు లోకుర్‌ పుట్తిబాణిఙ్‌ అసి ఎసెఙ్‌బా జర్గిఇలెకెండ్‌ నస్సొ గొప్ప గటిఙ బూమి కద్లితాద్. 19 గొప్ప పేరు పొందితిమన్ని బబులోను పట్నం బదెఙ్‌ ఆజి మూండ్రి ముకెఙ్‌ ఆతె. దేవుణుదిఙ్‌ నమ్మిఇవరి పట్నమ్‌కు అర్తె సొహె. బబులోను పట్నమ్‌దిఙ్, దన్ని పాపమ్‌క వందిఙ్, సిసు లెకెండ్‌మన్ని, వన్ని గొప్ప పెరి కోపం మన్ని గిన్న ఉండెఙ్‌ సీదెఙ్‌ దేవుణు ఎత్తు కిత్తాన్. 20 సమ్‌దరం నడిఃమి మన్ని ఇజిరి దేసెమ్‌కు (ద్వీపుఙ్‌) విజు ముడుఃగితె సొహె. గొరొక్‌ అణసె ఆజి సద్నుఙ్‌ ఆతె. 21 డగ్రు యబాయ్‌ కేజిఙ్‌ బరు మంజిని వడఃఙెఙ్‌ ఆగసమ్‌దాన్‌ లోకురి ముస్కు అర్తె. అయ వడఃఙెఙాణిఙ్‌ తగ్లితి గాయమ్‌కు గొప్ప పెరికెఙాతిఙ్, లోకుర్‌ అయ గాయమ్‌క వందిఙ్‌ దేవుణుదిఙ్‌ దుసలాడిఃతార్.

17

బోదెలిని జంతు

1 ఏడు కుడుఃకెఙ్‌ అస్తిమన్ని ఏడు దూతార్‌లొఇ ఒరెన్‌ దూత వాతాండ్ర నావెట, “నీను ఇబ్బె రఅ. గొప్ప రంకు బూలాని బోదెలిలెకెండ్‌ మన్ని, నండొ గడ్డెఙ పడకాదుమన్ని పెరి పట్నమ్‌దిఙ్‌ తీర్పు కిజి, సీజిని సిక్స నిఙి తోరిస్నాలె”, ఇజి వెహ్తాన్‌. 2 బూమి ముస్కు మన్ని రాజుర్‌ దన్ని వెట కూడ్ఃజి గూర్తార్. బూమి ముస్కు బత్కినికార్‌ దన్ని రంకు బూలాని పణిఙాణిఙ్‌ మత్తు ఆజి సోస్తార్.

3 నస్తివలె, దేవుణు ఆత్మదాన్‌ నిండ్రితి మన్ని నఙి, అయ దేవుణు దూత బిడిఃమ్‌బూమిదు లాగ్జి ఒత్తాన్. అబ్బె దేవుణు పేరుదిఙ్‌ దుసలాడిఃజిని పేరుదాన్‌ నిండ్రితి మన్ని ఏడు బురెక్‌ని పది కొమ్కు మన్ని, ఉండ్రి ఎరాని జంతు ముస్కు బస్తిమన్ని ఉండ్రి బోదెలిదిఙ్‌ సుడ్ఃత. 4 అయ బోదెలి నీలి రంగు కూడిఃతి మన్ని ఎరాని రంగుది గొప్ప విలువాతి పాత పొర్‌పాజి, మెర్సిని బఙారం, విలువాతి రంగుపణకుది విలువాతి పూసెఙ్‌ ఇట్కిజి మహాద్‌. అది కిజి మంజిని సెఇ పణిఙాణిఙ్‌. మరి అది కిజిని రంకు బూలాని పణిది సెఇ గుణమ్‌కు విజు నిండ్రితి మన్ని ఉండ్రి బఙరమ్‌ది గిన్న కియుదు అస్త మహాద్‌. 5 అర్దం కిదెఙ్‌ అట్‌ఇ లెకెండ్‌ దన్ని పేరు దన్ని నొద్రుదు యాలెకెండ్‌ రాసె ఆత మహాద్‌.

“బూమి ముస్కు మన్ని రంకు బూలాని బోదెకాఙ్‌ని విజు సెఇ పణిఙ అయ్‌సి ఆతిమన్ని గొప్ప పెరి బబులోను”.

6 అయ బోదెలి దేవుణు వందిఙ్‌ కేట ఆతిమన్ని వరి నలని యేసువందిఙ్‌ సాస్యం వెహ్తిఙ్‌ సప్పె ఆతివరి నల ఉణిజి మత్తు ఆజి సోస్త మహాద్‌. నాను దన్నిఙ్‌ సుడ్ఃజి నండొ బమ్మ ఆత. 7 నస్తివలె, అయ దేవుణు దూత నావెట ఈహు వెహ్తాన్‌. “నీను ఎందానిఙ్‌ బమ్మ ఆజిని అయ బోదెలివందిఙ్‌ని మరి ఏడు బురెక్‌ని పది కొముకుమన్ని అది బస్తిమన్ని జంతువందిఙ్‌ డాఃఙితి మన్ని సఙతిఙ్‌ నాను నిఙి తెలియ కినా”. 8 నీను సుడ్ఃతి అయ జంతు ముఙాల్‌ మహాద్‌ గాని ఏలు సిల్లెద్‌. గాని వెటనె దర్ణిదాన్‌ వెల్లి వాజి, దన్ని వందిఙ్‌ తయార్‌ ఆతిమని లెకెండ్‌ నాసనం ఆజి సొనాద్. బూమి పుట్‌ఏండ ముఙాల్నె, దేవుణు వెట ఎలాకాలం బత్కిని వరి పేరుకు రాసి ఇడ్ఃజిని పుస్తకమ్‌దు పేర్కు సిల్లి, బూమి ముస్కు బత్కినికార్‌ అయ జంతుఙ్‌ సుడ్ఃజి, ఇక్క ముఙాల మహాద్‌, ఏలు సిల్లెద్‌. గాని మరి వానాద్‌లె, ఇజి బమ్మ ఆనార్.

9 ఇక్క నెస్తెఙ్‌ గెణం మన్ని మన్సు మండ్రెఙ్‌ వలె. అయ జంతుది ఏడు బురెక్‌ ఇహిఙ, అయ బోదెలి బస్తిమన్ని ఏడు గొరొక్. 10 అయ ఏడు బురెక్‌, ఏడుగురు రాజురిఙ్‌బా పోలిత మనార్. అయ్‌దుగురుది కాలం గడఃస్తాద్. ఒరెన్‌ ఏలుబడిః కిజి మంజినాన్. కడెఃవెరిదికాన్‌ ఇంక రెఏండ్రె. గాని వాండ్రు వానివలె, కండెక్‌ కాలం వాండ్రు ఏలుబడిః కిజి మండ్రెఙ్‌ వలె. 11 అయ క్రూరమతి జంతు ముఙాల మహికాండ్రె గాని ఏలు సిల్లికాన్‌ ఆతి ఎనిమిది రాజు. వాండ్రు, వన్ని ముఙాల మహి ఏడు రాజుఙ్‌ సెందితికాన్. వాండ్రు వన్ని వందిఙ్‌ మన్ని ఎలాకాలం మంజిని నాసనమ్‌దిఙ్‌ సొన్సినాన్. 12 నీను సుడ్ఃతి మన్ని పది కొముకు, పది మణిసి రాజురిఙ్‌ పోలిత మనార్. వరిఙ్‌ ఏలుబడిః కిదెఙ్‌ ఏలుదాక అతికారం దొహ్క్ఏదె. గాని ఉండ్రి గడిఃయ అయ క్రూరమతి జంతు వెట రాజుర్‌ లెకెండ్‌ వరిఙ్‌ అతికారం దొహ్‌క్నాద్‌లె. 13 వారు ఉండ్రె ఉదెసమ్‌దాన్‌ వరి సత్తుని అతికారం విజు అయ జంతుదిఙ్‌ ఒపజెప్నార్లె. 14 వారు గొర్రెపిల్లవెట విదెం కినార్‌ గాని రాజురిఙ్‌ రాజు, ప్రబురిఙ్‌ ప్రబు ఆతిమన్ని గొర్రెపిల్ల వరి ముస్కు గెలిస్నాన్‌లె. వాండ్రు కూకె ఆతిమన్నికార్, మరి వన్ని వందిఙ్‌ ఎర్లె ఆతిమన్నికార్‌ని వన్నిఙ్‌ లొఙిజి మంజిని నమ్మకమాతికార్‌ వన్నివెట మంజినార్‌లె.

15 నస్తివలె, అయ దేవుణు దూత నఙి ఈహు వెహ్తాన్‌. “నీను సుడ్ఃతిమన్ని, అయ గొప్ప రంకు బూలాని బోదెలి బస్తిమన్ని నండొ పెరి గడ్డెఙ్‌ ఇనిక ఇహిఙ, యా లోకమ్‌దు మన్ని విజు జాతిఙాణికార్, విజు దేసమ్‌క లోకుర్, విజు తెగాదికార్, విజు బాసెఙ్‌ వర్గినికార్. 16 నీను సుడ్ఃతి మన్ని అయ క్రూరమతి జంతుని అయ పది కొముకు, అయ రంకు బూలాని బోదెలిదిఙ్‌ ఇస్టం ఆఏర్. వారు దన్నిఙ్‌ కల్గితి మన్నికెఙ్‌ విజు లాగ్జి విసీర్‌జి, నగడి కిజి, దన్ని కండ కొయ్‌జి తింజి, మిగిలిత్తిక సిసుదాన్‌ సుర్న విసీర్నార్. 17 దేవుణు మాటదు మన్నిలెకెండ్‌ పూర్తి ఆనిదాక ఏలుబడిః కిదెఙ్‌ ఇజి అయ క్రూరమతి జంతుఙ్, వరి అతికారమ్‌కు విజు సీదెఙ్‌ ఇజి దేవుణు వన్ని ఉదెసం పూర్తి కిదెఙ్‌ ఇజి వరి మన్సుఙ బుద్ది సిత్తాన్‌ 18 మరి నీను సుడ్ఃతి అయ బోదెలి బూమి ముస్కు మన్ని రాజురిఙ్‌ ముస్కు ఏలుబడిః కిని అయ గొప్ప పెరి పట్నమ్‌నె”.

18

బబులోను పట్నం అర్సినిక

1 దిన్ని వెనుక మరి ఒరెన్‌ దేవుణు దూత పరలోకమ్‌దాన్‌ డిఃగ్‌జి వానిక నాను సుడ్ఃత. వన్నిఙ్‌ గొప్ప పెరి అతికారం మహాద్‌. వన్నిబాణిఙ్‌ వాతిమన్ని గొప్ప జాయ్‌దాన్‌ బూమి విజు జాయ్‌ ఆతాద్. 2 వాండ్రు గొప్ప పెరి కంటమ్‌దాన్‌ ఈహు డేల్సి వెహ్తాన్‌. “గొప్ప పెరి పట్నం ఆతి బబులోను అరె ఆతాద్, అరె ఆతాద్. అక్క దెయమ్‌కాఙ్‌ మండ్రెఙ్‌ ఇల్లు ఆత మనాద్. విజు సెఇ ఆత్మెఙ్‌ బత్కిజిని బాడ్డి ఆత మనాద్. విజు సెఇకెఙ్‌ని ఇస్టం కిదెఙ్‌ అట్‌ఇ పొటిఙ్‌‌ బత్కిజిని బాడ్డి ఆతాద్. 3 ఎందానిఙ్‌ ఇహిఙ మత్తు కబిస్ని కల్లు నన్ని, ఉత్‌పుత్‌ కిబిస్ని, దన్ని రంకు బూలాని పణిఙాణిఙ్, ఉణిజి సోస్తిలెకెండ్, విజు దేసెమ్‌కాణి లోకుర్‌ సోస్తార్. బూమి ముస్కు మన్ని రాజుర్‌ దన్ని వెట గూర్తార్. దన్నిఙ్‌ మహి నండొ లావ్‌ ఆతిమన్ని, ఒడొఃల్‌ది ఆసెఙ సర్ద కిబిస్ని పణిఙాణిఙ్‌ బూమి ముస్కు మన్ని సవుకారిఙు గొప్ప ఆస్తి మనికార్‌ ఆతార్.

4 నస్తివలె, యాలెకెండ్‌ మరి ఉండ్రి కంటం పరలోకమ్‌దాన్‌ వెహ్తిక వెహ. “నఙి ఇస్టమాతికిదెరా, మీరు దన్ని పాపమ్‌క లొఇ కూడ్ఃజి మన్‌ఏండ, దన్ని జబ్బుఙ్‌ ఇనికబా మిఙి అస్‌ఎండ, మీరు దన్ని బాణిఙ్‌ వెల్లి రదు. 5 అది కితి పాపమ్‌కు ఆగసమ్‌దు అందితిలెకెండ్‌ కొట్టు ఆతె మన్నె. అది కిత్తి తపుఙ్‌ విజు దేవుణు ఎత్తు కిత మనాన్. 6 అది సిత్తిమన్ని లెకెండ్‌నె దన్నిఙ్‌ సీదు. అది కిత్తి మన్ని పణిఙ రుండి వంతుఙ్‌ దన్నిఙ్‌ కిదు. అది కలప్తిమన్ని దన్ని గిన్నదాన్‌ ఉండెఙ్‌ రుండి వంతుఙ్‌ కలప్సి దన్నిఙ్‌ సీదు. 7 నాను రాణిలెకెండ్‌ బస్త మన్న. నాను రాండి బోదెలి ఆఎద్‌. నాను ఎసెఙ్‌బా దుకమ్‌దాన్‌ అడఃబాఏ”, ఇజి దన్ని మన్సుదు అది పొఙిజినాద్. అందెఙె దన్నిఙ్‌ అదినె ఎస్సొనొ పొఙిజి ఒడొఃల్‌ది ఆసెఙ సర్ద కిబిస్తెఙ్‌ కిత్తిమన్ని పణిఙ సమానం ఆతి నసొ దుకమ్‌ని హిమ్‌సెఙ్‌ దన్నిఙ్‌ మర్‌జి సీదు. 8 అందెఙె, ఉండ్రె రోజుదునె, జబ్బుఙ్, దుకం, కరు ఇని బాదెఙ్‌ దన్నిఙ్‌ వానె. దన్నిఙ్‌ తీర్పు తీరిసి సిక్స సీని ప్రబు ఆతి దేవుణు గొప్ప సత్తు మన్నికాన్, అందెఙె దన్నిఙ్‌ సిసుదాన్‌ సుర్న విసీర్నాన్.

9 అది సురె ఆని సిసుదాన్‌ వాని గోయ్‌ సుడ్ఃజి, దన్ని వెట గూర్తి మహికార్, దన్ని ఒడొఃల్‌ది ఆసెఙ సర్ద కిబిస్ని పణిఙ వందిఙ్‌ కూడిఃతికారాతి బూమి ముస్కు మన్ని రాజుర్‌ గుండె కొత్త్తె ఆజి దన్ని వందిఙ్‌ అడఃబానార్. 10 వారు, దన్నిఙ్‌ వాతి సిక్సదిఙ్‌ సుడ్ఃజి తియెలాజి దూరం నిల్సి మంజి, అడఃబాజి, “అబాయా, అబాయా, గొప్ప పెరి పట్నమాతి బబులోను, సత్తుమన్ని పట్నమా, ఉండ్రి గడిఃయూదునె నాసనం వాతాద్”, ఇజి వెహె ఆజి మంజినార్.

11 అయ పట్నం నాసనం ఆతిక సుడ్ఃజి, వరి వస్తుఙ్‌ కొణికార్‌ మరి ఎయెర్‌బా సిల్లెర్‌ ఇజి బూమి ముస్కు మన్ని బేరం కినికార్‌ దన్నిఙె సుడ్ఃజి గుండె కొత్త్తె ఆజి అడఃబానార్. 12 వారు పొర్తి మహి వస్తుఙ్‌ ఇహిఙ, బఙారం, వెండి, విలువాతి రంగు పణకుఙ్‌ని పూసెఙ్, విలువాతి నూలు పాతెఙ్, మరి నీలి రంగు కూడిఃతి ఎరాని పాతెఙ్, సిల్కు పాతెఙ్, విలువాతి నల రంగునన్ని ఎరాని పాతెఙ్, రకరకమ్‌ది గందం మరాతి ఒస్తుఙ్, ఏనుగు కొముకాణిఙ్‌ తయార్‌ కిత్తి రకరకమ్‌ది ఒస్తుఙ్, నండొ విలువ మన్ని మరెకాణి ఒస్తుఙ్, కంసు, ఇనుము, నునాఙ్‌ మన్ని పణకు సెక్కెఙ్, దాసిని మరాతి తోలు, వాసనం మన్ని కాయెఙ్, దూపం సుర్ని ఒస్తుఙ్, వాసనం మన్ని నూనె, కల్లు, 13 ఒలివ నూనె, మెత్తాని దూరు, గొదము, కోడ్డిఙ్, గొర్రెఙ్, గుర్రమ్‌కు, గుర్రమ్‌కు లాగ్జిని బండిఙ్, వెట్టిపణి కిని లోకురిఙ్‌బా వారు పొర్సి మహార్‌. ఏలుదాన్‌ ఇక్కెఙ్‌ కొణికార్‌ సిల్లెర్‌ ఇజి వారు అడఃబానార్. 14 “నీను కోరిత్తిమన్ని విలువాతి గొప్ప నెగ్గి వస్తుఙ్‌ విజు నీ బాణిఙ్‌ లాగె ఆతాద్. మరి ఎసెఙ్‌బా మర్‌జి దొహ్క్ఇలెకెండ్, నీ విలువాతి వస్తుఙ్‌ని ఆస్తి విజు సిల్లెండాతాద్‌ ఇజి సవ్‌కారిఙు దన్నిఙ్‌ వెహ్నర్. 15 అయ పట్నమ్‌దు సొన్సి వరి వస్తుఙ్‌ పొర్సి దన్ని బాణిఙ్‌ ఆస్తి గణస్తికార్‌ ఆతి బేరం కినికార్, దన్నిఙ్‌ వాతిమన్ని బాదెఙ్‌ సుడ్ఃజి తియెలాజి గుండె కొత్తె ఆజి అడఃబాజి యాలెకెండ్‌ వెహ్నర్.

16 “అబాయా, అబాయా, విలువాతి నూలు పాతెఙ్, నీలిరంగు కూడిఃతి మన్ని ఎరాని పాతెఙ్‌ని నలరంగు నన్ని విలువాతి ఎరాని పాతెఙ్‌ పొర్పాజి, మెర్సిని బఙారమ్‌ని విలువాతి రంగు పణకుఙ్‌ని పూసెఙ్‌ అయ పట్నమ్‌దు దొహ్‌క్సి మహాద్‌. 17 నిస్సొ గొప్ప పెరి ఆస్తి ఉండ్రి గడిఃయూదునె పాడాఃత సొహదా ఇజి ఓడెఃఙ నడిఃపిసిని విజు నెయ్కిర్, ఓడెఃఙ పయ్‌నం కినికార్, ఓడెఃఙ పణి కినికార్, సమ్‌దరమ్‌దు పణి కిజి బత్కినికార్‌ విజేరె దూరం నిల్సిమంజినార్. 18 అది సురె ఆజిని సిసుది గోయి సుడ్ఃజి, “యా గొప్ప పెరి పట్నమ్‌దిఙ్‌ సమానం ఆతి మరి ఉండ్రి పట్నం ఎంబెబా మనాదా”, ఇజి గొప్ప డేల్సి వెహ్నర్. 19 వారు వరి బురెకాఙ్‌ ముస్కు దుల్లి వాకె ఆజి గుండె కొత్తె ఆజి అడఃబాజి.

“అబాయ, అబాయ, సమ్‌దరం ముస్కు ఓడెఃఙ్‌ మనికార్‌ విజేరె బేరం కిజి ఆస్తి గణస్తి మన్ని యా గొప్ప పెరి పట్నమ్‌ది ఆస్తి ఉండ్రి గడిఃయాదునె నాసనం ఆత సొహాద్”, ఇజి డటం డేల్సి మంజినార్. 20 పరలోకమ్‌దు మన్నికిదెరా, అయ పట్నం నాసనం ఆతివందిఙ్‌ మీరు సర్ద ఆదు. దేవుణుదిఙ్‌ నమ్మిత్తికిదెరా, అపొస్తురు ఆతికిదెరా, దేవుణు ప్రవక్తరు ఆతికిదెరా మీరు సర్ద ఆదు, ఎందానిఙ్‌ ఇహిఙ అది ఎలాగ మిఙి తీర్పు సిత్త మనాదొ, అయాలెకెండ్‌నె దేవుణు అయ పట్నం ముస్కు తీర్పు తీరిస్త మనాన్.

21 నస్తివలె, సత్తుమన్ని ఒరెన్‌ దేవుణు దూత, ఉండ్రి గొప్ప పెరి జత్త పణుకు నన్ని ఉండ్రి పెరి పణుకు పేర్‌జి సమ్‌దరమ్‌దు విసీర్‌తాండ్రె, “మరి ఎసెఙ్‌బా తొర్‌ఏండాతిలెకెండ్‌ గొప్ప పెరి పట్నమాతి బబులోను గొప్ప పెరి టండెఙాణిఙ్‌ యాలెకెండ్‌ అడిఃగి అరె ఆనాద్‌లె. 22 టొయ్‌లెఙ్‌ పలక్ని జాటుఙ్, పాటెఙ్‌ పార్నివరి జాటుఙ్, పిరుడిః ఊక్ని జాటుఙ్, జోడుఃబాంక ఊక్ని జాటుఙ్‌ మరి ఎసెఙ్‌బా మీబాణిఙ్‌ వెన్‌పె ఆఉ. ఎమేణి రకమ్‌ది పణి కినికాన్‌ ఎయెన్‌బా, మరి ఎసెఙ్‌బా మీబాన్‌ తోర్‌ఏన్. జత్తపణుకుదు నూర్ని జాటు మరి ఎసెఙ్‌బా మీ లొఇహాన్‌ విన్పె ఆఏ 23 ఉండ్రి దీవ మరి ఎసెఙ్‌బా మీలొఇ జాయ్‌ సీజి మన్‌ఏద్. పెండ్లి దఙ్‌డః జాటు గాని పెండ్లి బోదెలి జాటు గాని మరి ఎసెఙ్‌బా మీలొఇ వెన్‌పె ఆఉ. నీ బేరం కినికార్, బూమి ముస్కు మన్ని గొప్ప పెరికార్‌ ఆత మహార్‌. విజు దేసెమ్‌కాణి లోకుర్‌ విజేరె నీ మాయ పణిఙాణిఙ్, మొసెం కిజి, తప్పు సరిదు నీను నడిఃపిస్తి. 24 మరి దేవుణు ప్రవక్తరిఙ్‌ సప్తివందిఙ్, దేవుణుదిఙ్‌ నమ్మితి వరిఙ్‌ సప్తి వందిఙ్, బూమి ముస్కు సప్పె ఆతి విజేరె వందిఙ్‌ బబులోను పట్నమ్‌దిఙ్‌ యా సిక్స వాతాద్‌”, ఇజి అయ దేవుణు దూత వెహ్తాన్‌.

19

దేవుణుదిఙ్‌ పొగిడిఃదు (హల్లెలుయ)

1-2 దన్ని వెనుక పరలోకమ్‌దు గొప్ప పెరి మంద లోకురి గొప్ప పెరి కంటం యాలెకెండ్‌ వెహ.

“దేవుణుదిఙ్‌ పొగిడిఃదు. మఙి రక్సిస్తివన్నిఙ్‌ పొగిడిఃదు. వాండ్రు ఒరెండ్రె పూర్తి జాయ్‌ని సత్తు మన్నికాన్. ఎందానిఙ్‌ ఇహిఙ, ఎస్తివలెబా వాండ్రు నిజమాతి, నాయమాతి తీర్పుఙ్‌ సీజినాన్. దన్ని రంకు బూలాని పణిఙాణిఙ్‌ బూమి ముస్కు మన్ని వరిఙ్‌ అది పాడ్ః కిత్తాద్. అయ గొప్ప రంకు బూలాని బోదెలిదిఙ్‌ వాండ్రు తీర్పు తీరిసి సిక్ససిత్తాన్. వన్ని పణికినివరి నలవందిఙ్‌ వాండ్రు దన్నిఙ్‌ అయాలెకెండ్‌నె మర్‌జి సిక్స సిత్తాన్. 3 వెనుక వారు మరి ఈహు డేల్సి వెహ్తార్‌. “హల్లెలుయ. అది సిసుదు సురె ఆజిని గోయ్‌ డిఃస్‌ఏండ ఎలాకాలం ముస్కు సొన్సి మంజినాద్. 4 నస్తివలె, అయ ఇరువయ్‌ నాల్‌ఎర్‌ పెద్దెలుఙ్‌ని, పాణం మన్ని నాల్గి జంతుఙ్‌ పడగ్‌జి అర్సి “ఆమెన్, దేవుణుదిఙ్‌ పొగిడిఃదు”, ఇజి వెహ్సి సింహాసనమ్‌దు బస్తిమన్ని దేవుణుదిఙ్‌ మాడిఃస్తార్. 5 “మా దేవుణుదిఙ్‌ సెందితికిదెరా, వన్నిఙ్‌ లొఙిజి మంజిని ఇజిరికార్‌ని పెరికార్‌ ఆతికిదెరా, మీరు విజిదెరె దేవుణుదిఙ్‌ పొగిడిఃదు”, ఇజి వెహ్సిని ఉండ్రి కంటం అయ సింహాసనమ్‌దాన్‌ వాతాద్. 6 నస్తివలె, గొప్ప పెరి గడ్డ సొని జాటులెకెండ్‌ని పిడుఃగుఙ గొప్ప పెరి జాటుదిఙ్‌ పోలితి గొప్ప పెరి మంద లోకురి కంటమ్‌లెకెండ్‌ ఉండ్రి జాటు యాలెకెండ్‌ వెహ్సినిక నాను వెహ. “హల్లెలుయ! మా ప్రబు ఆతి దేవుణు, విజు దన్నిఙ్‌ అతికారం మన్నికాన్‌ ఏలుబడిః కిజినాన్. 7 అందెఙె మాటు సర్ద ఆజి డాట్నాట్. వన్నిఙ్‌ గవ్‌రం సీనాట్. ఎందానిఙ్‌ ఇహిఙ గొర్రెపిల్ల పెండ్లి సమయం వాతాద్. వన్నిఙ్, పెండ్లి దఙ్‌డిః దన్నిఙ్‌ అదినె తయార్‌ కిజినాద్”. 8 “దన్నిఙ్‌ పొర్పాదెఙ్‌ ఇజి నమ్మితి వరి నీతి నిజాయితి మన్ని పణిఙాతి సుబ్బరం ఆతి గొప్ప జాయ్‌ మన్ని, మెర్సిని పాతెఙ్‌ దన్నిఙ్‌ దొహ్‌క్తె.

9 మరి “గొర్రెపిల్ల పెండ్లి విందుదు కూకె ఆతికార్‌ దీవనమ్‌కు పొందితికార్‌ ఇజి రాస్‌అ”, ఇజి అయ దేవుణు దూత నఙి వెహ్తాన్‌. “యా మాటెఙ్‌ దేవుణు వెహ్తి నిజమాతి మాటెఙ్”, ఇజిబా అయ దేవుణు దూత నఙి వెహ్తాన్‌.

10 అయావలె, నాను వన్నిఙ్‌ పొగిడిఃజి మాడిఃస్తెఙ్‌ ఇజి వన్ని పాదమ్‌కాఙ్‌ పడగ్‌జి అర్తిఙ్‌ వాండ్రు, “నీను అయాలెకెండ్‌ కిమా. నానుబా, యేసువందిఙ్‌ సాస్యం వెహ్సిని మీ తంబెరిఙవెటని, నీ వెట కూడ్ఃజి పణికినికాండ్రె. దేవుణుదిఙ్‌నె పొగిడిఃజి మాడిఃస్‌అ. దేవుణుబాణిఙ్‌ వాతి మాటెఙ్, దేవుణు ఆత్మదాన్‌ వెహ్తి దేవుణు పణిమణిసిర్‌ యేసు తోరిస్తిమన్ని నిజమాతికెఙ్‌నె వెహ్సినార్”, ఇజి నఙి వెహ్తాన్‌.

తెల్లాని గుర్రమ్‌ముస్కు బస్తి మన్నికాన్.

11 మరి పరలోకం రే ఆతిమనిక నాను సుడ్ఃత. ఇదిలో, తెల్లాని గుర్రం ఉండ్రి తోరితాద్. దన్ని ముస్కు బస్తి మన్నికాన్, నమ్మకమాతికాన్, నిజామాతికాన్‌ ఇని పేరు మన్నికాన్. వాండ్రు నాయమ్‌దాన్‌ తీర్పు తీరిసి లోకురిఙ్‌ సిక్స సీజి, నాయమ్‌దాన్‌ వన్ని విదెం కిజి మంజినాన్. 12 వన్ని కణుకు సిసుకొనెఙ్‌లెకెండ్‌ మన్నె. వన్ని బుర ముస్కు బఙారమ్‌దాన్‌ తయార్‌ కిత్తి రాజురి టొపిఙ్‌ నన్ని, నండొ టోపిఙ్‌ మన్నె. వన్నిఙె ఆఎండ మరి ఎయెర్‌బా నెస్‌ఇ ఉండ్రి పేరు వన్ని ముస్కు రాసె ఆతిక, వన్నిఙ్‌ మనాద్. 13 నలాదు ముడుఃక్తిమన్ని సొక్క వాండ్రు తొడుఃగిత్త మనాన్. దేవుణు మాట ఇని పేరు వన్నిఙ్‌ మనాద్. 14 పరలోకమ్‌దు మన్ని సయ్‌నమ్‌దికార్, కల్తిసిల్లి తెల్లాని నూలు పాతెఙ్‌ తొడిఃగిజి తెల్లాని గుర్రమ్‌క ముస్కు ఎక్సి వన్నివెట సొన్సి మహార్‌‌ 15 దేసెమ్‌కాణి లోకురిఙ్‌ డెఃయ్‌దెఙ్, వన్ని వెయ్‌దాన్‌ తెవుగు మన్ని ఉండ్రి కుర్ద వెల్లి వాజి మహాద్‌. వాండ్రు ఇనుము డుడ్డుదాన్‌ వరిఙ్‌ ఏలుబడిః కినాన్. విజు దన్నిఙ్‌ అతికారం మన్ని దేవుణుది సిసు నన్ని కోపం, గనుగుదు ద్రాక్స పట్కు మటిసి ద్రాసపట్కురసం లాగ్జినిలెకెండ్, వాండ్రు మటిసినాన్. 16 రాజురిఙ్‌ రాజుని ప్రబురిఙ్‌ ప్రబు ఇని పేరు వన్ని సొక్క ముస్కుని వన్ని కుర్గుదు రాసె ఆత మనాద్.

17-18 మరి ఉండ్రి దేవుణు దూత పొద్దుదు నిహి మనిక నాను సుడ్ఃత. వాండ్రు గొప్ప పెరి కంటమ్‌దాన్‌ డేల్సి వెహ్తాన్‌. “దేవుణు నండొ కండ సీని గొప్ప పెరి విందుదిఙ్‌ రదు. రాజురి కండ, మరి సయ్‌నమ్‌దిఙ్‌ నడిఃపిసినివరి కండ, మరి గొప్ప సత్తుమన్నివరి కండ, గుర్రమ్‌క కండ, మరి వన్కా ముస్కు బస్తిమన్నివరి కండ, మరి వెట్టిపణిమణసిర్‌‌ ఆఇవరి కండ, వెట్టిపణి కినివరి కండ, ఇజిరి వరి కండ, పెరివరి కండ, యాలెకెండ్‌ లోకుర్‌ విజేరి కండ తిండ్రెఙ్‌ మీరు రదు”, ఇజి ఆగసం అడిఃగి ఎగ్రిజిని విజు పొటిఙ వెహ్తాన్‌.

19 నస్తివలె, అయ గుర్రం ముస్కు బస్తిమన్నివన్నివెటని వన్ని సయ్‌నమ్‌ది వరివెట విదెం కిదెఙ్‌ ఇజి, అయ క్రూరమతి జంతుని బూమి ముస్కు మన్ని రాజుర్‌ని వరి సయ్‌నమ్‌కు విజు కూడ్ఃజి వాతిక నాను సుడ్ఃత. 20 నస్తివలె, అయ క్రూరమతి జంతుని దన్ని పేరుదాన్‌ బమ్మాని పణిఙ్‌ గుర్తు లెకెండ్‌ కిజి తోరిస్తి మన్ని అబద్దం వెహ్ని ప్రవక్తబా అస్పె ఆతార్. అయ క్రురమతి జంతుది గుర్తు పోకె ఆతి వరిఙ్‌ని దన్ని బొమ్మదిఙ్‌ పొగిడిఃజి మాడిఃస్తి మహివరిఙ్‌ వాండ్రు బమ్మాతి పణిఙాణిఙ్‌ మొసెం కిజి మహాన్‌. వారు రిఎర్‌ గందకం వెయ్‌జిని సిసు మన్ని బాడ్డిదు పాణం డసానె అర్పె ఆతార్. 21 మిగిలిత్తి మహికార్, గుర్రం ముస్కు బస్తిమన్ని వన్ని వెయుదాన్‌ వాతి కుర్దదాన్‌ సప్పె ఆతార్. పొటిఙ్‌‌ విజు వనక పొట పంజు వరి కండ తిహె.

20

వెయిఙ్‌ పంటెఙ్‌ మన్ని ఏలుబడిః

1 మరి దర్ణిది తాలమ్‌కియుని ఉండ్రి గొప్ప పెరి గొలుసు కీదు అస్తిమన్ని మరి ఒరెన్‌ దేవుణు దూత, పరలోకమ్‌దాన్‌ డిఃగ్‌జి వాతిక నాను సుడ్ఃత. 2 వాండ్రు, అయ మొదొహి సరాస్‌దిఙ్, అహిఙ అయ గొప్ప పెరి సరాస్‌ ఇని, సయ్తాను ఇని సెఇ వన్నిఙ్‌ అస్తాండ్రె వెయు పంటెఙ్‌ దాక తొహ్త డిఃస్తాన్. 3 అయ వెయు పంటెఙ్‌ గడఃస్నిదాక ఎమేణి దేసెమ్‌కాణి లోకురిఙ్‌బా మొసెం కిఏండ మండ్రెఙ్‌ ఇజి అయ గొప్ప పెరి సరాస్‌దిఙ్, దర్ణిదు అర్‌ప్సి మూక్సి దన్ని ముస్కు సీలు పోక్తాన్. వెయిఙ్‌ పంటెఙ్‌ వెనుక వాండ్రు సెగం కాలం వన్నిఙ్‌ కుత్సి డిఃస్నాన్లె.

4 నస్తివలె, నాను సింహాసనమ్‌కాఙ్‌ సుడ్ఃత. అయ సింహాసనమ్‌క ముస్కు బస్తిమన్నివరిఙ్, తీర్పు తీరిస్తెఙ్‌ అతికారం దొహ్‌క్తె. దేవుణు మాట వందిఙ్‌ని యేసువందిఙ్‌ వారు వెహ్తి సాస్యం వందిఙ్‌ బురెక్‌ కత్తె ఆతివరి ఆత్మ సుడ్ఃత. వారు అయ క్రూరమతి జంతుదిఙ్‌నొ, దన్ని బొమ్మదిఙ్‌నొ పొగిడిఃజి మాడిఃస్‌ఏండ మహికార్. వరి నొద్రుఙ గాని వరి కికాఙ్‌ గాని దన్ని గుర్తు పోకె ఆఎండ మనికార్. వారు బత్కిత్తారె వెయు పంటెఙ్‌ క్రీస్తు వెట కూడ్ఃజి ఏలుబడిః కితార్. 5 (మిగిలిత్తి మన్ని సాతికార్‌ అయ వెయిఙ్‌ పంటెఙ్‌ వీజినిదాక బత్కిఏతార్) యాకాదె సాతి వరిబాణిఙ్‌ తొలిత మర్‌జి నిఙె ఆనిక. 6 తొలిత మర్జి నిఙ్‌నిదన్నిలొఇ కూడ్ఃజి మంజినికార్‌ దేవుణు సీని దీవనమ్‌కు మన్నికార్. వారు దేవుణు వందిఙ్‌ పూర్తి కేట ఆతికార్. నిన్నివరిముస్కు రుండి సావుదిఙ్‌ అతికారం సిల్లెద్‌. గాని వారు దేవుణుదిఙ్‌ని క్రీస్తుఙ్‌ పూజేరిఙులెకెండ్‌ మంజి క్రీస్తు వెట కూడ్ఃజి వెయిఙ్‌ పంటెఙ్‌ ఏలుబడిః కినార్.

సయ్తాను నాసనం ఆజినిక

7 వెయిఙ్‌ పంటెఙ్‌ పూర్తి ఆతి వెనుక సయ్తాను తొహె ఆతిబాణిఙ్‌ డిఃస్పె ఆనాన్. 8 వాండ్రు బూమి ముస్కు నాల్గి దిక్కుఙాణి విజు దేసెమ్‌కాణి లోకురిఙ్‌ మొసెం కిజి, విదెం కిదెఙ్‌ ఇజి గొప్ప పెరి సయ్నమ్‌దిఙ్‌ గోగ్‌ని మాగొగ్‌ ఇనిబాన్‌ కూడుఃప్సి తనాన్‌లె. వరి లెక్క సమ్‌దరం పడఃకాది ఇస్కలెకెండ్‌ మంజినాద్. 9 వారు బూమి ముస్కు మన్ని విజు దేసెమ్‌కాఙ్‌ సొహార్. దేవుణు లోకుర్‌ మంద కూడ్ఃజిమంజిని, దేవుణు గొప్పఙ ఇస్టం కిజిని పట్నమ్‌దిఙ్‌ సుటులం ఆతార్, గాని పరలోకమ్‌దాన్‌ సిసు డిఃగ్‌జి వాజి వరిఙ్‌ సుర్తాద్. 10 వరిఙ్‌ మొసెం కిత్తికానాతి సయ్తాన్‌ గందకమ్‌దాన్‌ కసిని సిసు మంజిని బాడ్డిదు అర్పె ఆతాన్. అబ్బె అయ క్రూరమతి జంతుని అబద్దం వెహ్ని వన్ని ప్రవక్త మనార్. అబ్బె వారు రెయుపొగొల్‌ డిఃస్‌ఏండ ఎలాకాలం హిమ్‌సెఙ్‌ కిబె ఆజి మంజినార్.

సాతికార్‌ తీర్పు పొందిజినార్.

11 నస్తివలె, గొప్ప తెల్లాఙ్‌‌ మన్ని ఉండ్రి పెరి సింహాసనమ్‌ని దన్ని ముస్కు ఒరెన్‌ బస్తిమన్నికబా నాను సుడ్ఃత. బూమిని ఆగసం వన్ని ఎద్రుహన్‌ ఉహ్‌క్తి సొహి లెకెండ్‌ సిల్లెండ ఆతె. అక్కెఙ్‌ తొఏండాతె. 12-13 మరి సాతికార్‌ విజేరె, అహిఙ పెరికార్‌ని ఇజిరికార్‌ విజేరె అయ గొప్పపెరి సింహాసనం ఎద్రు నిహిమన్నిక సుడ్ఃత. సమ్‌దరమ్‌దు సాతికార్‌ విజేరె సమ్దరమ్‌దాన్‌ డిఃస్పె ఆతార్. సాతికార్‌ మంజిని అయా లోకమ్‌దు మహికార్‌బా డిఃస్పె ఆతార్. నస్తివలె, పుస్తకమ్‌కు రెకె ఆతె. దేవుణు వెట ఎలాకాలం బత్కిని వరి పేరుకు రాసి ఇడ్ఃజిని మరి ఉండ్రి పుస్తకమ్‌బా రెకె ఆతాద్. అయ పుస్తకమ్‌కాఙ్‌ రాస్తి ఇడ్తిమన్నిలెకెండ్, ఒరెన్‌ ఒరెన్‌ కితిమన్ని పణిఙ తగితి లెకెండ్‌ సాతికార్‌ తీర్పు పొందితార్. 14 సావుని అయా లోకం గందకమ్‌దాన్‌ సిసు కసి మంజిని సెరు నన్ని బాడ్డిదు అర్పె ఆతె. యా సిసు మంజిని బాడ్డి రుండి సావు. 15 దేవుణు వెట ఎలాకాలం బత్కిని వరి పేరుకు రాసి ఇడ్ఃజిని పుస్తకమ్‌దు పేరు తోర్‌ఏండాతిఙ ఎయెన్‌బా అయ సిసు మంజిని బాడ్డిదు అర్పె ఆనాన్‌లె.

21

కొత్త యెరూసలేం

1 నస్తివలె, నాను ఉండ్రి కొత్త ఆగాసమ్‌ని ఉండ్రి కొత్త బూమి సుడ్ఃత. మొదొహి ఆగసమ్‌ని మొదొహి బూమి సిల్లెండ ఆతె మహె. సమ్‌దరమ్‌బా సిల్లెండ ఆత మహాద్‌. 2 మరి కొత్త యెరూసలేము ఇని దేవుణు పట్నం, మాసి సొండ్రెఙ్‌ ఇజి విజు ఇట్‌కిజి గొప్ప నెగండ్‌ తయారాతిమన్ని పెండ్లి దఙ్‌డిఃలెకెండ్, పరలోకమ్‌దాన్‌ డిఃగ్‌జి వాతిక నాను సుడ్ఃత. 3 నస్తివలె, “ఇదిలో, దేవుణు లోకుర్‌ వెట బత్కిని ఇల్లు మనాద్. వాండ్రు, వరి వెటనె బత్కినాన్. వారు వన్ని లోకుర్‌ ఆన మంజినార్. దేవుణు వన్నిఙ్‌ వాండ్రె ఆజి వరివెట మంజి వరి దేవుణు ఆన మంజినాన్. 4 వాండ్రు వరి కణుకెఙాణ్‌ కణిర్‌ తేల్నాన్. మరి సావు, దుకం, అడఃబానిక, నొప్పిఙ్‌ ఎసెఙ్‌బా మన్‌ఉ. ఎందానిఙ్‌ ఇహిఙ మొదొహి సఙతిఙ్‌ విజు గడఃస్తె సొహె”, ఇజి అయ సింహాసనమ్‌దాన్‌ ఉండ్రి పెరి కంటం వెహ్తిక వెహ.

5 అయ సిమసనమ్‌దు బస్తి మన్నికాన్‌, “ఇదిలో నాను విజు కొత్తాకెఙ్‌ కిజిన”, ఇజి వెహ్తాన్‌. మరి “యా మాటెఙ్‌ నమ్మిదెఙ్‌ అట్నికెఙ్‌ని నిజమాతికెఙ్. అందెఙె ఇక్కెఙ్‌ రాసి ఇడ్ఃఅ”, ఇజి వాండ్రు నఙి వెహ్తాన్‌.

6 మరి నావెట వాండ్రు ఈహు వెహ్తాన్‌. “విజు పూర్తి ఆతె. అల్పాని ఒమెగ నానె. మొదొల్‌ని ఆక్కర్‌ నానె. ఏహ్కి కట్నివన్నిఙ్, పాణం సీని ఏరు వాని ఊటదాన్, వన్నిఙ్‌ ఉండెఙ్‌ ఏరు, నాను సెడ్డిఃనె సీనా. 7 సెఇవనకాఙ్‌ ముస్కు గెలిస్నికాన్‌ వినుకాఙ్‌ విజు అక్కు మన్నికాన్‌ ఆనాన్. నాను వన్నిఙ్‌ దేవుణు ఆన మంజినాన్. వాండ్రు నఙి మరిన్‌ ఆన మంజినాన్. 8 గాని పహ్కిదికార్, దేవుణు ముస్కు నమకం సిల్లికార్, సెఇ పణిఙ్‌ కినికార్, లోకురిఙ్‌ సప్నికార్, రంకు బూలానికార్, గార్డి కినికార్, బొమ్మెఙ మాడిఃస్నికార్, విజు రకమ్‌ది అబద్దం వర్గినికార్, నిన్నికార్‌ విజేరె గందకమ్‌దాన్‌ సిసు కసిని సెరు నన్ని బాడ్డిదు అర్పె ఆనార్. అక్క వరి వంతు. యాకదె రుండి సావు.

9 నస్తివలె, కడెఃవెరిది జబ్బుఙాణిఙ్‌ నిండ్రితి మన్ని ఏడు కుడుఃకెఙ్‌ అస్తిమన్ని ఏడు దేవుణుదూతార్‌లొఇ ఒరెన్‌ వాజి, “ఇబ్బె రఅ. గొర్రెపిల్ల ఆల్సి ఆతి పెండ్లి దఙ్‌డిఃదిఙ్‌ నిఙి తోరిస్న”, ఇజి నఙి వెహ్తాన్‌. 10 దేవుణుఆత్మదాన్‌ నిండ్రితి మన్ని నఙి, వాండ్రు గొప్ప ఎత్తు మన్ని ఉండ్రి పెరి గొరొన్‌ ముస్కు ఒతాండ్రె, యెరూసలేము ఇని దేవుణు పట్నం, పరలోకమ్‌దాన్‌ దేవుణుబాణిఙ్‌ డిఃగిజి వాజినిక తోరిస్తాన్. 11 అయ పట్నం, దేవుణు జాయ్‌దాన్, దగదగ మెరిసిమంజిని జాయ్‌ మన్ని సూర్య కాంతం ఇని పేరు మన్ని ఎరాని జాయ్‌ మంజిని గొప్ప విలువాతి రంగు పణకుది జాయ్‌లెకెండ్‌ని, గటిమన్ని గాజు లెకెండ్‌ మహాద్‌. 12 అయ పట్నమ్‌దిఙ్‌ గొప్ప ఎత్తు మన్ని గోడఃని, మరి అయ గోడఃదిఙ్‌ పన్నెండు దారబంద్రమ్‌కు మహె. అయ దారబంద్రమ్‌కాఙ్‌ పన్నెండు దేవుణు దూతార్‌ మహార్‌. దారబంద్రమ్‌కాఙ్‌ ఇస్రాయేలుది పన్నెండు తెగెఙ పేరుకు రాసె ఆతె మహె. 13 తూర్‌పు దరిఙ్‌ మూండ్రి దారబంద్రమ్‌కుని ఉత్తరదరిఙ్‌ మూండ్రి దారబంద్రమ్‌కుని దసిణదరిఙ్‌ మూండ్రి దారబంద్రమ్‌కుని పడమాట దరిఙ్‌ మూండ్రి దారబంద్రమ్‌కు మహె. 14 అయ పట్నమ్‌ది గోడఃదిఙ్‌ పన్నెండు పునాదిఙ్‌ మహె. అయ పన్నెండు పునాదిఙ ముస్కు గొర్రెపిల్ల అపొస్తురు ఆతి పన్నెండు మణిసిరి పేరుకు తోర్‌జి మహె.

15 అయ పట్నమ్‌దిఙ్‌ని, దన్ని గోడెఃఙ్‌ని దారబంద్రమ్‌కు కొలిదెఙ్, నావెట వర్గిని దేవుణు దూత కియుదు బఙారమ్‌దాన్‌ తయార్‌ కితిమన్ని ఉండ్రి కొలిని డుడ్డు మహాద్‌. 16 అయ పట్నం నాల్గి దరిఙ్‌ ఉండ్రె లెకెండ్‌ కొల్త మన్నిక. దన్ని నిరిండ్, దన్ని వెడల్పు సమానం మహె. వాండ్రు అయ కొలిని డుడ్డుదాన్‌ అయ పట్నమ్‌దిఙ్‌ కొలిత్తిఙ్, దన్ని కొల్త రుండి వెయుఙ్‌ నాల్గి వందెఙ్‌ కిలొమీటరుఙ్‌ ఆతె. దన్ని నిరిండ్, ఎత్తు, వెడల్పు విజు సమానం మహె. 17 వాండ్రు దన్ని గోడెఃఙ కొలిత్తిఙ్, అది లోకురి కొల్తదిఙ్‌ వంద నాల్‌పయ్‌ నాల్గి మూరెఙ్‌ దలం మనాద్. అయ కొల్తదానె దేవుణు దూత కొలిత్తాన్. 18 దన్ని గోడ్డః, సూర్య కాంతం ఇని పేరు మన్ని ఎరాని జాయ్‌ మన్ని విలువాతి రంగు పణకుఙాణిఙ్‌ తొహ్త మనాద్. మరి అయ పట్నం గాజు లెకెండ్‌ మన్ని మెర్సిని బఙారమ్‌దాన్‌ తయార్‌ ఆత మనాద్. 19 అయ పట్నమ్‌ది గోడెఃఙ పునాది రకరకమ్‌ది గొప్ప విలువాతి రంగు పణుకుఙాణిఙ్‌ సోకుదాన్‌ తయార్‌ ఆత మనాద్. మొదొహి పునాది సూర్య కాంతం ఇని ఎరాని రంగు పణకు, రుండి పునాది నీలి రంగు పణకు, మూండ్రి పునాది జమున రంగు పణకు, నాల్గి పునాది ఆకు రంగు పణకు. 20 అయ్‌దు పునాది వయ్‌డుర్యం ఇని రంగు పణకు, ఆరు పునాది కెంపు ఇని రంగు పణకు, ఏడు పూనాది బఙారం రంగు పణకు, ఎనిమిది పునాది గోమెదికం ఇని రంగు పణకు, తొమ్మిది పునాది పుస్యరాగం ఇని రంగు పణకు, పది పునాది సొర్ణసూనియం ఇని రంగు పణకు, పదకొండు పునాది పద్మరాగం ఇని రంగుపణకు, పన్నెండు పునాది సుగందం ఇని రంగు పణకాణిఙ్‌ కిత్త మనాద్‌ 21 దన్ని పన్నెండు దారబంద్రమ్‌కు పన్నెండు ముజెలుఙాణిఙ్‌ కిత్త మనాద్. ఉండ్రి ఉండ్రి దారబంద్రం ఉండ్రె పూసదానె కిత్త మనాద్. పట్నమ్‌ది రోడుఙ్‌ అడ్గి మన్నికెఙ్‌ తోరిజిని గాజుదిఙ్‌ పోలితి బఙారమ్‌దాన్‌ తయార్‌ ఆత మనాద్.

22 విజు దన్నిఙ్‌ అతికారం మన్ని ప్రబు ఆతి దేవుణుని గొర్రెపిల్ల దన్ని దేవుణు గుడిః ఆతిమన్నిఙ్‌ అయ పట్నమ్‌ లొఇ దేవుణు గుడిః ఉండ్రిబా తోర్‌ఏతాద్. 23 అయ పట్నమ్‌దిఙ్‌ జాయ్‌ సీదెఙ్‌ ఇజి పొద్దుబా నెలబా అక్కర్‌ సిల్లెద్‌. ఎందానిఙ్‌ ఇహిఙ, దేవుణు గొప్ప జాయ్‌నె పట్నం విజు జాయ్‌ సీజి మహాద్‌. గొర్రెపిల్ల దన్నిఙ్‌ దీవలెకెండ్‌ మహాద్‌. 24 విజు దేసెమ్‌కాణి లోకుర్‌ అయ జాయ్‌దు నడిఃనార్. బూమి ముస్కు మన్ని రాజుర్, వరిఙ్‌ కల్‌గితిమన్ని విజు గవ్‌రమ్‌ని ఆస్తి అయ పట్నమ్‌ లొఇ తనార్. 25 అబ్బె రెయు సిల్లెండ, జాయ్‌నె మన్నిఙ్‌ ఎసెఙ్‌బా అయ పట్నమ్‌ది దారబంద్రమ్‌కు కెహ్‌ఏద్. 26 విజు దేసమ్‌కాణికార్‌ వరి ఆస్తిఙ్‌ని వరిఙ్‌ గవ్‌రం తపిస్తికెఙ్‌ విజు అయ పట్నమ్‌ లొఇ తనార్. 27 దేవుణు వెట ఎలాకాలం బత్కిని వరి పేరుకు రాసి ఇడ్ఃజిని గొర్రెపిల్లాది పుస్తకమ్‌దు పేరుకు మన్నికారె, దన్ని లొఇ సొనార్. గాని సెఇ పణిఙ్‌ కినికార్, మొసెం కినికార్, సిగు ఆనికెఙ్‌ కినికార్‌ ఎయెర్‌బా దన్ని లొఇ సొండ్రెఙ్‌ అట్‌ఏర్.

22

పాణం సీని గడ్డ

1 నస్తివలె, కల్తిసిల్లి అద్దం నన్ని, పాణం సీని ఏరు మన్ని గడ్డ, దేవుణుదిని గొర్రెపిల్లది సింహాసనమ్‌దాన్‌ సొన్సి మంజినిక అయ దేవుణు దూత నఙి తోరిస్తాన్. 2 అయ గడ్డ పట్నమ్‌ది రోడు నడిఃమిహన్‌ సొన్సి మహాద్‌. అయ పెరి గడ్డాది రుండి ఒడ్డుఙ పన్నెండు నెలెఙ, పన్నెండు సుట్కు కాయెఙ్‌ కాసి పట్కు సీని పాణం సీని మరాన్‌ మనాద్. అయ పాణం సీని మరాతి ఆకుఙ్‌ విజు జాతిఙణి వరిఙ్‌ జబ్బుఙాణిఙ్‌ నెగెండ్‌ ఆదెఙ్‌ పణి కినాద్. 3 దేవుణు సయిప్‌ సిత్తి మహికెఙ్‌ ఇనికబా అయ పట్నమ్‌దు మన్‌ఏద్. దేవుణుదిని గొర్రెపిల్లది సింహాసనం అబ్బె మంజినాద్. వన్ని పణికినికార్‌ వన్నిఙ్‌ పొగ్‌డిఃజి మాడిఃసి మంజినార్. 4 వారు దేవుణు ఎద్రు మంజి. మొకొం నిండ్రు వన్నిఙ్‌ సుడ్ఃజి మంజినార్. వన్ని పేరు వరి నొద్రుఙ రాసె ఆనాద్‌లె. 5 అబ్బె ఎసెఙ్‌బా రెయు మన్‌ఏద్. దీవ జాయ్‌ గాని పొద్దు జాయ్‌ గాని వరిఙ్‌ అక్కర్‌ సిల్లెద్‌. ఎందానిఙ్‌ ఇహిఙ, ప్రబు ఆతి దేవుణునె వరిఙ్‌ జాయ్‌ సీజి మంజినాన్. వారు అంతుసిల్లెండ ఎలాకాలం ఏలుబడిః కిజి మంజినార్.

6 మరి అయ దేవుణు దూత, నఙి యాలెకెండ్‌ వెహ్తాన్‌. “యా మాటెఙ్‌ నమ్మిదెఙ్‌ తగ్నికెఙ్‌ని నిజమాతికెఙ్. ఎందానిఙ్‌ ఇహిఙ ఇనికెఙ్‌ వెహ్తెఙ్‌ ఇజి వన్ని ప్రవక్తరిఙ్‌ వెహ్సిని దేవుణు, బేగి జర్గిదెఙ్‌ మన్ని వనకాఙ్‌ వన్నిఙ్‌ సెందితివరిఙ్‌ తోరిస్తెఙ్‌ ఇజి వన్ని దూతెఙ్‌ పోక్తాన్.

యేసు మర్‌జి వాజినాన్.

7 “ఇదిలో నాను బేగినె వాజిన. యా పుస్తకమ్‌దు మన్ని, దేవుణుబాణిఙ్‌ వాతి మాటెఙ్, వెంజి, లొఙిజి, నడిఃనికాన్‌ దేవుణు సీని దీవెనమ్‌కు మంజినికాన్‌ ఆనాన్”.

8 యోహాను ఇని నాను, యా సఙతిఙ్‌ వెహ మన్న, సుడ్ఃత‌ మన్న. నాను యాకెఙ్‌ వెంజి వెనుక, యాకెఙ్‌ నఙి తోరిసిని వన్నిఙ్‌ పొగిడిఃజి మాడిఃస్తెఙ్‌ ఇజి అయ దూత పాదమ్‌కాఙ్‌ పడఃగ్‌జి అర్త. 9 గాని వాండ్రు, “పోని, నీను యాలెకెండ్‌ కిమా. నాను, నీవెటని, ప్రవక్తరు ఆతి నీ తంబెరిఙవెటని, యా పుస్తకమ్‌దు మన్ని మాటెఙ్‌ లొఙిజి నడిఃనివరివెట కూడ్ఃజి పణికినికానె. దేవుణుదిఙె పొగిడిఃజి మాడిఃస్‌అ”, ఇజి నఙి వెహ్తాన్‌.

10 మరి నావెట ఈహు వెహ్తాన్‌. “యా పుస్తకమ్‌దు మన్ని మాటెఙ్‌ దేవుణు వెహ్తికెఙ్, అందెఙె దిన్నిఙ్‌ మూక్సి సీలు కిదెఙ్‌ ఆఎద్‌. ఎందానిఙ్‌ ఇహిఙ యాకెఙ్‌ విజు జర్గిదెఙ్‌ కాలం డగ్రు ఆత మనాద్. 11 తప్పు పణిఙ్‌ కినికాన్‌ మరి ఒదె తప్పు పణిఙ్‌ కిపిన్. ఎయెన్‌బా కెలార్‌‌ బూలానికాన్‌ మరి కెలార్‌‌ బూలాజి మనీన్. నీతి మన్నికెఙ్‌ కినికాన్‌ మరి ఒద్దె నీతి మనికెఙ్‌ కిపిన్. దేవుణు వందిఙ్‌ కేట ఆతికాన్, మరి అయాలెకెండ్‌ దేవుణు వందిఙ్‌ కేట ఆజి మనీన్”.

12 “ఇదిలో, నాను బేగినె వాజిన. నాను వానివలె ఒరెన్‌ ఒరెన్‌ వన్నిఙ్, వాండ్రు కితి పణిదిఙ్‌ తగితి లెకెండ్‌ సీదెఙ్‌ ఇనాయం తనా. 13 అల్పాని ఒమెగ నానె. మొదొహి - కాన్‌ని కడెఃవెరిదికాన్‌ నానె. మొదొల్‌ని ఆకార్‌ నానె.

14 పాణం సీని మరాతి పట్కు తిండ్రెఙ్‌ అక్కు మన్నికారాజి దారబంద్రమ్‌కాణిఙ్‌ అయ పట్నమ్‌ లొఇ సొండ్రెఙ్‌ వరి సొక్కెఙ్‌ నొర్‌బానికార్‌ దేవుణు సీని దీవెనమ్‌కు మంజినికార్‌ ఆనార్. 15 నుకుడిఃఙ్‌ని మత్రిసినికార్, రంకు బూలానికార్, లోకురిఙ్‌ సప్నికార్, బొమ్మెఙ మాడిఃస్నికార్, అబద్దమ్‌దిఙ్‌ ప్రేమిసి అయాలెకెండ్‌ కిజి మంజినికార్‌ విజేరె వెల్లి మంజినార్.

16 దేవుణు సఙమ్‌కాఙ్‌ మన్నివరివందిఙ్, యా సఙతిఙ వందిఙ్‌ సాస్యం వెహ్తెఙ్‌ యేసు ఇని నాను, నా దూతెఙ్‌ పోక్త మన్న. నాను దావీదువెలెదాన్‌ సోత్తి సిగ్రుని వన్ని తెగాదు పుట్తికాన్. కోడిఃజామ్‌దు సోని గొప్ప జాయ్‌ మన్ని సుక ఆత మన్న”.

17 మరి దేవుణు ఆత్మని పెండ్లి దఙ్‌డిః, “రఅ”, ఇజి వెహ్సినార్. యాక వినికాన్‌బా “రఅ’ ఇజి వెహ్తెఙ్‌వలె. ఎయెన్‌బా ఏహ్కి కట్తిఙ వాండ్రు రపిన్. ఎయెన్‌బా వాండ్రు కోరిత్తిలెకెండ్, పాణం సీని ఏరు ఇని ఇనాయం సెడ్డిఃనె లొసిన్.

18 యా పుస్తకమ్‌దు మన్ని దేవుణు ప్రవక్త వెహ్తి మాటెఙ్‌ వెనివరిఙ్‌ విజేరిఙ్, వారు జాగర్త మండ్రెఙ్‌ ఇజి నాను వెహ్సినిక ఇనిక ఇహిఙ, ఎయెన్‌బా దిన్నివెట మరి ఇనికబా కూడుఃప్తిఙ యా పుస్తకమ్‌దు రాస్తిమని జబ్బుఙ్‌ విజు, దేవుణు వన్ని ముస్కు తపిస్నాన్. 19 ఎయెన్‌బా యా పుస్తకమ్‌దు మన్ని దేవుణు ప్రవక్త వెహ్తి మాటెఙ, ఇనికబా లాగితిఙ, వన్నిఙ్‌ దేవుణు యా పుస్తకమ్‌దు వెహ్తిమని పాణం సీని మరాతి పట్కు తిండ్రెఙ్‌ అక్కు సిల్లికాన్‌ లెకెండ్‌ కినాన్. నెగ్గి పట్నమ్‌దు వంతు మన్‌ఇకాన్‌ లెకెండ్‌ కినాన్.

20 యా సఙతిఙ వందిఙ్‌ సాస్యం వెహ్నికాన్, “నిజమె నాను బేగినె వాజిన”, ఇజి వెహ్సినాన్. ఆమెన్‌. ప్రబు ఆతి యేసు రఅ. 21 ప్రబు ఆతి యేసు దయాదర్మం దేవుణులోకుర్‌ విజెరె వెట మనీద్. ఆమెన్.

* 1:8 1:8 ఆల్ప గ్రీకుబాసది మొదొహి అక్సరం. ఒమెగ కడెఃవెరి అక్సరం

† 1:9 1:9 ద్వీపుసురుల సమ్‌దరం మన్ని ఇజిరి దేసెం

* 2:14 2:14 ఇస్రాయేలు లోకురి ముస్కు సయెప్‌ సీదెఙ్‌ ఇజి బిలాము ఇని ఒరెన్ గురు నన్ని ప్రవక్తెఙ్‌ కూక్తి మన్ని మోయాబు దేసెమ్‌ది రాజు. బుద్ది సిల్లెండ దేవుణుదిఙ్‌ వెత్రేకమాతి పణి కితి వందిఙ్‌ వన్ని వందిఙ్‌ దేవుణు మాటదు రాస్త మనాద్. సంకియా 22-24, యెహొసువ 24:9, నాయాది 11:25.

† 2:14 2:14 ఇస్రాయేలు లోకురి ముస్కు సయెప్‌ సీదెఙ్‌ ఇజి మోయాబు దేసెమ్‌ది రాజు బాలాక్‌ కూక్తి మని ఒరెన్ గురు నన్ని ప్రవక్త. సంకియా 22-24.

✡ 2:26 2:26 కీర్తన 2:9.

* 3:7 3:7 గొప్ప నెగ్గికాన్, ఇని తప్పుబా సిలికాన్‌

† 3:15 3:15 లవొదికియ పట్నమ్‌దిఙ్‌ డగ్రు గొప్ప పేరు మన్ని రుండి పట్నమ్‌కు మహె. హయెరపోలిస్‌ ఇని పట్నమ్‌దు వేసాఙ్‌ ఏరు సోని ఉండ్రి గడ్డ మహాద్‌. లోకుర్‌ వరి జబ్బుఙ్‌ సొండ్రెఙ్‌ ఇజి, బాన్‌ సొన్సి అయ గడ్డా‍దు ఏరుఈబాజి మహార్‌. కొలొసాస్‌ ఇని పట్నమ్‌దు ఉండెఙ్‌ గొప్ప రుసి మన్ని ఏరు సోని ఉండ్రి గడ్డ మహాద్‌. గాని లవొదికియ పట్నమ్‌ది ఏరు సపాఙ్‌ మహాద్‌. అందెఙె లవొదికియ పట్నమ్‌ది దేవుణు సఙమ్‌దిఙ్‌ ఇని పణిదిఙ్‌బా రెఇ సపాఙ్‌ ఏరుదిఙ్‌ పోలిసి యేసు క్రీస్తు వెహ్సినాన్‌ ఇజి సెగొండార్‌ వెహ్సినార్.

* 4:8 4:8 ఇని కల్తి సిల్లెండ గొప్ప నెగ్గికాన్